
Pentru părinţii mei, 
care m-au învăţat să cred că 
fetele pot să salveze lumea 


PRINŢUL 


El o căutase din clipa în care îi fusese luată. 

Partenera lui. 

Abia îşi amintea propriul nume, şi asta pentru că 
tovarăşii lui îl tot rosteau în timp ce o căutau pe mările 
violente şi întunecate, prin pădurile vechi şi adormite, prin 
munţii măturaţi de furtuni, deja îngropaţi în zăpadă. 

Se oprea îndeajuns încât să se hrănească şi să le permită 
tovarăşilor lui să doarmă preţ de câteva ore. Dacă n-ar fi 
fost ei, şi-ar fi luat zborul, înălțându-se tot mai mult. 

Însă înainte ca totul să se termine, urma să aibă nevoie 
de puterea săbiilor şi a magiei lor, de şiretenia şi 
înţelepciunea lor. 

Înainte să o înfrunte pe regina întunecată care-şi făcuse 
loc în adâncul sufletului său şi-i furase partenera cu mult 
înainte să fi fost închisă într-un coşciug de fier. Şi după ce 
ar fi terminat cu asta, s-ar fi luptat şi cu zeii nemiloşi, 
hotărâți să distrugă ce-ar mai fi putut să rămână din 
partenera lui. 

Aşa că rămăsese alături de însoțitorii lui, în ciuda 
trecerii zilelor, a săptămânilor. 

A lunilor. 

O căuta în continuare. O tot căuta pe fiecare drum 
prăfuit şi uitat. 

Şi uneori îi vorbea prin legătura dintre ei, trimiţându-şi 
sufletul pe vânt spre oriunde ar fi fost închisă, îngropată. 

„Am să te găsesc.” 


PRINȚESA 


Fierul o sufoca. Îi stinsese focul din vene, ca şi cum i-ar 
fi domolit flăcările. 

Chiar şi în cutia de fier, în ciuda măştii şi a lanțurilor 
care o împodobeau ca nişte fâşii de mătase, auzea apa. 
Vuietul nesfârşit al apei ce trecea peste pietre umplea 
clipele de tăcere dintre strigătele ei. 

Pe o insuliţă din mijlocul unui râu învăluit de ceaţă, pe o 
lespede netedă de piatră printre râuri şi cascade - acolo o 
lăsaseră, acolo o ţineau. Într-un templu de piatră construit 
pentru cine ştie ce zeu uitat. 

Aşa cum, probabil, şi ea avea să fie uitată. Era mai bine 
decât să fie ţinută minte pentru eşecul ei total. Dacă ar mai 
fi rămas cineva care să-şi aducă aminte de ea. Dacă ar mai 
fi supravieţuit careva. 

Nu avea de gând să permită un asemenea eşec. 

Nu intenţiona să le spună ce îşi doreau să afle, 
indiferent cât de des se înecau tipetele în vuietul râului, 
indiferent cât de des răsuna peste curenţii rapizi pocnetul 
oaselor ei. 

Încercase să numere zilele, dar nu ştia câtă vreme o 
ţinuseră ei în cutia de fier, cât timp o forţaseră să doarmă, 
ameţită de dulcele fum cu care o sufocaseră cât 
călătoriseră până aici, spre templul durerii care era 
această insulă. 

Nu ştia cât trecea între ţipetele ei şi momentele în care 
era trează, între clipa în care durerea înceta şi apoi 
reîncepea. 

Zilele, lunile şi anii se scurgeau parcă la fel, în timp ce 
adeseori sângele-i şiroia pe podeaua de piatră şi în apa 
râului. 

O prinţesă care trebuia să trăiască mii de ani. Mai mult. 

Ceea ce fusese cândva darul ei era, acum, un blestem. 

Încă un blestem de suportat, la fel de greu precum cel 


aruncat asupra ei cu mult înainte de a se naşte: acela de a- 
şi sacrifica propria fiinţă ca să îndrepte o veche greşeală, 
ca să plătească datoria altcuiva faţă de zeii care le 
găsiseră lumea, rămăseseră prinşi în aceasta, iar apoi o 
luaseră în stăpânire. 

Nu simţea mâna caldă a zeiţei care o binecuvântase şi o 
condamnase cu o putere atât de mare. Se întreba dacă 
acelei zeițe a luminii şi focului îi păsa măcar că ea zăcea 
acum prinsă în cutia de fier - sau dacă nemuritoarea îşi 
îndreptase atenţia spre altcineva, spre regele care ar fi 
putut să se ofere în locul ei şi să renunţe la viaţa sa, 
cruţând lumea lor. 

Zeilor nu le păsa cine plătea datoria, aşadar ştia că nu 
aveau să vină după ea şi să o salveze. Aşa că nu se deranja 
să se roage la ei. 

Dar încă îşi spunea povestea, încă îşi imagina câteodată 
că râul i-o cânta, că şi întunericul ce sălăşluia în coşciugul 
închis i-o cânta. 

„Odată ca niciodată, într-un ţinut demult ars din temelii, 
trăia o tânără prinţesă care îşi iubea regatul...” 

Se cufunda tot mai mult în acel întuneric, în marea de 
flăcări; atât de mult încât atunci când biciul pocnea, când 
osul se rupea, nu simţea câteodată. 

Dar, de multe ori, simţea - în orele interminabile în care 
îşi fixa cu privirea tovarăşul. 

Nu era vânătorul reginei, care putea să cauzeze durere 
aşa cum făcea un muzician un instrument să cânte, ci lupul 
alb şi mare, înlănţuit de legături invizibile şi forţat să 
privească totul. 

Erau unele zile când nu suporta să se uite la lup, când 
aproape ceda nervos, iar povestea era singura care o 
împiedica să se piardă cu firea. 

„Odată ca niciodată, într-un ţinut demult ars din temelii, 
trăia o tânără prinţesă care îşi iubea regatul...” 

Cuvinte pe care le rostise unui prinţ. Cândva... cu mult 
timp în urmă. 

Unui prinţ al gheții şi vântului. Unui prinţ care fusese al 


ei şi căruia ea îi aparținuse. Cu mult timp înainte ca 
legătura dintre sufletele lor să le devină cunoscută. 

Sarcina de a proteja regatul cândva măreț îi revenea 
acum lui. 

Prinţul al cărui parfum mirosea a pin şi zăpadă, 
parfumul regatului pe care ea îl iubise cu inima ei de foc 
sălbatic. 

Prinţesa se gândea la el chiar şi când regina întunecată 
îi spunea vânătorului ce să facă. Se agăța de amintirea lui 
ca şi când ar fi fost o piatră în râul învolburat. 

Regina întunecată cu zâmbet de păianjen încerca să 
folosească asta împotriva ei. În pânzele de obsidian pe 
care le ţesea, iluziile şi visele pe care le torcea în apogeul 
fiecărui punct-limită, regina căuta să răsucească amintirea 
lui ca pe o cheie în mintea ei. 

Minciunile, adevărurile şi amintirile deveneau neclare, 
ca somnul şi întunericul din coşciugul de fier. Zilele 
petrecute-n robie pe altarul din piatră din mijlocul 
camerei, atârnând de un cârlig de tavan sau întinsă între 
lanţuri ancorate de zidul de piatră... toate începeau să se 
şteargă, ca tuşul care dispărea în apă. 

Aşadar, îşi spunea povestea. Întunericul şi flăcările din 
adâncul ei şopteau la rândul lor, iar ea le răspundea 
cântând. Închisă în sicriul ascuns pe insula din mijlocul 
unui râu, prinţesa spunea povestea de nenumărate ori şi îi 
permitea să dezlănţuie o durere eternă în trupul ei. 

„Odată ca niciodată, într-un ţinut demult ars din temelii, 
trăia o tânără prinţesă care îşi iubea regatul...” 


PARTEA ÎNTÂI 


ARMATE ŞI ALIAŢI 


CAPITOLUL 1 


Zăpezile veniseră devreme. 

Chiar şi pentru Terrasen, primele ninsori de toamnă 
sosiseră mult prea devreme. 

Aedion Ashryver nu era pe deplin convins că vremea 
aceasta era o binecuvântare, dar dacă ar fi ţinut legiunile 
Morathului departe de uşa lor încă puţin timp, ar fi 
îngenuncheat ca să mulţumească zeilor, deşi aceiaşi zei 
amenințau tot ce iubea el - asta dacă fiinţele din altă lume 
puteau fi considerate zeități. 

Oricum Aedion considera că avea lucruri mai importante 
la care să se gândească. 

În cele două săptămâni de când se reunise cu legiunea 
Bane, ei nu văzuseră nici urmă de armatele lui Erawan - 
nici terestre, nici aeriene. Zăpada groasă începuse să se 
aşeze la trei zile de la întoarcerea lui, îngreunând procesul 
lent al transportării trupelor de soldaţi din flota lor spre 
tabăra vastă a legiunii Bane, situată în câmpia Theralis. 

Corăbiile navigaseră pe Florine, chiar până-n pragul 
Orynthului, stindardele de toate culorile fluturând în 
vântul rece din munţii Staghorn: cobaltul şi auriul din 
Wendlyn, negrul şi stacojiul lui Ansei din Briarcliff, 
argintiul strălucitor al nobililor Whitethorn şi al 
nenumăraţilor veri ai acestora. Asasinii Tăcuţi, împrăştiaţi 
prin flotă, nu aveau niciun steag, deşi nu le trebuia unul ca 
să fie identificaţi, cu hainele lor deschise la culoare şi 
armele minunate. 

Corăbiile aveau să se alăture din nou ariergardei lăsate 
la gura de vărsare a râului Florine şi să patruleze coasta 
de la Ilium până la Suria, dar soldaţii - majoritatea din 
armata prinţului coroanei, Galan Ashryver - urmau să se 
ducă pe front. 

Pe frontul care era acum îngropat sub zăpada de câţiva 
centimetri şi care se tot aşeza. 


Ascuns deasupra unei trecători din munţii Staghorn, 
dincolo de ţinutul Allsbrook, Aedion se încruntă privind 
cerul plin de nori. 

Blănurile lui gălbui îl ajutau să se piardă în peisajul 
colorat în gri şi alb al aflorimentului stâncos, o glugă 
ascunzându-i părul blond şi ţinându-i de cald. Mulțumită 
climei temperate din Wendlyn, mulţi dintre soldaţii lui 
Galan nu mai văzuseră zăpadă. Nici nobilii din Whitethorn 
şi armata lor mai mică nu se descurcau mai bine. Aşadar, 
Aedion îl însărcinase pe Kyllian, comandantul său cel mai 
de încredere, să se asigure că avea să le fie cât de cât cald. 

Departe de casă, ei luptau pentru o regină pe care nu o 
cunoşteau şi în care probabil nu aveau încredere. Gerul le- 
ar fi doborât moralul şi ar fi semănat discordie mai repede 
decât vântul care şuiera furtunos printre aceste piscuri. 

Vizibilă doar pentru că ştia unde să se uite, o mişcare 
uşoară din partea cealaltă a trecătorii îi atrase atenţia lui 
Aedion. 

Lysandra se camuflase mai bine decât el, dar o avantaja 
faptul că purta o haină croită special pentru a fi îmbrăcată 
în aceşti munţi. 

Nu că i-ar fi spus el asta - nici măcar nu-i aruncase o 
privire când plecaseră în misiunea de recunoaştere. 

După toate aparențele, Aelin avea treburi secrete în 
Eldrys, iar lui Galan şi noilor ei aliaţi le lăsase un bilet prin 
care le explica lipsa ei, fapt ce îi permitea Lysandrei să îi 
însoţească în misiunea asta. 

În cele aproape două luni de când tot apelau la acest 
truc, nimeni nu observase că Regina Focului nu-şi arătase 
deloc puterea sau că ea şi femeia metamorfică nu apăreau 
niciodată în acelaşi loc. Şi nimeni - nici măcar Asasinii 
Tăcuţi din Deşertul Roşu, Galan Ashryver sau soldaţii 
trimişi de Ansei din Briarcliff cu flota înaintea armatei ei 
mari - nu observase micile gesturi care nu o caracterizau 
deloc pe Aelin, cum nu sesizase nici semnul de pe 
încheietura mâinii reginei pe care Lysandra nu îl putea 
schimba, indiferent ce înfăţişare ar fi luat. 


Se descurca de minune ascunzând semnul cu mănuşi 
sau mâneci lungi şi dacă vreodată se zărea o urmă de piele 
cu cicatrici, putea să dea vina pe cătuşele purtate cândva. 

Cicatricile erau false, create chiar acolo unde le avea 
Aelin. În plus, împrumutase de la ea râsetul şi zâmbetul 
viclean, umbletul şi calmul. 

Aedion abia suporta să o privească, să discute cu ea. O 
făcea doar pentru că şi el trebuia să păstreze aparențele, 
să pretindă că era vărul ei credincios, comandantul ei 
neînfricat care avea să o conducă, alături de Terrasen, 
spre victorie - oricât de puţin probabil ar fi fost. 

Aşadar, îşi juca rolul, unul din multele pe care le jucase 
la viaţa lui. 

Totuşi, în clipa în care Lysandra îşi schimba părul auriu 
cu buclele negre şi ochii neamului Ashryver cu cei de 
smarald, el nu îi mai recunoştea existenţa. În unele zile, 
nodul Terrasenului tatuat pe pieptul său, împodobit cu 
numele reginei sale şi al curţii nou create, se părea un 
însemn. Mai ales numele ei. 

O luase în misiunea asta doar ca să simplifice situaţia, să 
o facă mai sigură. Risca şi alte vieţi în afară de a lui şi, 
chiar dacă ar fi putut ceda misiunea de cercetare unei 
unităţi din legiunea Bane, avea nevoie de acţiune. 

Durase mai mult de o lună să navigheze din Eyliwe cu 
noii lor aliaţi, ferindu-se de flota Morathului din jurul 
Riftholdului, iar apoi să înainteze spre partea continentală 
în ultimele două săptămâni. 

Nu prea văzuseră lupte, ci doar câteva bande de soldaţi 
adarlanieni rătăcite, fără valgi printre ei, de care se 
ocupaseră repede. 

Aedion se îndoia că Erawan aştepta până la primăvară şi 
că liniştea avea vreo legătură cu vremea. El discutase 
despre asta cu oamenii lui şi cu Darrow şi ceilalţi lorzi în 
urmă cu câteva zile. Era foarte probabil ca Erawan să 
aştepte până în mijlocul iernii, când armatei din Terrasen 
i-ar fi fost extrem de greu să se deplaseze şi soldaţii lui 
Aedion ar fi fost slăbiţi din cauza lunilor petrecute prin 


zăpadă, înţepeniţi de frig. Nici măcar averea regelui, pe 
care Aelin le-o câştigase prin uneltiri primăvara trecută, 
nu putea împiedica asta. 

Da, mâncarea, păturile şi hainele puteau fi cumpărate, 
dar când rutele de aprovizionare erau îngropate sub 
zăpadă, la ce mai foloseau? Tot aurul din Erilea nu putea 
să pună capăt puterilor care se tot sleiau, lent, din cauza 
lunilor petrecute într-o tabără de iarnă, expuşi vremii 
nemiloase din Terrasen. 

Darrow şi ceilalţi lorzi nu credeau ce spunea Erawan, şi 
anume că avea să atace în mijlocul iernii - sau pe Ren, 
când lordul din Allsbrook îl susţinuse. Spuneau că Erawan 
nu era nesăbuit. Cu tot ajutorul legiunii lui aeriene de 
vrăjitoare, nici măcar soldaţii valgi nu puteau traversa 
zăpada când era înaltă de trei metri. Ajunseseră la 
concluzia că Erawan ar fi aşteptat până la primăvară. 

Totuşi, Aedion nu risca. Şi nici prinţul Galan, care 
rămăsese tăcut la acea întâlnire, dar căutase apoi sprijinul 
lui Aedion. Ei trebuiau să le ofere soldaţilor hrană şi 
căldură şi să facă în aşa fel încât să fie instruiți şi gata să 
mărşăluiască imediat. 

Această misiune de cercetare, dacă informaţiile lui Ren 
se dovedeau corecte, le-ar fi fost de ajutor. 

În apropiere, abia auzindu-se din cauza vântului, coarda 
unui arc scârţâi. Vârful şi tija fuseseră vopsite în alb, iar 
acum, aţintite cu o precizie mortală spre deschiderea 
trecătorii, erau greu de văzut. 

Aedion surprinse privirea lui Ren Allsbrook din locul în 
care tânărul lord stătea ascuns printre pietre, cu săgeata 
gata să zboare. Cu o mantie albă, blănuri gri ca ale lui 
Aedion şi un fular galben peste gură, doar ochii lui negri şi 
urma unei cicatrici îl dădeau de gol. 

Lui Aedion i se făcu semn să aştepte. Abia aruncând o 
privire spre creatura metamorfică din partea cealaltă a 
trecătorii, transmise la rândul lui acelaşi ordin. 

Trebuiau să le permită inamicilor să se apropie. 

Scârţâitul zăpezii însoțea respiraţia greoaie. 


Exact la timp. 

Aedion îşi potrivi săgeata în arc şi se ghemui mai mult 
pe afloriment. 

Erau şase, aşa cum afirmase cercetaşa lui Ren când 
intrase-n grabă în cortul de război al lui Aedion în urmă cu 
cinci zile. 

Nu se deranjau să se ascundă printre pietre şi zăpadă. 
Blănurile lor negre, aspre şi ciudate, ar fi putut fi la fel de 
bine un far în zăpada orbitoare din munţii Staghorn. Însă 
mirosul lor, purtat de un vânt rapid, îi spunea destule lui 
Aedion. 

Erau valgi. În micul grup, niciunul nu purta vreun colier 
sau un inel ascuns pe sub mănuşile groase. Până şi 
scursorile infestate de demoni puteau să îngheţe - sau 
gazdele lor umane o făceau. 

Inamicii lor se tot apropiau de zona îngustă a trecătorii. 
Săgeata lui Ren era nemişcată. 

„Să laşi unul în viaţă”, îi ordonase Aedion înainte să îşi 
ocupe poziţiile. 

Avuseseră noroc să presupună că urmau să aleagă 
trecătoarea asta, o cale aproape uitată de acces către 
câmpiile Terrasenului. Armatele cuceritoare şi negustorii 
care căutau să îşi vândă mărfurile în interiorul ţării, 
dincolo de munţii Staghorn, ignorau drumul care permitea 
ca doar doi călăreţi să treacă unul lângă celălalt. 

Aedion nu ştia ce sălăşluia acolo, cine îndrăznea să îşi 
câştige existenţa dincolo de orice graniţă recunoscută. La 
fel cum nu ştia nici de ce aceşti soldaţi se aventuraseră 
atât de departe în munţi. 

Dar avea să afle destul de curând. 

Compania de demoni trecu pe sub ei, iar Aedion şi Ren 
se mişcară ca să îşi repoziţioneze arcurile. 

Alegându-şi ţinta, săgeata nimeri direct craniul. 

Mişcarea din cap a lui Aedion fu singurul semn înainte 
ca săgeata să-i zboare din arc. 

XXX 


Sângele negru încă fumega în zăpadă când lupta încetă. 


Durase doar câteva minute. Doar câteva, după ce săgeata 
lui Ren şi cea a lui Aedion îşi găsiseră ţintele, iar Lysandra 
sărise de unde se cocoţase ca să sfâşie alţi trei şi să 
smulgă muşchii gambelor celui de-al şaselea membru 
supravieţuitor al companiei. 

Demonul gemu când Aedion se îndreptă spre el, zăpada 
de la picioarele bărbatului fiind acum neagră, iar 
membrele lui inferioare sfâşiate, ca bucăţile unui steag în 
vânt. 

Lysandra stătea aproape de capul său, cu botul pătat de 
negreală şi cu ochii verzi aţintiţi asupra chipului palid al 
bărbatului. Ghearele ascuţite ca nişte ace licăreau din 
vârful labelor imense. 

În spatele lor, Ren verifică semnele vitale ale celorlalţi şi 
îi decapită înainte ca aerul rece să îi îngheţe şi să nu 
îngreuneze despicarea lor. 

— Gunoi trădător! îi spuse printre dinţi demonul lui 
Aedion, faţa scobită schimonosindu-i-se de ură. 

Mirosul pe care îl emana se înălța spre nările lui Aedion, 
acoperindu-i simţurile ca uleiul. 

Aedion îşi scoase cuțitul de la centură - pumnalul lung şi 
extraordinar dăruit de Rowan Whitethom - şi zâmbi 
macabru. 

— Dacă eşti isteţ, totul se poate sfârşi repede. 

Soldatul valg scuipă pe cizmele acoperite de zăpadă ale 
lui Aedion. 

XXX 

De mai bine de cinci sute de ani, castelul Allsbrook era 
cu spatele la munţii Staghorn şi cu pădurea Oakwald la 
poale. 

Plimbându-se prin faţa focului aprins într-unul dintre 
multele şemineuri uriaşe, Aedion putea număra semnele 
fiecărei ierni grele pe pietrele gri şi, în plus, simţea şi 
apăsarea trecutului legendar al castelului pe acele pietre - 
anii de vitejie, când aceste holuri erau pline de cântece, 
războinici şi anii lungi de tristeţe care urmaseră. 

Ren ocupase un fotoliu cu ciucuri uzat şi poziţionat într- 


o parte a focului, sprijinindu-şi antebraţele pe coapse în 
timp ce se uita la flăcări. Cu o seară în urmă, sosiseră la o 
oră târzie, iar călătoria prin pădurea înzăpezită îl sleise 
până şi pe Aedion prea mult ca să facă marele tur. Şi după 
cele petrecute în după-amiaza asta, se îndoia că ar fi avut 
energia să o facă acum. 

In sala cândva măreaţă era linişte şi prea puţină lumină, 
în afară de cea a flăcărilor, iar deasupra lor, tapiseriile 
decolorate şi blazoanele de pe stindardul familiei Allsbrook 
se legănau în curentul care se furişa pe ferestrele înalte ce 
ocupau un perete al camerei. Ghemuite din cauza frigului 
mortal de dincolo de zidurile vechi ale fortăreței, o 
varietate de păsări îşi aveau cuibul pe căpriori. 

Şi printre ele, un şoim cu ochi verzi asculta fiecare 
cuvânt. 

— Dacă Erawan caută o cale de intrare în Terrasen, ar fi 
nesăbuit s-o ia prin munţi, spuse Ren în cele din urmă şi se 
încruntă cu ochii la tăvile aruncate care, în urmă cu câteva 
minute, fuseseră pline cu tocană consistentă de oaie şi 
legume rădăcinoase coapte pe care le devoraseră - în mare 
parte fără gust, dar fierbinţi. Ţinutul de aici nu este prea 
primitor. Şi-ar pierde nenumărați soldaţi doar din cauza 
vremii. 

— Erawan nu face nimic fără motiv, răspunse Aedion. 
Cea mai uşoară cale spre Terrasen ar fi prin terenurile 
agricole, pe drumurile nordice. Toţi s-ar aştepta să 
mărşăluiască pe acolo... sau să îşi lanseze armata de pe 
coastă. 

— Sau şi pe pământ, şi pe apă. 

Aedion dădu din cap. Erawan îşi întinsese mult plasa din 
dorinţa de a reprima rezistenţa ce se ridicase pe 
continentul acesta.  Paravanul imperiului  Adarlan 
dispăruse: din Eyliwe până la graniţa nordică a 
Adarlanului, de la țărmurile Marelui Ocean până la munţii 
înalţi care le împărțeau continentul în două, umbra regelui 
valg creştea în fiecare zi. Aedion se îndoia că Erawan avea 
să se oprească înainte să le pună tuturor coliere negre la 


gât. 

lar dacă Erawan ar fi pus mâna pe celelalte două chei 
Wyrd, dacă ar fi putut să deschidă poarta Wyrd când dorea 
şi să dezlănţuie hoardele de valgi din propriul ţinut, poate 
chiar să înrobească armate din alte lumi şi să le folosească 
pentru a fi cuceritor... Nu ar fi existat nicio şansă să fie 
oprit - nici în lumea asta, nici în oricare alta. 

Toată speranța de a împiedica această soartă 
îngrozitoare era în Dorian Havilliard şi Manon Cioc-Negru. 
Aedion nu auzise nimic - nici unde dispăruseră în ultimele 
luni, nici ce păţiseră - şi se gândea că e semn bun. 
Discreţia era esenţială supravieţuirii lor. 

— Aşadar, nu pare o mişcare înţeleaptă ca Erawan să 
risipească un grup de cercetaşi ca să găsească o mică 
trecătoare montană, spuse Aedion şi-şi scărpină barba 
scurtă ce-i acoperea obrazul. Cu o zi în urmă, plecaseră 
înainte de răsărit, iar el alesese să doarmă în loc să se 
bărbierească. Strategic vorbind, nu are sens. Vrăjitoarele 
pot să zboare, deci nu-i ajută la mai nimic să trimită 
cercetaşi ca să afle capcanele terenului. Dar dacă 
informaţiile sunt pentru armatele terestre... Ar dura câteva 
luni să-şi strecoare armata prin nişte mici trecători ca asta, 
ca să nu mai spun c-ar risca să se supună intemperiilor. 

— Cercetaşul lor n-a făcut decât să râdă, zise Ren 
clătinând din cap, iar părul negru şi lung până la umeri se 
mişcă odată cu el. Ce ne scapă aici? Ce nu vedem? 

În lumina focului, cicatricea de pe faţa lui ieşea şi mai 
mult în evidenţă. Era o aducere aminte a ororilor la care 
fusese supus Ren şi a celor cărora familia lui nu 
supravieţuise. 

— S-ar putea să acţioneze aşa ca să ne tot facă să avem 
îndoieli, să ne oblige să repoziţionăm armata. 

Aedion se sprijini cu o mână de polita de deasupra 
şemineului, căldura pietrei pătrunzând în pielea-i rece. 

Ren pregătise într-adevăr legiunea Bane în lunile în care 
Aedion fusese plecat, lucrând îndeaproape cu Kyllian ca să 
îi posteze cât mai la sud de Orynth ar fi permis lesa lui 


Darrow - limită care se dovedise a fi nu departe de poalele 
dealurilor care flancau extremitatea sudică a câmpiei 
Theralis. 

De atunci, Ren îi cedase controlul lui Aedion, deşi 
întâlnirea lordului din Allsbrook cu Aelin fusese rece - la 
fel de rece precum zăpada care biciuia în afara fortăreței, 
ca descrierea să fie exactă. 

Lysandra jucase bine rolul, însuşindu-şi vinovăția şi 
nerăbdarea lui Aelin. Şi de atunci evitase cu înţelepciune 
orice situaţie în care ei ar fi putut discuta despre trecut. 
Nu că Ren şi-ar fi manifestat dorinţa de a-şi aminti de anii 
de dinaintea căderii Terrasenului sau de evenimentele de 
iarna trecută. 

Aedion putea doar să spere că nici Erawan nu ştia că nu 
o mai aveau pe Aducătoarea-Focului printre ei. Nici măcar 
nu voia să se gândească la ce ar fi făcut sau spus armata 
Terrasenului când şi-ar fi dat seama că flacăra lui Aelin nu 
avea să-i apere în luptă. 

— S-ar putea să fie şi o manevră adevărată pe care am 
fost destul de norocoşi să o descoperim, spuse gânditor 
Ren. Aşadar, riscăm să mutăm armata în trecători? O parte 
este deja în munţii Staghorn din spatele Orynthului şi în 
câmpiile nordice de dincolo de oraş. 

Era o mişcare inteligentă din partea lui Ren, ca să îl 
convingă pe Darrow să îl lase să posteze o parte din 
legiunea Bane în spatele Orynthului, în caz că Erawan ar fi 
navigat spre nord şi ar fi atacat de acolo. Îl credea în stare 
de orice pe ticălos. 

— Nu vreau ca legiunea Bane să se împrăştie prea mult, 
spuse Aedion, studiind focul. Atât de diferită era această 
flacără... atât de diferită de focul lui Aelin, ca şi când cea 
din faţa lui ar fi fost o fantomă în comparaţie cu fiinţa vie 
care era magia reginei lui. Şi tot nu avem destui soldaţi. 

In ciuda uneltirilor disperate şi curajoase ale lui Aelin, 
aliaţii pe care îi câştigase nu erau nici pe departe la fel de 
puternici precum Morathul, iar tot acel aur pe care îl 
adunase ea nu îi ajuta să cumpere mai mulţi. Rămăseseră 


puţini pe care măcar să-i atragă să se alăture cauzei lor. 

— Aelin nu părea prea îngrijorată când a fugit spre 
Eldrys, şopti Ren. 

Pentru o clipă, Aedion se trezi pe un banc de nisip 
îmbibat cu sânge. 

O cutie de fier. Maeve o biciuise, o închisese într-un 
sicriu adevărat şi plecase cu ea pe mare cine ştie încotro, 
împreună cu un sadic nemuritor. 

— Aelin, spuse Aedion, străduindu-se să vorbească 
tărăgănat, chiar dacă minciuna îl gâtuia, are propriile 
planuri pe care ni le va spune doar la momentul potrivit. 

Ren nu zise nimic. Şi chiar dacă regina pe care Ren o 
credea revenită era o iluzie, Aedion adăugă: 

— Tot ce face este pentru Terrasen. 

În ziua în care ea îi doborâse pe ilkeni, el îi spusese nişte 
vorbe îngrozitoare. „Unde sunt aliaţii noştri?” o întrebase 
atunci. Încă încerca să se ierte pentru asta... pentru toate 
lucrurile. Ca să îndrepte situaţia, nu avea decât această 
singură şansă de a face aşa cum îi ceruse ea şi a le salva 
regatul. 

Ren se uită la cele două săbii pe care le aruncase pe 
masa veche din spatele lor. 

— Ea tot a plecat. 

Se referea la plecarea din urmă cu zece ani, nu la cea 
spre Eldrys de acum. 

— Toţi am făcut greşeli în ultimii zece ani. 

Zeii ştiau că Aedion avea multe pentru care să se 
căiască. 

Ren se încordă de parcă alegerile care îl bântuiau l-ar fi 
muşcat de spate. 

— Nu i-am zis niciodată, spuse încet Aedion, astfel încât 
şoimul care stătea pe căpriori să nu audă. Despre vizuina 
cu opiu din Rifthold. 

Despre faptul că Ren o cunoscuse pe proprietară şi că 
frecventase des stabilimentul înainte de seara în care 
Aedion şi Chaol îl aduseseră acolo aproape inconştient, ca 
să îl ascundă de oamenii regelui. 


— Ştii că poţi să fii ticălos, nu? i se adresă Ren cu o voce 
aspră. 

— N-aş folosi asta niciodată împotriva ta. Aedion se uită 
în ochii întunecaţi şi furioşi ai tânărului lord şi îl lăsă pe 
Ren să simtă dominaţia fierbând în propria-i privire. Ceea 
ce am vrut să spun înainte să-ţi pierzi cumpătul, adăugă el 
când Ren deschise din nou gura, este că Aelin ţi-a oferit un 
loc la curtea asta fără să ştie acea parte a trecutului tău. 
Lui Ren îi tresări uşor maxilarul. Dar chiar dacă ar fi ştiut, 
Ren, tot ţi-ar fi făcut oferta. 

Ren studie podeaua de piatră de sub cizmele lor. 

— Nu există nicio curte. 

— Darrow poate să urle cât vrea, dar te contrazic. 

Aedion se aşeză pe fotoliul din faţa lui Ren. Dacă Ren o 
susţinea cu adevărat pe Aelin, acum că Elide Lochan se 
întorsese, iar Sol şi Ravi din Suria o sprijineau probabil la 
rândul lor, regina lui avea trei voturi în favoarea ei... 
împotriva celor patru care i se opuneau. 

Erau puţine şanse ca votul Lysandrei, în calitate de Lady 
din Caraverre, să fie recunoscut. 

Femeia metamorfică nu ceruse să vadă ţinutul care 
urma să-i fie cămin dacă supravieţuiau acestui război. Se 
transformase pur şi simplu într-un şoim în drum spre aici 
şi zburase un timp. Când revenise, nu spusese nimic, deşi 
ochii verzi îi străluciseră. 

Nu, Caraverre nu avea să fie recunoscut ca teritoriu 
înainte ca Aelin să-şi ocupe tronul. 

Înainte ca Lysandra să fie încoronată regină în locul ei, 
dacă regina lui nu s-ar fi întors. 

Urma să se întoarcă. Trebuia să o facă. 

O uşă se deschise în capătul îndepărtat al sălii, urmată 
de paşi uşori şi grăbiţi. El se ridică doar cu o clipă înainte 
ca peste pietre să răsune vesel numele lui, „Aedion!” 

Evangeline radia, îmbrăcată din cap până în picioare cu 
haine verzi din lână, mărginite cu blană albă, părul blond- 
roşcat atârnându-i în două cosiţe, ca fetelor de la munte 
din Terrasen. 


Cicatricile i se întinseră mult când zâmbi, iar Aedion îşi 
întinse braţele chiar înainte să se arunce asupra lui. 

— Mi-au spus că ai sosit târziu aseară, dar că ai plecat la 
răsărit, iar eu eram îngrijorată c-am să te scap din nou... 

Aedion o sărută pe creştetul capului.. 

— Mi se pare că ai crescut treizeci de centimetri de când 
te-am văzut ultima oară. 

Ochii galbeni ai lui Evangeline străluciră când se uită 
între el şi Ren. 

— Unde este... 

Un licăr de lumină şi... iat-o! 

Lysandra păru să scânteieze când îşi acoperi trupul gol 
cu o mantie lăsată pe un scaun din apropiere exact pentru 
asta. Evangeline se aruncă în braţele femeii metamorfice, 
aproape suspinând de bucurie. Umerii îi tremurau, iar 
Lysandra zâmbi sincer şi afectuos, mângâind-o pe cap. 

— Eşti bine? 

În faţa tuturor, femeia metamorfică părea calmă, 
liniştită, dar Aedion o cunoştea - îi cunoştea toanele şi 
ticurile care o dădeau de gol. Ştia că tremurul slab din 
cuvintele ei era dovada agitaţiei din spatele înfăţişării 
frumoase. 

— O, da! spuse Evangeline, retrăgându-se ca să radieze 
spre Ren. El şi lordul Murtaugh m-au adus aici la scurt 
timp după aceea. Apropo, Fleetfoot este cu el. Cu 
Murtaugh, vreau să zic. Îl place mai mult decât mă place 
pe mine pentru că-i dă pe furiş bunătăţi toată ziua. Acum 
este mai grasă şi mai leneşă decât o pisică domestică. 

Lysandra râse, iar Aedion zâmbi. Fata fusese bine 
îngrijită. 

Ca şi când abia şi-ar fi dat seama, Lysandra îi şopti cu 
blândeţe lui Ren: 

— Mulţumesc. 

Obrajii lui Ren căpătară o nuanţă roşie când se ridică în 
picioare. 

— M-am gândit că ar fi în mai multă siguranţă aici decât 
în tabăra de război; că i-ar fi mai comod, cel puţin. 


— O, este cel mai minunat loc, Lysandra! spuse 
Evangeline şi-i cuprinse Lysandrei mâna cu ambele mâini. 
Intr-o după-amiază, Murtaugh m-a dus chiar la Caraverre - 
înainte să înceapă ninsoarea. Trebuie să vezi peisajul! 
Dealurile, râurile şi copacii frumoşi... toate lângă munţi. Mi 
s-a părut că am văzut un leopard-fantomă ascunzându-se 
în vârful stâncilor, dar Murtaugh mi-a zis că mintea-mi 
joacă feste. Dar jur că era unul - chiar mai mare decât al 
tău! Iar casa! Este cea mai minunată casă pe care am 
văzut-o vreodată, cu o grădină înconjurată de ziduri în 
spate, şi Murtaugh spune c-o să fie plină de legume şi 
trandafiri la vară. 

Pentru o clipă, Aedion nu suportă emoția de pe chipul 
Lysandrei cât Evangeline trăncăni despre planurile ei 
măreţe pentru casă. Era suferinţa năzuinţei la o viaţă care 
foarte probabil avea să-i fie luată înainte să aibă şansa să o 
revendice. 

Aedion se întoarse spre Ren care o fixa cu privirea pe 
Lysandra, lucru ce se întâmpla ori de câte ori ea îşi lua 
forma umană. 

Luptând cu impulsul de a-şi încleşta maxilarul, Aedion 
spuse: 

— Aşadar, recunoşti ţinutul Caraverre. 

Evangeline continuă cu bolboroseala ei veselă, dar 
Lysandra îşi îndreptă privirea spre ei. 

— Darrow nu este lordul din Allsbrook, fu tot ce spuse 
Ren. 

Într-adevăr. Şi cine nu şi-ar fi dorit un vecin atât de 
chipeş? 

Adică, atunci când nu locuia în Orynth într-o altă formă 
şi supusă unei alte coroane, folosindu-l pe Aedion ca să dea 
naştere unui fals urmaş nobil. Nu era cu mult mai 
important decât un armăsar de prăsilă. 

Lysandra dădu din nou din cap în semn de mulţumire, 
iar Ren roşi mai mult, ca şi când ei nu şi-ar fi petrecut 
toată ziua croindu-şi cu greu drum prin zăpadă şi ucigând 
valgi, ca şi când n-ar fi mirosit încă a sânge. 


Într-adevăr, Evangeline adulmecă mantia în care era 
înfăşurată Lysandra şi se încruntă. 

— Mirosiţi îngrozitor! Toţi! 

— Fii politicoasă! o mustră Lysandra, dar râse. 

Evangeline îşi puse mâinile-n şolduri aşa cum Aedion o 
văzuse de atât de multe ori pe Aelin făcând, aşa că îl duru 
inima să o privească. 

— Tu mi-ai cerut să îţi spun dacă miroşi vreodată urât. 
Mai ales dacă-ţi miroase gura. 

Lysandra zâmbi, iar Aedion reuşi să-şi înăbuşe zâmbetul. 

— Aşadar, am făcut-o. 

Evangeline o apucă de mână pe Lysandra, încercând s-o 
tragă pe femeia metamorfică în hol. 

— Putem să împărţim camera mea; am şi baie. Lysandra 
cedă un pas. 

— Este o cameră bună pentru un musafir, îi mormăi 
Aedion lui Ren, ridicând o sprânceană. Trebuie să fi fost 
una dintre cele mai bune de acolo, de vreme ce avea 
propria baie. 

Ren îşi plecă fruntea. 

— I-a aparţinut lui Rose. 

Rose era sora lui mai mare care fusese ucisă împreună 
cu Rallen, mijlociul familiei Allsbrook, la academia de 
magie pe care o frecventau. În apropierea graniţei cu 
Adarlanul, şcoala se aflase taman în calea trupelor 
invadatoare. 

Chiar şi înainte de prăbuşirea magiei, ei ar fi avut puţine 
linii de apărare împotriva a zece mii de soldaţi. Aedion îşi 
dădea voie rareori să îşi amintească de măcelul din 
Devellin - de acea şcoală celebră, câţi copii fuseseră acolo 
şi cum nu scăpase niciunul. 

Ren fusese apropiat de ambele surori mai mari, dar cel 
mai mult de Rose cea curajoasă. 

— Ea ar fi plăcut-o, zise Ren, făcând semn din bărbie 
spre Evangeline. 

Avea cicatrici, îşi dădu seama Aedion, la fel ca Ren. Ren 
se alesese cu tăietura de pe faţă când fugise de eşafod, 


preţul diversiunii care îi scăpase pe el şi pe Mortaugh fiind 
viaţa părinţilor lui. Evangeline se alesese cu ale ei altfel, 
evitând la mustață viaţa infernală pe care o îndura stăpâna 
ei. 

Aedion nu îşi permitea să îşi amintească nici de asta. 

Evangeline continuă să o tragă după ea pe Lysandra, 
neatentă la conversaţie. 

— De ce nu m-ai trezit când ai sosit? 

Aedion nu auzi răspunsul Lysandrei când se lăsă 
condusă afară din sală şi când privirea femeii metamorfice 
o întâlni pe a lui. 

Ea încercase să discute cu el în ultimele două luni. De 
multe ori. De zeci de ori. El o ignorase. Iar când ajunseseră 
în sfârşit pe țărmurile Terrasenului, renunţase să mai 
încerce. 

Îl minţise. Îl amăgise atât de profund încât orice clipă de 
intimitate, orice conversaţie... Aedion nu ştia ce fusese real 
şi nu voia să ştie; nu voia să ştie dacă ea vorbise serios 
când el i se destăinuise pe deplin şi cu sinceritate. 

Crezuse că aceasta era ultima lui vânătoare, că putea să 
nu se grăbească şi să îi arate tot ce avea de oferit 
Terrasenul. Să îi arate şi ce avea el de oferit. 

O făcuse „căţea mincinoasă”. Îi strigase cuvintele astea. 

Îşi recăpătase luciditatea suficient cât să-i fie ruşine, dar 
furia nu dispăruse. 

Precauţia se citea în ochii Lysandrei, de parcă l-ar fi 
întrebat: „Nu putem, în clipa asta rară de fericire, să 
vorbim ca prieteni?” 

Aedion doar se întoarse la foc, ferindu-se de ochii de 
culoarea smaraldului, de chipul ei superb. 

Ren putea s-o aibă, chiar dacă gândul îl făcea să-şi 
dorească să spargă ceva. 

Lysandra şi Evangeline dispărură din sală, fata vorbind 
în continuare. 

Greutatea dezamăgirii Lysandrei zăbovea ca o atingere- 
fantomă. 

Ren îşi drese vocea. 


— Vrei să-mi spui ce se petrece între voi? 

Aedion îi aruncă o privire inexpresivă care pe oamenii 
mai slabi i-ar fi făcut să fugă. 

— Adu o hartă! Vreau să cercetez din nou trecătorile. 

Ren, spre meritul său, plecă în căutarea uneia. 

Aedion se uită la foc, atât de slab fără scânteia de magie 
a reginei lui. 

Cât ar fi durat ca vântul care şuiera pe lângă castel să 
fie înlocuit de hămăitul bestiilor lui Erawan? 

XXX 

Aedion îşi primi răspunsul la răsăritul zilei următoare. 

Aşezat la un capăt al mesei lungi din Marea Sală, 
Lysandra şi Evangeline luând în linişte micul dejun în 
celălalt, Aedion îşi stăpâni tremurul degetelor când 
deschise scrisoarea adusă de mesager cu câteva clipe în 
urmă. Ren şi Murtaugh, aşezaţi în jurul lui, se abţinuseră 
să-i ceară răspunsuri în timp ce o citea. O dată. De două 
ori. 

Aedion lăsă în sfârşit scrisoarea din mână şi inspiră 
prelung când se încruntă spre lumina apoasă şi gri care 
pătrundea prin rândul de ferestre înalte din perete. 

Din partea cealaltă a mesei, greutatea privirii Lysandrei 
îl apăsa, totuşi, ea rămase pe loc. 

— Este de la Kyllian, spuse răguşit Aedion. Trupele 
Morathului au debarcat pe coastă - la Eldrys. 

Ren înjură. Murtaugh rămase tăcut, iar Aedion aşezat, 
de vreme ce genunchii nu păreau capabili să-l susţină. 

— A distrus oraşul. L-a transformat în moloz fără să 
dezlănţuie vreo trupă de soldaţi. 

Aedion putea doar să presupună de ce aşteptase regele 
întunecat atât de mult. 

— Şi turnurile vrăjitoarelor? întrebă Ren. 

Aedion îi povestise tot ce îi dezvăluise Manon Cioc- 
Negru în călătoria lor prin Mlaştinile Stâncoase. 

— Nu scrie. Era puţin probabil ca Erawan să fi folosit 
turnurile, de vreme ce erau destul de mari încât să fie 
transportate pe uscat, iar cercetaşii lui Aedion cu 


siguranţă ar fi observat un turn de treizeci de metri cărat 
pe teritoriul lor. Dar exploziile au nimicit oraşul. 

— Aelin? 

Vocea lui Murtaugh era aproape o şoaptă. 

— Este bine, minţi Aedion. S-a întors în tabăra din 
Orynth cu o zi înainte să se întâmple. 

Bineînţeles, în scrisoarea lui Kyllian nu se menţiona 
unde era ea, dar primul lui comandant speculase că, de 
vreme ce nu exista niciun cadavru sau vreun duşman care 
să sărbătorească, regina scăpase. 

Murtaugh se înmuie pe scaun, iar Fleetfoot îşi lăsă capul 
auriu pe coapsa lui. 

— Slavă Malei pentru îndurare! 

— Nu îi mulţumi încă. Aedion vâri scrisoarea în 
buzunarul hainei groase pe care o purta din cauza 
curentului de aer din sală. „Nu îi mulţumi deloc”, aproape 
adăugă el. În drum spre Eldrys, Morathul a scufundat zece 
nave de-ale Wendlynului în apropiere de Ilium şi a trimis 
restul flotei înapoi pe Florine, împreună cu a noastră. 

Murtaugh se scărpină în barbă. 

— De ce nu i-au urmărit... în amonte? 

— Cine ştie? Aedion avea să se gândească mai târziu la 
asta. Erawan a pus ochii pe Eldrys şi acum a cucerit 
oraşul. Pare înclinat să îşi trimită o parte din armată de 
acolo. Dacă nu întâmpină niciun obstacol, va ajunge în 
Orynth într-o săptămână. 

— Trebuie să ne întoarcem în tabără, spuse Ren, cu 
chipul întunecat. Să vedem dacă putem să ne aducem flota 
înapoi pe Florine şi să atacăm cu Rolfe dinspre mare, în 
timp ce noi bombardăm cu artileria de pe uscat. 

Aedion nu avea chef să le reamintească faptul că, în 
afară de mesajele vagi despre căutarea mycenienilor 
împrăştiaţi şi a legendarei lor flote, nu mai primiseră nicio 
veste de la Rolfe. Şansele ca el să apară ca să le salveze 
pielea erau la fel de mici ca tribul ireal al Lupilor din 
capătul îndepărtat al Munţilor Anascaul ce se înălţau în 
interiorul ţării sau ca Spiriduşii care fugiseră din Terrasen 


în urmă cu zece ani, întorcându-se de unde plecaseră ca să 
se alăture armatei lui Aedion. 

Calmul calculat care îl ghidase pe Aedion în luptă şi 
măcel puse stăpânire pe el, devenind o certitudine ca 
mantia de blană pe care o purta. Acum, aliaţii lor aveau să 
fie viteza şi claritatea. 

„Fronturile trebuie să reziste! ordonase Rowan înainte 
să se despartă. Trage de timp cât poţi de mult!” 

El avea să-şi respecte acea promisiune. 

Evangeline tăcu în clipa în care Aedion îşi îndreptă 
atenţia spre femeia metamorfică din partea cealaltă a 
mesei. 

— Câţi oameni poţi să cari dacă te transformi în balaur? 

Elide Lochan sperase cândva să călătorească departe, 
într-un loc unde nimeni să nu fi auzit de Adarlan sau 
Terrasen, atât de îndepărtat încât Vernon să nu aibă 
posibilitatea să o găsească. 

Nu anticipase că aşa ceva chiar s-ar fi putut întâmpla. 

Stând pe aleea veche şi prăfuită dintr-un oraş la fel de 
prăfuit din regatul sudic Doranelle, Elide se miră de 
clopotele de amiază care răsunau în văzduh, de soarele ce 
ardea pietrele albe ale clădirilor, de vântul uscat care sufla 
pe străzile înguste dintre ele. De trei ori aflase numele 
oraşului şi tot nu îl putea pronunţa. 

Presupunea că asta nu conta. Nu aveau să stea mult 
timp aici, tot aşa cum nu zăboviseră în niciunul dintre 
oraşele pe care le străbătuseră în grabă, şi nici în păduri, 
munţi sau câmpii. Ritmul neînduplecat al prinţului care 
abia părea să îşi aducă aminte să vorbească - ca să nu mai 
spunem, să se hrănească - îi purtase prin regat după 
regat. 

Elide se strâmbă uitându-se la hainele decolorate din 
piele pe care încă le purta, la mantia gri destrămată şi 
cizmele zgâriate şi apoi se uită la cei doi însoțitori ai ei de 
pe alee. Într-adevăr, toţi avuseseră zile mai bune. 

— Nu mai durează mult, şopti Gavriel cu un ochi roşiatic 
la intrarea pe alee. 

O siluetă înaltă şi întunecată se pierdu în puţinele umbre 
ale bolţii pe jumătate dărâmate, supraveghind strada 
aglomerată de dincolo de ea. _ 

Elide nu se uită prea mult timp la siluetă. In săptămânile 
nesfârşite, nu fusese în stare să o facă. Nu reuşise să îl 
suporte pe el sau durerea de nedescris din piept. 

Elide se încruntă la Gavriel. 


— Ar fi trebuit să ne oprim ca să luăm prânzul. 

El îi făcu semn din bărbie spre sacul uzat care stătea 
rezemat de zid. 

— Ai un măr acolo. 

Uitându-se la clădirea care se ridica deasupra lor, Elide 
oftă şi se întinse după sac, scotocind printre hainele de 
schimb, funii, arme şi diverse provizii până ce scoase un 
măr mare roşu cu verde. Era ultimul dintre cele multe 
culese dintr-o livadă din regatul vecin. Fără să scoată o 
vorbă, i-l întinse lordului Fae. 

Gavriel ridică o sprânceană blondă. 

Elide îi imită gestul. 

— Aud cum îţi ghiorăie stomacul. 

Gavriel râse şi luă mărul plecându-şi capul înainte să îl 
curețe de mâneca jachetei lui albe. 

— Chiar aşa este. 

Elide fu convinsă că silueta întunecată înţepeni. Ea nu îl 
luă în seamă. 

Gavriel muşcă din măr, caninii lui licărind. Tatăl lui 
Aedion Ashryver - asemănarea era incredibilă, deşi numai 
în privinţa înfăţişării. În cele câteva zile pe care ea şi le 
petrecuse cu Aedion, el se dovedise a fi opusul masculului 
gânditor, care vorbea cu blândeţe. 

După ce Asterin şi Vesta îi lăsaseră la bordul corabiei cu 
care ajunseseră aici, pe Elide o îngrijorase posibilitatea de 
a fi greşit alegând să călătorească împreună cu trei 
masculi nemuritori şi de a fi călcată în picioare. 

Însă Gavriel fusese amabil de la început, asigurându-se 
că Elide mânca suficient şi avea pături în nopţile 
friguroase, învăţând-o să încalece caii pe care cheltuiseră 
mulţi bani pentru că ea nu ar fi avut nicio şansă să ţină 
pasul cu ei pe jos, cu sau fără glezna rănită. lar când 
fuseseră nevoiţi să îşi mâne caii pe terenuri accidentate, 
Gavriel îi sprijinise piciorul cu magia, Elide simţindu-i 
puterea ca o briză caldă de vară. 

Cu siguranţă nu îi permitea lui Lorcan să facă asta 
pentru ea. 


Nu avea să uite cum îl văzuse târâindu-se după Maeve 
de îndată ce regina desfăcuse jurământul de sânge. Se 
târâise după Maeve ca un iubit respins, ca un câine distrus 
şi disperat după stăpânul său. Aelin fusese brutalizată, 
Lorcan îi divulgase lui Maeve locul în care se aflau, iar el 
tot încerca să o urmeze - chiar prin nisipul încă îmbibat cu 
sângele lui Aelin. 

Gavriel mâncă jumătate de măr şi îi oferi restul lui Elide. 

— Şi tu ar trebui să mănânci. 

Ea se încruntă văzând vânătaia de sub ochii lui Gavriel. 
Asemenea vânătăi erau şi sub ochii ei, fără îndoială. Măcar 
luna trecută sângerase, în ciuda călătoriei grele care-i 
consumase toate rezervele de mâncare din stomac, iar să 
le explice celor trei războinici care deja simțeau mirosul 
sângelui că avea nevoie de anumite lucruri şi să se 
oprească mai des o înfricoşase în mod deosebit. 

Nu spusese nimic de crampele care îi săgetau stomacul 
şi spatele şi-i coborau spre coapse, ci călărise în 
continuare, ţinându-şi capul plecat. Ştia că ei s-ar fi oprit; 
chiar şi Rowan s-ar fi oprit ca să-i permită să se 
odihnească. Dar de fiecare dată când se opreau, Elide 
vedea cutia de fier; vedea biciul, lucind de sânge, în timp 
ce pocnea prin aer şi o auzea pe Aelin ţipând. 

Ea plecase ca Elide să nu fie luată; nu ezitase să se ofere 
în locul fetei. 

Doar acest gând o ajuta pe Elide să călărească. Fâşiile 
de pânză oferite de Gavriel şi Rowan, fără îndoială din 
propriile cămăşi, îi uşuraseră oarecum acele câteva zile, 
deşi habar n-avea când le tăiaseră cei doi. 

Elide muşcă din măr, savurând prospeţimea dulce- 
acrişoară. Ca să plătească fructele luate, Rowan lăsase pe 
o buturugă nişte bănuţi din economiile care se împuţinau 
rapid. 

Curând aveau să fie nevoiţi să fure ca să aibă ce mânca 
sau să îşi vândă caii. 

Din spatele ferestrelor închise de la un etaj superior se 
auziră un bocănit şi strigătele înăbuşite ale unui bărbat. 


— Crezi c-o să avem mai mult noroc de data asta? 
întrebă încetişor Elide. 

Gavriel studie obloanele vopsite în albastru, cioplite într- 
o reţea complicată de zăbrele. 

— Sper că aşa o să fie. 

Zilele astea chiar nu prea aveau noroc. N-avuseseră 
prea mult de când cu plaja aia blestemată din Eyliwe, când 
Rowan simţise o smucitură în legătura dintre el şi Aelin - 
legătura de împerechere - şi îi urmase chemarea peste 
ocean. Totuşi, odată ajunşi pe aceste ţărmuri după câteva 
săptămâni îngrozitoare petrecute pe ape agitate de 
furtună, nu mai avuseseră ce să urmărească. 

Nici urmă de flota rămasă a lui Maeve. Nici urmă de 
nava reginei, Nightingale, acostată în vreun port. Nicio 
ştire despre întoarcerea ei la tronul din Doranelle. 

Doar zvonurile îi mânaseră mai departe, ducându-i peste 
munţii îngropaţi în zăpadă, prin păduri dese şi câmpii 
uscate. 

Până în regatul anterior, oraşul anterior, unde străzile 
erau pline cu petrecăreţii ieşiţi să sărbătorească 
Samhuinn, ca să-i onoreze pe zei când vălul dintre lumi era 
cel mai subţire. 

Ei nu ştiau că aceşti zei nu erau decât nişte fiinţe din 
altă lume; că orice ajutor oferit de zei, orice ajutor primit 
vreodată de Elide de la vocea şoptită peste umărul ei 
avusese un singur scop: acela de a se întoarce acasă. 

Pioni - asta erau Elide, Aelin şi ceilalţi pentru ei, 
realitate confirmată de faptul că, din acea zi îngrozitoare 
din Eyliwe, Elide n-o mai auzise pe Anneith călăuzind-o în 
şoaptă; simţise doar câteva ghionturi în zilele lungi, ca şi 
când ar fi vrut să-i aducă aminte de prezenţa ei, să nu uite 
că îi supraveghea cineva. Că dacă ar fi reuşit să o găsească 
pe Aelin, tânăra regină tot ar fi trebuit să plătească preţul 
suprem acestor zei. Asta dacă Dorian Havilliard şi Manon 
Cioc-Negru reuşeau să recupereze cea de-a treia şi ultima 
cheie Wyrd. Dacă tânărul rege nu se jertfea în locul lui 
Aelin. 


Aşadar, Elide suporta ghionturile ocazionale, refuzând 
să se gândească la ce fel de fiinţă ar fi putut să se arate 
interesată de ea, de ei toţi. Alungase acele gânduri când 
mergeau pe străzi, ascultând orice zvon despre locul în 
care se afla Maeve. Soarele apusese, Rowan mârâind cu 
fiecare oră care trecea şi nu le dezvăluia nimic, aşa cum 
nici din celelalte oraşe nu aflaseră mare lucru. 

Tânăra îi făcuse să meargă în continuare pe străzile 
vesele, neobservaţi, amintindu-i lui Rowan de fiecare dată 
când îşi dezgolea dinţii că erau spioni în toate regatele şi 
ţinuturile. Şi, dacă se afla că un grup de războinici Fae 
terorizau oraşele în căutarea lui Maeve, cu siguranţă 
vestea ar fi ajuns imediat la urechile reginei Fae. 

Noaptea se lăsase, iar pe dealurile aurii de dincolo de 
zidurile oraşului se aprinseseră focuri de tabără. 

Rowan încetase în sfârşit să mai mârâie când zări 
priveliştea asta, ca şi când i-ar fi amintit de ceva dureros. 

Dar apoi, trecuseră pe lângă un grup de soldaţi Fae 
ieşiţi la băut, iar Rowan rămăsese nemişcat, studiindu-i pe 
războinici în maniera rece şi calculată care îi spunea lui 
Elide că el făcuse un plan. 

Odată intraţi pe o alee, prinţul Fae i-l expusese în 
termeni clari şi brutali. 

Trecuse o săptămână şi iată-i. Strigătele se auzeau din 
ce în ce mai răsunător în clădirea de deasupra. 

Elide se strâmbă când lemnul care trosnea acoperi 
clopotele oraşului. 

— Ar trebui să-l ajutăm? 

Gavriel îşi trecu o mână tatuată prin părul blond. Erau 
numele războinicilor căzuţi sub comanda lui, îi explicase 
când ea îndrăznise în sfârşit să-l întrebe cu o săptămână în 
urmă. 

— El aproape a terminat. 

Într-adevăr, chiar şi Lorcan se încrunta acum de 
nerăbdare la fereastra de deasupra lui Elide şi Gavriel. 

Când clopotele de la amiază nu se mai auziră, obloanele 
se deschiseră brusc. 


„Spulberate” ar fi fost un cuvânt mai potrivit să descrie 
acţiunea când doi masculi Fae zburară prin ele. 

Unul din ei, cu părul castaniu şi însângerat, ţipă în 
cădere. 

Prinţul Rowan Whitethorn nu spuse nimic în timp ce el 
căzu odată cu acesta şi se tinu de mascul, dezgolindu-şi 
dinţii. 

Elide se dădu la o parte, lăsându-le destul loc să cadă pe 
grămada de lăzi de pe alee, aşchiile şi resturile zburând 
prin aer. 

Ea ştia că o rafală de vânt făcuse căderea să nu fie fatală 
pentru masculul cu umeri laţi, pe care Rowan îl ridică din 
dărâmături de gulerul tunicii lui albastre. 

Mort nu le era de folos. 

Gavriel scoase un cuţit, rămânând lângă Elide când 
Rowan îl izbi pe străin de zidul aleii. Pe chipul prinţului nu 
se citea nici urmă de blândeţe, de prietenie. 

Era doar un prădător cu sânge rece hotărât să găsească 
regina care îi furase inima. 

— Te rog! spuse masculul în limba obişnuită. 

Aşadar, Rowan îl găsise. De Samhuinn, Rowan îşi dăduse 
seama că nu puteau să spere să îi dea de urmă lui Maeve. 
Totuşi, puteau să-i găsească pe comandanții care o 
serviseră, împrăştiaţi în diverse regate, împrumutaţi 
conducătorilor muritori. 

lar masculul la care mârâia Rowan cu buza însângerată 
era un comandant. Un războinic, după lăţimea umerilor lui 
şi coapsele musculoase. Rowan tot era mai voluminos 
decât el. Şi Gavriel şi Lorcan la fel. Ca şi când, chiar şi 
printre Fae, ei trei erau o specie cu totul diferită. 

— Uite cum stă treaba, îi spuse Rowan comandantului 
smiorcăit, cu o voce mortal de blândă şi cu sângele 
şiroindu-i din buza spartă, din cauza rânjetului feroce. Mai 
întâi îţi rup picioarele şi poate o parte de coloană, ca să nu 
te poţi târî, zise şi îndreptă un deget însângerat spre alee, 
spre Lorcan. Ştii cine este, nu-i aşa? 

De parcă i-ar fi răspuns, Lorcan ieşi de sub boltă. 


Comandantul începu să tremure. 

— Picioarele, spinarea şi corpul au să ţi se vindece în 
cele din urmă, continuă Rowan în timp ce Lorcan se 
apropia. Dar ce-o să-ţi facă Lorcan Salvaterre..., spuse şi 
apoi râse încetişor, fără să se amuze. Prietene, din asta n-o 
să-ţi mai revii! 

Comandantul aruncă priviri frenetice spre Elide, spre 
Gavriel. 

Prima dată când se întâmplase asta - în urmă cu două 
zile - Elide nu reuşise să privească. Comandantul acela nu 
avusese nicio informaţie importantă şi, având în vedere 
bordelul de nedescris în care îl găsiseră, Elide chiar nu 
regretase că Rowan îi lăsase trupul într-un capăt al aleii şi 
capul în celălalt. 

Dar azi, de data asta... „Priveşte! Vezi! îi şoptea o voce 
înceată la ureche. Ascultă!” 

În ciuda căldurii şi a soarelui, Elide tremură şi strânse 
din dinţi, fără să dea glas tuturor cuvintelor care se 
adunau înăuntrul ei. „Găseşte pe altcineva! Găseşte o cale 
să îţi foloseşti puterile ca să făureşti Lacătul! Găseşte o 
cale să accepţi ca sorții tăi să fie prinşi în lumea asta, ca să 
nu fim nevoiţi să plătim o datorie care de la bun început nu 
a fost a noastră.” 

Totuşi, dacă Anneith îi vorbea acum, când în ultimele 
luni doar o înghiontise... Elide înghiţi acele cuvinte pline 
de furie, aşa cum trebuiau să facă toţi muritorii. Pentru 
Aelin, ea se putea supune, tot aşa cum şi Aelin avea să se 
supună în cele din urmă. 

Când îl privi pe comandantul care se legăna tremurând 
în prinsoarea de fier a lui Rowan, Gavriel nu afişă nici 
urmă de milă, ci doar un simţ practic macabru. 

— Spune-i ce vrea să ştie! Altfel nu faci decât să-ţi 
înrăutăţeşti situaţia. 

Lorcan aproape ajunsese la ei, un vânt întunecat 
învăluindu-i degetele lungi. 

Chipul său dur nu mai semăna cu al masculului pe care 
ajunsese să îl cunoască. Cel puţin nu cu al masculului care 


fusese înainte de acea plajă. Nu, aceasta era masca pe 
care o văzuse prima dată în Oakwald - a insensibilităţii, 
aroganţei şi cruzimii. 

Comandantul văzu puterea care se aduna în mâna lui 
Lorcan, dar reuşi să rânjească la Rowan, sângele pătându-i 
dinţii. 

— O să vă ucidă pe toţi! Ochiul i se învineţise deja, 
pleoapa umflată acoperindu-l complet. Când Rowan ridică 
un scut de vânt în jurul lor, izolând toate sunetele, lui Elide 
îi pulsă aerul în urechi. Maeve o să vă ucidă pe toţi, 
trădătorilor! 

— Poate să încerce, îi răspunse Rowan cu blândeţe. 

„Uită-te”, îi şopti din nou Anneith. 

Când comandantul începu să ţipe de data asta, Elide nu 
îşi întoarse privirea. 

lar în clipa în care Rowan şi Lorcan făcură ceea ce 
fuseseră instruiți să facă, tânăra nu îşi dădu seama dacă 
Anneith îi poruncise să privească doar ca să o ajute sau să- 
i aducă aminte ce ar fi putut să facă zeii dacă nu li se 
dădea ascultare. 

Munţii Staghorn şi pădurea Oakwald erau în flăcări. 

Copacii mari şi vechi erau doar nişte coji arse, cenuşa 
groasă plutind spre pământ. 

Tăciuni dansau prin aer, o parodie a celor care se 
înălţaseră cândva în urma ei ca nişte licurici când trecuse 
printre focurile de tabără din Beltane. 

Flacăra atât de înaltă şi căldura înăbuşitoare, aerul 
pârjolindu-i plămânii. 

„Tu ai făcut asta, tu ai făcut asta, tu ai făcut asta!” 

Copacii  muribunzi  mormăiau  pârâind cuvintele, 
strigându-le. 

Lumea era scăldată în flăcări - în foc, nu întuneric. 

Mişcarea dintre copaci îi atrase atenţia. 

Lordul Nordului era agitat şi înnebunit de durere în timp 
ce galopa spre ea şi fumul se înălța din haina lui albă, iar 
focul îi devora coarnele puternice - nu era flacăra 
nemuritoare agăţată între ele pe sigiliul ei, flacăra veşnică 
a cerbilor sacri din Terrasen şi, înaintea lor, a Malei, ci 
flăcări adevărate şi urâte. 

Lordul Nordului trecu zgomotos mai departe, arzând la 
nesfârşit. 

Ea întinse o mână spre el, invizibilă şi lipsită de 
importanţă, dar cerbul mândru trecu mai departe 
zbierând. 

Ţipetele erau oribile şi necruțătoare, ca şi când centrul 
lumii ar fi fost sfâşiat. 

Nu putu face nimic atunci când cerbul se aruncă în zidul 
de foc întins ca o plasă între doi stejari în flăcări. 

El nu ieşi. 

XXX 

Lupul alb o privea din nou. 


Aelin Ashryver Whitethorn Galathynius îşi trecu un 
deget îmbrăcat în fier peste marginea altarului de piatră 
pe care stătea întinsă. 

Era singura mişcare pe care o putea face. 

Cairn o lăsase aici de data asta. Nu se obosise să o mute 
în cutia de fier lipită de zidul alăturat. 

Era un rar moment de răgaz. Ca să nu se trezească în 
întuneric, ci în lumina pâlpâitoare a focului. 

Cuptoarele se stingeau, chemând frigul umed care i se 
lipea de piele, de orice nu era acoperit de fier. 

Trăsese deja de lanţuri cât de încet posibil, dar erau 
bine fixate. 

O împovăraseră cu şi mai mult fier, începând cu 
mănuşile de metal. 

Nu îşi amintea când făcuseră asta. Unde fusese. Atunci 
nu existase decât cutia, adică sicriul sufocant de fier ale 
cărui slăbiciuni i le încercase de nenumărate ori, înainte ca 
ei să trimită acel fum cu miros dulceag care s-o lase 
inconştientă. Nu ştia cât de mult dormise după aceea. 

Când se trezise aici, nu mai era fum. 

Aşadar, îl încercase din nou, cât îi permiteau lanţurile - 
împingând cu picioarele, coatele şi mâinile în metalul 
neiertător. Nu avea suficient loc să se întoarcă şi să aline 
durerea provocată de lanţurile care îi intrau în carne şi o 
iritau. 

Rănile adânci lăsate de bici pe spatele ei dispăruseră. 
Cele care îi spintecaseră pielea până la os. Sau şi asta 
fusese un vis? 

Se scufundase în amintiri, în anii de antrenament din 
fortăreaţa unui asasin, în lecţiile în care fusese lăsată 
înlănţuită, în propriile fecale, până ce-şi dăduse seama 
cum să scape de ele. 

Dar fusese legată în ciuda acelei sesiuni de instruire. 
Nimic din ce încercase în întunericul inconfortabil nu 
funcţionase. 

Metalul mănuşii zgârie piatra neagră, abia auzindu-se în 
şuieratul cuptoarelor şi al râului care vuia de dincolo de 


ele, oriunde s-ar fi aflat. 

Ea şi lupul. 

Fenrys. 

El nu era legat în lanţuri. Nu era nevoie. 

Maeve îi ordonase să rămână şi să stea locului, iar el o 
ascultase. 

Câteva minute lungi, ei se uitară unul la celălalt. 

Aelin nu se gândi la durerea care o făcuse să-şi piardă 
cunoştinţa, chiar dacă amintirea oaselor rupte îi făcu 
piciorul să tresară. Lanţurile zăngăniră. 

Însă acolo unde agonia ar fi trebuit să fie violentă, nu 
licări nimic. Nu simţi nicio durere în picioare. Işi alungă 
din minte imaginea în care acel mascul - Cairn - i le 
distrusese, iar ea ţipase până când rămăsese fără voce. 

Ar fi putut fi un vis, unul dintre nenumăratele care o 
bântuiau în întuneric: un cerb în flăcări, fugind printre 
copaci, ore petrecute pe acest altar, cu picioarele strivite 
de unelte vechi, un prinţ cu păr argintiu al cărui parfum îi 
aducea aminte de „acasă”. 

Imaginile se înceţoşau şi se amestecau şi chiar şi 
momentul acesta, în care se uita la lupul alb rezemat de 
zidul din faţa altarului, putea fi o parte dintr-o iluzie. 

Cu unghia, Aelin zgârie din nou marginea rotunjită a 
altarului. 

Lupul clipi la ea de trei ori. În zilele, lunile şi anii de 
început, creaseră un cod al tăcerii, profitând de puţinele 
clipe în care reuşise să vorbească, şoptind prin găurile 
aproape invizibile ale sicriului din fier. 

Un clipit pentru „da”. Două pentru „nu”. Trei pentru 
„Eşti bine?” Patru pentru „Sunt aici, sunt cu tine”. Cinci 
pentru „E real, eşti trează”. 

Fenrys clipi din nou de trei ori. „Eşti bine?” 

Aelin îşi înghiţi nodul din gât, dezlipindu-şi limba de 
cerul gurii, şi clipi o dată. „Da.” 

Ea numără de câte ori clipi el. 

De şase ori. 

Era o invenţie de-a lui, probabil ca să-i spună 


„Mincinoaso!” sau aşa ceva, dar Aelin refuză să 
recunoască acel cod şi clipi din nou o dată. „Da.” 

Ochii negri o scrutară. El văzuse totul, fiecare mişcare. 
Dacă i-ar fi fost permis să se transforme, ar fi putut să-i 
spună ce era născocit şi ce era real... dacă fusese ceva 
real. 

Se trezi fără să aibă vreo rană şi fără să simtă vreo 
durere, ci doar cu amintirea rămasă în urma 
nenumăratelor momente în care, zâmbind, Cairn îi tăiase 
pielea. 

Probabil o lăsase pe altar pentru că plănuia să revină 
curând. 

Aelin se mişcă suficient cât să tragă de lanţuri, 
încuietoarea măştii intrându-i în ceafă. Nici nu mai ştia de 
câtă vreme nu-i mai mângâiase vântul obrajii sau o mare 
parte din piele... 

Ce nu era îmbrăcat în fier era acoperit cu o cămaşă albă 
fără mâneci care-i ajungea până la mijlocul coapselor, 
lăsându-i picioarele şi braţele goale pentru chinurile lui 
Cairn. 

Erau zile în care-şi aducea aminte de cămaşă dispărută, 
de cuţitele care îi zgâriau abdomenul, dar ori de câte ori se 
trezea, cămaşa rămânea intactă. Neatinsă. Nepătată. 

Fenrys îşi ciuli urechile, tresărind, atrăgându-i atenţia 
lui Aelin. 

Ea ura tremurul care începu să-i cuprindă oasele când 
paşii scârţâiră dincolo de încăperea pătrată şi uşa de fier 
de la singura intrare în camera fără ferestre. Holul de 
piatră pe care-l zărea câteodată era la fel de ermetic. Doar 
sunetul apei răzbătea până aici. 

Sunetul se intensifică în clipa în care uşa de fier fu 
descuiată şi cineva o împinse cu un scârţâit. 

Ea îşi impuse să nu tremure când masculul cu păr şaten 
se apropie. 

— Te-ai trezit atât de devreme! Cred că nu te-am 
torturat destul... 

Acea voce... Ura acea voce, înceată şi rece, mai mult 


decât pe toate celelalte. 

El purta veşminte de războinic, dar nicio armă specifică 
nu-i atârna la centura taliei subţiri. 

Cairn observă unde-i căzu privirea şi atinse uşor 
ciocanul greu care se legăna la şoldul lui. 

— Ce nerăbdătoare eşti să-l simţi din nou! 

Nicio flacără nu venea spre ea, niciun tăciune. 

El se apropie de mica grămadă de buşteni de lângă un 
cuptor şi puse câţiva în focul care se stingea, dar care mai 
apoi se roti şi pârâi, devorând lemnul cu limbi lacome. 

Magia ei nu-i răspunse nici măcar cu un licăr. Tot ce 
mânca şi bea prin gura măştii avea gust de fier. 

La început, refuzase. Gustase fierul şi îl scuipase. 

Mai că ajunsese să moară de sete când ei o forţaseră să 
bea şi apoi o lăsaseră să flămânzească - până ce ea cedase 
şi devorase orice îi puseseră în faţă, cu sau fără fier. 

Nu se gândea des la acel moment, la acea slăbiciune, la 
cât de mult se entuziasmase Cairn văzând-o că mânca şi la 
cum se înfuria când nu ceda la ce voia el. 

Cairn puse lemne pe foc în celelalte cuptoare înainte să 
pocnească din degete la Fenrys. 

— Poţi să-ţi faci nevoile pe hol şi să revii aici imediat. 

Ca şi când l-ar fi ridicat o fantomă, lupul imens ieşi din 
încăpere. 

Maeve se gândise până şi la asta, dându-i lui Cairn 
puterea de a-i ordona lui Fenrys când să mănânce, să bea 
şi să îşi facă nevoile pentru că ştia că, în mod voit, Cairn 
uita câteodată. Scheunatul de durere canină ajunsese la 
ea, în ciuda faptului că se afla într-o cutie. 

Real. Asta fusese real. 

Masculul din faţa ei, un războinic instruit în toate în 
afară de onoare şi spirit, îi studie corpul. 

— Cum o să ne jucăm în seara asta, Aelin? 

Ea ura să-l audă pronunţându-i numele. 

Ridicându-şi o buză, îşi dezgoli dinţii. 

Rapid ca o viperă, Cairn o apucă de gât destul de 
puternic încât să-i lase urme. 


— Atâta furie, chiar şi acum. 

Nu avea să renunţe niciodată la furie. Chiar şi când se 
scufunda în acea mare fierbinte lăuntrică şi când cânta 
întunericului şi focului, furia o călăuzea. 

Degetele lui Cairn îi intrară în gât, iar ea nu reuşi să nu 
scoată un suspin înecat. 

— Toate astea pot să înceteze cu doar câteva cuvinte, 
prinţesă, spuse el mieros, plecându-se destul de mult încât 
respiraţia lui să-i atingă buzele. Câteva cuvinte, iar noi doi 
o să ne despărţim pentru totdeauna. 

Ea nu le spusese. Nu-i făcuse niciodată jurământul de 
sânge lui Maeve. 

Dacă l-ar fi făcut, ar fi renunţat la tot ce ştia, la tot ce 
era, devenind o sclavă pentru totdeauna şi aducând osânda 
lumii. 

Cairn îşi mai relaxă un pic prinsoarea, iar ea inspiră 
profund, dar degetele lui zăboviră în partea dreaptă a 
gâtului ei. 

Aelin cunoştea bine acel punct, cicatricea peste care el 
îşi trecu degetele, cele două mici semne dintre gât şi umăr. 

— Interesant, şopti Cairn. 

Aelin îşi smuci capul, arătându-şi din nou dinţii. 

Cairn o lovi. 

Nu-i dădu una peste faţa acoperită cu fier care i-ar fi 
distrus monturile, ci în stomacul neprotejat. 

Aerul îi ieşi din plămâni, iar fierul zăngăni când încercă 
şi nu reuşi să se ghemuiască într-o parte. 

Păşind în linişte, Fenrys se întoarse şi îşi ocupă locul de 
lângă zid. Îngrijorarea şi furia sclipiră în ochii negri ai 
lupului când ea respiră sacadat şi încercă să îşi cuprindă 
abdomenul cu mâinile înlănţuite, însă Fenrys nu putu 
decât să se întindă din nou pe podea. 

Clipi de patru ori. „Sunt aici, sunt cu tine.” 

Rânjind la micile muşcături de pe gâtul ei, vindecate de 
apa sărată din Golful Craniului, Cairn nu văzu cum ea îi 
răspunse clipind o dată. 

Erau urmele lăsate de Rowan. Un semn al partenerului. 


Ea nu îşi permise să se gândească prea mult la el când 
Cairn scoase ciocanul greu şi îl ţinu în mâinile uriaşe. 

— Dacă Maeve n-ar fi ordonat să-ţi punem un căluş, 
spuse gânditor masculul, studiindu-i corpul ca un pictor 
care evalua o pânză goală, mi-aş fi înfipt dinţii în tine! Să 
văd dacă semnele lui Whitethorn ar mai fi rezistat. 

Groaza i se răsuci în stomac. Ea văzuse cum se purta în 
orele lungi petrecute împreună aici. Cu degetele îndoite, 
zgârie piatra ca şi când ar fi fost faţa lui Cairn. 

Cairn îşi mută ciocanul într-o mână. 

— Presupun că o să fim nevoiţi să ne descurcăm aşa, 
spuse şi îşi trecu cealaltă mână de-a lungul toracelui ei, iar 
ea se smuci în lanţuri când o atinse de parcă i-ar fi fost 
stăpân. El zâmbi. Ce sensibilă eşti! Apucându-i genunchiul 
gol, i-l strânse uşor. Mai devreme, am început de la 
picioare. Hai să urcăm un pic de data asta. 

Aelin îşi adună puterile şi inspiră profund ca să plece 
departe de aici, din corpul ei. 

N-avea să le permită niciodată să o distrugă şi n-avea să 
depună jurământul de sânge. 

Pentru Terrasen, pentru poporul ei, pe care îl lăsase să 
îndure propriul chin zece ani lungi. Le datora măcar atât. 

Se afundă tot mai mult în sinea sa, ca şi când ar fi putut 
scăpa de ce urma, ca şi când s-ar fi putut ascunde de asta. 

Ciocanul licări în lumina focului când, inspirând, Cairn îl 
ridică deasupra genunchiului ei, anticiparea şi încântarea 
amestecându-se pe chipul său. 

Fenrys clipi de nenumărate ori. „Sunt aici, sunt cu tine.” 

Însă gândurile lui nu împiedicară ciocanul să cadă sau 
ţipătul care îi cutremură gâtul să umple încăperea. 


CAPITOLUL 
4 


— Tabăra asta este abandonată de câteva luni bune. 

Manon se întoarse de pe piscul acoperit de zăpadă de 
unde monitorizase marginea vestică a munţilor Colţi Albi. 
Spre Pustiuri. 

Asterin rămase ghemuită deasupra rămăşiţelor pe 
jumătate îngropate ale unei gropi de foc, blana de capră 
aruncată pe umeri zburlindu-se în vântul rece. 

— De la începutul toamnei n-a fost nimeni aici, continuă 
aghiotanta ei. 

Manon bănuise acelaşi lucru. Umbrele reperaseră locul 
în urmă cu o oră, patrulând terenul în avans şi observând 
cumva neregulile ascunse cu pricepere în valea piscului 
stâncos. Mama ştia că Manon ar fi putut zbura chiar pe 
deasupra ei. 

Asterin se ridică în picioare, scuturându-şi zăpada de pe 
genunchii pantalonilor de piele. Nici măcar materialul gros 
nu putea să ţină departe gerul şi, astfel, ajunseseră să 
poarte blănurile caprelor de munte. 

„Sunt bune ca să ne ascundem în zăpada”, afirmase 
Edda, Umbra lăsând chiar şi negrul preferat să i se ducă 
din păr în ultimele săptămâni, ca să-şi dezvăluie albul 
natural. Nuanţa lui Manon. Briar păstrase vopseaua. Una 
din ele trebuia să cerceteze noaptea, afirmase cealaltă 
Umbră. 

Manon le supraveghe cu atenţie pe cele două Umbre 
care mergeau prin tabără. Poate că nu mai erau Umbre, ci 
mai degrabă două feţe ale lunii. Una întunecată, una 
luminoasă. 

Era una dintre multele schimbări ale Celor Treisprezece. 

Manon expiră, vântul alungând aburii calzi. 

— Sunt acolo, şopti Asterin astfel încât celelalte să nu 


audă din locul în care se adunaseră lângă bolovanul 
proeminent care le proteja de vânt. 

— Trei tabere, spuse Manon la fel de încet. Toate 
abandonate de multă vreme. Vânăm fantome. 

Părul auriu al lui Asterin se desprinse din cosiţă, 
fluturând spre vest, către patria pe care poate n-aveau s-o 
mai vadă vreodată. 

— Taberele sunt dovada că sunt vii. Ghislaine crede că s- 
ar putea să fi fost ridicate pentru vânătorile de la sfârşitul 
verii. 

— Ar putea fi şi ale sălbaticilor din munţii ăştia. 

Deşi Manon ştia că nu erau. In ultimele sute de ani, 
vânase destule vrăjitoare Crochan ca să identifice stilul în 
care făceau focul şi taberele lor mici şi ordonate. Toate 
Cele 'Treisprezece o făcuseră. Şi, în plus, anul acesta toate 
urmăriseră şi uciseseră suficient de mulţi sălbatici din 
Colţii Albi pentru Erawan încât să le cunoască obiceiurile. 

Ochii negri cu puncte aurii ai lui Asterin se opriră 
asupra orizontului ceţos. 

— O să le găsim. 

Curând. Ele trebuiau să găsească în curând măcar pe 
câteva dintre vrăjitoarele Crochan. Manon ştia că aveau 
metode de comunicare, aşa împrăştiate cum erau, moduri 
de a cere ajutor. 

Timpul nu era de partea lor. Trecuseră aproape două 
luni de la acea zi de pe plaja din Eyliwe, de când ea aflase 
preţul îngrozitor pe care trebuia să îl plătească regina 
Terrasenului ca să pună capăt acestei nebunii. Preţul pe 
care îl putea plăti şi altcineva din descendența Malei, dacă 
era nevoie. 

Manon rezistă impulsului de a arunca o privire peste 
umăr spre locul în care stătea regele Adarlanului printre 
celelalte dintre Cele Treisprezece ale ei, amuzând-o pe 
Vesta invocând focul, apa şi gheaţa în palma lui făcută 
căuş. Era o mică prezentare a magiei formidabile, 
minunate. El creă trei spirale de elemente ce dansau lent 
dându-şi târcoale, iar Vesta ridică impresionată o 


sprânceană. Manon văzuse cum santinela cu păr roşcat se 
uita la el, observase că Vesta se abţinea cu înţelepciune să 
dea curs dorinţei sale. 

Manon nu îi dăduse, totuşi, asemenea ordine. Nu le 
spusese Celor Treisprezece ce era mai exact regele uman 
pentru ea. 

„Nimic”, voia Manon să spună. Cineva la fel de nesigur 
ca şi ea. La fel de furios în tăcere. Şi la fel de presat de 
timp. Găsirea celei de-a treia şi ultime chei Wyrd se 
dovedise imposibilă. Cele două pe care regii le purtau în 
buzunar nu le ofereau nicio îndrumare, ci doar mirosul lor 
nepământesc. Habar n-aveau unde o păstra Erawan. Să o 
caute prin Morath sau oricare dintre celelalte avanposturi 
ale lui ar fi însemnat să se sinucidă. 

Aşadar, după săptămâni de căutări eşuate, ele 
abandonaseră căutarea în favoarea găsirii vrăjitoarelor 
Crochan. Regele protestase iniţial, dar cedase. Aliaţii şi 
prietenii lui din nord aveau nevoie de cât de mulţi 
războinici puteau aduna. Găsirea vrăjitoarelor Crochan... 
Manon nu plănuia să-şi încalce promisiunea. 

Poate că era moştenitoarea renegată a clanului Cioc- 
Negru şi acum avea sub comandă doar câteva vrăjitoare, 
dar tot se putea ţine de cuvânt. 

Aşadar, avea să le găsească şi să le convingă să zboare 
în luptă cu Cele Treisprezece. Cu ea. Ultima lor regină 
Crochan în viaţă. 

Chiar dacă asta le-ar fi condus direct în îmbrăţişarea 
întunericului. 

Soarele se înălţă mai mult, lumina lui reflectată din 
zăpadă fiind aproape orbitoare. 

Zăbovirea era o imprudenţă. Ele supravieţuiseră în 
ultimele luni cu forţă şi voinţă, căci în timp ce le căutau pe 
vrăjitoare, erau vânate la rândul lor. În mare parte, de 
Picioare-Galbene şi Sânge-Albastru, de toate patrulele de 
cercetaşi. 

Manon dăduse ordin să nu atace, să nu ucidă. O patrulă 
Dinţi-de-fier dispărută n-ar fi făcut decât să dezvăluie locul 


în care se aflau, deşi Dorian ar fi putut să le rupă gâturile 
fără să ridice un deget. 

Era păcat că el nu se născuse vrăjitor, dar ea acceptase 
bucuroasă un asemenea aliat mortal. La fel şi Cele 
Treisprezece. 

— Ce-ai să spui, rosti gânditoare Asterin, când le vom 
găsi pe vrăjitoarele Crochan? 

Manon se gândise de nenumărate ori dacă ele ştiau cine 
era Lothian Cioc-Negru, că ea îl iubise pe tatăl lui Manon - 
un prinţ Crochan cum nu era altul, că părinţii ei visaseră şi 
crezuseră că zămisliseră un copil care să rupă blestemul 
aruncat asupra sabatului Dinţi-de-fier şi să le unească 
poporul. 

Un copil al păcii, nu al războiului. 

Dar acele cuvinte-i erau străine pe limbă. „Dragoste. 
Pace.” 

Manon îşi trecu un deget înmănuşat peste fâşia de 
material roşu care-i lega cosiţa, o fâşie din mantia surorii 
ei vitrege, Rhiannon, numită după ultima Regină-Vrăjitoare 
şi al cărei chip îl purta, cumva, Manon. 

— Presupun c-am să le spun să nu tragă. 

Gura lui Asterin zvâcni într-un zâmbet. 

— Mă refeream la identitatea ta. 

Ea arareori dădea înapoi de la ceva. Arareori se temea 
de ceva. Dar să spună cuvintele, acele cuvinte... 

— Nu ştiu, recunoscu Manon. O să vedem dacă o să 
ajungem până acolo. 

Demonul Alb. Aşa îi ziceau vrăjitoarele Crochan. Era în 
capul listei lor negre. O vrăjitoare pe care toate din sabatul 
Crochan trebuiau să o ucidă pe loc. Doar acest fapt spunea 
că nu ştiau ce reprezenta ea pentru ele. 

Totuşi, sora ei vitregă îşi dăduse seama, iar apoi Manon 
îi tăiase gâtul. 

„Manon Ucigaşa de Neamuri”, o tachinase bunica ei. 
Matroana savurase probabil fiecare inimă de Crochan pe 
care i-o adusese Manon la fortăreaţa Cioc-Negru în 
ultimele sute de ani. 


Manon închise ochii, ascultând şuieratul pustiitor al 
vântului. 

În spatele lor, Abraxos scoase un geamăt nerăbdător şi 
flămând. Da, toţi erau flămânzi în acea zi. 

— O să te urmăm, Manon, spuse încet Asterin. 

Manon se întoarse spre verişoara ei. 

— Merit onoarea asta? 

Gura lui Asterin se strânse într-o linie. Din cauza lui 
Manon se alesese cu mica umflătură de pe nas. I-l rupsese 
în sala de mese din Omega pentru că se încăierase cu o 
vrăjitoare Picioare-Galbene vorbăreaţă. Asterin nu se 
plânsese niciodată de asta, părând să poarte acea amintire 
a bătăii pe care i-o dăduse Manon ca pe un semn de 
mândrie. 

— Doar tu poţi să decizi ce meriţi, Manon. 

Manon se gândi la cuvintele astea când îşi mută privirea 
spre orizontul vestic. Poate că ar fi meritat acea onoare 
dacă ar fi reuşit să le aducă înapoi la un cămin pe care nu 
îl văzuseră niciodată. 

Dacă ar fi supravieţuit acestui război şi tuturor 
lucrurilor îngrozitoare pe care trebuiau să le facă înainte 
să se termine totul. 

XXX 

Nu era uşor să se ferească de treisprezece vrăjitoare 
adormite şi de balaurii lor. 

Insă Dorian Havilliard le studiase şi ştia când stăteau de 
veghe, cine dormea cel mai profund, cine ar fi putut să 
raporteze că îl văzuse plecând de lângă focul lor mic şi 
cine ar fi tăcut. Trecuseră săptămâni bune de când alesese 
ideea, planul acesta. 

Ridicaseră tabăra pe micul afloriment unde găsiseră 
urme vechi ale vrăjitoarelor Crochan, adăpostindu-se sub 
piatra suspendată, balaurii fiind un zid de piele încălzită în 
jurul lor. 

Avea câteva minute la dispoziţie să facă asta. Se antrena 
deja de câteva săptămâni - se trezea în miezul nopţii, ca un 
adormit nemulţumit că trebuia să înfrunte vremea geroasă 


ca să îşi facă nevoile, permițându-le vrăjitoarelor să se 
familiarizeze cu mişcările lui nocturne. 

Permiţându-i şi lui Manon să se obişnuiască, treptat, cu 
asta. 

Deşi nu-şi declaraseră nimic, saltelele lor tot ajungeau 
una lângă cealaltă în fiecare seară. Nu că o tabără plină de 
vrăjitoare i-ar fi oferit vreo ocazie să se culce cu ea. Nu, 
pentru asta, recurseseră la pădurea pustie şi la trecătorile 
viscolite de zăpadă, căutând cu mâinile pielea pe care 
îndrăzneau să o expună la aerul rece. 

Împreunările lor erau scurte şi sălbatice, un amalgam de 
dinţi, unghii şi mârâituri. Şi nu doar din partea lui Manon. 

Dar după o zi de căutări inutile, o simplă încercare de a 
se păzi de duşmanii care îi căutau în timp ce prietenii lui 
sângerau ca să-şi salveze ţinuturile, el simţea nevoia să se 
detensioneze la fel de mult ca ea. Ei doi nu discutau 
niciodată despre ce îi hăituia, lucru care lui îi convenea. 

Dorian nu ştia în ce fel de om îl transformase asta. 

În majoritatea zilelor, dacă era sincer, era insensibil. 
Fusese insensibil cu lunile, în afară de momentele 
sălbatice cu Manon, de clipele în care se antrena cu Cele 
Treisprezece şi de furia care îl făcea să lovească în 
continuare cu sabia şi să se ridice din nou când îl doborau. 

Ele îl învăţaseră tot ce le ceruse el: cum să se dueleze, 
să tragă cu arcul, să mânuiască un cuţit şi să ia urma. Pe 
lângă sabia lui grea, Damaris, un cuţit de vrăjitoare îi 
atârna acum la centură. li fusese dăruit de Sorrel când 
reuşise prima dată să o ţintuiască pe aghiotanta cu chip de 
piatră. În urmă cu două săptămâni. 

Dar când lecţiile se terminau, când ei stăteau în jurul 
micului foc pe care îndrăzneau să îl facă în fiecare noapte, 
el se întreba dacă vrăjitoarele puteau să simtă neliniştea 
care îi dădea ghes. 

Dacă puteau să simtă că nu voia să-şi facă nevoile în 
noaptea friguroasă când merse încet printre saltelele lor şi 
apoi traversă spaţiul mic dintre Narene, balaurul albastru 
ca văzduhul al lui Asterin, şi Abraxos. Dorian dădu din cap 


spre locul unde stătea de pază Vesta, iar vrăjitoarea 
roşcată, în ciuda gerului cumplit, îi aruncă un zâmbet şiret 
înainte ca el să ocolească stânca proeminentă şi să dispară 
din câmpul vizual. 

Alesese intenţionat straja ei. Printre Cele Treisprezece 
erau unele care nu îi zâmbeau deloc. Lin tot părea să se 
gândească dacă să îl spintece şi să îi studieze intestinele, 
iar Imogen era introvertită şi nu zâmbea nimănui. Thea şi 
Kaya îşi zâmbeau de obicei una celeilalte, iar când 
zâmbeau Faline şi Fallon - gemenele demonice cu ochi 
verzi, aşa cum le spuneau celelalte - însemna că iadul era 
pe cale să se dezlănţuie. 

Toate ar fi putut fi bănuitoare dacă Dorian ar fi dispărut 
prea mult timp. Dar Vesta, care flirta fără ruşine cu el, îl 
lăsa să zăbovească în afara taberei, probabil de frica a 
ceea ce ar fi putut să-i facă Manon dacă ar fi fost văzută 
urmându-l în întuneric. 

Era un ticălos pentru că se folosea astfel de ele; pentru 
că le evalua şi monitoriza când vrăjitoarele riscau acum 
totul ca să găsească sabatul Crochan. 

Dar nu conta dacă îi păsa de ele, de propria persoană, se 
gândea el. Afecţiunea nu îi făcuse nicio favoare, tot aşa 
cum nu-i făcuse nici Sorschăi. 

Iar asta nu ar mai fi contat de îndată ce ar fi renunţat la 
tot ca să închidă poarta Wyrd. 

Damaris îi atârna greu la şold, dar nu se compara cu 
cele două obiecte ascunse în buzunarul jachetei lui groase. 
Din fericire, învățase repede să le ignore şoaptele, 
chemările nepământeşti, în cea mai mare parte a timpului. 

Nicio vrăjitoare nu se întrebase de ce fusese atât de uşor 
de convins să renunţe să mai caute a treia cheie Wyrd. El 
ştia că nu trebuia să îşi piardă timpul certându-se. Aşadar, 
plănuise şi le lăsă pe ele şi pe Manon să creadă că se 
mulțumea cu rolul său, şi anume acela de a le păzi cu 
magia lui. 

Ajungând la poiana înconjurată de bolovani pe care o 
cercetase mai devreme pretinzând a hoinări fără rost prin 


zonă, Dorian se pregăti în grabă. 

Nu uitase nicio mişcare a mâinilor lui Aelin în Golful 
Craniului, când mânjise cu propriul sânge podeaua 
camerei ei de la TRANDAFIRUL OCEANULUI. 

Dar nu pe Elena plănuia el să o invoce cu sângele lui. 

După ce zăpada se înroşi şi se asigură că vântul încă-i 
împrăştia mirosul în direcţia opusă taberei, Dorian o 
scoase din teacă pe Damaris şi o înfipse în cercul de semne 
Wyrd. 

Şi apoi aşteptă. 

Magia lui era un zdrăngănit constant care îl străbătea, 
mica flacără pe care îndrăzni să o invoce fiind suficientă ca 
să îi încălzească trupul, ca să nu moară de frig pe măsură 
ce minutele treceau. 

Gheaţa fusese prima manifestare a magiei lui, iar el se 
gândea că ar fi trebuit să o prefere sau măcar să-i ofere un 
soi de imunitate. Nu era cazul. Şi decisese că, dacă ar fi 
supravieţuit suficient de mult timp ca să suporte arşiţa 
verii, nu s-ar mai fi plâns niciodată de asta. 

Îşi folosise magia cât mai bine posibil în ultimele 
săptămâni de căutări neobosite şi inutile. Niciuna dintre 
vrăjitoare nu avea altă putere în afară de Supunere, despre 
care îi spuseseră că putea fi invocată o singură dată, cu un 
efect îngrozitor şi devastator. Dar Cele Treisprezece îl 
urmăriseră cu un oarecare interes în timp ce îşi continuase 
lecţiile începute de Rowan. Gheaţă. Foc. Apă. Vindecare. 
Vânt. Cu prezenţa zăpezii, încercările de a smulge viaţa 
din pământul îngheţat se dovediseră imposibile, dar el tot 
încerca. 

Singura magie care răspundea întotdeauna invocărilor 
lui rămânea acea forţă invizibilă, capabilă să rupă oase. Pe 
aceea o preferau vrăjitoarele, mai ales de vreme ce asta îl 
transforma în cea mai bună linie de apărare împotriva 
inamicilor. Moartea - acela era darul său. Tot ce părea să 
poată oferi celor din jurul său. În privinţa asta, era un pic 
mai priceput decât tatăl lui. 

Flacăra îl cuprinse, invizibilă şi echilibrată. 


Ei nu aflaseră nicio veste despre Aelin. Nici Rowan şi 
însoțitorii lor. Niciun zvon care să le confirme sau nu că 
regina era încă prizoniera lui Maeve. 

Ea fusese dispusă să renunţe la tot ca să salveze 
Terrasenul, ca să îi salveze pe toţi. El nu putea face mai 
puţin. Aelin cu siguranţă avea mai multe de pierdut: un 
partener şi un soţ care o iubea, o curte care ar fi urmat-o 
în iad, un regat care aştepta de multă vreme întoarcerea 
ei. 

El nu avea decât mormântul nemarcat al unei 
vindecătoare de care nu avea să-şi amintească nimeni, un 
imperiu distrus şi un castel dărâmat. 

Dorian închise ochii o clipă, blocând priveliştea 
castelului de sticlă care exploda, imaginea tatălui său care 
întindea mâna spre el, implorând iertare. Un monstru - 
bărbatul fusese un monstru în toate felurile posibile, 
concepându-l pe Dorian în timp ce era posedat de un 
demon valg. 

Asta în ce îl transforma pe el? Sângele lui Dorian era 
roşu, iar prinţul valg care îl posedase se înfruptase cu 
încântare din el, obligându-l să se bucure de tot ce făcuse 
cât purtase colierul. Dar oare mai însemna că era pe deplin 
uman? 

Expirând prelung, Dorian deschise ochii. 

Un bărbat stătea în partea cealaltă a poienii înzăpezite. 

Dorian făcu o plecăciune adâncă. 

— Gavin. 

XXX 

Primul rege al Adarlanului avea ochii lui. 

Sau mai degrabă Dorian avea ochii lui Gavin, moşteniţi 
în mia de ani dintre ei. 

În rest, înfăţişarea regelui antic era străină: părul lung şi 
castaniu-închis, trăsăturile dure, buzele rigide. 

— Ai învăţat semnele. 

Dorian îşi îndreptă spatele. 

— Învăţ repede. 

Gavin nu zâmbi. 


— Invocarea nu este un dar pe care să îl foloseşti uşor. 
Rişti mult, tinere rege, chemându-mă aici, având în vedere 
ceea ce porţi cu tine. 

Dorian atinse uşor buzunarul în care ţinea cele două 
chei Wyrd, ignorând puterea ciudată şi teribilă care pulsă 
în mâna lui drept răspuns. 

— Totul este un risc în ziua de azi. Am nevoie de ajutorul 
tău. 

Gavin nu-i răspunse, ci îşi îndreptă privirea spre 
Damaris, încă înfiptă în zăpadă printre semne - un obiect 
personal al regelui, la fel cum Aelin folosise Ochiul Elenei 
ca să o invoce pe regina antică. 

— Cel puţin ai avut grijă de sabia mea, zise şi-l privi pe 
Dorian în ochii la fel de tăioşi ca sabia. Deşi nu pot spune 
acelaşi lucru despre regatul meu. 

Dorian îşi încleştă maxilarul. 

— Mă tem că am moştenit un mic haos de la tatăl meu. 

— Ai fost prinţ al Adarlanului înainte să-i devii regele. 

Magia lui Dorian se agită şi se transformă în gheaţă, mai 
rece decât noaptea din jurul lui. 

— Atunci, consideră că încerc să plătesc pentru anii în 
care nu m-am purtat cum trebuie. 

Gavin se uită o clipă în ochii lui şi, apoi, în gol. Un 
adevărat rege, asta era bărbatul din faţa lui. Un rege nu 
doar cu titlul, ci şi în spirit, cum puţini se dovediseră a fi 
de când Gavin fusese îngropat sub fundaţia castelului pe 
care îl construise de-a lungul râului Avery. 

Dorian suportă greutatea privirii lui Gavin şi-i permise 
regelui să vadă ce rămăsese din el, să observe semnul 
gălbui din jurul gâtului său. 

Apoi Gavin clipi o dată, singurul semn că îl lăsa să 
continue. 

Dorian înghiţi. 

— Unde este cea de-a treia cheie? 

Gavin înţepeni. 

— Nu am voie să spun. 

— Nu ai voie sau nu vrei? 


Se gândi că ar fi trebuit să îngenuncheze, să-i vorbească 
respectuos. Câte legende despre Gavin citise când era 
copil? De câte ori alergase prin castel, prefăcându-se că e 
rege înaintea lui? 

Dorian scoase Amuleta din Orynth din jachetă, lăsând-o 
să se legene în vântul rece. Un cântec tăcut, fantomatic se 
auzi din medalionul cu auriu şi albastru, în limbi care nu 
existau. 

— Brannon Galathynius a sfidat zeii punând cheia 
înăuntru cu avertisment pentru Aelin. Ai putea măcar să 
mă îndrumi. 

Silueta lui Gavin se înceţoşă, dar nu dispăru. Niciunul 
din ei nu avea mult timp la dispoziţie. 

— Brannon Galathynius a fost un ticălos arogant. Am 
văzut ce produce amestecul în planurile zeilor. Nu se va 
sfârşi bine. 

— Nu zeii, ci soţia ta a provocat asta. 

Gavin îşi dezgoli dinţii. Şi chiar dacă bărbatul era mort 
de multă vreme, magia lui Dorian sclipi din nou, 
pregătindu-se să lovească. 

— Partenera mea, mârâi Gavin, este preţul acestui lucru. 
Dacă vor fi recuperate cheile, partenera mea va dispărea 
pentru totdeauna. Ştii cum este, tinere rege? Să ai 
veşnicia, iar apoi să ţi se ia? 

Dorian nu se deranjă să-i răspundă. 

— Nu vrei să găsesc cea de-a treia cheie pentru că asta 
ar însemna sfârşitul Elenei. 

Gavin nu spuse nimic. 

Dorian scoase un mormăit. 

— Nenumăraţi oameni vor muri în cazul în care cheile 
nu vor fi puse înapoi în poartă. El vâri Amuleta din Orynth 
înapoi în jachetă şi ignoră din nou murmurul nepământesc 
ce-i pulsa în oase. Nu poţi fi atât de egoist! 

Gavin rămase tăcut, vântul fluturându-i părul negru, însă 
ochii îi pâlpâiră - doar puţin. 

— Spune-mi unde, şopti Dorian. Avea doar câteva 
minute înainte ca Vesta să vină să îl caute. Spune-mi unde 


este cea de-a treia cheie! 

— Ai să-ţi pierzi şi tu viaţa dacă recuperezi cheia şi 
făureşti Lacătul. Şi sufletul tău o să fie revendicat. Nicio 
fărâmă din tine n-o să trăiască în Lumea de Dincolo. 

— Oricum nimănui nu-i pasă cu adevărat de asta. 

Lui cu siguranţă nu îi păsa. Şi fără îndoială merita să 
moară astfel, când eşuase de atât de multe ori în toate 
privinţele. 

Gavin îl studie un moment lung. Dorian rămase nemişcat 
sub privirea aprigă. Era un războinic care supravieţuise 
celui de-al doilea război al lui Erawan. 

— Elena a ajutat-o pe Aelin, insistă Dorian, respiraţia lui 
rotindu-se în spaţiul dintre ei. Nu a şovăit, chiar dacă ştia 
ce însemna pentru soarta ei. Nici Aelin, care nu va avea 
nicio viaţă lungă cu propriul partener, nici veşnicia cu el. 
„Cum nici eu nu voi avea.” Inima începu să-i bată cu 
putere, magia sporind odată cu aceasta. Şi totuşi, ai face-o. 
Ai fugi. 

Dinţii lui Gavin licăriră. 

— Erawan poate fi înfrânt fără încuierea porţii. 

— Spune-mi cum şi-am să găsesc o cale să o fac. 

Totuşi, Gavin tăcu, strângându-şi pumnii pe lângă corp. 

Dorian pufni încet. 

— Dacă ai fi ştiut, s-ar fi rezolvat cu mult timp în urmă. 
Gavin scutură din cap, dar Dorian continuă. Prietenii tăi au 
murit luptându-se cu hoardele lui Erawan. Ajută-mă să evit 
ca ai mei să aibă aceeaşi soartă. Deja s-ar putea să fie prea 
târziu pentru unii dintre ei. 

Stomacul i se agită. 

Oare ajunsese Chaol pe continentul sudic? Poate ar fi 
fost mai bine ca prietenul lui să nu se mai întoarcă 
vreodată, să rămână în siguranţă în Antica, deşi Chaol nu 
ar fi făcut niciodată aşa ceva. 

Dorian se uită spre colţul stâncos pe care îl ocolise. Nu 
mai avea timp. 

— Şi cum rămâne cu Adarlanul? întrebă Gavin. Ai să-l 
laşi fără rege? întrebarea arăta clar părerea lui Gavin 


despre Hollin. Aşa ai să plăteşti pentru anii petrecuţi în 
mod inutil ca prinţ moştenitor? 

Dorian încasă lovitura verbală. Nu era decât adevărul, 
spus de un bărbat care-şi servise zeul fără nume. 

— Chiar mai contează? Adarlan era mândria mea. 

— Nu mai merită! izbucni Dorian. Nu mai este de foarte 
mult timp. Poate că merită să ajungă în ruine! 

Gavin îşi înclină capul. 

— Vorbeşti ca un băieţandru nesăbuit şi arogant. Crezi 
că eşti singurul care a suferit pierderi? 

— Şi totuşi, propria-ţi frică de a pierde te face să alegi o 
femeie, şi nu soarta lumii. 

— Dacă ai fi avut de ales între femeia ta şi Erilea, ai fi 
procedat altfel? _ 

Sorscha sau lumea. Întrebarea răsună înăuntrul lui. O 
parte din focul lui interior se stinse. Totuşi, Dorian 
îndrăzni să spună: 

— Te amăgeşti în privinţa viitorului şi totuşi l-ai servit pe 
zeul adevărului. Chaol îi povestise ce descoperiseră ei în 
catacombele de sub canalizarea din Rifthold în primăvara 
trecută: templul uitat al oaselor unde fusese scrisă 
mărturia lui Gavin de pe patul de moarte. El ce are de spus 
despre rolul Elenei în asta? 

— Cel Atotvăzător nu pretinde înrudirea cu acele 
creaturi fără coloană vertebrală, mârâi Gavin. 

Dorian ar fi putut jura că un vânt uscat şi prăfuit zornăi 
prin trecătoare. 

— Atunci ce este el? 

— Nu pot fi mulţi zei, din multe locuri? Unii născuţi în 
lumea asta, unii născuţi în altă parte? 

— Asta e o întrebare de dezbătut cu altă ocazie, mormăi 
Dorian. Când n-o să fim în război, spuse şi inspiră prelung 
de două ori. Te rog, şopti el. Te rog să mă ajuţi să îmi 
salvez prietenii! Ajută-mă să îndrept lucrurile! 

Această sarcină era tot ce îi mai rămăsese de fapt. 

Gavin îl privi din nou, evaluându-l, iar Dorian nu se 
împotrivi, ci îl lăsă să afle ce adevăr era scris în sufletul 


său. 

Chipul regelui se tulbură de durere şi regret când Gavin 
spuse în cele din urmă: 

— Cheia este în Morath. 

Lui Dorian i se uscă gura. 

— Unde în Morath? 

— Nu ştiu. Dorian îl crezu, iar groaza din ochii lui Gavin 
îi confirmă spusele. Regele antic dădu din cap spre 
Damaris. Sabia aia nu este de ornament. Las-o să te 
îndrume, dacă nu poţi avea încredere în tine. 

— Chiar spune adevărul? 

— A fost binecuvântată de Cel Atotvăzător, după ce i-am 
jurat credinţă. Gavin ridică din umeri, un gest aproape 
reţinut, ca şi când bărbatul n-ar fi părăsit niciodată cu 
adevărat pustiul Adarlanului, unde se ridicase de la 
conducător de război la mare rege. Tot trebuie să afli 
singur ce este adevărat şi ce este minciună. 

— Dar Damaris mă va ajuta să găsesc cheia în Morath? 
Să pătrund în fortăreaţa lui Erawan, unde se făuresc toate 
colierele alea... 

Gavin strânse din buze. 

— Nu ştiu, dar am să-ţi spun un lucru: nu te aventura 
încă spre Morath. Nu înainte să fii pregătit. 

— Sunt pregătit acum. 

Era o minciună prostească, iar Gavin ştia asta. Fu un 
efort să nu îşi atingă gâtul, unde fâşia palidă îi însemna 
pielea pentru totdeauna. 

— Morathul nu este doar o fortăreață, spuse Gavin. Este 
un iad şi nu e blând cu tinerii nesăbuiţi. Dorian înţepeni, 
dar Gavin continuă: Ai să-ţi dai seama când ai să fii cu 
adevărat pregătit. Rămâi în tabăra asta, dacă poţi să-ţi 
convingi însoţitoarele. Calea o să te găsească aici. 

Conturul siluetei lui Gavin se deformă mai mult, iar 
chipul se întunecă. 

Dorian îndrăzni să facă un pas înainte. 

— Sunt om? 

Ochii de safir ai lui Gavin se îmblânziră - doar puţin. 


— Nu sunt persoana care să poată să-ţi răspundă la 
întrebarea asta. 
Şi apoi regele dispăru. 


CAPITOLUL 
5 


Comandantul de pe alee spusese că ultimele ordine 
fuseseră date din Doranelle. 

Niciunul dintre ei nu ştia dacă să îl creadă. 

Spălându-şi de multă vreme mâinile pătate de sânge şi 
stând în jurul micului foc pe un câmp prăfuit de la 
marginea unui oraş în ruine, Lorcan Salvaterre se gândi 
din nou la logica situaţiei. 

Să fi trecut cumva cu vederea cea mai simplă opţiune? 
Ca Maeve să fi fost în Doranelle în tot acest timp, 
ascunzându-se de supuşii ei? 

Dar acel comandant fusese un gunoi mincinos, 
scuipându-l în faţă pe Lorcan înainte ca ei să îl ucidă. 

Totuşi, celălalt comandant pe care îl găsiseră astăzi, 
după o săptămână în care îl urmăriseră până la cel mai 
apropiat port, afirmase că primise ordine dintr-un regat 
îndepărtat pe care ei îl cercetaseră în urmă cu trei 
săptămâni. În direcţia opusă oraşului Doranelle. 

Lorcan mişcă praful cu vârful piciorului. 

Niciunul dintre ei nu avusese chef să vorbească de când 
comandantul din după-amiaza asta contrazisese afirmaţia 
celui dinaintea sa. 

— Doranelle este fortăreaţa lui Maeve, spuse Elide în 
cele din urmă, vocea ei hotărâtă umplând tăcerea 
apăsătoare. Pe cât de simplu este, ar avea sens ca ea săo 
aducă acolo pe Aelin. 

Whitethorn doar se uită la foc. El nu îşi spălase jacheta 
de un gri-închis pătată de sânge. 

— Chiar şi lui Maeve i-ar fi imposibil să o ţină ascunsă în 
Doranelle, replică Lorcan. Am fi aflat până acum. 

Nu era sigur când vorbise ultima dată cu femeia din faţa 
lui. 


Totuşi, ea nu dăduse înapoi când îl văzuse distrugându-i 
pe comandanții lui Maeve. Da, se crispase în cele mai 
grave momente, dar ascultase fiecare cuvânt pe care 
Rowan şi Lorcan îl scoseseră de la ei. Lorcan presupunea 
că tânăra văzuse lucruri mai rele în Morath şi că ura că le 
văzuse. Ura că monstrul care era unchiul ei încă respira. 

Insă pe el aveau să-l vâneze mai târziu, după ce o 
găseau pe Aelin sau ce mai rămăsese din ea. 

Ochii lui Elide deveniseră reci, atât de reci, când spuse: 

— In Golful Craniului, Maeve a reuşit să îi ascundă pe 
Gavriel şi Fenrys de Rowan. Şi, cumva, şi-a ascuns şi şi-a 
transportat toată flota. 

Lorcan nu răspunse. Elide continuă, fără ca ezitarea să i 
se citească în privire: 

— Maeve ştie că Doranelle ar fi alegerea evidentă - 
alegerea pe care cel mai probabil am respinge-o pentru că 
este prea simplă. A anticipat că o să credem că a târât-o pe 
Aelin în cel mai îndepărtat colţ din Erilea, în loc să o ducă 
direct înapoi acasă. 

— Maeve ar avea avantajul unei armate uşor de chemat, 
adăugă Gavriel, gâtul lui tatuat înălțându-se. Ceea ce ar 
îngreuna operaţiunea de salvare. 

Lorcan se abţinu să îi spună lui Gavriel să îşi ţină gura. 
Observase cât de des se dăduse Gavriel peste cap ca să o 
ajute pe Elide, să discute cu ea. Şi da, o mică parte din el 
era recunoscătoare pentru asta, de vreme ce zeii ştiau că 
Elide nu ar fi acceptat niciun ajutor din partea lui. 

Hellas să îl osândească; fusese nevoit să apeleze la 
Whitethorn şi Gavriel ca să îi dea cămaşa tăiată pentru 
sângerările ei şi îi ameninţase c-avea să-i jupoaie de vii 
dacă i-ar fi spus că era a lui, iar Elide, cu simţul ei olfactiv 
omenesc, nu-i sesizase mirosul. 

Nu ştia de ce se deranja. Nu uitase cuvintele ei din acea 
zi de pe plajă. 

„Sper să îţi petreci tot restul vieţii tale mizerabile şi 
nemuritoare în suferinţă. Sper să ţi-l petreci singur. Sper 
să trăieşti cu regretul şi vinovăția în inima ta şi să nu 


găseşti niciodată o cale să le suporţi” 

Jurământul sau blestemul ei, orice ar fi fost, se adeverise 
cuvânt cu cuvânt. 

El stricase ceva. Ceva incredibil de preţios. Nu îi păsase 
niciodată... până acum. 

Deşi jurământul de sânge la care renunţase se căsca 
încă în sufletul lui, nu se apropia de gaura pe care o simţea 
în piept când o privea. 

Elide îi oferise un cămin în Perranth ştiind că avea să fie 
un mascul dezonorat. Îi oferise un cămin alături de ea. 

Dar nu Maeve rupsese jurământul care anulase acea 
ofertă, ci o trădare atât de gravă încât el nu ştia cum să 
îndrepte situaţia. 

„Unde este Aelin? Unde este soţia mea?” 

Soţia lui Whitethorn - şi partenera lui. Doar misiunea 
asta a lor, această căutare nesfârşită pentru a o găsi pe ea, 
îl împiedica pe Lorcan să se arunce într-un puț din care 
ştia că nu ar mai fi ieşit. 

Poate dacă ar fi găsit-o, dacă ar mai fi rămas ceva din 
Aelin după torturile lui Cairn, el ar fi găsit o cale să se 
accepte. Să suporte această... persoană care devenise. Şi 
poate i-ar mai fi luat cinci sute de ani ca să reuşească. 

Nu-şi dădu voie să se gândească la faptul că până atunci 
Elide avea să fie doar oale şi ulcele, însă ideea în sine fu 
suficient să îi întoarcă în stomac cina frugală - pâinea 
veche şi brânza tare. 

Un nesăbuit - era un nesăbuit nemuritor că pornise cu 
ea pe calea asta, că uitase că, deşi l-ar fi iertat, moartea ei 
îi făcea semne. 

— Ar avea sens şi ca Maeve să meargă la akkadieni, aşa 
cum a afirmat azi comandantul, spuse Lorcan în cele din 
urmă. Maeve păstrează de multă vreme legăturile cu acel 
regat. El, Whitethorn şi Gavriel fuseseră la război şi în acel 
teritoriu bătut de nisip. Nu îşi dorea să mai calce pe acolo. 
Armatele lor ar proteja-o. 

Pentru că ar fi fost nevoie de o armată ca să îl împiedice 
pe Whitethorn să ajungă la partenera lui. 


El se întoarse spre prinţ, care nu dădea niciun semn că 
ascultase. Lorcan nu voia să se gândească dacă 
Whitethorn ar fi avut curând nevoie să-şi tatueze şi 
cealaltă parte a feţei. 

— Comandantul de azi a fost prea prietenos, a continuat 
Lorcan să-i vorbească prinţului alături de care luptase 
multe secole şi care fusese la fel de nemilos şi ticălos ca 
Lorcan până primăvara trecută. Abia l-ai ameninţat şi ne-a 
spus tot. Cel care a afirmat că Maeve este în Doranelle a 
rânjit până la sfârşit. 

— Cred că este în Doranelle, interveni Elide. Anneith mi- 
a spus să ascult în ziua aia, spre deosebire de celelalte 
două ocazii. 

— Da, este ceva de luat în seamă, spuse Lorcan, iar ochii 
lui Elide scânteiară de furie. Nu am niciun motiv să cred că 
zeii ar fi atât de clari. 

— Zice masculul care simte atingerea unui zeu care-i 
spune când să fugă sau să lupte! izbucni Elide. 

Lorcan o ignoră, odată cu adevărul pe care-l rostise. Nu 
mai simţise atingerea lui Hellas de la Mlaştinile Stâncoase. 
Ca şi când l-ar fi dezgustat până şi pe zeul morţii. 

— Granița cu Akkadia este la trei zile de mers de aici, iar 
capitala la alte trei zile distanţă. Dacă o să călătorim fără 
să ne odihnim, ajungem în Doranelle în trei săptămâni. 

Şi timpul nu era de partea lor. Cu cheile Wyrd, cu 
Erawan, cu războiul care sigur se dezlănţuia pe 
continentul lui Elide, fiecare întârziere avea un preţ. Ca să 
nu mai spunem ce aducea fiecare zi asupra reginei din 
Terrasen. 

Elide deschise gura, dar Lorcan o întrerupse: 

— Iar apoi, dacă sosim în fortăreaţa lui Maeve epuizați şi 
flămânzi... Nu vom avea nicio şansă. Ca să nu mai spun că 
am putea la fel de bine să trecem pe lângă Aelin fără să ne 
dăm seama, cu vălul pe care poate să-l folosească. 

Elide îşi umflă nările, dar se întoarse spre Rowan. 

— Tu hotărăşti, prinţe. 

Nu mai era doar un prinţ, ci consortul reginei din 


Terrasen. 

În cele din urmă, Whitethorn îşi ridică fruntea. Când 
acei ochi verzi se opriră asupra lui, Lorcan nu se feri de 
greutatea privirii sale, a stăpânirii înnăscute. Aşteptase ca 
Rowan să ceară răzbunarea pe care o merita, aşteptase 
acea lovitură. Sperase s-o primească, dar degeaba. 

— Am ajuns atât de departe în sud, spuse Rowan în cele 
din urmă pe un ton grav. E mai bine să mergem în Akkadia 
decât să riscăm să ne aventurăm tocmai până în Doranelle 
ca să aflăm că ne-am înşelat. 

Şi asta fu tot. 

Elide doar se încruntă furioasă spre Lorcan şi se ridică, 
murmurând că trebuia să îşi facă nevoile înainte să se ducă 
la culcare şi merse ferm prin iarbă - mulţumită protezei pe 
care Gavriel i-o păstra în jurul gleznei. 

Magia lui ar fi trebuit să fie cea care să o ajute, să-i 
atingă pielea. 

Paşii ei deveniră distanţi, aproape tăcuţi. De obicei se 
ducea mai departe decât era necesar, ca ei să nu audă 
nimic. Lorcan îi lăsă câteva minute înainte să o urmeze în 
întuneric. 

El o găsi pe Elide întorcându-se deja, iar ea se opri pe un 
mic deal, nu cu mult mai înalt decât un dâmb de pământ. 

— Ce vrei? 

Lorcan continuă să meargă până ce ajunse la poalele 
dealului şi se opri. 

— Akkadia este alegerea mai înţeleaptă. 

— Şi Rowan a hotărât asta. Cred că eşti foarte mulţumit. 

Ea încercă să treacă pe lângă el, dar Lorcan păşi în 
calea ei. Elide îşi lăsă capul pe spate ca să îi vadă faţa şi 
totuşi, el niciodată nu se simţise mai mic. Mai scund. 

— Nu am insistat să aleagă varianta cu Akkadia ca să îţi 
fac în ciudă, reuşi să spună. 

— Nu-mi pasă! 

Tânăra încercă să îl ocolească, Lorcan rămânând cu 
uşurinţă înaintea ei. 

— Nu am... Cuvintele îl gâtuiau. Nu am vrut să se 


întâmple asta. 

Elide râse încet şi răutăcios. 

— Bineînţeles că nu ai vrut! De ce ai fi vrut ca minunata 
ta regină să rupă legământul de sânge? 

— Nu-mi pasă de asta! Nu îi păsa. Niciodată nu rostise 
cuvinte mai adevărate. Vreau doar să îndrept lucrurile. 

Ea zâmbi. 

— Aş fi înclinată să te cred, dacă nu te-aş fi văzut 
târându-te după Maeve pe plajă. 

Cuvintele şi ura din ele îl făcură pe Lorcan să clipească, 
destul de uluit încât să o lase să treacă pe lângă el de data 
asta. Elide nici măcar nu se uită în urmă înainte ca Lorcan 
să spună: 

— Nu m-am târât după Maeve. 

Ea se opri, părul legănându-i-se. Încet, privi peste umăr 
poruncitor şi rece precum stelele de deasupra. 

— M-am târât... înghiţi. M-am târât după Aelin. 

El alungă amintirea nisipului însângerat, a ţipetelor 
reginei şi ultimele ei rugăminţi finale pentru Elide. Le 
alungă pe toate şi spuse: 

— Când Maeve a rupt jurământul, nu am putut să mă 
mişc; abia respiram. 

Agonia fusese atât de intensă încât Lorcan nu îşi putea 
imagina cum ar fi fost să rupă jurământul de unul singur, 
fără să i se poruncească. Nu era genul de durere de care 
puteai scăpa. 

Jurământul putea fi lungit, modificat. Faptul că Vaughan, 
ultimul dintre oamenii lor, mai hoinărea fără îndoială prin 
sălbăticia nordului în căutarea lui Lorcan era o dovadă 
suficientă că limitele jurământului de sânge puteau fi 
evitate. Dar să îl rupă direct din propria voinţă, să 
găsească o cale să rupă firul, ar fi însemnat să accepte 
moartea. 

În ultimele luni, se întrebase dacă ar fi trebuit să o facă. 

Lorcan înghiţi în sec. 

— Am încercat să ajung la ea. La Aelin. Am încercat să 
ajung la cutia aia. Jur, adăugă încet, ca doar Elide să poată 


auzi. 

Cuvântul lui era de încredere, singura valoare pe care o 
preţuia, şi-i spusese asta cândva, în ultimele luni de 
călătorie. Nimic nu licări în ochii ei ca să îi spună că ea îşi 
amintea. 

Elide pur şi simplu se întoarse în tabără. Lorcan rămase 
pe loc. 

El o făcuse. El adusese asta asupra ei, asupra lor. 

Elide ajunse la focul de tabără, iar Lorcan o urmă în 
sfârşit, apropiindu-se la timp de inelul de lumină ca să o 
vadă aşezându-se lângă Gavriel, strângând din buze. 

— Să ştii că nu minţea, îi şopti Leul. 

Lorcan îşi încleştă maxilarul, fără să încerce să 
mascheze sunetul paşilor săi. Dacă urechile lui Gavriel 
erau destul de fine încât să fi auzit fiecare cuvânt din 
conversaţia lor, Leul ştia cu siguranţă că el se apropia. Şi 
cu siguranţă ştia că nu trebuia să îşi bage nasul în treaba 
lor. 

Totuşi, Lorcan încă se trezi studiind chipul lui Elide, 
aşteptându-i răspunsul. 

lar când ea îi ignoră pe amândoi, el îşi dori să nu fi spus 
nimic. 

XXX 

Prinţul Rowan Whitethorn Galathynius, consort, soţ şi 
partener al reginei din Terrasen, ştia că visa. 

Ştia pentru că o putea vedea. 

Aici era doar întuneric. Şi vânt. Şi o prăpastie mare între 
ei. 

Acea prăpastie, crăpătura din lume, nu avea fund, dar 
auzea şoapte şerpuind prin ea, la mare adâncime. 

Ea stătea cu spatele la el, părul fluturându-i ca o perdea 
aurie, mai lung decât îl văzuse ultima dată. 

El încercă să se mişte, să traverseze prăpastia în zbor. 
Magia înnăscută a corpului său îl ignora. Blocat în corpul 
său Fae şi cu saltul prea mare, putea doar să se uite spre 
ea, să îi simtă parfumul - de iasomie, verbină şi tăciuni 
aprinşi - ce plutea spre el adus de vânt. Vântul nu îi spuse 


niciun secret, nu-i cântă nicio melodie. 

Era un vânt al morţii, al frigului şi al nimicului. 

„Aelin.” 

Aici nu avea voce, dar îi rosti numele, proiectându-l 
peste abisul dintre ei. 

Încet, ea se întoarse spre el. 

Era chipul ei... sau avea să fie peste câţiva ani, după 
Stabilire. 

Însă nu trăsăturile un pic mai îmbătrânite îi tăiară 
respiraţia. 

Mâna de pe pântecul împlinit îl lăsă fără aer. 

Ea se uită spre el, părul încă fluturându-i. Din spatele ei 
se iviră patru siluete mici. 

Rowan căzu în genunchi. 

Cea mai înaltă: o fată cu păr blond şi ochi verzi ca pinul, 
cu un chip serios şi la fel de mândru ca al mamei ei. 
Băiatul de lângă ea, aproape la fel de înalt, îi zâmbi radios 
şi cu afecţiune, ochii neamului Ashryver aproape 
strălucind sub părul argintiu. Băiatul de alături, cu păr 
argintiu şi ochi verzi, ar fi putut fi la fel de bine geamănul 
lui Rowan. lar fata cea mai mică şi care se ţinea de 
picioarele mamei sale... Era o copiliţă cu osatură fragilă şi 
păr argintiu, dar ai cărei ochi albaştri nu-i aduceau aminte 
de nimeni. 

Copii. Copiii lui. Copiii lor. 

Cu încă unul care urma să se nască peste doar câteva 
săptămâni. 

Familia lui. 

Era familia pe care ar fi putut să o aibă, viitorul pe care 
ar fi putut să-l trăiască şi cel mai frumos lucru pe care îl 
văzuse vreodată. 

„Aelin.” 

Copiii se apropiară de ea, fata cea mai mare ridicându-şi 
privirea la Aelin ca s-o avertizeze. 

Atunci simţi Rowan vântul mortal şi puternic suflând în 
direcţia lor. 

El încercă să tipe; încercă să se ridice din genunchi şi să 


găsească o cale spre ei. 

Dar vântul negru veni, distrugând totul în calea sa. 

Ei tot îl mai priveau în timp ce rafalele îi măturau, 
lăsând în urmă doar praf şi umbre. 

XXX 

Rowan se trezi tresărind, inima bătându-i repede când 
trupul său voi să se miște, să lupte. 

Dar nu era nimic şi nimeni cu care să se lupte aici, pe 
acest câmp prăfuit de sub stele. 

Un vis. Acelaşi vis. 

Îşi frecă faţa, ridicându-se în şezut pe saltea. Caii 
dormeau fără să pară deranjaţi de vreun pericol. Gavriel 
era de strajă în trupul său de leu de munte chiar dincolo de 
lumina focului, ochii licărindu-i în întuneric. Elide şi 
Lorcan nu se treziră din somnul lor profund. 

Rowan cercetă poziţia stelelor. Mai erau doar câteva ore 
până la răsărit. 

lar apoi trebuiau să se îndrepte spre Akkadia, ţinutul 
tufişurilor şi al nisipului. 

Deşi Elide şi Lorcan dezbătuseră încotro să meargă, se 
gândise şi el la asta: dacă să zboare singur spre Doranelle 
şi să rişte să piardă nişte zile preţioase pentru ceea ce s-ar 
fi putut dovedi o căutare inutilă. 

Dacă Vaughan i-ar fi însoţit, dacă ar fi fost eliberat, ar fi 
putut să-l trimită pe războinic în forma sa de egretă spre 
Doranelle cât ei şi-ar fi continuat călătoria spre Akkadia. 

Rowan se gândi din nou la asta. Dacă îşi forţa magia, 
dacă aduna vânturile la el, cele două săptămâni de care ar 
fi avut nevoie ca să ajungă în Doranelle ar fi putut fi câteva 
zile. Dar dacă o găsea cumva pe Aelin... Purtase destule 
lupte ca să ştie că ar fi avut nevoie de forţa lui Lorcan şi a 
lui Gavriel înainte ca lucrurile să se termine, c-ar fi putut s- 
o pună în pericol pe Aelin încercând să o elibereze fără 
ajutorul lor. Ceea ce ar fi însemnat să zboare înapoi spre ei 
şi, apoi, să plece într-o călătorie lentă şi agonizantă spre 
nord. 

lar Akkadia fiind atât de aproape, alegerea mai 


înţeleaptă era să caute acolo mai întâi, în cazul în care 
comandantul de astăzi spusese adevărul. Iar în cazul în 
care ceea ce aflau în Akkadia îi conducea spre Doranelle, 
atunci acolo aveau să meargă. Împreună. 

Chiar dacă asta se împotrivea instinctelor de partener al 
ei. De soţ al ei. Chiar dacă fiecare zi şi fiecare oră pe care 
Aelin şi le petrecea în mâinile lui Maeve îi aduceau, 
probabil, mai multă suferinţă decât putea suporta. 

Aşadar, urmau să se îndrepte spre Akkadia. În câteva 
zile, aveau să intre în câmpii, iar apoi pe dealurile uscate 
îndepărtate de dincolo de acestea. După începutul ploilor 
de iarnă, câmpia ar fi fost verde, luxuriantă - dar după 
vara arzătoare, câmpurile erau încă maro şi galbene, iar 
apa nu era suficientă. 

La râul următor avea să se asigure că-şi luau destulă apă 
şi pentru ei, şi pentru cai. Poate că mâncarea era puţină, 
dar ar fi găsit ceva de vânat la câmpie: iepuri mici şi slabi, 
fiinţe blănoase care se ascundeau în pământul crăpat. 
Exact soiul de mâncare pe care Aelin ar fi consumat-o 
crispându-se. 

Gavriel observă mişcarea din tabăra lor şi se apropie, 
labele imense nescoţând niciun zgomot pe iarba uscată. 
Ochii roşii, iscoditori clipiră la el. 

Rowan scutură din cap la întrebarea nerostită. 

— Du-te la culcare! Preiau eu. 

Gavriel îşi înclină capul într-un gest a cărui semnificaţie 
Rowan o cunoştea: „Eşti bine?” 

Ciudat - încă era ciudat să lucreze cu Leul şi cu Lorcan, 
fără ca legăturile jurămintelor lui Maeve să îi oblige să 
facă asta, să ştie că erau aici de bunăvoie. 

Rowan nu ştia exact ce însemna şi ce-i făcea asta să fie. 

Ignoră întrebarea tăcută a lui Gavriel şi fixă cu privirea 
focul pipernicit. 

— Odihneşte-te cât mai poţi! 

Gavriel nu obiectă când se îndreptă spre salteaua lui, pe 
care se trânti cu un oftat felin. A 

Rowan îşi reprimă sentimentul de vinovăţie. li solicitase 


prea mult. Ei nu se plânseseră, şi nici nu îi ceruseră să 
încetinească ritmul istovitor pe care îl stabilise. 

Din acea zi de pe plajă, el nu simţise nimic prin legătură. 
Nimic. 

Ea nu era moartă, pentru că legătura încă exista, şi 
totuşi... era tăcută. 

Se gândise la asta în orele lungi de călătorie, în orele de 
strajă, şi chiar şi în orele când ar fi trebuit să doarmă. 

Nu simţise durerea în legătură cu acea zi din Eyliwe. O 
simţise când Dorian Havilliard o înjunghiase în castelul de 
sticlă, simţise legătura - pe care o crezuse cu atâta 
nesăbuinţă a fi legătura carranam dintre ei - întinzându-se 
până aproape de rupere când ea se apropiase atât de mult 
de moarte. 

Totuşi, în acea zi de pe plajă, când Maeve o atacase, iar 
apoi o biciuise Cairn... 

Rowan îşi încleştă maxilarul destul de mult încât să îl 
doară, chiar dacă stomacul i se agita, şi se uită spre 
Goldryn, care-i zăcea alături, pe saltea. 

Uşor, lăsă sabia în faţa lui, fixând cu privirea rubinul din 
centrul mânerului, piatra mocnind în lumina focului. 

Aelin simţise săgeata care-l nimerise în lupta cu Manon 
la templul lui Temis sau un şoc destul de puternic încât să 
ştie, în acea clipă, că erau parteneri. 

Totuşi, el nu simţise nimic în ziua de pe plajă. 

Avea sentimentul că ştia răspunsul. Ştia că Maeve era, 
foarte probabil, cauza acestui lucru, cea care le şubrezea 
legătura. Ea îi intrase în minte ca să îl facă să creadă că 
Lyria era partenera lui; îi păcălise chiar instinctele care îl 
făceau să fie un mascul Fae. Nu i-ar fi fost peste puteri să 
găsească o cale să înăbuşe ce era între el şi Aelin, să îl 
împiedice să afle ce mare pericol o păscuse şi, acum, să îl 
împiedice să o găsească. 

Dar ar fi trebuit să îşi dea seama ce era cu Aelin. Nu ar 
fi trebuit să aştepte să ia balaurii şi pe ceilalţi, ci ar fi 
trebuit să zboare direct spre plajă şi să nu piardă acele 
minute preţioase. 


Parteneră. Era partenera lui. 

Ar fi trebuit să îşi dea seama şi de asta. Chiar dacă furia 
şi suferinţa îl transformaseră într-un ticălos nefericit, ar fi 
trebuit să ştie cine era ea, ce era, din clipa în care o 
muşcase la Mistward, incapabil să se opună impulsului de 
a o revendica; din clipa în care-i simţise sângele pe limbă 
şi acesta îi cântase, iar apoi refuzase să îi dea pace, gustul 
bântuindu-l multe luni după aceea. 

În schimb, se certaseră. Atât de pierdut în furia şi 
răceala lui, permisese ca ei să se certe. Se înfuriase la fel 
de mult ca el şi-i spusese un lucru atât de cumplit şi plin de 
ură, încât o tratase ca pe oricare dintre masculii şi 
femelele care se aflaseră sub comanda lui şi îi răspunsese 
urât, dar acele prime zile încă îl bântuiau. Totuşi, Rowan 
ştia că dacă ar fi adus vorba de certurile lor câtuşi de puţin 
ruşinat, Aelin l-ar fi blestemat, ca pe un nesăbuit ce era. 

Nu ştia ce să facă în privinţa tatuajului de pe faţa, gâtul 
şi braţul său, a minciunii pe care o spunea despre 
pierderea lui şi a adevărului care îi dezvăluia neştiinţa. 

Era adevărat că ajunsese să o iubească pe Lyria, iar 
vinovăția provocată de asta îl mânca de viu ori de câte ori 
se gândea la lucrul acesta, dar acum înţelegea de ce ea se 
temuse atât de mult de el în primele luni, de ce-i fusese 
atât de al naibii de greu să o curteze, chiar şi cu acea 
legătură dintre parteneri despre care nici ea n-avusese 
habar. Fusese blândă, tăcută şi amabilă. Era un altfel de 
putere, da, dar nu ceea ce ar fi ales de unul singur. 

Se dispreţui pentru că se gândise la asta, deşi furia îl 
mistuia amintindu-şi ce li se furase lui şi Lyriei. Aelin 
fusese a lui, iar el fusese al ei, de la început, ba chiar de 
mai mult timp. lar Maeve se gândise să îi despartă, să o 
distrugă ca să obţină ce-şi dorea. 

Nu intenţiona s-o lase să scape nepedepsită, la fel cum 
nu putea uita că Lyria, indiferent ce existase cu adevărat 
între ei, îi purtase copilul când Maeve trimisese acea 
armată spre casa lui din munţi. N-avea s-o ierte niciodată. 

„Am să te ucid”, spusese Aelin auzind de fapta lui 


Maeve, de cât de mult îl manipulase şi îl distrusese... pe el, 
dar şi pe Lyria. Elide îi povestise întâlnirea de-a fir a păr, 
de nenumărate ori. „Am să te ucid.” 

Rowan se uită în centrul aprins al rubinului sabiei 
Goldryn şi se rugă ca acel foc, acea furie să nu fi fost 
distruse. Ştia câte zile trecuseră, ştia cui promisese Maeve 
că avea să supravegheze tortura. Ştia că şansele nu erau 
de partea ei. Îşi petrecuse două săptămâni legat de masa 
inamicului. Încă avea pe braţ cicatricea lăsată de unul 
dintre dispozitivele lor mai ingenioase. 

Să se grăbească. Ei trebuiau să se grăbească. 

Rowan se aplecă înainte, sprijinindu-şi fruntea de 
mânerul sabiei şi simţi metalul cald, ca şi când arma ar 
mai fi păstrat o rămăşiţă din flacăra purtătorului său. 

Nu mai fusese în Akkadia de la acel ultim război 
îngrozitor. Deşi îi condusese pe soldaţii Fae şi pe cei 
muritori spre victorie, n-avusese niciodată dorinţa de a 
revedea ţinutul. 

Însă către Akkadia urmau să plece. 

Şi dacă o găsea, dacă o elibera... Rowan nu-şi dădu voie 
să se gândească şi la altceva. 

La celălalt adevăr pe care l-ar fi înfruntat, la cealaltă 
povară. „Spune-i lui Rowan că îmi pare rău că am minţit, 
dar că, oricum, totul a fost o amânare. Chiar şi înainte de 
ziua de azi, am ştiut că totul este doar o amânare, dar că 
încă îmi doresc să fi avut mai mult timp împreună” 

El refuza să accepte asta şi n-avea să accepte niciodată 
ca ea să fie preţul suprem care să pună capăt tuturor 
lucrurilor, să le salveze lumea. 

Rowan se uită cu atenţie la pătura de stele de deasupra. 

Deşi toate celelalte constelații se rotiseră în văzduh, 
Lordul Nordului rămase, steaua nemuritoare dintre 
coarnele sale arătând calea spre casă. Spre Terrasen. 

„Spune-i că trebuie să lupte. El trebuie să salveze 
Terrasenul şi să-şi aducă aminte ce mi-a jurat.” 

Timpul nu era de partea lor, nici a lui Maeve, şi nici a 
războiului care se dezlănţuia iarăşi pe continentul lor. Dar 


el nu intenţiona să se întoarcă fără ea, cu sau fără cererea 
de despărţire, indiferent de jurămintele pe care le 
depusese căsătorindu-se cu ea, de a păzi şi conduce 
Terrasenul. 

„Şi spune-i... că îi mulţumesc pentru că a mers pe calea 
întunecată cu mine, spre lumină.” 

Fusese onoarea lui. Chiar de la început, fusese cea mai 
mare onoare a vieţii lui de nemuritor. 

O viaţă de nemuritor pe care urmau s-o ducă împreună - 
cumva. Nu ar fi acceptat o altă alternativă. 

În tăcere, Rowan le promise asta stelelor şi ar fi putut 
jura că Lordul Nordului licări drept răspuns. 


CAPITOLUL 
6 


Vântul de iarnă ce sufla dinspre valurile agitate îl 
îngheţase pe Chaol Westfall din clipa în care ieşise din 
cabina lui de sub punte. Chiar şi cu haina groasă şi 
albastră, frigul umed îi pătrundea în oase, iar acum, când 
scruta apa, părea că norii încărcaţi erau pe cale să se rupă 
în orice clipă. Iarna se furişa pe continent, la fel de sigur 
ca legiunile Morathului. 

Răsăritul înviorător nu dezvăluise nimic în afară de 
marea agitată şi marinarii stoici şi soldaţii care 
îndreptaseră repede această navă spre nord. În spatele lor, 
flancându-i, urma jumătate din flota khaganului. Cealaltă 
jumătate încă zăbovea pe continentul sudic, în timp ce 
restul flotei puternicului imperiu se aduna. Dacă nu se 
schimba vremea, rămâneau în urmă cu doar câteva 
săptămâni. 

Chaol trimise o rugăciune pe vântul sărat şi îngheţat, cu 
speranţa că vremea avea să fie de partea lor, căci altfel, 
flota mare adunată în urma lui şi miile de călăreţi ruk ce 
tocmai ţâşneau spre cer din cuiburile lor de pe nave pentru 
vânătoarea de dimineaţă de deasupra valurilor tot nu ar fi 
fost de ajuns împotriva Morathului. 

Şi oricum era posibil să nu ajungă suficient de repede 
încât acea armată să facă o diferenţă. 

Cele trei săptămâni petrecute pe ape nu le aduseseră 
multe veşti despre armata pe care o adunaseră prietenii lui 
şi care trebuia dusă în Terrasen, iar ei rămăseseră destul 
de departe de coastă ca să evite corăbiile inamicilor - sau 
balaurii. Dar asta avea să se schimbe astăzi. 

Un braţ delicat şi cald îl cuprinse pe al lui şi un cap cu 
păr şaten-auriu se rezemă de umărul său. 

— Este frig aici, şopti Yrene, încruntându-se la valurile 


biciuite de vânt. 

Chaol o sărută pe creştetul capului. 

— Frigul îţi întăreşte caracterul. 

Ea râse, vântul împrăştiindu-i aburii respirației. 

— Ai vorbit ca un bărbat din nord. 

Chaol îi cuprinse umerii cu braţul, trăgând-o lângă el. 

— Nu-ţi ţin de cald suficient zilele astea, nevastă? 

Yrene roşi şi îl înghionti în coaste. 

— Bădăranule! 

Trecuse o lună, iar el încă se minuna la cuvântul 
„nevastă” când îl adresa femeii ce-i stătea alături şi care îi 
vindecase sufletul frânt şi obosit. 

Coloana lui vertebrală era pe locul al doilea. Zilele lungi 
de pe corabie şi le petrecuse antrenându-se pentru 
posibilele lupte - fie pe cal, fie cu un baston, fie din 
scaunul cu rotile - când Yrene era suficient de sleită de 
puteri încât legătura vieţii dintre ei să se estompeze, iar 
rana să preia din nou controlul. 

Coloana nu i se vindecase, nu cu adevărat, şi n-avea s-o 
facă niciodată. Fusese preţul salvării vieţii sale după ce o 
prinţesă valgă îl adusese în pragul morţii. Totuşi, nu părea 
un preţ prea mare. 

Scaunul şi rana nu fuseseră niciodată o povară şi nu ar fi 
fost nici acum. 

Dar cealaltă parte a înţelegerii cu zeiţa care o 
îndrumase pe Yrene toată viaţa, care o adusese pe 
țărmurile din Antica, iar acum din nou pe continentul lor... 
acea parte îl speria de moarte. 

Dacă murea el, murea şi Yrene. 

Ca să îi transmită puterea vindecătoare astfel încât să 
poată merge când magia ei nu era prea obosită, le fuseseră 
împletite chiar vieţile. 

Aşadar, dacă ar fi căzut în lupta împotriva legiunilor 
Morathului... Nu doar propria viaţă s-ar fi pierdut. 

— Te gândeşti prea mult. Yrene îl privi încruntată. Ce 
este? 

Chaol făcu semn din bărbie spre corabia cea mai 


apropiată de a lor. La pupa acesteia, două păsări ruk, una 
aurie şi una maro-roşcat, stăteau drepte. Amândouă erau 
deja înşeuate, deşi călăreţul Kadarei şi al lui Salkhi nu se 
vedeau pe nicăieri. 

— Nu-mi dau seama dacă-mi faci semn să mă uit la 
păsări sau dacă-mi atragi atenţia că Nesryn şi Sartaq sunt 
destul de isteţi încât să rămână în pat într-o dimineaţă ca 
asta. „Cum ar trebui să facem şi noi”, citi el vorbele 
caustice în ochii ei căprui-aurii. 

Fu rândul lui Chaol să o înghiontească. 

— Ştii, tu eşti cea care m-a trezit în dimineaţa asta. El o 
sărută pe gât, ca să-i aducă aminte cum îl trezise şi cum îşi 
petrecuseră o oră pe la răsărit. 

Căldura pielii ei mătăsoase pe buzele lui fu suficientă să 
îi încălzească oasele îngheţate. 

— Ne putem întoarce în pat, dacă vrei, şopti el. 

Yrene scoase un sunet firav care îl făcu să vrea să îi 
mângâie corpul încotoşmănat. Chiar dacă timpul îi presa, 
grăbindu-i spre nord, lui îi plăcuse să îi afle toate sunetele 
şi s-o provoace să le scoată. 

Dar Chaol îşi retrase capul de pe gâtul ei ca să facă 
semn din nou spre păsările ruk. 

— Curând vor pleca într-o misiune de cercetare. Ar fi 
pus pariu că Nesryn şi noul moştenitor încoronat al 
khaganului se îmbrăcau şi se înarmau acum. Am navigat 
destul de departe spre nord şi trebuie să ştim unde să 
acostăm. 

Era necesar să poată hotări unde să acosteze şi să 
mărşăluiască pe uscat cât mai repede posibil. 

Dacă Riftholdul era încă sub controlul lui Erawan şi al 
legiunilor Dinţi-de-fier, atunci ar fi fost o imprudenţă să 
aducă flota pe Avery şi să mărşăluiască spre nord în 
Terrasen. Însă regele valg ar fi putut la fel de bine să-şi 
lase armata în aşteptare în orice loc din faţă. Ca să nu mai 
vorbim de flota reginei Maeve, care dispăruse după lupta 
ei cu Aelin şi, din fericire, rămăsese dispărută. 

După calculele căpitanului lor, ei abia se apropiau de 


graniţa dintre Fenharrow şi Adarlan. Aşadar, trebuiau să 
decidă încotro, mai exact, să navigheze. Cât mai repede 
posibil. 

Deja pierduseră timp preţios ocolind Insulele Moarte, în 
ciuda veştii că-i aparţineau din nou căpitanului Rolfe. Era 
posibil ca în Morath să se fi auzit de călătoria lor, dar nu 
era necesar să-şi dezvăluie locul în care se aflau cu 
exactitate. 

Dar discreţia lor îi costase: nu primise nicio veste despre 
locul în care se afla Dorian. Nu auzise dacă el se dusese în 
nord cu Aelin şi flota adunată de ea din câteva regate. 
Chaol putea doar să se roage ca Dorian să o fi făcut şi ca 
regele lui să fi rămas în siguranţă. 

Yrene se uită cu atenţie la cele două păsări ruk de pe 
corabia din apropiere. 

— Câţi cercetaşi merg? 

— Doar ei. 

Yrene căscă ochii în semn de avertisment. 

— Dacă sunt mai puţini, le este mai uşor să se ascundă. 
Chaol arătă spre cer. Şi norii de azi fac ideală cercetarea. 
Când îngrijorarea de pe chipul ei nu se risipi, el adăugă: 
Va trebui să luptăm în războiul ăsta la un moment dat, 
Yrene. 

Câte vieţi lua Erawan pentru fiecare zi în care ei 
întârziau? 

— Ştiu, zise şi-şi apucă medalionul argintiu de la gât pe 
care el i-l oferise după ce rugase un gravor să încrusteze 
munţii şi mările pe suprafaţa acestuia. Înăuntru, încă se 
afla biletul pe care Aelin Galathynius i-l lăsase în urmă cu 
mulţi ani, când soţia lui servea la barul din portul unui râu, 
iar regina trăia ca asasin, sub alt nume. Eu doar... Ştiu că 
este prostesc, dar, cumva, nu am crezut c-o să vină asupra 
noastră atât de repede. 

N-ar fi spus că ultimele săptămâni pe mare trecuseră 
repede, dar înţelegea ce voia ea să spună. 

— Aceste ultime zile vor fi cele mai lungi de până acum. 

Yrene se lipi de el, cuprinzându-i talia cu braţul. 


— Trebuie să verific proviziile. Am să o rog pe Borte să 
mă ducă în zbor pe corabia lui Hasar. 

Arcas, rukul lui feroce, încă moţăia în locul lui de 
dormit, la pupă. 

— S-ar putea să fii nevoită să aştepţi o vreme pentru 
asta. Într-adevăr, în ultimele săptămâni, amândoi 
învăţaseră să nu deranjeze rukul sau călăreţul când 
dormeau. Zeii să îi ajute dacă Borte şi Aelin s-ar fi întâlnit 
vreodată. 

Yrene zâmbi şi îşi ridică mâinile ca să îi cuprindă faţa. 
Ochii ei limpezi îi studiară pe ai lui. 

— Te iubesc, spuse ea încetişor. 

Chaol îşi cobori fruntea până ce se sprijini de a ei. 

— Să mi-o spui când o să fim în noroi, îngheţaţi până la 
genunchi, da? 

Ea pufni, dar nu făcu nicio mişcare ca să se retragă. Nici 
el. 

Aşadar, cu frunţile şi sufletele lipite, ei rămaseră acolo 
în vântul rece şi printre valurile agitate şi aşteptară să 
vadă ce ar fi putut să descopere păsările ruk. 

XXX 

Ea uitase cât de al naibii de frig era în nord. 

Deşi trăise printre călăreţi ruk din munţii Tavan, Nesryn 
Faliq nu îngheţase niciodată atât de mult. 

Iar iarna încă nu se instalase complet. 

Totuşi, Salkhi nu dădu niciun semn că frigul îl afecta în 
timp ce se grăbiră pe deasupra norilor şi a mării, dar asta 
se putea datora şi faptului că lângă el zbura Kadara, rukul 
auriu neşovăind în vântul aspru. 

O slăbiciune - rukul ei ajunsese să îndrăgească şi să 
admire vădit pasărea lui Sartag. Deşi Nesryn ştia că 
acelaşi lucru se putea spune despre ea şi călăreţul rukului. 

Nesryn îşi mută privirea de la norii gri şi se uită spre 
călăreţul din stânga ei. 

Părul său tuns crescuse - puţin. Suficient cât să şi-l 
împletească la spate ca să nu i se zburlească în vânt. 

Simţindu-i atenţia, moştenitorul khaganatului îi făcu 


semn: „Lotul este bine?” 

Nesryn roşi în ciuda frigului, dar îi răspunse la rândul 
său, degetele ei  amorţite făcând simbolurile cu 
neîndemânare. „Totul este bine.” 

O  şcolăriţă îmbujorată. Asta devenea în preajma 
prinţului, chiar dacă în ultimele săptămâni dormiseră în 
acelaşi pat şi îi făcuse promisiuni pentru viitorul lor. 

Să conducă alături de el, ca viitoare împărăteasă a 
khaganatului. 

Bineînţeles că era absurd. Ideea ca ea să se îmbrace 
precum mama lui, cu rochii lungi şi frumoase şi să poarte 
diademe mari... Nu, ei i se potriveau mai bine hainele de 
piele ale rukhinilor şi greutatea oţelului, nu bijuteriile. [i 
spusese asta lui Sartag. De multe ori. 

El o ignorase râzând, zicând că putea să umble goală 
prin palat dacă voia, căci nu îi păsa ce ar fi purtat sau nu. 

Dar tot era o noţiune ridicolă, una pe care prinţul părea 
să o creadă singurul curs al viitorului lor. El îşi riscase 
coroana pentru asta, spunându-i tatălui său că dacă a fi 
prinţ însemna să nu fie cu ea, atunci avea să renunţe la 
tron. Khaganul îi oferise în schimb titlul de moştenitor. 

Înainte să plece, fraţii lui nu păruseră supăraţi din cauza 
asta, deşi îşi petrecuseră toată viaţa concurând să fie 
încoronați moştenitori de tatăl lor. Chiar şi Hasar, care 
navigase cu ei, se abţinuse de la obişnuitele-i comentarii 
tăioase. Nesryn nu ştia dacă Arghun, Kashin sau Duva - 
toţi încă în Antica, Kashin promițând să navigheze cu 
restul armatei tatălui lor - se răzgândiseră în privinţa 
numirii lui Sartag. 

Activitatea din dreapta ei o făcu să îl întoarcă pe Salkhi 
într-acolo. 

Falkan Ennar, bărbatul metamorfic şi negustorul devenit 
spion, luase forma unui uliu în dimineaţa asta şi se folosise 
de viteza remarcabilă a creaturii ca să zboare înainte. 
Probabil văzuse ceva, pentru că acum se înclină şi zbură 
pe lângă ei, apoi se ridică din nou spre continent, părând 
să spună „Urmaţi-mă!” 


Să navigheze spre Terrasen era încă o posibilitate, în 
funcţie de ce găseau pe coastă. Dacă Lysandra ar mai fi 
fost pe acolo, dacă ar mai fi fost în viaţă, era o problemă cu 
totul diferită. 

Falkan jurase că ea avea să-i moştenească averea şi 
proprietăţile cu mult înainte să ştie că supravieţuise 
copilăriei sau că primise darurile familiei lui, o familie 
ciudată din Pustiuri, care se răspândise pe continent, 
fratele lui ajungând în Adarlan cu mult timp înainte să o 
conceapă pe Lysandra şi să o abandoneze pe mama ei. 

Dar Falkan nu vorbise de acele dorinţe de când 
părăsiseră munţii Tavan, hotărând în schimb să ajute cum 
putea: în mare parte, cercetând. Dar curând ei urmau să 
aibă nevoie de ajutorul lor, aşa cum o făcuseră împotriva 
kharankuilor din mlaştinile Dagul. 

Probabil la fel de importante ca armata pe care o 
aduseseră cu ei erau informaţiile aflate acolo: că Maeve nu 
era o regină Fae, ci un impostor valg. O regină antică 
valgă, care se infiltrase în Doranelle la începuturile 
timpului, pătrunzând în minţile celor două surori regine şi 
convingându-le că aveau o soră mai mare. 

Poate că informaţiile nu ar fi contribuit cu nimic la acest 
război, dar l-ar fi putut schimba cumva, ştiind că un alt 
inamic pândea în spatele lor. Şi că Maeve fugise spre 
Erilea ca să scape de regele valg cu care se căsătorise, 
fratele altor doi care, la rândul lor, predaseră cheile Wyrd 
ale porţii şi pătrunseseră prin lumi ca să o găsească. 

Faptul că trei regi valgi intraseră în lumea asta doar ca 
să fie opriţi aici, neştiind că prada lor pândea acum pe un 
tron din Doranelle, fusese o schimbare ciudată a sorții. 
Doar Erawan rămăsese aici din cei trei regi, frate cu 
Orcus, soţul lui Maeve. Ce ar fi plătit ca să afle cine era ea 
cu adevărat? 

Probabil era o întrebare la care alţii să mediteze şi să 
analizeze cum să o folosească. 

Falkan cobori într-un plonjon rapid prin nori, iar Nesryn 
îl urmă. 


Aerul rece şi umed suflă pe lângă ea, dar Nesryn se 
aplecă în plonjon, Salkhi urmându-l pe Falkan fără să i se 
comande. Un minut, doar norii trecură pe lângă tânără, iar 
apoi... 

Piscuri albe se ridicau din valurile gri, iar dincolo de 
acestea iarba uscată se întindea pe ultimele câmpii nordice 
din Fenharrow. 

Falkan se ridică spre țărm, încetinind astfel încât să nu îi 
piardă. 

Kadara păstră uşor ritmul cu ei şi toţi zburară în linişte 
odată ce coasta se văzu din ce în ce mai clar. 

Iarba de pe câmpii nu era uscată de frig, ci fusese arsă, 
iar copacii, lipsiţi de frunze, erau doar nişte coji. 

La orizont, fuioarele de fum pătau cerul iernii. Erau prea 
multe şi prea mari ca să fie făcute de fermierii care ardeau 
rămăşiţele culturilor ca să fertilizeze solul. 

„Mă uit mai de-aproape”, îi făcu Nesryn semn lui Sartaqg. 

Prinţul îi răspunse prin semne: „Rămâi lângă nori, dar 
nu cobori sub ei”. 

Nesryn dădu din cap, iar ea şi rukul dispărură în stratul 
subţire de nori, zărind pământul ars de dedesubt. 

Satele şi fermele: dispărute. Ca şi când dinspre mare ar 
fi venit o forţă care distrusese totul în cale. 

Dar nu acostase nicio flotă lângă mal. Nu, această 
armată fusese terestră. 

Rămânând în vălul norilor, Nesryn şi Sartaq traversară 
ţinutul. 

Inima îi bătea cu putere, tot mai repede, cu fiecare 
kilometru de teren ars şi pustiu peste care zburau. Nici 
urmă de armată inamică sau de lupte în desfăşurare. 

Arseseră totul pentru propriul amuzament bolnav. 

Nesryn reţinu terenul, caracteristicile pe care le zărea. 
Într-adevăr, abia traversaseră graniţa din Fenharrow, 
Adarlanul văzându-se spre nord. 

Dar pe uscat, apropiindu-se tot mai mult cu fiecare 
kilometru, mărşăluia o armată. Se întindea la nesfârşit, 
neagră şi agitată. 


Armata Morathului. Sau o parte teribilă a acesteia, 
trimisă ca să terorizeze şi să distrugă înainte de ultimul 
val. 

Sartaq făcu semn: „Dedesubt este un grup de soldaţi”. 

Nesryn se uită peste aripa lui Salkhi, distanţa fiind mare, 
şi văzu un mic grup de soldaţi cu armuri negre ce mergeau 
printre copaci - o ramificaţie a mulţimii agitate din faţă. Ca 
şi când ar fi fost trimişi să caute supraviețuitori. 

Nesryn îşi încleştă maxilarul şi-i răspunse prin semne 
prinţului: „Să mergem!” 

Nu înapoi spre corăbii, ci spre cei şase soldaţi care-şi 
începeau lungul drum de întoarcere spre armata lor. 

Nesryn şi Salkhi plonjară din cer, fără ca Sartaq să se 
vadă clar în stânga ei. 

Grupul de soldaţi nu avu ocazia să strige înainte ca 
Nesryn şi Sartaqg să îi atace. 

XXX 

Doamna Yrene Westfall, fostă Yrene Towers, numărase 
proviziile de şase ori deja. Toate corăbiile erau pline de 
provizii, şi totuşi, cea a prinţesei Hasar, escorta personală 
a Marii Vindecătoare, transporta cel mai important 
amestec de tonice şi alifii. Multe fuseseră făcute înainte de 
a naviga din Antica, dar Yrene şi celelalte vindecătoare 
care  însoţiseră armata îşi petrecuseră multe ore 
pregătindu-le cât mai bine la bord. 

În cala slab luminată, Yrene îşi găsi echilibrul când 
valurile legănară corabia şi închise capacul lăzii în care se 
aflau cutiile de alifie, notând numărul pe o bucată de hârtie 
pe care o adusese cu ea. 

— Acelaşi număr ca acum două zile, se auzi de pe scări 
vocea unei bătrâne. Hafiza, Marea Vindecătoare, stătea pe 
treptele de lemn, cu mâinile pe fusta groasă din lână care 
îi acoperea genunchii slabi. Ce crezi c-o să se întâmple cu 
ele, Yrene? 

Yrene îşi dădu cosiţa peste un umăr. 

— Voiam să mă asigur că am numărat corect. 

— Din nou. 


Yrene puse în buzunar bucata de pergament şi îşi luă 
mantia cu margini de blană din locul în care o aruncase pe 
o ladă. 

— Când o să fim pe câmpul de luptă, inventarierea 
proviziilor... 

— O să fie importantă, da, dar şi imposibilă. Când o să 
fim pe câmpul de luptă, fato, ai să fii norocoasă dacă ai să 
găseşti măcar una dintre cutiile astea în mijlocul haosului. 

— Asta încerc să evit. 

Marea Vindecătoare oftă înţelegătoare. 

— Vor muri oameni, Yrene. Vor avea morţi groaznice şi 
dureroase, şi nici măcar noi două n-o să putem să îi 
salvăm. 

Yrene înghiţi în sec. 

— Ştiu. 

Dacă nu se grăbeau, dacă nu acostau curând şi nu 
descopereau unde era bine să mărşăluiască armata 
khaganului, câţi alţii aveau să moară? 

Bătrâna continuă să se uite la ea cu înţeles. 
Dintotdeauna, din prima clipă în care Yrene o văzuse pe 
Hafiza, ea emanase acest calm, această linişte. Gândul că 
Marea Vindecătoare avea să fie pe câmpurile de luptă 
însângerate îi agita stomacul lui Yrene. Chiar dacă exact 
din motivul acesta veniseră şi se instruiseră de la bun 
început. 

Dar asta fără problema valgilor, care se ascundeau în 
gazdele umane ca nişte paraziți, valgii care i-ar fi ucis 
imediat dacă ar fi ştiut ce plănuiau să facă vindecătoarele. 

Ce plănuise Yrene să facă oricărui valg pe care l-ar fi 
întâlnit. 

— Alifiile sunt gata, Yrene. Hafiza mormăi când se ridică 
de pe scări şi îşi aranjă reverele jachetei groase de lână - 
croite şi brodate în stilul călăreţilor Darghan -, un dar de 
la ultima vizită a Marii Vindecătoare în stepe, când o luase 
pe Yrene cu ea. Sunt numărate. Nu mai există alte provizii 
din care să le preparăm. Trebuie să ajungem pe uscat şi să 
vedem ce am putea folosi acolo. 


Yrene îşi strânse mantia la piept. 

— Trebuie să fac ceva. 

Marea Vindecătoare atinse uşor balustrada. 

— Ai să faci, Yrene. Destul de curând. 

Spunând asta, Hafiza urcă scările, lăsând-o pe Yrene în 
cală printre teancurile de lăzi. 

Ea nu îi zise Marii Vindecătoare că nu era sigură cât 
timp avea să mai fie de ajutor - nu încă. Nu spusese niciun 
cuvânt despre asta nimănui, nici măcar lui Chaol. 

Yrene îşi atinse pântecul cu mâna. 


CAPITOLUL 
7 


Morath. Ultima cheie era în Morath. 

Dorian se gândi la asta toată noaptea şi când reuşi în 
cele din urmă să aţipească, se trezi cu mâna la gât, 
apucând colierul care nu era acolo. 

Trebuia să găsească o cale de a pleca. O cale să ajungă 
la cheie, de vreme ce Manon ar fi fost cu siguranţă dispusă 
să îl ducă, deşi ea fusese cea care sugerase că el ar fi putut 
să-i ia locul lui Aelin ca să făurească Lacătul. 

Cele Treisprezece abia scăpaseră din Morath şi nu se 
grăbeau să se întoarcă, acum când sarcina lor de a găsi 
vrăjitoarele Crochan devenise vitală şi Erawan ar fi putut 
la fel de bine să le simtă sosirea înainte să se apropie de 
fortăreață. 

Gavin afirmase că drumul avea să-l găsească aici, în 
tabăra asta. Dar găsirea unei căi de a le convinge pe Cele 
Treisprezece să rămână, când instinctul şi graba le forțau 
să meargă mai departe... s-ar fi putut dovedi la fel de 
dificilă ca obţinerea ultimei chei Wyrd. 

Tabăra lor se agită în lumina gri a răsăritului, iar Dorian 
renunță la somn. Ridicându-se, văzu salteaua lui Manon 
strânsă, iar pe vrăjitoare stând cu Asterin şi Sorrel lângă 
balaurii lor. Erau cele trei pe care, cumva, trebuia să le 
convingă să rămână. 

Aşteptând deja la gura trecătorii, ceilalți balauri se 
mişcară ca şi când s-ar fi pregătit pentru zborul în frigul 
insuportabil. 

Era o altă zi în care căutau clanul de vrăjitoare care nu 
voiau să fie găsite şi care, foarte probabil, nu voiau să se 
alăture acestui război. 

— Plecăm în cinci minute! 

Vocea insensibilă a lui Sorrel străbătu tabăra. 


Aşadar, trebuia să lase pe altădată încercarea de a le 
convinge. 

În trei minute, focul fu stins, armele puse, saltelele 
fixate pe şei şi nevoile satisfăcute înainte de ziua lungă de 
zbor. 

Punându-şi sabia Damaris, Dorian se îndreptă spre 
Manon, vrăjitoarea fiind nefiresc de calmă. Era frumoasă, 
chiar şi aici în zăpada viscolită, cu o blană de capră 
zburlită pe umeri. Când se apropie, ea se uită în ochii lui 
cu un licăr auriu. 

Aelin îi zâmbi şiret. 

— "Neaţa, Alteță! 

Dorian îşi înclină capul. 

— Încotro mergem azi? 

El ştia că vorbele sale nu prea se potriveau cu expresia 
feţei. 

— Tocmai ne gândeam la asta, îi răspunse Sorrel, 
locţiitoarea cu un chip împietrit, dar deschis. 

În spatele lor, Vesta înjură când catarama şeii sale se 
desfăcu. Dorian nu îndrăzni să privească, pentru a nu 
confirma că mâinile invizibile ale magiei lui lucraseră. 

— Deja am cercetat tot ce e la nord, spuse Asterin. Să ne 
ducem spre sud - să ajungem la capătul Colţilor înainte să 
ne întoarcem. _ 

— S-ar putea nici să nu fie în munţi, replică Sorrel. În 
zecile de ani care au trecut, le-am căutat prin câmpii. 

Manon ascultă cu o expresie calmă şi senină. Aşa cum 
făcea în fiecare dimineaţă, cântărindu-le cuvintele şi 
ascultând vântul care îi cânta. 

Desaga lui Imogen se desfăcu din legătură, iar 
vrăjitoarea şuieră când descălecă să o lege din nou. El nu 
ştia cât timp le puteau ţine aici aceste mici întârzieri. Nu la 
infinit. 

— Dacă plecăm din munţii ăştia, argumentă Asterin, 
atunci vom fi mai uşor de urmărit în câmp deschis. 
Inamicii şi vrăjitoarele Crochan au să ne zărească înainte 
să îi găsim. 


— Ar fi mai cald, mormăi Sorrel. În Eyliwe o să fie mult 
mai cald. 

Până şi vrăjitoarele nemuritoare cărora le curgea oţel 
prin vene puteau să se sature de frigul epuizant. 

Dar să meargă atât de departe în sud, în Eyliwe, când 
erau încă destul de aproape de Morath... Şi Manon părea 
să se gândească la asta. Se uită la jacheta lui, la cheile din 
buzunar, ca şi când le-ar fi putut simţi pulsul, mişcându-se 
în contrast cu puterea lui. Tot ce era între Erawan şi 
stăpânirea sa peste Erilea. Să îi aducă la două sute de 
kilometri de Morath... Nu, ea nu ar fi permis niciodată aşa 
ceva. 

Dorian continuă să afişeze o expresie amabilă, cu o 
mână pe măciulia în formă de ochi a sabiei Damaris. 

— In tabăra asta nu e niciun indiciu despre direcţia în 
care au plecat? 

Ştia că ele nu aveau nici cea mai mică idee. Ştia, dar 
aşteptă oricum răspunsul lor, încercând să nu apuce prea 
strâns măciulia sabiei. 

— Nu, spuse Manon aproape mârâind. 

Totuşi, căldura slabă a metalului fu singurul răspuns al 
lui Damaris. El nu ştia la ce se aşteptase: la un zumzet 
care să-i verifice puterea, la o voce care să-i confirme în 
mintea lui. 

Cu siguranţă nu semnul deloc impresionant al căldurii. 

Căldură pentru adevăr, probabil răceală pentru 
minciuni. Dar... cel puţin Gavin spusese adevărul despre 
sabie. El nu ar fi trebuit să se îndoiască de asta, având în 
vedere zeul pe care Gavin încă îl onora. 

Uitându-se în ochii lui cu acea concentrare 
neînduplecată de prădător, Manon dădu ordinul de 
plecare. Spre nord. 

Departe de Morath. Dorian deschise gura, gândindu-se 
să spună ceva care să amâne plecarea. În afară de a rupe 
aripa vreunui balaur, nu putea să facă nimic... 

Vrăjitoarele se întoarseră spre balauri, unde Dorian avea 
să parcurgă următoarea parte a acestei căutări nesfârşite 


împreună cu una dintre santinele, dar Abraxos urlă şi se 
întinse către Manon muşcând. 

Când Manon se întoarse, magia lui Dorian se înălţă, deja 
lovind inamicul nevăzut. 

Un urs alb şi mare se ridicase din zăpada din spatele ei. 

Arătându-şi colții, îşi lăsă pe pământ laba imensă. 
Manon se feri, rostogolindu-se într-o parte, iar Dorian 
aruncă un zid de magie... de vânt şi gheaţă. 

Ursul dădu înapoi, căzând pe zăpadă cu un zgomot surd, 
dar se ridică imediat şi fugi spre Manon. Doar spre Manon. 

Dorian reacţionă repede, întinzând nişte mâini invizibile 
ca să oprească animalul tocmai când fiara se izbi de magia 
lui, zăpada împrăştiindu-se, iar lumina licărind. 

Cunoştea acea lumină. Era a unei creaturi metamorfice. 

Dar nu Lysandra fu cea care ieşi din camuflajul perfect 
al ursului. 

Nu, creatura care ieşi din urs era de coşmar. 

Un păianjen. Un păianjen stygian uriaş, mare cât un cal 
şi negru ca noaptea. 

Ochii lui mulţi mijiră la Manon, cleştii ţăcănind când 
şuieră „Cioc-Negru!” 

XXX 

Păianjenul stygian o găsise cumva. După atâtea luni, 
după mii de kilometri parcurşi de Manon prin aer, pe 
pământ şi mare, păianjenul de la care furase mătasea ca să 
întărească aripile lui Abraxos o găsise. 

Dar păianjenul nu se aşteptase să aibă de-a face cu Cele 
Treisprezece sau cu puterea regelui Adarlanului. 

Manon scoase Tăietoarea-de-vânt cât timp Dorian ţinu 
locului păianjenul cu magia lui, fără să arate semne de 
slăbiciune. Devenea mai puternic în fiecare zi. 

Cele Treisprezece se apropiară, armele licărind în 
zăpadă şi soarele orbitor, balaurii formând un zid de piei 
aspre şi gheare în spatele lor. 

Manon se apropie câţiva paşi de acei cleşti care 
zvâcneau. 

— Eşti departe de munţii Ruhnn, soro! 


Păianjenul şuieră. 

— Şi totuşi, nu mi-a fost greu să te găsesc. 

— Cunoşti bestia asta? întrebă Asterin, venind lângă 
Manon. 

Manon schiţă un zâmbet. 

— Mi-a donat mătasea de păianjen pentru aripile lui 
Abraxos. 

Păianjenul mormăi. 

— Mi-ai furat mătasea şi m-ai împins împreună cu 
ţesătoarele mele de pe stânci... 

— Cum de poţi să te transformi? întrebă Dorian, încă 
ţintuind păianjenul cât veni lângă Manon, cu o mână pe 
mânerul sabiei antice. În legende nu se zice nimic de asta. 

Curiozitatea îi lumina într-adevăr chipul. Ea presupuse 
că linia albă de pe pielea aurie a gâtului era dovada că 
înfruntase lucruri mai rele şi că orice legătură ar fi fost 
între ei era şi dovada că nu se temea de durere sau 
moarte. 

Da, o trăsătură bună pentru o vrăjitoare. Dar pentru un 
muritor? Era foarte probabil să îi aducă moartea. 

Poate nu era lipsa fricii, ci mai degrabă lipsa... oricărui 
lucru pe care muritorii îl considerau vital pentru sufletele 
lor. Smuls lui de tatăl său şi de acel demon valg. 

Păianjenul spuse furios: 

— Am luat douăzeci de ani din viaţa unui tânăr negustor 
în schimbul mătăsii mele. Darul metamorfozării curgea 
prin forţa vieţii lui - cel puţin parţial. Toţi acei ochi mijiţi 
se îndreptară spre Manon. Ela plătit de bunăvoie preţul. 

— Ucide-o şi să terminăm odată, şopti Asterin. 

Păianjenul se retrase cât îi permise lesa invizibilă a 
regelui. 

— Nu ştiam că surorile noastre au devenit atât de laşe, 
dacă acum au nevoie de magie ca să ne înjunghie ca pe 
nişte porci. 

Manon ridică 'Tăietoarea-de-vânt, gândindu-se unde să 
înfigă sabia între ochii mulţi ai păianjenului. 

— Să vedem dacă guiţi ca unul când am s-o fac? 


— Laşo! zise cu obidă păianjenul. Eliberează-mă şi-o să 
punem capăt situaţiei după vechile căi. 

Manon se gândi şi apoi ridică din umeri. 

— Nu o să te doară. Consideră că e datoria mea faţă de 
tine. 

Inspirând, Manon se pregăti să lovească... 

— Stai! Păianjenul şopti cuvântul. Așteaptă. 

— De la insulte la rugăminţi, şopti Asterin. Cine este laş 
acum? 

Păianjenul o ignoră pe aghiotantă, ochii lui goi 
devorând-o pe Manon şi apoi pe Dorian. 

— Ştii ce se mişcă în sud? Ce orori se adună? 

— Ştirea-i veche, zise Vesta, pufnind. 

— Cum crezi că te-am găsit? întrebă păianjenul. Manon 
rămase nemişcată. În Morath au rămas foarte multe 
obiecte învăluite de parfumul tău. 

Dacă păianjenul le găsise aici atât de uşor, trebuiau să 
plece. Acum. 

— Să îţi spun ce am văzut la doar o sută de kilometri 
spre sud? întrebă păianjenul. Pe cine am văzut, Cioc- 
Negru? Manon înţepeni. Pe vrăjitoarele Crochan, spuse 
păianjenul şi oftă profund. Lacom. 

Manon clipi. Doar o dată. Cele Treisprezece înţepeniseră 
la rândul lor. Asterin întrebă: 

— Le-ai văzut? 

Păianjenul îşi mişcă în semn de confirmare capul înainte 
să ofteze din nou. 

— Mereu au avut gustul pe care mi-l imaginez că îl are 
vinul de vară. De ciocolată, aşa cum îi spuneţi voi. 

— Unde? voi Manon să afle. 

Păianjenul îi spuse unde - era un loc vag şi necunoscut. 

— Am să ţi-l arăt, spuse ea. Am să te îndrum. 

— Ar putea fi o capcană, rosti Sorrel. 

— Nu este, zise Dorian, cu mâna încă pe mânerul sabiei 
lui. Manon studie limpezimea ochilor lui, umerii drepţi, 
chipul nemilos şi înclinarea întrebătoare a capului său. 
Haideţi să vedem dacă informaţia ei este adevărată şi să îi 


decidem soarta după aceea. 

— Ce? zise Manon fără să gândească. 

Cele 'Treisprezece rămaseră nemişcate când îl auziră pe 
Dorian păsuind păianjenul. 

Dorian făcu semn din bărbie spre creatura care tremura. 

— Nu o ucide. Nu încă. S-ar putea să ştie mai multe 
decât pe unde umblă vrăjitoarele Crochan. 

— Nu am nevoie de mila unui băiat..., şuieră păianjenul. 

— Primeşti mila unui rege, spuse cu răceală Dorian, şi ți- 
aş sugera să taci suficient de mult încât să o primeşti. 

Foarte rar auzea Manon acea voce a lui, tonul care-i 
trimitea şi ei un fior prin sânge şi oase. Vocea unui rege. 

Dar el nu era regele ei. Nu era liderul sabatului Celor 
Treisprezece. 

— Dacă o lăsăm să trăiască, ne va vinde cui o să 
plătească mai mult. 

Ochii de safir ai lui Dorian se întunecară, iar el apucă 
mai bine sabia. Manon se încordă la acea privire rece şi 
gânditoare care dezvăluia prădătorul calculat ascuns în 
spatele chipului frumos al regelui. 

— Se pare c-ai învăţat cum să te transformi în doar 
câteva luni, îi zise el păianjenului. 

XXX 

O cale avea să-l găsească aici, spusese Gavin. 

O cale spre Morath. Nu un drum fizic, nu un traseu, ci 
asta. 

Oroarea păgână rămase tăcută o clipă înainte să spună: 

— Darurile noastre sunt lucruri ciudate şi lacome. Nu ne 
hrănim doar cu viaţa voastră, ci şi cu puterile voastre, 
dacă le aveţi. Odată ce magia a fost eliberată, am învăţat 
să folosesc abilităţile pe care mi le-a transferat creatura 
metamorfică. 

Damaris se încălzi în mâna lui. Adevărul. Fiecare cuvânt 
pe care îl spusese păianjenul fusese adevărat. Iar asta... 
Era o cale spre Morath complet diferită. In pielea altcuiva. 

Poate a unui sclav uman ca Elide Lochan. Poate în pielea 
unui om a cărui prezenţă ar fi trecut neobservată. 


Puterea lui brută se transformase în toate celelalte 
forme de magie, capabilă să treacă de la foc la gheaţă şi 
vindecare. La transformare... ar fi putut şi el să înveţe să 
facă asta? 

— Ai un nume? întrebă Dorian pur şi simplu creatura. 

— Un rege fără coroană întreabă care-i numele unui 
păianjen neînsemnat, şopti ea, ochii săi goi oprindu-se 
asupra lui. Nu poţi să-l pronunţi în limba ta, dar poţi să-mi 
spui Cyrene. 

Manon scrâşni din dinţi. 

— Nu contează cum îţi spunem de vreme ce ai să mori în 
curând. 

Însă Dorian îi aruncă o privire piezişă. 

— Munţii Ruhnn fac parte din regatul meu. Ca atare, 
Cyrene este unul dintre supuşii mei. Cred că asta îmi dă 
dreptul să decid dacă trăieşte sau moare. 

— Amândoi sunteţi la mila sabatului meu, mârâi Manon. 
Dă-te la o parte! 

Dorian îi schiţă un zâmbet. 

— Sunt? 

Un vânt mai rece decât aerul de munte umplu 
trecătoarea. 

Putea să le omoare pe toate, fie sufocându-le, fie 
rupându-le gâturile. Putea să le ucidă pe toate, cu tot cu 
balauri, iar faptul că ştia asta săpă încă un gol în el. Un alt 
loc gol. Oare pe tatăl său şi pe Aelin îi deranjase să aibă 
asemenea putere? 

— Adu-o cu noi, ca s-o iei mai bine la întrebări în tabăra 
următoare. 

— Plănuieşti să iei chestia asta cu noi? izbucni Manon. 

Drept răspuns, păianjenul se mişcă, luând forma unei 
femei cu piele albă şi păr brunet. Fragilă şi neremarcabilă, 
în afară de acei ochi negri descurajatori. Nu frumoasă, dar 
cu un soi de farmec vechi şi mortal pe care nici măcar 
noua formă nu îl putea ascunde. Şi complet goală. Ea 
tremură, frecându-şi mâinile de braţele subţiri. 

— E de-ajuns trupul ăsta ca să nu vă deranjez? 


Manon ignoră păianjenul. 

— Şi când o să se transforme noaptea ca să ne sfâşie? 

Dorian doar îşi înclină capul, gheaţa dansând în vârful 
degetelor lui. 

— Nu o s-o facă. 

Cyrene inspiră. 

— Un dar magic rar, spuse ea, iar lăcomia i se citi în 
privire când îl studie pe Dorian. Pentru un rege rar. 

Dorian se încruntă dezgustat. 

Manon se uită la Asterin. Ochii aghiotantei ei erau 
precauţi, iar buzele strânse descriau o linie dreaptă. 
Sorrel, la câţiva paşi în urmă, se încruntă la păianjen, dar 
îşi luase mâna de pe sabie. 

Cele Treisprezece, la un semnal nerostit, se îndreptară 
spre balaurii lor. Doar Cyrene le privi, ochii oribili şi 
nemiloşi clipind ocazional când dinţii începură să îi 
clănţăne. 

Manon îşi înclină capul spre el. 

— Eşti... diferit azi. 

Dorian ridică din umeri. 

— Dacă vrei pe cineva care să îţi încălzească patul, care 
se ploconeşte la fiecare cuvânt al tău şi îţi respectă toate 
ordinele, caută în altă parte! 

Privirea îi alunecă spre banda albă din jurul gâtului său. 

— Încă nu sunt convinsă, prinţişorule, spuse ea, că nu ar 
trebui să o ucid. 

— Şi ce ar trebui să fac, vrăjitoareo, ca să te conving? 

El nu se deranjă să ascundă promisiunea senzuală din 
cuvintele lui, şi nici tonul. 

Un muşchi al maxilarului lui Manon tresări. Creaturi de 
legendă - astea îl înconjurau pe el. Vrăjitoarele, 
păianjenul... Ar fi putut fi la fel de bine un personaj dintr-o 
carte pe care o împrumutase lui Aelin toamna trecută. Deşi 
niciunul din ei nu suferise vreodată din cauza unui hău 
care se căsca înăuntrul lor. 

Încruntându-se la picioarele ei goale din zăpadă, mâinile 
lui Cyrene zvâcniră pe lângă corp, un ecou al colţilor pe 


care îi avusese în urmă cu câteva clipe. 

Dorian încercă să nu tremure. Era o sinucidere să se 
furişeze în Morath... imediat ce ar fi aflat ce-i trebuia de la 
creatura asta. 

Greutatea privirii lui Manon căzu din nou asupra lui, iar 
Dorian nu dădu înapoi. Nu dădu înapoi de la cuvintele lui 
Manon când ea spuse: 

— Dacă nu îţi preţuieşti existenţa şi eşti convins că ai 
încredere în creatura asta, atunci adu-o! Era o provocare 
să privească nu spre Morath sau păianjen, ci în sinea sa. 
Vedea exact ce rodea în pieptul gol, fie şi numai pentru că 
o bestie asemănătoare o rodea şi pe ea. O să aflăm destul 
de curând dacă a spus adevărul despre vrăjitoarele 
Crochan. 

Păianjenul spusese adevărul. Sabia Damaris se încălzise 
în mâna lui când Cyrene vorbise. 

Şi când le-ar fi găsit pe vrăjitoare, când Cele 
Treisprezece ar fi fost distrase, ar fi aflat şi ce avea nevoie 
de la păianjen. 

Manon se întoarse spre Cele Treisprezece, vrăjitoarele 
vibrând de nerăbdare. 

— Zburăm acum. Putem să ajungem la sabatul Crochan 
până la căderea nopţii. 

— Şi după aceea? întrebă Asterin, singura dintre ele 
care avea permisiune să facă asta. 

Manon se îndreptă spre Abraxos, iar Dorian o urmă, 
aruncându-i lui Cyrene o mantie în timp ce magia lui o 
trăgea după el. 

— Iar apoi acţionăm, evită Manon răspunsul. 

Şi pentru prima dată nu se uită în ochii nimănui. Nu făcu 
decât să se uite spre sud. 

Şi vrăjitoarea avea secrete. Dar să fi fost la fel de 
înfricoşătoare ca ale lui? 


CAPITOLUL 

Întunericul o întâmpină pe Aelin când îşi recăpătă 
cunoştinţa. Un întuneric strâmt şi limitat. 

Mişcându-şi coatele, se lovi de laturile cutiei, lanţurile 
răsunând în spaţiul mic. Cu picioarele goale putea atinge 
capătul dacă le bâţâia un pic. 

Îşi ridică mâinile legate spre peretele solid din fier aflat 
la doar câţiva centimetri de faţa ei şi contură spiralele şi 
sorii încrustaţi pe suprafaţa acestuia. Chiar şi pe interior, 
Maeve ordonase ca simbolurile să fie încrustate astfel 
încât Aelin să nu uite că această cutie fusese creată pentru 
ea cu mult înainte să se nască. 

Dar... degetele ei goale erau cele care atingeau metalul 
rece şi aspru. 

El îi scosese mănuşile din fier sau uitase să i le pună la 
loc după ceea ce făcuse. Felul în care le ţinea deasupra 
cuptorului deschis, până ce metalul se înroşea în jurul 
mâinilor ei, iar ea tipa neîncetat... 

Aelin lipi palmele de capacul de metal şi împinse. 

Braţul nu-i mai era fracturat, iar aşchiile de os ce-i 
ieşeau prin piele dispăruseră. 

Sau nu existaseră niciodată. Dar totul i se păruse real, 
mai mult decât alte amintiri care reveneau acum, cerându- 
i să le recunoască, să le accepte. 

Aelin împinse cu palmele în fier, încordându-şi muşchii. 

Nici măcar nu se mişcă. 

Încercă din nou. Faptul că avea puterea să facă asta se 
datora altor servicii pe care i le oferiseră vindecătoarele 
lui Maeve: să îi împiedice muşchii să se atrofieze cât timp 
zăcea întinsă aici. 

Un mic scâncet răsună în cutie. Un avertisment. 

Aelin îşi cobori mâinile tocmai când încuietoarea hârâi, 


iar uşa se deschise scârţâind. 

Paşii lui Cairn erau mai rapizi de data asta. Mai grăbiţi. 

— Fă-ţi nevoile pe hol şi aşteaptă lângă uşă! izbucni el la 
Fenrys. 

Aelin se pregăti când paşii se opriră. Un scârţâit şi un 
şuierat metalic se auziră şi lumina focului pătrunse 
înăuntru. Ea clipi în lumină, dar rămase nemişcată. 

Fixaseră lanţurile de cutie. Aflase asta pe pielea ei. 

Cairn nu spuse nimic în timp ce desfăcu lanţurile din 
cârlig. 

Era cel mai periculos moment pentru el, chiar înainte să 
o mute spre cârligele de pe altar. Chiar şi cu mâinile şi 
picioarele legate, nu risca. 

Nu o făcu nici azi. 

Poate că mănuşile se topiseră deasupra cuptorului 
împreună cu pielea ei. 

Cairn o ridică smucind-o când şase străjeri apărură 
tăcuţi în pragul uşii, fără să afişeze vreo urmă de groază în 
faţa a ceea ce i se făcuse ei. 

Ea îi mai văzuse pe aceşti masculi. Pe bucata de plajă 
însângerată. 

— Varik, spuse Cairn, iar unul dintre străjeri înaintă, 
Fenrys, la fel de înalt ca un ponei, aflându-se acum lângă 
el la uşă. Sabia lui Varik era la gâtul lui Fenrys. 

Cairn o apucă de lanţuri, trăgând-o la pieptul lui când se 
îndreptară spre străjeri şi lup. 

— Dacă faci o mişcare, el moare. 

Aelin nu îi spuse că nu era sigură că avea puterea să 
încerce ceva, cu atât mai puţin să fugă. 

O cuprinse amorţeala. 

Nu se opuse sacului negru care-i acoperi capul când 
trecură prin uşa boltită. Nu se opuse când merseră pe hol, 
deşi numără paşii şi cotiturile. 

Nu îi păsa dacă era suficient de isteţ Cairn încât să mai 
adauge câţiva ca să o dezorienteze. Ea oricum îi numără. 
Ascultă sunetul râului, mai puternic cu fiecare cotitură, 
ceața tot mai densă care îi răcea pielea expusă făcând ca 


pietrele să fie alunecoase sub tălpi. 

Apoi se trezi în aer liber. Nu îl simţea, dar îi atingea 
pielea cu degete umede, şoptindu-i despre lumea care se 
deschidea. 

„Fugi! Acum!” 

Cuvintele erau o şoaptă îndepărtată. 

Nu se îndoia că străjerul încă-şi ţinea sabia la gâtul lui 
Fenrys, că avea să verse sânge. Ordinul de restricţie al lui 
Maeve îl lega prea bine pe Fenrys - împreună cu acel dar 
ciudat al lui de a sări pe distanţe scurte, ca şi când s-ar fi 
mişcat dintr-o cameră în alta. 

Îşi pierduse demult speranţa că el avea să găsească o 
cale să îl folosească, să îi ducă pe amândoi departe de aici. 
Se îndoia că şi-ar fi folosit miraculos abilitatea, dacă sabia 
străjerului l-ar fi lovit. 

Totuşi, dacă lua în seamă acea voce, dacă fugea, merita 
viaţa lui s-o plătească pe a ei? 

— Te gândeşti, nu-i aşa? îi şopti Cairn la ureche, iar ea îi 
simţi zâmbetul în ciuda sacului de pe cap. Dacă viaţa 
lupului este un preţ corect ca să scapi, spuse şi râse ca un 
îndrăgostit. Încearcă! Să vezi cât de departe ajungi! Mai 
avem de mers câteva minute. 

Ea îl ignoră. Ignoră acea voce care îi şoptea să fugă, să 
fugă, să fugă. 

Merseră pas cu pas. Picioarele îi tremurau de efort, iar 
asta îi spunea destule despre timpul petrecut aici, despre 
câtă vreme nu reuşise să se mişte corespunzător, în ciuda 
vindecătoarelor care îi împiedicau muşchii să se atrofieze. 

Cairn o conduse pe o scară spiralată care o făcu să 
gâfâie, ceața dispărând în aerul rece al nopţii. Mirosuri 
dulci. Flori. 

Florile încă existau. În această lume, în acest iad, florile 
răsăreau undeva. 

Sunetul apei amuţi în urma lor, înlocuit curând de 
susurul vesel din faţă. Fântâni. Pietre netede şi reci îi 
amorţeau picioarele şi prin glugă, pâlpâitul focului arunca 
unduiri aurii. Lămpi. 


Aerul se calmă, devenind nemişcat. Probabil se afla într- 
o curte. 

Fulgerul îi pulsă prin coapse şi gambe, avertizând-o să 
încetinească, să se odihnească. 

Aerul liber se deschise din nou în jurul ei, apa vuind 
iarăşi. 

Cairn se opri, lipind-o de corpul lui înalt cu o smucitură, 
diversele lui arme intrându-i în lanţuri şi piele. Hainele 
celorlalţi străjeri foşniră când se opriră şi ei. Ghearele lui 
Fenrys ţăcăniră pe piatră, sunetul fiind fără îndoială menit 
să îi semnaleze că rămânea în apropiere. 

Ea îşi dădu seama de ce simţise el nevoia să facă asta 
când o voce de femeie care era şi tânără şi bătrână, şi 
amuzată şi nemiloasă, spuse mieros: 

— Scoate-i gluga, Cairn! 

Aelin trebui să clipească doar de câteva ori ca să 
studieze totul. 

Mai fusese aici. 

Fusese pe veranda lată cu privelişte spre râul mare şi 
spre cascade, mersese prin oraşul vechi din piatră despre 
care ştia că se înălța în spatele ei. 

Stătuse chiar în locul acesta, înfruntând-o pe regina 
brunetă tolănită pe un tron de piatră de pe podium, 
înconjurată de ceaţă, cu o bufniţă albă cocoţată pe 
spătarul scaunului ei. 

Un singur lup stătea întins la picioarele ei de data asta. 
Negru ca noaptea, negru ca ochii reginei, care se opriră 
asupra lui Aelin mijind de plăcere. 

Maeve părea mulţumită să o lase pe Aelin să privească. 
Să o lase să studieze. 

Rochia de un mov-închis a lui Maeve lucea precum ceața 
în spatele ei, trena lungă coborând cele câteva trepte ale 
podiumului. Coborând spre... 

Aelin văzu ce sclipea la baza treptelor şi rămase 
nemişcată. 

Buzele roşii ale lui Maeve descriseră un zâmbet când 
flutură o mână albă. 


— Dacă vrei, Cairn! 

Masculul nu ezită când o împinse pe Aelin spre ceea ce 
zăcea pe pământ. 

Sticlă spartă, adunată şi aranjată într-un cerc perfect. 

El se opri chiar în faţă, primele cioburi groase fiind la 
câţiva centimetri de degetele goale ale picioarelor lui 
Aelin. 

Maeve făcu semn lupului negru de la picioarele sale, iar 
acesta se ridică, luând ceva de pe cotiera lată a tronului 
înainte să se îndrepte spre Cairn. 

— M-am gândit că poziţia ta ar trebui cel puţin 
recunoscută, spuse Maeve, acel zâmbet de păianjen 
neşovăind când Aelin văzu ce-i oferi lupul gardianului de 
lângă Cairn. Pune-i-o! ordonă regina. 

O coroană veche şi strălucitoare radia în mâinile 
străjerului. Făurită din argint şi perle, modelată cu aripi 
ridicate care se întâlneau în centrul înălţat, împresurat cu 
tepi de diamant pur, aceasta luci ca şi când razele lunii ar 
fi fost prinse înăuntru când străjerul i-o puse pe cap lui 
Aelin. 

Greutatea mare o surprinse, metalul rece intrându-i în 
scalp. Era mult mai grea decât părea, ca şi când ar fi avut 
un miez de fier. 

O altfel de cătuşă. Asta fusese întotdeauna. 

Aelin se abţinu să se retragă, să scuture din cap ca să-şi 
dea jos coroana. 

— E coroana lui Mab, spuse Maeve. Coroana ta, după 
descendență şi drept din naştere. Adevărata ei 
moştenitoare. 

Aelin ignoră cuvintele, holbându-se la cercul de cioburi 
din sticlă. 

— O, aia, spuse Maeve, observând la ce era atentă. Cred 
că ştii cum o să decurgă lucrurile, Aelin a Focului Sălbatic. 

Aelin nu spuse nimic. 

Maeve dădu din cap. 

Cairn o împinse înainte, direct în sticla care-i tăie tălpile 
goale, pielea nouă ţipând când se sfâşie. 


Ea inspiră brusc printre dinţi, înghiţindu-şi ţipătul când 
Cairn o forţă să stea în genunchi. 

Respirația i se tăie la impact, la fiecare ciob care tăia 
adânc. 

Să respire - respiraţia era cheia, era importantă. 

Îşi distrase atenţia inspirând şi expirând, ca un val care 
se retrăgea de la mal şi apoi revenea. 

Căldura se adună sub genunchii, gambele şi gleznele ei, 
mirosul de cupru al sângelui ridicându-se ca să se 
amestece în ceaţă. 

Respirația îi deveni sacadată când începu să tremure, iar 
un țipăt clocoti în sinea ei. 

Îşi muşcă buza, caninii străpungând carnea. 

Nu voia să ţipe. Nu încă. 

„Respiră!” 

Gustul sângelui îi învălui gura când muşcă mai puternic. 

— Ce păcat că nu avem spectatori care să vadă asta! 
spuse Maeve, vocea părându-i îndepărtată şi prea aproape 
totodată. Aelin Aducătoarea-Focului poartă în sfârşit 
coroana potrivită pentru o regină a  Spiriduşilor. 
Îngenuncheată la picioarele mele! 

Tremurul care o străbătu pe Aelin îi scutură trupul 
suficient cât sticla să găsească noi unghiuri, noi intrări. 

Ea se îndepărtă mai mult. Fiecare respiraţie o trăgea 
spre mare, spre un loc unde cuvintele, sentimentele şi 
durerea deveneau un țărm distant. 

Maeve pocni din degete. 

— Fenrys! 

Lupul trecu pe lângă ea şi se aşeză lângă tron, dar nu 
înainte să se uite la cel negru, întorcând doar puţin capul. 
Lupul negru îi întoarse privirea, inexpresiv şi cu răceală, 
iar gestul fu suficient încât Maeve să rostească: 

— Connall, ai putea să îi spui în sfârşit geamănului tău 
ce vrei. 

Un licăr de lumină. 

Aelin inspiră pe nas şi expiră pe gură de nenumărate ori, 
abia observând masculul frumos cu păr brunet care stătea 


acum în locul lupului. Cu pielea bronzată ca a geamănului 
său, dar fără ca ferocitatea şi viclenia să-i strălucească pe 
chip. Purta mai multe rânduri de haine de războinic, negre, 
spre deosebire de obişnuitul gri al lui Fenrys, două cuțite 
atârnându-i pe lângă corp. 

Lupul alb îşi ridică privirea la geamănul său, țintuit de 
acea legătură invizibilă. 

— Vorbeşte liber, Connall! spuse Maeve, schiţând în 
continuare un zâmbet. Bufnița de hambar cocoţată pe 
spătarul tronului ei privi cu ochi solemni, fără să clipească. 
Lasă-l pe fratele tău să ştie că aceste cuvinte sunt ale tale, 
şi nu din ordinul meu. 

Un picior încălţat cu o cizmă o împunse subtil pe Aelin în 
spate, ca să înainteze, ca sticla să-i intre mai mult în piele. 

Indiferent cât ar fi respirat, exerciţiul acesta n-ar fi 
distras-o suficient de mult încât să-şi stăpânească 
scâncetul înăbuşit. 

Ea ura asta - acel sunet, la fel cum o ura pe regina din 
faţa sa şi pe sadicul din spatele ei. Dar tot reuşi să iasă, 
abia auzit, acoperit de vuietul cascadei. 

Ochii negri ai lui Fenrys se îndreptară spre ea. El clipi 
de patru ori. 

Aelin nu reuşi să-i răspundă clipind, strângându-şi şi 
desfăcându-şi pumnul în poală. 

— Din cauza ta ai păţit asta! îi spuse Connall lui Fenrys, 
atrăgând din nou atenţia fratelui său. Vocea lui era la fel 
de rece ca a lui Maeve. Aroganţa şi nesăbuinţa ta - asta 
voiai? Fenrys nu răspunse. Nu m-ai lăsat să am asta - să 
fac şi eu parte din asta. Ai depus jurământul de sânge nu 
ca să o serveşti pe regina noastră, ci ca să nu fii învins de 
mine pentru prima dată în viaţa ta. 

Fenrys îşi dezgoli dinţii, deşi ceva asemănător suferinţei 
îi întunecă privirea. 

Un alt val fierbinte îi străbătu genunchii şi coapsele, iar 
Aelin închise ochii. 

Avea să suporte totul şi să facă faţă situaţiei. 

Poporul ei suferise timp de zece ani. Probabil că suferea 


şi acum. De dragul lui, avea să reziste şi să 
supravieţuiască. 

Vocea puternică a lui Connall se undui pe lângă ea. 

— Eşti o ruşine pentru familia noastră, pentru acest 
regat. Te-ai vândut unei regine străine, şi pentru ce? Te- 
am implorat să te controlezi când ai fost trimis să îl vânezi 
pe Lorcan. Te-am implorat să fii istet. Ai fi putut la fel de 
bine să mă scuipi în faţă. 

Fenrys mârâi, iar sunetul trebuie să fi fost un limbaj 
secret de-al lor, deoarece Connall pufni. 

— Să plec? De ce aş vrea să plec? Şi pentru ce? Pentru 
asta? Chiar şi cu ochii închişi, Aelin ştia că arăta spre ea. 
Nu, Fenrys! N-am să plec! Şi nici tu. 

Un scheunat spintecă aerul umed. 

— Destul, Connall! spuse Maeve, iar lumina licări, 
străpungând chiar şi întunericul din spatele pleoapelor lui 
Aelin. 

Ea respiră şi tot respiră. 

— Ştii cât de repede se poate termina asta, Aelin, spuse 
Maeve. Aelin îşi ţinu ochii închişi. Spune-mi unde ai ascuns 
cheile Wyrd, depune jurământul de sânge... Presupun că 
ordinea nu contează. 

Aelin deschise ochii şi-şi ridică mâinile legate în faţă. 

Şi îi arătă lui Maeve un gest obscen, mai urât ca 
niciodată. 

Maeve se crispă uşor. 

— Cairn. 

Înainte ca Aelin să se poată pregăti inspirând, mâinile se 
izbiră de umerii ei şi o împinseră în jos. 

Atunci ea nu mai reuşi să-şi oprească ţipătul. 

El o împinse în puţul aprins de agonie care îi furnica 
picioarele şi coloana. 

O, zeilor - o, zeilor! 

Foarte departe, mârâitul lui Fenrys îi sfâşie ţipătul, 
urmat de vocea vioaie a lui Maeve: 

— Foarte bine, Cairn! 

Apăsarea de pe umerii ei se domuoli. 


Aelin se aplecă pe genunchi. O respiraţie completă - 
trebuia să respire profund. 

Nu reuşi, plămânii şi pieptul ei ridicându-se doar în 
respiraţii superficiale, sacadate. 

Vederea i se înceţoşă, umezindu-se, sângele care i se 
răspândise dincolo de genunchi clipocind. 

Trebuia să suporte, să supravieţuiască... 

— Spionii mi-au zis ceva interesant în dimineaţa asta, 
spuse tărăgănat Maeve. Cum că ai fi acum în Terrasen, 
pregătind mica armată pe care ai adunat-o pentru război. 
Tu şi prinţul Rowan şi cei doi războinici compromişi ai mei. 
Împreună cu grupul tău obişnuit. 

Aelin nu-şi dăduse seama că încă avea o urmă de 
speranţă, prostească şi jalnică. Acea urmă de speranţă că 
el avea să vină după ea. A 

La urma urmei, îi spusese să nu o facă. li spusese să 
protejeze Terrasenul. Aranjase totul ca el să reziste 
împotriva Morathului. 

— E util să ai o creatură metamorfică şi aceasta să joace 
rolul tău de regină, spuse gânditoare Maeve. Deşi mă 
întreb cât timp poate să dureze farsa asta, fără darurile 
tale speciale cu care să incinerezi legiunile Morathului; cât 
timp ai înainte ca aliaţii pe care i-ai adunat să înceapă să 
întrebe de ce Aducătoarea-Focului nu arde. 

Nu era o minciună. Detaliile, planul ei cu Lysandra... Era 
imposibil ca Maeve să le cunoască, dacă nu erau 
adevărate. Ar fi putut Maeve să mintă şi să presupună 
toate astea? Da, şi totuşi... 

Rowan plecase cu ei. Plecaseră cu toţii spre nord şi 
ajunseseră în Terrasen. 

O mică îndurare. O mică îndurare, şi totuşi... 

Sticla din jurul ei străluci în ceaţă şi în lumina lunii, 
sângele ei străbătând-o ca o pată densă. 

— Nu vreau să distrug lumea asta, aşa ca Erawan, spuse 
Maeve, ca şi când ar fi fost două prietene care stăteau de 
vorbă la una dintre cele mai bune ceainării din Rifthold. 
Dacă ar mai fi existat, după ce legiunea Dinţi-de-fier 


devastase oraşul. Îmi place Erilea exact cum este. 
Întotdeauna mi-a plăcut. 

Sticla, sângele, veranda şi lumina lunii se rotiră în ochii 
ei. 

— Am văzut multe războaie. Mi-am trimis războinicii să 
le poarte, să le încheie. Am văzut cât de distructive sunt. 
Ştii, chiar sticla pe care stai e dintr-unul dintre acele 
războaie. De la munţii de sticlă din Sud. Cândva erau dune 
de nisip, dar dragonii le-au transformat în sticlă în timpul 
unui conflict vechi şi sângeros. Scoase un zumzet amuzat. 
Unii pretind că este cea mai dură sticlă din lume. Cea mai 
rezistentă. M-am gândit că i-ai putea aprecia proveniența, 
având în vedere moştenirea ta de scuipătoare de flăcări. 

Maeve scoase un ţâţâit, iar apoi Cairn fu din nou acolo, 
cu mâinile pe umerii ei, apăsându-i tot mai puternic. Pe 
toţi zeii, pe toţi zeii... 

Niciun zeu nu o salva. Nu cu adevărat. 

Ţipetele lui Aelin răsunară din piatră şi apă. 

Singură. Era singură în situaţia asta. Ar fi fost inutil să 
implore lupul alb să o ajute. 

Mâinile de pe umerii ei se retraseră. 

Gâfâind şi cu fierea arzându-i gâtul, Aelin se ghemui din 
nou pe genunchi. 

Trebuia să suporte, să supravieţuiască... 

Maeve doar continuă: 

— Dragonii nu au supravieţuit acelui război. Şi nu s-au 
mai ridicat. Buzele i se strâmbară într-un zâmbet, iar Aelin 
îşi dădu seama că Maeve se asigurase de asta. 

Alţi mânuitori ai focului - vânaţi şi ucişi. 

Nu ştia de ce simţise atunci o urmă de tristeţe pentru 
creaturile care nu mai existau de nenumărate secole şi 
care n-aveau să mai fie văzute vreodată pe acest pământ şi 
de ce asta o întristase atât de mult. De ce conta măcar, 
când sângele ei ţipa de agonie. 

Maeve se întoarse spre Connall, tot în forma sa Fae 
lângă tron, cu ochii furioşi aţintiţi încă la fratele lui. 

— Gustări. 


Aelin îngenunche pe cioburile de sticlă în timp ce 
mâncarea şi băutura fură aduse. Îngenunche când Maeve 
luă prânzul cu brânză şi struguri, zâmbind tot timpul la ea. 

Aelin nu reuşi să oprească tremurul care o cuprinse, 
amorţeala puternică. 

Alunecă tot mai mult în sinea ei. 

Nu conta dacă Rowan nu venea şi ceilalţi îi respectaseră 
dorinţele de a lupta pentru Terrasen. 

Şi ea avea să-l salveze în felul ei. Cât de mult timp 
posibil. Măcar atât îi datora Terrasenului. Nu ar fi plătit 
niciodată complet acea datorie. 

Cuvintele răsunară de departe, amintirea licări, iar ea îi 
permise să o tragă înapoi, să o scoată din corp. 

Stătea lângă tatăl ei pe cele câteva trepte care coborau 
spre ringul de luptă în aer liber al castelului. 

Era mai mult un templu decât un ring de lupte, flancat 
de coloane uzate şi albe care timp de secole fuseseră 
martore la naşterea celor mai puternici războinici ai 
Terrasenului. Era gol atât de târziu în după-amiaza de 
vară, scăldat în lumina aurie. 

Rhoe Galathynius îşi trecu o mână peste scutul rotund, 
metalul negru fiind zgâriat şi îndoit de la ororile demult 
învinse. 

— Cândva, spuse el când ea contură o zgârietură lungă 
de pe suprafața veche, acest scut îţi va reveni. Aşa cum mi- 
a revenit mie şi fratelui tatălui tău, înaintea mea. 

Incă respira sacadat din cauza antrenamentului abia 
încheiat. Fuseseră doar ei doi - aşa cum îi promisese el, în 
acea oră o dată pe săptămână pe care o rezervase pentru 
ea. 

Tatăl lăsă scutul pe treapta de piatră de sub el, zgomotul 
surd al acestuia răsunând prin picioarele ei în sandale. 
Cântărea aproape la fel de mult ca ea, şi totuşi, el îl purta 
ca şi când ar fi fost doar o prelungire a braţului său. 

— Tar tu, continuă tatăl ei, ca mulţi bărbaţi şi ca multe 
femei importante din casa asta, ai să-l foloseşti ca să ne 
aperi regatul. Ea îşi ridică privirea spre chipul lui, frumos 


şi fără riduri. Solemn şi regal. Asta este obligația ta, 
singura ta datorie. El îşi sprijini o mână de marginea 
scutului, atingându-l ca să sublinieze ce voia să spună. Să 
aperi, Aelin. Să protejezi. 

Ea dăduse din cap, fără să înţeleagă, iar tatăl ei o 
sărutase pe frunte, ca şi când aproape ar fi sperat să nu fie 
nevoită să o facă vreodată. 

Cairn o apăsă din nou în sticlă. 

Nu mai avea puterea să ţipe. 

— M-am plictisit de asta, spuse Maeve, uitând de tava ei 
de argint cu mâncare. Se aplecă înainte pe tron, bufnița 
din spatele ei foşnind din aripi. Aelin Galathynius, crezi că 
n-am să fac sacrificiile necesare ca să obţin ce caut? 

Ea uitase să vorbească. Oricum nu rostise niciun cuvânt 
aici. 

— Dă-mi voie să-ți demonstrez, spuse Maeve, 
îndreptându-se. Ochii lui Fenrys se aprinseră în semn de 
avertisment. 

Maeve flutură o mână albă spre Connall, înțepenit lângă 
tronul ei, unde rămăsese de când adusese mâncarea 
reginei. 

— Fă-o! 

Connall scoase un cuţit de la centură şi înaintă spre 
Fenrys. 

„Nu!” 

Cuvântul zăngăni rece prin ea. Buzele ei chiar îl rostiră 
când se smuci în lanţuri, şiroaie de lichid fierbinte 
ţâşnindu-i pe picioare. 

Connall mai înaintă un pas. 

Sticla scârţâi şi se crăpă sub ea. Nu, nu... 

Connall păşi peste Fenrys, cu mâna tremurândă. Fenrys 
doar mârâi la el. 

Connall ridică, în aerul dintre ei, cuțitul. 

Ea nu se putea ridica în picioare. Nu se putea ridica din 
cauza lanțurilor şi a sticlei. Nu putea face nimic, nimic... 

Cairn o apucă de gât, degetele intrându-i destul de 
puternic în piele încât să o rănească şi să o împingă din 


nou în cioburile ude de sânge. Un țipăt răguşit şi spart îi 
scăpă printre buze. 

Fenrys. Singurul ei fir spre viaţă, spre realitatea asta... 

Lama lui Connall licări. El venise să ajute în Mistward. O 
sfidase atunci pe Maeve; poate c-avea s-o facă şi acum, 
poate că vorbele lui pline de ură fuseseră o înşelătorie... 

Lama cobori. 

Nu în Fenrys. 

Ci în inima lui Connall. 

Fenrys se mişcă - sau încercă să o facă. Deschizând 
botul într-un țipăt mut, încercă de mai multe ori să sară 
spre fratele său în timp ce Connall se prăbuşi spre veranda 
acoperită cu gresie, iar sângele începu să curgă. 

Bufnița de pe tronul lui Maeve bătu o dată din aripi, ca 
şi când ar fi fost îngrozită, dar Cairn râse încet, sunetul 
vuind pe lângă capul lui Aelin. 

Real. Asta era real. Trebuia să fie. 

Ceva rece şi uleios se mişcă spre ea. Mâinile îi căzură pe 
lângă corp. Lumina părăsi ochii negri ai lui Connall, părul 
lui brunet împrăştiindu-se pe podeaua din jurul său ca o 
oglindire neagră a sângelui care curgea. 

Fenrys tremura. Probabil că şi Aelin. 

— Ai întinat ceva ce îmi aparţinea, Aelin Galathynius, 
spuse Maeve. lar acum trebuie curăţat. 

Fenrys scheuna, încercând încă să se târască spre 
fratele său mort pe pământ. Masculul Fae se putea 
vindeca; probabil inima lui Connall ar fi putut să-şi 
revină... 

Pieptul lui Connall se ridică odată cu o suflare 
superficială şi sacadată. 

Nu se mai mişcă. 

Urletul lui Fenrys spintecă noaptea. 

Cairn îşi luă mâinile, iar Aelin se lăsă pe sticlă, mâinile şi 
încheieturile usturând-o. 

Rămase acolo, pe jumătate întinsă. Lăsă coroana să i se 
rostogolească de pe cap şi să alunece pe podea, sticla 
dragonului împrăştiindu-se unde sări. Sări, apoi se 


rostogoli, arcuindu-se pe verandă, tocmai până la 
balustrada de piatră. 

Şi în râul care vuia dedesubt. 

— Nu mai are cine să te ajute! Vocea lui Maeve era 
goală ca spaţiile dintre stele. Şi nu vine nimeni după tine. 

Aelin îşi strânse pumnul în sticla veche. 

— Gândeşte-te la asta! Gândeşte-te la noapte, Aelin! 
Maeve pocni din degete. Am terminat aici! 

Cairn apucă lanţurile. 

Picioarele i se clătinară, tăindu-se din nou la tălpi, dar 
ea abia simţi în furia şi marea de foc din adâncul ei. 

Dar când Cairn o ridică, pipăind-o brutal, ea îl atacă. 

Două lovituri. 

Un ciob de sticlă îi intră în gât. El se clătină înapoi, 
înjurând când sângele împroşcă. 

Aelin se roti, sticla tăindu-i tălpile, şi aruncă din cealaltă 
mână ciobul direct spre Maeve. 

Acesta o rată la milimetru, zgâriindu-i obrazul alb 
înainte să zăngăne în tronul din spatele ei. Bufnița 
cocoţată deasupra ţipă. 

Mâini aspre o apucară, Cairn strigând, ţipând furios 
„Căţea ce eşti”, dar ea nu îl auzi. O picătură de sânge 
şerpui pe obrazul lui Maeve. 

Sânge negru. La fel de întunecat ca noaptea. 

La fel de întunecat ca ochii reginei care, ducând o mână 
la obraz, o ţintui cu privirea. 

Lui Aelin îi cedară picioarele şi nu se opuse străjerilor 
care o luau de acolo. 

O clipă trecu, iar sângele curse roşu, mirosind a cupru 
ca al ei. Era o iluzie optică. O halucinație, un alt vis... 

Maeve privi pata roşie care îi colora degetele albe. 

Un vânt întunecat izbucni spre Aelin, strângând-o de 
gât, iar ea leşină. 

Cairn o legă de altar şi o părăsi. 

Fenrys nu intră decât la mult timp după ce ea se trezi. 

Sângele curgea încă din locul în care Cairn îi lăsase 
sticla în picioare şi tălpi. 

Dar nu un lup se furişă în camera de piatră, ci un 
mascul. 

Fiecare dintre paşii lui Fenrys îi spuse suficient înainte 
să îi vadă privirea goală, paloarea pielii lui de obicei aurie. 
El se uită în gol, chiar dacă se opri în faţa locului în care 
stătea înlănţuită. 

Rămasă fără cuvinte, nesigură că ar fi putut să 
vorbească, Aelin clipi de trei ori. „Eşti bine?” 

Două clipiri. „Nu.” 

Urme sărate îi brăzdară obrajii. 

Lanţurile ei zăngăniră când întinse un deget tremurând 
spre el. 

Tăcut, el o luă de mână. 

Ea şopti cuvintele, chiar dacă el probabil nu le înţelegea 
prin fanta măştii. „Îmi pare rău!” 

El doar o strânse mai cu putere. 

Jacheta lui gri era descheiată în partea de sus, îndeajuns 
de mult încât să dezvăluie uşor pieptul musculos de 
dedesubt. Ca şi când nu s-ar fi deranjat să o încheie în 
graba de a pleca. 

Ei i se întoarse stomacul pe dos. Ce fusese nevoit să facă 
după aceea, fără îndoială, cu trupul geamănului său 
zăcând încă pe gresia verandei din spatele lui... 

— Nu ştiam că mă ura atât de mult, spuse răguşit 
Fenrys. 

Aelin îi strânse mâna. 

Fenrys închise ochii, inspirând sacadat. 


— Ea m-a lăsat să plec doar ca să strâng sticla. După ce- 
o scot, eu... eu mă întorc acolo, zise şi arătă cu bărbia spre 
zidul unde stătea de obicei. Işi dori să îi examineze 
picioarele, dar ea îi strânse din nou mâna şi clipi de două 
ori. „Nu.” 

Să mai rămână un timp în trupul acesta, să îl plângă ca 
un mascul, nu ca un lup. Să rămână în forma asta, ca să 
poată auzi o voce prietenoasă, să simtă o atingere blândă... 

Ea începu să plângă. 

Nu se putu abţine. Nu se putu opri odată ce începu. Ura 
fiecare lacrimă şi respiraţie sacadată, fiecare smucitură a 
corpului care-i săgeta picioarele şi tălpile. 

— Am să le scot, zise el, iar ea nu îi putea spune, nu 
putea să-i explice că nu plângea din cauza sticlei, a pielii 
sfâşiate până la os. 

El nu venea. El nu venea să o ia. 

Ar fi trebuit să se bucure. Ar fi trebuit să fie uşurată. Era 
uşurată. Şi totuşi... şi totuşi... 

Fenrys scoase o pensetă din trusa lăsată de Cairn pe o 
masă din apropiere. 

— Am să mă mişc cât pot de repede. 

Muşcându-şi buza destul de puternic încât să îi dea 
sângele, Aelin întoarse capul când prima bucată de sticlă 
ieşi din genunchiul ei. Carnea şi tendonul se tăiară din 
nou. 

Sarea copleşi gustul sângelui, iar ea îşi dădu seama că el 
plângea. Mirosul lacrimilor lor umplu cămăruţa în timp ce 
masculul îşi văzu de ale lui. 

Niciunul nu spuse un cuvânt. 

Lumea se transformase în noroi îngheţat, sânge roşu şi 
negru şi ţipete ale muribunzilor care se înălţau spre cerul 
rece. 

În ultimele luni, Lysandra aflase că lupta nu era ceva 
ordonat. Era haos şi durere, şi nu aveau loc dueluri măreţe 
şi eroice; era sfâşiatul ghearelor şi împunsătura colţilor, 
zăngănitul scuturilor îndoite şi săbii însângerate. Armura 
cândva uşor de recunoscut era împroşcată cu sânge, iar 
dacă nu ar fi fost negrul stindardului inamicului ei, 
Lysandra nu ar fi ştiut cum să îi deosebească pe aliaţi de 
inamici. 

Măcar rândurile lor rezistau. 

Scut lângă scut şi umăr la umăr pe un câmp înzăpezit 
care devenise o groapă de noroi, ei întâlniseră legiunea 
adusă de Erawan prin Eldrys. 

Aedion alesese câmpul, momentul şi abordarea acestei 
bătălii. Ceilalţi insistaseră să atace imediat, dar el 
intenţiona să lase Morathul să mărşăluiască destul de 
departe pe continent - chiar spre locul unde îşi dorea. 
Locul era la fel de important ca numărul, fusese tot ce le 
spusese. 

Nu şi Lysandrei, bineînţeles. Abia dacă-i adresa vreun 
cuvânt zilele astea. 

Acum cu siguranţă nu era timpul să se gândească la asta 
sau să îi pese. 

Aliaţii şi soldaţii lor credeau că Aelin Galathynius 
rămăsese cu ei, permițându-i Lysandrei să ia forma 
leopardului-fantomă. Ren Allsbrook oferise chiar o platoşă 
pentru pieptul şi coastele leopardului; uşoară încât să nu o 
încurce, dar destul de solidă încât cele trei lovituri pe care 
fusese prea lentă să le oprească - o săgeată în coaste, apoi 


două tăieturi ale săbiilor inamice - să fie deviate. 

Puţine răni o usturau. În urma măcelului pe care îl 
făcuse în primele rânduri şi fiind lovită cu sabia şi ţinta 
săgeţilor, sângele îi păta labele. 

Dar ea mergea mai departe, legiunea Bane rezistând 
împotriva a ceea ce fusese trimis să îi înfrunte. 

Doar cinci mii. 

„Doar” părea un cuvânt ridicol, dar aşa se exprimaseră 
Aedion şi ceilalţi. 

Abia suficienţi încât să fie o armată, având în vedere 
toată armata Morathului, dar destui încât să prezinte o 
ameninţare. 

„Pentru ei”, gândi Lysandra când sări între doi 
războinici Bane şi se aruncă spre cei mai apropiaţi 
infanterişti valgi. 

Bărbatul ţinea sabia ridicată, gata să lovească soldatul 
Bane din faţa lui. Cu o înclinare a capului când ridică 
sabia, soldatul valg nu văzu moartea iminentă înainte ca 
fălcile ei să-i cuprindă gâtul expus. 

După câteva ore de luptă, muşca din instinct, carnea 
rupându-se ca o bucată de fruct copt. 

Ea se mişca din nou înainte ca victima să atingă 
pământul, scuipându-i gâtul în noroi, lăsând soldaţii Bane 
care avansau să decapiteze cadavrul. Cât de îndepărtată 
părea acum viaţa la curte! În ciuda morţii din jurul ei, nu 
putea spune că îi lipsea. 

Mai departe pe linia frontului, Aedion striga ordine 
flancului stâng. Lăsaseră o parte din soldaţii Bane să se 
odihnească auzind cât de puţini trimisese Erawan, şi 
îngroşaseră rândurile cu soldaţi din micile armate ale 
lorzilor Terrasenului cu cei ai prinţului Galan Ashryver şi 
ai reginei Ansei din Pustiuri, ambii aşteptând ca alţii să 
sosească. 

Nu era nevoie să dezvăluie că aveau un mic batalion de 
soldaţi Fae, mulţumită amabilităţii prinţului Endymion şi a 
prinţesei Sellene Whitethorn, sau că printre ei se numărau 
şi Asasinii Tăcuţi din Deşertul Roşu. Urma să vină o vreme 


când surpriza prezenţei lor ar fi fost necesară, 
argumentase Aedion în timpul consiliului rapid de război 
pe care îl ţinuseră la întoarcerea în tabără. Lysandra, 
obosită pentru că îi cărase pe el, Ren şi Murtaugh fără 
oprire din Allsbrook până la marginea Orynthului, abia 
ascultase dezbaterea. Oricum, Aedion câştigase. 

Aşa cum câştiga tot, prin voinţă şi aroganță. 

Ea nu îndrăzni să se uite de-a lungul rândurilor ca să 
vadă cum se descurca, umăr la umăr în noroi cu oamenii 
lui. Ren conducea flancul drept, unde fusese postată 
Lysandra. Galan şi Ansei ocupaseră flancul stâng, Ravi şi 
Sol din Suria luptând printre ei. 

Nu îndrăzni să vadă cine-şi mai flutura sabia. 

Acum nu mai erau mulţi inamici. O mie, dacă nu mai 
puţini. Soldaţii din spatele ei erau mult mai numeroşi. 

Aşadar Lysandra continuă să ucidă, sângele inamicilor 
fiind ca vinul stricat pe limba ei. 

XXX 

Câştigaseră, deşi Aedion era foarte conştient că victoria 
împotriva a cinci mii de soldaţi era probabil trecătoare, 
având în vedere că întreaga armată a Morathului nu 
ajunsese încă. 

Adrenalina luptei încă nu se risipise, şi de aceea 
ajunsese Aedion în cortul său de război la o oră după ce 
ultimul valg fusese doborât. S-a aşezat la masa acoperită 
de hărţi, cu Ren Allsbrook şi Ravi şi Sol din Suria. 

Nu ştia unde plecase Lysandra. Supravieţuise, ceea ce el 
presupunea că era suficient. 

Nu spălaseră sângele sau noroiul care îi acoperea atât 
de complet încât se întărise pe sub căştile şi armurile lor. 
Armele erau aruncate într-o grămadă în apropierea 
clapelor cortului. Totul trebuia să fie curăţat, dar mai 
târziu. 

— Pierderi de partea voastră? îi întrebă Aedion pe Ravi 
şi Sol. 

Cei doi fraţi blonzi conduceau împreună Suria, deşi Sol 
era, practic, lordul ținutului. Ei nu mai luptaseră în război, 


în ciuda faptului că erau cam de vârsta lui Aedion, dar 
făcuseră faţă destul de bine azi, ca şi soldaţii lor. 

Lorzii din Suria îşi pierduseră tatăl pe eşafodul din 
Adarlan în urmă cu câteva zeci de ani, mama lor 
supraviețuind războaielor şi ocupării Adarlanului datorită 
şireteniei sale şi a faptului că oraşul ei port prosper era 
prea valoros pentru ruta comercială a imperiului încât să 
fie distrus. 

Sol părea să semene cu mama lor echilibrată şi isteaţă. 

Ravi, timid şi nesăbuit, semăna cu răposatul lor tată. 

Totuşi, amândoi urau Adarlanul cu o intensitate 
arzătoare dezvăluită de ochii lor albaştri. 

Sol, al cărui chip firav era pătat de noroi, expiră pe nas. 
Era nasul unui aristocrat, crezuse Aedion când erau copii. 
Lordul fusese întotdeauna mai mult un dascăl decât un 
războinic, dar părea să fi învăţat câteva lucruri de atunci, 
în anii grei. 

— Nu mulţi, slavă zeilor! Cel mult două sute. 

Vocea blândă era înşelătoare - Aedion învățase asta în 
ultimele săptămâni. Poate era şi asta o armă - să facă 
oamenii să îl creadă blând şi slab, să mascheze mintea 
ascuţită şi instinctele şi mai ascuţite din spatele ei. 

— Şi flancul tău? îl întrebă Aedion pe Ren. 

Ren îşi trecu o mână prin părul negru, noroiul căzând. 

— O sută cincizeci, dacă nu mai puţini. 

Aedion dădu din cap. Situaţia era mult mai bună decât 
anticipase. Rândurile rezistaseră, mulţumită legiunii Bane 
pe care o amestecase printre ei. Valgii încercaseră să 
menţină ordinea, totuşi, imediat ce sângele uman începuse 
să curgă, se avântaseră însetaţi de luptă şi pierduseră 
controlul, în ciuda ţipetelor comandanților lor. 

Toţi erau soldaţi valgi, niciun prinţ printre ei. El ştia că 
nu era o binecuvântare. 

Ştia că acei cinci mii de soldaţi pe care îi trimisese 
Erawan, prinzând într-o ambuscadă navele lui Galan 
Ashryver lângă Uium înainte să se îndrepte spre Eldrys, 
aveau doar rolul de a-i epuiza. La luptă nu participase 


niciun ilken, nicio vrăjitoare Dinţi-de-fier, niciun câine 
Wyrd. 

Şi tot fuseseră greu de ucis. Luptaseră mai mult decât 
majoritatea oamenilor. 

Ravi privi harta. 

— Acum ne retragem în Orynth? Sau ne îndreptăm spre 
graniţă? 

— Darrow ne-a ordonat să mergem spre Orynth, dacă 
supravieţuim, replică Sol, încruntându-se la fratele său, la 
strălucirea din ochii lui Ravi care exprima atât de clar 
unde voia să meargă. 

Darrow, care era prea bătrân ca să lupte, zăbovise în a 
doua tabără la zece kilometri în urma lor, ca să fie 
următoarea linie de apărare, în caz că vreo cinci mii de 
soldaţi ar fi reuşit cumva să distrugă una dintre cele mai 
pricepute unităţi văzute vreodată de Terrasen. Cu vestea 
care sosea acum, fără îndoială, că lupta decursese în 
favoarea lor, era foarte probabil ca Darrow să se îndrepte 
spre capitală. 

Aedion se uită la Ren. 

— Crezi că bunicul tău poate să-i convingă pe Darrow şi 
pe ceilalţi lorzi să înainteze spre sud? 

Război prin delegare. Era absurd. Trebuia să aducă 
argumente pentru fiecare alegere pe care o făcea, pentru 
fiecare câmp de luptă pe care îl alegea. Să îi convingă. 

Ca şi când aceşti soldaţi nu ar fi luptat pentru regina lor, 
nu veniseră pentru Aelin când ea îi chemase. Ca şi când 
legiunea Bane ar fi servit pe altcineva. 

Ren expiră spre tavanul înalt al cortului. Un spaţiu mare, 
dar gol. Nu avuseseră timp sau resurse să îl mobileze ca 
pe un cort de război corespunzător, punând doar un pat, 
câteva cuptoare şi masa asta, împreună cu o cadă din 
cupru ascunsă după o draperie, în spate. Odată încheiată 
întrunirea, intenţiona să găsească pe cineva să o umple. 

Dacă Aelin ar fi fost aici, ar fi putut să o încălzească într- 
o clipă. 

El ignoră nodul din piept. 


Dacă Aelin ar fi fost aici, cu o singură suflare, cei cinci 
mii de soldaţi pe care se obosiseră să îi ucidă azi ar fi fost 
cenuşă în vânt. 

Niciunul dintre lorzii din jurul lui nu întrebase unde era 
regina lor, de ce nu fusese azi pe câmpul de luptă. Poate 
că nu îndrăzniseră. 

— Dacă ne mişcăm armatele spre sud fără permisiunea 
lui Darrow şi a celorlalţi lorzi, vom comite un act de 
trădare, spuse Ren. 

— Trădare, când ne salvăm propriul regat? întrebă Ravi. 

— Darrow şi ceilalţi au luptat în ultimul război, îi spuse 
Sol fratelui său. 

— Şi l-au pierdut, îl provocă Ravi. Grav. El dădu din cap 
spre Aedion. Ai fost în Theralis. Ai văzut măcelul. 

Lorzii din Suria nu îi agreau pe Darrow şi pe ceilalţi lorzi 
care conduseseră armatele în acea ultimă luptă sortită 
pieirii. Greşelile lor provocaseră moartea majorităţii 
curtenilor şi prietenilor lor. Nu conta că Terrasenul fusese 
atât de copleşit numeric încât nici măcar nu existase vreo 
speranţă. 

— Eu spun să mergem spre sud, continuă Ravi. Să ne 
adunăm armatele la graniţă în loc să lăsăm Morathul să se 
apropie pe furiş de Orynth. 

— Şi să nu-i lăsăm pe aliaţii pe care i-am putea avea în 
sud să călătorească prea mult când ni se alătură, adăugă 
Ren. 

— Galan Ashryver şi Ansei din Pustiuri au să se ducă 
încotro le spunem noi - şi războinicii Fae, şi asasinii, 
insistă Ravi. Restul armatei lui Ansei se îndreaptă acum 
spre nord. Am putea să-i întâlnim şi să îi facem să atace 
din vest în timp ce noi o facem din nord. 

Era o idee bună şi una la care Aedion nu se gândise. 
Totuşi, ca să îl convingă pe Darrow... Avea să se îndrepte 
spre cealaltă tabără a doua zi, poate să îl prindă pe Darrow 
înainte să se întoarcă în capitală. Imediat ce se asigura că 
răniții erau îngrijiţi. 

Dar părea că Darrow nu voia să aştepte dimineaţa. 


— Generale Ashryver! O voce de bărbat răsună de afară 
- tânără şi calmă. 

Aedion răspunse mormăind şi nu Darrow fu cel care 
intră, ci un bărbat înalt, brunet şi cu ochi gri. Fără armură, 
deşi hainele lui negre pătate de noroi dezvăluiau un corp 
musculos dedesubt, în mână ţinea o scrisoare pe care i-o 
întinse lui Aedion când traversă cortul cu o uşurinţă 
graţioasă şi apoi făcu o plecăciune. 

Aedion luă scrisoarea când îşi văzu numele scris de 
mâna lui Darrow. 

— Lordul Darrow te roagă să i te alături mâine, spuse 
mesagerul, făcând semn din bărbie spre scrisoarea 
sigilată. Tu şi armata. 

— Ce rost are scrisoarea, mormăi Ravi, dacă îi spui pur 
şi simplu ce i-a transmis? 

Mesagerul îi aruncă tânărului lord o privire amuzată. 

— Şi eu am întrebat asta. 

— Atunci sunt surprins că eşti încă angajat, spuse 
Aedion. 

— Nu angajat, spuse mesagerul. Doar... colaborator. 

Aedion deschise scrisoarea şi, într-adevăr, aceasta 
transmitea ordinul lui Darrow. 

— Ca să ajungi aici atât de repede, ar fi trebuit să zbori, 
îi spuse el mesagerului. Asta cred c-a fost scrisă înainte ca 
lupta să fi început măcar în dimineaţa asta. 

Mesagerul zâmbi superior. 

— Mi s-au dat două scrisori. Una în caz de victorie, 
cealaltă în caz de înfrângere. 

Curajos - mesagerul era curajos şi arogant pentru 
cineva care asculta de Darrow. 

— Cum te numeşti? 

— Nox Owen. Mesagerul făcu o plecăciune adâncă. Din 
Perranth. 

— Am auzit de tine, spuse Ren, studiind din nou 
bărbatul. Eşti un hoţ. 

— Fost hoţ, îl corectă Nox, făcându-i semn din ochi. 
Acum rebel şi cel mai de încredere mesager al lordului 


Darrow. 

Într-adevăr, un hoţ priceput ar fi fost potrivit pentru 
rolul de mesager isteţ, capabil să se strecoare nevăzut. 

Dar lui Aedion nu îi păsa ce făcea sau nu bărbatul. 

— Presupun că nu te întorci în seara asta. El scutură din 
cap. Aedion oftă. Darrow îşi dă seama că oamenii ăştia 
sunt extenuaţi şi că, deşi am câştigat lupta, nu a fost deloc 
o victorie uşoară? 

— O, sunt sigur că da! spuse Nox, ridicând puţin amuzat 
sprâncenele negre. 

— Aşadar, spune-i lui Darrow, interveni Ravi, că poate 
veni să ne întâlnească. În loc să ne facă să mutăm toată 
armata doar ca să îl vedem. 

— Întâlnirea este o scuză, zise încet Sol. Aedion dădu 
din cap. La sprâncenele încruntate ale lui Ravi, fratele lui 
mai mare vorbi mai clar. Vrea să se asigure că nu... Sol 
tăcu, conştient de hoţul care asculta fiecare cuvânt, dar 
Nox zâmbi, ca şi când ar fi înţeles oricum ce voia să spună. 

Darrow voia să se asigure că nu îşi mutau armata de aici 
spre sud. Îi blocase înainte să poată face asta, cu ordinul 
de a pleca a doua zi. 

Ravi mormăi, înțelegând în sfârşit sensul cuvintelor 
fratelui său. 

Aedion şi Ravi făcură un schimb de priviri. Lordul din 
Allsbrook se încruntă, dar dădu din cap. 

—  Odihneşte-te unde găseşti un loc lângă foc, Nox 
Owen, îi spuse Aedion mesagerului. Plecăm la răsărit. 

XXX 

Aedion plecă să îl găsească pe Kyllian ca să dea ordinul. 
Corturile erau un labirint cu soldaţi extenuaţi, răniții 
gemând printre ei. 

Aedion se opri suficient de mult timp ca să îi salute pe 
acei bărbaţi, să îi consoleze sau să îi liniştească. Unii 
aveau să supravieţuiască nopţii. Mulţi nu. 

Se opri şi la celelalte focuri, ca să laude lupta, fie că 
soldaţii erau din Terrasen, Pustiuri sau Wendlyn. Cu câţiva 
chiar bău sau mâncă. 


Rhoe îl învățase arta de a-şi face oamenii să vrea să îl 
urmeze, să moară pentru el, dar mai mult decât atât, să îi 
considere bărbaţi, oameni cu familii şi prieteni, care aveau 
la fel de mult de pierdut ca şi el luptând aici. Nu era o 
povară, în ciuda extenuării care îl cuprindea, să le 
mulţumească pentru curajul şi săbiile lor. 

Dar îi lua timp. Soarele apusese pe deplin, tabăra 
noroioasă fiind aruncată în umbre printre focuri, când el se 
apropie de cortul lui Kyllian. 

Elgan, unul dintre căpitanii legiunii Bane, îl bătu pe 
umăr când Aedion trecu mai departe, afişând un zâmbet 
macabru pe chipul cenuşiu. 

— Nu este o primă zi rea, căţeluşule, mormăi Elgan. 

El îi spunea aşa lui Aedion din primele zile în rândul 
legiunii Bane, fiind unul dintre primii bărbaţi de acolo care 
îl tratase nu ca pe un prinţ care îşi pierduse regatul, ci ca 
pe un războinic ce lupta să îl apere. Lui Elgan îi era dator 
pentru tot ce învățase pe câmpul de luptă, dar şi pentru 
viaţa lui, având în vedere nenumăratele dăţi în care 
înţelepciunea bărbatului şi sabia lui rapidă îl salvaseră. 

Aedion îi zâmbi căpitanului îmbătrânit. 

— Ai luptat bine pentru un bunic! 

Fiica bărbatului dăduse naştere unui fiu iarna trecută. 

Elgan mormăi. 

— Aş vrea să te văd folosind o sabie atât de bine când ai 
să ai vârsta mea, băiete! 

Apoi dispăru, îndreptându-se spre un foc de tabără lângă 
care se aflau alţi comandanţi şi căpitani în vârstă. Ei 
observară atenția lui Aedion şi-şi ridicară  halbele 
salutându-l. 

Aedion doar îşi înclină capul şi merse mai departe. 

— Aedion! 

Ar fi recunoscut vocea aia şi dacă ar fi fost orb. 

Lysandra ieşi din spatele unui cort, cu faţa curată în 
ciuda hainelor murdare de noroi. 

El se opri, simțind în sfârşit greutatea mizeriei şi a 
sângelui care-l acoperea. 


— Ce? 

Ea îi ignoră tonul. 

— Aş putea zbura la Darrow în seara asta. Să îi transmit 
orice mesaj vrei. 

— Vrea să ne mutăm armata din nou la el, iar apoi să ne 
îndreptăm spre Orynth, spuse Aedion, mergând spre cortul 
lui Kyllian. Imediat. 

Ea îi tăie calea. 

— Pot să plec şi să-i spun că armata asta are nevoie de 
odihnă. 

— Încerci cumva să-mi intri din nou în graţii? 

Era prea obosit, prea epuizat ca să se deranjeze să 
ocolească adevărul. 

Ochii ei de smarald deveniră la fel de reci precum 
noaptea de iarnă care-i învăluia. 

— Nu mă interesează să îţi intru în graţii. Mă 
interesează ca armata asta să nu se epuizeze cu mişcări 
inutile. 

— De unde ştii măcar ce s-a vorbit în cort? zise şi-şi 
dădu seama de răspuns în clipa în care rosti întrebarea. 

Ea luase o formă mică, neobservată. Era exact motivul 
pentru care multe regate şi curţi vânaseră şi uciseseră 
orice creatură metamorfică. Aceste fiinţe erau spioni şi 
asasini nemaipomeniţi. 

Lysandra îşi încrucişă braţele. 

— Dacă nu vrei să particip la consiliile tale de război, 
atunci spune-mi! 

El îi studie chipul, postura rigidă. Extenuarea o 
cuprinsese, pielea-i de un auriu-deschis fiind palidă, iar 
ochii bântuiţi. Nu ştia unde stătea ea în tabăra asta, dacă 
avea măcar un cort. 

Vinovăţia îl roase o clipă. 

— Când, mai exact, o să se reîntoarcă regina noastră? 

Ea strânse din buze. 

— În seara asta, dacă gândeşti cu înţelepciune. 

— Ca să rateze lupta şi doar să apară ca să savureze 
gloria victoriei? Mă îndoiesc de faptul că gestul ăsta o să-i 


încurajeze pe soldaţi. 

— Atunci spune-mi unde şi când şi am s-o fac. 

— Aşa cum ţi-ai ascultat orbeşte regina, iar acum mă 
asculţi pe mine? 

— Nu ascult niciun bărbat, mormăi ea. Dar nu sunt 
suficient de proastă să cred că ştiu mai multe decât tine 
despre armate şi soldaţi. Mândria mea nu e atât de uşor de 
rănit. 

Aedion făcu un pas înainte. 

— Şi a mea este? 

— Ce am făcut a fost pentru ea şi pentru regatul ăsta. 
Uită-te la bărbaţii ăştia, la oamenii tăi - uită-te la aliaţii pe 
care i-am adunat şi spune-mi că dacă ar fi ştiut adevărul, 
ar fi fost atât de nerăbdători să lupte. 

— Legiunea Bane a luptat când am crezut că ea era 
moartă. Nu ar fi avut nicio importanţă. 

— Ar putea avea pentru aliaţii noştri. Pentru poporul 
Terrasenului. Ea nu a dat înapoi nicio clipă. Hai, 
pedepseşte-mă tot restul vieţii! O mie de ani, dacă ajungi 
să te Stabileşti. 

Avându-l ca tată pe Gavriel, ar fi putut să o facă. El 
încercă să nu se gândească la această posibilitate. Abia 
interacţionase cu nobilii Fae sau soldaţii lor mai mult decât 
era necesar. Şi în mare parte, erau discreţi. Totuşi, nu-i 
zâmbeau superior din cauza statutului lui de semi-Fae; nu 
părea să le pese cu adevărat ce sânge îi curgea prin vene 
atâta vreme cât îl ţinea în viaţă. 

— Deja avem destui inamici, continuă Lysandra. Dar 
dacă vrei cu adevărat să mă faci unul dintre ei, este în 
regulă. Nu regret ce am făcut, şi n-am să regret nicicând! 

— Bine, fu tot ce se gândi să spună. 

Ea îl măsură din priviri cu şiretenie, ca şi când ar fi 
evaluat bărbatul din el. 

— A fost real, Aedion, spuse Lysandra. Totul. Nu-mi pasă 
dacă mă crezi sau nu. Dar pentru mine a fost real. 

El nu suporta să audă asta. 

— Am o întâlnire, minţi Aedion şi o ocoli. Du-te-n altă 


parte! 

Suferinţa licări în ochii ei, dar ea o ascunse repede. El 
era cel mai ticălos dintre ticăloşi. 

Dar Aedion merse în continuare spre cortul lui Kyllian. 
Ea nu veni după el. 

XXX 

Era o proastă. 

O proastă că zisese ceva, iar acum simţea ceva 
strângându-i-se în piept. 

Îi rămăsese destulă demnitate să nu-l implore. Să nu îl 
privească pe Aedion intrând în cortul lui Kyllian şi să se 
întrebe dacă într-adevăr avea o întâlnire sau dacă el căuta 
să îşi amintească de viaţă după multele vieţi luate azi. Să 
nu lase un mic spaţiu pasiunii din ochii ei. 

Lysandra se îndreptă spre cortul comod pe care i-l 
dăduse Sol din Suria lângă cel al lui. Era un bărbat amabil 
şi foarte inteligent, deloc interesat de femei. Fratele mai 
mic, Ravi, o privise, la fel ca toţi bărbaţii. Dar el păstrase o 
distanţă respectabilă şi discutase cu ea, fără să se uite la 
sânii ei, aşadar îl plăcea la rândul său. Nu o deranja să 
aibă un cort printre ei. 

De fapt, era o onoare. Trecuse de la nevoia de a se urca 
în paturile lorzilor, făcând cu zâmbetul pe buze ceea ce îi 
cereau, la lupta alături de ei. lar acum era şi ea o lady. 
Una pe care lorzii din Suria şi lordul Allsbrok o 
recunoşteau, în ciuda faptului că Darrow o dispreţuia. 

Situaţia ar fi putut să o umple de bucurie dacă lupta nu 
ar fi epuizat-o atât de mult încât drumul până la cort săi 
se pară nesfârşit. Dacă prinţul-general nu i-ar fi distrus 
atât de mult spiritul. 

Fiecare pas era greu, noroiul lipindu-i-se de cizme. 

Ea coti pe o alee de corturi, stindardele cu cerbul alb pe 
fondul de un verde smarald al legiunii Bane fiind înlocuite 
de cei doi peşti argintii pe turcoazul deschis aparţinând 
Casei Suria. Mai erau cincisprezece metri până la cort şi, 
apoi, se putea întinde. Soldaţii ştiau cine era, ce era. 
Niciunul, dacă se uita de două ori la ea, nu o striga cum o 


făcuseră bărbaţii din Rifthold. 
Lysandra intră cu greu în cort, oftând uşurată când 
împinse clapele cu umărul, îndreptându-se spre pat. 
Somnul o găsi înainte să îşi aducă aminte să îşi scoată 
cizmele. 


CAPITOLUL 

— Eşti sigur de asta? 

Cu inima bătându-i cu putere, Chaol se sprijini într-o 
mână de biroul din camera pe care o împărțea cu Yrene şi 
arătă spre harta întinsă de Nesryn şi Sartaq în faţa lor. 

— Soldaţii cărora le-am pus întrebări au primit ordine cu 
privire la locul întâlnirii, spuse Sartaq dintr-o parte a 
biroului, îmbrăcat încă în hainele de zbor ale rukhinilor. 
Erau destul de departe în urma celorlalţi încât să aibă 
nevoie de îndrumări. 

Chaol îşi trecu o mână peste bărbie. 

— Şi ai numărat soldaţii? 

— Zece mii, spuse Nesryn, rezemându-se încă de un zid 
din apropiere. Dar nici urmă de legiunile Dinţi-de-fier. 
Doar infanterişti şi cam o mie de călăreţi. 

— Din câte ai reuşit să vezi din aer, replică prinţesa 
Hasar, răsucind capătul cosiţei ei lungi şi brunete. Cine 
ştie ce ar putea pândi printre soldaţi? 

Prinţesa nu fu nevoită să adauge „Câţi demoni valgi?” 
Dintre toţi fraţii nobili, pe Hasar o supăraseră cel mai tare 
infestarea prinţesei Duva şi moartea surorii lor, Tumelun, 
de mâna ei. Venise aici ca să îşi răzbune ambele surori şi 
să se asigure că aşa ceva nu avea să se mai întâmple 
niciodată. Dacă războiul acesta nu ar fi fost atât de 
disperat, Chaol ar fi plătit bine ca să o vadă pe Hasar 
sfâşiindu-i pe valgi. 

— Soldaţii nu au divulgat nimic în sensul ăsta, recunoscu 
Sartag. Doar locul spre care se îndreptau. 

Lângă el, Yrene îi cuprinse mâna lui Chaol şi o strânse. 
El nu-şi dăduse seama cât de rece şi tremurândă îi 
devenise mâna înainte să-i simtă căldura. 

Pentru că ţinta vizată a acelei armate inamice care 


mărşăluia acum spre nord-est... era Anielle. 

— Tatăl tău nu a cedat în faţa Morathului, spuse 
gânditoare Hasar, aruncându-şi cosiţa grea peste umărul 
jachetei brodate de culoare bleu. Probabil că pe Erawan îl 
nelinişteşte destul de mult încât să considere necesară 
trimiterea unei asemenea armate ca să îl distrugă. 

Chaol îşi înghiţi uscăciunea din gură. 

— Dar Erawan a prădat deja Riftholdul, spuse el, 
arătând spre capitala de pe coastă, apoi trecând un deget 
spre continent, de-a lungul râului Avery. Controlează o 
mare parte din râu. De ce să nu trimită în schimb 
vrăjitoarele ca să îl prade? De ce să nu navigheze direct pe 
Avery? De ce să ducă armata atât de departe spre coastă, 
şi după aceea tot drumul înapoi? 

— Ca să facă loc pentru restul, zise Yrene, cu buzele 
strânse. Ca să insufle cât mai multă groază. 

Chaol expiră. 

— In Terrasen. Erawan vrea ca Terrasenul să ştie ce 
urmează, că el poate să nu se grăbească şi să îşi risipească 
armata distrugând ţinuturile. 

— Oraşul Anielle are o armată? întrebă Sartag, 
hotărârea citindu-se în ochii negri ai prinţului. 

Chaol se îndreptă şi îşi strânse mâna în pumn, ca şi când 
ar fi putut stăpâni groaza care i se aduna în stomac. Era 
necesar ca ei să se grăbească. 

— Nu una în stare să înfrunte zece mii de soldaţi. 
Fortăreaţa ar putea supravieţui asediului, dar nu la infinit, 
şi n-o să poată găzdui toată populaţia oraşului. Doar pe 
aleşii tatălui său, şi aceia puţini. 

Se lăsă liniştea, iar Chaol ştiu că aşteptau ca el să 
vorbească, să rostească întrebarea. Uri fiecare cuvânt care 
îi ieşi din gură. 

— Merită să ne trimitem armata aici şi să mărşăluim ca 
să salvăm oraşul Anielle? 

Pentru că nu puteau risca să navigheze pe Avery când 
Riftholdul era la intrarea lui. Trebuiau să găsească o 
bucată de teren şi să mărşăluiască spre continent, peste 


câmpii, peste Acanthus, în Oakland şi spre poalele 
munţilor Colţi Albi. Erau zile în şir de mers călare - zeii 
ştiau cât timp i-ar fi luat armatei să ajungă acolo. 

— S-ar putea să nu mai rămână nimic din Anielle când o 
să ajungem acolo, spuse Hasar cu mai multă blândeţe 
decât o făcea de obicei prinţesa cu trăsături tăioase, 
suficientă încât Chaol să îşi reprime impulsul de a le spune 
că acesta era exact motivul pentru care trebuiau să plece 
acum. Dacă jumătatea sudică a Adarlanului nu mai poate fi 
ajutată, atunci am putea acosta în apropiere de Meah. Ea 
arătă spre oraşul din nordul regatului. Mărşăluim în 
apropierea graniţei şi ne oprim ca să îi interceptăm. 

— Sau am putea merge direct în Terrasen şi să navigăm 
pe Florine, până la intrarea în Orynth, spuse gânditor 
Sartag. 

— Nici acolo nu ştim ce vom găsi, replică încet Nesryn, 
vocea ei calmă umplând încăperea. În unele privinţe, era o 
femeie diferită de cea care-l însoţise pe Chaol pe 
continentul sudic. Meah ar putea fi cucerit, iar Terrasenul 
s-ar putea să se confrunte cu un asediu. Zilele în care 
cercetaşii noştri vor zbura spre nord ar fi o pierdere 
importantă de timp - dacă se vor întoarce măcar. 

Chaol inspiră profund, dorindu-şi să îşi potolească inima. 
Nu avea nici cea mai mică idee unde ar fi putut fi Dorian, 
dacă plecase cu Aelin în Terrasen. Soldaţii pe care îi 
interogaseră Nesryn şi Sartag nu ştiau. Ce ar fi ales 
prietenul lui? Mai că îl auzea pe Dorian strigând la el 
pentru că ezita, ordonându-i să nu se mai întrebe unde 
plecase şi să se grăbească spre Anielle. 

— Anielle este lângă trecătoarea Ferian, zise Hasar, care 
este controlată tot de Morath şi e un alt avanpost pentru 
Dinţi-de-fier şi balaurii lor. Aducându-ne armata atât de 
mult în interiorul continentului, riscăm nu doar să întâlnim 
armata care merge spre Anielle, ci şi să găsim o armată de 
vrăjitoare în spatele nostru. Ea se uită în ochii lui Chaol, cu 
un chip la fel de ferm precum cuvintele ei. Ne-ar folosi la 
ceva să salvăm oraşul? 


— Este patria lui, spuse încet Yrene, dar nu fără putere, 
refuzând să-şi plece bărbia cu măcar doi centimetri în 
prezenţa nobililor. Cred că ăsta ar fi un motiv suficient ca 
să o apărăm. 

Chaol îi strânse mâna, mulţumindu-i în tăcere. Dorian ar 
fi spus acelaşi lucru. 

Sartaq studie din nou harta. 

— Râul Avery se desparte în apropiere de Anielle, şopti 
el, trecându-şi un deget de-a lungul lui. Coteşte spre sud 
spre Lacul Argintiu şi Anielle, iar celălalt braţ se îndreaptă 
către nord, dincolo de trecătoarea Ferian, ocoleşte munţii 
Ruhnn şi urcă până aproape de graniţa Terrasenului. 

— Ştiu şi eu să citesc o hartă, frate, mormăi Hasar. 

Sartag o ignoră, uitându-se din nou în ochii lui Chaol, în 
care se aprinse o scânteie. 

— Evităm Avery până la Anielle. Mărşăluim pe uscat. Iar 
când oraşul o să fie sigur, o să începem o campanie spre 
nord, de-a lungul râului Avery. 

Nesryn se desprinse de zid ca să vină lângă prinţ. 

— În trecătoarea Ferian? Atunci, o să înfruntăm 
vrăjitoarele. 

Sartag îi schiţă un zâmbet. 

— Atunci este bine că avem păsările ruk. 

Hasar se aplecă peste hartă. 

— Dacă asigurăm trecătoarea Ferian, am putea să 
mărşăluim tocmai până în Terrasen, mergând pe uscat. Ea 
scutură din cap. Dar cum rămâne cu flota? 

— Aşteaptă să intercepteze flota lui Kashin, zise Sartag. 
Noi luăm soldaţii, cavaleria Draghan, păsările ruk, iar ei o 
să aştepte să sosească restul armatei ca să le spună 
oamenilor să ne întâlnim aici. 

Speranţa începu să pâlpâie în pieptul lui Chaol. 

— Dar asta tot ne lasă cu cel puţin o săptămână în urma 
armatei care mărşăluieşte spre Anielle, spuse Nesryn. 

Era adevărat - nu i-ar fi ajuns din urmă la timp. Orice 
întârziere ar fi putut costa nenumărate vieţi. 

— Trebuie să fie avertizaţi, spuse Chaol. Anielle trebuie 


avertizat, iar oamenilor trebuie să li se dea timp să se 
pregătească. 

Sartaq dădu din cap. 

— Pot să ajung acolo în câteva zile, în zbor. 

— Nu! spuse Chaol, iar Yrene ridică o sprânceană. Dacă 
îmi poţi da un ruk şi un călăreț, merg chiar eu. Rămâi aici 
şi pregăteşte de zbor păsările ruk. Mâine dacă se poate. În 
cel mult o zi sau două. Făcu semn spre Hasar. Acostează 
corăbiile şi condu armata pe uscat, cât de repede posibil! 

Precauţia se citi în ochii lui Yrene, perfect conştientă ce 
anume şi pe cine avea să înfrunte el în Anielle. Era 
întoarcerea acasă pe care nu şi-o imaginase vreodată în 
condiţiile astea. 

— Vin cu tine, zise soţia lui. 

El îi strânse din nou mâna ca şi când ar fi spus „Nu sunt 
deloc surprins să te aud zicând asta”. 

Şi Yrene îl strânse de mână. 

Sartaq şi Hasar dădură din cap, iar Nesryn deschise 
gura ca şi când ar fi obiectat, dar încuviinţă şi ea dând din 
cap. 

Urmau să plece în seara asta, la adăpostul întunericului. 
Regăsirea lui Dorian trebuia să aştepte. Yrene îşi muşcă 
buza, calculând fără îndoială ce trebuia să pună în bagaj, 
ce să le spună celorlalte vindecătoare. 

El se rugă să fie destul de rapizi, se rugă să îşi dea 
seama ce naiba să îi spună tatălui său, după jurământul pe 
care îl încălcase, după tot ce se întâmplase între ei. Şi, mai 
mult de atât, ce să-i spună mamei şi fratelui nu atât de mic 
pe care îl lăsase în urmă când îl alesese pe Dorian în locul 
dreptului său din naştere. 

Chaol îi dăduse lui Yrene titlul pe care i-l datora prin 
căsătorie: lady Westfall. 

Se întrebă dacă putea suporta să fie numit lord. Dacă 
măcar conta, având în vedere ce se apropia de oraşul din 
Silver Lake. 

Dacă mai conta, în caz că nu ar fi ajuns la timp. 

Sartag îşi sprijini o mână de mânerul sabiei lui. 


— Ține apărarea cât de mult poţi, lord Westfall. Păsările 
ruk vor fi cu o zi sau două în urma ta, iar infanteria cu o 
săptămână. 

Chaol strânse mai întâi mâna lui Sartag şi apoi pe a lui 
Hasar. 

— Mulţumesc! 

Hasar schiţă un zâmbet. 

— Mulţumegşte-ne dacă o să-ţi salvăm oraşul. 

Totul. Ea dăduse totul pentru asta şi o făcuse cu 
bucurie. 

Aelin stătea în întuneric, placa de fier fiind ca o noapte 
fără stele deasupra capului. 

Se trezise aici, înăuntru. Era aici de... mult timp. 

De destul de multă vreme încât să îşi facă nevoile fără 
să-i pese. 

Poate că totul fusese inutil. Regina care fusese promisă. 

Promisă să moară, să se predea ca să plătească datoria 
veche a unei prinţesei. Ca să salveze lumea asta. 

N-avea să reuşească. Ar fi eşuat, chiar dacă i-ar fi 
supravieţuit lui Maeve. 

Dacă ar fi supravieţuit în faţa a ceea ce zărise sub pielea 
reginei. Dacă fusese măcar real. 

Împotriva lui Erawan, erau puţine speranţe. Dar şi 
împotriva lui Maeve... 

Lacrimile i se adunară în mască. 

Nu conta. Nu pleca de aici, din cutia asta. 

N-avea să mai simtă niciodată căldura untoasă a soarelui 
în păr sau briza sărată pe obraz. 

Nu se putea opri din plâns, vărsând lacrimi neîncetat, ca 
şi când un dig s-ar fi spart în ea în clipa în care văzuse 
sângele picurând pe faţa lui Maeve. 

Nu îi păsa dacă îi vedea lacrimile Cairn, dacă le simţea 
mirosul. 

Să o distrugă complet până ar fi rămas însângerată pe 
podea! Să o facă la nesfârşit! 

Nu intenţiona să se împotrivească. Nu suporta să lupte. 

O uşă se deschise şi se închise scârţâind. Cineva se 
apropie. 

Apoi se auzi o lovitură în capacul sicriului. 


— Ce-ai zice să-ţi mai petreci câteva zile aici? 

Ea îşi dori să se poată învălui în întunericul din jurul ei. 

Cairn îi spuse lui Fenrys să îşi facă nevoile şi să revină. 
Liniştea umplu camera. 

Apoi se auzi un râcâit slab, de-a lungul părţii de sus a 
cutiei, ca şi când Cairn ar fi trecut un pumnal peste 
aceasta. 

— M-am gândit cum să te răsplătesc atunci când am să 
te las să ieşi. 

Aelin îi ignoră cuvintele, uitându-se pur şi simplu în 
întuneric. 

Era atât de obosită! Foarte obosită. 

Pentru Terrasen făcuse cu bucurie totul. Pentru 
Terrasen merita să plătească acest preţ. 

Încercase să îndrepte lucrurile. Încercase şi eşuase. 

Şi era foarte obosită. 

„Inimă de Foc.” 

Cuvintele şoptite plutiră prin noaptea eternă, un licăr de 
sunet şi lumină. 

„Inimă de Foc.” 

Vocea femeii era blândă, iubitoare. Er vocea mamei sale. 

Aelin îşi întoarse faţa. Chiar şi acea mişcare era mai 
mult decât putea suporta. 

„Inimă de Foc, de ce plângi?” 

Aelin nu putu să răspundă. 

„Inimă de Foc.” 

Cuvintele erau o atingere uşoară pe obrazul ei. „Inimă 
de Foc, de ce plângi?” 

Şi de foarte departe dinăuntrul ei, Aelin şopti spre acea 
slabă amintire: „Pentru că m-am rătăcit. Şi nu cunosc 
drumul”. 

Cairn încă vorbea. Încă râcâia cuțitul de capacul 
sicriului. 

Dar Aelin nu îl auzi când găsi o femeie întinsă lângă ea. 
O oglindă - sau o reflexie a chipului pe care urma să-l aibă 
peste câţiva ani. Dacă ar fi trăit atât de mult timp. 

Trăgea de timp. Fiecare clipă era o tragere de timp. 


Evalin Ashryver îşi trecu uşor degetele pe obrazul lui 
Aelin. Peste masca ei. 

Aelin ar fi putut jura că le simte pe piele. 

„Ai fost foarte curajoasă! spuse mama ei. Eşti foarte 
curajoasă de mult timp.” 

Aelin nu reuşi să oprească suspinul tăcut care îi urca pe 
gât. 

„Dar trebuie să mai fii curajoasă puţin timp, Inima mea 
de Foc.” 

Ea se aplecă spre atingerea mamei ei. 

„Trebuie să mai fii curajoasă puţin timp şi nu uita...” 

Cu o mână fantomatică, mama îi atinse pieptul în dreptul 
inimii. 

„Puterea inimii contează. Indiferent unde eşti, indiferent 
cât de departe, te va conduce acasă.” 

Aelin reuşi să ridice o mână spre piept, să acopere 
degetele mamei ei, însă întâlni doar materialul subţire şi 
fierul. 

Dar Evalin Ashryver se uită în ochii lui Aelin, blândeţea 
transformându-se în duritate şi lucind ca oţelul. „Puterea 
ei contează, Aelin!” 

Aelin îşi înfipse degetele-n piept când şopti „Puterea ei”. 

Evalin dădu aprobator din cap. 

Ameninţările şuierate ale lui Cairn dansau prin sicriu, 
cuțitul lui râcâind neîncetat. 

Evalin nu şovăi. „Eşti fiica mea. Te-ai născut din două 
familii puternice. Acea putere curge prin tine. Trăieşte în 
tine.” 

Chipul lui Evalin radia cu înverşunarea femeilor care 
veniseră înaintea lor, tocmai până la regina Fae ai cărei 
ochi îi aveau amândouă. 

„Să nu cedezi!” 

Apoi ea dispăru ca rouă sub soarele dimineţii, dar 
cuvintele zăboviră. 

Înfloriră în Aelin, strălucitoare ca un tăciune aprins. 

„Să nu cedezi!” 

Cairn râcâi pumnalul pe metal, chiar deasupra capului 


ei. 

— Când am să te tai de data asta, căţea ce eşti, am să... 

Aelin izbi cu mâinile în capac. 

Cairn se opri. 

Aelin lovi cu pumnii din nou în fier. Din nou. 

„Să nu cedezi!” 

Din nou. 

„Să nu cedezi!” 

Din nou. Din nou. 

Până ce mişcarea o însufleţi, până ce sângele îi curse pe 
faţă, spălându-i lacrimile, până ce fiecare lovitură de pumn 
în fier fu un strigăt de luptă. 

„Să nu cedezi!” 

„Să nu cedezi!” 

„Să nu cedezi!” 

Indemnul se învolbura în ea, arzând şi vuind, iar ea îi 
cedă complet. În apropiere, lemnul pocni. Ca şi când 
cineva s-ar fi împiedicat de ceva. Apoi se auziră strigăte. 

Aelin lovi cu pumnii în metal, cântecul din ea pulsând şi 
crescând ca un val care se grăbea spre țărm. 

„Dă-mi gloriella aia!” 

Cuvintele nu însemnau nimic. El nu însemna nimic şi 
nicicând n-avea să însemne ceva. 

De nenumărate ori, lovi în capac. De nenumărate ori, 
acel cântec de foc şi întuneric o străbătu şi emană din ea, 
în lume. 

„Să nu cedezi!” 

Ceva şuieră şi pocni în apropiere, iar fumul intră prin 
capac. 

Dar Aelin continuă să lovească. Continuă să lovească 
până ce fumul o înecă, până ce mirosul lui dulce o adormi. 

lar când se trezi înlănţuită de altar, privi ce făcuse cu 
sicriul din fier. 

Partea de sus a capacului se deformase. Acum avea un 
dâmb mare, metalul subţiindu-se. 


Ca şi când aproape s-ar fi spart complet. 
XXX 


Pe vârful întunecat al dealului de deasupra regatului 
adormit, Rowan înţepeni. 

Ceilalţi erau deja la jumătatea dealului, conducând caii 
de-a lungul pantei uscate care urma să-i ducă spre graniţa 
cu Akkadia şi pe câmpiile aride de dedesubt. 

Scăpă din mână frâiele armăsarului. 

Probabil că îşi imaginase asta. 

Scrută cerul înstelat şi ţinuturile adormite din 
depărtare, Lordul Nordului fiind deasupra. 

Îl lovi o clipă mai târziu. Erupse în jurul lui şi vui. 

De nenumărate ori, ca şi când ar fi fost un ciocan pe o 
nicovală. 

Ceilalţi se întoarseră spre el. _ 

Acel cântec aprins şi furios se apropie repede. Il 
străbătu. 

Prin legătura dintre parteneri. Prin însuşi sufletul său. 

Era un strigăt de furie şi sfidare. 

Din partea de jos a dealului, Lorcan spuse răguşit: 

— Rowan. 

Era imposibil, pe deplin imposibil şi totuşi... 

— Din nord, spuse Gavriel, întorcându-şi calul. Valul a 
venit din nord. 

Din Doranelle. 

Un far în noapte. Era puterea ce se unduia în lume, la fel 
cum o făcuse în Golful Craniului. 

Îl umplu cu sunete şi foc şi lumină, ca şi când ar fi 
strigat neîncetat „Sunt în viaţă, sunt în viaţă, sunt în 
viaţă!” 

Iar apoi se lăsă liniştea, ca şi cum ceva ar fi împiedicat 
acea putere. 

Ca şi cum ar fi stins-o. 

El refuză să se gândească la motiv. Legătura dintre 
parteneri mai exista. Era tensionată, dar rămăsese. 

Aşadar, trimise cuvintele prin ea, cu aceeaşi speranţă, 
furie şi dragoste inexorabilă pe care le simţise din partea 
ei. „Am să te găsesc!” 

Nu primi niciun răspuns. Nimic în afară de bâzâitul 


întunericului; Lordul Nordului licărea deasupra, indicând 
nordul. Spre ea. 

El îşi găsi tovarăşii aşteptându-i ordinele. 

Deschise gura ca să le rostească, dar se opri. Se gândi. 

— Trebuie să o atragem afară pe Maeve - departe de 
Aelin. Vocea lui răsună acoperind bâzâitul adormit al 
insectelor din iarbă. Doar suficient de mult timp încât să 
ne infiltrăm în Doranelle. 

Pentru că era posibil ca nici măcar ei trei împreună să 
nu poată să o înfrunte pe Maeve. 

— Dacă aude că venim, îi răspunse Lorcan, Maeve o s-o 
răpească iar pe Aelin şi n-o să vină să ne întâlnească. Nu 
este atât de nesăbuită. 

Dar Rowan se uită la Elide, la ochii mari pe care-i avea 
Lady din Perranth. 

— Ştiu, spuse el, făcându-şi planul, la fel de rece şi 
neiertător ca puterea din venele lui. Atunci, o s-o atragem 
afară pe Maeve cu o altă momeală. 

Păianjenul spunea adevărul. 

Rămânând ascunse printre pietrele acoperite de gheaţă 
de pe vârful unui munte cu multe creste, Manon şi Cele 
Treisprezece îşi coborâră privirea spre mica trecătoare, la 
tabăra vrăjitoarelor cu mantii roşii a cărei amplasare 
fusese confirmată de Umbre cu doar o oră în urmă. 

Manon se uită peste umăr spre locul în care Dorian era 
aproape invizibil în zăpadă, cu păianjenul în formă umană 
în spatele lui. 

Ochii pătrunzători ai creaturii îi întâlniră pe ai ei, 
strălucind triumfători. 

Bine. Avea s-o lase în viaţă pe Cyrene sau oricum îşi 
spunea fiinţa şi să vadă consecinţele acestei decizii. 
Ororile pe care le menţionase păianjenul în Morath... 

Mai târziu. 

Manon scrută cerul albastru care se întuneca. Niciunul 
dintre ei nu o chestionase când zburase cu Abraxos în 
urmă cu câteva ore. Şi niciuna dintre Cele Treisprezece nu 
întreba unde plecase nici acum, când monitorizau vechea 
tabără a inamicilor lor. 

— Şaptezeci şi cinci pe care le putem vedea, şopti 
Asterin cu ochii aţintiţi asupra taberei aglomerate. Ce 
naiba caută aici? 

Manon nu ştia. Umbrele nu reuşiseră să afle nimic. 

Corturile înconjurau micile focuri de tabără - şi, la 
câteva clipe, siluetele plecau şi soseau pe mături. Inima îi 
bătu cu putere în piept. 

Vrăjitoarele Crochan. Cealaltă jumătate a descendenţei 
ei. 

— Acţionăm la ordinul tău, spuse Sorrel, înghiontind-o 
precaută. 


Manon inspiră, impunându-i viscolului să nu o lase să-şi 
piardă calmul în timpul următoarei întâlniri şi după aceea, 
indiferent ce s-ar fi întâmplat. 

— Fără dinţi sau gheare, le porunci Manon Celor 
Treisprezece şi apoi se uită din nou peste umăr spre rege 
şi păianjen. Puteţi rămâne aici, dacă vreţi. 

Dorian îi schiţă un zâmbet. 

— Şi să ratăm distracţia? Totuşi, zări licărul din ochii lui 
- lucrul pe care probabil doar el îl putea înţelege, şi anume 
că ea nu era pe cale să înfrunte doar inamicul, ci un posibil 
popor. Dorian dădu subtil din cap. Mergem cu toţii. 

Manon nu făcu decât să confirme dând din cap şi se 
ridică. Cele Treisprezece se ridicară odată cu ea. 

Era doar o chestiune de câteva minute înainte ca 
strigătele de avertisment să răsune. 

Însă Manon îşi ţinu mâinile în aer când Abraxos ateriză 
la marginea taberei vrăjitoarelor Crochan, urmată de Cele 
Treisprezece şi balaurii lor, Vesta purtându-i pe Dorian şi 
pe păianjen. 

Suliţele, săgețile şi săbiile se îndreptară spre ei cu o 
precizie mortală. 

O vrăjitoare brunetă trecu dincolo de linia înarmată a 
frontului, ţinând o sabie subţire cât o fixă pe Manon cu 
privirea. 

Vrăjitoare Crochan. Poporul ei. 

Acum - acum ar fi fost timpul să ţină discursul pe care îl 
plănuise, să dea frâu liber cuvintelor pe care le ţinuse în 
ea. 

Asterin se întoarse spre Manon, îndemnând-o tăcută. 

Totuşi, buzele lui Manon nu se mişcară. 

Cea brunetă continuă s-o fixeze cu privirea pe Manon. 
Peste un umăr se vedea un toiag din lemn lustruit. Nu un 
toiag - o mătură. Dincolo de mantia umflată şi roşie a 
vrăjitoarei luceau bețe legate cu fir auriu. 

Aşadar, era de rang înalt dacă avea asemenea legături 
elegante. Majoritatea vrăjitoarelor Crochan foloseau 
materiale simple, iar cele mai sărace doar sfoară. 


— Ce înlocuitor interesant pentru măturile voastre din 
lemn tare! spuse vrăjitoarea Crochan. Celelalte erau la fel 
de inexpresive precum Cele Treisprezece. Vrăjitoarea privi 
spre locul în care Dorian stătea pe balaurul Vestei, 
probabil monitorizând totul cu acea şiretenie ageră. Şi ce 
companie interesantă ai acum! Vrăjitoarea strânse din 
buze. Dacă nu cumva lucrurile au devenit atât de rele 
pentru neamul tău, Cioc-Negru, încât să fii nevoită să 
recurgi la împărţit. 

Asterin scoase un mormăit surd. 

Dar vrăjitoarea o identificase - sau măcar îşi dăduse 
seama din ce Clan se trăgeau. Adulmecând păianjenul 
metamorfic, miji ochii. 

— O companie cu adevărat interesantă! 

— Nu avem intenţii rele, spuse Manon în cele din urmă. 

Vrăjitoarea pufni. 

— Nicio ameninţare din partea Demonului Alb? 

O, aşadar, ştia cine era Manon, cine erau toţi. 

— Sau zvonurile sunt adevărate? Că te-ai certat cu 
bunica ta? Vrăjitoarea o studie cu obrăznicie pe Manon, 
din cap până în picioare. Era o privire mai curajoasă decât 
le permitea de obicei Manon inamicilor să-i arunce. Se 
zvoneşte şi că te-a spintecat cu propriile-i mâini, dar iată- 
te! Sănătoasă şi vânându-ne din nou. Poate că nici 
zvonurile despre trădarea ta nu sunt adevărate. 

— Nu mai are de-a face cu bunica ei, spuse Dorian, 
descălecând de pe balaurul Vestei şi mergând spre 
Abraxos. Vrăjitoarele Crochan se încordară, dar nu făcură 
nicio mişcare de atac. Am scos-o din mare în urmă cu 
câteva luni, când zăcea în pragul morţii. Am văzut 
fragmentele de fier pe care prietenii mei i le-au scos din 
burtă. 

Vrăjitoarea Crochan ridică din sprâncenele negre, 
studiind din nou bărbatul frumos şi educat, observând 
probabil puterea care emana din el - şi cheile pe care le 
purta. 

— Şi cine eşti tu, mai exact? 


Dorian îi zâmbi fermecător vrăjitoarei şi schiţă o 
plecăciune. 

— Dorian Havilliard, la dispoziţia ta! 

— Regele, şopti una dintre vrăjitoarele Crochan din 
apropierea balaurilor. 

Dorian făcu semn din ochi. 

— Într-adevăr! 

Totuşi, conducătoarea sabatului se uită cu atenţie la el şi 
apoi la Manon şi la păianjen. 

— Se pare că sunt mai multe de explicat. 

Manon avu pornirea să apuce Tăietoarea-de-vânt pe care 
o ţinea la spate, dar Dorian spuse: 

— Au trecut deja două luni de când vă căutăm. 
Vrăjitoarele Crochan se încordară din nou. Nu ca să vă 
atacăm sau de amuzament, le lămuri el, rostind cuvintele 
cu pricepere, ci ca să putem discuta chestiuni între 
popoarele noastre. 

Celelalte vrăjitoare se agitară, cizmele scârţâind în 
zăpada îngheţată. 

Conducătoarea sabatului întrebă: 

— Între cel al Adarlanului şi al nostru, sau între neamul 
Cioc-Negru şi al nostru? 

Manon descălecă în sfârşit de pe Abraxos, balaurul ei 
forăind anxios când le zări armele strălucitoare. 

— Între ale tuturor, spuse ferm Manon şi făcu semn din 
bărbie spre balauri. Nu au să vă atace. Asta dacă nu le 
făcea semn. Atunci, vrăjitoarele Crochan s-ar fi trezit cu 
capetele smulse înainte să scoată săbiile. Puteţi să vă 
relaxaţi! 

Una dintre ele râse. 

— Şi toţi să-şi aducă aminte de noi ca de nişte proaste, 
pentru că am avut încredere în voi? Nu cred. 

Conducătoarea sabatului aruncă o privire tăioasă spre 
santinela cu păr castaniu care vorbise, o vrăjitoare 
frumoasă şi plinuţă. Vrăjitoarea ridică din umeri, oftând 
spre cer. 

Conducătoarea sabatului se întoarse către Manon. 


— O să ne relaxăm când o să primim ordin. 

— De la cine? Dorian se uită cu atenţie la rangurile lor. 

Acum era timpul ca Manon să spună cine şi ce era, să 
anunţe de ce venise cu adevărat. 

Conducătoarea sabatului arătă spre mijlocul taberei. 

— De la ea! 

XXX 

Chiar şi de la distanţă, Dorian se minunase de măturile 
pe care încălecaseră vrăjitoarele Crochan ca să se ridice 
spre cer. Dar acum, înconjurat de ele... Nu erau doar nişte 
legende, ci adevărate războinice. Unele foarte bucuroase 
să îi ucidă. 

Mantii roşii ca sângele fluturară peste tot, contrastând 
cu zăpada şi piscurile gri. Deşi multe vrăjitoare aveau 
chipuri tinere şi frumoase, la fel de multe păreau de vârstă 
mijlocie, unele chiar bătrâne. Dorian nu pricepea cât de 
bătrâne trebuie să fi fost ca să aibă atât de multe riduri. 
Nu se îndoia că ele îl puteau ucide cu uşurinţă. 

Conducătoarea sabatului arătă spre rândul ordonat de 
corturi, iar războinicele adunate se dădură la o parte, zidul 
de mături şi arme strălucind în lumina apusului. 

— Aşadar, se auzi o voce bătrână când rândurile se 
retraseră ca să o dezvăluie pe cea spre care arătaseră 
vrăjitoarele Crochan. Nu era încă încovoiată de vârstă, dar 
părul îi era alb, iar ochii ei albaştri erau limpezi ca un lac 
de munte. Vânătorii au devenit acum vânaţi. 

Vrăjitoarea bătrână se opri lângă armata ei, studiind-o 
pe Manon. Dorian observă că pe chipul vrăjitoarei se 
citeau blândeţea şi înţelepciunea. Şi ceva asemănător 
tristeţii, îşi dădu el seama, dar asta nu îl opri să pună o 
mână pe măciulia sabiei Damaris, ca şi când şi-ar fi 
sprijinit-o nonşalant. 

— V-am căutat ca să putem discuta, răsună peste pietre 
vocea calmă şi rece a lui Manon. Avem intenţii paşnice. 

Damaris se încălzi la adevărul cuvintelor ei. 

— De data asta, mormăi vrăjitoarea cu păr castaniu care 
vorbise mai devreme, iar conducătoarea sabatului ei o 


înghionti în semn de avertisment. 

— Totuşi, cine eşti? o întrebă Manon pe bătrână. 
Conduci sabaturile astea. 

— Sunt Glennis. Familia mea le-a servit pe nobilele 
Crochan cu mult timp înainte să cadă oraşul. Bătrâna 
vrăjitoare îşi îndreptă privirea spre fâşia de pânză roşie 
care lega părul lui Manon. Aşadar, Rhiannon te-a găsit. 

Dorian  ascultase când Manon le explicase Celor 
Treisprezece adevărul despre descendența ei şi pe cine îi 
ordonase bunica ei să ucidă în Omega. 

Manon îşi ţinu bărbia ridicată, chiar dacă ochii ei aurii 
licăriră. 

— Rhiannon nu a ieşit din trecătoarea Ferian. 

— Căţeaua, mârâi o vrăjitoare, altele spunând la fel. 

Manon ignoră momentul şi o întrebă pe bătrâna 
Crochan: 

— Aşadar, o cunoşteai? 

Vrăjitoarele tăcură. 

Bătrâna îşi înclină capul, tristeţea umplându-i din nou 
ochii. Dorian nu avu nevoie ca Damaris să îi confirme, 
încălzindu-se, încât să ştie că următoarele ei cuvinte erau 
adevărate. 

— Eram străbunica ei. Până şi şuieratul vântului încetă. 
Aşa cum sunt şiata. 

Vrăjitoarele Crochan se relaxară la ordinele aşa-zisei 
străbunici a lui Manon. Glennis. 

Ea întrebase cum şi care era descendența, dar Glennis 
doar îi făcuse semn lui Manon să o urmeze în tabără. 

Cel puţin două grupuri de câte douăsprezece alte 
vrăjitoare se ocupau de câteva focuri împrăştiate printre 
corturile albe, toate oprindu-se din diversele munci când 
Manon trecu pe lângă ele. Ea nu mai văzuse niciodată 
vrăjitoare Crochan făcând treburi domestice, dar iată-le: 
unele se ocupau de focuri, unele cărau găleți cu apă, unele 
supravegheau cazanele grele care miroseau a tocană de 
capră de munte condimentată cu ierburi uscate. 

Niciun cuvânt nu-i veni în minte când merse printre 
războinicele Crochan furioase. Nici Cele Treisprezece nu 
încercară să-i vorbească, dar Dorian o făcu. 

Regele veni lângă ea, corpul lui fiind un zid solid de 
căldură, şi o întrebă încetişor: 

— Ştiai că ai încă rude în viaţă printre vrăjitoarele 
Crochan? 

— Nu. Bunica ei nu-i menţionase nimic în ultimele ironii. 

Manon se îndoia că tabăra era un loc de şedere 
permanent. Ar fi fost o prostie din partea lor să dezvăluie 
vreodată asta. Totuşi, Cyrene îl descoperise cumva. 

Poate urmărind mirosul lui Manon - părţile care 
revendicau înrudirea cu vrăjitoarele Crochan. 

Păianjenul mergea acum între Asterin şi Sorrel, Dorian 
neafişând nicio urmă de efort să o ţină parţial legată, deşi 
îşi ţinea o mână pe mânerul sabiei, însă privirea tăioasă a 
lui Manon îl făcu să o coboare. 

— Cum vrei să procedezi? şopti Dorian. Vrei să tac sau 
să stau lângă tine? 


— Asterin este aghiotanta mea. 

— Iar eu ce sunt, atunci? 

Întrebarea subtilă era ca o mână trecută pe spatele ei, 
ca şi când ar fi mângâiat-o cu mâinile lui invizibile. 

— Tu eşti regele Adarlanului. 

— Aşadar voi lua parte la discuţii? 

— Dacă vrei. 

Ea îi simţi iritarea şi îşi ascunse zâmbetul superior. 

Dorian îşi potoli tonul şi o întrebă mieros: 

— Ştii ce am chef să fac? 

Ea întoarse capul ca să se încrunte la el neîncrezătoare 
şi îl găsi pe rege zâmbind. 

— Mi se pare că eşti pe cale s-o iei la fugă, spuse Dorian 
încă afişând acel zâmbet. Le-ai crea o impresie greşită. 

Încerca să o supere, să o distragă ca să se mai relaxeze. 

— Ele ştiu cine eşti, continuă Dorian. Nu mai trebuie să 
le-o dovedeşti. Problema reală este dacă au să te accepte. 
Aşadar, străbunica ei nu se trăgea din partea de nobilime a 
familiei. Astea nu-mi par vrăjitoare pe care să le câştigi 
prin brutalitate. 

El nu ştia nici măcar jumătate de adevăr. 

— Presupui că îmi poţi da sfaturi? 

— Consideră-l un pont, ca de la un monarh la celălalt. 

În ciuda celor care mergeau în faţa şi în spatele lor, 
Manon schiţă un zâmbet. 

El o surprinse în continuare spunând: 

— Îmi concentrez puterea de când au apărut. O singură 
mişcare greşită din partea lor şi-am să le distrug. 

Violenţa rece din vocea lui o făcu să simtă un fior pe şira 
spinării. 

— Avem nevoie de ele ca aliate. 

Tot ce trebuia să facă azi, în seara asta, era să încheie o 
alianţă. 

— Atunci să sperăm că n-o să se ajungă la aşa ceva, 
vrăjitoareo. 

Manon deschise gura ca să-i răspundă, dar sunetul 
strident şi prevestitor al unui corn răsună în noaptea care 


se lăsa. 

Apoi, bătaia aripilor puternice din piele bubui în văzduh. 

Tabăra se puse imediat în mişcare, strigătele răsunând 
de la cercetaşele care dăduseră alarma. Cele Treisprezece 
se apropiară în jurul lui Manon, cu armele scoase. 

Legiunea Dinţi-de-fier îi găsise. 

Mult mai devreme decât plănuise Manon. 

XXX 

Dorian nu ştia cum îi găsise patrula Dinţi-de-fier. 
Presupunea că focurile îi dăduseră de gol. 

Işi adună magia când douăzeci şi şase de siluete zburară 
peste tabără. 

Picioare-Galbene. Două sabaturi. 

Bătrâna care se prezentase drept străbunica lui Manon 
începu să dea ordine strigând, iar vrăjitoarele Crochan o 
ascultară, înălțându-se pe cerul abia întunecat călare pe 
mături, cu arcurile încordate şi săbiile scoase. 

Nu era timp să întrebe cum de îi găsise, dacă păianjenul 
îi atrăsese într-o capcană. Vocea lui Manon răsună, 
ordonându-le Celor Treisprezece să ia poziţii defensive. 

Rapide ca umbrele, ele se grăbiră spre locul în care îşi 
lăsaseră balaurii, dinţii lor de fier lucind. 

Dorian aşteptă ca vrăjitoarele Crochan să se dea din 
calea lui înainte să îşi dezlănţuie puterea - sulițe de gheaţă 
- ca să străpungă piepturile expuse ale inamicilor sau să le 
sfâşie aripile. 

Un gând îl făcu să slăbească legăturile lui Cyrene, deşi 
nu o eliberă din puterea care o împiedica să atace, dându-i 
doar suficient spaţiu cât să se mişte, să se apere. O lumină 
din cealaltă parte a taberei îi spuse că o făcuse. 

Vremea întrebărilor avea să vină mai târziu. 

Manon şi Cele Treisprezece ajunseră la balauri şi se 
înălţară în aer în câteva clipe, intrând în haosul de 
deasupra în bătăile aripilor. 

Vrăjitoarele Crochan erau mici - foarte mici - în 
comparaţie cu balaurii, chiar şi pe măturile lor. 

Şi când roiră în jurul celor două sabaturi Dinţi-de-fier, 


trăgând săgeți şi lovind cu săbiile, Dorian nu reuşi să 
tragă. Vrăjitoarele Crochan ţâşneau în jurul bestiilor şi 
erau prea rapide ca să le urmărească. Unii balauri urlară şi 
căzură din văzduh, dar mulţi rămaseră în aer. 

Glennis striga ordine de pe pământ, ţintind arcul uriaş 
cu mâinile zbârcite. 

Un balaur zbura pe deasupra, atât de jos încât coada lui 
ţepoasă şi otrăvitoare dărâma cort după cort. 

Glennis trase săgeata, iar Dorian trase şi el una. 

O suliță din gheaţă, înclinându-se spre pieptul expus şi 
pestriţ. 

Săgeata şi sulița de gheaţă îşi atinseră ţinta, iar sângele 
negru curse înainte ca balaurul şi călăreţul să se izbească 
într-un pisc şi să se răstoarne pe versant. 

Glennis zâmbi, faţa îmbătrânită luminându-i-se. 

— Eu l-am lovit prima! zise şi mai trase o săgeată, cu 
multă uşurinţă, chiar şi într-o ambuscadă. 

— Aş vrea ca tu să fi fost străbunica mea, mormăi Dorian 
şi-şi pregăti următoarea lovitură. 

Trebuia să fie atent, întrucât Cele Treisprezece semănau 
mult cu vrăjitoarele Picioare-Galbene de dedesubt. 

Dar Cele Treisprezece nu aveau nevoie de precauţia sau 
ajutorul lui. 

Ele  plonjară în rândurile  Picioarelor-Galbene, 
despărţindu-le, împrăştiindu-le. 

Poate că Picioare-Galbene avuseseră avantajul surprizei, 
dar Cele Treisprezece erau maestre ale războiului. 

Vrăjitoarele Crochan căzură de pe cer când fură lovite 
de cozi brutale şi ţepoase. Unele nici măcar nu se 
rostogoliră când ajunseră faţă în faţă cu boturile imense şi 
nu mai scăpară cu viaţă. 

— Daţi-vă la o parte! Ordinul strigat de Manon acoperi 
vuietul. Formaţi rânduri aproape de pământ! 

Nu era un ordin pentru Cele Treisprezece, ci pentru 
sabatul Crochan. 

Glennis strigă, o magie amplificându-i vocea, fără 
îndoială: 


— Ascultaţi-i ordinul! 

Din senin, vrăjitoarele Crochan se retraseră, formând o 
unitate în aerul de deasupra corturilor şi urmăriră cum 
Abraxos sfâşie gâtul unui balaur de două ori mai mare 
decât el, iar Manon trase o săgeată în faţa călăreţului; 
urmăriră cum demonii gemeni cu ochi verzi îi ocoliră pe 
cei trei balauri dintre ei şi îi făcură să se prăbuşească pe 
versanţii muntelui; urmăriră cum balaurul albastru al lui 
Asterin smulse un călăreț din şa, sfâşiind apoi spinarea 
balaurului care-l purta. 

Toate Cele Treisprezece atinseseră o ţintă cu fiecare 
trecere printre atacatorii adunaţi. 

Picioare-Galbene nu erau atât de organizate. 

Santinelele Picioare-Galbene care încercară să scape din 
calea de atac a Celor Treisprezece ca să atace sabatul 
Crochan de dedesubt se treziră cu un zid de săgeți în faţa 
lor. 

Balaurii poate că ar fi supravieţuit, dar călăreţii nu. 

Şi cu câteva manevre atente, bestiile fără călăreţi se 
treziră cu gâturile tăiate, sângele curgând în timp ce se 
prăbuşiră pe piscurile din apropiere. 

În inima lui, mila, frica şi furia se amestecară. 

Câte dintre acele bestii ar fi putut fi ca Abraxos, câte 
aveau călăreţi care le iubeau? 

Fu surprinzător de greu să îşi arunce magia spre 
balaurul care reuşise să zboare pe deasupra, îndreptându- 
se direct spre Glennis, cu altul în urma lui. 

Îl ucise repede, rupând gâtul bestiei cu o explozie de 
putere care îl lăsă fără suflare. 

Îşi azvârli magia spre al doilea balaur care ataca, 
oferindu-i aceeaşi moarte rapidă, dar nu îl văzu pe al 
treilea şi pe al patrulea care se năpusteau acum spre 
tabără, stricând corturile şi muşcând tot ce le era în cale. 
Vrăjitoarele Crochan cădeau, ţipând. 

Însă Manon ajunse acolo, Abraxos zburând repede şi 
aprig, iar ea tăie capul celui mai apropiat călăreț, santinela 
Picioare-Galbene încă arătându-se şocată când îi zbură 


capul. 

Magia lui Dorian se împotmoli. 

Capul tăiat atinse pământul de lângă el şi se rostogoli. 

Un spaţiu se văzu ca o mărgică roşie pătată cu sânge, 
zgomotul surd al capului pe piatră fiind singurul sunet în 
afară de ţipătul lui. 

„Nu trebuia să te iubesc.” 

Capul vrăjitoarei Picioare-Galbene se opri lângă cizmele 
lui, sângele albastru curgând pe zăpadă şi noroi. 

Nu auzea şi nu îi păsa că al patrulea balaur zbura spre 
el. 

Manon îi strigă numele, iar vrăjitoarele Crochan traseră 
cu arcurile. 

Ochii santinelei Picioare-Galbene se uitau în gol. 

Un bot se deschidea în faţa lui, maxilarele căscându-se. 

Manon îi strigă din nou numele, dar el nu se putea 
mişca. 

Balaurul cobori, iar întunericul se mări când maxilarele 
se închiseră în jurul lui. 

Când Dorian lăsă magia să scape din frâie. 

Intr-o clipă, balaurul îl înghiţea cu totul, respiraţia lui 
râncedă întinând aerul. 

În clipa următoare, bestia fu la pământ, cadavrul 
aburind. 

Aburind din cauza a ceea ce făcuse el. 

Nu fiarei, ci lui însuşi. 

Corpul i se transformase într-o flacără atât de fierbinte, 
încât topise maxilarele balaurului şi gâtul, iar el trecuse 
prin gura bestiei ca şi când ar fi fost doar o pânză de 
păianjen. 

Călăreaţa Picioare-Galbene care supravieţuise prăbuşirii 
scoase sabia, dar prea târziu. Glennis îi trase o săgeată în 
gât. 

Se lăsă liniştea, şi chiar şi lupta de deasupra încetă. 

Cele Treisprezece aterizară, pătate cu sânge albastru şi 
negru, atât de diferit de sângele roşu al Sorschăi - şi al lui. 

Apoi, de umeri îl apucară nişte mâini cu vârfurile 


degetelor acoperite cu fier, iar ochii aurii se încruntară la 
el. 

— Eşti tâmpit? 

El doar se uită la capul vrăjitoarei Picioare-Galbene care 
era încă la câţiva metri distanţă. Manon îşi îndreptă 
privirea spre acesta. Gura i se încordă, apoi îi dădu drumul 
şi se întoarse către Glennis. 

— Îmi trimit Umbrele ca să le caute pe celelalte. 

— Sunt inamici supraviețuitori? 

Glennis scrută cerul gol. Dacă magia lui le surprinsese 
ori şocase, nici Glennis şi nici vrăjitoarele Crochan care se 
grăbeau să îşi îngrijească semenii nu lăsau să se vadă. 

— Toţi sunt morţi, spuse Manon. 

Dar vrăjitoarea Crochan cu păr brunet care îi 
întâmpinase la început veni brusc spre Manon cu sabia 
scoasă. 

— Tu ai făcut asta! 

Dorian apucă sabia Damaris, dar nu o scoase când 
Manon nu dădu înapoi. 

— V-am salvat pielea? Da, aş spune că am făcut-o. 

Vrăjitoarea fierbea de furie. 

— Tu le-ai condus aici! 

— Bronwen! o avertiză Glennis, ştergându-şi sângele 
albastru de pe faţă. 

Tânăra vrăjitoare - Bronwen - se enervă. 

— Crezi că este o coincidenţă că au sosit aici, iar apoi 
am fost atacate? 

— Au luptat alături de noi, nu împotriva noastră, zise 
Glennis şi se întoarse spre Manon. Juri că aşa este? 

Ochii aurii ai lui Manon străluciră în lumina focului. 

— Jur! Nu le-am condus aici. 

Glennis dădu din cap, dar Dorian se uita fix la Manon. 

Sabia lui, Damaris, se răcise ca gheaţa. Era atât de rece 
încât mânerul auriu îi îngheţa pielea. 

Glennis, cumva mulţumită, dădu din nou din cap. 

— Atunci vom vorbi - mai târziu. 

Bronwen scuipă pe pământul însângerat şi plecă. 


Era o minciună. Manon minţise. 

Ea ridică o sprânceană la el, dar Dorian se întoarse şi se 
gândi la asta, la ce făcuse ea. 

Astfel, se auzi o nouă serie de ordine şi mişcări, 
adunarea răniților şi a morţilor fiind principala sarcină. 
Dorian ajută cât de mult reuşi, vindecându-le pe cele care 
aveau cea mai mare nevoie de asta. Din rănile deschise, 
sângele albastru îi curgea pe mâini. 

Nu simţea căldura sângelui. 


CAPITOLUL 

Era o mincinoasă şi o criminală şi, probabil, trebuia să 
joace din nou ambele roluri înainte ca totul să ia sfârşit. 

Dar Manon nu regreta nimic din ce făcuse. În inima ei, 
nu avea loc pentru regrete. li presau timpul şi povara atât 
de mare de pe umerii lor. 

În multele ore în care lucrară să pună pe picioare tabăra 
şi să vindece vrăjitoarele Crochan, Manon studie cerul 
îngheţat. 

Opt morţi. Ar fi putut fi mai rău. Mult mai rău. Totuşi, 
avea să-şi asume moartea celor opt vrăjitoare Crochan şi 
să le afle numele astfel încât să şi le amintească. 

Manon îşi petrecu noaptea lungă ajutându-le pe Cele 
Treisprezece să care balaurii căzuţi şi călăreţele Dinţi-de- 
fier spre altă creastă. Pământul era prea dur ca să îi 
îngroape, iar rugurile ar fi ieşit prea uşor în evidenţă, 
aşadar aleseră zăpada. Nu îndrăzni să îi ceară lui Dorian 
să îşi folosească puterea ca să le ajute. 

Văzuse asta în ochii lui, ca şi când el ar fi ştiut. 

Manon aruncă trupul rigid al unei vrăjitoare din clanul 
Picioare-Galbene, buzele santinelei fiind deja albastre, 
gheaţa acoperindu-i părul blond. Asterin trase de cizme 
spre ea o călăreaţă solidă, apoi o lăsă să zacă pe pământ 
fără prea multe onoruri. 

Dar Manon se uită la feţele morţilor. Şi ea sacrificase 
ambele părţi ale acestui conflict. Ambele descendente. 

Toate aveau să sângereze; prea multe aveau să moară. 

Le-ar fi primit Glennis? Probabil, dar celelalte membre 
ale clanului Crochan nu păreau atât de înclinate să o facă. 

Şi mai rămânea şi faptul că nu aveau timp de pierdut 
convingându-le. Aşadar alesese singura metodă pe care o 
ştia: lupta. Zburase mai devreme singură în acea zi, în 


apropiere de locul în care ştia că sabatul Dinţi-de-fier urma 
să patruleze, având răbdare ca marele vânt nordic să îi 
ducă mirosul spre sud. Iar apoi aşteptase. 

— Le cunoşteai? întrebă Asterin când Manon se uită în 
continuare la trupul santinelei căzute. 

Mai departe de ele, balaurii îşi foloseau aripile ca să 
măture nămeţi mari peste trupuri. 

— Nu, spuse Manon. Nu le cunoşteam. 

Se crăpa de ziuă la întoarcerea lor în tabăra Crochan. 
Ochii care scuipaseră foc în urmă cu câteva ore le priveau 
acum cu precauţie, mai puţine mâini alunecând spre arme 
când ele se îndreptară spre groapa mare de foc. Cea mai 
mare din tabără şi situată în mijlocul ei. Vatra lui Glennis. 

Bătrâna stătea în faţa ei încălzindu-şi mâinile noduroase 
şi însângerate. Dorian stătea în apropiere, iar ochii lui de 
safir fură într-adevăr acuzatori când întâlniră privirea lui 
Manon. 

Mai târziu. Acea conversaţie urma să aibă loc mai târziu. 

Manon se opri la câţiva paşi de Glennis, Cele 
Treisprezece ajungând-o din urmă la marginea focului, 
studiind cele cinci corturi din jurul acestuia şi cazanul ce 
bolborosea în mijloc. În spatele lor, vrăjitoarele Crochan îşi 
vedeau de reparaţiile lor şi de leacurile pentru cele rănite 
şi în acelaşi timp îi ţineau pe toţi sub observaţie. 

— Mănâncă, te rog, ceva! spuse Glennis, gesticulând 
spre cazanul care clocotea, spre ceva ce mirosea a tocană 
de capră. 

Manon nu se obosi să obiecteze înainte să se supună, 
luând un castronel de lut de lângă foc. Un alt mod de a 
demonstra încrederea era să le mănânce mâncarea, să o 
accepte. 

Aşadar, Manon o făcu, devorând câteva înghiţituri 
înainte ca Dorian să o imite. În timp ce amândoi mâncau, 
Glennis se aşeză pe o piatră şi oftă. 

— Au trecut mai mult de cinci sute de ani de cândo 
vrăjitoare  Dinţi-de-fier şi una Crochan au împărţit 
mâncarea. De când au încercat să discute în pace. 


Întrerupţi poate doar de mama sau tatăl tău. 

— Cred că aşa este, spuse prietenos Manon, oprindu-se 
din mâncat. 

Gura bătrânei zvâcni într-un zâmbet, în ciuda luptei şi a 
nopţii epuizante. 

— Am fost bunica tatălui tău, o lămuri ea în sfârşit. Eu l- 
am născut pe bunicul tău, care s-a împerecheat cu o regină 
Crochan înainte ca ea să moară născându-l pe tatăl tău. 

Încă un lucru pe care îl moşteniseră de la Fae: 
dificultatea de a avea copii şi natura mortală a chinurilor 
facerii. Era o metodă prin care Zeița cu Trei Feţe păstra 
echilibrul, ca să evite ca ţinuturile să se umple cu prea 
mulţi copii nemuritori care i-ar fi consumat resursele. 

Manon scrută totuşi tabăra pe jumătate distrusă. 

Bătrâna îi citi întrebarea în ochi. 

— Bărbaţii noştri locuiesc acasă la noi, unde sunt în 
siguranţă. Tabăra asta e un avanpost cât ne facem 
treburile. 

Vrăjitoarele Crochan născuseră dintotdeauna mai mulţi 
copii de parte bărbătească decât Dinţi-de-fier şi adoptaseră 
obiceiul Fae de alegere a partenerilor - dacă nu printr-o 
legătură de parteneriat, atunci în spirit. Asta i se păruse ei 
dintotdeauna neobişnuit, ciudat. Inutil. 

— După ce mama ta nu s-a mai întors, tatălui tău i s-a 
cerut să se cupleze cu o altă vrăjitoare tânără. Era 
singurul purtător al descendenţei Crochan, iar dacă tu şi 
mama ta nu aţi fi supravieţuit naşterii, s-ar fi terminat cu 
el. Nu ştia ce s-a întâmplat cu voi, dacă trăiaţi sau nu. Nici 
măcar nu ştia unde să vă caute. Aşadar, a acceptat să îşi 
facă datoria, să ajute acest popor pe cale de dispariţie. 
Străbunica ei zâmbi trist. Toţi cei care l-au cunoscut pe 
Tristan l-au plăcut. 

Tristan. Acesta fusese numele lui. Oare bunica ei ştiuse 
asta înainte să îl ucidă? 

— O tânără vrăjitoare a fost aleasă special pentru el, dar 
nu o iubea, pentru că mama ta era adevărata lui parteneră, 
melodia sufletului său. Totuşi, Tristan s-a străduit ca totul 


să fie bine, iar Rhiannon a fost rezultatul strădaniei lui. 

Manon se încordă. Dacă mama lui Rhiannon era aici... 

Din nou, bătrâna citi întrebarea de pe chipul lui Manon. 

— Ea a fost ucisă de o santinelă Picioare-Galbene pe 
câmpiile cu râuri din Mesalinde. Cu mulţi ani în urmă. 

Un licăr de ruşine o străbătu pe Manon când o cuprinse 
uşurarea; uşurarea că nu mai trebuia să evite 
confruntarea, să ceară iertare, aşa cum ar fi trebuit să 
facă. 

Dorian îşi lăsă jos lingura. Un gest atât de obişnuit şi 
grațios, având în vedere cum doborâse acel balaur. 

— Cum de a supravieţuit sabatul Crochan? Legenda 
spune că a fost anihilat. 

Incă un zâmbet trist. 

— Pentru asta îi poţi mulţumi mamei mele. Cea mai mică 
fiică Crochan a lui Rhiannon a dat naştere în timpul 
asediului Oraşului Vrăjitoarelor. Cu armata noastră ucisă 
şi doar cu zidurile oraşului care să reţină legiunile Dinţi- 
de-fier şi cu atât de mulţi dintre copiii şi nepoţii săi 
omorâţi şi cu partenerul tras în ţeapă pe zidurile oraşului, 
Rhiannon i-a pus pe crainici să anunţe că a născut un copil 
mort. Astfel încât Dinţi-de-fier să nu mai ştie că era posibil 
ca un Crochan să mai fie în viaţă. În aceeaşi noapte, chiar 
înainte ca Rhiannon să-şi înceapă lupta de trei zile 
împotriva Marilor Vrăjitoare Dinţi-de-fier, mama mea a 
scos pe furiş prinţesa bebeluş pe mătura ei. Rhiannon i-a 
fost cea mai bună prietenă, ca o soră. Mama voia să 
rămână, ca să lupte până la sfârşit şi totuşi, i s-a cerut să 
facă asta pentru poporul ei. Poporul nostru. Până în ziua 
morţii ei, mama a crezut că Rhiannon a plecat să ţină 
porţile împotriva Marilor Vrăjitoare ca să le distragă, ca 
să-şi scoată urmaşul de acolo în timp ce Dinţi-de-fier se 
uitau în altă parte. 

Manon nu prea ştia ce să spună, cum să exprime ceea ce 
gândea. 

— Ai să afli, continuă Glennis, că ai nişte verişoare în 
tabăra asta. 


Asterin înţepeni când o auzi, Edda şi Briar încordându- 
se şi ele acolo unde zăboveau la marginea focului. Rudele 
lui Manon, din descendența Cioc-Negru, care fără îndoială 
erau dispuse să lupte ca să păstreze secretul. 

— Bronwen, spuse bătrâna,  gesticulând spre 
conducătoarea sabatului cu păr brunet şi mătură legată cu 
auriu, care le supraveghea acum pe Manon şi Cele 
Treisprezece din umbrele de dincolo de foc, este 
strănepoata mea. Cea mai apropiată verişoară a ta. 

Nicio blândeţe nu-i lumina chipul lui Bronwen, aşadar 
nici Manon nu se deranjă să pară amabilă. 

— Ea şi Rhiannon erau apropiate ca nişte surori, şopti 
Glennis. 

Se strădui destul de mult să nu atingă fâşia de mantie 
roşie care-i lega cosiţa. 

Dorian, cu sufletul învăluit de întuneric, interveni: 

— V-am găsit cu un scop. 

Glennis îşi încălzi din nou mâinile. 

— Presupun că vrei să ne ceri să ne alăturăm acestui 
război. 

Manon nu îşi domoli privirea. 

— Da. Tu şi tot sabatul Crochan împrăştiat prin ţinuturi. 

Una dintre vrăjitoarele Crochan din umbre izbucni în 
râs. 

— Bună gluma! 

Celelalte chicotiră împreună cu ea. 

Ochii albaştri ai lui Glannis nu şovăiră. 

— Nu ne-am adunat o armată de dinainte de căderea 
Oraşului vrăjitoarelor. S-ar putea să fie o sarcină mai grea 
decât te aştepţi. 

— Şi dacă regina lor le-ar chema la luptă? întrebă 
Dorian. 

Zăpada scârţâi sub paşii apăsaţi, iar apoi Bronwen 
ajunse acolo, ochii ei căprui arzând. 

— Nu răspunde, Glennis! 

Câtă lipsă de respect, câtă lipsă de politeţe faţă de o 
bătrână... 


Bronwen o fixă pe Manon cu o privire arzătoare. 

— Nu eşti regina noastră, în ciuda lucrurilor sugerate de 
descendența ta. In ciuda acestei mici lupte. Nu te vom 
asculta niciodată! 

— Morathul v-a găsit abia acum, spuse calmă Manon, 
anticipându-i reacţia. O s-o facă din nou. Peste câteva luni 
sau un an, are să vă găsească, iar atunci n-o să aveţi nicio 
speranţă să îl învingeţi. Îşi ţinu mâinile pe lângă corp, 
rezistând impulsului de a-şi scoate ghearele de fier. 
Armatele multor regate se adună în Terrasen. Alăturaţi-vă 
lor. 

— Terrasenul nu ne-a venit în ajutor în urmă cu cinci 
sute de ani, se auzi o altă voce, mai de aproape. Era 
vrăjitoarea frumoasă cu păr castaniu de mai devreme. Şi 
mătura ei era legată cu metal fin - cu argint, nu cu aur, ca 
a lui Bronwen. Nu văd de ce ar trebui să ne deranjăm să îi 
ajutăm acum. 

— Credeam că sunteţi o grămadă de binefăcătoare 
cinstite, spuse Manon. Cu siguranţă aţi face aşa ceva. 

Tânăra vrăjitoare se enervă, dar Glennis ridică o mână 
zbârcită şi totuşi, gestul nu fu suficient încât să o oprească 
pe Bronwen când vrăjitoarea o măsură din priviri pe 
Manon şi spuse: 

— Nu eşti regina noastră! N-o să zburăm niciodată cu 
tine! 

Bronwen şi vrăjitoarea mai tânără plecară în grabă, 
gărzile Crochan adunate dându-se la o parte ca să le lase 
să treacă. 

Manon o văzu pe Glennis crispându-se uşor. 

— Ai să-ţi dai seama că familia noastră este cam 
încăpăţânată. 

XXX 

Ceva nemilos. 

Ce făcuse Manon în seara asta, faptul că le condusese pe 
Dinţi-de-fier spre tabără... „Nemilos” era singurul cuvânt 
pe care Dorian îl găsea potrivit să descrie situaţia. 

El le părăsi pe Manon şi pe străbunica ei, Cele 


Treisprezece urmărind totul, şi plecă în căutarea 
păianjenului. 

O găsi pe Cyrene unde o lăsase, ghemuită în umbrele 
unui cort mai îndepărtat. 

Revenise la forma umană, cu părul brunet încâlcit, 
învelită cu o mantie Crochan, ca şi când uneia dintre ele i 
s-ar fi făcut milă de ea, fără să îşi dea seama că foamea din 
ochii lui Cyrene nu însemna că tânjea după tocana de 
capră. 

— De unde vine metamorfozarea? întrebă Dorian când 
se opri în faţa ei, cu o mână pe Damaris. Din tine? 

Păianjenul metamorfic clipi la el şi apoi se ridică în 
picioare. Cineva îi dăduse o tunică maro uzată, pantaloni şi 
cizme. 

— Ce moment de magie spectaculos! Ea zâmbi, 
dezgolindu-şi dinţii mici şi ascuţiţi. Ce rege ar putea să te 
facă! De necontestat; fără pereche! 

Dorian nu prea voia să spună că nu era foarte sigur ce 
fel de rege voia să fie, dacă ar fi trăit destul de mult timp 
încât să îşi revendice tronul. Să nu fie ca tatăl său i se 
părea un început bun. 

Dorian rămase relaxat, chiar dacă o întrebă din nou: 

— De unde vine metamorfozarea din tine? 

Cyrene îşi înclină capul ca şi când ar fi ascultat ceva. 

— A fost ciudat, rege muritor, să aflu că-n mine e un nou 
loc din care să vină magia. Să aflu că a răsărit ceva nou, 
spuse şi-şi îndreptă mâna firavă spre mijloc, chiar 
deasupra buricului. Un mic grăunte de putere. Îmi impun 
schimbarea, mă gândesc la ce vreau să fiu, iar schimbarea 
porneşte mai întâi de aici. Căldura vine mereu de aici. 
Păianjenul îl fixă cu privirea. Dacă vrei să fii ceva, rege 
fără coroană, atunci fii acel lucru! Ăsta e secretul 
metamorfozării. Fii ce vrei! 

El evită impulsul de a-şi da ochii peste cap, deşi Damaris 
se încălzi în mâna lui. „Fii ce vrei” - un lucru mai uşor de 
zis decât de făcut. În special cu greutatea unei coroane. 

Dorian îşi atinse stomacul cu mâna, în ciuda straturilor 


de haine şi a mantiei, şi dădu doar de muşchii, tonifiaţi. 

— Aşa invoci schimbarea? Mai întâi te gândeşti ce vrei 
să devii? 

— Cu nişte limite. Am nevoie de o imagine clară în 
minte, altfel nu funcţionează deloc. 

— Deci nu te poţi schimba în ceva ce nu ai văzut. 

— Pot inventa anumite caracteristici - culoarea ochilor, 
constituţia trupului, părul - dar nu creatura în sine. Un 
zâmbet hidos îi înflori pe buze. Foloseşte-ţi magia aia 
minunată! Schimbă-ţi ochii frumoşi! îl provocă păianjenul. 
Schimbă-le culoarea! N 

Naiba să îl ia, dar încercă. Se gândi la ochi căprui. Işi 
imagină ochii arămii ai lui Chaol, aprigi după unul dintre 
antrenamentele lor, nu cum fuseseră înainte ca prietenul 
lui să plece să navigheze spre continentul sudic. 

Reuşise Chaol să se vindece? Oare reuşiseră el şi Nesryn 
să-l convingă pe khagan să trimită ajutoare? Cum avea să 
afle Chaol că el era aici şi ce se întâmplase cu ei toţi, când 
se împrăştiaseră în toate direcţiile? 

— Gândeşti prea mult, tinere rege! 

— Mai bine decât să gândesc prea puţin, mormăi el. 

Damaris se încălzi din nou, iar el ar fi putut jura că o 
făcuse de amuzament. 

Cyrene chicoti. 

— Nu te gândi atât de mult la culoarea ochilor, dar cere- 
o! 

— Cum de le ştii pe toate dacă nu te-a învăţat nimeni? 

— Puterea este acum în mine, spuse categoric 
păianjenul. Am ascultat-o. 

Dorian trimise un fuior de magie şerpuind spre 
păianjenul care se încordă, dar magia lui se atinse de ea, 
uşor şi iscoditor ca o pisică. Magie brută, care să fie 
formată după dorința lui. 

Îl trimise către ea ca să găsească acel grăunte de putere 
dinăuntrul ei şi să îl studieze. 

— Ce faci? şopti păianjenul, mişcându-se pe loc. 

Magia lui o învălui, iar el simţi... fiecare an detestabil şi 


oribil al existenţei. 

Fiecare... 

Gura i se uscă. Fierea i se ridică în gât la mirosul 
detectat de magia lui. Nu uitase niciodată acel miros, acea 
scârboşenie al cărei însemn avea să-l poarte mereu pe gât 
drept dovadă. 

Valg. Păianjenul era, cumva, valg. Şi nu posedat, ci 
născut. 

El îşi păstră expresia neutră, neinteresată, deşi magia 
lui localiză acea fărâmă strălucitoare şi frumoasă de 
magie. 

Magie furată. Aşa cum valgii furau totul. 

Luau tot ce voiau. 

Sângele îi deveni un vuiet slab care-i pulsa în urechi. 

Dorian îi studie corpul mic, chipul obişnuit. 

— N-ai zis mai nimic de dorinţa de răzbunare care te-a 
făcut să cauţi pe continent. 

Ochii negri ai lui Cyrene se transformară în nişte puțuri 
fără fund. 

— O, nu am uitat de asta! Deloc. 

Damaris rămase caldă, în aşteptare. 

El îşi lăsă magia să cuprindă cu mâini blânde grăuntele 
de putere prins în iadul negru din păianjen. 

Nu îi păsa cum şi de ce păianjenii stygieni erau valgi, 
cum ajunseseră aici şi de ce zăboviseră. 

Ei se hrăneau cu visuri, viaţă şi bucurie şi se bucurau s-o 
facă. 

Grăuntele de putere schimbătoare pâlpâi în mâinile lui 
ca şi când ar fi fost recunoscător atingerii blânde, umane. 

Tatăl lui permisese acestor creaturi să se dezvolte, să 
conducă. Sorscha fusese ucisă de chestiile astea, de 
cruzimea lor. 

— Ştii, putem să cădem la învoială, şopti Cyrene. La 
momentul potrivit, am să mă asigur că ai să fii cruțat. 

Damarisul se făcu rece ca gheaţa. 

Dorian se uită în ochii ei. Îşi retrase magia şi ar fi putut 
jura că grăuntele de putere schimbătoare prins în ea se 


întinse spre el, încercând să îl roage să nu plece. 

El şi păianjenul îşi zâmbiră. 

Iar apoi, Dorian lovi. 

Mâini invizibile îi cuprinseră gâtul şi-l suciră, tocmai 
când magia lui plonjă în mijlocul ei, în locul în care se afla 
grăuntele furat de magie umană, şi se înfăşură în jurul lui. 

El îl strânse ca pe un pui de pasăre când păianjenul 
muri. Studie magia, fiecare aspect al ei, înainte să pară că 
oftează de uşurare şi dispare în vânt, eliberată în sfârşit. 

Cyrene căzu la pământ, privind în gol. 

După o clipă, Dorian o incineră. Nu veni nimeni să se 
intereseze de mirosul urât care se ridica din cenuşa ei, de 
pata neagră care zăbovea sub aceasta. 

Valg. Probabil o cale ca el să intre în Morath şi totuşi, se 
trezi uitându-se la acea pată neagră de pe pământul pe 
jumătate dezgheţat. 

El îi dădu drumul lui Damaris, sabia liniştindu-se 
şovăind. 

Avea să găsească o cale de intrare în Morath. Imediat ce 
ar fi stăpânit metamorfozarea. 

Păianjenul şi tot neamul lor puteau arde în iad. 

XXX 

Lui Dorian inima-i bătea încă repede când se trezi după 
o oră întins într-un cort care nu era nici măcar destul de 
înalt încât să poată să stea în picioare. Era pe una din cele 
două saltele. 

Manon intră în cort tocmai când el îşi scoase cizmele şi 
se înveli cu nişte pături groase de lână care miroseau a cai 
şi fân ca şi când ar fi fost luate dintr-un grajd, dar lui nu-i 
păsa. Era cald şi mai bine decât nimic. 

Manon studie spaţiul strâmt, a doua saltea şi pătura. 

— 'Treisprezece este un număr impar, încercă ea să-i 
explice, întotdeauna am avut un cort doar pentru mine. 

— Îmi pare rău că ţi-am stricat aranjamentele! 

Ea îi aruncă o privire amuzată înainte să se aşeze pe 
saltea şi să desfacă şireturile cizmelor, dar degetele îi 
înţepeniră când îşi umflă nările. 


Lent, se uită peste umăr la el. 

— Ce ai făcut? 

Dorian se uită în ochii ei. 

— Tu ai făcut azi ceea ce a trebuit să faci, spuse el 
categoric. Şi eu am făcut la fel. Nu se deranjă să încerce să 
atingă sabia Damaris care era în apropiere. 

Ea adulmecă din nou. 

— Ai ucis păianjenul. 

Se vedea că era doar curioasă, nu că îl judeca. 

— Era o ameninţare, recunoscu el. Şi un rahat de valg. 

Acum ochii ei se umplură de îngrijorare. 

— Ar fi putut să te ucidă! 

El îi schiţă un zâmbet. 

— Nu, nu ar fi putut. 

Manon îl evaluă din nou, iar el îi ţinu piept. 

— Nu ai nimic de spus despre... alegerile mele? 

— Prietenii mei luptă şi foarte probabil sunt ucişi în 
nord, spuse Dorian. Nu avem la dispoziţie săptămâni în şir 
ca să le convingem pe vrăjitoarele Crochan. 

lată, adevărul dur. Ca să fie oarecum bine primiţi aici, 
fuseseră nevoiţi să încalce o limită. Poate asemenea decizii 
dure făceau parte din îndatoririle lui de rege. 

El avea să-i păstreze secretul - atâta vreme cât ar fi vrut 
ea să i-l păstreze. 

— Fără discursuri făţarnice? 

— E război, spuse el ferm. Nu ne mai încurcăm cu astfel 
de lucruri. 

Şi nu ar fi contat, nu-i aşa, când sufletul lui etern ar fi 
fost preţul cerut ca să pună capăt măcelului? El deja 
stricase lucrurile. Dacă depăşirea limitelor i-ar fi cruțat pe 
ceilalţi de rău, ar fi făcut-o. Nu ştia ce fel de rege ar fi fost 
procedând astfel. 

Manon mormăi, considerând că era un răspuns 
acceptabil. 

— Ştii ce-i cu intrigile de la curte şi comploturile, spuse 
ea, degetele iscusite mişcându-se din nou deasupra 
şireturilor şi găicilor cizmelor ei. Cum ai... profita de asta... 


Cum i-ai zis mai devreme? De situaţia mea cu sabatul 
Crochan? 

Dorian îşi puse o mână sub cap. 

— Problema este că au toate avantajele. Ai nevoie de ele 
mai mult decât au ele nevoie de tine. Singurul avantaj pe 
care îl ai este descendenta ta, deşi se pare că o resping, în 
ciuda luptei de azi. Aşadar, cum facem ca asta să fie ceva 
important pentru ele? Cum dovedeşti că au nevoie de 
ultima lor regină în viaţă, ultima din descendența 
Crochan? El se gândi la asta. Există şi posibilitatea păcii 
între popoarele voastre, dar tu... Tresări. Nu mai eşti 
recunoscută drept moştenitoare. Orice târg ai fi putut să 
faci drept Cioc-Negru ar fi doar din partea ta şi a Celor 
Treisprezece, nu şi a restului clanului Dinţi-de-fier. Nu ar fi 
un adevărat tratat de pace. 

Manon termină de dezlegat cizmele şi se întinse pe 
saltea, trăgând pătura peste ea când îşi ridică privirea la 
tavanul jos al cortului. 

— Te-au învăţat lucrurile astea în castelul tău de 
cleştar? 

— Da. 

Înainte ca el să-l transforme în cioburi şi praf. 

Manon se întoarse într-o parte, sprijinindu-şi capul cu o 
mână, părul alb revărsându-i-se din cosiţă ca să îi 
încadreze faţa. 

— Nu poţi să-ţi foloseşti magia ca să le... convingi pur şi 
simplu? 

Dorian râse. 

— Din câte ştiu eu, nu. 

— Maeve şi-a făcut loc în mintea prinţului Rowan ca să îl 
convingă să-şi ia o parteneră nepotrivită. 

— Nici măcar nu ştiu ce putere are Maeve, zise Dorian, 
crispându-se. Ce îi făcuse regina Fae lui Rowan, ce îi făcea 
acum reginei din Terrasen... Şi nu sunt foarte sigur că 
vreau să încep să experimentez pe posibili aliaţi. 

Manon oftă pe nas. 

— Chestiile astea n-au făcut parte din instrucţia mea. 


El nu era surprins. 

— Vrei părerea mea sinceră? Ochii ei aurii îl ţintuiră în 
timp ce ea dădea hotărâtă din cap. Găseşte lucrul de care 
au nevoie şi foloseşte-l în avantajul tău. Ce le-ar face să te 
susţină, să te considere regina lor Crochan? Lupta din 
seara asta ţi-a câştigat o oarecare încredere, dar nu o 
acceptare imediată. Poate ştie Glennis. 

— Ar trebui să risc şi să o întreb. 

— Nu ai încredere în ea. 

— De ce aş avea? 

— Este străbunica ta. Şi nu a ordonat să fii executată 
imediat. 

— Nici bunica nu a făcut-o, până la sfârşit. 

Nicio emoție nu îi străbătu chipul, dar degetele îi intrară 
în scalp când spuse asta. 

Aşadar, Dorian spuse: 

— Aelin a avut nevoie de căpitanul Rolfe, iar oamenii lui 
au ieşit după secole din ascunzătoare ca să adune flota 
myceniană. Ea a aflat că au să se întoarcă în Terrasen doar 
când un dragon de mare o să reapară în sfârşit, unul dintre 
aliaţii lor pierdut demult în valuri. Aşadar, a făcut să se 
întâmple asta: a provocat o mică flotă valgă să atace Golful 
Craniului când era cel mai puţin păzit, iar apoi s-a folosit 
de luptă ca să le arate că un dragon de mare a sosit în 
ajutorul lor, invocat din aer şi magie. 

— Femeia metamorfică, spuse Manon. Dorian dădu din 
cap. lar mycenienii au crezut? 

— Sigur, zise Dorian. Aelin a aflat de ce anume aveau 
nevoie mycenienii ca să fie convinşi să se alăture cauzei ei. 
De ce ar putea avea nevoie sabatul Crochan ca să facă la 
fel? 

Manon se întinse pe saltea, la fel de grațios ca o 
dansatoare, şi se jucă luând în mână capătul cosiţei prins 
cu panglica roşie. 

— Am s-o întreb mâine-dimineaţă pe Ghislaine. 

— Nu cred că o să ştie răspunsul. 

Acei ochi aurii se îndreptară spre ai lui. 


— Chiar crezi că ar trebui să o întreb pe Glennis? 

— Da. Şi cred că o să te ajute. 

— De ce s-ar deranja? 

El se întrebă dacă Cele Treisprezece puteau să îşi dea 
seama de acea urmă de dezgust care licărea câteodată pe 
chipul ei. 

— Mama ei şi-a abandonat voit oraşul, poporul şi regina 
în ultimele ore astfel încât să poată proteja descendența 
regală. Descendenţa ta. Cred că ţi-a spus povestea în seara 
asta ca să-ţi dai seama că şi ea o să procedeze la fel. 

— Atunci de ce nu a spus-o direct? 

— Pentru că, în caz că nu ai observat, nu eşti chiar o 
persoană agreată în tabăra asta, în ciuda complotului tău 
cu Dinţi-de-fier. Glennis ştie cum să joace jocul. Trebuie 
doar să ţii pasul cu ea. Află de ce au venit aici şi 
plănuieşte-ţi apoi următoarea mişcare. 

Ea strânse din buze, relaxându-se imediat după aceea. 

— Dascălii tăi te-au instruit bine, prinţule! 

— Se pare că am avut ceva de câştigat de pe urma 
faptului că am fost crescut de un tiran infestat de demon. 

Cuvintele lui păreau monotone, chiar dacă începea să 
fiarbă. 

Ea se uită la gâtul lui, la linia albă de pe acesta, iar el 
mai că-i simţi privirea ca pe o atingere-fantomă. 

— Încă îl urăşti. 

El ridică o sprânceană. 

— Nu ar trebui să o fac? 

Părul ei alb ca luna sclipi în lumina slabă. 

— Mi-ai spus că era om. În adâncul lui, a rămas om şi a 
încercat să te protejeze cum a putut. Totuşi, îl urăşti. 

— Să mă ierţi dacă nu îmi plac metodele lui de a mă 
proteja. 

— Dar demonul, nu omul, este cel care ţi-a ucis 
vindecătoarea. 

Dorian îşi încordă maxilarul. 

— Nu contează! 

— Nu? Manon se încruntă. Majoritatea abia suportă 


câteva luni să fie infestaţi de un valg. Tu abia ai îndurat-o. 
Dorian încercă să nu tresară la cuvintele sincere. Totuşi, el 
a rezistat câteva decenii. 

Bărbatul se uită în ochii ei. 

— Dacă încerci să îl transformi pe tata într-un erou 
nobil, îţi pierzi timpul. Se gândi dacă să pună capăt 
conversaţiei aici, dar întrebă: Dacă ţi-ar spune cineva că 
bunica ta este bună în secret, că nu a vrut să îţi omoare 
părinţii şi pe mulţi alţii, că a fost forţată să te facă să îţi 
ucizi propria soră, ti-ar fi uşor să crezi aşa ceva? Să o ierţi? 

Manon îşi cobori privirea spre abdomen - spre cicatricea 
ascunsă sub hainele de piele. El se pregăti pentru răspuns, 
însă ea spuse doar atât: 

— M-am săturat de discuţii. 

Bun. La fel şi el. 

— Ai vrea să faci în schimb altceva, vrăjitoareo? Cu 
vocea răguşită, ştia că ea îi putea auzi bătăile inimii când 
pulsul i se mări. 

li răspunse doar venind lângă el, şuviţele din părul ei 
căzând în jurul lor ca o cortină. 

— Am spus că nu vreau să discut, şopti ea şi-şi cobori 
gura spre gâtul lui, trecându-şi dinţii peste acesta, chiar 
peste dunga albă unde fusese colierul. 

Dorian gemu încet şi îşi mişcă şoldurile, împingându-se 
în ea. Drept răspuns, ea începu să respire sacadat, iar el îi 
mângâie un şold. 

— Atunci, fă-mă să tac, spuse Dorian şi-şi cobori o mână 
ca să îi cuprindă ceafa în timp ce ea îi sărută gâtul. Nici 
urmă de acei dinţi de fier, dar promisiunea lor zăbovi, ca o 
sabie splendidă deasupra capului. 

Doar cu ea nu trebuia să dea explicaţii. Doar cu ea nu 
trebuia să fie rege, sau altceva în afară de ce era. Numai 
ea nu judeca niciodată ceea ce făcuse, pe cine dezamăgise, 
ce ar mai fi putut face. 

Doar plăcerea şi totala uitare îi uneau. 

Mâna lui Manon găsi catarama de la cureaua lui, iar 
Dorian întinse mâna spre a ei, şi niciunul nu vorbi o vreme 


după aceea. 
XXX 

Orgasmul pe care îl avusese în noaptea aceea - de două 
ori - nu reuşi să o relaxeze întru totul când zorii gri şi 
mohorâţi se iviră, iar Manon se apropie de cortul mai mare 
al lui Glennis. 

Il lăsase pe rege dormind, învelit cu păturile pe care le 
împărţiseră, deşi nu îi permisese să o îmbrăţişeze. Pur şi 
simplu se întorsese într-o parte, cu spatele la el şi 
închisese ochii. Lui nu păruse să îi pese, satisfăcut şi 
somnoros după ce îl călărise până ce avuseseră amândoi 
orgasm, şi adormise repede. Nu se trezise cât Manon se 
gândise cum trebuia să organizeze mai exact întâlnirea 
asta. 

Poate ar fi trebuit să îl aducă pe Dorian. El ştia cu 
siguranţă cum să joace jocurile astea, să gândească 
precum un rege. 

Totuşi, ucisese păianjenul ca o vrăjitoare cu sânge 
albastru. Fără niciun strop de milă. 

Asta nu ar fi trebuit să o entuziasmeze. 

Dar Manon ştia că mândria sa avea să rămână rănită şi 
că niciodată nu s-ar mai fi putut numi vrăjitoare dacă l-ar fi 
lăsat să facă asta în locul ei. 

Aşadar Manon intră neanunţată prin clapele cortului lui 
Glennis. 

— Trebuie să discut cu tine. 

O găsi pe Glennis fixându-şi mantia strălucitoare în faţa 
unui cuptor mic de bronz. 

— Înainte de micul dejun? Presupun că de la tatăl tău 
moşteneşti nerăbdarea. Tristan întotdeauna intra grăbit în 
cortul meu cu diverse probleme importante. Abia îl puteam 
convinge să stea nemişcat suficient timp cât să mănânc. 

Manon ignoră acea informaţie. Dinţi-de-fier nu aveau 
taţi. Doar mame şi bunici. Intotdeauna fusese astfel. Chiar 
dacă îi era greu să nu întrebe despre el, cum îl cunoscuse 
pe Lothian Cioc-Negru, ce le făcuse să ignore ura lor 
veche. 


— De ce ar fi nevoie ca să le conving pe vrăjitoarele 
Crochan să ni se alăture în război? 

Glennis îşi aranjă mantia în oglindă. 

— Doar o regină Crochan ar putea să aprindă Flacăra 
Războiului, să cheme toate vrăjitoarele din vatra ei. 

Manon clipi auzind răspunsul sincer. 

— Flacăra Războiului? 

Glennis făcu semn din bărbie spre clapele cortului şi 
groapa de foc de dincolo de ele. 

— Fiecare familie Crochan are o vatră care se mută 
odată cu ea la fiecare tabără sau cămin pe care îl clădim; 
focul nu se stinge niciodată. Flacăra din vatra mea e de pe 
vremea oraşului Crochan, când Brannon Galathynius i-a 
dat lui Rhiannon o scânteie din focul etern. Mama a purtat- 
o cu ea într-un glob de sticlă, ascunsă în mantie, când a 
scos-o pe furiş pe strămoaşa ta, iar aceasta a continuat să 
ardă în fiecare vatră regală Crochan de atunci. 

— Şi când magia a dispărut zece ani? 

— Clarvăzătoarele noastre au avut o viziune cum că o să 
dispară, iar flacăra o să se stingă. Aşadar, am aprins 
câteva focuri obişnuite din acea flacără magică şi am avut 
grijă să nu se stingă. Când magia a dispărut, flacăra într- 
adevăr s-a stins. lar când magia a revenit în primăvara 
asta, flacăra s-a aprins din nou, chiar în vatra în care am 
văzut-o ultima dată. Străbunica ei se întoarse spre ea. 
Când o regină Crochan îşi cheamă poporul la război, se ia 
o flacără din vatra regală şi se dă fiecărei vetre, de la o 
tabără la alta şi de la un sat la altul. Sosirea flăcării este o 
chemare pe care doar o adevărată regină Crochan o poate 
face. 

— Aşadar, trebuie doar să folosesc flacăra din groapa aia 
de acolo, iar armata o să mă însoţească? 

Ea râse. 

— Nu. Trebuie mai întâi să fii acceptată ca regină ca să 
faci asta. 

Manon scrâşni din dinţi. 

— Şi cum aş putea face asta? 


— Nu eu trebuie să aflu, nu-i aşa? 

Avu nevoie de toată înfrânarea ca să nu îşi scoată 
ghearele de fier şi să nu se plimbe prin cort. 

— De ce sunteţi aici - de ce în tabăra asta? 

Glennis ridică din sprâncene. 

— Nu ţi-am spus ieri? 

Manon bătu cu un picior în pământ. 

Vrăjitoarea observă nerăbdarea şi chicoti. 

— Eram în drum spre Eyliwe. 

Manon tresări. 

— Eyliwe? Dacă te gândeşti să fugi de războiul ăsta, pot 
să-ţi spun c-a izbucnit şi-n regatul ăla. 

Eyliwe arsese demult de furia Adarlanului. În întâlnirile 
ei nesfârşite cu Erawan, el se concentrase mai ales asupra 
fragmentării regatului. 

Glennis dădu aprobator din cap. 

— Ştim. Dar am primit veşti de la vetrele noastre din sud 
că s-a ivit o ameninţare. Călătorim ca să ne întâlnim cu o 
parte din grupurile de războinici din Eyliwe care au reuşit 
să supravieţuiască până acum - să atacăm armata trimisă 
de Morath. 

Ca să meargă spre sud, nu în nord, spre Terrasen. 

— E posibil ca Erawan să-şi dezlănţuie armata în Eyliwe 
doar ca să vă despartă, spuse Manon. Ca să vă împiedice 
să ajutaţi Terrasenul. Cred că a presupus că încerc să adun 
vrăjitoarele Crochan. Eyliwe este deja pierdut - veniţi cu 
noi în nord! 

Bătrâna dădu doar din cap. 

— S-ar putea să fie precum zici, dar ne-am dat cuvântul, 
aşa că o să ne îndreptăm spre Eyliwe. 

Darrow aştepta pe un deal, călare pe cal când armata 
sosi în sfârşit la căderea nopţii, după o zi întreagă de marş, 
zăpada şi vântul biciuindu-i la fiecare nenorocit de 
kilometru. 

Aedion, călare pe calul său, ieşi din coloana de soldaţi, 
îndreptându-se spre tabăra mică, şi galopă pe zăpada 
îngheţată spre lordul bătrân. El gesticulă cu o mână 
înmănuşată spre războinicii din spatele lui. 

— Aşa cum ai cerut: am sosit! 

Darrow abia se uită la Aedion în timp ce studie soldaţii 
care ridicau tabăra. Era o muncă grea şi extenuantă după 
o zi lungă şi o luptă înainte de asta, dar aveau să doarmă 
bine la noapte. lar Aedion ar fi refuzat să îi mute a doua zi. 
Poate şi peste două zile. 

— Câţi ai pierdut? 

— Mai puţin de cinci sute. 

— Bun! 

Aedion se enervă la răspunsul aprobator. Nu era armata 
lui Darrow, nu era nici măcar a lui Aedion. 

— Ce voiai de ne-ai cerut să venim aici atât de repede? 

— Am vrut să discut lupta cu tine, să aud ce ai aflat. 

Aedion scrâşni din dinţi. 

— Atunci, am să-ţi scriu un raport. El luă frâiele, 
pregătindu-se să-şi îndrepte calul înapoi spre tabără. 
Oamenii mei au nevoie de adăpost. 

Darrow dădu ferm din cap, ca şi când nu ar fi fost 
conştient de marşul extenuant pe care îl ceruse. 

— Ne întâlnim la răsărit. Anunţă-i pe ceilalţi lorzi! 

— Trimite-ţi mesagerii tăi! 

Darrow îi aruncă o privire rece. 

— Anunţă-i pe ceilalţi lorzi! El îl studie pe Aedion de la 


cizmele stropite cu noroi până la părul nespălat. Şi 
odihneşte-te! 

Aedion nu se deranjă să răspundă când îşi îndemnă calul 
să galopeze, armăsarul fugind prin zăpadă fără să ezite. 
Era un animal frumos care îl servise bine. 

Aedion miji ochii la zăpada viscolită care îi biciuia faţa. 
Trebuiau să construiască adăposturi - şi repede. 

La răsărit, urma să participe la întâlnirea cu Darrow, 
alături de ceilalţi lorzi. 

Şi, apoi, cu Aelin. 

XXX 

Cei treizeci de centimetri de zăpadă căzuţi peste noapte 
acoperiră corturile, stingând focurile şi făcându-i pe 
soldaţi să doarmă umăr la umăr ca să păstreze căldura. 

Lysandra tremurase în cortul ei, în ciuda faptului că se 
ghemuise în forma de leopard-fantomă lângă cuptor şi se 
trezise înainte de răsărit doar pentru că dormitul devenise 
inutil. 

Şi din cauza întâlnirii care trebuia să aibă loc în câteva 
clipe. 

Cu paşi mari, se îndreptă spre cortul imens de război al 
lui Darrow, cu Ansei din Briarcliff lângă ea, amândoi 
îngrămădiţi de frig. Din fericire, dimineaţa friguroasă le 
limita conversațiile. Nu avea sens să discute când aerul le 
îngheţa dinţii de îi dureau. 

Nobilii Fae cu părul argintiu intrară chiar înaintea lor, 
prinţul Endymion dând din cap spre ea - spre Aelin. 

Soţia vărului său. Asta credea el că era ea, pe lângă 
faptul că era regină. Endymion nu o mirosise niciodată pe 
Aelin, şi nu ar fi avut de unde să ştie că mirosul ciudat al 
femeii metamorfice era complet nepotrivit. 

Slavă zeilor pentru asta! 

Cortul de război era aproape plin, lorzii, prinții şi 
comandanții fiind adunaţi în centru, toţi studiind harta 
continentului care atârna de o clapă a cortului. Acele 
ieşeau din pânza groasă ca să marcheze diversele armate. 

Atât de multe, prea multe adunate în sud, blocând 


ajutorul oricăror aliaţi de dincolo de liniile Morathului. 

— S-a întors în sfârşit! spuse cu răceală o voce 
tărăgănată. 

Lysandra schiţă un zâmbet indolent şi merse agale spre 
mijlocul cortului, Ansei zăbovind lângă intrare. 

— Am auzit că am ratat ceva amuzant azi. M-am gândit 
să revin înainte să pierd şansa de a ucide şi eu nişte soldaţi 
valgi. 

Se auziră câteva chicote, dar Darrow nu zâmbi. 

— Nu-mi amintesc să te fi invitat la întâlnirea asta, 
Înălţimea Ta! 

— Eu am invitat-o, spuse Aedion, apropiindu-se de 
marginea grupului. De vreme ce ea practic luptă în 
legiunea Bane, am făcut-o locţiitoarea mea. Şi, astfel, 
vrednică de a fi aici. 

Lysandra se întrebă dacă mai putea cineva să vadă acea 
urmă de suferinţă de pe chipul lui Aedion - suferinţa şi 
dezgustul faţă de regina impostoare care se fălea printre 
ei. 

— Îmi pare rău să te dezamăgesc! îi spuse ea lui Darrow. 

Darrow doar se întoarse spre hartă când intrară Ravi şi 
Sol. 

Sol dădu din cap respectuos către Aelin, iar Ravi îi 
zâmbi. Aelin îi făcu semn din ochi înainte să se întoarcă 
spre hartă. 

— După lupta noastră de ieri cu Morathul, conduşi de 
generalul Ashryver, spuse Darrow, cred că ar trebui să ne 
postăm soldaţii în Theralis şi să pregătim apărarea 
Orynthului pentru un asediu. Ceilalţi lorzi - Sloane, 
Gunnar şi Ironwood - confirmară mormăind. 

Aedion scutură din cap, anticipând fără îndoială asta. 

— O să-l anunţe pe Erawan că suntem pe fugă şi ne 
împrăştie prea departe de orice posibili aliaţi din Sud. 

— În Orynth, zise lordul Gunnar, mai cărunt şi mai 
bătrân decât Darrow şi de două ori mai rău, avem ziduri 
care pot să reziste în faţa catapultelor. 

— Dacă aduc turnurile vrăjitoarelor, interveni Ren 


Allsbrook, atunci zidurile Orynthului au să se dărâme. 

— Încă nu am văzut dovada acelor turnuri ale 
vrăjitoarelor, replică Darrow. În afară de spusele unui 
inamic. 

— Un inamic devenit aliat, zise Aelin-Lysandra. Darrow 
îi aruncă o privire dezgustată. Manon Cioc-Negru nu a 
minţit. Nici Cele Treisprezece ale ei nu erau aliate 
Morathului când au luptat alături de noi. 

Nobilii Fae dădură din cap, la fel şi Ansei. 

— Împotriva lui Maeve, zise zeflemitor lordul Sloane, un 
bărbat slab cu un chip dur şi nas coroiat. Lupta s-a dus 
împotriva lui Maeve, nu a lui Erawan. Ar fi făcut la fel şi 
împotriva speciei lor? Vrăjitoarele sunt loiale până la 
moarte şi mai viclene decât vulpile. Manon Cioc-Negru şi 
clica ei ar fi putut la fel de bine să vă considere nişte proşti 
disperaţi şi să vă dea informaţii greşite. 

— Manon Cioc-Negru s-a întors împotriva propriei 
bunici, Marea Vrăjitoare a Clanului Cioc-Negru, spuse 
Aedion, vocea lui devenind un mormăit periculos. Nu cred 
că aşchiile de fier pe care le-am găsit în burta ei sunt o 
minciună. 

— Repet, spuse lordul Sloane, vrăjitoarele alea sunt 
viclene. Ar face orice. 

— Turnurile vrăjitoarelor sunt reale, zise Lysandra, 
lăsând vocea calmă să umple cortul. N-am de gând să 
pierd vremea dovedind că există. Şi nici nu risc să las 
Orynthul pradă puterii lor. 

— Dar ai risca oraşele de la graniţă? o provocă Darrow. 

— Plănuiesc să găsesc o cale să elimin turnurile înainte 
să poată trece de poalele dealurilor, spuse ea tărăgănat şi 
se rugă ca Aedion să aibă un plan. 

— Cu focul pe care l-ai arătat atât de măreț, zise Darrow 
la fel de lin. 

Ansei din Briarcliff răspunse înainte ca Lysandra să 
născocească o minciună destul de arogantă. 

— Lui Erawan îi place să se joace cu mintea altora, să 
inspire frică. Lasă-l să se întrebe şi să se îngrijoreze de ce 


Aelin nu şi-a folosit încă puterile. Să se gândească dacă le 
păstrează pentru ceva măreț. Îi făcu poznaş semn din ochi. 
Chiar sper să fie îngrozitor. 

Lysandra îi schiţă reginei un zâmbet. 

— O, va fi! 

Ea simţi privirea lui Aedion, agonia şi îngrijorarea bine 
ascunse, dar generalul spuse: 

— Eldrys a fost menit să ne împuţineze, să ne facă să ne 
îndoim de înţelepciunea Morathului, trimiţându-şi soldaţii 
aici. El vrea să îl subestimăm. Dacă mergem spre graniţă, 
vom avea poalele dealurilor ca să îi încetinim înaintarea. 
Noi cunoaştem acel teren, el nu. Putem folosi asta în 
avantajul nostru. 

— Şi dacă merge prin Oakwald? Lordul Gunnar arătă 
spre drumul care trece prin Endovier. Atunci, ce facem? 

De data asta răspunse Ren Allsbrook. 

— Atunci cunoaştem şi acel teren. Pădurea Oakwald nu-l 
place pe Erawan şi armata lui. Îi este loială lui Brannon şi 
moştenitorilor lui, zise şi-i aruncă o privire rece şi totuşi... 
blândă. Oarecum. 

Ea îi schiţă un zâmbet tânărului lord. Ren îl ignoră, 
întorcându-se din nou spre hartă. 

— Dacă mergem spre graniţă, spuse Darrow, riscăm să 
fim ucişi, lăsând astfel Perranthul şi Orynthul şi toate 
oraşele din regatul ăsta la mila lui Erawan! 

— Ambele variante pot fi posibile, spuse prinţul 
Endymion, înaintând. Era cel mai vârstnic dintre ei, deşi 
nu părea să aibă mai mult de douăzeci şi opt de ani. 
Armata ta rămâne prea mică pentru a risca să se împartă 
în două. Trebuie să mergem toţi - ori spre sud, ori înapoi 
spre nord. 

— Eu aş vota pentru Sud, spuse prinţesa Sellene, 
verişoara lui Endymion. Verişoara lui Rowan. Ea fusese 
curioasă în privinţa lui Aelin, îşi dădea seama Lysandra, 
dar se ţinuse departe. Ca şi când ar fi ezitat să facă o 
alianţă când războiul ar fi putut să-i distrugă pe toti. 
Lysandra se întrebase de mai multe ori ce experienţă din 


viaţa ei lungă o făcuse astfel - circumspectă şi serioasă şi 
totuşi nu complet distantă. Sunt mai multe căi de scăpare, 
dacă este nevoie. Ea îndreptă un deget bronzat spre hartă, 
părul ei argintiu împletit strălucind printre faldurile 
mantiei groase de culoarea smaraldului. In Orynth, veţi fi 
cu spatele la munţi. 

— Sunt poteci secrete prin Staghorn, spuse lordul 
Sloane foarte calm. Mulţi dintre oamenii noştri le-au folosit 
în urmă cu zece ani. 

Şi astfel, discuţia continuă. Dezbătând şi argumentând, 
vocile ridicându-se şi coborând. 

Până ce Darrow ceru să se voteze - doar între cei şase 
lorzi ai 'Terrasenului. După câte se părea, singurii lideri 
oficiali ai armatei lui. 

Doi dintre ei, Sol şi Ren, votară pentru graniţă. 

Patru, Darrow, Sloane, Gunnar şi Ironwood, votară să 
plece spre Orynth. 

Darrow spuse categoric după ce se făcu linişte: 

— Dacă aliaţii noştri nu vor să ne rişte planul, pot să 
plece. Nu vă obligăm la nimic. 

Lysandra aproape tresări auzind asta. 

Aedion mormăi, chiar dacă îngrijorarea îi licări în ochi. 

Dar prinţul Galan, care rămăsese tăcut şi atent, un 
ascultător în ciuda faptului că zâmbea des şi lupta cu 
vitejie pe mare şi pe uscat, înaintă. Se uită direct la Aelin, 
ochii lui - ochii lor - strălucind puternic. 

— Ce aliaţi slabi suntem, spuse el, accentul lui 
wendlynian fiind pronunţat şi răsunător, dacă ne 
abandonăm prietenii când alegerea lor e diferită de a 
noastră. Promitem să vă ajutăm în acest război. Wendlyn 
nu va da înapoi. 

Darrow se încordă. Nu la aceste cuvinte, ci la faptul că 
erau adresate ei. Lui Aelin. 

Lysandra făcu o plecăciune, atingându-şi pieptul în 
dreptul inimii. 

Prinţul Endymion îşi ridică bărbia. 

— [i jur vărului meu, consortului tău, spuse el, iar ceilalţi 


lorzi se enervară. De vreme ce Aelin nu era regină, titlul 
lui Rowan încă nu era recunoscut de ei. Doar de ceilalţi 
lorzi, aparent. Întrucât am dubii că vom mai fi bineveniţi în 
Doranelle, mi-ar plăcea să cred că asta ar putea fi probabil 
noua noastră casă, dacă totul va decurge bine. 

Aelin ar fi confirmat. 

— Sunteţi bineveniţi aici - cu toţii. Oricât vreţi. 

— Nu eşti autorizată să faci asemenea invitaţii! izbucni 
lordul Gunnar. 

Niciunul dintre ei nu se deranjă să răspundă. Dar Ilias al 
Asasinilor Tăcuţi dădu solemn din cap, exprimându-şi 
acordul de a rămâne, iar Ansei din Briarcliff doar îi făcu 
iarăşi semn cu ochiul lui Aelin şi spuse: 

— Am venit până aici ca să te ajut să îl faci praf pe 
ticălosul ăla. Nu văd de ce aş pleca acum acasă. 

Lysandra nu simulă recunoştinţa care o gâtuia când făcu 
o plecăciune spre aliaţii pe care îi adunase regina ei. 

Un tânăr înalt şi brunet intră în cort, îndreptându-şi 
privirea gri spre grupul adunat şi făcând ochii mari când o 
văzu pe ea - pe Aelin. Se miră şi se uită la Aedion de parcă 
ar fi vrut o confirmare. El observă părul auriu, ochii 
familiei Ashryver şi se albi. 

— Ce este, Nox? mormăi Darrow. Mesagerul se îndreptă 
şi se grăbi să vină lângă lord, şoptindu-i ceva la ureche. 
Trimite-l înăuntru! fu singurul răspuns al lui Darrow. 

Nox ieşi din cort, grațios în ciuda înălţimii lui, şi intră un 
bărbat mai scund cu pielea albă. 

Darrow întinse mâna după scrisoare. 

— Ai primit un mesaj din Eldrys? 

Lysandra simţi mirosul străinului odată cu Aedion, cu o 
clipă înainte ca străinul să zâmbească şi să spună „Erawan 
vă salută!” şi să dezlănţuie o rafală de vânt negru direct 
spre ea. 

Lysandra se feri, dar nu destul de repede încât să evite 
explozia de putere care îi lăsă o tăietură pe braţ. 

Ea căzu la pământ, rostogolindu-se, aşa cum o învățase 
cu grijă Arobynn, dar Aedion era deja în faţa ei, cu sabia 
scoasă, apărându-şi regina. 

Un licăr de lumină şi frig - de la Enda şi Sellene - şi 
mesagerul Morathului fu țintuit în genunchi, puterea lui 
întunecată lovind bariera invizibilă de vânt îngheţat. 

În cort, toţi se îndepărtaseră, armele lucind. Flancându-l 
pe bărbatul doborât, Ilias şi Ansei îşi ţineau deja săbiile 
înclinate spre el, poziţiile lor defensive fiind aceleaşi. 
Fuseseră instruiți de acelaşi maestru, sub acelaşi soare 
arzător. Totuşi, nu se uitau unul la celălalt. 

Ren, Sol şi Ravi luaseră poziţii lângă Lysandra - Aelin - 
cu săbiile pregătite să verse sânge. O nouă curte strângea 
rândurile în jurul reginei sale. 

Nu conta că lorzii vârstnici se retrăseseră în spatele 
mesei cu gustări, cu feţele ridate palide. Doar Galan 
Ashryver se oprise lângă ieşirea din cort, fără îndoială ca 
să-l intercepteze pe atacator dacă ar fi încercat să fugă. O 
mişcare curajoasă şi prostească totodată, având în vedere 
că îngenunchea în mijlocul cortului. 

— N-a mirosit nimeni că este un demon valg? întrebă 
Aedion, ridicând-o pe Lysandra în picioare de braţul 
sănătos. 

Dar străinul nu avea colier, şi nici vreun inel pe mâinile 
albe şi goale. 

Stomacul Lysandrei se agită când îşi atinse cu o mână 
rana care-i zvâcnea pe braţ. Ştia ce bătea în pieptul 
bărbatului. O inimă de fier şi piatră Wyrd. 

Mesagerul râse, spunând printre dinţi: 


— Fugi spre castelul tău. Suntem... 

El adulmecă aerul. Se uită direct la Lysandra. La 
sângele care curgea pe braţul ei stâng, prelingându-se pe 
tunica uzată şi albastră a lui Aelin. 

Ochii lui negri se măriră de surprindere şi încântare, 
cuvântul  născându-se pe buzele lui.  „Creatură 
metamorfică.” 

— Omorâţi-l! le ordonă ea nobililor Fae cu păr argintiu, 
inima bătându-i cu putere. 

Nimeni nu îndrăzni să îi spună să îl ardă chiar ea. 

Endymion ridică o mână, iar bărbatul posedat de valg 
începu să suspine. Totuşi, nu înainte ca privirea să i se 
întunece pe deplin, înghițind albul ochilor. 

Nu din cauza morţii care îl cuprindea, ci pentru că părea 
să transmită un mesaj printr-o legătură lungă şi neagră. 

Mesajul care i-ar fi putut osândi: Aelin Galathynius nu 
era aici. 

— Destul! mârâi Aedion şi frica - frica adevărată îi albi 
chipul când şi el îşi dădu seama ce tocmai transmisese 
mesagerul stăpânului său. 

Sabia Orynthului licări, sângele negru ţâşnind, iar capul 
bărbatului se rostogoli pe pământul acoperit de covoare. 

În linişte, Lysandra gâfâi, luându-şi mâna de pe braţ ca 
să studieze rana. Tăietura nu era adâncă, dar avea s-o 
doară câteva ore. 

Ansei din Briarcliff îşi puse în teacă sabia cu cap de lup 
şi o apucă pe Lysandra de umăr, părul ei roşcat legănându- 
se când studie rana, apoi cadavrul. 

— Ticăloşi urâţi, nu-i aşa? 

Aelin ar fi avut un răspuns arogant care să îi amuze, dar 
Lysandra nu îşi găsea cuvintele. Ea doar dădu din cap la 
pata neagră care păta podeaua cortului la o distanţă de 
câţiva centimetri. Nobilii Fae adulmecară duhoarea, 
strâmbându-se. 

— Curăţaţi mizeria asta! ordonă Darrow. Chiar dacă 
mâinile îi tremurau puţin. 

Lângă clapele cortului, Nox se holba la valgul decapitat. 


Ochii lui gri îi întâlniră căutători pe ai ei, iar apoi se uită în 
jos. 

— Nu avea un inel, şopti Nox. 

Înşfăcând o margine a bucății de pânză de pe masa 
neatinsă cu gustări, Aedion curăţă Sabia Orynthului. 

— Nu avea nevoie de unul. 

XXX 

Erawan ştia că Aelin nu era cu ei, că o femeie 
metamorfică îi luase locul. 

Aedion merse prin tabără, cu Lysandra-drept-Aelin în 
urma lui. 

— Ştiu, spuse el peste umăr, ignorând pentru prima dată 
războinicii care îl salutau. 

Ea îl urmă oricum. 

— Ce ar trebui sa facem? 

El nu se opri până nu ajunse la cortul său, simțind încă 
în nări duhoarea acelui mesager valg. Acel bici întunecat 
care se îndreptase spre Lysandra încă-i ardea în spatele 
ochilor, strigătul ei de durere răsunând în urechile lui. 

El îşi pierdu cumpătul, căutând să se descarce. 

Ea îl urmă în cort. 

— Ce ar trebui să facem? întrebă din nou. 

— Ce ai zice să începem să ne asigurăm că nu sunt alţi 
mesageri care pândesc prin tabără, mârâi el, făcând paşi. 

Nobilii Fae deja dăduseră acel ordin, şi îşi trimiteau cei 
mai buni cercetaşi. 

— El ştie, şopti ea. Aedion se întoarse spre ea, văzând-o 
pe verişoara lui - văzând-o pe Lysandra tremurând. Nu pe 
Aelin, deşi fusese destul de convingătoare azi. Mai bine 
decât de obicei. Ştie ce sunt. 

Aedion îşi frecă faţa. 

— Se pare că ştie şi că mergem spre Orynth. Vrea să 
facem exact asta. 

Lysandra se aşeză pe patul lui, ca şi când genunchii n-ar 
mai fi ajutat-o. Pentru o clipă, impulsul de a sta lângă ea, 
de a o trage spre el, fu atât de puternic încât aproape îi 
cedă. 


Aroma sângelui ei umplu spaţiul, împreună cu parfumul 
său fantastic şi complex. Îl simţea ca pe un deget senzual 
pe piele, transformându-i furia în ceva atât de mortal, încât 
ar fi putut ucide următorul mascul care ar fi intrat în acest 
cort. 

— Erawan ar putea să afle veştile şi să se îngrijoreze, 
spuse Aedion când reuşi din nou să gândească. S-ar putea 
să se întrebe de ce ea nu este aici şi dacă este pe cale să 
facă un lucru care îl va răni. L-ar putea forţa să îşi arate 
intenţia. 

— Sau să ne atace acum, cu toată forţa, când ştie că 
suntem slăbiţi. 

— Vom vedea. 

— Orynthul o să fie un abator, şopti ea, plecându-şi 
umerii din cauza greutăţii poverii pe care o purta - nu doar 
pentru că era o femeie aruncată în conflictul ăsta, ci o 
femeie care juca rolul alteia, care putea să se prefacă, dar 
nu prea mult. Care nu avea cu adevărat puterea de a opri 
hoardele ce mărşăluiau spre nord. Fusese dispusă să 
poarte totuşi acea povară. Pentru Aelin. Pentru regatul 
ăsta. 

Chiar dacă îl minţise în privinţa asta, fusese dispusă să 
accepte povara. 

Aedion se aşeză lângă ea şi se uită în gol la pereţii 
cortului. 

— Nu mergem în Orynth. 

Lysandra îşi ridică fruntea. Nu pentru că auzi cuvintele, 
ci pentru că stătea atât de aproape de ea. 

— Atunci, unde mergem? 

Aedion îşi studie armura, unsă şi pregătită pe un 
manechin în partea cealaltă a cortului. 

— Sol şi Ravi îşi vor lua o parte din oameni înapoi spre 
coastă ca să se asigure că nu întâlnim alte atacuri dinspre 
mare. Se vor întâlni cu ce a mai rămas din flota 
wendlyniană în timp ce Galan şi soldaţii lui vor rămâne cu 
noi. Vom mărşălui ca o singură armată spre graniţă. 

— Ceilalţi lorzi au votat împotrivă. 


Într-adevăr aşa făcuseră, bătrâni nebuni. 

El se jucase cu trădarea în ultimii zeci de ani. O 
transformase într-o formă de artă. Aedion schiţă un 
zâmbet. 

— Lasă asta în seama mea. 

XXX 

Legiunea Bane nu era loială decât lui Aelin Galathynius. 
Ca şi aliaţii pe care îi adunase ea şi armatele lui Ren 
Allsbrook şi Ravi şi Sol din Suria. 

Aşa stăteau lucrurile şi cu Nox Owen - aparent. 

Totuşi Lysandra, nu Aedion, făcuse posibilă fuga lor. 

Ea se întorcea spre cortul ei - al lui Aelin -, potrivit mai 
degrabă pentru un căpitan al armatei decât pentru o 
regină, când Nox o ajunse din urmă. Tăcut şi grațios. Bine 
instruit. Şi probabil mai mortal decât părea. 

— Deci Erawan ştie că nu eşti Aelin. 

Ea întoarse capul spre el. 

— Ce? 

O întrebare rapidă şi vagă, ca să tragă de timp. Riscase 
Aedion să îi spună adevărul? 

Nox îi schiţă un zâmbet. 

— Mi-am dat şi eu seama de atâta lucru când am văzut 
surprinderea pe chipul demonului. 

— Probabil te înşeli. 

— Da? Sau nu îţi aminteşti deloc de mine? 

Se strădui să se uite condescendent la el, chiar dacă 
hoţul-mesager era mai înalt decât ea. Aelin nu adusese 
niciodată vorba de un oarecare Nox Owen. 

— De ce ar trebui să îmi amintesc un lacheu de-al lui 
Darrow? 

— O încercare bună, dar Celaena Sardothien părea ceva 
mai amuzată când sfâşia bărbaţi. 

El ştia cine era Aelin, ce fusese ea. Lysandra nu spuse 
nimic şi continuă să meargă spre cortul ei. Dacă i-ar fi spus 
lui Aedion, cât de repede ar fi putut să-l îngroape pe Nox 
în pământul îngheţat? 

— Secretul tău este în siguranţă, şopti Nox. Celaena - 


Aelin era o prietenă. Încă este, sper. 

T Cum? 

In ceea ce privea rolul ei în toată situaţia, nu intenționa 
să recunoască mai mult. 

— Am luptat împreună în competiţia de la castelul de 
cleştar. El pufni. Nu am ştiut până acum. Pe toţi zeii, eram 
acolo pentru ministrul Joval ca spion al rebelilor. Eram 
plecat prima dată din Perranth. Participam prima dată şi 
am ajuns fără să vreau să mă antrenez împreună cu regina 
mea. Râse, încet şi uimit. Am lucrat mulţi ani cu rebelii, 
chiar şi ca hoţ. Voiau să fiu spionul lor din castel, să aflu 
planurile regelui. Le-am raportat întâmplările ciudate până 
au devenit prea periculoase. Până când Cel... Aelin m-a 
avertizat să fug. Am ascultat şi m-am întors aici. Joval este 
mort. A căzut în lupta cu un grup de rebeli lângă graniţă, 
primăvara trecută. Darrow m-a luat ca să fiu mesagerul şi 
spionul lui personal. Aşadar, iată-mă! El se uită pieziş la 
ea, încă uimit. Sunt la dispoziţia ta, chiar dacă nu eşti... ştii 
tu. Işi înclină capul, în orice caz, cine eşti? 

— Aelin. 

Nox zâmbi cu subînţeles. 

— Corect! 

Lysandra se opri în faţa cortului prea mic al reginei, 
îngrămădit între cel al lui Aedion şi cel al lui Ren. 

— Care e preţul tăcerii tale? Sau Darrow ştie deja? 

— De ce i-aş spune? Servesc Terrasenul şi familia 
Galathynius. Am făcut-o întotdeauna. 

— Unii spun că Darrow este un pretendent puternic la 
tron, având în vedere relaţia cu Orion. 

— Azi mi-am dat seama că asasina pe care am ajuns să o 
consider prietenă este de fapt regina pe care o credeam 
moartă. Cred că zeii mă îndreaptă într-un direcţie anume, 
nu-i aşa? 

Ea zăbovi între clapele cortului. Căldura plăcută o 
chema înăuntru. 

— Şi dacă ţi-aş spune că avem nevoie de ajutorul tău în 
seara asta şi că rişti să fii numit trădător? 


Nox pur şi simplu schiţă o plecăciune. 

— Atunci aş spune că îi datorez prietenei mele Celaena o 
favoare pentru avertismentul din castel, plus că mi-a salvat 
viaţa înainte de asta. 

Nu ştia de ce avea încredere în el, dar, în timp, 
instinctul ei în privinţa bărbaţilor se dovedise întotdeauna 
corect, chiar dacă fusese incapabilă să îl folosească în 
trecut. Reuşise doar să se pregătească pentru ei. 

Dar amabilitatea de pe chipul lui Nox Owen era sinceră. 
Cuvintele lui erau sincere. Încă un aliat de care Aelin le 
făcuse rost, de data asta neintenţionat. 

Ea ştia că Aedion ar fi fost de acord cu acest plan, chiar 
dacă el încă o ura. Aşadar Lysandra intră, vocea ei 
devenind o şoaptă. 

— Atunci, ascultă cu atenţie! 

XXX 

Totul se făcu în linişte şi fără nicio urmă. 

Fiecare element complicat se desfăşură fără probleme, 
ca şi când înşişi zeii i-ar fi ajutat. 

La cină, Nox Owen adăugase ceva în vinul pe care îl 
servise personal - ca scuză pentru că lăsase să intre un 
soldat valg - lordului Darrow, lui Sloane, Gunnar şi 
Ironwood. Nu ca să îi ucidă, ci ca să le ofere un somn 
profund şi fără vise. 

„Nici măcar un urs nervos nu l-ar putea trezi pe 
bădăranul ăsta”, zisese Ansei din Briarcliff adulmecându-l 
atunci când rămăsese deasupra patului lordului Gunnar, îi 
ridicase braţul moale şi apoi îl lăsase să cadă. 

Lordul nu se mişcase, iar Lysandra, în trupul unui 
şoarece şi ascunsă în umbra din spatele reginei, 
considerase că dovada era suficientă. 

Cei patru stegari loiali adormiseră profund în noaptea 
aceea mulţumită vinului pe care Galan Ashryver, Ilias, Ren 
şi Ravi avuseseră grijă să îl trimită la focurile lor. 

Iar când se treziseră toţi în ziua următoare, doar zăpadă 
viscolită era dincolo de corturile lor. 

Tabăra dispăruse. 


Şi armata odată cu ea. 

Nimeni din Anielle sau din fortăreaţa din piatră gri care 
se ivea spre orizontul sudic nu striga alarmat la rukul care 
cobori din cer şi se aşeză pe metereze. 

Santinelele fortăreței care fuseseră de strajă doar îşi 
scoseseră armele, una fugind în interiorul puţin luminat, şi 
le îndreptară spre Chaol şi Yrene când alunecară de pe 
spatele măreţei păsări. 

Frigul din largul oceanului nu era nimic în comparaţie 
cu vântul de pe versanţii munţilor pe care fusese construit 
oraşul, sau cu gerul dinspre Silver Lake pe care-l ocolea şi 
a cărui suprafaţă era atât de plată încât părea o mare 
oglindă întinsă sub cerul gri. 

Yrene ştia că planul oraşului Anielle îi era la fel de 
cunoscut lui Chaol ca propriul trup - şi ştia, din amintirile 
pe care le văzuse în sufletul lui şi din ce îi spusese în 
ultimele luni, că şindrila gri de pe acoperiş fusese cioplită 
din carierele de piatră din sud, lemnul caselor fiind luat 
din pădurea Oakwald care se ivea dincolo de câmpia care 
mărginea partea sudică a lacului. O ramificaţie a piscurilor 
ieşea ca un braţ din trupul şerpuit al Colţilor, mărginind 
oraşul între el şi Silver Lake, fortăreaţa fiind construită pe 
pantele golaşe. 

Etaj după etaj, fortăreaţa Westfall se ridica de la câmpie 
până la vârful muntelui din spatele acesteia, partea cea 
mai de jos deschizându-se spre întinderea plată de zăpadă, 
în timp ce celelalte etaje erau orientate spre oraşul din 
stânga ei. Fusese construită ca o fortăreață, cu 
nenumărate etaje, metereze şi porţi, toate concepute să 
reziste atacului inamic. Pietrele gri purtau semnele 
multelor evenimente la care asistaseră şi cărora le 
supravieţuiseră, doar un zid gros încercuind fortăreaţa. 


Intimidantă, impunătoare, neiertătoare - Chaol îi 
spusese că fortăreaţa nu fusese construită să fie frumoasă 
sau comodă, într-adevăr, niciun steag colorat nu flutura în 
vânt. Niciun parfum sau miros de mirodenii nu plutea pe 
acolo. Doar umezeală rece şi densă. 

După turnurile superioare acoperite cu licheni, Yrene îşi 
dădu seama că puteau supraveghea orice mişcare de pe 
lac sau câmpie, în oraş sau în pădure, chiar şi pe pantele 
Colţilor. Câte ore petrecuse soţul ei pe pasarelele turnului, 
privind spre Rifthold, dorindu-şi să fie oriunde în afară de 
acest loc întunecat şi friguros? 

Chaol rămase aproape de Yrene, cu bărbia ridicată, în 
timp ce îi anunţă pe cei doisprezece străjeri care îşi 
îndreptau săbiile spre ei că era lordul Chaol Westfall şi că 
dorea să îşi vadă tatăl. Imediat. 

Nu îl mai auzise folosind acea voce. Era o altfel de 
autoritate. Vocea unui lord. 

Un lord - şi presupunea că ea era o lady. Chiar dacă 
zborul o forţase să îşi abandoneze rochiile obişnuite în 
favoarea hainelor de piele ale rukhinilor, chiar dacă era 
sigură că părul ei împletit fusese împrăştiat în toate 
direcţiile şi că ar fi avut nevoie de câteva ore şi o baie ca 
să îl descâlcească. 

Zăboviră pe metereze în linişte, iar mâna înmănuşată a 
lui Chaol o apucă pe a ei, vântul zburlind blana de pe 
gulerul mantiei lui groase. Pe chipul lui nu se citea decât 
hotărârea, totuşi mâna cu care o strângea pe a ei... Ea ştia 
ce însemna această revenire acasă. 

N-avea să uite niciodată că îi văzuse tatăl aruncându-l pe 
treptele de piatră la câteva etaje mai jos, făcându-i lui 
Chaol cicatricea ascunsă de lângă linia părului. Era un 
copil. El aruncase un copil pe scările alea şi îl forţase să se 
întoarcă pe jos în Rifthold. 

Se îndoia că a doua oară socrul ei i-ar fi lăsat o impresie 
mai bună. 

Un bărbat cu faţa scobită şi îmbrăcat cu o tunică gri îşi 
făcu apariţia şi spuse: 


— Veniţi pe aici! 

Niciun titlu, nimic onorific. Nicio primire călduroasă. 

Yrene îl strânse de mână pe Chaol. Ei veniseră ca să 
avertizeze oamenii din acest oraş - nu pe ticălosul care 
lăsase cicatrici atât de urâte pe sufletul soţului ei. Aceşti 
oameni meritau să fie avertizaţi, protejaţi. 

Yrene îşi aminti de asta când intrară în fortăreaţa 
întunecată. 

Holul înalt şi îngust nu era mai frumos decât exteriorul. 
Ferestrele înguste montate la înălţime pe ziduri ofereau 
puţină lumină, iar cazanele vechi aruncau umbre 
pâlpâitoare pe pietre. Tapiserii zdrenţuite atârnau ici şi 
colo şi niciun sunet - nici muzică, nici râsete, nici 
conversații - nu îi întâmpină. ; 

Această casă veche şi friguroasă fusese căminul lui? In 
comparaţie cu palatul khaganului, era o cocioabă, 
nepotrivită pentru cuiburile păsărilor ruk. 

— Tatăl meu, şopti Chaol astfel încât să nu îi audă 
escorta, fără îndoială văzând groaza de pe chipul lui Yrene, 
nu crede în golirea cuferelor pentru amenajări. Dacă nu s- 
a dărâmat, atunci nu e distrus. 

Yrene încercă să zâmbească la tentativa de umor, 
încercă să o facă de dragul lui, dar se enervă tot mai mult 
cu fiecare pas de-a lungul holului. Escorta lor tăcută se 
opri în sfârşit în faţa uşilor înalte de stejar, lemnul fiind la 
fel de vechi şi putred ca restul fortăreței, şi bătu o singură 
dată. 

— Intră! 

Yrene simţi tremurul care îl străbătu pe Chaol auzind 
vocea vicleană şi rece. 

Uşile se deschiseră ca să dezvăluie o sală întunecată, 
flancată de coloane, înţesată cu raze de lumină apoasă. 

Bărbatul aşezat în capul mesei lungi din lemn, destul de 
mare pentru patruzeci de oameni, nu se deranjă să se 
ridice. 

Fiecare pas al lor răsună prin sală, şemineul mare aprins 
din stânga lor abia reuşind să alunge frigul. Un pocal cu ce 


părea a fi vin şi resturile mesei de seară stăteau în faţa 
lordului din Anielle, pe masă. Nici urmă de soţia lui sau de 
celălalt fiu. 

Dar chipul... era cel al lui Chaol, de peste câteva zeci de 
ani. Sau aşa avea să fie, dacă soţul ei ar fi devenit la fel de 
nemilos şi rece precum bărbatul din faţa lor. 

Ea nu ştia cum reuşise. Cum reuşise Chaol să îşi plece 
capul într-o reverență. 

— Tată! 

XXX 

Chaol nu se ruşinase niciodată de fortăreață înainte să 
intre în ea cu Yrene. Nu îşi dăduse niciodată seama cât de 
multă nevoie avea de reparaţii, cât de neglijată fusese. 

Gândul că soţia lui, atât de strălucitoare şi blândă, era în 
acest loc mohorât îl făcu să vrea să alerge înapoi spre 
pasărea ruk ce aştepta pe parapeţi şi să zboare din nou 
spre coastă. 

lar acum, văzând-o în faţa tatălui său, care nu se 
deranjase să se ridice de pe scaun şi a cărui cină mâncată 
pe jumătate stătea aruncată în faţa lui, Chaol constată că 
trebuia să îşi ţină în frâu furia. 

Mantia mărginită cu blană a tatălui său se revărsa în 
jurul lui. De câte ori îl văzuse în acest scaun, în capul 
acestei mese, la care stătuseră cândva unii dintre cei mai 
buni lorzi şi războinici din Adarlan? 

Acum era goală, o urmă a ceea ce fusese cândva. 

— Mergi, spuse tatăl său, studiindu-l din cap până în 
picioare, atenţia zăbovindu-i asupra mâinii cu care Chaol o 
ţinea încă pe a lui Yrene. O, cu siguranţă avea să aducă în 
curând vorba despre asta, când ar fi avut cel mai profund 
efect. Ultima dată am auzit că nu puteai decât să îţi mişti 
degetul mare de la picior. 

— Asta îi datorez acestei femei, spuse Chaol. Totuşi, 
Yrene se uită la tatăl său cu o răceală pe care Chaol nu o 
mai văzuse, ca şi când s-ar fi gândit să îi distrugă organele 
interne, iar asta îl calmă pe Chaol suficient încât să spună: 
Soţia mea. Lady Yrene Towers Westfall. 


O urmă de surprindere lumină chipul tatălui său, dar 
dispăru repede. 

— Aşadar, o vindecătoare, spuse el gânditor, studiind-o 
pe Yrene cu o intensitate care îl făcu pe Chaol să vrea să 
înceapă să spargă lucruri. Îmi dau seama că Towers nu 
este o familie nobilă. 

Ticălos nenorocit! 

Yrene îşi ridică puţin bărbia. 

— Poate că nu este, milord, dar descendența ei nu este 
mai puţin mândră sau vrednică. 

— Cel puţin vorbeşte frumos, spuse tatăl său, sorbind 
din vin. Chaol îşi încleştă mâna liberă atât de mult, încât 
mănuşa scârţâi. Mai bine decât cealaltă - asasina 
arogantă. 

Yrene ştia. Totul. Ea ştia fiecare detaliu din trecut, ştia 
al cui era biletul pe care îl purta în medalion. Dar asta nu 
îndulci lovitura când tatăl său adăugă: 

— Care s-a dovedit că este regina Terrasenului. El râse 
fără să fie amuzat. Ce premiu ai fi avut atunci, fiule, dacă 
ai fi reuşit să o păstrezi! 

— Yrene este cea mai bună vindecătoare din generaţia 
ei, spuse Chaol cu un calm mortal. Valoarea ei este mai 
mare decât a oricărei coroane. lar în acest război, s-ar 
putea să fie aşa. 

— Nu trebuie să te deranjezi să îmi dovedeşti valoarea în 
faţa lui, zise Yrene, ochii ei reci ţintuindu-i tatăl. Ştiu exact 
cât de talentată sunt. Nu am nevoie de confirmarea lui. 

Vorbea serios. 

Tatăl său îşi îndreptă acea privire pierdută din nou spre 
ea, curiozitatea umplând-o pentru o clipă. 

Dacă ar fi fost întrebat, chiar şi în urmă cu câteva 
minute, cum credea că avea să decurgă întâlnirea asta, 
ideea unei Yrene complet netulburate de tatăl lui şi a unei 
Yrene care-i înfrunta tatăl nu s-ar fi aflat printre posibilele 
răspunsuri. 

Tatăl său se rezemă de spătarul scaunului. 

— Nu ai venit aici ca să îţi respecţi în sfârşit jurământul 


pe care mi l-ai făcut, nu-i aşa? 

— Acea promisiune este încălcată, iar pentru asta îmi 
cer scuze! reuşi Chaol să spună. Yrene se enervă. Inainte 
să îi poată spune să nu se deranjeze din nou, Chaol 
continuă: Am venit să te avertizăm. 

Tatăl său ridică o sprânceană. 

— Morathul este pe drum, asta ştiu. Am luat măsuri de 
precauţie şi ţi-am mutat iubita mamă şi fratele în munţi. 

— Morathul este pe drum, spuse Chaol, luptând cu 
dezamăgirea că n-avea să vadă pe niciunul din cei doi 
oameni cu care trebuia cel mai mult să discute, şi se 
îndreaptă direct aici. 

Tatăl său, pentru prima dată, rămase nemişcat. 

— Zece mii de soldaţi, zise Chaol. Vin să prade oraşul. 

Ar fi putut jura că tatăl său deveni alb ca varul. 

— Eşti sigur? 

— Am navigat cu o armată trimisă de khagan şi o 
legiune din călăreţii lui ruk. Cercetaşii lor au descoperit 
informaţia. Rukhinii se îndreaptă chiar acum în zbor aici, 
dar soldaţii lor Darghan nu vor sosi decât peste cel puţin o 
săptămână, dacă nu mai mult. El înaintă - doar un pas. 
Trebuie să îţi aduni armata, să pregăteşti oraşul. Imediat! 

Dar tatăl său îşi roti vinul, încruntându-se la lichidul 
roşu din pahar. 

— Nu este nicio armată aici - nimic să facă faţă la zece 
mii de soldaţi. 

— Atunci începe evacuarea, şi mută cât de mulţi poţi în 
fortăreață. Pregăteşte-te de asediu! 

— Ultima dată când am verificat, băiete, eu eram încă 
lordul din Anielle. De două ori ai întors cu bucurie spatele 
acestui titlu. 

— Îl ai pe Terrin. 

— Terrin este un cărturar. De ce crezi că l-am trimis 
departe cu mama lui, ca pe un bebeluş? Tatăl său rânji 
superior. Aşadar, te-ai întors ca să sângerezi pentru 
Anielle? Să sângerezi în sfârşit pentru oraşul ăsta? 

— Nu-i vorbi aşa! spuse Yrene cu un calm periculos. 


Tatăl lui o ignoră. 

Dar Yrene veni din nou lângă Chaol. 

— Eu sunt moştenitoarea Vindecătoarei Supreme din 
Torre Cesme. Am venit la cererea fiului tău, întorcându-mă 
în ţinutul meu de baştină, ca să ajut în acest război, 
împreună cu două sute de vindecătoare din Torre. Fiul tău 
şi-a petrecut ultimele câteva luni creând o alianţă cu 
khaganatul, iar acum toată armata khaganului navighează 
spre continentul ăsta ca să îţi salveze poporul. Deci în timp 
ce stai aici, în fortăreaţa ta nenorocită, aruncându-i 
insulte, să ştii că el a făcut ce nimeni altcineva nu a putut 
face, iar dacă oraşul tău supravieţuieşte, va fi datorită lui, 
nu ţie! 

Tatăl lui clipi la ea. Lent. 

Chaol avea nevoie de toată reținerea ca să nu o ia pe 
Yrene în braţe şi să o sărute, dar îi spuse tatălui său: 

— Pregăteşte-te pentru asediu şi pregăteşte apărarea! 
Sau apa din Silver Lake o să se înroşească din nou sub 
ghearele bestiilor lui Erawan. 

— Ştiu istoria oraşului ăstuia la fel de bine ca tine. 

Chaol se gândi să se oprească aici, dar îl întrebă: 

— De aceea nu i-ai cedat lui Erawan? 

— Sau regelui marionetă dinaintea lui, spuse tatăl său, 
ciugulind din mâncare. 

— Ştiai că fostul rege era posedat de un valg? 

Tatălui său îi încremeniră degetele pe o coajă de pâine, 
singurul semn al şocului. 

— Nu. Doar că îşi ridica o armată prin ţinut care nu 
părea... naturală. Nu sunt lacheul niciunui rege, indiferent 
ce crezi despre mine. Îşi coborî din nou mâna. Bineînţeles, 
în planurile mele de a te scoate din calea pericolului, se 
pare că doar te-am condus mai aproape de el. 

— De ce să te fi deranjat? 

— Am vorbit serios în Rifthold. Terrin nu este un 
războinic - nu în esenţă. Am văzut ce se construia în 
Morath, în trecătoarea Ferian, şi am cerut ca fiul meu cel 
mare să fie aici şi să ia sabia dacă voi cădea. Iar acum, te- 


ai întors, la ceasul la care umbra Morathului s-a furişat în 
jurul nostru din toate părţile. 

— În toate părţile în afară de una, spuse Chaol, făcând 
semn spre munţii Colţi Albi care abia se vedeau prin 
ferestrele de la înălţime. Se spune că Erawan şi-a petrecut 
ultimele luni căutând sălbatici în Colţi. Dacă nu ai destui 
soldaţi, cheamă ajutoare! 

Tatăl strânse din buze. 

— Sunt nomazi aproape sălbatici care ne ucid oamenii 
de plăcere. 

— La fel cum ne-a plăcut nouă să îi ucidem pe ei. Să îl 
lăsăm pe Erawan să ne unească. 

— Şi ce să le ofer? Munţii ne-au aparţinut dinainte să se 
fi aşezat pe tron Gavin Havilliard. 

— Oferă-le nenorocita de lună, dacă îi va convinge să te 
ajute, mormăi Yrene. 

Tatăl lui rânji. 

— Tu poţi să oferi aşa ceva, ca moştenitoare a 
Vindecătoarei Supreme? 

— Ai grijă! mormăi Chaol. 

Tatăl său ignoră şi asta. 

— Aş prefera să mi se pună capul în ţeapă decât să le 
dau oamenilor din Colţi un centimetru din pământul 
familiei din Anielle, ca să nu mai zic să le cer ajutorul. 

— Sper ca poporul tău să fie de acord, zise Yrene. 

Tatăl lui râse din nou fără amuzament. 

— Cred că îmi place mai mult de tine decât de regina 
asasină. Probabil căsătoria cu o ţărancă va aduce din nou 
curajul în familia noastră. 

Sângele vui în urechile lui Chaol, dar Yrene zâmbi. 

— Eşti exact cum mi-am imaginat! spuse ea. 

Tatăl lui nu făcu decât să-şi încline capul. 

— Pregăteşte oraşul şi fortăreaţa asta! reuşi Chaol să 
spună printre dinţi. Sau ai să meriţi orice ţi s-ar întâmpla! 

După cincisprezece minute, Chaol simţea că Yrene încă 
tremura când intrară într-un dormitor mic, dar călduros - 
unul dintre puţinele locuri primitoare din fortăreaţa 
îngrozitoare. Un pat şi un lighean pe jumătate ruginit 
ocupau o mare parte din spaţiu, alături aflându-se o cană 
cu apă din care ieşeau aburi. 

Nu era chiar un dormitor potrivit pentru fiul unui lord. 
El încercă să-şi controleze căldura din obraji. 

— Nu uita că am fost dezmoştenit, spuse Chaol 
rezemându-se de uşa închisă, bagajele lor fiind aruncate la 
picioarele lui. Dormitorul ăsta este pentru musafiri. 

— Sunt sigură că tatăl tău l-a ales special pentru tine. 

— Cu siguranţă a făcut-o. 

Yrene mormăi. 

— Este mai rău decât mi-ai povestit. 

Chaol schiţă obosit un zâmbet. 

— Iar tu ai fost genială! Cu adevărat genială. 

Cel puţin tatăl lui fusese de acord să înceapă să-i 
evacueze pe cei de la marginea oraşului, iar înainte să 
ajungă în camera asta, fortăreaţa începuse deja să se agite 
cu pregătirile de asediu. Dacă tatăl său avea nevoie de 
ajutor să plănuiască totul, nu dăduse nimic de înţeles. A 
doua zi, după odihna din seara asta, avea să afle ce gândea 
părintele lui. 

Dar, pentru moment, după aproape două zile de zbor 
prin aerul îngheţat, avea nevoie de odihnă. 

Iar soţia lui, oricât de curajoasă şi neînfricată ar fi fost, 
avea şi ea nevoie să se odihnească, fie că recunoştea sau 
nu. 

Aşadar, Chaol se dezlipi de uşă, mergând spre locul în 
care Yrene făcea paşi în faţa patului. 


— Îmi pare rău pentru cuvintele pe care ţi le-a adresat! 

Ea flutură o mână. 

— Îmi pare rău că discuţia asta nu a fost singura situaţie 
în care ai fost obligat să ai de-a face cu el. 

Starea ei de spirit, în ciuda tuturor lucrurilor care ieşeau 
la iveală, în ciuda ticălosului care conducea acest oraş, 
încălzi ceva în el - suficient cât să se apropie de ea şi să o 
ia de mână. Îşi trecu degetul mare peste verigheta ei. 

— Aş fi vrut să o cunoşti pe mama, nu să dai ochii cu el, 
spuse încet. 

Furia din privirea ei cedă. 

— Şi eu, zise şi strâmbă din buze. Deşi mă surprinde că 
tatălui tău i-a păsat suficient încât să îi trimită departe la 
cel mai mic pericol. 

— Pentru el, sunt bunuri. Nu m-ar surprinde să aflu că i- 
a trimis cu o bună parte din vistierie. 

Yrene se uită neîncrezătoare împrejur. 

— Anielle este unul dintre cele mai bogate teritorii din 
Adarlan, în ciuda celor sugerate de fortăreață. El îi sărută 
mâna şi inelul. În catacombe sunt săli pline de comori. Aur, 
bijuterii, armuri - se spune că acolo este toată bogăţia 
regatului. 

Yrene murmură impresionată, dar spuse: 

— Ar fi trebuit să le spun lui Sartaq şi Nesryn să aducă 
mai multe vindecătoare, nu doar pe cele cincizeci pe care 
le-am ales. 

Hafiza urma să rămână cu soldaţii şi cavaleria, dar 
Eretia, locţiitoarea ei, avea să zboare cu păsările ruk şi să 
conducă grupul, inclusiv pe Yrene. 

— Va trebui să ne descurcăm cu ce avem. Am mari 
îndoieli că, în urmă cu vreo oră, exista prin oraş vreo 
vindecătoare cu daruri magice. 

— Poate fortăreaţa să reziste unui asediu suficient de 
mult ca armata terestră să ajungă aici? Nu prea pare că 
poate să mai reziste o iarnă, ca să nu mai vorbim de 
armata care-i bate la uşă. 

— Fortăreaţa rezistă de mai bine de o mie de ani - a 


supravieţuit celei de-a doua armate a lui Erawan, chiar 
dacă au prădat Anielle. O să facă faţă şi unui al treilea 
război. 

— Unde o să fie evacuaţi oamenii? Munţii sunt deja 
acoperiţi de zăpadă. 

— În munţi sunt trecători - periculoase, dar ar putea 
ajunge în Pustiuri dacă rămân uniţi şi-şi aduc suficiente 
provizii. Cu vrăjitoarele care controlau trecătoarea Ferian, 
era o capcană mortală să se îndrepte la nord de Anielle, iar 
dacă ar fi mers prea departe spre sud, ar fi ajuns în pragul 
Morathului. Dacă s-ar fi îndreptat spre est, ar fi sfârşit în 
calea armatei de care voiau să fugă. Ar putea să se 
ascundă în Oakwald, pe marginea Colţilor. El scutură din 
cap. Nu există alegeri bune în perioada asta a anului. 

— Mulţi nu vor supravieţui, spuse ea încet. 

— În Colţi vor avea o şansă mai bună decât aici, rosti el 
la fel de încet. Ei tot erau poporul lui şi tot îi arătaseră 
bunăvoință, chiar dacă propriul tată nu o făcuse. Am să mă 
asigur că tata o să trimită nişte soldaţi prea bătrâni ca să 
mai lupte, ca să-i însoţească - au să-şi aducă aminte 
drumul. 

— Ştiu că nu sunt decât o ţărancă, zise Yrene, iar Chaol 
chicoti, dar cei care aleg să rămână, care sunt lăsaţi în 
fortăreață... Cât ne aşteptăm armata, aş putea să le găsesc 
un loc şi provizii, şi să văd dacă printre ei sunt vindecători 
care ar putea să aibă acces la plantele şi ingredientele de 
care avem nevoie. Să pregătesc bandajele. 

El dădu din cap, mândria umplându-i pieptul până la 
durere. Era o lady. Dacă nu din naştere, atunci prin 
noblețea caracterului. Soţia lui era mai nobilă decât orice 
altă persoană întâlnită la orice altă curte. 

— Atunci să ne pregătim de război, soţule! spuse Yrene, 
tristeţea şi groaza umplându-i ochii. 

Şi acel strop de teamă - nu pentru ea, ci pentru lucrurile 
în care fără îndoială aveau să se implice şi la care urmau 
să fie martori - îl făcu să o ia în braţe şi să o întindă pe pat. 

— Războiul poate aştepta până dimineaţă, spuse el şi o 


sărută. 
XXX 

Se crăpă de ziuă, iar păsările ruk sosiră. 

Erau atât de multe, încât acopereau soarele apos, 
vuietul aripilor şi foşnetul penelor umplând cerul. 

Oamenii ţipară de data asta, vocile lor vestind strigătele 
viitoare când acea armată ajunse în pragul lor. 

Păsările ruk se opriră pe câmpia din faţa părţii sudice a 
fortăreței, care ajungea până la marginea lacului. Acolo nu 
mai erau aşezări demult, întinderea plată fiind presărată 
cu izvoare termale şi predispusă la inundaţii anuale, deşi 
câţiva fermieri încăpăţânaţi încercau încă să cultive 
pământul tare. 

Cândva făcuse parte din lac, înainte ca apele Cascadelor 
Vestice, ascunse în Colţi, să fie îndiguite şi să devină un 
pârâu care alimenta lacul. Înaintaşii lui Chaol se gândiseră 
secole întregi dacă să spargă digul şi să elibereze din nou 
râul furios, acum că forjele lor vechi făcuseră loc câtorva 
mori alimentate de apă care puteau fi mutate în altă parte 
cu uşurinţă. 

Totuşi, distrugerile pe care le-ar fi cauzat spargerea 
digului, chiar dacă i-ar fi adunat pe toţi cei din ţinut ce 
stăpâneau puterea apei ca să controleze curgerea, ar fi 
fost catastrofale. Toată câmpia s-ar fi inundat în câteva 
minute, unele oraşe fiind şi ele măturate. Apele s-ar fi 
năpustit din munţi, distrugând totul în calea lor într-un val 
uriaş care s-ar fi îndreptat spre Oakwald. Cele mai de jos 
etaje ale fortăreței şi poarta care se deschidea spre câmpie 
ar fi fost complet scufundate. 

Aşadar, digul rămăsese neatins, şi câmpia înverzită 
odată cu el. 

Păsările ruk se aşezară în rânduri ordonate, iar Chaol şi 
Yrene priviră de pe metereze, alte santinele părăsindu-şi 
posturile ca să li se alăture în timp ce călăreţii începură să 
pregătească tabăra cu proviziile  aduse-n zbor. 
Vindecătoarele urmau să fie aduse mai târziu, deşi era 
posibil ca unele să rămână în tabăra lor până la sosirea 


legiunii Morathului. 

Două siluete întunecate se înălţară deasupra, iar 
santinelele se întoarseră la posturi când Nesryn şi Sartaq 
aterizară pe zidul meterezei, un mic uliu poposind lângă 
pasărea ruk. Aşadar, Falkan Ennar. 

Nesryn sări de pe rukul ei cu uşurinţă, cu chipul 
mohorât ca orice zonă din ţinutul Hellas. 

— Morathul este la trei zile distanţă, poate patru, spuse 
ea cu respiraţia tăiată. 

Sartag veni în spatele ei, păsările ruk neavând nevoie să 
fie legate. 

— Am rămas la înălţime, nevăzuţi, dar Falkan a reuşit să 
se apropie. 

Bărbatul metamorfic rămase în formă de uliu lângă 
Salkhi. 

Yrene înaintă. 

— Ce aţi văzut? 

Nesryn scutură din cap, pielea ei de obicei arămie fiind 
acum palidă. 

— Valgi şi oameni, în mare parte. Dar par cu toţii rapizi 
- aprigi. 

Chaol îşi controlă grimasa. 

— Nici urmă de vrăjitoare? 

— Niciuna, spuse Sartag, trecându-şi o mână prin părul 
împletit. Deşi s-ar putea să aştepte să coboare din 
trecătoarea Ferian când armata va sosi aici. 

— Să ne rugăm să nu o facă, spuse Yrene, uitându-se cu 
atenţie la păsările ruk din valea de dedesubt. 

O mie de păsări ruk. Păreau un dar de la zei, un număr 
imposibil de mare. Şi totuşi, văzându-le adunate pe 
câmpie... 

Până şi păsările imense ar fi putut fi măturate în valul 
luptei. 

— Ştii povestea reginei care mergea prin lumi? 

Aşezată pe covorul de muşchi al unei văi antice şi 
jucându-se cu florile mici şi albe care-l împestriţau, Aelin 
scutură din cap. 

In stejarii înalţi care creau o cupolă deasupra poienii, 
stele mici pâlpâiau şi licăreau de parcă ar fi fost prinse de 
crengi. Dincolo de ele, scăldând pădurea într-o lumină 
suficient de puternică încât să vezi, luna plină răsărise. 
Peste tot în jurul lor, în aerul cald de vară plutea o 
melodie. 

— Este o poveste tristă, îi spuse mătuşa ei, un colţ al 
gurii vopsite în roşu ridicându-se când se rezemă de 
spătarul scaunului cioplit într-un bolovan de granit - locul 
său obişnuit din timpul acestor lecţii, acestor discuţii lungi 
şi liniştite în nopţile calde de vară. Şi veche. 

Aelin ridică o sprânceană. 

— Nu sunt cam mare pentru poveşti cu spiriduşi? 

Într-adevăr, de abia îşi sărbătorise cea de-a douăzecea 
aniversare în urmă cu trei zile, în altă poiană nu departe 
de aici. Jumătate din Doranelle probabil că participase, şi 
totuşi, partenerul ei găsise o cale să o scoată pe furiş de la 
petrecere, tocmai până la un lac izolat din mijlocul pădurii. 
Chipul încă i se încălzea gândindu-se la scăldatul în lumina 
lunii, la cum o făcuse Rowan să se simtă, cum o venerase 
în apa încălzită de soare. 

„Partener.” Cuvântul încă o surprindea, ca şi faptul că 
ajunsese aici la sfârşitul primăverii şi îl văzuse lângă tronul 
mătuşii ei şi, pur şi simplu, ştiuse. lar în lunile ce 
urmaseră, cât îi făcuse curte... Aelin chiar roşi gândindu-se 
la asta. Ce făcuseră în lacul din pădure fusese apogeul 
acelor luni. Şi o descătuşare. Semnele împerecherii de pe 


gâtul ei - şi de pe al lui Rowan - dovedeau asta. La 
începutul toamnei, nu avea să se întoarcă singură în 
Terrasen. 

— Nimeni nu este prea mare pentru poveşti cu spiriduşi, 
spuse mătuşa ei, schiţând un zâmbet. lar cum tu eşti unul 
dintre ei, cred că te-ar interesa. 

Zâmbi şi Aelin, plecându-şi capul. 

— Ai dreptate, mătuşă! 

„Mătuşă” nu era un apelativ chiar potrivit, având în 
vedere generaţiile şi mileniile care le separau, dar era 
singurul pe care regina i-l sugerase lui Aelin. 

Maeve se aşeză mai bine pe scaun. 

— Cu mult timp în urmă, când lumea era nouă, când nu 
existau regatele oamenilor, când niciun război nu strica 
pământul, s-a născut o tânără regină. 

Aelin îşi încrucişă picioarele sub ea, înclinându-şi capul. 

— Nu ştia că este regină. Printre oamenii ei, puterea nu 
era moştenită, ci doar înnăscută. Crescând, puterea a 
crescut odată cu ea. A aflat că ţinutul în care locuia este 
prea mic pentru puterea ei. Prea întunecat, rece şi 
macabru. Era înzestrată cu daruri pe care le aveau mulţi 
din neamul său, dar ei i s-a oferit mai mult, o putere mai 
ascuţită şi mai complicată - suficient încât să fie diferită. 
Poporul ei a văzut acea putere şi i s-a supus, iar ea l-a 
condus. Când vestea darurilor ei s-a răspândit, trei regi au 
venit să îi ceară mâna. Ca să formeze o alianţă între tronul 
lor şi cel făurit de ea singură, oricât de mic ar fi fost. O 
vreme, a crezut că va fi o noutate, provocarea pe care o 
căuta dintotdeauna. Cei trei regi erau fraţi, fiecare măreț 
în felul său, cu o mare şi îngrozitoare putere. Ea l-a ales pe 
cel mai vârstnic dintre ei, nu pentru că era deosebit de 
priceput sau grațios, ci pentru nenumăratele lui biblioteci, 
pentru ce ar fi putut învăţa în tărâmurile lui şi ce ar fi 
putut face cu puterea ei... Tânjea după cunoaştere, nu 
după rege. 

Era o poveste ciudată. Aelin ridică sprâncenele, dar 
mătuşa ei continuă. 


— Aşadar, s-au căsătorit, iar ea şi-a părăsit micul 
teritoriu ca să i se alăture în castelul său. Pentru o vreme, 
soţul ei şi cunoaşterea pe care i-o oferea casa lui au 
mulţumit-o. El şi cei doi fraţi ai săi îşi petreceau mult timp 
plecaţi, cucerind noi ţinuturi pentru tronul lor comun. Pe 
ea acest fapt nu o deranja, pentru că îi oferea libertate să 
afle ceea ce voia. Dar în bibliotecile soţului ei se găseau 
cunoştinţe pe care nici măcar el nu ştia că le are. 
Invăţături şi înţelepciune din lumi transformate demult în 
praf. A aflat că într-adevăr există alte lumi. Nu ţinutul 
întunecat şi distrus în care locuiau ei, ci lumi dincolo de 
acesta, suprapuse una peste cealaltă, fără să-şi dea 
vreodată seama de asta. Lumi unde soarele nu era o urmă 
apoasă printre norii gri, ci un râu auriu de căldură. Lumi 
unde verdele exista. Nu auzise niciodată de o asemenea 
culoare, verde, şi nici de albastru - nu nuanţa cerului. Nici 
măcar nu putea să şi-o imagineze. 

Aelin se încruntă. 

— Jalnică existenţă! 

Maeve dădu serioasă din cap. 

— Aşa a fost. Şi cu cât mai mult citea despre celelalte 
lumi, unde au hoinărit cândva călători morţi demult, cu 
atât mai mult voia să le vadă, să simtă razele soarelui pe 
chip, să audă cântecele de dimineaţă ale rândunelelor şi 
tipetele pescăruşilor deasupra mării. Marea - şi asta îi era 
străină. O întindere nesfârşită de apă, cu propriile toane şi 
adâncimi ascunse. În ţinuturile lor nu erau decât lacuri 
întunecate puţin adânci şi râuri pe jumătate secate. 
Aşadar, când soţul ei şi cei doi fraţi au plecat într-un alt 
război, ea a început să se gândească la cum ar putea găsi o 
cale de a intra într-una dintre aceste lumi. La cum ar putea 
pleca. 

— Este măcar posibil aşa ceva? 

Ceva o sâcâia, ca şi când ar fi putut fi adevărat, dar 
poate că îşi amintea de una dintre poveştile spuse de 
mama ei sau de Marion. 

Maeve dădu aprobator din cap. 


— Era. Folosind limbajul existenţei, uşile dintre lumi 
puteau fi deschise, deşi pentru puţin timp. Era interzis, 
ilegal cu mult timp înainte ca soţul ei şi fraţii săi să se 
nască. De îndată ce ultimul dintre vechii călători a 
dispărut, căile dintre tărâmuri au fost închise, iar metodele 
folosite pentru a călători între lumi s-au pierdut odată cu 
ei. Sau aşa au crezut toţi. Dar în adâncul bibliotecii private 
a soţului ei, a găsit vrăji vechi şi a început cu mici 
experimente. Mai întâi, a deschis o uşă spre ţinutul 
odihnei, ca să-l găsească pe unul dintre călătorii aceia şi să 
îl întrebe cum să procedeze. Mătuşa zâmbi cu subînţeles. 
Călătorul a refuzat să îi spună. Aşadar, regina a început să 
înveţe singură, deschizând şi închizând uşi demult uitate 
sau încuiate, privind în profunzimea mecanismului 
cosmosului. Lumea ei a devenit o cuşcă. Era sătulă de 
războaiele soţului ei, de cruzimea lui obişnuită. Iar când el 
a plecat din nou la război, regina şi-a adunat cele mai 
apropiate slujitoare, a deschis uşa spre o nouă lume şi a 
părăsit-o pe cea în care s-a născut. 

— A plecat? spuse Aelin fără să gândească. Şi-a părăsit 
pur şi simplu lumea? Definitiv? 

— Nu a fost niciodată lumea ei cu adevărat. S-a născut 
ca să îi conducă pe ceilalţi. 

— Unde a plecat? 

Mătugşa îi zâmbi mai larg. 

— Într-o lume corectă şi minunată, unde nu exista niciun 
război, nici întuneric, ca în cea în care s-a născut. Şi acolo 
a fost încoronată regină. A reuşit să se ascundă într-un 
corp nou astfel încât să nu afle nimeni ce este ea în 
profunzime şi nici măcar soţul ei să nu o recunoască. 

— A mai găsit-o vreodată? 

— Nu, deşi a căutat-o. A aflat tot ce a învăţat ea şi le-a 
spus şi fraţilor lui. Ei au distrus lumi la rând ca să o 
găsească. Iar când au sosit în lumea în care şi-a clădit un 
nou cămin, nu au recunoscut-o. Nici măcar când au mers 
la război nu li s-a dezvăluit. Ea a câştigat, iar doi dintre 
regi, inclusiv soţul ei, au fost alungaţi înapoi în lumea lor. 


Al treilea a rămas prizonier, aproape lipsit de puteri. El s-a 
ascuns în adâncul pământului, iar regina victorioasă şi-a 
petrecut lunga existenţă pregătindu-se pentru întoarcerea 
lui, pregătindu-şi poporul pentru asta, întrucât cei trei regi 
depăşiseră metodele ei de a călători între lumi, găsind o 
cale de a deschide permanent o poartă între lumi, şi 
făurind trei chei pentru asta. Folosirea cheilor însemna că 
puteai să controlezi toate lumile, să ai puterea eternă în 
palmă. Ea şi-a dorit să le găsească, doar ca să aibă puterea 
de a alunga orice inamic, de a-l alunga pe cel mai mic 
dintre fraţii soţului ei în ţinutul său. Voia să-şi protejeze 
noua şi minunata lume. Era tot ce şi-a dorit vreodată: să 
locuiască în pace, fără să fie urmărită de umbra trecutului 
ei. 

De departe, urma acelei amintiri insista, ca şi când ea ar 
fi uitat să stingă flacăra lăsată să ardă în camera ei. 

— Şi a găsit regina cheile? 

Maeve îi zâmbi cu tristeţe. 

— Crezi că a făcut-o, Aelin? 

Aelin se gândi. Atât de multe dintre discuţiile şi lecţiile 
lor din această vale erau şi mai pline de mister, de 
întrebări pe care să le înţeleagă şi care să o ajute când, 
într-o zi, avea să-şi ocupe tronul alături de Rowan. 

Ca şi când l-ar fi invocat, mirosul de pin şi zăpadă al 
partenerului ei umplu poiana. Un foşnet de aripi şi iată-l 
cocoţat în formă de uliu pe unul dintre stejarii înalţi. 
Prinţul ei războinic. 

Ea îi zâmbi, aşa cum îi zâmbea deja de câteva 
săptămâni, când venise să o însoţească înapoi spre camera 
ei din palatul de lângă râu. În timpul acelor plimbări din 
pădure spre oraşul învăluit în ceaţă ajunsese să îl 
cunoască, să îl iubească. Mai mult decât iubise vreodată 
ceva. 

Aelin se întoarse din nou spre mătuşa ei. 

— Regina era isteaţă şi ambițioasă. Cred că putea face 
orice, chiar şi să găsească acele chei. 

— Aşa ai crede. Şi totuşi, nu le-a găsit. 


— Unde au dispărut? 

Privirea întunecată a lui Maeve se opri asupra ei. 

— Unde crezi că au dispărut? 

Aelin deschise gura. 

— Cred... 

Ea clipi şi se opri. 

Zâmbetul lui Maeve îi încunună iar chipul, blând şi 
prietenos, aşa cum fusese de la început. 

— Unde crezi că sunt cheile, Aelin? 

Ea deschise din nou gura. Şi din nou se opri, ca şi când 
un lanţ invizibil ar fi smucit-o, făcând-o să tacă. 

Lanţ - un lanţ. Îşi cobori privirea la mâinile ei, la 
încheieturi, ca şi când s-ar fi aşteptat să fie acolo. 

Nu mai simţise niciodată strânsoarea unei cătuşe. Şi 
totuşi, se uită la locul gol de pe încheietură unde ar fi 
putut jura că era o cicatrice, însă văzu doar pielea 
catifelată şi bronzată. 

— Dacă lumea asta ar fi în pericol, în cazul în care cei 
trei regi îngrozitori ar ameninţa să o distrugă, unde te-ai 
duce să găseşti cheile? 

Aelin îşi ridică privirea la mătuşa ei. 

Într-o altă lume. Exista o altă lume. Ca un fragment 
dintr-un vis, exista o altă lume şi, în ea, avea o cicatrice pe 
încheietura mâinii. Avea cicatrici peste tot. 

Iar partenerul ei, cocoţat deasupra... Avea un tatuaj pe 
faţă, pe gât şi pe braţ în acea lume. O poveste tristă - 
tatuajul lui spunea o poveste tristă şi îngrozitoare. Despre 
pierdere. Pierdere cauzată de o regină întunecată... 

— Unde sunt ascunse cheile, Aelin? 

Acel zâmbet calm şi tandru nu părăsi chipul lui Maeve. 
Şi totuşi... 

Şi totuşi. 

— Nu, şopti Aelin. 

Ceva şerpui în profunzimea privirii mătuşii sale. 

— Adică? 

Asta nu era existenţa, viaţa ei. Acest loc, aceste luni 
fericite în care învăţa în Doranelle, găsindu-şi partenerul... 


„Sânge, nisip şi valuri înspumate” 

— Nu. 

Vocea ei fu un tunet în valea liniştită. 

Aelin îşi dezgoli dinţii, strângând muşchiul în pumni. 

Maeve râse încet. Rowan zbură de pe crengi ca să 
aterizeze pe braţul ridicat al reginei. 

El nici măcar nu se opuse când ea îi apucă gâtul cu 
mâinile albe şi subţiri şi i-l frânse. 

Aelin ţipă. Ţipă, apucându-se de piept, de legătura de 
împerechere care se sfâşia... 

XXX 

Aelin se arcui pe altar şi toate părţile rupte şi distruse 
ale corpului ei ţipară odată cu ea. 

Deasupra ei, Maeve zâmbea. 

— Ţi-a plăcut viziunea aia, nu-i aşa? 

Nu era reală. Nimic nu fusese real. Rowan era în viaţă, 
el era în viaţă... 

Încercă să-şi mişte braţul şi ţipă din nou când o străbătu 
un fulger fierbinte. 

Se auzi doar un țipăt spart şi răguşit. Distrus, aşa cum 
era acum braţul ei... 

Acum zăcea... 

Osul luci, ieşind vertical în mai multe locuri decât putea 
număra. Era însângerată şi pielea-i era mutilată şi... 

Nicio cicatrice lăsată de vreo cătuşă, în ciuda 
vătămărilor. 

În lumea asta, în locul acesta, nu avea nicio cicatrice. 

Altă iluzie, alt tărâm de vis fals... 

Ţipă din nou. Ţipă la braţul distrus, la pielea fără 
cicatrici; ţipă la ecoul legăturii tăiate dintre parteneri, care 
încă răsuna. 

— Ştii ce mă doare cel mai mult, Aelin? Cuvintele lui 
Maeve erau blânde ca ale unui iubit. Că tu crezi că eu sunt 
personajul negativ. 

Aelin suspină printre dinţi când încercă fără succes să 
îşi mişte braţul. Ambele braţe. Se uită împrejur, la această 
cameră reală şi totuşi falsă. 


Reparaseră cutia. Sudaseră altă placă de fier peste 
capac. Apoi pe laturi. Pe fund. Pătrundea mai puţin aer, iar 
acum îşi petrecea orele şi zilele într-o căldură aproape 
sufocantă. Se simţise uşurată când fusese înlănţuită în 
sfârşit de altar. 

Oricând s-ar fi întâmplat asta. Dacă măcar se 
întâmplase. 

— Nu mă îndoiesc de faptul că partenerul tău sau Elena 
sau chiar Brannon ţi-au umplut mintea cu minciuni despre 
ce voi face cu cheile. Maeve îşi trecu o mână peste 
marginea de piatră a altarului, chiar prin sângele ei vărsat 
şi aşchii de os. Am vorbit serios. Imi place lumea asta. Nu 
vreau să o distrug, ci doar să o îmbunătăţesc. Imaginează- 
ti un ţinut unde nu există foame şi nici durere. Nu pentru 
asta luptaţi tu şi grupul tău? Pentru o lume mai bună? 

Cuvintele erau o parodie. O parodie a ceea ce promisese 
multora. A ceea ce promisese Terrasenului şi încă-i datora. 

Aelin încercă să nu se mişte în lanţuri, trăgând de 
braţele rupte, de presiunea care îi împingea pielea 
dinăuntru. De-a lungul oaselor şi în capul ei, senzaţia era 
din ce în ce mai intensă, sporind în fiecare zi. 

Maeve oftă uşor. 

— Ştiu ce crezi despre mine, Aducătoarea-Focului. Ce 
presupui. Dar sunt nişte adevăruri care nu pot fi 
împărtăşite. Nici măcar de dragul cheilor. 

Totuşi, încordarea tot mai mare care pârâia în ea, 
înăbuşind durerea... era poate ceva mai rău. 

Maeve îi cuprinse obrazul peste mască. 

— Regina care a fost promisă. Vreau să te scap de acel 
sacrificiu, oferit de o fată încăpăţânată. Râse încet. Te-aş 
lăsa chiar să îl păstrezi pe Rowan, să fiţi amândoi aici. In 
timp ce noi două lucrăm ca să salvăm lumea asta. 

Cuvintele erau minciuni. Ea ştia asta, deşi nu îşi prea 
putea aminti unde se termina adevărul şi unde începea 
minciuna. Dacă partenerul ei aparţinea alteia înaintea ei, 
dacă fusese dat. Sau acesta fusese coşmarul? 

Pe toţi zeii, presiunea din corpul ei... Sângele ei. 


„Să nu cedezi!” 

— Chiar şi acum simţi impulsul corpului tău de a spune 
„da”, continuă Maeve. Aelin deschise ochii, iar confuzia 
trebuie să fi licărit în privirea ei, pentru că Maeve zâmbi. 
Ştii ce păţeşte un stăpân al magiei dacă este închis în fier? 
Nu simţi imediat, dar, cu trecerea timpului... Magia ta 
trebuie eliberată, Aelin. Presiunea pe care o simţi este 
magia ta care ţipă că vrea să se elibereze de lanţurile 
astea şi să scape de încordare. Chiar sângele tău îţi spune 
să mă asculti. 

Era adevărat. Nu partea cu supunerea, ci presiunea tot 
mai mare de care ştia că avea să fie mai rea decât orice 
durere provocată de o arsură. O simţise o dată, când 
plonjase cel mai mult în puterea ei. 

Senzaţia nu ar fi fost nimic în comparaţie cu asta. 

— Plec câteva zile, spuse Maeve. 

Aelin înţepeni. 

Maeve scutură din cap, prefăcându-se dezamăgită. 

— Nu progresezi pe cât de repede mi-am dorit, Aelin! 

În partea cealaltă a camerei, Fenrys mârâi în semn de 
avertisment. Maeve nici măcar nu se uită la el. 

— Mi s-a spus că inamicul nostru comun a fost zărit din 
nou pe aceste ţărmuri. Unul dintre ei, un prinţ valg, a fost 
prins la distanţă de câteva zile de aici, aproape de graniţa 
sudică. A adus cu el câteva coliere, fără îndoială să le pună 
la gâtul oamenilor mei. Poate chiar şi mie. 

Nu. „Nu...” 

Maeve îşi trecu o mână peste gâtul lui Aelin, conturând 
o linie unde i-ar fi pus colierul. 

— Aşa că am să mă duc personal să recuperez colierul, 
ca să văd ce ar spune lacheul lui Erawan. l-am sfâşiat pe 
prinții valgi care m-au întâlnit în primul război, spuse ea 
încet. Presupun c-o să fie destul de uşor să îi fac să mi se 
supună, în schimb. Ei bine, să îl supun pe unul şi să îl 
eliberez de sub controlul lui Erawan, imediat ce îi pun 
colierul la gâtul tău. 

„Nu!” 


Cuvântul era un sunet monoton, un țipăt tot mai mare în 
ea. 

— Nu ştiu de ce nu m-am mai gândit la asta, spuse 
gânditoare Maeve. 

„Nu” 

Maeve împunse încheietura distrusă a lui Aelin, iar Aelin 
îşi înghiţi ţipătul. 

— Gândeşte-te la asta! Iar când am să mă întorc, hai să 
discutăm din nou propunerea mea. Poate toată încordarea 
aia din ce în ce mai intensă o să te facă să gândeşti mai 
clar. 

Un colier. Maeve intenţiona să recupereze un colier din 
piatră Wyrd... 

Maeve se întoarse, rochia neagră legănându-se odată cu 
ea. Traversă pragul, iar bufnița ei zbură de pe uşa deschisă 
şi ateriză pe umărul ei. 

— Sunt sigură că va găsi Cairn o modalitate să-ţi ţină de 
urât cât am să fiu plecată. 

XXX 

Nu ştia cât timp zăcuse pe altar după ce intraseră 
vindecătoarele cu fumul lor dulceag. li puseseră din nou 
mănuşile de metal. 

Cu fiecare oră, presiunea de sub piele creştea, în ciuda 
somnului greu, indus parcă de un drog. Ca şi când imediat 
ce ar fi recunoscut-o, nu ar fi putut să o ignore sau să o 
controleze. 

Ar fi fost ultima ei grijă, dacă Maeve i-ar fi pus un colier 
în jurul gâtului. 

Fenrys stătea lângă perete, îngrijorarea scânteindu-i în 
ochi atunci când clipi. „Eşti bine?” 

Ea clipi de două ori. „Nu.” 

Nu, nu era nici pe departe bine. Maeve aşteptase asta; 
aşteptase să înceapă presiunea, mai rea decât orice ar fi 
putut să-i facă acel Cairn. Iar cu colierul pe care Maeve 
voia să-l recupereze personal... 

Nu-şi putea permite să se gândească la o formă mai 
îngrozitoare de sclavie, una de care probabil nu ar fi avut 


cum să scape şi împotriva căreia nu ar fi putut vreodată să 
lupte. Colierul la gât nu însemna distrugerea Aducătoarei- 
Luminii, ci anihilarea ei. 

Voia să-i ia tot ce era ea, puterea şi cunoaşterea, şi să i 
le smulgă. Să o ţină captivă înăuntru până când propria-i 
voce îi spunea unde se aflau cheile Wyrd şi depunea 
jurământul de sânge faţă de Maeve, supunându-i-se 
complet. 

Fenrys clipi de patru ori. „Sunt aici, sunt cu tine.” 

Ea îi răspunse la fel. „Sunt aici, sunt cu tine.” 

Magia ei clocotea, căutând o cale de ieşire, umplând 
spaţiile dintre aer şi oase. Nu-i găsea loc, nu putea face 
nimic să o calmeze. 

„Să nu cedezi!” 

Se concentră la cuvinte, la vocea mamei ei. 

Poate magia avea s-o devoreze înainte să revină Maeve. 

Dar nu ştia cum ar fi suportat aşa ceva, cum ar fi 
suportat alte câteva zile, ca să nu mai spună următoarele 
câteva ore. Trebuie să scape de încordare, câtuşi de 
puţin... 

Ignoră gândurile care îi şerpuiau în minte. Ale ei sau ale 
lui Maeve, nu-i păsa. 

Fenrys clipi din nou, transmiţându-i acelaşi mesaj fără 
încetare. „Sunt aici, sunt cu tine.” 

Aelin închise ochii, rugându-se să uite. 

XXX 

— Ridică-te! 

O parodie a cuvintelor pe care le auzise cândva. 

Cairn stătea deasupra ei, un zâmbet schimonosindu-i 
chipul odios. Iar lumina sălbatică din ochii lui... 

Aelin înţepeni când el începu să îi desfacă lanţurile. 

Gărzile intrară. Fenrys mârâi. 

Presiunea i se agită pe piele, bubuind în capul ei ca un 
ciocan, mai rău decât uneltele de spart care atârnau la 
centura lui Cairn. 

— Maeve vrea să te mut, spuse el, acea lumină febrilă 
crescând când o ridică şi o purtă pe braţe spre cutia în 


care o lăsă să cadă atât de dur încât lanţurile zăngăniră pe 
oasele şi ţeasta ei. Ochii i se umeziră, iar ea se ridică, dar 
capacul se închise. 

Întunericul, fierbinte şi dens, o apăsă precum ceea ce-i 
creştea pe sub piele. 

— Pentru că Morathul se infiltrează din nou pe țărmurile 
astea, vrea să fii mutată într-un loc mai sigur până se 
întoarce, spuse Cairn prin capac. Străjerii mormăiră, iar 
cutia fu ridicată, Aelin mişcându-se şi muşcându-şi buza în 
acest timp. Nu îmi pasă ce îţi face după ce-ţi pune colierul 
ăla demonic la gât. Dar până atunci... Te am doar pentru 
mine, nu-i aşa? O ultimă distracţie pentru amândoi, până ai 
să te trezeşti cu un nou prieten în tine. 

Groaza se încolăci în stomacul ei, înăbuşind presiunea. 

Să o mute în altă parte - cândva, avertizase o tânără 
vindecătoare în privinţa asta. li spusese că dacă un 
atacator încerca să o mute, cu siguranţă urma să o ucidă, 
iar ea trebuia să îl înfrunte pentru ultima dată înainte să o 
poată face. 

lar asta fără ameninţarea unui colier din piatră Wyrd 
care se apropia cu trecerea fiecărei zile. 

Dar Cairn nu ar fi ucis-o când Maeve avea nevoie de ea 
în viaţă. 

Aelin se concentră la respiraţia ei, inspirând şi expirând, 
dar asta nu împiedică frica puternică să o cuprindă şi nici 
tremuratul să o zgâlţâie din toate încheieturile. 

— Trebuie să ni te alături, Fenrys! spuse Cairn, cu 
amuzament în voce când Aelin alunecă pe cutia de metal în 
timp ce ei urcară scările. Nu aş vrea să ratezi vreo clipă 
din ce urmează! 


CAPITOLUL 
21 


Rowan cunoştea toate potecile folosite şi ascunse din 
Doranelle, cât şi regatul luxuriant şi oraşul întins după 
care fusese numit. 

La fel şi Gavriel şi Lorcan. Ei îşi vânduseră caii cu o 
seară înainte, Elide tocmindu-se în locul lor. Războinicii 
Fae erau prea uşor de recunoscut, iar dacă feţele lor ar fi 
trecut neobservate, prezenţa puterii lor nu ar fi reuşit. 
Puţini nu ar fi ştiut cine erau. 

Spre deosebire de graniţa nordică spre Wendlyn, niciun 
lup sălbatic nu păzea drumurile sudice spre regat, dar ei 
tot rămăseseră ascunşi, mergând pe poteci aproape uitate 
în drumul lor spre nord. 

Şi odată ajunşi la câteva zile distanţă de marginea 
oraşului, întinseseră o capcană lui Maeve, folosindu-se de 
ceea ce el ştia c-ar fi făcut-o pe regină să vină să le 
recupereze personal: coliere din piatră Wyrd. 

Aelin încă nu cedase. El ştia asta, o simţea. Foarte 
probabil o scotea din minţi pe Maeve. Aşadar, tentaţia de a 
folosi un colier din piatră Wyrd, aroganţa lui Maeve - care 
i-ar fi permis să creadă că l-ar fi putut controla demonul 
dinăuntru, să îl scoată de sub influenţa lui Erawan... ar fi 
fost într-adevăr o ocazie prea mare ca regina să o rateze. 

Aşadar, ei începuseră cu zvonuri, răspândite de Elide 
prin taverne şi pieţe, în locurile unde Rowan ştia că spionii 
lui Maeve aveau să asculte. Zvonuri despre o garnizoană 
Fae care prinsese un prinţ valg şi colierele ciudate pe care 
le găsiseră asupra lui. Locul: un avanpost la câţiva 
kilometri distanţă. Colierele: disponibile oricui. 

El nu se deranjase să se roage zeilor ca Maeve să cadă 
în capcană, ca ea să nu îşi trimită în schimb spionii să 
recupereze colierele sau să le confirme existenţa. Era un 


pariu riscant, dar singurul pe care îl puteau face. 

Şi în timp ce urcară pantele abrupte ale dealurilor care 
aveau să le ofere în sfârşit priveliştea oraşului învăluit de 
noapte, lui Rowan îi bătu inima cu putere. Poate că nu 
aveau talentele lui Maeve de a se ascunde, dar fără 
jurământul de sânge puteau rămâne neobservaţi, deşi 
spionii ei erau peste tot, influenţa sa fiind răspândită prin 
acest ţinut. Şi în atât de multe altele. 

Târându-se spre cel mai înalt deal împădurit, respirau 
sacadat. Erau şi alte căi de a intra în oraş, dar niciuna care 
să le ofere priveliştea terenului din faţa lor. Rowan nu 
riscase să zboare, pentru că patrule atente căutau fără 
îndoială, chiar şi la adăpostul întunericului, un uliu cu 
coada albă. 

Deja mai erau doar zece metri până în vârf. 

Rowan continuă să urce, ceilalţi rămânând aproape în 
urma lui. 

Ea era aici. Fusese tot timpul aici. Dacă ar fi venit direct 
în Doranelle... 

El nu îşi îngădui să se gândească la asta când ajunse în 
vârful dealului. 

Sub lumina lunii, oraşul din piatră gri era scăldat în alb, 
învăluit de ceața râurilor şi a cascadelor din jur. 

— Eu... Credeam că o să fie ca în Morath, recunoscu 
Elide gâfâind. 

Oraşul liniştit se afla în mijlocul albiei unui râu. 
Felinarele încă luminau în ciuda orei târzii, iar el ştia că, în 
unele pieţe, cânta muzica. 

Acasă. Sau asta fusese. Mai erau cetăţenii poporul său, 
când se căsătorise cu o regină străină? Când luptase şi 
ucisese atât de mulţi dintre ei în apele din Eyliwe? Nu 
căută steagurile negre de doliu care ar fi atârnat de la 
multe ferestre. 

Lângă el, ştia că Lorcan şi Gavriel evitau, la rândul lor, 
să le numere. Îi cunoşteau pe aceşti oameni şi trăiau 
printre ei de secole bune. li considerau prieteni. 

Dar ştia vreunul ce era în mijlocul lor? Auzise ţipetele 


ei? 

— Acela e palatul, îi spuse Gavriel lui Elide, arătând spre 
grupul de cupole şi clădiri elegante poziţionate pe 
marginea estică, chiar de-a lungul marginii cascadei 
impresionante. 

Niciunul dintre ei nu vorbi cât scrutară clădirile flancate 
de coloane care găzduiau camerele private ale reginei. Şi 
camerele lor. Înăuntru nu ardea nicio lumină. 

— Asta nu confirmă nimic, spuse Lorcan. Nici că Maeve 
a plecat, nici că Aelin a rămas. 

Rowan ascultă vântul, îl mirosi, dar nu simţi nimic. 

— Singura variantă să ne asigurăm este să intrăm în 
oraş. 

— Cele două poduri sunt singura cale de intrare? 

Elide se încruntă spre podurile din piatră din partea 
sudică şi nordică a oraşului Doranelle. Ambele deschise şi 
vizibile de la câţiva kilometri distanţă. 

— Da, spuse Lorcan cu vocea încordată. 

Râul era prea lat şi prea învolburat ca să îl treacă înot. 
Iar dacă existau alte căi, Rowan nu aflase de ele. 

— Ar trebui să ocolim de departe albia, zise Lorcan, 
studiind oraşul din mijlocul câmpiei. 

Spre nord, dealurile împădurite ajungeau până la 
versanţii înalţi ai Munţilor Cambrian. Spre vest, câmpia se 
întindea spre terenuri agricole, nesfârşite şi deschise, 
către mare. lar spre est, dincolo de cascadă, câmpia 
înverzită se deschidea spre pădurile vechi în spatele 
cărora erau alţi munţi. 

Munţii lui. Locul pe care îl numise cândva „acasă”, unde 
acea casă de munte rămăsese cândva în picioare, înainte 
să fie incendiată. Unde o îngropase pe Lyria şi se aştepta 
să fie îngropat într-o bună zi. 

— Ne trebuie şi o strategie de ieşire, spuse Rowan, deşi 
se gândea deja la una, unde să fugă după aceea. 

Maeve avea să-şi trimită cei mai buni supuşi ca să Îi 
vâneze. 

Cândva, şi el se numărase printre ei. Fusese trimis să 


caute şi să-i ucidă pe acei Fae care deveniseră prea 
periculoşi chiar şi pentru Maeve, nişte rebeli care nu mai 
trebuiau să trăiască. El îi instruise pe vânătorii pe care 
urma să-i trimită acum Maeve. Le arătase cărările ascunse, 
locurile în care preferau fiinţele Fae să se ascundă. 

Nu se gândise niciodată că, într-o zi, aveau să fie folosiţi 
împotriva lui. 

— Stăm o zi, spuse Lorcan. 

Rowan se uită cu răceală în ochii lui. 

— O zi este mai mult decât ne putem permite. 

Aelin era acolo. Ştia - simţea că era în acel oraş. În 
ultimele două zile, se scufundase în puterea lui, 
pregătindu-se pentru masacrul pe care avea să-l 
dezlănţuie, pentru zborul pe care urmau să-l facă. Efortul 
de a o înfrâna îl epuiza, făcându-l aproape incapabil să se 
controleze. 

— Vom plăti pentru un plan pripit, dacă ne grăbim, zise 
Lorcan. Şi partenera ta va plăti. 

Şi înfrânarea fostului său comandant era pe muchie de 
cuţit. Chiar şi Gavriel, calm şi serios, făcea paşi. Cu toţii se 
scufundaseră în puterea lor, hrănindu-se din ce le mai 
rămăsese. 

Dar Lorcan avea dreptate. Rowan ar fi spus acelaşi lucru 
dacă rolurile ar fi fost inversate. 

Gavriel arătă spre un afloriment de pe panta dealului de 
sub ei. A 

— Este o zonă ferită privirii. În seara asta ridicăm tabăra 
aici şi ne ocupăm de evaluări mâine. Hai să ne odihnim! 

Ideea era respingătoare. Să doarmă în timp ce Aelin era 
la doar câţiva kilometri distanţă. El îşi ciuli urechile, ca şi 
când i-ar fi putut auzi strigătele în vânt, dar Rowan 
încuviinţă. 

Nu fu nevoit să afirme că nu ar fi riscat să aprindă un 
foc. Aerul era rece, dar suficient de blând încât să poată 
supravieţui. 

Rowan cobori dealul, întinzându-i o mână lui Elide ca să 
o ajute să coboare panta periculoasă şi stâncoasă. Ea îl luă 


de mână cu degetele tremurânde. 

Totuşi, nu dăduse înapoi de la a-i însoţi şi de la a face 
toate astea. 

Rowan găsi încă un punct de sprijin înainte să se 
întoarcă pentru a o ajuta. 

— Nu trebuie să mergi în oraş. Vom hotărî calea de 
scăpare, iar tu ne poţi întâlni acolo. 

Când Elide nu răspunse, Rowan îşi ridică privirea la ea. 

Nu se uita la el, ci la oraşul din faţă, cu ochi mari de 
groază. Frica îi întina parfumul. 

Lorcan ajunse imediat lângă ea, cu o mână pe umărul ei. 

— Ce este... 

Rowan se întoarse spre oraş. Vârful dealului fusese o 
graniţă. 

Nu a marginii oraşului, ci a unei iluzii frumoase şi idilice 
pentru oricine i-ar fi cercetat hotarele ca să raporteze. 
Pentru că în jurul oraşului şi chiar al câmpiei vestice era... 

O armată. O mare armată campată acolo. 

— Şi-a chemat cea mai mare parte a armatei, şopti 
Gavriel, vântul biciuindu-i părul peste faţă. 

Rowan numără focurile de tabără care acopereau 
terenul întunecat ca o pătură de stele. Nu mai văzuse 
niciodată o asemenea armată Fae. Cele pe care el şi 
comandanții le conduseseră în război nu se comparau cu 
aceasta nici pe departe. _ 

Aelin putea fi oriunde în acea armată. În tabere, sau 
chiar în oraş. 

Trebuiau să fie isteţi. Vicleni. Iar dacă Maeve nu căzuse 
în capcana lor... 

— A adus o armată ca să ne împiedice să intrăm? întrebă 
Elide. 

Lorcan se uită la Rowan, avertismentele plutind în ochii 
lui negri. 

— Sau ca să o ţină înăuntru pe Aelin. 

Rowan studie armata campată. Ce credeau despre 
armată cei care locuiau în Doranelle şi arareori vedeau 
vreuna, în afară de războinicii care se perindau uneori prin 


oraşul lor? 

— Avem aliaţi în oraş, propuse Gavriel. Am putea 
încerca să îi contactăm. Să aflăm unde este Maeve şi de ce 
s-a adunat armata aici. Dacă s-a auzit ceva de Aelin. 

Unchiul lui Rowan, Ellys, şeful Casei lor, rămăsese când 
flota lui Maeve navigase. Era un bărbat dur şi inteligent, 
dar loial. Îl instruise pe Enda după chipul său, ca să fie un 
curtean ager, dar îl instruise şi pe Rowan, când avusese 
ocazia, dându-i o parte din primele lecţii de luptă cu sabia. 
El crescuse în casa unchiului său, singurul cămin pe care îl 
cunoscuse înainte să găsească acel munte. Dar oare 
loialitatea lui Ellys s-ar fi îndreptat spre Maeve sau spre 
propria familie, mai ales după trădarea Casei Whitethorn, 
în Eyliwe? 

Era posibil ca unchiul său să fie deja mort. Poate că 
Maeve îl pedepsise din cauza tuturor verilor pe care îi 
implorase Rowan să îi ajute. Sau Ellys, care căuta să 
reintre în grațiile lui Maeve după trădarea lor, ar fi putut 
să îi trădeze înainte să o poată găsi pe Aelin. 

În ceea ce îi privea pe ceilalţi, cei câţiva aliaţi pe care i- 
ar fi putut avea... 

— Maeve este în stare să îşi facă loc în mintea cuiva, 
spuse Rowan. Probabil ştie cine sunt aliaţii noştri şi e 
posibil să-i fi compromis deja, zise şi apucă mânerul sabiei 
Goldryn, căldura metalului fiind o atingere liniştitoare. Nu 
riscăm asta. 

Lorcan mormăi afirmativ. 

— Maeve nu mă cunoaşte - sau abia dacă mă cunoaşte, 
spuse Elide. Nimeni de aici nu m-ar recunoaşte, mai ales 
dacă pot să-mi... schimb înfăţişarea. Cum am făcut când 
am răspândit minciunile despre prinţul valg. Aş putea să 
încerc să intru în oraş mâine ca să văd dacă pot afla ceva. 

— Nu! se auzi ferm răspunsul lui Lorcan. 

Elide îi spuse, calmă şi liniştită: 

— Nu eşti comandantul meu! Nu faci parte din curtea 
mea. 

Se întoarse spre Rowan. Dar el făcea. 


Era mai mare în grad decât ea. Rowan încercă să nu dea 
înapoi. Aelin îl pusese în situaţia asta. 

— Ea nu cunoaşte oraşul, nu ştie cum să se ocupe de 
străjeri, şuieră Lorcan. 

— Atunci învaţ-o! interveni Gavriel. În seara asta. O 
învăţăm ce ştim noi. 

Lorcan îşi dezgoli dinţii. 

— Dacă Maeve rămâne în Doranelle, o să-i simtă 
prezenţa! 

— Ba nu! spuse Elide. 

— Te-a găsit pe plaja aia! izbucni Lorcan. 

Elide îşi ridică bărbia. 

— Mâine mă duc în oraş! 

— Şi ce ai de gând să faci? Să întrebi dacă Aelin 
Galathynius s-a plimbat prin oraş? Dacă Maeve vrea să 
vină la un ceai? 

Mârâitul lui Lorcan spintecă aerul. 

Elide nu se retrase nicio secundă. 

— Am să întreb unde este Cairn. 

Ei înţepeniră cu toţii. Rowan nu era foarte sigur că o 
auzise bine. 

Elide îi studie calmă. 

— Cu siguranţă o muritoare tânără are voie să întrebe 
despre un mascul Fae care a părăsit-o. 

Lorcan se albi ca luna de deasupra lor. 

— Elide! Când ea nu răspunse, Lorcan se întoarse spre 
Rowan. O să plecăm în recunoaştere; există o altă cale să... 

— Îl găsim pe Cairn, o găsim şi pe Aelin, îi zise Elide 
doar lui Rowan. Şi aflăm dacă Maeve rămâne. 

Frica nu se mai citea în ochii lui Elide, şi nici nu-i mai 
întina parfumul. 

Aşadar, Rowan dădu din cap, chiar dacă Lorcan se 
încordă. 

— Succes la vânătoare, lady! 

Câmpiile acoperite de zăpadă din Terrasen se întindeau 
spre sud, până la poalele dealurilor a căror întindere 
atingea orizontul. 

Mai devreme în vara aceea, Lysandra traversase poalele 
dealurilor împreună cu însoțitorii ei - cu regina ei. O 
văzuse pe Aelin urcând un deal şi mergând spre stânca de 
granit cioplită care ieşea din vârf. Era borna de hotar 
dintre Adarlan şi Terrasen. Prietena ei făcuse un pas 
dincolo de piatră şi ajunsese acasă. 

Poate că Lysandra părea nesăbuită, dar nu îşi dăduse 
seama că, în clipa în care ar fi revăzut poalele dealului 
purtând penele unei păsări, ar fi avut loc un război. Sau în 
clipa în care ar fi ajuns acolo pe post de cercetaş pentru o 
armată de mii de soldaţi ce mărşăluiau departe în spatele 
ei. Il lăsase pe Aedion să găsească un mod prin care să 
explice dispariţia bruscă a lui Aelin când ea plecase în a 
doua misiune de cercetare, ca să afle unde ar fi putut să 
intercepteze legiunile  Morathului şi să-i expună 
generalului planul terenului din faţă. Şi cercetaşii Fae în 
formă de pasări zburaseră spre vest şi est ca să vadă ce ar 
fi putut afla. 

Aripile-i argintii de uliu se luptau cu vântul aspru, 
făcând-o să se înalțe cu o viteză care-i trimitea un fulger 
lichid prin inimă. În afară de leopardul-fantomă, forma 
aceasta devenise preferata ei. Rapid, lustruit şi aprig, 
corpul de pasăre era făcut pentru zborul prin vânt şi 
pentru atac. 

Ninsoarea încetase, dar griul încă păta cerul şi nicio 
rază de soare nu-i încălzea. Frigul era o grijă secundară şi 
era suportabil datorită straturilor de pene. 

Parcurse kilometri în şir scrutând terenul gol. Satele 


prin care trecuseră în timpul verii fuseseră evacuate, 
locuitorii lor fugind spre nord. Se rugă ca ei să găsească 
un loc sigur înainte de căderea zăpezii, ca stăpânii magiei 
din acele sate să se îndepărteze de influenţa Morathului. 
Într-unul dintre acele oraşe fusese o fată binecuvântată cu 
un puternic dar al apei - să fi fost, oare, adusă împreună 
cu familia în spatele zidurilor groase ale Orynthului? 

Lysandra prinse un curent ascendent şi se înălţă mai 
mult, orizontul dezvăluindu-se mai mult. Primele dealuri 
trecură pe dedesubt ca nişte margini de lumină şi umbră 
sub cerul înnorat. Nu ar fi fost o sarcină simplă ca armata 
să le traverseze, dar legiunea Bane mai luptase în 
apropiere de acest loc. Ei cunoşteau fără îndoială drumul 
pe aici, în ciuda nămeţilor înalţi în văi. 

Vântul şuieră spre nord, ca şi când ar fi împiedicat-o să 
zboare spre sud, implorând-o să nu continue. 

Dealurile cu pietre în vârf - vechile bornele de graniţă - 
se iviră, iar ea trecu pe deasupra lor. Mai erau câteva ore 
până la căderea nopţii, însă Lysandra ar fi zburat până 
noaptea şi frigul ar fi epuizat-o şi ar fi găsit un copac în 
care să se adăpostească până ar fi putut să-şi reia 
cercetarea, la răsărit. 

Zbură mai departe spre sud, orizontul fiind mohorât şi 
gol. 

Până când nu mai fu aşa. 

Până văzu ce mărşăluia spre ei şi aproape căzu din cer. 

Ren o învățase cum să numere soldaţi şi totuşi, ea 
pierdu numărul de fiecare dată când încercă să numere 
rândurile ordonate care mergeau prin câmpiile nordice din 
Adarlan, direct spre poalele dealurilor care se întindeau pe 
ambele teritorii. 

Erau mii. Cinci, zece, cincisprezece mii. Mai mulţi. 

De nenumărate ori, ea se încurcă la numărătoare. 
Douăzeci, treizeci. 

Lysandra se ridică tot mai sus. Mai sus, pentru că ilkenii 
înaripaţi zburau în apropierea soldaţilor, plutind la mică 
înălţime deasupra armatei cu armuri negre, monitorizând 


tot ce trecea pe dedesubt. 

Patruzeci. Cincizeci. 

Cincizeci de mii de soldaţi, supravegheați de ilkeni. 

Şi printre ei, călare pe cai, mergeau tineri cu chipuri 
frumoase şi coliere negre la gât, deasupra armurii. 

Prinţi valgi. Cinci în total, fiecare comandând o legiune. 

Lysandra numără din nou armata. De trei ori. 

Cincizeci de mii de soldaţi. Împotriva celor douăzeci şi 
cinci de mii pe care îi adunaseră ei. 

Unul dintre ilkeni o reperă şi se ridică în zbor. 

Lysandra se înclină brusc şi zbură înapoi spre nord, 
bătând puternic din aripi. 

XXX 

Cele două armate se întâlniră pe câmpiile acoperite de 
zăpadă din sudul Terrasenului. 

Prinţul-general al Terrasenului le ordonase să aştepte în 
loc să se grăbească să întâmpine legiunile Morathului, ca 
să lase hoardele lui Erawan să se epuizeze la poalele 
dealurilor şi să trimită înainte o armată de Asasini Tăcuţi 
care să-i elimine pe soldaţii care mergeau cu greu printre 
dâmburi şi văi. 

Doar câţiva asasini se întoarseră. 

Puterea întunecată a prinților valgi înainta, devorând tot 
în calea lor. 

Şi totuşi, Aducătoarea-Focului nu-i transformă pe valgi 
în cenuşă. Nu făcu decât să meargă lângă vărul ei. 

Ilkenii coborâră noaptea în tabăra lor, dezlănţuind 
haosul şi groaza, sfâşiind soldaţii cu ghearele lor otrăvite 
înainte să se înalțe iarăşi în văzduh. 

Ei smulseră vechile borne de hotar din vârfurile 
înverzite ale dealurilor când intrară în Terrasen. 

Nu prea obosită, netulburată de zăpadă şi abia rărită, 
armata Morathului părăsi poalele ultimelor dealuri. 

Soldaţii coborâră repede pantele dealurilor, ca un val 
negru care se sparge de uscat, chiar în suliţele şi scuturile 
legiunii Bane, magia soldaţilor Fae ţinând la distanţă 
puterea prinților valgi. 


Totuşi, nu-i puteau înfrunta pe ilkenii care pătrundeau în 
zbor ca prin pânzele de păianjen dintr-un prag de uşă, unii 
scuipându-şi veninul ca să topească magia. 

Apoi, ilkenii aterizară sau le distruseră cu totul prin 
apărarea lor. Şi nici măcar o creatură metamorfică în chip 
de balaur înarmat cu ţepi otrăviţi nu reuşi să îi doboare pe 
toţi. 

Nici măcar un prinţ-general cu o sabie veche şi instincte 
Fae nu putu să le taie gâturile destul de repede. 

În haos, nu observă nimeni că Aducătoarea-Focului nu 
apăruse, că niciun tăciune din focul ei nu strălucea în 
noaptea agitată. 

Apoi infanteria ajunse la ei. 

Iar acea armată improvizată începu să se despartă. 

Flancul drept cedă primul. Un prinţ valg îşi dezlănţui 
puterea, bărbaţii zăcând morţi în urma lui. Ilias şi Asasinii 
Tăcuţi fuseseră nevoiţi să se furişeze în spatele liniilor 
inamice ca să îl decapiteze şi să înceteze măcelul. 

Rândurile din mijloc ale legiunii Bane rezistau, totuşi 
pierdeau metru după metru în faţa ghearelor şi colţilor şi 
săbiilor şi scuturilor. Erau atât de mulţi inamici, încât 
nobilii Fae şi neamul lor nu reuşeau să ucidă suficient de 
mulţi şi destul de repede. Avansul oferit de magia Fae nu 
încetinise mult timp Morathul. 

Bestiile Morathului îi împinseră spre nord în prima zi. Şi 
în noapte. 

Şi la răsăritul zilei următoare. 

La căderea nopţii celei de-a doua zile, până şi rândul 
legiunii Bane cedase. 

Totuşi, Morathul nu încetase să înainteze. 

Elide nu mai văzuse un oraş ca Doranelle, căruia i se 
spunea Oraşul Râurilor. 

Nu îşi imaginase vreodată că un oraş putea fi construit 
în mijlocul câtorva râuri care se întâlneau şi se vărsau într- 
o albie mare, dar nu îşi afişă uimirea când merse pe 
străzile întortocheate şi curate. 

Frica era un alt însoțitor pe care îl ţinea la distanţă. 
Mirosul ascuţit al unui Fae putea detecta emoţiile. Şi chiar 
dacă o doză mare de frică i-ar fi fost de folos, prea multă 
teamă i-ar fi adus sfârşitul. 

Totuşi, acest loc părea un paradis. Flori roz şi albastre 
împodobeau pervazurile; canale mici străbăteau unele 
străzi, pline de oameni în bărci strălucitoare şi lungi. 

Nu mai văzuse atât de mulţi Fae, nu se gândise vreodată 
că ar fi fost pe deplin normali. Ei bine, cât de normali se 
putea, cu graţia, urechile şi caninii lor, însoţiţi de 
animalele care se grăbeau în jurul ei, fugind mai departe, 
sub atât de multe forme încât nu le putea urmări. Toţi erau 
foarte mulţumiţi să-şi vadă de treburile zilnice, cumpărând 
orice, de la pâini crocante, urcioare cu un fel de ulei, până 
la bucăţi de material viu colorat. 

Totuşi, controlând totul şi ascunsă în palatul din partea 
estică a oraşului Doranelle era Maeve. Iar acest oraş, îi 
spusese Rowan lui Elide, fusese construit din piatră ca să îl 
împiedice pe Brannon sau pe oricare dintre descendenţii 
lui să îl dărâme. 

Elide se împotrivi şchiopătatului tot mai evident cu 
fiecare pas prin oraş, mai departe de magia lui Gavriel. Ea 
îi lăsase la poalele dealurilor împădurite unde campaseră 
cu o seară în urmă, iar Lorcan încercase din nou să se 
opună plecării ei, însă fata scotocise prin diverşi saci până 


găsise cele trebuincioase: fructele de pădure adunate de 
Gavriel cu o zi înainte, o curea de rezervă şi o mantie de 
un verde-închis de la Rowan, o cămaşă albă şifonată de la 
Lorcan şi o mică oglindă pe care el o folosea la bărbierit. 

Găsind fâşiile albe de material la fundul sacului lui 
Lorcan, în aşteptarea următoarei ei menstruaţii, nu zisese 
nimic. I se strângea inima numai gândindu-se la asta. 

Elide merse cu umerii relaxaţi, deşi chipul îi rămase 
încordat când se opri la marginea micii pieţe drăguţe din 
jurul unei fântâni care susura. Vânzătorii şi clienţii se 
agitau, discutând în soarele amiezii. Tânăra se opri şi se 
rezemă de intrarea boltită a pieţei, scoțând oglinjoara din 
buzunarul mantiei, atentă să nu ciocnească deloc cuţitele, 
ascunse şi ele pe acolo. 

Deschise pudriera, încruntându-se la chipul a cărui 
expresie nu era întru totul falsă. Cu atenţie, îşi contură 
ochii cu sucul fructelor de pădure strivite la răsărit, 
făcându-i roşii şi nefericiţi, ca şi când ar fi plâns câteva 
săptămâni. 

Într-adevăr, chipul care o privea bosumflat era destul de 
chinuit. 

Însă nu reflexia voia să o vadă, ci mai degrabă piaţa din 
spatele ei. Dacă ar fi studiat-o direct, ar fi putut ridica prea 
multe suspiciuni, dar dacă s-ar fi uitat în oglindă ca o fată 
care vrea să fie drăguță şi încearcă să îşi ascundă 
extenuarea... Elide îşi netezi câteva şuviţe de păr cât 
monitoriză piaţa de dincolo. 

Văzu un fel de punct central. Două taverne flancau 
laturile acestuia, judecând după butoaiele de vin care 
serveau drept mese în faţă şi paharele goale, încă 
nestrânse. Dintre cele două taverne, una părea să atragă 
mai mulţi masculi, unii în ţinute de războinici. Dintre cele 
trei pieţe pe care le vizitase şi tavernele pe care le 
reperase, aceasta era singura cu soldaţi. 

Perfect! 

Elide îşi netezi din nou părul, închise oglinda şi se 
întoarse spre piaţă, ridicându-şi bărbia ca o fată care 


încerca să fie puţin mai demnă. 

Să vadă ce voiau ei să vadă, să se uite la cămaşa albă pe 
care o purta în locul jachetei din piele a vrăjitoarelor, cu 
mantia verde deasupra, încinsă la mijloc, şi s-o creadă o 
călătoare demodată şi din altă lume! O fată care nu-şi 
găsea locul în acest oraş minunat şi la modă. 

Se apropie de cei şapte Fae care stăteau în faţa tavernei, 
măsurându-l din priviri pe cel care vorbea mai mult şi 
râdea mai tare, pe cel spre care cei cinci masculi şi două 
femele se întorceau cel mai des. Una dintre femele nu era 
războinică, pentru că era îmbrăcată cu pantaloni fini şi 
feminini şi o tunică de un albastru-deschis care se potrivea 
mănuşă siluetei pline. 

O observă pe cea la care păreau să se uite cel mai mult, 
în speranţa că aveau să primească aprobarea ei. Era o 
femelă cu umeri laţi, păr brunet tuns scurt şi care purta o 
armură pe umeri şi încheieturi - mai delicată decât a altor 
masculi. Aşadar, era comandantul lor. 

Elide zăbovi la câţiva paşi distanţă, ridicând o mână ca 
să apuce mantia unde îi acoperea pieptul în dreptul inimii, 
cu cealaltă sucindu-şi pe deget inelul de aur, moştenirea 
nepreţuită care nu era decât un suvenir de la un iubit. 
Muşcându-şi buza, aruncă priviri nesigure spre soldaţi şi 
tavernă, smiorcăindu-se puţin. 

Cealaltă femelă - cea în haine elegante albastre - o 
observă prima. 

Era frumoasă, îşi dădu seama Elide. Părul ei negru era 
împletit într-o cosiţă groasă şi lucioasă pe spate, iar o 
strălucire interioară îi lumina pielea arămie. În privirea 
blândă i se citeau bunătatea şi îngrijorarea, iar Elide 
consideră acea îngrijorare drept invitaţie şi se apropie de 
ea, plecându-şi capul. 

— Îmi... p-pare rău că vă întrerup, spuse ea fără să 
gândească, vorbind mai mult cu frumuseţea brunetă. 

Bâlbâială îi incomodase dintotdeauna pe oameni, îi luase 
prin surprindere şi îi făcuse nerăbdători să plece, să îi 
spună ce voia să ştie. 


— S-a întâmplat ceva? 

Vocea femelei era răguşită - minunată, aşa cum Elide îşi 
imaginase întotdeauna că o aveau frumuseţile; o voce care 
îi făcea pe masculi să se îndrăgostească. După cum 
zâmbeau unii masculi din jurul ei, Elide nu se îndoia că 
femela avea efect şi asupra lor. 

Elide îşi impuse ca buza să-i tremure şi şi-o muşcă. 

— E-eu căutam pe cineva. El a spus c-o să fie aici, dar... 
Ea privi spre războinici şi se jucă din nou cu inelul de pe 
deget. V-am v-văzut uniformele şi am crezut că s-ar putea 
să-l cunoaşteţi. 

Veselia micului grup se risipi, înlocuită de precauţie şi 
milă - din partea frumuseţii - fie pentru că Elide se 
bâlbâia, fie că vedea în mod clar o tânără în căutarea unui 
iubit care, foarte probabil, nu era acolo. 

— Cum îl cheamă? întrebă femela mai înaltă, probabil 
sora celeilalte, judecând după pielea lor la fel de arămie şi 
părul brunet. 

Elide înghiţi în sec destul de greu încât să pară patetică. 

— Îmi... pare rău să vă deranjez, ezită ea. Dar toţi mi-aţi 
părut foarte a-a-amabili. 

Unul dintre masculi mormăi că trebuia să mai aducă un 
rând de băutură, iar doi dintre tovarăşii lui hotărâră să i se 
alăture. Cei doi masculi care zăboveau păreau înclinați să 
plece şi ei, dar o privire tăioasă din partea comandantului 
lor îi făcu să rămână. 

— Nu este niciun deranj, spuse frumuseţea, fluturând o 
mână îngrijită. Era la fel de scundă ca Elide, deşi se 
comporta ca o regină. Vrei să-ţi aducem nişte gustări? 

Oamenii erau uşor de flatat, uşor de păcălit, indiferent 
dacă aveau urechi ascuţite sau nu. 

Elide se apropie. 

— Nu, mulţumesc! Nu aş vrea să vă d-deranjez. 

Femela îşi umflă nările când Elide se opri destul de 
aproape încât să îi poată atinge. Fără îndoială mirosea ca 
şi când ar fi călătorit câteva săptămâni. Dar ea, politicoasă, 
nu spuse nimic, deşi ochii îi cercetară chipul lui Elide. 


— Numele prietenului tău, o îndemnă comandantul, 
vocea ei răguşită fiind total diferită de cea a surorii ei. 

— Cairn, şopti Elide. Îl cheamă Cairn. 

Unul dintre masculi înjură; celălalt o scrută pe Elide din 
cap până în picioare, dar cele două femele înţepeniseră. 

— E-el o serveşte pe regină, spuse Elide, plimbându-şi 
privirea de la unul la celălalt, plină de speranţă. Il 
cunoaşteţi? 

— Îl cunoaştem, spuse comandantul, cu chipul întunecat. 
Tu... eşti iubita lui? 

Elide se forţă să roşească, gândindu-se la toate clipele 
îngrozitoare de pe drum: menstruaţia ei, faptul că fusese 
nevoită să dea explicaţii atunci când trebuia să îşi facă 
nevoile... 

— Trebuie să vorbesc cu el, fu tot ce spuse Elide. 

Avea să afle mai târziu unde era Maeve. 

Frumuseţea brunetă spuse puţin prea încet: 

— Cum te cheamă, copilă? 

— Finnula, minţi Elide, rostind numele doicii sale. 

— Îţi dau un sfat, spuse tărăgănat cel de-al doilea 
mascul, sorbind din bere. Dacă ai scăpat de Cairn, să nu-l 
mai cauţi vreodată. 

Comandantul lui îi aruncă o privire. 

— Cairn este jurat cu sânge reginei noastre. 

— Tot un ticălos rămâne, spuse masculul. 

Femela mormăi destul de aprig încât masculii se 
întoarseră, cu înţelepciune, la băuturile lor. 

Elide îşi adună umerii. 

— A-aşadar - îl cunoaşteţi? 

— Cairn trebuia să te întâlnească aici? întrebă, în 
schimb, frumuseţea. 

Elide dădu aprobator din cap. 

Cele două femele se priviră reciproc, iar comandantul îi 
zise: 

— Nu ştim unde este. 

Era o minciună. Ea văzu schimbul de priviri dintre 
surori, hotărârea de a nu-i spune, fie ca s-o protejeze pe 


muritoarea neajutorată pe care o credeau, fie dintr-un fel 
de loialitate faţă de el. Sau poate faţă de toţi masculii Fae 
care hotărau să se culce prin ţinuturile muritorilor, iar 
apoi să ignore consecinţele după câteva luni. Lorcan 
fusese rezultatul unei asemenea uniuni, aruncat după 
aceea la mila acestor străzi. 

Gândul fu suficient încât să o facă să scrâşnească din 
dinţi, dar Elide îşi relaxă maxilarul. 

„Nu te enerva, o învățase Finnula. Fii isteaţă!” 

Ea reţinu asta: să nu pară prea jalnică la următoarea 
tavernă sau o iubită părăsită care i-ar fi putut purta copilul 
în pântec. 

Pentru că trebuia să se ducă la o alta. lar dacă data 
viitoare ar fi primit răspunsul, ar fi trebuit să meargă la 
încă una după aceea, ca să primească şi o confirmare. 

— Regina... este la palat? spuse Elide, vocea rugătoare 
şi plângăcioasă deranjându-i propriile urechi. El a s-spus 
că acum călătoreşte cu ea, dar dacă regina nu este aici... 

— Maiestatea Sa nu este acasă, spuse comandantul 
destul de tăios încât Elide să ştie că răbdarea ei era pe 
sfârşite. Elide nu îşi lăsă genunchii să cedeze şi umerii să 
coboare, decât ca să pară dezamăgită. Dar unde este 
Cairn, aşa cum am spus, nu ştim. 

Maeve nu era aici. Cel puţin asta îi avantaja. Fie că 
aveau noroc, fie datorită intrigii lor, nu-i păsa. Dar Cairn... 
Ea nu aflase mai mult de la aceste femele. Aşadar, Elide 
făcu o plecăciune. 

— M-mulţumesc! 

Se retrase înainte ca femelele să mai poată spune ceva 
şi se dădu în spectacol aşteptând lângă fântână cinci 
minute. Cincisprezece. Ceasul din piaţă bătu ora, iar Elide 
ştiu că ei încă o priveau când se strădui din răsputeri să 
meargă abătută spre cealaltă intrare în piaţă. 

Merse aşa preţ de câteva străzi, hoinărind fără direcţie, 
până ce se ascunse într-un pasaj îngust şi inspiră. 

Maeve nu era în Doranelle. Cât timp ar mai fi rămas 
lucrurile aşa? 


Trebuia să îl găsească pe Cairn - repede. Trebuia ca 
următoarea ei prestație să fie decisivă. 

Trebuia să fie mai puţin jalnică, mai puţin nevoiaşă, mai 
puţin plângăcioasă. Poate că adăugase prea multă roşeaţă 
în jurul ochilor. 

Elide scoase oglinda. Trecându-şi degetul mic pe sub un 
ochi, frecă o parte din pata roşie, dar fără succes. Umezind 
cu limba vârful degetului mic, îl trecu din nou peste 
pleoapa inferioară care se decoloră - un pic. 

Era pe cale să o facă din nou când ceva licări în oglindă. 
Elide se întoarse, dar prea târziu. 

Frumuseţea brunetă de la tavernă stătea în spatele ei. 

XXX 

Lorcan nu simţise niciodată greutatea orelor atât de 
apăsătoare. 

În timp ce el cerceta graniţa sudică a acelei armate, 
urmărind soldaţii care schimbau straja şi observând 
principalele căi de acces în tabără, era atent şi la oraş. 

La oraşul lui - sau asta fusese cândva. Nu îşi imaginase 
niciodată, nici măcar în copilăria pe care şi-o petrecuse 
supraviețuind în umbre, că avea să devină un inamic al 
cetăţii; că Maeve, deşi îl biciuise şi îl pedepsise pentru 
orice sfidare sau ca să se amuze, urma să devină un 
duşman la fel de mare ca Erawan. Şi să o trimită pe Elide 
în ghearele lui Maeve... fusese nevoie de toată voinţa lui ca 
să o lase să plece. 

Nu ar fi auzit, nu ar fi aflat dacă Elide ar fi fost prinsă ori 
descoperită. Nu avea ce magie să folosească, în afară de 
ochii ageri ai zeiţei care o proteja şi abilitatea incredibilă 
de a rămâne neobservată, ca să aibă aşteptări. Niciun 
strop de putere nu ar fi licărit, niciun semnal nu l-ar fi 
alertat că era în pericol. 

Dar el rămăsese departe, cu respiraţia tăiată, şi o privise 
traversând podul mai devreme şi trecând neîntrebată şi 
neobservată pe lângă străjerii postați la fiecare capăt. Deşi 
Maeve nu permitea celor semi-Fae sau oamenilor să 
locuiască în Doranelle fără să îşi dovedească valoarea, 


puteau să viziteze oraşul - pentru scurt timp. 

Apoi, el plecase în cercetare. Ştia că Whitethorn îi 
ordonase să studieze marginea sudică, această margine, 
pentru că era exact locul în care ea avea să iasă. Dacă 
avea să reuşească. 

Whitethorn şi Gavriel împărţiseră celelalte tabere, 
prinţul revendicând vestul şi nordul, Leul luând tabăra 
estică de deasupra albiei cascadei. 

Soarele după-amiezii cobora spre marea distantă când 
reveniră la mica lor bază. 

— Vreo veste? vui întrebarea lui Rowan. 

Lorcan scutură din cap. 

— Nu de la Elide, nici din cercetarea mea. Rotaţia 
santinelelor este strictă, dar nu impenetrabilă. Au postat 
iscoade în copaci, la trei kilometri deasupra. 

li cunoştea pe o parte din ei. li comandase. Acum erau 
inamicii lui? 

Gavriel se mişcă şi se aşeză pe un bolovan, la fel de 
obosit. 

— Au patrule aeriene în tabăra estică. Şi santinele lângă 
marginea pădurii. 

Rowan se rezemă de un pin înalt şi-şi încrucişă braţele. 

— Ce fel de păsări? 

— Răpitoare, în majoritate, spuse Gavriel. Aşadar, erau 
nişte soldaţi foarte instruiți. Intotdeauna fuseseră cele mai 
agere iscoade. Nu am recunoscut niciunul din Casa ta. 

Ori fuseseră toţi în flota aia, acum în Terrasen, ori îi 
ucisese Maeve. 

Rowan îşi trecu o mână peste maxilar. 

— Tabăra din câmpia vestică este foarte bine păzită. Şi 
cea nordică, dar e foarte probabil ca lupii din trecători să 
le facă jumătate din treabă. 

Nu se deranjară să discute motivul adunării acelei 
armate şi unde s-ar fi putut îndrepta, dacă înfrângerea lui 
Maeve pe coasta Kyliwe ar fi fost suficientă să o conducă 
spre o alianţă cu Morathul - şi să aducă armata asta ca să 
înfrângă, în sfârşit, Terrasenul. 


Lorcan îşi cobori privirea spre panta împădurită a 
dealului, ciulind urechile după crengi rupte sau foşnet de 
frunze. 

O jumătate de oră. Aşteptă o jumătate de oră înainte să 
coboare acel deal. 

Se forţă să îi asculte pe Whitethorn şi Gavriel expunând 
punctele de intrare şi strategiile de ieşire pentru fiecare 
tabără şi să li se alăture în acea dezbatere. Se forţă să 
discute şi posibilele intrări şi ieşiri din Doranelle, unde ar 
fi putut intra în oraş, cum ar fi fost posibil să ajungă acolo 
şi să se întoarcă fără să fie atacați de acea armată - una pe 
care, cândva, o supraveghease şi comandase. Niciunul din 
ei nu menţionă asta, deşi Gavriel se tot uita la tatuajele de 
pe mâinile lui. Câte alte vieţi ar mai fi trebuit să ia înainte 
să termine? Câţi soldaţi de-ai lui doborâţi nu de inamici, ci 
de propria sabie? 

Soarele se apropie un pic mai mult de orizont. Lorcan 
începu să se plimbe. 

Prea mult timp. Durase prea mult timp. 

Şi ceilalţi deveniseră tăcuţi, privind în josul dealului şi 
aşteptând. 

Un mic tremur îi legănă mâinile lui Lorcan, iar el şi le 
strânse puternic în pumni. Cinci minute. Intenţiona să 
plece în cinci minute, la naiba cu Aelin Galathynius şi 
planul lor! 

Aelin fusese instruită să suporte tortura. Elide... El 
putea să vadă acele cicatrici de la cătuşele ei. li putea 
vedea piciorul şi glezna distrusă. Ea îndurase deja prea 
multe suferinţe şi terori. li era imposibil să-i permită să 
mai înfrunte încă o secundă aşa ceva... 

Crengile se rupseră sub paşi uşor, iar Lorcan se ridică 
repede, ducând o mână la sabie. 

Whitethorn scoase barda de la centură, un cuţit 
apărându-i în cealaltă mână, iar Gavriel scoase sabia. 

Dar apoi răsună un fluierat pe două note, iar lui Lorcan 
îi tremurară picioarele atât de violent încât se aşeză din 
nou pe piatra pe care se cocoţase. 


Gavriel fluieră şi el, iar Lorcan fu recunoscător pentru 
asta. Nu era sigur dacă avea suflu. 

Apoi, ea ajunse acolo, gâfâind din cauza urcuşului, cu 
obrajii roşii în aerul rece al nopţii. 

— Ce s-a întâmplat? o întrebă Whitethorn. 

Lorcan îi studie chipul, postura. 

Era bine. Era nevătămată. Nu era niciun inamic în urma 
ei. 

Elide se uită în ochii lui. Precaută şi nesigură. 

— Am cunoscut pe cineva. 

XXX 

Elide crezuse că era pe cale să moară. 

Sau cel puţin crezuse că urma să fie trădată lui Maeve 
când o înfruntase pe frumuseţea brunetă pe aleea umbrită. 

În acele clipe îşi spusese că avea să se străduiască să 
suporte tortura care urma cu siguranţă, ca să păstreze 
secret locul în care se aflau însoțitorii ei, chiar dacă i-ar fi 
distrus trupul. Dar perspectiva lucrurilor pe care i le-ar fi 
făcut... 

Femela ridică o mână delicată. 

— Vreau doar să vorbim. În particular, spuse şi gesticulă 
spre alee, spre pragul unei uşi deasupra căreia era o 
marchiză de metal. Ca să se ascundă de privirile celor de 
la sol sau din aer. 

Elide o urmă, ducând o mână la cuțitul din buzunar. 
Femela merse înainte, fără să se grăbească şi fără să se 
vadă o armă. 

Dar când se opriră în umbra de sub marchiză, femela 
ridică din nou o mână. 

Flacăra aurie dansă între degetele ei. 

Elide dădu înapoi, iar focul dispăru la fel de repede cum 
apăruse. 

— Numele meu este Essar, spuse încet femela. Sunt o 
prietenă - de-a prietenilor tăi, cred. 

Elide nu zise nimic. 

— Cairn este un monstru, rosti Essar, apropiindu-se un 
pas. Ţine-te departe de el! 


— Trebuie să îl găsesc. 

— Ai jucat destul de bine rolul iubitei maltratate. Cred 
că ştii ceva despre el şi despre ce face. 

— Dacă ştii cine este, spune-mi, te rog! 

Era gata să o şi implore. 

Essar o măsură din priviri pe Elide, după care îi zise: 

— A fost în oraş până ieri. Apoi a plecat spre tabăra 
estică. Arătă cu degetul peste umăr. Acum este acolo. 

— De unde ştii? 

— Pentru că nu terorizează clienţii tuturor localurilor 
elegante din oraş, lăfăindu-se în banii pe care i-a dat 
Maeve când a depus jurământul de sânge. 

Elide clipi. Sperase că o parte din Fae s-ar fi putut 
împotrivi lui Maeve, în special după lupta din Eyliwe, dar 
ca să-i vadă atât de... 

— Şi pentru că sora mea - soldatul cu care ai vorbit - mi- 
a spus, adăugă Essar. L-a văzut în tabără în dimineaţa 
asta, rânjind ca o pisică. 

— De ce ar trebui să te cred? 

— Pentru că porţi cămaşa lui Lorcan şi mantia lui 
Rowan. Whitethorn. Dacă nu mă crezi, spune-le cine ţi-a 
zis şi te vor crede. 

Elide îşi înclină capul într-o parte. 

Essar spuse încet: 

— O vreme, Lorcan şi cu mine am avut o relaţie. 

Erau în toiul războiului şi călătoriseră mii de kilometri 
ca să-şi găsească regina şi totuşi, când auzi acele cuvinte, 
Elide simţi un uriaş gol în stomac. Iubita lui Lorcan. 
Această frumuseţe delicată cu o voce de budoar fusese 
iubita lui Lorcan. 

— O să mi se simtă lipsa dacă o să lipsesc prea mult, dar 
spune-le cine sunt. Spune-le ce ţi-am zis. Dacă îl caută pe 
Cairn, acolo va fi. Nu ştiu locul exact. Essar se retrase un 
pas. Nu întreba de Cairn la alte taverne. Nu este bine 
privit, nici măcar printre soldaţi. Iar cei care îl urmează... 
Nu vrei să le atragi atenţia. 

Essar intenţiona să se întoarcă, dar Elide spuse fără să 


gândească: 

— Unde a plecat Maeve? 

Essar se uită peste umăr. O studie. Femela făcu ochii 
mari. 

— O are pe Aelin a Focului Sălbatic, şopti Essar. 

Elide nu spuse nimic, dar Essar îi zise în şoaptă: 

— Asta a fost... puterea pe care am simţit-o alaltăseară. 
Essar se întoarse spre Elide şi o apucă de mâini. Nu ştiu 
unde a plecat Maeve în urmă cu câteva zile. Nu a spus, nu 
a luat pe nimeni cu ea. O servesc deseori, pentru că mi se 
cere... Nu contează. Contează că Maeve nu este aici. Dar 
nu ştiu când o să se întoarcă. 

Uşurarea ameninţă din nou să o facă pe Elide să se 
prăbuşească la pământ. Se pare că zeii nu îi abandonaseră 
încă. 

Dar dacă Maeve o luase pe Aelin la avanpostul unde 
minţiseră că era ţinut prinţul valg... 

Elide o apucă de mâini pe Essar, găsindu-le calde şi 
uscate. 

— Sora ta ştie unde stă Cairn, în tabără? 

Câteva minute lungi, apoi o oră, ele discutaseră. Essar 
plecase şi revenise cu Dresenda, sora ei. Şi pe acea alee 
făcuseră planuri. 

Elide termină de povestit lui Rowan, Lorcan şi Gavriel ce 
aflase, iar masculii rămaseră tăcuţi de uimire un minut 
lung. 

— Chiar înaintea răsăritului, repetă Elide. Dresenda a 
spus că straja din tabăra estică este cea mai slabă la 
răsărit. Că o să găsească o cale ca străjerii să fie ocupati. 
Este singura noastră fereastră. 

Rowan se uita în pădure, ca şi când ar fi putut să vadă 
planul taberei, ca şi când ar fi plănuit să intre şi să iasă. 

— Totuşi, nu a confirmat dacă Aelin este în cortul lui 
Cairn, avertiză Gavriel. Maeve este plecată - şi Aelin ar 
putea fi cu ea. 

— Este un risc pe care trebuie să ni-l asumăm, spuse 
Rowan. 


Un risc la care probabil ar fi trebuit să se gândească. 

Elide se uită la Lorcan, care nu zisese niciun cuvânt, 
chiar dacă iubita lui fusese cea care îi ajutase, probabil 
îndrumată de însăşi Anneith, sau cel puţin anunţată de 
mirosul de pe hainele lui Elide. 

— Crezi că putem avea încredere în ea? îl întrebă Elide 
pe Lorcan, deşi cunoştea răspunsul. 

Ochii negri ai lui Lorcan se întoarseră spre ea. 

— Da, deşi nu văd de ce s-ar deranja. 

— Este o femelă bună, de aceea, spuse Rowan. La 
sprânceana ridicată a lui Elide, el explică: Essar a vizitat 
Mistward primăvara trecută. S-a întâlnit cu Aelin. li aruncă 
o privire încruntată lui Lorcan. Şi mi-a cerut să îţi spun că 
îţi transmite salutări. 

Elide nu văzuse nicio nemulţumire pe chipul lui Essar, 
dar, pe toţi zeii, era frumoasă! Şi inteligentă. Şi amabilă. 
Iar Lorcan o lăsase, cumva, să plece. 

— Dacă mergem spre tabăra estică, trebuie să facem 
acum un plan, interveni Gavriel. Să luăm poziţie. Este la 
câţiva kilometri distanţă. 

Rowan se uită din nou spre tabăra îndepărtată. 

— Dacă te gândeşti să zbori acolo chiar acum, mormăi 
Lorcan, atunci ai să meriţi orice nenorocire o să se abată 
din prostia ta. Rowan îşi dezgoli dinţii, dar Lorcan spuse: 
Intrăm toţi. leşim toţi. 

Elide dădu din cap, fiind pentru prima dată de acord cu 
el. Lorcan păru să înţepenească, surprins. 

Şi Rowan ajunse la concluzia aceea, pentru că se ghemui 
şi înfipse cuțitul în pământul acoperit de muşchi. 

— Ăsta e cortul lui Cairn, spuse el despre pumnal şi luă 
un con de brad din apropiere. Asta e intrarea sudică spre 
tabără. 

Astfel, ei puseră totul la cale. 

XXX 

Rowan se despărţise de tovarăşii lui în urmă cu o oră, 
trimiţându-i să îşi ocupe poziţiile. 

N-aveau să intre şi să iasă cu toţii. 


Rowan urma să pătrundă în tabăra estică, folosind cea 
mai sudică intrare, iar Gavriel şi Lorcan aveau să-i aştepte 
semnalul în apropiere de intrarea estică, ascunşi în 
pădurea de dincolo de dealurile înverzite din acea parte a 
taberei - gata să dezlănţuie iadul când el ar fi trimis o 
sclipire a magiei lui, redirecţionând soldaţii spre partea lor 
în timp ce Rowan ar fi fugit spre Aelin. 

Elide trebuia să-i aştepte mai departe în acea pădure 
sau să fugă, dacă lucrurile ar fi decurs prost. 

Ea protestase, dar până şi Gavriel îi spusese că era 
muritoare. Neinstruită. Iar ce făcuse azi... Rowan nu avea 
cuvinte să îşi exprime recunoştinţa pentru ce făcuse Elide, 
pentru aliatul neaşteptat pe care îl găsise. 

El avea încredere în Essar. Ea nu o plăcuse niciodată pe 
Maeve, spusese direct că nu o servea de bunăvoie sau 
mândrie. Dar aceste ultime câteva ore dinaintea 
răsăritului, când atât de multe lucruri puteau decurge 
prost... 

Maeve nu era aici. Din punctul acesta de vedere 
lucrurile decurseseră bine. 

Rowan zăbovi pe dealurile abrupte de deasupra intrării 
sudice spre tabără, rămânând cu uşurinţă ascuns de 
santinelele din copaci, vântul mascând orice urmă a 
mirosului său. 

Dedesubt, întinsă pe câmpia înverzită estică era tabăra 
armatei. 

Ea trebuia să fie acolo. Aelin trebuia să fie acolo. 

Dacă se apropiaseră atât de mult, dar ajunseseră să fie 
tocmai lucrul care o făcuse pe Maeve să o ia din nou pe 
Aelin, să o aducă în avanpost cu ea... 

Rowan rezistă greutăţii din piept. Legătura din el era 
întunecată şi adormită. Nimic nu indica faptul că ar fi fost 
pe aproape. 

Essar nu ştia că Aelin era ţinută aici înainte ca Elide să o 
informeze. Câţi alţii nu ştiau? Cât de bine o ascunsese 
Maeve? 

Dacă Aelin nu era în tabără a doua zi, cel puţin l-ar fi 


găsit pe Cairn, iar atunci ar fi primit nişte răspunsuri şi l- 
ar fi făcut să plătească pentru faptele lui... 

Rowan ignoră gândul. Nu îşi dădu voie să se gândească 
la ceea ce i se făcuse lui Aelin. 

Avea s-o facă a doua zi, când l-ar fi văzut pe Cairn şi l-ar 
fi torturat pentru fiecare clipă de durere provocată lui 
Aelin. 

Deasupra, stelele străluceau clar şi puternic şi chiar 
dacă Mala îi apăruse doar o dată la răsărit, la poalele 
dealului din acest oraş, chiar dacă putea fi puţin mai 
ciudată şi cu toate că era din altă lume, el i se rugă 
oricum. 

Apoi, o rugase pe Mala să o protejeze pe Aelin de Maeve 
când intrară în Doranelle, să îi dea putere, s-o călăuzească 
şi să o lase să scape cu viaţă. O implorase pe Mala să îl 
lase să rămână cu Aelin, femeia pe care o iubea. Zeița 
fusese ceva mai mult decât o rază de soare dimineaţa şi 
totuşi, o simţise zâmbindu-i. 

În seara asta, doar cu focul rece al stelelor drept 
companie, o rugă din nou. 

O rafală de vânt îi trimise rugăciunea spre stele, spre 
luna în creştere care lumina argintiu tabăra, spre râu şi 
munţi. 

El îşi croise drum prin lume ucigând; plecase la război şi 
se întorsese de mai multe ori decât îşi putea aminti. Şi în 
ciuda tuturor lucrurilor, în ciuda furiei şi disperării şi 
gheții care îi cuprinseseră inima, tot o găsise pe Aelin. 
Fiecare orizont spre care privise, incapabil şi silit să se 
odihnească în acele secole, toţi munţii şi toate oceanele pe 
care le văzuse şi care-l făcuseră să se întrebe ce era 
dincolo de ele... Ea fusese. Aelin fusese chemarea tăcută a 
legăturii dintre parteneri care îl motiva, chiar şi atunci 
când nu o putea simţi. 

Ei merseseră împreună pe această cale întunecată 
înapoi spre lumină. El nu ar fi permis ca drumul să se 
sfârşească aici. 


CAPITOLUL 
24 


Vrăjitoarele Crochan o ignorară. Şi le ignorară pe Cele 
Treisprezece. Se auziră câteva insulte în şoaptă, dar o 
privire de la Manon şi Cele Treisprezece le făcu să îşi ţină 
pumnii strânşi pe lângă corp. 

Sabatul Crochan rămase în tabără o săptămână ca să îşi 
îngrijească răniții şi, astfel, rămaseră şi Manon şi Cele 
Treisprezece, ignorate şi urâte. 

— Ce este locul ăsta? o întrebă Manon pe Glennis când o 
găsi pe bătrână lustruind mânerul unei mături legate cu 
aur, lângă foc. Alte două erau pe o mantie din apropiere. 
Era sarcina vrăjitoarei care conducea tabăra. 

— Asta e o tabără veche - una dintre cele mai vechi pe 
care le avem. Degetele noduroase ale lui Glennis se mişcau 
repede peste mânerul măturii. Fiecare dintre cele şapte 
Mari Vetre are un foc aici, la fel ca multe altele. Intr- 
adevăr, erau mai mult de şapte în tabără. A fost un loc de 
adunare pentru noi după război şi, de atunci, a devenit 
unul în care să le instruim pe vrăjitoarele mai tinere. Este 
un ritual pe care-l facem de ani în şir - le trimitem în 
sălbăticie câteva săptămâni ca să vâneze şi să 
supravieţuiască doar cu mătura şi un cuţit. Cât ele fac 
asta, noi rămânem aici. 

Manon întrebă încet: 

— Ştii care este ritualul nostru de iniţiere? 

Incordarea îi acapară chipul lui Glennis. 

— Da. Toate ştim. 

Cărei vetre aparţinea vrăjitoarea pe care o ucisese la 
şaisprezece ani? Ce făcuse bunica ei cu inima vrăjitoarei 
Crochan pe care o adusese într-o cutie la fortăreaţa Cioc- 
Negru, purtând mantia inamicei drept trofeu? 

— Când plecaţi spre Eyliwe? întrebă Manon. 


— Mâine. Cele care au fost grav rănite în luptă s-au 
vindecat suficient încât să călătorească - sau să 
supravieţuiască singure. 

Manon simţi că i se strânse stomacul, dar ignoră 
regretul. 

Glennis întinse spre Manon o mătură a cărei bază era 
legată cu fire metalice obişnuite. 

— Zbori spre sud cu noi? 

Manon luă mătura, lemnul alunecând în mâna ei. Vântul 
îi şopti la ureche despre curentul rapid şi puternic dintre 
piscurile de deasupra. 

Ea şi Cele Treisprezece deja se hotărâseră în urmă cu 
câteva zile. Dacă spre sud mergeau vrăjitoarele Crochan, 
atunci şi ele s-ar fi îndreptat într-acolo, chiar dacă fiecare 
zi care trecea i-ar fi putut osândi pe cei din nord. 

— Zburăm cu voi! spuse Manon. 

Glennis dădu din cap. 

— Mătura îi aparţine unei vrăjitoare brunete pe nume 
Karsyn. Bătrâna făcu semn din cap spre corturile din 
spatele lui Manon. Stă de strajă lângă balaurii voştri. 

Dorian decise că nu avea nevoie de un loc ascuns în care 
să se antreneze, ceea ce era în favoarea lui, de vreme ce în 
tabăra vrăjitoarelor Crochan nu exista intimitate. Nici în 
tabără, nici în jurul acesteia, având în vedere ochii ageri ai 
santinelelor care patrulau zi şi noapte. 

Şi de asta ajunsese să stea în faţa Vestei la vatra lui 
Glennis, vrăjitoarea roşcată fiind aproape adormită de 
plictiseală. 

— Mi se pare o mare pierdere de timp să înveţi să te 
transformi, mormăi ea, căscând pentru a zecea oară în 
ultima oră. Flutură o mână albă ca zăpada spre ringul 
improvizat de instrucţie în care Cele Treisprezece îşi 
antrenau trupurile şi-şi ascuţeau instinctele. Ai putea să te 
lupţi acum cu Lin. 

— Tocmai am văzut-o pe Lin cum aproape i-a scos dinţii 
lui Imogen. lartă-mă dacă nu am chef să intru în ring cu 


ea. 

Vesta ridică o sprânceană castanie. 

— Înseamnă că nu eşti bărbat. _ 

— Îmi plac dinţii acolo unde-i am. Oftă. Încerc să mă 
concentrez. 

Nicio vrăjitoare, nici măcar Manon, nu întrebase de ce 
se antrena. El doar menţionase, în urmă cu aproape o 
săptămână, că păianjenul îl făcuse să se întrebe dacă s-ar 
fi putut transforma folosindu-şi magia brută, iar ele 
ridicaseră din umeri. 

Acestea se concentrau asupra vrăjitoarelor Crochan, a 
călătoriei spre Eyliwe care, foarte probabil, urma să 
înceapă în scurt timp. 

El nu auzise pe nimeni spunând ceva de adunarea unei 
armate, dar dacă asta ar fi putut împărţi armata 
Morathului chiar şi puţin, ca să se aventureze spre sud şi 
să se ocupe de ei, dacă asta l-ar fi distras pe Erawan când 
Dorian s-ar fi dus la fortăreaţa regelui valg... El ar fi 
acceptat. 

Deja le spusese lui Manon şi lui Glennis ce ştia despre 
regat şi conducătorii lui. Părinţii Nehemiei şi cei doi fraţi 
mai mici. Imperiul din Adarlan reuşise să distrugă armata 
din Eyliwe, deci speranţa pe acel front era imposibilă, dar 
dacă ar fi adunat câţiva soldaţi ca să se îndrepte spre 
nord... Ar fi fost un avantaj pentru prietenii lui. 

Dacă ar fi supravieţuit, ar fi fost suficient. 

Dorian închise ochii, iar Vesta tăcu. Câteva zile, stătuse 
cu el când antrenamentul şi mersul în cercetare îi 
permiseseră, urmărind orice transformare pe care o 
încercase: schimbarea părului, a pielii şi ochilor. 

Niciuna nu-i reuşise. 

Magia lui atinsese puterea furată a creaturii 
metamorfice - aflase suficient înainte să ucidă păianjenul. 

Acum trebuia să-şi convingă magia să devină ca puterea 
acestei creaturi. Nu ştia dacă asta se mai făcuse vreodată 
cu magie brută. 

„Fii ce vrei”, îi spusese Cyrene. 


Nimic. El îşi dorea să nu fie nimic. 

Dar Dorian continuă să privească în sinea sa, în toate 
colţurile goale. Trebuia doar să o facă suficient de mult 
timp. Să stăpânească metamorfozarea. Să se furişeze în 
Morath şi să găsească a treia cheie. Să ofere atunci 
Lacătului şi porţii tot ce era şi ce fusese. 

Iar apoi, totul avea să se termine. Pentru Erawan, da, şi 
pentru el. 

Chiar dacă i-ar fi lăsat lui Hollin dreptul la tron. Hollin, 
care avusese şi el drept tată un bărbat infestat de un valg. 
Să fi moştenit fratele său vreo trăsătură de-a demonului? 

Băiatul fusese brutal - dar fusese om? 

Hollin nu îl ucisese pe tatăl lor. Nu distrusese castelul. 
Nu o lăsase pe Sorscha să moară. 

Dorian nu îndrăznise să o întrebe pe Damaris. Nu era 
sigur ce ar fi făcut dacă sabia ar fi dezvăluit cine era el, cu 
adevărat. 

Aşadar Dorian privi în interior, spre locul în care magia 
curgea în el şi în care se putea mişca între foc, apă, gheaţă 
şi vânt. 

Dar indiferent cum o folosea, indiferent cum îşi imagina 
părul castaniu sau o piele mai albă sau pistrui, nu se 
întâmpla nimic. 

Ea nu era un mesager, dar Manon înţelese aluzia - şi 
oferta, împreună cu alte trei mături, toate pentru 
vrăjitoarele din tabără. 

Nu ar fi fost suficient să zboare cu ele spre Eyliwe. Nu, 
trebuia să afle lucruri despre ele. Despre fiecare 
vrăjitoare. 

Asterin, care supraveghease din partea cealaltă a 
focului, o ajunse din urmă, luând două dintre mături. 

— Am uitat că ele folosesc lemn roşu, spuse aghiotanta 
sa, studiind măturile din braţele ei. Ar fi mult mai uşor să 
le cioplească dintr-un lemn de esenţă tare. 

Manon încă simţea cum o duruseră mâinile în zilele 
lungi când cioplise prima ei mătură din buşteanul de stejar 


pe care îl găsise în Oakwald. Primele două încercări 
avuseseră ca rezultat nişte tije rupte, aşa că se hotărâse să 
îşi cioplească mătura cu mai multă atenţie. Din trei 
încercări, una pentru fiecare chip al Zeiţei. 

Pe atunci avea treisprezece ani, şi doar câteva 
săptămâni trecuseră de la prima sângerare, care adusese 
curentul şuierător de putere care chema vântul, care 
curgea prin mături şi o purta spre cer. Loviturile de daltă 
şi de ciocan care transformaseră bucata de material 
aproape impenetrabil transferaseră acea putere în mătură. 

— Unde ai lăsat-o pe a ta? o întrebă Manon. 

Asterin ridică din umeri. 

— Undeva în fortăreaţa Cioc-Negru. 

Manon dădu din cap. Mătura sa zăcea acum în spatele 
unui dulap din camera ei din castelul bunicii. O aruncase 
acolo după ce magia dispăruse, mătura fiind doar o unealtă 
de curăţat fără aceasta. 

— Presupun că nu le vom recupera acum, spuse Asterin. 

— Nu, zise Manon, scrutând cerul. Mâine zburăm cu 
sabatul Crochan spre Eyliwe. Ca să ne întâlnim cu nu ştiu 
ce armată umană pe care trebuie să o întâmpine. 

Asterin strâmbă din buze. 

— Poate o să-i convingem pe toţi - pe vrăjitoare şi 
armata din Eyliwe - să meargă spre nord. 

Probabil. Dacă erau destul de norocoase. Dacă nu 
pierdeau atât de mult timp încât Erawan să distrugă 
Nordul. 

Ele ajunseră la prima dintre vrăjitoarele pe care i le 
arătase Glennis, iar Asterin nu spuse nimic în timp ce 
Manon îi făcu semn aghiotantei sale să-i dea mătura. 

Vrăjitoarea Crochan strâmbă dezgustată din nas când ea 
lăsă mătura să i se legene între două degete. 

— Acum o să fiu nevoită s-o curăţ din nou! 

Zâmbetul schiţat al lui Asterin însemna că problemele se 
apropiau repede. 

Aşadar Manon îşi împinse aghiotanta, îndemnând-o să 
meargă mai departe, trecând printre corturi în căutarea 


celorlalte deţinătoare de mături. 

— Chiar crezi că merită să pierdem timpul? mormăi 
Asterin când cea de-a doua şi, apoi, cea de-a treia 
vrăjitoare rânjiră când îşi primiră mătura. Să o facem pe 
servitoarele cu prinţesele astea răsfăţate? 

— Aşa sper, şopti Manon când ajunseră la ultima 
vrăjitoare. Karsyn. Vrăjitoarea brunetă se uita fix spre 
cercul de balauri, chiar unde spusese Glennis că avea să 
fie. 

Asterin îşi drese vocea, iar vrăjitoarea se întoarse, chipul 
ei măsliniu încordându-se. 

Dar ea nu rânji superior. 

Încheindu-şi misiunea, Asterin se întoarse, dar Manon îi 
spuse lui Karsyn, făcând semn din cap spre balauri: 

— Nu se compară cu folosirea măturilor. Sunt mai rapizi, 
mai mortali, dar trebuie să le dai şi mâncare, şi apă. 

Precauţia şi curiozitatea se citeau în ochii verzi ai lui 
Karsyn. Ea se uită din nou la balaurii adunaţi de frig, 
femela mare şi albastră a lui Asterin fiind lipită de 
Abraxos, care o acoperea cu o aripă. 

— Erawan i-a creat, folosind metode pe care nu prea le 
cunoaştem, zise Manon. A luat un tipar antic şi l-a adus la 
viaţă. Căci balaurii nu mai existau în Adarlan de foarte 
mult timp. Şi-a dorit să facă o armată de asasini fără 
minte, dar unii nu au ieşit astfel. 

Asterin rămase tăcută pentru prima dată. 

Karsyn vorbi în sfârşit. 

— Balaurii voştri seamănă mai mult cu nişte câini. 

Nu era o insultă, îşi aminti Manon. Vrăjitoarele Crochan 
păstrau câinii ca animale de companie. li adorau, la fel ca 
oamenii. 

— Numele lui este Abraxos, spuse Manon. Este... diferit. 

— EI şi cel albastru sunt parteneri. 

Asterin tresări. 

— Ce sunt? 

Karsyn arătă spre balaurul albastru îngrămădit lângă 
Abraxos. 


— El este mai mic şi totuşi, o adoră. Îşi freacă botul de 
ea când nu se uită nimeni. 

Manon făcu un schimb de priviri cu Asterin. Da, balaurii 
lor flirtau neîncetat, dar să se împerecheze... 

— Interesant, reuşi Manon să spună. 

— Nu ştiai că fac aşa ceva? 

Karsyn se încruntă. 

— Ştiam că se împerechează! izbucni în sfârşit Asterin. 
Dar nu am văzut asta... voit. 

— Din dragoste, spuse Karsyn, iar Manon îşi dădu ochii 
peste cap. Animalele astea, în ciuda stăpânului lor 
întunecat, sunt capabile de iubire. 

Erau prostii şi totuşi, o fărâmă din ea îşi dădu seama că 
era adevărat. 

— Cum te cheamă? o întrebă Manon, cu toate că ştia 
deja. 

Dar precauţia invadă din nou privirea lui Karsyn, ca şi 
când şi-ar fi amintit cu cine vorbea, că mai erau şi alţii 
care le-ar fi putut vedea discutând. 

— Mulţumesc pentru mătură! spuse vrăjitoarea şi plecă 
printre corturi. 

Cel puţin una dintre vrăjitoare vorbise cu ea. Poate că 
drumul spre Eyliwe i-ar fi oferit şansa să discute cu mai 
multe, chiar dacă simţea apăsarea orelor şi minutelor care 
treceau. 

„Grăbeşte-te spre nord! cânta vântul, zi şi noapte. 
Grăbeşte-te, Cioc-Negru!” 

După ce Karsyn dispăru, Asterin rămase să se uite în 
continuare la Abraxos şi Narene, scărpinându-se în cap. 

— Chiar crezi că s-au împerecheat? 

Abraxos îşi înălţă capul de unde şi-l sprijinea pe spatele 
lui Narene şi se uită spre ele ca şi când ar fi spus „V-a luat 
destul de mult timp să vă daţi seama”. 

— La ce ar trebui să mă uit mai exact? 

Stând genunchi lângă genunchi în cortul lor minuscul pe 
lângă care şuiera vântul, Manon miji ochii aurii când se 


uită la chipul lui Dorian. 

— La ochii mei. Spune-mi doar dacă îşi schimbă 
culoarea. 

Ea mormăi. 

— Chiar e necesar să înveţi cum să te transformi? 

— Fă-mi pe plac, spuse el mieros şi se scufundă în sinea 
lui, magia pâlpâind. 

„Căprui. Din albaştri ai să-i faci căprui.” 

Mincinos - el presupuse că era un mincinos pentru că-i 
ascundea adevăratul motiv. Nu avea nevoie ca Damaris să- 
i confirme asta. 

Ea i-ar fi putut interzice să meargă în Morath, dar mai 
exista o posibilitate, chiar mai rea decât asta. 

Că ar fi insistat să-l însoţească. 

Manon îi aruncă o privire care ar fi făcut un om mai 
simplu să fugă. 

— Încă sunt albaştri. 

Pe toţi zeii, ce frumoasă era! El se întrebă când nu i s-ar 
mai fi părut o trădare să gândească astfel. 

Dorian inspiră prelung, concentrându-se din nou şi 
ignorând prezenţa discretă a celor două chei din buzunarul 
jachetei. 

— Spune-mi dacă se schimbă ceva. 

— E atât de diferită de magia ta? 

Dorian se lăsă pe spate sprijinindu-se de braţe cât îşi 
căută cuvintele ca să-i explice. 

— Nu este ca alte feluri de magie, care-mi curge prin 
vene şi într-o clipă se schimbă din gheaţă în foc şi în apă. 

Ea îl studie, înclinându-şi capul aşa cum îi văzuse el pe 
balauri făcând înainte să înghită complet o capră. 

— Care îţi place cel mai mult? 

O întrebare neobişnuit de personală. Chiar dacă în 
ultima săptămână, mulţumită căldurii relative a cortului şi 
intimităţii, îşi petrecuseră câteva ore încolăciţi în păturile 
acum sub ei. 

Nu mai avusese pe cineva ca ea. Câteodată se întreba 
dacă nici ea nu mai avusese pe cineva ca el. Văzuse cât de 


des îi plăcea ei când el prelua controlul, când corpul i se 
zvârcolea sub al lui, iar ea se dezlănţuia total. 

Dar orele petrecute în acest cort nu le oferiseră niciun 
fel de intimitate, doar o distracţie binecuvântată. Pentru 
amândoi. El se bucura de asta, îşi spunea în sinea lui. 
Nimic din toate astea nu se putea termina bine. Pentru 
niciunul din ei. 

— Cel mai mult îmi place gheaţa, recunoscu Dorian în 
cele din urmă, dându-şi seama că tăcuse prea mult timp. A 
fost primul element care a ieşit din mine - nu ştiu de ce. 

— Nu eşti o persoană rece. 

El ridică o sprânceană. 

— Asta e părerea ta de profesionistă? 

Manon îl studie. 

— Poţi să cobori la acele niveluri când eşti furios, când 
îţi sunt ameninţaţi prietenii. Dar nu eşti rece la inimă. Am 
văzut bărbaţi care sunt, iar tu nu eşti. 

— Nici tu nu eşti, spuse el puţin prea încet. 

Un lucru pe care nu trebuia să îl spună. 

Manon înţepeni, ridicând bărbia. 

— Am o sută şaptesprezece ani, spuse ea categoric, şi o 
mare parte din ei mi-am petrecut-o ucigând. Nu te 
convinge singur că evenimentele din ultimele câteva luni 
mi-au anulat trecutul! 

— Repetă-ţi asta! Se îndoia că-i vorbise cineva vreodată 
atât de deschis - se bucura că el făcea acum asta şi 
rămânea cu gâtul intact. 

Ea mârâi în faţa lui. 

— Eşti un prost dacă tu crezi că faptul că sunt regina lor 
anulează adevărul, şi anume că am ucis o mulţime de 
vrăjitoare Crochan. 

— Realitatea nu o să se schimbe niciodată. Acum e 
important cum faci asta să conteze. 

„Să faci asta să conteze.” Aelin spusese asta în primele 
zile după ce fusese eliberat de colier. El încercă să nu se 
întrebe dacă atingerea rece a pietrei Wyrd avea să-i 
cuprindă din nou gâtul. 


— Nu sunt o vrăjitoare Crochan miloasă. Nu am să fiu 
niciodată, chiar dacă le port coroana de stele. 

Săptămâna asta, el auzise zvonuri despre coroana lor şi 
ideile celor care se întrebau dacă avea să fie găsită în 
sfârşit. Coroana de stele a lui Rhiannon, furată de pe 
trupul ei mort chiar de Bătrâna Picioare-Galbene. Dorian 
nu avea nici cea mai vagă idee unde dispăruse după ce 
Aelin o ucisese pe Matroană. Dacă rămăsese cu acel 
carnaval ciudat alături de care călătorise ea, ar fi putut fi 
oriunde, sau vândută pentru câţiva bani. 

— Dacă asta se aşteaptă vrăjitoarele Crochan să devin 
înainte să se alăture acestui război, atunci mâine am să le 
las să se aventureze singure în Eyliwe, continuă Manon. 

— Este atât de rău să îţi pese? 

Zeii ştiau că şi el se luptase să facă asta. 

— Nu ştiu cum să o fac, mormăi ea. 

Era ridicol. O minciună sfruntată. Poate din cauza 
faptului că era extrem de posibil să se trezească din nou cu 
un colier la gât în Morath, poate din cauză că era un rege 
care îşi lăsase regatul în mâna inamicului, însă Dorian se 
trezi spunând: 

— Îți pasă. Ştii şi tu asta. De aceea toate astea te sperie 
atât de mult. 

Furia se citi în ochii ei aurii, dar nu spuse nimic. 

— Dacă-ţi pasă nu înseamnă că eşti slabă, spuse el. 

— Atunci de ce nu îţi asculţi propriul sfat? 

— Îmi pasă, zise şi se enervă la fel de mult ca ea. Şi 
decise să renunţe - să renunţe la bariera pe care şi-o 
pusese singur şi să nu se mai înfrâneze. Îmi pasă mai mult 
decât ar trebui. Imi pasă chiar şi de tine. 

Alt lucru pe care nu trebuia să-l fi spus. 

Manon se ridică în picioare - cât de mult îi permitea 
cortul. 

— Atunci eşti un prost! zise ea, îşi puse cizmele şi ieşi în 
noaptea rece. 

XXX 


„Îmi pasă chiar şi de tine.” 


Manon se încruntă când se întoarse în somn, prinsă 
între Asterin şi Sorrel. Rămăseseră doar câteva ore până la 
plecare - până să se îndrepte spre Eyliwe şi orice armată 
ar fi putut aştepta acolo ca să se alieze cu vrăjitoarele 
Crochan. Şi care avea nevoie de ajutor. 

„Dacă-ţi pasă nu înseamnă că eşti slabă.” 

Regele era un nesăbuit, ca un băieţel. Ce ştia el? 

Cuvintele încă nu-i dădeau pace. „Este atât de rău să îţi 
pese?” 

Ea nu ştia. Nu voia să ştie. 

XXX 

Răsăritul nu era prea departe când un corp cald se 
strecură lângă al lui. 

— Nu e prea comod să fiţi trei într-un cort, nu-i aşa? zise 
Dorian pe întuneric. 

— Nu m-am întors pentru că sunt de acord cu tine. 
Manon trase pătura peste ea. 

Dorian schiţă un zâmbet şi adormi din nou, lăsându-şi 
magia să îi încălzească pe amândoi. 

Când se treziră, ceva ascuţit din pieptul lui se domoli - 
doar puţin. 

Dar Manon se încrunta la el. Dorian se ridică, mormăind 
când îşi întinse braţele cât îi permitea cortul. 

— Ce este? întrebă când ea rămase încruntată. 

Manon îşi puse cizmele şi apoi mantia. 

— Ochii tăi sunt căprui. 

El ridică o mână spre faţă, dar ea plecase deja. 

Dorian rămase locului, privind-o, tabăra grăbindu-se să 
plece. 

Acolo unde acea nelinişte se domolise în pieptul lui, 
magia curgea acum mai liberă. Ca şi când şi aceasta ar fi 
scăpat de acele reţineri interioare când, cu o seară în 
urmă, se relaxase puţin. Ce îi dezvăluise el lui Manon era 
un fel de libertate, o eliberare. 

Soarele abia se vedea pe cer când îşi începură lungul 
zbor spre Eyliwe. 

Cairn o lăsase să putrezească în cutie pentru o vreme. 

Era mai linişte aici, fără vuietul nesfârşit şi bâzâitor al 
râului. 

Nu era decât presiunea care-i creştea tot mai mult pe 
sub piele şi în cap. Nu putea să fugă de ea nici măcar în 
uitare. 

Dar lanţurile tot îi intrau în piele, iar umezeala se aduna 
sub ea odată cu trecerea timpului, în vreme ce Maeve cu 
siguranţă se apropia tot mai mult de acel colier cu fiecare 
oră scursă. 

Nu îşi amintea când mâncase ultima dată. 

Se afundă din nou într-un gol întunecat, unde îşi spuse 
acea poveste - povestea - de nenumărate ori. 

Povestea ei, a ceea ce era şi a ce nu voia să distrugă 
cedând în faţa cutiei aproape lipsite de aer, a încordării tot 
mai mari. 

Totuşi, n-ar fi contat. Odată ce i s-ar fi pus colierul la 
gât, cât ar fi durat înainte ca prinţul valg dinăuntru să afle 
de la ea tot ce voia să ştie Maeve? Înainte să-i pângărească 
şi să-i distrugă toate barierele lăuntrice în căutarea acelor 
secrete importante? 

Cairn urma să-şi reia activitatea curând, chinuind-o din 
nou. Şi apoi, vindecătoarele aveau să revină cu fumul lor 
dulceag, la fel cum veniseră în ultimele luni sau ani - nu 
mai conta cât timp trecuse. 

Dar, pentru o clipă, văzuse dincolo de ele. Văzuse 
materialele care atârnau din tavan, papura acoperită de 
covoare ţesute sub sandalele lor. Cuptoare care ardeau 
mocnit peste tot. 

Un cort. Era într-un cort. Afară se auzeau şoapte - nu în 
apropiere, ci destul de aproape pentru auzul său Fae. 


Oamenii vorbeau şi pe limba ei, şi în Vechea Limbă, cineva 
mormăind despre înghesuiala din tabără. 

O tabără militară, plină de Fae. 

Un loc mai sigur, spusese Cairn. Maeve îşi dorise ca ea 
să fie acolo, să o păzească de Morath până i-ar fi pus la gât 
colierul din piatră rece Wyrd. 

Dar apoi, uitarea o învălui. Când se trezi, curată şi fără 
dureri, ştiu că, în curând, Cairn avea să revină. Pânza lui 
fusese ştearsă, pregătită pentru a fi vopsită în roşu. Marele 
final îngrozitor nu era menit să o stoarcă de informaţii şi 
nici destinat triumfului lui Maeve, ci era pentru plăcerea 
lui. 

Şi Aelin era pregătită, la rândul ei. 

De data asta, nu o înlănţuiseră de altar, ci de o masă de 
metal din mijlocul unui cort mare, pe care el pusese să fie 
aranjat astfel încât să fie la confortabil ca o casă - sau ce 
ar fi putut considera Cairn drept casă. 

Lângă unul dintre pereţii de pânză se afla un dulap înalt 
cu sertare, dar ea se îndoia că înăuntru erau haine. 

Fenrys dormea alături, cu botul pe labele din faţă. 
Dormea pentru prima dată. Suferinţa îl apăsa, mătuindu-i 
blana şi întunecându-i ochii strălucitori. 

O altă masă fusese adusă în apropierea celei pe care era 
întinsă ea, o bucată de material acoperind trei obiecte, un 
petic de catifea neagră fiind lăsat lângă cel mai apropiat - 
pentru instrumentele pe care urma să le folosească asupra 
ei. Aşa şi-ar fi expus un negustor cele mai scumpe bijuterii. 

Două scaune erau faţă-n faţă de cealaltă parte a celei 
de-a doua mese, înaintea unui cuptor imens, plin ochi cu 
buşteni aprinşi. Fumul se unduia tot mai sus... 

O găurică fusese decupată în tavanul cortului. Şi, prin 
ea... 
Privind cerul nopţii şi lumina slabă a stelelor, Aelin nu se 
putu abţine să nu tremure de emoție. 

Stele. Doar două, dar deasupra erau stele. Cerul... nu 
era pe deplin întunecat, ci mai degrabă de un gri murdar. 

Probabil că soarele avea să apară peste vreo oră, dacă 


stelele încă se vedeau. Poate ar fi rezistat suficient încât să 
vadă lumina zilei. 

Fenrys deschise ochii şi-şi ridică fruntea, urechile 
zvâcnindu-i. 

Aelin inspiră adânc în clipa în care Cairn intră prin 
clapele cortului, permițându-i să vadă licărul focurilor şi 
amurgul de dincolo. Nimic altceva. 

— Te-ai odihnit bine? 

Aelin nu spuse nimic. 

Cairn mângâie cu o mână marginea de metal a mesei. 

— Ştii, m-am tot gândit ce să-ţi fac. Cum să savurez cu 
adevărat momentul, să-l fac special pentru amândoi, 
înainte de sfârşit. 

Mârâitul lui Fenrys vui prin cort. Cairn luă pânza de pe 
masa mai mică, descoperind farfurii plate din metal cu trei 
picioare, pline cu buşteni neaprinşi. 

Aelin înţepeni când el luă unul şi îl fixă sub piciorul 
mesei de metal. Un cuptor mai mic, cu picioarele tăiate ca 
bolul să fie la mică distanţă de pământ. 

Pe al doilea îl aşeză sub mijlocul mesei, iar pe al treilea, 
la cap. 

— Ne-am mai jucat cu mâinile tale, spuse Cairn. Aelin 
începu să tremure, să tragă de lanţurile care îi legau 
braţele deasupra capului. El zâmbi mai larg. Să vedem 
cum reacţionează tot corpul tău la foc, fără darul tău 
special. Poate o să arzi, ca noi ceilalţi. 

Aelin se smuci inutil, picioarele alunecându-i pe metalul 
încă rece. 

Nu aşa... 

Cairn băgă mâna în buzunar şi scoase o cremene. 

Nu voia să-i distrugă pur şi simplu trupul, ci pe ea - voia 
să-i stingă focul pe care ajunsese să îl iubească, să 
distrugă partea dinăuntrul ei care cânta. 

Urma să-i topească pielea şi oasele până s-ar fi temut de 
foc, până l-ar fi urât, aşa cum le ura pe vindecătoarele care 
veniseră de nenumărate ori ca să îi întremeze trupul, ca să 
nu mai ştie ce era real şi ce fusese un vis. 


Fenrys mârâia încontinuu, la nesfârşit. 

Cairn spuse încet: 

— Poţi să ţipi cât vrei, dacă îţi face plăcere. 

Masa avea să se înroşească, mirosul de carne arsă i-ar fi 
umplut nările, iar ea nu ar fi putut să-l oprească, să pună 
capăt situaţiei; ar fi suspinat cuprinsă de agonie, în timp ce 
arsurile s-ar fi adâncit în pielea şi oasele ei... 

Presiunea din corpul şi capul ei se estompă, trecând în 
plan secund când Cairn scoase o pungă împăturită din 
celălalt buzunar. O lăsă pe bucata de catifea neagră, iar ea 
zări formele uneltelor subţiri dinăuntru. 

— Pentru momentul în care am să mă plictisesc să 
încing masa, spuse el, atingând trusa de scule. Vreau să 
văd cât de mult o să ţi se ardă pielea. 

Fierea îi ţâşni în gât când el cântări cremenea din mâini 
şi se apropie. 

Atunci, ea începu să se înfricoşeze, identitatea sa 
amenințând să dispară odată ce trupul i s-ar fi topit, 
curând, pe această masă încălzită. 

Zarurile fuseseră aruncate. Era soarta care i se 
pregătise, iar ea avea s-o îndure, deşi două cuvinte i se 
năşteau pe limbă. 

„Te rog!” 

Încercă să le înghită, să le ţină prizoniere când Cairn se 
ghemui lângă masa ei, cu cremenea ridicată. 

„Să nu cedezi!” 

„Să nu cedezi!” 

„Să nu cedezi!” 

— Aşteaptă! se auzi vocea răguşită. 

Cairn se opri şi se ridică în picioare. 

— Să aştept? 

Aelin tremura, respirând sacadat. 

— Aşteaptă! 

Cairn îşi încrucişă braţele. 

— Ai vrea să spui în sfârşit ceva? 

Ar fi lăsat-o să le promită orice lui şi lui Maeve, iar apoi 
tot ar fi aprins acele focuri. Maeve nu ar fi aflat că ea 


cedase decât după câteva zile. 

Aelin se forţă să îl privească în ochi, apăsând placa de 
fier de sub ea cu mâinile înmănuşate. 

O ultimă şansă. 

Văzuse stelele de deasupra capului - un dar minunat ca 
oricare altul pe care îl primise, mai special decât 
bijuteriile, rochiile şi arta la care râvnise cândva şi pe care 
le adunase în Rifthold. Ultimul dar pe care l-ar fi primit, 
dacă şi-ar fi asumat destinul care i se pregătise. Dacă ar fi 
reuşit să îl manipuleze. A 

Ca să termine cu asta, să o distrugă pe ea. Înainte ca 
Maeve să îi pună colierul din piatră Wyrd în jurul gâtului. 

XXX 

Răsăritul se apropia, stelele stingându-se una după alta. 

Rowan pândea lângă intrarea sudică a taberei, puterea 
lui zdrăngănind. 

Cortul lui Cairn era în mijlocul taberei. Doi kilometri şi 
jumătate îl despărţeau pe Rowan de prada lui. 

Când străjerii aveau să-şi schimbe tura, avea să-i ucidă - 
să ucidă toţi soldaţii din calea lui. Pe câţi i-ar fi 
recunoscut? Pe câţi îi antrenase? O mică parte din el se 
ruga să fie puţini şi spera ca, în cazul în care l-ar fi 
recunoscut, să se retragă cu înţelepciune, totuşi, nu 
intenţiona să se oprească. 

Rowan scoase toporişca de la centură, un cuţit lung 
lucind deja în cealaltă mână. g 

Un calm criminal îl cuprinsese în urmă cu câteva ore. În 
urmă cu câteva zile. În urmă cu câteva luni. 

Mai avea de aşteptat câteva minute. 

Cei şase străjeri de la intrarea în tabără îşi părăseau 
posturile.  Santinelele din copacii din spatele lui, 
inconştiente de prezenţa lui în seara asta, ar fi sesizat 
acţiunea în clipa în care colegii lor ar fi murit. Şi cu 
siguranţă l-ar fi reperat în clipa în care ar fi plecat din 
pădure, traversând bucata îngustă de iarbă dintre copaci şi 
tabără. 

Se gândise să se apropie în zbor, dar patrulele aeriene 


dăduseră târcoale toată noaptea, iar dacă le-ar fi înfruntat, 
consumând mai multă putere decât era necesar pentru a 
bloca săgețile care cu siguranţă s-ar fi tras de dedesubt... 
Ar fi pierdut rezerve importante de energie. Aşadar, 
trebuia să meargă pe jos, să alerge rapid şi brutal spre 
mijlocul taberei şi apoi spre ieşire, cu Aelin sau Cairn. 

Încă în viaţă. Momentan, trebuia să îl ţină în viaţă pe 
Cairn. Suficient de mult timp încât să iasă din tabără şi să 
ajungă într-un loc unde ar fi putut scoate toate 
răspunsurile de la el. 

„Pleacă, îl îndemnă încet o voce. Pleacă acum!” 

Sora lui Essar îl sfătuise să aştepte până la răsărit, când 
straja era cea mai slăbită, când ea s-ar fi asigurat că 
anumiţi gardieni nu soseau la timp. 

„Pleacă acum!” 7 

Acea voce, blândă şi insistentă, îl îndemnă. Il împinse 
spre tabără. 

Rowan îşi dezgoli dinţii, respirând sacadat. Lorcan şi 
Gavriel aşteptau un semn, un licăr al magiei lui, când 
ajungea destul de departe în tabără. 

„Acum, prinţe!” 

El cunoştea acea voce şi îi simţise blândeţea, iar dacă la 
ureche îi şoptea însăşi Doamna Luminii... 

Rowan nu îşi acordă timp să se gândească, să se înfurie 
pe zeiţa care îl îndemna să acţioneze, dar ar fi sacrificat-o 
Lacătului cu bucurie pe partenera lui. 

Aşadar Rowan se pregăti, încercând să-şi păstreze 
calmul. 

Trebuia să fie calm. Precis. Mortal. 

Fiecare lovitură a sabiei şi fiecare explozie a puterii lui 
trebuiau să conteze. 

Rowan îşi îndreptă magia spre intrarea în tabără. 

Străjerii se apucară de gât, scuturile slabe clătinându-se 
în jurul lor. Rowan îi distruse imediat, magia lui lăsându-i 
fără aer în plămâni şi secătuindu-le sângele. 

Căzură la pământ o clipă mai târziu. 

Santinelele strigară din copaci, ordinul „Daţi alarma!” 


răsunând peste tot. 

Dar Rowan alerga, iar santinelele din copaci, ale căror 
strigăte zăboveau în aer odată cu gâfâielile lor, erau deja 
moarte. 

XXX 

Ivirea zorilor colora cu lentoare cerul într-o nuanţă 
roşiatică. 

Stând la marginea pădurii care mărginea partea estică a 
taberei, cu un kilometru de dealuri verzi între el şi 
marginea armatei, Lorcan monitoriza armata agitată. 

Gavriel se transformase deja, iar leul de munte se 
plimba acum lângă pădure, aşteptând semnalul. 

Îi era greu să nu se uite în spate, deşi Lorcan nu o putea 
vedea. O lăsaseră pe Elide la câţiva kilometri în pădure, 
ascunsă între copacii care mărgineau o vale îngustă. Dacă 
totul decurgea prost, trebuia să fugă mai departe pe 
dealurile împădurite, spre munţii antici, unde pândeau 
încă prădători mai mortali şi mai vicleni decât fiinţele Fae. 

Nu îi zisese niciun cuvânt de rămas-bun, deşi le urase 
noroc tuturor. Oricum Lorcan nu reuşise să găsească 
vorbele potrivite, aşa că plecase fără să se uite înapoi 
măcar. 

Dar acum, o făcea. Se ruga ca ea să nu vină să îi caute, 
în caz că nu se întorceau. 

Gavriel se opri din mers, ciulind urechile spre tabără. 

Lorcan înţepeni. 

Un licăr al puterii lui se trezi şi pâlpâi. 

Moartea le făcea semn în apropiere. 

— Este prea curând, spuse Lorcan, căutând orice urmă a 
semnalului pe care trebuia să li-l dea Whitethorn. 

Nimic. 

Urechile lui Gavriel erau lipite de cap. Şi totuşi, 
zbaterile muribunzilor trecură pe lângă ei. 

Aelin înghiţi în sec o dată şi încă o dată, întruchipând 
teama şi nesiguranța în timp ce zăcea înlănţuită pe masa 
de metal, Cairn aşteptând răspunsul ei. 

— După ce-o să mă distrugi de tot azi, cum ai să te simţi 
ştiind că eşti tot o nulitate? spuse ea cu o voce spartă. 

Cairn rânji. 

— Se pare că mai ai nişte flăcări în tine. Bun! 

Îi zâmbi şi ea prin mască. 

— Ţi s-a dat ocazia să depui jurământul doar pentru 
asta. Pentru mine. Fără mine, eşti o nulitate! Ai să fii din 
nou una. Chiar mai rău, din ce am auzit. 

Cairn strânse piatra de cremene. 

— Continuă să vorbeşti, căţea ce eşti! Să vedem ce obţii 
cu asta! Ea râse răguşit. 

— Ştii, străjerii stau de vorbă când eşti plecat. Uită că şi 
eu sunt Fae şi aud la fel de bine ca voi. 

Cairn nu spuse nimic. 

— Cel puţin sunt de acord cu mine într-o privinţă. Eşti 
laş. Trebuie să legi oamenii ca să îi răneşti pentru că asta 
te face să te simţi bărbat. Aelin se uită cu subînţeles între 
picioarele lui. Nu prea înzestrat. 

Il străbătu un fior. 

— Vrei să-ţi arăt cât de înzestrat sunt? 

Aelin râse din nou, cu calm şi aroganță, şi se uită la 
tavan, spre cerul care se lumina. Ultimul pe care avea să-l 
vadă, dacă-i reuşea schema. 

Intotdeauna mai existase cineva, o rezervă, care să îi ia 
locul dacă ar fi eşuat. Faptul că moartea ei ar fi însemnat 
şi moartea lui Dorian şi i-ar fi făcut pe zeii plini de ură să îi 
ceară viaţa ca să făurească Lacătul... Nu era ciudat să se 
urască din cauza asta. Dezamăgise destui oameni, 


dezamăgise întregul Terrasen, aşa că povara în plus nu 
prea mai conta. Ea oricum nu avea s-o mai simtă mult 
timp. 

Aşadar, spuse tărăgănat spre cer, spre stele: 

— O, ştiu că nu prea am ce să văd în privinţa asta, 
Cairn! lar tu nu eşti suficient de bărbat încât s-o foloseşti 
fără să ţipe cineva la tine, nu-i aşa? La tăcerea lui, ea 
zâmbi superior. Aşa credeam şi eu. Am avut de-a face cu 
mulţi ca tine la Breasla Asasinilor. Sunteţi toţi la fel. 

El mârâi. 

Aelin doar chicoti şi se mişcă de parcă s-ar fi făcut 
comodă. 

— Haide, Cairn! Fă ce poţi mai rău! 

Fenrys scheună în semn de avertisment. 

Ea aşteptă şi aşteptă, continuând să zâmbească superior 
şi să-şi relaxeze membrele. 

O mână se izbi în stomacul ei, destul de puternic încât s- 
o facă să se ghemuiască, aerul ieşindu-i din plămâni. 

Apoi, o altă lovitură, în coaste, o făcu să strige răguşit. 
Fenrys lătră. 

Încuietorile zăngăniră, descuindu-se. Respirația fierbinte 
îi gâdilă urechea în clipa în care fu smucită de pe masă. 

— Poate că ordinele lui Maeve mă ţin la distanţă, căţea 
ce eşti, dar să vedem cât o să mai vorbeşti după asta! 

Picioarele ei nu reuşiră s-o susţină înainte să o apuce 
Cairn de ceafă şi să o izbească de marginea mesei de 
metal. 

Stelele explodară orbitor şi agonizant când metalul şi 
osul pârâiră prin masă. Aelin se clătină şi căzu pe spate, la 
pământ, din cauza picioarelor înlănţuite. 

Fenrys lătră din nou, frenetic şi furios. 

Dar Cairn ajunse lângă ea şi o apucă de păr atât de 
strâns încât i se umeziră ochii, iar Aelin strigă iarăşi când 
el o târi pe podea spre cuptorul mare şi fierbinte. 

O ridică de păr şi îi împinse înainte faţa mascată. 

— Să văd cum mă mai iei acum peste picior! 

Căldura o perpeli imediat, flăcările fiind foarte aproape 


de pielea ei. O, pe toţi zeii, ce căldură... 

Masca de pe faţă şi lanţurile de pe corp se încălziră. 

În ciuda planurilor ei, involuntar, se retrase, dar Cairn o 
tinu ferm. O împinse spre foc în timp ce trupul i se încordă, 
luptându-se pentru orice gură de aer rece. 

— Am să-ţi topesc faţa atât de rău încât nici măcar 
vindecătoarele nu or să poată să te vindece, îi şopti el la 
ureche, împingând-o, iar membrele începură să-i tremure, 
căldura arzându-i pielea, lanţurile şi masca. 

Cairn o împinse un centimetru mai aproape de foc. 

Piciorul lui Aelin alunecă înapoi, între picioarele lui. 
Acum. Trebuia să se întâmple acum... 

— Bucură-te de respiraţia fierbinte, zise el printre dinţi, 
iar ea îl lăsă să o împingă încă un centimetru. Îl lăsă să îşi 
piardă echilibrul, doar puţin, în timp ce ea îşi mişcă brusc 
trupul nu în sus, ci spre el, piciorul ei cuprinzându-i glezna 
când Cairn se legănă. 

Aelin se roti, lovindu-l cu umărul în piept. Cairn se 
prăbuşi la pământ. 

Ea alergă - sau încercă să o facă. Având lanţuri la 
picioare, abia putea să meargă, dar trecu pe lângă Cairn 
clătinându-se, ştiind că el deja se răsucea, deja se ridica. 

„Fugi...” 

Cairn o apucă de gambe şi trase, iar Aelin căzu la 
pământ, dinţii clănţănindu-i când se loviră de mască, 
spărgându-i buza. 

Apoi el ajunse deasupra ei, lovind-o în mod repetat peste 
cap, gât şi piept. 

Întrucât muşchii îi erau epuizați pentru că nu-i folosise, 
în ciuda vindecătoarelor care împiedicaseră atrofierea, nu 
reuşea să-l îndepărteze. Nici să îl răstoarne, deşi încercă. 

Cairn bâjbâi în spate - după un vătrai de fier care se 
încălzea în cuptor. 

Aelin se zbătu, încercând să ridice mâinile deasupra 
capului, ca să îi cuprindă gâtul cu lanţul, dar acesta fusese 
prins de lanţul de la coaste şi de pe spate. 

Lătrăturile lui Fenrys răsunară. Cairn bâjbâi din nou 


după vătrai, dar nu-l apucă. 

Cairn se uită în spate ca să ia vătraiul, îndrăznind să îşi 
ia o clipă privirea de la ea. 

Aelin nu ezită. şi ridică fruntea şi-şi izbi faţa mascată în 
capul lui Cairn. 

El căzu pe spate, iar Aelin se avântă spre clapele 
cortului. 

Cairn se înfrâna mai mult decât estimase ea. 

Nu avea să o ucidă, iar faptul că acum îl provocase... 

Abia se ridicase când Cairn îi apucă din nou părul şi o 
aruncă în dulapul cu sertare cu toată forţa. 

Aelin se lovi de acesta cu un trosnet care-i răsună prin 
tot corpul. 

Ceva se rupse în ea, iar tânăra strigă, încet şi cu vocea 
spartă, când căzu la podea. 

XXX 

Fenrys îşi văzuse geamănul înfigându-şi un cuţit în 
inimă. Il văzuse pe Connall sângerând pe gresie şi murind. 
Şi i se ordonase să îngenuncheze în faţa lui Maeve chiar în 
acel sânge în timp ce îi poruncise să o servească. 

El stătuse într-o cameră de piatră două luni, văzuse ce 
făcuseră ci trupului şi spiritului unei tinere regine. Nu 
reuşise să o ajute în timp ce ea ţipase încontinuu. Nu va 
înceta să audă acele ţipete. 

Dar sunetul care ieşi din ea când Cairn o aruncă în 
dulap, unde Fenrys îl văzuse aranjându-şi uneltele, sunetul 
pe care îl scosese ea când atinse podeaua fu cel care îl 
distruse complet. 

Un mic sunet. Încet. Deznădăjduit. 

Nu îl mai auzise vreodată la ea, nici măcar o dată. 

Cairn se ridică în picioare şi îşi şterse nasul spart şi 
însângerat. 

Aelin Galathynius se agită, încercând să se ridice pe 
antebraţe. A 

Cairn scoase vătraiul încins din cuptor. Il îndreptă spre 
ea ca pe o sabie. 

Fenrys se luptă în legăturile invizibile în timp ce Aelin se 


uită la el, spre locul unde stătuse în ultimele două zile, în 
acelaşi loc nenorocit de lângă peretele cortului. 

Disperarea strălucea în ochii lui. 

Disperare adevărată, fără lumină sau speranţă. Genul de 
disperare care îşi dorea moartea. Genul de disperare care 
începea să slăbească forţa, să distrugă orice hotărâre de a 
suporta. 

Ea clipi la el. De patru ori. Sunt aici, sunt cu tine. 

Fenrys ştia pentru ce era. Mesajul final. Nu înaintea 
morţii, ci înaintea genului de despărţire din care nu va 
pleca nimeni, înainte să revină Maeve cu colierul din piatră 
Wyrd. 

Cairn roti vătraiul în mâini, căldura emanând din vârful 
acestuia. 

Iar Fenrys nu putea lăsa să se întâmple asta. 

El nu putea permite asta. În sufletul lui distrus, în ce mai 
rămăsese din el după tot ce fusese forţat să vadă şi să facă, 
nu putea permite asta. 

Jurământul sângelui îi ţinu pe loc membrele. Un lanţ 
întunecat care trecea prin sufletul lui. 

El nu avea de gând să permită asta. Acea distrugere 
finală. 

Se ridică în lanţul întunecat al legăturii, ţipând, deşi nu 
ieşi niciun sunet din botul deschis. 

Se împinse de nenumărate ori în lanţurile invizibile, în 
ordinul jurat cu sânge de a se supune, de a nu acţiona, de 
a privi. 

Şi sfidă asta. Tot ce era jurământul sângelui. 

Durerea îl străpunse până în inimă. 

Ignoră durerea în timp ce Cairn îndreptă vătraiul încins 
spre tânăra regină cu inima de foc. 

El nu avea de gând să permită asta. 

Mârâind, masculul din el zbătându-se, Fenrys strigă la 
lanţul întunecat care îl lega. 

Îl muşcă, trăgând cu orice urmă de sfidare pe care o 
avea. 

Îl lăsă să îl ucidă, să îl distrugă. El nu avea de gând să 


servească. Nici măcar o clipă. El nu intenţiona să se 
supună. 

Şi lent, Fenrys se ridică în picioare. 

XXX 

Durerea o zdruncină pe Aelin în timp ce stătea întinsă, 
gâfâind, braţele chinuindu-se să îi ţină capul şi pieptul 
deasupra pământului. 

Nu se uita la Cairn şi la vătrai. 

Ci la Fenrys care se ridica, corpul lui unduindu-se 
tremurând de durere, botul încreţindu-se de furie. 

Până şi Cairn se opri. Se uită spre lupul alb. Stai jos. 

Fenrys mârâi, profund şi urât. Şi tot se luptă să se ridice 
în picioare. 

Cairn îndreptă vătraiul spre covor. Întinde-te. Asta e un 
ordin de la regina ta. 

Fenrys tremură, părul de pe spate ridicându-se. Dar 
stătea în picioare. 

Stătea în picioare. 

În ciuda ordinului, în ciuda ordinelor jurământului de 
sânge. 

Ridică-te. 

De departe, răsunau cuvintele. 

Cairn strigă: 

— Întinde-te! 

Capul lui Fenrys se agită dintr-o parte în alta, corpul 
zbătându-se în lanţurile invizibile. Împotriva jurământului 
invizibil. 

Ochii lui negri îi întâlniră pe ai lui Cairn. 

Sângele începu să curgă din nările lupului. 

L-aş ucide - ca să rup jurământul. li va distruge sufletul. 
Corpul lui va urma imediat după asta. 

Dar Fenrys puse o labă în faţă, ghearele intrând în 
pământ. 

Chipul lui Cairn se albi la acel pas. Acel pas imposibil. 

Ochii lui Fenrys se îndreptară spre ai ei. Niciunul nu 
avea nevoie de codul tăcut dintre ei pentru cuvântul pe 
care îl văzu în privirea lui. Ordinul şi rugămintea. 


Fugi. 

Şi Cairn citi cuvântul. 

Şi spuse printre dinţi: 

— Nu poate cu spinarea ruptă, înainte să lovească 
spatele lui Aelin cu vătraiul. 

Cu un urlet, Fenrys sări. 

Şi cu asta, el rupse complet jurământul de sânge. 


CAPITOLUL 

Lupul şi spiriduşul căzură rostogolindu-se pe covor, 
urlând şi lovind. 

Fenrys se lungi spre gâtul lui Cairn, corpul lui imens 
ţintuind masculul, dar acesta din urmă puse picioarele 
între ei şi lovi. 

Aelin se ridică, impunând forţă în picioare când 
îngenunche lângă dulap. Fenrys lovi latura mesei de metal, 
dar se mişcă imediat, izbindu-şi corpul de Cairn. 

Un şuierat încet se auzi în apropiere, iar Aelin îndrăzni 
să îşi mute privirea ca să găsească vătraiul stând în 
dreapta ei. 

Îşi răsuci picioarele spre acesta. Puse mijlocul lanţului 
de la picioare pe vârful înroşit în foc. 

Încet, zalele din mijloc se încălziră. 

Lupul şi spiriduşul se loviră într-o încurcătură de 
gheare, pumni şi dinţi, apoi se despărţiră. 

Ruperea jurământului de sânge avea să îl ucidă. 

Erau ultimele lui respiraţii, ultimele bătăi ale inimii. 

— Îţi jupoi blana de pe oase, spuse gâfâind Cairn. 

Fenrys respiră sacadat, sângele curgând dintre dinţi în 
timp ce lovea cu labele. Privirea lui nu se mută de la Cairn 
în timp ce se mişcau în cerc, evaluându-se unul pe celălalt 
ca să dea lovitura fatală. 

Zalele din mijlocul lanţului începură să strălucească. 

Deasupra, cerul se lumină gri. 

Fenrys şi Cairn se rotiră din nou, pas cu pas. 

Epuizându-l, obosindu-l. Cairn cunoştea preţul ruperii 
jurământului de sânge. Ştia că trebuia doar să aştepte 
până ce Fenrys murea. 

Şi Fenrys ştia asta. 

El atacă, dinţii pocnind spre gâtul lui Cairn în timp ce 


labele loviră tibiile masculului. 

Aelin luă vătraiul, se sprijini în călcâie şi ridică tija. 
Aceasta se tensionă în zalele încinse ale lanţului, iar ea 
împinse încontinuu picioarele în jos, braţele tremurând. 

Cairn şi Fenrys se rostogoliră, iar Aelin scrâşni din dinţi, 
strigând. 

Lanţul dintre picioare se rupse. 

Era singurul lucru de care avea nevoie. 

Ea se ridică în picioare, dar se opri. Fenrys, țintuit de 
Cairn, se uită în ochii ei. Mârâi avertizând şi ordonând. 

Fugi. 

Cairn întoarse capul spre ea. Spre lanţul care atârna 
liber între gleznele ei. 

— Tu... 

Dar Fenrys se ridică brusc, prinzând cu maxilarul 
umărul lui Cairn. 

Cairn strigă, arcuindu-se, vrând să îl prindă de spate pe 
Fenrys. 

Fenrys se uită din nou în ochii ei, sfâşiind umărul lui 
Cairn chiar în timp ce masculul îl împinse în marginea 
mesei. Spinarea lui Fenrys se izbi de metal, destul de 
puternic încât să se rupă osul. 

Fugi. 

Aelin nu ezită. Ea alergă spre clapele cortului. 

Şi în dimineaţa de dincolo de ele. 

XXX 

Un kilometru spre mijlocul taberei. Spre cort. 

Soldaţii reacţionaseră cum anticipase Rowan, iar el îi 
ucisese corespunzător. 

Păsările de pradă plonjară spre el, atacând cu vânt şi 
gheaţă de deasupra. El le distruse magia cu un val de-al 
lui, împrăştiindu-i. 

Un grup de războinici îl atacă din spatele unui rând de 
corturi. 

Unii îl priviră şi alergară înapoi de unde veniseră. Toţi 
soldaţii pe care îi instruise. Şi unii pe care nu îi instruise. 
Totuşi, mulţi rămaseră ca să lupte. 


Rowan le sfâşie scuturile, le scoase aerul din plămâni. 
Unii se treziră cu securea lui în gât. 

Aproape. Atât de aproape de acel cort! El urma să le 
facă semn lui Lorcan şi Gavriel într-o clipă. Când era 
destul de aproape încât să aibă nevoie de o diversiune ca 
să poată ieşi. 

Alt atac violent al soldaţilor se îndreptă spre el, iar 
Rowan îşi înclină cuțitul lung. Puterea lui îndepărtă 
săgețile trase, apoi distruse arcaşii, transformându-i pe toţi 
în aşchii însângerate. 


CAPITOLUL 

Aelin fugi. 

Picioarele ei slăbite se clătinară pe iarbă, mâinile încă 
legate restricţionând mişcarea, dar ea fugi. Alese o 
direcţie, orice direcţie în afară de ceața râului din stânga, 
şi fugi. 

Soarele răsărea, iar tabăra armatei... Era mişcare în 
spatele ei. Strigăte. 

Ea le ignoră şi merse în dreapta. Spre soarele care 
răsărea, ca şi când ar fi fost îmbrăţişarea primitoare a 
Malei. 

Nu putea inspira suficient aer prin fanta măştii, dar 
merse în continuare, fugind pe lângă corturi, soldaţi care 
întoarseră capetele spre ea, ca şi când erau nedumeriţi. Ea 
apucă vătraiul în mâinile îmbrăcate în fier, refuzând să 
vadă de ce era agitaţie, dacă fugea Cairn furios în spatele 
ei. 

Dar apoi îi auzi. Strigând ordine. 

Paşi grăbiţi în iarba din spate, apropiindu-se. Oamenii 
din faţă erau alertaţi de strigătele lor. 

Picioare goale mişcându-se repede pe pământ, picioarele 
ei extenuate oprindu-se brusc. 

Aelin se îndreptă în continuare spre orizontul estic. Spre 
copaci şi munţi, spre soarele care se ridica deasupra lor. 

lar când primii soldaţi îi blocară calea, strigând să se 
oprească, ea înclină vătraiul de fier şi nu ezită. 

XXX 

Moartea îi cânta lui Lorcan. 

După păsările de pradă care se împrăştiau tot mai 
departe în tabără, ştia că Whitethorn era aproape de cortul 
lui Cairn. 

Foarte curând urmau să primească semnalul. 


Lorcan şi Gavriel respirară calm, pregătindu-şi puterea. 
Aceasta zbârnâi prin ei, ca două valuri care se ridicau. 

Dar moartea începea să îl cheme în altă parte a taberei. 

Mai aproape de ei. Mişcându-se repede. 

Lorcan scrută cerul care se lumina, apoi rândul primelor 
corturi. Intrarea cu gardieni. 

— Cineva vine spre noi, îi şopti Lorcan lui Gavriel. Dar 
Whitethorn este încă acolo. 

Fenrys. Sau poate Connall. Poate sora lui Essar, pe care 
nu o plăcuse niciodată. Dar asta nu mai conta dacă ea nu îi 
trădase. 

El arătă spre intrarea din nord. 

— Iei tu partea aia. Fii pregătit să ataci din lateral. 

Gavriel fugi, ca un prădător gata să atace nevăzut, când 
Lorcan atacă direct. 

Moartea licări. Whitethorn era aproape de mijlocul 
taberei. lar acea forţă care se apropia de intrarea lor 
estică... 

La naiba cu aşteptarea. 

Lorcan ieşi dintre copaci, puterea întunecată rotindu-se, 
pregătită să întâmpine ceea ce pătrunse printre rândurile 
de corturi. 

Scoţând sabia de la centură, scrută cerul, tabăra, lumea 
în timp ce moartea licări, când soarele care răsărea polei 
iarba şi făcu roua să se evapore. 

Nimic. Nici urmă a ce sau cine... 

El ajunse la primele şanţuri de la marginea taberei, 
adânciturile fiind înguste şi abrupte, când apăru Aelin 
Galathynius. 

Lorcan nu se aştepta la suspinul din gâtul său când ea 
fugi printre corturi, când privi masca de fier şi lanţurile de 
pe ea, mâinile încă legate. 

Când privi sângele care îi uda pielea, cămaşa scurtă şi 
albă, părul ei, mai lung decât atunci când o văzuse ultima 
dată şi lipit de cap cu sânge. 

Genunchii îi cedară şi chiar şi magia lui şovăi la vederea 
fugii ei frenetice şi disperate spre marginea taberei. 


Soldaţii alergau spre ea. 

Lorcan fugi, întinzându-şi magia în sus şi lateral. Nu 
spre ea, ci spre Whitethorn, care fugea încă spre mijlocul 
taberei. 

„Ea este aici, ea este aici, ea este aici”, semnală el. 

Dar Lorcan era prea departe, dâmburile înverzite şi 
şanţurile dintre ele erau acum nesfârşite, când zece soldaţi 
se îndreptau spre Aelin, blocându-i calea spre câmpul 
deschis. 

Unul lovi cu sabia, o lovitură care ar fi trebuit să îi taie 
craniul în două. 

Prostul nu îşi dăduse seama pe cine înfrunta. Ce 
înfrunta. 

Nu ştia că fiinţa pe care o ataca nu era regina legată în 
fier care scuipa foc, ci o asasină. 

Cu o răsucire, ridicând braţele, Aelin întâmpină direct 
sabia. 

Aşa cum plănuise. 

Sabia masculului nu îşi atinse ţinta, ci lovi exact unde îşi 
dorise ea. 

În mijlocul lanţului care îi lega mâinile. 

Fierul se rupse. 

Apoi, sabia masculului era în mâinile ei. Apoi ţâşnea 
sânge din gâtul lui. 

Aelin se roti, lovind alt soldat care stătea între ea şi 
libertate. Chiar în timp ce el fugea spre ea, Lorcan nu 
reuşi decât să se uite cu gura căscată la ceea ce se 
petrecea. 

Ea lovi înainte ca ei să-şi dea seama unde să se întoarcă. 
Lovitură, eschivă, atac. 

Puse cealaltă mână pe unul dintre pumnalele lor. 

Apoi totul se termină şi nu mai era nimic între ea şi 
intrarea în tabără, în afară de şase gardieni care îşi 
scoteau armele... 

Lorcan lovi cu magia, o plasă mortală de putere care 
făcu acei gardieni să cadă în genunchi. Cu gâturile rupte. 

Aelin nu ezită când ei căzură la pământ. Fugi pe lângă 


ei, întreptându-se direct spre câmp şi dealuri. Spre locul 
unde Lorcan alerga spre ea. 

El făcu semn din nou. „Spre mine, spre mine.” 

Fie că Aelin recunoscu semnalul sau pe el, ea alergă în 
continuare în direcţia lui. 

Întreagă. Corpul ei părea întreg şi totuşi era atât de 
slăbită, picioarele stropite cu sânge chinuindu-se să o ţină 
vertical. 

Între ei era un câmp mare cu dâmburi abrupte şi 
şanţuri. Lorcan înjură. 

Ea nu putea să treacă peste acel teren, fiind atât de 
epuizată... 

Dar reuşi. 

Aelin dispăru în primul şanţ, iar magia lui Lorcan se 
întinse tot mai mult. Spre ea, nu spre Whitethorn. 

Apoi, ea se ridică, urcând dealul, iar el putea vedea 
încetineala, extenuarea unui corp ajuns la limită. 

Săgeţile zbârnâiră din arcuri şi un zid ţâşni spre cer. 
Îndreptându-se spre ea pe acel deal expus. 

Lorcan trimise un val de putere rupându-le. 

Altele fură trase. De data asta câte una, din atât de 
multe direcţii încât nu le putea găsi sursa. Arcaşi instruiti, 
unii dintre cei mai buni ai lui Maeve. Aelin trebuia să... 

Deja o făcuse. 

Aelin începu să fugă în zigzag, lipsindu-i de o ţintă 
uşoară. 

Din stânga în dreapta, ea ţâşni peste dealuri, mai lent cu 
fiecare dâmb peste care trecea, fiecare pas spre Lorcan în 
timp ce el alerga spre ea, o sută de metri rămânând între 
ei.. 

O săgeată se îndreptă spre spatele ei, dar Aelin se dădu 
într-o parte, alunecând pe iarbă şi noroi. Se ridică imediat, 
cu armele încă în mâini, fugind spre dealuri şi văile dintre 
ele. 

Altă săgeată îndreptată spre ea, iar Lorcan vru să o 
rupă. Un zid de aur strălucitor ajunse primul acolo. 

Din nord, sărind peste şanţuri, fugi Gavriel. Aelin 


dispăru într-un şanţ, iar când ieşi, Leul alergă lângă ea, un 
scut auriu în jurul ei. Nu aproape de ea, ci în aerul din 
jurul lor. Incapabil să o atingă complet, pentru că ea avea 
masca de fier, lanţurile înfăşurate în jurul trunchiului şi 
mănuşile de fier în mâini. 

Soldaţii ieşeau din tabără, iar Lorcan trimise un vânt 
negru după ei. Unde îi atingea, ei mureau. Inclusiv cei care 
nu găsiră scutul impenetrabil care le bloca drumul spre 
câmp. 

El îl întinse cât de mult reuşi. Cu sau fără jurământul de 
sânge, erau încă poporul lui. Soldaţii lui. Voia să le 
împiedice moartea, dacă putea. Să îi salveze de ei înşişi. 

Aelin se clătina acum, iar Lorcan trecuse peste ultimul 
deal dintre ei. 

Deschise gura, ca să strige ceva ce nu ştia, dar un țipăt 
spintecă văzduhul. 

Suspinul care ieşi din Aelin la strigătul de furie al uliului 
rupse pieptul lui Lorcan. 

Dar ea continuă să fugă spre copaci, spre ascunzătoarea 
lor. Lorcan şi Gavriel veniseră lângă ea, iar când se 
împiedică din nou, acele picioare prea subţiri cedând, 
Lorcan o apucă de sub braţ şi o purtă mai departe. 

Repede ca o stea căzătoare, Rowan plonjă spre ei. 
Ajunse la ei când trecură de primii copaci, transformându- 
se când ateriză. Se opriră, Aelin întinzându-se pe pământul 
acoperit de conuri. 

Rowan era imediat în faţa ei, îndreptând mâinile spre 
masca de pe faţa ei, spre lanţuri, spre sângele care îi 
acoperea braţele, corpul ei distrus... 

Aelin suspină din nou, iar apoi gemu: Fenrys. 

li luă o clipă lui Lorcan să înţeleagă. Degetul îndreptat 
în spatele lor spre tabără, când spuse din nou, ca şi când 
nu mai putea vorbi: Fenrys. Respirația ei era umedă şi 
sacadată. O rugăminte. Una spartă şi însângerată. 

Fenrys rămăsese cu Cairn. În tabără. Aelin arătă din 
nou, suspinând. 

Rowan se întoarse spre partenera lui. 


Furia din ochii lui Rowan putea devora lumea. Şi acea 
furie era pe cale să scoată genul de răzbunare pe care 
doar un mascul împerecheat o putea cere. 

Caninii lui Rowan luciră, dar vocea lui era mortal de 
blândă când îi spuse lui Lorcan: 

— Du-o în vale. Făcu un semn din cap spre Gavriel. Tu 
vii cu mine. 

Uitându-se o ultimă dată spre Aelin, furia lui îngheţată 
stârnind o furtună în aer, prinţul şi Leul plecară, fugind din 
nou spre tabăra haotică şi însângerată. 

Tabăra fiind în haos, era mult mai uşor să se furişeze 
înăuntru. 

Puterea lui Rowan explodă spre marginea estică, 
distrugând corturi şi oase. Orice soldat care zăbovea între 
marginea estică a taberei şi mijloc alergă spre aceasta. 

Eliberând calea. Chiar spre cortul lângă care aproape 
ajunsese când se întinsese puterea lui Lorcan. Un semnal. 

Că ei o găsiseră. Sau ea îi găsise pe ei. 

lar când Rowan o văzuse, mai întâi din aer, iar apoi 
mirosise sângele, al ei şi al altora, când privise lanţurile şi 
masca de fier fixată pe faţa ei, când ea suspinase la 
vederea lui, groaza şi disperarea învelind mirosul ei... 

Furia care clocotea în el nu avea loc pentru milă. Nici 
pentru compasiune. 

Nu avea niciuna când el şi Gavriel se furişară pe lângă 
grupul de corturi spre cel mare situat în cercul gol de 
iarbă. Ca şi când nimeni nu ar fi suportat să fie în preajma 
lui Cairn. 

Fenrys era cu ea. Sau fusese. 

După interiorul liniştit, el se întrebă dacă lupul era mort. 

Gavriel îşi luă forma de spiriduş şi scoase cuțitul de la 
centură. Un schimb de priviri transmise ordinul să facă 
linişte când Rowan trimise o rafală de vânt în cort. 

Vântul îi răspunse că erau două forme de viaţă. Ambele 
rănite. Sângele se simţea puternic în aer. Era tot ce avea 
nevoie. 

Tăcuţi ca briza în iarbă, ei se furişară în cort. Rowan nu 
ştia unde să se uite mai întâi. 

La lupul şi masculul spiriduş întinşi pe podea. 

Sau la sicriul de fier din partea cealaltă a cortului. 

Cutia de fier în care o încuiaseră. 


Părea că fusese nevoie de întăriri, după sudura de 
mântuială la plăcile groase de pe aceasta. 

Mirosul sângelui ei, al fricii, umplu cortul. Emană din 
acea cutie. 

O masă din metal era în apropiere. 

Iar sub ea... 

Rowan studie cele trei cuptoare neaprinse puse sub ea, 
inelele de fixare ale lanțurilor din capetele mesei şi în 
sfârşit se uită spre masculul spiriduş lăsat însângerat, dar 
încă în viaţă, pe podea în faţa lui Fenrys. 

Lângă Fenrys se ghemui Gavriel, cu lumina aurie a 
puterii lui înfăşurată în jurul blănii îmbibate în sânge. 
Vindecându-l. Lupul alb nu deveni conştient, dar respiraţia 
i se calmă. Destul de bine. 

— Vindecă-l, spuse Rowan cu o blândeţe mortală. 

Leul îşi ridică privirea şi află că privirea lui Rowan nu 
mai era la lup. Ci la Cairn. 

Bucăţi de carne fuseseră smulse din corpul lui Cairn. O 
bucată din tâmpla lui îi spuse lui Rowan că fusese lovitura 
care îl lăsase inconştient. Ca şi când Fenrys ar fi izbit 
craniul lui Cairn în marginea mesei de metal. Iar apoi ar fi 
căzut şi el la doar câţiva paşi distanţă. 

Se prăbuşise, probabil nu din cauza rănilor, ci... Rowan 
tresări. Ce se petrecuse aici, ce fusese atât de îngrozitor 
încât lupul reuşise să facă imposibilul şi să o scutească pe 
Aelin să suporte? 

Ochii roşiatici ai lui Gavriel sclipiră circumspecţi. Rowan 
arătă din nou spre Cairn. 

— Vindecă-l. 

Nu aveau mult timp ca să-şi pună planul în aplicare. 

Unele sertare din dulapul înalt fuseseră scoase. Unelte 
lustruite luceau înăuntru. 

O pungă de scule fusese de asemenea pusă pe o bucată 
de catifea neagră lângă masa de metal. 

Sângele ei îi spuse despre durere şi disperare şi groază 
absolută. 

Inima lui de foc. 


Magia lui Gavriel licări, lumina aurie aşezându-se peste 
Cairn. 

Rowan studie uneltele pe care le pusese Cairn, cele din 
sertar. Cu atenţie şi grijă, el alese una. 

Un cuţit subţire ascuţit ca un brici. Unealta unui 
vindecător, menită să taie precis şi să elimine 
putreziciunea. 

Cairn mormăi când îşi reveni. Până când Cairn se trezi, 
înlănţuit de masa de metal, Rowan era pregătit. 

Cairn îl privi pe cel care stătea deasupra lui, cu unealta 
în mâna tatuată a lui Rowan, celelalte fiind de asemenea 
pregătite pe acea bucată de catifea şi începu să se zbată. 
Lanţurile de fier rămaseră neclintite. 

Apoi Cairn privi furia îngheţată din ochii lui Rowan. 
Înţelese ce intenţiona să facă folosind acel cuţit foarte 
ascuţit. O pată neagră se întinse pe pantalonii lui Cairn. 

Rowan înfăşură cortul cu un vânt rece, blocând toate 
sunetele şi începu. 

Vuietul conflictului răsuna peste ţinut, chiar şi la o 
distanţă de câţiva kilometri. Departe peste dealurile 
accidentate ale pădurii antice, Elide aşteptase câteva ore. 
Mai întâi tremurând în întuneric, apoi urmărind cum cerul 
devenea gri şi în cele din urmă albastru. Şi cu acea ultimă 
transformare, începuse vuietul. 

Ea se plimbase prin valea plină de muşchi, ocolind 
bolovanii gri împrăştiaţi printre copaci, şi stătuse rezemată 
în tăcere de trunchiurile imense ale arborilor, făcându-se 
cât mai mică posibil. Gavriel jurase că niciunul dintre 
animalele ciudate sau fioroase din aceste ţinuturi nu 
pândea atât de aproape de Doranelle, dar ea nu voia să 
rişte. Aşadar, rămăsese în valea îngustă, unde i se spusese 
să aştepte. 

Să îi aştepte pe ei sau ca lucrurile să meargă destul de 
prost încât să fie nevoită să îşi găsească singură calea. 
Probabil avea s-o caute pe Essar dacă se ajungea la asta... 

Nu urma să se ajungă la asta, îşi spusese de nenumărate 
ori. Nu se putea ajunge la aşa ceva. 

Soarele dimineţii începea să încălzească umbra rece 
când îi văzu. 

Îi văzu înainte să îi audă, pentru că păşeau uşor pe solul 
pădurii, mulţumită graţiei de nemuritori şi instruirii. 
Expiră înfiorată când Lorcan ieşi dintre copacii acoperiţi 
de muşchi, fixând-o deja cu privirea. Şi la un pas în urma 
lui, clătinându-se... 

Elide nu ştia cum să-şi folosească trupul sau mâinile. Nu 
ştia ce să spună când Aelin se clătină peste rădăcini şi 
pietre, masca şi lanţurile zăngănind, acoperită de sânge - 
nu doar al ei, ci şi de al altora. 

Era slabă, iar părul auriu era mult mai lung. Prea lung, 


chiar şi după atât timp. Îi ajungea până aproape de buric, o 
mare parte din el fiind întunecat din cauza sângelui uscat, 
de parcă ar fi alergat printr-o ploaie de cheaguri. 

Nici urmă de Rowan şi Gavriel. Dar pe chipul lui Lorcan 
nu se citea suferinţa, doar graba, având în vedere cum 
studia cerul şi copacii, căutând vreun urmăritor. 

Aelin se opri la marginea poienii. Era desculţă, iar 
cămaşa scurtă şi subţire pe care o purta nu dezvăluia răni 
importante. 

Dar în ochii lui Aelin, ascunşi de mască, nu se vedea 
nimic. 

— Va trebui să îi aşteptăm aici, îi spuse Lorcan reginei. 

Aelin, ca şi când corpul nu i-ar fi aparţinut, îşi ridică 
lanţurile, cu mâinile învelite în metal. Zalele fuseseră 
tăiate, iar lanţurile atârnau de cătuşe. La fel şi cele de la 
glezne. 

Ea trase de mănuşile de metal, dar nu se clintiră. 

Trase din nou. Mănugşa nici măcar nu se mişcă. 

— Scoate-le... 

Vocea îi era înceată şi răguşită. 

Elide nu ştia cui îi era adresat ordinul, dar înainte să 
poată traversa poiana, Lorcan o apucă pe regină de 
încheietura mâinii ca să studieze încuietorile. 

Un colţ al gurii lui se încordă. Aşadar, nu se puteau 
scoate uşor. 

Elide se apropie, şchiopătând mai mult pentru că magia 
lui Gavriel era ocupată cu altceva. 

Mănuşile fuseseră încuiate la încheieturile mâinilor ei, 
suprapunându-se un pic peste cătuşe. Ambele aveau mici 
găuri pentru cheie. Ambele erau din fier. 

Elide se mişcă puţin, lăsându-şi greutatea pe piciorul 
teafăr, ca să vadă unde se prindea masca de capul lui 
Aelin. 

Încuietoarea era mai complicată decât celelalte, 
lanţurile fiind groase şi vechi. 

Lorcan  poziţionase vârful pumnalului subţire în 
încuietoarea mănuşii, iar acum îl înclina, încercând să o 


descuie. 

— Scoate-o! 

Cuvintele guturale ale reginei fură absorbite de copacii 
acoperiţi de muşchi. 

— Încerc, spuse Lorcan - fără blândeţe, deşi cu 
siguranţă fără calmul obişnuit. 

Pumnalul zgârie încuietoarea, dar fără rezultat. 

— Scoate-o! 

Regina începu să tremure. 

— Eu... 

Aelin îi înşfăcă pumnalul, metalul zăngănind pe metal 
când potrivi vârful lamei în încuietoare. Pumnalul tremura 
în mâna ei îmbrăcată în fier. 

— Scoate-o, şopti ea, dezgolindu-şi dinţii. Scoate-o! 

Lorcan vru să apuce pumnalul, dar ea îl înclină. El 
izbucni: 

— Încuietoarele astea sunt prea ingenioase! Ne trebuie 
un lăcătuş! 

Gâfâind printre dinţi, Aelin înfipse şi răsuci pumnalul în 
încuietoarea mănuşii. Un pocnet străbătu poiana, dar nu 
din cauza încuietorii care cedase. Aelin scoase pumnalul ca 
să dezvăluie vârful rupt. O bucată de metal căzu din 
încuietoare pe muşchi. 

Aelin se uită la lama ruptă, la bucata din iarba de sub 
tălpile-i goale şi însângerate, respirând din ce în ce mai 
rapid. _ 

Apoi aruncă pumnalul în muşchi. Începu să apuce 
cătuşele de pe braţe, mănuşile de pe mâini, masca de pe 
faţă. 

— Scoate-o! imploră ea când zgârie, apucă şi smuci. 
Scoate-o! 

Elide întinse o mână spre Aelin ca să o împiedice să îşi 
sfâşie pielea de pe oase, dar regina se feri, clătinându-se 
mai departe în poiană. 

Ea căzu în genunchi, aplecându-se în faţa lor, şi apucă 
masca. 

Aceasta nici măcar nu se clinti. 


Elide se uită la Lorcan. Era înmărmurit, cu ochii mari 
când Aelin îngenunche în muşchi şi începu să suspine. 

El făcuse asta... îi condusese spre asta. 

Elide se apropie de Aelin. 

Mănuşile reginei îi răniră pielea de pe gât şi maxilar 
când trase de mască. 

— Scoate-o! Rugămintea deveni un strigăt. Scoate-o!/ 

De nenumărate ori, regina strigă „Scoate-o, scoate-o, 
scoate-o!” 

Ea suspina printre strigăte, sunetele spintecând pădurea 
veche. Nu spuse alte cuvinte, nu se rugă la niciun zeu, la 
niciun strămoş, ci rosti la nesfârşit „Scoate-o, scoate-o, 
scoate-o!” 

Printre copacii din spatele lor se auzi mişcare, iar faptul 
că Lorcan nu duse mâna spre arme îi spuse lui Elide cine 
era. Dar uşurarea fu de scurtă durată când Rowan şi 
Gavriel îşi făcură apariţia, târând un lup mare între ei - 
lupul care o apucase de braţ pe Elide, sfâşiind carnea până 
la os. Fenrys. 

Era inconştient, limba atârnându-i din botul însângerat. 
Rowan abia intrase în poiană înainte să lase lupul jos şi să 
se îndrepte spre Aelin. 

Prinţul era plin de sânge. După mersul uşor, Elide îşi 
dădu seama că nu era al lui. 

După sângele care îi acoperea bărbia şi gâtul... Nu voia 
să ştie. 

Aelin smulse masca neclintită, fie că nu ştia, fie că nu îi 
păsa că prinţul era în faţa ei. Consortul, soţul şi partenerul 
ei. 

— Aelin! 

— Scoate-o, scoate-o, scoate-o! 

Strigătele ei erau insuportabile, mai rele decât în ziua de 
pe plaja din Eyliwe. 

Gavriel veni lângă Elide, pielea lui aurie albindu-se când 
se uită cu atenţie la regina agitată. 

Lent, Rowan îngenunche în faţa ei. 

— Aelin. 


Ea doar îşi înclină capul spre coroana copacilor şi 
suspină. 

De la zgârieturile pe care şi le făcuse pe piele, sângele îi 
curgea pe gât, amestecându-se cu cel care o păta deja. 

Rowan întinse o mână tremurândă, singurul semn al 
agoniei de care Elide nu se îndoia că îl străbătea. Uşor, îi 
atinse încheieturile mâinilor şi o strânse încet, 
împiedicând-o să se mai zgârie cu brutalitate. 

Aelin suspină, iar trupul i se cutremură de forţa 
suspinului. 

— Scoate-o! 

Ochii lui Rowan licăriră, panica, suferinţa şi dorul lucind 
în ei. 

— Am s-o scot, dar trebuie să rămâi nemişcată, Inimă de 
Foc. Doar câteva clipe. 

— Scoate-o! Suspinele încetară. Rowan îşi trecu degetul 
mare peste încheietura mâinii şi peste cătuşele din fier, ca 
şi când nu ar fi fost decât pielea ei. Incet, tremuratul 
încetă. 

Nu, nu încetă, îşi dădu seama Elide când Rowan se 
ridică în picioare şi merse în spatele reginei. Ci continuă, 
dar subtil. Tremurul străbătu trupul încordat al lui Aelin, 
dar ea rămase nemişcată cât Rowan studie încuietoarea. 

Totuşi, ceva asemănător şocului şi apoi groaza şi 
întristarea îi străbătură chipul când îi studie spatele, 
dispărând imediat. 

Aruncă o privire, iar Gavriel şi Lorcan veniră lângă el, 
păşind încet. Neameninţător. 

În partea cealaltă a poieniţei, Fenrys era tot inconştient, 
blana albă fiind udă de sânge. 

Elide doar veni lângă Aelin şi ocupă locul în care fusese 
Rowan. 

Regina ţinea ochii închişi, ca şi când ar fi avut nevoie de 
toată concentrarea ei ca să rămână nemişcată încă o clipă, 
să le permită să se uite, să nu apuce lanţurile. 

Aşadar, Elide nu-i spuse şi nu îi ceru nimic, în afară de a- 
i fi însoţitoare, dacă avea nevoie. 


În spatele lui Aelin, faţa pătată cu sânge a lui Rowan era 
macabră cât studie încuietoarea care fixa lanţurile măştii 
de ceafa ei. Nările i se umflară puţin. De furie - frustrare. 

— Nu am mai văzut niciodată o asemenea încuietoare, 
şopti Gavriel. 

Aelin începu din nou să tremure. 

Elide îi atinse cu o mână genunchiul pe care Aelin şi-l 
zgâriase, noroiul şi iarba lipindu-se de pielea ei pătată de 
sânge. 

Se aştepta ca regina să îi dea mâna la o parte, dar Aelin 
nu se mişcă, ci îşi tinu ochii închişi, continuând să respire 
sacadat. 

Rowan apucă un lanţ care lega masca şi dădu din cap 
spre Lorcan. 

— Celălalt. 

Tăcut, el prinse capătul opus. Dacă ar fi fost nevoiţi, ar fi 
tăiat fierul. 

Elide îşi ţinu respiraţia când ambii masculi se forţară, 
braţele tremurându-le. 

În zadar. 

Incercară din nou. Aelin respiră cu greu, iar Elide o 
strânse mai mult de genunchi. 

— A reuşit să rupă lanţurile de la glezne şi mâini, 
observă Gavriel. Nu sunt indestructibile. 

Dar cu lanţurile de pe mască atât de aproape de capul 
ei, o lovitură de sabie era imposibilă. Sau poate că masca 
fusese făcută dintr-un fier mai rezistent. 

Rowan şi Lorcan mormăiră când traseră de lanţuri. Era 
inutil. 

Respirând greoi, cei doi se opriră. Urme roşii străluceau 
pe mâinile lor. 

Încercaseră să folosească magia ca să rupă fierul. 

Liniştea se lăsă în poiană. Nu mai puteau zăbovi acolo 
mult timp. Dar să o ia pe Aelin în lanţuri, când se agita atât 
de mult să se elibereze de ele... 

Aelin deschise ochii. 

Erau goi. Pe deplin epuizați, ca ai unei războinice care 


accepta înfrângerea. 

Elide spuse deodată, gândindu-se să alunge acea 
goliciune: 

— A existat vreo cheie? I-ai văzut folosind o cheie? 

Ea clipi de două ori, ca şi când asta ar fi însemnat ceva. 

Rowan şi Lorcan smuciră din nou, forţându-se, dar Aelin 
se uită la muşchi şi la pietre, mijind un pic ochii, ca şi când 
ar fi înţeles întrebarea. Prin mica gaură a măştii, Elide abia 
îi văzu buzele formând cuvintele. „O cheie.” 

— Nu o am - nu le avem, spuse Elide, simțind ce gândea 
Aelin. Manon şi Dorian le au. 

— Linişte, şopti Lorcan. Nu la tonul vocii ei, ci la 
informaţia mortală pe care o dezvăluise Elide. 

Aelin clipi din nou de două ori, cu aceeaşi intenţie 
ciudată. 

Rowan mârâi trăgând din nou de lanţuri, însă Aelin 
întinse o mână spre muşchi şi contură o formă. 

— Ce-i aia? 

Elide se aplecă înainte când regina o făcu din nou, 
chipul inexpresiv fiind ilizibil. 

Masculii Fae se opriră la întrebarea ei şi urmăriră 
degetul lui Aelin mişcându-se prin iarbă. 

— Un semn Wyrd, spuse încet Rowan. Ca să deschidă. 

Aelin îl contură din nou, tăcută şi nemişcată, ca şi când 
niciunul dintre ei n-ar fi fost acolo. 

— Funcționează asupra fierului? întrebă Gavriel, 
urmărind degetul lui Aelin. 

— Ea a descuiat uşile din fier din biblioteca regală a 
Adarlanului cu acel simbol, şopti Rowan. Dar a avut nevoie 
de... 

El lăsă cuvintele să plutească nerostite când luă cuțitul 
rupt pe care îl aruncase Aelin în muşchii din apropiere şi 
se tăie în palmă. 

Îngenunchind în faţa ei, întinse mâna însângerată. 

— Arată-mi, Inimă de Foc! Arată-mi din nou! 

El îi atinse glezna - cătuşa de acolo. 

Tăcută şi cu mişcări rigide, Aelin se aplecă înainte. 


Adulmecă sângele care curgea din mâna lui, nările ei 
umflându-se. Îşi ridică privirea la el, ca şi când mirosul 
sângelui său i-ar fi pus o întrebare. 

— Sunt partenerul tău, şopti Rowan, de parcă ar fi fost 
răspunsul pe care îl căuta ea. 

lar dragostea din ochii lui, felul în care vocea i se 
sparse, mâna însângerată care tremura... Elide înghiţi 
greoi. 

Aelin doar se uită la sângele care curgea din mâna lui 
făcută căuş şi-şi strânse degetele, mănuşa zăngănind, ca şi 
când şi gestul ar fi fost un răspuns. 

— Nu o poate face cu fierul, spuse Elide. Dacă îi acoperă 
mâinile. Interferează cu magia din sânge. 

Ea clipi o dată, în acel limbaj tăcut. 

— De aceea ţi-a pus mănuşile de fier, nu-i aşa? întrebă 
Elide, cu o strângere de inimă. Ca să se asigure că nu poţi 
să-ţi foloseşti sângele împreună cu semnele Wyrd ca să te 
eliberezi. Ca şi când tot restul fierului n-ar fi fost suficient. 

Ea clipi din nou, chipul ei fiind în continuare gol şi rece. 
Obosit. 

Rowan îşi încleştă maxilarul, dar tot îşi înmuie degetul în 
sângele din palmă şi întinse mâna spre ea. 

— Arată-mi, Inimă de Foc! zise din nou. 

Elide ar fi putut jura că el tremura, şi nu de frică, în 
clipa în care mâna închisă în metal a lui Aelin o strânse pe 
a lui. 

Cu mişcări mici şi întrerupte, ea îi conduse degetul ca să 
contureze simbolul pe cătuşa din jurul gleznei. 

O mică scânteie luci verzui, iar apoi... 

Un şuierat al încuietorii umplu poiana. Cătuşa căzu în 
muşchi. 

Lorcan înjură. 

Rowan îi întinse din nou mâna şi sângele. Şi cealaltă 
cătuşă de la gleznă cedă în faţa semnului Wyrd, urmată de 
cătuşele de la mâini. Apoi, mănuşile frumoase şi 
îngrozitoare căzură cu un zgomot surd pe muşchi. 

Aelin ridică mâinile goale spre faţă, căutând 


încuietoarea din spatele măştii, dar se opri. 

— O fac eu, spuse Rowan, cu vocea încă blândă şi plină 
de iubire. El veni în spatele ei, iar Elide se uită la masca 
oribilă, la sorii şi flăcările încrustate pe suprafaţa veche. 

După un licăr de lumină şi un zăngănit metalic, aceasta 
se desfăcu. 

Chipul îi era palid - atât de palid, toate urmele de bronz 
dispărând. 

Şi gol. Conştient şi inconştient totodată. 

Circumspect. 

Elide rămase nemişcată, lăsând-o pe regină să o 
studieze. Masculii veniră înaintea sa, iar Aelin se uită pe 
rând la ei: la Gavriel, care făcu o plecăciune, şi Lorcan, 
care se uită direct la ea, cu privirea lui întunecată şi 
inexpresivă. 

Şi la Rowan. Rowan, care începu să respire sacadat, 
înghițind zgomotos. 

— Aelin? 

Şi numele păru să elibereze ceva. 

Nu pe regina pe care ea o cunoştea de puţin timp, ci 
puterea din ea. 

Elide tresări când flacăra, aurie şi puternică, izbucni în 
jurul reginei. Cămaşa se făcu scrum. 

Lorcan o trase pe Elide înapoi, iar ea îl lăsă, deşi căldura 
dispăru, iar explozia de putere deveni o aură în jurul 
reginei, ca o a doua piele sclipitoare. 

Aelin îngenunche acolo, arzând, şi nu vorbi. 

Flăcările pâlpâiau în jurul ei, deşi muşchii şi rădăcinile 
nu ardeau. Nici măcar nu emanau aburi. Şi prin foc, părul 
acum lung al lui Aelin ascunzându-i pe jumătate 
goliciunea, Elide se uită bine la ce i se făcuse. 

În afară de o vânătaie de pe coaste, nu avea nimic. 

Niciun semn. Nicio bătătură. 

Nici măcar o cicatrice. Cele pe care le văzuse Elide, 
înainte ca Aelin să fie luată, dispăruseră. 

Ca şi când cineva le-ar fi şters. 


CAPITOLUL 
31 


Îi luaseră cicatricile. 

Maeve le luase pe toate. 

Asta îi spusese destule lui Rowan despre ce îndurase 
Aelin. Când îi văzuse spatele, pielea catifelată care ar fi 
trebuit să fie plină de cicatricile din Endovier şi de cele 
lăsate de biciul lui Cairn, bănuise el. 

Dar în genunchi şi arzând în pielea goală... Cicatricile nu 
erau unde ar fi trebuit să fie. Cele care aproape formau un 
colier, făcute de bătrâna Picioare-Galbene, dispăruseră. 
Semnele cătuşelor din Endovier dispăruseră. Cicatricea de 
când fusese forţată de Arobynn Hamei să îşi rupă propriul 
braţ dispăruse. Iar pe palmele ei... 

Aelin se uita acum la palmele întinse, ca şi când şi-ar fi 
dat seama ce lipsea. 

Cicatricile de pe palme, una din clipa în care ei doi 
deveniseră carranam, cealaltă de la jurământul ei faţă de 
Nehemia, dispăruseră complet. 

Ca şi când nu ar fi existat niciodată. 

Flăcările ei arseră mai intens. 

Da, vindecătoarele puteau îndepărta cicatrici, dar 
motivul mai probabil al lipsei lor, în toate locurile pe care 
el le conturase cu mâinile, cu gura... 

Pielea era nouă. Toată. În afară de chipul ei, de vreme 
ce se îndoia că ar fi fost destul de proşti încât să îi scoată 
masca. 

Aproape fiecare centimetru al trupului său era acoperit 
de o piele nouă, naturală şi proaspătă ca zăpada, sângele 
care o pătase arzând ca să o dezvăluie. 

Piele nouă, pentru că fuseseră nevoiţi să înlocuiască tot 
ce distruseseră. Să o vindece astfel încât să o poată lua de 
la capăt. 


Gavriel şi Elide ajunseseră în locul în care zăcea Fenrys; 
era foarte probabil ca, în ciuda faptului că Gavriel îl 
vindecase pe câmpul de luptă, războinicul să moară. 

Gavriel spuse în general: 

— Nu mai rezistă mult. 

El rupsese jurământul de sânge. Fenrys îl rupsese cu 
propria voinţă. Şi curând avea să plătească preţul când 
forţa vieţii lui s-ar fi scurs complet. 

Atunci, Aelin îşi mută privirea de la mâinile şi pielea ei 
oribil de imaculată la lupul din partea cealaltă a poieniţei. 

Ea clipi de două ori şi apoi se ridică încet. 

Inconştientă sau nepăsătoare de goliciunea ei, păşi 
şovăitor. Rowan veni imediat lângă ea - sau cât de aproape 
îi permiteau flăcările. 

Totuşi, ar fi putut să se apropie, învăluindu-se în gheaţă 
sau sufocând aerul care îi alimenta flăcările. Dar să 
depăşească acea limită, să intre în flăcările ei când i se 
luaseră atât de multe lucruri... Nu voia să se gândească la 
expresia distantă şi circumspectă a recunoaşterii de pe 
chipul ei când îl văzuse - când îi văzuse pe toţi. Ca şi când 
nu ar fi fost pe deplin sigură că putea să aibă încredere în 
ei, în situaţia asta. 

Aelin reuşi să mai facă un pas, legănându-se. 

Când trecu pe lângă el, îi zări gâtul. Până şi cele două 
semne ale  muşcăturii, semnele  revendicării lui, 
dispăruseră. 

Învăluită în flăcări, Aelin se îndreptă spre Fenrys. Lupul 
alb nu se mişcă. 

Suferinţa şi recunoştinţa îi îmblânzeau chipul, în ciuda 
distanţei surde. 

Gavriel şi Elide rămaseră în partea cealaltă a lui Fenrys 
când ea se apropie. Se retraseră un pas. Nu de frică, ci 
pentru a-i face loc în acest moment de adio. 

Trebuiau să plece. Era o prostie să zăbovească aici, în 
ciuda kilometrilor dintre ei şi tabără. Ar fi putut să-l care 
pe Fenrys până ar fi murit, dar... Rowan nu fu în stare să 
spună asta, să îi spună lui Aelin că probabil nu ar fi fost 


înţelept să îşi ia rămas-bun de la el aşa cum simţea nevoia 
să o facă. Aveau câteva minute de pierdut, în cel mai bun 
caz, înainte să plece. 

Dar în cazul în care cercetaşii sau santinelele i-ar fi 
găsit, el s-ar fi asigurat că nu aveau să se apropie destul de 
mult încât să o deranjeze. 

Gavriel şi Lorcan păreau să se gândească la acelaşi 
lucru, privirile lor întâlnindu-se din partea cealaltă a 
poienii. Rowan făcu semn din bărbie spre copacii din vest, 
dând un ordin tăcut, iar ei se îndreptară într-acolo. 

Aelin îngenunche lângă Fenrys, iar flăcările ei îi 
învăluiră pe amândoi. Focul se transformă într-o aură 
roşcat-aurie, un scut despre care el ştia că ar fi topit 
carnea oricui încerca să pătrundă. Acesta se întinse şi se 
undui în jurul lor, o bulă de aer roşiatic, şi, prin ea, Rowan 
urmări cum ea îşi trecu o mână peste coastele lovite ale 
lupului. 

Gavriel îi vindecase majoritatea rănilor, dar sângele 
rămăsese. 

Aelin făcu mişcări lungi şi blânde peste blana sa, 
înclinându-şi capul când vorbi prea încet ca să audă 
Rowan. 

Lent şi dureros, Fenrys deschise un ochi plin de agonie - 
agonie şi totuşi ceva asemănător uşurării şi bucuriei la 
vederea chipului ei fără mască. Şi extenuare. O asemenea 
extenuare încât Rowan ştia că moartea ar fi fost o 
îmbrăţişare binevenită, un sărut de la Silba însăşi, zeiţa 
sfârşiturilor liniştite. 

Aelin vorbi din nou, sunetul fiind amuţit sau absorbit de 
scutul ei, fără să verse lacrimi. Era doar tristă şi conştientă 
de situaţie. 

Era chipul unei regine, îşi dădu el seama când Lorcan şi 
Gavriel îşi ocupară locurile de-a lungul marginii poienii. 
Era chipul unei regine cel care se uita la Fenrys. O regină 
care îi luă labele uriaşe în mâini, împingând blana şi pielea 
ca să scoată o gheară curbată. 

Şi-o trecu peste antebraţul gol, zgâriind pielea, lăsând 


sângele să curgă. 

Rowan icni. Gavriel şi Lorcan se întoarseră spre ei. 

Aelin vorbi din nou, iar Fenrys clipi o dată drept 
răspuns, iar ea consideră gestul suficient. 

— Pe toţi zeii, şopti Lorcan când Aelin întinse antebraţul 
sângerând spre gura lui Fenrys. Pe toţi zeii! 

Pentru loialitatea şi sacrificiul lui Fenrys, nu exista o 
răsplată mai mare pe care să poată să i-o ofere. Ca să nu 
moară, nu era altă cale de a-l salva. 

Doar asta. Doar jurământul de sânge. 

Iar când Fenrys reuşi să lingă sângele din rana ei, când 
depuse în tăcere un jurământ faţă de regina lor, clipind de 
câteva ori, Rowan simţi cum pieptul i se strânse 
insuportabil. 

Ruperea jurământului de sânge faţă de o regină îi tăiase 
forţa vitală, sufletul, iar depunerea altuia faţă de o altă 
regină ar fi putut la fel de bine să repare acea tăietură, 
magia antică legând viaţa slăbită a lui Fenrys de cea a lui 
Aelin. 

Trei guri. Atât bău Fenrys înainte să îşi pună din nou 
capul pe muşchi şi să închidă ochii. 

Aelin se ghemui lângă el, flăcările învăluindu-i pe 
amândoi. 

Rowan nu se mişcă. Niciunul dintre ei nu se mişcă. 

Aelin şopti un cuvânt scurt şi concis. 

Fenrys nu răspunse. 

Ea vorbi din nou, acel chip al reginei rămânând ferm. 

„Irăieşte!” 

Folosise jurământul de sânge ca să îl forţeze să rămână 
în viaţă. Fenrys tot nu se mişcă. 

De partea cealaltă a bulei de foc şi căldură, Elide îşi 
acoperi gura cu mâna, ochii strălucindu-i puternic. Şi ea 
citise cuvântul de pe buzele lui Aelin. 

Aelin vorbi a treia oară, dezgolindu-şi dinţii când îi dădu 
lui Fenrys primul ordin. „Irăieşte!” 

Rowan nu respiră în timp ce ei toţi aşteptară. Trecură 
minute lungi. 


Apoi, Fenrys deschise ochii. 

Aelin se uită în ochii lupului, pe chipul ei citindu-se doar 
acel ordin serios şi ferm. î 

Lent, Fenrys se agită. Işi mişcă labele sub el, 
încordându-şi picioarele. Şi se ridică. 

— Nu pot să cred, şopti Lorcan. Nu... 

Dar iată-l pe Fenrys stând în faţa reginei lor care era 
acum în genunchi. lată-l pe Fenrys înclinându-şi capul, 
umerii coborându-i odată cu el, punând o labă în faţa 
celeilalte. Făcând o plecăciune. 

Un mic zâmbet apăru pe buzele ei, dispărând înainte să 
prindă formă. 

Aelin rămase, totuşi, în genunchi. Chiar în timp ce 
Fenrys o studie, surprinderea şi uşurarea luminându-i ochii 
negri. Privirea lui o întâlni pe a lui Rowan, iar acesta 
zâmbi, plecându-şi capul. 

— Bine ai venit la curte, căţeluşule! spuse el cu vocea 
răguşită. 

Emoţii brute i se unduiră pe chipul de lup, iar apoi 
Fenrys se întoarse din nou spre Aelin. 

Ea se uita în gol. Fenrys îi înghionti umărul cu capul 
blănos. 

Aelin îşi trecu lent o mână prin blana albă a lupului. Lui 
Rowan i se strânse inima. 

Maeve pătrunsese în mintea lui Rowan ca să îi 
păcălească instinctele. 

Ce îi făcuse ei? Ce îi făcuse în ultimele luni? 

— Trebuie să plecăm, spuse Gavriel pe un ton grav când 
îl studie pe Fenrys, care stătea mândru şi atent lângă 
Aelin. Trebuie să ne îndepărtăm de tabără şi să găsim un 
loc în care să ne oprim peste noapte. Un loc în care urmau 
să evalueze pe unde şi cum să părăsească acest regat. Să 
se îndrepte către pădure, spre munţi, ar fi fost cea mai 
bună alegere. Aceşti copaci le ofereau destul spaţiu şi 
destule peşteri în care să se ascundă. 

— Poţi să mergi? îl întrebă Lorcan pe Fenrys. 

Fenrys îşi mută privirea întunecată şi mâhnită la Lorcan. 


O, acea luptă avea să vină. Acea răzbunare. 

Lupul dădu ferm din cap spre el. 

Elide întinse mâna spre unul dintre sacii ascunşi la baza 
unui copac. 

— Pe unde? 

Dar Rowan nu reuşi să răspundă. 

Tăcute ca nişte fantome, apărură prin poiană, ca şi când 
s-ar fi ivit în umbra frunzelor. 

Trupuri mici, unele albe, altele negre ca noaptea, unele 
cu solzi. Majoritatea ascunse. Nu se vedeau decât degetele 
subţiri şi ochii mari care nu clipeau. 

Elide suspină. 

— Neamul Mititelelor! 

XXX 

Elide nu mai văzuse pe nimeni din Neamul Mititelelor 
dinaintea căderii Terrasenului. Apoi, în umbra vechii 
păduri Oakwald se văzură lumini şi se auziră nişte foşnete. 
Niciodată nu apăruseră atât de multe, atât de făţiş. 

Sau pe cât de deschise şi-ar fi permis să fie. 

Cele şase care se adunaseră în partea cealaltă a poienii 
rămăseseră în mare parte ascunse în spatele rădăcinilor, 
pietrelor şi grămezii de frunze. Niciunul dintre masculi nu 
se mişcă, deşi Fenrys îşi ciuli urechile spre ei. 

Un miracol - asta se petrecuse cu regina şi lupul. 

Deşi Fenrys părea epuizat, ochii lui erau limpezi când 
Neamul Mititelelor se adună. 

Aelin abia se uită la ele. 

O mână albă şi subţire se ridică deasupra unui bolovan 
împestriţat cu muşchi şi se îndoi. 

— Haideţi! 

Rowan întrebă, cu o voce dură: 

— Vreţi să vă urmăm? 

Mâna făcu din nou gestul. 

— Veniţi! 

— Cunosc pădurea asta mai bine decât noi, şopti 
Gavriel. 

— Şi ai încredere în ele? întrebă Lorcan. 


Privirea lui Rowan se opri asupra lui Aelin. 

— I-au salvat o dată viaţa. În seara în care asasinul lui 
Erawan se întorsese după Aelin. Au s-o facă din nou. 

XXX 

Tăcuţi şi nevăzuţi, trecură printre copacii, pietrele şi 
râurile pădurii vechi. 

Rowan rămase cu un pas în urma lui Aelin, Fenrys, 
Gavriel şi Elide fiind în faţa grupului, iar Lorcan în spate 
când le urmară pe Mititele. 

Aelin nu spusese şi nu făcuse nimic, doar se ridicase 
atunci când îi spuseră că era timpul să plece. Rowan îi 
oferise mantia lui, iar ea îi permisese să treacă prin bula ei 
aurie şi flacăra transparentă ca să îşi înfăşoare corpul gol. 

Desculţă, o ţinu strâns la piept cât merseră kilometru 
după kilometru. Dacă pietrele şi rădăcinile pădurii o 
răneau, nici măcar nu tresări. Ea doar merse mai departe, 
cu Fenrys alături în acea sferă de foc, ca şi când ar fi fost 
două amintiri vagi. 

O viziune din trecut, regina şi lupul mergeau printre 
copaci. 

Ceilalţi vorbiră rar odată cu trecerea orelor şi a 
kilometrilor, când dealurile împădurite făcură loc pantelor 
mai abrupte şi bolovanilor mai mari, pietrele şi copacii 
fiind răzleţi pe alocuri. 

— De la războaiele antice dintre spiritele pădurii, îi şopti 
Gavriel lui Elide când o văzu încruntându-se la un deal plin 
de trunchiuri doborâte şi pietre sparte. Pe unele încă le 
poartă, complet inconştienţi şi neîngrijoraţi de treburile 
oricărui ţinut în afară de acesta. 

Rowan nu mai văzuse fiinţele eterice mult mai vechi şi 
secretoase decât Mititelele. Dar la casa lui din munţi, 
situată la mare altitudine, spre care se îndreptau ei, auzea 
câteodată spulberarea pietrelor şi a copacilor în nopţile 
întunecate, fără lună, când nu era nicio adiere de vânt, nici 
vreo furtună care să le cauzeze. 

Mai erau doar vreo zece kilometri până la casa de la 
munte pe care o construise. Plănuise să o ducă pe Aelin 


acolo într-o zi, deşi nu era decât cenuşă împrăştiată 
demult. Doar ca să îi arate unde fusese casa lui, unde o 
îngropase pe Lyria. Ea, cea care nu îi fusese parteneră, era 
încă acolo sus. 

lar adevărata lui parteneră... Mergea ferm printre 
copaci. La fel ca o fantomă. 

Le urmară în continuare pe Mititele, care le făcură 
semne dintr-un copac, de pe o piatră şi dintr-un tufiş din 
faţă, iar apoi dispărură. În spatele lui Lorcan, alte câteva le 
ascunseră urmele cu mâini pricepute şi mici farmece. 

El se rugă ca ele să aibă un loc în care să rămână peste 
noapte, unde Aelin ar fi putut să doarmă şi să rămână 
protejată de ochii lui Maeve odată ce şi-ar fi dat seama că 
fusese păcălită. 

Se îndreptau spre est - departe de coastă. Rowan nu 
îndrăznea să rişte şi să le spună că era necesar să 
găsească un port. Urma să vadă unde i-ar fi condus în 
seara asta, iar apoi să îşi facă planul pentru întoarcerea pe 
propriul continent. 

Dar când Mititelele apărură în faţa unui bolovan imens, 
când dispărură şi reapărură în crăpătura din piatră, făcând 
semne dinăuntru cu mâini osoase, Rowan se trezi ezitând. 

Fiinţa care sălăşluia în lacul de sub Muntele Golaş era o 
mică ameninţare în comparaţie cu alte lucruri care încă 
vânau prin întuneric şi locuri uitate. 

Dar Mititelele făcură semn din nou. 

Lorcan apăru lângă el. 

— Ar putea fi o capcană. 

Dar Elide şi Gavriel se îndreptară netulburaţi spre 
bolovan. 

lar în urma lor merse şi Aelin în continuare. Aşadar, 
Rowan o urmă, aşa cum ar fi urmat-o până la ultima 
suflare şi dincolo de asta. 

Gura peşterii era strâmtă, dar curând se deschise într-un 
culoar mai mare. Aelin lumină spaţiul, scăldând pereţii din 
piatră neagră într-o strălucire aurie suficient de puternică 
încât să se poată vedea. 


Dar focul ei se domoli când intrară în camera mare. 
Tavanul se întindea în întuneric, dar nu înălţimea încăperii 
îl făcu să se oprească. 

Unghere şi firide fuseseră construite în piatră, unele 
echipate cu saltele, altele cu ceea ce păreau a fi grămezi 
de haine, şi unele cu mâncare. Un foc mic ardea în 
apropiere de una şi, dincolo de aceasta, ascunsă în perete, 
o trecătoare naturală din piatră licărea cu apă, mulţumită 
unui mic pârâu. 

Dar mai departe în peşteră, în partea cealaltă a 
încăperii, continuând până la roca neagră, un lac mare se 
întindea în întuneric. 

Sub aceşti munţi erau nenumărate lacuri şi râuri 
subterane - locuri atât de adânc în inima pământului că 
nici măcar neamul Fae nu se deranjase sau nu îndrăznise 
să le exploreze. 

Aparent,  Mititelele îl  revendicaseră pe acesta, 
amenajând spaţiul cu crengi de mesteacăn întinse pe 
pereţi. De crengile albe atârnaseră mici ghirlande de flori 
şi printre frunze se vedeau mici lumini albăstrui. 

Acele lumini erau magie - veche şi ciudată. Parcă 
fuseseră culese de pe cerul nopţii. 

Elide studia spaţiul, vădit uluită. Gavriel şi Lorcan, 
totuşi, îl evaluară cu un ochi mai ager şi mai circumspect. 
Rowan făcu la fel. Cu toate acestea, singura ieşire părea să 
fie cea prin care intraseră, iar lacul se întindea prea mult 
ca să desluşească dacă era un mal dincolo de el. 

Aelin nu se opri din mers, îndreptându-se spre unul 
dintre zidurile strălucitoare. Nu era precaută ca de obicei 
şi nu se uita de colo-colo în timp ce evalua ieşirile şi 
capcanele, posibilele arme de folosit. 

O transă - era aproape ca şi când ar fi intrat într-o 
transă, ar fi plonjat în vreun ocean fără fund dinăuntrul ei 
şi ar fi alunecat atât de mult încât ei ar fi putut la fel de 
bine să fie nişte păsări care zburau pe deasupra suprafeţei 
îndepărtate a acestuia. 

Dar ea merse către zidul pe care crengile de mesteacăn 


erau expuse artistic. Înăuntru erau şi mai multe din 
Neamul Mititelelor, îşi dădu seama Rowan. Cocoţate pe 
crengi, ţinându-se de ele. 

Paşii lui Aelin erau tăcuţi pe piatră. Fenrys se opri în 
apropiere, ca şi când i-ar fi oferit intimitate. 

Rowan avu senzaţia vagă că Lorcan, Elide şi Gavriel se 
îndreptau spre firida din partea cealaltă a peşterii ca să 
inspecteze bunurile care fuseseră expuse. 

Dar el zăbovi în mijlocul spaţiului când partenera lui se 
opri în faţa zidului strălucitor şi viu. Nu afişa nicio 
expresie, iar trupul nu îi era încordat. 

Totuşi, ea îşi înclină capul spre Mititelele pe jumătate 
ascunse în crengile şi ramurile din faţa ei. Maxilarul i se 
mişcă vorbind. Cuvinte scurte. 

El nici măcar nu auzise că Mititelele vorbeau. Dar 
regina, soţia şi partenera lui, vorbea cu ele în şoaptă. 

În sfârşit, ea se întoarse, cu faţa la fel de inexpresivă, 
ochii ei de foc fiind la fel de reci ca lacul. Fenrys o ajunse 
din urmă, iar Rowan rămase pe loc în timp ce Aelin se 
îndreptă spre micul foc. 

În siguranţă. Probabil că Mititelele îi spuseseră că 
peştera era sigură, dacă ea se mişca acum spre foc, sfera 
ei arzând încă strălucitor. 

Ceilalţi se opriră din evaluarea proviziilor. 

Dar Aelin nu îi băgă în seamă, cum nu acordă atenţie 
nici restului lumii când ocupă un loc între foc şi zidul 
peşterii, rezemându-se de piatra goală, şi închise ochii. 

Dorian avusese trei zile ochii căprui înainte să îşi dea 
seama cum să procedeze ca să fie din nou albaştri. Asterin 
şi Vesta îl tachinaseră fără milă în legătură cu asta când 
coborâseră  Colţii, lamentându-se teatral din cauza 
absenței „ochilor lui drăguţi de culoarea zambilei” şi 
oftaseră spre cer când nuanţa de safir îi colorase iar 
irisurile. 

Magia lui putea trece de la un element la altul şi totuşi, 
abilitatea de a se schimba depindea de cu totul altceva; 
depindea de o parte a lui care tânjise dintotdeauna după 
singurul lucru mai important decât toate celelalte: acela de 
a renunţa. De a fi liber. Aşa cum Temis, Zeița 
Sălbăticiunilor, era liberă - neîngrădită. Aşa cum îşi dorise 
cândva să fie, când fusese doar un prinţ idealist şi 
nesăbuit. 

Era singura poruncă a magiei: să renunţe; să renunţe la 
cine şi ce devenise când purtase colierul şi să se 
transforme în ceva nou şi diferit. 

Era mai uşor de înţeles decât de făcut. De când albastrul 
îi revenise în priviri, ca deşirarea unui fir din el, nu reuşise 
să facă altceva - nici măcar să îi schimbe din nou în căprui. 

Vrăjitoarele Crochan şi Cele Treisprezece se opriseră 
pentru pauza de la amiază la adăpostul sigur al pădurii 
Oakwald, unde copacii erau golaşi, cu toate că pe pământ 
nu era nicio urmă de zăpadă. Încă o zi şi aveau să ajungă 
la punctul de întâlnire, cu o săptămână mai târziu decât le 
promiseseră liderilor războinici din Eyliwe, dar aveau să 
sosească. 

El se aşeză pe un buştean doborât şi acoperit cu muşchi, 
mâncând din bucata de iepure uscat. Cina lui. 

— Mă doare capul doar privindu-te cum te chinuieşti, 


spuse Glennis din partea cealaltă a poienii. 

În jurul lor, Cele Treisprezece mâncau în linişte, Manon 
supraveghind totul. Cel puţin vrăjitoarele Crochan stăteau 
printre ele. În linişte, dar stăteau acolo. 

Ceea ce însemna că acum îl priveau toate. Dorian duse 
de la gură bucata de carne tare şi îşi înclină capul spre 
babă. 

— Cred că pe mine mă doare capul suficient pentru 
amândoi. 

— În ce încerci să te transformi, mai exact? Sau în cine? 

Incerca să se transforme în opusul bărbatului care 
supraveghease prezenţa Sorschăi ani de zile şi, în final, îi 
oferise doar moartea. S-ar fi bucurat să renunţe la asta, 
dacă magia i-ar fi permis-o. 

— În nimic, spuse el. Multe dintre Cele Treisprezece şi 
vrăjitoarele Crochan reveniră la mâncarea lor săracă în 
clipa în care-i auziră răspunsul plictisitor. Vreau doar să 
văd dacă este posibil pentru cineva cu o magie ca a mea. 
Să schimb măcar nişte mici trăsături. 

Nu era o minciună în totalitate. 

Manon se încruntă, ca şi când ar fi încercat să dezlege 
un mister pe care nu îl înţelegea cu adevărat. 

— Dar dacă ar fi să reuşeşti, insistă Glennis, cine ai vrea 
să fii? 

Nu ştia. Nu putea invoca o imagine în afară de 
întunericul gol. Nici Damaris care-i stătea alături nu avea 
un răspuns. 

Dorian se uită în profunzimea sufletului său, simțind 
marea de magie care se agita în el. 

Îi contură forma cu mâini precaute şi invizibile. Urmă un 
fir din el nu spre stomac, ci spre inima lui încă frântă. 

„Cine ai vrea să fii?” 

Acolo era, ca un grăunte de putere furată de Cyrene - 
mica nemulţumire din magia lui. Nu o nemulţumire, ci un 
nod - un nod într-o tapiserie. Una pe care ar fi putut să o 
ţeasă. 

Una căreia ar fi putut să-i dea formă, dacă ar fi 


îndrăznit. 

„Cine ai vrea să fii?” întrebă el tapiseria abia ţesută 
înăuntrul său şi lăsă firele şi nodurile să prindă formă, 
creând imaginea în mintea sa. 

Glennis chicoti. 

— Acum ai ochii verzi, rege! 

Dorian tresări, inima bătându-i cu putere. Celelalte se 
opriră din nou din mâncat, uitându-se cu gura căscată, 
unele aplecându-se ca să se uite mai bine la el, dar Dorian 
îşi trimise magia în războiul de ţesut lăuntric, adăugând 
detalii imaginii care se forma. 

— Of, nu-ţi stă deloc bine cu părul blond! Asterin se 
strâmbă. Pari bolnav. 

Cine îşi dorea să fie? Oricine în afară de el însuşi, în 
afară de ceea ce devenise. 

Răspunsul lui tăcut făcu războiul de ţesut magic să îi 
scape din mâinile invizibile, iar Dorian ştiu că, dacă s-ar fi 
uitat, ar fi văzut că avea din nou părul brunet şi ochii de 
safir. Asterin oftă uşurată. 

Dar Manon zâmbi macabru, ca şi când ar fi auzit 
răspunsul nerostit şi ar fi înţeles. 

Cerul se întunecase complet, focurile vrăjitoarelor 
Crochan pârâind sub crengile copacilor fără frunze când 
Glennis întrebă: 

— A văzut vreuna dintre voi Pustiurile? 

Cele Treisprezece clipiră spre bătrână. De obicei, nu se 
adresa tuturor în acelaşi timp şi nici nu punea întrebări 
atât de personale. 

Dar cel puţin Glennis le vorbea. După trei zile de 
călătorie, Manon era la fel de departe de a câştiga 
încrederea sabatului Crochan ca atunci când plecaseră din 
Colţi. Deşi ele îi vorbeau, iar ea se alătura din când în când 
vetrei lui Glennis la ora mesei, nu-i vorbeau mai mult decât 
era necesar. 

Asterin răspunse în locul sabatului. 

— Nu. Niciuna dintre noi, deşi eu mi-am petrecut un 


timp într-o pădure din partea cealaltă a munţilor. Dar 
niciodată atât de departe. 

Tristeţea licări în ochii aurii cu picăţele negre ai 
vrăjitoarei, ca şi când ar fi fost mai multe de spus. Intr- 
adevăr, Sorrel şi Vesta, chiar şi Manon, se uitară uşor 
întristate la vrăjitoare. 

Manon o întrebă pe Glennis, singura vrăjitoare Crochan 
de lângă focul de sub coroanele copacilor: 

— De ce întrebi? 

— De curiozitate, spuse bătrâna. Nici vreuna dintre noi 
nu a fost. Nu îndrăznim. 

— De frica noastră? 

Părul auriu al lui Asterin se mişcă atunci când ea se 
aplecă mai mult spre foc. În tabără, găsise o bucată de 
piele pe care să şi-o lege pe frunte - nu cea neagră pe care 
o purtase în ultimul secol, ci una asemănătoare, cel puţin. 

— De frica a ceea ce o să simţim când o să vedem cea 
mai rămas din oraşul şi ţinuturile noastre cândva măreţe. 

— Se spune că sunt doar dărâmături, mormăi Manon. 

— lar voi l-aţi reconstrui, dacă aţi putea? întrebă 
Glennis. Aţi reconstrui oraşul pentru voi? 

— Nu am discutat niciodată despre ce am face, zise 
Asterin. Dacă am putea reveni vreodată acasă. 

— Probabil ar fi înţelept să vă faceţi un plan, spuse 
gânditoare Glennis. Ar fi util. Ochii ei albaştri se opriră 
asupra lui Manon. Nu doar pentru vrăjitoarele Crochan, ci 
şi pentru oamenii tăi. 

Dorian dădu din cap, deşi nu lua parte la conversaţia 
asta. 

Cine voiau să fie Cele Treisprezece, Dinţi-de-fier şi 
vrăjitoarele Crochan, şi ce voiau să construiască, unite 
într-un singur popor? 

Manon deschise gura, dar Umbrele ţâşniră în cercul 
vetrei lor, cu chipurile încordate. Cele Treisprezece se 
ridicară imediat în picioare. 

— Am fost în recunoaştere, spre locul de întâlnire, gâfâi 
Edda. 


Manon se pregăti pentru ce avea să zică Umbra. O urmă 
de putere se simţi prin tabără, singurul semn că magia lui 
Dorian se încolăcise în jurul lor ca un scut aproape 
impenetrabil. 

— Duhneşte a moarte, spuse Briar. 

Ajunseseră prea târziu. 

Nu doar cu o oră sau o zi. Judecând după starea în care 
se aflau trupurile din poiana presărată cu frunze la 
patruzeci de kilometri spre sud, pentru săptămâna în care 
întârziaseră, banda de război din Eyliwe plătise preţul 
suprem. 

Morathul lăsase războinicii unde zăceau, câteva 
vrăjitoare Crochan cu mantii roşii - cele care îşi chemaseră 
aici surorile din nord - numărându-se printre victime. 
Mirosul cadavrelor intrate în putrefacție fu suficient ca 
Manon să lăcrimeze cât studie ce mai rămăsese. 

Ea făcuse asta. 

Ea cauzase totul, întârziind sabatul Crochan cu acea 
luptă. Aruncându-i o privire regelui Dorian, care zăbovea 
la marginea poienii cu un braţ la nas ca să alunge 
duhoarea, îşi dădu seama că şi el se gândea la asta. 
Privirea lui tăioasă spunea destule. 

— Unele au scăpat, anunţă Edda cu gravitate. Dar nu 
majoritatea. 

— Au vrut ca unele să supravieţuiască, spuse Bronwen 
destul de tare încât să audă toţi. Ca să inducă frica. 

Manon se uită cu atenţie la arborii distruşi, stejarii 
antici fiind la fel de nenorociţi ca trupurile de pe solul 
pădurii, ceea ce dovedea cine erau cei responsabili de 
masacru. 

Şi asta era din vina ei. 

— Ce bandă de muritori ar fi sperat să supravieţuiască 
unui atac al legiunilor Dinţi-de-fier? zise Bronwen cu o 
voce rece şi gravă. Mai ales când legiunea aeriană a fost 
instruită de o Aripă Conducătoare atât de pricepută! 

— Ai grijă ce spui! o avertiză Asterin. 


Dar Una, frumoasa şatenă Crochan şi o altă verişoară 
de-a lui Manon, îşi apucă mătura legată cu argint şi spuse: 

— Tu le-ai instruit! Voi toate - voi le-aţi instruit pe 
vrăjitoarele care au făcut asta! Arătă spre trupurile în 
descompunere şi gâturile sfâşiate. Şi vă aşteptaţi să uităm? 

Se lăsă tăcerea. Chiar şi din partea lui Asterin. Glennis 
nu spuse nimic. 

Manon îşi simţi mâinile fragile şi străine, fierul din ele 
devenind casant. 

Ea făcuse asta. Soldaţii din poiana mare nu reprezentau 
nimic şi nu îi cunoştea; majoritatea erau muritori, şi 
totuşi... Lângă cizmele lui Manon zăcea o femeie al cărei 
torace fusese spintecat de la buric până la stern. Ochii ei 
căprui priveau în gol spre cupola spartă de deasupra, cu 
gura încă deschisă de durere. 

— Pot să-i incinerez, se oferi Dorian, fără să se adreseze 
cuiva anume. 

Cine fusese ea, războinica din faţa ei? Pentru cine 
luptase? Lăsând la o parte regatele şi conducătorii, pe cine 
din viaţa sa merita să apere? 

— Ar trebui să îi anunţăm pe regele şi regina din Eyliwe, 
spuse Bronwen. Să îi avertizăm şi pe prinți; să le spunem 
să rămână ascunşi. Erawan nu ia prizonieri. 

Manon se tot holbă la războinica ucisă, o imagine care, 
cândva, o încântase; un lucru cu care se lăudase odată în 
faţa lumii, şi o făcuse fără urmă de regret, doar cu dorinţa 
ca bunica ei să o aprobe. Ca Dinţi-de-fier să o accepte. 

Pentru asta aveau să-şi aducă aminte de ele ceilalţi, iar 
ea nu avea să fie uitată. 

Călăreaţa încoronată a lui Erawan. Aripa lui 
Conducătoare. 

— Nu îi arde, spuse Manon. 

Tăcerea se lăsă în poiană. 

Dar Manon îngenunche pe pământul putrezit şi, cu 
unghiile de fier, începu să sape. 

Scoţându-şi mănuşile, Asterin se aplecă spre pământul 
din apropiere, urmată de Sorrel şi Vesta şi de restul Celor 


Treisprezece. 

Pământul rece şi tare nu ceda uşor, sfâşiindu-i degetele 
lui Manon, rădăcinile şi pietrele usturând-o când îi 
zgâriară pielea. 

În partea cealaltă a poienii, Karsyn, vrăjitoarea căreia îi 
returnase Manon mătura, voi să îngenuncheze, dar Manon 
ridică o mână murdară, deja însângerată. Vrăjitoarea se 
opri. _ 

— Doar Cele Treisprezece, spuse Manon. li îngropăm 
noi. Vrăjitoarele Crochan se uitară la ea, iar Manon smulse 
pământul vechi. O să-i îngropăm pe toţi. 

Preţ de patru ore, Manon şi Cele Treisprezece 
îngenuncheară pe pământul îmbibat cu sânge şi săpară 
mormântul. 

Dorian le ajută pe Bronwen şi pe Glennis să scrie 
mesajele pentru regele şi regina din Eyliwe şi cei doi fii ai 
lor, avertizându-i de pericol - şi nimic mai mult. Fără să 
ceară ajutor sau armate. 

Chiar înainte de răsărit, mesagerii sabatului Crochan 
reveniră. Rudele lor din sud, care le chemaseră aici, 
sosiseră chiar după masacru, prea târziu ca să salveze 
banda de război a oamenilor iar cele câteva vrăjitoare pe 
care le trimiseseră înainte, zburaseră direct spre Banjali, 
unde cele patru sabaturi ale lor îi ajutau acum pe regele şi 
regina din Eyliwe. 

Nu că nobilii din Eyliwe ar fi părut neajutoraţi. Ceilalţi 
mesageri ai sabatului Crochan reveniseră cu un mesaj din 
partea regelui: pierderea bandei de război era, într-adevăr, 
gravă, dar regatul Eyliwe nu era înfrânt din cauza asta. 
Rebelii lor şi armata adunată, deşi număra puţini soldaţi, 
încă rezistau în faţa Morathului, neînfrânţi. Intenţionau să 
apere în continuare linia frontului în sud, până la ultima 
suflare. 

Dorian înţelegea, totuşi, cuvintele nescrise: nu aveau 
niciun soldat în plus pentru Terrasen. După ceea ce 
văzuse, era acum înclinat să îi dea dreptate regelui. 


Eyliwe oferise prea mult şi prea mult timp. Era timpul ca 
restul să poarte povara. 

Dorian se întrebă dacă Manon observa vrăjitoarele 
Crochan care o priveau. Nu cu ură, ci cu un oarecare 
respect. Împreună, Cele Treisprezece săpară un mormânt 
uriaş, fără să le ceară balaurilor să sape măcar pământul. 

Soarele răsări pentru ca apoi să coboare spre linia 
orizontului. Încet, mormântul începu să prindă formă - era 
destul de mare pentru toţi războinicii căzuţi. 

Dorian trebuia să ajungă curând în Morath, înainte ca 
întâmplarea să se repete; înainte să se sape unul sau mai 
multe morminte. Nu putea suporta acest gând, mai rău 
decât gândul la un alt colier care să-i strângă gâtul. 

Noaptea se lăsase înainte ca Dorian să reuşească să 
plece pe furiş; înainte să găsească o poiană goală, să 
deseneze semnele şi să înfigă în pământ sabia Damaris 
care, acum, lucea de sângele lui. 

Invocării lui i se răspunse repede de data asta. 

Totuşi, nu Gavin fu cel care, strălucind, îşi făcu apariţia 
din aerul nopţii. 

Magia lui Dorian străluci, pregătindu-se să atace în clipa 
în care silueta se contură, iar Kaltain Rompier, îmbrăcată 
într-o rochie de culoarea onixului şi cu părul pe spate, îi 
zâmbi cu tristeţe. 

Cuvintele i se topiră pe limbă, dar magia sa continuă să 
se rotească în jurul lui, mâinile invizibile fiind 
nerăbdătoare să rupă oase. 

Nu că i-ar fi putut lua viaţa lui Kaltain Rompier. 

În ciuda situaţiei, ea tot ridică o mână firavă, rochia ei 
transparentă şi părul mătăsos plutind pe un vânt-fantomă. 

— Am intenţii paşnice. 

— Nu pe tine te-am invocat, fu singurul lucru pe care se 
gândi să îl spună. 

Ochii negri ai lui Kaltain se îndreptară spre Damaris, 
care ieşea din cercul de semne Wyrd. 

— Nu? 


El nu voia să se întrebe de ce sau cum o chemase sabia 
pe ea, şi nu pe Gavin, dacă sabia avea o voinţă proprie, ori 
zeul care o hbinecuvântase rânduise această întâlnire, 
pentru cine ştie ce adevăr considera că trebuia să-i arate. 

— Credeam că te-au distrus la Morath, spuse el răguşit. 

— Aşa a fost. Chipul îi era mai blând decât îl văzuse 
vreodată, în atât de multe feluri. 

Manon şi Elide îi povestiseră ce îndurase ea şi ce făcuse 
pentru ele. Dorian îşi plecă fruntea. 

— Îmi pare rău! 

— Pentru ce? 

Apoi cuvintele se rostogoliră din locul în care le păstrase 
de la Mlaştinile Stâncoase din Eyliwe. 

— Pentru că nu te-am văzut aşa cum ar fi trebuit. Pentru 
că nu am ştiut unde te-au dus şi pentru că nu te-am ajutat 
când am avut şansa. 

— Ai avut vreo şansă? 

Întrebarea era adresată cu calm şi totuşi, el ar fi putut 
jura că tonul i se înăsprise. 

El deschise gura ca să nege, dar se forţă să privească 
înapoi - la cine fusese cu mult timp înaintea colierului, 
înainte de Sorscha. 

— Ştiam că eşti în temniţa castelului. M-am mulţumit să 
te las să putrezeşti acolo. lar apoi Perrington... Adică 
Erawan te-a dus în Morath şi nu m-am deranjat să pun 
prea multe întrebări în privinţa asta. Ruşinea îl cuprinse. 
Îmi pare rău! repetă el. 

Un prinţ moştenitor care nu îşi servise regatul sau 
poporul cu adevărat. Gavin avusese dreptate. 

Conturul lui Kaltain sclipi. 

— Ştii, nu am fost chiar nevinovată. 

— Ce ţi s-a întâmplat în Morath nu a fost în niciun fel din 
vina ta. 

— Nu, nu a fost, confirmă ea, o umbră traversându-i 
chipul. Dar singură am ales să merg în Rifthold toamna 
trecută, urmărindu-mi ambiția pentru tine şi coroana ta. 
Îmi regret o parte din decizii. 


El îşi îndreptă privirea spre antebraţul ei gol, spre 
cicatricea care era tot acolo, chiar şi după moarte. 

— Mi-ai salvat prietenii! spuse el şi îngenunche în faţa 
ei. Ai renunţat la tot ca să îi salvezi şi să iei cheia Wyrd de 
la Erawan. Ar fi făcut acelaşi lucru, dacă ar fi supravieţuit 
ororilor Morathului. Îţi sunt îndatorat! 

Kaltain fixă cu privirea locul în care Dorian stătea în 
genunchi. 

— Nu am avut niciodată prieteni. Nu ca tine. 
Întotdeauna te-am invidiat pentru asta. Pe tine şi pe Aelin. 

El îşi înălţă capul. 

— Ştii cine este? 

Ea schiţă un zâmbet. 

— Moartea are avantajele ei. 

Dorian nu se putu abţine să nu-i adreseze următoarea 
întrebare: 

— Este... este mai bine acolo? Eşti împăcată? 

— Nu îmi este permis să spun, răspunse cu blândeţe 
Kaltain. Şi nu am voie să spun cine este aici cu mine. 

El dădu din cap, alungându-şi încordarea din piept, 
dezamăgirea, dar îşi înclină capul într-o parte. 

— Cine îţi interzice să faci asta? 

În situaţia în care cei doisprezece zei din acest ţinut 
rătăceau prin Erilea, cu siguranţă nu conduceau celelalte 
ţinuturi. 

Kaltain strâmbă din buze. 

— Nici asta nu am voie să spun. Când el deschise gura 
să o mai întrebe ceva, ea îl întrerupse. Există alte forţe 
care acţionează. Dincolo de ce este tangibil şi cunoscut. 

Dorian se uită spre Damaris. 

— Alţi zei? 

Liniştea lui Kaltain fu un răspuns suficient. Dar cu o altă 
ocazie. Avea să se gândească altădată la asta. 

— Nu m-am gândit niciodată să te invoc, recunoscu el. 
Pe tine, care ai cunoscut adevăratele orori ale Morathului. 
Nu mi-am dat seama... 

El lăsă cuvintele să plutească în timp ce se ridică în 


picioare. 

— Că ai mai fi avut ce să invoci? termină ea. El tresări. 
Cheia a făcut multe să dispară - dar nu totul. 

— Aşadar, a treia este într-adevăr în Morath? 

Ea dădu serioasă din cap. Trupul îi străluci, conturul 
siluetei începând să dispară cu repeziciune. 

— Deşi nu ştiu unde o ţinea. Nu am fost... pregătită să o 
primesc pe a doua înainte să preiau controlul. Îşi trecu 
degetele firave peste cicatricea neagră care-i şerpuia pe 
braţ. 

El nu îi vorbise niciodată cu adevărat. Abia dacă îi 
aruncase o privire în treacăt, sau se strâmbase într-o 
discuţie politicoasă cu ea. 

Şi totuşi, Kaltain era aici, femeia care eliminase o treime 
din Morath, care devorase un prinţ valg doar cu puterea 
voinţei. 

— Cum ai reuşit? şopti el. Cum ai scăpat de sub 
controlul lui? 

Trebuia să ştie. Dacă era să intre în iad, dacă era mai 
mult decât probabil să ajungă să aibă un alt colier la gât, 
trebuia să afle. 

Kaltain îi studie gâtul înainte să-i întâlnească privirea. 

— Mi-am adunat furia împotriva lui pentru că nu 
simţeam că merit colierul. 

Adevărul cuvintelor ei se izbi în el la fel de sigur ca şi 
când l-ar fi împins în piept. 

— Ai desenat semnele invocării cu un motiv. Ce vrei să 
ştii? îl întrebă simplu Kaltain. 

Dorian păstră adevărul pe care i-l spusese, oglinda pe 
care ea o ridica spre tot ceea ce fusese cândva şi ce 
devenise. Nu fusese un prinţ adevărat - nu în spirit, nu cu 
fapta. Încercase să fie, dar prea târziu. Acţionase prea 
târziu. Se îndoia că se descurca mai bine ca rege. Cu 
siguranţă nu, pentru că ignorase Adarlanul din propria 
vinovăţie şi furie, gândindu-se dacă trebuia salvat. 

Ca şi când ar fi existat vreodată posibilitatea de a nu 
merita să fie salvat. 


— Sunt gata să merg în Morath? întrebă el în cele din 
urmă. 

Doar ea ar fi avut de unde să ştie, văzând lucruri mult 
mai rele decât orice văzuseră Manon şi Elide. 

Kaltain se uită din nou la Damaris. 

— Ştii răspunsul. 

— Nu ai să încerci să mă convingi să nu merg? 

Dar Kaltain strânse din buze când rochia ei de culoarea 
onixului începu să se topească în întuneric. 

— Ştii ce ai să înfrunţi acolo. Nu trebuie să îţi spun eu 
dacă eşti pregătit. 

Lui i se uscă gura. 

— Tot ce ai auzit despre Morath este adevărat, zise 
Kaltain. Adevărat şi totuşi, mai rău decât îţi poţi imagina. 
Rămâi la fortăreață. Este fortăreaţa lui Erawan şi foarte 
probabil singurul loc în care ar avea încredere să păstreze 
cheia. 

Dorian dădu aprobator din cap, inima începând să îi bată 
cu putere. 

— Aşa am să fac! 

Ea făcu un pas către el, dar se opri când marginile ei se 
unduiră mai mult. 

— Nu zăbovi prea mult şi nu atrage atenţia! Este 
arogant şi extrem de egoist şi n-o să se deranjeze să se 
uite prea atent la cine s-ar putea furişa pe holurile lui. Fii 
rapid, Dorian! 

Un tremur îi străbătu mâinile, dar el şi le strânse în 
pumni. 

— Dacă aş putea să-l ucid, ar trebui să profit de ocazie? 

— Nu. Ea clătină din cap. Nu ai să scapi. Are o cameră 
în inima fortăreței - acolo îşi ţine colierele şi acolo o să te 
ducă dacă te prinde. 

El îşi îndreptă spatele. 

— Eu... 

— Du-te în Morath, aşa cum ai plănuit. Recuperează 
cheia şi nimic mai mult. Sau ai să te trezeşti din nou cu un 
colier în jurul gâtului. 


Dorian înghiţi. 

— Abia dacă mă pot transforma. 

Kaltain îi schiţă un zâmbet când se dizolvă în lumina 
lunii. 

— Chiar aşa să fie? 

Iar apoi dispăru. 

Dorian se uită la locul în care se aflase Kaltain, semnele 
Wyrd deja dispărând. Doar Damaris rămăsese acolo, 
martoră a adevărului pe care, cumva, simţise că el trebuia 
să îl audă. 

Aşadar, Dorian îşi pipăi magia încâlcită, locul unde 
puterea brută se rotea şi ieşea ori de câte ori voia el. 

Ordinul magiei în mişcare era să renunţe. Să renunţe la 
tot: la zidul pe care îl construise în jurul lui în clipa în care 
prinţul valg îl invadase şi să se uite în sinea sa. La el. Poate 
sabia îi ceruse să o facă invocând-o, în schimb, pe Kaltain. 

„Cine ai vrea să fii?” 

— Cineva vrednic de prietenii mei, spuse el în noaptea 
liniştită. Un rege vrednic de regatul său. Pentru o clipă, 
părul alb ca zăpada şi ochii aurii licăriră în mintea lui. Aş 
vrea să fiu fericit, şopti şi apucă sabia Damaris. Să scap de 
ultima urmă de groază. 

Sabia antică se încălzi în mâna lui, emanând o căldură 
prietenoasă şi rapidă. 

Aceasta îi pluti prin degetele şi încheietura mâinii, spre 
locul lăuntric în care sălăşluiseră toate aceste adevăruri, şi 
unde se transformă într-o căldură dantelată de cea mai 
acută durere. 

Iar apoi lumea crescu şi se întinse, copacii ridicându-se, 
pământul apropiindu-se... 

El voi să îşi atingă faţa, dar află că nu avea mâini. 

Doar aripi negre ca funinginea. Doar un cioc negru care 
nu scotea niciun cuvânt. 

Era un corb. Un... 

O inhalare uşoară a aerului îl făcu să îşi rotească gâtul - 
mult mai uşor în această formă - spre copaci. Spre Manon, 
care stătea la umbra unui stejar, cu mâinile însângerate şi 


murdare sprijinite de trunchi în timp ce se uita la el. La 
transformare. 

Dorian bâjbâi după firul de putere care îl ţinea în acea 
formă ciudată şi uşoară. Imediat şi odată cu lumea ce-şi 
lua avânt, crescu tot mai mult, revenind în trupul său de 
om, sabia fiind rece şi nemişcată la picioarele lui. Hainele 
lui erau oarecum întregi, nesfâşiate. Probabil datorită 
vreunei diferenţe care exista între magia lui brută şi 
adevăratul dar al creaturii metamorfice. 

Dar Manon zâmbi, dezgolindu-şi dinţii. Ochii ei aurii 
străluciră ca doi tăciuni. 

— Când, mai exact, voiai să îmi spui că urmează să 
recuperezi cea de-a treia cheie Wyrd? 

— Trebuie să ne retragem, îi spuse gâfâind Galan 
Ashryver lui Aedion când stăteau lângă cortul plutitor din 
mijlocul armatei lor, prinţul moştenitor fiind stropit cu 
sânge roşu şi negru. 

Trecuseră trei zile de luptă în vânt rece şi zăpadă, trei 
zile în care fuseseră împinşi tot mai mult spre nord, 
kilometru cu kilometru. Aedion schimbase soldaţii prin 
rotaţie în liniile frontului, iar cei care reuşiseră să prindă 
câteva minute de somn se întorseseră la luptă cu 
picioarele tot mai grele. 

El părăsise linia frontului în urmă cu câteva minute, 
doar după ce îi ordonase Kyllian să o facă, ajungând chiar 
să-l împingă pe Aedion în spatele lui, legiunea Bane 
ducându-l brutal mai departe până ce ajunsese aici, unde 
prinţul moştenitor din Wendlyn bea apă la marginea 
armatei lor. Pielea măslinie a prinţului era cenuşie, ochii 
neamului Ashryver fiind întunecoşi când se uită la soldaţii 
care se grăbeau sau mergeau cu greu pe lângă el. 

— Dacă ne retragem de aici, avem toate şansele să fim 
fugăriţi până la Orynth, spuse Aedion, simțind dureri în gât 
cu fiecare cuvânt rostit. 

Nu mai văzuse nicicând o armată atât de mare. Nici 
măcar în Theralis, în urmă cu mulţi ani. 

Galan îi dădu lui Aedion burduful pentru apă, iar Aedion 
bău cu nesat. 

— Vere, am să te urmez oricum s-ar putea termina asta, 
dar nu putem ţine pasul o altă noapte întreagă. 

Aedion ştia. Işi dăduse seama de asta după ce lupta 
continuase la lăsarea întunericului. 

Când bărbaţii începuseră să întrebe de ce Aelin a 
Focului Sălbatic nu le ardea inamicii, de ce nu le oferea 


măcar o lumină la care să lupte, de ce dispăruse din nou. 

Lysandra îşi luase forma de balaur ca să se lupte cu 
ilkenii, dar fusese obligată să cedeze, să se retragă în 
spatele frontului lor. Da, era o poziţie bună din care să 
ucidă ilkeni, dar şi o ţintă mare pentru arcaşii şi 
aruncătorii de sulițe ai Morathului. 

În faţă, prea aproape ca să fie linişte, strigătele şi 
zăngănitul armelor se ridicau spre cer. Chiar şi magia 
nobililor Fae începea să şovăie, şi soldaţii lor odată cu ei. 
Când ceda, Asasinii Tăcuţi stăteau în aşteptare, sfâşiind 
valgii şi ilkenii rapid. Dar nu erau prea mulţi. Şi încă nu se 
zărea nici urmă de armata suplimentară a lui Ansei din 
Briarcliff. 

„Curând”, promisese regina roşcată cu o seriozitate 
nefirească doar în urmă cu câteva ore, rândurile legiunii 
care o însoțea deja împuţinându-se. „Restul armatei o să 
ajungă curând aici.” 

Mârâiturile se înălţau în apropiere, spintecând vuietul 
luptei. Leopardul-fantomă nu ezitase, abia oprindu-se ca să 
se odihnească. 

Trebuia să se întoarcă. Trebuia să mănânce ceva şi să se 
întoarcă. Kyllian putea menţine ordinea multă vreme, dar 
Aedion era prinţul lor. Şi cum Aelin nu se vedea nicăieri... 
lui îi revenea responsabilitatea de a controla soldaţii. 

Deşi liniile frontului se clătinau ca scurgerile dintr-un 
dig. 

— Râul Lanis de lângă Perranth, şopti Aedion când Ilias 
şi Asasinii Tăcuţi doborâră ilkenii de pe cer, săgețile lor 
găsindu-şi cu uşurinţă ţintele. 

Mai întâi trebuiau să le nenorocească aripile, aflaseră ei 
pe pielea lor. Ca să îi doboare din aer. Apoi să le taie 
capetele cu sabia, ca să îi decapiteze complet. 

Altminteri s-ar fi ridicat din nou şi şi-ar fi amintit cine 
încercase să îi ucidă. 

— Dacă ne retragem spre nord, continuă Aedion, 
ajungem în Perranth şi traversăm râul, i-am putea forţa şi 
pe ei să traverseze, ca să-i doborâm. 


— Există vreun pod? 

Încordarea se citi pe chipul lui Galan când unul din cei 
doi prinți valgi rămaşi trimise un val de putere întunecată 
spre un grup de-al soldaţilor lor. Bărbaţii se ofiliră ca 
florile la îngheţ. 

Gestului îi răspunse o rafală de vânt şi gheaţă din partea 
lui Sellene sau a lui Endymion. Poate a unuia dintre verii 
lor mulţi. 

— Niciun pod destul de mare. Dar râul este îngheţat - 
am putea să-l traversăm şi apoi să îl topim. 

— Cu ajutorul lui Aelin? 

O întrebare precaută şi îndoielnică. 

Aedion gesticulă spre sursa rafalei magice stârnite drept 
răspuns, care acum se lupta cu puterea prinților valgi. 

— Dacă nobilii Fae pot să creeze gheaţa, atunci pot s-o 
şi dezgheţe. Chiar sub picioarele Morathului. 

Ochii de turcoaz ai lui Galan scânteiară, fie din pricina 
planului, fie a faptului că nu Aelin era cea care avea să îl 
pună în practică. 

— Morathul şi-ar putea da seama de intenţiile noastre. 

— Nu prea avem de ales. 

Din Perranth ar fi avut acces la mai multe resurse, şi 
poate alţi soldaţi s-ar fi adunat spre ei din oraş. Totuşi, să 
se retragă... 

Aedion studie rândurile doborâte unul câte unul, soldaţii 
abia rezistând. 

Să se retragă şi să trăiască. Să lupte şi să moară. 

Căci rezistenţa aceasta s-ar fi dus pe apa sâmbetei dacă 
ar fi continuat lupta. Aici, pe câmpiile sudice, şi-ar fi aflat 
moartea. 

Nu era nicio garanţie că Rowan şi ceilalţi aveau s-o 
găsească pe Aelin, că Dorian şi Manon aveau să 
recupereze cea de-a treia cheie Wyrd şi apoi să i-o dea 
reginei lui, dacă ea s-ar fi eliberat, dacă i-ar fi găsit în 
lumea asta dezordonată. Nu era nicio garanţie pentru cât 
de multe vrăjitoare Crochan ar fi putut aduna Manon, dacă 
ar fi reuşit măcar. 


Cu flota împrăştiată prea mult de-a lungul coastei 
Terrasenului ca să fie de vreun folos, doar armata lui Ansei 
din Briarcliff ar fi putut să le ofere un oarecare ajutor - 
dacă n-ar fi ajuns numai oale şi ulcele până atunci. Nu 
aveau de ales decât să reziste până ar fi sosit ei - ultimii 
lor aliaţi. 

Nu aveau nicio garanţie că Rolfe şi mycenienii ar fi 
venit. Nicio veste. 

— Porunceşte retragerea, îi spuse Aedion prinţului. Şi 
anunţă-i pe Endymion şi Sellene c-o să avem nevoie de 
puterea lor de îndată ce o s-o luăm la fugă. 

Ca să îşi trimită toată magia într-un scut puternic pentru 
a le păzi spatele în timp ce ar fi încercat să se distanţeze 
cât mai mulţi kilometri de Morath. 

Galan dădu aprobator din cap, îndesându-şi coiful 
însângerat peste părul brunet, şi îşi croi drum prin 
grămada haotică de soldaţi. 

O retragere. Atât de curând şi de repede. Cu toată 
instrucţia lui, anii grei de învăţătură, lupte şi conducere, la 
asta se ajunsese. 

Ar fi ajuns măcar în Perranth? 

Rândurile ordonate în care mărşăluiseră spre sud se 
rupseră complet în fuga înapoi spre nord. Soldaţii 
Spiriduşi rămaseră în urma lor, scuturile magice îndoindu- 
se, dar rezistând, ţinând armata Morathului la distanţă 
lângă poalele dealurilor în timp ce ei se retrăgeau spre 
Perranth. 

Mormăitul soldaţilor extenuaţi care şchiopătau se auzi în 
treacăt pe lângă Lysandra, căci şi ea îi însoțea cu greu, în 
forma unui cal. Ea permisese unui tânăr să o încalece după 
ce îi văzuse stomacul aproape revărsându-se din armura 
ruptă. 

De vreme ce el zăcea întins pe spatele ei, sângele care 
curgea îi încălzise coastele kilometri întregi. 

Picăturile calde se opriseră demult. Îngheţaseră. 

La fel şi el. 


Nu o lăsase sufletul să-l abandoneze, să îi lase trupul 
mort pe câmp ca să fie călcat în picioare şi, oricum, 
sângele lui îngheţat îl lipise de ea. 

Fiecare pas era un efort extraordinar, rănile ei 
vindecându-se mai repede decât ale soldaţilor din jur. 
Mulţi căzură în timpul marşului spre Perranth, unii fiind 
ridicaţi şi căraţi de tovarăşii lor sau de străini. 

Unii nu se mai ridicaseră. 

Rezistenţa nu trebuia să cedeze atât de curând. 

Nemulţumirile se înteţiră când ajunseră mai aproape de 
Perranth, în ciuda celor câteva ore de odihnă din prima 
noapte. „Unde este regina? Unde este focul ei?” 

Nu putea să lupte în locul lui Aelin într-un mod 
convingător şi destul de bine încât să supravieţuiască. Iar 
când Aducătoarea-Focului ar fi luptat fără flăcări... ei şi-ar 
fi dat seama. 

„A fugit. Din nou.” 

Doi Asasini Tăcuţi observară în a doua noapte că 
soldatul mort era încă pe spatele Lysandrei şi nu ziseră 
nimic în timp ce aduseră apă caldă ca să topească sângele 
care îl lipise de ea şi apoi să o spele. 

În trupul ei de iapă cu păr roşcat, alb şi negru, nu le 
putea vorbi, nu putea să-i întrebe dacă ştiau cine era. 
Oricum, cei doi o tratară cu blândeţe. 

Nimeni nu se îndreptase spre calul singuratic care 
mergea prin tabăra dărăpănată. Unii soldaţi ridicaseră 
corturi. Mulţi doar dormeau lângă focuri, sub mantii şi 
jachete. 

Ei îi ţiuiau urechile. Îi ţiuiau de la prima luptă. 

Nu ştia cum îi găsise cortul, dar, iată-l, cu clapele 
deschise spre noapte ca să îl dezvăluie stând cu Galan, 
Ansei şi Ren. 

Lordul din Allsbrook ridică din sprâncene când ea intră, 
capul ei aproape atingând tavanul. 

Un cal. Era încă un cal. 

Ren veni clătinându-se spre ea, în ciuda oboselii care cu 
siguranţă îl apăsa. 


Lysandra bâjbâi după firul său lăuntric, după firul de 
întoarcere în corpul ei uman, lumina strălucitoare care 
avea s-o micşoreze în acesta. 

Cei patru doar se uitară când îl găsi, luptându-se pentru 
el. Magia îi smulse ultimele puteri. Înainte să-şi recapete 
trupul, deja cădea pe podeaua acoperită de fân. 

Nu simţi frigul muşcându-i pielea goală, nu îi păsă când 
căzu în genunchi. 

Ansei veni lângă ea, acoperind-o cu mantia ei. 

— Unde naiba ai fost? 

Chiar şi regina Pustiurilor era palidă, părul ei roşu ca 
vinul fiindu-i lipit de cap sub praf şi sânge. 

Lysandra nu mai era în stare să vorbească, doar să 
rămână în genunchi, ţinând strâns mantia. 

— Plecăm cu o oră înainte de răsărit! spuse Aedion, 
ordinul fiind clar. 

Ansei şi Galan dădură din cap, ieşind din cort. 

— Mă duc să-ţi aduc ceva de mâncare, lady, mormăi Ren 
înainte să iasă din cort. 

Cizmele scârţâiră pe fân, iar apoi el se lăsă în genunchi 
în faţa ei. Aedion. 

Pe chipul său nu se citea blândeţea. Nicio urmă de milă 
sau afecţiune. 

Preţ de un minut lung, nu făcură decât să se uite unul la 
celălalt. 

Apoi, prinţul mormăi încet: 

— Planul tău a fost de rahat! 

Ea nu spuse nimic şi nu se putu abţine să nu-şi adune 
umerii. 

— Planul tău a fost de rahat, şopti el, ochii lui scânteind. 
Cum de te-ai gândit că ai putea să fii în pielea ei şi să crezi 
că poţi scăpa? Cum de-ai putut să crezi vreodată c-ai să 
eviţi faptul că armata noastră se bazează pe tine să faci 
scrum inamicul, când tu nu poţi decât să fugi şi să apari, în 
schimb, ca un animal? 

— Nu ai dreptul să dai vina pe mine, spuse ea răguşită. 

Erau primele cuvinte pe care le rostise în ultimele zile. 


— Ai fost de acord să o laşi pe Aelin să-şi întâlnească 
moartea şi să ne lase aici, să fim sfâşiaţi. Voi două nu aţi 
spus nimănui de acest plan, nu aţi spus niciunuia dintre 
noi care ar fi putut explica realităţile acestui război, şi că 
vom avea nevoie de o nenorocită de Aducătoare a Luminii 
împotriva Morathului, nu de o creatură metamorfică inutilă 
şi neinstruită! 

Rând pe rând, cuvintele îi loviră inima slăbită. 

— Noi... 

— Dacă erai atât de dispusă să o laşi pe Aelin să moară, 
atunci ar fi trebuit să o laşi să o facă după ce ardea 
hoardele lui Erawan! 

— Asta nu ar fi împiedicat-o pe Maeve să o prindă. 

— Dacă ne-ai fi spus, am fi putut să facem alte planuri, 
am fi acţionat diferit şi nu am fi ajuns aici, naiba să te ia! 

Ea se uită fix la fânul noroios. 

— Atunci, alungă-mă din armata ta! 

— Ai distrus totul. Cuvintele lui erau mai reci decât 
vântul de afară. Voi două aţi distrus totul. 

Lysandra închise ochii. 

Fânul foşni, iar ea îşi dădu seama că el se ridicase în 
picioare, îşi dădu seama în timp ce cuvintele lui o 
străpunseră de deasupra capului ei plecat. 

— leşi afară din cortul meu! 

Nu era sigură că se putea mişca suficient încât să se 
supună, deşi îşi dorea să o facă. Trebuia să o facă. 

Să riposteze. Trebuia să riposteze. Să-i răspundă cu 
furia pe care i-o arătase, nevoit să-şi defuleze frica şi 
disperarea. 

Lysandra deschise ochii, ridicându-şi privirea la el. La 
furia şi ura de pe chipul lui. 

Reuşi să se ridice în picioare în ciuda durerilor 
chinuitoare. Reuşi să se uite în ochii lui, chiar dacă Aedion 
spuse din nou cu răceală: 

— leşi afară! 

Desculţă în zăpadă, goală pe sub mantie. Aedion se uită 
la tălpile ei goale, ca şi când şi-ar fi dat seama de asta şi nu 


i-ar fi păsat. 

Aşadar, Lysandra dădu din cap, apucând mai strâns 

mantia lui Ansei, şi ieşi în noaptea friguroasă. 
XXX 

— Unde este? întrebă Ren, ţinând într-o mână o cană cu 
ceva ce mirosea a supă diluată şi o bucată de pâine în 
cealaltă. Lordul scrută cortul ca şi când ar fi putut s-o 
găsească sub pat sau fân. 

Aedion se uită la cei câţiva buşteni preţioşi care ardeau 
în cuptor şi nu spuse nimic. 

— Ce ai făcut? şopti Ren. 

Totul era pe cale să se sfârşească. Aşa fusese de când 
Maeve o răpise pe Aelin. De când regina lui şi femeia 
metamorfică încheiaseră un târg. 

Aşadar, nu conta ce făcuse el. Nu îi păsa dacă nu era 
corect sau adevărat. 

Nu îi păsa dacă era atât de obosit încât nu putea să se 
ruşineze la gândul că dăduse vina pe ea pentru 
înfrângerea sigură de care urmau să aibă parte în câteva 
zile, în faţa zidurilor Perranthului. 

Îşi dorea ca ea să îl fi lovit, să fi tipat la el. 

Dar Lysandra îl lăsase să se înfurie şi ieşise desculţă în 
zăpadă. 

El promisese să salveze Terrasenul, să ţină linia 
frontului. O făcuse foarte mulţi ani. 

Şi totuşi, la acest test împotriva Morathului, atunci când 
fusese important... eşuase. 

Trebuia să-şi adune puterea să lupte din nou, să îşi 
adune oamenii. Doar că... simţea nevoia să doarmă. 

Aedion nu observă când plecă Ren, fără îndoială în 
căutarea femeii metamorfice de care era atât de 
îndrăgostit. 

Se cuvenea să îşi cheme comandanții legiunii Bane. Să 
vadă cum credeau că aveau să facă faţă dezastrului. 

Dar nu fu în stare. Nu reuşi decât să se uite în foc în 
orele lungi ale nopţii. 

Nu avusese încredere în lumea asta, în visul acesta, în 
tovarăşii care o însoţiseră şi o conduseseră aici, în prinţul 
războinic cu ochi verzi ca pinul şi care mirosea a Terrasen. 

În el, ea nu îndrăznise să creadă deloc. Nu din cauza 
cuvintelor pe care le rostea, ci a simplului fapt că era 
acolo. Nu credea că avea să-i scoată masca şi lanţurile de 
fier. Dispăruseră şi în alte vise care se dovediseră false. 

Dar Neamul Mititelelor îi spusese că era adevărat. Toate 
erau reale. Ele îi ziseseră că era în siguranţă, că trebuia să 
se odihnească şi că urmau să aibă grijă de ea. 

lar acea presiune grozavă şi necruțătoare care i se 
zvârcolea în vene se domolise - doar cât să gândească, să 
respire şi să acţioneze instinctiv. 

O eliminase cât de mult îndrăznise, dar nu pe deplin. Cu 
siguranţă nu pe toată. 

Aşadar, dormise. Făcuse şi asta, în celelalte vise. Trăise 
destule vise şi săptămâni de poveşti care dispăruseră apoi 
ca paşii pe nisip. 

Totuşi, când deschise ochii, se trezi tot în peşteră, însă 
mai slab luminată acum. Puterea zăngănitoare se culcuşise 
mai profund, dormind. Durerea ei de coaste se domolise, 
iar tăietura de pe antebraţ se vindecase, dar urma 
rămăsese. 

Singurul semn de pe pielea ei. 

Aelin îl pipăi cu degetul şi o durere slabă răsună drept 
răspuns. 

Degetul îi era neted. Neted ca sticla cât îşi frecă degetul 
mare şi cel arătător. 

Nu avea nicio bătătură. Nici pe degete, nici în palme. 
Urmele anilor de instrucţie şi ale anului din Endovier 
dispăruseră. 


Însă cel puţin această crustă nouă, această zvâcnire 
slabă de sub ea, rămăsese. 

Ghemuită pe podeaua de piatră, studie peştera. 

Lupul alb stătea întins în spatele ei, sforăind încet. Sfera 
lor transparentă de foc încă ardea în jurul lor, alungând 
încordarea câte puţin, dar nu de tot. 

Aelin înghiţi, gustând cenuşa. 

Ca răspuns, magia ei deschise un ochi. 

Aelin inspiră. Nu aici - nu încă. 

li şopti focului „Nu încă”. 

Insă flăcările din jurul ei şi al lupului izbucniră şi se 
înteţiră, făcând peştera să dispară. Ea îşi încleştă 
maxilarul. 

„Nu încă”, insistă Aelin. Nu înainte s-o facă în siguranţă, 
departe de ei. 

Magia i se împinse în oase, dar ea o ignoră. O stăpâni. 

Bula de foc se micşoră, protestând, şi deveni din nou 
transparentă. Prin ea, reuşi să zărească bazinul cu apă 
cioplit şi siluetele adormite ale celorlalţi tovarăşi ai ei. 

Prinţul războinic dormea la doar câţiva paşi de marginea 
focului său, ascuns într-o firidă din zidul de piatră. Era 
foarte obosit, deşi nu renunţase la arme. 

O sabie îi atârna la centură, rubinul mocnind în lumina 
focului ei. 

Cunoştea acea sabie. Era o sabie veche, creată în aceste 
ţinuturi pentru un război mortal. 

Fusese şi a ei. Bătăturile şterse se potriviseră perfect pe 
mânerul său, iar prinţul războinic care o purta acum o 
găsise pentru ea, într-o peşteră ca asta, plină cu relicve ale 
eroilor trimişi demult în Lumea de Apoi. 

Cu atenţie, se uită la tatuajul care şerpuia pe obrazul şi 
gâtul lui, dispărând în hainele-i negre. 

„Eu sunt partenerul tău.” 

Işi dorise să îl creadă, dar acest vis, această iluzie pe 
care o crease ea... 

Nu era o iluzie. 

Venise după ea. 


Rowan. 

Rowan Whitethorn. Acum Rowan  Whitethorn 
Galathynius, soţul ei şi regele consort. Partenerul ei. 

li şopti numele. 

Venise după ea. 

Rowan. 

In tăcere şi atât de uşor încât nici măcar lupul alb nu se 
trezi, ea se ridică în capul oaselor, ţinând cu o mână 
mantia care mirosea a pin şi zăpadă. Era mantia lui, 
impregnată de parfumul său. 

Ea se ridică în picioare, mai ferm decât înainte. Un gând 
făcu bula de foc să se mărească în clipa în care traversă 
cei câţiva paşi spre prinţul adormit. 

Işi cobori privirea spre chipul lui, frumos şi neînduplecat 
totodată. 

El deschise ochii, întâlnindu-i pe ai ei ca şi când ar fi 
ştiut unde să o găsească până şi în somn. 

În ochii verzi se născu o întrebare nerostită. „Aelin?” 

Ea ignoră întrebarea tăcută, incapabilă să suporte din 
nou deschiderea canalului tăcut dintre ei, şi-i studie 
trăsăturile puternice ale trupului masiv. O adiere de vânt 
rece şi electrizant atinse zidul ei de foc, un ecou al 
întrebării lui mute. 

Magia lui Aelin izbucni drept răspuns, un val de putere 
dansând prin ea, ca şi când ar fi găsit o asemănare a ei în 
lume, ca şi când ar fi găsit acompaniamentul propriei 
melodii. 

Niciodată în acele iluzii sau vise nu făcuse asta. Focul ei 
nu sărise de bucurie în preajma lui Rowan şi a puterii lui. 

Era aici. Era el şi venise după ea. 

Flacăra se topi în aerul rece al peşterii. Nu se topi, ci 
mai degrabă se retrase în ea, încolăcindu-se ca o mare 
bestie care trăgea de lesă. 

Rowan. Prinţul Rowan. 

El se ridică încet, calmându-se. 

Ştia. li spusese asta mai devreme, înainte ca ei să 
permită uitării să o învăluie. „Sunt partenerul tău.” 


Aşadar, ei îi spuseseră cu siguranţă. Tovarăşii lor. Elide, 
Lorcan şi Gavriel. Toţi fuseseră pe plaja unde totul se 
dusese naibii. 

Magia ei clocoti, iar ea îşi roti umerii, impunându-i să 
doarmă şi să aştepte - încă puţin. 

Aelin era aici. Amândoi erau aici. 

Ce ar fi putut să-i spună, să îi explice, ca să îndrepte 
lucrurile? Că el fusese folosit atât de mişeleşte, că suferise 
atât de mult din cauza ei? 

Hainele lui negre musteau de atât de mult sânge. După 
petele de pe gât şi mizeria de sub unghii, părea că 
încercase să se spele, parţial, dar nu reuşise să scape de 
miros. 

Ea ştia izul acela - ştia cui îi aparţinea. 

Şira spinării şi membrele i se încordară. Încercând să îşi 
descleşteze maxilarul, inhală profund. Se forţă să inspire 
prelung printre dinţi. Se forţă să ignore mirosul sângelui 
lui Cairn. Să ignore ce îi făcuse. Magia se zbătu, urlând. 

Şi se forţă să-l întrebe pe prinţul care mirosea ca acasă: 

— El este în viaţă? 

Furia licări în ochii lui Rowan. 

— Nu. 

Mort. Cairn era mort. Corpul ei încordat se relaxă - doar 
puţin. Şi flăcările se retraseră. 

— Cum? 

Nicio urmă de remuşcare nu îi umbrea chipul. 

— Mi-ai spus cândva la Mistward că dacă am să te 
biciuiesc, ai să mă jupoi de viu. El nu îşi mută privirea din 
ochii ei când continuă cu un calm mortal. M-am gândit să îi 
ofer soarta asta lui Cairn în locul tău. lar după ce am 
terminat, mi-am permis să îi tai capul şi să-i ard 
rămăşiţele. Făcu o pauză, cuprins de îndoială. Îmi pare rău 
că nu ţi-am dat şansa să o faci tu. 

Ea nu se simţi în stare să se lase surprinsă, să se 
minuneze de brutalitatea răzbunării lui când se gândi la ce 
spusese el şi când plămânii i se deschiseră din nou. 

— Nu am putut risca să îl aduc aici ca să îl ucizi, 


continuă Rowan, studiindu-i chipul. Şi nici să îl las în viaţă. 

Ea îşi ridică palmele, uitându-se cu atenţie la pielea 
lipsită de semne. 

Cairn făcuse asta. O sfâşiase atât de rău încât fuseseră 
nevoiţi să o peticească din nou. Şterseseră toate urmele 
trecutului şi ale suferințelor ei. 

Îşi lăsă mâinile pe lângă corp. 

— Mă bucur, spuse ea, iar cuvintele erau adevărate. 

Pe Rowan îl străbătu un fior şi-şi înclină puţin capul. 

— Eşti... El păru să îşi caute cuvintele. Pot să te 
îmbrăţişez? 

Nevoia din vocea lui o chinui, dar ea se retrase. 

— Eu... Aelin studie peştera, ignorând întunericul din 
privirea lui când se retrase. În partea cealaltă a încăperii 
era marele lac a cărui suprafaţă era netedă şi plată ca o 
oglindă neagră. Trebuie să fac o baie, spuse ea, încet şi 
răguşit. Chiar dacă numai picioarele îi erau murdare. 
Trebuie să mă spăl, încercă din nou. 

Înțelegerea îi îmblânzi chipul şi, cu o mână tatuată, îi 
arătă albia din apropiere. 

— Sunt nişte cârpe în plus cu care să te speli. Trecându- 
şi o mână prin părul argintiu, mai lung decât îl văzuse 
ultima oară - cel puţin în lumea asta adevărată - adăugă: 
Nu ştiu cum, dar ei ţi-au găsit şi o parte din hainele vechi 
din Mistward şi le-au adus aici. 

Dar cuvintele deveneau din nou distante, dispărându-i 
de pe limbă. 

Magia ei vui, presându-i sângele şi strângându-i oasele. 
„Afară!”, striga aceasta. „Afară!” 

„Curând”, îi promise ea. 

„Acum!” Aceasta se zbătu. Mâinile îi tremurară, 
îndoindu-se, ca şi când ar fi putut să o împiedice să se 
reverse. 

Aşadar, se întoarse şi se îndreptă nu spre albie, ci spre 
lacul de dincolo de aceasta. 

Aerul se agită în urma ei, iar ea îl simţi urmărind-o. 
Când Rowan înţelese unde voia să se spele, o avertiză: 


— Apa aia e aproape îngheţată, Aelin! 

Însă ea lăsă mantia să cadă pe pietrele negre şi intră în 
apă. 

Aburii şuierară, plutind în jurul ei în fuioare mari, dar 
Aelin se cufundă şi mai mult, acceptând răceala apei cu 
fiecare pas, chiar dacă nu reușea să-i străpungă căldura. 

Apa era limpede, deşi întunericul învălui fundul abrupt 
în depărtare când ea se scufundă sub suprafaţa rece. 

Apa era liniştită. Rece, primitoare şi calmă. 

Aşadar, Aelin dădu drumul lesei - doar puţin. 

Flăcările ţâşniră afară, devorate de apa rece, consumate 
de aceasta. 

Gestul eliberă presiunea, ceața nesfârşită a căldurii. Se 
simţi liniştită şi răcorită înainte ca gândurile să nu-i dea 
pace. 

Cu fiecare mişcare sub apă, din întuneric, simţi că era 
ea însăşi. Sau ce mai rămăsese din ea. 

Aelin. Era Aelin Ashryver Whitethorn Galathynius şi 
regina 'Terrasenului. 

Mai multă magie ieşi unduindu-se, dar ea păstră 
controlul. Nu toată - nu încă. 

Maeve o prinsese şi o torturase. Cairn, paznicul ei, o 
torturase, dar ea evadase, iar partenerul ei venise s-o 
caute. O găsise, la fel cum se găsiseră unul pe celălalt în 
ciuda secolelor de vărsări de sânge, pierderi şi război. 

Aelin. Ea era Aelin şi asta nu era vreo iluzie, ci lumea 
reală. 

Aelin. 

Înotă în lac, iar Rowan o urmă pe marginea din piatră 
ieşită de-a lungul țărmului. 

Se scufundă în apă, permiţându-şi să se tot afunde, 
degetele de la picioare simțind doar apa rece, chinuindu-se 
să ajungă la un fund pe care nu îl găsea. 

În întuneric şi frig. 

Apa veche şi rece luase focul, căldura şi încordarea. Le 
luase, le absorbise şi le alungase. 

Îi calmase centrul fierbinte până ea prinsese formă, ca o 


sabie înroşită în foc băgată în apă. 

Aelin. Asta era ea. 

XXX 

Apa lacului nu văzuse niciodată lumina soarelui, nu 
ieşise din întuneric, fiind miezul rece al muntelui. Până şi 
pe cei mai duri războinici Fae i-ar fi ucis în câteva minute. 

Totuşi, iat-o pe Aelin înotând ca şi când ar fi fost un lac 
din pădure încălzit de soare. 

Dădu din picioare, scufundându-şi capul din când în 
când ca să îşi spele părul. 

Înainte să intre în lacul îngheţat şi aburii să se ridice, el 
nu îşi dăduse seama că ea era atât de fierbinte. 

Fără să scoată vreun zgomot, se scufundă şi înotă pe sub 
apa atât de limpede încât putea să vadă fiecare mişcare a 
trupului ei uşor strălucitor, ca şi când apa ar fi îndepărtat 
pielea femeii şi i-ar fi dezvăluit sufletul arzător de 
dedesubt. 

Însă acea strălucire se estompa cu fiecare suflare pe 
care o lua la suprafaţă, micşorând-o mai mult ori de câte 
ori se scufunda sub apă. 

Oare îşi dorise ca el să nu o atingă din cauza infernului 
lăuntric sau doar pentru că voia mai întâi să se spele de 
atingerea lui Cairn? Probabil din ambele motive. Cel puţin 
începuse să vorbească, ochii limpezindu-i-se puţin. 

Rămaseră limpezi cât înotă, abia strălucind, iar ea îşi 
ridică privirea spre locul în care stătea el pe o bucată de 
piatră neagră care ieşea spre lac. 

— Ai putea să vii şi tu, spuse în cele din urmă. 

Nu era nicio pasiune în cuvintele ei şi totuşi, simţi 
invitaţia - nu să îi guste corpul aşa cum tânjea să o facă, 
cum trebuia să o facă pentru a şti că era aici cu el, ci mai 
degrabă să fie cu ea. 

— Spre deosebire de tine, spuse Rowan, încercând să îşi 
controleze vocea când recunoaşterea de pe chipul ei 
ameninţă să îi facă genunchii să îi cedeze, nu cred că 
magia mea o să-mi ţină atât de bine de cald dacă intru. 

Voia totuşi să o facă. Pe toţi zeii, voia să sară înăuntru, 


dar se forţă să adauge: N 

— Lacul ăsta e vechi. Ar trebui să ieşi. Inainte să apară 
ceva. 

Ea nu îl ascultă, continuând să facă în apă cercuri cu 
braţele. 

Aelin îl privi cu seriozitate şi precauţie. 

— Nu am cedat, spuse încet. Inima lui se frânse la acele 
cuvinte. Nu le-am spus nimic. 

Nu îi zisese asta ca să se fălească şi el să o laude, ci mai 
degrabă ca să îi spună lui, consortul ei, care era poziţia lor 
în acest război, ce ar fi putut şti inamicii. 

— Ştiam că nu ai fi făcut-o, reuşi el să spună. 

— Ea... a încercat să mă convingă că totul este un vis 
urât. Când Cairn a terminat cu mine, sau cât m-a chinuit, 
nu ştiu, Maeve a încercat să pătrundă în mintea mea. Aelin 
se uită prin peşteră ca şi când ar fi putut vedea lumea de 
dincolo de aceasta. A creat iluzii care mi s-au părut atât de 
reale... Ea pluti sub apă. Probabil avusese nevoie de apa 
rece a lacului ca să îşi poată auzi din nou vocea; probabil 
avea nevoie de distanţa dintre ei astfel încât să poată rosti 
acele cuvinte. Se scufundă, dându-şi părul pe spate cu o 
mână. Semănau cu asta. 

O parte din el nu ştia ce să spună, dar întrebă: 

— Ce fel de iluzii? 

O pauză lungă. 

— Acum nu contează. 

Era prea devreme să insiste - dacă ar fi trebuit să o facă 
vreodată. 

Apoi ea întrebă încet: 

— Cât timp? 

Rowan fu nevoit să apeleze la cele trei secole de 
instrucţie ale lui ca să nu-şi afişeze devastarea şi suferinţa. 

— Două luni, trei zile şi şapte ore. 

Aelin strâmbă din buze, fie din cauza timpului scurs, fie 
a faptului că el numărase toate orele în care fuseseră 
despărțiți. 

Ea îşi trecu degetele prin păr, şuviţele plutind în apă, în 


jurul ei. Tot era prea mult timp încât să fi trecut două luni. 

— M-au vindecat după fiecare... şedinţă. Ca să nu mai 
ştiu ce mi-au făcut, la ce mă gândeam şi care este 
adevărul. Dacă îi ştergea cicatricile, Maeve avea o şansă în 
plus să o convingă că nimic nu era real. Dar vindecătoarele 
nu şi-au putut aminti cât de lung am părul, sau Maeve a 
vrut să mă facă şi mai confuză, aşa că mi l-au lăsat să 
crească. 

Amintindu-şi probabil motivul pentru care fuseseră 
nevoite să-i redea părul de la bun început, ochii i se 
întunecară. 

— Vrei să îl tund aşa cum era când te-am văzut ultima 
dată? Cuvintele lui erau aproape guturale. 

— Nu. Valurile tremurară în jurul ei. Îl vreau ca să îmi 
pot aminti. 

Să îşi amintească prin ce trecuse, ororile cărora le 
supravieţuise şi ce protejase. În ciuda a ceea ce îi făcuse 
lui Cairn, a modului în care se asigurase că masculul 
fusese ţinut în viaţă şi ţipase în tot acest timp, Rowan îşi 
dori ca el să fi trăit încă, măcar ca să dureze mai mult să îl 
ucidă. 

Iar când ar fi găsit-o pe Maeve... 

Pe ea nu trebuia să o ucidă el. Îl ucisese pe Cairn şi nu 
regreta asta. Dar Aelin... Maeve era a ei. 

Chiar dacă femeia care dădea din picioare în apă în faţa 
lui nu părea să se gândească la răzbunare. Nici măcar la 
furia care o stimula. 

Nu o condamna. Ştia că numai timpul şi distanţa aveau 
să-i vindece rănile emoţionale - dacă s-ar fi putut vindeca 
vreodată cu adevărat. 

Dar el intenţiona să lucreze cu ea, să o ajute cum putea. 
Iar dacă nu şi-ar fi revenit, dacă n-ar fi fost cum era înainte 
să se întâmple toate, nu ar fi iubit-o mai puţin. 

Aelin îşi scufundă capul, iar când ieşi spuse: 

— Maeve era pe cale să îmi pună un colier valg în jurul 
gâtului. A plecat să îl aducă. Mirosul fricii pe care încă o 
simţea pluti spre el, iar Rowan făcu un pas mai aproape de 


marginea apei. De aceea... am scăpat. Le-a spus să mă 
mute în tabăra militară ca să mă ţină în siguranţă, iar eu... 

Se opri şi totuşi se uită în ochii lui. li permise să citească 
acele cuvinte pe care nu le putea rosti, în liniştea în care 
reuşiseră întotdeauna să comunice. „Nu intenţionam să 
evadez.” 

— Nu, Inimă de Foc, şopti el, scuturând din cap şi 
cuprins de groază. Nu... era niciun colier. 

Ea clipi, înclinându-şi capul. 

— Şi acela a fost un vis? 

Inima lui se frânse când îşi căută cuvintele şi se forţă să 
le rostească. 

— Nu - a fost real. Sau aşa credea Maeve. Dar colierele, 
prezenţa valgilor... Totul a fost o minciună născocită de 
noi. Ca să o scoatem pe Maeve, sperând să o îndepărtăm 
de tine şi de Doranelle. 

Se auzi doar plescăitul slab al apei. 

— Nu exista niciun colier? 

Rowan se lăsă în genunchi şi scutură din cap. 

— Eu... Aelin, dacă aş fi ştiut ce va face cu informaţia, ce 
ai hotări să faci... 

Ar fi putut să o piardă. Nu din cauza lui Maeve, a zeilor 
sau a încuietorii, ci din cauza propriilor decizii, a minciunii 
pe care o născocise. 

Aelin se scufundă din nou sub apă. Atât de adânc încât 
atunci când izbucni, flacăra doar pâlpâi. 

Lumina erupse din ea, unduindu-se peste lac, scânteind 
peste pietre şi tavanul neted de deasupra. O explozie 
tăcută. 

El începu să respire sacadat, dar ea înotă din nou spre 
suprafaţă, lumina emanând din corpul ei ca nişte fuioare 
de aburi, aproape dispărând când ea ieşi. 

— Îmi pare rău! reuşi Rowan să spună. 

Ea îşi înclină din nou capul. 

— Nu are de ce să îţi pară rău. 

Totuşi, îi părea rău. Contribuise la groaza şi disperarea 
ei. El... 


— Dacă nu ai fi păcălit-o pe Maeve, dacă ea nu mi-ar fi 
spus, nu cred că am fi fost acum aici, spuse ea. 

El încercă să îşi controleze nodul din stomac, impulsul 
de a se întinde spre ea, de a-i cere iertare. Încercă şi tot 
încercă. 

— Ce s-a întâmplat cu ceilalţi? întrebă Aelin simplu. 

Nu ştia - nu avea de unde să ştie cum, de ce şi unde se 
despărţiseră cu toţii. Aşadar, Rowan îi povesti cât mai pe 
scurt posibil. 

Când termină, Aelin tăcu preţ de câteva minute lungi. 

Ea se uită în întuneric, unduirea apei fiind singurul 
sunet. Corpul ei aproape pierduse strălucirea nou 
căpătată. 

Apoi se întoarse din nou spre el. 

— Maeve a spus că tu şi ceilalţi eraţi în nord. Că aţi fost 
reperaţi acolo de spionii ei. Ai răspândit şi informaţia asta 
falsă? 

El scutură din cap. 

— Se pare că Lysandra a fost conştiincioasă. 

Aelin înghiţi în sec. 

— Am crezut-o. 

Părea, cumva, o mărturisire. 

Aşadar, Rowan se trezi spunând: 

— Cândva, ţi-am spus că şi dacă moartea ne va despărţi, 
aş spinteca toate lumile până te-aş găsi. El îi schiţă un 
zâmbet. Chiar ai crezut că asta o să mă oprească? 

Ea îşi ţuguie buzele şi, în sfârşit, acele emoţii agonizante 
începură să i se citească în privire. 

— Trebuia să salvezi Terrasenul. 

— Având în vedere că soarele străluceşte, aş spune că 
Erawan nu a câştigat încă. Deci îl vom salva împreună. 

Rowan nu îşi permise să se gândească la preţul final al 
distrugerii lui Erawan. Şi nici Aelin nu păru să se 
grăbească să discute despre asta când spuse: 

— Ar fi trebuit să te duci în Terrasen. Are nevoie de tine. 

— Mai multă nevoie am de tine. El nu dădu înapoi de la 
sinceritatea care îi făcea vocea mai dură. Şi Terrasenul va 


avea nevoie şi de tine. Nu de Lysandra care îţi joacă rolul, 
ci de tine. 

Ea dădu uşor din cap. 

— Maeve şi-a adunat armata. Mă îndoiesc de faptul că a 
făcut-o doar ca să mă păzească în lipsa ei. 

El alungă acest gând, ca să îl ia în considerare mai 
târziu. 

— A făcut-o doar ca să îşi întărească apărarea, în caz că 
Erawan câştiga dincolo de mare. 

— Chiar crezi că asta plănuieşte să facă? 

— Nu, recunoscu el. 

lar dacă Maeve voia să aducă armata la Terrasen, să 
facă o alianţă cu Erawan sau doar să fie încă o armată care 
să le atace regatul, să îi lovească atunci când erau cel mai 
puţin pregătiţi, trebuiau să se grăbească. El trebuia să se 
întoarcă. Imediat. Ochii partenerei lui străluciră cu aceeaşi 
înţelegere şi groază. 

Gâtul lui Aelin se înălţă când şopti: 

— Sunt atât de obosită, Rowan... 

Inima i se strânse din nou. 

— Ştiu, Inimă de Foc. 

El deschise gura ca să mai spună ceva, să o convingă să 
vină la țărm ca măcar să o poată îmbrăţişa dacă vorbele nu 
îi puteau alina povara, dar atunci văzu. 

O barcă, veche şi sculptată peste tot, ieşi din întuneric. 

— Întoarce-te pe țărm! Barca nu plutea - era trasă. Abia 
zărea cele două siluete întunecate care şerpuiau sub apă. 

Aelin nu ezită, înotând constant spre el; nu dădu înapoi 
când el îi oferi mâna şi o înfăşură în mantia lui când barca 
trecu mai departe, trasă de fiinţe negre ca nişte tipari cam 
de mărimea unui om. Înotătoarele pluteau în urma lor ca 
nişte văluri negre şi cu fiecare mişcare a cozilor lungi, el 
zări ochi albi ca laptele. Orbi. 

Îndreptau vasul cu fund plat destul de mare pentru 
cincisprezece masculi Fae chiar spre marginea lacului. 
Trupurile scunde şi fusiforme licăriră prin beznă, iar cele 
din Neamul Mititelelor o legară de o stalagmită din 


apropiere. 

Probabil ceilalţi auziseră ce-i poruncise lui Aelin, pentru 
că ieşiră cu săbiile scoase. La un pas în urma lor, Elide 
zăbovi lângă lupul Fenrys. 

— Nu cred că vor să mergem cu aia în peşteri, şopti 
Lorcan. 

Dar Aelin se întoarse spre ei, apa picurându-i din păr pe 
piatra de la picioarele goale. Ar fi putut să-şi usuce părul 
într-o clipă, totuşi nu o făcu. 

— Suntem urmăriţi. 

— Ştim, răspunse Lorcan, iar dacă Aelin nu i-ar fi permis 
acum să îşi pună o mână pe umărul ei, Rowan l-ar fi 
aruncat pe mascul în lac. 

Dar Aelin rămase serioasă şi calmă. 

— Singura cale spre mare este prin peştera asta. 

Era o afirmaţie scandaloasă. Ei erau la sute de kilometri 
pe continent şi nu se ştia dacă prin aceşti munţi era vreo 
reţea de peşteri care să ducă spre ocean. Ca să ajungă 
acolo, trebuiau să meargă spre nord prin lanţul montan, 
apoi să cotească spre vest la munţii Cambrian şi să 
navigheze pe sub ei direct spre coastă. 

— Şi presupun că ele ţi-au spus asta? 

Chipul lui Lorcan era dur ca granitul. 

— Ai grijă! mormăi Rowan. Fenrys îşi dezgoli dinţii în 
faţa războinicului brunet, blana zburlindu-i-se. 

— Da, fu răspunsul simplu al lui Aelin, cu bărbia sus. 
Terenul de deasupra este plin de soldaţi şi spioni. Să 
mergem pe sub ei este singura cale. 

Elide înaintă. 

— Eu merg, zise şi îi aruncă o privire rece lui Lorcan. Tu 
poţi risca să ieşi la suprafaţă, dacă eşti atât de 
neîncrezător. 

Lorcan îşi încordă maxilarul şi o mică parte din Rowan 
se desfătă văzând-o pe delicata Lady din Perranth făcându- 
l file pe războinicul călit de secole din câteva cuvinte. 

— Este înţelept să luăm în considerare posibilele 
capcane ale situaţiei. 


— Nu avem timp să ne gândim, interveni Rowan înainte 
ca Elide să poată da vreo replică. Trebuie să plecăm! 

Gavriel înaintă ca să studieze barca legată şi ceea ce 
păreau a fi pachete cu provizii pe scândurile rezistente. 

— Totuşi, cum vom naviga? 

— Vom fi escortaţi, răspunse Aelin. 

— Şi dacă ne abandonează? o provocă Lorcan. 

Aelin se uită calmă la el. 

— Atunci presupun că va trebui să găseşti o cale de 
ieşire. 

O urmă uşoară de furie dezminţi acele cuvinte calme. 

După asta nu mai fu nimic de dezbătut, iar ei oricum nu 
aveau multe de împachetat. Ceilalţi îi oferiră intimitate lui 
Aelin să se îmbrace lângă foc în timp ce inspectară barca, 
şi când partenera lui ieşi din nou, purtând cizmele, 
pantalonii şi diverse alte haine din Mistward pe sub cea 
gri, stomacul i se strânse. 

Nu mai era prizoniera evadată şi goală. Totuşi, nimic din 
acea şiretenie, bucurie şi ferocitate nestăpânită nu îi 
lumina chipul. 

Ceilalţi aşteptară în barcă, aşezaţi pe băncile încastrate 
în laturile înalte. Fenrys şi Elide stăteau cât mai departe 
de Lorcan, Gavriel fiind un tampon între ei, blond şi 
suferind. 

Rowan zăbovi la marginea țărmului, cu o mână întinsă 
spre Aelin când ea se apropie. Fiecare pas al ei părea 
calculat - ca şi când încă s-ar fi minunat de faptul că se 
putea mişca liberă, ca şi când încă nu s-ar fi obişnuit cu 
picioarele ei fără povara lanțurilor. 

— De ce? se întrebă Lorcan cu voce tare, mai mult în 
sinea lui. De ce să facă atâta efort pentru noi? 

El îşi primi răspunsul - cu toţii îl primiră - o clipă mai 
târziu. 

Aelin se opri la câţiva paşi de barcă, iar Rowan întinse 
mâna. Ea se întoarse din nou spre peşteră. Neamul 
Mititelelor ieşi din crengile de mesteacăn, din pietre, din 
spatele stalagmitelor. 


Încet şi profund, Aelin le făcu o plecăciune. 

Rowan ar fi putut jura că toate acele capete mici se 
plecară drept răspuns. 

Două mâini gri şi osoase se ridicară deasupra unei pietre 
din apropiere, lăsând ceva strălucitor pe piatră. 

Rowan înţepeni. O coroană de argint, perle şi diamante 
strălucea acolo, făurită în forma aripilor de lebădă ridicate. 

— Coroana lui Mab, şopti Gavriel. 

Dar Fenrys îşi mută privirea spre întunericul care se 
ivea, strângându-şi coada pe lângă el. 

Aelin făcu un pas clătinat spre coroană. 

— A... căzut în râu. 

Rowan nu voia să ştie cum de o întâlnise ea, de ce o 
văzuse căzând în râu. Maeve păzise permanent cele două 
coroane ale surorilor ei, scoţându-le doar ca să fie expuse 
în sala tronului ei la ocazii oficiale. În memoria surorilor ei, 
spusese ea. Rowan se întrebase câteodată dacă era o 
aducere aminte a faptului că trăise mai mult decât ele, că 
la sfârşit păstrase tronul pentru sine. 

Mâna gri alunecă din nou peste marginea pietrei şi 
înghionti coroana cu un gest tăcut. „la-o!” 

— Vrei să ştii de ce? îl întrebă încet Gavriel pe Lorcan 
când Aelin se îndreptă spre piatră, afişând o admiraţie 
solemnă. Pentru că ea este singura moştenitoare a lui 
Brannon, dar şi a lui Mab. 

O trăsătură ancestrală a stră-străbunicii ei, o tachinase 
Maeve, care îi moştenise forţa şi nemurirea. 

Aelin luă coroana, ridicând-o uşor, aceasta strălucind ca 
lumina lunii în mâinile ei. 

„Aşchia nu a sărit departe de trunchi în ceea ce priveşte 
descendența surorii mele Mab”, spusese Elide că afirmase 
Maeve pe plajă. După câte se părea, în toate felurile. 

Dar Aelin nu făcu nicio mişcare ca să-şi pună coroana 
când se apropie din nou de el, mergând mai ferm de data 
asta. Încercând să nu se gândească la fineţea insuportabilă 
a mâinii ei când o apucă pe a lui, Rowan o ajută să urce la 
bord, apoi urcă şi el înainte să dezlege funiile care îi legau 


de țărm. 

Gavriel continuă, spunând mirat: 

— Iar asta o face să fie şi regina lor. 

Aelin se uită în ochii lui Gavriel, coroana aproape 
strălucind în mâinile ei. 

— Da, fu tot ce spuse ea când barca alunecă spre 
întuneric. 

— Cât o să dureze să ajungem pe coastă? 

Şoapta lui Elide răsună din pereţii săpaţi de râu ai 
peşterii. 

Ea intrase în panică atunci când barca se aventurase 
dincolo de strălucirea țărmului şi pătrunsese într-un culoar 
din partea cealaltă a lacului, unul atât de întunecat încât 
nu îşi putea vedea mâinile. Să fie prinsă într-o asemenea 
beznă câteva ore, zile, probabil mai mult... 

Aşa fusese în coşciugul de fier? Aelin nu dădea niciun 
semn că întunericul sufocant o deranja şi nu se arătase 
dornică să le lumineze calea. Nu aprinsese nici măcar o 
flacără mică. 

Dar după câte se vedea, Neamul Mititelelor venise 
pregătit. Şi în câteva clipe de la intrarea în culoarul râului 
cuprins de beznă, lumina albastră a lămpii care se legăna 
peste prova curbată se aprinse. 

Nu era lumină, nici măcar magie, ci nişte licurici care 
străluceau albastru-deschis, ca şi când fiecare ar fi înghiţit 
miezul unei stele. 

Fuseseră strânşi în lampă, iar lumina lor slabă se unduia 
spre zidurile netezite de apă. Era o lumină blândă şi 
liniştitoare, cel puţin pentru ea. 

Masculii Fae erau vigilenţi, ochii sclipindu-le cu o 
strălucire animalică şi folosind lumina ca să marcheze 
peşterile în care erau traşi de acele bestii ciudate 
asemănătoare şerpilor. 

— Nu călătorim repede, răspunse Rowan de unde stătea 
lângă Aelin, în apropiere de spatele bărcii, Fenrys moţăind 
la picioarele reginei. Era destul de mare încât să se poată 
întinde printre bănci sau să se facă mic lângă provă ca să 
mănânce grămada de fructe şi brânză. Şi nu ştim cât de 


directe sunt culoarele astea. S-ar putea să dureze câteva 
zile să ieşim de aici. 

— Ar dura trei săptămâni de mers pe jos dacă am fi 
deasupra, explică Gavriel, părul lui blond părând argintiu 
la lumina lămpii. Poate mai mult. 

Elide mişcă inelul de pe deget, răsucindu-l în mod 
repetat. Ar fi preferat să meargă o lună pe jos decât să 
rămână captivă în culoarele acestea întunecate şi lipsite de 
aer. 

Dar nu aveau de ales. Anneith nu îi avertizase în şoaptă 
- nu spusese nimic înainte ca ei să urce în barca asta, 
înainte ca Aelin să fi primit coroana antică a reginei 
Spiriduşilor, moştenirea şi dreptul ei din naştere. 

Regina pusese coroana lui Mab într-unul dintre bagajele 
lor, ca şi când nu ar fi fost decât o centură de sabie în plus. 
Nu rostise nicio vorbă, şi nici ei nu o întrebaseră nimic. 

În schimb, îşi petrecuse ultimele câteva ore stând în 
spatele bărcii, studiindu-şi mâinile fără semne şi uitându- 
se ocazional în apa neagră de sub ei. Elide nu ştia ce se 
aştepta să vadă, în afară de propria reflexie care se 
unduia. Grozăviile şi creaturile antice din ţinuturile 
acestea erau prea numeroase ca să fie numărate şi 
majoritatea nu era prietenoase cu muritorii. 

Rezemându-se de grămada de bagaje, Elide aruncă o 
privire în stânga, unde Lorcan se aşezase de-a lungul 
marginii bărcii, mai aproape de ea decât în ultimele 
săptămâni. 

Simţindu-se privit, se uită la fată. 

Câteva clipe lungi, ea îşi permise să îl privească. 

El se târâse după Maeve pe plajă ca să o salveze pe 
Aelin şi o găsise în timpul evadării ei - se asigurase că 
Aelin scăpase. Oare anula asta ce făcuse invocând-o pe 
Maeve de la bun început? Chiar dacă Maeve ar fi întins 
capcana, chiar dacă el nu ar fi ştiut ce intenţii avea ea cu 
Aelin, anula asta decizia lui de a o chema? 

Ultima dată vorbiseră ca prieteni la bordul acelei 
corăbii, cu câteva ore înainte de sosirea flotei lui Maeve. [i 


spusese că trebuiau să discute, iar ea presupusese că era 
despre viitorul lor, despre ei. 

Dar probabil intenţionase să îi spună ce făcuse, că se 
înşelase acţionând înainte ca Aelin să-şi pună planurile în 
aplicare. Elide nu îşi mai roti inelul. 

O făcuse pentru ea, iar Aelin ştia asta. El chemase flota 
lui Maeve întrucât crezuse că aveau să fie distruşi de flota 
lui Melisande. O făcuse pentru ea, tot aşa cum îşi coborâse 
scutul în jurul lor în ziua în care Fenrys sfâşiase o bucată 
din braţul ei, în schimbul puterii vindecătoare a lui Gavriel. 

Însă regina stătea tăcută în spatele lor, fără ca focul 
mistuitor şi zâmbetul şiret pe care îl afişa tuturor celor 
care îi tăiau calea să se zărească... Două luni cu un sadic. 
Cu doi sadici. Acesta fusese preţul; aceasta fusese povara 
pe care Aelin şi ei toţi aveau s-o îndure. 

El era motivul liniştii şi al focului stins. Nu pe deplin, ci 
într-o oarecare măsură. 

Lorcan strânse din buze, ca şi când i-ar fi citit gândurile 
pe chip. 

Elide se uită din nou înainte, spre locul în care tavanul 
peşterii cobora atât de mult încât l-ar fi putut atinge dacă 
s-ar fi ridicat în picioare. Spaţiul se îngusta tot mai mult... 

— Este posibil să fie o trecătoare spre o peşteră mai 
mare, mormăi Lorcan, ca şi când ar fi putut vedea frica şi 
pe chipul ei sau de parcă ar fi mirosit-o. 

Elide nu se deranjă să-i răspundă, dar nu se putu abţine 
să nu afişeze un licăr de recunoştinţă. 

Înaintară şi mai mult în întunericul vechi şi tăcut şi 
nimeni nu vorbi un timp după aceea. 

XXX 

Colierul nu fusese real, însă armata chemată de Maeve 
era. 

lar Dorian împreună cu Manon se aflau în căutarea 
ultimei chei Wyrd. Dacă el ar fi obținut-o de la Erawan, de 
oriunde ar fi ţinut-o regele Valg, dacă ar fi intrat în posesia 
tuturor celor trei... O vreme, plescăitul apei din jurul bărcii 
fusese singurul sunet. 


Gavriel era de strajă la provă, iar Lorcan supraveghea 
totul de la tribord, cu maxilarul încordat. Fenrys şi Elide 
moţăiau, ea rezemându-şi capul de coastele lui, părul 
negru răsfirându-se pe blana albă. 

Aelin se uită la Rowan, care stătea lângă ea, dar fără să 
o atingă, şi-şi strânse degetele în poală. Un clipit în 
obscuritate fu singurul indiciu că era conştient de fiecare 
mişcare a ei. 

Aelin îi simţi parfumul şi permise forţei acestuia să se 
adâncească mai mult în ea. 

Dorian şi Manon puteau fi oriunde. Ar fi fost inutil să îi 
caute pe vrăjitoare şi pe rege. Căile lor aveau sau nu să se 
întâlnească din nou. Iar dacă el ar fi găsit ultima cheie şi i- 
ar fi adus-o, ea ar fi plătit preţul cerut de zei - ceea ce 
datora Terrasenului şi lumii. 

Totuşi, dacă Dorian ar fi ales să pună personal capăt 
lucrurilor, să făurească Lacătul... Stomacul i se agită. El 
avea tot atât de multă putere ca şi ea, dacă nu mai multă. 

Trebuia să fie sacrificiul ei. Sângele ei trebuia vărsat ca 
să îi salveze pe toţi. Să îl lase pe Dorian s-o facă... 

Ar fi putut. Trebuia să o facă. Având în vedere că 
Erawan fără îndoială se dezlănţuia asupra Terrasenului, 
iar armata lui Maeve, foarte probabil, din cauza suferinţei 
de nedescris, l-ar fi putut lăsa pe Dorian să facă asta. Avea 
încredere în el. 

Chiar dacă probabil nu şi-ar fi iertat-o niciodată. 

Ea ar fi trebuit să-şi plătească datoria. Probabil 
pedeapsa pentru că nu reuşise să o facă ar fi fost să îşi 
accepte soarta; să fie nevoită să accepte tot ce i se făcuse 
în ultimele luni. 

Întunericul râului subteran o apăsa, cuprinzând-o în 
braţe şi strângând-o. 

Era diferit de bezna din cutia de fier, de bezna în care se 
trezise. 

Un loc din care, probabil, nu avea să scape niciodată cu 
adevărat. 

Puterea i se agită, trezindu-se. Aelin înghiţi în sec, 


refuzând să o recunoască, să o bage în seamă. 

Nu intenţiona şi nu putea să o facă. Nu încă. Nu înainte 
să fie pregătită. 

Văzuse chipul lui Rowan când îi vorbise despre 
consecinţele înşelătoriei lui cu colierul. Observase cum o 
priviseră tovarăşii ei, cu milă şi frică în ochi faţă de ce i se 
făcuse, ce devenise. 

Avea un corp nou. Un corp străin şi ciudat, ca şi când ar 
fi fost smulsă dintr-unul şi băgată în altul, procesul fiind 
cumva diferit de metamorfozare. Încă nu încercase să-şi 
asume trupul uman. Nu vedea sensul. 

Stând în linişte în timp ce barca era trasă prin 
obscuritate, simţi greutatea acelor priviri. Groaza lor. Ii 
simţi întrebându-se cât de distrusă era. 

„Să nu cedezi!” 

Ştia că asta fusese adevărat - că a mamei sale fusese 
vocea care-i vorbise. 

Aşadar, nu intenţiona să cedeze în faţa situaţiei, în faţa a 
ceea ce i se făcuse şi a ceea ce rămăsese. 

Pentru tovarăşii din jurul ei, ca să le înlăture disperarea 
şi frica, nu plănuia să cedeze. 

Avea să lupte şi să se străduiască să redevină persoana 
care fusese înainte; să-şi aducă aminte să meargă ţanţoş, 
să zâmbească larg şi să facă semn din ochi; să se 
împotrivească petei care-i întina încă sufletul, să o ignore. 
Voia să se folosească de călătoria asta pe întuneric pentru 
a-şi reveni - doar cât să pară convingătoare. Cu toate că 
bezna dispersată sălăşluia acum în ea, cu toate că-i era 
greu să vorbească, avea să le arate ce voiau să vadă. 

O Aducătoare a Luminii care nu era răvăşită. Aelin a 
Focului Sălbatic. 

Avea să arate lumii şi acea minciună, făcând-o să o 
creadă. 

Poate că într-o zi ar fi crezut-o şi ea. 

Zilele de călătorie în tăcere trecură. 

Trei zile, dacă era adevărat ce simțeau Rowan şi Gavriel. 
Poate cel din urmă avea un ceas de buzunar. Lui Aelin nu 
prea îi păsa. 

Ea profita de fiecare dintre acele zile ca să se gândească 
la ce se făcuse şi ce o aştepta. Câteodată, vuietul magiei 
sale îi acoperea gândurile. Câteodată dormea. Tânăra nu îi 
acorda atenţie. 

Ei navigară prin întuneric, râul de dedesubt fiind atât de 
negru încât ar fi putut la fel de bine să rătăcească prin 
ţinutul lui Hellas. 

Cea de-a patra zi de mers prin întuneric şi printre roci 
se apropia de sfârşit, escortele lor trăgând neobosit barca, 
în clipa în care Rowan şopti: 

— Intrăm pe teritoriul spiritelor. 

Gavriel se întoarse din locul lui de la provă. 

— Cum ţi-ai dat seama? 

Întins lângă el, lupul Fenrys îşi ciuli urechile. 

Aelin nu-l întrebase de ce rămânea în trupul său de lup. 
La urma urmei, nici pe ea nu o întrebase nimeni de ce era 
încă Fae, dar presupunea că, dacă el ar fi fost Fae, ar fi 
fost nevoit să vorbească, să răspundă întrebărilor la care 
probabil nu era pregătit să răspundă. Ar fi putut pur şi 
simplu să strige ce li se făcuse. 

Cu un deget tatuat, Rowan arătă spre o firidă. Umbrele 
îi învăluiau adânciturile, dar când lumina albastră a lămpii 
o atinse, auriul licări de-a lungul solului stâncos. Era aur 
vechi. 

— Ce este un spirit? şopti Elide. 

— Spiritele sunt creaturi maliţioase care controlează 
gândurile, răspunse Lorcan scrutând culoarul şi ducând o 


mână spre sabie. Râvnesc după aur şi comori şi au infestat 
vechile morminte ale regilor şi reginelor ca să poată locui 
acolo. Urăsc lumina de orice fel. Sper că asta o să le ţină la 
distanţă. 

Elide se crispă, iar Aelin avu pornirea să facă la fel, în 
schimb, se forţă să vorbească suficient cât să îl întrebe pe 
Rowan: 

— Sunt aceleaşi de sub mormintele pe care le-am 
vizitat? 

Rowan îşi îndreptă spatele, ochii scânteindu-i când îi 
auzi întrebarea - sau doar pentru că ea vorbise. Zilele 
acestea îi rămăsese alături, o prezenţă tăcută şi constantă. 
Chiar şi în timpul somnului, el rămăsese la câţiva paşi 
distanţă, fără să o atingă - fusese pur şi simplu prezent. 
Destul de aproape încât mirosul lui de pin şi zăpadă să o 
adoarmă. 

Rowan se sprijini într-o mână de marginea bărcii. 

— Sunt multe morminte cu spirite prin Wendlyn, dar nu 
între munţii Cambrian şi Doranelle - în afară de cele la 
care am fost. Din câte ştiu, se corectă el. Nu mi-am dat 
seama că mormintele lor au fost săpate atât de adânc. 

— Dacă uşile mormintelor sunt, foarte probabil, încuiate 
deasupra, spiritele au nevoie de o cale de intrare, observă 
Gavriel studiind o firidă mai mare care apăru în dreapta 
lor. 

Nu o firidă, ci o gură de peşteră uscată care se continua 
spre marginea râului înainte să dispară din câmpul vizual. 

— Opriţi barca! spuse Aelin. 

Toţi tăcură la acel ordin, chiar şi Rowan. 

Aelin arătă spre marginea țărmului de lângă gura 
peşterii. 

— Opriţi barca! repetă ea. 

— Nu cred că putem, şopti Elide. 

Într-adevăr, amândouă folosiseră găleți ca să îşi facă 
nevoile în ultimele zile, masculii adâncindu-se în tot soiul 
de discuţii ca să facă liniştea mai suportabilă. 

Dar barca se îndreptă spre firidă, încetinind. Fenrys se 


ridică în picioare şi adulmecă aerul când se apropiară de 
marginea țărmului. Rowan şi Lorcan se aplecară în afară 
ca să îşi sprijine mâinile de piatră astfel încât să nu se 
izbească prea puternic. 

Aelin nu aşteptă ca barca să nu se mai legene înainte să 
ia o lampă şi să sară pe pământul netezit de râu. 

Rowan înjură, sărind după ea. 

— Rămâneţi aici! îi avertiză pe cei rămaşi în barcă. 

Aelin nu se deranjă să vadă cine-l ascultase când intră în 
peşteră. 

XXX 

Regina fusese nesăbuită înainte ca Maeve şi Cairn să o 
tortureze preţ de două luni, dar, acum părea să-şi fi 
pierdut simţul realităţii. 

Totuşi, Lorcan se abţinu să spună asta când se trezi cu 
Elide în barcă. Rămăseseră singuri. Gavriel şi Fenrys 
plecaseră după Rowan şi Aelin, calea lor fiind marcată 
doar de strălucirea tot mai slabă a luminii albastre pe 
pereţi. 

Nu era lumina focului. Ea nu le arătase niciun tăciune de 
când intraseră în peşteră. 

Elide rămase aşezată în faţa lui în partea dreaptă a 
bărcii, cu spatele rezemat de marginea curbată. Tăcuse în 
ultimele câteva minute, privind acum gura întunecată a 
peşterii. 

— Nu trebuie să te temi de spirite dacă eşti înarmată cu 
magie, se trezi spunând Lorcan. 

Fata îşi îndreptă ochii negri spre el. 

— Ei bine, nu am deloc, aşa că iartă-mă dacă aleg să fiu 
atentă! 

Nu; cândva, îi spusese că, deşi cei din neamul lui Lochan 
moşteneau magia, prin sângele ei nu curgea niciun strop. 
El nu îi zisese niciodată că dintotdeauna îi considerase 
isteţimea drept o magie în sine, indiferent de şoaptele lui 
Anneith. 

— Nu de spirite îmi fac griji, continuă Elide. 

Lorcan evaluă râul liniştit care curgea pe lângă ei şi 


peşterile din jurul lor înainte să spună: 

— O să-i ia ceva timp să îşi revină. 

Ea îi aruncă o privire acuzatoare, iar el îşi sprijini 
antebraţele pe genunchi. 

— Am recuperat-o. Acum este cu noi. Ce vrei mai mult? 

„De la mine” erau cuvintele pe care nu trebuia să le 
adauge. 

Elide se îndreptă. 

— Nu vreau nimic. 

„De la tine.” 

El îşi încleştă maxilarul. Aşadar, acum trebuiau să 
discute asta. 

— Cam cât ar mai trebui să mă căiesc? 

— Te-ai plictisit? 

Lorcan mârâi, însă Elide se încruntă la mascul. 

— Nici măcar nu mi-am dat seama că te căieşti. 

— Am venit aici, nu-i aşa? 

— Pentru cine, mai exact? Pentru Rowan? Pentru Aelin? 

— Pentru amândoi. Şi pentru tine. 

Poftim! Ca lucrurile să fie clare între ei. 

În ciuda strălucirii albastre a lămpii, el văzu roşeaţa din 
obrajii ei. Totuşi, ea strâmbă din buze: 

— Ţi-am spus pe plaja aia: nu vreau să am de-a face cu 
tine. 

— Deci dacă am comis o greşeală sunt pentru totdeauna 
duşmanul tău? 

— Ea este regina mea, iar tu ai chemat-o pe Maeve, apoi 
i-ai spus unde sunt cheile, şi ai stat locului cât au chinuit-o! 
— Habar n-ai ce poate face legământul de sânge! Deloc. 

— Fenrys a rupt legământul. A găsit o cale. 

— Iar dacă Aelin nu ar fi fost acolo ca să îi ofere un altul, 
ar fi murit. El râse încet şi fără să se amuze. Poate că asta 
ai fi preferat. 

Ea îi ignoră ultimul comentariu. 

— Nici măcar nu ai încercat. 

— Ba da! se răsti Lorcan. M-am împotrivit din răsputeri! 
Şi nu a fost destul. Dacă ea mi-ar fi ordonat să îţi tai gâtul, 


aş fi făcut-o. Iar dacă aş fi găsit o cale să rup legământul, 
aş fi murit, iar ea te-ar fi ucis sau te-ar fi luat după aceea. 
Pe plaja aia, singurul meu gând a fost să o fac pe Maeve să 
uite de tine, să te lase să pleci... 

— Nu-mi pasă de mine! Nu-mi păsa de mine pe plaja aia! 

— Ei bine, mie îmi pasă! Cuvintele lui mormăite 
răsunară peste apă şi piatră, iar masculul vorbi pe un ton 
mai grav. Creaturi mai rele decât spiritele ar putea veni să 
adulmece pe aici. Mie mi-a păsat de tine pe plaja aia, ca şi 
reginei tale. 

Elide scutură din cap şi îşi mută privirea doar ca să nu-l 
vadă. 

Acela fu momentul în care se deschise uşa din el la care 
nu ajunsese nimeni niciodată. Dezordinea şi golul din 
pieptul său îl obligau să-şi dorească să îndrepte lucrurile. 

— Dispreţuieşte-mă cât vrei! spuse el, blestemându-şi 
cuvintele răguşite. Sunt sigur că am să supraviețuiesc! 

Suferinţa licări în ochii ei. 

— Bine, zise ea cu fragilitatea pe care el o ura mai mult 
decât orice. Se ura pentru că o cauzase, însă şi umilinţa lui 
avea limite. Spusese ce avea de spus. Dacă voia să nu mai 
aibă de-a face cu el niciodată, atunci trebuia să găsească o 
cale să-i respecte şi să-i accepte decizia. 

Cumva. 

XXX 

Peştera se înălța câţiva metri, apoi revenea la acelaşi 
nivel şi se continua în stâncă. Rowan îşi dădu seama că nu 
era un culoar creat de apă sau de vreme, ci de mâinile 
muritorilor. Poate că regii şi lorzii morţi demult luaseră 
calea râului subteran ca să îşi lase aici morţii înainte să 
izoleze mormintele de lumina soarelui şi de aerul de 
deasupra, cunoaşterea potecilor dispărând odată cu 
regatele lor. 

O strălucire slabă pâlpâi din lampa pe care o ţinea Aelin, 
scăldând zidurile peşterii în albastru. El o ajunsese repede 
din urmă, iar acum mergea lângă ea, Fenrys venind cu 
greu după ei, Gavriel păzindu-le spatele. 


Rowan nu se obosise să-şi scoată armele. Oţelul era 
inutil împotriva spiritelor. Doar magia le-ar fi putut 
distruge. 

Putea doar să presupună motivul pentru care Aelin 
simţise nevoia să se oprească şi ce anume trebuia să vadă 
când culoarul se deschise într-o mică peşteră, iar aurul 
licări. 

Era aur peste tot - o umbră îmbrăcată în veşminte negre 
zdrenţuite zăbovea lângă sarcofagul din mijloc. 

Rowan mârâi în semn de avertisment, dar Aelin nu 
atacă. 

Îşi strânse pumnul pe lângă corp, dar rămase nemişcată. 
Spiritul şuieră. Aelin doar îl privi. 

Ca şi când nu ar fi vrut, nu ar fi putut să-şi atingă 
puterea. 

Lui Rowan i se strânse inima, dar trimise un bici de 
gheaţă şi vânt prin peşteră. 

Spiritul ţipă o dată şi dispăru. 

Aelin se holbă la locul în care se aflase o secundă şi 
peste umăr, la el. Recunoştinţa îi străluci în ochi. 

Rowan nu făcu decât să dea din cap în direcţia ei. „Nu-ţi 
face griji în privinţa asta.” 

Totuşi, Aelin se întoarse, ignorând conversaţia tăcută cât 
studie locul. 

Timp. Avea nevoie de timp ca să se vindece, deşi el ştia 
că Inima lui de Foc ar fi pretins contrariul. 

Aşadar, se uită şi Rowan. In partea cealaltă a 
mormântului, dincolo de sarcofag şi comoară, o boltă se 
deschidea într-o altă cameră - probabil era doar un alt 
mormânt sau un culoar de ieşire. 

— N-avem timp să găsim o cale de ieşire, şopti Rowan 
când ea intră în mormânt. lar peşterile rămân mai sigure 
decât suprafaţa. 

— Nu caut o cale de ieşire, spuse ea cu o voce calmă şi 
indiferentă şi se aplecă, luând un pumn de monede din aur 
ştanţate cu faţa unui rege uitat. O să fim nevoiţi să ne 
finanţăm călătoria. Şi zeii mai ştiu ce altceva! 


Rowan ridică o sprânceană, iar Aelin din umeri, băgând 
aurul în buzunarul mantiei. 

— Dacă nu cumva zăngănitul jalnic pe care l-am auzit 
din punga ta cu bani nu e vreun indiciu că nu mai avem 
fonduri. 

Scânteia de umor muşcător, tachinarea... Se străduia. 
De dragul lui sau al celorlalţi, poate de-al ei, ea se 
străduia. 

Nu putea să nu-i răspundă la fel. Rowan îşi înclină capul. 

— Într-adevăr, avem mare nevoie să ne umplem 
vistieria! 

Gavriel tuşi. 

— Ştii, aurul ăsta le aparţine morţilor. 

Aelin mai vâri un pumn de monede în buzunar, începând 
să ocolească mormântul plin de comori. 

— Morţii n-au nevoie să-şi plătească biletul pentru o 
călătorie pe ape. Sau să cumpere cai. 

Rowan îi zâmbi Leului. 

— Ai auzit-o pe doamna! 

Un licăr izbucni din locul în care Fenrys adulmecase un 
cufăr cu bijuterii şi, apoi, acolo apăru un mascul. Hainele 
gri erau uzate, dar intacte - într-o formă mai bună decât 
privirea sa inexpresivă. 

Aelin se opri din a jefui mormântul. 

Fenrys înghiţi, ca şi când ar fi încercat să îşi aducă 
aminte cum să vorbească şi spuse răguşit „Ne trebuiau 
mai multe buzunare!”, atingându-le pe ale lui ca să-şi 
sublinieze ideea. 

Aelin schiţă un zâmbet şi clipi la Fenrys - de trei ori. 

Fenrys îi răspunse clipind o dată. 

Era un cod pe care-l născociseră ca să comunice în 
tăcere când i se ordonase să rămână în trupul de lup. 

Aelin continuă să zâmbească timid când se îndreptă spre 
masculul cu păr blond a cărui piele măslinie era acum 
palidă, şi întinse braţele fără să spună nimic. 

Ca să îl lase să decidă dacă voia să o atingă. Dacă 
suporta aşa ceva. 


La fel cum Rowan ar fi lăsat-o să decidă dacă voia să îl 
atingă. 

Fenrys oftă uşor înainte să cadă în braţele lui Aelin, 
străbătut de un tremur. Rowan nu putu să-i vadă chipul, şi 
probabil nu avu nevoie să o facă, în clipa în care ea îi 
apucă jacheta lui Fenrys atât de strâns încât i se albiră 
mâinile. 

Era un semn bun - o mică minune că vreunul din ei îşi 
dorea şi putea fi atins. Rowan îşi aminti de asta, chiar dacă 
o parte masculină din el se încordă la acea atingere. 
Cândva, ea îi spusese că era un Fae ticălos şi posesiv. 
Trebuia să se străduiască din răsputeri să-i înşele 
aşteptările. 

— Mulţumesc, spuse încet Aelin, frângându-i mai mult 
inima lui Rowan. 

Fenrys nu răspunse, dar după suferinţa de pe chipul său, 
Rowan ştia că nu trebuia să-i mulţumească. 

Ei se retraseră, iar Fenrys îi cuprinse obrazul. 

— Când ai să fii pregătită, o să putem sta de vorbă. 

Despre ce suferiseră - ca să dezvăluie tot ce se 
întâmplase. 

Aelin dădu aprobator din cap, expirând. 

— E valabil şi în cazul tău. 

Apucându-se din nou să-şi umple buzunarele cu aur, se 
uită din nou la Fenrys, la chipul tras al acestuia. 

— Ţi-am oferit jurământul de sânge ca să îţi salvez viaţa, 
spuse Aelin. Dar dacă nu îl vrei, Fenrys, eu... putem găsi o 
cale să te eliberăm... 

— ÎI vreau, zise Fenrys, fără umorul care-l caracteriza. 
El se uită la Rowan şi-şi înclină capul. Este onoarea mea să 
servesc regatul ăsta. Şi pe tine, i se adresă lui Aelin. 

Ea flutură o mână, deşi Rowan observă licărul din ochii 
ei când se înclină ca să mai ia nişte aur. Lăsând-o singură 
o clipă, se duse lângă Fenrys şi îi cuprinse umerii. 

— Mă bucur că ai revenit... Frate! adăugă după câteva 
momente. 

Căci asta urmau să fie. Nu mai fuseseră, dar datorită a 


ceea ce făcuse Fenrys pentru Aelin... Da, Rowan avea să-i 
spună „frate”, chiar dacă fratele lui Fenrys... 

Un licăr se zări în ochii negri ai lui Fenrys. 

— Ea l-a ucis pe Connall. L-a făcut să se înjunghie în 
inimă. 

Gavriel scăpă din mână un colier de perle şi rubine. 

Temperatura din mormânt crescu, dar nu se zări nicio 
sclipire a focului, niciun vârtej de tăciuni, ca şi când magia 
lui Aelin ar fi sporit doar ca să fie controlată din nou. 

Totuşi, Aelin continuă să-şi bage aur şi bijuterii în 
buzunare. Şi ea văzuse acea crimă. 

Însă Gavriel fu cel care, apropiindu-se în tăcere în ciuda 
bijuteriilor şi a aurului de pe podea, îl apucă pe Fenrys de 
celălalt umăr. 

— O să ne asigurăm că datoria o să fie plătită înainte de 
final. Leul nu mai rostise niciodată asemenea cuvinte cu 
referire la fosta lor regină. Dar în privirea roşiatică a lui 
Gavriel ardeau furia şi tristeţea. 

Fenrys inspiră adânc şi se îndepărtă, sentimentul de 
pierdere de pe chipul lui amestecându-se cu ceva de 
neidentificat pentru Rowan. Însă acum nu era momentul să 
întrebe, să insiste. 

Îşi umplură buzunarele cu cât mai mult aur posibil, iar 
Fenrys îşi scoase chiar şi jacheta gri ca să improvizeze o 
boccea şi, când aceasta mai că atinse podeaua, plină de 
aur, iţele întinzându-se, se întoarse tăcut pe culoar. 
Gavriel, crispându-se încă din cauza jafului neruşinat, îl 
urmă după o clipă. 

Aelin continuă totuşi să caute prin comoară, mai 
selectivă decât restul, studiind totul cu ceea ce Rowan 
presupunea a fi priceperea unui bijutier. Zeii ştiau prea 
bine că ea avusese suficiente podoabe încât să fie 
conştientă că le-ar fi adus cel mai bun preţ la piaţă. 

— Ar trebui să plecăm, spuse el cu buzunarele aproape 
rupte şi îngreunându-i fiecare pas. 

Ea se ridică de lângă cufărul ruginit de metal în care 
scotocea. 


Rowan rămase neclintit când Aelin se apropie şi 
deschise pumnul doar când se opri destul de aproape de el 
încât să o atingă. 

În palmă ţinea două inele de aur. 

— Nu cunosc obiceiurile spiriduşilor, spuse ea. Inelul 
mai gros era împodobit cu un rubin tăiat elegant, iar în 
montura celui mai mic se afla un smarald pătrat 
strălucitor, la fel de mare ca unghia ei. Dar când oamenii 
se căsătoresc, îşi oferă inele. 

Degetele îi tremurau uşor. Erau prea multe cuvinte 
nerostite între ei. 

Totuşi, acum nu era momentul pentru acea conversaţie, 
pentru vindecare. 

Trebuiau să plece cât mai repede, iar această ofertă pe 
care i-o făcuse, această dovadă că încă îşi dorea relaţia 
dintre ei, jurămintele depuse... 

— Presupun că smaraldul strălucitor este pentru mine, 
spuse Rowan schiţând un zâmbet. 

Ea râse, sunetul slab fiind la fel de preţios ca inelele pe 
care le găsise pentru ei în acest tezaur. 

Ea îl luă de mână, iar el încercă să nu tremure de 
uşurare, încercă să nu cadă în genunchi când îi strecură 
inelul cu rubin pe deget. I se potrivea perfect, fiind fără 
îndoială făurit pentru regele care zăcea în acest mormânt. 

Tăcut, Rowan o luă de mână şi îi puse inelul cu smarald. 

— Până la sfârşit, şopti el. 

Ochii i se umplură de lacrimi. 

— Până la sfârşit. 

O aducere aminte - şi un jurământ, mai sacru decât cele 
de căsătorie pe care şi le făcuseră pe corabie: să meargă 
împreună pe această cale, înapoi din întunericul 
coşciugului de fier, să înfrunte ceea ce îi aştepta în 
Terrasen, la naiba cu vechile promisiuni făcute zeilor. 

Rowan îşi trecu degetul mare peste dosul mâinii ei. 

— Am să-ţi refac tatuajul. Ea înghiţi în sec, dar dădu 
aprobator din cap. Şi, adăugă masculul, mi-ar plăcea să 
mai fac unul. Pentru mine - şi pentru tine. 


Aelin ridică din sprâncene, dar el o strânse de mână. „Va 
trebui să aştepţi şi să vezi, prinţesă!” 

Ea schiţă din nou un zâmbet şi, de data asta, nu dădu 
înapoi la cuvintele tăcute. „Tipic!” 

Masculul deschise gura ca să rostească întrebarea pe 
care abia aştepta să i-o adreseze de câteva zile. „Pot să te 
sărut?” Dar Aelin îşi retrase mâna din a lui. 

Admirând verigheta care-i strălucea pe deget, strâmbă 
din buze când întoarse palma. 

— Trebuie să mă antrenez din nou. 

Nu avea nicio bătătură pe mâini. 

Aelin se încruntă la trupul ei prea slab. 

— Şi să pun din nou nişte muşchi pe mine. Un mic 
tremur îi însoţi cuvintele, dar îşi strânse mâinile în pumni 
pe lângă corp şi zâmbi uitându-se la hainele ei - la hainele 
din Mistward. O să fie ca pe vremuri. 

Se străduia; se chinuia să încurajeze. La fel avea să facă 
şi el, până când nu ar mai fi fost nevoie. 

Rowan îi zâmbi strâmb. 

— Ca pe vremuri, dar cu mult mai puţin somn, spuse el 
şi o urmă afară din mormânt şi înapoi spre râul negru. 

Ar fi putut jura că se încălzise culoarul, dar Aelin nu se 
opri. 

Mai târziu. Avea să se ocupe mai târziu de acea 
conversaţie, de această treabă neterminată dintre ei. 


CAPITOLUL 
38 


Regina şi consortul ei păreau să aibă nevoie de o clipă 
de intimitate. Elide fusese mai surprinsă de trupul frumos 
al masculului Fenrys decât de aurul pe care îl cărau el şi 
Gavriel, aproape ieşindu-le din buzunare. 

Lorcan râse încet când îşi puseră comoara în saci. Era 
mai mult decât ar fi putut visa unii oameni. 

— Cel puţin se gândeşte la următoarea mişcare! 

Fenrys înţepeni aplecat în faţa sacului său, aurul din 
mâini strălucind la fel ca părul lui. În ochii negri nu se 
citea nimic blând. 

— Suntem în situaţia asta doar din cauza ta. 

Elide se încordă când Lorcan înlemni. Gavriel se opri din 
a ticsi aurul, ducând o mână spre pumnalul de la centură, 
dar războinicul brunet înclină din cap. 

— Mi s-a adus aminte, spuse el, fără a se uita la Elide. 

Fenrys îşi dezgoli dinţii. 

— Când o să ieşim din situaţia asta, şuieră el, o să ne 
ocupăm de ale noastre! 

Zâmbetul lui Lorcan fu un licăr alb şi brutal. 

— O să fie plăcerea mea! 

Elide ştia că vorbea serios. Ar fi acceptat bucuros orice 
provocare din partea lui Fenrys, ca să se implice într-un 
conflict devastator şi sângeros. 

Gavriel oftă, ochii lui roşiatici întâlnindu-i pe ai lui Elide. 
Nimeni nu putea să spună sau să facă vreun lucru care să-i 
convingă pe cei doi că nu era cazul să se pregătească de o 
confruntare unul cu celălalt. 

Totuşi, când Aelin şi Rowan ieşiră din culoar, Elide se 
trezi trăgând aer în piept ca să sugereze că lupta dintre ei, 
din răzbunare sau nu, nu le-ar fi adus satisfacţie. 

Sabia Goldryn atârna la centura reginei, fără îndoială 


returnată de prinţ. Rubinul său scânteietor semăna cu un 
ametist din lampa cu lumină albastră, înălțându-se la 
fiecare pas al lui Aelin. 

Abia urcaseră în barcă în clipa în care se auzi un şuierat 
din culoarul din care ieşiseră. 

Încordându-se, Rowan şi Gavriel împinseră repede barca 
de la țărm. Creaturile care îi trăgeau începură să se mişte, 
ducându-i mai departe spre râu. 

Săbiile  străluciră, toţi războinicii nemuritori fiind 
nemişcaţi ca moartea. 

Totuşi, Aelin nu-şi scoase sabia, nu ridică o mână în 
flăcări, ci pur şi simplu zăbovi lângă Elide, cu chipul 
împietrit. 

Şuieratul deveni mai puternic. Mâini umbrite şi rănite 
zgâriară bolta culoarului, retrăgându-se ori de câte ori 
întâlneau lumina. 

— Cineva este supărat din cauza comorii, mormăi 
Fenrys. 

— Oricine ar fi, poate să stea la rând, spuse Aelin, iar 
Elide ar fi putut jura că auriul din ochii reginei străluci - o 
scânteie bine ascunsă, apoi nimic. 

Un vânt rece se stârni prin peşteră. Şuieratul încetă. 

Tremurând, Elide şopti: 

— Nu cred că mi-aş dori să revin prin ţinuturile astea. 

Fenrys chicoti, un râs senzual care nu i se citea în 
privire. 

— Sunt de acord cu tine, lady! 

XXX 

Mai plutiră în întuneric două zile. Marea încă nu se 
zărea. Aelin era cufundată într-un somn greu şi fără vise 
când o mână puternică o prinse de umăr. 

— Uite, şopti Rowan, respiraţia lui gâdilându-i urechea. 

Ea deschise ochii în lumina slabă. 

Nu era oceanul, îşi dădu seama când se ridică şi ceilalţi 
îi imitară gestul, fără îndoială la ordinul lui Rowan. 

Deasupra, lipite de tavanul peşterii ca şi când ar fi fost 
stele prinse sub piatră, străluceau nişte luminiţe albastre. 


Semănau cu  licuricii din lampă. Erau cu miile, 
multiplicate la infinit de reflexia apei negre. Stele 
deasupra şi dedesubt. 

Cu coada ochiului, Aelin o zări pe Elide ducând o mână 
la piept. 

Peştera se transformase într-o mare de stele. 

Frumuseţea încă mai exista în lumea asta. Stelele mai 
luceau, arzând încă puternic, chiar dacă erau îngropate 
sub pământ. 

Aelin inspiră aerul rece al peşterii, lumina albastră, şi-l 
lăsă să o străbată. 

Promisese să zdruncine stelele. Făcuse atât de mult în 
privinţa asta şi totuşi, mai rămăseseră multe de făcut. 
Trebuiau să se grăbească. Câţi sufereau de mâna 
Morathului? 

Frumuseţea exista, iar ea avea să se lupte pentru asta. 
Trebuia să lupte. 

Un zăngănit constant îi străbătea sângele şi oasele, 
chiar alături de puterea pe care o împingea în adâncul ei şi 
o ignora cu fiecare suflare. Să lupte - o ultimă dată. 

Evadase ca să o poată face şi, când s-ar fi antrenat, s-ar 
fi gândit la toţi cei care încă sfidau Morathul şi pe Maeve. 
Nu avea de gând să ezite; nu îndrăznea să se oprească. 

De data asta, lupta trebuia să conteze - în toate felurile 
posibile. 

Smaraldul verighetei sale străluci cu propria lumină. 

Era egoist din partea ei să forţeze legătura când propriul 
sânge era destinat unui altar de sacrificiu şi totuşi, 
coborâse pe țărm ca să găsească inelele. Abia apoi se 
gândise să prade comoara. Dar dacă nu era menit să aibă 
cicatrice sau altă amintire a locurilor în care fusese, a 
trecutului său şi a ceea ce promisese, atunci avea nevoie 
de această mică dovadă. 

Aelin ar fi putut jura că stelele de deasupra cântau 
precum un cor celest care plutea prin peşteră. 

Cântecul stelelor purtat de curentul râului îi însoţi în 
ultimii kilometri spre mare. 

Armata inamică sosi nu după trei sau patru zile, ci după 
cinci. 

Era o binecuvântare şi un blestem, se gândi Nesryn. O 
binecuvântare pentru timpul pe care li-l oferea ca să se 
pregătească şi ca păsările ruk să-i ducă pe cei mai 
vulnerabili oameni din Anielle spre tabăra viscolită de 
dincolo de Colţi. 

Şi un blestem din cauza fricii care invadase fortăreaţa, 
acum aglomerată de cei care nu puteau sau nu voiau să 
plece. În cea de-a patra zi, înainte de apusul soarelui, 
văzură liniile negre care mărşăluiau spre ei printre copacii 
din Oakwald pe care-i tăiaseră. 

La răsăritul celei de-a cincea zile, se apropiau de 
marginea lacului, a câmpiei. 

Nesryn stătea pe Salkhi pe una dintre turlele fortăreței, 
cu Borte pe Arcas lângă ea. 

— Pentru o armată de demoni, mărşăluiesc mai lent 
decât melcii. 

Nesryn pufni. 

— Armatele au convoaie de provizii - iar asta a fost 
nevoită să traverseze un râu şi o să taie o pădure. 

Borte adulmecă. 

— Mi se pare că îşi dau prea mult silinţa pentru un oraş 
atât de mic. 

Într-adevăr, călăreţii ruk nu fuseseră impresionați de 
Anielle după ce îşi ridicaseră tabără în Antica înainte să 
vină în aceste ţinuturi. 

— Dacă salvăm oraşul şi cucerim trecătoarea Ferian la 
nord de el, am putea elibera o cale spre nord. Poate că 
este un loc urât, dar este important. 

— O, ţinutul este frumos! spuse Borte, privind spre lacul 


care strălucea sub lumina iernii, aburii izvoarelor termale 
plutind pe suprafaţa acestuia. Dar clădirile... 

Se strâmbă. 

Nesryn chicoti. 

— Poate ai dreptate. 

Preţ de câteva clipe, ele urmăriră cum armata se tot 
apropia. Oamenii fugeau acum pe străzi, urcând în grabă 
treptele nesfârşite ale fortăreței şi meterezelor. 

— Sunt surprinsă că Sartaq o să-şi lase viitoarea 
împărăteasă să lupte împotriva lor, spuse Borte cu 
viclenie. Fata o tachinase fără încetare în ultimele 
săptămâni. 

Nesryn se încruntă. 

— Unde este Yeran? 

Borte scoase limba, în ciuda faptului că armata se 
apropia de ei. 

— Arde-n iad, la cât mă interesează pe mine! 

Chiar şi la distanţă de cuiburile lor şi de vechile 
rivalități, perechea logodită nu se împrietenise. Sau poate 
totul făcea parte din jocul pe care îl jucau ei deja de câţiva 
ani - să simuleze ura, când era atât de clar că oricare 
dintre ei ar fi măcelărit pe oricine prezenta o ameninţare 
pentru celălalt. 

Nesryn ridică din sprâncene, iar Borte îşi încrucişă 
braţele, cosiţele fluturându-i în vânt. 

— Le aduce pe ultimele două vindecătoare la fortăreață. 

Într-adevăr, un ruk aproape negru se înălţă din câmpie. 

— Nu vrei să te căsătoreşti în sfârşit înaintea luptei? 

Borte tresări. 

— De ce aş face-o? 

Nesryn zâmbi. 

— Ca să poţi să ai parte de noaptea nunţii? 

Borte râse. 

— Cine spune că nu am avut-o deja? 

Nesryn rămase cu gura căscată. 

Insă Borte îşi înclină pur şi simplu capul, ţâţâi la Arcas, 
iar călăreţul şi pasărea ruk se avântară în văzduhul rece. 


Nesryn se uită după Borte până ce aceasta ajunse la 
câmpie, trecând pe lângă Yeran şi rukul lui cu o manevră 
îndrăzneață pe care unii ar fi interpretat-o ca pe un gest 
foarte vulgar la adresa războinicului. 

Rukul negru al lui Yeran ţipă revoltat, iar Nesryn zâmbi, 
ştiind că Yeran făcea probabil acelaşi lucru, în ciuda celor 
două vindecătoare care-l însoțeau. 

Totuşi, zâmbetul lui Nesryn se dovedi efemer când văzu 
din nou armata care se apropia tot mai mult cu fiecare 
minut - o masă compactă şi neobosită de oţel şi moarte. 

Aveau să campeze până la răsărit sau să atace la 
căderea nopţii? Oare asediul ar fi fost rapid şi mortal sau 
lung şi brutal? Le văzuse convoaiele de provizii. Erau 
pregătiţi să rămână cât timp era necesar ca să distrugă 
oraşul şi să îi ucidă pe toţi cei care locuiau aici. 

XXX 

Tobele începură să bată la apus. 

Yrene se urcă pe cel mai înalt parapet al fortăreței, 
numărând torţele care se întindeau în noapte, şi se forţă să 
nu vomite. 

Acelaşi lucru păţise şi cu celelalte mese pe care le 
mâncase azi, îşi spuse ea. Mesele pe care se chinuise să le 
mănânce fără să se înece. 

Parapetul era plin cu soldaţi şi alţii care priveau, toţi 
urmărind armata de la marginea câmpiei care îi separa de 
periferia oraşului şi ascultând în linişte tobele neobosite. 

Era un ritm constant şi oribil, menit să tulbure şi să 
demoralizeze. 

Ea ştia că aveau să continue toată noaptea, să îi priveze 
de odihnă şi să-i facă să se teamă de răsărit. 

Fortăreaţa era plină ochi, iar holurile ticsite cu saltele. 
Ea şi Chaol îşi cedaseră camera unei familii cu cinci 
membri, copiii fiind prea mici ca să reziste călătoriei spre 
Pustiuri, chiar şi călare pe o pasăre ruk. În aerul rece, un 
copil s-ar fi albăstrit de frig în câteva minute. 

Yrene îşi trecu o mână peste zidul de piatră densă şi 
veche, înalt până la talie, şi se rugă să reziste. 


Catapulte. Armata de dedesubt avea catapulte. Auzise 
ultimul raport al lui Farkan la micul dejun. Câmpia era 
încă presărată cu destui bolovani de pe vremea când 
făcuse parte din lac încât Morathul să nu aibă nicio 
problemă în a găsi lucruri pe care să le arunce spre ei. 

Avertismentul o ţinuse pe Yrene ocupată toată ziua, 
mutând din nou familiile care ocupaseră camerele 
fortăreței dinspre lac sau pe cele care dormeau prea 
aproape de ferestre sau zidurile exterioare. Era o acţiune 
de ultim moment şi o prostie din partea ei să nu se 
gândească la asta până acum, dar în ultimele cinci zile se 
concentrase atât de mult să îi aducă pe toţi înăuntru, încât 
catapultele şi blocurile nimicitoare de piatră grea nu-i 
trecuseră prin minte. 

Le mutase şi proviziile medicale, într-o cameră 
interioară atât de rezistentă încât ar fi trebuit să se 
dărâme toată fortăreaţa ca să distrugă ce era înăuntru. 
Vindecătoarele din Torre aduseseră cu ele tot ce reuşiseră 
să găsească în flotă, dar preparaseră mai multe când 
sosiseră. Nu de cea mai bună calitate, în orice caz, dar 
Eretia ordonase ca alifiile şi tonicele să funcţioneze şi atât, 
nu să uimească, şi să „amestece în continuare”. 

Totul era pregătit. Totul era gata. Erau pregătiţi atât cât 
era posibil. 

Aşadar Yrene zăbovi pe metereze, ascultând tobele încă 
puţin. 

XXX 

Chaol îşi spuse că nu era ultima noapte împreună cu 
soţia lui. Totuşi, vrusese să profite din plin de acest timp, 
aşa că ei doi se odihniseră pe cât posibil înainte de ivirea 
zorilor. 

Şi ceilalţi din fortăreață erau treji, păsările ruk agitându- 
se pe acoperişurile turnurilor şi meterezelor, scârţâitul 
ghearelor pe pietre răsunând în toate holurile şi camerele. 

Tobele băteau în continuare; bătuseră toată noaptea. 

O sărutase pe Yrene de rămas-bun, iar ea parcă ar fi 
vrut să spună mai multe, dar alesese să îl îmbrăţişeze un 


minut lung şi preţios înainte să se despartă. 

Nu avea să fie ultima dată când o vedea, îşi promise el 
când se îndreptă spre meterezele unde tatăl său, Sartag şi 
Nesryn căzuseră de acord să se întâlnească în zori. 

Prinţul şi Nesryn nu sosiseră încă, dar tatăl lui purta 
armura pe care Chaol nu o mai văzuse din copilărie, de 
când plecase să servească dorinţele Adarlanului şi să 
cucerească acest continent. 

Incă-i venea bine, metalul mat fiind zgâriat şi îndoit. Nu 
era cea mai bună armură din arsenalul familiei de sub 
fortăreață, dar era cea mai rezistentă. O sabie îi atârna la 
şold şi un scut stătea rezemat de zidul meterezei. În jurul 
lor, santinelele încercau să nu se uite, deşi ochii lor măriţi 
de frică urmăreau fiecare mişcare. 

Tobele băteau în continuare. 

Chaol veni lângă tatăl său, propria-i tunică neagră fiind 
întărită cu armură la umeri, antebraţe şi tibii. 

Un baston din lemn de esenţă tare îi fusese fixat de 
spate lui Chaol, pentru momentul în care magia lui Yrene 
începea să dispară, iar scaunul său îl aştepta la intrarea în 
marea sală, pentru clipa în care ea rămânea fără putere. 

Tatăl lui nu lăsase să se vadă ce credea despre asta când 
Chaol îi explicase cu o zi în urmă. Nu spusese niciun 
cuvânt. 

Chaol aruncă o privire piezişă la bărbatul care se uita la 
armata ale cărei focuri începură să se stingă unul câte 
unul în lumina răsăritului. 

— Au folosit tobele de la ultimul asediu din Anielle, 
spuse tatăl său fără ca vocea să îi tremure. Legenda spune 
că ei bat tobele trei zile şi trei nopţi înainte să atace şi că 
oraşul era atât de îngrozit şi înnebunit de nesomn încât 
oamenii nu au avut nicio şansă. Armata lui Erawan şi 
bestiile i-au sfâşiat. 

— Atunci nu au avut păsări ruk să lupte cu ei, spuse 
Chaol. 

— O să vedem cât or să reziste. 

Chaol scrâşni din dinţi. 


— Dacă nu ai speranţă, atunci nici oamenii tăi n-au să 
reziste mult timp. 

Tatăl lui se uită spre câmpie, armata devenind mai 
vizibilă cu fiecare minut. 

— Mama ta a plecat, zise bărbatul în cele din urmă. 

Chaol nu îşi ascunse expresia şocată. 

Tatăl lui apucă parapetul din piatră. 

— L-a luat pe Terrin şi a plecat. Nu ştiu unde au fugit. 
Imediat ce ne-am dat seama că vom fi înconjurați de 
inamici, şi-a luat slujitoarele şi familiile lor. A plecat la 
miezul nopţii. Doar fratele tău s-a deranjat să lase un bilet. 

Mama lui, după tot ce suportase, tot ce suferise în casa 
asta infernală, plecase în sfârşit. Ca să îşi salveze celălalt 
fiu - promisiunea unui viitor. 

— Ce a scris Terrin? 

Tatăl său îşi trecu mâna peste piatră. 

— Nu contează. 

În mod clar conta. Dar acum nu era timpul să insiste, să 
îi pese. 

Pe chipul tatălui său nu se citea frica, doar resemnarea 
rece. 

— Dacă azi nu-i conduci pe oamenii ăştia, mormăi Chaol, 
atunci am s-o fac eu. 

Tatăl lui se uită în sfârşit la el cu o expresie serioasă. 

— Soţia ta este însărcinată. 

Şocul îl străbătu pe Chaol ca o lovitură reală. 

Yrene - Yrene... 

— Poate este o vindecătoare pricepută, dar nu ştie să 
mintă. Sau nu ai observat cât de des îşi atinge pântecul 
sau cum se înverzeşte la ora mesei? 

Cuvintele rostite erau blânde şi banale, ca şi când tatăl 
lui nu i-ar fi zguduit pământul de sub picioare. 

Chaol deschise gura, încordându-se. Nu ştia dacă voia să 
tipe la tatăl lui sau să fugă la Yrene. 

Dar apoi tobele încetară să bată, iar armata începu să 
avanseze. 

Manon şi Cele Treisprezece îngropaseră toţi soldaţii 
ucişi de Dinţi-de-fier. Mâinile zgâriate şi însângerate le 
zvâcneau, spatele le durea, dar reuşiseră să o facă. 

Când ultima mână de pământ fusese bătucită, Bronwen 
zăbovea la marginea poienii, restul vrăjitoarelor Crochan 
plecând să ridice o tabără. 

Cele Treisprezece trecuseră cu greu pe lângă Manon. 
Ghislaine, potrivit spuselor Vestei, fusese invitată să stea 
lângă vatra unei vrăjitoare la fel de interesate de aceste 
preocupări lumeşti şi erudite. 

Doar Asterin rămase în umbrele din apropiere ca să îi 
păzească spatele când Manon o întrebă pe Bronwen: 

— Ce este? 

Ar fi trebuit să încerce să fie amabilă şi diplomată, dar 
nu o făcu. Nu era în stare să o facă. 

Bronwen înghiţi în sec ca şi când s-ar fi înecat rostind 
cuvintele. 

— Tu şi sabatul tău aţi acţionat onorabil. 

— Te-ai îndoit de asta din partea Demonului Alb? 

— Nu credeam că Dinţi-de-fier se deranjează într-atât 
încât să le pese de vieţile oamenilor. 

Ea nu ştia prea multe despre asta. Manon spuse doar 
atât: 

— Bunica m-a informat că nu mai sunt o vrăjitoare Dinţi- 
de-fier, aşadar, se pare că nu mai răspund de lucrurile de 
care le pasă ori nu, zise şi se îndreptă spre copacii unde 
dispăruseră Cele Treisprezece, iar Bronwen o ajunse din 
urmă. Măcar atât am putut să fac, recunoscu Manon. 

Bronwen îi aruncă o privire piezişă. 

— Într-adevăr! 

Manon se uită la vrăjitoarea Crochan. 


— Îţi conduci bine suratele. 

— Dinţi-de-fier ne-au dat demult o scuză ca să fim bine 
instruite. 

Ceva asemănător ruşinii o străbătu din nou şi se întrebă 
dacă avea să găsească vreodată o cale să aline, să suporte 
senzaţia. 

— Cred că aşa este. 

Bronwen nu răspunse înainte să plece spre micile focuri. 

Dar când Manon plecă în căutarea vetrei lui Glennis, 
vrăjitoarele Crochan se uitară spre ea. 

Unele îşi înclinară capetele în direcţia ei, altele dădură 
macabru din cap. 

Se asigură că Cele Treisprezece îşi îngrijeau mâinile şi 
constată că nu putea să stea locului, să lase oboseala zilei 
să o cuprindă. 

În jurul lor şi în jurul fiecărui foc, vrăjitoarele Crochan 
dezbăteau în linişte dacă să se întoarcă acasă sau să 
meargă mai departe spre sud, în Eyliwe. Totuşi, dacă ar fi 
intrat în Eyliwe, ce ar fi făcut? Manon abia auzea ce se 
spunea când contradicţia se dezlănţui, Glennis lăsând 
fiecare dintre cele şapte vetre conducătoare să ia propria 
decizie. 

Manon nu zăbovi ca să le audă hotărârea. Nu se deranjă 
să le ceară să zboare spre nord. 

Asterin veni cu paşi mari lângă Manon, oferindu-i o 
bucată de iepure uscat cât Cele Treisprezece mâncară, iar 
sabatul Crochan îşi continuă discuţia. Vântul şuiera printre 
copaci, gol şi intens. 

— Încotro plecăm la răsărit? întrebă Asterin. Le urmăm 
sau ne îndreptăm spre nord? 

Rămâneau la încercarea tot mai inutilă de a le convinge 
sau o abandonau? 

Manon îşi studie mâinile însângerate care o dureau şi 
unghiile de fier acoperite de pământ. 

— Sunt o Crochan, spuse ea. Şi sunt vrăjitoare Dinţi-de- 
fier. Îşi îndoi degetele, dorindu-şi să le mai dezmorţească. 
Dinţi-de-fier sunt şi poporul meu. Indiferent ce ar putea 


spune bunica mea. Poporul meu sunt şi Sânge-Albastru şi 
Picioare-Galbene şi Cioc-Negru. 

Şi avea să poarte pentru totdeauna povara a ceea ce 
crease şi instruise. 

Asterin nu spuse nimic, deşi Manon ştia că ea asculta 
fiecare cuvânt. Ştia că şi Cele Treisprezece se opriseră din 
mâncat ca să asculte. 

— Vreau să le aduc acasă, le spuse Manon lor şi vântului 
care sufla tocmai până în Pustiuri. Vreau să le aduc acasă 
pe toate, înainte să fie prea târziu - înainte să se 
transforme în nişte fiinţe nedemne de o patrie. 

— Aşadar, ce-o să faci? întrebă Asterin cu blândeţe şi 
fermitate în acelaşi timp. 

Manon termină bucata de carne uscată şi bău din 
burduf. 

Răspunsul nu era în cearta dintre ele, a războiului dintre 
sabatul Crochan şi Dinţi-de-fier. Niciodată nu fusese. 

— Dacă vrăjitoarele Crochan nu adună o armată, atunci 
am să găsesc o alta. Una deja instruită. 

— Nu poţi să te duci în Morath, şopti Asterin. Nu ai să te 
apropii la o sută cincizeci de kilometri. E posibil ca armata 
Dinţi-de-fier să fi ajuns prea departe ca să se gândească 
măcar să ţi se alăture. 

— Nu mă duc în Morath. Manon îşi băgă o mână 
îngheţată în buzunar. Mă duc la trecătoarea Ferian. La ce 
armată a rămas acolo sub comanda lui Petrah Sânge- 
Albastru. Să le cer să ni se alăture. 

Asterin şi Cele Treisprezece înlemniră de uimire. 
Lăsându-le să se gândească la asta, Manon se întoarse în 
pădure. Simţind mirosul lui Dorian, îl urmări. 

Îl văzu discutând cu spiritul lui Kaltain Rompier, 
vindecată şi lucidă acum că era moartă, eliberată de chinul 
ei îngrozitor. Manon rămase ţintuită pe loc din cauza 
şocului. 

Apoi auzi planurile lui Dorian de a se infiltra în Morath. 
În Morath, unde se păstra a treia şi ultima cheie. El ştiuse 
şi nu îi spusese. 


Kaltain dispăru în aerul nopţii, iar apoi Dorian se 
transformă într-un corb frumos şi mândru. 

Nu se antrenase ca să se distreze. Nici pe departe. 

— Când, mai exact, voiai să îmi spui că urmează să 
recuperezi a treia cheie Wyrd? mormăi Manon. 

Dorian clipi la ea, calm şi sigur. 

— La plecare. 

— Când ai fi zburat transformat în corb sau balaur, 
direct în plasa lui Erawan? 

Temperatura din poiană cobori. 

— Ce importanţă ar fi avut dacă ţi-aş fi spus în urmă cu 
câteva săptămâni sau acum? 

Ea ştia că pe chipul ei de vrăjitoare Cioc-Negru nu se 
zărea nici urmă de blândeţe. 

— Morathul este sinucidere! Erawan o să te găsească 
indiferent ce formă ai lua şi ai să te trezeşti cu un colier în 
jurul gâtului. 

— Nu am de ales. 

— Am căzut de acord, spuse Manon făcând un pas. Am 
căzut de acord că a căuta cheile nu mai este o prioritate... 

— Ştiam că nu trebuie să te contrazic în privinţa asta. 
Ochii lui străluceau ca un foc albastru. Calea mea nu o 
afectează pe a ta. Adună sabatul Crochan şi zboară spre 
Terrasen! Drumul meu duce spre Morath. Intotdeauna a 
dus. 

— Cum te-ai putut uita la Kaltain fără să vezi ce te 
aşteaptă? Îşi ridică braţul şi îl îndreptă spre locul în care 
fusese cicatricea lui Kaltain. Erawan o să te prindă. Nu 
poţi să pleci! 

— O să pierdem războiul ăsta dacă nu plec! izbucni el. 
Cum de nu îţi pasă de asta? 

— Îmi pasă, rosti ea printre dinţi. Îmi pasă dacă pierdem 
războiul ăsta! Îmi pasă dacă nu reuşesc să adun sabatul 
Crochan. Îmi pasă dacă te duci în Morath şi nu te întorci 
ca o fiinţă care merită să trăiască. El doar clipi. Manon 
scuipă pe pământul cu muşchi. Acum vrei să îmi spui că nu 
este atât de rău să îţi pese? Ei bine, asta se întâmplă când 


îţi pasă! 

— De aceea nu am spus nimic, şopti Dorian. 

Inima îi bătu cu putere şi pulsul îi răsună în corp, deşi 
cuvintele rostite fură reci ca gheaţa. 

— Vrei să pleci în Morath? zise şi se apropie, dar Dorian 
nu se retrase niciun centimetru. Atunci dovedeşte-o! 
Dovedeşte că eşti pregătit! 

— Nu trebuie să îţi dovedesc nimic, vrăjitoareo! 

Ea îi aruncă un zâmbet urât şi viclean. 

— Atunci poate ar trebui să ţi-o dovedeşti ţie! Printr-o 
încercare. 

Acest om despre care crezuse că nu-i ascundea nimic o 
înşelase şi o minţise. Nu ştia de ce o făcea să vrea să sfâşie 
tot ce vedea. 

— Zburăm spre trecătoarea Ferian la răsărit. Vino cu 
noi! continuă ea, deşi el tresări. O să avem nevoie de un 
spion în interior. De cineva care să se poată furişa pe lângă 
străjeri ca să ne spună ce şi cine este acolo. Ea abia se auzi 
în vuietul din mintea ei. Să vedem cât de bine te poţi 
transforma atunci, prinţule! 

Manon se forţă să se uite în ochii lui, să îşi lase cuvintele 
să plutească între ei. 

Apoi el se întoarse, îndreptându-se spre tabără. 

— Bine. Dar găseşte-ţi alt cort în care să dormi în seara 
asta! 

Ei ajunseră la mare la adăpostul întunericului, 
apropierea de aceasta fiind anunțată de mirosul sărat care 
se strecura în peşteră, de apele mai agitate, iar apoi, în 
sfârşit, de vuietul valurilor. 

Ochii lui Maeve ar fi putut fi oriunde, dar nu aţintiţi la 
gura peşterii care se deschidea într-un golf de-a lungul 
țărmului vestic al Wendlynului şi nici asupra golfulețului 
când barca acostă pe plaja nisipoasă şi dispăru din nou în 
peşteră înainte să poată să încerce măcar cineva să le 
mulţumească fiinţelor care îi tractaseră fără odihnă. 

Aelin urmări barca până când dispăru, încercând să nu 
se uite prea mult la nisipul nepătat de sub cizmele ei, în 
timp ce ceilalţi încercau să-şi dea seama unde anume se 
aflau pe coastă. 

După câteva ore de mers în grabă spre nord, în 
ţinuturile Wendlynului, aflară răspunsul: destul de aproape 
de cel mai apropiat port. 

Fluxul îi favoriza şi, având la ei aurul prădat de la 
spirite, nu era deloc dificil ca Rowan şi Lorcan să facă rost 
de o corabie. Pentru că flota Wendlynului naviga spre 
țărmurile Terrasenului, regulile de traversare a graniţei 
fuseseră anulate. Cele câteva bărci de transport către 
continentul de dincolo de mare şi măsurile de securitate 
dispăruseră. În Adarlan nu se afla un simplu tiran, ci un 
rege valg cu o legiune aeriană. 

Astfel, şi mesajele ei erau mai uşor de trimis. 
Presupunea că depindea de zei dacă ajungea scrisoarea 
pentru Aedion şi Lysandra, de vreme ce păreau hotărâți să 
fie păpuşarii lor. Era posibil să nu se deranjeze acum cu 
ea, dacă Dorian se îndrepta spre cea de-a treia cheie şi 
putea să-i ia locul. 


Nu se gândi prea mult timp la asta. 

Corabia era aproape dărăpănată, toate vasele mai bune 
fiind rechiziţionate pentru război, dar părea destul de 
stabilă încât să reziste unei traversări de câteva 
săptămâni. Pentru preţul dat în aur, căpitanul îşi cedă 
cabina lui Aelin şi Rowan. Dacă bărbatul ştia cine şi ce 
erau, nu spuse nimic. 

Lui Aelin nu îi păsa decât de faptul că navigau odată cu 
fluxul de la miezul nopţii, magia lui Rowan propulsându-i 
repede în larg spre marea luminată de lună. 

Departe de Maeve. De armata ei. 

De adevărul pe care Aelin îl zărise probabil în acea zi din 
sala tronului lui Maeve, de sângele negru care se înroşise. 

Nu le spusese celorlalţi. Nu ştia dacă acea clipă fusese 
reală sau o iluzie optică; dacă văzuse alt ţinut de vis sau 
vreun fragment care se amestecase cu amintirea reală a 
morţii lui Connall. 

Avea să se ocupe mai târziu de asta, decise Aelin cât 
stătu la provă, ceilalţi plecând demult în cabinele lor de 
sub punte. Rămăsese doar Rowan, cocoţat pe catargul 
principal şi studiind orizontul în toate direcţiile ca să vadă 
dacă erau urmăriţi. 

Scăpaseră de Maeve. Pentru moment. Cel puţin în 
noaptea asta nu ar fi ştiut unde să îi găsească, înainte să se 
răspândească vestea despre străinii din port, nava pe care 
o plătiseră regeşte ca să îi ducă într-un iad sfâşiat de 
război şi mesajele trimise de Aelin. 

Cel puţin Maeve nu ştia unde se aflau cheile Wyrd, fapt 
care încă-i favoriza. 

Deşi era posibil ca Maeve să îşi aducă armata peste 
mare ca să îi caute sau doar ca să ajute la distrugerea 
Terrasenului. 

Puterea lui Aelin se agită, un murmur bubuitor în 
sângele ei, iar ea scrâşni din dinţi şi o ignoră. 

Totul depindea de sosirea lor pe continent înaintea lui 
Maeve şi a armatei sale. Sau înainte ca Erawan să poată 
distruge prea multe părţi din lume. 


Aelin se aplecă spre briza mării, lăsând-o să îi între în 
piele şi în păr, permițându-i să o facă să uite de întunericul 
peşterii, dacă întunericul din lunile trecute nu putea fi 
uitat pe deplin. Lăsând-o să îi domolească focul în tăciuni 
care mocnesc. 

Săptămânile acestea pe mare aveau să fie nesfârşite, 
chiar dacă magia lui Rowan îi propulsa. 

Intenţiona să profite de fiecare zi ca să se antreneze, să 
lucreze cu sabia, pumnalul şi arcul până când i s-ar fi 
băşicat mâinile şi s-ar fi ales cu alte bătături, până ce 
slăbiciunea s-ar fi transformat în muşchi. 

Avea de gând să se reinventeze, să redevină cum fusese 
cândva. 

Poate pentru o ultimă dată, poate doar pentru puţin 
timp, dar avea s-o facă. Măcar pentru Terrasen. 

Rowan cobori de pe catarg, transformându-se când 
ajunse lângă ea, la balustradă, şi studie marea întunecată 
din depărtare. 

— Ar trebui să te odihneşti. 

Ea îi aruncă o privire. 

— Nu sunt obosită. Nu era o minciună în anumite 
privinţe. Vrei să te antrenezi? 

El se încruntă. 

— Putem să începem să ne antrenăm de mâine. 

— Sau din seara asta, spuse şi se uită în ochii lui, la fel 
de pătrunzător. 

— Poţi să aştepţi câteva ore, Aelin. 

— Fiecare zi contează. 

Împotriva lui Erawan, chiar şi o zi de antrenament ar fi 
contat. 

Rowan îşi încleştă maxilarul. 

— Adevărat, spuse el în sfârşit. Dar tot poate aştepta. 
Sunt... nişte lucruri pe care trebuie să le discutăm. 

Cuvintele mute se iviră în ochii lui strălucitori de animal. 
„Despre noi doi.” 

Ei i se uscă gura, dar dădu aprobator din cap. 

În tăcere, intrară în cabina spațioasă, singura 


decoraţiune fiind zidul cu ferestre prin care se vedea 
marea agitată în spatele lor. Nu semăna câtuşi de puţin cu 
încăperea unei regine sau orice ar fi cumpărat ca asasin al 
Adarlanului. 

Cel puţin patul încastrat în perete părea destul de curat, 
iar cearşafurile apretate şi fără pată. Dar Aelin se îndreptă 
spre biroul din stejar ancorat de podea şi se rezemă de 
acesta când Rowan închise uşa. 

În lumina slabă a lămpii se uitară unul la celălalt. 

Îi suportase pe Maeve şi pe Cairn, îndurase tot ce se 
petrecuse în Endovier şi nenumărate alte orori şi pierderi. 
Putea să poarte discuţia asta cu el. Era primul pas pe care 
trebuia să-l facă dacă voia să-şi revină. 

Aelin ştia că Rowan îi auzea inima care bătea cu putere 
când spaţiul dintre ei se micşoră. Ea înghiţi în sec o dată. 

— Elide şi Lorcan ţi-au povestit... tot ce s-a spus pe plaja 
aia. 

El dădu scurt din cap, precauţia citindu-i-se în ochi. 

— Tot ce a spus Maeve. 

Rowan mai dădu o dată din cap. 

Ea se pregăti. 

— Că sunt... Suntem parteneri. 

Înțelegerea şi ceva asemănător uşurării înlocuiră 
precauţia. 

— Da. 

— Sunt partenera ta, spuse ea, simțind nevoia să dea 
glas vorbelor. Iar tu eşti partenerul meu. 

Rowan traversă camera, dar se opri la câţiva paşi de 
biroul de care se rezema ea. 

— Ce e cu asta, Aelin? o întrebă pe un ton grav, dur. 

— Tu nu... Ea îşi frecă faţa. Ştii ce ţi-a făcut, ca să... Nu 
îi putea rosti numele. Lyria. Din cauza asta. 

— Ştiu. 

— Şi? 

— Şi ce vrei să spun? 

Ea se îndepărtă de birou. 

— Vreau să îmi spui ce părere ai despre asta. Dacă... 


— Dacă? 

— Dacă îţi doreşti să nu fi fost aşa. 

El se încruntă. 

— De ce mi-aş dori aşa ceva? 

Ea scutură din cap, incapabilă să-i răspundă, şi se uită 
peste umăr la mare. 

I se păru că el avea să se apropie, dar Rowan rămase pe 
loc. 

— Aelin. Vocea lui deveni răguşită. Aelin! 

Tânăra se uită atunci la el, la durerea din cuvintele lui. 

— Ştii ce îmi doresc? El îi arătă palmele, una tatuată, 
cealaltă nemarcată. Îmi doresc să îmi fi spus. Când ţi-ai dat 
seama de asta. Imi doresc să îmi fi spus atunci. 

Ea îşi înghiţi nodul din gât. 

— Nu voiam să te rănesc. 

— De ce m-ar fi rănit să ştiu adevărul care era deja în 
inima mea? Adevărul la care speram? 

— Nu l-am înţeles. Nu am înţeles cum de era posibil. Am 
crezut că e posibil... să ai două partenere într-o viaţă, dar 
chiar şi atunci, eu doar... Ea expiră. Nu am vrut să te 
tulbur. 

Privirea i se îmblânzi. 

— Regret că Lyria a fost târâtă în asta, că viaţa ei şi 
viaţa copilului pe care l-am fi putut avea au fost preţul 
plătit pentru jocul lui Maeve? Da. Regret şi îmi doresc să 
nu se fi întâmplat vreodată. Tatuajul pe care-l avea i-ar fi 
amintit asta tot restul vieţii. Dar nimic din ce s-a întâmplat 
nu a fost din vina ta. Am să port mereu povara acestui 
lucru, am să ştiu întotdeauna că am ales să o părăsesc 
pentru război şi glorie şi că am căzut direct în mâinile lui 
Maeve. 

— Totuşi, Maeve a vrut să te ademenească pentru a 
ajunge la mine. 

— Atunci este alegerea ei, nu ata. 

Aelin îşi trecu o mână peste lemnul uzat al biroului. 

— În iluziile pe care mi le-a creat, mi-a arătat mai mult 
variante ale uneia decât ale celorlalte. În ciuda încordării, 


se forţă să rostească acele cuvinte şi să se uite la el. M-a 
aruncat într-un peisaj de vis care mi s-a părut atât de real 
încât am simţit vântul din munţii Staghorn. 

— Ce ţi-a arătat? o întrebă el cu respiraţia tăiată. 

Aelin fu nevoită să respire adânc înainte să poată să-i 
răspundă. 

— Mi-a arătat cum ar fi putut fi dacă nu ar fi existat 
Erawan, dacă Elena s-ar fi ocupat cum trebuia de el şi l-ar 
fi alungat. Dacă nu ar fi fost Lyria, durerea şi disperarea 
pe care le-ai suferit. Mi-a arătat cum ar fi fost Terrasenul 
azi, cu tatăl meu ca rege, copilăria mea fericită şi... Buzele 
îi tremurară. Când am împlinit douăzeci de ani, ai venit cu 
o delegaţie Fae în Terrasen, ca să compensezi separarea 
dintre mama mea şi Maeve. lar noi ne-am uitat unul la 
celălalt în sala tronului tatălui meu şi ne-am dat seama. 

Ea simţi usturime în ochi. 

— Am vrut să cred că este adevărata lume. Că acesta 
este coşmarul din care m-am trezit. Am vrut să cred că 
există un loc unde noi nu am cunoscut niciodată suferinţa 
şi pierderea şi unde, cu o singură privire, am şti că suntem 
parteneri. Maeve mi-a spus că poate să-mi împlinească 
visul şi că dacă îi dau cheile, o să facă totul posibil. Ea îşi 
şterse lacrima care-i cursese pe obraz. Mi-a creat realităţi 
în care erai mort, în care ai fost ucis de Erawan şi doar 
predându-i cheile puteam să te răzbun. Dar realităţile 
acelea m-au făcut... Am încetat să îi fiu utilă când mi-a 
spus că eşti mort. Nu m-a putut obliga să vorbesc, să 
gândesc. Totuşi, în cele în care ne întâlneam, în care 
lucrurile erau aşa cum ar fi trebuit... atunci aproape am 
făcut-o. 

El înghiţi zgomotos. 

— Ce te-a oprit? 

Aelin îşi şterse din nou chipul. 

— Masculul de care m-am îndrăgostit erai tu. Tu erai cel 
care cunoştea durerea la fel ca mine şi care m-a însoţit 
prin ea înapoi spre lumină. Maeve nu a înţeles asta; nu a 
înţeles că, deşi putea crea acea lume perfectă, noi doi nu 


am fi putut fi împreună. Şi că nu aş fi dat asta la schimb. 
Pentru nimic în lume. 

El îi întinse o mână - o ofertă şi o invitaţie totodată. 

Aelin o întinse pe a ei, iar degetele lui bătătorite i-o 
strânseră uşor. 

— Mi-am dorit să fii tu, şopti Rowan, închizând ochii. 
Luni în şir, chiar şi în Wendlyn. M-am întrebat de ce nu 
eşti tu partenera mea. Asta m-a chinuit, dar tot am făcut-o. 
Când deschise ochii, un foc verde îi ardea în privire. În tot 
acest timp, mi-am dorit ca partenera mea să fii tu. 

Ea îşi cobori privirea, dar el îi cuprinse bărbia cu 
degetul mare şi arătător şi îi înălţă chipul. 

— Ştiu că eşti obosită, Inimă de Foc. Ştiu că povara de 
pe umerii tăi este mai mare decât ar trebui să îndure 
cineva. Rowan îi luă mâinile împreunate şi i le puse pe 
pieptul său, în dreptul inimii. Dar împreună o să înfruntăm 
totul - pe Erawan şi Lacătul. O să le înfruntăm împreună 
şi, după ce o să terminăm, când ai să te Stabileşti, o să 
trăim o mie de ani unul lângă celălalt. Mai mult. 

Ea scoase un sunet slab. 

— Elena a spus că pentru Lacăt este nevoie de... 

— O să înfruntăm totul împreună, îi jură el din nou. lar 
dacă tu eşti într-adevăr preţul, atunci o să-l plătim 
împreună. Ca un singur suflet în două trupuri. 

Lui Aelin inima i se încordă până aproape să se frângă. 

— Terrasenul are nevoie de un rege. 

— Nu vreau să conduc Terrasenul fără tine. Aedion 
poate să se ocupe de asta. 

Ea îi studie chipul. Rowan vorbea serios. 

El îi dădu la o parte părul de pe faţă, cealaltă mână 
ţinând-o încă pe ai ei lipită de pieptul lui, unde inima bătea 
într-un ritm constant şi ferm. 

— Chiar dacă aş fi avut de ales dintre toate realităţile de 
vis, din iluziile perfecte, tot pe tine te-aş fi ales. 

Aelin simţi adevărul din cuvintele lui răsunând în fiinţa 
indestructibilă care le lega sufletele şi îşi ridică faţa spre a 
lui. Dar el nu făcu nici o altă mişcare. 


Ea se încruntă. 

— De ce nu mă săruţi? 

— M-am gândit că poate vrei să te întreb mai întâi. 

— Asta nu te-a împiedicat până acum. 

— Pentru prima dată, am vrut să mă asigur că eşti... 
pregătită. După tot ce s-a întâmplat cu Cairn şi Maeve. 
După câteva luni în care nu ai putut să faci nicio alegere. 

Ea zâmbi în ciuda acelui adevăr. 

— Sunt pregătită să fiu sărutată din nou, prinţe! 

El chicoti întunecat şi mormăi „Slavă zeilor!” Înainte să 
îşi plece buzele spre ale ei. 

Sărutul fu blând - uşor, permițându-i să decidă cum să îl 
îndrume, iar ea asta făcu. 

Cuprinzându-i gâtul cu braţele, Aelin se lipi de el, 
arcuindu-se în atingerea lui când Rowan îi mângâie 
spatele, dar o sărută la fel de uşor, ca şi când ar fi fost 
nesigur. Dacă asta îşi dorea Aelin, ar fi făcut-o toată 
noaptea. 

Partener. El era partenerul ei, iar ei i se permitea în 
sfârşit să îl numească aşa, să îl lase să fie atât de... 

Gândul declanşă ceva. Aelin îi muşcă buza de jos, 
zgâriindu-i-o cu un canin. 

Gestul declanşă ceva şi în el. 

Mormăind, Rowan o luă în braţe, sărutând-o neîncetat 
când o purtă pe braţe spre pat şi o aşeză uşor. Cei doi îşi 
scoaseră cizmele, jachetele, cămăşile şi pantalonii, iar apoi 
Rowan fu lângă ea, puterea şi căldura lui revărsându-se în 
pielea ei goală. 

Aelin nu putea să-l atingă destul de repede, să-l simtă 
suficient de lipit de ea, nici măcar atunci când buzele îi 
alunecară pe gâtul ei, lingând locul care purtase semnele 
revendicării lui; nici măcar când el o exploră mai departe, 
venerându-i sânii când ea se arcui cu fiecare atingere a 
limbii lui; nici măcar când îngenunche între picioarele ei, 
umerii lui depărtându-i larg coapsele, şi o gustă fără 
încetare, până ce ea se zvârcoli sub el. 

Dar ceva primitiv dinăuntrul său amuţi şi înlemni când 


Rowan se ridică din nou deasupra ei, iar privirile lor se 
întâlniră. 

— Tu eşti partenera mea, spuse aproape gutural şi se 
împinse în ea, iar Aelin îşi mişcă uşor coapsele ca să îl 
atragă, dar Rowan rămase pe loc, fără să-i ofere ceea ce 
tânjea ea, până ce o auzi zicând ce simţea el nevoia să 
audă. 

Aelin îşi lăsă din nou capul pe spate, expunându-şi gâtul. 

— Tu eşti partenerul meu, rosti în grabă şi cu respiraţia 
tăiată. Şi eu sunt partenera ta. 

Rowan o pătrunse cu forţă când îşi înfipse dinţii în gâtul 
ei. 

Gestul prin care o revendica o făcu să strige, orgasmul 
străbătându-i deja şira spinării, dar el începu să se mişte, 
continuând să o muşte, iar ea gemu cu fiecare mişcare a 
coapselor lui, dimensiunea lui impresionantă fiind o 
decadenţă de care nu s-ar fi putut sătura niciodată. Aelin 
îşi trecu unghiile pe spatele lui musculos şi apoi mai jos, 
simțind fiecare penetrare intensă. 

Rowan îi lăsă gâtul în pace, iar când Aelin îl sărută cu 
sălbăticie, simţi pe limbă gustul metalic al sângelui ei. 

Sărutul îl înnebuni, făcându-l să-i ridice coapsele astfel 
încât să o pătrundă mai adânc, mai puternic. Celor doi nu 
le-ar fi păsat dacă lumea ar fi ars în jurul lor. 

— Împreună, Aelin, îi promise el, iar ea auzi restul 
cuvintelor în fiecare loc în care trupurile li se uneau. 

Împreună aveau să înfrunte totul şi să găsească o cale. 
Orgasmul o zdruncină din nou, ca o strălucire puternică. 

Şi chiar în clipa în care o străbătu, Aelin îşi înfipse dinţii 
în gâtul lui Rowan, revendicându-l şi ea. 

Sângele lui, puternic şi răcoros, îi umplu gura şi sufletul, 
iar Rowan gemu când orgasmul îl zdruncină şi pe el. 

Câteva minute lungi, cei doi rămaseră împreunaţi. 

„Împreună vom găsi o cale” erau cuvintele ce păreau să 
răsune din respiraţia lor la unison şi din marea agitată. 
„Împreună.” 

Lui Lorcan i se încredinţase ultima strajă a nopţii, care îi 
permitea să vadă răsăritul deasupra orizontului acum 
îndepărtat. 

Avea să revadă vreodată vreunul din ţinuturile estice - 
Wendlyn, Doranelle? 

Probabil că nu, având în vedere că navigau spre vest, iar 
armata nemuritoare a lui Maeve pornise fără îndoială pe 
urmele lor. Poate toţi erau sortiţi să nu mai vadă de multe 
ori răsăritul. 

Ceilalţi se treziră, aventurându-se pe punte ca să afle ce 
le adusese dimineaţa. Nimic, aproape le spuse el din locul 
în care stătea lângă provă. Apă, soare şi mai nimic. 

Fenrys îl zări şi îşi dezgoli dinţii. Lorcan îi zâmbi 
batjocoritor. 

Da, acea luptă urma să aibă loc mai târziu, iar el avea să 
accepte şansa de-a scăpa de încordarea din oase, să îl lase 
pe Fenrys să îl muşte puţin. 

Totuşi, nu l-ar fi ucis pe lup. Probabil acesta ar fi 
încercat să îl ucidă, dar Lorcan nu ar fi făcut-o după tot ce 
suferise Fenrys, după ce reuşise să facă. 

Elide ieşi de sub punte cu părul împletit şi aranjat, ca şi 
când s-ar fi trezit înainte de răsărit. Ea abia se uită în 
direcţia lui, deşi masculul ştia că era conştientă de locul în 
care se afla. Lorcan ignoră durerea goală din piept. 

Însă Aelin îl studia, privindu-l mult mai intens decât în 
ultimele zile când se îndreptă spre el mergând mai ţanţoş. 

Îşi suflecase mânecile albe până la coate şi-şi împletise 
părul la spate. Sabia Goldryn şi un cuţit lung îi atârnau la 
centură. Gata de antrenament. Era pregătită pentru asta, 
judecând după energia pe care o emana. 

Lorcan o întâlni la jumătatea drumului, coborând micile 


trepte. 

Whitethorn zăbovea în apropiere, îmbrăcat şi el pentru 
antrenament, oboseala din ochii lui spunându-i destule lui 
Lorcan: prinţul nu ştia ce urma să se întâmple. 

Dar tânăra regină îşi încrucişă braţele. 

— Ai de gând să navighezi cu noi spre Terrasen? 

O întrebare inutilă, şi în mijlocul mării. 

— Da. 

— Şi intenţionezi să ni te alături în războiul ăsta? 

— Cu siguranţă nu mă duc acolo ca să mă bucur de 
vreme. 

Amuzamentul străluci în ochii ei, deşi chipul îi rămase 
serios. 

— Atunci, uite cum o să facem. 

Lorcan aştepta lista de ordine şi cerinţe, dar regina doar 
îl privea, amuzamentul transformându-se în ceva tăios. 

— Ai fost aghiotantul lui Maeve, spuse ea, iar Elide se 
întoarse spre ei. lar acum că nu mai eşti, rămâi un mascul 
Fae puternic, iar eu nu ştiu cui îi eşti loial sau dacă am 
încredere în cei cărora le eşti supus. E foarte probabil ca 
armata lui Maeve să se îndrepte spre continent chiar 
acum. Aşadar, nu pot să-ţi permit să faci parte din regatul 
meu sau să călătoreşti cu noi, când foarte bine ai putea să 
vinzi informaţii ca să intri din nou în grațiile lui Maeve, nu- 
i aşa? 

El deschise gura, enervat de tonul arogant, dar Aelin 
continuă: 

— Aşadar, am să-ţi fac o ofertă, Lorcan Salvaterre, spuse 
şi-şi atinse uşor antebraţul gol. Depune jurământul de 
sânge faţă de mine şi am să te las să umbli pe unde vrei. 

Fenrys înjură în spatele lor, dar Lorcan abia îl auzi în 
vuietul din mintea lui. 

— Şi ce câştig mai exact din asta? reuşi el să rostească. 

Aelin se uită peste umăr, spre locul din care Elide privea 
cu gura căscată. Când regina întâlni din nou privirea lui 
Lorcan, o urmă de compasiune potolise aroganţa rece. 

— O să ai voie să intri în Terrasen. Asta o să câştigi. Nu 


eu am să decid unde ai să locuieşti în Terrasen. 

Nu avea să fie decizia ei, nici a lui, ci a femelei cu păr 
brunet care se holba la amândoi. 

— Şi dacă refuz? îndrăzni Lorcan să întrebe. 

— Atunci nu o să ţi se permită niciodată să pui piciorul 
în regatul meu sau să mai călătoreşti cu noi - nu când sunt 
cheile în joc, iar armata lui Maeve este pe urmele noastre. 
Compasiunea nu dispăruse din glasul ei. Nu pot să mă 
încred suficient în tine încât să-ţi permit să ne însoţeşti 
altfel. 

— Dar ai să-mi permiţi să depun jurământul de sânge? 

— Nu vreau nimic de la tine, iar tu nu vrei nimic de la 
mine. Singurul ordin pe care am să ţi-l dau vreodată este 
singurul pe care l-aş da oricărui cetăţean al Terrasenului: 
să ne aperi regatul şi poporul. Din partea mea, n-ai decât 
să locuieşti într-o colibă din munţii Staghorn. 

Era serioasă şi în privinţa asta. Trebuia să depună 
jurământul, să jure că nu avea să-i rănească regatul, iar 
Aelin i-ar fi oferit libertatea. Iar dacă refuza... Nu avea s-o 
mai vadă niciodată pe Elide. 

— Nu am de ales, spuse încet Aelin, astfel încât ceilalţi 
să nu audă. Nu pot risca Terrasenul, zise cu braţul încă 
întins spre el. Dar nu ţi-aş lua ceva la fel de preţios. 

— Ce nu îţi dai tu seama este că aşa ceva nu mai este 
posibil. 

Ea schiţă din nou un zâmbet şi se uită peste umăr la 
Elide. 

— Ba este. Ochii turcoaz îi străluceau când se uită din 
nou la el, iar Lorcan, pentru prima dată, văzu pe chipul lui 
Aelin - chipul unei regine -, înţelepciunea pe care probabil 
nu o mai văzuse. Crede-mă, Lorcan, că este! 

El sufocă speranţa străină şi nedorită care îi umplu 
pieptul. 

— Dar fără tine Terrasenul nu o să supravieţuiască 
războiului; ea n-o să supravieţuiască războiului. 

Şi chiar dacă regina din faţa lui i-ar fi oferit viaţă veşnică 
pentru a făuri Lacătul, pentru a-l opri pe Erawan, 


jurământul de sânge al lui Lorcan care să îi protejeze 
regatul ar fi fost neclintit. 

— Este alegerea ta! spuse Aelin categoric. 

Lorcan se uită la Elide în ciuda absurdităţii situaţiei. 

Căscând ochii mari, ea se ţinea de gât cu o mână. 

Dacă regina spunea adevărul, nu conta dacă ea îi mai 
oferea o casă în Perranth. 

Insă ce conta cu adevărat era că Aelin Galathynius îi 
făcuse o promisiune serioasă: el era prea puternic, iar 
alianțele lui erau prea nesigure ca ea să îi permită să o 
însoţească, să intre nestingherit în regatul ei. L-ar fi lăsat 
să plece şi l-ar fi ţinut departe de Terrasen doar ca să evite 
cealaltă ameninţare care îi urmărea, Maeve, chiar dacă 
hoardele lui Erawan ar fi sosit. 

lar dacă ei toţi ar fi murit, Elide nu ar fi supravieţuit 
acestui război. 

El nu putea accepta posibilitatea asta. Pe cât de 
prostesc şi inutil era, nu putea permite ca bestiile lui 
Erawan sau unchiul ei, Vernon, să i-o răpească. 

Un nesăbuit. Era un nesăbuit bătrân. 

Totuşi, zeul de lângă umărul lui nu îi spuse să fugă sau 
să lupte. 

Aşadar, era alegerea lui. Se întrebă ce părere avea 
despre asta zeiţa care îi şoptea lui Elide şi ce avea să 
creadă însăşi Elide când îi zise lui Aelin: 

— Bine! 

— Zeii să ne salveze! şopti Fenrys. 

Amuzată şi totuşi cu o uşoară urmă de cruzime, Aelin 
schiţă un zâmbet când se uită la lup. 

— Îţi dai seama că o să fii nevoit să îl laşi în viaţă, îi 
spuse ea lui Fenrys, ridicând o sprânceană. Nu o să vă 
duelaţi până la moarte şi nu o să vă luptaţi din răzbunare. 
Poţi să înduri aşa ceva? 

Lorcan se enervă când Fenrys îl măsură din priviri şi-i 
permise să-i vadă puterea din ochi. 

Fenrys îşi sufocă furia - nu atât de multă cât să îl 
provoace pe Lorcan, dar suficientă cât să îi amintească de 


faptul că Lupul Alb din Doranelle putea muşca, dacă voia. 
Mortal. 

Fenrys se întoarse pur şi simplu spre regină. 

— Dacă îţi spun că este prea ticălos şi mizerabil ca să 
rămână pe aici, ai să te răzgândeşti? 

Lorcan mârâi, dar Aelin pufni. 

— Totuşi, nu de asta îl iubim pe Lorcan? zise şi-i aruncă 
lui Lorcan un zâmbet care-i transmitea că îşi amintea toate 
detaliile primei lor întâlniri din Rifthold - când o împinsese 
cu faţa într-un zid de piatră. O să-l invităm în Orynth doar 
la sărbători, îi spuse Aelin lui Fenrys. 

— Ca să ne strice festivitățile? Fenrys se încruntă. Eu 
unul îmi preţuiesc sărbătorile. Nu am nevoie de un 
mizantrop care să mi le strice. 

Pe toţi zeii! Lorcan îi aruncă o privire lui Rowan, dar 
prinţul războinic îşi urmărea atent regina, ca şi când ar fi 
ştiut exact ce fel de furtună clocotea pe sub pielea ei. 

Aelin flutură o mână. 

— Bine, bine! Nu ai să încerci să îl ucizi pe Lorcan 
pentru ce s-a întâmplat în Eyliwe şi, în schimb, nu o să-l 
invităm la nimic, zise şi zâmbi cu viclenie. 

Acesta era regatul căruia urma să i se alăture - acest 
vârtej de... Lorcan nu găsea cuvântul potrivit ca să-l 
descrie. Se îndoia că vreunul dintre cele cinci secole îl 
pregătise totuşi pentru asta. 

Aelin întinse o mână. 

— Aşadar, ştii cum se petrece totul. Sau eşti prea bătrân 
ca să îţi aminteşti? 

Lorcan se încruntă şi îngenunche, ridicând pumnalul de 
la centură. 

Un prost. Era un prost! 

Şi totuşi, mâinile îi tremurară puţin când îi dădu reginei 
cuțitul. 

Aelin evaluă cuțitul, un inel de aur cu un smarald obscen 
de mare împodobindu-i degetul. O verighetă. Foarte 
probabil din comoara spiritelor pe care o prădase. El se 
uită spre locul unde stătea Whitethorn într-o parte. Cum 


era de aşteptat, şi războinicul purta un inel de aur, cu un 
rubin. Şi deasupra gulerului jachetei lui Rowan se iveau 
două cicatrici noi. 

Două însemnau acum şi gâtul reginei. 

— Ai terminat cu holbatul? îl întrebă calmă Aelin pe 
Lorcan. 

El se încruntă. În ciuda ritualului sfânt la care urmau să 
participe, regina găsise o cale să fie nepoliticoasă. 

— Spune-o! 

Ea zâmbi din nou. 

— Tu, Lorcan Salvaterre, juri cu sângele şi sufletul tău 
etern să îmi fii loial, să fii credincios coroanei mele şi 
Terrasenului tot restul vieţii? 

Lorcan clipi. Maeve dăduse glas multor chestiuni în 
Vechea Limbă când jurase în faţa ei, dar el spuse: 

— Da. Jur! 

Aelin se tăie pe antebraţ cu pumnalul, iar sângele 
străluci ca rubinul sabiei de la centura ei. 

— Atunci, bea! 

Era ultima lui şansă de a se retrage. 

Dar el se uită din nou spre Elide. Şi văzu speranţa - doar 
un licăr - luminându-i chipul. 

Aşadar, Lorcan luă braţul reginei în mâini şi bău. 

Gustul ei - de iasomie, verbină şi tăciuni aprinşi - îi 
umplu gura şi sufletul când ceva îl arse şi se culcuşi în el. 

Un tăciune de căldură, ca şi când o parte din acea magie 
furioasă ar fi venit să se aşeze în sufletul lui. 

Clătinându-se puţin, el îi eliberă braţul. 

— Bine ai venit în regat! spuse Aelin. lată primul şi 
singurul ordin: să protejezi Terrasenul şi poporul său. 

Şi ordinul se adânci în el, încă o scânteie care strălucea 
în străfunduri. 

Apoi regina se întoarse şi plecă - nu, se îndreptă spre 
Elide. 

Lorcan încercă şi nu reuşi să se ridice în picioare. 
Aparent, trupul său mai avea nevoie de o clipă. 

Aşadar, nu reuşi decât să privească în timp ce Aelin îi 


spuse lui Elide: 

— Nu îţi ofer jurământul de sânge. 

Cu sau fără jurământ, el se gândi dacă să o arunce pe 
regină în ocean pentru tristeţea care umbri chipul lui 
Elide. Dar Lady din Perranth nu îşi plecă privirea. 

— De ce? 

Aelin o luă pe Elide de mână cu o delicateţe care calmă 
furia tot mai mare a lui Lorcan. 

— Pentru că atunci când o să revenim în Terrasen, dacă 
nu o să mi se dea tronul, nu poţi fi legată de mine. Elide 
ridică din sprâncene. Perranthul este a doua casă 
importantă din Terrasen, îi explică Aelin. Patru din lorzii ei 
au decis că nu sunt potrivită pentru tron. Am nevoie de o 
majoritate ca să îl recâştig. 

— lar dacă îţi jur credinţă, asta o să pericliteze 
integritatea votului meu, încheie Elide. 

Aelin dădu din cap şi îi eliberă mâna ca să se întoarcă 
spre toţi ceilalţi. În soarele dimineţii, regina era scăldată 
în auriu. 

— Terrasenul este la mai mult de două săptămâni 
distanţă, dacă nu intervin furtunile de iarnă. O să profităm 
de răstimpul ăsta ca să ne antrenăm şi să facem planuri. 

— Planuri pentru ce? întrebă Fenrys, apropiindu-se. 

Era un membru al acestui regat. Al regatului din care 
făcea parte şi Lorcan. Toţi trei erau din nou legaţi - şi 
totuşi mai liberi ca niciodată. Lorcan aproape se întrebă de 
ce regina nu îi oferise jurământul lui Gavriel, dar ea vorbi 
din nou. 

— Fără chei, nu pot să-mi duc sarcina la bun sfârşit. 
Presupun că noii lor proprietari au să mă caute în cele din 
urmă, dacă o găsesc pe cea de-a treia şi decid să nu 
termine singuri treburile. Ea se uită la Rowan, care dădu 
aprobator din cap, ca şi când ei ar fi discutat deja despre 
asta. Aşadar, în loc să pierdem timp preţios colindând 
continentul în căutarea lor, o să ne îndreptăm spre 
Terrasen. Mai ales dacă şi Maeve îşi aduce armata pe 
țărmurile sale. Iar dacă nu o să mi se permită să conduc de 


pe tronul meu, atunci am să fiu nevoită să o fac de pe 
câmpul de luptă. 

Ea voia să lupte. Regina - regina lui Lorcan - voia să 
lupte împotriva Morathului. Şi împotriva lui Maeve, în cel 
mai rău caz. lar apoi, să moară pentru ei toţi. 

— Spre 'Terrasen, atunci! spuse Fenrys. 

— Spre 'Terrasen! spuse şi Elide. 

Aelin se uită spre vest, spre singurul regat care stătea 
între Erawan şi cucerire, spre noua casă a lui Lorcan, ca şi 
când ar fi putut vedea legiunile lordului groazei 
dezlănţuindu-se asupra acesteia, şi armata nemuritoare a 
lui Maeve furişându-se în urma lor, o armată pe care 
Lorcan şi tovarăşii lui o comandaseră cândva. 

Aelin doar merse către mijlocul punţii, marinarii dându- 
se la o parte, scoase sabia Goldryn şi pumnalul şi ridică din 
sprâncene spre Whitethorn, ca şi când l-ar fi provocat în 
tăcere. 

Prinţul războinic se supuse, scoţându-şi sabia şi barda 
înainte să ia o poziţie defensivă. 

Se antrena - îşi antrena din nou trupul. Fără să 
manifeste vreo urmă de putere, ochii îi străluceau totuşi 
puternic. 

Aelin îşi înclină armele. 

— Spre Terrasen! spuse în cele din urmă. 


CAPITOLUL 
43 


Dorian începu modest. 

Mai întâi schimbându-şi ochii ca să fie negri, de un 
negru profund, ca ai valgilor; apoi transformându-şi nuanţa 
pielii într-una palidă şi rece, ca a unui om care nu văzuse 
niciodată soarele. Părul şi-l lăsă brunet, dar reuşi să îşi 
facă nasul mai coroiat, iar buzele mai subţiri. 

Nu era o transformare completă, ci una pe etape, în 
care-şi făurise imaginea în minte, creând schiţa noului 
chip, a noului său aspect, în timpul zborului lung şi tăcut 
pe creasta Colţilor. 

Nu îi spuse lui Manon că, foarte probabil, era şi o 
misiune sinucigaşă. Nu prea-i vorbise de când cu cele 
întâmplate în poiana din pădure. Plecaseră la răsărit, când 
ea le anunţase pe Glennis şi pe vrăjitoarele Crochan ce 
plănuia să facă. Dacă aveau noroc, puteau să zboare spre 
trecătoarea Ferian şi să revină în tabăra secretă din Colţi 
în patru zile. 

Îi ceruse sabatului Crochan să îi aştepte acolo, să aibă 
destulă încredere în ea încât să revină în tabăra lor 
montană şi să aştepte. 

Vrăjitoarele acceptaseră. Poate din cauza mormântului 
săpat toată ziua de Cele 'Treisprezece, dar acceptaseră, 
dând dovadă că, pentru moment - doar de data asta - 
aveau încredere în ea. 

Aşadar, Dorian zburase cu Asterin şi profitase de fiecare 
oră în drumul spre nord ca să îşi transforme lent corpul. 

„Dacă vrei atât de mult să mergi în Morath, spusese din 
nou printre dinţi Manon înainte ca ei să plece, atunci să 
vedem dacă o poţi face.” 

Era un test. Unul pe care se bucura să îl treacă. Măcar 
ca să se laude. 


Manon ştia o uşă secretă pe care doar balaurii intrau 
spre Colţii nordici, împreună cu toţi soldaţii umani destul 
de ghinionişti încât să se afle acolo. Asterin şi Manon le 
lăsaseră pe Cele Treisprezece mai departe în munţi înainte 
să se apropie şi chiar şi atunci se opriseră destul de 
departe de cercetaşii care merseseră câteva ore pe jos, 
luând cu ei iapa lui Asterin. Abraxos mârâise şi trăsese de 
frâie, dar Sorrel îl strunise cu pricepere. 

Cele două piscuri imense care flancau strâmtoarea se 
măreau cu fiecare kilometru parcurs. Totuşi, abia când se 
apropie de partea sudică a Colţilor îşi dădu el seama cam 
cât de mari erau de fapt. 

Destul de mari încât să găzduiască o armată aeriană. Să 
o antreneze şi să-i poarte de grijă. 

Asta construiseră tatăl său şi Erawan, asta devenise 
Adarlanul. 

Niciun balaur nu zbura în cerc pe cer, dar răgetele şi 
tipetele lor ascuţite răsunară în trecătoare când se 
îndreptă spre porţile vechi care se deschideau în munte. În 
spatele lor, condusă de un lanţ, îl urma femela albastră a 
lui Asterin. 

Încă un dresor îşi aducea înapoi calul după o călătorie în 
aer liber. Cei câţiva străjeri de la porţi - oameni obişnuiţi, 
muritori - abia clipiră când el apăru de după curba 
stâncoasă. 

Lui Dorian îi transpirară palmele în mănuşi şi se rugă ca 
noua înfăţişare să nu-l trădeze. 

Nu ar fi avut de unde să ştie şi totuşi, presupunea că 
unii dintre cei câţiva de aici i-ar fi recunoscut adevăratul 
chip. Alesese o culoare a tenului destul de apropiată de a 
lui astfel încât, dacă imaginea s-ar fi destrămat, cei 
prezenţi să considere schimbarea culorii pielii şi a ochilor 
drept iluzie optică. 

Narene forăi, trăgând de frâie. Nu voia să se apropie de 
acest loc. 

El nu o condamna. Duhoarea din munte îi făcea 
genunchii să tremure. 


Însă îşi petrecuse ani de zile străduindu-se să nu-şi 
afişeze dezgustul faţă de parfumurile dătătoare de dureri 
de cap pe care le purtau curtenii mamei lui. Cât de departe 
părea lumea aceea - acel loc al parfumurilor, dantelei şi 
muzicii vesele. Dacă nu i-ar fi rezistat lui Erawan, ar fi 
permis acestor lucruri să mai existe? Dacă i s-ar fi supus, 
oare Erawan s-ar mai fi dat drept Perrington, domnind ca 
un rege muritor? 

Pe Dorian îl dureau picioarele, oboseala orelor de mers 
ajungându-l din urmă. Manon şi Asterin pândeau în 
apropiere, ascunse în zăpadă şi printre pietre, urmărindu-i 
cu siguranţă fiecare mişcare în timp ce el se apropia încet 
de porţi. 

De Manon se despărţise adresându-i cuvinte puţine şi 
concise. 

Îi lăsase cele două chei Wyrd în palma ei întinsă, 
Amuleta din Orynth zăngănind uşor pe unghiile-i de fier. 
Doar un nesăbuit le-ar fi adus într-una dintre fortărețele lui 
Erawan. 

— Poate nu sunt prioritatea ta, spusese Dorian, dar 
rămân importante pentru reuşita noastră. 

Manon mijise ochii când băgase cheile în buzunar, deloc 
tulburată că ţinea în jachetă o putere destul de mare încât 
să distrugă pe deplin regatele. 

— Crezi că le-aş azvârli ca pe nişte gunoaie? 

Brusc, lui Asterin zăpada i se păru foarte interesantă. 

Dorian ridică din umeri şi o scoase pe Damaris de la 
centură, sabia fiind prea elegantă pentru un biet dresor de 
balauri, dându-i-o şi pe aceasta lui Manon. Un pumnal 
obişnuit avea să fie singura lui armă... alături de magia din 
vene. 

— Dacă nu mă întorc, spuse el cât ea îşi prinse sabia 
veche la centură, cheile trebuie să ajungă în Terrasen. 

Era singurul loc la care se putea gândi - chiar dacă Aelin 
nu era acolo ca să le ia. 

— Ai să te întorci, zise Manon. 

Părea mai mult o ameninţare decât orice altceva. 


Dorian zâmbi. 

— Mi-ai simţi lipsa dacă nu aş face-o? 

Manon nu-i răspunse. El nu ştia de ce se aştepta să o 
facă. 

Făcuse doar un pas când Asterin îl apucă de umăr. 

— Să intri şi să ieşi cât de repede poţi! îl avertiză ea. Ai 
grijă de Narene! 

Îngrijorarea se citea într-adevăr în ochii negri cu stropi 
aurii ai aghiotantei. 

Dorian îşi plecă fruntea. 

— Am s-o apăr cu viaţa mea! promise el când se apropie 
de balaurul ei şi apucă frâiele care se legănau, observând 
recunoştinţa care îi îmblânzea trăsăturile lui Asterin şi 
constatând că Manon îi întorsese deja spatele. 

Era un prost să meargă pe această cale cu ea. Ar fi 
trebuit să îşi dea seama. 

Chipurile străjerilor deveniră clare. Dorian îşi asumă 
imaginea unui îngrijitor obosit şi plictisit. 

Se aşteptă să i se pună întrebări, dar asta nu se 
întâmplă. 

Ei doar îi făcură semn să treacă, la fel de obosiţi şi 
plictisiţi. Şi îngheţaţi de frig. 

Asterin îi dăduse un plan al Colţilor nordici şi al ținutului 
Omega de după ei, aşa că ştia să cotească la stânga după 
intrarea în holul înalt. Ţipetele balaurilor şi mormăiturile 
se auzeau de peste tot, iar acel miros de putregai îi înţepa 
nările. 

Dar găsi grajdurile exact unde spusese Asterin că erau, 
femela albastră fiind răbdătoare cât îi legă neglijent 
lanţurile de ancora din zid. 

Dorian o părăsi pe Narene cu o atingere liniştitoare pe 
gât şi plecă să vadă ce ar fi putut dezvălui trecătoarea 
Ferian. 

XXX 

Orele care treceau erau dintre cele mai lungi din viaţa 
lui Manon. 

Din cauza a ceea ce se aştepta să se întâmple şi a ce 


trebuia să facă ea, îşi spunea în sinea ei. 

Deloc surprinzător, Abraxos îi găsi într-o oră, cu frâiele 
tăiate din lupta pe care o dusese fără îndoială şi o 
câştigase cu Sorrel. Totuşi, aşteptă lângă Manon în linişte, 
pe deplin concentrat la poarta pe care intraseră Dorian şi 
Narene. 

Timpul trecea lent. Sabia regelui era o greutate 
constantă la şoldul ei. 

Ea se supără pentru că trebuia să demonstreze - atât ei 
înseşi, cât şi lui - că refuza să îl lase să intre în Morath din 
motive practice, obişnuite. Erawan nu era în trecătoarea 
Ferian. Trebuia să fie în mai multă siguranţă. 

Oarecum. Dar dacă Matroanele erau acolo... 

De aceea plecase el. Ca să afle dacă erau, să vadă dacă 
Petrah conducea într-adevăr armata de acolo şi câte 
vrăjitoare Dinţi-de-fier erau prezente. 

Nu fusese instruit ca spion, dar crescuse într-un regat 
unde oamenii se foloseau de zâmbete şi haine ca de arme. 
Ştia cum să se piardă în mulţime, cum să asculte, cum să-i 
facă pe oameni să vadă ce îşi doreau să vadă. 

Ea o trimisese pe Elide în temniţele Morathului, 
întunericul să o blesteme! Să-l trimită pe regele 
Adarlanului în trecătoarea Ferian era acelaşi lucru. 

Nu îşi tinu respiraţia când Abraxos înţepeni, scrutând 
cerul ca şi când ar fi auzit ceva ce ele nu puteau să audă. 

Şi bucuria care străluci în ochii balaurului său îi dădu 
răspunsul. 

Câteva clipe mai târziu, Narene zbură spre ei, trecând 
lent peste vârfurile munţilor, aducând cu sine un călător cu 
pielea albă şi păr brunet. El chiar reuşise să se transforme 
parţial. Îşi transformase chipul aproape complet. Şi îl 
păstrase astfel. 

Asterin se grăbi spre balaurul ei femelă, şi până şi 
Manon clipi când aghiotanta sa cuprinse grumazul lui 
Narene cu braţele, strângând-o puternic. Femela nu făcu 
decât să îşi sprijine capul de spatele lui Asterin şi să 
fornăie. 


Dorian descălecă, lăsând frâiele să se legene. 

— Ei bine? îl întrebă Manon. 

Ochii lui - negri ca ai valgilor - licăriră. Ea nu încercă 
să-i explice că îi tremuraseră genunchii şi că-i mai 
tremurau când îi dădu sabia şi apoi cele două chei, 
unghiile ei atingându-i mâna înmănuşată. 

Ochii lui Dorian căpătară din nou culoarea safirului 
nimicitor, pielea devenind din nou aurie. 

—  Matroanele nu sunt acolo. Doar Petrah Sânge- 
Albastru şi cam trei sute de vrăjitoare Dinţi-de-fier din 
toate cele trei clanuri. Buzele i se ridicară într-un zâmbet 
uşor şi rece precum piscurile din jurul lor. Condamnabil. 
Calea este liberă, Maiestate! 

XXX 

Patrulele din trecătoarea Ferian îi reperară de la câţiva 
kilometri distanţă. 

Celor Treisprezece le era încă permis să aterizeze în 
Omega. 

Manon îl lăsase pe Dorian în mica trecătoare unde ei le 
adunaseră pe Cele Treisprezece. Dacă nu se întorceau într- 
o zi, el era liber să facă tot ce-şi dorea - să intre-n Morath 
şi în îmbrăţişarea lui Erawan, dacă era nesăbuit. 

Nu îşi luaseră rămas-bun. 

Manon îşi controlă pulsul stând pe Abraxos chiar la gura 
peşterii care ducea spre Omega, conştientă de toţi ochii 
inamicilor care îi priveau, din faţă şi din spate. 

— Vreau să vorbesc cu Petrah Sânge-Albastru, rosti ea 
în sală. 

— Asta am presupus şi eu, îi răspunse o voce tânără. 

Moştenitoarea clanului Sânge-Albastru îşi făcu apariţia 
prin cea mai apropiată boltă, cu o coroană de fier pe 
frunte, robele-i albastre fluturând. 

Manon îşi înclină capul. 

— Adună-ţi armata în sala asta! 

XXX 
Manon nu se gândise mult timp la ceea ce spusese. 
Iar când cele trei sute de vrăjitoare Dinţi-de-fier umplură 


sala, unele venind din patrulă, Manon aproape se întrebă 
dacă ar fi trebuit să o facă. Acestea o priveau şi se uitau la 
Cele Treisprezece cu un dispreţ precaut. 

Era Aripa lor Conducătoare căzută în dizgrație; 
moştenitoarea lor decăzută. 

După ce se adunară toate, Petrah, care stătea încă în 
pragul unde apăruse, spuse doar atât: 

— Datoria vieţii mele pentru o întâlnire, Cioc-Negru! 

Manon înghiţi, simţindu-şi limba uscată ca hârtia. Călare 
pe Abraxos, vedea toate mişcările din mulţime, ochii măriţi 
sau mâinile care apucau săbiile. 

— N-am să-ţi dau detalii despre cine sunt, spuse în cele 
din urmă Manon. Deoarece cred că deja le-ai aflat. 

— Căţea Crochan ce eşti! zise cineva cu năduf. 

Manon le fixă cu privirea pe vrăjitoarele Cioc-Negru; 
unele aveau chipul împietrit, iar altele afişau numai ură. 
Lor le vorbea, pentru ele venise aici. 

— Am crescut toată viaţa ascultând o minciună, spuse 
Manon, vocea tremurându-i doar puţin. 

— Nu trebuie să ascultăm prostiile astea, se răsti o altă 
santinelă. 

Asterin mârâi lângă Manon, iar celelalte tăcură. Chiar şi 
în dizgrație, Cele Treisprezece erau mortale. 

Manon continuă: 

— O minciună despre cine şi ce suntem. Că suntem 
monştri şi mândre de asta. Îşi trecu un deget peste bucata 
de material roşu care îi lega cosiţa. Dar aşa am fost 
crescute. Crescute, repetă ea. Când am putea fi mult mai 
mult. 

Manon consideră tăcerea care se lăsă drept o încurajare. 

— Bunica mea nu plănuieşte doar să revendice Pustiurile 
când o să se termine războiul. Plănuieşte să conducă 
Pustiurile ca Mare Regină. Singura voastră regină. 

La auzul acestui lucru, se iscă un freamăt. La cuvintele, 
la trădarea lui Manon care dezvăluia planurile ascunse ale 
Matroanei sale. 

— Nu vor exista vrăjitoare Sânge-Albastru sau Picioare- 


Galbene aşa cum sunteţi acum. Ea are de gând să ia 
armele pe care le-aţi construit aici, să se folosească de 
călăreţele Cioc-Negru şi să vă transforme în supuşi. lar 
dacă voi nu o să vă supuneţi, nu o să mai existaţi. 

Manon inspiră. De două ori. 

— De cinci sute de ani cunoaştem doar vărsarea de 
sânge şi violenţa. O să le cunoaştem alte cinci sute de ani. 

— Mincinoaso! strigă cineva. Zburăm spre glorie! 

Dar Asterin se mişcă, descheindu-şi jacheta de piele, 
ridicându-şi cămaşa albă şi ridicându-se în scări ca să îşi 
arate abdomenul brutalizat şi cu cicatrici. 

— Ea nu minte! 

IMPURĂ 

Poftim, cuvântul încă-i păta pielea şi avea s-o facă 
întotdeauna. 

— Câte dintre voi, strigă Asterin, aţi fost însemnate la 
fel? De Matroana voastră, de lidera sabatului vostru? Câtor 
dintre voi li s-au ars copiii născuţi morţi înainte să îi 
îmbrăţişaţi? 

Liniştea care se lăsă acum era diferită. Zguduitoare - 
cutremurătoare. 

Manon se uită la Cele Treisprezece ca să vadă lacrimi în 
ochii lui Ghislaine când studie semnul de pe stomacul lui 
Asterin. Lacrimi în ochii tuturor celor care nu ştiuseră. 

Şi din cauza acelor lacrimi, pe care Manon nu le mai 
văzuse vreodată, se îndreptă din nou spre mulţime. 

— O să fiţi ucise în acest război, sau după ce se termină. 
Şi nu o să mai vedeţi vreodată patria noastră. 

— Ce vrei, Cioc-Negru? întrebă Petrah din boltă. 

— Veniţi cu noi, şopti Manon. Zburaţi cu noi! împotriva 
Morathului. Împotriva poporului care vă ţine departe de 
patria şi viitorul vostru. Freamătul izbucni din nou. Haideţi 
să făurim o alianţă Dinţi-de-fier - Crochan, continuă 
Manon. Poate una care să ne rupă în sfârşit blestemul. 

Din nou acea linişte cutremurătoare. Ca o furtună pe 
cale să izbucnească. 

Asterin se aşeză iarăşi în şa, dar nu-şi trase cămaşa 


peste ea. 

— Voi alegeţi care o să fie viitorul poporului nostru, se 
adresă Manon tuturor vrăjitoarelor adunate, tuturor 
vrăjitoarelor Cioc-Negru care ar fi putut să meargă în zbor 
la război şi să nu se mai întoarcă. Dar ascultați ce spun! 
Mâinile îi tremurară, iar ea şi le strânse în pumni, pe 
coapse. Există o lume mai bună acolo, iar eu am văzut-o. 

Chiar şi Cele 'Treisprezece se uitară acum spre ea. 

— Am văzut vrăjitoare, oameni şi Spiriduşi care 
convieţuiesc paşnic. Şi nu este o slăbiciune să facă asta, ci 
o putere. Am cunoscut regi şi regine a căror dragoste 
pentru regatele şi popoarele lor este atât de mare încât 
propriile lor persoane sunt pe locul doi, a căror dragoste 
pentru supuşii lor este atât de puternică încât, până şi în 
faţa împrejurărilor nefavorabile, ei reuşesc imposibilul. 

Manon îşi ridică bărbia. 

— Voi sunteţi poporul meu. Fie că bunica mea 
decretează sau nu asta, voi sunteţi poporul meu şi veţi fi 
întotdeauna. Dar dacă am să fiu nevoită, am să zbor 
împotriva voastră, ca să mă asigur că există un viitor 
pentru cei care nu pot lupta singuri. Prea mult timp am 
savurat vânătoarea celor slabi. Este timpul să devenim mai 
bune decât străbunele noastre. Erau cuvintele pe care le 
spusese Celor Treisprezece în urmă cu câteva luni. Există 
o lume mai bună, repetă ea, iar eu am să lupt pentru asta. 
Manon îl întoarse pe Abraxos spre prăpastia din spatele 
lor. Voi o s-o faceţi? 

Manon dădu din cap spre Petrah. Cu ochi strălucitori, 
moştenitoarea nu făcu decât să repete gestul. Avea să li se 
permită să plece aşa cum sosiseră: nevătămate. 

Aşadar, Manon îl înghionti pe Abraxos, iar el se avântă 
în văzduh, Cele Treisprezece urmându-l. 

Nu era un copil al războiului. 

Ci al păcii. 


CAPITOLUL 
44 


— Cum am să te tai azi, Aelin? 

Cuvintele lui Cairn fură o suflare fierbinte la urechea ei 
când îi zgârie coapsele goale cu cuțitul. 

Nu. Nu, era imposibil să fi fost un vis. 

Evadarea, Rowan, corabia spre Terrasen... 

Cairn înfipse vârful pumnalului în carnea de deasupra 
genunchiului, iar ea scrâşni din dinţi când sângele se 
adună şi curse, când el începu să răsucească lama, un pic 
mai adânc la fiecare rotaţie. 

De mai multe ori îi mutilase astfel trupul, oprindu-se 
numai când îi atingea osul, când ea ţipa încontinuu. 

Un vis. O iluzie. Faptul că scăpase de el şi de Maeve 
fusese o altă iluzie. 

Spusese? Spusese unde erau ascunse cheile? 

Nu se putu abţine să nu suspine. 

Apoi, o voce calmă şi educată spuse mieros: 

— Aşa ai ajuns, în ciuda instruirii tale? 

Nu era real. Faptul că Arobynn stătea în partea cealaltă 
a altarului era o iluzie. Chiar dacă semăna, cu părul lui 
roşcat şi strălucitor şi hainele impecabile. 

Fostul ei stăpân îi schiţă un zâmbet. 

— Până şi Sam a făcut faţă mai bine. 

Cairn răsuci din nou cuțitul, spintecând muşchiul. Ea se 
arcui, propriile ţipete răsunându-i în urechi. De departe, 
Fenrys mârâi. 

— Ai putea scăpa din lanţurile astea dacă într-adevăr ti- 
ai dori, spuse Arobynn, încruntându-se dezgustat. Dacă te- 
ai strădui cu adevărat. 

Nu, nu putea, şi totul fusese un vis, o minciună... 

— Te laşi prinsă aici. Pentru că în clipa în care ai să te 
eliberezi... Arobynn chicoti. Atunci ai să fii nevoită să te 


oferi ca un miel la tăiere. 

Ea zgârie şi se zbătu când îi sfâşie piciorul, fără să-l 
audă pe Cairn când acesta râse dispreţuitor. Il auzi doar 
pe Regele Asasinilor, care-i stătea alături nevăzut şi 
neobservat. 

— În sinea ta, speri c-ai să rămâi aici suficient de mult 
timp încât tânărul rege al Adarlanului să plătească preţul. 
În sinea ta, ştii că te ascunzi, aşteptându-l să îţi elibereze 
calea. Arobynn se rezemă de altar, curăţându-şi unghiile 
cu un pumnal. În sinea ta, ştii că nu este prea drept că zeii 
ăia te-au ales pe tine. Că Elena te-a ales pe tine în locul lui. 
Da, ea a tras de timp ca să trăieşti, dar tot tu ai fost aleasă 
ca să plăteşti preţul. Preţul ei. Şi al zeilor. 

Arobynn îi atinse obrazul cu degetele-i lungi. 

— Vezi de ce anume am încercat să te scutesc în toţi anii 
ăia? Ce ai fi putut evita, dacă ai fi rămas Celaena, dacă ai fi 
rămas cu mine? El zâmbi. Înţelegi, Aelin? 

Ea nu putea să-i răspundă. Nu avea voce. 

Cairn atinse osul şi... 

XXX 

Aelin se ridică, apucându-şi coapsele cu mâinile. 

Niciun lanţ nu o împovăra. Nicio mască nu o sufoca. 

Niciun pumnal nu fusese răsucit în trupul ei. 

Gâfâind, cu mirosul stătut al cearşafurilor înţepându-i 
nările şi cu sunetul ţipetelor ei înlocuit de ciripitul adormit 
al păsărilor, Aelin se frecă pe faţă. 

Prinţul care adormise lângă ea îi mângâia deja spatele în 
tăcere, cu mişcări liniştitoare. 

Dincolo de fereastra mică a hanului dărăpănat de 
undeva din apropierea graniţei dintre Fenharrow şi 
Adarlan, pluteau nori denşi de ceaţă. 

Un vis. Doar un vis. 

Se răsuci, atingând cu tălpile goale covorul învechit de 
pe podeaua denivelată. 

— Soarele răsare abia peste o oră, spuse Rowan. 

Totuşi, Aelin se întinse după cămaşa ei. 

— Atunci, am să-mi fac încălzirea. 


Poate avea să alerge, de vreme ce nu reuşise să o facă în 
ultimele săptămâni. 

Rowan se ridică, atent la absolut tot. 

— Antrenamentul poate să aştepte, Aelin. 

Deja trecuseră câteva săptămâni de când se antrenau, la 
fel de intens şi chinuitor ca în Mistward. 

Ea îşi trase pantalonii şi îşi puse centura sabiei. 

— Nu, nu poate. 

XXX 

Aelin se feri într-o parte, cuțitul lui Rowan zburând pe 
lângă capul ei şi retezându-i câteva fire din cosiţă. 

Ea clipi, gâfâind, şi abia o ridică la timp pe Goldryn ca 
să-i blocheze următorul atac. Metalul răsună prin băşicile 
usturătoare care îi acopereau mâinile. 

Băşici noi pentru un corp nou. După trei săptămâni 
petrecute în largul mării, abia se zăreau. În fiecare zi, în 
ciuda orelor petrecute antrenându-se cu sabia, trăgând cu 
arcul şi luptându-se corp la corp, mâinile îi erau tot 
catifelate. 

Mormăind, Aelin se aplecă, coapsele usturând-o când se 
pregăti să sară. 

Dar Rowan se opri în curtea prăfuită a hanului, 
coborându-şi bărdiţa şi sabia pe lângă corp. Sub primele 
raze ale răsăritului, hanul ar fi putut părea plăcut, briza 
mării dinspre coasta din apropiere plutind printre frunzele 
rămase în mărul încovoiat din mijlocul curţii. 

O furtună care se aduna spre nord le forţase corabia să 
găsească un port cu o seară în urmă, iar după mai multe 
săptămâni pe mare, niciunul dintre ei nu ezitase să stea 
câteva ore pe uscat, să afle ce naiba se întâmplase câtă 
vreme fuseseră plecaţi. 

Răspunsul: un război. 

Peste tot era război. Dar bătrânul hangiu nu ştia unde se 
dădeau lupte. Bărcile nu se mai opreau în port, iar navele 
mari de război pur şi simplu treceau mai departe. Dacă 
erau inamice sau nu, nici asta nu ştia. Aparent, nu ştia 
absolut nimic, nici măcar să gătească sau să facă puţină 


curăţenie în han. 

Dacă voiau să ajungă repede în Terrasen, trebuiau să se 
întoarcă pe mare într-o zi sau două. În nord erau prea 
multe furtuni ca să fi riscat să traverseze direct acolo, 
spusese căpitanul lor. În această perioadă a anului, era 
mai sigur să ajungă pe coasta continentului, apoi să 
navigheze în sus. Chiar dacă acel ordin şi acele furtuni îi 
făcuseră să acosteze aici: undeva între graniţa dintre 
Fenharrow şi Adarlan, la câteva zile distanţă de Rifthold. 

Când Rowan nu se întoarse la antrenamentul lor, Aelin 
se încruntă. 

— Ce este? 

Nu era atât o întrebare, cât un ordin de a-i spune ce se 
petrecea. 

Hotărârea i se citea în privire, ca atunci când ea se 
întorsese de la alergat printre câmpurile ceţoase de 
dincolo de han şi îl găsise rezemat de măr. 

— Este suficient pentru azi. 

— Abia am început, spuse şi îşi ridică sabia. 

Rowan o tinu pe a lui coborâtă. 

— Nu prea ai dormit aseară. 

Aelin se încordă. 

— Am visat urât. Era o afirmaţie modestă. Îşi ridică 
bărbia şi îi zâmbi. Poate că încep să te obosesc puţin. 

În ciuda băşicilor, cel puţin luase din nou în greutate. Îşi 
văzuse braţele subţiri devenind musculoase şi coapsele 
fragile căpătând forţă. 

Rowan nu îi zâmbi. 

— Hai să luăm micul dejun! 

— După cina de aseară, nu mă grăbesc. Ea nu îl avertiză 
făcându-i cu ochiul înainte să sară spre el, lovind în sus cu 
Goldryn şi împungând în jos cu pumnalul. 

Rowan îi întâmpină atacul, respingându-l cu uşurinţă. Se 
loviră, se despărţiră şi se loviră din nou. 

Caninii lui luciră. 

— Trebuie să mănânci! 

— Trebuie să mă antrenez! 


Ea nu putea să curme nevoia de a face ceva. De a fi în 
mişcare. 

Indiferent de câte ori lovea cu sabia, simţea lanţurile. Şi 
ori de câte ori se oprea ca să se odihnească, îşi simţea şi 
magia... care aştepta. 

Într-adevăr, aceasta părea să deschidă un ochi şi să 
caşte. 

Aelin îşi încleştă maxilarul şi atacă din nou. 

Rowan îi întâmpină fiecare lovitură, iar ea îşi dădu 
seama că mişcările ei deveneau neglijente. Ştia că o lăsa 
să continue în loc să profite de multele ocazii ca să pună 
capăt luptei. 

Nu se putea opri. Războiul se dezlănţuia în jurul lor. 
Oamenii mureau. lar ea fusese închisă în nenorocita aia de 
cutie, fusese sfâşiată de nenumărate ori, incapabilă să 
reacționeze... 

Rowan lovi atât de repede încât Aelin nu-l văzu, dar 
piciorul pe care-l întinse în faţa piciorului ei fu cel care o 
osândi, făcând-o să cadă în praf. 

Genunchii juliţi pe sub pantaloni o dureau, făcând-o să 
scape pumnalul din mână. 

— Am câştigat! gâfâi el. Să mâncăm! 

Aelin se încruntă la Rowan. 

— Încă o rundă! 

Rowan îşi puse sabia în teacă. 

— După micul dejun. 

Cei doi mormăiră unul la celălalt. 

— Nu fi proastă! spuse el. Ai să-ţi pierzi toţi muşchii 
dacă nu te hrăneşti. Aşadar, mănâncă! lar dacă ai să mai 
vrei să te antrenezi după aceea, am să mă antrenez cu 
tine. Îi întinse o mână tatuată. Deşi probabil ai să vomiţi. 

Fie din cauza extenuării, fie din cauza mâncărurilor 
suspecte ale hangiului. _ 

— Oamenii mor, spuse Aelin. In Terrasen. Peste tot. 
Oamenii mor, Rowan! 

— Dacă iei micul dejun nu o să schimbi situaţia. Aelin 
schiţă un zâmbet, dar el o întrerupse. Ştiu că oamenii mor. 


O să-i ajutăm, dar trebuie să îţi mai rămână ceva putere, 
dacă vrei să reuşim. 

Era adevărat. Partenerul ei avea dreptate. Şi totuşi, ea îi 
vedea şi auzea pe muribunzii înspăimântați ale căror 
strigăte semănau atât de des cu ale sale. 

Rowan mişcă din degete, ca să-i atragă atenţia în tăcere. 
„Mergem?” 

Aelin se încruntă şi îl apucă de mână, lăsându-l să o 
ridice în picioare. „Eşti atât de insistent!” 

Rowan îi cuprinse umerii cu braţul. „Ăsta e cel mai 
politicos lucru pe care mi l-ai spus vreodată.” 

XXX 

Elide încercă să nu se crispeze la terciul gri care fumega 
în faţa ei, mai ales că hangiul urmărea totul din spatele 
barului său. Aşezaţi la una dintre mesele mici şi rotunde 
care umpleau spaţiul uzat, Elide surprinse privirea lui 
Gavriel din locul în care îşi împingea bolul. 

Gavriel duse lingura la gură. Lent. 

Elide căscă ochii şi mai mult când el deschise gura şi 
începu să mănânce. 

Înghiţi zgomotos şi abia reuşi să nu se crispeze. 

Elide îşi stăpâni zâmbetul când zări suferinţa pură în 
privirea galbenă a Leului. Aelin şi Rowan terminaseră o 
luptă asemănătoare când ea intrase în cârciumă în urmă 
cu câteva minute, regina urându-i noroc înainte să se 
întoarcă din nou în curte. 

Elide nu o văzuse să stea locului mai mult decât dura să 
mănânce. Sau în orele în care îi instruise să descifreze 
semnele Wyrd, după ce Rowan îi ceruse să îi înveţe asta. 

Acestea o scoseseră din lanţuri, le explicase prinţul. Iar 
dacă ilkenii erau rezistenți la magia lor, atunci le-ar fi fost 
util să înveţe semnele antice, având în vedere tot ce îi 
aştepta, luptele fizice şi magice. 

Semnele erau foarte ciudate şi grele. Elide nu ştia să 
citească în propria limbă; nu încercase demult să o facă şi 
se gândea că nu avea să i se dea prea curând ocazia. Dar 
dacă i-ar fi ajutat în vreun fel pe tovarăşii ei să înveţe 


aceste semne... ar fi putut încerca. Încercase suficient cât 
să înveţe deja câteva. 

Gavriel îndrăzni să mai ia o gură din terci, zâmbindu-i 
încordat hangiului. Bărbatul păru foarte uşurat că Elide îşi 
luă lingura şi înghiţi o dată. Era searbăd şi puţin amar - să 
fi pus sare, în loc de zahăr? Dar... era fierbinte. 

Gavriel îi întâlni privirea, iar Elide îşi controlă râsul. 

Ea mai mult simţi decât văzu intrarea lui Lorcan, iar 
hangiul îşi găsi brusc ceva de lucru în altă parte. Bărbatul 
nu fusese surprins să vadă cinci Fae intrând în hanul lui cu 
o seară în urmă, aşadar dispariţia lui ori de câte ori apărea 
Lorcan se datora cu siguranţă încruntării pe care masculul 
o desăvârşise în timp. 

Într-adevăr, Lorcan aruncă o privire către Elide şi 
Gavriel plecă de la masă. 

Nu prea vorbiseră în ultimele săptămâni. Elide nu ştia 
nici măcar ce să zică. 

Era un membru al acestui regat, al regatului ei. Pentru 
totdeauna. 

El şi Aelin cu siguranţă nu se împrieteniseră. Nu, doar 
Rowan şi Gavriel îi vorbeau. Fenrys, în ciuda faptului că-i 
promisese lui Aelin să nu se lupte cu Lorcan, îl ignora cea 
mai mare parte a timpului. Iar Elide... Dispărea destul de 
des încât Lorcan să nu se deranjeze să o abordeze. 

Bine. Era bine. Chiar dacă ea se trezea câteodată 
deschizând gura ca să îi vorbească, privindu-l când era 
atent la lecţiile lui Aelin despre semnele Wyrd sau când se 
antrena cu regina, în rarele momente când ei doi nu se 
certau. 

Aelin revenise la ei. Se recupera cât de bine putea. 

Elide nu mai luă o gură din terci. Gavriel, din fericire, nu 
spuse nimic. 

Şi nici Anneith nu îi vorbi. Nu îi şopti niciun sfat. 

Era mai bine aşa. Să asculte de ea însăşi. Şi era şi mai 
bine că Lorcan păstra distanţa. 


Elide mâncă în linişte restul terciului. 
XXX 


Rowan avea dreptate: ea aproape vomită după micul 
dejun. După cinci minute în curte, fusese nevoită să se 
oprească, terciul nenorocit ridicându-i-se în gât. 

Rowan chicotise când Aelin îşi dusese o mână la gură, 
iar apoi se transformase în şoim ca să zboare spre coasta 
din apropiere şi spre corabia care îi aştepta, să vadă ce 
făcea căpitanul. 

Rotindu-şi umerii, îi urmărise dispărând în nori. El avea 
dreptate, bineînţeles - trebuia să se odihnească. 

În cazul în care ceilalţi ştiau ce o agita, nu spuseseră 
nimic. 7 

Aelin o băgă pe Goldryn în teacă şi expiră prelung. În 
străfundurile ei, puterea hurui. 

Ea îşi îndoi degetele. 

Chipul palid al lui Maeve îi trecu prin faţa ochilor. 

Magia ei amuţi. 

Expirând din nou şi alungându-şi tremurul mâinilor, 
Aelin se îndreptă spre porţile deschise ale hanului. Un 
drum lung şi prăfuit se întindea înainte, câmpurile de 
dincolo de el fiind goale. Era un tărâm neimpresionant şi 
uitat. În afară de ceaţă şi câteva rândunele care zburdau 
prin iarba uscată de iarnă, abia zărise ceva în alergarea ei 
de la răsărit. 

Fenrys, lupul, stătea la marginea celui mai apropiat 
câmp, uitându-se în zare - exact unde fusese înainte de 
răsărit. 

Ea îl lăsă să îi audă paşii, urechile animalului zvâcnind. 
El se transformă când Aelin se apropie şi se rezemă de 
gardul aproape putrezit care înconjura câmpul. 

— Pe cine ai supărat de ai ajuns să păzeşti cimitirul? 
întrebă Aelin ştergându-şi transpiraţia de pe frunte. 

Fenrys pufni şi îşi trecu o mână prin păr. 

— Îţi vine să crezi că m-am oferit voluntar? 

Ea ridică o sprânceană, iar el ridică din umeri, privind 
din nou câmpul peste care ceața zăbovea încă, până în 
depărtare. 

— Nu am dormit bine zilele astea, spuse Fenrys şi îi 


aruncă o privire piezişă. Presupun că nu sunt singurul. 

Ea trase de băşica de la mâna dreaptă, şuierând. 

— Am putea înfiinţa o societate secretă - pentru cei care 
nu dorm bine. 

— Câtă vreme Lorcan nu este invitat, sunt de acord. 

Aelin râse. 

— Las-o baltă! 

Chipul lui se împietri. 

— Aş spune că asta fac. 

— În mod clar n-o faci. 

— Am să renunţ când n-ai să mai alergi până la epuizare 
la răsărit. 

— Nu alerg până la epuizare. Rowan mă supraveghează. 

— Rowan este singurul motiv pentru care nu 
şchiopătezi. 

Adevărat. Aelin îşi strânse mâinile care o dureau în 
pumni şi le băgă în buzunare. Fenrys nu spuse nimic - nu 
întrebă de ce nu îşi încălzea degetele. Sau aerul din jurul 
lor. 

El se întoarse doar spre ea şi clipi de trei ori. „Eşti 
bine?” 

Ţipătul unui pescăruş spintecă lumea gri, iar Aelin clipi 
de două ori. „Nu.” 

Mai mult nu ar fi recunoscut. Ea clipi din nou, acum de 
trei ori. „Eşti bine?” 

Şi el clipi de două ori. E 

Nu, nu erau bine. Probabil nu aveau să fie niciodată. În 
cazul în care ceilalţi ştiau, dacă vedeau dincolo de 
aroganță şi furie, nu dădeau de înţeles. 

Niciunul dintre ei nu comentase că Fenrys nu îşi folosise 
niciodată magia ca să se teleporteze. Nu că ar fi avut unde 
să meargă în mijlocul mării. Dar n-o folosea nici măcar 
când se antrenau. 

Probabil că murise odată cu Connall. Probabil că fusese 
un dar pe care îl împărtăşeau ei doi, iar să-l atingă era 
insuportabil. 

Tânăra nu îndrăznea să se uite în străfundurile ei, la 


marea agitată din ea. Nu putea. 

Aelin şi Fenrys rămaseră lângă câmp în timp ce soarele 
se ridică mai mult, alungând ceata. 

După un minut lung, ea îl întrebă: 

— Când i-ai jurat lui Maeve, ce gust avea sângele ei? 

El se încruntă. 

— De sânge. Şi putere. De ce? 

Aelin scutură din cap. Era un alt vis sau o altă 
halucinație. 

— Dacă este pe urmele noastre, cu armata, eu doar... 
încerc să înţeleg. Adică pe ea. 

— Plănuieşti să o ucizi. 

Terciul i se întoarse în stomac, dar Aelin ridică din 
umeri, chiar dacă simţi gust de cenuşă pe limbă. 

— Ai prefera să o faci tu? 

— Nu sunt sigur că aş supravieţui, spuse el printre dinţi. 
Iar tu ai un motiv în plus să faci asta. 

— Aş spune că avem aceleaşi motive. 

Ochii lui negri îi scrutară chipul. 

— Connall era un mascul mai bun decât - decât l-ai 
văzut atunci. Decât la sfârşit. 

Ea îl apucă de mână şi strânse. 

— Ştiu. 

Ultimul fuior de ceaţă dispăru. Fenrys o întrebă 
încetişor: 

— Vrei să-ţi povestesc despre asta? 

Nu se referea la fratele său. 

Ea scutură din cap. 

— Ştiu destule, spuse şi-şi studie mâinile îngheţate şi 
băşicate. Ştiu destule, repetă Aelin. 

El înţepeni, ducând o mână la sabia de la brâu. Nu din 
cauza cuvintelor ei, ci... 

Rowan plonjă din cer şi se transformă la câţiva metri de 
pământ, aterizând cu o graţie de prădător când alergă 
ultimii paşi spre ei. 

Goldryn şuieră când ea o scoase din teacă. 

— Ce s-a întâmplat? 


Partenerul ei nu făcu decât să-i arate ce zbura în înaltul 
cerului. 


CAPITOLUL 
45 


Bolovanii se ciocniră de alţi bolovani, iar Yrene se 
sprijini cu o mână de zidul de piatră care tremura al 
fortăreței Westfall când turnul se legănă. Pe hol, oamenii 
ţipau, unii plângeau, alţii se întindeau peste membrii 
familiei ca să îi ferească de dărâmături cu trupurile lor. 

Abia se crăpase de ziuă, iar lupta era deja în toi. 

Yrene se lipi de pietre, inima bătându-i cu putere, şi 
numără secundele până ce tremurul încetă. La ultimul atac 
fuseseră şase. 

Din fericire, ajunse la trei. 

Cinci astfel de zile. Cinci zile de coşmar fără sfârşit, în 
care doar orele nopţii le ofereau un răgaz. 

Pe Chaol îl văzuse numai cât să-l sărute în trecere şi să-l 
îmbrăţişeze. Prima dată avusese o rană la tâmplă pe care 
ea o vindecase. Data următoare, se aplecase puternic în 
baston, acoperit de noroi şi sânge, o mare parte din acesta 
nefiind al lui. 

Era sângele negru care îi întorcea stomacul pe dos. 
Sânge de valg. Acolo erau valgi care infestau gazdele 
umane. Prea mulţi ca să le vindece. Nu, partea asta urma 
după luptă. Dacă supravieţuiau. 

Curând, prea curând, răniții şi muribunzii începuseră să 
vină. Eretia înființase o infirmerie în marea sală şi acolo îşi 
petrecuse Yrene majoritatea timpului. Acolo se dusese 
după ce reuşise să doarmă câteva ore fără să viseze. 

Turnul se echilibră, iar Yrene spune, fără să se adreseze 
cuiva în mod special: 

— Păsările ruk încă ţin rândurile! Morathul trage doar 
cu catapultele pentru că nu poate străpunge zidurile 
fortăreței. 

Era doar într-o anumită măsură adevărat, dar familiile 


ghemuite în sală, care aveau la ele numai saltelele şi cele 
câteva bunuri de preţ, părură să se liniştească. 

Păsările ruk  stricaseră, într-adevăr, multe dintre 
catapultele aduse de Morath aici, dar câteva rămăseseră - 
suficiente cât să lovească fortăreaţa şi oraşul. Şi chiar dacă 
păsările ruk ţineau piept asediului, nu aveau să mai 
reuşească asta mult timp. 

Yrene nu voia să ştie câţi căzuseră. Vedea doar numărul 
de călăreţi din marea sală şi ştia că aveau să fie prea mulţi. 
Eretia ordonase ca păsările rănite să fie duse în una dintre 
curţile interioare, desemnând cinci vindecătoare ca să le 
supravegheze; spaţiul era atât de aglomerat că n-aveai loc 
să arunci un ac. 

Yrene se grăbi înainte, atentă la dărâmăturile 
împrăştiate pe scara turnului. Cu o zi în urmă, aproape îşi 
rupsese gâtul alunecând pe o bucată de lemn. 

Gemetele răniților îi ajunseră la urechi cu mult înainte 
să intre în marea sală, uşile deschise dezvăluind 
nenumărate rânduri de soldaţi, atât din khaganat, cât şi 
din Anielle. Vindecătoarele nu aveau paturi pentru toţi, aşa 
că mulţi fuseseră întinşi pe saltele. Când acestea se 
terminaseră, apelaseră la mantii şi pături puse pe piatra 
rece. 

Proviziile şi vindecătoarele nu erau de ajuns. Ar fi 
trebuit să aducă mai multe de la restul armatei lor. 

Yrene îşi suflecă mânecile, îndreptându-se spre baia de 
lângă uşi. Câţiva dintre copiii ale căror familii se 
adăposteau în fortăreață preluaseră sarcina de a goli 
albiile murdare şi de a le umple cu apă caldă la câteva 
minute, împreună cu ligheanele de lângă răniţi. 

Yrene nu fusese de acord ca odraslele să vadă o 
asemenea vărsare de sânge şi durere, dar nu era nimeni 
altcineva care să se ocupe de asta. Nu mai era nimeni prea 
nerăbdător să ajute. 

Poate că lordul din Anielle era un mare ticălos, dar 
poporul lui era un grup curajos şi generos. Unul care îl 
impresionase mai mult pe soţul ei decât propriul tată 


odios. 

Yrene se spălă pe mâini, deşi o făcuse înainte să coboare 
aici, şi le scutură ca să le usuce. Nu îşi permiteau să 
risipească puţinele pânze preţioase ca să se şteargă pe 
mâini. 

Magia ei abia îşi revenise, în ciuda faptului că dormise. 
Ştia că dacă s-ar fi uitat spre metereze, l-ar fi văzut pe 
Chaol folosindu-şi bastonul, poate chiar călare pe un cal de 
luptă pe care îl echipaseră cu protezele lui. Când îl văzuse 
ultima dată, chiar în după-amiaza zilei trecute, şchiopăta 
evident. 

Totuşi, nu se plânsese - nu îi ceruse să înceteze să îşi 
consume puterea. Intenţiona să lupte fie că stătea în 
picioare, fie că folosea bastonul, scaunul sau un cal. 

Eretia o întâmpină pe Yrene la jumătatea sălii, pielea ei 
bronzată strălucind de transpiraţie. 

— Vin cu o călăreaţă. Gâtul i-a fost tăiat de gheare, dar 
încă respiră. 

Yrene îşi reprimă fiorul. 

— Ghearele sunt otrăvite? 

Mulţi valgi aveau ghearele otrăvite. 

— Cercetaşul care a zburat ca să ne avertizeze de 
sosirea ei nu era sigur. 

Yrene îşi scoase trusa de unelte din desaga de la şold, 
scrutând sala în căutarea unui loc în care să se ocupe de 
călăreaţa rănită ce urma să sosească. Nu era mult loc - dar 
acolo, lângă lavoarele unde se spălase pe mâini, spaţiul era 
suficient. 

— Am să-i aştept la uşă! Yrene voi să se grăbească spre 
intrarea larg deschisă, dar Eretia o apucă de antebraţ, 
degetele-i subţiri intrându-i uşor în piele. 

— Te-ai odihnit destul? 

— Dar tu? îi răspunse Yrene. 

Eretia fusese aici când Yrene plecase cu greu la culcare 
în urmă cu câteva ore şi părea că Eretia ori sosise cu mult 
înaintea ei în dimineaţa asta, ori nu plecase deloc. 

Eretia miji ochii căprui. 


— Nu eu sunt cea care trebuie să aibă grijă de cât de 
mult se epuizează. 

Yrene ştia că Eretia nu se referea la Chaol şi legătura 
dintre trupurile lor. 

— Îmi cunosc limitele, spuse încordată Yrene. 

Eretia aruncă o privire cu subînţeles spre abdomenul 
încă plat al lui Yrene. 

— Multe nu ar risca deloc. 

Yrene se opri. 

— Asta e o ameninţare? 

— Nu, dar orice sarcină, în special în primele luni, este 
epuizantă. Asta fără ororile războiului şi lăsând la o parte 
faptul că-ţi foloseşti magia până la epuizare în fiecare zi. 

Pentru o clipă, Yrene se gândi la cele spuse. 

— De când ştii? 

— De câteva săptămâni. Magia mea mi-a transmis. 

Yrene înghiţi în sec. 

— Încă nu i-am spus lui Chaol. 

— Cred că dacă ar fi un moment potrivit în care să-i 
spui, zise vindecătoarea, gesticulând spre fortăreaţa care 
se cutremura în jurul lor, acum ar fi. 

Yrene ştia asta. De ceva vreme încerca să găsească o 
cale să îi spună. Dar să-l împovăreze cu grija pentru 
siguranţa ei şi a vieţii care se dezvolta în pântecul său... 
Nu dorise să îl distragă, să îi sporească teama căreia deja 
se chinuia să-i facă faţă, doar pentru că era aici, luptând 
alături de el. 

Şi ca soţul ei să ştie că, dacă ar fi murit, nu doar viaţa ei 
s-ar fi stins acum... Nu era în stare să îi spună. Nu încă. 

Poate că asta o făcea egoistă, poate proastă, dar nu 
putea să o facă. Chiar dacă în clipa în care îşi dăduse 
seama în baia corabiei, când încă nu îi venise menstruaţia 
şi începuse să numere zilele, plânsese de bucurie. Iar apoi 
îşi dăduse seama mai exact ce însemna să aibă un copil în 
timpul războiului; că, atunci când ar fi născut, acest război 
ar fi putut la fel de bine să fie încă în toi sau la sfârşitul 
ultimelor sale zile oribile. 


Yrene hotărâse să facă orice îi stătea în putere ca să se 
asigure că pruncul ei nu avea să se nască într-o lume a 
întunericului. 

— Am să-i spun la momentul potrivit, zise Yrene cam 
tăios. 

Din uşile deschise ale sălii se auziră cei care strigau 
„Faceţi loc! Faceţi loc răniților!” 

Eretia se încruntă, dar alături de Yrene se grăbi să-i 
întâmpine pe sătenii care, pe o targă deja însângerată, 
aduceau un călăreț ruk aproape mort. 

Calul de sub Chaol se mişcă, dar rămase neclintit unde 
stăteau de-a lungul meterezelor mai joase ale zidurilor 
fortăreței. Nu era un cal la fel de bun ca Farasha, dar 
destul de robust - un animal curajos care suportase bine 
şaua echipată cu proteze, adică tot ceea ce el ceruse. 

Chaol ştia că, descălecând, mersul pe jos nu avea să fie 
o opţiune. Spatele încordat îi spunea destule despre cât de 
intens lucra deja Yrene, cu toate că soarele abia răsărise. 
Dar putea lupta la fel de bine călare - tot putea conduce 
aceşti soldaţi. 

Inainte, întinzându-se pe o suprafaţă prea mare ca să-i 
poată număra, soldaţii lui Erawan atacau oraşul încă o zi 
lovind zidurile. 

Păsările ruk se înălţau, ferindu-se de săgeți şi sulițe, 
înşfăcând soldaţii de pe pământ şi sfâşiindu-i. Călare pe 
păsări, rukhinii dezlănţuiau propriul val de furie în treceri 
atente şi ingenioase organizate de Sartag şi Nesryn. 

Dar după cinci zile, chiar şi puternicele păsări ruk 
oboseau. 

Iar turnurile de asediu ale Morathului, pe care cândva le 
spulberaseră în bucăţi de metal şi lemn, îşi făceau acum 
loc spre ziduri. 

— Pregăteşte oamenii pentru impact! ordonă Chaol 
căpitanului din apropiere pe al cărui chip se citea 
îndârjirea. Căpitanul strigă ordinul soldaţilor pe care Chaol 
îi adunase chiar înaintea răsăritului. 


În ultimele două zile, câteva grupuri de soldaţi din 
Morath reuşiseră să agaţe căngi de ziduri, ridicând scările 
de asediu şi mulţimea de ostaşi odată cu ele. Chaol le 
doborâse şi chiar dacă războinicii din Anielle nu ştiuseră 
ce să le facă oamenilor infestaţi de demoni care veniseră 
să îi ucidă, îi ascultaseră ordinele. Opriseră repede valul 
de soldaţi de pe ziduri, tăind legăturile care ţineau scările. 

Însă turnurile de asediu care se apropiau... nu aveau să 
fie la fel de uşor de doborât. Şi nici soldaţii care traversau 
podul de metal ce urma să facă legătura între turn şi 
zidurile fortăreței. 

Ştia că, în spatele lui, la câteva niveluri mai sus, tatăl 
său urmărea totul. Cu ajutorul sistemului de lămpi pe care 
Sartag îi arătase cum să îl folosească, semnalase deja că 
aveau nevoie ca păsările ruk să revină în zbor şi să 
doboare turnurile. 

Dar păsările ruk treceau pe lângă partea din spate a 
armatei Morathului, unde comandanții ţinuseră rândurile 
de valgi în ordine. Cu o seară în urmă, Nesryn venise cu 
ideea de a nu mai ataca nesfârşitele linii ale frontului şi, în 
schimb, de a-i elimina pe cei care le comandau, de a crea 
haos şi dezordine. 

Primul turn de asediu se apropia, metalul scârţâind în 
timp ce balaurii - înlănţuiţi de pământ şi cu aripile tăiate - 
îl trăgeau, soldaţii aliniindu-se deja în spatele acestuia în 
două coloane, gata să urce repede. 

Ziua de azi urma să fie îngrozitoare. 

Calul lui Chaol se agită din nou sub el, iar masculul îşi 
trecu o mână înmănuşată pe grumazul armăsarului. 
Zăngănitul metalului pe metal fu înghiţit de vacarm. 

— Răbdare, prietene! 

Departe, dincolo de raza de acţiune a arcaşilor, 
catapulta era reîncărcată. Lansaseră un bolovan în urmă 
cu doar treizeci de minute, iar Chaol se ferise sub o boltă, 
rugându-se ca baza turnului pe care acesta îl lovise să nu 
se prăbuşească. 

Rugându-se ca Yrene să nu fie în apropierea lui. 


Abia o văzuse în zilele acestea de măcel şi extenuare. Nu 
avusese şansa să îi spună ce ştia, ce era în inima lui. Se 
mulţumise cu un sărut apăsat, dar scurt, iar apoi se 
grăbise spre acea parte a meterezelor unde era nevoie de 
el. 

Chaol îşi scoase sabia, metalul proaspăt lustruit 
şuierând când ieşi din teacă. Cu mâna cealaltă, apucă 
mânerele scutului. Era scutul unui călăreț ruk, uşor şi 
făcut pentru lupta rapidă. Proteza care îl ţinea în şa 
rămase stabilă, cataramele fiind neclintite. 

Soldaţii aliniaţi pe metereze se agitară la apropierea 
turnului de asediu şi a ororilor dinăuntru. 

— Cândva au fost oameni! strigă Chaol, vocea lui 
auzindu-se peste vacarmul luptei de dincolo de zidurile 
fortăreței. Incă pot să moară ca nişte oameni! 

Câteva săbii încetară să tremure. 

— Voi sunteţi poporul din Anielle, continuă Chaol, 
ridicând scutul şi înclinându-şi sabia. Să le arătăm ce 
înseamnă asta! 

Turnul de asediu se izbi de zidul fortăreței, iar podul de 
metal de la cel mai înalt nivel cobori brusc, strivind 
parapeţii meterezelor de dedesubt. 

Chaol deveni rece şi calculat. _ 

Soţia lui era în fortăreaţa din spatele lui. Însărcinată cu 
copilul lor. 

Nu avea de gând s-o dezamăgească. 

XXX 

Un turn de asediu ajunsese la zidurile fortăreței, iar o 
mulţime de soldaţi coborau acum din el direct în vechiul 
castel. 

In ciuda distanţei, de pe metereze Nesryn putea vedea 
haosul. Abia îl zărea pe Chaol pe calul său gri, luptându-se 
în mijlocul acestuia. 

Ridicându-se deasupra săgeţilor şi suliţelor lansate de 
armată spre ei, Nesryn se înclină spre stânga, păsările ruk 
din spatele ei procedând la fel. 

În partea cealaltă a câmpului de luptă, Borte şi Yeran, 


care conduceau o altă facțiune a rukhinilor, se înclinară 
spre dreapta, cele două grupuri de rukhini fiind o imagine 
în oglindă - se năpustiră unul spre celălalt, apoi se 
retraseră ca să brăzdeze rândurile din spate tocmai când 
Sartag, conducând un al treilea grup, se izbi din cealaltă 
direcţie. 

Ei doborâseră doi comandanţi, dar mai rămâneau trei. 
Nu printi, mulţumită zeilor de aici şi a celor treizeci şi şase 
din khaganat, dar tot valgi erau. Sângele negru acoperea 
armura ce îmbrăca penele lui Salkhi şi toate păsările ruk 
din înaltul cerului. 

Cu o seară în urmă, ea îşi petrecuse câteva ore 
curăţându-l pe Salkhi. Toţi rukhinii o făcuseră, pentru că 
nu voiau să rişte ca sângele vechi să interfereze cu modul 
în care penele lor captau vântul. 

Nesryn puse o săgeată în arc şi îşi alese ţinta. Din nou. 

Comandantul valg se ferise ultima dată de săgeata ei, 
dar acum n-avea s-o mai facă. 

Salkhi cobori, încasând săgeată după săgeată în platoşă, 
în penele groase şi în piele. Nesryn aproape vomitase 
prima dată când o săgeată îşi găsise ţinta, în urmă cu 
câteva zile, în urmă cu o veşnicie. Acum îşi petrecea câteva 
ore scoţându-le din corpul său în fiecare seară ca şi când 
ar fi fost spinii unei plante ţepoase. 

Sartag îşi petrecuse acel timp mergând de la un foc la 
altul, liniştindu-i pe cei ale căror păsări nu erau atât de 
norocoase sau liniştind păsările ruk ai căror călăreţi nu 
apucaseră noaptea. O căruţă cu sulde-le lor fusese deja 
umplută, aşteptând ultima călătorie spre casă, ca să fie 
înfipte în pantele golaşe ale Arundinului. 

Când Salkhi se apropie destul de mult ca să smulgă 
câţiva valgi de pe caii lor şi să îi sfâşie cu ghearele, Nesryn 
trase spre comandant, dar nu văzu dacă săgeata îşi atinse 
tinta. 

Un corn spintecă vacarmul. 

Rukhinii strigară, cu toții privind spre est, spre mare. 

Spre locul unde cavaleria Darghan şi infanteriştii atacau 


din flancul estic neprotejat al armatei Morathului, însăşi 
Hasar - călare pe calul ei Munigi - conducând armata 
khaganului. 

Cele două armate se izbiră pe câmpul din afara vechiului 
oraş, una cu culori închise şi una aurie, luptându-se brutal 
şi sângeros preţ de câteva ore din lunga zi mohorâtă. 

Totuşi, armata Morathului nu se destrămă. Şi, indiferent 
cum Nesryn şi rukhinii, conduşi de ordinele lui Sartaq şi 
ale lui Hasar, se adunau în spatele noilor lor soldaţi, valgii 
continuau să lupte. 

Şi totuşi, armata Morathului se afla încă între cea a 
khaganului şi oraşul asediat, ca un ocean întunecat. 

Când se lăsă noaptea, prea întunecată pentru luptă chiar 
şi pentru valgi, armata khaganului se retrase ca să 
evalueze situaţia, să se pregătească pentru atacul de la 
răsărit. 

În zbor, Nesryn îi cobori pe Yrene şi Chaol, însângeraţi 
şi extenuaţi, pe zidurile fortăreței care era din nou 
protejată, astfel încât să se poată alătura consiliului de 
război al urmaşilor regali ai khaganului. Peste tot în jur, 
soldaţii gemeau şi ţipau  agonizând, vindecătoarele 
conduse de Hafiza grăbindu-se să îi îngrijească înainte de 
începerea noilor lupte de dimineaţă. 

Dar când ei ajunseră la cortul de război al prinţesei 
Hasar, după ce toţi se adunară în jurul hărţii ținutului 
Anielle, avură la dispoziţie doar câteva minute să discute 
înainte să fie întrerupţi. 

De persoana la care Chaol se aştepta cel mai puţin să 
intre prin clapele cortului. 


CAPITOLUL 
43 


Perranthul se ivea la orizont, oraşul din piatră neagră 
fiind culcuşit între un lac de culoarea cobaltului şi un mic 
lanţ montan care îi purta numele. 

Castelul fusese construit de-a lungul muntelui înalt care 
mărginea oraşul, turnurile înguste ale acestuia fiind destul 
de înalte ca să rivalizeze cu cele din Orynth. Zidurile 
imense ale oraşului fuseseră dărâmate de armata 
Adarlanului şi nu mai fuseseră refăcute, clădirile de-a 
lungul marginilor acestuia împrăştiindu-se acum pe 
câmpiile de dincolo de râul Lanis care era acoperit de 
gheaţă şi curgea între lac şi marea îndepărtată. 

Pe aceste câmpii se gândea Aedion să ia poziţie. 

Gheaţa rezistă când ei traversară râul şi îşi organizară 
din nou rândurile reduse. 

Nobilii Whitethorn şi războinicii lor erau aproape 
epuizați, magia lor fiind o simplă briză. Dar, cu scuturile 
lor, întârziaseră Morathul cu o zi. 

O zi de care armata profitase ca să se odihnească, să 
doboare copaci şi să facă rost de lemne din hambarele sau 
fermele abandonate ca să îşi întreţină focurile. O zi în care 
Aedion îi ordonase lui Nox Owen să se ducă în Perranth ca 
emisar al său, în oraşul natal al hoţului, şi să vadă dacă 
bărbaţii şi femeile de acolo ar fi putut veni să le 
completeze rândurile epuizate. 

Nu erau mulţi. Nox revenise cu câteva sute de războinici 
şi mai puţin instruiți, fără stăpâni ai magiei. 

Ei aveau nişte arme, majoritatea vechi şi ruginite, dar 
măcar săgețile erau noi. Vernon Lochan avusese grijă ca 
poporul lui să rămână neînarmat, temându-se să nu se 
răzvrătească dacă ar fi aflat că adevăratul moştenitor al 
Perranthului fusese ţinut prizonier în cel mai înalt turn al 


castelului. 

Dar după toate aparențele, oamenii din Perranth deja se 
săturaseră de lordul lor marionetă. 

Şi, cel puţin, aveau pături şi mâncare în plus. Căruţele le 
aduceau la fiecare oră, împreună cu vindecătoarele - 
niciuna dăruită cu magie - care să bandajeze răniții. Cei 
care erau prea răniţi ca să lupte erau trimişi spre oraş cu 
căruțele de provizii, o parte din ei îngrămădiţi unii peste 
alţii. 

Dar o pătură şi o mâncare caldă nu aveau să le 
sporească numărul ori să ţină Morathul la distanţă. 

Aşadar, Aedion făcea planuri, ţinându-i aproape pe 
comandanții legiunii lui Bane. Ei aveau să facă diferenţa, 
profitând de fiecare centimetru de teren, fiecare armă şi 
soldat. 

El nu o vedea pe Lysandra. Nici Aelin nu-şi făcuse 
apariţia. 

Regina îi abandonase, mormăiau soldaţii. 

Aedion se asigura că pune capăt discuţiilor lor. 
Răstindu-se, le spusese că regina avea misiunea proprie în 
a le salva vieţile, iar dacă voia ca Erawan să afle despre 
asta, le-ar fi zis tuturor, de vreme ce erau atât de înclinați 
spre bârfă. 

Asta le domoli cât de cât nemulţumirea. 

Aelin nu îi apărase cu focul ei, ci îi lăsase să fie 
măcelăriți. 

O parte din el era de acord. Se întreba dacă ar fi fost 
mai bine să ignore cheile, să le folosească pe cele două pe 
care le aveau şi să distrugă aceste armate, în loc să 
distrugă cea mai importantă armă ca să făurească Lacătul. 

La naiba, ar fi plâns acum să îl vadă Dorian Havilliard şi 
grandioasa lui putere. Regele doborâse ilkeni din văzduh, 
le rupsese gâturile fără să îi atingă. Ar fi făcut o plecăciune 
în faţa bărbatului dacă i-ar fi salvat. 

Era miezul zilei când armata Morathului îi ajunse din 
nou, mulţimea de soldaţi întunecând linia orizontului ca o 
furtună care mătura câmpiile. 


El îi avertizase pe locuitorii Perranthului să fugă în 
Oakwald, dacă puteau. Ar fi fost inutil să se închidă în 
castel pentru că nu aveau provizii ca să reziste unui 
asediu. Se gândise să-l folosească în această luptă, dar 
avantajul lor era râul îngheţat, nu să se lase încolţiţi ca să 
îndure o moarte lentă. 

Nu venea nimeni să îi salveze. Nu primiseră nicio veste 
de la Rolfe, armata lui Galan era epuizată şi nu auziseră 
nimic despre soldaţii rămaşi ai lui Ansei din Briarcliff. 

Aedion nu lăsă să se vadă ce ştia când îşi conduse 
armăsarul în faţa liniilor frontului, inspectând soldaţii. 

Gustul fricii lor înceţoşa aerul rece, apăsarea groazei din 
ochii lor în timp ce îl urmăreau fiind tot mai mare. 

Legiunea Bane începu să lovească săbiile de scuturi - un 
ritm constant ca să acopere vibraţiile soldaţilor Morathului 
care mărşăluiau spre ei. 

Aedion nu se uită după femeia metamorfică printre 
soldaţi. Ilkenii zburau la joasă înălţime deasupra mulţimii 
agitate a Morathului. Ea fără îndoială avea să-i atace 
prima. 

Aedion îşi opri calul în mijlocul armatei lor, gheaţa de pe 
Lanis fiind aproape îngropată sub zăpada care căzuse 
noaptea trecută. Morathul ştia, totuşi, că aceasta exista. 
Era foarte probabil ca prinții valgi să fi studiat bine 
terenul. Era foarte probabil să îl fi studiat bine şi pe el 
tehnicile şi priceperea lui. Aedion ştia că avea să-l înfrunte 
pe unul dintre ei înainte să se termine lupta, probabil pe 
toţi. Nu urma să se termine cu bine. 

Totuşi, cât timp riscau să traverseze râul, nu îi păsa. 
Endymion şi Sellene, singurii Fae rămaşi tot cu o urmă de 
putere, erau postați chiar în spatele primilor soldaţi din 
legiunea Bane. 

Privirea propriilor lui soldaţi era o atingere fantomă 
între omoplaţi şi capul pe care purta un coif. Nu pregătise 
un discurs ca să îi determine să îşi adune forţele. 

Un discurs nu i-ar fi împiedicat pe aceşti oameni să 
moară astăzi. 


Aşadar, Aedion scoase sabia din Orynth, îşi ridică scutul 
şi se alătură ritmului constant al legiunii Bane. 

Transmiţând toată sfidarea şi furia din inima lui, lovi 
sabia veche de metalul îndoit şi rotund. 

Scutul lui Rhoe. 

Aedion nu îi spusese niciodată lui Aelin, dorindu-şi să 
aştepte până la întoarcerea în Orynth ca să dezvăluie că 
scutul pe care îl purta, pe care nu îl pierduse vreodată, 
aparținuse tatălui său. Şi multor altora înaintea lui. 

Nu avea un nume. Nici măcar Rhoe nu ştiuse cât de 
vechi era, iar când Aedion îl luase din camera lui Rhoe, 
singurul lucru luat când primise ştirea că familia lui fusese 
ucisă, le permisese şi celorlalţi să uite de acesta. 

Nici măcar Darrow nu îl recunoscuse. Uzat şi simplu, 
scutul trecuse neobservat la şoldul lui Aedion, o amintire a 
ceea ce pierduse şi a ceea ce ar fi apărat până la ultima 
suflare. 

Soldaţii din armata aliaţilor lor preluaseră ritmul când 
Morathul ajunse la marginea râului. Un ordin strigat de cei 
doi prinți valgi călare îi făcu pe primii infanterişti să 
traverseze gheaţa, ilkenii rămânând în urmă, aproape de 
centru, ca să atace când ei ar fi obosit. 

Ren Allsbrook şi ultimii lor arcaşi rămaseră ascunşi în 
spatele liniilor, alegându-şi ţintele dintre acele orori 
înaripate. 

Aedion şi armata lor îşi loviră neîncetat săbiile de 
scuturi. 

Apropiindu-se tot mai mult, armata Morathului înaintă 
pe râul îngheţat. 

Aedion păstră ritmul, inamicul lor nedându-şi seama că 
sunetul servea altui scop - era menit să acopere sunetul 
gheții care se crăpa în adânc. 

Morathul înaintă până ce aproape traversă râul. 

Enda şi Sellene nu fuseseră nevoite să strige ordinul. Un 
vânt suflă peste gheaţă şi se izbi în aceasta, printre 
crăpăturile pe care le făcuseră. Apoi dădură gheaţa la o 
parte, spulberând-o. 


Într-o clipă, Morathul mărşăluia spre ei. 

În următoarea, luptătorii plonjară, apa plescăind, 
strigătele şi ţipetele umplând aerul. Ilkenii ţâşniră înainte 
ca să apuce soldaţii care se înecau sub greutatea armurii 
lor. 

Însă Ren Allsbrook aştepta, iar la ordinul strigat de el, 
arcaşii traseră asupra ilkenilor expuşi. Din cauza 
loviturilor îndreptate spre aripi, căzură pe gheaţă şi în apă. 
Scufundându-se, unii ilkeni fură traşi de propriii soldaţi 
care se agitau. 

Ambii prinți valgi ridicară o mână, ca şi când ar fi gândit 
la unison. Soldaţii se opriră pe mal, urmărind cum fraţii lor 
se înecau, privind cum Endymion şi Sellene continuau să 
spulbere gheaţa, împiedicând-o să se formeze din nou. 

Aedion îndrăzni să zâmbească văzând soldaţii care se 
înecau. 

Îi zări pe cei doi prinți valgi zâmbindu-i din partea 
cealaltă a râului. Unul îşi trecu o mână peste colierul 
negru de la gât - o promisiune şi reamintire a ceea ce i-ar 
fi făcut, mai exact. 

Aedion îşi înclină batjocoritor capul, invitându-i. Erau 
liberi să încerce. 

Puterea nobililor Fae cedă în sfârşit, anunţată de gheaţa 
care se formă peste soldaţii care se înecau, închizându-i 
sub apa întunecată. 

Prinții valgi trimiseră o rafală întunecată de vânt, iar 
soldaţii lor nici măcar nu se uitară în jos când începură să 
mărşăluiască peste gheaţă, ignorând pumnii care loveau 
sub picioarele lor. 

Aedion îşi conduse calul în spatele liniei frontului, spre 
locul unde Kyllian şi Elgan stăteau călare pe armăsarii lor. 
Cel mult două mii de inamici se scufundaseră în râu. 
Niciunul n-avea să iasă. 

Nu era o pagubă prea mare pentru armata care acum 
înainta. 

Aedion nu ştia ce să le spună propriilor comandanţi, 
care îl cunoscuseră o mare parte din viaţa lui, probabil mai 


bine decât oricine. Nici ei nu aveau cuvinte pentru el. 

Când Morathul ajunse în sfârşit pe malul lor, săbiile 

strălucind în lumina zilei mohorâte, Aedion strigă şi atacă. 
XXX 

Ilkenii aflaseră că printre ei se afla o creatură 
metamorfică şi că aceasta se dădea drept balaur. Lysandra 
îşi dădu seama de asta după ce zburase în direcţia lor, 
sărind din rândurile armatei ca să se izbească într-un grup 
de trei. 

Alţi trei aşteptaseră, ascunzându-se în hoarda de 
dedesubt. Era o ambuscadă. 

Abia doborâse doi, tăindu-le capetele cu coada-i ţepoasă, 
înainte ca ghearele lor otrăvite să o forţeze să fugă. 
Aşadar, îi atrăsese pe ilkeni spre frontul ei, direct în raza 
de acţiune a arcaşilor lui Ren. 

Ei abia reuşiseră să doboare ilkenii, trăgând în aripi, 
fapt care îi permisese Lysandrei să le smulgă capetele. 

În căderea lor, ea plonjase spre pământ, transformându- 
se în zbor. Aterizase în forma unui leopard-fantomă şi se 
dezlănţuise asupra infanteriştilor care se împingeau deja 
în scuturile unite ale Terrasenului. 

Unitatea pricepută a legiunii Bane nu conta în faţa 
numărului mare, forţându-i să se retragă. Pe războinicii 
Fae şi Asasinii Tăcuţi - cei câţiva soldaţi rămaşi ai lui Ansei 
şi Galan fiind printre ei - nu îi putea reţine niciuna din 
acele unităţi mortale. 

Aşadar, ea zgârie, sfâşie şi spintecă, bila neagră 
arzându-i gâtul. Zăpada se transforma în noroi sub labele 
ei. Cadavrele se adunau, iar oamenii şi valgii strigau. 

Vocea lui Aedion zdruncină rândurile: „Menţineţi flancul 
drept!” 

Ea îndrăzni să se uite spre acesta. Ilkenii îşi 
concentraseră forţele acolo, izbindu-se în oameni într-o 
grupare a morţii şi otrăvii. 

Apoi, un alt ordin al prinţului se auzi: „Rezistaţi în 
stânga!” 

El repoziţionase legiunea Bane printre flancurile din 


stânga şi dreapta ca să compenseze instabilitatea lor din 
câmpiile sudice şi totuşi, nu era suficient. 

Ilkenii sfâşiară cavaleria, caii nechezând când ghearele 
otrăvite le scoaseră măruntaiele, călăreţii fiind striviţi sub 
trupurile lor doborâte. 

Aedion galopă spre flancul stâng, urmat de o parte din 
legiunea Bane. 

Lysandra spintecă soldat după soldat, săgețile zburând 
din direcţia ambelor armate. 

Morathul avansa în continuare, înaintând puternic şi 
respingând legiunea Bane ca şi când ar fi fost doar o 
creangă care îi bloca drumul. 

Respirația îi ardea plămânii, picioarele o dureau, dar ea 
tot lupta. 

Dacă mai continuau aşa, n-avea să mai rămână nimic din 
ei până la apus. 

Şi ceilalţi oameni începură să-şi dea seama de asta. Se 
uitară dincolo de demonii cu care se luptau, spre zecile de 
mii care veneau din urmă în rânduri ordonate, aşteptând 
doar să ucidă. 

O parte dintre soldaţi începură să se întoarcă. Să fugă 
din liniile frontului. 

Alţii îşi aruncară direct scuturile şi fugiră din calea 
Morathului. 

Morathul profită de asta. Ca un val care se sparge de 
țărm, se izbi în prima linie, chiar în mijlocul care nu cedase 
nici măcar când se clătinaseră ceilalţi, creând o breşă. 

Haosul era la putere. 

Aedion strigă de undeva, din mijlocul iadului: „Refaceţi 
rândurile!” 

Ordinul fu ignorat. 

Legiunea Bane încercă şi nu reuşi să ţină rândul. Ansei 
din Briarcliff le strigă oamenilor ei care fugeau să se 
întoarcă în front, Galan Ashryver dând aceleaşi ordine 
soldaţilor lui. Ren le strigă arcaşilor lui să rămână, dar şi 
ei îşi abandonară posturile. 

Lysandra tăie gambele unui soldat de-al Morathului, 


apoi sfâşie gâtul altuia. Niciunul dintre războinicii 
Terrasenului nu rămase la un pas în urma ei ca să 
decapiteze trupurile căzute. 

Niciunul. 

Se terminase. 

Aedion îi spusese că era inutilă. 

Lysandra se uită spre ilkenii care se înfruptau din 
flancul drept şi îşi dădu seama ce trebuia să facă. 

Aedion îşi imaginase că toți aveau să fie ucişi pe loc, 
luptându-se până la sfârşit. Nu doborâţi unul câte unul, în 
timp ce fugeau. 

El fusese împins în spatele liniilor când Morathul 
înaintă, chiar şi legiunea Bane fiind nevoită să plece din 
front. Curând, dezordinea avea să fie totală. 

Săgeţile încă zburau din spatele rândurilor lor, Ren dând 
un ordin, măcar ca să le asigure retragerea. 

Nu era un marş ordonat spre nord. Nu, soldaţii fugeau, 
împingându-se unul pe celălalt. 

Un sfârşit urât, nedemn să fie menţionat, nedemn pentru 
regatul său. 

Intenţiona să rămână aici până ar fi fost doborât. 

Mii de oameni fugiră pe lângă el, cu ochii măriţi de 
groază. Morathul îi urmări, prinții valgi zâmbind în timp ce 
aşteptau festinul care urma cu siguranţă. 

Se terminase, aici, pe acest câmp fără nume din faţa 
Perranthului. 

Apoi un strigăt străbătu rândurile care se rupeau. 

Oamenii care fugeau începură să se oprească. Să se 
întoarcă în direcţia veștii. 

Aedion împunse cu sabia un soldat al Morathului înainte 
să înţeleagă pe deplin cuvintele. 

„A venit regina! Regina este în prima linie!” 

Pentru o clipă, scrută cerul după o explozie de foc. 

Nu zări niciuna. 

Groaza îi cuprinse inima, o frică mai mare ca niciodată. 

„Regina este în prima linie - în flancul drept.” 

Lysandra. 

Lysandra luase chipul lui Aelin. 

El se întoarse spre flancul drept inexistent tocmai când 


regina cu păr auriu într-o armură împrumutată înfruntă doi 
ilkeni, ţinând în mâini un scut şi o sabie. 

„Nu!” 

Cuvântul fu ca un pumn prin corpul lui, mai puternic 
decât orice lovitură pe care o simţise vreodată. 

Aedion începu să alerge, făcându-şi loc printre oamenii 
lui spre flancul drept prea depărtat. Spre femeia 
metamorfică înfruntând ilkenii, fără gheare, colţi sau ceva 
care să o protejeze în afară de sabie şi scut. 

„Nu” 

Îi împinse pe oameni din calea lui, zăpada şi noroiul 
îngreunându-i fiecare pas când cei doi ilkeni se apropiară 
de femeia metamorfică-regină, savurând prada. 

Dar soldaţii îşi încetiniră fuga. Unii chiar refăcură 
rândurile când strigătul se auzi din nou. „Regina este aici! 
Regina luptă în prima linie!” 

Exact de asta o făcuse. De asta apelase la forma umană 
lipsită de apărare. 

„Nu!” 

Ilkenii se înălţară deasupra ei, rânjind cu chipurile lor 
oribile şi strâmbe. 

Prea departe. El era încă mult prea departe ca să facă 
orice... 

Unul din ilkeni lovi cu un braţ lung cu gheare. 

Ţipătul ei acoperi vuietul luptei în timp ce ghearele 
otrăvite îi sfâşiară coapsa. 

Ea căzu, ridicând scutul ca să se protejeze. 

În sinea lui, retrăgea tot ce îi spusese, fiecare clipă de 
furie din inima lui. 

Aedion îşi făcu loc printre oamenii lui, incapabil să 
respire, să gândească. 

Îşi retrăgea cuvintele; nu vorbise serios. 

Lysandra încercă să se ridice pe piciorul rănit, iar ilkenii 
râseră. 

— Te rog! strigă Aedion. Cuvintele fură înghiţite de 
tipetele muribunzilor. Te rog! 

Ar fi făcut orice învoială, şi-ar fi vândut sufletul zeului 


întunecat, dacă ar fi cruţat-o. 

Nu vorbise serios. Îşi retrăgea toate cuvintele. 

Inutilă. Îi spusese că era „inutilă”. O aruncase goală, în 
zăpadă. 

Îşi retrăgea cuvintele. 

Aedion suspină, aruncându-se spre ea când Lysandra 
încercă din nou să se ridice, folosind scutul ca să se 
echilibreze. 

Oamenii se adunară în spatele ei, aşteptând să vadă ce 
urma să facă Aducătoarea-Focului, cum avea să-i facă 
scrum pe ilkeni. 

Nu era nimic de văzut. Nimic, în afară de moartea ei. 

Totuşi, Lysandra se ridică, părul auriu al lui Aelin 
căzând pe faţa ei când îşi ridică scutul şi-şi îndreptă sabia 
spre ilkeni. 

„A venit regina; luptă singură.” 

Oamenii alergară înapoi spre linia frontului. Se 
întoarseră şi alergară spre ea. 

Lysandra tinu ferm sabia, o păstră îndreptată spre 
ilkeni, sfidătoare şi furioasă. 

Pregătită pentru moartea care urma curând. 

Ea fusese dispusă să moară de la bun început. Acceptase 
planurile lui Aelin, ştiind că s-ar fi putut ajunge la asta. 

Dacă s-ar fi transformat în balaur, i-ar fi distrus pe 
ilkeni. Dar rămase în trupul lui Aelin, ţinând sabia ridicată 
- singura sa armă. 

Terrasenul era patria ei, iar Aelin era regina ei. 

Ar fi murit ca să ţină unită armata, să împiedice 
rândurile să se destrame, să adune soldaţii o ultimă dată. 

Din picior îi curgea sânge pe zăpadă, iar cei doi ilkeni 
adulmecară, râzând din nou. Ei ştiau ce pândea sub pielea 
ei, ştiau că nu o înfruntau pe regină. 

Ea rămase pe loc. Nu cedă niciun centimetru în faţa 
ilkenilor care înaintară încă un pas. 

Pentru Terrasen, pentru Aelin, avea de gând să reziste. 

El îşi retrăgea cuvintele. Toate cuvintele. 

Aedion era abia la treizeci de metri distanţă când ilkenii 


atacară, strigând când cel din stânga lovi cu ghearele, iar 
cel din dreapta sări spre ea, ca şi când ar fi vrut să o 
doboare în zăpadă. 

Lysandra pară lovitura din stânga cu scutul, doborându-l 
pe ilken şi, cu un strigăt, lovi în sus cu sabia, spre dreapta, 
spintecând ilkenul de la buric la stern. 

Sângele negru curse, iar ilkenul ţipă destul de puternic 
încât lui Aedion să îi ţiuie urechile. Dar acesta se clătină, 
căzând în zăpadă, zbătându-se când se apucă de burta 
tăiată. 

Aedion alergă mai repede, fiind acum la zece metri 
distanţă, şi spaţiul dintre ei liber. 

Ilkenul care căzuse în stânga nu era mort. Când 
Lysandra se uită la cel care se retrăgea, acesta lovi din nou 
spre picioarele ei. 

Aedion aruncă sabia din Orynth cu toată forţa în clipa în 
care Lysandra se întoarse către ilkenul care ataca. 

Ea începu să se retragă, scutul ridicat fiind singura ei 
apărare, încă prea lent ca să scape de ghearele întinse. 

Vârfurile unse cu otravă îi atinseră picioarele tocmai 
când sabia lui străpunse ţeasta bestiei. 

Lysandra căzu în zăpadă, ţipând de durere, iar Aedion 
ajunse lângă ea, o ridică, smulse sabia din capul ilkenului 
şi-i tăie gâtul musculos. O dată. De două ori. 

Capul ilkenului se rostogoli în zăpadă şi noroi, cealaltă 
bestie fiind imediat înghițită de soldaţii Morathului care se 
opriseră să privească. 

Şi care, acum, se uitară la regină şi generalul ei şi 
atacară doar ca să fie întâmpinați de un val de soldaţi ai 
Terrasenului care alergară pe lângă Aedion şi Lysandra, 
scoțând strigăte de luptă. 

Aedion aproape o târî pe femeia metamorfică mai 
departe în spatele rândurilor refăcute, printre soldaţii care 
se adunaseră la regina lor. 

Trebuia să scoată otrava, să găsească o vindecătoare 
care putea s-o scoată imediat. Mai rămăseseră doar câteva 
minute înainte să ajungă la inimă... 


Lysandra se clătină cu un geamăt pe buze. 

Aedion îşi puse scutul pe spate şi o ridică pe umăr. 
Uitându-se la piciorul ei, văzu pielea sfâşiată, dar nu şi 
bale verzui. 

Poate că zeii ascultaseră. Poate că, potrivit lor, asta era 
compasiunea: ca otrava ilkenilor să-şi fi făcut efectul 
asupra altor victime înainte să ajungă la ea. 

Dar sângele pierdut... Aedion apăsă cu o mână pielea 
sfâşiată şi însângerată ca să oprească hemoragia. 
Lysandra gemu. 

Aedion scrută armata care se regrupa, încercând să 
zărească vreun stindard alb de-al vindecătoarelor, peste 
coifurile lor. Niciunul. Se întoarse spre linia frontului. 
Poate era vreun războinic Fae destul de priceput într-ale 
vindecărilor, cu destulă magie rămasă... 

Aedion se opri şi se uită la ce se ivea deasupra 
orizontului. 

Erau vrâăjitoarele Dinţi-de-fier. 

Câteva zeci, călare pe balauri. 

Dar nu în zbor. Balaurii mergeau pe pământ, trăgând un 
turn de piatră imens după ei. Nu era un turn de asediu 
obişnuit. 

Era un turn al vrăjitoarelor. 

Acesta se înălța câţiva zeci de metri, toată structura 
fiind construită pe o platformă pe a cărei formă nu reuşi să 
o determine din cauza unghiului faţă de pământ şi a 
rândurilor de balauri înlănţuiţi care îl târau pe câmpie. 
Alte zece vrăjitoare zburau în jurul acestuia, păzindu-l. 
Piatră neagră - piatră Wyrd - fusese folosită la făurirea lui, 
iar nişele ferestrelor fuseseră răspândite la toate 
nivelurile. 

Nu erau ferestre, ci orificii prin care să încline puterea 
oglinzilor care placau interiorul, aşa cum descrisese 
Manon Cioc-Negru. Toate puteau să fie reglate şi 
îndreptate în orice direcţie. 

Singurul lucru de care aveau nevoie era o sursă de 
putere pe care oglinzile să o amplifice şi să o proiecteze în 


lume. 

Pe toţi zeii! 

— Retragerea! strigă Aedion, deşi oamenii lui continuau 
să se adune. Retragerea! 

Cu vederea lui Fae, abia zări ultimul nivel al turnului, 
mai deschis spre cer decât celelalte. 

Vrăjitoare în veşminte negre erau adunate în jurul a 
ceea ce părea a fi o oglindă arcuită, înclinată spre mijlocul 
gol al turnului. 

Aedion se întoarse şi începu să fugă, cărând şi femeia 
metamorfică după el. 

— RETRAGEREA! 

Armata văzu ce se apropia. Fie că soldaţii îşi dădeau sau 
nu îşi dădeau seama că nu era un turn de asediu obişnuit, 
îi înţeleseseră destul de clar ordinul. Îl văzuseră fugind, cu 
Aelin pe umăr. 

Manon nu ştiuse niciodată care era raza de acţiune a 
turnului, cât de departe ar fi putut proiecta magia 
întunecată adunată în el. p 

Nu aveau unde să se ascundă pe câmp. In pământ nu era 
nicio adâncitură în care să se poată arunca împreună cu 
Lysandra, rugându-se ca explozia să treacă pe deasupra 
lor. Nimic în afară de zăpadă şi soldaţi agitați. 

— RETRAGEREA! 

Pe Aedion îl durea gâtul. 

El aruncă o privire peste umăr când vrăjitoarele din 
vârful turnului se dădură la o parte ca să lase să treacă o 
mică siluetă în robe negre, cu părul alb despletit. 

O lumină neagră începu să strălucească în jurul siluetei 
vrăjitoarei. Ea ridică o mână deasupra capului, adunând 
puterea. 

Supunerea. 

Manon Cioc-Negru le-o descrisese. Vrăjitoarele Dinţi-de- 
fier nu aveau altă magie în afară de asta, de abilitatea de a 
dezlănţui puterea zeiţei lor întunecate într-o explozie 
incendiară care să îi distrugă pe toţi în jurul lor. Inclusiv 
pe vrăjitoare. 


Puterea întunecată încă se aduna, mărindu-se în jurul 
vrăjitoarei într-o aură diabolică în clipa în care ea plecă 
pur şi simplu de pe marginea platformei turnului. 

Direct în gaura din mijlocul turnului. 

Aedion continuă să alerge. Nu putea decât să continue 
să se mişte când vrăjitoarea căzu în mijlocul turnului 
placat cu oglinzi şi dezlănţui puterea întunecată din ea. 

Lumea se zgudui. 

Aedion o azvârli pe Lysandra în noroi şi zăpadă şi se 
aruncă deasupra ei, ca şi când asta ar fi cruţat-o cumva de 
forţa clocotitoare care izbucni din turn, direct spre armata 
lor. 

Într-o clipă, flancul lor stâng se lupta, retrăgându-se din 
nou, iar în următoarea un val de lumină neagră se izbi în 
patru mii de soldaţi. 

Când lumina se retrase, lăsă în urma sa numai cenuşă şi 
metal îndoit. 


CAPITOLUL 
48 


Armata khaganului dăduse o lovitură îndeajuns de 
puternică Morathului încât tobele să amuţească. 

Nu era un semn sigur al înfrângerii, dar unul suficient 
încât să pară că, intrând în cortul mare de război al 
prinţesei Hasar, Chaol nu mai şchiopăta atât de mult. 
Sulde-ul ei fusese înfipt afară, coama maronie a calului 
fluturând în vântul dinspre lac. Suliţa lui Sartaq fusese 
înfiptă în noroiul rece lângă cea a surorii lui. Şi lângă 
sulița moştenitorului... 

Rezemându-se în baston, Chaol se opri în dreptul suliţei 
negre care fusese şi ea înfiptă, coama neagră strălucind 
încă în ciuda vechimii. Nu ca să indice prezenţa nobililor 
dinăuntru, ca semn al moştenirii Darghan, ci să reprezinte 
bărbatul pe care îl serveau. „Păr de cal ivoriu pentru 
vremuri de pace; negru pentru vreme de război.” 

El nu îşi dăduse seama că khaganul îi dăduse 
moştenitorului armăsarul negru ca să îl aducă pe aceste 
tărâmuri. 

Lângă Chaol, cu rochia pătată de sânge, dar cu ochii 
limpezi, se opri şi Yrene. Ei călătoriseră câteva săptămâni 
împreună cu armata şi totuşi, văzând semnul 
angajamentului lor faţă de acest război radiind peste 
secolele de cuceriri la care fusese martor... Acel sulde 
părea aproape sfânt. Chiar era sfânt. 

Chaol puse o mână pe spatele lui Yrene, îndrumând-o 
prin clapele cortului şi în spaţiul decorat ornamental. 
Pentru o femeie care sosise în Anielle exact la timp, doar 
Hasar ar fi reuşit cumva să poruncească ridicarea cortului 
regal în timpul luptei. 

Sprijinindu-şi bastonul plin de noroi pe platforma 
ridicată din lemn, Chaol scrâşni din dinţi când făcu un pas 


ascendent. Nici măcar covoarele groase şi somptuoase nu 
îi alinară durerea care-i străfulgeră spatele şi picioarele. 

El se opri, rezemându-se puternic de baston când 
inspiră, recăpătându-şi echilibrul. 

Chipul stropit de sânge al lui Yrene se încordă. 

— Să te aşezăm pe un scaun, şopti ea, iar Chaol dădu 
din cap. Să se aşeze, chiar şi pentru câteva minute, ar fi 
fost o uşurare binecuvântată. 

Nesryn intră în urma lor şi, aparent, auzi sugestia lui 
Yrene, pentru că se duse imediat la biroul în jurul căruia 
stăteau Sartaq şi Hasar şi scoase un scaun sculptat din 
lemn. Dând din cap în semn de mulţumire, Chaol luă loc. 

— Fără canapea aurie? o tachină Hasar, iar Yrene roşi, 
în ciuda sângelui de pe pielea-i arămie şi flutură din mână 
spre prietena sa, în semn s-o lase în pace. 

Canapeaua pe care Chaol o adusese cu el de pe 
continentul sudic - canapeaua pe care îl vindecase Yrene, 
de pe care o cucerise - era încă în siguranţă la bordul 
corabiei lor. Aşteptând, în caz că supravieţuiau, să fie 
prima piesă de mobilier din casa pe care avea s-o 
construiască pentru soţia lui. 

Pentru copilul pe care îl purta. 

Yrene se opri lângă scaunul său, iar Chaol îi apucă mâna 
subţire, împletindu-şi degetele cu ale ei. Erau murdari 
amândoi, dar lui nu îi păsa. Nici ei, având în vedere că îl 
strânse de mână. 

— Copleşim numeric legiunea Morathului, spuse Sartag, 
scutindu-i de tachinările lui Hasar, dar modul în care 
alegem să îi despărţim cât ne croim o cale spre oraş 
trebuie încă evaluat cu atenţie, ca să nu risipim prea mulţi 
soldaţi aici. 

Adevărata luptă încă-i aştepta, ca şi când ultimele zile de 
asediu îngrozitor şi măcel şi oamenii doborâţi astăzi ar fi 
fost doar începutul. 

— E o decizie destul de înţeleaptă, spuse Hasar. 

Sartaq tresări puţin. 

— S-ar putea să nu reuşim. Dacă nu ai fi sosit, soră, aş fi 


aşteptat ore întregi să sparg digul şi să inund câmpia, zise 
Sartag în clipa în care Chaol şi Hasar ridicară o 
sprânceană. 

Chaol tresări. 

— Asta voiai să faci? 

Prinţul îşi scărpină gâtul. 

— O măsură disperată de ultim moment. 

Într-adevăr. Un val atât de mare ar fi nimicit o parte din 
oraş, câmpia şi izvoarele termale şi kilometrii de teren din 
spatele lor. Orice armată din calea acestuia ar fi fost 
înecată - ar fi fost măturată. Ar fi putut ajunge chiar la 
armata khaganatului, care mărşăluia ca să îi salveze. 

— Atunci, să ne bucurăm că nu am făcut-o! spuse Yrene, 
albindu-se la faţă când şi ea se gândi la distrugere şi la cât 
de aproape fuseseră de dezastru. 

Faptul că Sartaq recunoscuse asta îi spunea destule: 
poate că era moştenitorul, dar îşi dorea ca sora lui să ştie 
că şi el putea să comită greşeli şi că era necesar să se 
gândească la un plan de acţiune, indiferent cât de uşor ar 
fi putut să pară. 

Hasar păru să înţeleagă şi dădu aprobator din cap. 

Cineva îşi drese vocea în cort şi toţi se întoarseră spre 
clapele date la o parte ca să îl găsească pe unul dintre 
căpitanii Draghan ţinându-şi sulde-ul în mâna stropită de 
noroi. Bâlbâindu-se, bărbatul zise că aveau musafiri, veniţi 
să-i vadă. Niciun nobil nu întrebă cine erau aceştia când îi 
făcură semn din mână solului ca să îi lase să intre. 

O clipă mai târziu, Chaol se bucura că stătea pe scaun. 

— Pe toţi zeii, şopti Nesryn. 

Chaol avu aceeaşi reacţie când Aelin Galathynius, 
Rowan Whitethorn şi alţi câţiva intrară în cort. 

Erau stropiţi cu noroi, părul împletit al reginei din 
Terrasen fiind mult mai lung decât îl văzuse Chaol ultima 
dată. lar privirea sa... Nu era cea blândă şi tăioasă 
totodată, ci mai pierdută. Mai obosită. 

Chaol se ridică în picioare. 

— Credeam că sunteţi în Terrasen! spuse fără să 


gândească. Toate rapoartele confirmaseră asta. Totuşi, iat- 
o, fără nicio armată. 

Trei masculi Fae - războinici înalţi, la fel de mari şi 
musculoşi ca Rowan - intraseră însoţiţi de o femeie umană 
delicată cu păr brunet. 

Dar Aelin nu făcea decât să-l tot fixeze cu privirea. 

Nimeni nu vorbi când lacrimile începură să îi curgă pe 
faţă. 

Nu din cauza faptului că era aici, îşi dădu seama Chaol 
când îşi luă bastonul şi se îndreptă şchiopătând spre Aelin, 
ci pentru că stătea în picioare, pentru că mergea. 

Tânăra regină râse de bucurie cu vocea spartă şi îşi 
aruncă braţele în jurul gâtului său. Durerea îi săgetă 
spatele la impact, dar şi Chaol o îmbrăţişă, toate 
întrebările dispărându-i de pe buze. 

Aelin tremura când se retrase. 

— Ştiam că o să reuşeşti, şopti ea, privindu-l din cap 
până-n picioare de două ori. Ştiam! Ştiam că o să reuşeşti! 

— Nu singur, zise el răguşit. 

Chaol înghiţi, eliberând-o pe Aelin ca să întindă un braţ 
în spatele lui, spre femeia pe care o ştia stând acolo, cu o 
mână pe medalionul de la gâtul ei. 

Poate că Aelin n-avea să-şi aducă aminte, poate că 
întâlnirea lor din urmă cu zece ani nu însemnase nimic 
pentru ea, dar Chaol o trase înainte pe Yrene. 

— Aelin, dă-mi voie să ţi-o prezint pe... 

— Yrene Towers, şopti regina când soţia lui veni lângă 
el. 

Cele două femei se uitară una la cealaltă. 

Lui Yrene îi tremură gura când deschise medalionul de 
argint şi scoase o bucată de hârtie. Cu mâini nesigure, i-o 
întinse reginei. 

Şi lui Aelin îi tremurară mâinile când acceptă bucata de 
hârtie. 

— Mulţumesc! şopti Yrene. 

Chaol presupuse că era tot ce trebuia să fie spus cu 
adevărat. 


Aelin despături hârtia, citind biletul pe care îl scrisese 
cu mâna ei, văzând liniile născute în urma sutelor de 
îndoiri şi recitiri din ultimii câţiva ani. 

— Am plecat la Torre, spuse Yrene, vocea spărgându-i- 
se. Am luat banii pe care mi i-ai dat şi am plecat la Torre. 
Şi am devenit moştenitoarea Marii Supreme. lar acum m- 
am întors, ca să ajut cum pot. Le-am arătat tuturor 
vindecătoarelor cum să se apere singure, aşa cum şi tu m- 
ai învăţat în seara aceea. Nu am risipit nicio monedă din 
cele pe care mi le-ai dat şi nicio secundă din viaţa pe care 
mi-ai cumpărat-o. Lacrimile îi curgeau necontenit pe chip. 
Nu am risipit nimic. 

Aelin închise ochii, zâmbind printre lacrimi, iar când îi 
deschise, apucă mâinile tremurânde ale lui Yrene. 

— Acum este rândul meu să îţi mulţumesc. 

Dar privirea lui Aelin căzu pe verigheta de pe degetul lui 
Yrene, iar când se uită spre Chaol, el zâmbi. 

— Nu mai este Yrene Towers, spuse încet Chaol, ci 
Yrene Westfall. 

Aelin râse gâtuită de bucurie, iar Rowan veni lângă ea. 
Yrene îşi lăsă capul pe spate ca să se uite bine la războinic, 
făcând ochii mari - nu doar din cauza staturii lui Rowan, ci 
şi a urechilor ascuţite, a caninilor uşor alungiţi şi a 
tatuajelor. 

— Daţi-mi voie să vă prezint; Lady Westfall, el e soţul 
meu, prinţul Rowan Whitethorn Galathynius, spuse Aelin. 

Pentru că aceea era într-adevăr o verighetă pe degetul 
reginei, smaraldul strălucind în ciuda noroiului. Pe mâna 
lui Rowan sclipea un inel de aur cu rubin. 

— Partenerul meu, adăugă Aelin, fluturându-şi genele la 
masculul Fae. Rowan îşi dădu ochii peste cap, dar nu reuşi 
să nu zâmbească în clipa în care înclină din cap spre 
Yrene. 

Yrene făcu o plecăciune, dar Aelin pufni. 

— Vă rog, fără asemenea gesturi! O să i se urce totul 
direct la capul lui de nemuritor. Zâmbetul i se domoli când 
Yrene roşi, iar Aelin ridică bucata de hârtie. Pot s-o 


păstrez? întrebă şi se uită la medalionul lui Yrene. Sau vrei 
să-l ţii acolo? 

Yrene îndoi degetele reginei în jurul hârtiei. 

— Este a ta, cum a fost dintotdeauna. O parte din curajul 
tău care m-a ajutat să îl găsesc pe al meu. 

Aelin scutură din cap, ca şi când ar fi ignorat afirmaţia. 

Dar Yrene închise pumnul lui Aelin. 

— Cuvintele pe care le-ai scris mi-au dat curaj. Fiecare 
kilometru pe care l-am făcut şi fiecare oră lungă în care am 
studiat şi am lucrat mi-au dat curaj. Îţi mulţumesc şi 
pentru asta! 

Aelin înghiţi cu greu, iar Chaol consideră gestul o scuză 
suficientă să se aşeze din nou, spatele lui fiindu-i 
recunoscător. 

— Mai este o persoană responsabilă pentru prezenţa 
armatei aici, îi spuse reginei şi gesticulă spre Nesryn care-i 
zâmbea deja. Nesryn şi cu mine am adunat rukhinii şi 
armata. 

O scânteie lumină ochii lui Aelin şi ambele femei se 
întâlniră la jumătatea drumului ca să se îmbrăţişeze 
strâns. 

— Vreau să aud toată povestea! spuse Aelin. Toate 
detaliile. 

Nesryn îşi stăpâni zâmbetul larg. 

— Ai s-o auzi, dar mai târziu. Aelin o bătu pe umăr şi se 
întoarse spre cei doi nobili care erau încă lângă birou. 
Inalţi şi magnifici, dar la fel de stropiţi de noroi ca regina. 

— Dorian? întrebă Chaol deodată. 

— Nu este cu noi, răspunse Rowan şi aruncă o privire 
spre nobili. 

— Ei ştiu totul, spuse Nesryn. 

— Este cu Manon, zise categoric Aelin. Chaol nu era pe 
deplin sigur dacă trebuia să se simtă uşurat. Caută ceva 
important. 

Cheile. Pe toţi zeii! 

Aelin dădu aprobator din cap. El avea să se gândească 
mai târziu unde ar fi putut să fie Dorian. Aelin dădu din 


nou din cap. Şi toată povestea urma să fie spusă mai 
târziu. 

— Daţi-mi voie să vi-i prezint pe prinţesa Hasar şi prinţul 
Sartaq, rosti Nesryn. 

Aelin făcu o plecăciune adâncă. 

— Aveţi recunoştinţa mea eternă, spuse Aelin cu glasul 
unei adevărate regine. 

Orice expresie şocată pe care ar fi afişat-o Sartaq şi 
Hasar văzând plecăciunea atât de adâncă a reginei fu 
ascunsă când făcură şi ei o plecăciune, înfăţişarea graţiei 
curteneşti. 

— Tatăl meu, spuse Sartag, a rămas în khaganat ca să 
ne supravegheze ţinuturile, împreună cu fraţii noştri, Duva 
şi Arghun. Dar fratele meu Kashin navighează cu restul 
armatei. Era la mai puţin de două săptămâni în urma 
noastră când am plecat. 

Aelin se uită la Chaol, iar acesta dădu din cap. Ceva 
licări în ochii ei când el îi confirmă, dar regina făcu semn 
din bărbie spre Hasar. 

— Mi-ai primit scrisoarea? 

Scrisoarea pe care o trimisese Aelin în urmă cu câteva 
luni, cerând ajutor şi promițând, în schimb, doar o lume 
mai bună. 

Hasar îşi curăța unghiile. 

— Probabil. Zilele astea primesc mult prea multe scrisori 
de la alte prințese ca să le mai ţin minte sau să le răspund 
tuturor. 

Aelin zâmbi ca şi când ele două ar fi vorbit o limbă pe 
care nu o putea înţelege nimeni altcineva, un cod special 
între două femei la fel de arogante şi mândre. Dar ea făcu 
semn spre însoțitorii ei, care înaintară. 

— Dă-mi voie să ţi-i prezint pe prietenii mei. Lordul 
Gavriel din Doranelle! Ea făcu semn din cap spre 
războinicul cu ochi roşiatici şi păr blond care se înclină. 
Tatuajele îi acopereau gâtul şi mâinile, dar fiecare mişcare 
a lui era graţioasă. E un fel de unchi de-al meu, adăugă 
Aelin zâmbind la Gavriel. E tatăl lui Aedion, adăugă când îl 


văzu pe Chaol încruntându-se. 

— Ei bine, asta explică unele lucruri, mormăi Nesryn. 

Părul, faţa lată... da, erau la fel. Dar în timp ce Aedion 
era de foc, Gavriel părea a fi din piatră. Într-adevăr, 
privirea îi era serioasă când spuse: 

— Aedion este mândria mea. 

Emoţia se văzu pe chipul lui Aelin, dar ea gesticulă spre 
masculul brunet. Nu era cineva cu care ar fi vrut să se 
lupte, decise Chaol când studie trăsăturile cioplite în 
granit, ochii negri şi gura lipsită de zâmbet. 

— Lorcan Salvaterre, anterior din Doranelle, iar acum 
un membru jurat cu sânge al regatului meu. Lorcan se 
încruntă. Încă suntem în perioada de ajustare, şopti ea 
zgomotos, iar Yrene chicoti. 

Lorcan Salvaterre. Chaol nu-l întâlnise pe mascul 
primăvara trecută în Rifthold, dar auzise totul despre el: că 
fusese cel mai de încredere comandant al lui Maeve, cel 
mai loial şi feroce războinic al ei; că-şi dorise să o ucidă pe 
Aelin şi că o ura. Cum de se întâmplase asta, de ce nu era 
ea în Terrasen cu armata ei... 

— Şi voi aveţi o poveste de spus, zise Chaol. 

— Într-adevăr. 

Licărul din privirea lui Aelin se stinse, iar Rowan îi 
atinse spatele cu o mână. Rău - se întâmplase ceva rău. 
Chaol o studie pe Aelin ca să-şi dea seama ce anume. 

Se opri când observă pielea catifelată a gâtului ei, lipsa 
cicatricilor. Cicatricile lipsă de pe mâini şi palme. 

— Mai târziu, spuse încet Aelin. Ea îşi îndreptă umerii şi 
un alt mascul cu păr blond înaintă. Chipeş. Era singurul 
mod în care îl puteai descrie. Fenrys... Ştii, de fapt, nu îţi 
cunosc numele de familie. 

Fenrys făcu poznaş semn din ochi reginei. 

— Moonbeam.! 

— Nu-i adevărat! spuse Aelin printre dinţi, înghiţindu-şi 
râsul. 


1 Rază de lună (n.tr.) 


Fenrys îşi atinse pieptul în dreptul inimii. 

— i-am jurat cu sânge. Aş minţi? 

Încă un mascul Fae jurat cu sânge în regatul ei. În 
partea cealaltă a cortului, Sartaq înjură în propria limbă, 
ca şi când ar fi auzit de Lorcan, Gavriel şi Fenrys. 

Aelin îi arătă lui Fenrys un semn vulgar care o făcu pe 
Hasar să chicotească şi se întoarse spre nobili. 

— Nu sunt prea instruiți şi nu-s atât de demni de 
compania voastră rafinată. Până şi Sartaqg zâmbi auzind 
asta, dar Aelin gesticulă spre femeia mică şi delicată. Şi 
singurul membru civilizat al regatului meu, Lady Elide 
Lochan din Perranth. 

Perranth. Chaol studiase recent arborele genealogic al 
familiilor din Terrasen şi văzuse lista atâtor case nobile 
tăiate de pe listă, victime ale cuceririi din urmă cu zece 
ani. 

Numele lui Elide fusese unul dintre ele. Încă un nobil din 
Terrasen care reuşise să scape de măcelarii Adarlanului. 

Tânăra frumoasă făcu un pas înainte şchiopătând şi o 
plecăciune spre nobili. Cizmele ei ascundeau orice semn al 
rănii, dar Yrene îşi îndreptă din prima atenţia spre piciorul 
ei drept, spre glezna ei. 

— Este o onoare să vă cunosc pe toţi! spuse Elide încet 
şi ferm, măsurându-i din priviri cu ochii ei negri ca şi când 
ar fi putut vedea pe sub pielea şi oasele lor, direct în 
sufletele de dedesubt. 

Aelin se şterse pe mâini. 

— Ei bine, am terminat şi cu prezentările, declară şi se 
îndreptă spre birou şi hartă. Să discutăm încotro aveţi de 
gând să mărşăluiţi după ce facem praf armata asta? 

Rowan vorbea cu căpitanul corabiei lor când pasărea 
ruk zburase pe lângă ei. 

Conform partenerului ei, pasărea aproape se izbise de 
corabie din cauza ceţii dense de pe mare. Un cercetaş din 
flota sudică. 

Rămăseseră cu un echipaj minim, deşi cercetaşul nu 
fusese inclus în planurile nobililor. Nu ştia decât că armata 
khaganului plecase spre Anielle. 

Nu se hotărâse încotro avea să se îndrepte după aceea - 
spre Rifthold sau Eyliwe. 

Aşadar, Aelin urma să îi ajute să se hotărască şi să se 
asigure că, după încheierea socotelilor cu Anielle, armata 
khaganului avea să mărşăluiască spre nord, către 
Terrasen. 

Şi nicăieri altundeva. Ar fi făcut şi le-ar fi oferit orice ca 
să îi convingă, chiar dacă prezenţa ei în Anielle ar fi 
însemnat să-şi întârzie întoarcerea în Terrasen. 

Se gândea că era mai bine să revină cu o armată în urma 
ei decât singură. 

Totuşi, acum, în cortul de război al nobililor, lui Aelin tot 
nu-i prea venea să creadă cât de mulți trimisese khaganul 
şi că urmau să vină şi alţii, după spusele prinţului Sartaq. 

Soldaţii infanterişti, însoţiţi de cavaleria care inspira 
respect, se plimbaseră printre corturile ridicate cu dibăcie. 
Darghanii, călăreţii legendari din stepele khaganatului. 
Poporul familiei regale, care cucerise continentul. 

lar apoi zăriseră păsările ruk şi Lorcan înjurase de 
mirare văzând creaturile frumoase şi puternice împodobite 
cu armură bogat ornamentată şi călăreţii înarmaţi pe care 
îi purtau. Cercetaşul pe care-l văzuseră nu se compara nici 
pe departe cu armata de cercetaşi din faţa lor. 


Aruncând o singură privire la Rowan, îşi dădu seama că, 
în mintea lui şireată, se contura deja un plan. 

Aşadar, Aelin întrebă nonşalant, zâmbind nobililor: 

— Unde aveați de gând să mergeţi cu toţii după asta? 

Prinţesa Hasar, la fel de şireată ca partenerul lui Aelin, 
îi zâmbi la rândul ei, tăios. 

— Sunt absolut sigură că vrei să coci vreun plan ca să ne 
convingi să mergem în Terrasen. 

În cameră se simţi încordarea, dar Aelin pufni. 

— Vreau? Cine spune că nu l-am pus deja în aplicare? 

— Zeii să ne ajute! mormăi Chaol, iar Rowan avu acelaşi 
sentiment. 

Hasar deschise gura, dar prinţul Sartaq interveni: 

— O să decidem încotro mărşăluim după ce o să ne 
asigurăm că Anielle nu mai este supus pericolelor, zise 
prinţul arătându-se serios, calculat - dar nu rece. Aelin îşi 
dăduse seama în câteva clipe că îl plăcea. Şi îl plăcu şi mai 
mult când se află că tocmai fusese desemnat moştenitor al 
khaganului, Nesryn fiind posibila mireasă. 

Posibilă, spre amuzamentul lui Aelin, pentru că Nesryn 
nu era prea dornică să fie împărăteasa celui mai puternic 
imperiu din lume. 

Dar ce spusese Sartaq... 

— Adică să nu vă îndreptaţi spre Terrasen? se trezi Elide 
întrebând. 

Aelin rămase nemişcată, strângându-şi pumnii pe lângă 
corp. 

Prințul Sartaq răspunse precaut: 

— Iniţial, aveam de gând să mergem spre nord, dar s-ar 
putea să fie şi alte locuri ca Anielle care trebuie eliberate. 

— Terrasenul are nevoie de ajutor, spuse Rowan, chipul 
său fiind imaginea calmului rece când îşi studie noii aliaţi 
şi vechii prieteni. 

— Şi totuşi, Terrasenul nu l-a cerut, replică Hasar, deloc 
tulburată în faţa zidului de războinici Fae care se 
încruntau la ea. Era exact genul de persoană care spera 
Aelin să fie când îi scrisese în urmă cu câteva luni. 


Chaol îşi drese vocea. Pe toţi zeii, Chaol mergea din nou! 
Şi se căsătorise cu Yrene Towers, care îl vindecase. 

Un fir într-o tapiserie. Aşa i se păruse în seara în care 
lăsase aurul pentru Yrene în Innish. Ca şi când ar fi tras un 
fir dintr-o tapiserie ca să vadă cât de departe ar fi ajuns. 

Aparent, tocmai până pe continentul sudic. Şi se 
întorsese cu o armată şi un prieten fericit şi vindecat. Sau 
pe cât de fericit ar fi putut fi acum oricare dintre ei. 

Aelin întâlni privirea lui Chaol. 

— Să ne concentrăm să câştigăm lupta asta, spuse el, 
dând înţelegător din cap spre focul pe care ştia că ea şi-l 
înăbuşea în privire, şi să hotărâm apoi. 

Prinţesa Hasar îi zâmbi superior lui Aelin. 

— Aşadar, vezi cum ne impresionezi! 

Acea tensiune se undui iarăşi prin cameră. 

Aelin se uită în ochii prinţesei, schiţă un zâmbet şi nu 
spuse nimic. 

Nesryn se mişcă pe loc, ca şi când ar fi fost perfect 
conştientă de ce ar fi putut însemna acea tăcere. 

— Cât de trainice sunt zidurile fortăreței? îl întrebă 
Gavriel pe Chaol, schimbând delicat subiectul. 

Chaol îşi frecă maxilarul. 

— Au mai rezistat la asedii, dar Morathul le-a lovit zile 
întregi. Meterezele sunt destul de solide, dar dacă mai 
folosesc de câteva ori catapultele, turnurile ar putea 
începe să se dărâme. 

Rowan îşi încrucişă braţele. 

— Zidurile au fost sparte azi? 

— Da, spuse macabru Chaol. De un turn de asediu. 
Păsările ruk nu au reuşit să sosească la timp ca să îl 
doboare. Nesryn se crispă, dar Sartag nu oferi nicio scuză. 
Am asigurat zidurile, dar soldaţii valgi ne-au doborât o 
parte din oameni - adică din cei din Anielle, continuă 
Chaol. 

Aelin studie harta, ignorând provocarea privirii feroce a 
prinţesei care îi semăna atât de mult. 

— Aşadar, cum facem? Trecem printre rânduri sau le 


eliminăm treptat? 

Nesryn împunse harta cu un deget, chiar deasupra 
lacului argintiu. 

— Dar dacă i-am împinge în lac? 

Hasar murmură, renunțând la tachinări. 

— In lăcomia lui de a prăda oraşul, Morathul s-a 
poziţionat prost. Nu a estimat că o să fie călcat în picioare 
de darghani sau sfâşiat de rukhini. 

Aelin se uită pieziş la Rowan şi îl văzu deja privind-o. 

„O să-i convingem să meargă spre Terrasen”, îi spuse în 
tăcere partenerul ei. 

Chaol se aplecă înainte, spatele tremurându-i uşor, şi îşi 
trecu un deget peste malul vestic al lacului. 

— Din nefericire, la o sută de metri de la mal, partea 
asta a lacului este puţin adâncă. Armata ar putea să iasă 
de acolo şi să ne tragă în apă. 

— Câteva ore în apa aia, răspunse Yrene strângând din 
buze, i-ar ucide. Hipotermia s-ar instala repede. Poate în 
câteva minute, în funcţie de vânt. 

— Asta dacă valgii cad victime unor asemenea lucruri, 
spuse Hasar. De obicei, nu mor ca oamenii adevăraţi, iar 
tu zici că se trag dintr-un ţinut al întunericului şi al 
frigului. Aşadar, nobilii chiar îşi cunoşteau inamicii. l-am 
putea împinge în apă ca să aflăm că nu are niciun efect 
asupra lor. Şi făcând asta, riscăm să ne expunem trupele la 
frig. Prinţesa arătă spre zidurile fortăreței. Mai bine i-am 
împinge direct în piatră, distrugându-i. 

Aelin era înclinată să o susţină. 

Lorcan deschise gura ca să spună fără îndoială ceva 
neplăcut, dar paşii care lipăiau în noroiul din faţa cortului 
îi făcură pe toţi să se întoarcă spre intrare cu mult înainte 
ca o tânără frumoasă şi brunetă să dea buzna înăuntru, 
cosiţele legănându-i-se. 

— N-o să vă vină să credeţi... 

Văzându-i pe Aelin şi pe masculii Fae, rămase cu gura 
căscată. 

Nesryn chicoti. 


— Borte, ţi-i prezint pe... 

În noroi se auziră alţi paşi, mai grei şi mai lenți decât 
mişcările rapide ale lui Borte, iar apoi un tânăr palid, nu cu 
pielea nebronzată ca a lui Borte sau a nobililor, intră 
clătinându-se. 

— S-a întors, spuse el gâfâind, holbându-se la Nesryn. 
Jur că preţ de câteva zile am simţit ceva, am notat 
schimbările, dar azi totul a revenit. 

Nesryn îşi înclină capul, părul brunet alunecându-i peste 
un umăr armat. 

— Cine... 

Borte îl strânse pe tânăr de braţ. 

— Falkan. Este Falkan, Nesryn! 

Prinţul Sartaq veni lângă Nesryn, la fel de grațios ca 
orice războinic Fae. 

— Cum? 

Dar tânărul se întorsese spre Aelin mijind ochii, ca şi 
când ar fi încercat să o recunoască, şi apoi spuse: 

— Asasinul de la piaţa din Xandria. 

Aelin ridică o sprânceană. 

— Sper că nu e al tău calul pe care l-am furat. 

Fenrys tuşi. Aelin îi zâmbi peste umăr războinicului. 

Tânărul îi studie chipul şi se uită la smaraldul imens de 
pe degetul ei. La rubinul şi mai mare de pe mânerul sabiei 
Goldryn. 

— Luam cina la focul de tabără şi, deodată, Falkan s-a 
apucat de stomac, ca şi când ar fi urmat să-şi verse maţele 
pe toţi - se încruntă de la Falkan la Borte -, iar apoi chipul 
i-a întinerit, îi zise Borte lui Nesryn. Este tânăr. 

— Mereu am fost tânăr, mormăi Falkan. Doar că nu 
păream. Ochii lui gri întâlniră din nou privirea lui Aelin. Ţi- 
am dat o bucată de mătase de păianjen. 

Pentru o clipă, trecutul şi viitorul se amestecară, 
clătinându-se. 

— Negustorul, murmură Aelin. Ultima dată îl văzuse în 
Deşertul Roşu, unde-i păruse cu douăzeci de ani mai în 
vârstă. Ţi-ai vândut tinereţea unui păianjen stygian. 


— Vă cunoaşteţi? spuse Nesryn cu gura căscată. 

— lţele sorții se ţes în moduri ciudate, spuse Falkan şi-i 
zâmbi apoi lui Aelin. Nu ţi-am reţinut numele. 

Hasar chicoti din partea cealaltă a biroului. 

— ÎI ştii deja, metamorficule. 

Înainte ca Falkan să îşi dea seama, Fenrys înaintă. 

— Metamorfic? 

— Şi unchiul Lysandrei, spuse Nesryn. 

Aelin se trânti pe scaunul de lângă Chaol. Rowan puse o 
mână pe umărul ei, iar când ea îşi ridică privirea, îl văzu 
aproape râzând. 

— Ce anume este atât de amuzant? şopti Aelin. 

Rowan zâmbi. 

— Că, pentru prima dată, tu eşti cea care rămâne mută 
de uimire. Aelin scoase limba. Borte zâmbi, iar Aelin îi făcu 
semn din ochi fetei. 

— O cunoaşteţi pe nepoata mea, le zise Falkan lui Aelin 
şi tovarăşilor ei. 

Fratele lui trebuie să fi fost mult mai bătrân ca să fie 
tatăl Lysandrei. Chipul lui Falkan nu semăna câtuşi de 
puţin cu al prietenei ei, cu toate că şi Lysandra îşi uitase 
înfăţişarea iniţială. 

— Lysandra este prietena mea şi Lady de Caraverre, 
spuse Aelin. Nu este cu noi, adăugă ea când Falkan aruncă 
o privire plină de speranţă spre clapele cortului. Este în 
nord. 

Borte îi studia din nou pe masculii Fae, interesată nu de 
frumuseţea lor remarcabilă, ci de statura, urechile 
ascuţite, armele şi caninii lor alungiţi. Aelin îi şopti 
conspirativ fetei: 

— Pune-i să se rostogolească înainte să le dai de 
mâncare. Lorcan se încruntă, dar Fenrys se transformă 
într-o clipă, lupul alb imens umplând spaţiul. 

Hasar înjură, Sartaq retrăgându-se un pas, dar Borte 
radie. 

— Aşadar, chiar sunteţi Fae! 

Gavriel, mereu cavalerul curtenitor, făcu o plecăciune. 


Ticălosul de Lorcan doar îşi încrucişă braţele. 

Totuşi, Rowan îi zâmbi lui Borte. 

— Chiar suntem. 

Borte se întoarse spre Aelin. 

— Atunci, tu eşti Aelin Galathynius. Arăţi exact aşa cum 
a spus Nesryn. 

Aelin zâmbi la Nesryn, femeia rezemându-se de Sartag. 

— Sper că ai spus doar lucruri îngrozitoare despre mine! 

— Doar ce e mai rău, răspunse monoton Nesryn, deşi 
gura îi zvâcni. 

Falkan şopti „Regina” şi căzu în genunchi. 

Hasar râse. 

— Când a făcut cunoştinţă cu noi, nu s-a arătat atât de 
mirat şi respectuos. 

Sartaq ridică din sprâncene. 

— I-ai spus să se transforme într-un şobolan şi să fugă. 

Aelin îl ridică pe Falkan de umăr. 

— Nu îl pot lăsa pe unchiul prietenei mele să 
îngenuncheze, nu-i aşa? 

— Ai spus că eşti o asasină. Ochii lui Falkan erau atât de 
mari încât albul din jurul lor strălucea. Ai furat caii 
lordului din Xandria... 

— Da, da, spuse Aelin fluturând o mână. Este o poveste 
lungă, iar noi suntem în mijlocul unui consiliu de război, 
deci... 

— S-o întind de aici? termină Falkan. 

Aelin râse, dar se uită la Nesryn şi Sartag. Prima făcu 
semn din bărbie spre Falkan. 

— E un fel de spion de-al nostru. Participă şi el la 
întâlnirile astea. 

Aelin dădu din cap şi îi făcu semn din ochi bărbatului 
metamorfic. 

— Presupun că, la urma urmei, nu aveai nevoie să ucid 
eu păianjenul stygian. 

Dar Falkan se încordă, atenţia lui îndreptându-se spre 
Nesryn şi Sartaq, spre Borte care se holba încă la masculii 
Fae. 


— Ei ştiu? 

Aelin avu senzaţia că trebuia să se aşeze din nou. Chaol 
chiar atinse uşor scaunul de lângă el, făcând-o pe Yrene să 
chicotească. 

Făcându-şi o favoare, Aelin se aşeză, Rowan venind 
lângă ea şi sprijinindu-şi mâinile pe umerii ei. Îşi trecu 
degetul mare peste gâtul lui Aelin, spre semnele de 
împerechere dintr-o parte care se cicatrizau din nou 
mulţumită apei de mare pe care o folosiseră ca să le 
pecetluiască. 

Dar chiar dacă muşchii i se relaxară odată cu sufletul 
sub atingerea lui tandră, respiraţia îi rămase încordată. 

Nu se relaxă când Nesryn spuse: 

— Păianjenii stygian sunt valgi. 

Tăcere. 

— Le-am întâlnit specia, kharankui, în mijlocul ținutului 
Dagul Fells. Au venit în lumea asta printr-o spărtură 
temporară dintre tărâmuri, iar apoi au rămas ca să 
păzească intrarea, în caz că o să mai apară vreodată. 

— Aşa ceva e imposibil să se termine cu bine, bombăni 
Fenrys. 

Elide încuviinţă mormăind. 

— Se hrănesc cu vise, ani şi viaţă, spuse Falkan, ducând 
o mână la piept. Aşa cum au spus prietenii mei că fac 
valgii. 

Aelin văzuse prinții valgi secând un om de ultima 
picătură de tinereţe şi vigoare, lăsând în urmă doar un 
cadavru uscat. Nu s-ar fi îndoit că păianjenii aveau daruri 
asemănătoare. 

— Ce înseamnă asta pentru război? întrebă Rowan, 
continuând s-o mângâie pe Aelin pe gât cu degetele mari. 

— O întrebare mai bună este dacă se vor alătura armatei 
lui Erawan, lansă Lorcan provocarea, cu chipul împietrit. 

— Ei nu îi dau socoteală lui Erawan, spuse încet Nesryn, 
iar după privirea pe care o avea Chaol, după compasiunea 
şi frica pe care le afişa, Aelin îşi dădu seama şi simţi 
răspunsul înainte ca Nesryn să termine de vorbit. 


Păianjenii stygian, kharankuii, dau socoteală reginei lor 
valge. Singura regină valgă. Maeve. 

Rowan o strânse de umeri pe Aelin cât ea se gândi la 
cuvintele goale şi reci. 

— Maeve este o regină valgă? şopti el. 

Aelin nu spuse nimic. Nu îşi găsea cuvintele. 

Puterea ei se agită, dar ea nu o simţi. 

Nesryn dădu serioasă din cap. 

— Da. Kharankuii ne-au spus toată povestea. 

La rândul ei, Nesryn le povesti cum Maeve găsise cumva 
o cale să pătrundă în lumea asta, fugind sau plictisindu-se 
de soţul ei, Orcus, fratele mai mare al lui Erawan; cum 
Erawan, Orcus şi Mantyx distruseseră lumile ca să o 
găsească, lui Orcus fiindu-i dor de soţia lui, şi se opriseră 
doar aici pentru că neamul Fae se ridicase ca să îi 
provoace. Fae conduşi de Maeve, pe care regii valgi nu o 
cunoşteau sau recunoşteau în forma pe care şi-o însuşise. 

Le povesti despre viaţa pe care şi-o croise singură, 
minţile tuturor  spiriduşilor în care intrase ea, 
convingându-i că fuseseră trei regine, nu două, inclusiv în 
mintea lui Mab şi a Morei, cele două surori regine care 
conduseseră Doranelle. Inclusiv în a lui Brannon. 

— Păianjenii au spus, continuă Nesryn, că nici măcar 
Brannon nu ştia. Nici măcar acum, în Lumea de Dincolo, 
nu ştie. Atât de mult au intrat puterile lui Maeve în mintea 
lui, în minţile tuturor. S-a declarat adevărata lor regină. 

Lumile şi adevărul o bombardară pe Aelin, rând pe rând. 

Elide era străvezie. 

— Dar se teme de vindecătoare, zise şi dădu din cap 
spre Yrene. Ai spus că păstrează bufnița aia - o 
vindecătoare Fae înrobită - în caz că valgii au s-o 
descopere vreodată. 

Pentru că asta era o altă parte a poveştii. Celălalt lucru 


pe care îl dezvăluise Nesryn, Chaol şi Yrene aducându-şi şi 
ei contribuţia. 

Valgii erau paraziți, iar Yrene putea să vindece gazdele 
umane; o făcuse pentru prinţesa Duva şi ar fi putut să o 
facă pentru mulţi alţii, înrobiţi cu inele sau coliere. 

Dar pe Duva o infestase... o prinţesă valgă. 

Aelin se rezemă de scaun, sprijinind capul de trupul 
masiv al lui Rowan. Mâinile lui îi tremurară pe umeri când 
păru să îşi dea seama ce, mai exact, pătrunsese în mintea 
lui, şi de unde venise puterea lui Maeve care îi permitea să 
facă asta; de ce rămânea nemuritoare şi veşnic tânără şi 
trăise mai mulţi ani decât toţi ceilalţi, de ce puterea lui 
Maeve era întunericul. 

— De aceea se teme de foc, spuse Sartag, făcând semn 
din bărbie spre Aelin. De aceea se teme atât de mult de 
tine. 

Şi de aceea voia să o distrugă - ca să fie exact ca 
vindecătoarea înrobită în formă de bufniţă de lângă ea. 

— Credeam... că am reuşit să o tai o dată, spuse în 
sfârşit Aelin. Acel întuneric tăcut şi antic o împingea şi o 
trăgea tot mai mult în jos... l-am văzut sângele curgând 
negru. Apoi s-a făcut roşu. Ea expiră, ieşind din întunericul 
şi liniştea care voiau să o devoreze pe deplin şi se forţă să- 
şi îndrepte spatele şi să se uite la Fenrys. Ai spus că 
sângele ei avea gust obişnuit când ai depus jurământul. 

Lupul alb se transformă din nou într-un mascul Fae. 
Pielea lui bronzată era palidă, ochii negri fiind plini de 
groază. 

— Aşa era. 

— Nici eu n-am simţit alt gust, mormăi Rowan. 

— A fost o vrajă - ca forma pe care o păstrează, spuse 
gânditor Gavriel. 

Nesryn dădu din cap. 

— Din ce au zis păianjenii, e foarte posibil să fie în stare 
să te convingă că sângele ei este ca sângele unui Fae. 

Fenrys scoase un sunet ca şi când i s-ar fi făcut greață, 
Aelin având pornirea să-l imite. 


Şi, de departe, o amintire nu-tocmai-amintire o agită - 
una a nopţilor de vară petrecute într-o poiană în pădure, în 
care Maeve o instruise şi-i spusese o poveste despre o 
regină care mergea printre lumi. 

Care nu fusese mulţumită în ţinutul în care se născuse şi 
găsise o cale să îl părăsească, folosind cunoştinţele 
pierdute ale călătorilor antici, ale trecătorilor printre lumi. 

Maeve îi spusese. Poate o poveste părtinitoare, dar ea i- 
o spusese. De ce? De ce ar fi făcut-o? Era o cale de a o 
convinge - sau ca să o facă să ezite, dacă s-ar fi ajuns 
vreodată la asta? 

— Dar Maeve îi urăşte pe regii valgi, spuse Elide, şi 
chiar şi din locul tăcut şi alunecos în care dispăruse Aelin, 
vedea mintea ageră care se agita în spatele ochilor ei. S-a 
ascuns atât de mult timp... Cu siguranţă nu o să se alieze 
cu ei. 

— A avut şansa să obţină un colier valg, spuse misterios 
Fenrys. Părea convinsă că putea să-l controleze pe prinţul 
din interiorul acestuia. 

Nu doar prin puterea ei, ci pentru că era o regină 
demon. _ 

Aelin se forţă să inspire din nou. Încă o dată. Ea strânse 
degetele, apucând o armă invizibilă. 

Lorcan nu rostise un cuvânt, rămânând locului, palid şi 
tăcut, ca şi când şi el şi-ar fi părăsit trupul. 

— Nu îi cunoaştem planurile, spuse Nesryn. Păianjenii 
kharankui nu au văzut-o de câteva milenii şi doar au auzit 
zvonuri de la cei mai puţin importanţi. Dar tot o venerează 
şi îi aşteaptă întoarcerea. 

Chaol întâlni privirea lui Aelin cu ochi întrebători. 

— Am fost prizoniera lui Maeve două luni, zise Aelin 
încetişor. 

O tăcere deplină se lăsă în cort şi, apoi, le explică totul: 
de ce nu era în Terrasen, cine lupta acum acolo, unde 
plecaseră Dorian şi Manon. 

Aelin înghiţi când termină, aplecându-se în atingerea lui 
Rowan. 


— Maeve voia să-i dezvălui unde sunt cele două chei 
Wyrd. Voia să i le dau, dar am reuşit să le dau altcuiva 
înainte să mă ducă în Doranelle. Credeam că voia să mă 
supună voinţei ei, să mă folosească pentru a cuceri lumea. 
Dar probabil acum pare că voia să mă folosească drept 
scut împotriva valgilor, ca să o protejez mereu. Cuvintele i 
se rostogoliră greu şi tăios de pe buze. Am fost prizoniera 
lui Maeve până acum aproape o lună, spuse şi dădu din 
cap spre curtenii ei. Când am scăpat, m-au găsit din nou. 

Tăcerea se lăsă iarăşi, noii ei tovarăşi rămânând fără 
cuvinte. Ea nu îi condamna. 

Apoi, Hasar spuse printre dinţi: 

— O s-o facem pe căţea să plătească şi pentru asta, nu-i 
aşa? 

Aelin se uită în ochii întunecaţi ai prinţesei. 

— Da, desigur! 

XXX 

Rowan simţise adevărul ca pe o lovitură fizică. 

Maeve era valgă. 

O regină valgă al cărei soţ înstrăinat invadase cândva 
lumea asta şi, dacă avea dreptate Chaol, îşi dorea să intre 
din nou în ea, dacă Erawan reuşea să deschidă poarta 
Wyrd. 

Ştia că oamenii lui, sau cum se mai numeau ei acum, 
erau şocaţi. Ştia că el căzuse într-un fel de amorţire. 

Femela pe care o serviseră şi căreia i se supuseseră 
era... valgă. 

Îi păcălise atât de bine încât nici măcar nu-şi dăduseră 
seama gustându-i sângele. 

Fenrys părea pe cale să vomite pe podeaua cortului. 
Pentru el, adevărul era îngrozitor. 

Lorcan rămăsese rece şi inexpresiv. Gavriel îşi tot masa 
maxilarul, disprețul plutindu-i în privire. 

Rowan expiră prelung. 

O regină valgă o ţinuse captivă pe Inima lui de Foc. Ce 
fel de putere încercase să pătrundă în mintea ei? 

Ce putere intrase în mintea lui Rowan? În toate minţile 


lor, dacă îşi putea fermeca sângele astfel încât să pară a 
avea gust obişnuit? 

El simţi încordarea crescând în Aelin, o furtună care 
aproape vibră în mâinile lui când o apucă de umeri. 

Totuşi, flăcările ei nu se arătară; nu scoseseră nici 
măcar un tăciune în ultimele săptămâni, în ciuda 
antrenamentului lor intens. 

Ocazional, vedea rubinul sabiei Goldryn licărind când o 
ţinea în mână, de parcă focul ar fi strălucit în mijlocul 
pietrei, dar nimic mai mult. 

Nici măcar când se îmbrăţişaseră în patul lor de pe 
corabie, când îi străpunsese pielea de pe gât cu dinţii. 

Elide se uită cu atenţie la toţi, cufundaţi în tăcere, şi se 
adresă noilor lor tovarăşi: 

— Poate ar trebui să facem un plan de acţiune pentru 
lupta de mâine. 

Ca să aibă timp, mai târziu în seara asta, să găsească o 
soluţie pentru încurcătura imensă. 

Chaol dădu aprobator din cap. 

— Am adus cu noi un cufăr cu cărţi, îi spuse el lui Aelin. 
Din Torre. Sunt pline de semne Wyrd. Aelin nici măcar nu 
clipi, dar Chaol termină: dacă supravieţuim acestei lupte, 
poţi să le studiezi. În caz că găseşti ceva care ne-ar putea 
fi de ajutor. 

Împotriva lui Erawan, a lui Maeve şi a îngrozitorului 
destin al partenerei lui. 

Aelin încuviinţă dând uşor din cap. 

Aşadar, Rowan se forţă să ignore şocul, dezgustul şi 
frica, şi să se concentreze la planul viitor. Doar Gavriel 
părea capabil să facă acelaşi lucru, Fenrys rămânând pe 
loc, Lorcan uitându-se în gol. 

Aelin rămase pe scaunul ei, clocotind. 

Plănuiră totul repede şi eficient: urmau să revină cu 
Chaol şi Yrene la fortăreață, ca să ajute în lupta de a doua 
zi. Nobilii khaganatului aveau să facă presiuni de aici, 
Nesryn şi prinţul Sartaqg conducând păsările ruk, iar 
prinţesa Hasar comandând infanteriştii şi cavaleria 


Darghan. 

Alcătuiau un grup bine instruit şi mortal. Îndreptându-se 
spre cort, Rowan îi observase deja pe soldaţii Darghan, cu 
armăsarii şi armurile lor frumoase, suliţele şi coifurile cu 
creastă, şi oftase de uşurare văzând cât de pricepuţi erau. 
Era, poate, ultimul oftat de uşurare din acest război. Cu 
siguranţă, dacă armata khaganului nu hotărâse încă unde 
avea să se îndrepte după aceea. 

El se gândea că era corect - atât de multe teritorii erau 
acum în calea Morathului - dar, când se termina lupta, 
urma să se asigure că mărşăluiau spre nord. Spre 
Terrasen. 

Dar a doua zi aveau să izbească legiunea Morathului în 
zidurile fortăreței, Chaol şi Rowan conducând oamenii din 
interior, doborând soldaţii inamici. 

Aelin nu se oferi să facă nimic. Nu dădu semne că îi 
auzise. 

lar după ce toţi căzuseră de acord că planul era bun, 
împreună cu un plan de rezervă dacă primul nu funcţiona, 
Nesryn spuse doar „O să vă găsim nişte păsări ruk care să 
vă ducă înapoi la fortăreață” înainte ca Aelin să dea buzna 
în noaptea friguroasă, Rowan abia ţinând pasul cu ea. 

În urma ei nu era niciun tăciune. Noroiul nu-i sfârâi sub 
cizme. 

Nu era niciun foc. Nicio scânteie. 

Ca şi când Maeve ar fi stins acel foc, făcând-o să se 
teamă de el, să îl urască. 

Aelin trecu printre corturile ordonate, pe lângă cai şi 
călăreţii lor în armuri, infanteriştii din jurul focurilor de 
tabără şi călăreţii ruk şi păsările lor puternice, tocmai 
până la marginea estică a taberei şi a câmpiei care se 
întindea dincolo de ea, locul fiind lat şi gol judecând după 
densitatea armatei. 

Ea nu se opri până ce nu ajunse la un râu pe care îl 
traversaseră doar în urmă cu câteva ore. Era aproape 
complet îngheţat, dar cu o lovitură a cizmei făcu gheaţa să 
se crape, să dezvăluie apa neagră atinsă de lumina argintie 


a stelelor. 

Apoi, căzu în genunchi şi bău. 

Bău fără oprire, ducând apa la gură. Probabil era destul 
de rece încât să o usture, dar ea tot bău până ce îşi sprijini 
mâinile pe genunchi şi spuse: 

— Nu pot s-o fac. 

Rowan se lăsă pe un genunchi, scutul pe care îl ridicase 
în jurul ei până acum izolând vântul rece al câmpiei. 

— Eu... nu pot... 

Ea inspiră tremurând şi îşi acoperi faţa cu mâinile ude. 

Uşor, Rowan o apucă de încheieturi şi le cobori. 

— Nu înfrunţi singură asta. 

Suferinţa şi groaza îi umplură ochii frumoşi, iar pieptul i 
se strânse dureros când spuse: 

— Am avut noroc împotriva lui Erawan. Dar împotriva lui 
şi a lui Maeve? Ea a adunat o armată şi, foarte probabil, o 
conduce spre Terrasen chiar acum. lar dacă Erawan îşi 
cheamă fraţii, dacă se întorc ceilalţi regi... 

— Îi trebuie celelalte două chei ca să facă asta. Nu le 
are. 

Ea îşi strânse atât de puternic degetele în palme încât 
mirosul sângelui umplu aerul. 

— Ar fi trebuit să mă duc după chei. Imediat. Nu să vin 
aici. Nu să fac asta. 

— Acum este misiunea lui Dorian, nu a ta. N-o să dea 
greş. 

— Este misiunea mea şi întotdeauna a fost... 

— Noi am ales să venim aici şi-o să ne respectăm 
decizia, spuse el furios, fără să se deranjeze să îşi 
controleze tonul. Dacă Maeve îşi aduce într-adevăr armata 
în Terrasen, atunci asta nu face decât să confirme că am 
avut dreptate să venim aici. Că trebuie să convingem 
armata khaganului să meargă spre nord după asta. Este 
singura şansă de reuşită pe care o avem. 

Aelin îşi trecu mâinile prin păr. Şiroaiele de sânge 
pătară pletele blonde. j 

— Nu pot câştiga împotriva lor. Impotriva unui rege şi a 


unei regine valge. Vocea ei deveni răguşită. Deja au 
câştigat. 

— Nu este adevărat! Şi chiar dacă Rowan ura fiecare 
cuvânt, spuse furios: Şi ai supravieţuit două luni împotriva 
lui Maeve, fără vreo magie care să te protejeze. Două luni 
în care o regină valgă a încercat să îţi pătrundă în minte, 
Aelin! Să te distrugă. 

Aelin tremură. 

— A reuşit, totuşi. 

Rowan aşteptă. 

— Mi-am dorit să mor înainte de sfârşit, înainte să mă 
amenințe cu colierul, şopti Aelin. Şi chiar şi acum simt că 
m-a smuls din mine cineva. Mi se pare că sunt pe fundul 
mării şi persoana care sunt şi care am fost este departe la 
suprafaţă, iar eu nu am să mai ajung vreodată acolo. 

În afară de a-i trage uşor degetele din palmă, el nu ştiu 
ce să spună, ce să facă. 

— Mi-ai crezut lăudăroşenia, aroganţa? întrebă ea, 
vocea spărgându-i-se. Ceilalţi au crezut? Pentru că mi-am 
dat silinţa. Am încercat din răsputeri să mă conving că 
totul e real, amintindu-mi că trebuie doar să mă prefac că 
sunt cum eram înainte suficient de mult timp. 

Suficient de mult timp ca să făurească Lacătul şi să 
moară. 

— Ştiu, Aelin, spuse Rowan încet. 

Nu crezuse nicio clipă semnele din ochi şi zâmbetele. 

Aelin scoase un suspin care frânse ceva în el. 

— Nu mai simt că sunt eu, de parcă m-ar fi anulat, de 
parcă mi-ar fi scos şinele. Ea şi Cairn şi tot ce mi-au făcut. 
Aelin înghiţi aerul, iar Rowan o cuprinse în braţe şi o trase 
în poala lui. Sunt atât de obosită, suspină tânăra. Sunt atât 
de obosită, Rowan... 

— Ştiu. El îi mângâie părul. Ştiu. 

Era singurul lucru care putea fi spus. 

Rowan o îmbrăţişă până ce ea încetă să plângă şi 
rămase nemişcată, culcuşită la pieptul lui. 

— Nu ştiu ce să fac, şopti ea. 


— Lupţi, zise el categoric. Luptăm. Până când n-o să mai 
putem. Luptăm. 

Ea se ridică, dar rămase în poala lui, uitându-se la chipul 
partenerului ei cu o suferinţă care îl distruse. 

Rowan îi atinse pieptul cu mâna, chiar deasupra inimii ei 
fierbinţi. 

— Inimă de Foc! 

O provocare şi o chemare. 

Ea îi acoperi mâna cu a ei, caldă în ciuda nopţii 
friguroase, ca şi când acel foc nu s-ar fi stins de tot, şi îşi 
ridică privirea la stele. Spre Lordul Nordului, care era de 
strajă. 

— Luptăm, şopti Aelin. 

XXX 

Aelin îl găsi pe Fenrys lângă un foc liniştit, uitându-se în 
gol în flăcările pârâitoare. 

Se aşeză pe buştean lângă el, neîmplinită, sinceră şi 
tremurândă, dar... lacrimile sărate o domoliseră oarecum. 
O  potoliseră. Rowan o calmase şi încă o făcea, 
supraveghind totul din umbra de dincolo de foc. 

Fenrys îşi ridică fruntea, ochii lui fiind la fel de goi cum 
fuseseră şi ai ei. 

— Când ai să vrei să vorbeşti, spuse ea, cu voce încă 
răguşită, am să te ascult. 

Fenrys dădu din cap, buzele lui descriind o linie strânsă. 

— Mulţumesc! 

Tabăra se pregătea pentru plecarea lor, dar Aelin se 
apropie de el şi rămase tăcută preţ de câteva minute lungi. 

Două vindecătoare, însemnate doar de eşarfele albe din 
jurul braţelor, trecură în grabă, cărând o mulţime de 
bandaje. 

Aelin se încordă şi se concentră asupra respirației. 

Fenrys observă unde se uita ea. 

— Ştii, erau îngrozite, spuse el încet. De fiecare dată 
când le aducea ea ca să te... vindece. 

Cele două vindecătoare dispărură după un cort. Aelin îşi 
îndoi degetele, alungând moliciunea din ele. 


— Asta nu le-a oprit să o facă. 

— Nu aveau de ales. 

Ea îi întâlni privirea întunecată. Fenrys strânse din buze. 

— Nimeni nu te-ar fi lăsat în starea aia. Nimeni! 

Distrusă, însângerată şi arsă... 

Ea apucă mânerul sabiei Goldryn. Neajutorată. 

— Au sfidat-o în felul lor, continuă Fenrys. Câteodată, le 
ordona să te trezească. Adesea, pretindeau că nu pot, că ai 
leşinat prea profund. Dar eu ştiam - cred că şi Maeve ştia - 
că te-au adormit. Cât mai mult timp posibil. Ca să tragă de 
timp. 

Ea înghiţi. 

— Le-a pedepsit? 

— Nu ştiu. Nu erau niciodată aceleaşi. 

Probabil că Maeve o făcuse; probabil le distrusese 
minţile pentru că o sfidaseră. 

Aelin apucă strâns sabia de la centură. 

Neajutorată. Fusese neajutorată. La fel cum mulţi alţii 
din oraşul acesta, din Terrasen, de pe acest continent, 
erau lipsiţi de puteri. 

Mânerul sabiei Goldryn se încălzi în mâna ei. 

Nu avea să mai fie niciodată astfel, indiferent cât îi mai 
rămăsese de trăit. 

XXX 

Gavriel veni lângă Rowan, aruncă o privire la regină şi la 
Fenrys şi şopti: 

— Nu sunt veştile pe care trebuia să le auzim. 

Rowan închise ochii o clipă. 

— Nu. 

Gavriel puse o mână pe umărul lui Rowan. 

— Asta nu schimbă nimic, în unele feluri. 

— Cum? 

— Am slujit-o. Nu era... ceea ce este Aelin. Cum ar 
trebui să fie o regină. Am ştiut asta cu mult timp înainte să 
aflăm adevărul. Dacă Maeve vrea să se folosească de ceea 
ce este împotriva noastră, să se alieze cu Morathul, atunci 
asta schimbă lucrurile. Dar trecutul e trecut. S-a terminat, 


Rowan. Că ştim că Maeve este valgă sau doar o ticăloasă 
nu schimbă ce s-a petrecut. 

— Faptul că ştiu că o regină valgă vrea să îmi înrobească 
partenera şi aproape a făcut-o schimbă multe. 

— Dar ştim de ce se teme Maeve, motivul pentru care se 
teme, replică Gavriel, ochii lui roşiatici fiind strălucitori. 
De foc şi de vindecătoare. Dacă Maeve vine cu armata ei, 
nu suntem lipsiţi de apărare. 

Era adevărat. Rowan şi-ar fi putut reproşa că nu se 
gândise la asta. Totuşi, o altă chestiune nu-i dădu pace. 

— Armata ei, spuse Rowan. Este formată din Fae. 

— Ca şi flotila personală, spuse precaut Gavriel. 

Rowan îşi trecu o mână prin păr. 

— Ai să poţi să te obişnuieşti cu asta - să lupţi cu 
propriul nostru popor? Să îi ucidă... 

— Tu ai să poţi? fu replica lui Gavriel. 

Rowan nu-i răspunse. 

— De ce Aelin nu mi-a oferit jurământul de sânge? 
întrebă Gavriel după o clipă. 

Masculul nu întrebase în ultimele săptămâni, iar Rowan 
nu ştia de ce Gavriel întreba acum, dar îi spuse adevărul. 

— Pentru că nu vrea să o facă înainte ca Aedion să 
depună primul jurământul. Să ţi-l ofere înaintea lui... Vrea 
ca Aedion să îl depună primul. 

— În caz că el nu vrea să mă apropii de regatul lui. 

— Ca Aedion să ştie că se gândeşte mai mult la nevoile 
lui decât la ale ei. 

Gavriel îşi plecă fruntea. 

— Aş accepta, dacă mi l-ar oferi. 

— Ştiu, spuse Rowan şi îşi bătu uşurel pe spate cel mai 
vechi prieten. Şi ea ştie. 

Leul privi spre nord. 

— Crezi că... Nu am aflat nicio ştire din Terrasen. 

— Dacă ar fi căzut, dacă Aedion ar fi căzut, am fi aflat. 
Oamenii de aici ar şti. 

Gavriel îşi masă pieptul. 

— Noi am fost la război. El a fost la război. S-a războit 


pe câmpurile de luptă când era copil, la naiba! Furia licări 
pe chipul lui Gavriel - nu din cauza a ceea ce făcuse 
Aedion, ci din cauza a ceea ce-l obligaseră soarta şi 
ghinionul să facă; a ceea ce Gavriel nu reuşise să 
împiedice. Dar fiecare zi care trece şi în care nu aflăm ceva 
încă mă îngrozeşte. Mă îngrozeşte fiecare sol pe care îl 
vedem. 

Era o groază pe care Rowan nu o mai cunoscuse, diferită 
de frica pentru partenera şi regina lui, diferită de frica 
unui tată pentru copilul său. 

El nu îşi permise să privească spre Aelin, să-şi aducă 
aminte ce visa în timp ce o căuta - familia pe care o 
văzuse, familia pe care ar fi alcătuit-o împreună. 

— Trebuie să îi convingem pe nobilii khaganatului să 
mărşăluiască spre nord când se termină lupta, spuse 
Gavriel încet. 

Rowan dădu aprobator din cap. 

— Dacă mâine putem să distrugem armata asta şi să îi 
convingem pe nobili că Terrasenul este singura opţiune, 
atunci într-adevăr o să putem să ne îndreptăm curând spre 
nord. S-ar putea să lupţi lângă Aedion înainte de Yulemas. 

Gavriel îşi strânse pumnii pe lângă corp, tatuajele 
întinzându-i-se pe mâini. 

— Dacă o să-mi ofere onoarea asta. 

Rowan avea de gând să-l oblige pe Aedion să o facă. 

— Adu-i pe Elide şi pe Lorcan. Păsările ruk sunt aproape 
gata de plecare, fu tot ce spuse el. 


CAPITOLUL 
51 


Lorcan zăbovea la marginea taberei păsărilor ruk, abia 
observând creaturile minunate sau călăreţii lor cu armuri 
când se linişteau peste noapte. Câteva, ştia el, nu aveau să- 
şi găsească odihna, ducându-i în schimb pe ei şi proviziile 
necesare înapoi spre fortăreaţa care se înălța deasupra 
oraşului şi câmpiei. 

Lui nu îi păsa, nu se minuna că, în curând, urma să se 
înalțe în zbor pe unul dintre aceste animale incredibile. Nu 
îi păsa că, a doua zi, toţi aveau să atace armata întunecată 
adunată în depărtare. 

Lorcan luptase în mai multe bătălii şi războaie decât 
voia să îşi amintească, iar ziua ce urma să vină n-ar fi fost 
cu mult diferită, cu excepţia demonilor pe care i-ar fi ucis, 
în locul oamenilor şi spiriduşilor. 

Demoni ca fosta lui regină. 

Masculul i se oferise, o dorise, sau aşa crezuse, iar ea 
râsese de el. Lorcan nu ştia ce însemna asta pentru Maeve 
sau pentru el. 

Crezuse că întunecimea lui, darurile lui Hellas o 
atrăseseră pe ea, că fuseseră meniţi să fie parteneri. 

Poate că zeul întunecat nu dorise ca el să îi jure credinţă 
lui Maeve, ci să o ucidă, să se apropie destul de mult încât 
să o facă. 

Lorcan nu îşi aranjă mantia când rafala de vânt rece 
bătu dinspre lacul îndepărtat, ci se aplecă spre vântul 
îngheţat ca şi când acesta ar fi putut alunga adevărul. 

— Plecăm. 

Vocea molcomă a lui Elide spintecă liniştea apăsătoare a 
gândurilor lui. 

— Păsările ruk sunt pregătite, adăugă ea. 

Pe chipul încadrat de părul brunet, scânteietor din cauza 


luminii torţelor şi a focurilor de tabără, nu se citea frica 
sau mila. Dintre ei toţi, ea făcuse faţă veştilor, apropiindu- 
se de birou ca şi când s-ar fi născut pe câmpul de luptă. 

— Nu am ştiut, spuse el gâtuit. 

Elide ştia la ce se referea Lorcan. 

— Oricum avem lucruri mai importante de care să ne 
îngrijorăm. 

El făcu un pas spre ea. 

— Nu am ştiut, repetă masculul. 

Elide îşi dădu capul pe spate ca să îi studieze chipul şi 
îşi ţuguie buzele, un muşchi al maxilarului zvâcnindu-i. 

— Vrei să te iert pentru asta? 

— Am slujit-o aproape cinci sute de ani. Cinci sute de 
ani, iar eu am crezut că este doar nemuritoare şi rece. 

— Mi se pare că asta e definiţia unui valg. 

El îşi dezgoli dinţii. 

— Trăieşte tu o veşnicie, lady, şi vezi cum te afectează! 

— Nu înţeleg de ce eşti atât de şocat. Chiar dacă era 
nemuritoare şi rece, ai iubit-o. Probabil că ai acceptat-o 
aşa cum era. Aşadar, ce mai contează cum îi spunem noi? 

— Nu am iubit-o. 

— Cu siguranţă te-ai purtat ca şi când ai fi iubit-o. 

— De ce tot revii la asta, Elide? întrebă Lorcan furios. De 
ce este singurul lucru la care nu poţi renunţa? 

— Pentru că încerc să înţeleg cum ai putut să ajungi să 
iubeşti un monstru. 

— De ce? 

El se apropie, iar ea nu dădu niciun pas înapoi. 

Într-adevăr, ochii ei ardeau când zise printre dinţi: 

— Ca să înţeleg cum de am făcut acelaşi lucru. 

Vocea i se poticni la ultimele cuvinte, iar Lorcan înţepeni 
când se gândi la ele. El niciodată... nu avusese niciodată pe 
cineva care... 

— Este o boală? întrebă tânăra. Este ceva în neregulă cu 
tine? 

— Elide! Numele ei fu un zăngănit pe buzele lui. Lorcan 
îndrăzni să întindă o mână spre ea, dar fata se retrase. 


— Dacă tu crezi că faptul că i-ai jurat cu sânge credinţă 
lui Aelin înseamnă ceva pentru noi, te înşeli amarnic. Eşti 
nemuritor - eu sunt om. Să nu uităm nici acest mic fapt! 

Lorcan mai că se retrase auzind cuvintele, adevărul lor 
îngrozitor. El avea cinci sute de ani. Ar fi trebuit să plece, 
nu să fie atât de deranjat de întreaga situaţie. Şi totuşi, 
Lorcan spuse furios: 

— Eşti geloasă! Asta te frământă cu adevărat. 

Elide izbucni într-un râs crud şi tăios pe care el nu îl mai 
auzise niciodată. 

— Geloasă? Pe ce să fiu geloasă? Pe demonul pe care l-ai 
slujit? Tânăra îşi îndreptă umerii, ca un val care se ridica 
înainte să se spargă de țărm. Singurul lucru pentru care 
sunt invidioasă este că ea a scăpat de tine. 

Lorcan uri faptul că vorbele îl atinseră ca o lovitură, că 
nu se mai putea apăra de ea. 

— Îmi pare rău! spuse el. Pentru tot, Elide! 

Poftim, o spusese şi recunoscuse în faţa ei. 

— Îmi pare rău! repetă masculul. 

Dar chipul lui Elide nu se îndulci. 

— Nu-mi pasă! spuse ea întorcându-se pe călcâie. Şi nu 
îmi pasă dacă scapi cu viaţă din lupta de mâine! 

XXX 

Geloasă. Ideea că era invidioasă pe Maeve pentru că îi 
impusese lui Lorcan să o iubească timp de secole... Elide 
şchiopătă spre grupul de păsări ruk ce se pregăteau, 
scrâşnind din dinţi atât de puternic încât o duru maxilarul. 

Aproape ajunse la prima dintre păsările înşeuate când o 
voce se auzi în urma ei: 

— Ar fi trebuit să îl ignori. 

Elide se opri văzând că Gavriel o urma. 

— Poftim? 

Pe chipul de obicei cordial al Leului se citea seriozitatea 
- dezaprobarea. 

— Puteai la fel de bine să loveşti un mascul deja doborât. 

Elide nu îi adresase niciun cuvânt urât lui Gavriel de 
când îl cunoscuse, dar acum spuse: 


— Nu cred că te priveşte! 

— Nu l-am auzit niciodată pe Lorcan cerându-şi scuze 
pentru ceva. Nu i-a cerut scuze nici lui Maeve, când l-a 
biciuit pentru o greşeală. 

— Şi asta înseamnă că merită să-l iert? 

— Nu. Dar trebuie să îţi dai seama că i-a jurat cu sânge 
lui Aelin pentru tine, nu pentru altcineva. Ca să poată 
rămâne în preajma ta, deşi ştie destul de bine că n-ai să ai 
o viaţă lungă. 

Păsările se mişcară pe loc, foşnind din aripi în 
aşteptarea zborului. 

Ea ştia. Ştiuse din clipa în care el îngenunchease în faţa 
lui Aelin. Câteva săptămâni mai târziu, conştientă că 
Lorcan o făcuse de dragul ei, Elide nu ştiuse cum să 
reacționeze în faţa dorinţei de a vorbi şi lucra cu el aşa 
cum o făcuseră înainte. Se urâse pentru că nu încercase să 
fie furioasă mai mult timp. 

De aceea venise după mascul în seara asta. Nu ca să îl 
pedepsească pe el, ci ca să se pedepsească pe sine; să îşi 
aducă aminte cui i-o vânduse pe regina lor şi cât de mult 
se înşelase ea. 

lar ce-i spusese la despărţire... era o minciună. O 
minciună dezgustătoare şi odioasă. 

Elide se întoarse din nou spre Gavriel. 

— Eu nu... 

Leul dispăruse. Iar în zborul friguros deasupra armatei 
şi apoi a mării întunecate care se întindea spre vechiul 
oraş, chiar şi acea voce înţeleaptă care îi şoptise toată 
viaţa tăcuse. 

XXX 

Nesryn zăbovea lângă Salkhi, cu o mână pe coastele 
acoperite de pene ale păsării, şi privea grupul înălțându-se 
pe cer. Cele douăzeci de păsări ruk nu îi duceau în zbor 
doar pe Aelin Galathynius şi tovarăşii ei, printre care Chaol 
şi Yrene, ci şi alte vindecătoare, provizii şi câţiva cai, cu 
capetele acoperite şi în ţarcuri de lemn, inclusiv calul lui 
Chaol, Farasha. 


— Mi-aş dori să pot merge cu ei, oftă Borte din locul în 
care îl mângâia pe Arcas. Să lupt alături de neamul Fae. 

Amuzată, Nesryn îi aruncă o privire piezişă. 

— Ai să ai ocazia destul de curând, dacă după asta 
mărşăluim spre Terrasen. 

În apropiere se auzi pufnitul zeflemitor al unui bărbat. 

— Trage cu urechea în altă parte, Yeran! izbucni ea la 
logodnicul ei. 

— Ce comandant grozav mai eşti tu, care te uiţi după 
Fae ca o fată îndrăgostită, îi răspunse căpitanul din Berlad. 

Borte îşi dădu ochii peste cap. 

— După ce au să mă înveţe tehnicile de luptă şi am să le 
folosesc pentru a te nimici la următoarea Adunare, ai să 
poţi să baţi câmpii despre felul în care mă uit la ei. 

Căpitanul chipeş se grăbi spre pasărea lui ruk, iar 
Nesryn se feri ca să îşi ascundă zâmbetul, părând foarte 
interesată să mângâie penele maronii ale lui Salkhi. 

— Atunci ai să fii soţia mea, conform înţelegerii tale cu 
mama vetrei mele, spuse el încrucişându-şi braţele. Nu s- 
ar cuveni să îţi ucizi soţul în timpul Adunării. 

Borte zâmbi cu o drăgălăşenie otrăvită la logodnicul ei. 

— Atunci, o să fiu nevoită să te ucid altădată. 

Yeran zâmbi şi el răutăcios, amuzându-se. 

— Aşadar, altădată, îi promise căpitanul. 

Nesryn observă lumina care licărea în ochii căpitanului 
şi cum Borte îşi muşca buza, respirând sacadat. 

Yeran se înclină şi-i şopti ceva la ureche lui Borte, 
făcând-o să caşte ochii mari. Şi o ului destul de mult încât 
atunci când Yeran se îndreptă arogant şi fudul spre 
pasărea lui ruk, Borte să roşească furioasă şi să se 
întoarcă să-şi îngrijească rukul. 

— Nu întreba, mormăi ea. 

Nesryn îşi ridică mâinile. 

— Nici n-aş visa la asta! 

Borte mai roşi preţ de câteva minute, continuând să 
curețe frenetic penele păsării. 

Paşi uşor şi graţioşi se auziră în zăpadă, iar Nesryn ştiu 


cine se apropia înainte ca rukhinii să ia măcar poziţia de 
drepţi - nu pentru că Sartaq era prinţ şi moştenitor, ci 
pentru că era căpitanul lor, al tuturor rukhinilor din acest 
război, nu doar din cuibul Eridun. 

El le făcu semn din mână să plece, scrutând cerul nopţii 
şi păsările ruk care încă se înălţau, Rowan Whitethorn 
protejându-le de săgețile inamice care şi-ar fi putut găsi 
ţinta. Sartaqg nu se apropiase de Nesryn când Borte îl 
mângâie pe Arcas, îşi aruncă peria în sacul cu provizii şi 
plecă în noapte. 

Nu ca să le ofere intimitate, îşi dădu seama Nesryn. 
Yeran veni de lângă rukul său o clipă mai târziu, mergând 
încet în urma lui Borte. Fata se uită peste umăr o dată şi 
nu se arătă deranjată când îl văzu pe Yeran urmând-o. 

Sartaq chicoti. 

— Cel puţin acum s-au mai lămurit. 

Nesryn pufni, peria alunecând pe penele lui Salkhi. 

— Sunt mai confuză ca niciodată. 

— Călăreţii ale căror corturi se află lângă cel al lui Borte 
nu sunt. 

Nesryn ridică din sprâncene, dar zâmbi. 

— E bine. Nu pentru călăreţi - ci pentru ei. 

— Războiul îi schimbă pe oameni. Grăbeşte totul. El îi 
mângâie ceafa, degetele împletindu-se în părul ei înainte 
să îi şoptească la ureche „Vino la culcare!” 

Căldura îi străbătu corpul. 

— Mâine avem de pornit o luptă. Din nou. 

— Şi o zi a morţii m-a făcut să vreau să te îmbrăţişez, 
spuse prinţul, aruncându-i un zâmbet dezarmant căruia nu 
îi putu rezista, mai ales când adăugă „Şi să fac alte lucruri 
cu tine”. 

Nesryn îşi strânse degetele de la picioare. 

— Atunci ajută-mă să termin să-i fac toaleta lui Salkhi. 

Prinţul se întinse atât de repede spre peria aruncată de 
Borte încât Nesryn râse. 

Revenite în tabăra lor din Colţi, vrăjitoarele Crochan 
aşteptară. 

Manon şi Cele Treisprezece descălecară de pe balauri. 
Ceva îi agită stomacul la fiecare pas spre focul lui Glennis. 
Bucata de material roşu de la capătul cosiţei ei deveni o 
piatră de hotar, îngreunându-i capul. 

Aproape ajunseră la vatra lui Glennis când Bronwen o 
prinse din urmă pe Manon. 

Asterin şi Sorrel, rămase în spate, se încordară, dar nu 
interveni niciuna, mai ales când Bronwen întrebă: 

— Ce s-a întâmplat? 

Manon se uită pieziş la verişoara ei. 

— Le-am cerut să se gândească la poziţia lor în războiul 
ăsta. 

Bronwen se încruntă la cer, ca şi când s-ar fi aşteptat să 
le vadă pe vrăjitoarele Dinţi-de-fier urmărindu-le. 

— Şi? 

— Presupun că rămâne de văzut. 

— Credeam că te-ai dus acolo ca să le aduni. 

— M-am dus ca să le fac să se analizeze cine vor să fie, 
spuse Manon, dezgolindu-şi dinţii. 

— Nu credeam că vrăjitoarele Dinţi-de-fier sunt capabile 
de un asemenea lucru. 

Asterin spuse furioasă: 

— Ai grijă, vrăjitoareo! mârâi Asterin. 

Bronwen îi schiţă un zâmbet peste umăr şi apoi i se 
adresă lui Manon: 

— Te-au lăsat să pleci în viaţă? 

— Desigur. 

— Vor lupta? Se vor întoarce împotriva Morathului şi a 
celorlalte vrăjitoare Dinţi-de-fier? 


— Nu ştiu. 

Nu ştia. Chiar nu ştia. 

Bronwen tăcu preţ de câţiva paşi. Manon tocmai intrase 
în inelul vetrei lui Glennis când vrăjitoarea spuse: 

— Atunci nu ar fi trebuit să ne deranjăm să sperăm. 

Manon nu avea niciun răspuns, aşadar se îndepărtă, 
Cele Treisprezece trecând pe lângă Bronwen fără să se 
uite la ea. 

Manon o găsi pe Glennis agitând cărbunii din vatra sa, 
focul sacru din mijlocul acesteia având o strălucire care nu 
trebuia întreţinută de niciun lemn. Era un dar de la 
Brannon - o parte din regina Terrasenului era aici. 

— Trebuie să plecăm până mâine la amiază, spuse 
Glennis. S-a hotărât: o să ne întoarcem la vetrele noastre. 

Manon doar se aşeză pe piatra cea mai apropiată de 
bătrână, lăsându-le pe Cele Treisprezece să adune orice 
găseau de mâncare. Dorian rămăsese în urmă cu balaurii. 
Ultima dată îl văzuse cu câteva minute în urmă, când îl 
abordaseră câteva vrăjitoare Crochan. Dacă de plăcere sau 
ca să afle informaţii, Manon nu ştia. Se îndoia că avea să 
mai împartă patul cu ea prea curând, mai ales dacă era 
hotărât să plece în Morath. 

Acest gând o neliniştea. 

— Crezi că vrăjitoarele Dinţi-de-fier sunt în stare să se 
schimbe? o întrebă Manon pe Glennis. 

— Tu ar trebui să ştii cel mai bine răspunsul ăsta. 

Ştia şi nu era pe deplin sigură că îi plăcea concluzia la 
care ajunsese. 

— Rhiannon credea că am putea? „Credea că eu aş 
putea?” 

Privirea lui Glennis se îmblânzi, o urmă de tristeţe 
zărindu-se în ochii ei când mai puse un buştean în foc. 

— Sora ta vitregă era opusul tău în multe privinţe. Şi 
semăna mult cu tatăl tău. Era deschisă şi sinceră şi spunea 
ce simţea. indiferent de consecinţe. Unii ziceau că era 
neruşinată. Poate că nu îţi dai seama din felul în care se 
poartă acum, rosti bătrâna schiţând un zâmbet, dar erau 


destule vetre care nu o plăceau şi care nu voiau să o audă 
vorbind despre poporul nostru care eşua, despre cum 
exista o soluţie mai bună şi cum şi-ar putea găsi pacea 
popoarele noastre. In fiecare zi vorbea cu voce tare oricui 
ar fi ascultat-o despre posibilitatea unui regat unit al 
vrăjitoarelor, despre posibilitatea unui viitor în care nu 
trebuia să ne ascundem sau să ne împuţinăm. Mulţi 
spuneau că era nesăbuită. Au crezut-o nebună, mai ales 
când a plecat să te caute, să vadă dacă erai de acord cu ea, 
în ciuda trecutului vostru sângeros. 

Ea ar fi murit pentru acel vis, pentru acel posibil viitor. 
Manon o ucisese pentru asta. 

Glennis spuse: 

— Aşadar, credea Rhiannon că vrăjitoarele Dinţi-de-Fier 
se puteau schimba? Probabil că era singura vrăjitoare 
Crochan care credea, dar era foarte convinsă de asta. 
Pielea lăsată a gâtului se undui. Credea că voi două aţi 
putea conduce împreună Regatul Vrăjitoarelor. Că le-aţi 
putea conduce pe vrăjitoarele Dinţi-de-fier şi Crochan şi că 
împreună aţi putea să refaceţi ce s-a ruinat cu mult timp în 
urmă. 

— lar acum sunt doar eu. 

Jongla cu ambele sarcini. 

— Acum eşti doar tu. Glennis o privi direct, neiertător. O 
punte între noi. 

Manon acceptă farfuria de mâncare pe care i-o dădu 
Asterin înainte ca aghiotanta să ia loc lângă ea. 

— Vrăjitoarele Dinţi-de-fier au să se schimbe, spuse 
Asterin. Ai să vezi. 

Sorrel mormăi de pe cea mai apropiată piatră, pe chipul 
ei citindu-se dezaprobarea. 

— Au să se schimbe. Jur! 

Glennis schiţă un zâmbet, dar Manon nu spuse nimic, 
începând să mănânce. 

În urmă cu câteva luni, îi zisese lui Elide să aibă 
speranţă. Dar poate că, la urma urmei, speranţă n-avea să 
fie pentru niciuna dintre ele. 


XXX 


Dorian zăbovi lângă balauri ca să răspundă întrebărilor 
puse de vrăjitoarele Crochan care fie nu voiau, fie erau 
prea speriate să le întrebe pe Cele Treisprezece ce se 
întâmplase în trecătoarea Ferian. 

Nu, în urma lor nu se aduna nicio armată. Nu îi urmărise 
nimeni. Da, Manon vorbise cu vrăjitoarele Dinţi-de-fier şi le 
ceruse să i se alăture. Da, ei scăpaseră nevătămaţi. Da, ea 
vorbise şi cu vrăjitoarele Dinţi-de-fier, şi cu cele Crochan. 

Cel puţin asta îi spusese Asterin în lungul zbor de 
întoarcere. El nu se deranjase să discute cu Manon despre 
următorii lor paşi. Nu încă. 

lar când Asterin tăcuse, Dorian căzuse pe gânduri. Se 
gândise la tot ce văzuse în trecătoarea Ferian, la fiecare 
culoar, sală şi puț care duhnea a durere şi frică. 

La ce construiseră tatăl lui şi Erawan, la ce fel de regat 
moştenise el. 

Cheile Wyrd se agitară, şoptind. Dorian le ignoră şi îşi 
trecu o mână peste mânerul sabiei Damaris. Aurul rămase 
cald în ciuda gerului. 

Da, era o sabie a adevărului, dar şi o aducere aminte a 
ceea ce fusese cândva Adarlanul şi a ceea ce ar fi putut să 
redevină. 

Dacă, în timpul rămas, nu ezita şi nu se îndoia. 

Ar fi putut să îndrepte lucrurile. Pe toate. Ar fi putut 
remedia situaţia. 

Damaris îi confirmă printr-o căldură mângâietoare şi 
liniştită. 

Dorian părăsi micul grup de vrăjitoare Crochan şi se 
îndreptă spre o bucată de pământ de deasupra prăpastiei 
mortale cu roci şi zăpadă. 

Munţii sălbatici se întindeau în toate direcţiile, dar el se 
uită spre sud-est. Spre Morath, care se ivea în depărtare. 

În seara din pădurea Eyliwe reuşise să se transforme 
într-un corb. Acum presupunea că mai trebuia doar să 
înveţe să zboare. 

Se concentră la vârtejul de putere brută. Căldura îl 


cuprinse, oasele scârţâindu-i, lumea lărgindu-se. 

Deschise ciocul şi scoase un cârâit. 

Întinzându-şi aripile negre, Dorian începu să se 
antreneze. 

Cineva dăduse foc coapsei ei. 

Nu Aelin, pentru că era plecată, închisă într-un sarcofag 
de fier şi dusă pe mare. 

Dar cineva o arsese până la os, atât de intens încât cea 
mai mică mişcare pe ce stătea întinsă - un pat? o saltea? - 
o făcea să simtă durerea în tot corpul. 

Lysandra deschise ochii, scoțând un geamăt slab din 
gâtul uscat. 

— Uşor, vui o voce gravă. 

Cunoştea vocea. Cunoştea parfumul - ca de pârâu 
limpede şi iarbă proaspătă. Aedion. 

Îşi îndreptă ochii, grei şi dureroşi, spre sunet. 

Părul lui strălucitor atârna moale, pătat de sânge, şi 
avea cearcăne purpurii sub ochii turcoaz extrem de trişti şi 
goi. 

Se aflau într-un cort improvizat, singura lumină a lămpii 
care se legăna în vântul rece pătrunzând printre clape. 
Fusese învelită cu pături, deşi el stătea pe o găleată 
răsturnată, purtând încă armura, fără ceva care să îl 
încălzească. 

Lysandra îşi dezlipi limba de cerul gurii şi ascultă lumea 
de dincolo de cortul slab luminat. 

Haos. Strigăte. Nişte bărbaţi ţipau. 

— Am cedat Perranthul, spuse răguşit Aedion. Au trecut 
două zile de când suntem pe fugă. Încă trei şi ajungem în 
Orynth. 

Ea se încruntă uşor. Fusese inconştientă atât de mult 
timp? 

— Am fost nevoiţi să te urcăm într-o căruţă, cu ceilalţi 
răniţi. Seara asta este prima în care am îndrăznit să oprim. 
Înghiţi şi gâtul puternic i se mişcă. În sud a lovit o furtună 


care a încetinit Morathul - doar puţin. 

Ea încercă să-şi înghită uscăciunea din gât. Ultimul 
lucru pe care şi-l amintea era că înfrunta ilkenii, niciodată 
atât de conştientă de limitele unui corp muritor, şi cum 
până şi Aelin, care părea atât de înaltă când mergea prin 
lume, era mică pe lângă creaturi. Apoi, ghearele îi 
sfâşiaseră piciorul, iar ea reuşise să dea o lovitură perfectă 
şi să doboare un ilken. 

— Ne-ai adunat soldaţii, spuse el. Am pierdut lupta, dar 
nu au fugit ruşinaţi. 

Lysandra reuşi să scoată o mână de sub pături şi o 
întinse spre urciorul cu apă de lângă pat. Aedion se mişcă 
imediat, umplând o cană. 

Dar când o apucă, tânăra observă culoarea şi forma 
degetelor ei. 

Propria ei mână. Propriul braţ. 

— Te-ai... transformat, spuse Aedion, văzând că se uita 
cu ochi mari. Când vindecătoarea îţi cosea piciorul. Cred 
că durerea... Ai revenit în trupul ăsta. 

Groaza, furia şi greaţa roiră prin ea. 

— Câţi au văzut? Fură primele ei cuvinte, fiecare la fel 
de răguşit şi uscat ca şmirghelul. 

— Nu-ţi face griji. 

Ea bău apa. 

— Ştiu cu toţii? 

El dădu serios din cap. 

— Ce le-ai spus... despre Aelin? 

— Că a fost plecată într-o misiune importantă cu Rowan 
şi ceilalţi. Şi că este atât de secretă încât nu am îndrăznit 
să vorbim despre asta. 

— Soldaţii sunt... 

— Nu-ţi face griji, repetă el, deşi ea văzu încordarea pe 
chipul lui. 

Ei se adunaseră în jurul reginei lor, doar ca să îşi dea 
seama că fusese o iluzie, că forţa Aducătoarei-Luminii nu îi 
însoțea, că nu avea să-i protejeze de armata din spatele 
lor. 


— Îmi pare rău, şopti ea. 

Aedion luă cana goală înainte să o apuce de mână, 
strângându-i-o uşor. 

— Mie îmi pare rău, Lysandra! Pentru tot. Gâtul i se 
înălţă din nou. Când am văzut ilkenii, când te-am văzut că 
îi înfrunţi... 

„Căţea inutilă şi mincinoasă.” Cuvintele spuse de el o 
înfuriaseră, o făcuseră să uite de durere şi-i sporiseră 
concentrarea. 

— Tu ai făcut asta, zise pe un ton grav, pentru Terrasen. 
Pentru Aelin. Pe toţi zeii, erai dispusă să mori pentru asta! 

— Eram, se auzi cuvântul rece precum oţelul. 

Aedion clipi când ea îşi retrase mâna. Piciorul o durea şi- 
i zvâcnea, dar reuşi să se ridice, să îi întâlnească privirea. 

— Am fost înjosită şi umilită în multe feluri mulţi ani, 
spuse ea cu vocea tremurândă. Nu de frică, ci din cauza 
valului care ridica totul în ea, arzând împreună cu rana de 
la picior. Dar niciodată nu m-am simţit mai umilită ca 
atunci când m-ai aruncat în zăpadă. Când mi-ai spus că 
sunt o căţea mincinoasă în faţa prietenilor şi aliaţilor 
noştri. Niciodată. Ea ura lacrimile de furie care îi înţepau 
ochii. Cândva, am fost forţată să mă târăsc în faţa 
oamenilor. Şi pe toţi zeii, aproape m-am târât în faţa ta în 
ultimele luni! Şi totuşi, aproape că am fost nevoită să mor 
ca să îţi dai seama că ai fost un măgar? Trebuie să fiu cu 
un picior în groapă ca să mă vezi din nou ca pe un om? 

Aedion nu îşi ascunse regretul din privire. Ea îşi 
petrecuse ani întregi citind oamenii şi ştia că fiecare 
emoție agonizantă de pe chipul lui era adevărată. Dar asta 
nu anula ce spusese şi făcuse el. 

Lysandra îşi atinse pieptul cu o mână, chiar deasupra 
inimii frânte. 

— Mi-am dorit să fii tu, spuse ea. După Wesley, după 
toate, mi-am dorit să fii tu. Ce mi-a cerut Aelin să fac nu 
avea nicio legătură cu asta. Ce mi-a cerut nu mi s-a părut 
niciodată o povară pentru că oricum la sfârşit am vrut să fii 
tu. Ea nu îşi şterse lacrimile care-i alunecară pe obraji. Iar 


tu m-ai aruncat în zăpadă... 

Aedion se lăsă în genunchi şi se întinse după mâna ei. 

— Am să regret întotdeauna. Lysandra, n-am să uit nicio 
secundă din ce s-a petrecut; n-am să încetez să mă urăsc 
pentru asta. Şi sunt atât de... 

— Nu! Ea îşi smuci mâna. Nu îngenunchea! Nu te 
deranja! zise şi-i arătă clapele cortului. Noi doi nu mai 
avem ce să ne spunem. 

Agonia traversă din nou chipul lui Aedion, dar ea ignoră 
senzaţia pe care i-o dădea şi cum se simţea văzându-l pe 
Aedion ridicându-se în picioare, gemând uşor din cauza 
vreunei dureri a trupului său puternic. Preţ de câteva clipe 
nu făcu decât să o privească: 

— Am vorbit serios când ţi-am făcut acele promisiuni pe 
plaja din Golful Craniului, spuse el şi apoi plecă. 

XXX 


Aedion îşi petrecuse o bună parte din viaţă dispreţuindu- 
se pentru diversele lucruri pe care le făcuse, dar niciodată 
nu se simţise mai ticălos decât atunci când o văzuse pe 
Lysandra plângând din cauza lui. 

Abia îi auzea pe soldaţii din jurul lui, încordaţi şi speriaţi 
în ninsoarea spulberată dintre corturile lor ridicate rapid. 
Câţi răniţi aveau să mai moară în noaptea asta? 

Se folosise deja de funcţia lui ca Lysandra să fie îngrijită 
de cele mai bune vindecătoare pe care le aveau. Şi tot nu 
era destul, pentru că ele nu aveau daruri magice. Aşadar, 
în ciuda abilităţilor Lysandrei de a se vindeca repede, tot 
fuseseră nevoite să îi coasă piciorul, iar acum îi schimbau 
bandajele la câteva ore. Din fericire, rana se închisese, 
foarte probabil destul de repede ca să evite infectarea. 

Cu răni intrate în putrefacție şi sângele infectat care le 
curgea prin vene, mulţi dintre răniții din jurul lor nu erau 
în aceeaşi situaţie... Tot mai multe trupuri fuseseră lăsate 
în urmă în zăpadă în fiecare dimineaţă pentru că pământul 
era prea îngheţat, iar ei nu aveau timp să îi îngroape. 

„Mâncare pentru bestiile lui Erawan”, şoptiseră soldaţii 
la plecare. Era ca şi când i-ar fi oferit inamicului mâncare 


gratis. 

Aedion ignoră acea discuţie şi nemulţumirile privind 
lupta şi înfrângerea lor. Înainte să campeze în seara asta, o 
treime din soldaţi, inclusiv membrii legiunii Bane, 
primiseră diverse sarcini care să îi ţină ocupați şi să îi 
obosească după o zi de fugă, astfel încât să nu mai aibă 
energie să mormăie. 

Aedion se îndreptă spre cortul lui, poziţionat chiar în 
faţa cercului corturilor vindecătoarelor unde era Lysandra. 
Faptul că-i oferise un cort privat fusese încă un privilegiu 
obţinut de pe urma funcţiei lui. 

Aproape ajunsese la micul cort - era inutil să îşi ridice 
cortul de război când urmau să fugă din nou peste câteva 
ore - când reperă siluetele îngrămădite lângă focul de 
afară. 

Îşi domoli paşii. 

Ren se ridică în picioare, gluga grea umbrindu-i chipul 
încordat. 

Totuşi, bărbatul de lângă Ren îl făcu pe Aedion să se 
enerveze periculos de mult. 

— Darrow, spuse el. Aş fi zis că ai ajuns deja în Orynth. 

Lordul îmbrăcat în blănuri nu zâmbi. 

— Am venit să transmit personal un mesaj. De vreme ce 
curtenii mei cei mai de încredere par înclinați să aleagă o 
altă tabără. 

Aşadar, bătrânul ticălos ştia că Lysandra se prefăcea a fi 
Aelin şi ştiau şi de rolul lui Nox Owen în mutarea armatei 
din calea lui. 

— Atunci, să terminăm odată! spuse Aedion. 

Ren se încordă, dar nu zise nimic. 

Buzele subţiri ale lui Darrow se ridicară într-un zâmbet 
crud. 

— Pentru actele tale de revoltă nesăbuită, pentru că nu 
mi-ai ascultat ordinul şi nu ţi-ai dus soldaţi unde ţi s-a 
spus, pentru înfrângerea totală la graniţă şi pierderea 
Perranthului, eşti retrogradat. 

Aedion abia auzi cuvintele. 


— Acum poţi să te consideri un soldat în legiunea Bane, 
dacă te acceptă. lar în ceea ce o priveşte pe impostoarea 
pe care ai tot etalat-o... Zâmbi dispreţuitor spre corturile 
vindecătoarelor. 

Aedion mârâi. 

Darrow miji ochii. 

— Dacă mai pretinde vreodată că este prinţesa Aelin... 
Aedion aproape îi sfâşie gâtul auzind cuvântul „prinţesă” - 
atunci nu voi avea de ales decât să îi semnez ordinul de 
execuţie. 

— Aş vrea să te văd încercând s-o faci! 

— Aş vrea să te văd cum mă opreşti. 

Aedion zâmbi superior. 

— O, nu cu mine o să ai de-a face. Îi urez succes oricărui 
om care încearcă să rănească o creatură metamorfică atât 
de puternică! 

Darrow ignoră promisiunea şi întinse o mână. 

— Sabia din Orynth, dacă vrei. 

Ren tresări. 

— Ai înnebunit, Darrow! 

Aedion îl fixă pur şi simplu cu privirea, iar bătrânul lord 
spuse: 

— Sabia îi aparţine adevăratului general al Terrasenului, 
prinţului său comandant. De vreme ce titlul nu-ţi mai 
aparţine, sabia o să revină în Orynth până la alegerea unui 
alt purtător potrivit. 

— Sabia este în posesia noastră, Darrow, datorită lui 
Aedion, mormăi Ren. Dacă nu ar fi recâştigat-o, ar fi 
ruginit încă în tezaurul Adarlanului. 

— O să-i fim veşnic recunoscători. Cel puţin în privinţa 
asta. 

Un vuiet surd umplu mintea lui Aedion. Darrow rămase 
cu mâna întinsă. 

Pentru eşecul de pe câmpurile de luptă, pentru că nu 
reuşise să apere pământul pe care îi promisese lui Aelin să 
îl salveze, pentru ce îi făcuse femeii metamorfice pe care o 
iubise din clipa în care-i sfâşiase pe soldaţii valgi în 


canalele din Rifthold, presupunea că merita asta. 

Aedion îşi scoase sabia de la centură, iar Ren protestă 
zgomotos. 

Insă el îl ignoră pe lord şi aruncă sabia din Orynth spre 
Darrow, pierzându-şi echilibrul odată cu lipsa greutăţii 
obiectului. 

Bătrânul se holbă la sabia pe care o ţinea şi chiar îşi 
trecu un deget peste mânerul din os, ticălosul nesuferit 
neputând să îşi mascheze uimirea. 

— Sabia din Orynth este doar o bucată de metal şi os, 
zise simplu Aedion. Întotdeauna a fost. Contează ceea ce îi 
inspiră celui ce o poartă. Adevărata inimă a Terrasenului. 

— Ce poetic eşti, Aedion! fu răspunsul lui Darrow înainte 
să se întoarcă, îndreptându-se spre escorta care îl aştepta 
dincolo de marginea taberei. Comandantul tău, Kyllian, 
este acum generalul legiunii Bane. Lui să i te prezinţi 
pentru ordine. 

Zăpada îl înghiţi pe bătrânul lord după câţiva paşi. 

— Pe naiba nu eşti tu generalul! mârâi Ren. 

— Dacă lorzii Terrasenului aşa au hotărât, aşa este. 

— De ce nu lupţi pentru asta? Ochii lui Ren erau aprinşi. 
I-ai dat pur şi simplu sabia aia... 

— Nu-mi pasă. Aedion nu se deranjă să îşi ascundă 
extenuarea, dezamăgirea şi furia din voce. Să ia sabia şi 
armata! Nu-mi pasă. 

Ren nu îl opri când Aedion intră în cortul său şi nu mai 
ieşi până la răsărit. 

XXX 

Lorzii Terrasenului îi luaseră generalului Ashryver sabia. 

Vestea se răspândi de la un foc de tabără la altul, 
circulând printre soldaţi. 

Soldatul era nou în legiunea Bane, fiind acceptat în 
rândurile lor doar în vara trecută. Era o onoare, chiar şi în 
timp de război. O onoare, deşi familia soldatului plânsese 
la plecarea lui. 

Ca să lupte pentru prinţul Aedion, să lupte pentru 
Terrasen, meritase să îndure povara părăsirii fermei şi s-o 


lase în urmă pe fiica dulce a fermierului pe care nu 
avusese şansa să o sărute măcar. 

Atunci meritase. Dar acum nu. 

Prietenii pe care şi-i făcuse în lunile de instrucţie şi 
luptă erau morţi. 

Ghemuit lângă un foc de tabără prea mic, soldatul era 
ultimul dintre recruţii tineri care fuseseră nerăbdători să 
se pună la încercare împotriva valgilor la începutul verii. 

Acum, în miezul iernii, se considera un prost. Dacă se 
deranja măcar să vorbească. 

Cuvintele deveniseră inutile, străine. La fel de străine ca 
trupul lui pe jumătate îngheţat, care nu se încălzea 
niciodată, deşi dormea cât de aproape de foc îndrăznea. 
Dacă reuşea să adoarmă, cu ţipetele răniților şi 
muribunzilor, ştiind ce îi aştepta spre nord. 

Nu mai era nimeni care să îi ajute, să îi salveze. Regina 
pe care o crezuseră printre ei fusese o minciună. O 
înşelătorie a femeii metamorfice. Nu ştia unde lupta acum 
Aelin Galathynius, ce i se păruse mai important decât 
soldaţii ei. 

Noaptea îngheţată se lăsă tot mai apăsător, amenințând 
să devoreze micul foc din faţa lui. Soldatul se apropie de 
flăcări, tremurând sub mantia uzată şi zvâcnind din cauza 
tuturor durerilor şi zgârieturilor de peste zi. 

Totuşi, nu intenţiona să abandoneze armata asta aşa 
cum şopteau ceilalţi. Chiar dacă prinţul Aedion îşi pierduse 
titlul, chiar dacă regina lor plecase, nu avea de gând să 
abandoneze armata. 

Făcuse un jurământ să protejeze Terrasenul, să îşi apere 
familia, şi voia să se ţină de cuvânt. 

Chiar dacă acum ştia că nu avea s-o mai vadă vreodată. 

XXX 

Încă ningea când se puseră din nou în mişcare, 
ninsoarea  însoţindu-i în următoarele două zile şi 
alungându-i spre nord cu fiecare kilometru lung. 

Decizia lui Darrow nu conta prea mult. Kyllian refuza de- 
a dreptul să dea vreun ordin fără aprobarea lui Aedion. 


Refuza să poarte armura potrivită gradului său şi să ocupe 
cortul de război. 

Aedion ştia că el câştigase loialitatea soldaţilor cu mult 
timp în urmă, la fel cum legiunea Bane o câştigase pe a lui, 
dar asta nu îl împiedica să urască puţin situaţia, să vrea ca 
Kyllian să preia complet comanda. 

Piciorul Lysandrei se vindecase suficient încât să 
călărească, dar nu prea o vedea. Ea rămânea lângă Ren, 
amândoi călătorind în apropierea vindecătoarelor, în caz 
că i s-ar fi desfăcut cusătura. Când Aedion o zărea, adesea 
îl fixa cu privirea până când îl făcea să vrea să vomite. 

În a treia zi, cercetaşii se grăbeau spre ei, raportând că 
Morathul avansase şi că îi prindea din urmă cu 
repeziciune. 

Aedion ştia cum avea să decurgă situaţia. Vedea paşii 
greoi şi chipurile scobite de foame din jurul lui. 

Orynthul era la o jumătate de zi distanţă. Dacă terenul 
era accesibil, aveau o şansă să ajungă în spatele zidurilor 
vechi. Dar între ei şi oraş era râul Florine, prea lat ca să fie 
traversat fără bărci. Cel mai apropiat pod era prea departe 
spre sud ca să rişte. 

În perioada asta a anului, probabil nu îngheţase încă. Şi 
chiar şi aşa, râul fiind atât de lat şi de adânc, stratul de 
gheaţă deseori nu-l acoperea pe deplin. Ca armata lor să 
traverseze, trebuiau să rişte să spargă gheaţa. 

Erau şi alte căi spre Orynth: puteau să o ia spre nord, 
către munţii Staghorn şi să se întoarcă în sud, spre oraşul 
de la poalele lor, dar fiecare oră de întârziere permitea 
armatei Morathului să câştige teren. 

Aedion călărea lângă Kyllian când Elgan veni galopând 
lângă ei, calul scoțând fuioare de aer cald în aerul plin de 
fulgi. 

— Râul este la şaisprezece kilometri înainte, spuse 
Elgan. Trebuie să luăm acum o hotărâre! 

Să rişte să traverseze podul dinspre sud sau să sacrifice 
orele de care ar fi avut nevoie s-o ia pe calea cea lungă 
spre nord. Ren, reperându-le grupul, îşi îndemnă calul să 


se apropie. 

Kyllian aşteptă ordinul. Aedion ridică o sprânceană. 

— Tu eşti generalul. 

— Rahat! spuse furios Kyllian. 

Aedion se întoarse spre Elgan. 

— Ai vreo veste despre starea gheții? 

Elgan scutură din cap. 

— Nicio veste despre asta sau despre pod. 

Înainte nu erau decât straturi nesfârşite de zăpadă. 
Aedion nu îndrăzni să se uite înapoi, către rândurile de 
soldaţi încovoiaţi care mergeau cu greu. 

Ren, la fel de tăcut cum venise, se retrase spre locul în 
care călărea lângă Lysandra. 

Aripile fluturară prin vânt şi zăpadă, iar apoi un şoim 
ţâşni spre cer, cu un picior întins stângaci dedesubt. 

— Continuaţi să călăriţi, fu tot ce le spuse Aedion 
însoţitorilor lui. 

XXX 

Lysandra se întoarse într-o oră şi i se adresă doar lui 
Ren, tânărul lord galopând apoi spre Aedion, care călărea 
încă pe lângă Elgan şi Kyllian. 

Ren se albise la faţă. 

— Nu este nicio gheaţă pe Florine, iar cercetaşii 
Morathului s-au furişat înainte şi au dărâmat podul sudic. 

— Ne conduc spre nord, şopti Elgan. 

Ren dădu aprobator din cap. 

— Au să ne ajungă până mâine-dimineaţă. 

Nu aveau timp să se gândească să fugă spre intrarea 
nordică din Orynth, iar cum Florine care era la doar câţiva 
kilometri înainte, prea lat şi adânc să fie traversat, prea 
rece ca să îndrăznească să înoate şi Morathul se apropia 
din urmă, erau prinşi. 


CAPITOLUL 
54 


Chaol îi dădu din mână un măr Farashei, iapa frumoasă 
şi neagră fiind sperioasă după primul ei zbor. 

După câte se vedea, până şi calul lui Hellas s-ar fi putut 
speria, deşi Chaol presupunea că oricărei persoane cu 
scaun la cap i s-ar fi părut descurajant să se trezească 
legănându-se la câţiva zeci de metri în aer. 

— Altcineva ar putea face asta în locul tău. Rezemându- 
se de zidul grajdului fortăreței, Yrene îl privi lucrând, 
supraveghindu-i fiecare pas şchiopătat. Ar trebui să te 
odihneşti. 

Chaol scutură din cap. 

— Ea nu ştie ce naiba se întâmplă. Aş vrea să încerc să o 
calmez înainte să doarmă. 

Înainte de lupta de a doua zi - înainte ca ei să aibă o 
şansă de a salva cu adevărat oraşul Anielle. 

El încă se gândea la tot ce se întâmplase în ultimele luni 
în care fusese plecat, la lupte şi la pierderi, la direcţia în 
care o luaseră Dorian cu Manon şi Cele Treisprezece. 
Chaol putea doar să se roage ca prietenul lui să reuşească 
şi să nu fi luat asupra sa sarcina să făurească el Lacătul. 

Simţind nevoia să dezvăluie tot ce aflase, îi părăsise pe 
Aelin şi pe ceilalţi în apropierea Marii Săli ca să găsească 
nişte mâncare, luând-o imediat pe Farasha cu el. În mare 
parte pentru siguranţa tuturor din jurul calului Munigi, de 
vreme ce Farasha încercase să-l muşte pe soldatul cel mai 
apropiat de ea în clipa în care i se scosese gluga - şi nici 
măcar acesta nu îi ascunsese ce se întâmpla mai exact 
cuştii supradimensionate în care o puseseră. 

Dar Farasha nu îi muşcase mâna înainte să muşte din 
măr, aşadar Chaol se rugă să îl ierte pentru zborul brutal. 
O parte din el se întreba dacă iapa ştia că îl doare spatele, 


că avea nevoie de baston, că alesese să fie aici. 

Îşi trecu o mână prin coama ei neagră şi îi mângâie 
grumazul musculos. 

— Eşti gata ca mâine să calci în picioare nişte soldaţi 
valgi, prieteno? 

Farasha forăi, privindu-l cu un ochi negru ca şi când l-ar 
fi întrebat „Tu eşti?” 

Chaol zâmbi, iar Yrene râse încetişor. 

— Ar trebui să mă întorc în sală, spuse soţia lui. Să văd 
cine are nevoie de ajutor. 

Dar ea zăbovi. 

Privirile li se întâlniră peste spatele puternic al Farashei. 

El ocoli iapa, gândindu-se încă la muşcătura ei. 

— Ştiu, spuse Chaol încet. 

Yrene îşi înclină capul. 

— Ce ştii? 

Chaol îşi împleti degetele cu ale soţiei şi le puse mâinile 
pe pântecul încă plat. 

— O, fu tot ce spuse Yrene, rămânând cu gura deschisă. 
Eu... Cum? 

Inima lui Chaol bătea cu putere. 

— Aşadar, este adevărat. 

Ochii ei aurii îi studiară pe ai lui. 

— Vrei să fie? 

Chaol îi atinse obrazul cu o mână. 

— Mai mult decât mi-am dat seama vreodată. 

Zâmbetul lui Yrene fu destul de larg şi frumos încât să îi 
frângă inima. 

— Este adevărat, şopti ea. 

— De câte luni? 

— Aproape două. 

El îi studie pântecul - locul care, curând, avea să se 
împlinească odată cu odrasla care creştea în ea. Copilul 
lor. 

— Presupun că nu mi-ai spus pentru că nu voiai să mă 
îngrijorez. 

Yrene îşi muşcă buza. 


— Cam aşa ceva. 

El pufni. 

— Şi când ai fi mers clătinându-te cu burta la gură? 

Yrene îl lovi în braţ. 

— N-am de gând să merg clătinându-mă! 

Chaol râse şi o trase în braţele lui. 

— Ai să te clatini frumos, asta am vrut să spun. Râsul lui 
Yrene răsună în el, iar Chaol o sărută pe cap şi pe tâmplă. 
O să avem un copil, îi şopti în păr. 

Ea îl cuprinse în braţe. 

— Da, şopti Yrene. Dar de unde ai ştiut? 

— Din câte se pare, mormăi Chaol, tatăl meu este mai 
atent decât mine. 

El simţi mai mult decât văzu că ea se crispă. 

— Nu eşti supărat că nu ţi-am spus? 

— Nu. Aş fi apreciat să aud mai întâi de la tine, dar 
înţeleg de ce nu ai vrut să spui încă. Pe cât de prostesc ar 
putea părea, adăugă muşcând-o de ureche. 

Yrene îl lovi în coaste, iar el râse din nou. Râse chiar 
dacă în fiecare zi în care duceau lupta asta, înfruntând toţi 
inamicii, se temea să facă o greşeală fatală. Nu reuşise să 
uite că, dacă ar fi murit, i-ar fi luat pe amândoi cu el. 

Strângându-l mai mult în braţe, Yrene îşi lăsă capul pe 
pieptul lui. 

— Ai să fii un tată minunat, spuse ea încet. Mai bun 
decât a fost vreodată cineva. 

— Ce mă mai laudă femeia care, în urmă cu doar câteva 
luni, voia să mă arunce de la cea mai înaltă fereastră din 
Torre! 

— O vindecătoare nu ar fi niciodată atât de lipsită de 
profesionalism. 

Chaol zâmbi şi-i inspiră parfumul înainte să se retragă şi 
să îşi atingă buzele de ale ei. 

— Yrene, sunt peste măsură de bucuros că împărtăşesc 
asta cu tine. Orice ai nevoie, sunt la dispoziţia ta. 

Ea zâmbi. 

— Periculoase cuvinte! 


Dar Chaol îşi trecu degetul mare peste verighetă. 

— Atunci am să fiu nevoit să câştig repede războiul ăsta, 
ca să ne construim casa până la vară. 

Yrene îşi dădu ochii peste cap. 

— E un motiv nobil ca să îl înfrângi pe Erawan. 

Chaol îi mai fură un sărut. 

— Oricât de mult aş vrea să îţi arăt că sunt la dispoziţia 
ta, îi şopti el, trebuie să mă ocup de altceva înainte de 
culcare. 

Yrene ridică din sprâncene. 

El se strâmbă. 

— Trebuie să o prezint pe Aelin tatălui meu, înainte să 
se cunoască întâmplător. 

Bărbatul nu se apropiase de sală când sosiseră ei, iar pe 
Chaol îl preocupase prea mult bunăstarea Farashei ca să 
se deranjeze să îl caute. 

Yrene se crispă, deşi amuzamentul licări în ochii ei. 

— Este rău dacă vreau să vin cu tine? Şi să aduc nişte 
gustări? 

Chaol o cuprinse de umeri cu un braţ, mângâind-o pe 
Farasha de despărțire înainte să plece. În ciuda 
bastonului, şchiopăta la fiecare pas, iar durerea de spate îi 
cobora spre picioare, dar era secundară. Totul, chiar şi 
războiul nenorocit era secundar faţă de grija pentru femeia 
de lângă el. 

Faţă de viitorul pe care aveau să şi-l croiască împreună. 

XXX 

Pe cât de bine decursese conversaţia dintre Yrene şi 
Chaol, pe atât de rău merseseră lucrurile între Aelin 
Galathynius şi tatăl lui. 

Yrene nu aduse gustări, dar asta doar pentru că, înainte 
ca ei să ajungă în Marea Sală, se întâlniseră cu tatăl lui, 
care se îndrepta furtunos spre camera în care Aelin şi 
însoțitorii ei se retrăseseră ca să se odihnească. 

— Tată! spuse Chaol, ajungându-l din urmă. 

Yrene nu zise nimic, atentă la mişcările lui Chaol. Dacă 
şchiopăta atât de mult, în ciuda faptului că magia ei îşi 


revenise, însemna că spatele îl durea foarte mult. Nu ştia 
unde îşi lăsase scaunul - dacă fusese strivit sub resturile 
căzute. Se ruga să nu fie aşa. 

— Nu m-ai trezit când a sosit regina Terrasenului în 
castelul meu? izbucni tatăl lui. 

— Nu era o prioritate. 

Chaol se opri în faţa uşii unei camere mici care fusese 
eliberată pentru regină şi bătu. 

Un mormăit fu singura confirmare înainte ca soţul lui 
Yrene să deschidă uşa cu umărul doar cât să bage capul 
înăuntru. 

— Tatăl meu, spuse Chaol oricui se afla înăuntru, 
probabil reginei, ar vrea să te vadă. 

Foşnitul unor haine şi nişte paşi se auziră după câteva 
clipe de linişte. 

Yrene rămase în urmă când Aelin Galathynius apăru cu 
faţa şi mâinile curate, dar cu hainele încă murdare. Lângă 
ea stătea acel spiriduş Fae înalt cu păr argintiu - Rowan 
Whitethorn, despre care nobilii vorbiseră cu atâta frică şi 
respect în urmă cu câteva luni. În cameră, lady Elide se 
rezema de zidul îndepărtat, cu o tavă de mâncare alături, 
iar un lup alb stătea întins pe pământ, supraveghind totul 
cu ochii întredeschişi. 

Era şocant să vadă schimbarea, să îşi dea seama că 
aceşti Fae puteau fi puternici şi bătrâni, dar aproape 
sălbatici totodată. După câte se vedea, şi regina prefera 
acest trup, urechile ei delicate şi ascuţite fiind pe jumătate 
ascunse în părul despletit. În spatele său nu se zăreau nici 
războinicul melancolic şi blond, Gavriel, nici înfiorătorul 
Lorcan. Cel puţin pentru asta, îi mulţumi Silbei. 

Aelin lăsă uşa deschisă, deşi cei doi curteni ai lor 
rămaseră aşezaţi, aproape plictisiţi. 

— Ca să vezi, fu tot ce spuse regina când ieşi pe hol. 

Tatăl lui Chaol îl măsură din priviri pe prinţul războinic 
de lângă ea şi, întorcând capul spre Chaol, zise: 

— Presupun că s-au întâlnit în Wendlyn. După ce ai 
trimis-o acolo. 


Yrene se încorda la batjocura din vocea bărbatului. 
Ticălos oribil. 

Aelin ţâţâi. 

— Da, da, să vorbim şi despre asta. Deşi nu cred că fiul 
tău regretă cu adevărat, nu-i aşa? Privirea lui Aelin se 
îndreptă spre Yrene, iar ea încercă să nu tresară văzând 
ochii turcoaz-aurii, diferiţi de focul pe care îl zărise în acea 
seară din Innish, dar încă ageri. Amândouă erau diferite de 
fetele care fuseseră cândva. Un zâmbet apăru pe buzele 
reginei. Cred că s-a descurcat destul de bine. Ea se 
încruntă la soţul ei. Cel puţin Yrene nu pare genul de 
femeie care să doarmă şi să-i sforăie la ureche toată 
noaptea. 

Yrene tuşi când prinţul Rowan îi zâmbi reginei. 

— Nu mă deranjează că sforăi, spuse el încet. 

Lui Aelin îi zvâcni gura când se întoarse spre tatăl lui 
Chaol. Nici Yrene nu mai râse când văzu chipul întunecat 
al bărbatului. Chaol era încordat ca un arc în clipa în care 
regina îi spuse tatălui său: 

— Nu te obosi să mă tachinezi. Sunt obosită şi flămândă 
şi n-o să se termine bine pentru tine. 

— Asta e fortăreaţa mea! 

Aelin se dădu în spectacol uitându-se cu gura căscată la 
tavan, pereţi şi podea. 

— Serios? 

Yrene fu nevoită să îşi plece fruntea ca să îşi ascundă 
zâmbetul, ca şi Chaol. 

Dar Aelin îi spuse lordului din Anielle: 

— Sper că nu ai să ne stai în cale. 

O limită trasată. Lui Yrene i se poticni respiraţia în gât. 

— Din câte ştiam, nu eşti regina Adarlanului, zise 
categoric tatăl lui Chaol. 

— Nu, dar fiul tău este Mâna Regelui, ceea ce înseamnă 
că îţi este superior. Aelin îi zâmbi cu o drăgălăşenie oribilă 
lui Chaol. Nu i-ai spus? 

Yrene şi Aelin nu mai erau fetele din Innish, dar focul 
sălbatic rămăsese încă în spiritul reginei. Focul sălbatic 


atins de nebunie. 

Chaol ridică din umeri. 

— M-am gândit să îi spun când se ivea ocazia. 

Tatăl lui se încruntă. 

Totuşi, prinţul Rowan îi spuse bărbatului: 

— Ţi-ai apărat şi pregătit admirabil oamenii. Nu plănuim 
să îţi luăm asta. 

— Nu am nevoie de îngăduinţa brutelor Fae! zise furios 
lordul. 

Aelin îl bătu pe umăr pe Rowan. 

— Brută! Îmi place. Mai bine decât „hrăpăreţ”, nu-i aşa? 

Yrene nu ştia despre ce vorbea regina, dar îşi înăbuşi 
oricum râsul. 

Aelin simulă o plecăciune spre lordul din Anielle. 

— Cu observaţia asta ca despărţire, noi avem de gând să 
ne terminăm cina. O seară frumoasă, ne vedem mâine pe 
metereze şi te rog să putrezeşti în iad! 

Apoi Aelin se întoarse, conducându-şi cu o mână soţul 
înăuntru, dar nu înainte ca regina să zâmbească peste 
umăr la Yrene şi Chaol şi să spună, cu ochi strălucitori - cu 
bucurie şi căldură de data asta: 

— Felicitări! 

Yrene habar n-avea cum de ştia, dar simţul mirosului 
fiinţelor Fae era supranatural, aşa că zâmbi când făcu o 
plecăciune - chiar înainte ca Aelin să trântească uşa în faţa 
lordului din Anielle. 

Chaol se întoarse spre tatăl lui, ascunzând bine orice 
urmă de amuzament. 

— Ei bine, ai văzut-o! 

Tatăl lui Chaol tremură de furie şi umilinţă, presupuse 
Yrene, şi plecă. Era una dintre cele mai grozave scene la 
care asistase Yrene vreodată. 

După zâmbetul lui Chaol, îşi dădu seama că soţul ei era 
de aceeaşi părere. 

XXX 

— Ce om îngrozitor! Elide termină pulpa de pui înainte 

să i-o dea pe cealaltă lui Fenrys, care luase din nou forma 


unui Fae. El o muşcă mormăind mulţumit. Bietul lord 
Chaol! 

Aelin, care-şi întinse picioarele dureroase când se 
rezemă de zid, îşi termină porţia de pui, apoi mâncă o 
bucată de pâine neagră. 

— Bietul Chaol, biata lui mamă, bietul lui frate! Vai de 
toţi care au de-a face cu el! 

De la singura fereastră îngustă a camerei, supraveghind 
armata întunecată aflată la câţiva zeci de metri dedesubt, 
Rowan pufni. 

— În seara asta ai fost într-o formă rară! 

Aelin îl salută cu bucata mare de pâine de ovăz. 

— Oricine îmi întrerupe cina riscă să plătească preţul. 

Rowan îşi dădu ochii peste cap, dar zâmbi. Tot aşa cum 
îl văzuse Aelin zâmbind când simţiseră amândoi ce era cu 
Yrene. Copilul din ea. 

Ea se bucura pentru Yrene - pentru amândoi. Chaol 
merita acea bucurie, poate mai mult decât oricine. La fel 
ca partenerul ei. 

Aelin nu-şi permise să se gândească la mai mult. 
Termină pâinea şi veni la fereastră, rezemându-se de 
Rowan. El o cuprinse de umeri cu un braţ, nonşalant şi 
uşor. 

Niciunul nu o menţionă pe Maeve. 

Elide şi Fenrys continuară să mănânce în linişte, 
oferindu-le o oarecare intimitate în camera mică şi goală 
pe care o împărțeau, dormind pe saltele. Lordul din Anielle 
nu aprecia luxul la fel ca ea sau confortul minim pentru 
invitaţii lui, ca o baie caldă sau nişte paturi. 

— Oamenii sunt îngroziţi, spuse Rowan, uitându-se la 
etajele inferioare ale fortăreței. Poţi să le simţi teama în 
aer. 

— Au trecut câteva zile de când tot rezistă. Ştiu ce îi 
aşteaptă la răsărit. 

— Frica lor, spuse Rowan încordându-şi maxilarul, este 
dovada că nu au încredere în aliaţii noştri. Dovada că nu 
au încredere că armata khaganului o să-i salveze cu 


adevărat, iar asta o să-i facă să lupte neglijent. Ar putea 
crea o slăbiciune acolo unde nu ar trebui să fie niciuna. 

— Poate ar fi trebuit să îi spui lui Chaol, zise Aelin. Ar 
putea să le ţină un discurs care să-i motiveze. 

— Am sentimentul că le-a ţinut destule. Genul ăsta de 
frică macină sufletul. 

— Aşadar, ce este de făcut? 

Rowan scutură din cap. 

— Nu ştiu. 

Dar ea simţi că el ştia. Simţi că voia să spună altceva şi 
că însoțitorii actuali sau vreun fel de ezitare îl împiedicau. 

Aşa că Aelin nu insistă, studiind în schimb meterezele pe 
unde patrulau soldaţii şi armata întunecată care se 
întindea dincolo de ele. Lătrături şi urlete sfâşiară 
noaptea, sunetele fiind destul de nepământene încât să-i 
dea fiori. 

— O luptă pe uscat este mai uşoară sau mai grea decât 
una pe mare? îl întrebă Aelin pe soţul şi partenerul ei, 
uitându-se la chipul lui tatuat. 

În Golful Craniului, ea se confruntase doar cu nişte 
corăbii şi chiar şi asta se terminase relativ repede, iar 
lupta împotriva ilkenilor care îi copleşiseră în Mlaştinile 
Stâncoase o extenuase. Nu era ce îi aştepta a doua zi şi cu 
ce se luptaseră prietenii ei în Marea îngustă, în timp ce ea 
şi Manon fuseseră în oglindă, apoi cu Maeve pe plajă. 

Rowan se gândi. 

— Provoacă la fel de mult haos, dar în feluri diferite. 

— Aş prefera să lupt pe uscat, mormăi Fenrys. 

— Pentru că nimănui nu-i place mirosul de câine ud? 
întrebă Aelin peste umăr. 

Fenrys râse. 

— Exact din cauza asta. 

Cel puţin el zâmbea din nou. 

Lui Rowan buzele-i zvâcniră uşor, dar privirea îi fu dură 
când studie armata inamică. 

— Lupta de mâine o să fie la fel de brutală, spuse el. Dar 
planul este bun. 


Trebuiau să fie pe metereze alături de Chaol, 
pregătindu-se pentru cine ştie ce manevre disperate ar fi 
putut încerca Morathul când s-ar fi trezit condus şi strivit 
de armata khaganului. Elide avea să fie cu Yrene şi 
celelalte vindecătoare în Marea Sală, îngrijindu-se de 
răniţi. 

Aelin putea doar să presupună unde urmau să fie Lorcan 
şi Gavriel. Ambii plecaseră la sosire, cel din urmă stând de 
strajă undeva, iar primul foarte probabil punând ceva la 
cale. Dar era posibil să lupte împreună cu ei. 

Ca şi când gândurile ei l-ar fi chemat, Gavriel intră în 
cameră. 

— Armata pare destul de liniştită, spuse în loc de salut, 
apoi se aşeză fără jenă pe podea lângă Fenrys şi împinse 
farfuria cu pui spre el. Oamenii sunt, totuşi, foarte speriaţi. 
Cele câteva zile în care au apărat zidurile i-au epuizat. 

Rowan dădu din cap, fără să se deranjeze să îi spună 
Leului că tocmai discutaseră despre asta când Gavriel 
începu să mănânce. 

— Totuşi, o să fim nevoiţi să ne asigurăm că mâine nu 
vor da înapoi. 

Într-adevăr. 

— Mă întrebam, zise Elide după o clipă, fără să se 
adreseze cuiva anume. De vreme ce Maeve este o 
impostoare, cine o să conducă Doranelle dacă o să fie 
alungată împreună cu ceilalţi valgi? 

— Sau făcută scrum, mormăi Fenrys. 

Aelin zâmbi macabru, dar se gândi la întrebarea lui 
Elide. 

Gavriel lăsă încet puiul din mână. 

Rowan îşi luă braţul de pe umerii lui Aelin. Ochii lui 
verzi ca pinul erau mari. 

— Tu. 

Aelin clipi. 

— Mai sunt şi alţii din descendența lui Mab. Galan sau 
Aedion... 

— Tronul se transmite pe linie maternă - doar unei 


femei. Sau aşa ar trebui, spuse Rowan. Eşti singura femelă 
care se trage direct din neamul lui Mab. 

— Şi casa ta, Rowan, zise Gavriel. Cineva din casa ta ar 
putea să revendice jumătatea de tron a Morei. 

— Sellene. Cred că ei o să-i revină. 

Chiar şi ca prinţ, moştenirea lui Rowan care îl lega de 
descendența Morei se diluase până când rămăsese numai 
cu numele. Ca rudă, Aelin era mai apropiată de Elide, 
probabil şi de Chaol, decât de Rowan, în ciuda 
descendenţei lor antice. 

— Ei bine, Sellene poate să îl ia, zise Aelin, ştergându-şi 
mâinile de praful invizibil. Doranelle îi aparţine. 

Indiferent dacă Maeve trăia sau nu, ea nu intenţiona să 
mai pună piciorul în Doranelle. Nu era sigură dacă asta o 
făcea laşă. Nu îndrăzni să apeleze la vuietul liniştitor al 
magiei sale. 

— Neamul Mititelelor chiar ştia, spuse gânditor Fenrys, 
frecându-şi maxilarul. Ce eşti tu. 

Cele din Neamul  Mititelelor o cunoscuseră 
dintotdeauna. Îi salvaseră viaţa în urmă cu zece ani, iar lor 
le salvaseră vieţile în ultimele câteva săptămâni. O 
recunoscuseră şi îi lăsaseră daruri. Un tribut, crezuse ea, 
moştenitoarei lui Brannon. Nu... 

— Reginei Spiriduşilor din vest, mormăi Gavriel. 

Linişte. 

— Ăsta chiar este un titlu? o luă gura pe dinainte pe 
Aelin. 

— Acum este, bombăni Fenrys. 

Aelin îi aruncă o privire. 

— Cu Sellene ca Regină a Spiriduşilor din est, zise 
gânditor Rowan. 

Preţ de un minut, nimeni nu mai scoase o vorbă. 

Aelin oftă spre tavan. 

— Ce mai contează încă un titlu extravagant, nu-i aşa? 

Ei nu răspunseră, iar Aelin încercă să nu lase greutatea 
titlului şi tot ce implica acesta să o apese prea mult; să nu 
se gândească la faptul că poate nu numai de Neamul 


Mititelelor de pe continentul acesta trebuia să aibă grijă, ci 
şi la acela că, alături de grupul ei, punea bazele unei noi 
patrii pentru orice Fae ar fi dorit să li se alăture. Pentru 
orice Fae care supravieţuise măcelului din Terrasen în 
urmă cu zece ani şi şi-ar fi dorit să revină aici. 

Era visul unei nesăbuite; unul pe care probabil n-avea s- 
ajungă să-l vadă împlinit, să-l materializeze. 

— Regina Spiriduşilor din vest, spuse Aelin, gustând 
cuvintele pe limbă şi întrebându-se cât timp avea să i se 
mai zică astfel. 

După liniştea apăsătoare, îşi dădu seama că şi tovarăşii 
ei se gândeau la acelaşi lucru. lar după suferinţa, furia şi 
hotărârea din ochii lui Rowan, ştiu că el deja calcula dacă 
ar fi putut să o cruţe cumva de altarul de sacrificiu. 

Dar de asta urma să se ocupe mai târziu. După ziua ce 
urma nopţii. Dacă supravieţuiau. 

XXX 

Dincolo de bolta neagră a unei porţi se întindea 
eternitatea. 

Dar nu pentru ea. Nu, în cazul ei, n-avea să existe o 
lume de apoi. 

Zeii construiseră un alt coşciug, de data asta din acea 
piatră neagră şi strălucitoare. 

Era o piatră pe care focul ei n-ar fi putut niciodată s-o 
topească, s-o străpungă. Singura cale de scăpare era 
contopirea cu acesta - să se dizolve în foc precum spuma 
mării pe o plajă. 

Fiecare respiraţie era mai superficială decât cea 
dinainte. În acest coşciug nu dăduseră nicio gaură. 

Ştia că mai era unul alături. Ştia pentru că încă auzea 
tipetele înăbuşite dinăuntru. 

Două prințese, una cu părul auriu şi alta cu părul 
argintiu. Una tânără şi una bătrână. Ambele fiind preţul 
închiderii porţii pentru totdeauna. 

Curând, avea să rămână fără aer. Deja consumase prea 
mult zgâriind frenetic piatra. Vârfurile degetelor îi 
zvâcneau unde îşi rupsese unghiile şi pielea. 


Ţipetele femelelor se potoliseră. 

Trebuia să accepte ce urma să se petreacă - doar atunci 
s-ar fi ridicat capacul. 

Aerul era atât de fierbinte şi preţios... Nu putea să iasă... 
nu putea să iasă... 

XXX 

Aelin se trezi. Întunericul domnea încă în cameră, 
tovarăşii ei respirând în continuare profund. 

Aer proaspăt. Stelele abia se vedeau prin fereastra 
îngustă. 

Nu era niciun coşciug din piatră Wyrd. Nicio poartă nu 
era pe cale să o devoreze. 

Dar ştia că zeii aceia nenorociţi urmăreau totul. Chiar şi 
aici, urmăreau şi aşteptau. 

Un sacrificiu. Asta era ea pentru ei. 

Greaţa îi agită stomacul, dar Aelin o ignoră, tot aşa cum 
ignoră şi tremurul care o cuprinse. Căldura de sub piele. 

Aelin se întoarse într-o parte, culcuşindu-se mai aproape 
de trupul cald al lui Rowan, tipetele înăbuşite ale Elenei 
răsunându-i încă în urechi. 

Nu, n-avea de gând să mai fie neajutorată. 


CAPITOLUL 
55 


Un trup de femeie nu era chiar lucrul la care se 
aşteptase Dorian. 

Felul în care mergea, felul în care îşi mişca şoldurile şi 
picioarele... era ciudat. Foarte ciudat. Dacă vreo membră a 
sabatului Crochan observase printre ele o tânără vrăjitoare 
mergând în cerc, ghemuindu-se şi întinzându-şi picioarele, 
nu se opri din lucru când toţi se pregăteau să părăsească 
tabăra. 

Şi, apoi, mai era chestiunea sânilor lui, pe care nu şi i-ar 
fi imaginat atât de... stânjenitori. Nu neplăcuţi, dar şocul 
de a-şi lovi braţele de ei şi nevoia de a-şi căuta mereu o 
poziţie ca să se acomodeze cu greutatea lor era o noutate 
chiar şi după câteva ore. 

Hotărâse ca transformarea să fie cât mai simplă cu 
putinţă: cu o seară înainte, alesese o tânără vrăjitoare 
Crochan, una dintre novicele care poate nu ar fi fost 
căutate tot timpul sau observate prea des, şi o studiase 
până ce ea, probabil, îl considerase un desfrânat. 

În dimineaţa asta, cu imaginea chipului şi a siluetei fetei 
încă fixate în mintea lui, venise la marginea taberei şi pur 
şi simplu îşi impusese să îi semene. 

Ei bine, poate nu pur şi simplu. Transformarea nu fusese 
o senzaţie pe deplin plăcută: oasele i se ajustaseră, scalpul 
îl furnicase din cauza părului lung şi castaniu care 
crescuse în valuri strălucitoare, iar nasul îi provocase o 
mâncărime când căpătase o linie uşor bombată. 

Câteva minute lungi, nu făcuse decât să se uite la 
propriul corp, la mâinile delicate, la încheieturile mai mici. 
Forţa oaselor mici era uimitoare. Pipăindu-se între 
picioare, îşi dăduse seama şi de schimbările de acolo. 

Şi astfel, în ultimele două ore fusese aici, învățând cum 


se mişca şi funcţiona trupul unei femei. Procesul era cu 
totul diferit de modul prin care se deprinsese cu zborul 
unui corb, de felul în care se lupta cu vântul. 

Crezuse că ştia totul despre corpul femeii, cum să facă o 
femeie să geamă de plăcere, şi mai că fusese tentat să 
găsească un cort şi să afle pe propria-i piele anumite 
senzaţii. 

Nu era o modalitate utilă de a-şi folosi timpul, acum că 
tabăra se pregătea de călătorie. N 

Cele Treisprezece erau exasperate. Încă nu hotărâseră 
încotro să meargă şi nu fuseseră invitate să călătorească 
alături de vrăjitoarele Crochan spre oricare dintre vetrele 
lor. Nici măcar spre a lui Glennis. 

Totuşi, niciuna nu îi aruncase vreo privire când 
trecuseră mai departe. Niciuna nu îl recunoscuse. 

Dorian tocmai terminase încă un ocol în mica zonă de 
antrenament când Manon trecu pe lângă el cu părul 
argintiu în vânt. Tânărul se opri, ca o santinelă Crochan 
precaută şi o privi mergând repede prin zăpadă şi noroi ca 
şi când ar fi fost o lamă care spinteca lumea. 

Manon aproape trecuse de zona lui de antrenament 
când înţepeni şi se întoarse lent, cu nările umflate. 

Ochii ei aurii îl măsurară din cap până în picioare, 
repede şi tăios. 

Se încruntă. Dorian îi zâmbi indolent. 

— Sunt surprinsă că nu te pipăi, îi zise venind spre el. 

— Cine spune că nu am făcut-o deja? 

Încă o privire evaluatoare. 

— Credeam că ai să alegi un trup mai frumuşel. 

Încruntându-se, el îşi privi corpul. 

— Cred că ea este destul de drăguță. 

Manon strânse din buze. 

— Presupun că asta înseamnă că eşti gata să mergi în 
Morath. 

— Am spus eu aşa ceva? 

Dorian nu se deranjă să pară amabil. A 

Vrăjitoarea făcu un pas spre el, dezgolindu-şi dinţii. In 


acest corp, era mai scund decât ea. El uri fiorul care îi 
străbătu sângele când Manon se aplecă să spună furioasă: 

— Avem destule de care să ne ocupăm azi, prinţişorule! 

— Ţi se pare că-ţi stau în cale? 

Ea deschise şi apoi închise gura. 

Dorian râse încet şi dădu să se întoarcă, dar o mână cu 
degete de fier îl apucă de braţ. 

I se păru ciudat să simtă mâna mare pe noul său trup. 
Mare, şi nu subţire şi mortală ca aceea cu care se 
obişnuise. 

Ochii ei aurii se aprinseră. 

— Dacă vrei o femeie blajină care să plângă din cauza 
alegerilor dificile şi să dea înapoi în cele din urmă, atunci 
nu eşti în patul care trebuie. 

— Acum nu sunt în patul nimănui. 

El nu venise în cortul ei în nopţile trecute de la 
conversaţia din Eyliwe. 

Ea primi replica fără măcar să tresară. 

— Părerea ta nu contează pentru mine. 

— Atunci de ce stai aici? 

Manon iar deschise şi închise gura, după care zise 
furioasă: 

— Ia-ţi alt trup! 

Dorian zâmbi din nou. 

— Nu ai lucruri mai bune de făcut acum, Maiestate? 

El crezu sincer că ea ar fi putut să-şi scoată dinţii de fier 
şi să-i sfâşie gâtul. Cumva, voia ca Manon să încerce şi 
chiar îndrăzni să-i mângâie maxilarul cu o mână-fantomă. 

— Crezi că nu ştiu de ce nu vrei să merg în Morath? 

Tânărul ar fi putut jura că ea tremură, că îşi arcui gâtul, 
doar puţin, aplecându-se în atingerea-fantomă. 

Dorian îşi trecu degetele invizibile pe gâtul ei, spre 
clavicule. 

— Spune-mi să rămân, zise el fără urmă de căldură sau 
blândeţe. Spune-mi să rămân cu tine, dacă asta vrei. 
Degetelor lui invizibile îi crescură gheare şi îi zgâriară 
pielea. Manon înghiţi. Dar n-ai să mi-o zici, nu-i aşa, 


Manon? Ea începu să respire sacadat, iar el continuă să îi 
mângâie gâtul şi maxilarul, dezmierdându-i pielea pe care 
o gustase de nenumărate ori. Ştii de ce? 

Când Manon nu-i răspunse, Dorian îi împunse uşor 
pielea cu o gheară invizibilă. 

Ea înghiţi, şi nu de frică. 

Dorian se apropie, înclinându-şi capul pe spate ca să se 
uite în ochii ei când spuse mieros: 

— Pentru că, deşi poate eşti mai bătrână şi mortală într- 
o mie de feluri diferite, în sinea ta ţi-e frică. Nu ştii cum să 
îmi ceri să rămân, pentru că te temi să recunoşti că vrei 
asta. Te temi. De tine, mai mult decât de oricine altcineva. 
Te temi. 

Preţ de câteva secunde, ea pur şi simplu îl fixă cu 
privirea, după care zise furioasă „Nu ştii despre ce 
vorbeşti!” şi se îndepărtă. 

Râsul lui grav o urmări. Chiar dacă spatele îi înţepeni, 
Manon nu se întoarse. 

XXX 

Să se teamă să recunoască faptul că simţea un oarecare 
ataşament. 

Era ridicol şi, poate, adevărat. 

Dar nu era problema ei. Nu acum. 

Manon trecu furioasă prin tabăra care se pregătea şi în 
care corturile erau demontate şi împachetate, iar vetrele 
strânse. Cele Treisprezece erau lângă balauri, cu proviziile 
puse în desagi. 

Unele dintre vrăjitoarele Crochan se încruntară la ea - 
nu de furie, ci oarecum dezamăgite. Nemulţumite, ca şi 
când ar fi crezut că despărţirea nu era o idee bună. 

Manon se abţinu să spună că era de acord. Chiar dacă 
Cele Treisprezece ar fi urmat-o, membrele sabatului 
Crochan ar fi găsit o cale să se facă nevăzute, să-şi 
folosească puterea ca să lege balaurii suficient de mult 
timp încât să dispară. 

Şi n-avea de gând să se înjosească sau să le umilească 
pe Cele Treisprezece ca să se transforme în nişte câini 


care îşi urmează stăpânul. Poate că erau disperate după 
ajutor, poate că li-l promiseseră aliaţilor lor, dar nu plănuia 
să se mai înjosească. 

Manon se opri la tabăra lui Glennis, singura vatră cu un 
foc încă aprins - unul care nu avea să se stingă niciodată. 

Era o amintire a promisiunii pe care o făcuse ca să o 
onoreze pe regina Terrasenului. O singură flacără 
împotriva frigului. 

Manon îşi masă faţa când se aşeză pe o piatră de lângă 
vatră. 

O mână îi atinse umărul, caldă şi uşoară, iar ea nu se 
deranjă să o dea deoparte. 

— Plecăm peste câteva minute, zise Glennis. M-am 
gândit să îmi iau rămas-bun. 

Manon îşi ridică privirea la bătrâna vrăjitoare. 

— Zbor lin! 

Nu mai era nimic altceva de zis. Presupunea că doar din 
cauza ei eşuase, nu a lui Glennis. 

„Te temi.” 

Era adevărat. Încercase, dar nu se străduise cu adevărat 
să le convingă pe vrăjitoarele Crochan; să le lase să vadă 
măcar o parte din ea care însemna ceva. Să le dezvăluie ce 
simţea în urma faptului că aflase că avusese o soră şi că o 
omorâse. Nu ştia cum şi nu se deranjase să afle. 

„Te temi.” 

Da, se temea. De toate. 

Glennis îşi luă mâna de pe umărul lui Manon. 

— Fie ca drumul tău să te poarte în siguranţă prin război 
şi să revii în sfârşit acasă. 

Manon nu avea chef să îi spună bătrânei că ea sau Cele 
Treisprezece nu mai aveau o casă. 

Glennis îşi întoarse chipul spre cer, oftând o dată. 

Apoi îşi încruntă sprâncenele albe. Nările i se umflară. 

Manon sări în picioare. 

— Fugi, şopti Glennis. Fugi acum! 

Manon scoase Tăietoarea-de-vânt şi nu îi dădu ascultare. 

— Ce este? 


— Au ajuns. 

Lui Manon nu îi păsa cum de îi simţise Glennis în vânt. 

Balaurii ţâşniră din nori, îndreptându-se spre tabăra lor. 
Cunoştea acei balauri aproape la fel de bine ca pe cele trei 
călăreţe care le agitară pe vrăjitoarele Crochan. 

Matroanele sabatului Dinţi-de-fier le găsiseră şi veniseră 
să termine ce începuse Manon în acea zi în Morath. 

Cele trei Mari Vrăjitoare veniseră singure, dar asta nu le 
împiedică pe cele Crochan să se adune, măturile zburând 
repede - câteva dintre ele tremurând atunci când, 
probabil, le recunoscură. 

Manon apucă mai bine Tăietoarea-de-vânt când mâna 
începu să-i tremure uşor în clipa în care cele trei vrăjitoare 
aterizară la marginea focului lui Glennis, balaurii lor 
strivind corturile sub ei. 

Asterin şi Sorrel veniră imediat lângă ea, şoaptele 
aghiotantei sale fiind acoperite de trosnetul corturilor 
distruse. 

— Umbrele sunt în aer, dar nu ne-au făcut semn că ar 
mai fi vreo unitate. 

— Niciunul dintre sabaturile lor? 

— Nu. Şi nici urmă de Iskra sau Petrah. 

Manon înghiţi. Matroanele chiar veniseră singure. 
Zburaseră din locul în care se adunaseră şi le găsiseră 
cumva. 

Sau le dăduseră de urmă. 

Manon nu se gândi mult la faptul că poate ea le 
condusese pe cele trei Matroane direct în tabăra asta. 
Mârâiturile uşoare ale vrăjitoarelor Crochan din jurul ei, 
îndreptate spre Manon, spuneau destule despre părerea 
lor. 

Balaurii se aşezară şi-şi adunară cozile lungi pe lângă 
corp, ţepii mortali unşi cu otravă fiind pregătiţi să ucidă. 

Paşi grăbiţi scârţâiră prin zăpada îngheţată, oprindu-se 
lângă Manon chiar în momentul în care mirosul lui Dorian 
o învălui. 

— Asta e... 

— Da, spuse ea încet, inima bătându-i cu putere când 


Matroanele descălecară şi nu îşi ridicară mâinile, cerând 
negocieri. Nu, doar se apropiară de vatră, de flacăra 
prețioasă care încă ardea. Să nu porniţi atacul! Il avertiză 
Manon pe el, dar şi pe celelalte, când se duse să le 
întâmpine. 

Nu era lupta regelui, indiferent ce putere îi curgea prin 
vene. 

Glennis era deja înarmată, ţinând o sabie veche în 
mâinile bătrâne. Femeia era la fel de bătrână ca Matroana 
Picioare-Galbene şi totuşi, pregătită şi cu faţa la Marile 
Vrăjitoare. 

Cresseida Sânge-Albastru vorbi prima, ochii ei fiind la 
fel de reci precum coroana cu ţepi de fier care îi intra în 
fruntea pistruiată. 

— A trecut o veşnicie, Glennis! 

Dar Glennis nu se uita la Matroana Sânge-Albastru, îşi 
dădu Manon seama, şi nici măcar la bunica ei, ale cărei 
veşminte negre se umflară când rânji dispreţuitor la 
nepoata sa. 

Se uita la Matroana Picioare-Galbene care stătea între 
ele, cocoşată şi plină de ură. La coroana de stele de pe 
scalpul cu păr alb şi rar al babei. 

Sabia lui Glennis tremură puţin. Şi tocmai când Manon 
îşi dădu seama ce purta Matroana, Bronwen apăru lângă 
Glennis şi şopti: 

— Coroana lui Rhiannon. 

Purtată de Matroana Picioare-Galbene ca să le 
batjocorească pe aceste vrăjitoare, ca să le înjosească. 

Manon începu să audă un vuiet surd. 

— Ce mai însoţitoare ai în ziua de azi, nepoato! spuse 
bunica lui Manon, al cărei păr brunet cu şuviţe argintii era 
împletit la spate. 

Un semn suficient al intenţiilor lor, dacă bunica-şi ţinea 
părul într-o cosiţă. 

Luptă. Anihilare. 

Greutatea atenţiei celor trei Mari Vrăjitoare o apăsa. 
Vrăjitoarele Crochan adunate în spatele ei se mişcară cât îi 


aşteptară răspunsul. 

Totuşi, Glennis fu cea care spuse furioasă, cu o voce pe 
care Manon nu o mai auzise niciodată: 

— Ce vrei? 

Bunica lui Manon zâmbi, dezgolindu-şi dinţii de fier 
împestriţaţi de rugină, adevăratul semn al vârstei ei. 

— Ai făcut o mare greşeală, Manon Ucigaşa-Neamurilor, 
când ai căutat să întorci armata împotriva noastră. Când ai 
răspândit minciuni printre santinelele noastre în privinţa 
planurilor noastre - în privinţa planurilor mele. 

Manon îşi ţinu bărbia sus. 

— Am spus doar adevărul. Şi cred că te-ai speriat destul 
de mult de le-ai adunat pe astea două ca să mă găseşti şi 
să îţi dovedeşti nevinovăția în complotul împotriva lor. 

Celelalte două Matroane nici măcar nu clipiră. Aşadar, 
ghearele bunicii ei intraseră adânc. Sau pur şi simplu nu le 
păsa. 

— Am venit, spuse printre dinţi Cresseida, atât de 
diferită de fiica ei, care îi dăduse lui Manon şansa să 
vorbească, pentru a scăpa în sfârşit de un spin din coasta 
noastră. 

Fusese Petrah pedepsită pentru că o lăsase pe Manon să 
iasă vie din Omega? Oare moştenitoarea Sânge-Albastru 
mai era în viaţă? Cresseida ţipase cândva de groază şi 
durere ca o mamă când Petrah aproape se sinucisese 
aruncându-se în gol. Mai era adevărată acea dragoste, atât 
de străină şi ciudată? Sau datoria şi vechea ură 
câştigaseră? 

Gândul fu suficient ca să o întărească pe Manon. 

— Ai venit pentru că suntem o ameninţare. 

„Din cauza amenințării pe care o reprezinţi pentru 
monstrul căruia îi spui bunică.” 

— Aţi venit, continuă Manon, ridicând uşor Tăietoarea- 
de-vânt, pentru că vă este frică. 

Manon făcu un pas în faţa lui Glennis, ridicând mai mult 
sabia. 

— Aţi venit, spuse Manon, pentru că, în afară de cea pe 


care v-o oferim noi, nu aveţi alte puteri adevărate. Şi vă 
sperie de moarte că suntem pe cale să v-o luăm. Manon 
întoarse Tăietoarea-de-vânt în mână, înclinând sabia în jos 
şi trasă o linie în zăpada dintre ele. Aţi venit singure din 
cauza fricii şi a faptului că şi celelalte ar putea să vadă de 
ce suntem capabile. Adevărul pe care aţi căutat 
întotdeauna să îl ascundeţi. 

Bunica ei se ţâţâi. 

— Ascultă ce spui! Cu prostiile astea moraliste, parcă 
eşti o Crochan! 

Manon o ignoră. O ignoră şi îndreptă Tăietoarea-de-vânt 
chiar spre Matroana Picioare-Galbene când spuse furioasă: 

— Aia nu e coroana ta! 

Ceva asemănător ezitării se văzu pe chipul Cresseidei 
Sânge-Albastru, dar Matroana Picioare-Galbene făcu semn 
spre Manon cu nişte unghii de fier atât de lungi încât se 
curbau în jos. 

— Atunci, vino şi ia-mi-o, trădătoareo! 

Manon păşi peste linia pe care o desenase în zăpadă. 

Nimeni nu vorbi în spatele ei, iar ea se întrebă dacă ele 
mai respirau. 

Nu câştigase împotriva bunicii ei; abia supravieţuise, şi 
doar datorită norocului. 

În acea luptă fusese pregătită să îşi găsească sfârşitul. 
Să îşi ia adio. 

Manon înclină în sus Tăietoarea-de-vânt, inima bătându-i 
repede şi constant. 

Astăzi, nu ea avea să păşească în îmbrăţişarea 
întunericului, ci ele. 

— Scena-mi pare cunoscută, spuse tărăgănat bunica ei, 
poziţionându-se de atac, la fel ca şi celelalte două 
Matroane. Ultima Regină Crochan care ne înfruntă. 

Manon îşi trosni maxilarul, iar dinţii de fier coborâră şi, 
îndoindu-şi degetele, îşi scoase unghiile de fier. 

— Nu doar o regină Crochan de data asta. 

În ochii albaştri ai Cresseidei se citea îndoiala, ca şi 
când doar ea şi-ar fi dat seama de ceva, nu şi celelalte 


două Matroane. 

Acolo - acolo avea să atace mai întâi Manon. Pe cea care 
se întreba acum dacă făcuseră o mare greşeală venind aici. 

O greşeală care avea să le coste ceea ce veniseră să 
protejeze, acest război şi propriile vieţi. 

Deoarece Cresseida văzu că Manon respira calm; văzu 
convingerea din ochii ei şi lipsa fricii din inimă când 
înaintă încă un pas. 

Manon zâmbi la Matroana Sânge-Albastru ca şi când i-ar 
fi confirmat. 

— Atunci nu m-ai ucis, îi spuse Manon bunicii ei. Nu 
cred c-ai să poţi s-o faci acum. 

— Vom vedea, zise printre dinţi bunica ei şi atacă. 

Manon era pregătită. 

O lovitură în sus cu Tăietoarea-de-vânt le întâlni pe 
primele două ale bunicii ei, iar Manon se feri de a treia, 
întorcându-se direct în atacul violent al Matroanei 
Picioare-Galbene, care lovi în sus cu o viteză nefirească, 
picioarele aproape plutindu-i deasupra zăpezii, şi lovi spre 
spatele expus al lui Manon. 

Manon devie atacul babei, trimițând vrăjitoarea cu 
viteză înapoi tocmai când Cresseida se năpusti asupra ei. 

Cresseida nu era o luptătoare cu experienţă, ca 
Matroanele Cioc-Negru şi Picioare-Galbene. Işi petrecuse 
prea mulţi ani citind în măruntaie şi scrutând stelele după 
răspunsuri pentru ghicitorile Zeiţei cu Trei Feţe. 

O eschivă spre stânga o făcu pe Manon să scape cu 
uşurinţă de lovitura unghiilor Cresseidei şi, cu un 
contraatac, Manon o lovi cu cotul în nas pe Matroana 
Sânge-Albastru. 

Cresseida se clătină. Matroana Picioare-Galbene şi 
bunica ei atacară din nou. 

Cele trei atacuri ale lor se petrecură în câteva clipe. 

Manon rămase în picioare. Văzu unde se mişcă o 
Matroană şi spaţiul expus periculos de cealaltă. 

Ea nu era o Aripă Conducătoare distrusă, nesigură de 
locul ei în lume. 


Nu se ruşina de adevărul din faţa ei. 

Nu se temea. 

Bunica lui Manon conduse atacul cu cele mai 
periculoase manevre. 

Ea îi cauză prima durere, o zgârietură a unghiilor de fier 
pe umărul lui Manon. 

Dar Manon lovi cu sabia de nenumărate ori, fierul şi 
oţelul răsunând peste piscurile îngheţate. 

Nu, ea nu se temea deloc. 

XXX 

Dorian nu mai văzuse niciodată o asemenea luptă. Nu 
mai văzuse nimic atât de rapid şi de mortal. 

Nu mai văzuse pe nimeni ca Manon, un vârtej de oţel şi 
fier. 

Trei împotriva uneia singure - şansele nu erau în 
favoarea ei. Înfruntarea uneia dintre ele aproape o ucisese 
pe Manon în urmă cu câteva luni. 

Totuşi, unde loveau ele, ea deja dispărea, deja bloca. 

Nu dădea multe lovituri, ci mai degrabă le ţinea la 
distanţă. 

Totuşi, nici loviturile lor nu-şi găsiseră ţinta. 

Magia lui Dorian se zvârcolea, căutând o cale de ieşire, 
ca să oprească lupta, dar ea îi ordonase să nu acţioneze, 
iar el avea de gând să o asculte. 

În jurul lui, vrăjitoarele Crochan zăngăneau de frică şi 
groază - fie pentru lupta care se desfăşura, fie din cauză că 
Matroanele, cele trei, le găsiseră. 

Dar Glennis nu tremura. Lângă ea, Bronwen bâzâia cu 
energia cuiva nerăbdător să intre în luptă. 

Manon şi Marile Vrăjitoare se despărţiră, respirând 
sacadat. Sânge-Albastru îi atinse umărul lui Manon şi 
stropii de sânge le pătară pe cele trei Matroane. 

Manon încă rămânea în partea îndepărtată a liniei pe 
care o trasase. Încă o apăra. 

Vrăjitoarea brunetă în veşminte voluminoase şi negre 
scuipă sânge albastru pe zăpadă. Bunica lui Manon. 

— Jalnică! La fel de vrednică de milă ca mama ta! zise şi 


aruncă un rânjet dispreţuitor spre Glennis. Şi tatăl tău. 

Mârâitul care ieşi din gâtul lui Manon răsună peste 
munţi. 

Bunica ei râse, croncănind ca o cioară. 

— Aşadar, asta e tot ce poţi să faci? Să mârâi ca un 
câine şi să loveşti cu sabia ca un gunoi uman? Până la 
urmă, o să te epuizăm. Este mai bine să îngenunchezi 
acum şi să mori cu onoarea oarecum nepătată. 

Manon doar întinse o mână cu unghii de fier în spate, 
depărtându-şi provocatoare degetele cât le fixă cu privirea 
pe Matroane. 

Dorian întinse mâna după Damaris, dar Bronwen se 
mişcă prima. 

Vrăjitoarea Crochan îi aruncă sabia, oţelul licărind în 
lumina soarelui şi a zăpezii. 

Manon apucă mânerul, sabia şuierând când o întoarse 
ca să le înfrunte din nou pe Marile Vrăjitoare. 

— Rhiannon Crochan a păzit porţile timp de trei zile şi 
trei nopţi, iar ea nu a îngenuncheat în faţa ta, nici măcar la 
sfârşit. Schiţă un zâmbet. Cred că la fel am să fac şi eu! 

Dorian ar fi putut jura că flacăra sacră care ardea în 
stânga lor străluci mai intens; ar fi putut jura că Glennis 
inspiră profund şi că toate vrăjitoarele Crochan care 
priveau făcură la fel. 

Manon îşi îndoi genunchii, ridicând sabia. 

— Să terminăm şi ce s-a început atunci! 

Ea atacă, săbiile licărind. Bunica ei cedă pas după pas, 
celelalte două Matroane nereuşind să îi străpungă 
apărarea. 

Vrăjitoarea care dormise şi îşi dorise moartea dispăruse; 
vrăjitoarea care se înfuriase la adevărul care o distrusese 
se făcuse nevăzută. 

Iar în locul ei, luptând ca şi când ar fi fost vântul, fără 
şovăire împotriva Matroanelor, era o persoană pe care 
Dorian nu o cunoscuse încă. 

Era regina celor două popoare. 

Matroana Picioare-Galbene lansă un atac ce o făcu pe 


Manon să cedeze un pas, apoi altul, săbiile ridicându-se la 
fiecare lovitură. 

Cedă doar cei câţiva paşi, nimic mai mult. 

Pentru că Manon, cu convingere în inimă şi neînfricare 
în privire, era de neoprit. 

Matroana Picioare-Galbene o împinse pe Manon destul 
de aproape de linia pe care mai că o atinse cu călcâiele. 
Celelalte două vrăjitoare se retrăseseră, ca şi când ar fi 
aşteptat să vadă ce se putea întâmpla. 

Pentru o babă cocoşată, vrăjitoarea Picioare-Galbene era 
o imagine de coşmar. Mai rea decât fusese vreodată 
bătrâna Picioare-Galbene. Picioarele ei abia păreau să 
atingă pământul, iar unghiile ei curbate din fier răneau ori 
de câte ori lovea. 

Săbiile lui Manon blocară lovitură după lovitură, dar ea 
nu făcu nicio mişcare ca să avanseze. Să o respingă, deşi 
Dorian văzu câteva şanse să facă asta. 

Manon încasă loviturile care îi făcură braţul stâng şi 
coastele să sângereze, dar nu mai dădu înapoi. Era un zid 
de care Matroana Picioare-Galbene nu putea trece. 
Bătrâna scoase un mârâit, atacând de nenumărate ori, 
nesăbuită şi furioasă. 

Dorian văzu capcana în clipa în care fu întinsă. 

Văzu coasta pe care o lăsase neprotejată, momeala pusă 
pe o tavă de argint. 

Furioasă, Matroana Picioare-Galbene nu gândi de două 
ori înainte să atace, cu ghearele scoase. 

Manon aştepta. 

Pierdută în setea ei de sânge, chipul Matroanei Picioare- 
Galbene se lumină triumfător când voi să dea lovitura 
mortală care să-i sfâşie inima lui Manon. 

Matroana Cioc-Negru strigă un avertisment, dar Manon 
deja se mişca. 

Tocmai când ghearele curbate sfâşiară hainele şi pielea, 
Manon se răsuci într-o parte şi cobori Tăietoarea-de-vânt 
pe gâtul întins al Matroanei Picioare-Galbene. 

Sângele albastru împroşcă zăpada. 


De data asta, Dorian nu îşi feri privirea de capul care se 
rostogoli spre pământ, de trupul înveşmântat în maro care 
căzu odată cu acesta. 

Cele două Matroane rămase se opriră. Niciuna dintre 
vrăjitoarele Crochan din spatele lui Dorian nu vorbi când 
Manon îşi cobori privirea fără milă la trunchiul însângerat 
al Matroanei Picioare-Galbene. 

Niciuna nu păru să respire când Manon înfipse sabia lui 
Bronwen în pământul îngheţat de dedesubt şi o înclină ca 
să ia coroana de stele de pe capul căzut al vrăjitoarei 
Picioare-Galbene. 

El nu mai văzuse niciodată o asemenea coroană: un 
obiect viu şi strălucitor care licărea în mâna ei ca şi când 
nouă stele ar fi fost luate de pe cer şi puse să strălucească 
pe marginea coroanei de argint. 

Lumina coroanei dansă pe chipul lui Manon când o 
ridică deasupra capului şi şi-o aşeză pe părul alb şi 
despletit. 

Chiar şi vântul din munţi se opri. 

Totuşi, o adiere flutură şuviţele lui Manon când coroana 
străluci mai intens, stelele albe sclipind cu miezuri de 
cobalt, rubin şi ametist, ca şi când ar fi fost adormită 
foarte mult timp, iar acum se trezise. 

Acea adiere îi trase lui Manon părul într-o parte, şuviţele 
argintii atingându-i faţa. 

Iar lângă el şi în jurul lui, Cele Treisprezece îşi atinseră 
frunţile cu două degete în semn de respect, supunându-se 
reginei care le fixă cu privirea pe celelalte două Mari 
Vrăjitoare rămase. 

Regina sabatului Crochan, încoronată din nou. 

Focul sacru dansă, de parcă ar fi salutat-o voios. 

Manon luă sabia lui Bronwen, ridicând şi Tăietoarea-de- 
vânt, şi îi spuse Matroanei Sânge-Albastru, care părea să 
fie doar puţin mai în vârstă decât Manon: 

— Pleacă! 

Vrăjitoarea Sânge-Albastru clipi, cu ochii mari de ceea 
ce putea fi doar frică şi groază. 


Manon făcu semn din bărbie spre balaurul care aştepta 
în spatele vrăjitoarei. 

— Spune-i fiicei tale că toate datoriile dintre noi sunt 
plătite! Şi că ea poate hotărî ce e de făcut cu tine. Ia şi 
celălalt balaur de aici! 

Bunica lui Manon se enervă, dinţii de fier licărind ca şi 
când ar fi vrut să-i dea un ordin contrar Matroanei Sânge- 
Albastru, dar vrăjitoarea deja fugea spre balaurul ei, 
cruţată de regina Crochan în numele fiicei care îi oferise 
lui Manon darul de a vorbi cu Dinţi-de-fier. 

În câteva secunde, Matroana Sânge-Albastru ajunse în 
înaltul cerului, balaurul vrăjitoarei  Picioare-Galbene 
zburând lângă ea. 

Lăsând-o singură pe bunica lui Manon. Lăsând-o pe 
Manon cu săbiile ridicate şi o coroană de stele strălucindu- 
i pe frunte. 

Manon strălucea ca şi când stelele de pe capul ei i-ar fi 
pulsat prin corp. Era de o frumuseţe minunată şi 
grandioasă, fără asemănare în lume, aşa cum nu mai 
fusese sau nu avea să mai fie cineva vreodată. 

Şi lent, ca şi când ar fi savurat fiecare pas, Manon se 
îndreptă spre bunica ei. 

XXX 

Manon schiţă un zâmbet în timp ce înaintă spre bunica 
ei. 

Lumina caldă care dansa îi străbătea trupul la fel de 
firesc precum ceea ce îi cursese în inimă în ultimele 
minute însângerate. 

Nu dădea înapoi. Nu se temea. 

Coroana era uşoară, de parcă ar fi fost făurită din 
lumina lunii. Totuşi, puterea ei vioaie era un cântec clar în 
faţa singurei Mari Vrăjitoare rămase. 

Aşadar, Manon continuă să meargă. 

Ea lăsă sabia lui Bronwen la câţiva paşi distanţă şi 
Tăietoarea-de-vânt la câţiva paşi după aceea. 

Cu unghiile scoase şi dinţii pregătiţi, Manon se opri la 
mai puţin de cinci paşi de bunica ei. 


O existenţă detestabilă şi risipită. Asta reprezenta 
bunica ei. 

Nu îşi dăduse niciodată seama cât de scundă era 
Matroana, cât de înguşti îi erau umerii sau cum anii de 
furie şi ură o îmbătrâniseră. 

Manon zâmbi mai larg, putând să jure că simţea doi 
oameni stându-i alături. 

Ştia că, dacă s-ar fi uitat, n-ar fi văzut pe nimeni. Ştia că 
nimeni altcineva nu ar fi putut să-i vadă sau să-i simtă 
lângă ea, stând cu fiica lor împotriva vrăjitoarei care îi 
distrusese. 

Bunica ei scuipă pe pământ, dezgolindu-şi dinţii ruginiţi. 

Totuşi, moartea asta... 

Nu ea trebuia să o aducă. 

Nu părinţii ale căror spirite zăboveau lângă ea şi care ar 
fi putut fi acolo în tot acest timp, conducând-o spre situaţia 
asta, şi care nu o părăsiseră, deşi erau separați de ea prin 
moarte. 

Nu, nici ei nu erau cei care trebuiau să i-o aducă. 

Ea se uită în spate, spre aghiotanta care aştepta lângă 
Dorian. 

Lacrimile curgeau pe chipul lui Asterin. De mândrie - 
mândrie şi uşurare. 

Cu o mână cu unghii de fier, Manon îi făcu semn lui 
Asterin. 

Zăpada scârţâi, iar Manon se roti, înclinându-se ca să 
încaseze lovitura. 

Dar bunica ei nu atacase. Nu spre ea se îndreptase. 

Nu, Matroana Cioc-Negru alergă spre balaurul ei, 
scăpând cu fuga. 

Vrăjitoarele Crochan se încordară, frica făcând loc furiei 
când bunica ei se urcă în şa. 

Manon ridică o mână. 

— Lăsaţi-o să plece! 

Se auzi un pocnet de frâie, iar bunica ei fu în aer, aripile 
mari ale balaurului suflând spre ele un aer spurcat. 

Manon urmări cum balaurul se ridică tot mai mult. 


Bunica ei nu se uită înapoi înainte să dispară în văzduh. 

Când nu mai rămase nici urmă de Matroane, în afară de 
sângele albastru şi un cadavru fără cap ce păta zăpada, 
Manon se întoarse spre vrăjitoarele Crochan. 

Ele aveau ochii mari, dar nu făceau nicio mişcare. 

Cele 'Treisprezece rămaseră unde erau, împreună cu 
Dorian. 

Manon luă ambele săbii, puse în teaca de pe spate 
Tăietoarea-de-vânt şi merse spre locul în care stăteau 
Glennis şi Bronwen, urmărindu-i fiecare respiraţie. 

Fără să spună nimic, Manon îi dădu sabia lui Bronwen, 
dând din cap în semn de mulţumire. 

Apoi îşi scoase coroana de stele şi i-o întinse lui Glennis. 

— Asta-ţi aparţine, spuse ea încet. 

Vrăjitoarele Crochan şoptiră, mişcându-se. 

Glennis luă coroana, iar strălucirea stelelor îşi pierdu 
din intensitate. Un mic zâmbet încunună chipul bătrânei. 

— Nu, spuse ea, nu îmi aparţine. 

Manon nu se mişcă atunci când Glennis ridică uşor 
coroana şi i-o aşeză din nou pe creştet. 

Apoi, bătrâna vrăjitoare îngenunche în zăpadă. 

— Ce a fost furat a fost returnat; ce a fost pierdut s-a 
întors din nou acasă. Bun venit, Manon Crochan, Regina 
Vrăjitoarelor! 

Manon rămase fermă la tremurul care ameninţa să îi 
facă genunchii să cedeze. 

Rezistă când celelalte vrăjitoare Crochan, împreună cu 
Bronwen, îngenuncheară. Dorian, care stătea printre ele, 
zâmbi mai strălucitor şi mai liber decât îl văzuse ea 
vreodată. 

Apoi Cele Treisprezece îngenuncheară şi-şi atinseră 
fruntea cu două degete când îşi plecară capetele, mândria 
luminându-le chipurile. 

— Regina Vrăjitoarelor! declarară la unison membrele 
sabaturilor Crochan şi Cioc-Negru, ca un singur popor. 


CAPITOLUL 
57 


Cu o oră înainte de răsărit, fortăreaţa şi cele două 
armate de dincolo de aceasta se puneau în mişcare. 

Rowan nu prea dormise, rămânând treaz în pat lângă 
Aelin şi ascultându-i respiraţia. Faptul că toţi ceilalţi 
căzuseră într-un somn profund era dovada oboselii lor, 
deşi Lorcan nu îi mai căutase. Rowan era convins că o 
făcuse intenţionat. 

Nu frica şi anticiparea luptei îl ţinuseră treaz pe Rowan 
- nu, dormise destul de bine în timpul altor războaie -, ci 
mai degrabă faptul că gândurile nu-i dădeau pace. 

Văzuse mulţimea adunată afară: valgi, oameni loiali lui 
Erawan, nişte bestii decăzute, şi totuşi nimic asemănător 
ilkenilor sau câinilor Wyrd ori chiar vrăjitoarelor. 

Aelin ar fi putut să îi distrugă înainte să răsară complet 
soarele. Cu câteva explozii de-ale puterii ei, acea armată ar 
fi dispărut. 

Totuşi, când discutaseră strategia cu o seară în urmă, ea 
nu le prezentase varianta asta. 

El văzuse speranţa strălucind în ochii oamenilor din 
fortăreață şi uimirea copiilor când trecuse pe lângă ei. 
„Aducătoarea-Focului, şoptiseră toţi. Aelin a Focului 
Sălbatic.” 

Cât de curând avea să se năruie veneraţia şi speranţa 
când nicio scânteie nu s-ar fi dezlănţuit? Cât de curând 
avea să sporească frica oamenilor dacă regina 
Terrasenului nu distrugea legiunile Morathului? 

Nu reuşise să o întrebe. Îşi propusese şi se încurajase să 
o facă în ultimele săptămâni, când nici măcar 
antrenamentele lor nu reuşiseră să aprindă vreo flacără 
cât de mică. 

Dar nu era în stare să o întrebe de ce nu voia sau nu 


putea să-şi folosească puterea, de ce ei nu văzuseră ori nu 
simţiseră nimic din aceasta după primele ei zile de 
libertate. Nu putea să o întrebe ce făcuseră Maeve şi Cairn 
ca să o determine să se teamă de magia ei sau să o urască 
suficient încât să nu o folosească. 

Chinuit de îngrijorare şi groază, Rowan ieşi din cameră, 
vuietul pregătirilor întâmpinându-l în clipa în care intră în 
sală. După o clipă, uşa se deschise, iar paşii se 
sincronizară cu ai lui, aducând un miros familiar şi urât. 

— Au ars-o. 

Rowan se uită pieziş la Fenrys. 

— Ce? 

Dar Fenrys salută din cap o vindecătoare care era în 
trecere pe acolo. 

— Cairn şi Maeve. 

— De ce îmi spui asta? 

Fenrys, cu sau fără jurământul de sânge şi indiferent ce 
făcuse sau nu pentru Aelin, nu avea nicio legătură cu asta. 
Nu, chestiunea îi privea doar pe el şi partenera lui. 

Fenrys îi zâmbi fals. 

— Te-ai holbat la ea jumătate de noapte. Am văzut-o pe 
chipul tău. Toţi vă întrebaţi de ce nu îi arde pur şi simplu 
pe inamici. 

Rowan se îndreptă spre locul de spălare din sală. Nişte 
soldaţi şi câteva vindecătoare stăteau de-a lungul albiei de 
metal, spălându-se pe faţă ca să-şi alunge somnul sau 
neliniştea. 

— El i-a pus mănuşi de fier, spuse Fenrys. Şi o dată le-a 
încălzit deasupra unui cuptor. Acolo... Căutându-şi 
cuvintele, văzu că Rowan abia mai respira. 
Tămăduitoarelor le-a luat două săptămâni să-i vindece 
mâinile şi încheieturile. lar când s-a trezit, pielea era 
vindecată. Nu a putut să-şi dea seama ce i s-a făcut şi cea 
fost un coşmar. 

Rowan întinse mâna după una dintre cănile pe care unii 
copii le umpleau la câteva minute şi şi-o turnă pe cap. Apa 
rece îl făcu să simtă usturimi pe piele, acoperindu-i vuietul 


din urechi. 

— Cairn a făcut multe asemenea lucruri. Fenrys luă la 
rândul său o cană şi-şi stropi mâinile cu puţină apă înainte 
să se frece pe faţă. Lui Rowan îi tremurară mâinile când se 
uită la apa care se aduna spre bazinul de sub albie. Totuşi, 
semnele revendicării tale... Fenrys îşi şterse din nou faţa. 
Indiferent ce i-au făcut ei, au rămas. Au rămas mai mult 
timp decât orice altă cicatrice. 

Totuşi, pielea de pe gât era catifelată când o reîntâlnise 
el pe Aelin. 

— Ultima dată când au vindecat-o, chiar înainte să 
evadeze, răspunse Fenrys întrebării nerostite. Atunci au 
dispărut. Când Maeve i-a spus că ai plecat în Terrasen. 

Cuvintele îl loviră ca un pumn. Totul se petrecuse când 
ea îşi pierduse speranţa că el venea să o caute. Până 
atunci, nici măcar cele mai pricepute vindecătoare din 
lume nu reuşiseră să distrugă legătura dintre ei. 

Rowan îşi şterse faţa cu mâneca hainei. 

— De ce îmi spui asta? repetă el. 

Fenrys se ridică de deasupra albiei, ştergându-şi faţa la 
fel de neceremonios. 

— Ca să nu te mai întrebi ce s-a întâmplat şi să te 
concentrezi la altceva astăzi. Războinicul ţinu pasul cu el 
când se îndreptară spre locul unde li se spusese că avea să 
fie adus un mic dejun sărăcăcios. Şi las-o să îţi spună când 
este pregătită. 

— Este partenera mea, mormăi Rowan. Crezi că nu ştiu 
asta? 

Fenrys putea să-şi bage nasul în treburile altcuiva. 

Fenrys ridică mâinile. 

— Poţi fi brutal când vrei ceva. 

— Nu aş forţa-o niciodată să îmi spună ceva, dacă nu ar 
fi pregătită. 

Fusese înţelegerea lor de la început şi, într-o anumită 
măsură, motivul pentru care se îndrăgostise de ea. 

Ar fi trebuit să-şi dea seama atunci, în zilele petrecute în 
Mistward, când se trezise împărtăşindu-i lucruri - din viaţa 


personală şi trecutul lui - pe care nu le-ar fi spus niciodată 
nimănui. Când se trezise simțind nevoia să îi spună; într- 
adevăr, parţial şi fragmentat, dar voise ca ea să ştie, iar 
Aelin îşi dorise să audă totul. 

Descoperiră că Aelin şi Elide erau deja la masă şi-şi luau 
bucăţi de pâine, brânză şi fructe uscate. Nici urmă de 
Gavriel sau Lorcan. 

Rowan veni în spatele partenerei lui şi o sărută pe gât, 
chiar acolo unde-i lăsase noile semne de revendicare. 

Ea murmură şi îi oferi o gură din pâinea pe care o 
muşcase deja cât adună restul mâncării. El se văzu silit să 
accepte pâinea pufoasă şi consistentă şi apoi spuse: 

— Dormeai când am plecat acum câteva minute şi totuşi, 
ai ajuns cumva înaintea mea la micul dejun. O mai sărută o 
dată pe gât. De ce nu sunt surprins? 

Elide râse lângă Aelin, punându-şi mâncare în farfurie, 
iar Aelin doar îl înghionti cu cotul când veni lângă ea. 

Toţi patru mâncară repede, îşi umplură burdufurile cu 
apă la fântâna din curtea interioară şi plecară să găsească 
armuri. La nivelurile superioare erau puţine care puteau fi 
purtate, aşadar coborâră în fortăreață tot mai mult, până 
ce ajunseră la o cameră încuiată. 

— Am fi nepoliticoşi dacă am intra? spuse gânditoare 
Aelin, uitându-se la uşa de lemn. 

Rowan trimise o suliță de vânt spre încuietoare şi o 
sfărâmă. 

— Se pare că era deja deschisă când am ajuns noi aici, 
spuse el cu blândeţe. 

— Ei bine, acum ştim de ce restul fortăreței este de 
rahat, zise Aelin studiind tezaurul. El a ţinut tot aurul şi 
lucrurile distractive aici. 

Într-adevăr, armurile, săbiile, suliţele şi buzduganele 
vechi li se păreau distractive lui Aelin şi lui Rowan. 

— Nu ar fi putut să ni le dea pe astea? 

Elide se încruntă la rafturile cu săbii şi pumnale. 

— Toate sunt moştenire de familie, spuse Fenrys, 
apropiindu-se de un raft şi studiind mânerul unei săbii. 


Vechi, dar încă bune. Foarte bune, adăugă el, scoțând 
sabia din teacă şi uitându-se la Rowan. Asta a fost făurită 
de un fierar din Asterion. 

— E dintr-o altă epocă, zise gânditor Rowan, minunându- 
se de sabia perfectă şi starea ei impecabilă. De pe vremea 
când ceilalţi nu se temeau de Fae atât de mult. 

— O luăm pur şi simplu? Fără permisiunea lui Chaol? 

Elide îşi muşcă buza. 

Aelin chicoti. 

— Haideţi să ne considerăm mercenari. Şi, ca atare, 
trebuie să fim plătiţi. Ea luă un scut rotund şi auriu, ale 
cărui margini erau frumos încrustate cu valuri. Făurit tot 
în Asterion, judecând după măiestrie. Foarte probabil 
pentru lordul din Anielle - lordul Lacului Argintiu. Aşadar, 
o să luăm ce ni se cuvine pentru lupta de azi şi să îl scutim 
pe marele lord să coboare personal până aici. 

Pe toţi zeii, el o iubea! 

Fenrys îi făcu semn din ochi lui Elide. 

— Lady, eu nu spun nimic dacă tu nu spui! 

Elide roşi, fluturând apoi o mână. 

— Atunci, luaţi-vă câştigul! 

Rowan chiar asta făcu. El şi Fenrys găsiră armuri care 
să li se potrivească - într-o anumită măsură; fiind nevoiţi 
să se lipsească de întreaga armură, luară bucăţi care să le 
întărească umerii, antebraţele şi tibiile. Rowan abia 
terminase cu armura pentru picioare când Fenrys spuse: 

— Ar trebui să luăm cu noi o parte şi pentru Lorcan şi 
Gavriel. 

Avea dreptate. Rowan se uită la alte piese şi începu să 
adune pumnale şi săbii, apoi bucăţi din alte armuri care i s- 
ar fi potrivit lui Lorcan, Fenrys procedând la fel pentru 
Gavriel. 

— Cred că sunt scumpe tare serviciile tale, mormăi Elide 
chiar în timp ce îşi lega câteva pumnale la centură. 

— Trebuie să-mi satisfac într-un fel gusturile 
extravagante, nu-i aşa? spuse tărăgănat Aelin, cântărind 
un pumnal în mâini. 


Însă ea nu-şi pusese încă nicio armură, iar când Rowan îi 
aruncă o privire întrebătoare, Aelin îi făcu semn din 
bărbie. 

— Du-te la etaj şi găseşte-i pe Lorcan şi pe Gavriel! Vin 
şi eu curând. 

Pentru prima dată, chipul îi era inexpresiv. Poate îşi 
dorea o clipă de singurătate înainte de luptă. Când Rowan 
încercă să găsească vreun cuvânt în privirea ei, Aelin se 
întoarse spre scutul pe care îl luase, de parcă l-ar fi 
contemplat. 

Aşadar, Rowan şi Fenrys merseră la etaj, Elide ajutându- 
i să care proviziile furate. Nu îi opri nimeni; cerul căpătă o 
nuanţă gri, iar soldaţii se grăbiră către posturile lor de pe 
metereze. 

Rowan şi Fenrys nu aveau mult de mers, trebuind să 
rămână lângă porţile de la etajul inferior, pe care berbecii 
ar fi putut să le sfărâme dacă Morathul ar fi fost destul de 
disperat. 

La etajul de deasupra lor, Chaol era călare pe minunata 
sa iapă neagră din nările căreia aerul ieşea unduindu-se. 
Rowan îl salută ridicând o mână, iar Chaol îi răspunse 
înainte să privească spre armata inamică. 

Khaganatul urma să facă prima manevră, atacul iniţial 
care să pună în mişcare Morathul. 

— Mereu uit cât de mult urăsc partea asta, mormăi 
Fenrys. Aşteptarea dinaintea izbucnirii luptelor. 

Rowan îşi exprimă încuviințarea printr-un mormăit. 

Gavriel se apropie de ei, Lorcan fiind o furtună 
întunecată în urma lui. Fără un cuvânt, Rowan îi dădu 
celui din urmă armura pe care o luase. 

— Din partea lordului din Anielle! 

Lorcan îi aruncă o privire care-i spuse că ştia că Rowan 
minţea, dar începu să îşi prindă eficient armura, Gavriel 
făcând acelaşi lucru. Dacă soldaţii din jurul lor observară 
acea armură, dacă o recunoscu sau nu Chaol, nimeni nu 
spuse nimic. 

Departe, unde cerul gri se lumina tot mai mult, Morathul 


se agită când descoperi că armata aurie a khaganatului îşi 
ocupase deja poziţia. 

Şi când un ruk singuratic ţipă provocator, khaganatul 
înaintă. 

Rândurile infanteriştilor înaintară cu suliţele întinse şi 
scuturile lipite între ele. Flancându-le din ambele părţi, 
cavaleria Darghan era o forţă a naturii gata să mâne 
Morathul spre locul dorit. Şi deasupra, zburând în înaltul 
cerului, rukhinii îşi pregătiră arcurile şi ţintiră. 

— Fiţi pregătiţi! strigă Chaol oamenilor din fortăreaţa 
lui. 

Armura zăngăni când oamenii se mişcară, iar frica lor 
ajunse la nările lui Rowan. 

Astăzi avea să se decidă dacă speranţa trăia sau murea. 

Cerul care se trezea dezvăluia deja două turnuri de 
asediu trase spre ei, direct către zid, mult mai aproape 
decât observase ultima dată Rowan în zbor, cu o seară în 
urmă. Se părea că nici Morathul nu dormise. 

Păsările ruk trebuiau să rămână în urmă cu soldaţii lor, 
împingând Morathul spre fortăreață şi să îi doboare 
soldaţii aici, unul câte unul. 

— Mai sunt câteva minute până când primul turn o să 
ajungă la zid, observă Gavriel. 

O scrutare a meterezelor şi a soldaţilor de acolo nu 
dezvălui nici urmă de Aelin. 

— Să îi spună cineva să nu se mai gătească şi să vină 
aici! mormăi Lorcan. 

Rowan mârâi în semn de avertisment. 

Zăngănitul armurilor care acopereau picioarele şi al 
scuturilor erau sunete familiare. Infanteriştii Morathului se 
îndreptau spre zidurile fortăreței, cu suliţele pregătite. In 
celălalt capăt al armatei, soldaţii se uitau în altă parte, cu 
suliţele şi lăncile înclinate ca să intercepteze armata 
khaganatului. 

Un corn răsună din rândurile khaganatului, iar săgețile 
zburară. 

Masa soldaţilor Morathului nici măcar nu tresări şi nu se 


uită înapoi ca să vadă ce se întâmpla cu rândurile din 
spate. 

— Scări, mormăi Fenrys, arătând cu bărbia spre valurile 
dintre rânduri. 

Scări mari de asediu din fier despărţeau mulţimea. 

— Aşadar, vor să atace cu tot ce au, spuse Lorcan la fel 
de încet, toţi fiind atenţi să nu îi audă oamenii din 
apropiere. Vor să încerce să pătrundă în fortăreață înainte 
ca khaganatul să poată să îi împrăştie. 

— Arcaşi! răsună strigătul lui Chaol. 

În spatele lor, pe metereze, arcurile scârţâiră. 

Fenrys îşi scoase arcul de pe spate şi fixă o săgeată. 

Rowan îşi ţinea arcul pe spate şi tolba neatinsă, ca 
Gavriel şi Lorcan. Nu era nevoie să le risipească pe câţiva 
soldaţi când, mai târziu, ar fi putut fi nevoiţi să le 
folosească pe ţinte mai rele. 

Dar unul dintre ei trebuia să fie văzut evaluând soldaţii, 
ca să îi motiveze. lar Rowan îl considera pe Fenrys un 
arcaş la fel de bun ca şi el şi, prin urmare, potrivit. 

Rowan urmări linia vârfului săgeţii lui Fenrys spre locul 
în care o aţintise către unul dintre purtătorii scării de 
asediu. 

— Impresionează-ne, mormăi el. 

— Vezi-ţi de treaba ta, îi răspunse Fenrys pe acelaşi ton, 
urmărindu-şi ţinta cu vârful săgeţii în timp ce aştepta 
ordinul lui Chaol. 

Dacă Aelin nu sosea în câteva clipe, trebuia să 
părăsească meterezele ca să o găsească. Ce naiba o 
reţinuse? 

Lorcan îşi scoase sabia veche, pe care Rowan o văzuse 
doborând soldaţi din regate îndepărtate, în războaie mult 
mai lungi decât acesta. 

— Când turnul de asediu o să se oprească, ei o să se 
îndrepte spre porţi, spuse Lorcan, uitându-se de pe 
metereze la poarta de la etajul inferior şi micul bastion de 
oameni din faţa acesteia. 

Copacii fuseseră tăiaţi ca să sprijine porţile din metal, 


dar dacă un grup destul de mare de soldaţi ar fi dat năvală, 
ar fi putut să doboare proptelele şi încuietoarea grea în 
câteva minute şi să deschidă porţile pentru hoardele de 
dincolo de ele. 

— N-o să le permitem să ajungă atât de departe, zise 
Rowan, cu ochii la turnul masiv care se apropia încet. 
Soldaţii mişunau în spatele acestuia, aşteptând să urce 
înăuntru. Alaltăieri, Chaol a doborât turnul fără ajutorul 
nostru. Se poate întâmpla din nou. 

— Salvà! răsună strigătul lui Chaol din pietre, iar 
săgețile şuierară. 

Ca un roi de lăcuste, acestea se avântară asupra 
soldaţilor care mărşăluiau dedesubt. Săgeata lui Fenrys îşi 
găsi ţinta cu o precizie mortală, urmată de o alta care 
dobori un al doilea soldat de lângă scara de asediu. 

Unde naiba era Aelin... 

Morathul nu se oprea, ci mărşăluia direct peste soldaţii 
care cădeau în primele lor rânduri. 

Se simţea frica oamenilor de pe metereze. Soldaţii 
trebuiau să atace repede şi bine ca să o alunge. 

Turnul de asediu se apropia încet. O privire de-a lui 
Rowan îi făcu pe el şi prietenii lui să se mişte spre locul în 
care cu siguranţă turnul avea să lovească meterezele. 
Destul de aproape de scările dinspre poartă. Morathul 
alesese bine locul. 

Unii dintre soldaţii pe lângă care trecură se rugau, 
înălţând şoapte tremurate în aerul rece al dimineţii. 

Lorcan îi spuse unuia dintre ei: 

— Păstrează-ţi suflarea pentru luptă, nu pentru zei! 

Rowan îi aruncă o privire, dar bărbatul, uitându-se cu 
gura căscată la Lorcan, tăcu. 

Chaol ordonă să se mai tragă o dată, iar săgețile 
zburară. Fenrys execută ordinul din mers, ca şi când n-ar fi 
fost mare lucru. 

Totuşi, rugăciunile şoptite se auzeau în continuare de-a 
lungul rândului, săbiile tremurând odată cu oamenii. 

Sus lângă Chaol, soldaţii se controlau, cu feţele 


inexpresive. 

Dar aici, la acest etaj al meterezelor... chipurile erau 
palide. Cu ochii mari. 

— Cineva ar face bine să-i încurajeze, spuse Fenrys 
scrâşnind din dinţi şi trăgând încă o săgeată. Sau oamenii 
ăştia or să se scape pe ei într-un minut. 

Căci doar un minut le mai rămăsese cu primul turn de 
asediu care se tot apropia. 

— Tu eşti mai frumuşel! fu replica lui Lorcan. Te-ai 
descurca mai bine! 

— Este prea târziu pentru discursuri, interveni Rowan 
înainte ca Fenrys să poată răspunde. Mai bine le-am arăta 
ce putem face. 

Ei îşi ocupară locurile pe zid, chiar în calea podului care 
urma să fie coborât pe metereze. 

El îşi scoase sabia şi apoi, cu un deget, securea de la 
centură. Gavriel îşi scoase cele două săbii din tecile de pe 
spate, flancându-l pe Rowan în dreapta. Lorcan se postă în 
stânga lui. Fenrys rămase în urmă, ca să-i prindă pe cei 
care ar fi trecut prin plasa lor. 

Muritorii se  îngrămădiră în spatele lor. Porţile 
tremurară, în sfârşit, la impactul Morathului. 

Rowan îşi calmă respiraţia, pregătindu-şi magia ca să 
sfâşie plămânii valgilor. Mai întâi, intenţiona să-i doboare 
pe câţiva cu sabia ca să arate cât de uşor se putea face 
asta, că Morathul era disperat şi victoria avea să fie 
aproape. De magie urma să se folosească mai târziu. 

Turnul de asediu scârţâi când încetini şi opri. 

Chiar în clipa în care zidul de sub ei tremură la impactul 
cu acesta, Fenrys şopti: 

— Pe toţi zeii... 

Nu din pricina podului care fu coborât, a soldaţilor ce 
mişunau în profunzimea întunecată, ci a persoanei care 
ieşi din bolta fortăreței din spatele lor. Rowan nu ştia unde 
să se uite: la soldaţii care ieşeau din turnul de asediu, 
sărind pe metereze, sau la Aelin. 

La regina Terrasenului. 


Ea găsise armura în subsolul fortăreței, una frumoasă de 
un auriu-deschis care strălucea ca un răsărit de vară. Pe 
cap, perfectă şi fixându-i părul împletit, purta o diademă. 
Nu o diademă, ci o bucată de armură, o parte dintr-un set 
vechi pentru o doamnă îngropată demult. 

O coroană de război, o coroană de purtat în luptă. O 
coroană care să conducă armatele. 

Frica şi îndoiala nu i se citiră pe chip când ridică scutul, 
rotind-o pe Goldryn în mână o singură dată înainte ca 
primii soldaţi ai Morathului să o atace. 

O lovitură rapidă în sus îl spintecă pe soldatul 
Morathului de la buric la bărbie. Sângele negru ţâşni, dar 
ea deja se mişca, având fluiditatea unui râu în jurul unei 
pietre. 

Rowan porni atacul, săbiile lui găsindu-şi ţintele, dar tot 
fără să o piardă pe Aelin din ochi. 

Aelin izbi cu scutul în războinicul următor şi cu Goldryn 
spintecă un altul înainte să o înfigă în soldatul pe care îl 
împinsese. 

Repetă schema de nenumărate ori, în tot acest timp 
îndreptându-se spre turnul de asediu. Nestingherită. 
Dezlănţuită. 

Un strigăt străbătu rândul. „A venit regina!” 

Soldaţii care aşteptau să acţioneze se întoarseră spre ei. 

Aelin atacă trei soldaţi valgi şi îi lăsă morţi pe pietre. 

Se opri în faţa gurii deschise a turnului de asediu, direct 
în calea hoardelor. Fiecare clipă pe care şi-o petrecuse 
antrenându-se pe corabie, pe drum, fiecare nouă băşică şi 
bătătură - toate avuseseră scopul să o pregătească pentru 
asta. 

„A venit regina 

Cu Goldryn fermă în mână şi scutul ca o prelungire a 
braţului, Aelin străluci ca soarele care răsărea acum 
deasupra armatei khaganului când atacă fiecare soldat 
care se avânta spre ea. 

Cinci, zece - ea se mişca încontinuu, ferindu-se şi lovind, 
împingând şi răsturnând, sângele negru ţâşnind, afişând o 

hotărâre macabră. 

— Regina! strigară oamenii. Spre regină! 

lar când Rowan îşi făcu loc mai aproape, când acel 
strigăt se transmise de-a lungul meterezelor, iar oamenii 
din Anielle alergară în ajutorul ei, îşi dădu seama că Aelin 
nu avea nevoie de nicio scânteie ca să îi încurajeze pe 
soldaţi să o urmeze; că aşteptase, controlându-se, ca să le 
arate ce putea face fără magie şi puteri supranaturale. 

Nicicând nu mai văzuse o privelişte atât de grozavă. În 
toate ţinuturile şi luptele, nu mai văzuse ceva atât de 
măreț ca Aelin în faţa gurii turnului de asediu, rămânând 
pe poziţie. 

Când zorii se iviră, Rowan scoase un strigăt de luptă şi 
atacă Morathul. 

XXX 

Prima luptă dădea tonul. 

Dădea tonul şi transmitea un mesaj. Nu Morathului. 

„Impresionează-ne!” spusese Hasar. 

Aşadar, intenţiona să o facă. Îşi luase armura aurie şi 
coroana de luptă şi aşteptase până la răsărit, până ce 
turnul de asediu se izbi în metereze, înainte să se 
dezlănţuie. 

Să îi împiedice pe oamenii de aici să cedeze, să alunge 
frica din ochii lor. 

Să îi convingă pe nobilii khaganatului de ce putea face. 
Nu era o ameninţare, ci o aducere-aminte. 

Nu era o prinţesă neajutorată. Nu fusese niciodată. 

Goldryn şuieră la fiecare lovitură, mintea lui Aelin fiind 
la fel de calmă şi ascuţită ca sabia în timp ce evalua 
soldaţii inamici şi armele lor şi îi dobora în consecinţă. Ştia 
vag că Rowan lupta lângă ea şi că Gavriel şi Fenrys se 
războiau aproape de flancul ei stâng. 

Însă era foarte conştientă de muritorii care săreau în 
luptă, strigând sfidător. Ei ajunseseră până aici. Şi aveau 
să supravieţuiască zilei de azi. Nobilii khaganatului urmau 
să afle. 

Galopul cailor acoperi zgomotul luptei, iar Chaol ajunse 


şi el cu sabia licărind, intrând în valul nesfârşit care 
năvălea din intrarea turnului. 

— Spre lordul Chaol! Spre regină! 

Cât de departe erau amândoi de Rifthold... De asasin şi 
căpitan. 

Săgeţile se ridicară din armata de dincolo de zid, dar un 
val de vânt rece le spulberă înainte să atingă vreo ţintă. 

O ceaţă întunecată ţâşni pe lângă ei, iar Lorcan ajunse la 
gura turnului de asediu, lovind cu sabia atât de repede 
încât Aelin abia o văzu, şi îşi făcu loc pe podul de metal al 
turnului, în scara de dincolo de acesta ca şi când şi-ar fi 
croit loc pe rampe şi spre câmpul de luptă. 

Dedesubt se auzi un bubuit. Morathul adusese berbecul. 

Aelin zâmbi macabru. Avea să-i doboare pe toţi, apoi pe 
Erawan şi, în cele din urmă, să se dezlănţuie asupra lui 
Maeve. 

In celălalt capăt al câmpului, armata khaganului înainta, 
câştigând teren pas cu pas. 

Nu avea să mai fie vreodată neajutorată. Sau prizonieră. 
Niciodată. 

Moartea se transformă într-o melodie în sângele ei, 
fiecare mişcare fiind un dans când valul de soldaţi care 
ieşeau din turn încetiniră pasul, ca şi când Lorcan chiar şi- 
ar fi făcut loc cu forţa în interior. Cei care treceau de el 
întâlneau sabia ei sau a lui Rowan. Un licăr auriu şi Gavriel 
intră la rândul său în turnul de asediu, cele două săbii 
mişcându-se ca un vârtej. 

Aelin nu ştia ce intenționau să facă Lorcan şi Leul odată 
ajunşi jos sau cum voiau să mişte turnul. Nu se gândi la 
asta. 

Se afla într-un loc al crimelor şi mişcării, al respirației şi 
sângelui. Al libertăţii. 

Moartea fusese blestemul, darul şi prietena ei în aceşti 
ani lungi. Aelin se bucura să o întâmpine din nou sub 
soarele auriu al dimineţii. 

Elide nici măcar nu era pe metereze şi deja îşi dorea să 
nu mai fie nevoită să suporte un alt război. 

Soldaţii care erau aduşi, rănile lor... Nu ştia cum de erau 
vindecătoarele atât de calme, cum lucra Yrene Westfall cu 
atâta hotărâre în timp ce unui bărbat care ţipa încontinuu 
îi ieşeau organele interne prin tăietura de la burtă. 

Fortăreaţa se scutura din când în când, iar Elide se ura 
pentru că se bucura că nu ştia ce însemna asta, deşi o 
chinuia faptul că nu ştia ce făceau tovarăşii ei, dacă 
armata khaganului era destul de aproape astfel încât 
coşmarul pe care-l trăiau toţi să se termine curând. 

Putea să mai dureze ore bune, spusese vindecătoarea cu 
piele măslinie şi ochi ageri pe nume Eretia când Elide 
vomitase văzând un bărbat a cărui tibie îi ieşea din picior. 
Ore bune până la final, o luă la rost vindecătoarea, aşadar 
ar fi fost bine să nu mai vomite şi să revină la lucru. 

Nu că Elide putea face multe. În ciuda darului generos 
al puterii care se transmitea membrilor familiei Lochan, ea 
nu avea magie şi nici un alt dar în afară de a citi oamenii şi 
a minţi. Dar le ajuta pe vindecătoare să ţintuiască răniții 
care se agitau, se grăbea să aducă bandaje, apă fierbinte şi 
alifiile sau plantele pe care i le cereau ele, cu mult calm. 

Niciuna nu ţipa. Pur şi simplu îşi ridicau vocea, magia 
strălucind puternic în jurul lor, şi asta doar dacă un soldat 
tipa prea tare, încât cuvintele lor să fie auzite. 

Soarele abia trecuse de linia orizontului, judecând după 
lumina de la ferestrele înalte din Marea Sală, şi deja 
zăceau răniţi atât de mulţi. Atât de mulţi... 

Ei tot veneau, iar Elide continua să se mişte, 
şchiopătatul ei făcând-o să simtă o durere surdă şi apoi 
una acută. Era insignifiantă, în comparaţie cu ce suportau 


soldaţii, în comparaţie cu ce înfruntaseră pe metereze. 

Nu îşi îngăduia să se gândească la prietenii ei. Nu îşi 
permitea să se gândească la Lorcan, care nu venise în 
cameră seara trecută şi nu o căutase în dimineaţa asta, ca 
şi când nu ar fi vrut să fie în preajma ei, ca şi când fiecare 
cuvânt plin de dispreţ rostit de ea l-ar fi afectat. 

Aşadar, Elide le ajuta pe vindecătoare cu mintea 
limpede, ţintuia bărbaţii care ţipau şi implorau, fără 
încetare. 

XXX 

Farasha nu dădu înapoi în faţa soldaţilor Morathului 
care ajunseseră pe metereze, a celor care ieşiră din al 
doilea turn de asediu care se oprise lângă zid sau a celor 
care ajunseră pe scări. 

Nu, iapa măreaţă îi călcă în picioare, răutăcioasă şi 
neînfricată, aşa cum prevăzuse Chaol. Animalul al cărui 
nume însemna „fluture” călca în picioare infanteriştii valgi. 

Dacă nu ar fi gâfâit, Chaol ar fi zâmbit. Dacă oamenii nu 
ar fi fost doborâţi în jurul său, ar fi râs uşor. 

Însă Morathul ataca zidurile şi porţile cu o furie pe care 
ei nu o mai văzuseră. Poate ştiuse cine sosise în Anielle, iar 
acum îi doborau. Aelin şi Rowan luptau spate în spate, iar 
Fenrys îşi făcuse loc pe metereze ca să se alăture lui Chaol 
lângă al doilea turn de asediu. 

Braţul în care Chaol ţinea sabia nu ezită, în ciuda 
extenuării care începu să i se furişeze în oase după o oră, 
apoi două. Departe de marea de soldaţi inamici, armatele 
rukhinilor şi Darghanilor mânau şi zdrobeau Morathul 
între ele, împingându-l spre zidurile fortăreței. 

Aparent, Morathul nu voia să se predea, ci doar să 
distrugă, să pătrundă în fortăreață şi să ucidă cât mai 
mulţi înainte să îşi găsească sfârşitul. 

Cu scutul însângerat şi îndoit şi calul ca un demon furios 
sub el, Chaol continuă să lovească folosind sabia. Soţia sa 
era în fortăreaţa din spatele lui. Nu intenţiona să o 


dezamăgească. 
XXX 


Nesryn rămase prea repede fără săgeți. 

Morathul nu fugi, deşi forţa călăreţilor Darghan şi a 
infanteriştilor se abătea asupra sa. Aşadar, ei înaintară 
lent, lăsând în urma lor atât trupuri îmbrăcate în negru, 
cât şi în armuri aurii. Soldaţii Morathului erau mai mulţi 
decât ai lor, dar era greu - aproape insuportabil - să vadă 
doborâţi atât de mulţi. Să vadă caii frumoşi ai Darghanilor 
fără călăreţi... sau morţi. 

Şi  rukhinii suferiseră pierderi, dar nu la fel de 
numeroase, acum că o armată lupta sub ei. 

Sartaqg conducea centrul, iar din locul în care Nesryn 
comanda flancul stâng, îi supraveghea pe el şi pe Kadara, 
cu un ochi la Borte şi Yeran care conduceau flancul drept 
spre extrema vestică a luptei, Falkan Ennar însoţindu-i în 
trupul său de şoim. Poate îşi imagina, dar Nesryn ar fi 
putut jura că bărbatul metamorfic lupta cu o vigoare 
nemaivăzută, ca şi când anii recuperati i-ar fi sporit forţa. 

Nesryn îi dădu pinteni lui Salkhi şi se aruncă în luptă din 
nou, călăreţii din spatele ei urmând-o. Săgeţile şi suliţele 
se ridicară ca să îi întâmpine, unii soldaţi de-ai Morathului 
fugind. Nesryn şi Salkhi se ridicară din nou în aer, pătaţi 
de mai mult sânge negru. 

La înălțime, două patrule de  cercetaşi rukhini 
monitorizau lupta. Când Nesryn îşi şterse sângele negru de 
pe faţă, un călăreț plonjă direct spre Sartaqg. 

Sartag se ridică o clipă mai târziu. 

Nesryn ştia că avea s-o certe pentru asta, dar îi strigă 
căpitanului rukhin din spatele ei să rămână în formaţie şi îl 
îndreptă pe Salkhi spre prinţ. 

— Treci înapoi în formaţie! îi ordonă Sartaq acoperind 
şuieratul vântului. 

— Ce s-a întâmplat? strigă ea. 

Salkhi bătu mai puternic din aripi, ajungând din urmă 
pasărea ruk a prinţului. 

Sartaq arătă înainte, spre zidul de munţi de dincolo de 
lac şi oraş, spre barajul despre care spusese atât de 
nonşalant că voia să-l spargă ca să distrugă armata 


Morathului. 

Cu fiecare bătaie a aripilor lui Salkhi, fu din ce în ce mai 
clar ce îl făcuse să se grăbească. 

Câţiva soldaţi de-ai Morathului nu se odihniseră peste 
noapte, ci se furişaseră spre oraşul abandonat ca să urce 
poalele dealurilor, apoi versantul muntelui, către baraj. 

Unde acum, cu berbeci şi viclenie, căutau să îl spargă. 

Salkhi se apropie. Nesryn întinse mâna după o săgeată 
şi-şi îndoi degetele în aer. 

Totuşi, Sartaqg mai avea două săgeți, şi le trase pe 
amândouă spre cei aproximativ treizeci de soldaţi ai 
Morathului care împingeau berbecul în mijlocul barajului. 
Lemn, piatră şi fier vechi şi de rău augur. Câteva crăpături 
şi avea să se prăbuşească. 

Iar apoi, lacul de acumulare şi râul din spatele acestuia 
ar fi spălat câmpia. 

Morathului nu îi păsa dacă-şi spulbera propria armată. 
Oricum lupta de astăzi era pierdută. 

Totuşi, nu intenţiona să permită armatei khaganului să 
scape. 

Ambele săgeți ale lui Sartaq îşi găsiră ţinta, dar cei doi 
soldaţi căzuţi nu îi făcură pe ceilalţi să lase berbecul din 
mâini, ba chiar traseră din nou berbecul... şi îl împinseră. 

Bubuitul lemnului pe lemn răsună până la urechile lor. 

În zbor, se apropiară destul de mult încât să vadă clar 
armătura din fier din vârful berbecului: o carcasă groasă 
acoperită cu ţepi meniţi să sfâşie şi să străpungă. Dacă 
Salkhi şi Kadara ar fi reuşit să ajungă la ea, ar fi putut să 
le smulgă berbecul din mâini... 

Metalul scârţâi şi zăngăni, iar strigătul de avertizare al 
lui Sartaq spintecă aerul. 

Salkhi se înclină instinctiv, văzând săgeata mare din fier 
înaintea lui Nesryn, una trasă dintr-un dispozitiv greoi pe 
care probabil îl aduseseră aici pentru a ţine la distanţă 
păsările ruk. 

Săgeata ajunse departe, izbindu-se în roca muntelui. 

l-ar fi străpuns pieptul lui Salkhi, direct în inimă. 


Cu stomacul agitat, Nesryn se înălţă din nou, evaluând 
soldaţii de dedesubt. 

Sartag îi făcu semn din apropiere: „Să venim din direcţii 
diferite! Ne întâlnim la mijloc!” 

Vântul îi şuieră în urechi, dar Nesryn trase de frâie, iar 
Salkhi se înclină într-un arc larg. Sartaq o întoarse pe 
Kadara, imaginea în oglindă a manevrei lui Nesryn. 

— Cât de repede poţi, Salkhi! îi strigă Nesryn rukului ei. 

Apropiindu-se de baraj şi de soldaţi, cele două păsări, 
Salkhi şi Kadara, zburară una spre cealaltă, îşi tăiară calea 
şi se îndepărtară din nou într-un arc, încrucişându-se la fel 
de repede ca vântul şi refuzându-le arcaşilor o ţintă 
uşoară. 

O săgeată din fier trasă spre Sartaq spintecă aerul de 
deasupra lui, aproape atingându-i capul. 

Berbecul se izbi din nou în lemn. 

De data asta se auzi o crăpătură. Un scârţâit profund, ca 
o bestie îngrozitoare trezită dintr-un somn lung. 

Incă o săgeată de fier ţâşni spre ei şi rată. Nesryn şi 
Sartaqg trecură foarte aproape unul de celălalt, zburând 
atât de repede încât ei îi lăcrimară ochii. Vântul şuiera, 
plin de vocile muribunzilor şi ale răniților. 

lar apoi ajunseră acolo, Salkhi întinzându-şi ghearele 
când se izbi în maşinăria de fier care lansa acele săgeți, 
spulberând-o. Soldaţii ţipară când pasărea ruk îi atacă şi 
pe ei. 

Cei care manevrau berbecul reuşiră să mai izbească o 
dată barajul înainte ca Sartaq şi Kadara să îi sfâşie. 
Bărbaţii zburară, unii lovindu-se de baraj, alţii aterizând în 
bucăţi. 

Kadara azvârli berbecul în versantul unui munte din 
apropiere, lemnul aşchiindu-se din cauza impactului, 
rostogolindu-se pe pietre şi dispărând. 

Cu inima care-i bătea cu putere şi cu lupta de pe câmpul 
de dedesubt încă în desfăşurare, Nesryn îl întoarse pe 
Salkhi şi studie zidul barajului, Sartaq făcând acelaşi 
lucru. 


Ceea ce văzură îi făcu să zboare înapoi spre fortăreață 

cât de repede îi putea purta vântul. 
XXX 

Lorcan îşi făcuse loc prin interiorul obscur şi înghesuit 
al primului turn de asediu, ucigând soldaţii în calea lui. 
Gavriel venise după el şi-l ajunsese din urmă când Lorcan 
se trezise înfruntând la intrare nenumăraţii soldaţi care 
încercau să intre. 

Amândoi opriră valul, chiar dacă de săbiile lor trecură 
câţiva soldaţi de-ai Morathului. Whitethorn şi regina cu 
siguranţă aşteptau să îi ucidă. 

Lorcan nu mai ştia de când rezista cu Gavriel la intrarea 
în turnul de asediu - cât timp trecuse înainte ca armata lor 
să reuşească să îl deplaseze. 

Magia lor ar fi fost inutilă. Toată structura era din fier, 
la fel ca scările, de parcă Morathul ar fi anticipat prezenţa 
lor. 

Doar scârţâitul metalului care se prăbuşea îi avertiză că 
turnul se dărâma şi îi făcu să se avânte spre câmpul de 
luptă, unde se treziră în afara porţilor. Fenrys şi lordul 
Chaol apăruseră pe zidurile meterezelor cu arcaşii şi 
trăseseră în soldaţii care se grăbeau spre Lorcan şi 
Gavriel. 

Dar el şi Leul îşi aleseseră deja următoarea ţintă: 
berbecul care încă lovea porţile tot mai slăbite. Arcașii îi 
ajutau de deasupra, aşa că începuseră să îşi facă loc spre 
berbec, iar apoi de-a lungul acestuia, până ce maşina de 
război căzu cu un zgomot surd, uitată în valul de soldaţi ai 
Morathului care veneau după ei. 

Lorcan respirase constant, ţinându-se ferm pe picioare 
în timp ce trupurile se adunau în grămezi în jurul lor. 

Trebuiau să apere poarta suficient de mult timp încât 
armata khaganului să o depăşească pe cea a Morathului. 

De deasupra, un vânt rapid şi brutal contribui la dansul 
morţii, scoțând aerul din plămânii soldaţilor care îi atacau, 
chiar dacă el ştia că Whitethorn continua să se lupte pe 
metereze. 


Lorcan pierdu din nou noţiunea timpului. Ştia doar vag 
că soarele se înălța pe cer. 

Dar armata khaganului câştiga teren, centimetru cu 
centimetru, suficient încât păsările ruk să smulgă scările 
de asediu de pe zidurile fortăreței, suficient cât lordul 
Chaol să strige la el şi Gavriel să urce pe o scară de asediu 
şi să „revină naibii sus!” 

Gavriel se supuse, reperând scara de fier eliberată de 
soldaţii Morathului, ţinută pe loc doar cât să urce din nou 
pe metereze. 

Dar armata khaganului era aproape. Un ghiont în umăr 
îi spuse lui Lorcan să nu fugă, ci să lupte. 

Aşadar, Lorcan ascultă. El nu se obosi să strige la 
Gavriel, care acum urcase până la jumătatea scării, înainte 
să se avânte în luptă. 

Fusese făcut pentru luptă. Indiferent ce regină servea, 
fie că ea era Fae, valgă sau om, asta fusese instruit să facă. 

Lorcan îşi croi singur calea spre rândurile khaganilor 
care avansau, câţiva soldaţi de-ai Morathului fugind în 
urma lui, unii căzând înainte ca el să ajungă la ei, magia lui 
ucigându-i. 

Curând aveau să câştige teren, iar cântecul din sângele 
lui s-ar fi liniştit. 

O parte din el nu voia să se termine, chiar dacă trupul 
lui voia să se odihnească. 

Totuşi, ce-ar fi rămas după finalul luptei? 

Nimic. Elide fusese destul de clară. Îl iubea, dar se ura 
pentru asta. 

El oricum nu o meritase. 

Ea merita o viaţă liniştită şi fericită, iar lui nu-i erau 
cunoscute asemenea lucruri. I se păruse că le zărise în 
lunile în care călătoriseră împreună, înainte să se ducă 
totul naibii, dar acum el nu era menit unui lucru 
asemănător. 

Dar acest câmp de luptă, acest cântec al morţii din jurul 
lui... Aici putea să se descurce. Asta putea savura. 

Coifurile aurii ale armatei khaganului deveniră clare, 


caii înfocaţi fiind de nestăvilit. Era mai straşnică decât 
orice armată alături de care luptase într-un regat al 
muritorilor. Şi în multe regate ale nemuritorilor. 

Supunându-se cântecului morţii din sângele lui, Lorcan 
îşi cobori scuturile. Nu voia să fie uşor. Voia să simtă 
fiecare lovitură, să vadă viaţa inamicului scurgându-se sub 
sabia lui. 

Nu îi păsa ce se întâmpla. Oricum nu i-ar fi păsat 
nimănui dacă s-ar fi întors în fortăreață. Lorcan nu dădu 
înapoi când atacă zece soldaţi care veniră spre el. 

Poate merita ceea ce urma să se întâmple. Merita asta 
pentru gândurile lui jalnice sau aroganţa de a fi lăsat 
garda jos. 

Acum îi arunca îndemânatic pe soldaţii Morathului 
înapoi creatorului lor întunecat, acum zâmbea, chiar dacă 
simţea gustul sângelui spurcat pulverizat în aer. 

Ceva metalic licări în spatele lui. Lorcan se întoarse 
ridicând sabia, dar prea târziu. 

Sabia soldatului valg lovi în sus. Lorcan se arcui, 
strigând când carnea i se spintecă de-a lungul spatelui. Nu 
purta armură - nu găsise nicio armură care să i se 
potrivească pe trunchi. 

Soldatul Morathului se mişcă din nou, mai priceput 
decât ceilalţi. Probabil omul pe care îl infestase se 
pricepea întrucâtva să lupte, de vreme ce demonul se 
folosea de asta în avantajul lui. 

Lorcan abia reuşi să îşi ridice sabia înainte ca soldatul 
să i-o înfigă pe a lui în stomac. 

Lorcan căzu, sabia zăngănindu-i. Noroiul îngheţat îi 
acoperi faţa, ca şi când l-ar fi înghiţit pe deplin, ca şi cum l- 
ar fi tras în jos, spre adâncimile ținutului lui Hellas, unde 
merita să fie. 

Pământul tremură sub copitele zgomotoase şi săgețile 
şuierară pe deasupra. 

Apoi se auziră strigăte, iar întunericul se lăsă. 


CAPITOLUL 
59 


Armata khaganului nu lua prizonieri. 

Câţiva soldaţi de-ai Morathului încercară să scape în 
oraş. Stând lângă Aelin pe meterezele fortăreței, Rowan 
urmărea cum păsările ruk îi doborau cu o eficienţă 
mortală. 

Urechile încă îi ţiuiau din cauza vuietului luptei şi 
respira sacadat, ca Aelin. Micile lui răni începuseră deja să 
se vindece, furnicându-l uşor pe sub hainele pătate. Totuşi, 
rana pe care o căpătase la picior avea nevoie de mai mult 
timp. 

În partea cealaltă a câmpului, întinzându-se spre 
orizont, armata khaganului se asigura că ucişii rămâneau 
morţi. Săbiile şi suliţele licăreau în lumina după-amiezii 
când se ridicau şi coborau, tăind capete. Rowan îşi 
amintise întotdeauna haosul şi iureşul luptei, dar uitase 
ameţeala şi oboseala. 

Vindecătoarele îşi făceau deja loc pe câmpul de luptă, 
stindardele lor albe contrastând cu marea de negru şi 
auriu. Cei care aveau nevoie de mai mult ajutor erau 
purtaţi de păsările ruk şi duşi direct în haosul din Marea 
Sală. 

Pe meterezele ude de sânge, cu aliaţii şi tovarăşii în 
jurul lor, Rowan îi dădu plosca lui Aelin fără să spună ceva. 
Ea bău cu nesaţ, după care i-o dădu lui Fenrys. 

O dezlănţuire şi o eliberare. Asta fusese lupta pentru 
partenera lui. 

— Pierderi minime, spuse prinţesa Hasar sprijinindu-se 
cu o mână de o mică parte a zidului meterezei care nu era 
acoperită cu sânge negru sau roşu. Infanteriştii au fost cei 
mai atacați; Darghanii au rămas, în mare parte, 
nevătămaţi. 


Rowan dădu aprobator din cap. Era impresionant - mai 
mult decât impresionant. Frumos coordonaţi, soldaţii 
khaganului se mişcaseră pe câmpie de parcă ar fi fost 
fermieri care secerau grâul. Dacă nu ar fi fost prins în 
dansul luptei, poate s-ar fi oprit să-i admire. 

Prinţesa se întoarse spre Chaol, care stătea într-un 
scaun cu rotile şi pe al cărui chip se citea asprimea. 

— Pierderile noastre? 

Chaol aruncă o privire spre tatăl său, care observa 
câmpul de luptă cu braţele încrucişate. Tatăl lui zise fără 
să se uite la ei: 

— Mari. Ca să nu spun mai mult. 

Durerea păru să licărească în ochii ticălosului, dar 
acesta tăcu. 

Chaol se  încruntă la Hasar, strângând cotierele 
scaunului. Oricât de bine ar fi luptat soldaţii din Anielle, nu 
erau o unitate instruită. Mulți dintre cei care 
supravieţuiseră erau războinici cu experienţă care 
luptaseră cu sălbaticii din Colţi, îi spusese Chaol lui Rowan 
mai devreme. Majoritatea morţilor nu o făcuseră. 

Hasar o măsură în sfârşit din priviri pe Aelin. 

— Am auzit că te-ai dat în spectacol azi! 

Rowan îşi adună puterile. 

Aelin se întoarse dinspre câmpul de luptă şi-şi înclină 
capul. 

— Se pare că şi tu ai făcut-o! 

Într-adevăr, armura ornamentată a lui Hasar era 
stropită cu sânge negru. Ea fusese în mijlocul luptei, pe 
calul ei Munigi, şi călărise direct spre porţi. Dar prinţesa 
nu mai făcu niciun comentariu. 

Enervarea, profundă şi aproape ascunsă, licări în ochii 
lui Aelin. Totuşi, ea nu mai vorbi - nu insistă întrebând-o 
pe prinţesă ce urmau să facă, ci doar se uită din nou la 
câmpul de luptă, muşcându-şi buza. 

În timpul luptei se oprise doar când nu mai rămăsese 
niciun valg pe care să-l ucidă, iar în minutele de după 
eliberarea zidurilor, rămăsese tăcută - distantă, ca şi când 


încă ar fi ieşit din acel loc calm şi calculat în care se 
pogorâse. Nu se deranjase să îşi scoată vreo parte din 
armură. Coroana de luptă arămie era acoperită de sânge, 
iar părul i se încâlcise din cauza acestuia. 

Tatăl lui Chaol aruncase o privire la armura ei, la cea a 
lui Rowan, şi se albise de furie. Totuşi, Chaol doar îşi 
îndreptase scaunul spre tatăl său, mormăind ceva prea 
încet ca să audă Rowan, iar bărbatul se retrăsese. 

Momentan. Aveau lucruri mai importante la care să se 
gândească - lucruri care o făcuseră pe partenera lui să îşi 
muşte buza - când ar fi sosit armata prinţului Kashin, dacă 
s-ar fi îndreptat într-adevăr spre Terrasen. Dacă ziua de azi 
fusese suficientă să îi convingă. 

Două siluete se conturară în înaltul cerului. Kadara şi 
Salkhi, zburând spre fortăreață cu o viteză aproape 
necontrolată. 

Oamenii fugiră din calea păsărilor ruk în clipa în care 
Sartaq şi Nesryn aterizară pe metereze, descălecând şi 
mergând direct spre ei. 

— Avem o problemă, spuse Nesryn, palidă la faţă. 

Într-adevăr, buzele lui Sartaq erau vineţii, şi amândoi 
emanau valuri de frică. 

Roţile scaunului lui Chaol plescăiră prin sângele adunat. 

— Ce s-a întâmplat? 

Aelin îşi îndreptă spatele, Gavriel şi Fenrys încremenind. 

Nesryn arătă dincolo de oraş, spre zidul montan. 

— La finalul luptei, am interceptat un grup de soldaţi de- 
ai Morathului încercând să dărâme barajul acela. 

Rowan şi Chaol înjurară. 

— Presupun că nu au reuşit mulţumită vouă, spuse Aelin 
privind spre barajul prea apropiat, care ţinea apele 
furioase ale lacului de acumulare şi ale râului. 

— Parţial, zise Sartag, un muşchi încordându-i-se pe 
maxilar. Dar multe lucruri erau distruse când am sosit noi. 

— Să îl dărâmăm, şopti Hasar. 

Ochii negri ai lui Sartaq licăriră. 

— Trebuie să ne evacuăm armata de pe câmp. Chiar 


acum! 

— O să se rupă? întrebă tatăl lui Chaol. 

Nesryn tresări. 

— Este foarte posibil. 

— S-ar putea rupe în orice clipă. Sartaq gesticulă spre 
armata khaganului de pe câmp. Trebuie să o evacuăm. 

— Nu au unde să se ducă, spuse tatăl lui Chaol. Apa o să 
vuiască kilometri buni, iar fortăreaţa asta nu poate să vă 
găzduiască toate armatele. 

Rowan îşi dădu seama că, într-adevăr, fortăreaţa - în 
ciuda înălţimii sale - nu putea primi toată armata de pe 
câmp. Nici pe departe. Iar fortăreaţa, sus pe culmi, avea să 
fie singurul lucru care să reziste valului de apă rece care, 
vărsându-se din munţi, ar fi inundat câmpia, distrugând 
totul în calea sa. 

Hasar îl fixă pe Chaol cu privire arzătoare. 

— Unde să le spunem să fugă? 

— Cheamă păsările ruk, zise Chaol. Instruieşte-le să 
adune cât de mulţi posibil şi să-i scoată în zbor spre vârful 
din spatele nostru. El făcu semn spre micul munte pe care 
fusese construită fortăreaţa. Să-i lase pe stânci; să-i lase 
oriunde! 

— Iar cei care nu ajung la păsări? insistă prinţesa, ceva 
asemănător panicii traversându-i chipul aprig. 

Lui Rowan inima îi bătea cu putere. Câştigaseră lupta 
doar ca inamicul să aibă ultimul cuvânt în victoria lor. 

Morathul nu ar fi permis armatei khaganului să plece de 
pe câmp. 

Intenţiona să distrugă armata asta, fărâma de speranţă, 
cu o lovitură simplă şi brutală. 

— A fost de la bun început o capcană? Chaol îşi frecă 
maxilarul. Erawan ştia că aduc o armată. A ales Anielle 
pentru asta? Ştiind că am să vin? Cu gândul să folosească 
barajul ca să ne măture armata? 

— Meditează mai târziu la asta! îl avertiză Aelin, la fel 
de serioasă ca Rowan. Ea scrută câmpul. Spune-le să fugă. 
Dacă nu pot să ia o pasăre ruk, atunci să fugă! Dacă ajung 


la marginea pădurii Oakwaldului, s-ar putea să aibă o 
şansă dacă reuşesc să se urce în copaci. 

Partenera lui nu menţionă că, în faţa unui val atât de 
mare, copacii ar fi fost scufundaţi sau smulşi din rădăcini. 

— N-avem cum să reparăm ce s-a distrus? întrebă 
Gavriel. 

— Am verificat, spuse Sartaq înghițind în sec. Morathul 
a ştiut unde să lovească. 

— Dar cu magia ta? îl întrebă Fenrys pe Rowan. Ai putea 
îngheţa... râul? 

El deja se gândise la asta. Rowan scutură din cap. 

— Este prea adânc şi curentul este prea puternic. 

Poate dacă i-ar fi avut alături pe toţi verii lui... dar Enda 
şi Sellene erau în nord, împreună cu fraţii şi rudele. 

— Deschideţi porţile fortăreței, spuse încet Chaol. Cei 
din apropiere să vină-n fugă aici, iar cei de la distanţă să 
se îndrepte spre pădure. 

Rowan întâlni privirea lui Aelin. 

Mâinile ei începură să tremure. 

„Asta nu se poate termina aici”, păru ea să spună. 
Panica îi licări într-adevăr în ochi. Rowan îi apucă mâna 
tremurândă şi-o strânse. 

Dar nu exista niciun adevăr şi nicio minciună care ar fi 
putut să o liniştească. 

Niciun adevăr şi nicio minciună care să salveze armata 
de pe câmp. 

XXX 

Elide îi găsi pe tovarăşii ei şi aliaţii lor nu în sala de 
consiliu, ci adunaţi pe metereze, ca şi când nu ar fi fost 
înconjurați de cadavre şi sânge. 

Ea se crispă la fiecare pas prin sângele negru şi roşu, 
încercând să nu întâlnească ochii goi ai soldaţilor căzuţi. 
Fusese trimisă de Yrene să vadă ce făcea Chaol - era 
întrebarea temătoare a unei soţii care nu aflase nimic 
despre soarta lui de când începuse lupta. 

După câteva ore în care le ajutase pe vindecătoare, Elide 
era disperată să fugă din camera care duhnea a sânge şi 


murdărie. Totuşi, uşurarea pe care o simţise mirosind 
aerul proaspăt şi văzând că lupta se sfârşise fusese 
efemeră când zărise meterezele însângerate. Când 
observase chipurile palide ale tovarăşilor ei, cuvintele lor 
încordate. Cu toţii se uitau între munţi şi metereze. 

Ceva decursese prost. Ceva era în neregulă. 

Câmpul de luptă se întindea la distanţă, vindecătoarele 
grăbindu-se printre trupurile căzute cu steaguri albe 
ridicate ca să-şi indice locurile. Atât de mulţi! Atât de mulţi 
morţi şi răniţi! O mare de morţi şi răniţi. 

Elide ajunse lângă Chaol tocmai când Nesryn Faliq sări 
pe frumoasa ei pasăre ruk, plonjând spre armata de 
dedesubt. Nu... spre celelalte surate înaripate. 

Cu o mână, Elide îl atinse pe Chaol pe umăr, atrăgându-i 
atenţia de la locul în care o privea pe Nesryn înălțându-se 
în aer. Ochii lui căprui stropiţi cu sânge erau limpezi. 

Şi plini de groază. 

Uitase ce trebuia să-i transmită din partea lui Yrene. 

— Ce este în neregulă? 

Aelin fu cea care-i răspunse, cu armura-i însângerată 
ciudată şi veche. O imagine de demult. 

— O să se rupă barajul, spuse răguşită regina. Şi o să-i 
„măture” pe toţi cei de pe câmp. 

Pe toţi zeii! Pe toţi zeii! 

Elide se uită la ei şi află răspunsul la următoarea 
întrebare: „Ce se poate face?” 

Nimic. 

Păsările ruk se înălţară în văzduh, bătând din aripi spre 
ei, cu soldaţii în gheare şi agăţaţi de spatele lor. 

— Le-a avertizat cineva pe vindecătoare? Elide arătă 
spre steagurile albe care fluturau la distanţă pe câmp. 
Vindecătoarea Supremă? 

Hafiza era acolo jos, spusese Yrene. 

Linişte. Apoi prinţul Sartaq înjură în limba lui şi alergă 
spre pasărea sa ruk aurie, ţâşnind în câteva secunde spre 
câmpul de luptă, strigătele sale spintecând văzduhul. 
Kadara cobori de câteva ori, iar când se ridică din nou, 


ţinea o altă siluetă fragilă în ghearele sale. Încerca să 
aducă vindecătoare cât mai multe. 

Elide se întoarse spre tovarăşii ei când soldaţii începură 
să alerge spre fortăreață, călcând în picioare cadavrele şi 
răniții. 

Ordinele se răspândiră în limba continentului sudic şi 
mai mulţi soldaţi de pe câmpul de luptă începură să alerge. 

— Ce altceva putem face? întrebă Elide. 

Aelin şi Rowan pur şi simplu se uitau la câmpul de luptă, 
urmărind alături de Fenrys şi Gavriel cum păsările ruk se 
grăbeau să salveze cât de mulţi puteau. În spatele lor, 
prinţesa Hasar făcea paşi, iar Chaol şi tatăl său vorbeau în 
şoaptă despre locul din fortăreață în care ar fi putut să 
încapă toţi - cei care supravieţuiau. 

Elide se uită din nou la ei. Se uită la toţi şi întrebă încet: 

— Unde este Lorcan? 

Ochii roşiatici ai lui Gavriel îi cercetară pe ai ei, plini de 
confuzie. 

— Lorcan... a plecat pe câmp în timpul luptei. L-am 
văzut chiar înainte ca armata khaganului să ajungă la el. 

— Unde este? Vocea lui Elide se sparse. Fenrys se 
întoarse acum spre ea, urmat de Rowan şi Aelin. Unde este 
Lorcan? îi imploră Elide să-i spună, gâtuită de teamă. 

După tăcerea lor, îşi dădu seama că ei nici măcar nu-şi 
puseseră întrebarea asta. 

Elide se întoarse spre câmpul de luptă, spre marea 
nesfârşită de cadavre. Soldaţii fugeau, mulţi dintre răniţi 
fiind abandonaţi unde erau. 

Atât de multe cadavre... Atât de mulţi soldaţi zăceau pe 
pământ! 

— Unde? Nu-i răspunse nimeni. Unde l-ai văzut 
alăturându-se armatei khaganului? îl întrebă Elide pe 
Gavriel, arătând spre câmpul de luptă. 

— Aproape de partea cealaltă a câmpului, îi răspunse 
Gavriel cu vocea încordată şi arătă spre câmp. Eu... nu l- 
am mai văzut după aceea. 

— Rahat, şopti Fenrys. 


— Foloseşte-ţi magia, îi zise Rowan. Sari pe câmp, 
găseşte-l şi adu-l înapoi! 

Uşurarea umplu pieptul lui Elide, până când Fenrys 
spuse: 

— Nu pot. 

— Nu ai folosit-o niciodată în timpul luptei! îl provocă 
Rowan. Ar trebui să fii plin de energie şi capabil s-o faci. 

Chipul plin de sânge al lui Fenrys păli, iar el se uită 
rugător la Elide. 

— Nu pot. 

Liniştea se lăsă pe metereze. 

— Nu vrei! strigă apoi Rowan şi, cu un deget însângerat, 
arătă spre câmpul de luptă. L-ai lăsa să moară şi pentru 
ce? Aelin l-a iertat. Tatuajul i se încreţi când strigă din 
nou. Salvează-l! 

Fenrys înghiţi în sec, dar Aelin spuse: 

— Renunţă, Rowan! 

Rowan mârâi şi la ea. 

Aelin îi răspunse tot cu un mârâit. 

— Las-o baltă! 

Ei purtară o conversaţie mută, iar speranţa din pieptul 
lui Elide se stinse când Rowan renunţă şi dădu din cap 
spre Fenrys în semn de scuze. Fenrys, părând că i se face 
greață, se întoarse spre câmpul de luptă. 

Elide se retrase un pas. Apoi încă unul. 

Lorcan nu putea fi mort. 

Dacă ar fi fost mort, ar fi ştiut... în inima şi sufletul ei. 

El era acolo, jos. Era în mijlocul armatei, probabil rănit 
şi însângerat... 

Nimeni nu o opri pe Elide când alergă în fortăreață. Cu 
toate că şchiopătă la fiecare pas, durerea străbătându-i 
piciorul, nu şovăi când ajunse la scara interioară şi plonjă 
în haos. 

Ea îi făcuse o promisiune. 

În urmă cu câteva luni, îi jurase ceva. 

„Am să te găsesc întotdeauna.” 

Soldaţii şi vindecătoarele se grăbiră pe scări, trecând pe 


lângă Elide. Strigătele erau aproape asurzitoare, ricoşând 
din pietrele vechi. Ea se luptă să coboare, suspinând 
printre dinţi. 

„Am să te găsesc întotdeauna.” 

Împingând, dând din coate şi strigând la oamenii agitaţi 
care alergau pe lângă ea, Elide se luptă să coboare fiecare 
treaptă, spre porţi. 

Oamenii care ţipau erau un şuvoi nesfârşit care învăluia, 
în urcare, scările. Elide continuă să tot coboare făcându-şi 
loc, alunecând din când în când. Ei nici măcar nu se uitară 
la ea, nu încercară să se dea la o parte din calea ei. Abia 
când păşi din nou strâmb strigă în casa scării „Faceţi loc 
reginei!” 

Nu o ascultă nimeni, aşa că repetă cuvintele cu o voce 
poruncitoare, cu toată forţa pe care o văzuse la masculii 
Fae care voiau să îşi intimideze inamicii: 

— Faceţi loc reginei! 

De data asta, oamenii se lipiră de ziduri. Elide profită de 
micul spaţiu şi strigă ordinul de nenumărate ori, glezna 
durând-o la fiecare pas. 

Dar ea reuşi să coboare la haosul ce învăluia nivelul 
inferior, spre porţile deschise lângă care se înghesuiau 
nenumărați soldaţi. Dincolo de ei, cadavrele se întindeau 
spre orizont. Războinicii, vindecătoarele şi cei care cărau 
răniții se grăbeau spre orice scară găseau. 

Elide reuşi să facă toţi cei cinci paşi şchiopătând spre 
poarta deschisă înainte să îşi dea seama că avea să fie 
imposibil să traverseze câmpul şi să îl găsească pe câmpia 
nesfârşită, înainte ca barajul să se rupă şi el să fie măturat. 
Înainte să dispară pentru totdeauna. 

El nu era mort. 

El nu era mort. 

„Am să te găsesc întotdeauna.” 

Elide se uită spre porţi şi în înaltul cerului în încercarea 
de a zări vreo pasăre ruk care ar fi putut să o ducă la el. 
Dar păsările zburau spre etajele superioare, cărând soldaţi 
şi vindecătoare, pe unii lăsându-i chiar pe versantul 


muntelui. lar pe pământ, nimeni nu i-ar fi auzit strigătele 
de ajutor. 

Şi nici nu s-ar fi oprit vreun soldat. 

Elide studie celălalt capăt al intrării. 

Se uită la caii scoşi din grajduri de grăjdari agitaţi, 
animalele ridicându-se în două picioare la panica din jurul 
lor în timp ce erau trase spre rampele aglomerate. 

O iapă neagră se ridică pe picioarele din spate, 
nechezatul său fiind un avertisment strident înainte să-l 
lovească pe grăjdar cu copitele. Era iapa lordului Chaol. 
Grăjdarul ţipă şi dădu înapoi, abia apucând frâiele când 
animalul tropăi, cu urechile lipite de cap. 

Elide nu gândi. Nu se gândi de două ori, ci şchiopătă 
spre cai şi grajduri şi îi zise grăjdarului agitat, care încă se 
retrăgea din faţa calului pe jumătate sălbatic: 

— O iau eu! 

Bărbatul cu faţa palidă îi aruncă frâiele. 

— Noroc! îi spuse şi fugi şi el. 

Iapa - Farasha - trase atât de puternic de frâie că mai că 
o aruncă pe Elide pe pietre. Dar tânăra rămase pe loc, deşi 
o durea piciorul, şi-i vorbi animalului: 

— Am nevoie de tine, inimă aprigă! Se uită în ochii negri 
şi furioşi ai Farashei. Am nevoie de tine! Vocea i se sparse. 
Te rog! 

Şi, pe toţi zeii, iapa se linişti! Clipi. 

Caii şi grăjdarii trecură pe lângă ele, dar Elide rămase 
pe loc şi aşteptă ca Farasha să-şi plece grumazul, în semn 
că-i permitea s-o încalece. 

Mulțumită picioarelor lungi ale lordului Chaol, scările 
erau destul de joase încât Elide să ajungă la ele, dar fata 
tot îşi înghiţi strigătul când îşi lăsă greutatea pe glezna 
bolnavă în clipa în care se împinse şi se ridică în şaua 
elegantă a Farashei. Din fericire, după luptă nu avuseseră 
timp să scoată şeile cailor. Elide scoase ceea ce părea a fi 
o pereche de proteze care atârnau în stânga şi în dreapta, 
cu siguranţă ca să îl ajute pe lordul Chaol să-şi menţină 
echilibrul. Tot ce o încetinea trebuia aruncat. 


Elide apucă frâiele. 

— Spre câmpul de luptă, Farasha! 

Cu un nechezat, Farasha se avântă în încăierare. 

Soldaţii săriră din calea lor, iar Elide nu se opri ca să se 
scuze, nu opri pentru nimeni în timp ce ea şi iapa neagră 
alergară spre porţi şi ieşiră dincolo de ele, în câmpie. 

Rowan ştia că magia lui n-ar fi făcut decât să întârzie 
inevitabilul. Se gândise să zboare spre baraj, să vadă dacă 
ar fi putut ţine structura pe loc suficient de mult timp, în 
caz că nu reuşea să stăvilească râul, dar forţa din partea 
cealaltă... nu putea fi oprită. 

Soldaţii şi vindecătoarele se grăbeau spre fortăreață, 
păsările ruk ţâşnind pe câmpul de luptă ca mai întâi să îi 
ducă într-un loc sigur pe cei care se aflau în calea apei. 
Dar nu suficient de repede. Chiar dacă nu ştiau când ar fi 
cedat barajul, tot nu se mişcau destul de repede. 

Oare Lorcan era acum printre cei care alergau sau 
reuşise să urce pe o pasăre ruk? 

— Puterea, îi spuse încet Fenrys, apucând zidul ud de 
sânge. Era singurul lucru pe care îl împărţeam Connall şi 
cu mine. E 

— Ştiu, zise Rowan. El nu ar fi trebuit să insiste. Imi 
pare rău! 

Fenrys doar dădu din cap. 

— De atunci, nu am reuşit să o suport. Eu... Nici măcar 
nu sunt sigur că o mai pot folosi, spuse şi se scuză din nou. 

Rowan îl bătu uşor pe umăr. Era încă un lucru pentru 
care urma s-o facă pe Maeve să plătească. 

— Oricum probabil nu l-ai fi găsit. 

Fenrys îşi încordă maxilarul. 

— Ar putea fi oriunde. 

— Ar putea fi mort, şopti prinţesa Hasar. 

— Sau rănit, interveni Chaol, împingând scaunul spre 
marginea zidului ca să studieze câmpul de luptă de 
dedesubt şi barajul de dincolo de acesta. 

Aelin, de la câţiva paşi distanţă, privi şi ea într-acolo, 
părul ei ud de sânge despletindu-se în vântul puternic şi 


fluturând spre munţi. 

Ea nu spuse nimic. Nu făcuse nimic de când Nesryn şi 
Sartaq veniseră cu vestea. Era exact genul ei de coşmar, 
îşi dădu el seama, să nu poată ajuta, să fie forţată să 
privească în timp ce ceilalţi sufereau. Niciun cuvânt nu o 
putea linişti, niciun cuvânt nu putea să îndrepte situaţia 
sau să împiedice cursul lucrurilor. 

— Aş putea încerca să îi dau de urmă, propuse Gavriel. 

Rowan îşi alungă groaza. 

— Am să încerc să îl reperez din zbor şi am să-ţi fac 
semn... 

— Nu te deranja, spuse prinţesa Hasar, iar Rowan fu pe 
cale să-i dea o replică atunci când ea arătă spre câmpul de 
luptă. Ţi-a luat-o deja înainte! 

Rowan se întoarse odată cu ceilalţi. 

— Nu, şopti Fenrys. 

Acolo, galopând pe câmpie călare pe un cal cunoscut, 
era Elide. 

— Farasha, şopti Chaol. 

— O să fie ucisă, spuse Gavriel, încordându-se ca şi când 
ar fi putut sări de pe metereze şi să fugă după ea. O să 
fie... 

Farasha sărea peste cadavre, trecând printre răniţi şi 
morţi, Elide răsucindu-se în toate direcţiile în şa. Şi, de la 
distanţă, Rowan reuşi să îi zărească buzele mişcându-se, 
strigând un singur cuvânt, un nume, de nenumărate ori. 
„Lorcan!” 

— Dacă vreunul dintre voi coboară acolo, îi avertiză 
Hasar, o să moară. 

Era împotriva oricărui instinct, împotriva celor câteva 
secole de instrucţie şi lupte alături de Lorcan, dar prinţesa 
avea dreptate. O singură viaţă pierdută era mai bună decât 
mai multe. Mai ales când, pentru restul războiului, ar fi 
avut mare nevoie de soldaţii lui. 

Lorcan ar fi încuviinţat - el îl învățase pe Rowan să ia 
astfel de hotărâri dificile. 

Aelin rămase în continuare tăcută, ca şi când ar fi 


coborât înăuntrul ei, şi se uită la câmpul de luptă. 
La micul călăreț şi la iapa imensă care alerga pe câmp. 
XXX 

Farasha era o furtună sub ea, dar iapa nu căuta să o 
doboare pe Elide în timp ce alergau pe câmpia plină de 
cadavre. 

— Lorcan! 

Strigătul ei fu înghiţit de vânt, de tipetele soldaţilor şi 
ale oamenilor care fugeau, de urletele păsărilor ruk de 
deasupra. 

— Lorcan! 

Se uită cu atenţie la fiecare cadavru pe lângă care trecu, 
în căutarea acelui păr negru şi strălucitor, a chipului dur. 
Erau atât de mulţi! Câmpul de morţi se întindea la 
nesfârşit, cadavrele stând grămadă unele peste altele. 

Farasha sări peste ele, schimbând brusc direcţia când 
Elide se roti ca să se uite. 

Caii şi călăreţii Darghan alergară pe lângă ea. Unii spre 
fortăreață, alţii spre pădurea distantă de la orizont. 
Farasha alergă printre ei, muşcând spre cei din calea sa. 

— Lorcan! 

Cât de slab părea strigătul ei, cât de firav... 

Barajul rezista în continuare. 

„Am să te găsesc întotdeauna.” 

Şi vorbele nesăbuite şi pline de ură pe care i le 
spusese... Ea făcuse asta? Ea cauzase totul? Ceruse 
vreunui zeu să facă aşa ceva? 

Toate cuvintele ei dispărură în clipa în care îşi dădu 
seama că el nu era pe metereze. Ultimele luni dispăruseră 
cu totul. 

— Lorcan! 

Farasha continuă să se mişte neînfricată, coama ei 
neagră fluturând în vânt. 

Barajul trebuia şi avea să reziste până l-ar fi adus înapoi 
la fortăreață. 

Aşadar Elide nu se opri, nu se uită spre osânda care 
pândea, aşteptând să fie dezlănţuită. 


Călări fără oprire. 

XXX 

Pe metereze, Chaol nu ştia ce să urmărească: barajul, 
oamenii care fugeau de distrugerea lui iminentă sau pe 
tânăra Lady din Perranth, care traversa câmpul de luptă 
călare pe iapa sa. 

O mână caldă îi atinse umărul, iar el îşi dădu seama că 
era Yrene, fără să se întoarcă. 

— Tocmai am aflat despre baraj. Am trimis-o pe Elide să 
vadă dacă eşti... Ea amuţi când văzu singurul călăreț ce se 
îndepărta în galop de masele care se grăbeau spre 
fortăreață. Silba să o salveze, şopti Yrene. 

— Lorcan este acolo jos, fu tot ce spuse Chaol, în loc să-i 
ofere alte explicaţii. 

Masculii Fae erau încordaţi precum corzile arcurilor 
când tânăra femeie traversă câmpul de luptă puţin câte 
puţin. Şansele de a-l găsi pe Lorcan, ca să nu mai vorbim 
de a-l găsi înainte să se rupă barajul... 

Elide tot călărea, grăbindu-se spre moarte. 

Prinţesa Hasar spuse încet: 

— Fata este nebună. Cea mai curajoasă pe care am 
văzut-o vreodată, dar tot nebună! 

Aelin nu zise nimic, privind în gol ca şi când s-ar fi retras 
înțelegând că această fărâmă de speranţă era pe cale să 
dispară. Şi prietena ei odată cu ea. 

— Hellas îl păzeşte pe Lorcan, şopti Fenrys. Şi Anneith, 
consoarta lui, o protejează pe Elide. Poate au să se 
găsească unul pe celălalt. 

— Calul lui Hellas! spuse Chaol. 

Ceilalţi se întoarseră spre el, luându-şi privirea de la 
câmp. 

Chaol scutură din cap şi gesticulă în direcţia câmpului, 
spre iapa neagră şi călăreţul ei. 

— Aşa îi zic eu Farashei - calul lui Hellas. Am făcut-o din 
clipa în care am întâlnit-o. 

Ca şi când întâlnirea cu acea iapă şi faptul că o adusese 
aici nu erau pentru el, cât erau pentru momentul acesta. 


Pentru cursa asta disperată pe un câmp de luptă nesfârşit. 
Yrene îl apucă de mână, ca şi când şi ea ar fi înţeles. 
Liniştea se lăsă pe partea lor de metereze. Nu mai era 

nimic de spus. 

XXX 

— Lorcan! 

Vocea lui Elide se sparse când strigă. Nu mai ştia de 
câte ori Îl strigase. 

Nici urmă de el. 

Se îndreptă spre lac. Mai aproape de baraj. El ar fi ales 
lacul pentru avantajele pe care i le-ar fi oferit în apărare. 

Cadavrele erau doar nişte pete neclare sub şi în jurul 
lor. Atât de mulți valgi zăceau pe câmp, unii întinzând 
mâini palide spre Farasha ca şi când ar fi apucat-o, ar fi 
sfâşiat-o, i-ar fi implorat ajutorul. 

Iapa îi călcă în picioare băgându-i în noroi, oasele 
rupându-se şi craniile trosnind. 

El trebuia să fie aici. Trebuia să fie undeva. Viu - rănit, 
dar în viaţă. 

Ea ştia asta. 

Lacul era o întindere gri în stânga ei, o parodie a iadului 
care urma să se dezlănţuie în orice clipă. 

— Lorcan! 

Ajungând în mijlocul câmpului de luptă, Elide o încetini 
pe Farasha suficient cât să stea în scări, înfruntând 
durerea din gleznă. Nu se simţise niciodată atât de mică şi 
de neînsemnată, un grăunte inutil în marea asta osândită. 

Elide se aşeză din nou în şa, dădu pinteni iepei şi o trase 
pe Farasha mai departe spre întinderea strălucitoare 
argintie. Cu siguranţă Lorcan se îndreptase către lac. 

Iapa porni din loc, pieptul înălţându-i-se ca un burduf 
puternic. 

Nu văzu decât armuri negre şi aurii, sânge şi zăpadă şi 
noroi. Barajul rezista în continuare. 

Dar acolo... 

Elide trase de frâie, încetinind calul grăbit. 

Acolo, nu prea departe de marginea apei, zăcea un grup 


de soldaţi de-ai Morathului doborâţi. Erau o mulţime. Nicio 
armură aurie. Morathul pierduse soldaţi chiar şi acolo 
unde armata khaganului trecuse în viteză. Impărțirea pe 
câmpul de luptă nu fusese nici pe departe egală, dar 
văzuse cadavre în armuri aurii în masa neagră. 

Totuşi, aici nu era niciunul. Nici săgeți sau sulițe care să 
explice doborârea atâtor soldaţi. 

Înainte se întindea un adevărat drum format din demoni 
valgi. 

Elide îl urmă. Studie fiecare cadavru, fiecare chip cu 
coif, gura uscându-i-se. Făgaşul masacrului se continua la 
nesfârşit. 

Atât de mulţi! El ucisese foarte mulţi. 

Respirația îi zgârie gâtul când se apropie de capătul 
acelei urme a morţii, unde cadavrele aurii începură să 
apară din nou. 

Nimic. Elide o opri pe Farasha. Gavriel spusese că îl 
văzuse ultima dată chiar acolo. Să fi plonjat în spatele 
rândurilor aliate şi să fi plecat, apoi, de acolo? 

Tânăra îşi dădu seama că el ar fi putut scăpa de pe acest 
câmp; ar putea fi acum înapoi la fortăreață sau în 
Oakwald, şi atunci, faptul că venise aici s-ar fi dovedit 
inutil... 

— Lorcan! Ea îi strigă numele cu atâta forţă încât era o 
minune că gâtul nu-i sângera. Lorcan! 

Barajul era intact. Care dintre suflările ei avea să fie 
ultima? 

— Lorcan! 

Un geamăt îndurerat îi răspunse din spate. 

Elide se întoarse în şa şi studie calea de valgi morţi din 
spatele ei. 

O mână lată şi bronzată se ridică din grămada densă şi 
se luptă să apuce platoşa unui soldat. La nici douăzeci de 
paşi distanţă. 

Ea suspină, iar Farasha galopă spre acea mână 
însângerată şi încordată. lapa se opri alunecând, 
împrăştiind sângele cu copitele. Elide sări din şa înainte să 


meargă împleticindu-se către el. 

Armura şi săbiile o înţepară şi carnea moartă se lovi de 
pielea ei când îndepărtă cadavrele demonilor, mormăind 
din cauza greutăţii lor. Lorcan o întâmpină la jumătatea 
distanţei, acea mână devenind un braţ, apoi două - 
împingând cadavrele care-l acopereau. 

Elide ajunse în dreptul lui chiar în clipa în care masculul 
reuşi să dea deoparte un soldat care se prăbuşise peste el. 

Ea aruncă o privire la rana din abdomenul lui Lorcan şi 
încercă să nu cadă în genunchi. 

El sângera peste tot, rana fiind încă deschisă - nu se 
vindecase aşa cum ar fi trebuit să se întâmple în cazul unui 
Fae. Dacă îşi consumase toată energia ca să se vindece 
atât de superficial, însemna că rana căpătată fusese 
dezastruoasă. 

Dar ea nu spuse asta. Nu zise decât atât: 

— Barajul este pe cale să se rupă. 

Faţa palidă a lui Lorcan era stropită cu sânge negru, iar 
ochii negri îi erau înceţoşaţi de durere. Elide se sprijini pe 
picioare, îşi înghiţi strigătul de durere şi îl apucă de sub 
umeri. 

— Trebuie să plecăm de aici! 

Respirația lui se auzi ca un hârşâit umed când încercă să 
îl ridice. La fel de bine ar fi putut fi un bolovan, la fel de 
neclintit ca fortăreaţa. 

— Lorcan! îl imploră ea, vocea spărgându-i-se. Trebuie 
să plecăm de aici! 

Agonizând, el îşi mişcă picioarele. Ea nu îl auzise 
niciodată gemând. Nu îl văzuse niciodată incapabil să se 
ridice. 

— Ridică-te! spuse ea. Ridică-te! 

Lorcan o apucă de talie, iar Elide nu putu să se abţină să 
nu strige de durere la greutatea care se lăsa pe ea, oasele 
piciorului şi glezna scrâşnindu-i. Nereuşind nici măcar să 
îngenuncheze, el se opri. 

— Fă-o! îl imploră ea. Ridică-te! 

Dar el îşi îndreptă privirea întunecată spre iapă. 


Farasha se apropie, clătinându-se peste cadavre. Iapa 
nici măcar nu tresări când Lorcan luă chingile de jos ale 
şeii, ţinându-şi cealaltă mână pe umărul lui Elide, şi îşi 
mişcă din nou picioarele sub el. 

Începu să respire sacadat. Din stomac, sânge proaspăt 
curse peste cel închegat de pe jachetă şi pantaloni. 

Când începu să se ridice, Elide se uită la rana de pe 
partea stângă a spatelui său. 

Carnea era deschisă, osul ieşind în afară. 

Pe toţi zeii! Pe toţi zeii! 

Elide se aplecă mai mult sub el, până ce Lorcan îşi 
aruncă braţul peste umerii ei. Cu coapsele arzându-i şi 
glezna îndurerată, tânăra se ridică. 

Lorcan se împinse în acelaşi timp, Farasha rămânând 
nemişcată. El gemu din nou, corpul lui zdruncinându-se... 

— Nu te opri! spuse printre dinţi Elide. Să nu 
îndrăzneşti să te opreşti! 

Deşi respira superficial şi sacadat, Lorcan se ridică în 
picioare, centimetru cu centimetru. Luându-şi braţul de pe 
umărul lui Elide, se înălţă ca să apuce şaua, să se ţină de 
ea. 

El gâfâia încontinuu, sângele proaspăt curgându-i şi de 
pe spate. 

Călătoria urma să fie agonizantă. Dar nu aveau de ales. 
Deloc. 

— Acum urcă! Ea nu îi permise să îşi exprime groaza şi 
disperarea. Urcă în şa! 

El îşi rezemă fruntea de coastele negre ale Farashei, 
legănându-se suficient cât Elide să îl cuprindă cu braţul de 
talie. 

— Nu ai murit! izbucni ea. Şi nu eşti încă mort. Noi nu 
suntem încă morţi! Deci urcă în şa! 

Când Lorcan nu făcu decât să respire, Elide îi vorbi din 
nou. 

— 'Ţi-am promis că am să te găsesc întotdeauna. Ţi-am 
promis şi tu mi-ai promis, la rândul tău. Din cauza asta am 
venit după tine; din cauza asta sunt aici. Sunt aici pentru 


tine, înţelegi? Şi dacă nu încălecăm acum, n-o să avem 
nicio şansă împotriva barajului. O să murim! 

Lorcan mai gâfâi câteva clipe şi apoi, scrâşnind din dinţi 
şi cu mâinile pe şa, îşi ridică piciorul suficient cât să îl 
pună în scară. 

Acum urma să dea adevăratul test: trebuia să se împingă 
puternic în sus, să-şi legene piciorul peste Farasha, spre 
partea cealaltă a şeii. 

Elide se poziţionă în spatele lui, atentă la tăietura 
îngrozitoare. Picioarele i se scufundară până la glezne în 
noroiul îngheţat. Nu îndrăzni să se uite spre baraj. Nu 
încă. 

— Urcă! Ordinul ei acoperi strigătele panicate ale 
soldaţilor care fugeau. Urcă în şa acum! 

Lorcan nu se mişcă, trupul tremurându-i. 

Elide strigă „Urcă acum!” şi îl împinse în sus. 

Lorcan scoase un strigăt care răsună în urechile ei. Şaua 
scârţâi din cauza greutăţii sale, sângele îi curse din răni, 
dar apoi se ridică în aer, spre spatele calului. 

Elide îşi lăsă greutatea pe el şi ceva îi trosni la gleznă 
atât de puternic încât durerea o străbătu orbitor şi 
sufocant. Ea se clătină, pierzându-şi echilibrul. Dar Lorcan 
era sus, cu piciorul de partea cealaltă a iepei. El se lăsă 
peste aceasta, ţinându-se cu un braţ de abdomen, părul 
negru atârnându-i destul de mult încât s-o atingă pe spate 
pe Farasha. 

Încleştându-şi maxilarul din cauza durerii de gleznă, 
Elide se îndreptă şi se uită la orizont. 

Zări un braţ lung şi însângerat. Un ajutor ca să urce. 

Ea îl ignoră. Îl urcase în şa. Nu intenţiona să-l scape 
iarăşi. 

Elide dădu înapoi un pas, şchiopătând. 

Fără să îşi permită să simtă durerea, alergă câţiva paşi 
spre Farasha şi sări. 

Lorcan o apucă de spatele jachetei, ea rămânând fără 
aer când se lovi cu stomacul de marginea dură a şeii, 
încercând să se ţină bine. 


Forţa din braţul lui Lorcan nu şovăi când o ridică 
aproape în poala lui şi mormăi de durere în timp ce ea se 
îndreptă. 

Dar Elide reuşi. Încălecă şi luă frâiele. Lorcan îi cuprinse 
talia, corpul său lovit fiind o masă solidă în spatele ei. 

Elide îndrăzni în sfârşit să se uite la baraj. O pasăre ruk 
zbura dinspre acesta, fluturând frenetic un steag auriu. 

Curând. Avea să se rupă în curând. 

Elide luă frâiele Farashei. 

— Spre fortăreață, prieteno! spuse ea, lovind cu 
călcâiele în coastele calului. Mai repede ca vântul! 

Farasha ascultă. Elide se legănă spre spate, spre 
Lorcan, când iapa începu să galopeze, făcându-l din nou să 
mormăie de durere. Dar el rămase în şa, în ciuda paşilor 
apăsaţi care îl făceau să respire chinuit. 

— Mai repede, Farasha! strigă Elide iepei când o 
îndreptă spre fortăreață şi muntele pe care fusese 
construită. 

Nimic nu i se păruse vreodată atât de îndepărtat. 

Destul de îndepărtat încât să nu vadă dacă poarta de jos 
a fortăreței era încă deschisă. Dacă o ţinea cineva, 
aşteptându-i. 

„Țineţi poarta 

„Țineţi poarta!” 

Fiecare zgomot al copitelor Farashei peste cadavrele 
celor căzuţi răsună ca rugăciunea tăcută a lui Elide când 
traversară în goană câmpia nesfârşită. 

„Țineţi poarta!” 


1” 

Agonia era o un cântec în sângele, oasele şi respiraţia lui 
Lorcan. 

Paşii iepei şi fiecare săritură peste cadavre şi resturi îl 
făceau din nou să agonizeze. Nu avea parte nici de sfârşit, 
nici de îndurare. Să rămână conştient era tot ce putea face 
pentru a rămâne în şa. 

Să o ţină-n braţe pe Elide. 

Ea venise după el. Îl găsise cumva, pe acest nesfârşit 
câmp de luptă. 

Pe buzele ei, numele lui fusese o chemare pe care 
Lorcan nu o putea nega vreodată, chiar dacă moartea îl 
ținuse cu atâta blândeţe culcuşit sub toţi cei pe care îi 
doborâse, şi aşteptase să-şi dea ultima suflare. 

lar acum, grăbindu-se spre fortăreaţa prea îndepărtată, 
atât de mult în spatele grupurilor de soldaţi şi călăreţi care 
alergau spre porţi, el se întrebă dacă minutele acestea 
aveau să fie ultimele. Ultimele minute ale ei. 

Venise după el. 

Lorcan reuşi să privească spre barajul din dreapta lor şi 
călăreţul păsării ruk ce semnala că era doar o chestiune de 
câteva minute înainte ca iadul să se dezlănţuie peste 
câmpie. 

Nu ştia şi nu-i păsa cum de se slăbise barajul. 

Farasha sări peste o grămadă de cadavre de valgi, iar 
Lorcan nu reuşi să îşi înghită geamătul când sângele cald i 
se scurse pe piept şi spate. 

Elide tot îndemnă iapa înainte, urmând o cale cât mai 
dreaptă spre fortăreaţa îndepărtată. 

Nicio pasăre ruk n-avea să vină să-i ia în aer. Nu - faptul 
că supravieţuise atât de mult şi că ea îl găsise îl lăsase fără 
noroc. Puterea lui n-ar fi avut efect împotriva apei. 


Cele mai îndepărtate rânduri de soldaţi panicaţi 
începură să se vadă, iar Farasha trecu repede pe lângă ei. 

Elide suspină, iar el îi urmări privirea. 

Spre poarta fortăreței, încă deschisă. 

— Mai repede, Farasha! spuse fără să îşi ascundă groaza 
şi disperarea din voce. 

Odată rupt barajul, ar fi durat mai puţin de un minut ca 
valul să ajungă la ei. 

Venise după el. Îl găsise. 

Lumea amuţi. Durerea din corpul lui dispăru în neant, 
devenind ceva neimportant. 

Lorcan o cuprinse cu celălalt braţ pe Elide, apropiindu-şi 
gura de urechea ei când spuse: 

— Trebuie să mă laşi să plec, rosti răguşit fiecare 
cuvânt, forţându-şi vocea aproape inutil. 

Elide nu îşi mută atenţia de la fortăreaţa din faţă. 

— Nu! 

Acea linişte blândă pluti în jurul lui, alungând ceața 
durerii şi a luptei. 

— Trebuie să o faci! Trebuie să o faci, Elide! Sunt prea 
greu şi fără greutatea mea ai putea să ajungi la timp la 
fortăreață. 

— Nu. 

Sarea lacrimilor ei umplu nările masculului. 

Cu buzele, Lorcan îi atinse uşor obrazul ud, ignorând 
durerea din trup. Iapa galopă încontinuu, ca şi când ar fi 
putut întrece moartea. 

— Te iubesc, îi şopti Lorcan la ureche. Te-am iubit din 
clipa în care ai luat toporul ca să ucizi ilkenii. Lacrimile ei 
curseră pe lângă el în vânt. Şi am să fiu cu tine... Voceai 
se sparse, dar se forţă să rostească vorbele, adevărul din 
inima lui. Intotdeauna am să fiu. 

Nu se temea de ce i s-ar fi întâmplat imediat ce ar fi 
căzut de pe cal. Nu se temea deloc, dacă asta însemna ca 
ea să ajungă la fortăreață. 

Aşadar, Lorcan o sărută din nou pe obraz şi îşi permise 
să-i inspire parfumul pentru ultima dată. 


— Te iubesc! repetă el şi braţele începură să-i alunece 
din jurul taliei lui Elide. 

Elide îi apucă antebraţul cu o mână şi îşi înfipse unghiile 
direct în pielea lui, feroce precum o pasăre ruk. 

— Nu! 

Nu mai lăcrima. În vocea ei se simţea doar hotărârea de 
neclintit. 

— Nu! repetă ea, cu glasul doamnei din Perranth. 

Lorcan încercă să îşi mişte braţul, dar strânsoarea ei era 
fermă. 

Dacă el cădea de pe cal, cădea şi ea. 

Împreună. Aveau să depăşească situaţia asta sau să 
moară împreună. 

— Elide... 

Dar Elide lovi cu călcâiele în coastele negre ale iepei şi 
strigă: 

—  ZBOARĂ, FARASHA! Pocni din frâie. ZBOARĂ, 
ZBOARĂ, ZBOARĂ! 

Şi, cu ajutorul zeilor, iapa porni la galop. 

Ca şi când zeul care o crease ar fi umplut plămânii iepei 
cu respirația lui, Farasha  înaintă cu o viteză 
nemaipomenită, mai repede decât vântul. Mai repede 
decât moartea. 

Farasha trecu de prima cavalerie Darghan care fugea. 
Trecu de caii şi călăreţii disperaţi care galopau din 
răsputeri spre porţi. 

Inima ei puternică nu şovăi, chiar dacă Lorcan ştia că 
bătea atât de repede încât era pe cale să explodeze. 

Între ei şi fortăreață erau mai puţin de doi kilometri. 

Însă un trosnet asurzitor spintecă lumea, răsunând 
dinspre lac şi munţi. 

El nu mai putu face nimic, tot aşa cum nici iapa 
curajoasă şi hotărâtă nu mai fu în stare de altceva în clipa 
în care barajul se rupse. 

XXX 

Rowan începu să se roage pentru cei de pe câmp, pentru 

armata pe cale să fie măturată când barajul se rupsese. 


Stând la câţiva paşi distanţă, Yrene se ruga şi ea în 
şoaptă. Silbei, zeiţa sfârşiturilor blânde. „Moartea să fie 
rapidă şi nedureroasă!” 

Un zid de apă, mare cât un munte, izbucni şi năvăli spre 
oraş şi câmpie cu furia a o mie de ani de îngrădire. 

— N-au să reuşească să ajungă la timp, şopti Fenrys, 
privindu-i pe Lorcan şi Elide galopând spre ei. 

Erau atât de aproape şi totuşi, valul avea să lovească în 
câteva secunde. 

Rowan se forţă să rămână acolo, să privească ultimele 
clipe ale doamnei din Perranth şi ale fostului său 
comandant. Era tot ce le putea oferi: să fie martor la 
moartea lor, astfel încât să poată spune povestea celor pe 
care îi întâlnea. Ca să nu fie uitaţi. 

Vuietul valului care venea deveni asurzitor, chiar şi de la 
kilometri distanţă. 

Elide şi Lorcan alergau în continuare, Farasha întrecând 
cal după cal. 

Aveau să scape de atingerea valului, de-ar fi ajuns la 
fortăreață? Rowan îndrăzni să studieze meterezele, să 
evalueze dacă trebuiau să îi ducă pe ceilalţi şi pe Aelin la 
înălţime. 

Dar Aelin nu era lângă el. 

Nu era pe metereze. 

Inima lui Rowan se opri. Pur şi simplu se opri când o 
pasăre maro-roşiatică plonjă din văzduh, îndreptându-se 
spre mijlocul câmpului. 

Era Arcas, rukul lui Borte, din ghearele căruia se legăna 
o femeie cu păr auriu. 

Aelin. Era Aelin... 

Arcas se apropie de pământ, răsfirându-şi ghearele. 
Aelin atinse pământul, rostogolindu-se, până ce se ridică în 
picioare, chiar în calea acelui val. 

— Pe toţi zeii! şopti Fenrys, văzând-o şi el. 

Cu toţii o văzuseră. 

Regina era pe câmpie, iar zidul nesfârşit de apă se 
grăbea către ea. 


Pietrele fortăreței începură să tremure. Rowan întinse o 
mână ca să se sprijine, străbătut de o frică pe care nu o 
mai cunoscuse când Aelin îşi ridică braţele deasupra 
capului. 

Un stâlp de foc ţâşni în jurul ei, ridicându-i totodată şi 
părul. 

Valul vui spre ea şi armata din spatele ei. 

Fortăreaţa nu se clătina din cauza valului, a zidului de 
apă. 

În pământ se formară crăpături care, dinspre Aelin, se 
răspândiră ca o pânză de păianjen. 

— Izvoarele termale, şopti Chaol. Valea este plină de 
izvoare subterane. 

Acestea duceau în inima fierbinte a lumii. 

Fortăreaţa se clătină, mai violent de data asta. 

Stâlpul de foc reveni la Aelin, iar ea întinse o mână în 
faţă, cu pumnul strâns, ca şi când ar fi oprit valul. 

Atunci îşi dădu seama el. Fie ca partener al ei sau 
carranam, realiză ce se întâmpla. 

— Trei luni, şopti Rowan. 

Ceilalţi înţepeniră. 

— Trei luni, repetă şi genunchii i se înmuiară. De trei 
luni s-a tot adâncit în puterea ei. 

În fiecare zi petrecută cu Maeve, legată cu fier, se 
adâncise tot mai mult. Şi de când o eliberaseră nu se 
atinsese prea mult de acea putere întrucât continuase să 
coboare. 

Ca să adune toată puterea magiei ei. Nu pentru Lacăt, şi 
nici pentru Erawan. 

Ci pentru lovitura fatală dată lui Maeve. 

Săptămânile petrecute adânc înăuntrul ei îi aduseseră 
puterea la niveluri devastatoare. Iar cele trei luni... 

Pe toţi zeii! 

lar când focul său atinse zidul de apă care se înălța 
acum deasupra ei, când cele două forţe se ciocniră... 

— LA PĂMÂNT! strigă Rowan, acoperind vuietul apei. 
LA PĂMÂNT, ACUM! 


Tovarăşii lui se aruncară spre pietre, cei care auziră 
procedând la fel. 

Rowan plonjă în miezul puterii lui; se avântă repede şi 
puternic, smulgând ultima fărâmă de magie. 

Elide şi Lorcan erau încă prea departe de porţi. Mii de 
soldaţi erau încă prea departe de porţi când valul se umflă 
deasupra lor. 

Când Aelin deschise mâna spre el, focul izbucni. 

Era un foc de culoarea cobaltului, sufletul furios al unei 
flăcări. 

Un val de foc. 

Mai înalt decât apele furioase, acesta explodă din ea, 
împrăştiindu-se peste tot, iar unde apa întâlni zidul de foc, 
unde o mie de ani de îngrădire întâlniră cele trei luni de 
izolare, lumea explodă. 

Aburi fierbinţi, în stare să topească de pe oase carnea, 
ţâşniră pe câmpie. 

Cu un strigăt, Rowan aruncă tot ce-i mai rămăsese din 
magie spre atacul violent al aburilor, un val de vânt care îi 
împinse către lac şi munţi. 

Apa se tot revărsa, spărgându-se în flăcările care nu 
cedau nici măcar un centimetru. 

Lovitura menită s-o termine pe Maeve - risipită aici, ca 
să scape armata care ar fi putut însemna salvarea 
Terrasenului; ca să cruţe vieţile de pe câmp. 

Rowan scrâşni din dinţi, gâfâind din cauza puterii tot 
mai slabe. Epuizarea îl pândea periculos de aproape. 

Valul furios se izbi de nenumărate ori în zidul de flăcări. 

Rowan nu văzu dacă Elide şi Lorcan ajunseseră în 
fortăreață, dacă soldaţii ceilalţi şi călăreţii de pe câmp se 
opriră ca să se uite cu gurile căscate. 

— Puterea aia nu e o binecuvântare, zise prinţesa 
Hasare, apărând lângă el. 

— Spune-le-o soldaţilor tăi, mormăi Fenrys, alăturându- 
se lor. 

— Nu la asta m-am referit, spuse Hasar, iar teama se 
văzu clar pe chipul ei. 


Rowan se rezemă de metereze, gâfâind puternic în timp 
ce se lupta să împiedice aburul mortal să circule spre 
armată, când îl răci şi-l alungă repede. 

Mâini solide îl apucară de subsuori, iar apoi Fenrys şi 
Gavriel îl sprijiniră între ei. 

Trecu un minut. Încă unul. 

Valul începu să coboare. Focul ardea în continuare. 

Lui Rowan îi bubuia capul, iar buzele îi erau uscate. 

Pierdu noţiunea timpului şi un gust metalic îi umplu 
gura. 

Valul cobori mai mult, apele furioase liniştindu-se. 

Apoi vuietul deveni un pleoscăit, iar vârtejurile deveniră 
mai mici. 

Până când şi zidul de flăcări începu să se micşoreze, 
urmărind apele tot mai jos şi lăsându-le să se prelingă în 
crăpăturile pământului. 

Lui Rowan i se clătinară genunchii, dar îşi stăpâni magia 
suficient de mult timp ca aburul să se împuţineze, să se 
calmeze. 

Acesta umplu câmpul, transformând lumea într-o ceaţă 
plutitoare şi făcând imposibil ca regina să mai fie văzută în 
mijloc. 

Se pogori apoi o linişte mormântală. 

Focul licări prin ceaţă, albastrul devenind auriu şi roşu, 
o strălucire slabă şi pâlpâitoare. 

Rowan scuipă sânge pe pietrele meterezei, respiraţia 
zgâriindu-i gâtul ca nişte cioburi de sticlă. 

Flăcările strălucitoare se micşorară, aburul unduindu-se 
mai departe până ce fu doar un stâlp subţire de foc, ascuns 
în câmpul învăluit de ceaţă. 

Nu era un stâlp de foc. 

Ci Aelin, care strălucea puternic de parcă dăruirea întru 
totul flăcării ar fi transformat-o în foc. 

„Aducătoarea-Focului”, şopti cineva de pe metereze. 

Ceaţa se undui şi se umflă, făcând-o să pară o efigie 
strălucitoare. 

Liniştea se umplu de venerație. 


Un vânt slab cobori din nord. Vălul de ceaţă se retrase şi 
iat-o! 

Strălucea din interior. Strălucea auriu, şuviţe din părul 
ei plutind pe un vânt fantomă. 

— Moştenitoarea Malei, şopti Yrene. 

Pe câmp, Elide şi Lorcan se opriseră. 

Vântul alungă şi mai mult ceața plutitoare, curăţând 
terenul de dincolo de Aelin. 

Şi unde se ivise acel val puternic şi mortal, unde 
moartea dăduse năvală peste ei, nu mai rămăsese nimic. 

Timp de trei luni, ea cântase întunericului şi focului, iar 
cele două elemente îi răspunseseră. 

Vreme de trei luni, se adâncise atât de mult în puterea ei 
încât luase cu forţa profunzimi nedescoperite. În timp ce 
Maeve şi Cairn o torturaseră, ea se scufundase, fără să le 
permită vreodată să afle ce căuta, ce adunase, zi de zi. 

O lovitură mortală. Una care să şteargă pentru 
totdeauna de pe faţa pământului o regină întunecată. 

Ţinuse acea putere încolăcită înăuntrul său chiar şi după 
ce fusese eliberată din lanţuri. Se luptase să o reprime în 
ultimele săptămâni, efortul fiind imens. În unele zile, îi 
fusese mai uşor să nu vorbească prea mult. În alte zile, 
aroganţa o ajutase să o ignore. 

Totuşi, când văzuse acel val, când îi văzuse pe Elide şi 
Lorcan alegând să moară împreună, când văzuse armata 
care ar fi putut salva Terrasenul, îşi dăduse seama. Simţise 
focul care dormea sub oraşul acesta şi realizase că ei 
veniseră aici cu un motiv. 

Pentru asta venise ea aici. 

Un firicel de apă curgea încă din baraj, inofensiv, 
şerpuind spre lac. 

Nimic mai mult. 

Aelin ridică o mână strălucitoare în faţa ei când vidul 
răcoros o umplu în sfârşit. 

Lent, începând cu vârfurile degetelor, strălucirea 
dispăru ca şi când ar fi fost creată din nou, în trupul ei. 

Ca şi când ar fi redevenit ea însăşi. 


Claritatea simţurilor urmă transformării, ca şi când ar fi 
putut vedea şi respira din nou. 

Centimetru cu centimetru, strălucirea aurie dispăru în 
piele şi os. Devenea iarăşi femeie. 

Un şoim cu coada albă era deja în zbor. 

Dar când ultima strălucire îi dispăru printre degetele de 
la picioare, Aelin căzu în genunchi. 

Căzu în genunchi în tăcerea lumii şi se ghemui într-o 
parte. 

Simţi vag braţele puternice care o ridicau. Era purtată 
pe un spate lat acoperit de pene, se ridica în văzduh, ceața 
rămasă unduindu-se în soarele după-amiezii şi, apoi... 
întunericul plăcut. 


CAPITOLUL 

Vrăjitoarele Crochan nu se împrăştiară în cele patru 
zări. 

La unison, Cele Treisprezece şi sabatul Crochan zburară 
spre sud-vest, către marginea Colţilor. Spre o altă tabără 
secretă, de vreme ce locul celeilalte era total compromis. 
Mai departe de Terrasen, dar cel puţin mai aproape de 
Morath. 

Faptul că găsiră un loc sigur unde să campeze pe timpul 
nopţii era o mică alinare, gândi Dorian. Balaurii poate că 
ar mai fi rezistat, dar vrăjitoarele Crochan pe măturile lor 
nu puteau zbura atât de mult timp. Zburaseră până ce 
întunericul aproape le orbise pe toate, aterizând doar după 
ce Umbrele şi vrăjitoarele Crochan căzuseră de acord 
asupra unui loc sigur în care să rămână. 

Odată ajunşi toţi, stabiliră cine să rămână de strajă la sol 
şi în aer. În cazul în care cele două matroane 
supraviețuitoare ar fi vrut să-şi ia revanşa pentru 
înfrângerea lor umilitoare, acum ar fi fost momentul. 
Vrăjitoarele Crochan şi Asterin îşi petrecuseră o mare 
parte din zi lăsând urme false, însă doar timpul avea să le 
spună dacă scăpaseră de ameninţare. 

Noaptea era destul de friguroasă încât să ridice 
corturile, balaurii îngrămădindu-se unul în celălalt pe 
proeminenţele stâncoase. Şi, chiar dacă nu era înţelept să 
facă focul, frigul ameninţa să fie atât de mortal încât 
Glennis luase flacăra sacră din sfera de sticlă unde o 
ţinuse în timpul călătoriei şi aprinse o altă flacără. 
Celelalte procedară la fel şi, cu toate că aveau să facă 
farmece ca să ascundă tabăra şi focurile de ochii 
inamicilor, Dorian nu putea uita că matroanele Dinţi-de- 
fier îi găsiseră oricum. 


Nu stabiliseră unde urmau să meargă şi ce să facă, dacă 
aveau să se despartă în sfârşit sau să rămână un grup unit. 

Manon nu întrebase şi nici nu insistase să făurească o 
alianţă, să meargă la război. Nu ceruse să i se spună unde 
zburau vrăjitoarele - atât de mare era nevoia de a se 
îndepărta de tabăra lor în dimineaţa asta. 

Dar a doua zi, gândi Dorian când se strecură sub pătură 
în micul spaţiu încălzit de o flacără, intenţiona să le forţeze 
să discute despre câteva lucruri. 

Mort de oboseală şi îngheţat în ciuda magiei care îl 
încălzea, Dorian îşi lăsă capul pe sacul cu provizii pe care 
îl folosea drept pernă. 

Somnul aproape îl cuprinsese când o rafală rece intră în 
cort şi apoi dispăru. El îşi dădu seama cine era înainte ca 
ea să se aşeze lângă salteaua lui, iar când deschise ochii, o 
văzu pe Manon sprijinindu-şi braţele pe genunchi. 

Ea se uită în lumina slabă a cortului său, iluminat de 
argintiul stelelor care-i străluceau pe frunte. 

— Nu trebuie să o porţi tot timpul, spuse el. Avem voie s- 
o dăm jos. 

Ochii aurii se îndreptară spre el. 

— Nu te-am văzut niciodată purtând o coroană. 

— Ultimele câteva luni nu prea mi-au permis să umblu la 
colecţia regală. Se ridică. Şi oricum nu îmi place să le port. 
Îmi intră în cap. 

Ea schiţă un zâmbet. 

— Asta nu e grea. 

— De vreme ce pare făcută din lumină, îmi imaginez că 
nu este. 

Cu toate că ştia că acea coroană ar fi cântărit mult în 
alte feluri. 

— Deci vorbeşti cu mine, spuse ea. 

— Am mai vorbit cu tine. 

— Din cauză că acum sunt regină? 

— Erai regină şi înainte de ziua de azi. 

Ea miji ochii aurii, studiindu-l ca să primească răspunsul 
dorit. Dorian o lăsă să facă asta şi îi întoarse favoarea. 


Respirația îi era constantă şi postura relaxată pentru 
prima dată. 

— Credeam c-o să fie mai satisfăcător. Să o văd fugind. 
Se referea la bunica ei. Când ţi-ai ucis tatăl, ce ai simţit? 

— Furie. Ură. 

El nu dădu înapoi la adevărul din cuvintele lui, la 
urâţenia lor. 

Ea îşi muşcă buza inferioară, fără să-şi arate dinţii de 
fier. O recunoaştere rară şi tăcută a îndoielii. 

— Crezi că ar fi trebuit să o ucid? 

— Unii ar spune că da. Dar faptul că ai umilit-o aşa, 
spuse el, gândindu-se, ar putea să-i slăbească forţele - nu 
doar pe ale ei, ci şi pe ale armatei Dinţi-de-fier, mai mult 
decât moartea sa. Dacă ai fi ucis-o, probabil le-ai fi 
determinat pe vrăjitoarele Dinţi-de-fier să se adune 
împotriva ta. 

— Am ucis-o pe matroana Picioare-Galbene. 

— Ai ucis-o pe ea, ai cruţat-o pe vrăjitoarea Sânge- 
Albastru, iar bunica ta a fugit. Este o înfrângere 
demoralizantă. Dacă le-ai fi ucis pe toate, dacă le-ai fi 
omorât doar pe bunica ta şi pe matroana Picioare-Galbene, 
moartea lor ar fi putut fi considerată un sacrificiu nobil în 
folosul clanurilor Dinţi-de-fier. 

Ea dădu aprobator din cap, ochii aurii oprindu-se din 
nou asupra lui cu o claritate şi fermitate nefirească. 

— Îmi pare rău! spuse Manon. Pentru cum am vorbit 
când am aflat de planurile tale de a merge în Morath. 

El fu destul de uluit încât să clipească doar. Umorul fu 
singurul lui scut când zise: 

— Se pare că te-ai molipsit de amabilitatea vrăjitoarelor 
Crochan, Manon! 

Ea schiţă un zâmbet auzind asta. 

— Mama să mă ajute dacă am să ajung vreodată atât de 
plictisitoare! 

Dar amuzamentul lui Dorian dispăru. 

— Îţi accept scuzele! zise şi se uită în ochii ei, lăsând-o 
să vadă adevărul cuvintelor. 


Răspunsul i se păru suficient. Era un răspuns şi, cumva, 
ultimul indiciu în căutarea ei. 

Pielea se încreţi în jurul ochilor aurii. 

— Pleci, şopti ea. Mâine. 

El nu se deranjă să o mintă. 

— Da. 

Era timpul. Îşi înfruntase bunica, contestând ceea ce 
crease ea. Era timpul ca el să facă acelaşi lucru. Nu avea 
nevoie de confirmarea căldurii lui Damaris sau ca spiritele 
morţilor să îi spună asta. 

— Cum? 

— Voi vrăjitoarele aveţi mături şi balauri. Am învăţat să 
îmi fac propriile aripi. 

Pentru câteva clipe, ea nu spuse nimic. Apoi îşi întinse 
picioarele, întorcându-se cu faţa la el. 

— Morathul este o capcană a morţii. 

— Ai dreptate. 

— Eu... Noi nu putem merge cu tine. 

— Ştiu. 

Dorian ar fi putut jura că frica i se citi în ochi. Totuşi, nu 
se înfurie şi nici nu ţipă la el - nici măcar nu mormăi, ci îl 
întrebă pur şi simplu: 

— Nu ţi-e frică să mergi singur? 

— Bineînţeles că mi-e frică. Oricărui om întreg la minte 
i-ar fi. Dar cred că sarcina mea este mai importantă decât 
frica. 

Pe chipul ei se văzu furia, încordarea acaparându-i 
muşchii. 

Apoi dispăru şi fu înlocuită de ceva ce mai văzuse azi - 
chipul unei regine. Hotărât şi înţelept, întristat şi 
strălucitor de limpede. Ea îşi cobori privirea la saltea şi 
după aceea se uită în ochii lui. 

— Şi dacă ţi-aş cere să rămâi? 

Întrebarea îl surprinse. El se gândi atent la răspuns. 

— Presupun că ar trebui să-mi dai un motiv foarte 
convingător. 

Ea îşi îndreptă degetele spre cataramele şi nasturii 


hainelor de piele şi începu să le deschidă. 

— Nu vreau să pleci, fu tot ce spuse Manon. 

Inima lui bătu cu putere când ea îşi dezvălui pielea 
catifelată centimetru cu centimetru. Nu îşi scotea 
seducător hainele, ci, mai degrabă, îi făcea o ofertă. 

Degetele începură să-i tremure, iar Dorian se mişcă în 
sfârşit, ajutând-o să îşi scoată cizmele, apoi centura sabiei. 
El îi lăsă jacheta deschisă, sânii abia văzându-i-se printre 
revere, mişcându-se în sus şi-n jos într-un ritm neregulat 
care doar se accentuă când ea îşi strecură mâna între ei şi 
începu să îi scoată jacheta şi, cu permisiunea lui, şi cămaşa 
de dedesubt. 

Afară, vântul şuiera. 

lar când îngenuncheară unul în faţa celuilalt, goi de la 
brâu în sus, Manon încă purtând coroana de stele, ea 
spuse încet: 

— Am putea face o alianţă. Între Adarlan şi vrăjitoarele 
Crochan. Şi orice vrăjitoare Dinţi-de-fier care m-ar putea 
urma. 

Acesta era răspunsul ei, îşi dădu el seama. La cererea lui 
de a-l convinge să rămână. 

Îl luă de mână şi îşi împleti degetele cu ale lui. 

Ceea ce împărtăşeau era mai degrabă intim, mai 
vulnerabil decât îşi permisese ea să fie vreodată. 

— O alianţă între noi doi, spuse ea şi înghiţi. 

Ochii aurii se ridicară spre ai lui, oferta licărind acolo. 

Să se căsătorească. Să îşi unească popoarele în termenii 
cei mai puternici. 

— Nu vrei asta, zise el la fel de încet. Nu ţi-ai dori 
niciodată să fii încătuşată astfel de vreun bărbat. 

Dorian putea vedea adevărul pe chipul ei frumos, faptul 
că era de acord cu el. Dar ea scutură din cap, lumina 
stelelor dansând în părul ei. 

—  Vrăjitoarele Crochan nu s-au oferit să zboare la 
război. Încă nu am îndrăznit să le întreb. Dar dacă aş avea 
forţa Adarlanului lângă mine, poate aş reuşi să le conving 
în sfârşit. 


Dacă victoria de azi nu le convinsese, atunci nimic n- 
avea să le facă să se răzgândească, deşi regina lor oferea 
libertatea după care ea tânjea atât de mult. 

Totuşi, ideea că Manon se gândise la asta... 

Dorian răsuci între degete o şuviţă din părul ei argintiu 
şi, pentru o clipă, o sorbi din priviri. 

Ar fi fost soţia lui, regina lui. Era deja perechea lui, 
partenera lui, semănându-i în multe privinţe. lar la 
căsătoria lor, lumea ar fi aflat asta. 

Dar vedea gratiile cuştii care s-ar fi furişat mai aproape, 
mai strâns, în fiecare zi. Şi fie ar fi distrus-o iremediabil, 
fie ar fi transformat-o în ceva ce niciunul din ei nu şi-ar fi 
dorit vreodată să fie. 

— Te-ai căsători cu mine doar ca să putem ajuta 
Terrasenul în războiul ăsta? 

— Aelin este dispusă să moară şi să pună capăt 
conflictului. De ce să îndure tot sacrificiul? 

Şi iată răspunsul ei, deşi Dorian ştia că ea nu îşi dăduse 
seama că asta era. 

Sacrificiu. 

Cu mâna cealaltă, Dorian îi desfăcu nasturii pantalonilor 
din câteva mişcări abile, dezvăluind cicatricea lungă şi 
groasă de pe abdomenul ei. 

Dacă ar fi înfruntat-o el pe bunica ei, ar fi putut să se 
controleze la fel de bine ca Manon? 

În mod sigur nu. 

Işi trecu degetele peste cicatrice, mângâindu-i apoi 
pântecul, în sus - tot mai sus - pielea ei făcându-se ca de 
găină sub atingerea lui, până ce el se opri chiar în dreptul 
inimii lui Manon. Până ce acoperi locul cu palma, 
rotunjimea sânului ei ridicându-se ca să îi întâlnească 
mâna cu fiecare respiraţie neregulată. 

— Aveai dreptate, spuse ea încet. Mă tem. Manon îi 
acoperi mâna cu a ei. Mă tem c-ai să te duci în Morath şi ai 
să revii ca o persoană necunoscută mie. Ca pe ceva ce am 
să fiu nevoită să ucid. 

— Ştiu. 


Aceleaşi frici îi urmăreau şi lui paşii. 

Ea îi strânse degetele, apăsând puternic, de parcă ar fi 
încercat să îi fixeze mâna pe inima care bătea cu putere 
dedesubt. 

— Ai rămâne aici dacă am face alianţa? 

El auzi fiecare cuvânt rămas nerostit. 

Aşadar, Dorian îşi atinse uşor buzele de ale ei, iar 
Manon gemu slab. 

Dorian o sărută din nou, iar limba ei o întâlni pe a lui, 
lacomă şi căutătoare. Apoi îşi băgă mâinile în părul 
tânărului, ridicându-se amândoi în genunchi ca să se 
întâlnească la mijloc. 

Ea gemu, mâinile alunecându-i din păr spre piept, spre 
pantalonii lui. Îl mângâie prin material, iar Dorian gemu pe 
buzele ei. 

Timpul încetă să mai existe, rămânând doar Manon, o 
sabie vie în braţele lui. Pantalonii lor ajunseră lângă 
cămăşi şi jachete pe pământ, iar apoi Dorian o întinse pe 
salteaua lui. 

Manon îşi retrase o mână ca să-şi dea jos coroana 
strălucitoare, dar el o opri cu o atingere-fantomă. 

— Nu, spuse Dorian cu vocea aproape guturală. Las-o. 

Ochii ei se transformară în aur topit, pleoapele 
îngreunându-i-se când se zvârcoli, dându-şi capul pe spate. 

În faţa frumuseţii care ameninţa să îl distrugă, a 
tentaţiei pe care voiau să o revendice toate instinctele lui, 
gura i se uscă. Nu trupul şi-l dorea, ci ceea ce-i oferise ea. 

Atunci, mai că acceptase. 

Fu aproape destul de egoist şi lacom după ea încât să 
încuviinţeze. Da, ar fi luat-o să-i fie regină, ca să nu mai fie 
niciodată nevoit să se despartă, ca vrăjitoarea aceasta 
minunată şi feroce să-i poată rămâne alături toată viaţa. 

Manon se întinse spre el, înfigându-şi degetele în umerii 
lui, iar Dorian se ridică deasupra ei, găsindu-i gura cu un 
sărut. 

Cu o mişcare a şoldurilor ei, Dorian se trezi cufundat în 
Manon, pielea ei caldă şi mătăsoasă fiind îndeajuns să îl 


facă să uite că erau în mijlocul unei tabere sau că aveau 
regate pe care să le protejeze. A 

Nu voia să se deranjeze cu atingeri-fantomă. Işi dorea s- 
o simtă cu totul, să-i simtă pielea pe a lui. 

De fiecare dată când se împinse în ea, Manon îi răspunse 
cu o mişcare poruncitoare, unduitoare. „Rămâi!” Cuvântul 
răsună cu fiecare respiraţie. 

Dorian îi luă un picior şi îl ridică mai mult, înclinându-se 
mai aproape. El gemu la perfecțiunea acestuia, iar Manon 
înghiţi sunetul cu un sărut, apăsându-i spatele ca să îl 
împingă mai puternic, mai repede. 

Dorian îi oferi lui Manon ceea ce-şi dorea. Ce-şi dorea şi 
el. De nenumărate ori. 

Ca şi când clipele acestea ar fi putut dura la nesfârşit. 

XXX 

Manon respira la fel de sacadat ca Dorian când se 
îndepărtară în cele din urmă. 

Ea abia îşi putea mişca membrele, abia reuşi să inspire 
destul aer când se uită la tavanul cortului. Dorian, la fel de 
epuizat, nu încercă să vorbească. 

În orice caz, ce mai era de spus? 

Manon spusese ce voia şi cât de mult din adevăr 
îndrăznise. 

În urma acestuia, strălucea un fel de claritate 
mulţumitoare. Una pe care nu o mai simţise de foarte mult 
timp. 

Ochii lui de safir zăboviră asupra chipului ei, iar Manon 
se întoarse spre el. Lent, îşi scoase coroana de stele şi o 
lăsă deoparte, trăgând pătura peste amândoi. 

Nici măcar nu tresări când ea se apropie, lipindu-se de 
muşchii tari ai trupului său. 

Nu, Dorian o cuprinse cu un braţ şi o trase mai mult 
spre el. 

Manon încă îi asculta respiraţia când adormi, încălzită în 
braţele lui. 

XXX 


La răsărit, ea se trezi într-un pat rece. 


Manon aruncă o privire la locul unde dormise regele, la 
proviziile lipsă şi sabia veche şi îşi dădu seama. 

Dorian plecase spre Morath. Şi luase cu el cele două 
chei Wyrd. 

Aedion şi Kyllian îşi ţinură sub control soldaţii panicaţi 
cât mărşăluiră tocmai până la malurile râului Florine. 

Era inutil să alerge spre nord. Tobele începură să bată şi 
sunetul lor se auzi din ce în ce mai strident cu fiecare 
minut, forțându-l pe Aedion să dea ordin legiunii să intre în 
formaţie. 

Mergând spre primele rânduri, cu armura atât de grea 
încât părea din piatră şi lipsa sabiei vechi la şold ca un 
membru-fantomă, Aedion îi spuse lui Ren: 

— Trebuie să îmi faci o favoare. 

Ren, prinzându-şi tolba, nu se deranjă să-şi ridice 
privirea. 

— Nu-mi spune să fug! 

— Niciodată! 

Erau foarte aproape de Theralis. Cât de nimerit ar fi fost 
să moară în sfârşit pe câmpul pe care Terrasenul căzuse în 
urmă cu zece ani! Să îi fi intrat sângele în pământul în care 
muriseră atât de mulţi dintre cei pe care-i iubise din 
regatul lui, ca oasele sale să li se alăture, neînsemnate, pe 
câmp. 

— Trebuie să chemi ajutoare. 

Ren îşi ridică atunci privirea. Chipul plin de cicatrici era 
mai slab decât în urmă cu câteva săptămâni. Când luase 
vreunul dintre ei masa aşa cum se cuvenea? Când se 
odihnise o noapte întreagă? Aedion nu ştia unde era 
Lysandra, şi nici ce formă luase. Nu o căutase cu o seară în 
urmă, iar ea păstrase distanţa. 

— Acum sunt neînsemnat, spuse Aedion, rândurile de 
soldaţi despărţindu-se ca să le facă loc, atât cei din 
legiunea Bane şi războinicii Fae, Asasinii Tăcuţi şi 
wendlynienii şi soldaţii Pustiurilor. Dar tu eşti lordul din 


Allsbrook. Trimite soli! Trimite-l pe Nox Owen! Cheamă 
ajutoare! Trimite-i în toate direcţiile, către oricine le-ar ieşi 
în cale! Spune-le lui Nox şi celorlalţi să implore dacă 
trebuie, dar zi-le să transmită că Terrasenul cere ajutor. 

Doar Aelin avea autoritatea să facă asta, sau Darrow şi 
consiliul lui, dar lui Aedion nu îi păsa. 

Ren se opri, iar Aedion se opri odată cu el, perfect 
conştient de soldaţii care puteau să-i audă, de auzul Fae pe 
care îl aveau mulţi. Endymion şi Sellene, pe chipurile 
cărora seriozitatea şi oboseala se vedeau clar, deja stăteau 
lângă rândurile din faţă ale flancului stâng. O patrie - asta 
pierduseră ei, şi pentru asta se luptau acum. Dacă 
supravieţuia vreunul. Ce părere ar fi avut tatăl despre fiul 
său care lupta, în sfârşit, alături de poporul lui? 

— O să vină careva? întrebă Ren, conştient la rându-i de 
cei care ascultau, conştient de chipurile mohorâte care 
rămăseseră cu ei, în ciuda morţii care mărşăluia în spatele 
lor. 

Aedion îşi puse coiful, simțind metalul rece ca gheaţa. 

— Acum zece ani nu a venit nimeni, dar poate de data 
asta o să se deranjeze careva. 

Ren îl apucă de braţ, trăgându-l mai aproape. 

— Aedion, e posibil să nu mai avem ce apăra. 

— Trimite oricum mesajul, spuse şi făcu semn din bărbie 
spre rândurile pe lângă care trecuseră. Ilias îşi lustruia 
săbiile printre asasinii tatălui său, atent la inamicul din 
faţă, pregătindu-se de o ultimă înfruntare pe acest câmp 
înzăpezit atât de departe de căldura deşertului său. Insişti 
că sunt încă generalul tău? Atunci uite ultimul meu ordin. 
Cheamă ajutoare! 

Un muşchi al maxilarului îi zvâcni, dar Ren zise „Este ca 
şi făcut!” şi dispăru. 

Nu se deranjară să îşi ia rămas-bun. Şansa lor era destul 
de mică. 

Aşadar, Aedion se îndreptă singur spre primele rânduri. 
Doi soldaţi din legiunea Bane se dădură la o parte ca să-i 
facă loc, iar Aedion îşi ridică scutul, potrivindu-l perfect în 


frontul lor unit - zidul de metal în care Morathul avea să 
lovească puternic prima dată. 

Fulgii de zăpadă se rotiră, învăluind totul pe o distanţă 
mai mare de treizeci metri. 

Totuşi, tobele bătură mai strident. Curând, pământul 
tremură sub picioarele lor. 

Ultima lor înfruntare, aici pe un câmp necunoscut din 
faţa râului Florine. Cum de se ajunsese la asta? 

Aedion îşi scoase sabia, fiind imitat de ceilalţi soldaţi, 
zăngănitul metalului spintecând şuieratul vântului. 

Morathul apăru, un rând solid şi negru ieşind din 
zăpadă. 

La fiecare pas, apăreau mai mulţi din urmă. Cât de 
departe era turnul vrăjitoarelor? Cât de curând urma să fie 
dezlănţuită puterea lui? 

El se rugă, de dragul soldaţilor lui, să fie o moarte 
rapidă şi nedureroasă şi să nu trăiască prea multe 
momente de groază înainte să fie spulberaţi. 

Cei din legiunea Bane nu îşi loviră săbiile de scuturi de 
data asta. 

Se auzeau doar soldaţii Morathului mărşăluind şi tobele. 

Dacă s-ar fi dus în Orynth când le-o ceruse Darrow, ar fi 
reuşit. Ar fi avut timp să traverseze podul sau să meargă 
spre nord. 

Înfrângerea şi morţile acestea erau doar din cauza lui. 

Undeva de-a lungul rândului, mişcarea îi atrase privirea 
- chiar în clipa în care un cap zburlit se ivi între prinţul 
Galan şi unul dintre soldaţii lui. Un leopard-fantomă. 

Ochii verzi se îndreptară spre el, obosiţi şi trişti. 

Aedion fu primul care se uită în altă parte. Situaţia era 
destul de gravă şi fără să ştie că ea era aici, că Lysandra ar 
fi rămas cu siguranţă alături de ei până şi-ar fi întâlnit 
moartea. 

El se rugă să moară primul, ca să nu vadă asta. 

Morathul se apropie destul încât Ren să le dea ordin 
arcaşilor să tragă. 

Săgeţile zburară, dispărând în zăpadă. 


Morathul trimise o salvă de răspuns care întunecă 
lumina apoasă. 

Aedion îşi înclină scutul, ghemuindu-se. Fiecare impact 
îi răsună prin oase. 

Gemetele şi strigătele umplură partea lor de câmp. Când 
salva se opri, când se îndreptară din nou, mulţi bărbaţi nu 
se ridicară odată cu ei. 

Nu fuseseră trase doar săgeți care acum împestriţau 
zăpada. 

Ci capete. Capete de om, multe încă purtând coifuri, 
purtând însemnul lupului care urlă al lui Ansei din 
Briarcliff. 

Era restul armatei pe care le-o promisese ea şi pe care 
ei o aşteptau. 

Cu siguranţă aceştia interceptaseră Morathul şi fuseseră 
spulberaţi. 

Strigătele se înălţară din armata din spatele lui când 
soldaţii îşi dădură seama de asta. Vocea unei femei acoperi 
vacarmul, strigătul ei de jale răsunând prin coiful lui 
Aedion. 

Ochii lăptoşi larg deschişi ai capului tăiat care aterizase 
lângă cizmele lui se holbau spre cer, cu gura încă deschisă 
într-un strigăt de groază. 

Pe câţi îi cunoscuse Ansei? Câţi prieteni se număraseră 
printre ei? 

Nu era momentul să o caute pe tânăra regină şi să-i 
transmită condoleanţe. Probabil niciunul dintre ei nu avea 
să supravieţuiască zilei de azi; capetele propriilor soldaţi 
ar fi putut fi cele aruncate spre zidurile Orynthului. 

Ren ordonă să se mai tragă o salvă, săgețile lor fiind atât 
de puţine în comparaţie cu numărul celor dezlănţuite cu 
câteva secunde înainte: o ploaie slabă în comparaţie cu 
una torențială. Multe îşi găsiră ţinta, soldaţii în armuri 
negre căzând. Dar ei fură înlocuiţi de cei din spatele lor, ca 
nişte rotiţe într-o maşinărie îngrozitoare. 

— Luptăm uniţi! le strigă Aedion celor din rând, 
forţându-se să ignore capetele împrăştiate. Murim uniţi! 


Un corn răsună din mijlocul rândurilor inamice şi 
Morathul începu atacul asupra primei linii. 

Cizmele lui Aedion intrară în noroi când îşi sprijini 
braţul de scut, ca şi când ar fi putut împiedica valul care se 
întindea până spre orizont. 

El îşi numără clipele, ştiind că erau limitate. Mârâitul 
unui leopard-fantomă se auzi de undeva din rând, o 
provocare pentru armata care ataca. 

Cincisprezece metri. Arcaşii lui Ren trăgeau tot mai 
puţine săgeți. Doisprezece metri. Zece metri. 

Sabia din mâna lui nu se compara cu sabia veche pe 
care o ţinuse cu atâta mândrie, dar avea să se descurce. 
Şase metri. Trei metri. 

Aedion inspiră. Ochii negri şi goi ai soldaţilor Morathului 
deveniră clari sub coifurile lor. 

Prima linie a Morathului înclină săbiile şi suliţele... 

Focul izbucni din flancul stâng. 

Din flancul lui stâng. 

Aedion nu îndrăzni să îşi mute atenţia de la inamicul 
care îl ataca, dar câţiva dintre soldaţii Morathului o făcură 
şi, pentru asta, îi măcelări. li ucise şi pe tovarăşii lor uluiţi, 
când se întoarseră spre altă explozie. 

Aelin. Aelin... 

Soldaţii din spatele lui strigară triumfători şi uşuraţi. 

— Apropiaţi-vă! le strigă Aedion războinicilor de lângă el 
şi se retrase suficient cât să vadă sursa salvării lor, liberă 
şi sigură în sfârşit... 

Nu Aelin era cea care dezlănţuia focul asupra flancului 
stâng. 

Nu Aelin era cea care traversase râul acoperit de 
zăpadă. 

Corăbiile umpleau râul Florine, aproape nevăzute în 
zăpada viscolită, unele purtând steagurile flotei lor unite. 

Dar multe, atât de multe încât nu le putea număra, 
purtau un steag de culoarea cobaltului împodobit cu un 
dragon de mare verde. 

Flota lui Rolfe. Mycenienii. 


Totuşi, nu era nici urmă de anticii dragoni verzi care îi 
însoţiseră cândva în luptă. Doar soldaţi umani mărşăluiau 
pe zăpadă, fiecare purtând un dispozitiv ce părea cunoscut 
şi eşarfe care să le acopere gurile. 

Suliţe de foc. 

Un corn răsună dinspre râu, iar suliţele de foc 
dezlănţuiră flăcările albe asupra soldaţilor Morathului, ca 
şi când ar fi fost fuioare din iad. Toţi dragonii scuipau foc 
asupra inamicilor. 

Focul topi armura şi carnea, arzându-i pe demonii care 
se temeau de căldură şi lumină. 

Ca şi când ar fi fost fermieri care îşi ardeau câmpurile 
recoltate pentru iarnă, mycenienii lui Rolfe mărşăluiră 
înainte, suliţele de foc scuipând, până ce formară un rând 
între Aedion şi inamicii lor. 

Morathul se întoarse şi fugi. 

Fugi de-a dreptul, strigătele de avertisment ridicându-se 
deasupra  flăcărilor uriaşe.  „Aducătoarea-Focului i-a 
înarmat! Puterea ei arde din nou!” 

Proştii nu îşi dăduseră seama că nu era magie, ci doar 
noroc chior şi bună sincronizare. 

Apoi răsună o voce cunoscută. 

— Repede! La bord, cu toţii! 

Era Rolfe. 

Întrucât corăbiile din apa râului se apropiaseră, 
pasarelele fuseseră coborâte, iar bărcile cu vâsle erau deja 
la țărm. 

Aedion nu pierdu timpul. 

— Spre râu! Spre flotă! 

Soldaţii lor nu ezitară, ci alergară spre flota care îi 
aştepta, spre orice corabie la care ar fi putut ajunge, 
sărind în bărcile lungi. Totul era haotic, dar cu Morathul în 
retragere cine ştie cât timp, lui nu îi păsa. 

Aedion îşi păstră poziţia în prima linie, asigurându-se că 
nu rămânea niciun soldat în urmă. 

Mai departe, prinţul Galan şi o siluetă pătată şi blănoasă 
făcură la fel. Lângă ei, cu părul roşcat fluturând în vânt, 


Ansei din Briarcliff îşi ţinu sabia îndreptată spre inamicii 
lor. Lacrimile îi curgeau pe obrajii pistruiaţi. Capetele 
oamenilor ei zăceau împrăştiate în zăpada care o 
înconjura. 

Şi în faţa lor, încă dezlănţuind focul, mycenienii lui Rolfe 
le dădură timp să se retragă. 

Fiecare secundă abia trecea, dar, lent, bărcile se 
umplură, încet, armata lor părăsi ţărmul, toate bărcile care 
plecaseră fiind înlocuite de altele. Mulţi Fae se 
transformară, păsările de pradă umplând cerul gri când 
zburară deasupra râului. 

lar când nu mai rămăseseră decât câteva bărci, printre 
ele o frumoasă corabie cu un catarg pe care era sculptat 
un dragon de mare care atacă, Rolfe strigă de la cârmă: 
„Retrageţi-vă cu toţii!” 

Mycenienii şi suliţele lor de foc se retraseră repede, 
grăbindu-se spre bărcile lungi care reveneau la țărm. 

Lysandra şi Ansei alergară odată cu ei, iar Aedion îi 
urmă. Niciodată nu mai alergase atât de mult şi atât de 
repede. 

Dar apoi ajunse pe pasarela corabiei lui Rolfe, râul fiind 
destul de adânc încât să se poată apropia de țărm. 
Lysandra, Galan şi Ansei îl întrecuseră deja, iar Aedion 
abia păşise pe punte când pasarela se ridică. Dedesubt şi 
împrejur, mycenienii săriră în bărcile lor lungi şi vâsliră 
din răsputeri. Niciun soldat nu rămase în urmă. Doar 
morţii. 

Lumina licări, iar Aedion se întoarse spre cârmă la timp 
să o vadă pe Lysandra transformându-se din leopard- 
fantomă în femeie, goală ca în ziua în care se născuse. 

Rolfe, spre meritul său, păru doar puţin surprins când ea 
îl cuprinse de gât. Şi din nou spre meritul său, lordul 
piraţilor îi puse mantia lui pe umeri înainte să o 
îmbrăţişeze la rându-i. 

Aedion ajunse la ei, gâfâind şi atât de uşurat încât ar fi 
putut vomita pe scândurile lustruite. 

Rolfe îi dădu drumul Lysandrei, lăsându-i mantia. Când 


femeia metamorfică şi-o strânse bine pe trup, el spuse: 

— Părea că ai nevoie să fii salvat. 

Aedion doar îl îmbrăţişă pe bărbat, apoi dădu din cap 
spre mâinile înmănuşate ale lui Rolfe. 

— Presupun că trebuie să îi mulţumim hărţii tale! 

— Se pare că nu e bună doar pentru jafuri! Rolfe rânji. 
Ravi şi Sol de Suria ne-au interceptat în apropierea 
graniţei nordice, recunoscu el. Credeau că s-ar putea să 
aveţi probleme şi ne-au trimis aici, spuse şi îşi trecu o 
mână prin păr. Stau de pază pe coastă, cu ce a mai rămas 
din flota voastră. Dacă Morathul atacă dinspre mare, n-o 
să aibă destule corăbii ca să aibă o şansă. Le-am spus asta 
şi tot mi-au ordonat să vin aici. Chipul bronzat al lordului 
piraţilor se încordă. Aşadar, iată-mă! 

Aedion abia îi observă pe marinarii şi soldaţii care 
navigau rapid spre partea cealaltă a râului. 

— Mulţumesc, şopti el. Şi slavă zeilor pentru Ravi şi Sol! 

Rolfe scutură din cap, privind spre numărul mare de 
soldaţi de-ai Morathului care încă se retrăgeau. 

— l-am surprins, dar asta n-o să-i ţină departe prea mult 
timp. 

Lysandra veni lângă Rolfe. Aedion încercă să nu se 
crispeze văzându-i picioarele goale şi umerii descoperiţi 
când vântul rece dinspre râu sufla spre ei. 

— Trebuie doar să ajungem în Orynth şi în spatele 
zidurilor lui. De acolo ne putem regrupa. 

— Nu pot să-ţi duc toată armata în Orynth, spuse Rolfe, 
gesticulând spre soldaţii adunaţi pe ţărmul îndepărtat. Dar 
pot să te duc pe tine acum, dacă ai vrea să ajungi mai 
devreme ca să te pregăteşti. Lordul piraţilor studie ţărmul, 
ca şi când ar fi căutat pe cineva. Ea nu este aici, nu-i aşa? 

Lysandra scutură din cap. 

— Nu. 

— Atunci, o să fim nevoiţi să ne descurcăm, fu tot ce 
spuse Rolfe, întruchiparea comandantului calm. 

Ochii lui verzi ca marea se îndreptară spre locul unde 
stătea Ansei din Briarcliff la marginea navei, uitându-se 


către câmpul de capete lăsate în zăpadă. 

Niciunul dintre ei nu vorbi când tânăra regină 
îngenunche, armura zăngănind pe punte, şi-şi plecă 
fruntea. 

— O să le dau de veste soldaţilor noştri să mărşăluiască 
spre Orynth, iar apoi o să navigăm spre oraş, şopti Aedion. 

— Mă ocup eu, spuse Lysandra, fără să se uite la el şi 
fără să se deranjeze să mai spună ceva. 

Mantia căzu spre scânduri, ea se transformă într-un uliu 
şi se îndreptă spre locul unde Kyllian cobori acum dintr-o 
barcă lungă. Ei schimbară câteva cuvinte înainte să se 
întoarcă Kyllian spre Aedion şi să ridice o mână în semn de 
rămas-bun. 

Aedion îi răspunse ridicând o mână, iar Lysandra se 
transformă din nou. Când ateriză pe navă, revenind la 
trupul uman şi înşfăcând mantia, Ansei fu cea spre care se 
îndreptă. 

În linişte, femeia metamorfică puse o mână pe umărul 
acoperit de armură al reginei. Ansei nici măcar nu-şi ridică 
privirea. 

— Câte sulițe de foc ai? îl întrebă Aedion pe Rolfe. 

Lordul piraţilor îşi mută privirea de la Ansei spre masa 
neagră care dispărea în urma lor. Strânse din buze. 

— Nu destule cât să rezistăm unui asediu. 

Şi nici măcar suliţele de foc n-ar fi făcut nimic, absolut 
nimic, de îndată ce turnul vrăjitoarelor ar fi ajuns la 
zidurile Orynthului. 


CAPITOLUL 
64 


Câteva ore mai târziu, Yrene încă tremura din cauza 
dezastrului pe care îl evitaseră cu greu, a morţilor la care 
fusese martoră înainte să lovească acel val, a puterii 
reginei de pe câmp, a puterii prinţului care împiedicase 
aburul să fiarbă tot ce întâlnea în cale. N 

De la haosul de atunci, Yrene revenise la pacienţii ei. Ii 
lăsase pe nobili şi comandanții lor să se ocupe de urmări şi 
revenise în Marea Sală. Vindecătoarele plecaseră pe 
câmpul de luptă, căutându-i pe cei care aveau nevoie de 
ajutor. 

Cu toţii - fiecare persoană din fortăreață, din înaltul 
cerului sau de pe câmpul de luptă - continuau să privească 
spre spaţiul dintre piscurile muntelui acum gol, spre oraşul 
inundat şi distrus şi hotarul dintre viaţă şi moarte. Apa şi 
resturile distruseseră o mare parte din Anielle, curgând 
acum încet spre Lacul Argintiu. 

Era o privelişte a ceea ce ar fi rămas din ei, dacă n-ar fi 
intervenit Aelin Galathynius. 

Yrene îngenunche deasupra unei călăreţe ruk, pieptul 
femeii fiind despicat în urma unei lovituri de sabie, şi îşi 
întinse mâinile însângerate şi strălucitoare. 

Magia, pură şi strălucitoare, pluti din ea în femeie, 
reparând pielea şi muşchiul rupt. Pierduse sânge, aşa că 
recuperarea avea să dureze o vreme, dar nu pierduse mult, 
aşa că Yrene nu fu nevoită să îşi consume energia ca să 
compenseze cantitatea rămasă. 

Curând, trebuia să se odihnească. Câteva ore. 

I se ceruse să o consulte pe regină când aceasta fusese 
adusă într-o cameră privată de prinţul Rowan, amândoi 
luaţi în zbor de pe câmp de Nesryn. Yrene nu reuşise să îşi 
impună să nu-i mai tremure mâinile când le ţinuse 


deasupra trupului inconştient al lui Aelin. 

Nu zărise nicio rană în afară de câteva tăieturi din luptă 
care se vindecau deja. Nimic în afară de o femeie obosită 
care dormea şi prin venele căreia curgea puterea unui zeu. 

Yrene îl consultase apoi pe prinţul Rowan, care părea 
într-o stare mult mai rea şi avea o tăietură mare pe coapsă. 
Dar el îi făcuse semn să plece, spunând că era prea epuizat 
şi trebuia să se odihnească. 

Aşadar, Yrene îl lăsase doar ca să îngrijească pe 
altcineva. 

Pe Lorcan, ale cărui răni... Yrene fusese nevoită să o 
cheme pe Hafiza ca să o ajute cu o parte din ele. Să îi 
împrumute puterea, de vreme ce Yrene era epuizată. 

Războinicul inconştient care aparent căzuse de pe 
Farasha când el şi Elide trecuseră dincolo de porţi nici 
măcar nu se mişcă în timp ce ele îl vindecară. 

Asta se întâmplase în urmă cu câteva ore. Parcă în urmă 
cu câteva zile. 

Da, ea trebuia să se odihnească. 

Yrene se îndreptă spre locul destinat spălatului, din 
spatele sălii, cu gura uscată ca hârtia. Nişte apă, nişte 
mâncare şi poate un somn. Apoi avea să fie din nou gata să 
lucreze. 

Dar un corn răsună clar de afară. 

Toată lumea se opri... şi se grăbi după aceea la ferestre. 
Yrene zâmbi mai larg când şi ea găsi un loc de unde să 
vadă câmpul de luptă. 

Privi spre locul unde prinţul Kashin era în faţa armatei 
khaganului, mărşăluind spre ei. 

Slavă zeilor! Toată lumea din sală mormăi cuvinte 
asemănătoare. 

Din fortăreață, un corn răsună în semn de răspuns. 

Nu doar o armată fusese cruţată azi, îşi dădu seama 
Yrene când se întoarse spre punctul de spălare. Dacă valul 
ar fi ajuns la Kashin... 

Toţi fuseseră foarte norocoşi. 

Totuşi, Yrene se întrebă cât avea să dureze acel noroc. 


Dacă urma să-i însoţească în marşul greu spre nord şi 
spre zidurile Orynthului. 

XXX 

Lorcan gemu  încetişor când se desprinse din 
îmbrăţişarea grea şi caldă a întunericului. 

— 'Ticălos norocos ce eşti! 

Era mult prea devreme să audă vocea tărăgănată a lui 
Fenrys, după ce văzuse moartea. 

Lorcan deschise un ochi, trezindu-se întins pe un pat 
într-o cameră îngustă. O singură lumânare lumina spaţiul, 
dansând în părul auriu al războinicului Fae care stătea pe 
un scaun de lemn la picioarele patului. 

Zâmbetul lui Fenrys era un licăr alb. 

— Ai fost inconştient o zi. Am tras băţul scurt şi a trebuit 
să am grijă de tine. 

Era o minciună. Dintr-un motiv oarecare, Fenrys alesese 
să fie aici. 

Lorcan se mişcă puţintel. 

Nicio urmă de durere în afară de zvâcnirea surdă din 
partea de jos a spatelui şi nişte crampe la stomac. El reuşi 
să îşi ridice capul cât să dea la o parte pătura groasă care 
îi acoperea trupul gol. Unde reuşise să îşi vadă intestinele, 
rămăsese doar o cicatrice groasă şi roşie. 

Lorcan puse din nou capul pe pernă. 

— Elide, zise răguşit. 

Ultimul lucru pe care şi-l amintea era că intraseră călare 
pe porți, Aelin  Galathynius  consumându-şi puterea 
malefică. Apoi leşinase. 

— Ajută la îngrijirea răniților în Marea Sală, spuse 
Fenrys, întinzându-şi picioarele în faţă. 

Lorcan închise ochii, o gheară din pieptul lui relaxându- 
se. 

— Ei bine, de vreme ce nu eşti mort..., începu Fenrys, 
dar Lorcan deja adormise. 

XXX 

Lorcan se trezi mai târziu. Nu ştia dacă după câteva ore 

sau zile. 


Lumânarea încă ardea pe pervazul îngust al ferestrei, 
aproape consumată. Aşadar, trecuseră câteva ore. Asta 
dacă nu cumva dormise atât de mult timp încât înlocuiseră 
lumânarea cu o alta. 

Lui nu-i păsa, pentru că lumina slabă dezvălui femeia 
delicată întinsă cu faţa în jos la picioarele patului, 
jumătatea inferioară a trupului ocupând încă scaunul de 
lemn pe care stătuse Fenrys. Îşi ţinea capul pe braţe, cu un 
braţ întins spre el. Întindea mâna spre a lui, la doar câţiva 
centimetri distanţă. 

Elide. 

Părul brunet i se revărsa pe pătură, peste tibiile lui, 
acoperindu-i o mare parte din chip. 

Înfiorându-se din cauza durerii pe care o mai simţea, 
Lorcan îşi întinse braţul doar cât să îi atingă degetele. 

Erau reci, iar vârfurile, mult mai mici decât ale lui. Elide 
îşi încordă degetele, retrăgându-se când inspiră brusc şi se 
trezi. 

Lorcan savură priveliştea oferită de fiecare trăsătură a 
ei în clipa în care, din cauza gâtului înţepenit, se strâmbă. 
Însă îşi opri privirea asupra lui. 

Înlemni când îl văzu uitându-se la ea, treaz şi pe deplin 
uluit de femeia care traversase iadul călare ca să îl 
găsească... 

Obosită. Părea epuizată, dar cu fruntea sus. 

Lorcan nu-şi găsea cuvintele. Oricum îi spusese totul cât 
călăriseră împreună. 

— Cum te simţi? îl întrebă Elide. 

Era îndurerat. Extenuat. Cu toate acestea, faptul că o 
găsise stând lângă patul lui... 

— Viu, spuse el, şi vorbea serios. 

Chipul îi rămase inexpresiv, chiar dacă îşi cobori 
privirea spre trupul lui. Pătura alunecase suficient cât să-i 
dezvăluie o mare parte din trunchi, deşi încă ascundea 
rana cicatrizată de pe abdomen. Totuşi, el nu se mai 
simţise niciodată atât de gol. 

Îi era greu să respire calm sub privirea ei atentă. 


— Yrene a spus că ai fi murit dacă ei n-ar fi ajuns la tine 
la timp. 

— Aş fi murit, zise el, cu vocea răguşită, dacă nu ai fi 
înfruntat iadul ca să mă găseşti. 

Ea îi întâlni privirea. 

— Ţi-am făcut o promisiune. 

— Aşa ai spus. 

Vedea, cumva, o urmă de culoare în obrajii ei palizi? Dar 
ea nu dădu înapoi. 

— Şi tu ai zis câteva lucruri interesante. 

Lorcan încercă să se ridice, dar un val de durere îi 
cuprinse trupul. 

— Yrene mi-a transmis să te avertizez că, deşi rănile 
sunt vindecate, o să mai simţi o oarecare durere, îi explică 
Elide. 

Lorcan scrâşni din dinţi când un junghi îi străbătu 
spatele şi stomacul. Reuşi să se ridice pe coate, iar 
progresul i se păru suficient. 

— A trecut o vreme de când n-am mai fost atât de grav 
rănit. Am uitat cât de incomod este. 

Elide schiţă un zâmbet. 

Lui Lorcan i se poticni inima. Era prima dată când îi 
zâmbea în ultimele luni. Din acea zi de pe corabie, când îi 
atinsese mâna în timp ce se legănau în hamacuri. 

Zâmbetul ei dispăru, dar nu şi culoarea din obraji. 

— Ai vorbit serios atunci? 

El se uită în ochii ei, lăsând un zid lăuntric să se dărâme. 
Doar pentru ea, pentru micuța mincinoasă şireată şi ageră 
care se furişase dincolo de toate scuturile şi regulile de fier 
pe care şi le făcuse. Îi permise să vadă totul pe chipul său, 
aşa cum nu o mai făcuse nimeni. 

— Da. 

Ea strânse din buze, dar nu de nemulţumire. 

Aşadar, Lorcan spuse: 

— Am vorbit serios. Inima îi bătea cu putere, atât de tare 
încât era de mirare că ea nu o auzea. Şi am s-o fac până 
am să plec în Lumea de Dincolo. 


Lorcan nu respiră când Elide întinse mâna şi îşi împleti 
degetele cu ale lui. 

— Te iubesc, şopti ea. 

Masculul se bucură că stătea întins. Cuvintele l-ar fi 
îngenuncheat. Chiar şi acum, era pe jumătate înclinat în 
faţa ei, adevărata deţinătoare a inimii lui bătrâne şi 
nelegiuite. 

— Te-am iubit, continuă ea, din clipa în care ai venit să 
te lupţi pentru mine cu Vernon şi ilkenii. Lumina din ochii 
ei îl lăsă cu respiraţia tăiată. lar când am auzit că eşti pe 
undeva pe câmpul de luptă, singurul lucru pe care mi l-am 
dorit a fost să îţi pot spune asta. Era singurul lucru care 
conta. 

Cândva, probabil ar fi râs batjocoritor; ar fi spus că erau 
lucruri mai importante, mai ales în acest război. Şi totuşi, 
mâna care o ţinea pe a lui... Nu cunoscuse nicicând ceva 
mai preţios. 

Lorcan îşi trecu degetul mare peste dosul mâinii ei. 

— Îmi pare rău, Elide! Pentru tot. 

— Ştiu, spuse ea încet, fără ca regretul sau suferinţa să 
îi întunece chipul, luminat doar de un calm senin, de 
neclintit - chipul doamnei puternice care devenea şi 
devenise deja şi care urma să conducă Perranthul cu 
înţelepciunea într-o mână şi compasiunea în cealaltă. 

Se uitară unul la celălalt câteva minute. O eternitate 
binecuvântată. 

Apoi, Elide îşi retrase mâinile şi se ridică. 

— Ar trebui să revin ca să o ajut pe Yrene. 

Lorcan o prinse din nou de mână. 

— Rămâi! 

Ea îşi arcui o sprânceană neagră. 

— Nu mă duc decât în Marea Sală. 

Lorcan o mângâie din nou cu degetul mare pe dosul 
mâinii. 

— Rămâi, şopti el. 

Pentru o clipă, crezuse că avea să-l refuze şi era pregătit 
să accepte, să accepte ultimele câteva minute ca pe un dar 


nemeritat. 

Dar apoi, Elide se aşeză pe marginea patului său, chiar 
lângă umărul lui, şi îşi trecu o mână prin părul masculului. 
Lorcan închise ochii, aplecându-se în atingerea ei, 
incapabil să-şi oprească vibrația puternică din piept. 

De mirare, scoase un sunet slab, poate ceva mai mult, şi- 
| mângâie din nou. 

— Spune-o, şopti Elide, degetele încremenindu-i în părul 
lui. 

Lorcan deschise ochii, întâlnindu-i privirea. 

— Te iubesc! 

Tânăra înghiţi cu greu, iar Lorcan scrâşni din dinţi când 
se ridică în picioare. De atât de aproape, uitase cât de înalt 
era faţă de Elide. Pe calul acela, ea fusese o forţă a naturii, 
o furtună sfidătoare. Pătura lui alunecă periculos de jos, 
dar el o lăsă unde i se adună în poală. 

Lorcan observă că-l fixa cu privirea, atentă la abdomenul 
lui. 

El gemu uşor când ea continuă să se uite, cerându-i 
lucruri pe care cu siguranţă masculul nu era în formă săi 
le ofere şi pe care probabil nici Elide nu era gata să i le 
ofere, lăsând declaraţiile la o parte. 

Lorcan fu provocat imediat să îşi dovedească hotărârea 
când Elide îşi trecu degetele uşor tremurânde peste noua 
cicatrice de pe abdomenul lui. 

— Yrene a spus că s-ar putea ca semnul să rămână 
pentru totdeauna, spuse ea, retrăgându-şi îndurător mâna. 

— Atunci o să fie cicatricea pe care am s-o preţuiesc cel 
mai mult. 

Fenrys ar fi râs cu lacrimi să îl audă vorbind aşa, dar lui 
Lorcan nu îi păsa. La naiba cu toţi ceilalţi! 

Ea schiţă din nou un zâmbet timid, iar Lorcan strânse 
cearşafurile în pumni, forţându-se să nu guste acel zâmbet, 
să nu îl venereze cu gura lui. 

Dar acest lucru nou şi fragil care zumzăia între ei... El 
nu l-ar fi riscat pentru nimic în lume. 

Elide, slavă zeilor, nu avea asemenea griji. Aparent 


niciuna când întinse o mână spre obrazul lui şi i-l mângâie 
cu degetul mare. Fiecare suflare era greu de controlat. 

Lorcan rămase complet nemişcat când ea îşi apropie 
gura de a lui şi-i atinse buzele. 

Apoi se retrase. 

— Odihneşte-te, Lorcan! Am să fiu aici când ai să te 
trezeşti. 

El i-ar fi oferit orice i-ar fi cerut. 

Prea tulburat de sărutul blând şi frumos ca să spună 
ceva, el se întinse din nou în pat. 

Ea zâmbi când îl văzu supunându-se şi, ca şi când nu s- 
ar fi putut abţine, se aplecă din nou. 

Sărutul acesta dură mai mult; îşi lipi gura de a lui, iar la 
uşoara presiune a buzelor ei, la cererea blândă, el 
răspunse la fel. 

Gustul ei ameninţă să îl distrugă complet şi atingerea 
blândă a limbii lui Elide declanşă un alt zumzăit în pieptul 
lui. Dar Lorcan o lăsă pe Elide să îl exploreze, lent şi 
gingaş, oferindu-i orice îi cerea. 

lar când sărutul deveni mai apăsat şi Elide începu să 
respire sacadat, el îi cuprinse ceafa cu o mână. Ea 
deschise uşor gura, iar la geamătul ei slab, Lorcan crezu 
că avea să zboare din corp. 

Dinspre ceafa ei, mâna îi alunecă spre spate, savurând 
căldura, trupul de nedistrus de sub haine. Elide se arcui în 
atingerea lui, scoțând iarăşi un sunet slab, ca şi când ar fi 
fost la fel de „înfometată”. 

Dar Lorcan se forţă să se îndepărteze, să îşi retragă 
mâna de pe spatele ei. Gâfâind uşor, respirând acelaşi aer, 
îi şopti pe buze. 

— Mai târziu. Du-te şi ajută-i pe ceilalţi. 

Ochii negri înceţoşaţi de dorinţă îi întâlniră pe ai lui, iar 
Lorcan îşi aranjă pătura din poală. 

— Du-te şi ajută-i pe ceilalţi, repetă el. Mă găseşti aici 
când ai să vrei să dormi. 

Cererea nerostită zăbovi, iar Elide se retrase, studiindu-l 
din nou. 


— Doar să dormi, spuse Lorcan, fără să se deranjeze să 
ascundă căldura care-i inunda privirea. Momentan... 

Până ar fi fost pregătită. Până i-ar fi spus, arătat şi dorit 
să împărtăşească totul cu el. Până la acea revendicare 
finală. 

Dar deocamdată, Lorcan îşi dorea ca ea să doarmă lângă 
el, unde putea să o supravegheze. La fel cum îl 
supraveghease Elide. 

Elide era îmbujorată când se ridică, mâinile tremurându- 
i. Nu de frică, ci din cauza aceluiaşi efort pe care acum îl 
făcea şi Lorcan să nu se întindă spre ea. 

Lui i-ar fi plăcut să o înnebunească, s-o înveţe fără grabă 
tot ce ştia despre plăcere şi aşteptare. Nu se îndoia că şi el 
ar fi avut de învăţat câteva lucruri de la ea. 

Elide păru să-i citească gândurile pe chip, iar obrajii i se 
îmbujorară mai mult. 

— Aşadar, pe mai târziu, şopti ea, şchiopătând spre uşă. 
Lorcan trimise un licăr al puterii lui ca să îi înfăşoare 
glezna şi şchiopătatul dispăru. 

Cu o mână pe clanţa uşii, tânăra dădu uşurel din cap, 
recunoscătoare. 

— Mi-a lipsit asta. 

El auzi cuvintele nerostite când ea dispăru pe holul 
aglomerat. „Mi-a fost dor de tine.” 

Lorcan îşi permise să zâmbească. 

Dorian plecase spre Morath. 

Zburase din tabără cu propriile aripi. Manon ştia că avea 
să aleagă o pasăre mică şi obişnuită. Una pe care nici 
măcar Cele Treisprezece nu ar fi observat-o. 

Manon stătea la marginea punctului de observaţie, 
uitându-se spre est. 

Zăpada care scârţâi îi spuse că Asterin se apropia. 

— A plecat, nu-i aşa? 7 

Ea dădu din cap, incapabilă să îşi găsească vorbele. li 
oferise totul şi crezuse că el voia să accepte. Crezuse că 
acceptase, având în vedere ce se petrecuse între ei după 
aceea. 

Totuşi, fusese un rămas-bun. O ultimă împreunare 
înainte să se avânte de bunăvoie în maxilarele morţii. El nu 
îşi dorea să o întemniţeze, să accepte ce îi oferise ea. 

Ca şi când ar fi cunoscut-o mai bine decât se cunoştea 
Manon. 

— Mergem după el? 

La crăpatul zorilor, tabăra era agitată. Azi urmau să 
decidă încotro să meargă. Azi trebuia să îndrăznească să le 
ceară vrăjitoarelor Crochan să o urmeze. Oare aveau s-o 
asculte? 

Dar să se îndrepte spre Morath, unde ar fi fost 
recunoscute cu mult timp înainte să se apropie, să se 
întoarcă în iad... 

Soarele se înălța plin şi auriu, ca şi când ar fi fost 
singura notă a unui cântec ce umplea lumea. 

Manon deschise gura. 

— Terrasenul cere ajutor! 

Vocea unei tinere vrăjitoare Crochan răsună prin tabără. 

Manon şi Asterin se întoarseră, celelalte făcând la fel 


când vrăjitoarea alergă spre cortul lui Glennis. Bătrâna ieşi 
când vrăjitoarea se opri brusc. O cercetaşă, fără îndoială, 
cu respiraţia tăiată şi părul zburlit de vânt. 

— Terrasenul cere ajutor, spuse cercetaşa gâfâind, 
sprijinindu-şi mâinile pe genunchi în timp ce se încovoie ca 
să respire. Morathul i-a direcționat spre graniţă, apoi spre 
Perranth şi avansează către Orynth chiar acum. Au să 
prade oraşul în mai puţin de o săptămână! 

Erau nişte veşti mai rele decât anticipase Manon, chiar 
dacă le aşteptase şi avea nevoie de ele. 

Cele Treisprezece se apropiară, Bronwen fiind cu un pas 
în urmă, iar Manon nu îndrăzni să respire când Glennis se 
uită spre flacăra nemuritoare care ardea în vatra de la 
doar câţiva paşi distanţă. Flacăra Războiului. 

Apoi, ea se întoarse spre Manon. 

— Ce spui, regină a vrăjitoarelor? 

O provocare. 

Manon îşi ridică bărbia spre cele două căi din faţa ei: 
una ducea în est, spre Morath. Cealaltă în nord, spre 
Terrasen şi luptă. 

În şuieratul vântului, ea auzi răspunsul. 

— Am să răspund chemării Terrasenului, spuse Manon. 

Asterin veni lângă ea, neînfricată când studie tabăra 
adunată. 

— La fel şi eu. 

Sorrel se poziţionă în dreapta lui Manon. 

— La fel şi Cele Treisprezece. 

Manon aşteptă, abia îndrăznind să recunoască 
sentimentul ce începea să-i ardă în piept. 

Apoi Bronwen înaintă, părul ei roşcat fluturând în vântul 
rece. 

— Vatra Vanora o să zboare spre nord! 

Altă vrăjitoare îşi îndreptă umerii. 

— Şi Silian! 

Şi aşa, rând pe rând, se auziră conducătoarele tuturor 
celor şapte Mari Vetre adunate acolo, până ce Glennis îi 
spuse lui Manon: 


— Cu mult timp în urmă, Rhiannon Crochan a călărit 
alături de regele Brannon în luptă. Aşa cum imaginea ei a 
renăscut, aşa şi vechea alianţă să fie refăcută! zise şi 
gesticulă spre flacăra eternă. Aprinde Flacăra Războiului, 
regină a vrăjitoarelor, şi adună-ţi armata! 

Inima lui Manon bătu cu putere, atât de tare încât îi 
pulsă în palme, dar ea luă o creangă de mesteacăn dintre 
vreascuri. 

Nimeni nu vorbi când o aruncă în flacăra eternă. 

Roşul, auriul şi albastrul cuprinseră lemnul, devorându-l. 
Manon scoase creanga doar după ce se aprinse puternic. 

Nici măcar vântul nu făcu flacăra să se mişte când 
Manon o ridică, o torţă în noua zi. 

Vrăjitoarele Crochan se dădură la o parte, dezvăluind o 
cale directă spre vatra lui Bronwen care deja aştepta, cu 
sabatul adunat în jurul ei. 

Fiecare pas era bătaia unei tobe de război, un răspuns la 
o întrebare pusă demult. 

Ochii lui Bronwen erau strălucitori când Manon se opri 
şi spuse simplu „Regina voastră vă cheamă la război!”, 
atingând flacăra ei de cea din vatra lui Bronwen. 

Lumina se mări, dansând strălucitor. 

Bronwen luă şi ea o creangă, un buştean lung arzând în 
foc. 

— Vanora o să zboare! 

Cu lemnul se îndreptă spre vatra următorului clan, unde 
lăsă esenţa focului sacru. Din nou flacăra se mări, la fel 
cum afirmase Bronwen, puternic şi clar ca ziua care se 
crăpa în jurul lor: 

— Regina voastră vă cheamă la război! Venora o să i se 
alăture în zbor. Voi cum răspundeţi? 

— Redbriar o să zboare, fu tot ce spuse conducătoarea 
vetrei şi-şi aprinse torţa înainte să se grăbească spre focul 
următorului clan. 

De la o vatră la alta. Până ce toate cele şapte din tabără 
acceptară şi aprinseră focul. 

Doar atunci luă tânăra cercetaşă torţa aprinsă de la 


ultimul clan, încălecă pe mătură şi se ridică în înaltului 
cerului ca să găsească următorul clan şi să anunţe că 
fusese făcută chemarea. 

Manon şi Cele Treisprezece, înconjurate de vrăjitoarele 
Crochan,  urmăriră totul până când cercetaşa se 
transformă într-un grăunte mic pe cer şi apoi dispăru. 

Manon se rugă ca flacăra sacră pe care o purta tânăra 
cercetaşă să rămână aprinsă de-a lungul kilometrilor lungi 
şi periculoşi. 

Tocmai până pe câmpurile de luptă din Terrasen. 

XXX 

Flacăra Războiului ajunse de la o vatră la alta, pe 
deasupra munţilor viscoliţi de zăpadă şi printre pădurile 
dese, ascunzându-se de inamicii care zburau; prin nopţile 
reci şi lungi în care vântul şuierând încerca să şteargă 
orice urmă a flăcării. 

Aşadar, călători de la o vatră la alta, spre satele 
îndepărtate unde oamenii ţipară şi se împrăştiară când o 
femeie tânără cobori din cer pe o mătură, fluturându-şi la 
înălţime torţa. 

Nu ca să le facă semn lor, ci celor câtorva femei care nu 
fugiseră, apropiindu-se de flacără şi purtătoarea ei când 
aceasta strigă: „Regina voastră vă cheamă la război. O să 
zburati? ” 

Cuferele ascunse în poduri fură deschise, iar fâşiile 
împăturite de material roşu, scoase dinăuntru. Măturile 
lăsate în magazii, lângă pragurile uşilor, ascunse sub 
paturi, fură şi ele scoase, legate cu fir auriu sau argintiu. 

Şi săbiile - vechi şi frumoase - fură scoase de sub 
duşumele sau din căpiţele de fân, metalul lor strălucind la 
fel de intens ca în ziua în care fuseseră făurite într-un oraş 
care acum zăcea în ruină. 

„Vrăjitoare”,  şoptiră sătenii, cu ochii mari şi 
neîncrezători când femeile se avântată spre cer, mantiile 
roşii umflându-se. „Vrăjitoare printre noi în tot acest 
timp!” 

In toate satele în care vetrele nu se stinseseră niciodată 


pe deplin răspunsul fu o strălucire, o călăreaţă plecând 
mereu ca să găsească următoarea vatră, următorul bastion 
al neamului lor. 

„Vrăjitoare, aici printre noi! Vrăjitoarele pleacă la 
război!” 

Valul de vrăjitoare care zburau în mantiile lor roşii, cu 
săbiile prinse de spate şi măturile aruncând praf adunat de 
câţiva ani la fiecare kilometru spre nord se tot mărea. 

Erau vrăjitoare care îşi luau rămas-bun de la familii, fără 
să dea vreo explicaţie înainte să îşi sărute copiii adormiţi şi 
să dispară în noaptea înstelată. 

Chemarea se auzi kilometru după kilometru, peste 
lumea întunecată, neîncetat în timp ce flacăra eternă trecu 
de la o vatră la alta. 

„Zburăm, zburăm, zburăm! strigară ele. La regină! La 
război!” 

Vrăjitoarele Crochan se adunară de pretutindeni, prin 
zăpadă, furtună şi primejdii. 

Aelin se trezi în mirosul de pin şi zăpadă şi îşi dădu 
seama că era acasă. 

Nu încă în Terrasen, ci în sensul că avea să fie 
întotdeauna acasă, dacă Rowan îi era alături. 

Respirația lui constantă îi răsuna în urechea dreaptă, 
sunetul somnului adevărat, iar braţul pe care şi-l lăsase 
peste talia ei era greu şi cald. Lumina argintie poleia 
pietrele vechi ale tavanului. 

Era dimineaţă sau o zi înnorată. De pe holuri se auzeau 
diverse sunete pe care le analiza, unul câte unul, ca şi 
când ar fi lipit o oglindă spartă care ar fi putut să-i 
dezvăluie lumea de dincolo. 

Aparent, trecuseră trei zile de la luptă. Iar restul 
armatei khaganului, condusă de prinţul Kashin, cel de-al 
treilea fiu al său, sosise. 

Această informaţie o făcu să se trezească pe deplin, 
mişcându-şi o mână spre braţul lui Rowan. Voia să-l atingă 
doar ca să vadă cât de adâncit era în somnul care-l 
întrema. Trei zile dormiseră aici, inconştienţi de restul 
lumii. O vreme periculoasă şi vulnerabilă pentru orice 
mânuitor al magiei, când trupurile lor aveau nevoie de un 
somn profund ca să îşi revină după momentele în care-şi 
epuizaseră puterea. 

Aceea era încă o informaţie pe care o primise: Gavriel 
stătea în faţa uşii lor, în trupul său de leu de munte. 
Oamenii tăceau când se apropiau, fără să îşi dea seama că, 
imediat ce treceau de el, Fenrys putea să-i audă şoptind 
despre „Pisica aia ciudată şi îngrozitoare”. 

Aelin îşi trecu un deget peste tivul mânecii lui Rowan, 
pipăind muşchiul încordat de dedesubt. Mintea şi corpul ei 
păreau limpezi. Ca prima respiraţie rece într-o dimineaţă 


de iarnă. 

În zilele în care dormiseră, nu o trezise şi nu o bântuise 
niciun coşmar. Un mic răgaz îngăduitor. 

Aelin înghiţi, simţindu-şi gâtul uscat. Ce fusese real, ce 
încercase Maeve să îi bage în minte - conta dacă durerea 
fusese adevărată sau imaginară? i 

Ea scăpase, scăpase de Maeve şi Cairn. Înfruntarea 
fărâmelor dinăuntru urma să se petreacă târziu. 

Pentru moment, se mulțumea cu limpezimea gândurilor, 
cu toate că nu plănuise să-şi elibereze şi să-şi consume 
puterea. 

Aelin îşi îndreptă privirea spre Rowan, duritatea chipului 
său domolindu-se în timpul somnului. Era curat - sângele 
care îi stropise pe amândoi dispăruse. Cineva trebuie să îl 
fi spălat în timp ce dormeau. 

Ca şi când i-ar fi simţit atenţia sau doar mâna care 
zăbovea pe braţul lui, Rowan deschise ochii. O studie din 
cap până în picioare, constată că totul era în regulă şi se 
uită în ochii ei. 

— Lăudăroaso! mormăi el. 

Aelin îl bătu uşor pe braţ. 

— Şi tu te-ai dat în spectacol, prinţe! 

El zâmbi, tatuajul său mişcându-se. 

— O să fie ultima ta surpriză sau mai urmează? 

Ea se gândi dacă să îi spună, să îi dezvăluie. „Probabil.” 

Rowan se ridică, pătura alunecând de pe el. „E soiul de 
surpriză care o să-mi oprească inima în piept?” 

Ea pufni, sprijinindu-şi capul în pumn când îşi mişcă 
degetul pe pătura aspră. 

— Am trimis o scrisoare când eram în portul din 
Wendlyn. 

Rowan dădu din cap. 

— Lui Aedion. 

— Lui Aedion, zise ea destul de încet încât Gavriel să nu 
audă din faţa uşii. Şi unchiului tău. Şi lui Essar. 

Rowan ridică din sprâncene. 

— Ce le-ai spus? 


Aelin fredonă. 

— Le-am scris că am fost prizoniera lui Maeve, timp în 
care mi-a dezvăluit nişte planuri odioase. 

Partenerul ei înţepeni. 

— Cu ce scop? 

Aelin se ridică şi îşi curăţă unghiile. 

— Să îi conving să-i împrăştie armata. Să înceapă o 
revoltă în Doranelle. Să o detroneze pe Maeve. Ştii tu, 
lucruri neînsemnate. 

Rowan doar se uită la ea şi, apoi, îşi frecă faţa cu 
palmele. 

— Crezi că o scrisoare ar putea face asta? 

— Am formulat-o cu hotărâre. 

El rămase cu gura uşor căscată. 

— Ce planuri odioase ai menţionat? 

— Dorinţa de a cuceri lumea, de a cruța vieţile 
spiriduşilor într-un război, interesul faţă de valgi. 

Ea înghiţi. E posibil să fi menţionat că şi ea face parte 
dintre ei. 

Rowan tresări. 

Aelin ridică din umeri. 

— Am presupus. Cele mai bune minciuni conţin 
întotdeauna şi un strop de adevăr. 

— Să sugerezi că Maeve este valgă e o minciună ciudată, 
chiar şi pentru tine. Chiar dacă s-ar dovedi a fi adevărată. 

Ea flutură o mână. 

— O să vedem dacă iese ceva. 

— Dacă funcţionează, dacă se revoltă cumva şi armata 
se întoarce împotriva ei... El scutură din cap, râzând încet. 
Ar fi un avantaj în războiul ăsta. 

— Complotez şi mint atât de bine şi asta e toată 
recunoştinţa pe care o primesc? 

Rowan îi atinse nasul. 

— O să ţi se recunoască meritele dacă armata ei nu 
apare. Până atunci, ne pregătim ca şi când ar veni. Ceea ce 
este foarte probabil. Văzând-o încruntându-se, Rowan 
continuă. Essar nu are multă putere, iar unchiul meu nu îşi 


asumă multe riscuri, ca Enda şi Sellene. Să o detroneze pe 
Maeve... ar fi fenomenal. Dacă măcar ar supravieţui 
încercării. 

Stomacul ei se agită. 

— Ei aleg ce să facă. Eu doar le-am expus faptele. Fapte 
formulate cu grijă şi presupuneri. 

La risc, dacă era sinceră. 

Rowan zâmbi. 

— Şi în afară de încercarea de a o detrona pe Maeve mai 
sunt şi alte surprize de care ar trebui să ştiu? 

Zâmbetul ei dispăru când se întinse din nou pe spate, 
imitată de Rowan. 

— Nu mai sunt. Jur pe tronul meu! adăugă când îl văzu 
ridicând o sprânceană. Nu mai sunt. 

Amuzamentul din ochii lui se stinse. 

— Nu ştiu dacă ar trebui să fiu uşurat. 

— Tot ce ştiu eu ştii şi tu. Toate cărţile sunt acum pe 
masă. 

Cu diversele armate pe care le adunase, cu Lacătul, cu 
toate. 

— Crezi că ai putea să o faci din nou? întrebă el. Să 
aduni atâta putere? N 

— Nu ştiu. Nu cred. A trebuit să fiu... închisă. Inlănțuită. 

O umbră îi întunecă faţa, iar Rowan se întoarse într-o 
parte, sprijinindu-şi capul. 

— Nu am mai văzut niciodată aşa ceva. 

— Şi nici n-o să mai vezi. 

Era adevărul. 

— Dacă preţul unei asemenea puteri este ceea ce ai 
suportat, atunci am să mă bucur să n-o mai văd. 

Aelin îşi trecu o mână peste muşchii puternici ai coapsei 
lui, degetele agăţându-i-se în materialul rupt de deasupra 
genunchiului său. 

— Nu am simţit prin legătura dintre noi când ai căpătat 
rana asta, spuse ea, atingând marginea groasă a noii 
cicatrice. 

Un trofeu din luptă. Se forţă să îi întâlnească privirea 


pătrunzătoare. „A reuşit cumva Maeve să rupă acea parte 
din mine? Acea parte din noi?” 

— Nu, şopti el şi îi mângâie părul de pe frunte. Mi-am 
dat seama că legătura transmite doar durerea rănilor 
grave. 

Il atinse pe umăr, acolo unde săgeata lui Asterin Cioc- 
Negru îl străpunsese în urmă cu câteva luni, în clipa în 
care îşi dăduse seama ce însemna el pentru ea. 

— De aceea nu am ştiut ce ţi se întâmpla pe plajă, zise 
Rowan răguşit. 

Pentru că biciuirea, oricât de brutală şi insuportabilă 
fusese, nu o adusese în pragul morţii, ci doar într-un 
coşciug de fier. 

Ea se încruntă. 

— Dacă ai de gând să îmi spui că te simţi vinovat din 
cauza asta... 

— Sunt lucruri din ultimele luni cu care amândoi trebuie 
să ne luptăm. 

Aelin îi aruncă o privire şi îşi dădu seama că şi el era 
perfect conştient de ce anume încă îi întuneca sufletul. 

Şi întrucât Rowan era singura persoană care văzuse tot 
ce era ea şi nu fugise din cauza asta, Aelin spuse: 

— Voiam ca focul ăla să fie pentru Maeve. 

— Ştiu, rosti cuvântul simplu şi care, totuşi, însemna 
totul - acea înţelegere a situaţiei. 

— Voiam să... îmbunătăţesc lucrurile, zise şi oftă. Să 
şterg totul. Fiecare amintire, coşmar şi minciună. 

— O să dureze o vreme, Aelin. Să le înfrunţi şi să le 
înţelegi. 

— Nu am timp. 

El îşi încordă maxilarul. 

— Asta rămâne de văzut. 

Ea nu se deranjă să îl contrazică, mai ales când 
recunoscu: 

— Vreau să se termine totul. 

El rămase complet nemişcat, dar îi lăsă timp să se 
gândească, să vorbească. 


— Vreau să se termine totul, repetă răguşit. Cu războiul 
ăsta, zeii şi poarta Wyrd şi Lacătul! Totul. Işi masă 
tâmplele, ignorând greutatea, încordarea pe care nu o 
putea înlătura niciun foc. Vreau să merg în Terrasen, să 
lupt, iar apoi vreau să se termine odată. 

Işi dorise ca totul să se termine de când aflase 
adevăratul preţ pentru făurirea unui nou Lacăt; îşi dorise 
ca totul să ia sfârşit cu fiecare lovitură de bici a lui Cairn 
pe plaja din Eyliwe. Şi din cauza a tot ceea ce suferise pe 
mâna lui. Indiferent de consecinţe şi de cum s-ar fi putut 
termina, îşi dorea să pună capăt lucrurilor. 

Nu ştia cine şi ce o făcea să fie aşa. 

Rowan rămase tăcut un moment lung înainte să spună: 

— Atunci o să ne asigurăm că armata khaganului se 
îndreaptă spre nord. Apoi o să ne întoarcem în Terrasen şi- 
o să strivim armatele lui Erawan, zise şi-i sărută uşor şi 
rapid mâinile. lar după aceea, după toate astea, o să 
vedem ce e cu nenorocitul ăsta de Lacăt. 

Hotărârea intransigentă umplea fiecare suflare, aerul 
din jurul lor. 

Ea permise ca aceasta să fie de ajuns pentru amândoi. 
Lăsă deoparte cuvintele şi jurământul lui, toate 
promisiunile lor şi întinse palma între ei. 

Invocă magia - picătura de apă oferită de linia sa 
maternă - descendența lui Mab. 

O mică bulă de apă se formă în mâna ei, peste bătăturile 
pe care şi le refăcuse cu atenţie. 

Lăsă puterea rece şi blândă să o cuprindă, să netezească 
părţile dure din ea şi să le adoarmă. Darul mamei ei. 

„Să nu cedezi!” 

Când Lacătul avea să ia totul, i-ar fi luat şi partea asta? 
Cea mai prețioasă parte a puterii ei? 

Ignoră şi acele gânduri. 

Concentrându-se şi scrâşnind din dinţi, Aelin ordonă 
picăturii de apă să i se rotească în palmă. 

Singurul răspuns pe care îl primi fu o clătinare. 

Ea pufni. 


— Ce mai Regină a Spiriduşilor din Vest! 

Rowan râse încet. 

— Exersează în continuare! Într-o mie de ani, s-ar putea 
să reuşeşti ceva. 

Aelin îi dădu una peste braţ, picătura de apă 
strecurându-se în mâneca de la cămaşa lui. 

— La cum mă încurajezi, este de mirare că am învăţat 
ceva de la tine! zise şi îşi scutură mâinile ude. Direct în 
faţa lui. 

Rowan o ciupi de nas. 

— Chiar ţin cont, prinţesă. De toate lucrurile 
îngrozitoare care-ţi ies pe gură! 

Ea îşi îndoi degetele de la picioare şi îşi trecu o mână 
prin şuviţele mătăsoase ale părului său bogat. 

— Cum am să plătesc pentru asta? 

Ar fi putut jura că, de partea cealaltă a uşii, paşii uşori 
ca de pisică se îndepărtară repede. 

Rowan zâmbi, ca şi când şi el ar fi simţit plecarea rapidă 
a lui Gavriel. Apoi îşi lipi palma de abdomenul ei, 
atingându-i cu buzele partea inferioară a maxilarului. 

— M-am gândit la nişte metode... 

Dar mâna-i alunecă doar cât să o facă să scoată un 
geamăt, făcându-l să-şi dea seama că ea dormise trei zile şi 
avea vezica plină. Aelin tresări, ridicându-se în picioare. Se 
legănă, iar el veni imediat lângă ea, ajutând-o să-şi 
menţină echilibrul. 

— Înainte să mă seduci, spuse ea, trebuie să găsesc o 
baie. 

Rowan râse, aplecându-se ca să îşi ia centura sabiei, 
lăsată lângă zid, alături de a ei. Doar Gavriel le-ar fi aşezat 
cu o asemenea grijă. 

— Este chiar mai important decât ce am plănuit eu! 

XXX 

Unii se holbară pe holuri, alţii şoptind când trecură pe 
lângă ei. 

„Regina şi consortul ei. Unde crezi că au fost în ultimele 
zile?” 


„Am auzit că au plecat în munţi şi i-au adus înapoi pe 
sălbatici.” 

„Am auzit că au aruncat vrăji în jurul oraşului, ca să îl 
protejeze de Morath.” 

Rowan încă zâmbea când Aelin ieşi din baia comună. 

— Vezi? spuse şi îl ajunse din urmă când se îndreptară 
nu spre camera lor şi desfătare, ci spre holul unde fusese 
adusă mâncarea. Începe să îţi placă faima! 

Rowan ridică o sprânceană. 

— Crezi că bârfele nu m-au urmat peste tot unde am fost 
în ultimii trei sute de ani? Ea dădu ochii peste cap, darel 
chicoti. E mult mai bine decât să spună „Ticălos insensibil” 
sau „Am auzit că a ucis pe cineva cu piciorul unei mese!” 

— Chiar ai ucis pe cineva cu un picior de masă. 

Rowan zâmbi mai larg. 

— Şi chiar eşti un ticălos insensibil, completă ea. 

Rowan pufni. 

— Nu am spus niciodată că bârfele alea sunt minciuni. 

Aelin îl luă de braţ. 

— Aşadar, am să răspândesc un zvon despre tine. Ceva 
cu adevărat grotesc. 

El mormăi. 

— Mi-e frică de ce ai putea născoci tu! 

Ea vorbi în şoaptă când trecură pe lângă un grup de 
soldaţi umani. 

— „Ai zburat pe câmpul de luptă ca să le scoţi ochii 
inamicilor noştri?” Suspinul ei răsună din piatră. „Şi ai 
mâncat ochii ăia?” 

Unul dintre soldaţi se împiedică, ceilalţi întorcând capul 
spre ei. 

Rowan o ciupi de umăr. 

— Mulţumesc pentru asta! 

Ea îşi înclină capul. 

— Cu cea mai mare plăcere! 

Aelin încă zâmbea când găsiră mâncarea şi luară repede 
prânzul - era amiază, aflaseră ei - stând unul lângă celălalt 
într-o casă a scării prăfuită şi aproape uitată. Cam ca în 


zilele pe care şi le petrecuseră în Mistward, genunchi 
lângă genunchi şi umăr lângă umăr în bucătărie, în timp ce 
ascultau poveştile lui Emrys. 

Deşi nu ca în lunile din primăvara trecută, când Aelin îşi 
pusese farfuria între picioare, îi cuprinsese gâtul cu braţul, 
iar gura lui o întâlnise imediat pe a ei. 

Nu, cu siguranţă nu era ca în Mistward, când se urcase 
în poala lui Rowan fără să îi pese că ar fi putut să vină 
cineva pe scări, şi îl sărutase. 

Se opriră, cu respiraţia tăiată şi ochii mari, înainte ca ea 
să poată decide că nu ar fi fost cu adevărat o idee rea să îi 
descheie pantalonii chiar acolo sau ca el să-i mângâie 
discret şi lent locul dintre coapse şi să o pătrundă. 

Dacă Aelin era sinceră, când plecaseră să îşi găsească în 
sfârşit tovarăşii, se gândea să îl tragă în cea mai apropiată 
cămară. Aruncând o privire la ochii scânteietori ai lui 
Rowan, îşi dădu seama că şi el se gândea la acelaşi lucru. 

Totuşi, până şi dorinţa care îi încălzea sângele se răci 
când intrară în biroul vechi din apropierea ultimului nivel 
al fortăreței şi se uită la grupul adunat. Fenrys şi Gavriel 
erau deja acolo, împreună cu Chaol, însă fără Elide şi 
Lorcan. 

Dar, din nefericire, tatăl lui Chaol, prezent şi el, se 
încruntă când ei se alăturară întâlnirii care părea deja să fi 
început. Aelin îi zâmbi batjocoritor şi se apropie ţanţoş de 
masa uriaşă. 

Un bărbat înalt cu umeri laţi stătea lângă Nesryn, 
Sartaq şi Hasar, frumos şi plin de energie şi nerăbdare. 
Ochii lui căprui erau primitori, iar zâmbetul larg. Ea îl 
plăcu imediat. 

— Fratele meu! spuse Hasar, fluturând o mână fără să 
îşi ridice privirea de la hartă. Kashin. 

Prinţul făcu grațios o plecăciune. 

Aelin şi Rowan se înclinară şi ei. 

— Este o onoare, spuse Aelin. Mulţumesc pentru că ai 
venit! 

— De fapt, ai putea să îi mulţumeşti tatălui meu pentru 


asta. Şi lui Yrene, zise Kashin, vorbindu-le limba la fel de 
bine ca fraţii lui. 

Într-adevăr, Aelin avea multe pentru care să îi 
mulţumească vindecătoarei. 

Ochii ageri ai lui Nesryn o măsurară pe Aelin din cap 
până în picioare. 

— Te simţi bine? 

— Trebuia doar să mă odihnesc. Aelin făcu semn din 
bărbie spre Rowan. Din cauza vârstei înaintate, simte mai 
des nevoia să tragă un pui de somn. 

Sartaq tuşi, ţinându-şi capul plecat în timp ce studie 
harta. 

Totuşi, Fenrys râse. 

— Văd că eşti din nou în formă! 

Aelin zâmbi la tatăl lui Chaol care stătea cu spatele 
drept. 

— O să vedem pentru cât timp. 

Bărbatul nu spuse nimic. 

Rowan făcu semn spre birou şi-i întrebă pe nobili: 

— Aţi hotărât încotro o să mărşăluim acum? 

Era o întrebare nonşalantă şi calmă, ca şi când soarta 
Terrasenului nu ar fi depins de asta. 

Hasar deschise gura, dar Sartag o întrerupse. 

— Spre nord. O să vă însoţim spre nord. Măcar ca să vă 
răsplătim pentru că ne-aţi salvat armata - poporul. 

Aelin încercă să nu pară prea uşurată. 

— În afară de recunoştinţă, spuse Hasar, fără să pară 
prea recunoscătoare, cercetaşii lui Kashin au confirmat că 
Terrasenul este locul unde îşi concentrează Morathul 
eforturile. Aşadar, într-acolo o să ne îndreptăm. 

Aelin îşi dori să nu fi mâncat atât de mult la prânz. 

— Cât de gravă este situaţia? 

Nesryn scutură din cap, răspunzând în locul prinţului 
Kashin: 

— Detaliile n-au fost prea clare. Nu ştim decât că 
hoardele au fost zărite mărşăluind spre nord, distrugând 
tot în urma lor. 


Aelin îşi ţinu pumnii pe lângă corp, evitând impulsul de 
a-şi freca faţa. 

— Sper că puterea aia a ta poate fi invocată din nou, se 
auzi tatăl lui Chaol. 

Aelin lăsă un tăciune al puterii să-i mocnească în privire. 

— Mulţumesc pentru armură, spuse ea încet. 

—  Consider-o un cadou anticipat de încoronare, îi 
răspunse lordul din Anielle cu un zâmbet fals. 

Sartag îşi drese vocea. 

— Dacă tu şi tovarăşii tăi v-aţi revenit, atunci o să ne 
îndreptăm spre nord cât mai repede posibil. 

Hasar nu se opuse. 

— Şi-o să mărşăluim de-a lungul munţilor? întrebă 
Rowan, studiind harta. Aelin contură traseul pe aveau să-l 
urmeze. Ar trebui să ajungem chiar în faţa trecătorii 
Ferian. Abia o să reuşim să traversăm lacul ăsta fără să 
intrăm într-o altă luptă. _ 

— Aşadar, o să-i atragem, spuse Hasar. li păcălim să îşi 
epuizeze armata care aşteaptă în trecătoare, apoi îi 
atacăm pe furiş din spate. 

— Adarlanul controlează tot râul Avery, spuse Chaol, 
desenând o linie invizibilă pe uscat, în Rifthold. Ca să 
trecem spre nord, oricum trebuie să traversăm râul ăla. 
Alegând trecătoarea drept câmp de luptă, o să evităm 
problemele care ar însoţi lupta din Oakwald. Cel puţin 
păsările ruk au să poată să ne ajute din văzduh. Nu prea 
mult, din cauza copacilor. 

Rowan dădu aprobator din cap. 

— Ar trebui să ajungem cu majoritatea armatei în munţi 
şi după aceea să venim la trecătoare din direcţia la care se 
aşteaptă cel mai puţin. Trebuie să alegem cu grijă ruta. 

Tatăl lui Chaol mormăi. Aelin ridică din sprâncene, dar 
fiul lui răspunse: 

— Am trimis emisari în ziua de după luptă - în Colţi. Ca 
să-i contacteze pe sălbaticii care trăiesc acolo şi să-i 
întrebe dacă nu cumva cunosc nişte drumuri secrete prin 
munţi, spre trecătoare. 


Erau vechii duşmani ai acestui oraş. 

— Şi? 

— Ştiu. Dar cu un preţ. 

— Unul care nu o să fie plătit! izbucni lordul din Anielle. 

— Dă-mi voie să ghicesc: vor teritorii, spuse Aelin. 

Chaol dădu aprobator din cap. Aşadar, de aceea erau 
încordaţi toţi cei prezenţi în încăpere. 

Ea bătu din picior când îl studie pe lordul din Anielle. 

— Şi nu vrei să le dai o bucăţică de pământ? 

El doar se încruntă. 

— Se pare că nu, mormăi Fenrys. 

Aelin ridică din umeri şi se întoarse spre Chaol. 

— Ei bine, atunci am stabilit. 

— Ce am stabilit? întrebă tatăl său. 

Aelin îl ignoră şi îi făcu semn din ochi prietenului ei. 

— Tu eşti Mâna regelui din Adarlan. Eşti mai mare în 
grad decât el. Ai voie să acţionezi în numele lui Dorian. Ea 
gesticulă spre hartă. Poate că pământul face parte din 
Anielle, dar aparţine Adarlanului. Hai, dă-l la schimb! 

Tatăl lui tresări. 

— Tu... 

— Noi mergem spre nord, spuse Aelin. Nu o să ne stai în 
cale! spuse şi permise ca o flacără din focul ei să-i ardă în 
privire, făcând ca auriul ochilor săi să strălucească. Am 
oprit valul ăla. Consideră alianţa cu sălbaticii o cale de a 
răsplăti favoarea. 

— Valul mi-a distrus jumătate din oraş! spuse furios 
bărbatul. 

Neîncrezător, Fenrys râse încetişor. Rowan mârâi grav. 

— Eşti un ticălos! îi zise Chaol tatălui său. 

— Vezi cum vorbeşti, băiete! 

Aelin dădu compătimitor din cap spre Chaol. 

— Înţeleg de ce ai plecat. 

Spre meritul său, Chaol tresări şi reveni asupra hărţii. 

— Dacă reuşim să depăşim trecătoarea Ferian, putem 
continua spre nord. 

Dincolo de Endovier. Acea cale i-ar fi dus direct pe lângă 


Endovier. Lui Aelin i se strânse stomacul. Rowan îi atinse 
în treacăt mâna. 

— Trebuie să hotărâm curând, spuse Sartag. Acum stăm 
între trecătoarea Ferian şi Morath. Lui Erawan i-ar fi 
foarte uşor să trimită armatele ca să ne strivească între 
ele. 

Hasar se întoarse spre Chaol. 

— Yrene a terminat? 

El îşi sprijini un cot de cotiera scaunului cu rotile. 

— Chiar şi cu puţinii supraviețuitori, ei sunt prea mulţi. 
Am rămâne aici câteva săptămâni. 

— Câţi sunt răniţi? întrebă Rowan. 

Chaol scutură din cap. 

— Nu răniţi. Mazxilarul i se încordă. Valgi. 

Aelin se încruntă. 

— Yrene îi vindecă pe valgi? 

Hasar zâmbi. 

— E un fel de a spune. 

Aelin flutură o mână spre ea. 

— Pot să văd? 

XXX 

Ei o găsiră pe Yrene nu în fortăreață, ci într-un cort 
printre rămăşiţele de pe câmpul de luptă, aplecată 
deasupra unui bărbat care se zvârcolea pe un pat, fiind 
țintuit de podea la încheietura mâinilor şi glezne. 

Aelin aruncă o privire la acele lanţuri şi fu nevoită să 
suporte imaginea. 

Rowan puse o mână pe spatele ei, iar Fenrys se apropie 
de ea. 

Yrene se opri, mâinile ei fiind învăluite de lumină albă. 
Borte, cu sabia scoasă, zăbovea în apropiere. 

— Este ceva în neregulă? întrebă Yrene, strălucirea din 
mâinile ei dispărând. Bărbatul se înmuie, pierzându-şi 
vlaga când atacul vindecătoarei asupra demonului 
dinăuntrul lui se opri. 

Chaol îşi apropie mai mult de ea scaunul ale cărui roţi 
erau echipate pentru teren accidentat. 


— Aelin şi tovarăşii ei vor o demonstraţie. Dacă eşti în 
stare. 

Yrene îşi netezi părul care-i ieşise din cosiţă. 

— Nu prea e nimic de văzut. Ceea ce se întâmplă se 
petrece pe sub piele - de la o minte la alta. 

— Infrunţi direct demonii valgi, spuse Fenrys uimit. 

— Sunt nişte nenorociţi laşi şi odioşi. Yrene îşi încrucişă 
braţele şi se încruntă la bărbatul legat de pat. Complet 
jalnici, zise spre el - spre demonul din el. 

Bărbatul şuieră. Yrene doar zâmbi. Bărbatul - demonul - 
scânci. 

Aelin clipi, nesigură dacă să râdă sau să cadă în 
genunchi. 

— Arată-mi! Fă ce faci tu, dar arată-mi! 

Aşadar, vindecătoarea îi arătă. Cu mâinile strălucind, 
atinse pieptul bărbatului care ţipă necontenit. 

Yrene  gâfâi încruntându-se. Câteva minute lungi, 
tipetele continuară. 

— Nu este prea emoţionant când sunt legaţi, nu-i aşa? 
zise Borte. 

Sartaqg o privi încruntat şi exasperat, ca şi când asta ar fi 
fost o conversaţie pe care o purtaseră deja de multe ori. 

— Poţi să cari bălegarul, dacă preferi. 

Borte îşi dădu ochii peste cap, dar se întoarse spre 
Aelin, măsurând-o din priviri cu o sinceritate pe care doar 
Aelin o putea aprecia. 

— Mai ai şi alte misiuni pentru mine? 

Aelin zâmbi. 

— Încă nu. Poate curând. 

Borte zâmbi şi ea. 

— Te rog! Te rog să mă scuteşti de asta! 

Aelin se uită spre vindecătoarea care radia de lumină. 

— Câţi au fost azi? 

— Zece, spuse Borte. 

— Şi câţi poate vindeca în fiecare zi? îl întrebă Aelin pe 
Chaol. _ 

— Cel mult cincisprezece. În cazul unora e nevoie de mai 


multă energie ca să îi scoată, deci în zilele alea sunt mai 
puţini. 

Aelin încercă să calculeze câţi soldaţi infestaţi 
rămăseseră pe câmp. 

— Şi odată ce sunt vindecaţi? Ce faci cu ei? 

— Îi interogăm, spuse Chaol încruntându-se. Să vedem 
ce au de zis, cum au ajuns să fie capturati. Cui sunt loiali. 

— Şi îi crezi? întrebă Fenrys. 

Hasar atinse mânerul sabiei ei elegante. 

— Interogatorii noştri se pricep să afle adevărul. 

Aelin ignoră agitația din stomacul ei. 

— Deci îi eliberaţi, spuse Gavriel care tăcea deja de 
câteva minute, iar apoi îi torturați? 

— Suntem în război, zise Hasar. Îi lăsăm în stare să se 
descurce. Dar nu o să riscăm să le cruţăm vieţile doar ca 
să găsim o nouă armată în spatele nostru. 

— Unii s-au alăturat de bunăvoie lui Erawan, spuse încet 
Chaol. Unii au luat de bunăvoie inelul. Când este în mintea 
lor, Yrene poate să-şi dea seama cine a vrut şi cine nu. Nu 
se deranjează să îi salveze pe cei care s-au dus cu bucurie. 
Deci majoritatea celor pe care îi salvează ori au fost proşti, 
ori forţaţi. 

— Unii vor să lupte pentru noi, zise Sartag. Cei care trec 
de verificarea noastră pot începe instrucţia cu infanteriştii. 
Nu mulţi, ci puţini. 

Bine. Bine... bine. 

Yrene suspină, lumina ei strălucind destul de mult încât 
Aelin să mijească ochii. 

Bărbatul legat de pat tuşi arcuindu-se, împrăştiind o 
vomă neagră şi toxică. 

Borte se strâmbă, alungând cu mâna mirosul şi fumul 
negru care-i ieşi apoi din gură. 

Yrene se retrase, Chaol întinzând o mână ca să o 
sprijine. Vindecătoarea se aşeză pur şi simplu pe cotiera 
scaunului său, ţinându-se cu o mână de piept. 

Aelin îi lăsă o clipă să îşi recapete suflul. Munca ei era 
remarcabilă. Să o facă în timp ce era însărcinată... Aelin 


scutură din cap de uimire. 

— Demonul ăla nu voia să plece, zise Yrene, fără să se 
adreseze cuiva anume. 

— Dar acum a plecat? întrebă Aelin. 

Yrene arătă spre bărbatul de pe pat care acum 
deschidea ochii. Căprui, nu negri, uitându-se în sus. 

— Mulţumesc! fu tot ce spuse bărbatul, cu vocea 
răguşită. 

Şi umană. Pe deplin umană. 


CAPITOLUL 
67 


Rowan o urmă pe Aelin cât traversă câmpul de luptă, 
spre marginea Lacului Argintiu. Ea se opri doar din când 
în când ca să ia armele bune ale inamicilor. Erau putine. 

Ceilalţi se împrăştiaseră, Gavriel zăbovind ca să afle 
cum îi vindeca Yrene pe valgi, Fenrys plecând cu Chaol ca 
să-i întâlnească pe emisarii trimişi la sălbatici, nobilii 
khaganatului ocupându-se de soldaţii lor. 

Aveau să plece peste două zile, dacă nu se schimba 
vremea. Două zile şi s-ar fi îndreptat spre nord. 

Mulțumită zeilor. Chiar dacă ei erau ultimele fiinţe 
cărora voia Rowan să le mulţumească. 

Aelin se opri pe malul stâncos, uitându-se peste 
întinderea plată ca o oglindă, acum plină de resturi. Se 
sprijini în mânerul lui Goldryn, focul dansându-i pe lângă 
degete şi părând să înroşească piatra. 

— O să dureze câţiva ani să îi vindece pe toţi cei 
infectați de valgi, observă ea. 

— Fiecare din soldaţii ăia are o familie, prieteni care ar 
vrea să încercăm. 

— Ştiu. Vântul rece îi biciuia părul pe faţă, suflând din 
nord. 

— Atunci, de ce ai venit până aici? 

În timpul întâlnirii din cort, ea căzuse pe gânduri, 
încruntându-se. 

— Ar putea Yrene să-i vindece? Pe Erawan şi Maeve? Nu 
ştiu de ce nu m-am gândit la asta. 

— Corpul lui Erawan este creat de el sau furat? Dar al 
lui Maeve? Rowan scutură din cap. Ar putea fi complet 
diferiţi. 

— Nu văd cum i-aş putea cere lui Yrene să o facă. Lui 
Chaol. Aelin înghiţi. Să o las măcar pe Yrene în preajma lui 


Erawan sau a lui Maeve... Nu o pot face. 

Nici Rowan nu ar fi putut să o facă. Dintr-o mie de 
motive diferite. 

— Dar este o greşeală să pun siguranţa lui Yrene 
deasupra siguranţei întregii lumi? spuse Aelin gânditoare, 
studiind unul dintre pumnalele inamicilor. Un cuţit 
neobişnuit de elegant, probabil furat de la bun început. Ea 
este cea mai importantă armă pe care o avem, dacă nu 
folosim cheile. Suntem nebuni dacă nu insistăm să o 
folosim? 

Nu era alegerea sau hotărârea lui. Dar îi putea asculta 
ideile. 

— Ai să poţi să te suporţi dacă se întâmplă ceva cu 
Yrene, cu pruncul ei nenăscut? _ 

— Nu. Dar cel puţin restul lumii o să trăiască. In 
comparaţie cu asta, vinovăția mea o să fie pe locul doi. 

— Iar dacă nu o obligi pe Yrene să încerce să îi distrugă, 
iar Erawan sau Maeve câştigă - ce urmează atunci? 

— Lacătul încă există. Eu încă exist. 

Rowan înghiţi şi-şi dădu seama de ce ea trebuia să fie 
departe de ceilalţi, să discute. 

— Yrene este o rază de speranţă pentru tine. Pentru noi. 
Ca tu să nu fii nevoită să făureşti Lacătul. Tu sau Dorian. 

— Zeii cer asta. 

— Zeii pot să se ducă naibii! 

Aelin aruncă pumnalul. 

— Urăsc situaţia asta. Serios! 

El îi cuprinse umerii cu braţul. Era tot ce îi putea oferi. 

Spusese că îşi dorea să se termine, iar Rowan ar fi făcut 
tot ce îi stătea în putere ca asta să se întâmple. 

Aelin îşi sprijini capul de pieptul lui, iar ei se uitară 
peste lacul rece în tăcere. 

— M-ai lăsa să o fac, dacă aş fi în locul lui Yrene? Dacă 
aş purta în pântec copilul nostru? 

El nu reuşi să blocheze imaginea din acel vis - cu Aelin 
însărcinată, cu odraslele lor în jurul ei. 

— Nu te Jas să faci nimic. 


Ea flutură o mână. 

— Ştii ce vreau să spun. 

El avu nevoie de o clipă ca să-i răspundă. 

— Nu. Chiar dacă lumea s-ar termina din cauza asta, nu 
aş putea să o fac. 

Iar cu acel Lacăt, ar fi fost posibil să fie nevoit să ia acea 
decizie. 

Rowan îşi trecu degetele peste semnele revendicării de 
pe gâtul ei. 

— Ţi-am spus că dragostea este o slăbiciune. Ar fi mult 
mai uşor dacă ne-am uri cu toţii. 

Ea pufni. 

— Aşteaptă câteva săptămâni pe drum cu armata asta, în 
munţii ăia. S-ar puteam să nu mai fim nişte aliaţi atât de 
amabili. 

Rowan o sărută în creştetul capului. 

— Zeii să ne ajute! 

Dar Aelin se retrase auzind cuvintele, propoziţia pe care 
o rostise. Se încruntă spre armata campată. 

— Ce? întrebă el. 

— Vreau să văd cărţile alea cu semne Wyrd pe care le-au 
adus Chaol şi Yrene. 

XXX 

— Ce scrie aici? o întrebă Aelin pe Borte, bătând uşor cu 
degetul un rând scris în halha, limba continentului sudic. 

Stând alături de ea la biroul din cortul de război al 
prinţului Sartag, călăreaţa păsării ruk îşi întinse gâtul ca 
să studieze biletul scris de mână de lângă o coloană lungă 
de semne Wyrd. „O vrajă bună pentru stimularea creşterii 
straturilor de plante medicinale.” 

În partea cealaltă a biroului, Rowan pufni. Cu o carte 
deschisă în faţă, progresase mult mai puţin decât Aelin. 

Cele mai multe volume erau scrise numai cu semne 
Wyrd, dar însemnările de pe margini o făcuseră să o caute 
pe tânăra călăreaţă ruk. Borte, prea plictisită să o ajute pe 
Yrene, acceptase şansa de a-i ajuta, oferindu-i logodnicului 
ei care se încrunta ocazia să se ocupe de valgi. 


Dar în cele două ore în care Aelin şi Rowan răsfoiseră 
colecţia adusă de Chaol şi Yrene din biblioteca secretă a 
Hafizei din vârful cetăţii Torre, nimic nu se dovedise de 
folos. 

Aelin oftă cu ochii la tavanul de pânză al cortului mare 
ce-i aparţinea prinţului. Din fericire, Sartag adusese 
cuferele cu el, în loc să le lase cu flota lui, dar... ea era 
extenuată, năucită de reţeaua complicată de simboluri de 
pe paginile îngălbenite. 

Rowan îşi îndreptă spatele. 

— Ăsta deschide ceva, spuse el întorcând cartea spre ea. 
Nu cunosc celelalte simboluri, dar ăsta înseamnă 
„deschide”. 

În ciuda orelor de instruire în călătoria de întoarcere 
spre continent, Rowan şi ceilalţi nu reuşiseră să 
stăpânească pe deplin limbajul semnelor pe jumătate 
uitate. Dar partenerul ei şi le amintea pe majoritatea, ca şi 
când i-ar fi fost înrădăcinate în minte. 

Aelin studie cu atenţie rândul de simboluri de pe pagină. 
Le citi a doua oară. 

— Nu este ceea ce căutăm. Ea îşi muşcă buza de jos. 
Este o vrajă pentru deschiderea unui portal între două 
locuri - doar în lumea asta. 

— La fel cum poate s-o facă Maeve? întrebă Borte. 

Aelin ridică din umeri. 

— Dar asta este pentru călătorii scurte. Cam cum 
reuşeşte Fenrys. 

Sau cum fusese în stare să o facă, înainte ca Maeve să îi 
ia puterea asta. 

Borte strâmbă din buze. 

— Atunci ce rost are? 

— Să distrezi lumea la petreceri? 

Aelin îi înapoie cartea lui Rowan. 

Borte chicoti şi se rezemă din nou pe scaun, jucându-se 
cu capătul unei cosiţe lungi. 

— Crezi că vraja există? Ca să găseşti o altă cale de a 
încuia poarta Wyrd? 


Întrebarea fu mai mult o şoaptă şi totuşi, Rowan îi 
aruncă fetei o privire în semn de avertisment. Borte îl 
ignoră. 

Nu. Elena sau Brannon i-ar fi spus dacă exista aşa ceva. 

Aelin îşi trecu o mână peste pagina uscată şi veche, 
simbolurile înceţoşându-se. 

— Merită să căutăm, nu-i aşa? 

Rowan îşi reluă căutarea şi descifrarea atentă. Ea ştia că 
el avea să rămână aici ore întregi. lar dacă n-ar fi găsit 
nimic, ştia că ar fi rămas şi ar fi recitit totul doar ca să fie 
sigur. 

O cale de scăpare - o cale alternativă. Pentru ea şi 
Dorian. Pentru oricare din ei urma să plătească preţul 
pentru făurirea Lacătului şi încuiatul porţii. O speranţă 
disperată şi prostească. 

Orele trecură, teancurile de cărţi micşorându-se. Fenrys 
li se alătură după un timp, neobişnuit de serios când ei 
continuară să caute fără să găsească nimic. 

Când nu mai rămăsese nicio carte în cufăr, când Borte 
aţipea, iar Rowan se plimba prin cort, Aelin le făcu tuturor 
o favoare şi le ordonă să se întoarcă la fortăreață. 

Meritase să caute, îşi spunea ea, chiar dacă greutatea 
din stomacul ei susţinea contrariul. 

XXX 

Chaol îşi găsi tatăl acolo unde îl lăsase, furios în biroul 
său. 

— Nu poţi să le dai niciun acru din teritoriul ăsta 
sălbaticilor, zise mânios tatăl său când Chaol intră în 
cameră şi închise uşa. 

Chaol îşi încrucişă braţele fără să încerce să pară 
împăciuitor. 

— Pot şi am s-o fac! 

Tatăl lui se ridică în picioare şi îşi sprijini mâinile de 
birou. 

— Ai scuipa pe vieţile tuturor oamenilor din Anielle care 
au luptat şi murit ca să ţină teritoriul ăsta departe de 
mâinile lor murdare? 


— Dacă a le oferi o mică bucată de pământ o să însemne 
că generaţiile viitoare de bărbaţi şi femei din Anielle nu o 
să fie nevoiţi să lupte şi să moară, atunci cred că înaintaşii 
noştri ar fi mulţumiţi. 

— Sunt nişte bestii, abia în stare să se conducă singure. 

Chaol oftă, rezemându-se de scaun. O viaţă întreagă 
plină de asemenea chestiuni - asta era povara pe care i-o 
dăduse Dorian. Ca Mână a sa, trebuia să se ocupe de lorzi 
şi conducători la fel ca tatăl său. Dacă supravieţuiau. Dacă 
supravieţuia şi Dorian. Gândul fu suficient ca să îl facă pe 
Chaol să spună: 

— Toată lumea implicată în războiul ăsta face sacrificii. 
Multe fiind mai mari decât câţiva kilometri de teren. Fii 
recunoscător că asta e tot ce îţi cerem. 

Bărbatul rânji dispreţuitor. 

— Dar dacă m-aş târgui cu tine? 

Chaol îşi dădu ochii peste cap, întinzând mâna ca să-şi 
întoarcă scaunul din nou spre uşă. 

Tatăl său ridică o bucată de hârtie. 

— Nu vrei să ştii ce mi-a scris fratele tău? 

— Nu suficient încât să pun capăt alianţei, zise Chaol, 
întorcând scaunul. 

Tatăl său desfăcu oricum scrisoarea şi citi: 

„Sper că Anielle o să ajungă scrum. Şi tu odată cu el.” 
Un mic zâmbet odios. 

— Asta e tot ce a spus fratele tău. Moştenitorul meu - 
asta simte despre locul ăsta. Dacă nu o să protejeze oraşul 
Anielle, atunci, fără tine, ce o să i se întâmple? 

Tatăl său încerca o altă abordare, ca să îl facă să cedeze 
din cauza vinovăţiei. 

— Aş paria că respectul lui Terrin pentru Anielle are 
legătură cu ceea ce simte pentru tine, spuse Chaol. 

Lordul îmbătrânit se aşeză din nou pe scaun. 

— Vreau să ştii ce o să înfrunte Anielle, dacă nu reuşeşti 
să îl protejezi. Sunt dispus să negociez, băiete! El chicoti. 
Cu toate că ştiu cât de bine îţi respecţi promisiunile. 

Chaol încasă lovitura. 


— Sunt un bărbat bogat şi nu am nevoie de nimic din ce 
mi-ai putea oferi. 

— De nimic? Tatăl său arătă spre un cufăr de lângă 
fereastră. Ce-ai zice de ceva mai nepreţuit decât aurul? 

Când Chaol nu vorbi, bătrânul se îndreptă spre cufăr, îl 
descuie cu o cheie din buzunar şi deschise capacul. 
Apropiindu-se, Chaol se uită înăuntru. 

Scrisori. Tot cufărul era plin cu scrisori adresate lui cu 
un scris elegant. 

— Ea a descoperit cufărul. Chiar înainte să aflăm că 
Morathul mărşăluieşte spre noi, spuse tatăl său cu un 
zâmbet fals şi rece. Ar fi trebuit să le ard, bineînţeles, dar 
ceva m-a făcut, în schimb, să le păstrez. Cred că exact 
pentru asta. 

Cufărul era plin de scrisori. Toate scrise de mama lui. 
Adresate lui. 

— De când? întrebă el prea încet. 

— Din ziua în care ai plecat. 

Rânjetul dispreţuitor al tatălui îi zăbovi pe buze. 

Ani. Ani de scrisori din partea unei mame de la care nu 
mai primise veşti, de care crezuse că nu voia să discute cu 
el, care cedase dorințelor tatălui său. 

— Ai lăsat-o să creadă că nu i-am răspuns, spuse Chaol, 
surprins să constate că vocea îi era în continuare calmă. 
Nu le-ai expediat şi ai lăsat-o să creadă că nu i-am răspuns. 

Tatăl său puse capacul la loc şi încuie cufărul. 

— Aşa s-ar părea. 

— De ce? 

Era singura întrebare care conta. 

Tatăl se încruntă. 

— Nu te puteam lăsa să scapi de dreptul tău prin 
naştere, de Anielle, fără consecinţe, nu-i aşa? 

Chaol prinse cotierele scaunului ca să nu îl strângă de 
gât pe bărbat. 

— Crezi că dacă mi-ai arătat cufărul ăsta cu scrisorile ei 
o să vreau să negociez cu tine? 

Bătrânul pufni. 


— Eşti un bărbat sentimental. M-am convins de asta 
văzându-te cu soţia ta. Cred că ai negocia ca să poţi citi 
scrisorile astea. 

Chaol pur şi simplu îl fixă cu privirea şi clipi o dată, ca şi 
când ar fi putut calma vuietul din mintea şi inima lui. 

Mama lui nu îl uitase niciodată. Nu încetase să îi scrie. 

Chaol schiţă un zâmbet. 

— Păstrează scrisorile, spuse el, întorcând din nou 
scaunul spre uşă. Acum că te-a părăsit, s-ar putea să fie 
singura posibilitate să îţi aminteşti de ea. 

Deschise uşa biroului şi se uită peste umăr. 

Tatăl său rămase lângă cufăr, ţeapăn ca o sabie. 

— Nu negociez cu ticăloşii! spuse Chaol, zâmbind din 
nou când intră în holul de dincolo de uşă. Sunt sigur că n- 
am să încep cu tine! 

XXX 

Chaol le oferise sălbaticilor din Colţi o mică parte din 
teritoriul de la sud de Anielle. Tatăl său se înfuriase, 
refuzând să recunoască târgul, dar nu îl ascultase nimeni, 
spre amuzamentul lui Aelin. 

Două zile mai târziu, câţiva sălbatici sosiseră la 
marginea vestică a oraşului, în apropierea locului în care 
se aflase barajul, şi făcuseră semn să-i urmeze. 

Fiecare dintre bărbaţii bărboşi călărea un ponei de 
munte păros şi, chiar dacă hainele groase de blană le 
ascundeau trupurile masive, armele erau la vedere: 
topoarele, săbiile, cuţitele - toate străluceau în lumina 
cenuşie. 

Poporul lui Cain... sau fusese cândva. Aelin hotări să nu 
îl menţioneze în scurta lor prezentare. Iar Chaol, în mod 
înţelept, se abţinuse să recunoască faptul că îl ucisese pe 
bărbat. N 

Într-o altă viață. În altă lume. 

Pe un cal Munigi frumos pe care i-l împrumutase Hasar, 
Aelin călărea în faţa grupului în timp ce acesta mărşăluia 
din Anielle, Chaol călare pe Farasha în stânga ei, iar 
Rowan pe calul său Muniqi în dreapta sa. Tovarăşii lor 


erau împrăştiaţi în urmă, Lorcan vindecat suficient cât să 
călărească alături de Elide. 

Şi în spatele lor, şerpuind la distanţă, se deplasa armata 
khaganului. 

Cel puţin o parte din ea. Jumătate din călăreţii păsărilor 
ruk şi Darghanii aveau să mărşăluiască sub stindardul lui 
Kashin pe partea estică a munţilor, ca să atragă armata din 
trecătoarea Ferian în lupta din vale, în timp ce ei s-ar fi 
furişat din spate, direct în urma lor. 

Stratul de zăpadă era înalt în Colţi, cerul gri amenințând 
să aducă mai multă, dar iscoadele rukhinilor şi sălbaticii 
evaluaseră că vremea rea n-avea să-i lovească - cel puţin 
nu înainte să ajungă la trecătoare. 

O călătorie de cinci zile, cu armata prin munţi; trei zile 
pentru armata care mărşăluia de-a lungul lacului şi râului. 

Aelin îşi ridică privirea spre cerul cenuşiu când începu 
seria nesfârşită de serpentine pe versantul muntelui. 
Ruhkinii puteau căra o mare parte din echipamentul lor 
greu, slavă zeilor, dar urcatul munţilor avea să fie primul 
test. 

Armata khaganului traversase, totuşi, orice teren: munţi, 
deşerturi şi mări. Acum nu dădeau înapoi. 

Aşadar, Aelin presupuse că nici ea nu urma s-o facă. 
Pentru oricât timp ar mai fi avut, până s-ar fi terminat 
totul. 

Ultimul efort spre nord, spre casă... Ea zâmbi macabru 
la munţii care se conturau, la armata care se întindea mult 
în spatele lor. 

Şi doar pentru că putea, doar pentru că se îndreptau cel 
puţin spre Terrasen, Aelin dezlănţui un licăr de putere. O 
parte din stegarii din spatele lor şoptiră surprinşi, dar 
Rowan pur şi simplu zâmbi. Când începu să ardă, el zâmbi 
la speranţa şi hotărârea care ardeau în inima ei. 

Ea lăsă flacăra să o cuprindă, o strălucire aurie care ştia 
că putea fi văzută chiar şi din cele mai îndepărtate rânduri 
ale armatei, din oraşul şi fortăreaţa pe care le lăsau în 
urmă. 


Ca un far ce strălucea intens în umbra munţilor, în 
umbra armatei care îi aştepta, Aelin lumină calea spre 
nord. 


PARTEA A DOUA 
ZEI ŞI PORŢI 

Turnurile negre ale Morathului se înălţau deasupra 
forjelor fumegânde şi a focurilor de tabără ale văii de 
dedesubt ca un grup de săbii negre ridicate spre cer. 

Se înălţau spre norii joşi, unele rupte sau ciobite, altele 
încă întregi, dovada furiei ultimului act al lui Kaltain 
Rompier. 

Întinzându-şi larg aripile de culoarea funinginii, Dorian 
prinse o rafală de vânt care duhnea a fier şi hoit şi se 
înclină, ocolind fortăreaţa. Învăţase să folosească puterea 
vântului în zilele lungi de călătorie şi, chiar dacă în mare 
parte o parcursese în trupul unui uliu rapid cu coadă roşie, 
în dimineaţa asta. Se transformase într-o cioară obişnuită. 

Mai multe stoluri de ciori dădeau târcoale Morathului, 
cârâitul lor fiind la fel de asurzitor precum ciocanele care 
răsunau pe nicovalele din toată valea. În ciuda iadului 
dezlănţuit în nord, aici îşi ridicaseră tabăra mai mulţi 
soldaţi şi mai multe vrăjitoare. 

Dorian urmă exemplul celorlalte ciori şi se feri de 
balauri, zburând la joasă înălţime în timp ce sabaturile îşi 
vedeau de cercetările, raportările sau antrenamentele lor. 
Erau atât de multe vrăjitoare Dinţi-de-fier... Toate 
aşteptând. 

Ocoli turnurile cele mai înalte ale Morathului, studiind 
fortăreaţa, armata din vale şi balaurii din cuiburile lor de 
la înălţime. Cu fiecare bătaie a aripilor, greutatea a ceea 
ce ascunsese într-un afloriment la douăzeci de kilometri 
spre nord îl apăsa mai mult. 

Ar fi fost o nebunie să aducă acele două chei aici. 
Aşadar, le îngropase sub un strat mic de pietre, fără să 
îndrăznească măcar să marcheze locul. Putea doar să se 
roage să fie destul de departe pentru ca Erawan să nu le 


detecteze. 

Pe o latură a unui turn, două servitoare care cărau rufe 
ieşiră pe o uşiţă şi începură să urce pe scara exterioară 
spiralată, cu capetele plecate ca şi când ar fi încercat să 
ignore armata care se unduia departe, în jos, sau balaurii 
ale căror strigăte răsunau din roca neagră. 

Acolo. Uşa aia. 

Dorian zbură spre ea, impunându-şi să îşi potolească 
inima şi mirosul - singurul lucru care l-ar fi putut osândi - 
ca să rămână neobservat. Dar niciuna dintre vrăjitoarele 
Dinţi-de-fier care zburau pe deasupra nu observă cioara- 
care-nu-mirosea-a-cioară. lar cele două spălătorese care 
urcau treptele turnului nu strigară când el ateriză pe o 
mică balustradă din piatră şi îşi strânse aripile. 

Un salt şi ajunse pe pietre. 

Se transformase, muşchii şi oasele arzându-i, iar lumea 
devenise mai mică şi infinit mai mortală. 

Şi infinit mai puţin conştientă de prezenţa lui. 

Mustăţile lui Dorian zvâcniră, urechile uriaşe lipindu-i-se 
de cap. Strigătul balaurilor răsună prin corpul blănos şi 
firav, iar el scrâşni din dinţi - mari, aproape prea mari 
pentru gura mică. Duhoarea deveni aproape scârboasă. 

Putea mirosi... totul. Prospeţimea rufelor cărate în braţe 
acolo, mirosul de mosc al unei fierturi mâncate de 
spălătorese la prânz. Nu crezuse niciodată că şoarecii erau 
extraordinari, şi totuşi, cât zburase în trupul unui uliu nu 
se simţise atât de atent, atât de conştient. 

Intr-o lume făcută să îi ucidă, presupunea că şoarecii 
aveau nevoie de simţuri foarte ascuțite ca să 
supravieţuiască. 

Dorian îşi permise să inspire prelung înainte să se 
strecoare pe sub uşa închisă şi în Morath. 

XXX 

Poate că simţurile îi erau într-adevăr mai ascuţite, dar 
nu îşi dăduse niciodată seama cât de înfricoşător era un 
rând de scări fără să aibă picioare de om. 

Rămase în umbră, dispărând în praf şi beznă la apariţia 


tuturor paşilor care treceau pe lângă el. Unii aveau armuri, 
alţii cizme, alţii pantofi, toţi purtătorii lor fiind palizi şi 
nefericiţi. 

Nicio vrăjitoare, mulţumită zeilor. Şi niciun prinţ sau 
soldat valg. 

Cu siguranţă nici urmă de Erawan. 

Turnul în care intrase era o scară a servitorilor, una pe 
care i-o arătase Manon în timpul uneia dintre multele 
explicaţii oferite lui Aelin. Mulțumită ei, urma o hartă 
mentală, confirmată de zborul din ultimele câteva ore. 

Turnul lui Erawan - de acolo intenţiona să înceapă. lar 
dacă regele valg era prezent... avea să-şi dea seama. Ca să 
îl „răsplătească” pe Erawan pentru tot ce făcuse, 
indiferent de avertismentul lui Kaltain. 

Respirând sacadat, Dorian ajunse la baza treptelor în 
spirală, aducându-şi coada lungă pe lângă trup când se 
uită în holul slab luminat din faţă. 

De acolo trebuia să traverseze tot etajul, să urce pe altă 
scară, să meargă pe un alt hol, iar apoi, dacă era norocos, 
găsea turnul lui Erawan. 

Lui Manon nu i se permisese niciodată accesul. Nu 
ştiuse niciodată ce aştepta acolo - doar că era păzit de 
valgi tot timpul. Era un loc destul de bun să îşi înceapă 
căutarea. 

Urechile îi zvâcniră. Nu se apropia nimeni. Nicio pisică, 
din fericire. 

Dorian coti, blana lui gri-roşcată confundându-se cu 
roca, şi se grăbi de-a lungul şanţului unde zidul întâlnea 
podeaua. Un străjer stătea de pază în capătul holului, 
uitându-se în gol şi înălțându-se mare ca un munte când 
Dorian se apropie. 

Dorian aproape ajunsese la străjer şi răscrucea pe care o 
supraveghea când simţi agitația, apoi liniştea. 

Chiar şi străjerul se uită spre fereastra îngustă din 
spatele lui. 

Dorian se opri, ascunzându-se în umbră. 

Nimic. Niciun strigăt sau țipăt... încă. 


Străjerul reveni la postul său, dar scrută holul. N 

Dorian rămase nemişcat şi tăcut, aşteptând. li 
descoperiseră prezența? Dăduseră de ştire? 

Era imposibil să fie atât de uşor pe cât părea. Fără 
îndoială, Erawan avea capcane care să îl avertizeze dacă 
venea vreun inamic... 

Paşi grăbiţi şi uşori se auziră după colţ, iar străjerul se 
întoarse într-acolo. 

— Ce este? întrebă bărbatul. 

Servitorul se apropie cu aceeaşi viteză. 

— Cine mai ştie zilele astea la ce companie avem? Nu 
zăbovesc să aflu. 

Apoi bărbatul merse mai departe, trecând pe lângă 
Dorian. 

Nu grăbindu-se spre ceva, ci îndepărtându-se. 

Mustăţile lui Dorian se mişcară când adulmecă aerul. 
Nimic. 

Să aştepte pe hol nu i-ar fi folosit la nimic. Dar să 
meargă înainte, să vadă ce se întâmpla... Nici asta nu era o 
alegere înţeleaptă. 

Era un singur loc de unde ar fi putut să audă ceva. Unde 
oamenii bârfeau întotdeauna, chiar şi în Morath. 

Aşadar, Dorian se aventură din nou pe hol, coborând un 
alt rând de scări, picioruşele lui abia reuşind să se mişte 
destul de repede - spre bucătărie, fierbinte şi destul de 
luminată de vatra mare. 

Lady Elide lucrase aici şi-i cunoscuse pe aceşti oameni. 
Nu pe valgi, ci pe oamenii recrutaţi în armată, care fără 
îndoială vorbeau despre ce se întâmpla în fortăreaţa asta, 
aşa cum o făcuseră în palatul din Rifthold. 

Diverşi servitori şi bucătari aşteptau într-adevăr, 
uitându-se spre scările din partea opusă a bucătăriei 
cavernoase. La fel şi pisica zveltă şi vărgată, cu ochi verzi, 
din partea cealaltă a camerei. 

Dorian se făcu cât mai mic posibil. Dar felina nu îl luă în 
seamă, atentă la scări, ca şi când şi ea ar fi ştiut. 

Nişte paşi se auziră rapizi şi discreţi. Intrară două femei 


cu tăvi goale în mâini. Ambele palide şi tremurând. 

Un bărbat care trebuia să fie bucătarul-şef le întrebă: 

— Aţi văzut ceva? 

Una din femei scutură din cap. 

— Încă n-au ajuns în sala de consiliu. Slavă zeilor! 

Celeilalte îi tremurară mâinile când lăsă tava. 

— Vor ajunge destul de curând. 

— Norocul vostru că aţi ieşit înainte să vină ei, spuse 
cineva. Sau aţi fi putut să vă treziţi şi voi în farfuria lor! 

Într-adevăr, norocoase. Dorian zăbovi, dar servitorii din 
bucătărie îşi reluară ritmul, mulţumiţi că doi dintre ei 
reuşiseră să se întoarcă în siguranţă. 

Sala de consiliu - poate aceeaşi pe care o descrisese 
Manon. Unde prefera Erawan să îşi ţină întâlnirile. Iar 
dacă Erawan se îndrepta într-acolo... 

Dorian ieşi repede, ţinând cont de harta mentală 
desenată de Manon. Un prost - doar un prost ar fi mers de 
bunăvoie să îl vadă pe Erawan. Să rişte. 

Poate voia să moară. Poate era cu adevărat un prost. 
Dar voia să îl vadă. Trebuia să vadă această fiinţă care 
stricase atât de multe lucruri şi care era pe cale să le 
devoreze lumea. 

Trebuia să se uite la creatura care ordonase să fie 
înrobit, care o ucisese pe Sorscha. Şi, dacă era norocos, 
poate să-l ucidă. 

Ar fi putut să rămână în acest trup şi să atace, dar ar fi 
fost mai satisfăcător să revină în propriul corp, să o scoată 
pe Damaris şi să îl ucidă. Să îl lase pe Erawan să vadă 
banda albă din jurul gâtului său şi să ştie cine-i era călăul, 
că nu îl distrusese încă. 

Iar apoi Dorian ar fi găsit acea cheie. 

Liniştea îi arăta calea, poate mai mult decât harta 
mentală pe care o memorase. 

Holurile se goliră, iar aerul deveni dens şi rece, de parcă 
stricăciunea lui Erawan s-ar fi scurs din el. 

În faţa uşilor deschise nu stătea de pază niciun străjer, 
om sau valg. 


Nimeni care să observe silueta cu glugă care intră, 
mantia neagră plutind. 

Dorian se grăbi, fugind după acea siluetă tocmai când 
uşile se închiseră. Magia lui se intensifică, iar el îi impuse 
să se calmeze, să se încolăcească precum o viperă gata să 
atace. 

O lovitură ca să îl doboare pe Erawan, apoi s-ar fi 
transformat şi ar fi scos-o pe Damaris. 

Silueta se opri, mantia legănându-se, iar Dorian fugi 
spre cea mai apropiată umbră - cea de lângă crăpătura 
dintre uşă şi podea. 

Camera era una obişnuită, excepţie făcând masa de 
sticlă neagră din mijloc. Şi bărbatul cu păr blond şi ochi 
aurii de pe scaunul din faţa acesteia. 

Manon nu minţise. Erawan se lepădase într-adevăr de 
corpul lui Perrington pentru ceva mai la îndemână. 

Deşi tot se îmbrăca elegant, îşi dădu Dorian seama când 
regele valg se ridică, jacheta gri şi pantalonii fiind perfect 
croiţi. Nu avea nicio armă la brâu. Nici urmă de cheia 
Wyrd. 

Dar simțea puterea lui Erawan, nedreptatea pe care o 
emana. O simţea şi îşi amintea cum, împietrindu-i sufletul, 
puterea îi pusese stăpânire pe trup. 

Sângele îi îngheţă în vene. Rapid - trebuia să fie rapid. 
Să atace acum. 

— Asta e o plăcere neaşteptată! spuse Erawan, a cărui 
voce părea tânără. El gesticulă spre mâncare - fructe şi 
păstramă. Mâncăm? 

Magia lui Dorian sclipi când două mâini subţiri şi palide 
ca luna se ridicară din faldurile mantiei negre şi scoaseră 
gluga. 

Femeia pe al cărui chip îl ascunsese nu era frumoasă în 
sensul clasic. Totuşi, cu părul negru, ochii negri, buzele 
roşii... Era uimitoare. Fermecătoare. 

Un zâmbet îi dezgoli dinţii albi ca oasele. 

Dorian simţi un fior pe şira spinării văzând urechile 
delicate şi ascuţite care ieşeau prin părul negru. Fae. 


Femeia - femela era Fae. 

Ea îşi scoase mantia ca să dezvăluie o rochie lungă de 
un mov-închis înainte să se aşeze la masă în faţa lui 
Erawan. Nici urmă de ezitare sau frică nu se simţea în 
mişcările ei graţioase. 

— Aşadar, ştii de ce am venit. 

Erawan zâmbi când se aşeză, turnând un pocal cu vin 
pentru femelă, apoi pentru sine. Şi toate gândurile ucigaşe 
dispărură din mintea lui Dorian când regele valg întrebă: 

— Mai este vreun alt motiv pentru care ai catadicsi să 
vizitezi Morathul, Maeve? 

Orynthul nu mai fusese atât de liniştit din ziua în care 
Aedion şi cei rămaşi din regatul 'Terrasenului mărşăluiseră 
spre Theralis. 

Chiar şi atunci, în oraşul antic ridicat între gura râului 
Florine şi marginea munţilor Staghorn se auzise un 
zumzăit, pădurea Oakwald întinzându-se spre vest. 

Atunci, zidurile albe încă străluceau. 

Acum erau pătate şi gri, la fel de mohorâte precum cerul 
când Aedion, Lysandra şi aliaţii lor trecură prin uşile înalte 
de metal ale porţii vestice unde zidurile erau groase de doi 
metri, blocurile de piatră fiind atât de grele încât legenda 
spunea că Brannon apelase la uriaşii din munţii Staghorn 
ca să le târască până aici. 

Aedion ar fi dat orice ca acei uriaşi demult uitaţi să vină 
acum în oraş, ca vechile triburi ale Lupilor să coboare în 
fugă piscurile înalte din spatele oraşului, împreună cu 
spiriduşii pierduţi din Terrasen; ca oricare dintre vechile 
mituri să iasă din umbra timpului, aşa cum făcuseră Rolfe 
şi mycenienii. 

Dar el ştia că li se terminase norocul. 

Şi însoțitorii lor ştiau asta. Chiar şi Ansei din Briarcliff 
devenise la fel de tăcută ca Ilias şi asasinii lui, ţinându-şi 
umerii plecaţi. Fusese aşa de când capetele războinicilor ei 
aterizaseră printre soldaţii lor, părul său roşu ca vinul fiind 
lipsit de strălucire, iar paşii grei. El îi cunoştea groaza, 
vinovăția. Îşi dorea să fi avut o clipă să o consoleze pe 
tânăra regină, nu doar să-i ofere nişte scuze în grabă. Dar 
Ilias părea să vrea să facă exact asta, venind călare lângă 
Ansei şi ţinându-i companie tăcut. 

Oraşul fusese construit la picioarele castelului înalt şi 
aproape legendar, zidit pe o bucată de rocă proeminentă. 


Era un castel care se înălța atât de mult încât turlele cele 
mai înalte păreau să străpungă cerul. Cândva strălucise, 
trandafirii şi plantele agăţătoare acoperindu-i pietrele 
încălzite de soare, susurul a mii de fântâni răsunând în 
fiecare sală şi curte. Cândva, steaguri minunate 
fluturaseră din turnurile imposibil de înalte, veghind peste 
munţi, pădure, râu şi câmpia din Theralis de dedesubt. 

Devenise un mausoleu. 

Nimeni nu vorbi când urcară cu greu străzile şerpuite şi 
abrupte. Oamenii cu chipuri înfiorătoare ori se opriră ca să 
se holbeze, ori se grăbiră mai departe, pregătindu-se de 
asediu. 

Era imposibil să scape de asta, având în vedere că 
munţii Staghom erau în spatele lor, pădurea Oakwald era 
la vest şi mai era şi armata care avansa din sud. Da, ar fi 
putut să traverseze câmpiile spre est, dar încotro? Spre 
Suria, unde ar fi fost doar o chestiune de timp să fie găsiţi? 
Spre pustiul de dincolo de munţi, unde iernile erau atât de 
grele încât probabil că niciun muritor nu putea 
supravieţui? Oamenii din Orynth erau prizonieri, ca şi cei 
din armata lor. 

Aedion ştia că ar fi trebuit să îşi îndrepte umerii, să le 
zâmbească acestor oameni - poporul lui - şi să le ofere o 
urmă de curaj. 

Totuşi, nu o putea face. Nu putea să nu se întrebe câţi 
îşi pierduseră familiile şi prietenii în lupta de lângă râu. În 
lupta de săptămânile trecute. Câţi încă se rugau ca 
rândurile de soldaţi care se îndreptau spre oraş să 
dezvăluie pe cineva drag. 

Era greşeala lui, povara lui. Propriile alegeri îi 
conduseseră pe toţi aici. Alegerile lui lăsaseră multe 
cadavre în zăpadă, o adevărată potecă de la graniţa sudică 
tocmai până la râul Florine. 

Castelul alb se ivea, mai mare cu fiecare deal pe care îl 
urcau. Cel puţin aveau asta - avantajul terenului înalt. 


Măcar atât. 
XXX 


Darrow şi ceilalţi lorzi aşteptau. 

Nu în sala tronului, ci în camera de consiliu încăpătoare 
din partea cealaltă a palatului. 

Ultima dată când Aedion fusese în sală, un ticălos 
adarlanian, care-şi spunea „viceregele din Terrasen”, 
condusese şedinţa. 

După câte se vedea, bărbatul îşi luase podoabele, 
scaunele şi decoraţiunile de pe pereţi şi fugise în clipa în 
care regele fusese ucis. 

Aşadar, o masă de lucru veche servea acum drept birou 
de război, alături de o varietate de scaune pe jumătate 
putrede din diversele camere ale castelului. Ocupate acum 
de Darrow, Sloane, Gunnar şi Ironwood. Murtaugh, spre 
mirarea lui Aedion, se număra printre ei. 

Ei se ridicară când Aedion şi însoțitorii lui intrară. Nu 
din respect pentru Aedion, ci pentru nobilii care îl 
însoțeau. 

Ansei din Briarcliff studie locul sărăcăcios, la fel cum 
făcuse tot drumul prin castelul mohorât şi slab luminat şi 
fluieră încet. 

— Nu glumeai când ai spus că Adarlanul ţi-a prădat 
tezaurul. 

Erau primele cuvinte pe care le rostise în ultimele 
câteva ore. Zile. 

Aedion mormăi. 

— Până şi monedele de cupru, zise şi se opri în faţa 
mesei. 

— Unde este Kyllian? întrebă Darrow. 

Aedion îi schiță un zâmbet fals. Ren se încordă, 
desluşind avertismentul din acel zâmbet. 

— Mi-a ordonat să merg înainte cât conduce armata aici. 
Era o minciună. 

Darrow îşi dădu ochii peste cap şi apoi îl fixă cu privirea 
pe Rolfe, care încă se încrunta la castelul ponosit. 

— Înţeleg că trebuie să îţi mulţumim pentru retragerea 
norocoasă. 

Rolfe îl ţintui pe bărbat cu ochii verzi ca marea. 


— Aşa este. 

Darrow se aşeză din nou, urmat de ceilalţi lorzi. 

— Şi tu cine eşti? 

— Corsarul Rolfe, spuse domol piratul. Comandantul 
flotei Maiestăţii Sale. Şi moştenitorul poporului mycenian. 

Ceilalţi lorzi îşi îndreptară spatele. 

— Mycenienii au dispărut demult, zise lordul Sloane. 

Dar bărbatul observă sabia de la centura lui Rolfe, 
măciulia cu dragon de mare. Nu se îndoia că văzuse flota 
urcând pe Florine. 

— Au dispărut, dar nu au murit, răspunse Rolfe. Şi am 
venit ca să plătim o datorie veche. 

Darrow îşi masă tâmplele. Era bătrân - Darrow chiar îşi 
arătă vârsta când se rezemă de marginea mesei. 

— Ei bine, trebuie să le mulţumim zeilor pentru asta. 

— Lui Aelin trebuie să îi mulţumeşti pentru asta, zise 
Lysandra clocotind de furie. 

Bărbatul miji ochii, iar furia lui Aedion se transformă în 
ceva mortal. 

— Azi nu te prefaci, lady? întrebă Darrow cu o voce în 
care se simțeau epuizarea şi apăsarea. 

Lysandra arătă doar spre Rolfe şi apoi spre Ansei şi 
Galan, făcând semn cu braţul către ferestre, unde nobilii 
Fae şi Ilias al Asasinilor Tăcuţi se ocupau de soldaţii lor pe 
terenul castelului. 

— Toţi. Toţi au venit aici datorită lui Aelin. Nu datorită 
ţie. Deci înainte să iei peste picior flota Maiestăţii Sale, 
zicând că nu există, dă-mi voie să îţi spun că există. lar tu 
nu faci parte din ea. 

Darrow oftă prelung, masându-şi din nou tâmplele. 

— Poţi să părăseşti încăperea! 

— Pe naiba! mormăi Aedion. 

— Lady, e cineva care ar vrea să te vadă, interveni 
Murtaugh. Lysandra ridică din sprâncene, iar bătrânul 
tresări. Nu vreau să risc să o las singură în Allsbrook. 
Evangeline este în turnul nordic, în fostul dormitor al 
nepoatei mele. Te-a văzut apropiindu-te de la fereastră şi 


n-am putut decât să o conving să aştepte. 

Era o cale politicoasă şi inteligentă de a împrăştia 
furtuna care se forma. Aedion se gândi să îi spună 
Lysandrei că putea rămâne, dar Lysandra se mişca deja, 
părul negru fluturând în urma ei. 

După ce ea plecă, Aedion spuse: 

— A luptat în prima linie la fiecare bătălie. Aproape a 
murit înfruntându-i pe inamicii noştri. Nu am văzut pe 
niciunul dintre voi deranjându-se să facă la fel. 

Lorzii în vârstă se încruntară dezgustaţi. Totuşi, Darrow 
era cel care se mişcă pe scaun - puţin, ca şi când Aedion ar 
fi lovit o rană infectată. 

— Aedion, să fii prea bătrân ca să lupţi, spuse încet 
Darrow, în timp ce tinerii şi tinerele mor, nu este pe cât de 
uşor crezi. Îşi cobori privirea spre sabia fără nume de la 
centura lui Aedion. Nu este deloc uşor. 

Aedion se gândi să îi spună să-i întrebe pe oamenii care 
muriseră dacă nici asta nu era uşor, dar prinţul Galan îşi 
drese vocea. 

— Ce pregătiri se fac pentru asediu? 

Lorzii din Terrasen nu păreau încântați că sunt 
chestionaţi, dar deschiseră gurile odioase şi vorbiră. 

XXX 

O oră mai târziu, odată ce toţi ceilalţi fură conduşi spre 
camerele lor, apoi spre băi şi mese calde, Aedion se trezi 
urmându-i mirosul. 

Ea plecase spre turnul nordic şi spre străjerul care o 
aştepta, dar către sala tronului. 

Uşile înalte de stejar erau crăpate, cei doi cerbi în 
picioare sculptați pe acestea uitându-se la el. Cândva, 
filigranul de aur acoperise flacăra nemuritoare care 
strălucea între coarnele lor mândre. 

În ultima decadă, cineva jupuise aurul. Fie de ciudă, fie 
ca să câştige rapid un ban. 

Aedion se furişă printre uşi, simțind sala cavernoasă ca 
pe fantoma unui vechi prieten. 

De câte ori se văitase că era forţat să se îmbrace elegant 


şi să stea lângă tronuri, pe podiumul din capătul 
îndepărtat al sălii flancate de stâlpi? De câte ori o 
surprinsese pe Aelin adormind în timpul zilei nesfârşite de 
spectacole grandioase? 

Atunci, steagurile din toate teritoriile 'Terrasenului 
fuseseră agăţate de tavan. Atunci, podeaua albă de 
marmură fusese atât de lustruită încât îşi putea vedea 
reflexia în ea. 

Atunci, tronul din coarne de cerb stătuse pe podium, 
înalt şi principal. Construit din coarnele căzute ale cerbilor 
nemuritori din Oakwald. 

Cerbi care acum erau ucişi şi arşi, la fel cum fusese 
tronul din coarne de cerb după lupta din Theralis. Regele 
ordonase să se facă asta chiar pe câmpul de luptă. 

Lysandra stătea în faţa podiumului gol, uitându-se la 
marmura albă ca şi când ar fi putut vedea tronul care se 
aflase cândva acolo şi celelalte tronuri mai mici de lângă 
acesta. 

— Nu mi-am dat seama că Adarlanul a distrus atât de 
mult locul ăsta, spuse ea, fie simţindu-l, fie recunoscând 
ritmul paşilor lui. 

— Structura este încă intactă, zise Aedion. Cât timp o să 
rămână aşa, nu ştiu. 

Ochii verzi ai Lysandrei se îndreptară spre el, întunecaţi 
de extenuare şi tristeţe. 

— În sinea mea, rosti încetişor, o parte din mine a crezut 
că am să trăiesc să o văd stând aici. Arătă spre podium, 
spre locul unde se aflase cândva tronul din coarne de cerb. 
În sinea mea, am crezut că am putea reuşi cumva. În ciuda 
Morathului, a Lacătului şi a tuturor celorlalte lucruri. 

Pe chipul ei nu se citea nicio rază de speranţă. 

Probabil de asta se deranjase să discute cu el. 

— Şi eu am crezut asta, spuse Aedion la fel de încet, deşi 
cuvintele răsunară în sala mare şi goală. Şi eu am crezut 
asta. 

Regina spiriduşilor venise în Morath. 

Dorian îşi forţă bătăile inimii şi respiraţia să se calmeze 
când Maeve sorbi din vinul ei. 

— Înseamnă că nu mă cunoşti, spuse regina spiriduşilor, 
studiindu-l pe regele valg. 

Erawan se opri cu pocalul ridicat pe jumătate spre buze. 

— Nu eşti Maeve, regina din Doranelle? 

Aelin. O adusese Maeve pe Aelin aici? Ca să fie vândută 
lui Erawan? 

Pe toţi zeii... 

Maeve îşi lăsă capul pe spate şi râse. 

— Au trecut câteva milenii şi ţi-ai uitat până şi cumnata! 
Dorian se bucura că era mic şi tăcut şi neobservat. Ar fi 
putut foarte bine să ameţească. 

Erawan înţepeni. 

— Tu. 

Maeve zâmbi. 

— Eu. 

Cu ochii aurii, o măsură din priviri pe regina 
spiriduşilor. 

— În trupul unei Fae. În tot acest timp. 

— Sunt dezamăgită că nu ţi-ai dat seama. 

Pulsul puterii lui Erawan şerpui spre Dorian. Atât de 
asemănător - îngrozitor de asemănător cu puterea 
onctuoasă a prinţului valg. 

— Ştii ce ai... Regele valg tăcu. Îşi îndreptă umerii. 
Atunci, cred că ar trebui să îţi mulţumesc, spuse Erawan, 
stăpânindu-se. Dacă nu mi-ai fi trădat fratele, nu aş fi 
descoperit lumea asta încântătoare. Şi nu aş fi fost pregătit 
s-o cuceresc. El sorbi din pocal. Dar întrebarea rămâne. De 
ce ai venit aici? De ce te-ai dezvăluit acum? Vechii mei 


duşmani - poate nu-mi sunt duşmani. 

— Nu am fost niciodată inamicul tău, spuse Maeve cu 
vocea calmă. Totuşi, fraţii tăi au fost inamicii mei. 

— Cu toate astea, te-ai căsătorit cu Orcus ştiind foarte 
bine cum era. 

— Poate ar fi trebuit să mă căsătoresc cu tine, când mi- 
ai propus, zise şi afişă un zâmbet sfios şi oribil. Dar atunci 
eram foarte tânără. Uşor de păcălit. 

Erawan râse încet, făcându-l pe Dorian să-şi simtă 
stomacul întorcându-se pe dos. 

— Niciodată nu ai fost aşa. lar acum, iată-ne! 

Dacă Aelin era aici, dacă Dorian putea să o găsească, 
probabil ar fi putut să-i atace pe regele şi regina valgă... 

— lată-ne! spuse Maeve. Tu, gata să cucereşti 
continentul ăsta, iar eu, dispusă să te ajut. 

Erawan îşi sprijini o gleznă pe genunchi. 

— Repet întrebarea: de ce? 

Maeve netezi cu degetele faţetele pocalului. 

— Poporul meu m-a trădat. După tot ce am făcut pentru 
ei, după ce i-am protejat, s-au ridicat împotriva mea. 
Armata pe care am adunat-o a refuzat să mărşăluiască. 
Nobilii şi servitorii mei refuză să se supună. Nu mai sunt 
regina din Doranelle. 

— Pot presupune cine ar putea fi în spatele acestui 
lucru, spuse Erawan. 

Întunericul pâlpâi în cameră, îngrozitor şi rece. 

— Am tinut-o prizonieră pe Aelin a Focului Sălbatic. Am 
sperat să o aduc aici la tine când era... pregătită. Dar 
santinela pe care am desemnat-o să o supravegheze a 
făcut o mare greşeală. Recunosc şi eu că am fost păcălită. 
lar acum ea este din nou liberă. Şi le-a trimis scrisori unor 
indivizi influenţi din Doranelle. Este foarte posibil să fie 
deja pe continentul ăsta. 

Îl străbătu un fior de uşurare. 

Erawan flutură o mână. 

— În Anielle. Risipindu-şi cu nesăbuinţă puterea. 

Ochii lui Maeve străluciră. 


— Ea m-a costat regatul şi tronul. Cercul meu de 
războinici de încredere. Neutralitatea de care aş fi putut să 
dau dovadă în războiul ăsta şi indulgenţele pe care aş fi 
putut să le acord au dispărut în clipa în care ea şi 
partenerul ei au plecat. 

O  găsiseră. Cumva, ei o găsiseră. lar Anielle... să 
îndrăznească să spere că şi Chaol ar fi putut fi acolo? 

Dorian ar fi putut striga victorios, dar Maeve continuă: 

— Aelin Galathynius o să vină după mine, dacă îţi 
supravieţuieşte. Nu plănuiesc să îi las şansa să facă asta. 

Erawan zâmbi mai larg. 

— Aşadar, te-ai gândit să te aliezi cu mine. 

— Doar împreună putem garanta că descendența lui 
Brannon este răsturnată pentru totdeauna. Fără să se mai 
ridice vreodată. 

— Atunci, de ce nu ai ucis-o când ai avut-o? 

— Tu ai fi făcut-o, frate? Nu ai fi încercat să o corupi? 

Tăcerea lui Erawan fu o confirmare suficientă. 

— Îmi spui multe lucruri, soro. Te aştepţi să te cred atât 
de uşor? întrebă regele valg. 

— M-am gândit că s-ar putea să zici asta. Zâmbi. La 
urma urmei, nu mi-a mai rămas nimic în afară de propria 
putere. 

Erawan tăcu, de parcă ar fi fost foarte conştient de 
dansul pe care îl începuse regina. 

Ea întinse o mână albă ca luna spre mijlocul camerei. 

— E posibil să-ţi mai pot oferi ceva, dacă te interesează. 

Cu o mişcare a degetelor ei subţiri, un gol apăru pur şi 
simplu în mijlocul camerei. 

Dorian tresări, ghemuindu-se mai mult în umbră şi praf, 
fără să se deranjeze să îşi ascundă tremuratul când o 
grozăvie pe care doar adevăratul întuneric o putea crea 
apăru în partea cealaltă a găurii. Portalul. 

— Uitasem că stăpâneşti darul ăsta, spuse Erawan, ochii 
lui aurii strălucind la creatura care acum se pleca în faţa 
lor, cu cleştii ţăcănind. 

Păianjenul. 


— Şi am uitat că încă se deranjau să ţi se supună, 
continuă Erawan. 

— Când spiriduşii m-au alungat, spuse Maeve, schiţând 
un zâmbet la păianjenul imens, m-am întors la cei care mi- 
au fost întotdeauna loiali. 

— Păianjenii  stygian au devenit nişte ființe 
independente, fu replica lui Erawan. Lista ta de aliați 
rămâne scurtă. 

Maeve scutură din cap, părul negru strălucind. 

— Ăştia nu sunt păianjeni stygian. 

Prin portal, Dorian reuşi să zărească roca neagră şi 
zimţată. Munţii. 

— Sunt păienjeniţele „kharankui”, aşa cum le numesc 
oamenii de pe continentul sudic. Servitoarele mele cele 
mai loiale. 

Inima lui Dorian bătu cu putere când păienjeniţa făcu 
din nou o plecăciune. 

Chipul lui Erawan deveni calm şi plictisit. 

— Ce nevoie aş avea de ele? întrebă şi gesticulă spre 
ferestrele din depărtare şi priveliştea infernală pe care o 
crease. Am creat armate de bestii loiale mie. Nu am nevoie 
de câteva sute de păianjeni. 

Maeve nici măcar nu şovăi. 

—  Servitoarele mele sunt descurcăreţe, reţeaua lor 
ajungând departe. Ele îmi vorbesc despre ce se întâmplă în 
lume. Şi despre... următoarea fază a planurilor tale 
măreţe. 

Dorian îşi adună puterile. Erawan înţepeni. 

Maeve vorbi tărăgănat. 

— Prinţesele valge au nevoie de gazde. Ţi-a fost greu să 
găseşti unele destul de puternice, potrivite să le 
primească. Prințesa  khaganatului a reuşit să 
supravieţuiască demonului pe care l-ai amplasat în ea şi 
este din nou stăpână pe propriul trup. 

Prinţese valge. Pe continentul sudic. Chaol... 

— Ascult, spuse Erawan. 

Maeve arătă spre păienjeniţa care stătea încă aplecată 


în faţa portalului - a portalului spre continentul sudic, 
deschis la fel de uşor ca o fereastră. 

— De ce să te deranjezi cu gazde umane pentru cele 
şase prințese rămase, când ai putea crea unele mult mai 
puternice? Şi serviabile. 

Erawan îndreptă ochii aurii spre păienjeniţă. 

— Tu şi specia ta aţi permite aşa ceva? fură primele lui 
cuvinte adresate creaturii. 

Cleştii păienjeniţei ţăcăniră, ochii ei oribili clipind. 

— Ar fi o onoare să ne dovedim loialitatea faţă de regina 
noastră. 

Maeve îi zâmbi păienjeniţei. Dorian se cutremură. 

— Gazde nemuritoare şi puternice, îi spuse mieros 
Maeve regelui valg. Cu darurile lor înnăscute, imaginează- 
ţi cum ar putea prospera prinţesele în trupul lor, şi 
gazdele, şi prinţesele devenind ceva mai mult. 

Devenind o oroare care depăşea orice imaginaţie. 

Erawan nu spuse nimic, iar Maeve mişcă din degete, 
portalul şi păienjeniţa dispărând. Ea se ridică, la fel de 
grațios ca o umbră. 

— Te las să te gândeşti la alianţa asta, dacă asta vrei. 
Păienjeniţele kharankui o să mi se supună şi o să 
mărşăluiască de bunăvoie sub stindardul tău. 

— Totuşi, ce-am să-i zic fratelui meu când am să-l revăd? 

Maeve îşi înclină capul. 

— Plănuieşti să îl vezi din nou pe Orcus? 

— De ce crezi că mi-am petrecut atât de mult timp 
construind armata asta şi pregătind lumea, dacă nu să îmi 
întâmpin din nou fraţii? Dacă nu să îi impresionez cu ce am 
făcut aici? 

Erawan i-ar fi adus din nou pe regii valgi în Erilea, dacă 
ar fi avut ocazia. lar dacă ar fi făcut-o... 

Maeve îl studie pe regele aşezat. 

— Spune-i lui Orcus că m-am săturat să îl aştept să vină 
acasă din cuceririle lui. Ea zâmbi ca un păianjen. Aş fi 
preferat să mă alătur lui. 

Erawan clipi, singurul semn de surprindere. Apoi flutură 


elegant o mână, iar un vânt-fantomă deschise uşile. 

— Am să mă gândesc la asta, soro! Pentru curajul de a 
mă aborda, am să-ţi permit să rămâi ca invitată a mea 
până iau o decizie. Doi străjeri apărură pe hol, iar Dorian 
îşi adună puterile, încordându-şi lăbuţele pe pietre. Ei te 
vor conduce în camera ta. 

Dacă ar fi rămas prea mult timp în camera asta, s-ar fi 
putut da de gol, dar nu simţise cheia la regele valg. Avea 
să-şi continue căutarea mai târziu şi să se gândească şi la 
cea mai bună cale de a-l ucide pe rege. Dacă era destul de 
nebun să rişte asta. Pentru moment... 

Maeve îşi luă mantia, înfăşurând-o în jurul ei, iar Dorian 
se grăbi înainte, ascunzându-se din nou când regina 
spiriduşilor ieşi. 

Străjerii o conduseră pe hol, pe o scară spiralată şi într- 
un turn de lângă cel al lui Erawan. Era bine mobilat, cu 
lemn lustruit de stejar şi cearşafuri curate de in. Era, 
probabil, ce mai rămăsese din anii în care fusese o 
fortăreață umană, şi nu o casă a ororilor. 

Când uşa se închise în urma lui Maeve, ea se rezemă de 
lemnul cu ţinte de fier şi oftă. 

— Ai de gând să te ascunzi în trupul ăla jalnic toată 
ziua? 

Dorian fugi spre spaţiul dintre uşă şi podea, dar ea îl 
călcă pe coadă cu cizma neagră. 

Durerea se răspândi prin oasele lui, dar piciorul ei 
rămase pe loc. Magia lui clocoti, biciuind, dar un vânt 
negru o cuprinse cu ghearele, sufocând-o. Înăbuşind-o. 

Regina spiriduşilor îi zâmbi. 

— Nu eşti un spion prea priceput, rege al Adarlanului! 

Magia lui Dorian se luptă, vuind când puterea 
întunecată a lui Maeve o tinu în plasă. Dacă ar fi putut să 
se transforme într-un balaur şi să îi rupă capul... 

Dar Maeve zâmbi, obosită şi amuzată, şi îşi ridică 
piciorul de pe biata lui coadă, eliberându-i apoi magia. 

El tremură când puterea întunecată şi supărătoare îşi 
trecu ghearele peste magia lui, îi atinse miezul brut şi 
strălucitor şi dispăru. 

Fu un efort să nu vomite, să nu-şi atingă fâşia de piele 
albă de pe gât doar ca să fie sigur că acea putere 
dispăruse. 

Zâmbetul lui Maeve dansa pe buzele-i roşii, magia lui 
încă tremurând în prezenţa puterii ei. Puterea de a 
pătrunde în mintea cuiva, de a sfâşia psihicul. Era un alt 
soi de duşman. Unul pentru care i-ar fi trebuit o altă cale 
de luptă. Una nebunească şi nesăbuită. Calea unui 
curtean. 

Aşadar, el se transformă, blana devenind piele, iar labele 
mâini. Când în cele din urmă apăru în faţa Reginei 
Spiriduşilor în forma de bărbat, ea zâmbi mai larg. 

— Ce chipeş eşti! 

Dorian schiţă o plecăciune, dar nu îndrăzni să ducă 
mâna spre sabia Damaris de la centură. 

— Cum ţi-ai dat seama? 

— Credeai că nu te-am văzut, că nu ţi-am simţit mirosul 
şi puterea în amintirile lui Aelin? Ea îşi înclină capul. Deşi 
spionii mei nu mi-au raportat interesul tău pentru 
transformare. 

Cyrene. Groaza îl cuprinse. 

Maeve înaintă în cameră şi se aşeză pe banca din faţa 
picioarelor patului, la fel de regal ca şi când ar fi stat pe 


tronul ei. 

— Cum crezi că au ştiut matroanele unde să te 
găsească? 

— Cyrene a fost în tabără doar de o zi, reuşi el să spună. 

— Chiar crezi că nu sunt alţi păianjeni acolo, în munţi? 
Cu toţii ne dau socoteală ei şi mie. A trebuit să şoptească o 
singură dată, celor potriviti, iar ei m-au găsit. Şi le-au găsit 
pe vrăjitoarele Dinţi-de-fier. Maeve îşi trecu o mână peste 
poala rochiei. Rămâne de văzut dacă Erawan ştie de 
darurile tale. Înainte să o ucizi, Cyrene cu siguranţă m-a 
informat că eşti... diferit. 

El nu regreta că o ucisese. 

— Dar asta n-are nicio importanţă. Cyrene a murit, iar tu 
eşti departe de influenţa lui Manon Cioc-Negru. 

Dorian îşi sprijini o mână de mânerul lui Damaris. 

Maeve zâmbi văzând sabia veche. 

— Se pare că regina Terrasenului a învăţat să împartă. A 
strâns un mic tezaur, nu-i aşa? 

Dorian tresări. Dacă Maeve ştia tot ce avea Aelin... 

— Ştiu şi asta, spuse Maeve, ochii ei negri devenind 
pătrunzători. Sabia Damaris se încălzi în mâna lui. Şi ştiu 
că păianjenul cel puţin nu a presupus adevărul acela. Ea îl 
măsură din priviri. Unde sunt ei acum, Dorian Havilliard? 

Ceva alunecos şi ascuţit încercă să intre în mintea lui... 

Magia lui Dorian vui. Un strat de gheaţă se izbi de acele 
gheare mentale. Le spulberă. 

Maeve chicoti, iar Dorian clipi, văzând că şi camera era 
acoperită de gheaţă. 

— O metodă teatrală, dar eficientă. 

Dorian îi zâmbi superior. 

— Crezi că sunt destul de prost să te las să intri în 
mintea mea? Cu o mână încă pe sabie, o băgă pe cealaltă 
în buzunar, măcar ca să-i ascundă tremuratul. Sau să îţi 
spun unde se ascund ei? 

— A meritat să încerc, zise Maeve. 

— De ce nu suni alarma? fu singurul lui răspuns. 

Maeve se rezemă, studiindu-l din nou. 


— Vrei ce vreau şi eu. Erawan o are. Oare asta nu ne 
face un fel de aliaţi? 

— Trebuie să fii nebună dacă tu crezi că ţi-aş da 
vreodată cheile! 

— Zău? Ce ai face cu ele, Dorian? Le-ai distruge? 

— Tu ce ai face? Ai cuceri lumea? 

Maeve râse. 

— O, în niciun caz ceva atât de obişnuit! M-aş asigura că 
Erawan şi fraţii lui nu se mai pot întoarce. 

Damaris rămase caldă în mâna lui. Regina spunea 
adevărul. Sau într-o anumită măsură. 

— Recunoşti atât de uşor că plănuieşti să îl trădezi pe 
Erawan? 

— De ce crezi că am venit aici? îl întrebă Maeve. 
Oamenii mei m-au alungat şi am presupus că ai să vii 
destul de curând în Morath. 

Căldura lui Damaris nu şovăi, dar Dorian spuse: 

— Doar nu presupui că te-aş crede că ai venit aici ca să 
îmi câştigi loialitatea. Am văzut că plănuieşti să îi oferi lui 
Erawan păienjeniţele tale ca să îi ajute prinţesele. 

Dorian nu voia să ştie ce puteau face prinţesele valge, 
de ce întârziase Erawan să le dezlănţuie. 

— Un mic sacrificiu din partea mea ca să îi câştig 
încrederea. Damaris rămase caldă. Noi doi nu suntem atât 
de diferiţi. Acum nu mai am nimic de pierdut, mulţumită 
prietenei tale. 

Adevăr, adevăr, adevăr. 

Şi iat-o - deschiderea pe care o aşteptase el. 

Ţinându-şi mintea închisă în zidul de gheaţă, magia sa 
evaluând inamicul din faţa lui, Dorian îşi luă mâna de pe 
mânerul sabiei Damaris. Îi permise să-i vadă neîncrederea 
când îi spuse: 

— Aelin pare să se priceapă de minune să distrugă 
regatele altor oameni în timp ce îl protejează pe al ei. 

— Şi să îi lase pe alţii să îi plătească datoriile. 

Dorian înţepeni, deşi magia lui continua să stea de pază, 
monitorizând puterea ei întunecată care se plimba pe 


lângă bariera minţii lui. 

— Nu de aceea ai venit? întrebă Maeve. Să fii sacrificiul, 
astfel încât Aelin să nu fie nevoită să se distrugă? Ea ţâţâi. 
Ce risipă colosală ca oricare din voi să plătească preţul 
nesăbuinţei Elenei! 

— Da. 

Spunea adevărul. 

— Pot să îţi povestesc ce mi-a dezvăluit Aelin în 
momentele în care am reuşit să pătrund în mintea ei? 

Dorian nu îndrăzni să o mai atingă pe Damaris. 

— Ai înrobit-o, spuse el furios. Nu vreau să aud nimic 
despre asta. 

Maeve îşi dădu părul peste umăr, fredonând. 

— Aelin se bucură că eşti tu, zise ea pur şi simplu. Speră 
să revină prea târziu şi vrea ca tu să duci la capăt ceea ce 
vrei să faci şi să o scuteşti de o alegere îngrozitoare. 

— Are un partener şi un regat. Nu o condamn. 

Duritatea cuvintelor lui nu era întru totul falsă. 

— Tu nu ai? Nu ai un regat de care să ai grijă, unul la fel 
de puternic şi nobil ca Terrasenul? Când el nu răspunse, 
Maeve continuă: Au trecut câteva săptămâni de când Aelin 
a fost eliberată. Şi nu a venit să te caute. 

— Continentul este vast. 

Ea zâmbi cu subînţeles. 

— Dacă ar fi vrut, ar fi putut să te găsească. Şi totuşi, a 
plecat spre Anielle. 

El ştia ce fel de joc juca ea. Magia lui alunecă puţin. 
Lăsă o deschidere. 

Magia lui Maeve se avântă spre aceasta, căutând o cale 
de intrare. Abia traversase pragul când el scrâşni din dinţi 
şi o aruncă din nou din mintea lui, zidul de gheaţă izbindu- 
se de ea. 

— Dacă vrei să mă aliez cu tine, ai un mod tare ciudat de 
a mi-o arăta! 

Maeve râse încet. 

— Mă poţi condamna că încerc? 

Dorian nu-i răspunse, fixând-o cu privirea un minut lung. 


Se arătă gânditor. Tot ce ştia despre intrigile de la curte şi 
instruirea de care avusese parte îi opaciză chipul, făcându- 
l imposibil de citit. 

— Crezi că mi-aş trăda prietenii atât de uşor? 

— Este trădare? spuse gânditoare Maeve. Să găseşti o 
alternativă pentru tine şi Aelin Galathynius ca să nu plătiţi 
preţul suprem? Asta am avut de gând pentru ea de la bun 
început: să o împiedic să fie un sacrificiu pentru zeii 
insensibili. 

— Zeii aceia sunt fiinţe puternice. 

— Atunci, unde sunt ei acum? Ea gesticulă spre cameră 
şi fortăreață. Liniştea fu răspunsul. Se tem. De mine, de 
Erawan. De chei. Îi zâmbi ca un şarpe. Se tem de tine. De 
tine şi Aelin, Aducătoarea-Focului, care sunteţi destul de 
puternici ca să îi trimiteţi acasă - sau să îi osândiţi. 

El nu răspunse. Ea nu se înşela întru totul. 

— De ce să nu îi sfidăm? De ce să ne supunem dorințelor 
lor? Ce ai făcut pentru tine? 

Chipul îndurerat al Sorschei licări în faţa ochilor lui. 

— Nu există o altă cale de a pune capăt lucrurilor, spuse 
Dorian în cele din urmă. 

— Cheile ar putea s-o facă. 

Să le folosească, în loc să încuie din nou poarta cu ele şi 
să le lase acolo. 

— Ar putea face orice, continuă Maeve. Să îl distrugă pe 
Erawan, să îi alunge pe acei zei înapoi în patria lor, dacă 
asta vor. Îşi înclină capul. Să deschidă altă uşă spre 
ţinuturi paşnice şi odihnitoare. 

Spre femeia care fără îndoială ar fi fost acolo. 

Puterea întunecată şi acaparatoare care îi pândea 
mintea dispăru; se retrase în stăpâna ei. 

Aelin o făcuse cândva. Deschisese uşa ca să o vadă pe 
Nehemia. Era posibil. Întâlnirile cu Gavin şi Kaltain 
confirmau asta. 

— Dar dacă nu te-ai alia doar cu mine, întrebă el în cele 
din urmă, ci cu Adarlanul? 

Maeve nu răspunse, ca şi când oferta ar fi surprins-o. 


— Ar fi o alianţă mai importantă; am face mai mult decât 
să lucrăm împreună ca să găsim cheia, spuse gânditor 
Dorian şi ridică din umeri. Tu nu ai niciun regat şi clar îţi 
doreşti un altul. De ce să nu ne împrumuţi nouă, 
Adarlanului şi mie, darurile tale? Adu-ţi păienjeniţele de 
partea noastră. 

— În urmă cu o clipă, erai palid că ţi-am înrobit prietena. 

— O, încă sunt. Totuşi, nu sunt atât de mândru să refuz 
să mă gândesc la posibilitatea asta. Vrei un regat? Atunci, 
alătură-te mie! Aliază-te cu mine, lucrează cu mine ca să 
obţinem ce avem nevoie de la Erawan, şi am să te fac 
regina unui teritoriu mult mai mare, a unui popor care nu 
o să se ridice împotriva ta. Ar fi, presupun, un nou început. 

Când ea încă nu vorbi, Dorian se rezemă de uşă, 
întruchiparea nonşalanţei. 

— Crezi că încerc să te păcălesc. Poate asta fac. 

— Şi Manon Cioc-Negru? Cum rămâne cu promisiunile 
făcute ei? 

— Nu i-am promis nimic în privinţa tronului meu, iar ea 
nu vrea oricum să aibă de-a face cu asta. Nu îşi ascunse 
amărăciunea când ridică din nou din umeri. Căsniciile s-au 
clădit şi pe temelii mult mai volatile. 

— Aelin a Focului Sălbatic te-ar putea considera inamic, 
dacă ne-am uni cu adevărat. 

— Aelin nu ar risca să ucidă un aliat - nu acum. Şi o să 
descopere că nu este singura capabilă să salveze lumea 
asta. Poate o să vină chiar să îmi mulţumească, dacă este 
atât de nerăbdătoare să evite să fie sacrificată, aşa cum 
pretinzi tu. 

Un zâmbet mişcă buzele roşii ale lui Maeve. 

— Eşti tânăr şi prost. 

Dorian schiţă din nou o plecăciune. 

— Sunt şi foarte chipeş şi dornic să îmi ofer tronul într- 
un gest de bună credinţă. 

— Te-aş putea vinde lui Erawan chiar acum, iar el m-ar 
răsplăti scump. 

— Te-ar răsplăti - ca şi când ai fi un câine care îi aduce 


înapoi un fazan stăpânului său. Dorian râse, iar ochii ei 
licăriră. Tu eşti cea care a propus alianţa dintre noi, nu eu. 
Dar gândeşte-te la asta: ai să îngenunchezi sau ai să 
conduci, Maeve? El îşi atinse gâtul, chiar deasupra fâşiei 
de piele palidă. Eu am îngenuncheat şi am aflat că nu mă 
interesează să o fac din nou. Nici pentru Erawan, pentru 
Aelin sau pentru altcineva. Ridică din nou din umeri. 
Femeia pe care o iubesc este moartă. Regatul meu este 
destrămat. Ce mai am de pierdut? Permise ca o parte din 
vechea gheaţă, golul din pieptul lui, să i se ridice spre faţă. 
Sunt dispus să joc jocul ăsta. Tu? 

Maeve amuţi iarăşi. Şi lent, acele mâini-fantomă se 
furişară în colţurile minţii lui. 

El o lăsă să vadă adevărul pe care îl căuta. 

Suportă acea atingere cercetătoare, în sfârşit, Maeve 
expiră pe nas. 

— Ai venit în Morath pentru o cheie şi ai să pleci cu o 
mireasă. Dorian aproape se încovoie de uşurare. 

— Am să plec cu ambele. Şi repede. 

— Şi cum presupui că ai să găseşti ceea ce cauţi? 

Dorian zâmbi la regina spiriduşilor. Regina valgă. 

— Lasă asta în seama mea. 

XXX 

Câteva ore mai târziu, din vârful celui mai înalt turn din 
Morath, Dorian se uită la focurile de tabără ale armatei 
împrăştiate în vale, penele lui de corb zburlindu-se în 
vântul rece ce sufla dinspre piscurile înconjurătoare. 

Cel puţin ţipetele şi mârâiturile se liniştiseră, ca şi cum 
Chiar şi temnicerii Morathului aveau ore obişnuite de 
lucru. Poate ideea i s-ar fi părut întunecat de amuzantă, 
dacă nu ar fi ştiut ce fel de lucruri erau distruse şi create 
aici. 

Vărul lui, Roland, ajunsese în locul acesta. Ştia, deşi 
nimeni nu îi confirmase. Supravieţuise el transformării 
într-un prinţ valg sau fusese doar o masă pentru una dintre 
grozăviile care pândeau pe aici? 

Îşi ridică fruntea, scrutând cerul înnorat. Luna era o 


ceaţă albă în spatele lor, o dâră de lumină care părea 
dornică să rămână ascunsă de ochii vigilenţi ai Morathului. 

Un joc periculos. El juca un joc al naibii de periculos. 

Oare Gavin îl privea acum, din locul în care se odihnea? 
Aflase cu ce fel de monstru se aliase Dorian? 

Nu îndrăznea să-l invoce pe rege aici. Erawan era mult 
prea aproape. 

Destul de aproape încât Dorian să poată ataca. Poate 
fusese o prostie din partea lui să nu o facă. Poate ar fi fost 
prost să încerce, aşa cum îl avertizase Kaltain, când ar fi 
putut să le dezvăluie misiunea. Când Erawan avea la 
îndemână colierele acelea. 

Dorian aruncă o privire la turnul alăturat, unde dormea 
Maeve. Un joc foarte periculos. 

Turnul întunecat de lângă al ei părea să zvâcnească de 
putere. Totuşi, sala consiliului de pe hol era încă luminată. 
lar în sală... mişcare. Oameni treceau pe lângă torţe. 
Grăbindu-se. 

Era stupid. Extrem de stupid, şi totuşi, se trezi bătând 
din aripi în noaptea rece. Se trezi înclinându-se, apoi 
năpustindu-se spre o fereastră întredeschisă de pe hol. 

Deschise fereastra puţin mai mult cu ciocul şi ascultă. 

— Sunt de câteva luni aici, iar acum îmi refuză sfatul? 

Un bărbat înalt şi slab mergea cu paşi apăsaţi pe hol. 
Departe de sala de consiliu a lui Erawan. Spre uşa turnului 
de la capătul holului şi spre străjerii cu chipuri inexpresive 
postați acolo. 

Lângă el, doi bărbaţi mai scunzi se luptau să ţină pasul. 
Unul din ei spuse: 

— Motivele lui Erawan sunt într-adevăr misterioase, lord 
Vernon. Nu face nimic fără motiv. Ai încredere în el. 

Dorian înţepeni. 

Vernon Lochan. Unchiul lui Elide. 

Magia lui spori, gheaţa crăpându-se pe pervazul 
ferestrei. 

Dorian îl urmări pe lordul înalt şi slab când trecu repede 
pe lângă el, mantia lui neagră de blană măturând pietrişul. 


— Am avut mai multă încredere în el decât se putea 
aştepta! izbucni Vernon. 

Lordul şi lacheii săi ocoliră mult uşa turnului când 
trecură pe lângă aceasta, cotiră şi dispărură, vocile lor 
dispărând odată cu ei. 

Dorian studie holul gol, sala consiliului din capătul 
îndepărtat şi uşa încă întredeschisă. 

Nu ezită. Nu îşi dădu timp să se răzgândească în timp ce 
îşi făcu planul. Şi aşteptă. 

XXX 

Erawan ieşi după o oră. 

Inima lui Dorian bătea cu putere, dar el îşi păstră poziţia 
pe hol, umerii drepţi şi mâinile la spate. Exact cum li se 
înfăţişase străjerilor când cotise, zburând spre un hol 
liniştit înainte să se transforme şi să vină aici. 

Regele valg îl studie o dată, iar gura i se strânse. 

— Credeam că ţi-am zis să pleci în seara asta, Vernon. 

Dorian făcu o plecăciune, impunându-şi să respire calm 
la fiecare pas făcut de Erawan spre el. Magia lui se agita, 
dând înapoi îngrozită în faţa creaturii care se apropia, dar 
el o forţă să coboare într-un ungher unde Erawan nu o 
putea sesiza. 

Aşa cum nu îl sesizase mai devreme pe Dorian. Poate că 
magia brută din el ştergea şi orice miros detectabil. 

Dorian îşi plecă fruntea. 

— M-am întors în camera mea, dar mi-am dat seama că 
mai am o întrebare, stăpâne. 

El se rugă ca Erawan să nu observe hainele diferite, 
sabia pe care o ţinea pe jumătate ascunsă sub mantie. Se 
rugă ca Erawan să decidă că Vernon se întorsese în 
camera lui, se schimbase şi revenise. Şi se rugă ca 
discursul să fie destul de asemănător cu al lordului din 
Perranth, ca să fie convingător. 

Era un bărbat sclifosit şi slugarnic, care şi-ar fi vândut 
propria nepoată unui rege demon. 

— Ce este? 

Erawan merse pe hol spre turnul său, un coşmar 


înfăşurat într-un trup frumos. 

Să lovească acum. Să-l ucidă. 

Şi totuşi, Dorian ştia că nu venise aici pentru asta. Nici 
pe departe. 

Îşi tinu capul plecat, vorbind încet. 

— De ce? 

Erawan îşi îndreptă ochii aurii şi strălucitori spre el. 
Ochii lui Manon. 

— De ce ce? 

— Te-ai făcut stăpân peste o duzină de alte teritorii şi 
totuşi, ne-ai înzestrat cu acesta. De mult timp mă întreb 
care-i motivul. 

Erawan miji ochii, iar Dorian îşi impuse să pară curios şi 
slugarnic. Să-i mai fi adresat Vernon întrebarea? 

Un risc stupid. Dacă Erawan observa sabia de la centura 
lui... 

— Eu şi fraţii mei plănuim să cucerim lumea asta, să o 
adăugăm la comoara pe care am luat-o deja. Părul auriu al 
lui Erawan dansă în lumina torţelor când merse pe holul 
lung. Dorian avea senzaţia că, odată ajunşi în turnul de la 
capătul îndepărtat, conversaţia avea să se sfârşească. Am 
sosit aici, am întâmpinat o rezistenţă surprinzător de mare, 
iar ei au fost alungaţi înapoi. Cât timp am fost captiv aici, 
n-am putut decât să răsplătesc lumea asta pentru lovitura 
pe care ne-a dat-o. Aşadar, o să o transform într-una 
identică patriei noastre - ca să îmi onorez fraţii şi să o 
pregătesc pentru întoarcerea lor. 

Dorian îşi aminti nenumăratele lecţii despre casele 
regale ale teritoriilor lor şi spuse, zâmbind prosteşte: 

— Şi eu ştiu cum este cu rivalitatea dintre fraţi. 

— Tu i-ai ucis pe ai tăi, zise Erawan, deja plictisit. Eu îmi 
iubesc mult fraţii. 

Ideea era ridicolă. 

Mai rămăsese o jumătate de hol până la uşa turnului. 

— Aşadar, chiar ai să distrugi lumea asta? Şi pe toţi 
locuitorii ei? 

— Pe cei care nu se supun. 


Cel puţin Maeve voia să o păstreze. Să o conducă, dar să 
o păstreze. 

— Vor primi coliere şi inele, sau o moarte rapidă? 

Erawan îl studie, privindu-l pieziş. 

— Nu te-ai gândit niciodată la soarta poporului tău. Nici 
măcar de dragul nepoatei tale, aşa ratată cum era. 

Dorian se forţă să se crispeze şi-şi plecă fruntea. 

— Îmi cer scuze din nou pentru asta, stăpâne! Este o 
fată isteaţă. 

— Atât de isteaţă, se pare, încât te-a speriat 
confruntându-te o singură dată. 

Dorian îşi plecă iarăşi fruntea. 

— Mă duc să o caut, dacă asta vrei. 

— Sunt conştient că nu mai are ceea ce caut, iar acum s- 
a pierdut. Din vina ta. 

Se referea la cheia Wyrd pe care o purta Elide, dată ei 
de Kaltain. 

Dorian se întrebă dacă Vernon într-adevăr evita de luni 
bune să iasă în evidenţă şi să poarte conversaţia asta. El se 
crispă din nou. 

— Spune-mi cum să îndrept lucrurile, stăpâne, şi am să 
mă ocup de asta. 

Erawan se opri, iar lui Dorian i se uscă gura. Magia se 
încolăci înlăuntrul lui, pregătindu-se. 

Dar el se forţă să se uite în ochii regelui. Să se uite în 
ochii creaturii care provocase atât de multă suferinţă. 

— Descendenţa ta s-a dovedit inutilă pentru mine, 
Vernon, spuse Erawan puţin prea blând. Să-ţi găsesc un alt 
folos aici, în Morath? 

Dorian ştia exact ce fel de foloase ar fi avut bărbatul. 
Ridică rugător mâinile. 

— Sunt servitorul tău, stăpâne! 

Erawan îl fixă cu privirea câteva clipe lungi şi spuse: 

— Pleacă! 

Dorian îl lăsă pe Erawan să mai meargă câţiva paşi spre 
turn. Străjerii cu chipuri inexpresive postați la uşă se 
dădură la o parte când el se apropie. 


— Chiar îi urăşti cu adevărat? spuse Dorian fără să se 
gândească. 

Erawan se întoarse pe jumătate spre el. 

— Pe oameni, zise Dorian. Pe Aelin Galathynius. Dorian 
Havilliard. Pe toţi. Chiar îi urăşti? 

„De ce ne faci să suferim atât de mult?” 

Ochii aurii ai lui Erawan se adânciră. 

— M-ar ţine departe de fraţii mei. N-am să permit 
nimănui să stea în calea reîntâlnirii noastre. 

— Cu siguranţă trebuie să existe o altă cale să vă 
reuniți. Fără un război atât de mare. 

Erawan îl măsură din priviri, iar Dorian rămase 
nemișcat,  impunându-şi ca mirosul să rămână 
nedetectabil, iar transformarea să îi păstreze înfăţişarea. 

— Şi atunci, unde ar mai fi distracţia? întrebă regele 
valg şi se întoarse spre hol. 

— Fostul rege al Adarlanului a pus astfel de întrebări? 

Cuvintele i se rostogoliră de pe buze. 

Erawan se opri din nou. 

— Nu a fost un servitor atât de loial cum ai putea crede. 
Şi uite ce l-a costat! 

— S-a luptat cu tine. 

Nu era chiar o întrebare. 

— Nu s-a supus niciodată. Nu pe deplin. Dorian fu destul 
de uluit încât să deschidă gura. Dar Erawan începu să 
meargă din nou şi spuse fără să se uite înapoi: Pui multe 
întrebări, Vernon. Prea multe întrebări! Mă obosesc! 

Dorian făcu o plecăciune, chiar dacă Erawan era cu 
spatele la el. Dar regele valg merse în continuare, 
deschizând uşa turnului ca să dezvăluie un interior 
întunecat şi o închise în urma lui. 

Un ceas anunţă miezul nopţii, neobişnuit şi odios, iar 
Dorian se întoarse pe hol, găsind o altă cale spre camera 
lui Maeve. O transformare rapidă într-o firidă îl făcu să 
ajungă din nou pe podea, ochii lui de şoarece văzând 
destul de bine în întuneric... 

Doar tăciunii rămăseseră în şemineu când se strecură pe 


sub uşă. 

În întuneric, Maeve spuse de pe pat: 

— Eşti un prost! 

Dorian se transformă din nou, revenind în propriul corp. 

— De ce? 

— Ştiu unde ai fost. Pe cine ai căutat. Vocea ei alunecă 
prin întuneric. Eşti un prost! Când el nu răspunse, ea 
întrebă: Aveai de gând să îl ucizi? 

— Nu ştiu. 

— N-ai putea să-l înfrunţi şi să supravieţuieşti. Cuvinte 
puternice şi nonşalante. Dorian nu fu nevoit să atingă 
sabia Damaris ca să ştie că erau adevărate. Ţi-ar fi pus un 
alt colier în jurul gâtului. 

— Ştiu. 

Poate ar fi trebuit să afle unde le ţinea regele valg şi să 
distrugă depozitul. 

— Alianţa asta n-o să dea roade dacă te furişezi şi 
acţionezi ca un băiat nesăbuit, spuse Maeve printre dinţi. 

— Ştiu, repetă el, cuvintele fiind goale. 

Maeve oftă când Dorian nu spuse mai mult. 

— Măcar ai aflat ce voiai? 

Dorian se întinse în faţa focului, punându-şi un braţ sub 
cap. 

— Nu. 


CAPITOLUL 
72 


De la distanţă, trecătoarea Ferian nu părea avanpostul 
potrivit pentru numărul mare de legiuni aeriene ale 
Morathului. 

Nici nu părea să fi crescut balauri de câţiva ani, se gândi 
Nesryn. 

Ea presupunea că lipsa de semne evidente ale prezenţei 
regelui valg era unul dintre motivele pentru care rămăsese 
secret atât de mult timp. 

Zburând mai aproape de cele două piscuri înalte care 
flancau ambele părţi - Colţul Nordic într-o parte şi Omega 
în cealaltă parte - şi separau Colţii Albi de munţii Ruhnn, 
Nesryn abia putea zări clădirile, precum cuibul Eridun. 
Casa montană Eridun era plină de mişcare şi viaţă. Ce 
fusese construit în trecătoare, legat cu un pod de piatră 
aproape de vârf, era liniştit. Rece şi pustiu. 

Zăpada aproape o orbea pe Nesryn, dar Salkhi zbură 
spre piscuri, rămânând la înălţime. Borte şi Arcas veniră 
dinspre nord, nişte umbre prin viscolul alb. 

Departe în urma lor, în câmpia văii de dincolo de 
trecătoare, aştepta o jumătate de armată, împreună cu 
păsările ruk. Le aşteptau pe Nesryn şi Borte, alături de 
ceilalţi cercetaşi care plecaseră, ca să raporteze că era 
timpul să atace. Cu o seară în urmă, traversaseră râul la 
adăpostul întunericului, iar cei pe care păsările ruk nu 
reuşiseră să îi care fuseseră aduşi în bărci. 

Pe câmpia din faţa trecătorii, se aflau într-o poziţie 
precară. Râul Avery se bifurca în spatele lor, efectiv 
înconjurându-i. Fusese îngheţat în mare parte, dar nu 
destul de mult încât să rişte să îl traverseze pe jos. Dacă 
lupta decurgea prost, nu aveau unde să fugă. 

Nesryn îl mână pe Salkhi, ocolind Colţul Nordic din 


partea sudică. Mult dedesubt, viscolul se calmase suficient 
încât să dezvăluie ceea ce părea a fi o poartă neagră în 
munte. Nici urmă de santinele sau balauri. 

Poate că vremea îi obligase pe toţi să stea la adăpost. 

Ea se uită spre sud, spre Colţi, dar cea de-a doua 
jumătate a armatei lor nu se zărea mărşăluind spre nord 
printre piscuri ca să ajungă la trecătoare dinspre intrarea 
vestică. Era o călătorie mai primejdioasă decât cea pe care 
o făcuseră ei. 

Dar dacă sincronizaseră totul bine şi ar fi atras armata 
în trecătoare pe câmpie chiar înainte ca toţi ceilalţi să 
sosească din vest, ar fi putut strivi armata Morathului între 
ei. lar asta fără puterea dezlănţuită a lui Aelin Galathynius, 
consortul şi curtea ei. 

Salkhi ocoli Colţul Nordic. La distanţă, Nesryn o putea 
zări pe Borte făcând acelaşi lucru, ocolind Omega. Dar nu 
era nici urmă de inamicii lor. 

lar când Nesryn şi Borte trecură din nou prin 
trecătoarea Ferian, plutind chiar printre cele două vârfuri, 
nu văzură niciun semn. 

Ca şi când inamicul ar fi dispărut. 

XXX 

Colţii Albi erau neiertători. 

Sălbaticii care îi călăuziseră le salvaseră viaţa, 
cunoscând potecile care ar fi putut fi spulberate de zăpadă, 
acoperite de gheaţă instabilă sau prea vizibile din aer. 
Chiar şi cu armata care venea din urmă, Chaol se minuna 
la viteza cu care călătoreau şi cum, după trei zile, ieşiseră 
din munţi pe câmpiile vestice viscolite. 

Nu mai călcase pe teritoriul acesta, deşi, practic, îi 
aparţinea. Granița oficială a  Adarlanului revendica 
întinderile de după Colţi pe o distanţă mare înainte să 
intre în teritoriile fără nume ale Pustiurilor. Dar parcă tot 
era în Pustiurile straniu de liniştite ce se întindeau fără 
întrerupere până la orizont. 

Nici măcar războinicii stoici ai khaganatului nu se uitau 
prea mult spre Pustiurile din stânga lor când mergeau spre 


nord. Noaptea, se adunau în jurul focurilor. 

Cu toţii o făceau. Yrene se înghesuia puţin mai mult 
noaptea, vorbind despre ciudăţenia acestui ţinut, a liniştii 
apăsătoare. „Ca şi când teritoriul nu ar scoate sunete”, 
spusese deja de câteva ori, tremurând. 

Un loc mult mai bun în care Erawan să îşi ridice 
imperiul, gândi Chaol când merseră spre nord, ocolind 
marginea Colţilor din dreapta lor. La naiba, i l-ar fi putut 
oferi dacă şi-ar fi făcut fortăreaţa în mijlocul câmpiei şi ar 
fi rămas acolo. 

— Suntem la o zi distanţă de trecătoare, îi spuse unul 
dintre sălbatici - Kai - lui Chaol când merseră prin 
dimineaţa neobişnuit de însorită. În seara asta o să 
campăm la sud de Colţul Nordic, iar marşul de mâine- 
dimineaţă o să ne ducă direct în trecătoare. 

Mai era un motiv pentru care sălbaticii se aliaseră cu ei, 
în afară de teritoriul pe care voiau să îl câştige. 
Vrăjitoarele le vânaseră neamul în primăvara trecută - 
clanuri întregi şi tabere fuseseră lăsate rupte în bucăţi. 
Mulţi fuseseră făcuţi cenuşă, iar cei câţiva supraviețuitori 
şoptiseră despre o femeie brunetă cu puteri demonice. 
Chaol era dispus să parieze că fusese Kaltain, dar nu le 
spusese sălbaticilor că acea ameninţare, cel puţin, fusese 
eliminată. Sau că la sfârşit se incinerase singură. 

Pentru ei oricum nu ar fi contat. Din cei două sute de 
sălbatici care se alăturaseră armatei de la plecarea lor din 
Anielle, toţi veniseră în trecătoarea Ferian ca să se 
răzbune pe vrăjitoare. Pe Morath. Chaol se abţinu să 
menţioneze că îl ucisese pe unul de-al lor în urmă cu 
aproape un an. 

La fel de bine ar fi putut să se petreacă în urmă cu zece 
ani, cu tot ce se întâmplase de când îl ucisese pe Cain în 
timpul duelului cu Aelin. Yulema era la săptămâni distanţă 
- dacă  supravieţuiau destul de mult încât să o 
sărbătorească. 

Chaol îi spuse bărbatului zvelt şi bărbos, care compensa 
cu isteţime şi o privire ageră faptul că nu era la fel de 


voinic ca restul celor din clanul său: 

— Există vreun loc unde s-ar putea ascunde o armată 
atât de mare în seara asta? 

Kai scutură din cap. 

— Nu atât de aproape. Seara asta o să fie cea mai 
riscantă. 

Chaol se uită la căruțele distante ale vindecătoarelor, 
unde Yrene se îngrijea de orice soldat care se îmbolnăvise 
sau se rănise în călătorie. Nu o văzuse de când se 
treziseră, dar ştiuse că astăzi avea să-şi petreacă timpul 
vindecând - încordarea din spatele lui crescând cu fiecare 
kilometru. 

— Va trebui doar să ne rugăm, spuse Chaol, întorcându- 
se către muntele înalt care se ivea în faţa lor. 

— Zeii nu vin în ţinuturile astea, fu tot ce zise Kai înainte 
să rămână în urmă alături de câţiva oameni de ai lui. 

Un cal se opri lângă al său, iar el o văzu pe Aelin 
încotoşmănată cu o mantie căptuşită cu blană, ţinând o 
mână pe mânerul sabiei Goldryn. Gavriel călărea în spatele 
ei, iar Fenrys lângă acesta. Primul se uita la câmpiile 
vestice, cel din urmă monitorizând zidul de piscuri din 
dreapta lor. Totuşi, ambii masculi Fae cu păr auriu 
rămaseră tăcuţi în timp ce Aelin se încruntă la silueta lui 
Kai care dispărea. 

— Bărbatul ăla are un fler teatral care ar fi trebuit să îi 
câştige un loc pe una dintre cele mai bune scene din 
Rifthold. 

— Este într-adevăr o laudă, dacă o zici tu! 

Ea făcu semn din ochi, atingând măciulia lui Goldryn. 
Piatra păru să pâlpâie drept răspuns. 

— Cunosc un spirit înrudit când îl văd. 

În ciuda luptei care îi aştepta, Chaol chicoti. 

Dar apoi, Aelin spuse: 

— Rowan şi soldaţii şi-au concentrat puterea în ultimele 
zile. Dădu din cap peste umăr spre Fenrys şi Gavriel, apoi 
spre locul unde călărea Rowan în faţa companiei, părul 
argintiu al prinţului Fae strălucind în soarele şi zăpada din 


jurul lor. Ca şi mine, de altfel. O să ne asigurăm că nimic 
n-o să se abată în seara asta asupra armatei. O privire cu 
subînţeles spre căruțele vindecătoarelor. Anumite zone vor 
fi păzite în mod special. 

Chaol îi mulţumi dând din cap. Faptul că Aelin şi 
tovarăşii ei puteau să-şi folosească puterile avea să facă 
lupta mult mai uşoară. Poate balaurii n-ar fi reuşit să se 
apropie destul de mult ca să le atingă soldaţii dacă Aelin i- 
ar fi putut spulbera în văzduh sau dacă Rowan ar fi putut 
să le rupă aripile cu o rafală de vânt. Sau doar să le scoată 
aerul din plămâni. 

Pe Fenrys şi pe Gavriel îi văzuse luptând în Anielle 
suficient cât să-şi dea seama că şi fără multă magie ar fi 
fost mortali. Iar Lorcan... Chaol nu se uită peste umăr spre 
locul în care se aflau Lorcan şi Elide. Puterile întunecate 
ale războinicului nu erau ceva ce şi-ar fi dorit Chaol să 
vadă vreodată. 

Dând din cap, Aelin galopă spre Rowan, rubinul din 
mânerul sabiei Goldryn fiind ca un mic soare. Fenrys o 
urmă, păzind spatele reginei chiar şi printre aliaţi. Totuşi, 
Gavriel rămase, conducându-şi calul lângă Farasha. Iapa 
neagră se uită la murgul castrat, dar nu făcu nicio mişcare 
să îl muşte. Slavă zeilor! 

Leul îi schiţă un zâmbet. 

— Nu am avut şansa să te felicit pentru veştile bune. 

Având în vedere că abia vorbeau în afara consiliilor, era 
ciudat ca războinicul să-i spună aşa ceva, dar Chaol făcu o 
plecăciune. 

— Mulţumesc! 

Gavriel se uită spre zăpadă şi munţi - spre nordul 
îndepărtat. 

— Nu mi s-a dat şansa pe care o ai tu, să fiu prezent de 
la început. Să îmi văd fiul devenind bărbat. 

Chaol se gândi la asta - la viaţa care creştea în pântecul 
lui Yrene, la copilul pe care aveau să-l crească. Se gândi la 
ce nu trăise Gavriel. 

— Îmi pare rău! 


Era singurul lucru pe care îl putea spune de fapt. 

Gavriel scutură din cap, ochii întunecaţi strălucind 
auriu, petele de culoarea smaraldului apărând în soarele 
orbitor. 

— Nu ţi-am zis-o din compasiune. Leul se uită la el, iar 
Chaol simţi greutatea fiecărui secol care-l apăsa pe 
Gavriel. Ci mai degrabă să îţi transmit ceva ce probabil ştii 
deja: să savurezi fiecare moment. 

— Da. 

Dacă supravieţuiau acestui război, avea să se bucure de 
fiecare secundă. 

Gavriel îşi înclină frâiele ca şi când ar fi vrut să îşi 
îndrepte calul înapoi spre tovarăşii lui, dar Chaol spuse: 

— Presupun că Aedion nu te-a menajat pentru că ai 
apărut în viaţa lui. 

Chipul serios al lui Gavriel se încordă. 

— Avea toate motivele să nu o facă. 

Şi chiar dacă Aedion era fiul lui Gavriel, Chaol spuse: 

— Sunt sigur că deja ştii asta, dar Aedion este cât se 
poate de încăpățânat şi iute la mânie. Făcu semn din 
bărbie spre Aelin, care călărea înainte, spunându-i lui 
Fenrys ceva ce îl făcu pe Rowan să chicotească, iar pe 
Fenrys să râdă. Aelin şi Aedion ar fi putut fi la fel de bine 
gemeni. Faptul că Gavriel nu îl opri îi spuse lui Chaol că 
văzuse destul de bine suferinţa stăruitoare din ochii 
Leului. Amândoi zic deseori un lucru, dar se referă la cu 
totul altceva. lar apoi neagă până la ultima lor suflare. 
Chaol scutură din cap. Oferă-i timp lui Aedion! Am 
sentimentul că, odată ajunşi în Orynth, Aedion o să fie mai 
bucuros să te vadă decât lasă să se înţeleagă. 

— li aduc înapoi regina şi vin cu o armată. Cred că s-ar 
bucura să îşi vadă şi cel mai crunt duşman, dacă ar face 
asta pentru el. 

Ingrijorarea făcu trăsăturile bronzate ale Leului să 
pălească. Nu cu gândul la reuniune, ci la ceea ce ar fi 
putut înfrunta fiul lui în nord. 

Chaol se gândi la vorbele Leului. 


— Tatăl meu este un ticălos, spuse el încet. A fost 
prezent în viaţa mea încă de la naştere. Totuşi, nu s-a 
deranjat niciodată să pună întrebarea ta, zise Chaol. 
Niciodată nu i-a păsat destul încât să o facă. Nu s-a 
îngrijorat niciodată. Asta o să fie diferenţa. 

— Dacă Aedion alege să mă ierte. 

— O să te ierte, zise Chaol. 

L-ar fi forţat pe Aedion să o facă. 

— De ce eşti atât de sigur? 

Chaol îşi alese cu atenţie cuvintele înainte să se uite din 
nou în ochii lui Gavriel. 

— Pentru că tu eşti tatăl lui. Şi indiferent ce ar fi între 
voi, Aedion o să-şi dorească întotdeauna să te ierte. Iat-o, 
ruşinea lui secretă, care încă îl chinuia după tot ce făcuse 
tatăl lui. Chiar şi după ce-i arătase cufărul plin cu 
scrisorile mamei lui. lar Aedion o să-şi dea seama, în felul 
lui, că ai plecat să o salvezi pe Aelin nu de dragul ei sau al 
lui Rowan, ci pentru el. Şi că ai rămas cu ei şi conduci 
armata asta tot de dragul lui. 

Leul privi spre nord, clipind. 

— Sper că ai dreptate. 

Nu încercase să nege că tot ce făcuse şi avea să facă era 
doar pentru Aedion. Că mărşăluia spre nord, cu siguranţă 
în iad, pentru Aedion. 

Războinicul dădu să îşi întoarcă murgul din nou pe lângă 
el, dar Chaol se trezi spunând: 

— Aş fi vrut... să fi fost atât de norocos să te am drept 
tată. 

Surprinderea şi ceva mai profund traversară chipul lui 
Gavriel, care înghiţi. 

— Mulţumesc! Poate este soarta noastră - să nu avem 
tatăl pe care ni-l dorim, dar să sperăm în continuare că şi- 
ar putea depăşi condiţia, defectele. 

Chaol se abţinu să îi spună că Gavriel făcuse deja mai 
mult decât suficient. 

— Am să încerc să fiu demn de fiul meu, zise Gavriel 
încet. 


Chaol tocmai voia să mormăie că Aedion ar fi făcut bine 
să îl considere demn pe Leu când două siluete prinseră 
formă la înălţime, pe cer. Mari, întunecate şi mişcându-se 
repede. 

Chaol duse mâna spre arcul prins la spate când soldaţii 
strigară, Gavriel îndreptându-şi deja arcul spre cer, dar 
Rowan strigă acoperind vacarmul: „Nu trageţi!” Cai care 
galopau vuiră spre ei, iar Aelin şi prinţul Fae îi ajunseră 
din urmă, ultimul anunțând: 

— Sunt Nesryn şi Borte! 

Cele două femei coborâră în câteva minute, păsările lor 
ruk fiind învăluite-n gheaţă din cauza aerului de deasupra 
piscurilor. 

— Cât de gravă este situaţia? întrebă Aelin, acum 
însoţită de Fenrys, Lorcan şi Elide. 

Borte tresări. 

— Nu are niciun sens. Nimic din toate astea nu are sens. 

Nesryn le explică înainte să îi spună Chaol să treacă la 
subiect: 

— Am trecut deja prin trecătoare de trei ori. Am aterizat 
chiar şi în Omega. Ea scutură din cap. N-am găsit nimic. 

— Nimic? întrebă Chaol. Nu e nimeni acolo? 

Războinicii Fae se uitară unii la alţii. 

— Câteva furnale mai ardeau încă, deci cineva trebuie să 
fie acolo, spuse Borte, dar nu am văzut nicio vrăjitoare şi 
niciun balaur. Oricine rămâne în urmă este neînsemnat - 
dresorii sau crescătorii de balauri. 

Trecătoarea Ferian era goală. Legiunea Dinţi-de-fier 
plecase. 

Rowan scrută piscul din faţă. 

— Atunci, trebuie să aflăm ce ştiu ele. 

Nesryn dădu macabru din cap. 

— Sartaqg i-a desemnat deja pe cei care să se ocupe de 
asta. 

Dorian căută prin Morath într-o sută de trupuri diferite. 

Pe picioarele tăcute ale unei pisici, fugind pe podea ca 
un gândac sau atârnând de căpriori ca un liliac, îşi petrecu 
o bună parte din săptămână ascultând. Căutând. 

Erawan încă nu aflase de prezenţa lui. Poate că natura 
magiei lui brute îi asigura, într-adevăr, anonimatul, iar 
Maeve reuşise să îl recunoască doar mulţumită 
informaţiilor smulse din mintea lui Aelin. 

Noaptea, Dorian se întorcea în camera lui Maeve din 
turn, unde discutau tot ce văzuse el. Ce făcuse ea în timpul 
zilei ca să îl împiedice pe Erawan să observe mica prezenţă 
mereu schimbătoare care căuta pe holurile lui... nu 
dezvăluise. 

Totuşi, adusese păienjeniţele. Dorian îi auzise pe 
servitori şoptind îngroziţi despre portalul efemer pe care îl 
deschisese regina ca să permită intrarea a şase dintre 
creaturi în catacombe. Unde acestea, printr-o magie 
îngrozitoare, făcuseră posibilă intrarea prinţeselor valge. 

Dorian nu se putea hotări dacă era o uşurare că nu 
întâlnise încă aceste corcituri. Deşi văzuse trupurile 
umane scofâlcite, nişte simple carcase, târâte ocazional pe 
holuri. „Cina”, le spuseseră servitorilor îngroziţi străjerii 
care le târau. Ca să satisfacă apetitul nesfârşit. Ca să le 
pregătească pentru luptă. 

Ce ar fi putut face păienjeniţele-prinţese, ce aveau să le 
facă prietenilor lui din nord... Dorian nu putea să nu îşi 
amintească acel lucru pe care Maeve i-l spusese lui 
Erawan: că prinţesele valge fuseseră ţinute aici pentru a 
doua fază a planului lui - oricare ar fi fost acela. Poate să 
se asigure că erau distruşi odată cu triumful armatelor 
sale. 


Gândul acesta îi sporea concentrarea când căuta. Îl 
impulsiona să înainteze, chiar şi atunci când raţiunea şi 
instinctul îi spuneau să fugă de acolo. Dar el nu putea şi nu 
intenţiona să o facă. Nu voia să plece fără cheie. 

Câteodată, ar fi putut jura că simţea cheia. Prezenţa 
îngrozitoare şi nepământeană. 

Dar când urmărea acea putere nenorocită pe scările şi 
holurile vechi, îl întâmpinau doar praful şi umbrele. 

Adesea, îl conducea înapoi spre turnul lui Erawan, la uşa 
încuiată de fier şi străjerii valgi postați afară. Era unul 
dintre puţinele locuri în care nu îndrăznise să caute. Deşi 
mai rămâneau şi alte posibilităţi. 

Duhoarea din camera subterană ajunse la Dorian înainte 
ca el să coboare scara spiralată, prin pasajul cavernos slab 
luminat, şi s-o simtă mulţumită simţurilor de muscă. 
Fusese cea mai sigură alegere din acea zi. Pisica din 
bucătărie fusese plecată după pradă mai devreme, iar 
vrăjitoarele  Dinţi-de-fier se agitaseră prin fortăreață, 
pregătindu-se pentru ceea ce el putea doar să presupună 
că era un ordin de a mărşălui spre nord. 

Căutase cheia de la răsărit, Maeve distrăgându-i atenţia 
lui Erawan în catacombele vestice din cealaltă parte a 
fortăreței, unde păienjeniţele-prinţese îşi încercau noile 
trupuri. 

Nu coborâse niciodată atât de mult sub fortăreață, sub 
camerele de depozitare, sub temnițe. Găsise scara doar 
după mirosul care emana pe sub uşa obişnuită de 
deasupra, detectându-l mulţumită simțului remarcabil al 
muştei. În căutarea lui inutilă, trecuse deja pe lângă uşă de 
multe ori, considerând-o o simplă debara pentru provizii - 
mai puţin astăzi, când profitase de ocazie. 

Dorian ocoli ultima tură a scărilor spiralate şi aproape 
căzu din aer când mirosul îl lovi din plin - de o mie de ori 
mai rău în trupul acesta şi cu simţurile pe care le avea 
acum. 

O duhoare a morţii, de putregai, ură şi disperare. 
Mirosul pe care îl puteau emana doar valgii. 


N-avea să-l uite nicicând. Niciodată nu îl uitase cu 
adevărat. 

„Întoarce-te!” Avertismentul era o şoaptă în mintea lui. 
„Întoarce-te!” 

Holul inferior era luminat doar de cele câteva torţe în 
aplice ruginite din fier. Niciun străjer nu era postat de-a 
lungul său, nici lângă singura uşă din fier din capătul 
îndepărtat. 

Duhoarea pulsa pe coridor, emanând din acea uşă. 
Chemându-l. 

Ar fi lăsat Erawan cheia atât de neprotejată? Dorian îşi 
trimise magia pe hol, în căutarea capcanelor ascunse. 

Nu găsi niciuna. lar când aceasta ajunse la uşa de fier, 
se retrase. Fugi. 

Dorian îşi retrase puterea, ascunzând-o. 

Uşa de fier era îndoită şi zgâriată de timp. Pe margine 
avea nouă lacăte, fiecare mai complicat decât ultimul. 
Lacăte ciudate şi vechi. 

El nu ezită. Se îndreptă spre micul spaţiu dintre pietre şi 
uşa de fier şi se transformă. Musca se micşoră într-un 
ţânţar atât de mic încât era aproape un acarian. Zbură pe 
sub uşă, ignorând mirosul, pulsaţia îngrozitoare din 
sângele lui. 

Îi luă o clipă să înţeleagă la ce se uita în camera cioplită 
brut, luminată de o mică lampă care se legăna din tavanul 
boltit. O mică flacără verzuie dansa înăuntru. Nu era o 
flacără din lumea asta. 

Lumina sa alunecă pe grămada de pietre negre din 
mijlocul camerei - bucăţi dintr-un sarcofag. 

Şi peste tot în jurul acestuia, încastrate în rafturi cioplite 
în munte, licăreau coliere din piatră Wyrd. 

XXX 

Doar instinctele trupului său mic şi neimportant îl ţinură 
pe Dorian în aer şi-l ajutară să dea târcoale camerei 
aruncate în beznă. Molozului din mijloc. 

Mormântul lui Erawan - direct sub Morath. Locul în care 
Elena şi Gavin îl închiseseră, iar apoi construiseră 


fortăreaţa deasupra sarcofagului ca să nu poată fi mutat. 

Locul de unde începuse toată problema asta. Unde, 
secole mai târziu, tatăl său spusese că el şi Perrington se 
aventuraseră în tinereţe, folosind cheia Wyrd ca să 
deschidă uşa şi sarcofagul şi îl eliberaseră fără să vrea pe 
Erawan. 

Regele demon acaparase trupul ducelui. Tatăl său... 

Lui Dorian îi bătu inima cu putere când trecu pe lângă 
coliere, dând neîncetat ocol camerei. Erawan nu fusese 
nevoit să folosească unul ca să îl ţină sub control pe tatăl 
său, pentru că bărbatul nu avea magie în vene. 

Totuşi, Erawan spusese că bărbatul nu se supusese pe 
deplin. I se împotrivise zeci de ani. 

Săptămâna trecută, nu-i permisese să se gândească dacă 
ultimele cuvinte ale tatălui său din vârful castelului de 
cleştar fuseseră adevărate. Sau la cum îl ucisese, fără să 
justifice omorul prin intermediul colierului. 

Capul îi bubui cât tot ocoli mormântul. Colierele îşi lăsau 
duhoarea ticăloasă să plutească în lume, pulsând odată cu 
sângele lui. 

Păreau adormite. Păreau să aştepte. 

Pândea un prinţ din fiecare? Sau erau nişte carcase 
pregătite să fie umplute? 

Kaltain îl avertizase în privinţa încăperii, a acestui loc 
unde l-ar fi adus Erawan, dacă l-ar fi prins. De ce alesese 
Erawan tocmai locul acesta ca să îşi păstreze colierele... 
Poate era un sanctuar, dacă ar fi putut exista aşa ceva 
pentru un rege valg, unde Erawan ar fi putut veni să se 
uite la cum fusese întemnițat şi să-şi aducă aminte că nu 
mai putea fi închis din nou, că avea să folosească acele 
coliere ca să îi înrobească pe cei care încercau să îl închidă 
la loc în sarcofag. 

Magia lui Dorian se agită, nerăbdătoare şi frenetică. Era 
aici un colier conceput pentru el? Pentru Aelin? 

În zbor, ocoli sarcofagul şi colierele. Nici urmă de cheie. 

Ştia cum ar fi simţit pe piele colierele. Cunoştea 
muşcătura de gheaţă a pietrei Wyrd. 


Kaltain i se împotrivise. Distrusese demonul dinăuntru. 

Încă simţea greutatea genunchiului tatălui său pe piept 
când îl ţintuise de podeaua de marmură în castelul din 
cleştar care nu mai exista. Încă simţea piatra netedă a 
colierului pe gât când se închisese. Încă vedea mâna moale 
a Sorschei când încercase să se întindă spre ea o ultimă 
oară. 

Camera se roti neîncetat, sângele lui zvâcnind odată cu 
aceasta. 

Nu era prinţ, nu era rege. 

Colierele se întindeau spre el, apucând cu degete 
invizibile. _ 

Nu era mai bun decât ei. Invăţase să se bucure de ce îi 
arătase prinţul valg. Sfâşiase oameni buni şi lăsase 
demonii să se ospăteze cu ura şi furia lui. 

Camera începu să se rotească în spirală, trăgându-l în 
adâncuri. 

Nu era om - nu în întregime. Poate că nu voia să fie. 
Poate avea să rămână pentru totdeauna în altă formă, 
poate s-ar fi supus pur şi simplu... _ 

Un vânt întunecat suflă prin cameră. Il înşfăcă în botul 
deschis şi îl trase. 

El se zbătu, ţipând în tăcere. 

Nu voia să fie luat. Nu aşa, nu din nou... 

Dar acesta îl trase de lângă coliere. Sub uşă şi în afara 
camerei. 

În palma unei mâini albe. Ochi negri şi profunzi se uitau 
la el. O gură mare şi roşie se deschise ca să dezvăluie dinţi 
albi ca oasele. 

— Băiat prost! şuieră Maeve. Cuvintele erau ca un tunet. 

El gâfâi, corpul de ţânţar tremurând din vârful unei aripi 
până în vârful celeilalte. Cu o singură apăsare a degetului 
ei, ar fi dispărut. 

Dorian îşi adună puterile, aşteptând momentul. 

Dar Maeve îşi tinu palma deschisă. Iar când începu să 
meargă pe hol, departe de camera încuiată, spuse: 

— Ce ai simţit acolo - de aceea am plecat din lumea lor. 


Ea se uită înainte, o umbră întunecându-i chipul. În fiecare 
zi, asta am simţit. 
XXX 

Lăsându-se în genunchi pe podea în colţul camerei lui 
Maeve, Dorian vomită într-o găleată de lemn. 

Maeve îl privi de pe scaunul de lângă foc, amuzamentul 
crud dansându-i pe buze. 

— Ai văzut ororile din temnițe şi nu ţi s-a făcut rău, 
spuse când el vomită din nou. 

Intrebarea nerostită strălucea în ochii ei: „De ce ai 
făcut-o astăzi?” 

Dorian îşi înălţă capul, ştergându-se la gură cu umărul 
jachetei. N 

— Colierele alea... Işi trecu o mână peste gât. Nu 
credeam că o să mă afecteze atât de mult să le revăd. 

— Ai fost nesăbuit să intri în camera aia. 

— Aş fi reuşit să ies, dacă nu m-ai fi găsit? 

Nu o întrebase cum reuşise, cum de simţise pericolul. 
Acea putere a ei Îl urmărea fără îndoială oriunde s-ar fi 
dus. 

— Colierele nu pot să facă nimic fără să fie ataşate de o 
gazdă. Dar camera aia este un loc al urii şi al suferinţei, 
amintirea acestor lucruri fiind păstrată în pietre. Ea îşi 
studie unghiile lungi. Te-a prins. Te-ai lăsat prins. 

Nu spusese Kaltain aproape acelaşi lucru în privinţa 
colierelor? 

— M-a luat prin surprindere. 

Maeve scoase un murmur, foarte conştientă de minciuna 
lui, dar spuse: 

— Colierele sunt una dintre cele mai ingenioase creaţii 
ale lui. Niciunul din fraţii săi nu a fost suficient de isteţ să 
se gândească la aşa ceva. Dar Erawan a avut întotdeauna 
un dar pentru idei. Ea se rezemă din nou pe scaun, 
încrucişându-şi picioarele. Insă darul ăla l-a făcut şi 
arogant. Dădu din cap spre el. Faptul că te-a lăsat să rămâi 
în Rifthold cu tatăl tău, în loc să te aducă aici, dovedeşte 
asta. Credea că vă poate controla pe amândoi, de la 


distanţă. Dacă ar fi fost mai precaut, v-ar fi adus imediat în 
Morath. Ar fi început să lucreze asupra voastră. 

Colierele licăriră înaintea ochilor lui, lăsându-şi mirosul 
uleios şi otrăvit să curgă în lume, chemându-l, aşteptându- 
Îi 

Dorian vomită din nou. 

Maeve râse încet, făcându-l să simtă nişte gheare pe 
spinare. Furia lui. 

Dorian se stăpâni şi se întoarse spre ea. 

— I-ai dat păienjeniţele pentru prinţesele lui, ştiind ce au 
să suporte, ştiind cum o să se simtă captive, deşi în alt 
mod. 

Cum anume, nu spuse. „Cum de-ai putut să faci aşa 
ceva, când ai trăit teroarea aia?” 

Maeve tăcu o clipă, iar el ar fi putut jura că un sentiment 
asemănător regretului îi străbătu chipul. 

— Nu aş fi făcut-o dacă nu m-ar fi constrâns nevoia de a- 
mi dovedi loialitatea. Îşi îndreptă atenţia spre Damaris, 
care atârna la centura lui. Nu vrei să îmi verifici afirmaţia? 

Dorian nu atinse mânerul auriu. 

— Vrei să o fac? 

Ea ţâţăi. 

— Chiar eşti diferit. M-am întrebat dacă o parte din 
trăsăturile valge ţi-au fost transmise când tatăl tău a lăsat- 
o grea pe mama ta. 

Dorian se crispă. Încă nu îndrăznise să o întrebe pe 
Damaris despre asta - dacă era om. Dacă asta conta acum. 

— De ce? întrebă el, gesticulând spre fortăreaţa din jurul 
lor. De ce face Erawan asta? 

La o săptămână după ce îl întrebase pe regele valg, 
Dorian tot voia să ştie - trebuia să ştie. 

— Pentru că poate. Pentru că pe Erawan îl încântă 
asemenea lucruri. 

— Faci să pară că este cel mai cumsecade dintre toţi cei 
trei fraţi. 

— Chiar este. Ea îşi trecu o mână peste gât. Orcus şi 
Mantyx sunt cei care l-au învăţat tot ce ştie. Dacă vor 


reveni aici, tot ce creează Erawan în munţii ăştia o să pară 
o minciună. 

Cel puţin luase în seamă avertismentul lui Kaltain. Nu 
îndrăznise să se aventureze în cavernele de dincolo de 
vale, spre altarele de piatră şi hidoşenia pe care o 
construise deasupra lor. 

— Ai avut copii? întrebă el. Cu Orcus? 

— Viitorul meu soţ chiar vrea să ştie? 

Dorian se ridică din nou în picioare. 

— Vreau să îmi înţeleg inamicul. 

Ea îi cântări cuvintele. 

— Nu mi-am lăsat corpul să se maturizeze, ca să pot 
naşte. O mică răzvrătire, şi prima, împotriva lui Orcus. 

— Prinții şi prinţesele valge sunt progeniturile altor 
regi? 

— Unele da, altele nu. Niciun moştenitor vrednic nu şi-a 
făcut apariţia. Deşi, cine ştie ce s-a întâmplat în lumea lor 
în ultimele milenii? Lumea lor. Nu a ei. Prinții pe care i-a 
invocat Erawan nu au fost puternici - nu la fel ca noi. Sunt 
sigură că asta îl enervează pe Erawan. 

— Şi de aceea le-a adus pe prințese? 

Ea dădu aprobator din cap. 

— Femelele sunt cele mai mortale. Dar mai greu de 
închis într-o gazdă. 

Fâşia de piele albă de pe gât păru să-l ardă, dar reuşi să 
nu vomite de data asta. 

— De ce ai părăsit lumea voastră? 

Ea clipi la el, ca şi când ar fi fost surprinsă. 

— Ce? întrebă Dorian. 

Maeve îşi înclină capul. 

— A trecut foarte mult timp de când am vorbit cu cineva 
care mă cunoaşte cu adevărat. Şi care să fi rămas cu 
mintea întreagă. 

— Nici măcar cu Aelin? 

Un muşchi de pe maxilarul ei delicat tremură. 

— Nici măcar cu Aelin a Focului Sălbatic. Nu am reuşit 
să-i pătrund în minte pe deplin, dar nişte lucruri mărunte... 


am convins-o să vadă. 

— De ce ai ţinut-o prizonieră şi ai torturat-o? 

Un mod simplu de a descrie ce se întâmplase în Eyliwe 
şi după aceea. 

— Pentru că nu ar fi acceptat niciodată să lucreze cu 
mine. Şi nu m-ar fi protejat niciodată de Erawan sau de 
valgi. 

— Eşti puternică - de ce nu te protejezi singură? De ce 
nu foloseşti păienjeniţele în avantajul tău? 

— Pentru că specia noastră se teme doar de anumite 
daruri. Ale mele, din păcate, nu sunt acele lucruri. Ea se 
jucă luând în mână o şuviţă de păr negru. De obicei, ţin 
încă o femelă Fae cu mine. Una cu puteri care lucrează 
împotriva valgilor. Diferite de cele pe care le are Aelin 
Galathynius. Faptul că nu specificase care erau acele 
puteri îi spuse lui Dorian să nu se deranjeze să o întrebe. 
Ea mi-a jurat cu sânge cu mult timp în urmă şi, de atunci, 
arareori a plecat de lângă mine. Dar nu îndrăznesc să o 
aduc în Morath. Să o fi adus aici nu l-ar fi convins pe 
Erawan că sunt de bună credinţă. Îşi răsuci şuviţa pe un 
deget. Aşadar, vezi, sunt la fel de lipsită de apărare în faţa 
lui Erawan ca şi tine. 

Dorian se îndoia de asta, dar se ridică în sfârşit în 
picioare, îndreptându-se către masa pe care fuseseră 
lăsate apa şi mâncarea. De o diversitate mare pentru 
castelul unui rege demon, în miezul iernii. Îşi turnă un 
pahar cu apă şi îl bău. 

— Asta e adevărata înfăţişare a lui Erawan? 

— Oarecum. Nu suntem ca oamenii şi fiinţele Fae, ale 
căror suflete sunt invizibile. Ale noastre au o formă. Avem 
trupuri pe care putem să le modelăm - să le împodobim, ca 
şi când am purta nişte bijuterii. Înfăţişarea pe care o are 
acum Erawan a fost întotdeauna decoraţiunea lui 
preferată. 

— Cum arată sufletele voastre, pe dedesubt? 

— Ţi s-ar părea dizgraţioase. 

El îşi reprimă un fior. 


— Presupun că asta ne face şi creaturi metamorfice, 
spuse gânditoare Maeve când Dorian se îndreptă spre 
scaunul de lângă ea. Işi petrecuse nopţile dormind pe 
podea în faţa focului, urmărind cu un ochi regina care 
moţăia în patul cu baldachin din spatele lui. Dar ea nu 
încercase să îl rănească. Niciodată. 

— Te simţi valg sau Fae? 

— Sunt ceea ce sunt. Pentru o clipă, mai că zări 
greutatea veacurilor de existenţă în ochii ei. 

— Dar cum vrei să fii? 

O întrebare atentă. 

— Nu ca Erawan. Sau fraţii lui. Niciodată nu am vrut. 

— Asta nu e chiar un răspuns. 

— Tu ştii cine sau ce vrei să fii? 

O provocare - şi o întrebare serioasă. 

— Sunt pe cale să aflu, spuse el. Ciudat. Era atât de 
ciudat să poarte conversaţia asta! Scutindu-i pe amândoi 
pentru moment, Dorian îşi frecă faţa. Cheia este în turn. 
Sunt sigur de asta. 

Maeve strânse din buze. 

— Nu există nicio intrare care să nu fie păzită de 
străjeri, zise Dorian. Şi am zburat suficient pe afară ca să 
ştiu că nu sunt ferestre, nici crăpături prin care să mă 
furişez înăuntru. Se uită în ochii ei nepământeni şi nu îşi 
mută privirea. Trebuie să intrăm. Măcar ca să ne 
confirmăm că este acolo. 

Maeve avusese cândva cheile - ştia cum erau. Faptul că 
atunci ea se apropiase atât de mult... 

— Şi presupun că te aştepţi să fac eu asta? 

El îşi încrucişă braţele. 

— Nu ştiu pe nimeni altcineva căruia să-i dea voie 
Erawan să intre. 

Clipitul lui Maeve fu singurul semn că o luase prin 
surprindere. 

— Să îl seduc şi să îl trădez pe rege - unul dintre cele 
mai vechi trucuri din carte, după cum spuneţi voi, oamenii. 

— Poate cineva să-l seducă pe Erawan? 


El ar fi putut jura că dezgustul străbătu chipul ei palid 
înainte să spună „Da”. 

XXX 

Nu pierdură timpul. Nu aşteptară. 

Şi chiar şi Dorian se trezi incapabil să îşi mute privirea 
când Maeve flutură o mână spre ea şi rochia purpurie 
dispăru, fiind înlocuită de una lungă şi neagră ca o robă. 
Firul de aur fusese ţesut prin aceasta, ascunzând cu 
pricepere părţile pe care urma să le vadă doar cel care ar 
fi îndepărtat veşmântul, iar când se întoarse de la oglindă, 
îl privi cu seriozitate. 

— N-o să-ţi placă deloc ceea ce urmează să vezi, zise şi- 
şi aruncă pe umeri o mantie, ascunzând trupul atrăgător şi 
rochia păcătoasă şi ieşi pe uşă. 

El se transformă într-o insectă târâtoare, rapidă şi 
flexibilă şi o urmă, zăbovind în spatele ei când Maeve 
merse pe holuri către baza turnului. 

Se ascunse într-o crăpătură a zidului negru când Maeve 
spuse valgului postat afară: 

— Ştii cine şi ce sunt. Spune-i că am venit. 

El ar fi putut jura că mâinile lui Maeve tremurau puţin. 

Dar unul dintre străjeri - cel pe care Dorian nu îl văzuse 
vreodată clipind măcar - se întoarse spre uşă, bătu o dată 
şi intră. 

leşi câteva clipe mai târziu, îşi reluă poziţia şi nu spuse 
nimic. 

Maeve aşteptă. Apoi se auziră paşi în interiorul turnului. 

Iar când uşa se deschise din nou, vântul puturos şi 
întunericul învolburat dinăuntru amenințară să îl alunge. 
Erawan, încă îmbrăcat în ciuda orei târzii, ridică din 
sprâncene. 

— Avem întâlnire mâine, soro! 

Maeve se apropie un pas. 

— Nu am venit să discut despre război. 

Erawan înţepeni şi, apoi, le spuse străjerilor: 

— Plecaţi! 


CAPITOLUL 
74 


Ca la un semn, străjerii din faţa uşii turnului lui Erawan 
plecară. 

Singuri, cu regele valg blocând uşa spre turnul său, 
Maeve spuse: 

— Asta înseamnă că sunt binevenită? 

Ea luă mâna de pe mantie, faldurile din faţă dându-se la 
o parte ca să îi dezvăluie rochia. 

Ochii aurii ai lui Erawan studiară fiecare centimetru, 
oprindu-se apoi asupra chipului ei. 

— Deşi poate nu crezi asta, eşti soţia fratelui meu. 

Dorian clipi auzindu-l. La onoarea de care dădea dovadă 
demonul din trupul bărbatului. 

— Nu trebuie să fiu, şopti Maeve, iar Dorian îşi dădu 
atunci seama de ce îl avertizase să plece. 

Scuturându-şi o dată capul, părul des şi brunet deveni 
auriu. Pielea albă ca luna se întunecă puţin, bronzându-se. 
Chipul ascuţit se rotunji uşor, ochii negri deschizându-şi 
culoarea spre turcoaz şi auriu. 

— Ne-am putea juca aşa, dacă preferi. 

Până şi vocea îi aparţinea lui Aelin. 

Ochii lui Erawan sclipiră, pieptul ridicându-i-se odată cu 
respiraţiile sacadate. 

— Te-ar atrage? 

Maeve schiţă un zâmbet pe care Dorian îl văzuse doar 
pe buzele reginei din Terrasen. 

Groaza şi dezgustul îl învăluiră. Ştia că pofta trupească 
din ochii lui Erawan pentru Aelin nu era adevărată. Nu-şi 
dorea decât s-o aibă şi s-o tortureze. 

Vraja lui Maeve o schimbă din nou. Părul auriu deveni 
alb, ochii turcoaz strălucind auriu. 

Furia rece, pură şi curată îl străbătu pe Dorian când 


Manon se arătă în faţa regelui valg. 

— Sau poate ţi-ar plăcea trupul ăsta, mai frumos ca 
niciodată. Ea îşi cobori privirea spre propriul corp, 
zâmbind. Pe ea o voiai regină când se termina războiul, pe 
Aripa Conducătoare? Sau doar o iapă de prăsilă? 

Nările lui Erawan se umflară, iar Dorian se concentră să 
respire, fiind atent la pietrele de sub el, la orice ar fi 
împiedicat magia să erupă ca reacţie la dorinţa adevărată 
care-i încorda chipul lui Erawan. 

Dar dacă Maeve ar fi intrat în turn... 

Erawan clipi, iar dorinţa dispăru. 

— Eşti soţia fratelui meu, spuse el. Indiferent ce 
înfăţişare ai lua. Dacă vrei să te descătuşezi, am să trimit 
pe cineva în camera ta. 

Spunând asta, închise uşa. Şi nu mai ieşi. 

XXX 

În dimineaţa următoare, Maeve îl aduse pe Dorian la 
întâlnire. 

În buzunarul mantiei, ca şoarece de câmp, Dorian 
rămase nemişcat şi ascultă. 

— După toată agitația de aseară, spunea Erawan, ai 
refuzat ce ţi-am trimis. 

Într-adevăr, la nici cincisprezece minute după ce 
reveniseră în turnul lui Maeve, se auzise o bătaie în uşă. 
Un tânăr cu un chip inexpresiv stătea acolo, frumos şi 
rece. Nu era prinţ, după inelul pe care îl purta. Era doar 
un om înrobit. Maeve îl alungase, deşi nu din bunătatea 
inimii. 

Nu, Dorian ştia că bărbatul fusese scutit de îndatoriri 
doar datorită înfăţişării sale. Maeve îi spusese asta înainte 
să adoarmă. 

— Sperasem să primesc vin, spuse calmă Maeve, nu 
bere îndoită cu apă. 

Erawan chicoti, iar hârtia foşni. 

— M-am gândit la detaliile acestei alianţe, soro! Titlul 
era o ironie, un afront adus refuzului de seara trecută. Şi 
mă gândeam: ce altceva ai să-mi mai oferi? La urma urmei, 


ai mai multe de câştigat decât mine. Şi faptul că mi-ai 
oferit şase dintre păienjeniţele tale este oarecum puţin, 
chiar dacă au fost gazde primitoare pentru prințese. 

Dorian îşi ciuli urechile cât aşteptă răspunsul lui Maeve. 
Ea spuse încet, mai încordat decât o auzise vorbind 
înainte: 

— Ce vrei, frate? 

— Adu restul păianjenilor kharankui. Deschide un portal 
şi transportă-i aici. 

— Nu toţi vor fi gazde atât de binevoitoare. 

— Nu gazde. Soldaţi. Nu intenţionez să risc. Nu o să mai 
existe o a doua fază. 

Lui Dorian i se răsuci stomacul. Maeve ezită. 

— Ştii, există şansa să o înfrunţi pe Aelin Galathynius şi 
să eşuezi, chiar dacă invoc păianjenii kharankui. Făcu o 
pauză. Anielle ţi-a confirmat cele mai întunecate frici. Am 
aflat ce s-a întâmplat, am auzit de puterea pe care a 
invocat-o ca să oprească râul. Maeve fredonă. Ştii, asta era 
pentru mine. Lovitura. Dar dacă o s-o invoce din nou, să 
spunem împotriva ta pe un câmp de luptă... Ai să poţi să 
scapi, frate? 

— De aceea o să fie important să te îndrepţi spre nord 
cu păianjenii tăi, fu singurul răspuns al lui Erawan. 

— Probabil, replică Maeve. Dar nu uita că, împreună, am 
putea învinge. Nici măcar Aelin Galathynius nu ne-ar putea 
înfrunta pe amândoi. Putem să plecăm în nord ca să o 
distrugem. Păstrează păianjenii pentru alte regate! Alte 
timpuri. 

Nu voia să îi sacrifice, de parcă s-ar fi ataşat de 
creaturile care-i rămăseseră loiale câteva milenii. 

— Şi în afară de asta, continuă Maeve, ştii multe despre 
călătoria între lumi. Dar nu totul. Ea băgă mâna în 
buzunar, iar Dorian se pregăti când îl atinse pe spate cu 
degetele, ca şi când i-ar fi spus să asculte. 

— Şi presupun că am să aflu doar după ce o să câştigăm 
amândoi războiul ăsta, spuse în cele din urmă Erawan. 

— Da, deşi sunt dispusă să îţi fac o demonstraţie. Mâine, 


după ce am să mă pregătesc. Din nou, acea linişte 
îngrozitoare se lăsă în încăpere. Sunt prea puternici ca eu 
să deschid un portal între lumi şi să le permit trecerea. Mi- 
ar destabiliza prea mult magia încercând să-şi aducă toată 
esenţa în lumea asta. Dar aş putea să ţi-i arăt - doar o 
clipă. Aş putea să ţi-i arăt pe fraţii tăi. Pe Orcus şi Mantyx. 

Darrow şi ceilalţi lorzi din Terrasen îşi petrecuseră 
înţelept timpul în ultimele câteva luni, slavă zeilor, iar 
Orynthul era bine aprovizionat împotriva asediului care se 
apropia cu fiecare oră. 

Mâncare, arme, provizii medicale, planuri pentru 
locurile unde ar fi putut să doarmă cetăţenii dacă ar fi fost 
nevoiţi să fugă în castel, întăriri ale locurilor din oraş şi de- 
a lungul zidurilor castelului unde pietrele vechi erau 
slăbite - Aedion găsise puţine defecte. 

Totuşi, după o noapte de somn agitat în vechea lui 
cameră din castel - îngrozitoare, ciudată şi friguroasă - se 
plimba pe una dintre turlele inferioare când se crăpa de 
ziuă. Aici sus, vântul era mult mai puternic, mai rece. 

Se auziră paşi fermi dinspre bolta din spatele lui. 

— Te-am văzut aici când coboram să iau micul dejun, 
spuse Ren în loc de salut. 

Camerele curtenilor lui Allsbrook fuseseră întotdeauna 
în turnul de lângă cel al lui Aedion - în copilărie, îşi 
petrecuseră o vară întreagă născocind un sistem de 
semnalizare între camerele lor, folosind o lampă. 

Fusese ultima vară pe care şi-o petrecuseră ca prieteni, 
imediat ce tatălui lui Ren începuse să-i fie clar că Aedion 
era favorizat să depună jurământul de sânge. lar apoi 
începuse rivalitatea. 

Prieteni la cataramă şi puşi pe şotii într-o vară, rivali la 
suprematie în următoarea, întrecându-se la alergatul prin 
curţi, îmbrâncindu-se pe scări şi încăierându-se în Marea 
Sală. Rhoe încercase să aplaneze conflictul, dar el nu 
reuşise niciodată să mintă cu uşurinţă. Refuzase să nege 
tatălui lui Ren că Aedion era cel care urma să depună 
jurământul de sânge. Şi, până la sfârşitul acelei veri, până 


şi prinţul moştenitor începuse să ignore faptul că cei doi 
băieţi se luau din nou la bătaie în praf. Nu că asta ar fi 
contat acum. 

Gavriel, tatăl său, ar fi încurajat rivalitatea? Probabil că 
nici asta nu conta. Dar, pentru o clipă, Aedion încercă să 
îşi imagineze că Gavriel era aici, supraveghindu-i 
instrucţia. Încercă să şi-i imagineze pe Gavriel şi Rhoe 
instruindu-l împreună. Şi îşi dădu seama că Gavriel ar fi 
găsit o cale să pună capăt competiţiei, cam cum păstra 
ordinea printre soldaţi. Ce fel de om ar fi devenit dacă Leul 
ar fi fost aici? Foarte probabil, Gavriel ar fi fost ucis de 
restul curtenilor, dar... ar fi fost aici. 

Era o nebunie să meargă pe acel drum. Aedion era cine 
era şi, în majoritatea timpului, asta nu îl deranja deloc. 
Rhoe îi fusese tată în felurile care contau. Chiar dacă, 
ocazional, Aedion se uitase la Rhoe, Evalin şi Aelin, şi tot 
se simţise ca un oaspete. 

Aedion alungă gândul din mintea lui. Faptul că era aici, 
în castel, îl zăpăcise. Îl târâse în ţinutul fantomelor. 

— Nu te aştepta ca Darrow să ne ofere un mic dejun ca 
acelea pe care le luam de obicei, spuse Aedion. 

Nu că s-ar fi aşteptat sau şi-ar fi dorit aşa ceva. Mânca 
doar pentru că asta îi cerea trupul, mânca astfel încât să 
aibă putere, care sigur i-ar fi trebuit - lui şi oamenilor săi - 
în scurt timp. 

Ren studie oraşul, apoi câmpia Theralis de dincolo de 
acesta. Orizontul încă gol. 

— Azi am să aleg arcaşii. Şi am să mă asigur că soldaţii 
de la porţi ştiu să folosească uleiul fierbinte. 

— Tu ştii să îl foloseşti? 

Aedion ridică o sprânceană. 

Ren pufni. 

— Ce este de învăţat? Verşi un cazan imens peste zid. 
Provoci dezastre. 

Cu siguranţă mai implica şi altceva, dar era mai bine 
decât nimic. Cel puţin Darrow se asigurase că aveau 
asemenea provizii. 


Aedion se ruga să nu aibă ocazia să le folosească. 
Turnurile vrăjitoarelor Morathului puteau să îi distrugă 
înainte ca armata inamică să ajungă măcar la una din cele 
două porţi ale oraşului. 

— Focul iadului ar fi ce ne-ar trebui cu adevărat, mormăi 
Ren. Asta i-ar ţine departe de porţi. 

Şi probabil i-ar fi topit şi pe toţi cei dimprejurul lor. 

Aedion deschise gura ca să confirme când se încruntă. 

El studie câmpia, orizontul. 

— Spune-o! zise Ren. 

Aedion îl întoarse pe Ren spre intrarea în turn. 

— Trebuie să vorbim cu Rolfe. 

XXX 

Nu despre focul iadului la porţile din sud şi vest. Nici pe 
departe. 

Aşteptară până la lăsarea întunericului, când spionilor 
Morathului le-ar fi fost imposibil să zărească micul grup 
care se furişa, kilometru după kilometru, pe câmpia 
Theralis. 

Îmbrăcaţi în haine de luptă negre, traversară câmpul 
care avea să redevină o baie de sânge. Când ajunseră la 
pietrele de hotar pe care Aedion şi Ren le stabiliseră ziua, 
Aedion ridică o mână. 

Asasinii Tăcuţi se ridicară la nivelul aşteptărilor când 
Ilias le făcu semn, iar ei se împrăştiară. Printre aceştia 
erau şi mycenienii lui Rolfe, cărând ce era mai greu. 

Dar femeia metamorfică fu cea care începu prima 
munca, transformându-se într-un viezure imens, mare cât 
un cal, care săpă pământul îngheţat cu labe puternice şi 
îndemânatice. 

Mirosul sângelui ei umplu aerul, dar Lysandra nu se opri 
din săpat. 

lar după ce termină prima groapă, trecu la următoarea, 
lăsând grupul de Asasini Tăcuţi şi mycenieni să îşi întindă 
capcana pe care apoi o îngropară. 

Vântul puternic şuiera pe lângă ei. Totuşi, lucrară toată 
noaptea, profitând de fiecare minut. lar când terminară, 


dispărură înapoi în oraş, din nou invizibili. 
XXX 

Morathul apăru la orizont după o zi. 

Din cele mai înalte turnuri şi pasarele ale castelului, 
toate rândurile care mărşăluiau puteau fi numărate. Unele 
după altele. 

Cu mâinile încă rănite şi bandajate din cauză că săpase 
pământul îngheţat, Lysandra stătea cu diverşi aliaţi pe una 
dintre acele pasarele, Evangeline rămânându-i alături. 

— Sunt cam cincisprezece mii, spuse Ansei din Briarcliff 
când apăru încă un rând. Nimeni nu zise nimic. Douăzeci. 

— Nu cred că în Morath mai e vreun soldat, dacă acum 
sunt atât de mulţi aici, şopti prinţul Galan. 

Evangeline tremură, nu doar de frig, iar Lysandra o 
cuprinse cu un braţ. Pe zidul pasarelei, Darrow şi ceilalţi 
lorzi din Terrasen vorbeau încet. Ca şi când ar fi simţit 
atenţia Lysandrei, Darrow îi aruncă o privire încruntată, 
care apoi cobori spre Evangeline, palidă şi tremurândă. 
Darrow nu spuse nimic, iar Lysandra nu se deranjă să pară 
amabilă înainte ca el să se întoarcă spre însoțitorii lui. 

— Sunt treizeci de mii, spuse Ansei. 

— Ştim şi noi să numărăm, zise Rolfe. 

Ansei ridică o sprânceană roşcată. 

— Chiar ştiţi? 

În ciuda armatei care mărşăluia spre ei, Lysandra zâmbi. 

Rolfe îşi dădu ochii peste cap şi continuă să privească 
armata care se apropia. 

— Nu au să ajungă decât la răsărit, cel mai curând, 
observă Aedion, cu chipul sumbru. 

Ea încă nu hotărâse ce formă să ia. Unde să lupte. Dacă 
ilkenii mai zburau printre ei, atunci ar fi ales trupul unui 
balaur, dar dacă trebuia să lupte în spaţii închise, atunci... 
nu luase nicio hotărâre. Nu o rugase nimeni să fie undeva 
anume, deşi cu trei seri în urmă, faptul că Aedion îi ceruse 
să-l ajute în planul lor nebunesc fusese un răgaz rar în 
zilele astea de aşteptare şi înfrigurare. 

Ar fi acceptat cu bucurie să stea de pază, în locul să 


înfrunte ceea ce se apropia de ei. 

— Cincizeci de mii, spuse Ansei, aruncând o privire 
crispată spre Rolfe. 

Lysandra îşi înghiţi nodul din gât. Evangeline îşi lipi faţa 
de coastele Lysandrei. 

Apoi se zăriră turnurile vrăjitoarelor. 

Ca nişte sulițe uriaşe ieşind din orizont, apărură prin 
lumina gri a dimineţii. Erau trei, răspândite egal prin 
armata care continua să vină în urma lor. 

Chiar şi Ansei încetă acum să numere. 

— Nu credeam c-o să fie atât de îngrozitor, şopti 
Evangeline, băgându-şi mâinile în mantia groasă a 
Lysandrei. Nu credeam c-o să fie atât de rău. 

Lysandra o sărută în creştetul capului ei blond-roşcat. 

— N-o să păţeşti nimic! 

— Nu pentru mine mă tem, spuse Evangeline. Ci pentru 
prietenii mei. 

În ochii ei căprui-deschis străluceau lacrimi de groază, 
iar Lysandra şterse una înainte să privească turnurile 
vrăjitoarelor care avansau încet în direcţia lor. Nu ştia cum 
s-o liniştească pe copilă. 

— În orice clipă, şopti Aedion, iar Lysandra îşi cobori 
privirea la câmpia înzăpezită. 

La siluetele care ieşiră de sub zăpadă, îmbrăcate în alb, 
cu săgeți aprinse în arcuri. Primele rânduri ale Morathului 
aproape ajunseră la ei, dar nu aceşti soldaţi erau ţinta lor. 

Lângă zid, Murtaugh apucă pietrele vechi când o siluetă 
care trebuia să fie Ren dădu un ordin. Săgeţile aprinse se 
înclinară şi zburară, soldaţii Morathului ferindu-se sub 
scuturi. 

Ei nu se deranjară să se uite sub picioare. 

Şi nici vrăjitoarele care îşi conduceau cele trei turnuri. 

Săgeţile aprinse loviră pământul cu o precizie mortală, 
mulţumită Asasinilor Tăcuţi care mânuiau acele arcuri, 
aterizând pe fitilele care intrau direct în gropile pe care le 
lăsaseră. Chiar în clipa în care turnurile vrăjitoarelor 
trecură peste ele. 


Sclipiri orbitoare împrăştiară marea neagră de soldaţi, 
urmate de o explozie puternică. 

Şi de o ploaie de pietre care făcu toată armata 
Morathului să se întoarcă şi să privească, asigurând 
diversiunea potrivită când Ren, Ilias şi Asasinii Tăcuţi 
alergară pe jos spre caii albi ascunşi în spatele unui 
morman de zăpadă. 

După ce sclipirile se stinseră şi fumul dispăru, pe 
pasarelă se auzi un oftat de uşurare. 

Două dintre turnurile vrăjitoarelor se aflaseră direct 
deasupra gropilor. Gropi care fuseseră umplute cu reactivi 
chimici şi pulberi care alimentau suliţele de foc ale lui 
Rolfe, apoi ascunse în pământ - aşteptând o scânteie ca să 
le aprindă. 

Cele două turnuri zăceau acum distruse, balaurii lor 
fiind distruşi sub ele, iar soldaţii striviţi sub pietrele 
căzute. 

Totuşi, unul era încă în picioare, groapa cea mai 
apropiată de acesta explodând prea curând. Unul dintre 
balaurii care îl trăsese fusese lovit de resturile altui turn şi 
zăcea mort sau rănit. 

Iar cel de-al treilea turn rămas se oprise. 

Un corn răsună din rândurile inamicilor, iar armata se 
opri şi ea. 

— Slavă zeilor! spuse Rolfe, plecându-şi capul. 

Dar Aedion încă se uita la câmpie - la siluetele de pe caii 
care galopau spre zidurile Orynthului, asigurându-se că se 
întorceau cu toţii. 

— Câtă vreme o să-i oprească asta? întrebă Evangeline. 

Toată lumea, inclusiv Darrow, se întoarse spre fată. 
Nimeni nu avea un răspuns. Nicio minciună de spus. 

Aşadar, se întoarseră din nou spre armata adunată pe 
câmpia ale cărei margini îndepărtate se vedeau acum. 

— O sută de mii, anunţă în şoaptă Ansei din Briarcliff. 

— Se poate... să arăţi o lume diferită? o întrebă Dorian 
pe Maeve când ajunseră din nou în camera lor din turn. 

Maeve se aşeză pe un scaun, uitându-se în gol. 

— Da, folosind oglinzi. 

Dorian ridică o sprânceană. 

— Ai văzut şi tu puterea oglinzilor vrăjitoarelor. Ce le-au 
făcut lui Aelin Galathynius şi lui Manon Cioc-Negru. Cine 
crezi că le-a învăţat pe vrăjitoare să folosească o asemenea 
putere? Nu spiriduşii. Ea râse încet. Şi cum crezi că am 
putut să văd atât de departe, să aud vocile spionilor mei, 
tocmai din Doranelle? Există oglinzi pentru spionat, 
călătorit şi ucis. Chiar şi acum, Erawan le foloseşte în 
avantajul lui, în faţa vrăjitoarelor Dinţi-de-fier. Cu turnurile 
vrăjitoarelor. 

Maeve râse ca o regină fără coroană. 

— li pot arăta ce vrea să vadă. 

Dorian deschise gura, apoi se gândi ce să spună. 

— O iluzie. Nu ai de gând să-i arăţi pe Orcus şi Mantyx. 

Ea îi aruncă o privire rece. 

— E o scamatorie - cât intri în turn. 

— Nu pot intra. 

— Eu merg printre lumi, spuse Maeve. Am călătorit 
printre universuri. Crezi c-o să fie atât de greu să merg 
printre camere? 

— Ceva te-a împiedicat să mergi în Terrasen în toţi anii 
ăştia. 

Maeve îşi încordă maxilarul. 

— Brannon Galathynius era conştient de darurile mele 
de a mă mişca prin spaţiu. Protecţiile din jurul regatului 
său m-au împiedicat să o fac. 

— Ca să nu poţi transporta armatele lui Erawan acolo. 


— Nu. Pot să intru doar pe jos, mergând. Oricum sunt 
prea mulţi ca să ţin deschis prea mult timp portalul. 

— Erawan este conştient de darul tău, deci foarte 
probabil a luat măsuri ca să îşi protejeze camera. 

— Da, iar eu mi-am petrecut timpul aici descoperindu-le. 
Nu e un vrăjitor atât de priceput pe cât se crede, zise şi 
zâmbi cu infatuare. 

Totuşi, Dorian o întrebă: 

— De ce nu ai făcut asta de la început? 

— Pentru că încă nu hotărâsem dacă merita riscul. 
Pentru că încă nu insistase să îmi aduc servitoarele aici, să 
fie doar nişte soldaţi. 

— ii la ele - la păienjeniţe. 

— Maiestate, ai să afli că prietenii loiali sunt un lucru 
rar, nu atât de uşor de sacrificat. 

— Prinţeselor ălora le-ai oferit şase dintre ele. 

— Şi n-am să uit toată viaţa, spuse Maeve şi o urmă de 
emoție îi dansă pe chip. Au plecat de bunăvoie. Asta îmi 
spun ori de câte ori le privesc acum şi nu văd creaturile pe 
care le cunoşteam. Vor să mă ajute. Privirile lor se 
întâlniră. Nu toţi valgii sunt răi. 

— Erawan este. 

— Da, spuse ea, iar ochii i se întunecară. El şi fraţii lui... 
sunt cei mai răi dintre noi. Domină prin frică şi suferinţă. 
Le plac asemenea lucruri. 

— Şi ţie nu? 

Maeve îşi răsuci o şuviţă neagră pe un deget, fără să-i 
răspundă. 

Dorian continuă: 

— Deci ai să treci de protecţiile din camera lui Erawan, 
ai să-mi deschizi portalul, iar eu am să mă furişez înăuntru 
în timp ce îl distragi cu o iluzie despre fraţii lui. Se 
încruntă. După ce am să găsesc cheia, o să-şi dea seama că 
l-ai înşelat. O să fim nevoiţi să plecăm repede. 

Ea zâmbi. 

— Şi aşa o să fie. O să plecăm unde le-ai ascuns pe 
celelalte. Dorian nu afişă nicio emoție. 


— Eşti sigură că n-o să ştie că este păcălit? 

— Orcus este fratele lui, dar a fost şi soţul meu. Iluzia o 
să fie destul de reală. 

Dorian se gândi. 

— Când acţionăm? 

XXX 

La căderea nopţii. A 

Atunci îi spusese Maeve lui Erawan să se întâlnească. În 
acel moment dintre lumină şi întuneric, când o forţă ceda 
în faţa celeilalte. Când ea avea să deschidă un portal 
pentru Dorian de la o distanţă de câteva camere. 

În timp ce soarele apunea - nu că Dorian l-ar fi putut 
vedea cu norii şi obscuritatea Morathului - se trezi 
uitându-se la zidul camerei lui Maeve. 

Îl părăsise în urmă cu câteva minute, aruncându-i doar o 
privire de rămas-bun. Îşi plănuiseră calea de scăpare, cât 
şi o alternativă. Totul trebuia să decurgă conform planului. 

lar trupul pe care îl avea acum, părul blond şi ochii 
aurii... Dacă în turn ar fi intrat oricine în afară de Erawan, 
l-ar fi găsit ocupat de stăpânul lor. 

În sinea lui, n-avea loc pentru frică şi îndoială. Nu se 
gândea la colierele din piatră Wyrd de sub fortăreață sau 
la fiecare cameră şi temniţă întortocheată pe lângă care 
trecuse. Întunericul se lăsă în afara camerei. 

Dorian dădu înapoi când pietrele deveniră tot mai 
întunecate - apoi dispărură. 

Duhoarea morţii, stricăciunii şi urii pluti în aer, mult mai 
puturoasă decât în mormântul de la subsol. 

Aceasta ameninţă să îi înmoaie genunchii, dar Dorian 
scoase sabia Damaris. Îşi adună puterea şi ridică mâna 
stângă, o lumină slabă şi aurie strălucind din degetele lui. 
Foc. 

Rugându-se zeilor care s-ar fi obosit să îl ajute, Dorian 
intră prin portal. 

Dorian nu ştia la ce se aşteptase de la camera unui rege 
valg, dar patul cu baldachin sculptat din lemn negru, 
lavoarul şi biroul fuseseră în coada listei de presupuneri. 

Nimic extraordinar. Niciun tezaur cu arme vechi şi 
furate sau bijuterii de familie, nicio poţiune efervescentă 
sau cărţi de vrăji, nicio bestie care să mârâie în colţ. 
Niciun colier din piatră Wyrd. 

Un dormitor şi nimic mai mult. 

El studie camera circulară uitându-se chiar şi în casa 
scării. Aruncă o privire direct spre uşa de fier şi străjerii 
postați afară. Nicio cămară. Nicio uşă secretă în podea. 

Deschise dulapul ca să găsească rânduri de haine 
curate. Niciunul dintre sertare nu conţinea nimic şi nu 
avea compartimente ascunse. 

Dar el simţea acea prezenţă îngrozitoare din altă lume. 
O putea simţi peste tot în jurul lui... 

Un mic zgomot îl făcu să se întoarcă. 

Atunci se uită Dorian la pat. La ce ratase, lăsată între 
cearşafurile negre care aproape-i acopereau trupul firav. 

Tânăra femeie. Chipul îi era gol, inexpresiv. Totuşi, ea se 
uită la el ca şi când s-ar fi trezit. 

Era o fată brunetă şi frumoasă, nu mai în vârstă de 
douăzeci de ani. Aproape geamăna lui Kaltain. 

Fierea îi arse gâtul. Şi când fata se ridică mai mult, 
cearşafurile căzând ca să dezvăluie un corp gol şi slab, un 
braţ prea subţire şi o cicatrice hidoasă şi purpurie în 
apropierea încheieturii mâinii... El îşi dădu seama de ce 
simţise prezenţa cheii prin fortăreață. Mişcându-se. 
Dispărând. p A 

Se plimbase. Îşi urmărise stăpânul. Înrobitorul. 

Un colier din piatră neagră îi fusese prins la gât. 


Şi totuşi, stătea în patul acela răvăşit uitându-se la el. 

Cu ochi goi... şi suferinzi. 

El nu ştia ce să spună. Era doar o linişte apăsătoare. 

Kaltain îl distrusese pe prinţul valg din ea, dar cheia 
Wyrd o înnebunise. Îi dăduse puterea îngrozitoare, dar îi 
distrusese mintea. 

Dorian se apropie de pat, lent şi precaut. 

— Te-ai trezit, spuse el, forţându-şi vocea să fie 

tărăgănată ca a regelui valg, ştiind că îl vedea pe răpitorul 
ei. 
Ea clipi. 
Dorian văzuse experimentele lui Erawan, ororile din 
temniţele lui. Totuşi, această tânără atât de înfometată, 
vânătăile de pe pielea ei, obiectul infernal din braţul său, 
fiinţa nepământeană care împărţise patul cu ea... 

El îndrăzni să îşi întindă firul puterii. Acesta se apropie 
de braţul ei şi se retrase. 

Da, cheia era acolo. 

Dorian se apropie mai mult, impunându-i să nu 
privească spre portalul din perete. 

Tânăra tremură - doar puţin. 

El se forţă să nu vomite. Să nu facă nimic altceva decât 
să se uite la ea, ordonându-i calm: 

— Dă-mi braţul! 

Ochii ei căprui îi studiară chipul, dar întinse braţul. 

Dorian aproape dădu înapoi clătinându-se când văzu 
rana infectată şi venele negre care urcau din aceasta, 
purtându-şi otrava în ea. Fără îndoială, aşa arătase şi rana 
lui Kaltain, fiind motivul pentru care cicatricea rămăsese, 
chiar şi după moarte. 

Dar el o puse pe Damaris în teacă şi îi luă braţul în 
mâini. 

Rece. Pielea ei era ca gheaţa. 

— Întinde-te! îi spuse Dorian. 

Ea tremură, dar îl ascultă. Pregătindu-se. Pentru el. 

Kaltain. Pe toţi zeii, Kaltain. Ce suferise ea... 

Dorian îşi scoase cuțitul de la centură - cel dăruit de 


Sorel - şi îl înclină deasupra braţului ei. Kaltain făcuse la 
fel ca să o elibereze, spusese Manon. 

Dar Dorian trimise un licăr de magie vindecătoare spre 
braţul ei, ca să o amorţească şi să o aline. Tânăra se zbătu, 
dar el o ţinu ferm. Îşi lăsă magia să strălucească prin ea. 
Fata gâfâi, arcuindu-se, iar Dorian profită de faptul că 
rămase brusc nemişcată ca să înfigă cuțitul, repede şi 
îndemânatic. 

După trei mişcări, magia lui vindecătoare lucrând încă 
prin ea, calmând-o cât de mult posibil, iar ciobul 
însângerat fu în mâna lui, pulsându-şi puterea goală şi 
dezgustătoare în el. 

Ultima cheie Wyrd. 

El îi eliberă braţul, băgă cheia Wyrd în buzunar şi se 
întoarse spre portal. 

Dar un braţ îl apucă pe al lui, slab şi tremurând. 

Dorian se întoarse, ducând o mână spre Damaris, şi o 
găsi uitându-se la el plângând. 

— Ucide-mă, şopti ea. Dorian clipi. Tu - tu l-ai împins 
înapoi. Nu se refera la cheie, ci la demonul din ea, îşi dădu 
el seama. Cumva, cu acea magie vindecătoare... Ucide-mă, 
spuse şi începu să suspine. Te rog, ucide-mă! 

Damaris se încălzi în mâna lui. Adevăr. El se holbă 
îngrozit la ea. 

— Eu... nu pot. 

Ea dădu să-şi apuce colierul de la gât ca şi când ar fi 
vrut să îl scoată. 

— Te rog! suspină fata. Te rog! 

El nu avea timp să găsească o cale să scoată acel colier. 
Nici măcar nu era sigur că putea fi scos, fără inelul de aur 
pe care îl folosise Aelin în cazul lui. 

— Nu pot. 

Disperarea şi agonia îi umplură ochii. 

— Te rog, fu tot ce spuse ea. Te rog. 

Damaris rămase caldă. Adevăr. Rugămintea era doar 
adevărul pur. 

Dar trebuia să plece - trebuia să plece acum. Nu o putea 


lua cu el. Ştia că fiinţa din ea, oricât ar fi împins-o magia 
lui, ar fi ieşit din nou. Şi i-ar fi strigat lui Erawan unde era 
el şi ce furase. 

Ea plânse, trăgând cu mâinile de corpul ei rănit. 

— Te rog! 

Ar fi fost o îndurare să o ucidă? Ar fi fost o crimă mai 
gravă să o lase aici, cu Erawan? Inrobită de el şi demonul 
valg din ea? 

Damaris nu răspunse la întrebarea lui nerostită. 

lar el îşi îndepărtă mâna de sabie când îşi cobori 
privirea la fata care plângea. 

Manon ar fi ucis-o. Ar fi eliberat-o în singurul mod 
posibil. Chaol ar fi luat-o cu el şi ar fi ignorat consecinţele. 
Aelin... Nu ştia ce ar fi făcut ea. 

„Cine vrei să fii?” 

Nu era niciunul dintre ei. Era doar el însuşi. 

Da, un bărbat care cunoscuse pierderea şi suferinţa, dar 
şi unul care cunoscuse prietenia şi bucuria. 

Pierderea şi suferinţa nu îl distruseseră pe deplin. Fără 
ele, ar fi fost clipele de fericire la fel de clare? Fără ele, ar 
fi luptat atât de mult ca să se asigure că nu se repetau? 

„Cine vrei să fii?” 

Un rege demn de coroana lui. Un rege care urma să 
clădească din nou ce fusese distrus, în el şi în ţinuturile lui. 

Fata suspină neîncetat, iar Dorian duse mâna spre 
mânerul sabiei Damaris. 

Apoi se auzi trosnetul oaselor rupte. 

Intr-o clipă, fata plângea; în următoarea, capul i se 
răsucise într-o parte, privind în gol. 

Dorian se întoarse, cu un țipăt pe buze când Maeve intră 
în cameră. 

— Consideră că este un dar de nuntă, Maiestate, spuse 
ea zâmbind. Ca să te scutesc să iei hotărârea asta. 

Şi zâmbetul de pe chipul ei şi mersul de prădător îi 
făcură magia să se adune. 

Maeve dădu din cap spre buzunarul lui. 

— Bine lucrat! 


Puterea ei întunecată sări asupra minţii lui. 
El nu avu şansa să o apuce pe Damaris înainte să cadă în 
plasa ei întunecată. 

Era în camera lui Erawan şi totuşi, nu era. 

Maeve îi spuse mieros: 

— Cheia, te rog! 

Dorian băgă mâna în buzunar, după ciobul dinăuntru. 

— Şi apoi o să le recuperăm pe celelalte, continuă ea şi 
făcu semn spre portalul prin care veniseră amândoi. El o 
urmă, scoțând ciobul din buzunar. Am plănuit nişte lucruri 
minunate pentru noi, Maiestate! Pentru uniunea noastră. 
Cu ajutorul cheilor, te-aş putea ţine mereu tânăr. Şi cu 
puterea ta, aproape fără pereche, nici măcar cu a lui Aelin 
Galathynius, o să ne protejezi de oricine ar putea încerca 
să revină vreodată în lumea asta. 

Intrară în camera lor şi o fluturare a mâinii lui Maeve 
făcu portalul să dispară. 

— Repede! îi ordonă ea. Plecăm! Balaurul aşteaptă. 

Dorian se opri în mijlocul camerei. 

— Nu crezi că este nepoliticos să plecăm fără să lăsăm 
un bilet? 

Maeve se întoarse spre el, dar prea târziu. 

Prea târziu, când ghearele pe care şi le înfipse în mintea 
lui se afundaseră. Ca o flacără, fierbinte şi sfârâitoare, se 
apropie de o parte din ea pe care o lăsase liberă fără să 
vrea încercând să îl prindă. 

O capcană într-o capcană. Una pe care o crease din clipa 
în care o văzuse în ea. Fusese un truc simplu. Să îşi 
transforme mintea, ca şi când şi-ar fi transformat corpul; 
să o facă să vadă un lucru când se uita înăuntru. 

Să o facă să vadă ce voia ea să creadă: că o invidia şi o 
dispreţuia pe Aelin; disperarea şi nesăbuinţa lui naivă. Îşi 
lăsase mintea să devină aşa ceva, ademenind-o înăuntru. Şi 
de fiecare dată când se apropiase, crezând în acele scăpări 


ale puterii lui, magia lui o studiase pe a ei - la fel cum 
studiase fărâma de metamorfozare a lui Cyrene, tot aşa îşi 
însuşise şi abilitatea lui Maeve de a se furişa în mintea 
cuiva, acaparând-o. 

Fusese nevoit doar să o aştepte să acţioneze, să-i 
permită să întindă capcana pe care ar fi închis-o ca să îl 
lege pentru totdeauna de ea. 

— Tu... 

Un zâmbet de-al lui, şi Maeve nu mai putu vorbi. 

Dorian spuse în prăpastia întunecată a minţii ei: 
„Cândva am fost sclav. Doar nu credeai c-o să mai permit 
vreodată să fiu din nou sclav, nu-i aşa?” 

Ea se zbătu, dar el o ţinu ferm. „Ai să mă eliberezi”, 
spuse furioasă, iar vocea nu era cea a unei frumoase 
regine, ci ceva urât şi rece. Infometat şi odios. 

„Eşti bătrână ca pământul şi totuşi, ai crezut că am să-ţi 
accept oferta.” 

El chicoti, lăsând o parte din focul lui să o ardă. Maeve 
ţipă tăcut şi neîncetat în minţile lor. 

„Sunt surprins că ai căzut în capcana mea!” 

„Am să te ucid pentru asta!” 

„Nu şi dacă te ucid eu primul!” i 

Focul lui deveni o ființă vie, înfăşurându-i gâtul alb. În 
lumea reală, unde existau trupurile lor. 

„Mi-ai rănit prietena, spuse el cu un calm mortal. N-o să- 
mi fie prea greu să te ucid pentru asta!” 

„Ăsta e regele care vrei să fii? Unul care torturează o 
femeie lipsită de apărare?” 

El râse din nou. 

„Nu eşti lipsită de apărare. Şi dacă aş putea, te-aş 
închide veşnic într-o cutie de fier.” 

Dorian se uită spre ferestre şi noaptea de dincolo de ele. 
Trebuia să plece - repede, dar tot îi spuse: „Regele care-mi 
doresc să fiu este opusul a ce eşti tu”. 

El zâmbi la Maeve. „Şi este o singură vrăjitoare care o 
să-mi fie regină.” 

Un geamăt vui prin muntele de sub ei. Morathul se 


cutremură. 

Maeve căscă ochii tot mai mult. 

Un trosnet mai puternic decât un tunet răsună prin 
pietre. Turnul se clătină. 

Dorian zâmbi. 

„Doar nu credeai că mi-am petrecut toate orele alea 
căutând numai cheia, nu-i aşa?” 

Nu intenţiona să mai permită ca acea încăpere a 
colierelor să existe încă o zi. Nici măcar o zi. 

Aşadar, dărâmase toată fortăreaţa de deasupra acesteia. 

Nu fusese greu. Mici părţi din magia lui, de gheaţă rece, 
se strecuraseră printre crăpăturile fundaţiei Morathului, 
măcinând piatra veche. Puțin câte puţin, o reţea a 
instabilității crescând cu fiecare hol şi cameră în care 
căuta; până când toată jumătatea estică a fortăreței se 
aflase în echilibru doar mulţumită voinţei lui. 

Până acum. Până când un gând îi făcuse magia să se 
extindă printre crăpături, distrugându-le. 

Şi astfel, Morathul începuse să se năruie. 

Zâmbindu-i lui Maeve, Dorian se retrase. Se retrase, 
chiar dacă nu-i eliberă mintea. 

Turnul se cutremură din nou. Lui Maeve i se poticni 
respiraţia. 
„Nu mă poţi lăsa aşa! Dacă o să mă găsească, el o să mă 
ia...” 

„Aşa cum m-ai fi luat pe mine?” 

Dorian se transformă într-o cioară, zburând prin cameră. 

Morathul scârţâi din nou şi peste acesta se ridică un 
țipăt de furie, atât de asurzitor şi nepământean încât îi 
făcu oasele să tremure. 

„Spune-i lui Erawan, zise Dorian oprindu-se pe pervazul 
ferestrei, că am făcut-o pentru Adarlan.” 

Pentru Sorscha şi Kaltain şi toţi cei distruşi de acesta. 
Aşa cum fusese distrus şi Adarlanul. 

Dar din ruine, ar fi putut fi clădit din nou. Dacă nu de el, 
atunci de alţii. 

Poate avea să fie primul şi singurul lui dar pentru 


Adarlan, ca rege: un nou început, dacă supravieţuiau 
acestui război. 

Ţipetele umplură holurile. El ţinuse minte unde lucrau şi 
locuiau servitorii umani. Fugind, aveau să afle că holurile 
lor ar fi rămas stabile până ar fi ieşit toţi. 

„Te rog! îl imploră Maeve, ridicându-se în genunchi cu 
greu în timp ce turnul se clătină din nou. Te rog!” 

Trebuia să-l lase pe Erawan să o găsească şi să o 
condamne la viaţa pe care ea o hărăzise pentru el. Pentru 
Aelin. 

Maeve se ghemui în genunchi, cu mintea şi puterea 
captive, aşteptând disperată pe regele întunecat de care 
încercase atât de mult să scape sau ca fortăreaţa să se 
prăbuşească în jurul ei. 

Ştia că avea să regrete, ca ar fi trebuit să o ucidă. Dar să 
o condamne la ce suferise el... 

Nu ar fi dorit nimănui aşa ceva, chiar dacă i-ar fi costat 
acest război. 

Nu credea că asta îl făcea slab. Nici pe departe. 

Dincolo de fereastră, vrăjitoarele Dinţi-de-fier ţâşniră 
spre înaltul cerului, balaurii ţipând când pietrele 
Morathului începură să cedeze. În valea de dedesubt, 
armata se opri ca să privească muntele ce se contura 
deasupra lor, turnul care se cutremura în vârful acestuia. 

„Te rog!” spuse Maeve din nou. La câteva niveluri sub 
ei, încă un strigăt de furie răsună din Erawan - acum mai 
aproape. 

Aşadar, Dorian zbură în noaptea haotică. 

Strigătul tăcut de disperare al lui Maeve îl urmă tocmai 
până spre piscurile de deasupra Morathului şi acel 
afloriment - spre cele două chei Wyrd îngropate sub şist. 

Abia îşi putea aminti propriul nume când le băgă în alt 
buzunar; când toate cele trei chei Wyrd îl împovărară 
acum. 

Apoi se întoarse în mintea care era încă legată de a lui. 

Era simplu ca o incizie să taie legătura dintre minţile 
lor... şi să taie o altă parte din ea. 


Să lege darurile care îi permiteau să sară între lumi. Să 
deschidă acele portaluri. 

„Nu mai mergi printre lumi, spuse el când magia lui 
brută o transformă pe a ei şi îi schimbă însăşi esenţa. Îţi 
sugerez să investeşti într-o pereche bună de încălțări.” 

După aceea, îi eliberă mintea lui Maeve. 

Un țipăt odios şi nesfârşit fu singurul răspuns. 

Dorian se transformă din nou, devenind mare şi rău, 
doar un balaur care zbura spre nord ca să aducă provizii 
legiunii aeriene. 

Un rege - putea să fie un rege al Adarlanului în ultimele 
lui zile, să şteargă pata şi putreziciunea care devenise. Ca 
să poată să o ia de la capăt şi să devină cine voia să fie. 

Dorian prinse un vânt puternic, zburând rapid. 

lar când se uită în urma lui, la muntele şi valea care 
duhneau a moarte, la locul unde începuseră atât de multe 
lucruri îngrozitoare, Dorian zâmbi şi dărâmă turnurile 
Morathului. 

Yrene ura trecătoarea Ferian. Ura aerul rarefiat dintre 
cele două piscuri imense, ura oasele şi dejecţiile balaurilor 
împrăştiate pe solul stâncos, ura duhoarea care ieşea din 
deschizăturile care fuseseră cioplite în munţi. 

Cel puţin era pustie. Deşi ei nu hotărâseră încă dacă 
asta era o binecuvântare. 

Cele două armate umpleau acum trecătoarea, soldaţii lui 
Hasar pregătindu-se deja să traverseze din nou râul Avery 
spre pădurea din Oakwald. Acea călătorie avea să dureze o 
veşnicie, chiar şi cu rukhinii care cărau căruțele şi 
proviziile mai grele. lar apoi trebuiau să înainteze spre 
nord prin pădure, mergând pe drumul vechi de-a lungul 
braţului nordic al râului Avery. 

— Dă-mi cuțitul de acolo, îi spuse Yrene lui lady Elide, 
arătând cu capul spre trusa ei de provizii. 

Întins pe o pătură pe fundul unei căruţe acoperite, un 
soldat Darghan zăcea inconştient, transpiraţia rece 
adunându-i-se pe frunte. Nu fusese consultat de o 
vindecătoare după ce căpătase o tăietură la coapsă în 
lupta pentru Anielle, iar când căzuse de pe cal în 
dimineaţa asta, fusese adus aici. 

Mâinile lui Elide rămaseră ferme când luă cuțitul subţire 
şi i-l dădu lui Yrene. 

— O să-l trezească? întrebă ea în timp ce Yrene se 
aplecă peste războinicul inconştient şi examină rana 
infectată care era destul de urâtă încât să întoarcă pe dos 
majoritatea stomacurilor. 

— Magia mea îl ţine adormit. Yrene înclină cuțitul. O să 
rămână adormit până am să-l trezesc. 

Elide, spre meritul ei, nu vomită când Yrene începu să 
curețe rana, îndepărtând părţile moarte şi infectate. 


— Nici urmă de infecţie la sânge, slavă zeilor! spuse 
Yrene când pânza de lângă bărbat se acoperi cu resturi 
putrede. Dar o să fie nevoie să îi dăm o fiertură specială ca 
să ne asigurăm. 

— N-ar putea magia ta să îl cerceteze? 

Elide aruncă pânza murdară în cel mai apropiat coş de 
gunoi şi întinse alta. 

— Poate şi o s-o facă, spuse Yrene, reprimându-şi greaţa 
când duhoarea rănii îi umplu nările, dar s-ar putea să nu 
fie suficient, dacă infecția vrea să apară cu adevărat. 

— Vorbeşti despre boli ca şi când ar fi fiinţe vii. 

— Chiar sunt, într-o oarecare măsură, zise Yrene. Cu 
propriile lor secrete şi temperamente. Câteodată trebuie 
să le păcăleşti, la fel cum ai face cu orice duşman. 

Yrene luă lampa cu oglinzi de lângă pat şi reglă plăcile 
dinăuntru ca să concentreze o rază de lumină asupra 
tăieturii infectate. Când strălucirea nu mai dezvălui alte 
semne de piele putrezită, lăsă jos lampa şi cutitul. 

— Nu a fost pe cât de grav mă aşteptam, recunoscu ea şi 
îşi întinse mâinile deasupra rănii însângerate. 

Căldura şi lumina se ridicară dinăuntrul ei ca o amintire 
a verii în trecătoarea friguroasă de munte, iar când mâinile 
îi străluciră, magia o călăuzi prin trupul bărbatului. 
Aceasta circulă prin sânge, tendoane şi oase, lipind şi 
reparând, ascultând durerile şi febra care acum erau 
agresive. Calmându-le. Făcându-le să dispară. 

Gâfâia când termină, dar respiraţia bărbatului se 
calmase, iar transpiraţia de pe fruntea lui se uscase. 

— Extraordinar, şopti Elide, holbându-se la piciorul 
acum neted al războinicului. 

Yrene doar întoarse capul într-o parte şi vomită în 
găleata de gunoi. 

Elide sări în picioare. 

Dar Yrene ridică o mână, ştergându-se la gură cu 
cealaltă. 

— Pe cât de minunat este să ştiu că am să fiu mamă, 
realităţile primelor câteva luni... nu sunt minunate. 


Elide şchiopătă spre cana cu apă de băut şi-i turnă o 
cană. 

— Poftim! Pot să îţi mai aduc ceva? Poţi să îţi vindeci 
propria boală sau trebuie să o facă altcineva? 

Yrene bău apa, lăsând-o să spele fierea amară. 

— Vomitatul este un semn că lucrurile evoluează în 
privinţa copilului, spuse şi-şi atinse pântecul. Nu este ceva 
ce poate fi cu adevărat vindecat, asta dacă nu cumva am 
lângă mine o vindecătoare zi şi noapte, care să-mi 
domolească greaţa. 

— S-a înrăutățit atât de mult? 

Elide se încruntă. 

— Proastă sincronizare, ştiu. Yrene oftă. Cea mai bună 
alegere este ghimbirul - orice cu ghimbir. Pe care aş 
prefera să îl păstrez pentru momentele în care-i supără 
stomacul pe soldaţii noştri. Şi menta poate ajuta. Ea 
gesticulă spre desagă. Am nişte frunze uscate acolo. Dacă 
pui câteva într-o cană cu apă fierbinte, îţi revii. 

În spatele lor, un cuptoraş încălzea un ceainic menit să 
dezinfecteze proviziile, în loc să fie folosit la făcutul 
ceaiului. 

Elide se mişcă imediat, iar Yrene urmări în tăcere în 
timp ce ea pregăti un ceai. 

— Ştii, ţi-aş putea vindeca piciorul. 

Elide se opri cu o mână întinsă spre ceainic. 

— Serios? 

Yrene aşteptă ca ea să-i dea o cană cu ceai de mentă 
înainte să facă semn din cap spre cizmele ei. 

— Pot să îţi văd rana? 

Elide ezită, dar se aşeză pe un taburet lângă Yrene şi îşi 
scoase cizma, apoi ciorapul. 

Yrene studie osul sucit, acoperit de cicatrice. Elide îi 
povestise în urmă cu câteva zile de ce avea rana. 

— Eşti norocoasă că nu te-ai ales cu o infecţie! 

Yrene sorbi din ceai, îl consideră prea fierbinte şi îl lăsă 
deoparte înainte să îşi atingă uşor poala. Elide ascultă, 
punându-şi piciorul pe coapsa lui Yrene. Ea atinse cu 


atenţie cicatricile şi oasele deformate, magia ei făcând 
acelaşi lucru. 

Brutalitatea rănii o lăsă pe Yrene cu respiraţia tăiată şi o 
făcu să scrâşnească din dinţi, ştiind cât de tânără fusese 
Elide, cât de insuportabilă era durerea - ştiind că însuşi 
unchiul ei îi făcuse asta. 

— Ce este în neregulă? şopti Elide. 

— Nimic - adică, în afară de ce ştii deja. 

O asemenea cruzime era de neiertat. 

Yrene îşi retrase magia, dar îşi ţinu mâinile pe glezna lui 
Elide. 

— Rana asta ar avea nevoie de câteva săptămâni de 
tratament şi, în situaţia asta, nu cred că putem să ne 
ocupăm de ea. Elide dădu din cap. Dar, dacă supravieţuim 
războiului, te pot ajuta, dacă vrei. 

— Cum anume? 

— Sunt două metode, spuse Yrene lăsând o parte din 
magia ei să intre în piciorul lui Elide, calmând muşchii 
dureroşi, locurile unde osul se freca de os. Tânăra oftă. 
Prima este cea mai grea. Ar trebui să îţi refac piciorul şi 
glezna complet. Adică ar trebui să rup osul, să scot părţile 
vindecate sau lipite greşit şi să le fac să crească din nou. 
Nu ai putea să mergi în timpul ăsta şi, chiar cu ajutorul pe 
care ţi l-aş putea oferi pentru durere, recuperarea ar fi 
agonizantă. Nu pot ocoli adevărul. Aş avea nevoie de trei 
săptămâni să îţi desfac oasele şi să le pun la loc, dar tu ai 
avea nevoie de cel puţin o lună de odihnă şi să înveţi din 
nou să mergi. 

Elide se albi. 

— Şi cealaltă metodă? 

— Cealaltă metodă ar fi nu să te vindec, ci să îţi dau o 
alifie - ca aceea pe care ai spus că ţi-a dat-o Lorcan - ca să 
îţi aline durerea. Dar te avertizez: durerea nu o să dispară 
complet. La cum ţi se freacă oasele - ea atinse uşor locul 
de deasupra piciorului lui Elide, apoi pe cel de lângă 
degete - artrita deja se instalează. Pe măsură ce oasele 
continuă să se frece, artrita şi durerea pe care le simţi 


când mergi se vor agrava. Peste câţiva ani - poate cinci 
sau zece, este greu de spus - s-ar putea să ai nişte dureri 
atât de mari încât nu o să te mai ajute nicio alifie. 

— Aşadar, oricum aş avea nevoie să mă vindec. 

— Depinde de tine dacă vrei să te vindec. Vreau doar să 
ai o idee mai clară despre ce te aşteaptă. Ea zâmbi. Tu 
decizi cum vrei şi înfrunţi situaţia. 

Yrene o bătu uşor pe Elide pe picior, iar ea îl lăsă din 
nou pe podea înainte să îşi pună la loc ciorapul şi cizma. 
Mişcări uşoare şi eficiente. 

Yrene sorbi din ceai, destul de rece acum ca să fie băut. 
Verva proaspătă a mentei o străbătu, limpezindu-i mintea 
şi calmându-i stomacul. 

— Nu ştiu dacă pot înfrunta din nou durerea aia, spuse 
Elide. 

Yrene dădu din cap. 

— Cu o rană ca asta, ar trebui să înfrunţi multe lucruri 
din tine. Ea zâmbi spre intrarea în căruţă. Eu şi soţul meu 
tocmai am trecut împreună printr-o asemenea călătorie. 

— A fost greu? 

— Incredibil. Dar el a reuşit. Am reuşit împreună. 

Elide se gândi, apoi ridică din umeri. 

— Presupun că mai întâi va trebui să supravieţuim 
războiului. Dacă supravieţuim... atunci putem vorbi despre 
asta. 

— De acord! 

Elide se încruntă la tavanul căruţei. 

— Mă întreb ce au aflat acolo. 

În Omega şi Colţul Nordic, unde Chaol şi ceilalţi se 
întâlneau acum cu crescătorii şi fermierii care fuseseră 
lăsaţi în urmă. 

Yrene nu voia să ştie mai mult de atât, iar Chaol nu-i 
spusese cum anume aveau să scoată informaţiile de la 
aceşti oameni. 

— Sper că vizita noastră în locul ăsta îngrozitor e utilă la 
ceva, mormăi Yrene, apoi bău restul ceaiului. 

Cu cât mai curând plecau, cu atât mai bine. 


Era ca şi când zeii ar fi râs de ea - de amândouă. O 
bătaie în uşile căruţei o făcu pe Elide să şchiopăteze spre 
ele, chiar înainte să apară Borte, neobişnuit de serioasă. 

Yrene se pregăti, dar Elide fu cea căreia i se adresă 
călăreaţa păsării ruk. 

— Trebuie să mă însoţeşti! spuse Borte cu respiraţia 
tăiată. 

În spatele fetei aştepta Arcas, cu o rândunică pe şa. 
Falkan Ennar. Nu un însoțitor, îşi dădu seama Yrene, ci un 
protector în plus. 

Elide întrebă: 

— Ce s-a întâmplat? 

Borte se mişcă; nerăbdătoare sau neliniştită, Yrene nu 
ştia. 

— Au găsit pe cineva în munţi. Vor să urci acolo - să 
decizi ce să faci cu el. 

Elide înţepenise complet. 

— Pe cine? întrebă Yrene. 

Borte strânse din buze. 

— Pe unchiul ei. 

XXX 

Elide se întrebă dacă Borte s-ar fi ferit mereu de ea în 
caz că ar fi vomitat pe Arcas. Într-adevăr, în timpul 
zborului rapid şi abrupt spre podul dintre Omega şi Colţul 
Nordic, tot ce reuşi să facă fu să nu vomite pe penele 
păsării. 

— L-au găsit ascunzându-se în Colţul Nordic, spusese 
Borte înainte să o urce pe Elide în şa, Falkan zburând deja 
spre versantul abrupt al trecătorii. Încerca să pretindă că 
este dresor de balauri, dar un alt dresor l-a dat de gol. 
Regina Aelin te-a chemat imediat ce l-au prins. Adică pe 
unchiul tău, nu pe dresor. 

Elide nu reuşise să răspundă, dând doar din cap. 

Vernon era aici. În trecătoare. Nu în Morath cu stăpânul 
lui, ci aici. 

Gavriel şi Fenrys aşteptau când Arcas ateriză în 
deschizătura cavernoasă din Colţul Nordic. Rocile cioplite 


brut se conturau ca un bot deschis, duhoarea a ceea ce era 
înăuntru întorcându-i din nou stomacul pe dos. Mirosea a 
carne putredă şi mai rău de atât. A valg, fără îndoială, dar 
şi a ură, cruzime şi coridoare înguste şi lipsite de aer. 

Cei doi masculi Fae veniră lângă ea când intrară. Nici 
urmă de Lorcan sau Aelin. Sau de unchiul ei. 

Bărbaţii zăceau morţi pe unele dintre coridoarele pe 
care Fenrys şi Gavriel o conduseră, ucişi în somn de 
rukhini. Din niciunul nu curgea sânge negru, dar tot 
emanau aceeaşi duhoare ca ei, de parcă locul le-ar fi 
infectat sufletele. 

— Ei sunt acolo sus, spuse încet Gavriel. 

Lui Elide începură să îi tremure mâinile, iar Fenrys puse 
o mână pe umărul ei. 

— Este bine legat. 

Ea ştia că nu doar cu funii sau lanţuri. Foarte probabil 
cu foc şi gheaţă şi poate chiar cu puterea întunecată a lui 
Lorcan. 

Dar asta nu o împiedica să tremure, să se simtă fragilă şi 
neînsemnată când cotiră şi îi văzură pe Aelin, Rowan şi 
Lorcan stând în faţa unei uşi închise. La mică distanţă pe 
hol aşteptau Nesryn şi Sartag, împreună cu lordul Chaol. 
Lăsându-i să hotărască singuri ce să facă. 

Lăsând-o pe Elide să decidă. 

Chipul serios al lui Lorcan era înţepenit de furie, ochii 
lui profunzi fiind ca nişte bălți reci şi întunecate. El spuse 
încet: 

— Nu trebuie să intri acolo. 

— Te-am adus aici, spuse Aelin, întruchiparea furiei 
controlate, ca să poţi alege ce să facem cu el. Dacă vrei să- 
i vorbeşti înaintea noastră. 

După o privire la cuţitele de la centura lui Rowan şi a lui 
Lorcan, la felul în care regina îşi îndoi degetele, Elide îşi 
dădu seama ce fel de discuţie intenționau să poarte cu 
unchiul ei. 

— Adică să obţineţi informaţii torturându-l? 

Ea nu îndrăzni să se uite în ochii lui Aelin. 


— Înainte să primească tot ce merită, mormăi Lorcan. 

Elide se uită între masculul pe care îl iubea şi regina pe 
care o slujea. Iar şchiopătatul ei nu păruse niciodată atât 
de pronunţat, atât de evident, când se apropie un pas. 

— Ce caută aici? 

— Încă nu ne-a spus, zise Rowan. Şi chiar dacă nu i-am 
confirmat că eşti aici, bănuieşte asta. Aruncă o privire spre 
Lorcan. Tu hotărăşti, lady! 

— Pentru că o să-l ucideţi oricum? 

— Vrei să o facem? o întrebă Lorcan. 

În urmă cu câteva luni, ea i-o spusese, iar Lorcan fusese 
de acord să o facă. Asta înainte ca Vernon şi ilkenii să o fi 
răpit - înainte de noaptea în care fusese dispusă să 
accepte moartea, în loc să meargă cu el în Morath. 

Elide se gândi. Ei tăcură. 

— Aş vrea să discut cu el înainte să îi decidem soarta. 

O plecăciune a lui Lorcan fu singurul lui răspuns înainte 
să deschidă uşa din spatele său. 

Torţele licăriră, camera fiind goală cu excepţia unei 
mese de lucru lipite de un zid. 

Şi a unchiului ei, legat cu lanţuri groase, aşezat pe un 
scaun de lemn. 

Podoabele îi erau uzate şi părul negru era neîngrijit, ca 
şi când s-ar fi luptat când îl legaseră. Într-adevăr, sângele i 
se usca pe una din nări, având nasul umflat. 

Spart. 

O privire în dreapta ei îi confirmă că era sângele de pe 
mâinile lui Lorcan. 

Vernon îşi îndreptă spatele când Elide se opri la câţiva 
metri distanţă, uşa închizându-se, Lorcan şi Aelin fiind la 
câţiva paşi în spate. Ceilalţi rămaseră pe hol. 

— Ce tovarăşi grozavi ai zilele astea, Elide! exclamă 
Vernon. 

Acea voce. Chiar şi cu nasul spart, acea voce mieroasă şi 
oribilă îi dădea senzaţia unor gheare pe piele. 

Dar Elide rămase cu bărbia ridicată, fixându-l pe unchiul 
ei cu privirea. 


— Ce cauţi aici? 

— Mai întâi laşi bruta să mă atace, spuse tărăgănat 
Vernon, dând din cap spre Lorcan, apoi o trimiţi pe fata 
drăguță ca să mă facă să vorbesc? El zâmbi spre Aelin. 
Este o tehnică de-a ta, Maiestate? 

Aelin se rezemă de zidul din piatră, băgându-şi mâinile 
în buzunare. Pe chipul ei nu se citea nimic uman, deşi 
Elide observă cum se mişcau mâinile ei, chiar şi în 
buzunare. 

Legate în lanţuri. Rănite. 

În urmă cu doar câteva săptămâni, regina fusese în locul 
lui Vernon. lar acum părea că se afla aici din pură voinţă. 
Stătea aici, gata să scoată informaţii de la Vernon, de 
dragul lui Elide. 

Asta o întări suficient pe Elide încât să îi spună unchiului 
ei: 

— Clipele îţi sunt numărate. Îţi sugerez să le foloseşti cu 
înţelepciune. 

— Nemiloasă! Vernon rânji dispreţuitor. Până la urmă, e 
adevărat că-ţi curge prin vene sânge de vrăjitoare. 

Ea nu putea suporta să fie în camera asta cu el, să 
respire acelaşi aer cu bărbatul care zâmbise în timp ce 
tatăl ei fusese executat, când o încuiase în turn pentru 
zece ani. Când o atinsese pe Kaltain, făcuse probabil 
lucruri mult mai rele, apoi încercase să o vândă pe Elide 
lui Erawan pentru reproducere. 

— De ce? întrebă ea. 

Era singura întrebare la care se putea gândi de fapt şi 
care conta cu adevărat. 

— De ce ai făcut toate astea? 

— De vreme ce clipele îmi sunt numărate, spuse Vernon, 
cred că nu contează ce îţi spun. Un mic zâmbet îi strâmbă 
buzele. Pentru că am putut, zise unchiul ei. Lorcan 
mormăi. Pentru că fratele meu, tatăl tău, a fost o brută 
nesuferită, pe care singurul lucru care l-a recomandat 
drept conducător a fost ordinea în care ne-am născut. O 
brută războinică, spuse Vernon cu năduf, rânjind 


dispreţuitor spre Lorcan. Spre Elide. Se pare că ai 
moştenit şi tu preferinţele mamei tale. El dădu dezgustat 
din cap. Ce păcat! Ştii, ea era de o rară frumuseţe. Ce 
păcat că a fost ucisă, apărând-o pe Maiestatea Sa! Căldura 
izbucni prin cameră, dar chipul lui Aelin rămase nemişcat. 
Şi-ar fi putut găsi locul în Perranth dacă nu ar fi... 

— Destul! spuse Elide încet, dar nu fără vlagă. Mai făcu 
un pas spre el. Deci erai invidios. Pe tatăl meu. [i invidiai 
puterea şi talentul. Ii invidiai soţia. Vernon deschise gura, 
dar Elide ridică o mână. Încă nu am terminat! 

Vernon clipi. 

Elide îşi păstră respiraţia calmă, umerii drepţi. 

— Nu-mi pasă de ce eşti aici! Nu-mi pasă ce vor ei să îţi 
facă! Dar vreau să ştii că după ce am să ies din camera 
asta, nu am să mă mai gândesc niciodată la tine. Numele 
tău o să fie şters din Perranth, Terrasen şi Adarlan. N-o să 
se mai audă nimic de tine. Ai să fii uitat! 

Vernon se albi - doar puţin. Apoi zâmbi. 

— Şters din Perranth? Spui asta ca şi când nu ai şti, lady 
Elide. El se aplecă înainte cât îi permiteau lanţurile. 
Perranthul este acum în mâinile Morathului. Oraşul tău a 
fost prădat. 

Cuvintele se unduiră prin ea ca o lovitură, şi chiar şi 
Lorcan inspiră profund. 

Vernon se rezemă, îngâmfat ca o pisică. 

— Hai, şterge-mă atunci! Având în vedere molozul, n-o 
să-ţi fie greu s-o faci! 

Perranthul căzuse în mâinile Morathului. Elide nu fu 
nevoită să se uite peste umăr ca să ştie că ochii lui Aelin 
aproape străluceau. Era mai grav decât anticipaseră ei. 
Trebuiau să se mişte repede. Să plece cât mai curând spre 
nord. 

Aşadar, Elide se întoarse spre uşă, Lorcan înaintând ca 
să i-o deschidă. 

— Asta e tot? întrebă Vernon. 

Elide se opri şi se întoarse încet. 

— Ce altceva ţi-aş putea spune? 


— Nu mi-ai cerut detalii, rosti şi zâmbi din nou ca un 
şarpe, încă nu ai aflat cum joc jocul, Elide. 

Elide zâmbi la rândul ei. 

— Nu mai vreau să aud nimic de la tine, zise şi se uită la 
Lorcan, Aelin şi tovarăşii lor adunaţi pe hol. Dar ei încă au 
întrebări. 

Chipul lui Vernon căpătă culoarea laptelui stricat. 

— Vrei să mă laşi în mâinile lor, complet lipsit de 
apărare? 

— Eu eram fără apărare când ai permis ca piciorul meu 
să rămână nevindecat, spuse ea, cuprinsă de un soi calm. 
Atunci eram un copil şi am supravieţuit. Tu eşti om în toată 
firea. Zâmbi din nou. Să vedem dacă ai să reuşeşti şi tu! 

Ea nu încercă să îşi ascundă şchiopătatul când ieşi 
afară, când surprinse privirea lui Lorcan şi văzu mândria 
din ochii lui. 

Nu auzise nicio şoaptă a vocii care o îndrumase. Nu de 
frică, ci... Poate că nu avea nevoie de Anneith, Stăpâna 
înţelepciunii. Poate zeiţa ştiuse că prezenţa sa nu mai era 
necesară. 

XXX 

Aelin ştia că, la cuvântul ei, Lorcan i-ar fi sfâşiat gâtul 
lui Vernon. Sau poate ar fi început rupându-i oasele. 

Sau jupuindu-l de viu, aşa cum îi făcuse Rowan lui Cairn. 

Când o urmă pe Elide, doamna din Perranth ţinându-şi 
încă fruntea sus, Aelin se forţă să îşi calmeze respiraţia, să 
se pregătească pentru ce urma. Putea să treacă peste asta. 
Să depăşească tremuratul mâinilor şi transpiraţia rece de 
pe spate. Să afle ce aveau nevoie; putea găsi o cale să 
suporte următoarea sarcină. 

Elide se opri pe hol, Gavriel, Rowan şi Fenrys 
apropiindu-se un pas. Nici urmă de Nesryn, Chaol sau 
Sartag, deşi foarte probabil un strigăt i-ar fi chemat în 
cuibul infect. 

Pe toţi zeii, ce duhnea locul ăsta! Ce senzaţie îţi dădea! 

În ultima oră, se gândise dacă pentru sănătatea şi 
stomacul ei merita să revină la forma umană - la simţul 


redus al mirosului pe care i-l oferea. 

— Nu-mi pasă ce faceţi cu el, zise Elide mai mult pentru 
sine. 

— Îţi pasă dacă scapă cu viaţă? o întrebă Lorcan cu un 
calm mortal. 

Elide studie masculul îndrăgostit de ea. 

— Nu. „Bun”, aproape spuse Aelin. 

— Dar s-o faceţi repede, adăugă Elide. Lorcan deschise 
gura. Elide scutură din cap. Aşa şi-ar dori tata. 

„Pedepseşte-i pe toţi!” o făcuse Kaltain pe Aelin să-i 
promită cândva. lar Vernon, din ce îi povestise Elide lui 
Aelin, părea să fi fost în capul listei lui Kaltain. 

— Mai întâi trebuie să îl interogăm, spuse Rowan. Să 
vedem ce ştie. 

— Atunci, ocupaţi-vă de asta! zise Elide. Dar când vine 
clipa, să fie o moarte rapidă! 

— Rapidă, spuse gânditor Fenrys, dar nu lipsită de 
durere? 

Chipul lui Elide era rece, neînduplecat. 

— Hotărăşte tu! 

Zâmbetul brutal al lui Lorcan îi spuse destule lui Aelin. 
La fel şi securea, identică securii lui Rowan, strălucind la 
centura lui. 

Palmele îi transpirară. Transpirase de când îl legaseră 
pe Vernon, de când văzuse lanţurile de fier. 

Aelin îşi căută magia. Nu flacăra furioasă, ci picătura 
răcoroasă de apă. li ascultă cântecul tăcut, lăsând-o să 
circule prin ea. Şi astfel îşi dădu seama ce voia să facă. 

Lorcan făcu un pas spre uşa camerei, dar Aelin îi blocă 
drumul, spunându-i: 

— Dacă-l torturăm, n-o să obţinem nicio informaţie. 

Chiar şi Elide clipi auzind asta. 

— Lui Vernon îi plac jocurile, spuse Aelin. Aşadar, am să 
joc unul. 

Rowan miji ochii de parcă ar fi putut să-i simtă mâinile 
transpirate, ca şi când ar fi ştiut că aplicarea vechii 
metode... ar fi făcut-o să vomite peste marginea Colţului 


Nordic. 

— Nu subestima niciodată puterea câtorva oase rupte, fu 
replica lui Lorcan. 

— Să vedem ce poţi scoate de la el, spuse Rowan în locul 
ei. Lorcan se întoarse, deschizând gura, dar Rowan spuse 
furios: Noi putem hotări, aici şi acum, ce vrem să se facă în 
regatul nostru. Ne purtăm ca inamicii noştri? Sau găsim 
metode alternative să îi facem să cedeze? 

Partenerul său o privi înţelegător. 

Lorcan tot păru gata să îl contrazică. 

Ignorând usturimea fantomatică a lanțurilor de la 
încheieturile mâinilor ei, greutatea măştii de pe faţă, Aelin 
spuse: 

— Mai întâi facem cum zic eu. Ai să-l ucizi, dar mai întâi 
să încercăm metoda mea! Ne trebuie nişte bere, adăugă 
când Lorcan nu avu nimic de obiectat. 

XXX 

Aelin împinse halba cu bere rece pe masă, spre locul 
unde stătea acum Vernon, cu lanţurile suficient de slăbite 
ca să îşi poată folosi mâinile. 

O mişcare greşită şi focul ei l-ar fi topit. 

Doar Leul şi Fenrys stăteau în cameră, postați lângă uşi. 

Rowan şi Lorcan mormăiseră la ordinul ei de a rămâne 
pe hol, dar Aelin spusese că n-ar fi făcut decât să-i 
zădărnicească eforturile. 

Aelin sorbi din halba ei şi fredonă. 

— Ce zi ciudată, când trebuie să lauzi cât de bine se 
pricepe duşmanul să aleagă o bere! 

Vernon se încruntă la halbă. 

— Nu este otrăvită, spuse Aelin. Nu aş reuşi să obţin ce 
vreau. 

Vernon sorbi puţin. 

— Presupun că tu crezi că dacă îmi dai bere şi îmi 
vorbeşti ca şi când am fi prieteni, ai să afli ceea ce vrei să 
ştii. 

— Ai prefera alternativa? îl întrebă şi schiţă un zâmbet. 
Eu cu siguranţă nu. 


— Poate că metodele sunt diferite, dar rezultatul final o 
să fie acelaşi. 

— Spune-mi ceva interesant, Vernon, şi poate o să se 
schimbe. 

El o măsură din priviri. 

— Dacă aş fi ştiut că ai să devii regină, poate nu m-aş fi 
deranjat să mă supun Adarlanului. El zâmbi cu şiretenie. 
Eşti atât de diferită de părinţii tăi! A torturat vreodată 
tatăl tău un om? 

Ignorând sarcasmul, Aelin bău, plimbându-şi berea prin 
gură ca şi când ar fi putut alunga izul acestui loc. 

— Ai încercat şi nu ai reuşit să preiei puterea. Mai întâi 
furând-o de la Elide, apoi încercând să o vinzi pe fată lui 
Erawan. Morathul a prădat Perranthul şi fără îndoială 
mărşăluieşte spre Orynth şi totuşi, te găsim aici. 
Ascunzându-te. Mai bău o gură. Ai crede că favorurile lui 
Erawan s-au îndreptat în altă parte. 

— Poate că el m-a trimis aici cu un motiv, Maiestate! 

Magia ei îl cercetase deja, ca să se asigure că în piept nu 
îi bătea o inimă de fier sau de piatră Wyrd. 

— Cred că ai fost dat deoparte, spuse ea, rezemându-se 
şi încrucişându-şi braţele. Cred că ai devenit inutil, mai 
ales după ce nu ai reuşit să o prinzi din nou pe Elide, iar 
Erawan nu prea a avut chef să scape de un lacheu, dar nici 
să te furişezi prin locuinţa lui. Deci, iată-te aici! Ea flutură 
o mână spre cameră şi munţii de deasupra lor. Minunata 
trecătoare Ferian. 

— Este frumoasă primăvara, spuse Vernon. 

Aelin zâmbi. 

— Repet, zi-mi ceva interesant şi poate ai să 
supravieţuieşti ca să o vezi. 

— Juri? Pe tronul tău? Că nu ai să mă ucizi? întrebă şi 
aruncă o privire spre Fenrys şi Gavriel, ale căror chipuri 
erau împietrite în spatele ei. Nici vreunul dintre tovarăşii 
tăi? 

Aelin pufni. 

— Speram să rezişti mai mult înainte să te dai de gol, 


spuse şi bău restul de bere. Dar, da. Jur că nici eu şi nici 
tovarăşii mei nu o să te ucidem dacă ne spui ce ştii. 

Fenrys tresări. Singura confirmare de care avea nevoie 
Vernon că vorbea serios - că ei nu plănuiseră asta. 

Vernon bău cu nesaţ din bere, zicând: 

— Maeve a venit în Morath. 

Aelin se bucură că stătea jos, dar nu renunţă la expresia 
plictisită, binevoitoare. 

— Ca să îl vadă pe Erawan? 

— Ca să facă o alianţă cu el. 

Camera se rotea uşor. Nici măcar stropul ei de magie nu 
reuşi să o echilibreze. 

Mai rău. Era mai rău decât orice îşi imaginase Aelin să 
audă de pe buzele lui Vernon. 

— Maeve şi-a adus armata? 

Vocea ei calmă şi netulburată părea acum foarte 
îndepărtată. 

— A venit doar ea. 

— Fără nicio armată? 

Vernon bău din nou. 

— Nu din ce am văzut eu, înainte ca Erawan să mă 
alunge călare pe un balaur la miezul nopţii. A spus că pun 
prea multe întrebări şi că este mai bine să fiu postat aici. 

Cumva, Erawan sau Maeve trebuie să fi ştiut că aveau să 
ajungă aici, şi-l „plantaseră” pe Vernon în calea lor. Ca să 
le spună asta. 

— A spus unde este armata ei? 

Nu în Terrasen - dacă plecase spre Terrasen... 

— Nu, dar am presupus că armata ei a fost lăsată lângă 
coastă, ca să aştepte să i se dea ordin încotro să se 
îndrepte. 

Aelin ignoră greaţa tot mai intensă. 

— Ai aflat ce plănuiesc să facă Maeve şi Erawan? 

— Să te înfrunte pe tine, aş paria. 

Ea se forţă să se rezeme de scaun, să pară plictisită şi 
nonşalantă. 

— Ştii unde ţine Erawan cea de-a treia cheie Wyrd? 

— Ce e aia? 

Nu era o întrebare menită să o tulbure. 

— Un ciob de piatră neagră - ca acela din braţul lui 
Kaltain Rompier. 


Vernon miji ochii. 

— Ştii, şi ea avea darul focului. Tremur când mă gândesc 
la ce s-ar putea întâmpla dacă Erawan ţi-ar pune ţie piatra 
în braţ. 

Ea îl ignoră. 

— Ei bine? 

Vernon îşi termină berea. 

— Nu ştiu dacă mai avea una în afară de cea din braţul 
lui Kaltain. 

— Avea. Are. 

— Atunci nu ştiu unde este, nu-i aşa? Ştiu doar de cea pe 
care a furat-o nepoata mea şireată. 

Aelin se abţinu să scrâşnească din dinţi. Maeve şi 
Erawan - uniţi. Şi nicio veste despre unde se aflau Dorian 
şi Manon cu celelalte două chei. 

Ea nu băgă în seamă zidurile care se apropiau, 
transpiraţia rece care-i curgea din nou pe spate. 

— De ce s-a aliat Maeve cu Erawan? 

— Nu m-am băgat în discuţia aia. Am fost trimis repede 
aici. Un licăr de supărare. Dar, cumva... Maeve are 
influenţă asupra lui Erawan. 

— Ce s-a întâmplat cu vrăjitoarele Dinţi-de-fier postate 
aici, în trecătoare? 

— Au fost chemate în nord, spre Terrasen. Li s-a dat 
ordin să se alăture legiunii deja plecate, după ce trimiteau 
armata la graniţă, apoi către Perranth. 

Pe toţi zeii! Fu nevoie să se străduiască din răsputeri ca 
gândurile să depăşească vuietul din mintea ei. 

— O sută de mii de soldaţi mărşăluiesc spre Orynth, 
spuse Vernon, chicotind. O să fie focul tău suficient ca să îi 
oprească? 

Aelin apucă mânerul sabiei Goldryn, inima bătându-i cu 
putere. 

— Cât de departe sunt de oraş? 

Venon ridică din umeri. 

— Erau deja la o distanţă de câteva zile când legiunea 
Dinţi-de-fier a plecat de aici. 


Aelin calculă distanţa, terenul, mărimea armatei lor. În 
cel mai bun caz, erau la o distanţă de două săptămâni - 
dacă vremea nu le stătea în cale. Două săptămâni prin 
pădure deasă şi teritoriu inamic. 

Nu aveau să ajungă la timp. 

— Maeve şi Erawan li se alătură? 

— Aşa aş crede. Nu cu grupul iniţial, din motive care nu 
mi s-au spus, dar o să se ducă în Orynth şi o să te înfrunte 
acolo. 

Gura i se uscase. Aelin se ridică în picioare. 

Vernon se încruntă la ea. 

— Nu vrei să mă întrebi dacă-i ştiu slăbiciunile lui 
Erawan sau dacă îţi pregăteşte vreo surpriză? 

— Am aflat tot ce vreau să ştiu. 

Ea făcu semn spre Fenrys şi Gavriel, iar primul se 
dezlipi de zid ca să deschidă uşa. Totuşi, cel din urmă 
începu să strângă din nou lanţurile lui Vernon, prinzându-l 
de scaun, legându-i mâinile până la braţe. 

— Nu mă dezlegi? întrebă Vernon. i-am spus ce ai vrut. 

Aelin făcu un pas pe hol, observând furia de pe chipul lui 
Lorcan. El auzise fiecare cuvânt - inclusiv jurământul de a 
nu-l lăsa să îl ucidă pe Vernon. 

Aelin îi aruncă lui Vernon un zâmbet strâmb peste umăr. 

— Nu am spus că te dezleg. 

Vernon înţepeni. 

Aelin ridică din umeri. 

— Am spus că niciunul dintre noi nu o să te ucidă. Nu 
este vina noastră dacă nu te poţi dezlega, nu-i aşa? 

Vernon se albi la faţă. 

— Mi-ai înlănţuit şi închis prietena într-un turn vreme de 
zece ani, spuse Aelin. Să vedem cum te bucuri de 
experienţa asta! Zâmbetul ei deveni răutăcios. Deşi, după 
ce o să ne ocupăm de dresorii de aici, nu cred c-o să mai 
rămână cineva ca să te hrănească. Sau să îţi aducă apă. 
Sau chiar să te audă ţipând. Aşadar, mă îndoiesc că ai să 
rezişti zece ani înainte să mori. Mai degrabă două zile. 
Trei? Cred că pot accepta asta. 


— Te rog! zise Vernon când Gavriel întinse mâna spre 
clanţa uşii ca să încuie bărbatul înăuntru. 

— Marion mi-a salvat viaţa, spuse Aelin uitându-se în 
ochii bărbatului. Iar tu ai cedat bucuros în faţa omului care 
a ucis-o. Poate chiar i-ai spus regelui din Adarlan unde să 
ne găsească. Pe toţi. 

— Te rog! strigă Vernon. 

— Ar fi trebuit să păstrezi halba aia de bere, fu tot ce 
spuse Aelin înainte să dea din cap spre Gavriel. 

Vernon începu să strige când uşa se închise, iar Aelin 
roti cheia. Liniştea umplu holul. 

Aelin se uită în ochii mari ai lui Elide, Lorcan fiind foarte 
mulţumit lângă ea. 

— Aşa, n-o să aibă parte de o moarte rapidă, spuse Aelin 
întinzându-i cheia lui Elide. Restul întrebării pluti în aer. 

Vernon continuă să ţipe, implorându-i să se întoarcă, să 
îl dezlege. 

Elide studie uşa încuiată. Bărbatul disperat din spatele 
ei. Doamna din Perranth luă cheia întinsă şi o băgă în 
buzunar. 

— Ar trebui să găsim o cale mai bună să încuiem uşa aia. 

XXX 

— Cele mai mari frici ale noastre s-au confirmat, îi spuse 
Aelin lui Rowan, aplecându-se peste balustrada unui 
balcon din Colţul Nordic şi uitându-se la armata adunată în 
trecătoare. Spre locul unde tovarăşii lor se îndreptau 
acum, ducând la capăt sarcina de a încuia permanent 
încăperea în care era înlănţuit Vernon. Unde ar fi trebuit 
să se îndrepte şi ei. Dar ea se oprise aici. Fără să se 
grăbească. 

Rowan puse o mână pe umărul ei. 

— O să-i înfruntăm împreună pe Maeve şi Erawan. 

— Şi suta de mii de soldaţi care se îndreaptă spre 
Orynth? 

— Împreună, Inimă de Foc, fu tot ce spuse el. 

Pe faţa lui nu văzu decât secolele de instrucţie şi calcule 
reci, acea voinţă de nestrămutat. 


Ea îşi sprijini capul de umărul lui, tâmpla afundându-i-se 
în armura uşoară. 

— O să reuşim? O să mai rămână ceva? 

El îi dădu la o parte părul de pe faţă. 

— O să încercăm. Este tot ce putem face. 

Cuvintele unui comandant care intrase şi ieşise de pe 
câmpurile de luptă secole întregi. 

El o luă de mâini şi împreună se uitară la armata de 
dedesubt, la salvarea pe care le-o oferea. 

Fusese o prostie să-şi risipească pe acea armată, şi nu 
pe Maeve, cele trei luni în care cu greu se adâncise în 
puterea ei? Asupra lui Maeve şi a lui Erawan? Chiar dacă 
ar fi început acum, nu ar fi putut fi la fel. 

— Nu te împovăra cu ipoteze, spuse Rowan, citind 
cuvintele pe chipul ei. 

„Nu ştiu ce să fac”, zise ea în gând. 

El o sărută în creştetul capului. „Impreună” 

lar când vântul şuieră printre piscuri, Aelin îşi dădu 
seama că poate nici partenerul ei nu avea o soluţie. 

— O sută de mii, şopti Ren, încălzindu-şi mâinile în faţa 
focului din Marea Sală. 

Pierduseră doi  Asasini Tăcuţi în atacul arcaşilor 
Morathului care căutau să se răzbune pentru distrugerea 
turnurilor vrăjitoarelor, dar, din fericire, nu mai mulţi. 

Totuşi, masa de seară fusese posomorâtă. Nu mâncase 
nimeni cu adevărat când întunericul se lăsase şi focurile de 
tabără fuseseră aprinse. Mai multe decât puteau număra. 

Aedion zăbovise aici după ce toţi ceilalţi plecaseră la 
culcare. Rămăsese doar Ren, Lysandra însoţind-o pe 
Evangeline, care încă tremura, spre camera lor. Numai zeii 
ştiau ce urmau să le aducă zorii. 

Poate că zeii îi abandonaseră din nou, acum că singura 
lor cale de întoarcere acasă fusese încuiată într-o cutie de 
fier. Sau îşi concentraseră toate eforturile asupra lui 
Dorian Havilliard. 

Ren inspiră prelung. 

— Asta e, nu-i aşa? Nu a mai rămas nimeni care să ne 
vină în ajutor. 

— N-o să fie un sfârşit frumos, recunoscu Aedion 
rezemându-se de pervazul şemineului. Mai ales după ce o 
să repună în funcţiune cel de-al treilea turn. 

Acum nu mai aveau cum să surprindă Morathul. 

El făcu semn din bărbie spre tânărul lord. 

— Ar trebui să te odihneşti. 

— Şi tu? 

Aedion doar se uită în foc. 

— Ar fi fost o onoare, spuse Ren. Să servesc regatul 
ăsta. Împreună cu tine. 

Aedion închise ochii, înghițind cu greu. 

— Într-adevăr ar fi fost o onoare. 


Ren îl bătu uşor pe umăr, după care se îndepărtă pe hol. 

Aedion rămase singur în lumina slabă a focului alte 
câteva minute înainte să se retragă în camera lui şi să 
încerce să doarmă. 

Când o văzu, aproape ajunsese la intrarea în turnul 
estic. 

Lysandra se opri, ţinând în mâini ceea ce părea o cană 
cu lapte cald. 

— Pentru Evangeline, spuse ea. Nu poate să doarmă. 

Fata tremurase toată ziua, părând pe cale să vomite la 
masă. 

— Pot să discut cu ea? întrebă Aedion pur şi simplu. 

Lysandra deschise gura ca şi când ar fi vrut să-i spună 
„nu”, iar el era dispus să renunţe, dar ea îşi înclină capul. 

Merseră în linişte până la turnul nordic, de unde urcară 
tot mai mult, spre vechea cameră a lui Rose. Ren se 
ocupase din nou de ea. Uşa era întredeschisă, lumina aurie 
revărsându-se pe palier. 

— Ţi-am adus nişte lapte, spuse Lysandra, nu prea 
obosită din cauza scărilor. Şi un vizitator, îi mai zise fetei 
când Aedion intră în camera comodă. 

In ciuda anilor de neglijare, camera lui Rose din castelul 
regal rămăsese neafectată - una dintre puţinele camere 
care erau astfel. 

Evangeline făcu ochii mari când îl văzu, iar Aedion îi 
zâmbi fetei înainte să se aşeze pe marginea patului ei. Ea 
luă laptele pe care i-l oferi Lysandra în timp ce aceasta se 
aşeză pe cealaltă margine a saltelei, şi sorbi o dată, ţinând 
strâns cana. 

— Înainte de prima mea luptă, îi spuse Aedion fetei, mi- 
am petrecut toată noaptea în latrină. 

— Tu? chiţăi Evangeline. 

Aedion rânji. 

— O, da! Quinn, fostul căpitan al gărzii, a spus că este o 
minune dacă rămân cu ceva prin maţe până la răsăritul 
soarelui. 

O durere veche îi umplu pieptul când îl menţionă pe 


mentorul şi prietenul său, pe bărbatul pe care îl admirase 
atât de mult şi care purtase ultima luptă, aşa cum ar fi 
făcut Aedion, pe câmpia din afara oraşului. 

Evangeline râse încet. 

— E dezgustător! 

— Cu siguranţă a fost, spuse Aedion şi ar fi putut jura că 
Lysandra schiţă un zâmbet. Aşadar, eşti mult mai 
curajoasă decât am fost eu vreodată. 

— Am vomitat mai devreme, şopti Evangeline. 

— Este mai bine decât să faci în pantaloni, dragă, zise 
Aedion în şoaptă. 

Evangeline izbucni în râs, apucând bine cana ca să nu o 
verse. 

Aedion zâmbi şi îi ciufuli părul blond-roşcat. 

— Lupta n-o să fie frumoasă, spuse el când Evangeline 
sorbi din lapte. Şi foarte probabil ai să vomiţi din nou. Dar 
aminteşte-ţi că frica înseamnă că ai ceva pentru care 
merită să lupţi - ceva la care ţii atât de mult încât a-l 
pierde este cel mai grav lucru pe care ţi-l poţi imagina. El 
arătă spre ferestrele acoperite de gheaţă. Ticăloşii ăia de 
pe câmp? Nu au aşa ceva. li strânse uşor mâna într-a lui. 
Ei nu au pentru ce lupta. Şi chiar dacă nu suntem mulţi, 
noi avem ce apăra. Şi datorită acestui lucru ne putem 
învingem frica. Putem lupta împotriva lor până la sfârşit. 
Pentru prietenii noştri, pentru familia noastră... El îi 
strânse mâna cât îi vorbi. Pentru cei pe care îi iubim... 
Îndrăzni să îşi ridice privirea la Lysandra, ai cărei ochi 
verzi erau înlăcrimaţi. Pentru cei pe care îi iubim, putem 
depăşi frica. Să nu uiţi asta mâine! Chiar dacă vomiti, 
chiar dacă îţi petreci toată noaptea în latrină. Aminteşte-ţi 
că avem pentru ce lupta şi asta va triumfa întotdeauna. 

Evangeline dădu din cap. 

— Aşa am să fac! 

Aedion îi ciufuli din nou părul şi se îndreptă spre uşă, 
oprindu-se în prag. El se uită în ochii strălucitori de 
smarald ai Lysandrei. 

— Mi-am pierdut familia în urmă cu zece ani. Mâine am 


să lupt pentru noua familie pe care mi-am făcut-o. 

Nu doar pentru Terrasen şi regatul şi oamenii lui, ci şi 
pentru cele două doamne din camera asta. 

„La sfârşit, mi-am dorit să fii tu.” 

Mai că-i spuse cuvintele. Mai că i le rosti din nou 
Lysandrei când ceva asemănător tristeţii şi dorului se 
întipări pe chipul ei. 

Dar Aedion ieşi din cameră, închizând uşa în urma lui. 

XXX 

Lysandra nu prea reuşise să doarmă. De fiecare dată 
când închidea ochii, vedea expresia lui Aedion şi îi auzea 
cuvintele. 

El nu se aştepta să supravieţuiască acestei bătălii. Nu se 
aştepta să o facă vreunul dintre ei. 

Ar fi trebuit să-l urmeze, să alerge pe scările turnului 
după el. 

Şi totuşi, nu o făcuse. 

Soarele răsări, anunțând o zi senină, ca ei să poată 
vedea mai clar armata numeroasă care îi aştepta. 

Lysandra îi împleti părul lui Evangeline, fata stând mai 
dreaptă decât cu o zi în urmă. Pentru asta, putea să-i 
mulţumească lui Aedion. Pentru cuvintele care îi 
permiseseră fetei să doarmă peste noapte. 

În linişte, cele două se îndreptară către Marea Sală 
pentru ceea ce, la fel de bine, ar fi putut fi ultimul lor mic 
dejun. 

Aproape ajunseră acolo când se auzi o voce bătrână: 

— Aş vrea să stăm de vorbă. 

Darrow. 

Evangeline se întoarse înaintea Lysandrei. 

Bătrânul lord stătea în pragul a ceea ce părea a fi un 
birou şi le făcu semn să intre. 

— Nu o să dureze mult, spuse observând nemulţumirea 
încă întipărită pe chipul Lysandrei. 

Se săturase să pară amabilă pentru oamenii faţă de care 
nu era interesată să fie aşa. 

Evangeline se uită întrebătoare la ea, dar Lysandra făcu 


semn din cap spre bătrân. 

— Foarte bine. 

Biroul era plin cu teancuri de cărţi rezemate de ziduri, 
pe podea. Mai mult de o mie. Multe distruse de vreme. 

— Ultimele texte sacre din biblioteca Orynthului, spuse 
Darrow, îndreptându-se spre biroul plin cu hârtii din faţa 
unei ferestre înguste de sticlă. Tot ce au reuşit marii 
dascăli să salveze în urmă cu zece ani. 

Atât de puţine în comparaţie cu ce spusese cândva Aelin 
că existase în acea bibliotecă aproape mitică! 

— Le-am scos din ascunzătoare după moartea regelui, 
spuse Darrow, aşezându-se în spatele biroului. Presupun 
că am fost mânat de optimismul unui nesăbuit. 

Lysandra făcu paşi spre unul dintre teancuri, uitându-se 
la un titlu. Era într-o limbă pe care nu o recunoștea. 

— Rămăşiţele unei civilizaţii cândva măreţe, zise Darrow 
cu vocea îngroşată. 

Şi uşoara poticnire din glasul lui o făcu pe Lysandra să 
se întoarcă şi să îl întrebe ce voia, dar văzu ce se afla lângă 
mâna lui dreaptă. 

Inchisă într-un cristal cât o carte de joc, floarea cu 
petale roşii şi portocalii părea să strălucească - la fel ca 
puterea numelui său. 

— Flacăra-regelui, şopti ea, apropiindu-se fermecată. 

Aelin şi Aedion îi povestiseră despre floarea legendară 
care răsărise prin munţi şi câmpii în ziua în care Brannon 
ajunsese pe acest continent, dovada păcii pe care o 
adusese cu el. 

Şi din acele timpuri străvechi, doar câteva flori 
singuratice fuseseră zărite, atât de rare încât apariţia lor 
era considerată un semn că ţinutul binecuvântase 
conducătorul care stătea pe tronul Terrasenului, că regatul 
era cu adevărat paşnic. 

Cea închisă în cristalul de pe biroul lui Darrow, spusese 
Aelin, apăruse în timpul domniei lui Orion. Orion, 
dragostea de-o viaţă a lui Darrow. 

— Marii dascăli au luat cărţile când ne-a invadat 


Adarlanul, spuse Darrow, zâmbind trist la flacăra-regelui. 
Eu am luat asta. 

Tronul din coarne de cerb şi coroana fuseseră distruse. 
Nu şi această comoară, măreaţă ca orice obiect din casa 
Galathynius. 

— Este foarte frumoasă, spuse Evangeline, apropiindu- 
se de birou. Dar foarte mică. 

Lysandra ar fi putut jura că buzele bătrânului zvâcniră 
spre un zâmbet. 

— Chiar este, zise Darrow. Ca tine. 

Ea nu se aşteptase la amabilitatea şi blândeţea vocii lui, 
şi nici la următoarele lui cuvinte. 

— Lupta o să înceapă înainte de miezul zilei, îi spuse 
Darrow lui Evangeline. Mi-am dat seama că o să am nevoie 
de cineva isteţ şi rapid ca să mă ajute aici. Să transmită 
mesaje comandanților din castel şi să îmi aducă proviziile 
necesare. 

Evangeline îşi înclină capul. 

— Vrei să te ajut? 

— Am înţeles că te-ai antrenat cu războinicii cât ai 
călătorit cu ei. 

Evangeline îşi ridică  întrebătoare privirea spre 
Lysandra, iar ea dădu din cap către pupila ei. În timpul 
călătoriei, toți o  supravegheaseră pe Evangeline, 
asigurându-se că învăţa să lupte cu sabia şi să tragă cu 
arcul. 

Fata dădu din cap spre bătrânul lord. 

— Ştiu câte ceva, dar nu ca Aedion. 

— Puţini sunt la fel de pricepuţi, spuse ironic Darrow. 
Dar eu o să am nevoie de cineva neînfricat şi de o mână 
fermă să mă ajute. Eşti acea persoană? 

Evangeline nu se mai uită la Lysandra. 

— Sunt! spuse ea, ridicându-şi bărbia. 

Darrow schiţă un zâmbet. 

— Atunci, du-te în Marea Sală. Ia micul dejun şi, când ai 
să te întorci aici, o să te aştepte o armură. 

Evangeline făcu ochii mari când auzi de armură, fără ca 


vreun strop de frică să îi mai întunece. 

— Du-te, îi şopti Lysandra. Vin şi eu într-un minut. 

Evangeline ieşi repede, coada împletită zburând în urma 
ei. 

— De ce? întrebă Lysandra doar după ce se asigură că 
fata plecase. 

— Presupun că întrebarea asta înseamnă că îmi permiţi 
să îţi preiau pupila. 

— De ce? 

Darrow luă cristalul cu flacăra-regelui. 

— Nox Owen nu-mi mai e de niciun folos acum că mi-am 
dat seama cui îi este loial şi, aparent, a dispărut - naiba 
ştie unde - probabil la cererea lui Aedion. El întoarse 
cristalul în degetele-i subţiri. Dar, în afară de asta, niciun 
copil nu ar trebui să vadă cum îi sunt ucişi prietenii. O să 
fie mai bine să o ţin ocupată, să îi dau un scop şi o 
oarecare putere decât să o încui în turnul nordic, unde o să 
se sperie din cauza fiecărei morţi şi a sunetelor 
îngrozitoare. 

Lysandra nu zâmbi, nu-şi plecă fruntea. 

— Ai face asta pentru pupila unei stricate? 

Darrow lăsă cristalul din mână. 

— De acum zece ani, cel mai bine îmi amintesc chipurile 
copiilor. Chiar mai bine decât pe al lui Orion. Şi ieri, când 
Evangeline a zărit armata, pe chipul ei am văzut aceeaşi 
disperare ca a lor. Aşa că n-ai decât să mă crezi un mare 
ticălos, aşa cum ar spune Aedion, dar nu sunt atât de 
insensibil pe cât ai putea crede. El dădu din cap spre uşa 
deschisă. Am să o supraveghez cu atenţie. 

Ea nu prea ştia ce să spună, dacă trebuia să îl scuipe în 
faţă şi să îi refuze oferta. 

Totuşi, strălucirea din ochii lui Evangeline, graba în care 
plecase de aici... Un scop. Darrow îi oferise un scop şi 
îndrumare. 

Aşadar, ea întoarse spatele camerei, comorii preţioase, 
cărţilor vechi care valorau mai mult decât aurul şi 
compasiunii tăcute şi triste a lui Darrow. 


— Mulţumesc! 

Darrow îi făcu semn să plece fluturând o mână şi reveni 
la studiul hârtiilor de pe biroul lui... deşi ochii nu i se 
plimbară deasupra paginilor. 

XXX 

Zidurile meterezelor erau flancate de soldaţi, toţi cu faţa 
împietrită văzând ce se apropia. 

Turnul vrăjitoarelor era încă inactiv, slavă zeilor! Dar, 
chiar şi de la distanţă, Aedion îi vedea pe soldaţi muncind 
să repare roata distrusă. Cu toate acestea, fără un alt 
balaur care să îl înlocuiască pe cel doborât cu o zi în urmă, 
nu avea să se mişte prea curând. 

Totuşi, ziua de azi n-ar fi fost mai uşoară, ci periculoasă. 

— Cam într-o oră o să ajungă în raza de acţiune a 
arcaşilor, raportă Elgan. La naiba cu ordinele lui Darrow! 

Kyllian era încă general, dar fiecare raport pe care îl 
primea prietenul lui îl primea şi Aedion. 

— Aminteşte-le să ţintească bine. Să-şi aleagă ţintele. 

Legiunea Bane ştia asta fără să i se spună. Ceilalţi îşi 
demonstraseră caracterul în aceste lupte, dar nu strica 
niciodată să li se amintească. 

Elgan se îndreptă spre acele părţi din zidurile oraşului 
pe care Ren şi nobilii Fae le consideraseră cele mai bune 
pentru arcaşii lor. Înfruntând o sută de mii de soldaţi, nu 
puteau decât să îi împuţineze, dar să permită inamicului să 
atace zidurile fără să i se opună rezistenţă ar fi fost o 
prostie şi le-ar fi distrus moralul acestor oameni înainte să 
îşi găsească sfârşitul. 

— Ce e aia? şopti Ren, arătând spre orizont. 

Probabil că ochii lui Ren erau mai ageri decât ai 
majorităţii oamenilor, de vreme ce, pentru Aedion, era 
doar o pată la distanţă. 

Trecu o clipă. Pata neagră începu să prindă formă, 
ridicându-se în văzduhul albastru. 

Zburând spre ei. 

— E un ilken? 

Ren miji ochii ferindu-se de lumina soarelui. 


— E prea mare, şopti Aedion. 

Apropiindu-se, grupul care zbura deasupra armatei se 
văzu mai clar. Mai mare. 

— Sunt balauri, spuse Aedion, groaza agitându-i 
stomacul. 

Legiunea aeriană a vrăjitoarelor Dinţi-de-fier fusese 
dezlănţuită în sfârşit. 

— Pe toţi zeii! şopti Ren. 

Împotriva unui asediu terestru, Orynthul ar fi putut 
rezista - câteva zile sau săptămâni, dar ar fi rezistat. 

Dar cu mia de vrăjitoare Dinţi-de-fier care zburau spre ei 
pe acei balauri... Nu ar fi avut nevoie de turnurile infernale 
ca să distrugă acest oraş, castelul. Să spulbere porţile 
oraşului şi zidurile şi să lase hoardele Morathului să intre. 

Soldaţii începură să zărească balaurii. Oamenii ţipară pe 
metereze şi în castelul care se contura în spatele lor. 

Asediul nici n-avea să se mai petreacă... 

Totul urma să se termine azi. În câteva ore. 

Paşii grăbiţi se opriră brusc, iar Lysandra ajunse la faţa 
locului, gâfâind. 

— Spune-mi ce să fac, unde să mă duc! Ochii ei de 
smarald erau mari de groază şi disperare. Pot să mă 
transform într-un balaur, să încerc să îi ţin... 

— Sunt peste o mie de vrăjitoare Dinţi-de-fier, spuse 
Aedion, vocea lui părând goală. Frica ei stârni ceva 
periculos în el, dar se abţinu să se întindă spre ea. Nu 
putem face nimic! 

Câteva zeci de vrăjitoare  Dinţi-de-fier prădaseră 
Riftholdul în câteva ore. 

Armata asta... 

Aedion se concentră să respire, să rămână demn când 
soldaţii începură să se îndepărteze de poziţiile lor de-a 
lungul zidurilor. 

Era inacceptabil. 

— RĂMÂNEŢI PE LOC! strigă el. RĂMÂNEŢI ALINIAŢI 
ŞI NU DAŢI ÎNAPOI! 

Ordinul strigat măcar îi opri pe cei care păreau înclinați 


să fugă. Dar nu împiedică tremuratul săbiilor, duhoarea 
fricii lor tot mai mari. 

Aedion se întoarse spre Lysandra şi Ren. 

— Poziţionaţi suliţele de foc ale lui Rolfe pe turnurile şi 
clădirile mai înalte! Vedeţi dacă pot să le ardă din aer pe 
vrăjitoarele Dinţi-de-fier! 

Când Ren ezită, Aedion strigă: 

— Acum! 

Ren se grăbi spre locul în care stătea lordul piraţilor cu 
soldaţii lui mycenieni. 

— Asta nu o să rezolve nimic, nu-i aşa? spuse încet 
Lysandra. 

— Ia-o pe Evangeline şi plecaţi! fu răspunsul lui Aedion. 
La parterul castelului e un mic tunel care duce spre munţi. 
Ia-o şi plecați! 

Ea scutură din cap. 

— De ce? Oricum Morathul o să ne găsească. 

Comandanții lui fugeau spre el şi, pentru prima dată de 
când îi cunoştea, groaza străluci în ochii legiunii Bane. În 
ochii lui Elgan. 

Dar Aedion îşi păstră atenţia fixată la Lysandra. 

— Te rog! Te implor să pleci, Lysandra! 

Ea îşi ridică bărbia. 

— Aliaților noştri nu le ceri să fugă. 

— Asta pentru că nu sunt îndrăgostit de ei! 

Pentru o clipă, ea clipi la el. 

Apoi chipul i se încreţi, iar Aedion pur şi simplu o fixă cu 
privirea, fără să se teamă de cuvintele rostite. Se temea 
doar de masa întunecată care zbura în direcţia lor, 
rămânând în formaţie deasupra armatei nesfârşite. Se 
temea de ce le-ar fi făcut legiunea ei şi lui Evangeline. 

— Ar fi trebuit să îţi spun, zise Aedion, vocea spărgându- 
i-se. În fiecare zi după ce mi-am dat seama de asta, în 
urmă cu câteva luni. Ar fi trebuit să îţi spun în fiecare zi! 

Lysandra începu să plângă, iar Aedion îi şterse lacrimile. 

Comandanții lui ajunseră la el, palizi şi gâfâind. 

— Ordine, generale? 


Nu se deranjă să le spună că nu era generalul lor. 
Oricum peste câteva ore n-ar fi contat cum i se adresau. 

Totuşi, Lysandra rămase lângă el. Nu intenţiona să fugă. 

— Te rog! insistă Aedion. 

Lysandra îşi împleti degetele cu ale lui, oferindu-i un 
răspuns mut. Şi o provocare. 

Inima i se frânse la acel refuz. La mâna tremurândă şi 
rece care o ţinea pe a lui. 

El îi strânse puternic mâna şi nu o eliberă când se 
întoarse spre comandanții lui. 

— Noi... 

— Balauri din nord! 

Avertismentul strigat vui pe metereze, iar Aedion şi 
Lysandra se aplecară când se întoarseră spre atacul din 
spatele lor. 

Treisprezece balauri se  grăbeau dinspre munţii 
Staghorn, plonjând spre zidurile oraşului. 

lar când se năpustiră asupra Orynthului, oamenii şi 
soldaţii ţipând şi fugind din faţa lor, soarele atinse balaurul 
mai mic ce conducea atacul, luminându-i aripile de parcă 
ar fi fost argint viu. 

Aedion cunoştea acel balaur şi pe cea care-l călărea. 

— NU TRAGEŢI! strigă el soldaţilor. 

Comandanții lui transmiseră ordinul mai departe, iar 
săgețile care fuseseră îndreptate în sus se opriră acum. 

— Este..., şopti Lysandra, retrăgându-şi mâna din a lui în 
timp ce înaintă un pas, ca şi când ar fi fost uluită. Este... 

Soldaţii tot se retrăgeau de lângă zidurile oraşului când 
Manon Cioc-Negru şi Cele Treisprezece aterizară printre 
ei, chiar în faţa lui Aedion şi a Lysandrei. 

Nu era vrăjitoarea pe care o văzuse el ultima dată pe o 
plajă din Eyliwe. 

Nu, nimic nu mai rămăsese din fiinţa rece şi ciudată 
care-i zâmbi macabru acum. Cu acea coroană remarcabilă 
de stele de pe frunte, era de nerecunoscut. 

O coroană de stele. 

Pentru ultima regină a vrăjitoarelor Crochan. 


Respiraţiile sacadate se apropiară, iar Aedion îşi luă 
privirea de la Manon Cioc-Negru ca să îl vadă pe Darrow 
grăbindu-se către zidurile oraşului, holbându-se la 
vrăjitoare şi la balaurul ei, la Aedion care nu trăgea în ea - 
în ea, pe care Darrow o crezuse a fi un inamic venit să 
negocieze înainte de măcel. 

— Nu ne predăm! spuse furios Darrow. 

Asterin Cioc-Negru, al cărei balaur albastru era lângă al 
lui Manon, râse încet. 

Într-adevăr, Manon mişcă amuzată din buze când i se 
adresă lui Darrow: 

— Am venit ca să ne asigurăm că nu o faci, muritorule! 

— Atunci, de ce te-a trimis stăpânul tău să discuţi cu 
noi? zise Darrow printre dinţi. 

Asterin râse din nou. 

— Nu avem stăpân, rosti Manon Cioc-Negru şi într- 
adevăr se auzi vocea unei regine, ochii ei aurii strălucind. 
Am venit să onorăm o prietenă! 

Dorian nu se zărea printre Cele Treisprezece, dar 
Aedion era atât de uluit, încât nu îşi găsi cuvintele ca să 
întrebe. 

— Am venit, spuse Manon destul de tare încât toţi cei de 
pe zidurile oraşului să poată auzi, ca să onorăm 
promisiunea făcută lui Aelin Galathynius. Ca să luptăm 
pentru ce ne-a promis ea! 

— Şi ce anume v-a promis? întrebă Darrow încetişor. 

Manon zâmbi atunci. 

— O lume mai bună. 

Darrow făcu un pas înapoi ca şi când nu i-ar fi venit a 
crede ochilor, sfidând legiunea care se îndrepta spre oraş. 
Manon se uită doar la Aedion, zâmbind în continuare. 

— Cu mult timp în urmă, vrăjitoarele Crochan au luptat 
alături de Terrasen ca să onoreze uriaşa datorie pe care o 
aveam faţă de Brannon, regele Fae, pentru că ne-a oferit o 
patrie. Câteva secole, am fost cei mai apropiaţi aliaţi şi 
prieteni ai voştri. Coroana de stele îi strălucea pe creştet. 
Am auzit strigătul vostru de ajutor. Lysandra începu să 


plângă. Şi am venit să-i răspundem. 

— Câte? şopti Aedion, scrutând cerul, munţii. Câte 
sunteţi? 

Mândria şi respectul se citiră pe chipul reginei 
vrăjitoarelor şi până şi ochii ei aurii se mărginiră de 
lacrimi când arătă spre munţii Staghorn. 

— Vezi şi singur! 

Iar apoi, ieşind dintre piscuri, ele apărură. 

Cu mantiile roşii fluturând în vânt, umplură văzduhul 
dinspre nord. Erau atât de multe încât nu le putea număra, 
precum nu putea număra nici săbiile, arcurile şi armele pe 
care le purtau pe spate, zburând drept şi ferm pe măturile 
lor. 

Cu miile coborau spre Orynth. Cu miile zburau acum 
deasupra oraşului, soldaţii lui holbându-se în sus la şuvoiul 
roşu care flutura, neînfricat şi netulburat de armata 
inamică, aceasta întunecând orizontul. Una câte una, 
coborâră pe meterezele goale ale castelului. 

O legiune aeriană care să le conteste pe vrăjitoarele 
Dinţi-de-Fier. 

Vrăjitoarele Crochan reveniseră, în sfârşit. 

Venise fiecare vrăjitoare Crochan care putea zbura şi 
mânui o sabie. 

Zile în şir, ele se grăbiseră spre nord, printre munţi, apoi 
coborâseră spre Oakwald înainte să facă un ocol pentru a 
evita ca Morathul să le depisteze. 

Într-adevăr, cu Manon şi Cele Treisprezece cocoţate pe 
zidurile oraşului, iar vrăjitoarele Crochan zburând în 
încercarea de a găsi un loc în care să aterizeze pe 
meterezele castelului, încă era greu de crezut că reuşiseră. 

Şi fără să aibă timp de pierdut. 

Cu cât mai mult zburaseră spre nord, cu atât mai multe 
vrăjitoare Crochan se adunaseră, ca şi când coroana de 
stele pe care o purta Manon ar fi fost o rocă magnetică, 
atrăgându-le la ea. 

La fiecare kilometru, mai multe apăruseră din nori, 
munţi şi pădure: tinere şi bătrâne, cu priviri înțelepte sau 
chipuri tinere. 

Până când cinci mii se adunaseră în urma lui Manon şi a 
Celor Treisprezece. 

— S-a oprit, şopti femeia metamorfică de lângă Aedion, 
arătând spre câmpul de luptă. 

Departe, armata Morathului se oprise. 

Se oprise complet, ca şi când soldaţii ar fi fost 
neîncrezători sau şocaţi. 

— Bunica ta este cu ei, îi şopti Asterin lui Manon. Simt 
asta. 

— Ştiu. Manon se întoarse spre tânărul prinţ-general. Ne 
ocupăm noi de vrăjitoarele Dinţi-de-fier. 

Ochii ei turcoaz erau strălucitori ca ziua de deasupra lor 
când gesticulă spre câmp. 

— Chiar vă rog! 


Manon strâmbă din buze şi apoi făcu semn din cap către 
Cele Treisprezece. 

— Ne găseşti pe meterezele castelului tău. Am să-ţi las 
una dintre santinelele mele, dacă trebuie să îmi dai de 
veste. 

Îi făcu semn din cap Vestei, iar vrăjitoarea roşcată nu se 
clinti când celelalte se îndreptară spre palatul mare şi 
înalt. Manon nu mai văzuse aşa ceva - nici măcar fostul 
castel de cleştar din Rifthold nu se putea compara cu 
acesta. 

Manon zâmbi bătrânului care îi vorbise furios, arătându- 
şi toţi dinţii. 

— Cu plăcere! spuse ea şi, cu un pocnet al frâielor, îşi 
luă zborul. 

XXX 

Morathul încremenise, de parcă şi-ar fi reevaluat 
strategia acum că vrăjitoarele Crochan apăruseră din 
ceţurile legendei. Aparent, nu fuseseră vânate până 
aproape de extincţie aşa cum crezuseră ei. 

Măcar pauza asta le lăsa lui Manon şi armatei pe care o 
adunase ocazia să îşi tragă sufletul. 

Şi o noapte de somn, chiar dacă întrerupt. Când se 
convinse că Morathul nu avea să-i distrugă astăzi, ea 
hotări să se vadă cu liderii muritori la cină. 

Cinci mii de vrăjitoare Crochan nu ar fi câştigat acest 
război, n-ar fi oprit o sută de mii de soldaţi. Dar puteau 
ţine la distanţă legiunile Dinţi-de-fier - le puteau împiedica 
să prade oraşul şi să lase hoardele demonice să intre. 
Manon nu ştia dacă destul de mult timp pentru vreun 
miracol neînsemnat. Nu îndrăznise să întrebe şi niciunul 
dintre muritori nu dăduse glas întrebării. 

Putea să reziste oraşul la o sută de mii de soldaţi care îi 
atacau zidurile şi porţile? Probabil. 

Însă nu cu turnul vrăjitoarelor care încă mai putea să 
funcţioneze, pe câmp. Ea nu se îndoia că acum era reparat 
şi înhămat un alt balaur. Poate de aceea se opriseră - ca să 
aibă timp să ridice din nou turnul şi să distrugă 


vrăjitoarele Crochan. 

Doar răsăritul avea să dezvăluie ce aleseseră să facă 
vrăjitoarele Dinţi-de-fier. Ce reuşiseră să facă. 

Manon şi Cele Treisprezece, împreună cu Bronwen şi 
Glennis, îşi petrecură câteva ore organizându-le pe 
vrăjitoarele Crochan, repartizându-le anumitor flancuri 
Dinţi-de-fier în funcţie de ce ştia Manon despre formaţiile 
inamicilor lor. 

Ea făcuse acele formaţii, plănuind să le conducă. 

lar după ce terminară cu asta, după ce întâlnirea cu 
liderii muritori se termină, toţi părând încă sumbri, dar nu 
prea panicaţi, Manon şi Cele Treisprezece găsiră o cameră 
în care să doarmă. 

Câteva lumânări ardeau în camera mare şi nemobilată. 
Înăuntru nu se aflau decât saltelele pe care le aduseseră 
ele. Manon încercă să nu se uite prea mult timp la a ei, să 
nu simtă mirosul care dispăruse cu fiecare kilometru spre 
nord. 

Unde era Dorian şi ce făcea el era un subiect la care nu 
voia să se gândească din simplul motiv că, dacă ar fi făcut- 
o, ar fi zburat din nou spre sud, tocmai până în Morath. 

În camera slab luminată, Manon se aşeză pe saltea 
înconjurată de Cele Treisprezece, şi ascultă haosul 
castelului. 

Locul era aproape ca un mormânt, fantomele bogățiilor 
acestuia bântuind fiecare colţ. Se întrebă ce fusese camera 
asta - o sală de consiliu, un loc de dormit, un birou... Nu 
găsi niciun indiciu. 

Manon îşi rezemă capul de pietrele reci ale zidului din 
spatele ei, coroana fiind aruncată lângă cizme. 

Asterin vorbi prima, spintecând liniştea sabatului. 

— Le cunoaştem fiecare mişcare, fiecare armă. lar acum 
şi vrăjitoarele Crochan le cunosc. Probabil matroanele sunt 
cuprinse de panică. 

Manon nu-şi văzuse niciodată bunica panicându-se, dar 
râse întunecat. 

— Presupun că o să vedem mâine, zise şi se uită cu 


atenţie la Cele Treisprezece. Aţi venit cu mine până aici, 
dar mâine o să ne înfruntăm suratele. Aţi putea lupta cu 
prieteni sau iubiţi sau membri ai familiei. Inghiţi. N-o să vă 
condamn dacă n-o să fiţi în stare. 

— Am ajuns până aici, spuse Sorrel, pentru că toate 
suntem pregătite pentru ce o să se întâmple mâine. 

Într-adevăr, Cele Treisprezece dădură aprobator din 
cap. 

— Nu ne temem, spuse Asterin. 

Nu, nu se temeau. Uitându-se la ochii limpezi din jurul 
ei, Manon vedea asta şi singură. 

— M-am aşteptat ca măcar câteva din trecătoarea 
Ferian să ni se alăture, mormăi Vesta. 

— Ele nu înţeleg, spuse Ghislaine. Nici măcar ce le-am 
oferit. 

Libertate - libertate faţă de matroanele care le 
transformaseră în unelte ale distrugerii. 

— O risipă, bombăni Asterin. 

Până şi demoniţele gemene cu ochi verzi dădură din cap. 

Liniştea se pogori din nou. În ciuda ochilor limpezi, Cele 
Treisprezece erau perfect conştiente de limitele celor cinci 
mii de vrăjitoare Crochan împotriva vrăjitoarelor Dinţi-de- 
fier şi ale armatei din spatele acestora. 

Aşadar, schiţând un zâmbet, Manon spuse uitându-se în 
ochii fiecăreia: 

— Aş prefera să zbor cu voi decât cu zece mii de 
vrăjitoare Dinţi-de-fier lângă mine. Mâine o să le arătăm de 
ce. 

Sabatul ei zâmbi, şiret şi sfidător, vrăjitoarele atingându- 
şi fruntea cu două degete în semn de respect. 

Manon făcu gestul la rândul ei, plecându-şi capul în 
acest timp. 

— Suntem Cele Treisprezece, spuse ea. De acum şi până 
o să ne ia Întunericul! 

XXX 

Evangeline hotărâse că nu mai voia să fie pajul lordului 

Darrow, ci mai degrabă o vrăjitoare Crochan. 


Una dintre femei îi dăduse chiar o mantie roşie fetei cu 
ochii mari, pe care Evangeline încă o purta când Lysandra 
o trimisese la culcare. Înainte să adoarmă, Evangeline 
promisese că avea să-l ajute pe Darrow a doua zi, după ce 
s-ar fi asigurat că vrăjitoarele Crochan nu aveau nevoie de 
ajutor. 

Lysandra zâmbise auzind-o, în ciuda probabilității ca 
lucrurile să decurgă prost pentru ei. Manon Cioc-Negru - 
acum Manon Crochan, presupunea ea - făcuse o evaluare 
sinceră, directă. Vrăjitoarele Crochan le puteau ţine la 
distanţă pe cele Dinţi-de-fier, probabil să le învingă dacă 
erau cu adevărat norocoase, dar tot trebuiau să înfrunte 
armata Morathului. Odată ce soldaţii s-ar fi pus din nou în 
mişcare, ar fi revenit la aceleaşi planuri de a apăra 
zidurile. 

Nereuşind şi nedorindu-şi să adoarmă pe pat lângă 
Evangeline, Lysandra se trezi rătăcind pe holurile 
întortocheate ale vechiului castel. Ce casă ar fi fost pentru 
ea şi Evangeline! Ce curte! 

Poate că îi urmărise inconştient mirosul, dar Lysandra 
nu fu deloc surprinsă când intră în Marea Sală şi îl găsi pe 
Aedion în faţa focului aproape stins. 

Stătea singur, iar ea nu se îndoia că trecuse ceva timp 
de când era acolo. 

El se întoarse înainte ca Lysandra să fi intrat măcar pe 
uşă. Îi urmări fiecare pas. 

„Asta pentru că nu sunt îndrăgostit de ei!” 

Cum schimbaseră cuvintele totul şi totuşi, nimic... 

— Ar trebui să dormi. 

Aedion îi schiţă un zâmbet. 

— Şi tu. 

Liniştea se lăsă între ei când se uitară unul la celălalt. _ 

Ea ar fi putut să-şi petreacă aşa toată noaptea. Işi 
petrecuse multe nopţi aşa, în trupul altui animal. Doar 
privindu-l, studiind liniile puternice ale corpului său, voinţa 
fermă din ochii lui. 

— Credeam că o să murim azi, spuse ea. 


— Era să murim. 

— Tot sunt supărată pe tine, spuse ea deodată. Dar... 

El ridică din sprâncene, lumina pe care nu o văzuse de 
ceva timp strălucind pe chipul lui. 

— Dar? 

Ea se încruntă. 

— Dar am să mă gândesc la ce mi-ai spus. Asta e tot. 

Un zâmbet cunoscut şi şiret se insinuă pe buzele lui. 

— Ai să te gândeşti? 

Lysandra îşi ridică bărbia, uitându-se de-a lungul nasului 
la el cât de mult posibil cât el se înălţă deasupra ei. 

— Da, am să mă gândesc. La ce am de gând să fac. 

— La faptul că sunt îndrăgostit de tine. 

— Ooo! El ştia că aroganta o tulbura. Dacă aşa vrei să-i 
zici. 

— Ar trebui să-i spun altfel? El făcu un singur pas spre 
ea, lăsând-o să decidă dacă avea să-i permită. Îi permise. 

— Doar... Lysandra strânse din buze. Să nu mori mâine. 
Este tot ce îţi cer. 

— Ca să poţi să ai timp să te gândeşti la ce ai de gând să 
faci cu declaraţia mea. 

— Exact. 

Aedion rânji ca un animal de pradă. 

— Atunci pot să îţi cer ceva? 

— Nu cred că eşti în poziţia să-mi ceri ceva, dar în 
regulă. 

— Dacă nu mor mâine, pot să te sărut la sfârşitul zilei? îi 
şopti la ureche, încă rânjind ca un lup. 

Lysandra se roşi când se îndepărtă, cedând un pas. Era 
o curtezană instruită, pe toţi zeii! Foarte bine instruită. Şi 
totuşi, cererea simplă îi făcu genunchii să cedeze. 

Ea se stăpâni, îndreptându-şi umerii. 

— Dacă nu mori mâine, Aedion, atunci o să stăm de 
vorbă. Şi o să vedem ce se mai întâmplă. 

Zâmbetul de lup al lui Aedion nu se dădu dispărut. 

— Atunci, pe mâine-seară! 

A doua zi îi aştepta iadul. Poate şi moartea. Dar ea nu 


voia să îl sărute, nu acum. Nu voia să-i ofere o astfel de 
promisiune sau un aşa rămas-bun. 

Aşadar, Lysandra ieşi din sală cu pulsul mărit. 

— Pe mâine! 

Dorian zbură fără oprire. De-a lungul crestei Colţilor, cu 
pădurea Oakwald o întindere golaşă în dreapta lui, pluti 
spre nord aproape două zile înainte să îndrăznească să 
facă o pauză. 

Alegând o poiană din mijlocul unui desiş de copaci 
bătrâni, se prăbuşi printre crengi, abia simțind usturimea 
prin pielea groasă de balaur. Se transformă de îndată ce 
atinse zăpada, magia sa dezgheţând pârâul îngheţat care 
şerpuia pe acolo. 

Apoi căzu în genunchi şi bău cu nesaţ, gâfâind. 

Să găsească de mâncare se dovedi o sarcină mai uşoară 
decât anticipase. Nu avu nevoie de o capcană sau de săgeți 
ca să prindă iepurele slab care se ghemuia în apropiere. 
Nu avu nevoie de cuțite ca să îl jupoaie. Sau să-l pârlească. 

După ce-şi potoli setea şi foamea şi se uită la cer ca să 
se asigure că nu se apropia niciun inamic, Dorian desenă 
semnele. O singură dată. 

Trebuia să plece curând. Dar pentru asta îşi putea 
întârzia încă puţin zborul spre nord. Sabia Damaris păru să 
îi confirme, invocând acum pe cine-şi dorea el. 

Gavin apăru în cercul de semne Wyrd însângerate, mai 
palid şi mai întunecat în lumina dimineţii. 

— Aşadar, ai găsit-o, spuse regele antic în loc de salut. 
Şi i-ai lăsat lui Erawan o mare dezordine de curăţat. 

— Da. 

Dorian îşi atinse buzunarul jachetei unde vibra puterea 
teribilă. În timpul zborului frenetic dinspre Morath fusese 
nevoit să se concentreze pe deplin ca să îi blocheze 
şoaptele. Nu tremura doar din cauza frigului. 

— Atunci, de ce m-ai chemat? 

Dorian se uită în ochii bărbatului. Ca de la un rege la 


altul. 

— Am vrut să îţi spun că am obținut-o - ca să poţi să ai 
şansa să îţi iei rămas-bun. De la Elena, adică. Inainte să se 
făurească Lacătul. 

Gavin înţepeni. Dorian nu îşi mută privirea de la ochii 
evaluatori ai regelui. 

După o clipă, Gavin spuse cu ceva mai multă blândeţe: 

— Atunci presupun că am să-mi iau adio şi de la tine. 

Dorian dădu din cap. El era pregătit. Nu avea de ales 
decât să fie pregătit. 

— Aşadar, te-ai hotărât? întrebă Gavin. Să fii tu cel 
sacrificat? 

— Aelin este în nord, spuse Dorian. Când o găsesc, cred 
că o să hotărâm ce să facem. Cine urma să facă gestul de a 
uni cele trei chei, fără a da înapoi. Dar, recunoscu el, sper 
ca ea să fi găsit altă soluţie. Şi una şi pentru Elena. 

Aelin scăpase de Maeve. Poate avea să fie la fel de 
norocoasă şi să găsească o cale de scăpare de soarta lor. 

Un vânt-fantomă îi suflă lui Gavin şuviţele lungi de păr 
peste faţă. 

— Mulţumesc! spuse el răguşit. Pentru că măcar te-ai 
gândit la asta. 

Dar suferinţa strălucea în ochii regelui. Ştia că era 
imposibil. 

— Îmi pare rău, zise Dorian. Pentru ce o să însemne 
reuşita Lacătului în ceea ce vă priveşte. 

Gavin înghiţi. 

— Partenera mea a ales cu mult timp în urmă. Ea a fost 
dintotdeauna pregătită să înfrunte consecinţele, chiar dacă 
eu nu eram. N 

La fel cum alesese şi Sorscha. Îşi urmase propria cale. 

Şi, pentru prima dată, amintirea ei nu-i aduse suferinţă, 
ci străluci ca o provocare să reuşească. Pentru ea şi mulţi 
alţii. Şi pentru el. 

— Nu renunţa atât de uşor la viaţă! spuse Gavin. Viaţa 
pe care am avut-o cu Elena îmi permite să mă gândesc 
măcar să mă despart acum de ea. O viaţă bună - pe cât de 


bună am putut spera. El îşi înclină capul. Îţi doresc acelaşi 
lucru. 

Inainte ca Dorian să poată spune ce avea pe suflet 
auzind cuvintele, Gavin se uită spre cer, ridicând din 
sprâncenele negre. 

— Trebuie să pleci. 

Pentru că vuietul aripilor umplea aerul. Mii de aripi. 

Aparent, legiunea  Dinţi-de-fier din Morath tot se 
adunase după prăbuşirea fortăreței, iar acum îşi făcea 
zborul lung spre nord şi Orynth, foarte probabil infinit mai 
nerăbdătoare să îi sfâşie prietenii. 

El se rugă ca Maeve să nu se afle printre rândurile 
acelei armate, ca ea să fi rămas în Morath cu Erawan, 
lingându-şi rănile. Înainte să mărşăluiască şi restul 
grozăviilor lor, cu prinţesele-păienjeniţe printre ele. 

Dar, în ciuda armatei care se apropia, Dorian atinse 
mânerul sabiei Damaris şi spuse: 

— Am să am eu grijă de Adarlan. Cât timp mi-a mai 
rămas. N-am să-l abandonez. 

Sabia se încălzi. lar Gavin, în ciuda pierderii care se ivea 
pentru el, schiţă un zâmbet ca şi când ar fi simţit şi el 
căldura sabiei. 

— Ştiu. Întotdeauna am ştiut asta. 

Căldura lui Damaris nu şovăi. 

Dorian îşi înghiţi nodul din gât. 

— După ce poarta Wyrd o să fie încuiată, am să pot să 
mai deschid un astfel de portal? „Am să pot să te mai caut, 
ca să îmi dai sfaturi?” 

Gavin se estompă. 

— Nu ştiu. Dar sper, adăugă încetişor. 

Dorian îşi atinse pieptul în dreptul inimii şi făcu o 
plecăciune adâncă. 

Iar când Gavin dispăru în zăpadă şi soare, Dorian ar fi 
putut jura că şi regele făcu o plecăciune. 

Câteva minute mai târziu, când aripile acoperiră lumina 
soarelui, nimeni nu observă balaurul singuratic ce se ridică 
din Oakwald şi intră în rândurile armatei agitate. 

Nu mai rămăsese nicio armură în arsenalul sărăcit al 
castelului. Şi oricum niciuna nu s-ar fi potrivit balaurilor. 

Cele care supravieţuiseră ocupaţiei Adarlanului sau 
fuseseră cumpărate de la căderea acestuia fuseseră 
distribuite, şi chiar dacă prinţul Aedion se oferise să roage 
un fierar să sudeze foi de metal ca să făurească nişte 
platoşe, Manon aruncase o privire la uşile care ar fi fost 
utilizate în acest scop şi îşi dăduse seama că ar fi fost 
foarte grele. Impotriva legiunii Dinţi-de-fier aveau nevoie 
de viteză şi agilitate. 

Aşadar, vrăjitoarele aveau să intre în luptă ca 
întotdeauna: doar cu săbiile, dinţii şi unghiile de fier şi 
isteţimea lor. 

Stând pe un balcon spaţios din cel mai înalt turn al 
castelului din Orynth, armata Morathului întinzându-se 
dedesubt, Manon privi soarele răsărind şi îşi dădu seama 
că ar fi putut fi ultima oară. 

Dar Cele Treisprezece, multe dintre ele rezemându-se de 
balustrada balconului, nu se uitau înspre est. 

Nu, se concentrau doar asupra inamicului care se agita 
în lumina dimineţii. Sau erau atente la cele două vrăjitoare 
Crochan care stăteau cu Manon, cu măturile în mâini şi 
săbiile deja prinse pe spate. 

Nu fusese un şoc să o vadă pe Bronwen sosind în 
dimineaţa asta îmbrăcată pentru luptă. Dar Manon se 
oprise când Glennis ieşise cu o sabie şi părul împletit la 
spate. 

Ele discutaseră deja detaliile - de trei ori în urmă cu o 
seară. lar acum, în lumina răsăritului, zăboveau în vârful 
vechiului turn. 

Departe, în mijlocul armatei agitate a Morathului, 


răsună un corn. 

Lent, ca o bestie uriaşă care se trezea dintr-un somn 
profund, armata Morathului începu să se mişte. 

— Era şi timpul, mormăi Asterin lângă Manon, părul ei 
împletit fiind legat cu o panglică de piele pe frunte. 

Balaurii legiunii Dinţi-de-fier îşi luară zborul, mişcându- 
se cu greu în armurile lor grele. 

Totuşi, balaurii nu aveau să fie un avantaj. Vrăjitoarele 
Dinţi-de-fier, după un început greu, umplură curând 
văzduhul. Erau cel puţin o mie. Manon nu voia să ştie unde 
era armata din trecătoarea Ferian. Nu încă. 

Pe turnurile castelului, pe acoperişurile oraşului şi de-a 
lungul meterezelor, vrăjitoarele Crochan îşi îndreptară 
măturile pe lângă corp, aşteptând semnalul ca să îşi ia 
zborul. 

Un semn de la Bronwen, din cornul sculptat de la 
centură, crăpat şi îngălbenit de vreme, simbolurile 
sculptate fiind atât de învechite încât abia se vedeau. 

Observând privirea lui Manon, Bronwen spuse: 

— Este o relicvă din vechiul regat. I-a aparţinut lui Telyn 
Venora, o războinică tânără şi fără experienţă în timpul 
ultimelor zile ale războiului, care era aproape de porţi 
când a căzut Rhiannon. Înaintaşa mea. Ea îşi trecu o mână 
peste corn. A suflat din cornul ăsta ca să avertizeze 
oamenii că Rhiannon a fost ucisă şi că trebuie să fugă din 
oraş. La câteva clipe după ce a dat semnalul de 
avertisment, matroana Sânge-Albastru a ucis-o. Dar asta i- 
a oferit poporului nostru timp să fugă. Să supravieţuiască. 
Lacrimile mărgineau ochii negri ai lui Bronwen. Sunt 
onorată să suflu din nou în cornul ăsta azi. Nu ca să ne 
avertizez oamenii, ci să îi adun. 

Niciuna dintre Cele Treisprezece nu se uită spre 
Bronwen, dar Manon ştia că ele auziseră fiecare cuvânt. 

Bronwen îşi atinse platoşa de piele. 

— Telyn este aici astăzi. În inima fiecărei vrăjitoare 
Crochan care a scăpat şi a supravieţuit până acum. Toate 
cele căzute în războaiele vrăjitoarelor sunt cu noi, chiar 


dacă nu le putem vedea. 

Manon se gândi la cele două prezenţe pe care le simţise 
în lupta cu matroanele şi îşi dădu seama că vorbele lui 
Bronwen erau adevărate. 

— Pentru ele luptăm! spuse Bronwen, coborându-şi 
privirea la armata care se apropia. Şi pentru viitorul pe 
care vrem să îl obţinem! 

— Un viitor pe care toate vrem să-l avem, zise Manon şi 
se uită în ochii Celor Treisprezece. Deşi ele nu zâmbiră, 
înverşunarea de pe chipurile lor spunea destule. 

Manon se întoarse spre Glennis. 

— Chiar vrei să lupti? 

Glennis dădu din cap, ferm şi hotărât. 

— În urmă cu cinci sute de ani, mama a ales viitorul 
descendenţei regale în loc să lupte alături de cei dragi. Şi 
chiar dacă nu şi-a regretat alegerea, povara lucrurilor 
rămase în urma ei a afectat-o. l-am purtat povara toată 
viaţa. Bătrâna gesticulă spre Bronwen, apoi spre Asterin. 
Toate cele care luptăm aici azi o facem având pe cineva 
invizibil în spatele nostru. 

Privirea din ochii negri cu pete aurii ai lui Asterin se 
îndulci puţin. 

— Da, fu tot ce spuse aghiotanta lui Manon când mâna-i 
alunecă spre pântec. 

Nu în amintirea cuvântului plin de ură însemnat acolo, a 
ceea ce i se făcuse. 

În amintirea fetiţei născute moartă care fusese aruncată 
de bunica lui Manon în foc înainte ca Asterin să aibă şansa 
să o îmbrăţişeze. 

În amintirea vânătorului pe care îl iubise Asterin aşa 
cum nicio vrăjitoare Dinţi-de-fier nu iubise vreodată un 
bărbat şi la care nu se întorsese niciodată de ruşine şi 
frică; în amintirea vânătorului care nu încetase să îi 
aştepte întoarcerea, nici măcar la bătrâneţe. 

Pentru ele, pentru familia pe care o pierduse, Manon 
ştia că aghiotanta avea să lupte azi. Ca aşa ceva să nu se 
mai întâmple niciodată. 


În lupta de astăzi, şi pe Manon o mâna acelaşi imbold. 

— Deci am ajuns la asta după cinci sute de ani, spuse 
Glennis cu o voce fermă şi totuşi distantă, ca şi când s-ar fi 
pierdut în amintiri. Soarele dimineţii scălda în auriu 
zidurile albe ale  Orynthului. Ultima  înfruntare a 
vrăjitoarelor Crochan. 

Ca şi când cuvintele ar fi fost un semn, Bronwen duse 
cornul lui Telyn Vanora la buze şi suflă. 

XXX 

Cei mai mulţi credeau că râul Florine curgea din 
Coarnele Cerbului, chiar prin marginea vestică a 
Orynthului înainte să traverseze câmpiile. 

Dar majoritatea nu ştia că anticul rege Fae îşi construise 
oraşul cu înţelepciune, săpând scurgeri şi canale 
subterane care aduceau apa proaspătă a muntelui direct în 
oraş, tocmai până sub castel. 

Cu o torţă ridicată în aer, Lysandra se uită într-unul 
dintre aceste canale de apă subterane. Apa întunecată se 
învolbură când curse prin tunelul de piatră şi dincolo de 
zidurile oraşului. Suflarea ei scoase aburi când spuse 
grupului de soldaţi din legiunea Bane care o însoţiseră: 

— Să încuiaţi poarta după ce ies! 

Un mormăit fu singura confirmare pe care o primi. 

Lysandra se încruntă la poarta grea din fier din partea 
cealaltă a râului subteran, ale cărei bare de metal erau la 
fel de groase ca antebraţul ei. Lordul Murtaugh fusese cel 
care sugerase această cale de atac, cunoscând căile 
navigabile de sub oraş şi castelul mult mai bine decât 
Aedion. 

Lysandra se pregăti să plonjeze, ştiind că apa avea să fie 
rece. Foarte rece. 

Dar Morathul se mişca, iar dacă ea nu-şi ocupa curând 
poziţia, putea fi prea târziu. 

— Zeii să fie cu tine! spuse unul dintre soldaţii legiunii 
Bane. 

Lysandra îi aruncă bărbatului un zâmbet încordat. 

— Şi cu voi toţi! 


Fără să-şi dea timp să se răzgândească, sări direct de pe 
marginea de piatră. 

Plonjonul fu rapid şi adânc. Frigul îi scoase aerul din 
plămâni, dar deja se transforma, lumina şi căldura 
umplându-i trupul când oasele i se deformară şi pielea 
dispăru. Magia ei pulsă, consumându-se repede din cauza 
efortului de a crea acest trup, dar, apoi, totul se termină. 

Pe mal, soldaţii Bane înjurau. Ei nu-i păsa dacă de frică 
sau din admiraţie. 

leşind la suprafaţă cât să respire, Lysandra se scufundă 
din nou. Chiar şi în forma asta, frigul o afecta; apa era 
tulbure şi întunecată, dar ea înotă odată cu curentul, 
lăsându-l să o ghideze spre ieşirea din vechiul tunel, sub 
zidurile oraşului şi în Florine, care era mai lat. Acolo frigul 
deveni aproape insuportabil. Blocuri groase de gheaţă 
pluteau deasupra, ascunzând-o de ochii inamicilor. 

Înotă de-a lungul flancului estic al armatei Morathului şi 
aşteptă semnalul. 

XXX 

Vrăjitoarele Crochan se înălţară la cer, un val roşu care 
zbură peste oraş şi zidurile lui. 

Pe partea sudică a zidului, cu Ren alături, Aedion îşi lăsă 
capul pe spate când le privi înălțându-se deasupra câmpiei. 

— Chiar crezi că pot lupta împotriva lor? 

Ren dădu din cap spre marea de vrăjitoare Dinţi-de-fier 
şi balauri care se apropiau. 

— Cred că nu avem de ales decât să sperăm că pot, 
spuse Aedion, scoţându-şi arcul de pe spate. 

Ren făcu la fel. 

La semnalul tăcut, arcaşii de pe zidurile oraşului îşi 
luară arcurile. 

Împrăştiaţi printre ei, mycenienii lui Rolfe îşi poziţionară 
suliţele de foc, sprijinind aparatele metalice de zid. 

Morathul mărşălui. Nu mai erau întârzieri sau surprize. 
Lupta urma să se desfăşoare. 

Aedion aruncă o privire spre cotul râului Florine, 
straturile de gheaţă strălucind orbitor în soarele dimineţii. 


Îşi ignoră groaza din inimă. Erau prea disperaţi şi prea 
copleşiţi numeric încât să îi refuze Lysandrei sarcina pe 
care o acceptase astăzi. 

O privire peste umăr îl făcu pe Aedion să confirme că 
soldaţii Bane aveau catapultele pregătite pe metereze, 
nobilii Fae fiind gata să îşi folosească magia ca să le 
încarce cu blocuri imense de piatră de râu. Iar pe zidurile 
oraşului, arcaşii Fae rămaseră atenţi aşteptând semnalul. 

Aedion puse o săgeată în arc, încordându-şi braţul când 
trase coarda. 

La unison, soldaţii adunaţi pe zidurile oraşului 
procedară la fel. 

— Să facem lupta asta demnă de un cântec! spuse 
Aedion. 

Manon şi Cele Treisprezece se avântară în văzduh când 
armata vrăjitoarelor Crochan zbură dedesubt, un val roşu 
grăbindu-se spre marea neagră din faţă, forțând legiunea 
Dinţi-de-fier să aleagă: vechii lor inamici sau cei noi. 

Era o încercare, şi una pe care Manon dorise să o facă 
mai devreme. Voia să vadă câte vrăjitoare Dinţi-de-fier 
aveau să asculte ordinul de a înainta şi câte i-ar fi ignorat 
ordinele, tentaţia de a se lupta cu Cele Treisprezece fiind 
insuportabilă. Şi o încercare, presupunea ea, pentru 
matroanele şi moştenitoarele care le conduceau legiunea - 
ar fi căzut în capcană? Şi-ar fi împărţit forţele ca să se 
adune în jurul vrăjitoarelor Dinţi-de-fier sau şi-ar fi 
continuat atacul asupra vrăjitoarelor Crochan? 

Tot mai sus se înălţară Manon şi Cele Treisprezece, cele 
două armate apropiindu-se. 

Vrăjitoarele Crochan nu ezitară când săbiile licăriră în 
soare, îndreptate spre balaurii care se apropiau. 

Vrăjitoarele Dinţi-de-fier nu se antrenaseră împotriva 
inamicilor capabili să lupte, a unor duşmani care s-ar fi 
putut afla în aer, mai mici şi mai rapizi, şi în stare să atace 
punctul cel mai sensibil: călăreţele. Acesta era telul 
vrăjitoarelor Crochan - să doboare călăreţele, nu bestiile. 

Dar ca să facă asta ar fi trebuit să înfrunte maxilarele 
care muşcau şi cozile ţepoase, otrava care le acoperea. Ca 
şi când ar fi putut ocoli balaurii în zbor, problema 
rămânând să înfrunte săgețile trase şi luptătoarele 
instruite care călăreau bestiile. N-ar fi fost uşor, şi nici 
rapid. 

Cele Treisprezece se înălţară atât de mult încât aerul se 
rarefie; destul de sus încât Manon putea să vadă partea 
din spate a armatei, unde zbura balaurul îngrozitor şi 


inconfundabil de mare al Iskrei Picioare-Galbene. 

Nici urmă de Petrah sau de cele două matroane rămase. 
Manon nu ştia cine o înlocuise pe bătrâna Picioare- 
Galbene ca să devină Mare Vrăjitoare. Nici nu îi păsa. 
Poate că bunica ei le convinsese să nu o numească încă pe 
Iskra sau pe altcineva - ca să îşi elibereze calea spre 
domnie. 

Tocmai în clipa în care Manon ameţi din cauza 
altitudinii, vreo cincizeci de balauri se desprinseră din 
formaţia inamică, zburând în sus - se grăbiră spre ele, 
scăpate de sub control, însetate de gloria şi funcţiile pe 
care le-ar fi adus uciderea Celor Treisprezece. 

Manon zâmbi. 

Cele două armate se izbiră una în cealaltă. 

Expirând, Manon trase o dată frâiele lui Abraxos. 

Balaurul ei feroce îşi întinse aripile când se arcui şi 
plonjă. 

Lumea se înclină când se răsuciră şi plonjară tot mai 
mult, Cele Treisprezece venind din urmă. Ele spintecară 
norii, armata în conflict pierzându-se în ceaţă, castelul şi 
oraşul ivindu-se dedesubt. 

lar când vrăjitoarele Dinţi-de-fier ajunseră destul de 
aproape încât Manon să vadă că erau Picioare-Galbene şi 
Sânge-Albastru, Abraxos se înclină brusc într-o parte şi un 
curent de aer îl aruncă direct în mijlocul lor. 

Cele Treisprezece intrară în formaţie în spatele ei, ca un 
berbec ce se izbea în vrăjitoarele Dinţi-de-fier. 

Arcul lui Manon şuieră când trase săgeată după săgeată. 

La prima împroşcare de sânge albastru, o parte din ea 
dispăru. 

Dar continuă să tragă. lar Abraxos zbură neîncetat, 
sfâşiind aripi şi gâturi cu coada şi dinţii. 

Şi astfel începu lupta. 

XXX 

Chiar şi în râu, freamătul picioarelor în marş trecu pe 
lângă Lysandra. 

Ei nu văzură botul mare şi alb care ieşea periodic dintre 


sloiuri ca să respire. Cerul era întunecat acum, plin cu 
balauri şi vrăjitoare Crochan care se luptau. 

Trupurile plonjau ocazional în râu, vrăjitoare Dinţi-de- 
fier şi Crochan deopotrivă. 

Pe vrăjitoarele Crochan care se zbăteau, care erau încă 
în viaţă, lLysandra le purta pe ascuns spre malul 
îndepărtat. Ele nu spuseseră cum părea în ochii lor, iar ea 
nu zăbovea suficient cât să le dea ocazia. 

Vrăjitoarele Dinţi-de-fier care cădeau în râu erau trase la 
fund şi ţintuite de pietre. 

Era nevoită să îşi mute privirea de fiecare dată când o 
făcea. 

Botul Lysandrei ieşi la suprafaţă când un corn strident 
spintecă vuietul, direct dinspre zidurile oraşului. Nu era un 
semnal de avertisment, ci o dezlănţuire. 

Lysandra plonjă spre fundul apei. Plonjă, apoi se ridică, 
coada puternică zbătându-se ca să o arunce spre 
suprafaţă. 

leşi din gheaţă şi apă, arcuindu-se prin aer, şi se izbi 
direct în flancul estic al Morathului. 

Soldaţii ţipară când ea se dezlănţui într-un vârtej de 
dinţi şi gheare şi cu o coadă uriaşă care biciuia în orice 
direcţie. 

Unde se mişca dragonul alb de mare, ţâşnea sânge 
negru. 

Şi tocmai când soldaţii îşi stăpâniră suficient groaza ca 
să tragă săgeți şi sulițe spre solzii opalescenţi întăriţi cu 
mătase de păianjen, ea se răsuci şi sări din nou în râul 
adânc, dispărând sub gheaţă. Suliţele plonjară în apele 
turcoaz, ratându-şi ţinta, dar Lysandra deja se grăbea mai 
departe. 

Trupul dragonului de mare - de râu, presupunea ea - nu 
încetini. Îl forţă la maxim, plămânii mari lucrând ca un 
burduf. 

Râul coti, iar ea se folosi de asta în avantajul ei când sări 
din nou din apă. 

Soldaţii, atât de concentrați la ravagiile pe care le 


făcuse în faţă, nu se uitară în direcţia ei înainte ca 
Lysandra să-i atace. 

Inainte să revină în adâncimile îngheţate ale râului, ea 
aruncă doar o privire la zidurile oraşului, la valul negru 
care se izbea în ele, la scările de asediu ce erau ridicate şi 
săgețile care zburau, flăcări izbucnind în mijlocul lor. 

Sânge negru îi curse din bot, coadă şi gheare când făcu 
cale întoarsă, vrăjitoarele războindu-se în aer deasupra 
gheții. 

Aşadar, ea se luptă având drept scut sloiurile de gheaţă, 
atacând, apoi mişcându-se; destabilizând flancul estic cu 
fiecare atac, forţându-i să fugă de pe marginea râului ca să 
aglomereze rândurile din mijloc. 

Încet, apele turcoaz ale râului Florine se colorară în 
albastru şi negru. 

Totuşi, Lysandra continuă să muşte din coastele 
monstrului care năvălea asupra Orynthului. 

XXX 

Căldura suliţelor de foc îi ardea obrajii lui Aedion, 
încălzindu-i aproape insuportabil coiful. 

Un mic preţ, când exploziile de foc îi aruncară pe 
soldaţii valgi înapoi. Unde arcaşii lor doborau inamicul, 
veneau mai mulţi. lar unde suliţele de foc îi pârjoleau, 
rămânea doar pământ ars şi armuri topite. Dar nu era 
suficient - nici pe departe. 

Deasupra, dincolo de ziduri, vrăjitoarele Dinţi-de-fier şi 
Crochan se luptau. 

Atât de violent şi de rapid încât o ceaţă albastră plutea 
în văzduh din cauza măcelului. 

El nu îşi putea da seama cine domina. Cele Treisprezece 
luptau printre ele şi unde intrau în luptă, vrăjitoarele Dinţi- 
de-fier şi balaurii lor cădeau, strivind soldaţii valgi sub ei. 

Scările de asediu din fier fură iarăşi ridicate, îndreptate 
spre zidurile oraşului. Pe cei deja căţăraţi, exploziile 
suliţelor de foc îi aruncară înapoi pe pământ sub formă de 
cadavre carbonizate. Dar mai mulţi valgi urcară, frica de 
foc nefiind suficientă ca să îi împiedice să o facă. 


Alergând spre cea mai apropiată scară, Aedion puse 
săgeată după săgeată în arc, trăgând în soldaţii care urcau 
pe treptele ei. Ţintind precis în spaţiile din armura neagră. 

Arcaşii din jurul său îl imitară, soldaţii Bane din spatele 
lui luând poziţii de luptă, aşteptând ca primii să străpungă 
zidurile. 

La porţile oraşului, focul izbucni violent. Pe mulţi dintre 
mycenieni, îi poziţionase la fiecare din cele două porţi ale 
Orynthului, punctele cele mai slabe din ziduri. 

Faptul că focul ardea în continuare îi spunea suficient: 
Morathul năvălea acolo. 

Auzindu-l pe Rolfe strigând „Nu risipiţi focul!”, simţi o 
groază în stomac, dar se concentră la scara de asediu. 
Arcul îi zvâcni şi un alt soldat căzu, urmat de încă unul. 

Pe zid, Ren se ocupa de altă scară de asediu apropiată, 
arcul lordului şuierând. 

Retrăgându-se, lăsând arcaşii să îi ia locul, el îşi ridică 
sabia, făcând semn soldaţilor Bane de la catapulte, 
nobililor Fae şi arcaşilor de lângă ele. 

— Acum! 

Lemnul pocni şi scârţâi. Bolovani mari cât căruțele 
plutiră peste ziduri, fiecare fiind uns cu ulei şi strălucind în 
soare când se ridică. 

Iar când bolovanii ajunseră sus şi începură să plonjeze 
spre inamic, arcaşii Fae dezlănţuiră săgețile aprinse care 
atinseră bolovanii unşi cu ulei chiar înainte ca pietrele să 
se izbească de pământ. 

Focul izbucni, pătrunzând în găurile pe care Aedion 
ordonase să fie făcute în rocă, direct în grămada de 
pulbere explozivă pe care o luaseră din rezerva prețioasă a 
suliţelor lui Rolfe. 

Bolovanii explodară în bile de foc şi piatră. 

Pe zidurile oraşului, soldaţii aclamară măcelul pe care îl 
dezvăluiră rămăşiţele fumegânde: doar soldaţi valgi topiti, 
striviţi sau spulberaţi. În fiecare loc în care trăseseră cele 
şase catapulte, acum era un cerc de pământ carbonizat. 

— Repoziţionaţi! strigă Aedion. 


n” 

Soldaţii Bane deja împingeau roţile care aveau să mişte 
catapultele pe suporturile lor din lemn. În câteva secunde, 
ţintiseră alt loc; în câteva secunde, nobilii Fae ridicară alţi 
bolovani unşi cu ulei din grămada adunată de Darrow de-a 
lungul multor săptămâni. 

El nu îi dădu şansa Morathului să îşi revină. 

— Foc! 

Bolovanii se ridicară, urmaţi de săgețile aprinse. 

Exploziile de pe câmpul de luptă scuturară zidurile 
oraşului de data asta. 

Se auziră alte ovaţii, iar Aedion făcu semn soldaţilor 
Bane şi nobililor Fae să se oprească, să lase Morathul să 
creadă că rezerva lor se consumase, că avuseseră doar 
câteva posibilităţi norocoase în arsenal. 

Aedion reveni la scara de asediu când primul soldat valg 
ajunse pe zid. 

Bărbatul fu ucis înainte ca picioarele lui să atingă 
pământul, mulţumită soldatului Bane, care aştepta. 

Aedion îşi scoase scutul de la spate şi-şi înclină sabia 
când un val de soldaţi trecu peste zid. 

Dar, urcând cu uşurinţă pe scară, un soldat valg îşi făcu 
apoi apariţia. 

Chipul tânărului era rece ca moartea, ochii lui negri 
fiind luminaţi de o sete diabolică. 

La gât avea un colier negru. 

Venise un prinţ valg. 

— Concentraţi-vă la scară! le strigă Aedion soldaţilor 
care dădeau înapoi din faţa chipeşului prinţ-demon care 
păşi pe zidul oraşului ca şi când ar fi intrat doar într-o 
cameră. 

Nu purta nicio armură, numai o tunică neagră croită 
pentru corpul său suplu. 

Prinţul valg zâmbi. 

— Prinţe Aedion, spuse mieros creatura din el, scoțând o 
sabie dintr-o teacă neagră de la centură. Te-am aşteptat! 

Aedion lovi. 

El nu avea magie, nu avea nimic cu care să combată 
puterea întunecată din venele prinţului, dar avea viteză şi 
forţă. 

Aedion fentă cu sabia, acea sabie obişnuită şi fără nume, 
iar prinţul lovi cu sabia lui - chiar în clipa în care Aedion 
izbi scutul în coastele bărbatului. 

Impingându-l înapoi. Nu spre scară, ci spre mycenianul 
care ţinea o suliță de foc... 

Mycenianul era mort. 

Prinţul chicoti şi un bici de putere întunecată lovi spre 
Aedion. 

Aedion se feri, ridicând scutul, de parcă ar fi reuşit să se 
ferească de acea putere. 

Întunericul lovi metalul, iar braţul lui Aedion vibră. 

Dar durerea şi agonia nu se făcură simţite. 

Aedion pară imediat, o lovitură în sus de care prinţul 
valg se feri sărind într-o parte. 

Ochii demonului erau mari când studie scutul. Apoi pe 
Aedion. 

— Spiriduş ticălos! zise prinţul valg printre dinţi. 

Aedion nu ştia ce însemna asta, nu se arătă interesat 


când încasă încă o lovitură în scut, meterezele fiind deja 
unse cu sânge negru şi roşu. Dacă mycenianul din 
apropiere era mort, atunci mai era unul lângă scara lui 
Ren... 

Prinţul valg dezlănţui lovitură după lovitură. 

Aedion le încasă pe toate în scut, puterea prinţului 
ricoşând din acesta ca şi când ar fi fost apă împroşcată pe 
piatră. Şi la fiecare explozie de putere trimisă spre el, 
Aedion lovi cu sabia. 

Metalul întâlni metalul; întunericul se izbi în metalul 
vechi. Aedion avu impresia vagă că soldaţii valgi şi oamenii 
se opriră când el şi prinţul demon se luptară pe zidul 
oraşului. 

El rămase în picioare, aşa cum îl învățase Rhoe, aşa cum 
îl învăţaseră Quinn şi Cal Lochan, cum îl învăţaseră toţi 
mentorii şi războinicii pe care îi admirase mai mult decât 
pe oricare alţii. Pentru această clipă, când avea să fie 
chemat să apere chiar zidurile Orynthului. 

Pentru ei lovea cu sabia, pentru ei încasa lovitură după 
lovitură. 

Prinţul valg şuieră la fiecare dintre aceste lovituri, ca şi 
când s-ar fi enervat că puterea lui nu putea sparge acel 
scut. 

Scutul lui Rhoe. 

Nu avea niciun strop de magie. Brannon nu îl purtase 
niciodată. Dar unul dintre ei îl făurise, unul din 
descendența neîntreruptă a regilor şi reginelor care 
veniseră după el şi care îşi iubiseră regatul mai mult decât 
propriile vieţi. Care purtaseră acest scut în luptă, în 
război, ca să apere Terrasenul. 

Şi în timp ce Aedion şi prinţul valg se luptară pe ziduri, 
când scutul antic refuză să cedeze, el se întrebă dacă nu 
cumva metalul avea o altfel de putere. Una pe care valgii 
nu o înțelegeau şi pe care n-ar fi înţeles-o niciodată. Nu 
magie adevărată, nu aşa cum aveau Brannon şi Aelin. Ci 
una la fel de puternică - mai puternică, pe care valgii nu ar 
fi reuşit să o străpungă niciodată, indiferent cât de mult ar 


fi încercat. 

Sabia lui Aedion scoase un sunet, iar prinţul valg strigă 
când Aedion îi atinse braţul, tăind adânc. 

Sângele negru ţâşni. Aedion profită de avantaj, 
împingând cu scutul şi lovind cu sabia. 

Dar prinţul aşteptase. 

Întinsese o capcană, trupul lui fiind momeala. 

Iar când Aedion se izbi în prinţul valg, demonul scoase 
un pumnal de la centura sabiei şi lovi chiar acolo unde 
armura lui Aedion era expusă doar puţin în apropierea 
axilei, vulnerabilă în poziţia cu braţul întins. 

Cuţitul pătrunse, sfâşiind carnea, muşchiul şi osul. 

Durerea, atroce şi orbitoare, ameninţă să îl facă să 
întindă mâna, să scape sabia. Doar anii de instrucţie şi de 
muncă ai lui Aedion îl ţinură în picioare când sări înapoi, 
scoțând cutitul. 

Prințul valg chicoti; Aedion nu era foarte atent la lupta 
de pe ziduri, strigătele şi muribunzii şi pâlpâirile focului 
când prințul zâmbi la pumnalul însângerat. 

Ducându-l la gura lui senzuală, prințul îşi trecu limba 
peste lamă, lingând sângele lui Aedion. 

— Excelent! şuieră demonul, tremurând de plăcere. 

Aedion se retrase încă un pas, braţul usturându-l 
încontinuu, sângele adunându-i-se în armură. 

Prinţul veni după el. 

Un bici de putere întunecată lovi spre Aedion, iar el îl 
încasă din nou în scut. Îl lăsă să îl doboare la pământ, 
căzând pe trupul îmbrăcat în fier al unui soldat Bane. 

Respirația lui deveni înţepătoare precum cuțitul care îl 
înjunghiase. 

Prinţul se opri în faţa lui Aedion. 

— O să fie o încântare să mă înfrupt din tine! 

Aedion se acoperi cu scutul, pregătindu-se pentru 
lovitură. 

Prinţul vru să ducă pumnalul însângerat la gură din nou, 
ochii jucându-i în cap. 

Dar îi făcu mari când o săgeată îi străpunse pielea 


gâtului, chiar deasupra colierului. 

Prinţul se înecă, întorcându-se spre săgeata care nu 
venise dinspre Aedion, ci din spate. Privi spre Ren 
Allsbrook şi sulița de foc pe care o ţinea în mâini. 

Ren lovi cu mâna cremenea, iar flacăra izbucni. 

Aedion se feri, ghemuindu-se sub scut când flacăra 
ameninţa să îi topească oasele. 

Lumea se transformă în căldură şi lumină. Apoi se auziră 
doar strigătele luptei şi ale muribunzilor. 

Aedion reuşi să coboare scutul. 

Unde fusese prinţul valg, rămăsese o grămadă de 
cenuşă şi un colier negru din piatră Wyrd. 

Aedion gâfâi, ducând mâna spre coastele însângerate. 

— ÎI ţineam sub control. 

Ren doar scutură din cap şi se roti pe un călcâi, 
dezlănţuind sulița de foc asupra celui mai apropiat soldat 
valg. 

Lordul din Allsbrook se întoarse din nou spre el, 
deschizând gura ca să spună ceva. Dar Aedion era ametit, 
corpul său răcindu-se ca niciodată. Apoi nu mai simţi 
nimic. 

XXX 

Lupta era mult mai înfiorătoare decât îşi imaginase 
Evangeline. 

Doar sunetul o făcea să tremure şi numai faptul că 
ducea mesajele lordului Darrow, care se afla într-unul 
dintre cele mai înalte balcoane ale castelului, o 
împiedicase să se ghemuiască de frică. 

Respirația îi era sacadată şi uscată când reveni în grabă 
pe balcon, unde Darrow stătea lângă balustrada de piatră, 
în faţa celorlalţi doi lorzi din Terrasen. 

— De la Kyllian, reuşi Evangeline să spună, făcând o 
plecăciune, ca de fiecare dată când aducea un mesaj. 

Ştia că în luptă manierele nu-şi mai aveau locul - cu 
siguranţă Aelin ar fi spus asta. Dar ea tot făcea o 
plecăciune, deşi îi tremurau picioarele. Nu se putea opri. 

Mesagerul lui Kyllian o întâlnise pe treptele castelului, 


iar acum aştepta răspunsul lui Darrow. Doar atât se 
apropiase de luptă. Nu că ar fi fost mult mai bine să 
rămână aici, sus. 

Lipindu-se de pietrele zidului turnului, Evangeline îl lăsă 
pe Darrow să citească scrisoarea. Vrăjitoarele Crochan şi 
balaurii erau mult mai aproape de locul acesta. Atât de 
sus, ea era la nivelul lor, lumea de dedesubt abia zărindu- 
se. Evangeline îşi lipi palmele de pietrele reci, ca şi când 
ar fi putut extrage vreo putere din ele. 

Chiar şi în vuietul luptei, îl auzi pe Darrow spunându-le 
celorlalţi lorzi: 

— Aedion a fost rănit. 

Evangeline simţi un gol în stomac şi o greață intensă. 

— Se simte bine? 

Cei doi lorzi o ignorară, dar Darrow se uită spre ea. 

— Şi-a pierdut cunoştinţa şi l-au mutat într-o clădire din 
apropierea zidului. Vindecătoarele se ocupă de el în 
momentul ăsta. Îl vor aduce aici de îndată ce o să îşi 
revină. 

Evangeline se deplasă clătinându-se către balustrada 
balconului, ca şi când ar fi putut vedea clădirea în marea 
de haos de lângă zidurile oraşului. 

Nu avusese un frate sau un tată. Încă nu hotărâse ce i-ar 
fi plăcut să-i fie Aedion. lar dacă era atât de rănit încât 
Darrow să primească mesaj... 

Îşi apăsă pântecul cu mâna, încercând să nu verse fierea 
care îi ardea gâtul. 

Se auziră şoapte, iar apoi o mână îi atinse umărul. 

— Lordul Gunnar o să-mi transmită mesajul, spuse 
Darrow. Tu ai să rămâi aici, cu mine. S-ar putea să am 
nevoie de tine. 

Cuvintele erau serioase, dar mâna de pe umărul ei era 
blândă. 

Evangeline dădu pur şi simplu din cap, tristă şi 
dezamăgită, şi apucă balustrada balconului de parcă 
prinsoarea ei ar fi putut, cumva, să-l ţină pe Aedion în 
viaţă. 


— Gustări calde, Sloane! ordonă Darrow, vocea lui 
nelăsând loc de discuţii. 

Ceilalţi lorzi plecară. Evangeline nu ştia cât timp trecu 
după asta sau cât dură ca lordul să revină înainte ca 
Darrow să-i dea o cană fierbinte. 

— Bea! 

Evangeline se supuse, aflând că era un fel de supă. 
Probabil de vită. Nu îi păsa. 

Prietenii ei erau acolo jos. Familia pe care şi-o făcuse. 

Departe, în apropierea râului, o mişcare înceţoşată fu 
singurul semn că Lysandra era încă în viaţă. 

Nicio veste despre soarta lui Aedion. 

Aşa că Evangeline zăbovi în turn şi se rugă, Darrow 
rămânându-i alături în tăcere. 

Chiar dacă se mişcau cât de repede posibil, soldaţii 
khaganului erau prea lenți. Prea înceţi şi prea mulţi ca să 
ajungă la timp în Terrasen. 

În săptămâna în care înaintaseră spre nord, Aelin cerând 
iertare Oakwaldului, Neamului Mititelelor şi lui Brannon 
când croise o cale prin pădure, ei abia se apropiau de 
Endovier şi de graniţa de la doar câţiva kilometri de 
dincolo de acesta. De acolo, dacă aveau noroc, Orynthul 
era la zece zile distanţă. Şi probabil se transforma într-un 
dezastru dacă Morathul îşi păstra armata postată în 
Perranth după prădarea oraşului. 

Aşadar, ei aleseseră să ocolească oraşul prin flancul 
vestic, înconjurând munţii Perranth în loc să meargă spre 
câmpii pentru o călătorie mai uşoară prin ţinut. Ascunşi în 
pădurea Oakwald, ar fi putut lua prin surprindere armata 
Morathului în Orynth. 

Dacă mai rămânea ceva din Orynth până la sosirea lor. 
Erau încă oricum prea departe astfel încât călăreţii 
păsărilor ruk să plece în cercetare, şi niciun mesager nu le 
ieşise în cale. Nici măcar sălbaticii din Colţi, care 
rămăseseră cu ei, iar acum jurau să mărşăluiască spre 
Orynth ca să îşi răzbune neamul, nu cunoşteau o rută mai 
scurtă. 

Aelin încercă să nu se gândească la asta. Sau la Maeve 
şi Erawan, oriunde ar fi fost şi indiferent ce ar fi plănuit. 

În Endovier, singurul avanpost al civilizaţiei pe care îl 
văzuseră în ultima săptămână, aveau să primească primele 
noutăţi de la plecarea din trecătoarea Ferian. 

Incercă să nu se gândească nici la asta, la faptul că 
urmau să treacă prin Endovier a doua zi sau peste două 
zile şi că avea să vadă munţii gri care găzduiau minele de 


sare. 

Stând pe pat întinsă pe burtă - n-avea rost să pună pe 
cineva să monteze un pat regal pentru ea şi Rowan când ar 
fi mărşăluit peste câteva ore -, Aelin tresări la usturimea 
arzătoare de pe spate. 

Zăngănitul uneltelor lui Rowan şi pârâitul coşurilor 
pentru jar erau singurele sunete din cortul lor. 

— O să fie gata în seara asta? întrebă ea când el se opri 
ca să înmoaie acul în cerneala cu urme de sare. 

— Dacă nu mai vorbeşti, fu răspunsul lui sec. 

Aelin pufni, ridicându-se pe coate ca să-l privească peste 
umăr. Nu vedea ce scria el, dar cunoştea tiparul. Era o 
replică a ceea ce-i scrisese pe spate primăvara trecută, 
povestirile celor dragi ei şi morţile lor, chiar acolo unde 
fuseseră cicatricele ei. Exact unde fuseseră, ca şi când 
amintirea lor i-ar fi fost fixată în minte. 

Dar acum, mai jos, avea un alt tatuaj. Unul care îi 
acoperea omoplaţii de parcă ar fi fost o pereche de aripi 
întinse. Sau aşa le desenase el. 

Povestea lor. A lui Rowan şi a lui Aelin. 

O poveste care începuse furios şi trist şi se transformase 
în ceva cu totul diferit. 

Ea se bucura ca el să-l lase aşa. În etapa fericirii lor. 

Aelin îşi sprijini bărbia pe mâini. 

— Curând o să ne apropiem de Endovier. 

Rowan se apucă iar de muncă, dar ea ştia că-i asculta 
fiecare cuvânt, că se gândea bine la fiecare răspuns. 

— Ce vrei să faci în privinţa asta? 

Ea tresări la usturimea unui loc foarte sensibil din 
apropierea coloanei. 

— Să-l ard din temelii. Să transform munţii în moloz. 

— Bun! Am să te ajut! 

Aelin schiţă un zâmbet. 

— N-o să-mi spună legendarul prinţ-războinic să evit să 
îmi consum nesăbuit puterea? 

— Legendarul prinţ-războinic ţi-ar spune să nu te abaţi 
de la planul tău, dar dacă distrugerea oraşului Endovier o 


să te ajute, atunci el o să te susţină. 

Aelin tăcu în timp ce Rowan continuă să lucreze alte 
câteva minute. 

— Nu îmi aduc aminte ca ultima dată să fi durat atât de 
mult să-mi faci tatuajul. 

— I-am adus îmbunătăţiri. Iar tu te alegi cu unul complet 
nou. 

Ea mormăi, dar nu spuse nimic o vreme. 

Rowan îşi continuă treaba, ştergând sângele când era 
necesar. 

— Nu cred că pot, şopti Aelin. Nu cred că suport să mă 
uit măcar la Endovier, ca să nu mai zic să îl distrug. 

— Vrei să o fac eu? 

O întrebare calmă, de războinic. Ştia că el ar fi făcut-o. 
Dacă i-ar fi cerut-o, ar fi zburat spre Endovier şi l-ar fi 
spulberat. 

— Nu, recunoscu ea. Oricum supraveghetorii şi sclavii 
sunt plecaţi cu toţii. Nu ai pe cine să distrugi şi pe cine să 
salvezi. Vreau doar să trec pe lângă oraş şi să nu mă mai 
gândesc niciodată la asta. Înseamnă că sunt laşă? 

— Aş spune că înseamnă că eşti om. Făcu o pauză. Sau 
oricum s-ar zice în cazul unui Fae. 

Ea se încruntă la degetele împreunate sub bărbie. 

— Se pare că acum sunt mai mult Fae decât altceva. 
Uneori chiar uit când am fost ultima dată în corpul meu 
uman. 

— E un lucru bun sau rău? 

Mâinile lui erau ferme. 

— Nu ştiu. Sunt om, în sinea mea, lăsând la o parte 
prostia cu regina spiriduşilor. Am avut părinţi umani, iar 
părinţii lor au fost umani, în mare parte, şi chiar dacă 
descendența lui Mab era reală... Sunt un om care se poate 
transforma într-un Fae. Un om care poartă un corp Fae. 

Nu zise nimic de nemurire. Nu uitase ce îi aştepta. 

— Pe de altă parte, replică Rowan, aş spune că eşti un 
om cu instincte Fae. Poate mai multe decât cele umane. Ea 
îl simţi zâmbind. Eşti posesivă, dominantă, agresivă... 


— Ai un stil unic de a face complimente unei femei! 

Pe spate, îi simţi râsul ca pe o atingere de aer cald. 

— De ce nu putem să fim şi om, şi Fae? De ce să 
alegem? 

— Pentru că oamenii întotdeauna par să ne ceară să fim 
una sau alta. 

— Nu ţi-a păsat niciodată de ce vor alţi oameni. 

Ea schiţă un zâmbet. 

— Adevărat. 

Scrâşni din dinţi când acul lui o înţepă de-a lungul 
spinării. 

— Mă bucur că eşti aici - că am să revăd oraşul 
Endovier alături de tine. 

Că avea să-şi înfrunte acea parte a trecutului, suferinţa 
şi chinul, dacă tot nu se putea gândi încă prea mult la 
ultimele câteva luni. 

Uneltele lui şi durerea amorţitoare se opriră. Apoi, el îşi 
atinse buzele de spatele ei, chiar deasupra locului în care 
începea noul tatuaj - acelaşi pe care i-l făcuseră Gavriel şi 
Fenrys pe spate în ultimele câteva zile, ori de câte ori se 
opreau peste noapte. 

— Şi eu mă bucur că sunt aici, Inimă de Foc! 

Cât timp i-ar mai fi permis zeii. 

XXX 

Elide se trânti pe pat, gemând uşor când se aplecă să-şi 
dezlege şireturile cizmelor. O zi în care să o ajute pe Yrene 
în căruţă nu era o sarcină uşoară, iar perspectiva de a-şi 
unge glezna şi piciorul cu alifie părea aproape divină. Cel 
puţin munca-i ţinea în frâu gândurile agitate: ce îi făcuse 
lui Vernon, ce se întâmplase cu Perranthul, ce îi aştepta în 
Orynth şi ce puteau face pentru a-l apăra. 

Din patul opus, Lorcan doar o privi, ţinând în mâini un 
măr curăţat pe jumătate. 

— Ar trebui să te odihneşti mai des. 

Elide flutură o mână, scoţându-şi cizma şi apoi ciorapul. 

— Yrene este însărcinată şi vomită cam la fiecare oră. 
Dacă ea nu se odihneşte, nici eu n-am s-o fac. 


— Nu sunt prea sigur că Yrene este întru totul om. 

Chiar dacă vocea îi era răguşită, amuzamentul sclipi în 
ochii lui Lorcan. 

Elide scoase cutia cu alifie din buzunar. Era din eucalipt, 
îi spusese Yrene, numind o plantă de care Elide nu mai 
auzise, dar al cărei miros - iute şi calmant totodată - îi 
plăcea. Pe lângă planta cu miros înţepător, alifia albă şi 
opacă mai conţinea şi lavandă şi rozmarin. 

Se auzi foşnetul unor haine, iar apoi Lorcan îngenunche 
în faţa ei, ţinându-i piciorul în mâini. De fapt, i-l cuprindea 
cu totul. 

— Dă-mi voie! se oferi el. 

Elide fu destul de uluită încât să-l lase să-i ia cutia din 
mână şi urmări în linişte cum Lorcan îşi înmuie degetele în 
alifie şi începu să-i maseze glezna. 

Degetul lui mare întâlni locul în care oasele gleznei ei se 
frecau unele de celelalte. Elide mormăi. El începu să îi 
aline durerea cu multă grijă, aproape cu evlavie. 

Acele mâini îşi făcuseră loc prin regate ucigând, 
cicatricile fiind dovada faptelor sale. Şi totuşi, el îi ţinea 
piciorul ca şi când ar fi fost o mică pasăre, ca şi când ar fi 
fost ceva... sfânt. 

Nu dormeau în acelaşi pat - paturile erau prea mici, iar 
Elide adormea deseori după cină. Dar stăteau în acelaşi 
cort. Uneori, i se părea că, oferindu-i intimitate când se 
schimba sau făcea baie, fusese precaut, poate prea 
precaut. 

Într-adevăr, din cada din colţul cortului ieşeau aburi, 
mulţumită lui Aelin care păstra apa caldă. Multe dintre 
băile din tabără erau încălzite mulţumită ei, spre eterna 
recunoştinţă a nobililor şi a soldaţilor. 

Alternând mişcările lungi cu cele circulare, Lorcan îi 
alungă încet durerea din picior. Părea mulţumit să facă 
doar asta toată noaptea, dacă ea şi-ar fi dorit. 

Dar, pentru prima dată, nu era aproape adormită. Şi 
fiecare mişcare a degetelor lui pe piciorul ei o făcu să se 
ridice, încălzindu-i ceva în pântec. 


Cu degetul mare, apăsă pe scobitura piciorului ei, iar 
Elide scoase un mic sunet. Nu de durere, ci... 

Obrajii i se încălziră. Se încălziră şi mai mult când 
Lorcan o privi pe sub gene, o scânteie de şiretenie licărind 
în ochii lui negri. 

Elide deschise uşor gura şi apoi îl lovi în umăr, simțind 
muşchiul tare ca piatra. 

— Ai făcut-o intenţionat! 

Uitându-se încă în ochii ei, singurul răspuns al lui 
Lorcan fu repetarea mişcării. 

Se simţea atât de bine... 

Elide îşi smuci piciorul din mâna lui şi îşi strânse 
picioarele. 

Lorcan îi schiţă un zâmbet care o făcu să-şi îndoaie 
degetele de la picioare. 

— Acum eşti cu adevărat doamna din Perranth! zise el 
apoi. 

Ea ştia. Se gândise neîncetat la asta în ultimele zile 
grele ale călătoriei. 

— Chiar despre asta vrei să vorbeşti? 

Degetele lui nu se opriră din munca miraculoasă şi 
păcătoasă. 

— Nu am vorbit despre... Vernon. 

— Ce e cu el? spuse ea, încercând şi eşuând să fie 
nonşalantă. 

Dar Lorcan o privi pe sub genele dese, perfect conştient 
de eschiva ei. Elide expiră, uitându-se la tavanul boltit. 

— Felul în care am ales să-l pedepsesc la sfârşit... mă 
face mai bună decât Vernon? 

Nu-şi regretase alegerea în prima zi. Nici în a doua. Dar 
în ultimii kilometri, întrucât se lămurise că Vernon era 
foarte probabil mort, îşi pusese întrebări. 

— Doar tu poţi hotări asta, cred, spuse Lorcan. Totuşi, 
degetele lui se opriră pe piciorul ei. După părerea mea, a 
meritat-o. 

Puterea lui întunecată vui prin cameră. 

— Nu mă aşteptam să spui altceva. 


El ridică din umeri, fără să se deranjeze să nege. 

— Ştii, Perranthul o să îşi revină, zise el. După jaful 
Morathului şi tot ce a făcut Vernon înainte. 

Acesta fusese celălalt gând care o apăsase cu fiecare 
kilometru spre nord: că oraşul ei şi al părinţilor fusese 
distrus, că Finnula, doica ei, s-ar fi putut număra printre 
morţi, că oricare dintre oameni ar fi putut să sufere. 

— Dacă o să câştigăm războiul ăsta, spuse Elide. 

Lorcan îşi reluă mişcările liniştitoare. 

— Perranthul o să fie reconstruit, fu tot ce spuse el. O să 
ne asigurăm noi de asta. 

— Ai făcut-o vreodată? Ai reconstruit vreun oraş? 

— Nu, recunoscu el, degetele lui alinându-i durerea din 
oase. Doar le-am distrus. Se uită în ochii ei, sincer şi 
pătrunzător. Dar mi-ar plăcea să încerc. Împreună cu tine. 

Ea îşi dădu seama de oferta căreia nu-i dăduse glas - nu 
doar de a construi un oraş, ci o viaţă împreună. 

Obrajii i se încălziră când dădu aprobator din cap. 

— Da, şopti ea. Cât timp om mai avea la dispoziţie. 

Pentru că şi dacă supravieţuiau războiului, nemurirea lui 
tot ar fi fost o problemă. 

Ceva se închise în privirea lui Lorcan auzind asta, iar ea 
crezu că avea să-i spună mai multe, dar el îşi plecă fruntea 
şi începu să dezlege şireturile de la cealaltă cizmă. 

— Ce faci? 

Cuvintele ei erau şoptite. 

Degetele lui abile - pe toţi zeii, degetele acelea - îi 
desfăcură repede şireturile. 

— Ar trebui să îţi relaxezi picioarele. Şi corpul. Aşa cum 
am spus, lucrezi prea mult. 

— Ai spus că ar trebui să mă odihnesc mai mult. 

— Din cauză că lucrezi prea mult, zise şi făcu semn din 
bărbie spre cadă când îi scoase cealaltă cizmă şi o ajută să 
se ridice. Mă duc să caut ceva de mâncare. 

— Deja am mâncat... 

— Ar trebui să mănânci mai mult. 

El încerca să îi ofere intimitate fără ca ea să se simtă 


jenată cerându-i asta. 

Desculţă în faţa lui, Elide se uită la chipul cu trăsături 
dure. Îşi scoase mantia şi jacheta. Lorcan înghiţi. 

Ştia că putea să îi audă inima bătând repede şi că, 
probabil, îi simţea toate emoţiile, dar ea spuse: 

— Am nevoie de ajutor. Să intru în cadă. 

— Serios? spuse el aproape gutural. 

Elide îşi muşcă buza, sânii devenindu-i grei şi furnicând- 


— Aş putea să alunec. 

El o măsură din priviri, dar nu se mişcă. 

— Este un moment periculos. 

Elide găsi puterea să se îndrepte spre cada de cupru. El 
veni încet la câţiva paşi în urmă, lăsându-i spaţiu. Lăsând-o 
să controleze situaţia. 

Elide se opri lângă cada aburindă şi îşi scoase tivul 
cămăşii din pantaloni. 

Lorcan îi urmări fiecare mişcare. Nu era foarte sigură că 
el respira. 

Dar mâinile i se opriră. Nesigure. Nu de el, ci de acest 
ritual, de această cale. 

— Arată-mi ce să fac, şopti ea. 

— Te descurci foarte bine, mormăi Lorcan. 

Dar Elide îi aruncă o privire neajutorată, iar el se 
apropie. Degetele lui găsiră tivul liber al cămăşii ei. 

— Îmi dai voie? întrebă el încet. 

— Da, şopti Elide. 

Lorcan încă îi studia privirea, ca şi când ar fi citit 
sinceritatea acelui cuvânt. Considerându-l adevărat. 

Uşor, îi scoase cămaşa. Aerul rece îi atinse pielea, 
făcând-o ca de găină. Banda flexibilă din jurul sânilor 
rămase la locul ei, dar Lorcan o fixă cu privirea şi-i zise 
răguşit: 

— Spune-mi ce vrei să fac mai departe. 

Cu mâinile tremurânde, Elide îşi trecu un deget peste 
bandă. 

Mâinile lui Lorcan tremurară când o dezlegă. Când o 


dezvălui aerului... şi lui. 

Ochii lui părură să se întunece pe deplin când îi studie 
sânii, respiraţia sacadată. 

— Eşti frumoasă, şopti el. 

Elide zâmbi cât se gândi la spusele lui, găsind destul 
curaj încât să-şi întindă mâinile spre jacheta lui şi să o 
descheie până ce pieptul lui Lorcan fu gol, iar ea îşi trecu 
degetele peste putinul păr negru de pe muşchii sculptați. 

— Frumos, spuse ea. 

Nu ştia dacă Lorcan tremura pentru că încerca să se 
înfrâneze sau din cauza emoţiilor. Mârâitul său adorabil 
vui prin ea când îl sărută pe piept. 

Cu mâinile în părul ei, Lorcan îi desfăcu cosiţa. 

— Avansăm doar cât de mult vrei, spuse el. 

Totuşi, ea îndrăzni să îşi coboare privirea spre corpul lui 
- spre acea încordare din pantalonii săi. 

Gura i se uscă. 

— Eu... nu ştiu ce fac. 

— Orice ai face o să fie suficient, spuse el. 

Ea îşi ridică fruntea, studiindu-i chipul. 

— Suficient pentru ce? 

Lorcan schiţă din nou un zâmbet. 

— Suficient ca să îmi faci pe plac. 

Aroganţa lui o făcu să râdă zeflemitor, dar Lorcan o 
sărută pe gât. O cuprinse cu mâinile de talie, atingându-i 
uşor coastele cu degetele mari, fără să ajungă cu ele mai 
sus. 

Elide se arcui spre atingerea lui, scoțând un mic sunet 
când buzele lui o atinseră sub ureche, sărutând-o apoi pe 
gură, cu pasiune şi blândeţe. 

Ea îl cuprinse de gât, iar Lorcan o ridică, ducând-o nu în 
cadă, ci în patul din spatele lor, sărutând-o în continuare. 

Acasă. Experienţa asta alături de el. Era casa pe care nu 
o avusese niciodată. Cine ştia cât ar mai fi avut la 
dispoziţie ca s-o împartă... 

lar când Lorcan o întinse pe pat, respirând la fel de 
sacadat ca ea, când se opri, lăsând-o să decidă ce să facă şi 


cum să continue, Elide îl sărută din nou şi şopti: 
— Arată-mi totul! 
Iar Lorcan o ascultă. 
XXX 

Vedea o poartă şi un coşciug. 

Nu alesese nici poarta, nici coşciugul. 

Era într-un spaţiu care nu era un loc, învăluită de ceaţă, 
şi se uita la opţiunile ei. 

Din coşciug se auzeau un zgomot surd şi ţipetele 
înăbuşite şi rugăminţile tot mai intense ale unei femele. 

Iar poarta era o boltă neagră spre eternitate pe ale cărei 
margini sângele curgea, intrând în piatra neagră. După ce 
poarta terminase cu tânărul rege, rămăsese doar sângele. 

— Nu eşti mai bună decât mine, spuse Cairn. 

Ea se întoarse spre el, dar nu războinicul care o chinuise 
era cel învăluit în ceaţă. 

Doisprezece stăteau ascunşi, fără trup şi totuşi prezenţi, 
vechi şi reci. Ei vorbiră la unison. 

— Mincinoaso! Trădătoareo! Laşo! 

Sângele de pe poartă intra în piatră, ca şi când însăşi 
poarta ar fi devorat ultima bucată din cel care plecase în 
locul ei. Din cel pe care l-ar fi lăsat să îi ia locul. 

Zgomotul surd din coşciug nu încetă. 

— Cutia aia n-o să se deschidă niciodată, spuseră ei. 

Ea clipi şi se trezi în cutia de piatră rece, în aerul 
înăbuşitor. Clipi şi lovi în capac, ţipând neîncetat. Clipi şi 
se trezi legată în lanţuri, cu o mască fixată pe faţă... 

XXX 

Aelin se trezi în lumina slabă a vasului cu jăratic şi 
mirosul de pin şi zăpadă al partenerului ei o învălui. În 
afara cortului lor, vântul şuiera, făcând pereţii de pânză să 
se legene şi să se umfle. 

Era atât de obosită! 

Aelin se holbă în întuneric multe ore, nereuşind să mai 
adoarmă. 

XXX 


Chiar şi la adăpostul pădurii Oakwald, în ciuda potecii 


mai late pe care o arsese Aelin de-a lungul drumului vechi 
care traversa continentul ca o venă uscată, simţea că 
Endovier se ivea. Simţea munţii Rhunn ridicându-se către 
ei, ca un zid la orizont. 

Ea călărea aproape de partea din faţă a grupului, fără să 
spună multe odată cu trecerea orelor de dimineaţă şi după- 
amiază. Rowan îi rămase alături, stând mereu în stânga ei 
- ca şi când ar fi putut fi un scut între ea şi Endovier - cât 
trimise dâre de foc ce topiră copacii bătrâni din faţă. 
Vântul lui Rowan înăbuşi fumul ca să nu alerteze inamicul 
de apropierea lor. 

Îi terminase tatuajul cu o noapte în urmă. Luase o mică 
oglindă de mână ca să îi arate opera, tatuajul făcut pentru 
ei. 

Aelin aruncase o privire la aripile întinse - aripile de 
şoim - de pe spate şi îl sărutase. Il sărutase până ce se 
dezbrăcase şi el, iar ea îl încălecase, niciunul deranjându- 
se să vorbească, incapabili să îşi caute cuvintele. 

Spatele i se vindecase până dimineaţă, deşi rămăsese 
sensibil în câteva locuri de pe coloană, iar în orele în care 
călăriseră mai aproape de Endovier, greutatea invizibilă a 
cernelii i se păruse calmantă. 

leşise. Supravieţuise. 

Celor întâmplate în Endovier... şi lui Maeve. 

lar acum era răspunderea ei să călărească repede spre 
nord, să încerce să îşi salveze poporul înainte ca Morathul 
să îl facă să dispară pentru totdeauna, aşa cum intenționau 
Erawan şi Maeve. 

Dar asta nu era o piedică pentru greutatea care o apăsa 
şi atracţia de a se îndrepta spre vest, ca să caute locul din 
care durase atât de mult să evadeze, chiar şi după ce 
fusese eliberată fizic. 

După prânz, o găsi pe Elide în dreapta ei, călărind 
tăcută pe sub copaci. Călărind mai mândră decât înainte, 
roşie în obraji. 

Aelin avea senzaţia că ştia exact de ce era îmbujorată; 
că, dacă s-ar fi uitat în spate spre locul în care călărea 


Lorcan, l-ar fi văzut afişând un zâmbet satisfăcut, pur 
masculin. 

Dar cuvintele lui Elide fură orice, numai nu cele ale unei 
domniţe îndrăgostite. 

— Nu credeam că o să mai văd vreodată Terrasenul, 
după ce m-a scos Vernon din Perranth. 

Aelin clipi. Şi până şi bujorii lui Elide dispărură când 
strânse din buze. _ 

Dintre toţi, doar Elide văzuse Morathul. Locuise acolo. [i 
supravieţuise. 

— Era o vreme când nici eu nu credeam că o să-l mai 
văd, zise Aelin. 

Elide căzu pe gânduri. 

— Când erai asasină sau când erai sclavă? 

— Ambele. Şi poate că Elide venise lângă ea doar ca să o 
facă să vorbească, dar Aelin îi explică: A fost un altfel de 
tortură să ştiu că, fiind în Endovier, mă aflam la doar 
câţiva kilometri de casa mea. Şi că n-am să pot să o revăd 
o ultimă dată înainte să mor. 

Ochii negri ai lui Elide străluciră de înţelegere. 

— Credeam că o să mor în turnul ăla şi că nimeni nu o 
să-şi mai aducă aminte că am existat. 

Amândouă fuseseră prizoniere... un fel de sclave. 
Amândouă fuseseră înlănţuite şi căpătaseră cicatrice. 

Sau Elide avea. Pe Aelin încă o afecta lipsa lor - era o 
absenţă pe care niciodată n-ar fi crezut că avea să o 
regrete. 

— Totuşi, până la urmă am scăpat, spuse Aelin. 

Elide se întinse ca s-o apuce de mână pe Aelin. 

— Da, aşa e. 

Chiar dacă acum îşi dorea să se termine totul, fiecare 
respiraţie părând îngreunată de acea dorinţă. 

Mergând mai departe, tocmai când Aelin văzu că drumul 
se bifurca - era răscrucea care avea să-i ducă spre minele 
de sare -, rukhinul care zbura pe marginea dintre pădure 
şi munţi îi avertiză pe toţi cu un strigăt. 

Aelin scoase imediat sabia Goldryn. Rowan se înarmă 


lângă ea, şi toată armata se opri când ei scrutară pădurea 
şi cerul. 

Tânăra auzi avertismentul tocmai în clipa în care o 
siluetă neagră trecu repede pe lângă ei, atât de mare încât 
întunecă soarele de deasupra pădurii. 

Un balaur. 

Arcurile scârţâiră, iar păsările ruk îi depăşiră în grabă, 
urmărind balaurul. Dacă îi reperase o iscoadă Dinţi-de- 
fier... 

Aelin îşi pregăti magia. Balaurul se înclină spre ei, abia 
vizibil printre crengi. 

Dar atunci licări lumina, făcându-i pe rukhini să se 
retragă - era inofensiv. 

Nu era lumină. Ci gheaţă, pâlpâind şi strălucind înainte 
să devină foc. 

Şi Rowan îl recunoscu. Strigă ordinul să nu tragă. 

Nu Abraxos era cel care aterizase la răscruce. Şi nu era 
nici urmă de Manon Cioc-Negru. 

Lumina licări din nou, iar Dorian Havilliard se arătă 
tuturor, cu jacheta şi mantia pătate şi uzate. 

Aelin galopă spre el, alături de Rowan şi Elide şi urmată 
de ceilalţi. 

Dorian ridică o mână, chipul lui fiind serios ca moartea, 
chiar dacă făcu ochii mari când o văzu. 

Dar atunci, Aelin simţi ce avea Dorian asupra lui. 

Cheile Wyrd. 

Toate trei. 

Pe Aedion îl ardeau coastele şi braţul. 

Mai rău decât căldura dogoritoare a suliţelor de foc, mai 
rău decât orice ungher din ţinutul arzător al lui Hellas. 

Işi recăpătase cunoştinţa când vindecătoarea începuse 
să îl coasă. Muşcase din căluşul de piele pe care i-l oferise 
ea şi ţipase de durere cât îl cususe. 

Inainte să termine, leşinase din nou. Se trezise după 
câteva minute, potrivit soldaţilor desemnaţi să se asigure 
că nu avea să moară, şi aflase că durerea cedase cumva, 
dar era încă destul de puternică încât să-i fie aproape 
imposibil să-şi folosească braţul în care ţinea sabia. Cel 
puţin până când sângele Fae l-ar fi vindecat - mai repede 
decât pe muritori. 

Faptul că nu murise din cauza hemoragiei şi putea 
încerca să îşi mişte braţul când ordonase să i se fixeze din 
nou armura, mergând pe străzile oraşului şi îndreptându- 
se către zid, se datora moştenirii Fae. Din partea mamei, 
da, dar, în principal, din partea tatălui. 

Aflase Gavriel, dincolo de mare sau pe unde îl dusese 
căutarea lui Aelin, că Terrasenul era pe cale să cadă? l-ar 
fi păsat? 

Nu conta. Chiar dacă o parte din el îşi dorea ca Leul să 
fie acolo. Şi Rowan, şi ceilalţi, cu siguranţă, dar prezenţa 
constantă a lui Gavriel ar fi fost un balsam pentru aceşti 
oameni. Poate şi pentru el. 

Aedion scrâşni din dinţi, legănându-se când urcă scările 
ude de sânge spre zidurile oraşului, ferindu-se de trupurile 
oamenilor şi ale valgilor. Fusese inconştient o oră. 

Nu se schimbase nimic. Valgii încă se învălmăşeau pe 
ziduri şi la porţile sudice şi vestice, dar armata 
Terrasenului îi ţinea departe, în aer, vrăjitoarele Crochan 


şi Dinţi-de-fier se împuţinaseră, dar nu cu mult. Cele 
Treisprezece erau un grup distant şi feroce, sfâşiind pe 
oricine le zbura în cale. 

Iar la râu... sângele roşu păta malurile înzăpezite. Prea 
mult sânge roşu. 

Se împiedică un pas, pierzând din vedere râul pentru o 
clipă când soldaţii trecură pe lângă el cărând valgi; abia 
reuşi să respire cât scrută malurile însângerate. Soldaţii 
zăceau morţi peste tot împrejur, dar erau acolo. Mai 
aproape de zidurile oraşului decât îşi dăduse seama. 

Albă în contrast cu zăpada şi gheaţa, ea încă lupta, 
sângele curgându-i din coaste. Sânge roşu. 

Dar nu se retrăgea în apă, ci rămânea pe loc. 

Era nesăbuit... inutil. Fusese mult mai eficient să îi atace 
prin surprindere. 

Totuşi, Lysandra lupta, coada rupând spinări şi botul 
imens smulgând capete, chiar acolo unde râul cotea pe 
lângă oraş. El îşi dădu seama atunci că era ceva în 
neregulă. În afară de sângele care o murdărea. 

Ştia că Lysandra aflase ceva ce ei nu ştiau şi că, 
rămânând pe loc, încerca să le facă semn celor de pe 
ziduri. 

Ameţit, cu braţul şi coastele zvâcnindu-i, Aedion scrută 
câmpul de luptă. Un grup de soldaţi o atacă, dar, cu o 
lovitură de coadă, rupse suliţele şi purtătorii lor. 

Un alt grup de soldaţi încercă să treacă de ea, pe malul 
râului. 

Aedion văzu ceea ce cărau ei, ce încercau să care, şi 
înjură. Cu coada ei lungă, Lysandra zdrobi barca, dar nu 
reuşi să ajungă la al doilea grup de soldaţi... care cărau o 
altă barcă. 

Ei ajunseră la apele îngheţate, barca plescăind, iar 
Lysandra atacă fix în clipa în care alţi soldaţi se năpustiră 
asupra sa cu atât de multe sulițe încât nu avu de ales decât 
să îi înfrunte, permiţând bărcii şi soldaţilor care o cărau să 
se strecoare pe lângă ea. 

Aedion observă încotro se îndreptau şi începu să strige 


ordine, gândurile învolburându-i-se cu fiecare comandă. 

Faptul că Lysandra se furişase spre râu prin tuneluri 
reprezentase o surpriză, dar dezvăluise şi Morathului că 
exista o altă cale să intre în oraş. Una chiar pe sub 
picioarele lor. 

Iar dacă ar fi intrat prin grilaj, dacă ar fi reuşit să treacă 
de ziduri... 

Luptându-se cu gândurile din ce în ce mai tulburi, 
Aedion începu să facă semne. Mai întâi femeii metamorfice 
care rezista atacului, încercând atât de curajos să ţină la 
distanţă armata. Apoi spre Cele Treisprezece, aflate la o 
înălţime periculos de mare în văzduh, ca să se întoarcă 
spre ziduri - ca să oprească Morathul din a se furişa 
înainte să fie prea târziu. 

XXX 

La înălţime, unde şuieratul vântului îneca strigătele 
muribunzilor şi ale răniților, Manon văzu semnalul de 
lumină al generalului, ales cu grijă, pe care i-l arătase cu o 
seară în urmă. 

Un ordin să se întoarcă la ziduri - imediat. Doar ea şi 
Cele Treisprezece. 

Vrăjitoarele Crochan tineau la distanță valul 
vrăjitoarelor Dinţi-de-fier, dar să se retragă, să plece... 

Prințul Aedion le făcu din nou semn. „Acum! Acum! 
Acum!” 

Ceva era În neregulă. 

„Râul, le atrase el atenţia. Inamicul!” 

Manon îşi aruncă privirea spre pământul de la mare 
distanţă dedesubt şi văzu ce încerca să facă Morathul pe 
ascuns. 

— Spre ziduri! strigă ea la Cele Treisprezece care încă 
luptau în spatele ei, şi îl îndreptă pe Abraxos spre oraş, 
trăgând de frâie ca să depăşească în zbor bătălia. 

Strigătul de avertisment al lui Asterin ajunse la ea o 
clipă mai târziu. 

Ţâşnind de dedesubt, ca un prădător care îşi ataca 
prada, balaurul masiv se îndreptă direct spre Abraxos. 


Manon o recunoscu pe călăreaţă când balaurul se izbi în 
Abraxos, înfigându-şi adânc ghearele şi dinţii. 

Iskra Picioare-Galbene deja zâmbea. 

Lumea se roti, dar Abraxos, ţipând de durere, rămase în 
aer, continuând să bată din aripi. 

Chiar dacă balaurul Iskrei îşi retrase capul... doar ca să 
cuprindă grumazul lui Abraxos cu fălcile. 

Balaurul Iskrei îl apucă de gât, dar Abraxos îi tinu în aer. 

Văzând maxilarul puternic din jurul grumazului lui 
Abraxos, frica şi suferinţa din ochii lui... 

Manon nu putea respira. Nu putea evita groaza care o 
cuprindea, atât de puternic încât, pentru câteva clipe, 
încremeni. 

Abraxos, Abraxos... 

Îi aparţinea. Era al ei, ea era a lui, iar întunericul îi 
alesese să fie împreună. 

Pierdu noţiunea timpului, neştiind cât trecuse între 
muşcătură şi momentul în care se mişcă din nou. Ar fi 
putut fi o secundă sau un minut. 

Dar apoi scoase o săgeată din tolba aproape goală. 
Vântul care şuiera ameninţa să i-o smulgă din mână, dar o 
poziţionă în arc, lumea rotindu-se încontinuu, şi ţinti. 

Balaurul Iskrei se încovoie când săgeata îl nimeri - la un 
milimetru de ochi. 

Dar el nu renunţă. 

Nu muşcase atât de adânc încât să sfâşie grumazul lui 
Abraxos, dar, dacă îl ţinea strâns suficient de mult timp, 
dacă sufoca balaurul... 

Manon trase o altă săgeată. Vântul o mişcă suficient 
încât abia să lovească maxilarul bestiei, înfigându-se în 
pielea groasă. 

Iskra râdea când Abraxos se lupta şi nu reuşea să se 
elibereze... 

Manon se uită după oricare dintre Cele Treisprezece, 
după oricine ar fi putut să-i salveze. Să-l salveze. 

Pe el, care conta mai mult decât oricine altcineva, cu 
care ea ar fi făcut schimb de locuri dacă Zeița cu Trei Feţe 
i-ar fi permis să aibă gâtul prins în fălcile îngrozitoare... 


Dar Cele Treisprezece se împrăştiaseră, despărțite de 
sabatul Iskrei. Asterin şi aghiotanta Iskrei se luptau când 
balaurii lor îşi uniseră ghearele şi plonjaseră spre câmpul 
de luptă. 

Manon estimă distanţa până la balaurul Iskrei şi 
maxilarul din jurul gâtului. Estimă rezistenţa frâielor. Dacă 
ar fi putut să coboare, dacă ar fi avut noroc, ar fi putut să 
taie gâtul balaurului, doar cât să îl elibereze... 

Insă aripile lui Abraxos oboseau. Coada cu care încerca 
să îl lovească pe celălalt începea să se mişte mai lent. 

Nu. 

Nu! 

Nu aşa. Orice, în afară de asta. 

Manon îşi aruncă arcul pe spate, bâjbâind şi căutând cu 
degetele aproape îngheţate chingile şi cataramele şeii. 

Nu putea să suporte. Nu voia să suporte această moarte, 
suferinţa şi frica lui. 

Poate suspinase. Poate ţipase când ritmul aripilor lui 
şovăi din nou. 

Avea de gând să sară prin vântul nenorocit, să o smulgă 
pe căţeaua aia din şa şi să taie grumazul balaurului ei... 

Abraxos începu să cadă. 

Nu să cadă. Ci să plonjeze, ca să coboare. Să ajungă la 
pământ, trăgând balaurul după el. 

Astfel încât Manon să poată supravieţui. 

— TE ROG! Strigătul ei pentru Iskra se auzi pe câmpul 
de luptă, prin lume. TE ROG! 

Ar fi implorat-o şi s-ar fi umilit, dacă asta i-ar fi dat 
balaurului ei cu inimă de războinic - care o salvase de mai 
multe ori decât o făcuse ea, în moduri care contau cel mai 
mult - şansa să trăiască. 

— TE ROG! strigă ea din tot sufletul ei sfâşiat. 

Iskra doar râse. Iar balaurul nu cedă, nici măcar când 
Abraxos încercă din răsputeri să se apropie de pământ. 

Cu lacrimile smulse de vânt, Manon desfăcu şi ultima 
cataramă a şeii. Spaţiul dintre balauri era imposibil, dar ea 
mai fusese norocoasă. 


Nu îi păsa de nimic. De Pustiuri, de vrăjitoarele Crochan 
şi Dinţi-de-fier, de coroana ei. Nu îi păsa de nimic, dacă 
Abraxos nu îi era alături. 

Abraxos îşi încordă aripile, luptând cu inima lui mare şi 
iubitoare să ajungă la o altitudine mai joasă. 

Manon măsură distanţa până la coastele balaurului, 
scoţându-şi mănuşile ca să îşi elibereze unghiile de fier, la 
fel de puternice ca orice căngi. 

Se ridică pe şa, strecurându-şi un picior sub ea, şi se 
încordă ca să sară înainte. Şi îi spuse lui Abraxos, 
atingându-i spatele: „Te iubesc!” 

Era singurul lucru care conta până la urmă. Singurul 
lucru care conta acum. 

Abraxos se zbătu ca şi când ar fi încercat să o oprească. 

Manon îşi adună toată puterea în picioare şi braţe şi 
inspiră, probabil ultima dată... 

Ţâşnind din cer, mai repede ca o stea căzătoare, o 
siluetă se izbi în balaurul Iskrei. 

Fălcile eliberară grumazul lui Abraxos, cei doi balauri 
căzând rotindu-se. 

Manon avu destulă minte încât să se ţină din răsputeri 
de şa când vântul ameninţă să o smulgă de pe spatele lui. 

În cădere, sângele îi pluti în sus, dar el îşi întinse aripile 
şi se înclină, înălțându-se. Îşi căpătă echilibrul suficient cât 
Manon să urce în şa, prinzându-se bine când se roti să 
vadă ce se întâmplase în spatele ei. Cine îi salvase. 

Nu era Asterin. 

Nu erau Cele Treisprezece. 

Ci Petrah Sânge-Albastru. 

Şi în spatele moştenitoarei clanului de vrăjitoare Sânge- 
Albastru, izbindu-se acum în legiunea aeriană a Morathului 
din locul în care se furişaseră pe câmpul de luptă de 
deasupra norilor, erau vrăjitoarele Dinţi-de-fier. 

Cu sutele. 

Sute de vrăjitoare Dinţi-de-fier călare pe balauri se 
izbiră în ai lor. 

Petrah şi Iskra se despărţiră, moştenitoarea Sânge- 


Albastru zburând spre Manon cât Abraxos se luptă să 
rămână vertical. 

În ciuda vântului care şuiera şi a vuietului luptei, Manon 
tot o auzi pe Petrah când moştenitoarea Sânge-Albastru îi 
spuse „O lume mai bună!” 

Manon rămase fără cuvinte, uitându-se pur şi simplu 
spre zidurile oraşului, spre armata care încerca să intre 
prin grilajul râului. 

— Zidurile... 

— Pleacă! 

Apoi, Petrah îi arătă unde se oprise Iskra în aer ca să se 
holbeze la ce se întâmpla, la actul de sfidare şi răzvrătire 
atât de incredibil încât multe dintre vrăjitoarele Dinţi-de- 
fier ale Morathului erau la fel de uluite. Petrah îşi dezgoli 
dinţii, dezvăluind fierul care licărea în lumina apoasă a 
soarelui. 

— Mă ocup eu de ea! 

Manon se uită la zidurile oraşului şi la Iskra, întorcându- 
se din nou spre ele. Dacă ar fi fost două împotriva uneia 
singure, ar fi spulberat-o cu siguranţă... 

— Pleacă! strigă Petrah. lar când Manon ezită din nou, 
Petrah spuse doar atât: Pentru Keelie! 

Pentru femela balaur pe care o iubise Petrah la fel de 
mult cum îl iubea Manon pe Abraxos. Care luptase pentru 
Petrah până la ultima suflare, în timp ce balaurul Iskrei o 
ucidea. 

Aşadar, Manon dădu din cap. 

— Întunericul să te învăluie! 

Abraxos se avântă spre zid, bătând instabil din aripi şi 
respirând superficial. 

El trebuia să se odihnească, trebuia să fie văzut de o 
vindecătoare... 

Manon se uită în spate chiar în clipa în care Petrah se 
izbi în Iskra. 

Cele două moştenitoare se rostogoliră spre pământ, 
luptându-se din nou, balaurii lovind. 

Manon nu îşi putea întoarce privirea nici dacă voia. 


Balaurii se despărţiră, iar apoi se înclinară, executând 
întoarceri bruşte care îi făcură din nou să se întâlnească, 
înălțându-se în văzduh şi lovind cu cozile în timp ce îşi 
uneau ghearele. 

Iskra şi Petrah se înălţară tot mai mult, balaurii lovind şi 
muşcând, prinzându-se cu ghearele şi pocnindu-şi fălcile. 
Tot mai sus, depăşind luptele ce se dădeau în văzduh, 
printre vrăjitoare Crochan şi Dinţi-de-fier, printre nori. 

Era o cursă, o simulare a dansului de împerechere a 
balaurilor: să se ridice până în cel mai înalt punct pe cer, 
iar apoi să plonjeze uniţi spre pământ. 

Vrăjitoarele  Dinţi-de-fier se opriră din luptă. Cele 
Crochan încremeniră în aer. Chiar şi pe câmpul de luptă, 
soldaţii Morathului îşi ridicară privirea. 

Cele două moştenitoare ţâşniră tot mai sus. lar când 
ajunseră acolo unde nici măcar balaurii nu puteau trage 
aer în plămâni, îşi strânseră aripile şi ghearele şi plonjară 
cu capul în jos spre pământ. 

Manon văzu capcana înaintea lui Iskra. 

O văzu în clipa în care Petrah se eliberă, părul auriu 
fluturându-i când îşi scoase sabia, iar balaurul ei începu să 
zboare în cerc. 

În cercuri strânse şi precise în jurul lui Iskra şi al 
balaurului ei, în timp ce plonjau. 

Atât de strânse încât bestia Iskrei nu avu loc să îşi 
deschidă aripile. Iar când încercă să o facă, balaurul lui 
Petrah fu acolo, lovindu-l cu coada sau muşcându-l. Când 
încercă să o facă, sabia lui Petrah licări, sfâşiind fiara. 

Atunci îşi dădu seama Iskra. 

Îşi dădu seama în timp ce cădeau tot mai mult, iar 
Petrah se mişca în cerc în jurul lor, atât de repede încât 
Manon se întrebă dacă, în ultimele luni, moştenitoarea 
Sânge-Albastru se antrenase exact pentru clipa asta. 

Ca să se răzbune pentru Keelie. 

Însăşi lumea păru să se oprească. 

Petrah şi balaurul ei zburară în cerc, sângele din bestia 
Iskrei curgând în sus, fiara agitându-se tot mai mult cu 


fiecare metru mai aproape de pământ. 

Dar nici Petrah nu-şi îndemnase balaurul să-şi întindă 
aripile. Nu trăsese frâiele ca să îl încline. 

— Retrage-te, şopti Manon. Înclină-te acum! 

Petrah nu o făcu. Cei doi balauri se avântară spre 
pământ ca două stele întunecate căzând din cer. 

— Încetează! strigă Iskra. 

Petrah nu catadicsi să-i răspundă. 

Nu se puteau înclina la viteza aceea. Şi, curând, Petrah 
n-ar mai fi reuşit să se încline deloc. Avea să se izbească 
de pământ, împreună cu Iskra. 

— Încetează! 

Frica transformă ordinul lui Iskra într-un țipăt strident. 

Manon nu simţea nici urmă de milă pentru ea. 

Pământul se apropia, brutal şi neiertător. 

— Căţea nebună, am spus să încetezi! 

Şaizeci de metri până la pământ. Apoi treizeci. Manon 
abia mai respira. 

Cincisprezece metri. 

lar când pământul păru să se ridice ca să îi întâmpine, 
Manon auzi singurele cuvinte ale lui Petrah adresate Iskrei 
ca şi când ar fi fost purtate de vânt. 

— Pentru Keelie! 

Balaurul lui Petrah îşi întinse aripile, înclinându-se mai 
brusc decât orice balaur pe care îl văzuse vreodată Manon. 
Ridicându-se, vârful aripii atinse pământul îngheţat înainte 
să ţâşnească din nou spre cer, lăsându-i pe Iskra şi 
balaurul ei să se izbească de pământ. 

Bubuitul răsună pe lângă Manon, explodând prin lume. 

Iskra şi balaurul ei nu se mai ridicară. 

Abraxos scoase un geamăt de durere, iar Manon se roti 
în şa, inima bătându-i cu putere. 

Iskra era moartă. Moştenitoarea Picioare-Galbene era 
moartă. 

Întâmplarea nu o umplu de bucuria la care se aşteptase. 
Nu cu acel grilaj vulnerabil din zidul oraşului care era 
atacat. 


Aşa că lovi frâiele, iar Abraxos zbură spre zidurile 
oraşului, iar apoi Sorrel şi Vesta ajunseră în spatele ei, 
Asterin venind repede din urmă. Ele zburau la înălţime 
joasă, sub vrăjitoarele Dinţi-de-fier care se luptau acum cu 
alte vrăjitoare Dinţi-de-fier, primele încă războindu-se cu 
sabatul Crochan, îndreptându-se acolo unde râul curgea 
direct spre flancurile lor. 

O barcă ajunsese deja la mal. Săgeţile zburau deja din 
micul grilaj, străjerii agitându-se să ţină inamicii la 
distanţă. 

Soldaţii Morathului erau atât de preocupaţi de ţinta lor 
din faţă, încât nu se uitară în spate înainte ca Abraxos să îi 
atace. 

Sângele lui curse pe lângă ei când ateriză lovind cu 
ghearele, dinţii şi coada. Sorrel şi Vesta se ocupară de 
ceilalţi, distrugându-le curând barca. 

Dar nu era suficient. Nici pe departe. 

— Stâncile, şopti Manon, întorcându-l pe Abraxos spre 
cealaltă parte a râului. 

El înţelese. Inima i se frângea pentru că îl forţa, dar 
balaurul zbură către partea cealaltă a râului şi cără unul 
dintre bolovanii mai mici peste rău. Cele Treisprezece îi 
înţeleseră planul şi o urmară, repede şi hotărâte. 

Fiecare bătaie a aripilor lui era mai lentă decât ultima, 
pierzând altitudine cu fiecare metru de râu traversat. 

Dar apoi reuşi, chiar în clipa în care un alt grup de 
soldaţi de-ai Morathului încercară să intre în micul culoar 
vulnerabil. Manon izbi piatra în apă în faţa acestora. Cele 
Treisprezece îşi aruncară şi ele pietrele, împroşcând apa 
peste zidurile oraşului. 

Fiecare călătorie peste râu era mai lentă decât cea 
dinaintea ei. 

Dar pietrele se adunară, ieşind la suprafaţă, ridicându-se 
şi blocând accesul în râul subteran. Destul de mult încât să 
îl închidă - dar să nu le ofere sprijin soldaţilor Morathului 
care dădeau năvală pe celălalt mal. 

Abraxos gâfâi, plecându-şi capul. 


Manon se întoarse în şa ca să îi ordone aghiotantei să nu 
mai adune pietre, dar Asterin o făcuse deja. Aghiotanta ei 
arătă spre zidurile oraşului de deasupra lor. 

— Intră! 

Manon nu-şi pierdu timpul ca să o contrazică. Pocnind 
frâiele lui Abraxos, Manon îl făcu să zboare peste zidurile 
oraşului, sângele lui picurând peste soldaţii care se luptau 
acolo. 

Reuşise să ajungă pe meterezele castelului înainte să se 
epuizeze. 

Înainte să atingă pietrele şi să alunece, bubuitura 
impactului răsunând prin Orynth. 

Se izbi de un zid al castelului, cu aripile moi, iar Manon 
sări din şa în timp ce strigă după o vindecătoare. 

Rana de la grumazul său era mai rea decât crezuse. 

Şi totuşi, luptase pentru ea. Rămăsese în aer. 

Manon apăsă cu mâinile rana adâncă, sângele curgându- 
i pe lângă degete ca apa printr-un baraj crăpat. 

— Vin ajutoare! îi spuse ea şi-şi dădu seama de vocea ei 
spartă şi răguşită. Vin! 

Cele Treisprezece aterizară, Sorrel alergă în castel, fără 
îndoială ca să aducă o vindecătoare cu forţa dacă era 
nevoie, iar apoi unsprezece perechi de mâini atinseră 
grumazul lui Abraxos, oprind hemoragia. Apăsând la 
unison, ca să împiedice sângele preţios să curgă până ar fi 
găsit o vindecătoare. 

Manon nu avu inimă să se uite la ele, nu reuşi decât să 
închidă ochii şi să se roage întunericului şi Mamei cu Trei 
Feţe cât apăsă rănile însângerate. 

Sunetul paşilor grăbiţi se auzi pe pietrele meterezei, iar 
Sorrel ajunse lângă Manon, ridicând şi ea mâinile ca să 
acopere rana. 

O femeie mai în vârstă desfăcu o trusă, avertizându-le să 
continue să apese. 

Manon nu se deranjă să îi spună că nu plecau nicăieri. 
Niciuna dintre ele nu pleca, în ciuda luptei care se ducea 
în văzduh şi pe pământul de dedesubt. 


XXX 


Lysandra abia putea să inspire, fiecare bătaie a aripilor 
sale fiind mai grea decât cea precedentă când se îndreptă 
spre locul unde le văzuse pe Manon Cioc-Negru şi 
vrăjitoarele din sabatul ei prăbuşindu-se pe meterezele 
castelului. 

Se transformase la rândul ei în balaur, folosind ca 
diversiune haosul sosirii vrăjitoarelor rebele Dinţi-de-fier, 
dar consumul de magie îşi spusese cuvântul. Iar lupta, 
rănile pe care nici ea nu le putea opri din sângerat... 

Lysandra văzu cele două siluete purtând un războinic 
cunoscut cu păr auriu pe scările castelului chiar în clipa în 
care ajunse pe metereze, vrăjitoarele întorcându-se către 
ea. 

Dar îşi impuse să se transforme, forţându-şi corpul să o 
facă o ultimă dată, ca să revină în trupul său uman. Abia 
îmbrăcase pantalonii şi cămaşa pe care le ascunsese într- 
un sac de lângă zidul castelului când Ren Allsbrook şi un 
soldat Bane ajunseră pe metereze, cu Aedion pe jumătate 
conştient între ei, plin de atât de mult sânge... 

Lysandra alergă în direcţia lor, ignorându-şi şchiopătatul 
şi durerea din piciorul stâng şi umărul drept. Pe metereze, 
o vindecătoare se ocupa de Abraxos care era rănit, Cele 
Treisprezece, pline de sângele lui, stând de veghe. 

— Ce s-a întâmplat? 

Lysandra se opri brusc în faţa lui Aedion, care reuşi să 
îşi înalțe capul ca să îi zâmbească macabru. 

— Un prinţ valg, spuse Ren, acoperit de sânge şi palid 
de oboseală. 

Pe toţi zeii! 

— Nu a plecat, spuse răguşit Aedion. 

— Iar tu nu te-ai odihnit suficient, ticălos prost! izbucni 
Ren. Ţi-ai rupt firele! 

Lysandra îşi trecu mâinile peste faţa şi fruntea lui 
Aedion. 

— Hai să te ducem la o vindecătoare... 

— Am fost deja la una, mormăi Aedion, punându-şi 


piciorul pe pământ şi încercând să se îndrepte. M-au adus 
aici ca să mă odihnesc, spuse de parcă un asemenea lucru 
ar fi fost o idee ridicolă. 

Ren îşi luă braţul din jurul umerilor lui Aedion. 

— Ia loc înainte să cazi şi să îţi spargi capul de pietre! 
Lysandra fu înclinată să îi dea dreptate, dar Ren mai 
adăugă: Mă întorc pe ziduri! 

— Stai! 

Ren se întoarse spre ea, dar Lysandra nu vorbi până ce 
soldatul Bane nu îl ajută pe Aedion să se rezeme de zidul 
castelului. 

— Stai! repetă ea când el deschise gura, inima bătându-i 
cu putere şi greaţa adunându-i-se în stomac. 

Fluieră, iar Manon Cioc-Negru şi Cele Treisprezece se 
uitară în direcţia ei. Le făcu semn să se apropie, simțind o 
durere în braţ. 

— Eşti rănită, mormăi Aedion. 

Lysandra îl ignoră când veniră vrăjitoarele, toate 
împroşcate din plin cu sânge. 

— Abraxos o să trăiască? o întrebă ea pe Manon. 

Aceasta dădu uşor din cap, ochii aurii ai reginei 
vrăjitoarelor fiind întunecaţi. 

Lysandra nu avea cum să o consoleze, având în vedere 
veştile pentru care zburase cu atâta disperare ca să le 
aducă. Îşi înghiţi fierea din gât, arătând spre câmpul de 
luptă, spre mijlocul întunecat şi ceţos. 

— Au ridicat din nou turnul vrăjitoarelor. Se îndreaptă 
încoace. Tocmai l-am văzut. Vrăjitoarele s-au adunat în 
vârful lui. 

Tăcere absolută. 

Ca şi când ar fi dat un răspuns, turnul explodă. 

Nu către ei, ci spre cer. Se zări lumină, se auzi un bubuit 
mai puternic decât un tunet, iar apoi o parte din văzduh se 
goli. 

Unde luptaseră vrăjitoarele Dinţi-de-fier, cele rebele, cât 
şi cele loiale, unde vrăjitoarele Crochan şerpuiseră printre 
ele, nu mai era nimic. 


Doar cenuşă. 

Vocea Lysandrei se sparse când turnul continuă să se 
mişte, în linie dreaptă, spre Orynth. 

— Vor să distrugă oraşul. 

XXX 

Cu mâinile şi braţele pline de sângele lui Abraxos, 
Manon se uită la câmpul de luptă. Se uită spre locul în 
care toate vrăjitoarele Dinţi-de-fier şi Crochan care 
luptaseră pentru armata lor... dispăruseră pur şi simplu. 

Tot ce spusese bunica ei despre turnurile vrăjitoarelor 
era adevărat. 

Şi nu Kaltain şi focul umbrelor ei alimentaseră explozia, 
ci vrăjitoarele Dinţi-de-fier. 

Vrăjitoare tinere Dinţi-de-fier care se oferiseră, care se 
supuseseră când săriseră în puţul căptuşit cu oglinzi din 
turn. 

O Supunere obişnuită ar fi putut să ucidă douăzeci sau 
treizeci de vrăjitoare în jurul ei. Poate mai multe. 

Dar una amplificată de puterea oglinzilor vrăjitoarelor... 
O explozie, şi castelul care se contura deasupra lor s-ar fi 
transformat în moloz. Încă o explozie, poate două, şi 
Orynthul l-ar fi urmat. 

Vrăjitoarele  Dinţi-de-fier se  îngrămădiră în turn, 
formând un zid urât care le ţinea afară pe vrăjitoarele 
Crochan şi rebelele Dinţi-de-fier. 

Câteva din sabatul Crochan încercară să străpungă 
apărarea, iar trupurile lor înroşite căzură în bucăţi pe 
pământ. 

Petrah, acum în mijlocul sabatului ei, se îndreptase chiar 
spre turn, ca să îl distrugă, doar ca să fie respinsă de un 
roi de vrăjitoare Dinţi-de-fier. 

Turnul avansă tot mai mult. 

Curând, urma să intre în raza de acţiune. După alte 
câteva minute, turnul ar fi ajuns destul de aproape încât 
explozia să ajungă la castel şi să distrugă pentru totdeauna 
armata şi restul rezistenţei. 

N-aveau să existe supraviețuitori. N-avea să fie o doua 


şansă. 

Manon se întoarse spre Asterin şi spuse încet: 

— Imi trebuie un alt balaur. 

Aghiotanta ei se holbă la ea. 

— Îmi trebuie alt balaur, repetă Manon. 

Abraxos nu putea să zboare... câteva ore sau zile. 

— Nimeni nu trece prin zidul vrăjitoarelor Dinţi-de-fier, 
zise răguşit Aedion Ashryver. 

Manon îşi dezgoli dinţii. 

— Eu am să trec, spuse şi arătă spre femeia 
metamorfică. Tu ai să mă duci! 

— Nu! strigă Aedion. 

Dar Lysandra scutură din cap, tristeţea şi disperarea 
citindu-se în ochii ei verzi. 

— Nu pot - am rămas fără magie. Dacă aveam o oră... 

— Avem cinci minute! izbucni Manon şi se întoarse spre 
Cele  Treisprezece. Ne-am antrenat să  împrăştiem 
rândurile inamice. Putem să trecem de ele şi să distrugem 
turnul ăla! 

Dar ele se uitară unele la celelalte ca şi când ar fi avut o 
discuţie şi o înţelegere tăcută. 

Cele Treisprezece se îndreptară spre balaurii lor. Sorrel 
puse o mână pe umărul lui Manon când trecu pe lângă ea, 
urcând apoi în spatele balaurului ei şi lăsând-o pe Asterin 
în faţa lui Manon. 

Aghiotanta, verişoara şi prietena ei, zâmbi cu ochii 
strălucitori ca stelele. 

— Supravieţuieşte, Manon! 

Manon clipi. 

Asterin zâmbi mai larg, o sărută pe frunte pe Manon şi-i 
şopti din nou: 

— Supravieţuieşte! 

Manon nu intui lovitura. 

Pumnul în stomac, atât de puternic şi precis încât îi tăie 
respiraţia şi o făcu să cadă în genunchi. 

Se lupta să respire, să se ridice, în momentul în care 
Asterin ajunse la Narene şi se urcă pe balaurul albastru, 


luând frâiele. 

— Adu-ne poporul acasă, Manon! 

Atunci îşi dădu Manon seama ce voiau să facă. 

Picioarele şi trupul o lăsară baltă când încercă să se 
ridice. Când spuse răguşită: 

— Nu! 

Dar Asterin şi Cele Treisprezece erau deja în aer, deja în 
formaţie, dând viaţă berbecului care le servise atât de 
bine. Îndreptându-se spre câmpul de luptă, spre turnul 
vrăjitoarelor care se apropia. 

Manon se târî până la marginea meterezei şi se ridică în 
picioare. Se rezemă de pietre, gâfâind, încercând să 
respire ca să găsească o cale de a zbura, ca să găsească o 
vrăjitoare Crochan şi să îi fure mătura... 

Dar nu era nicio vrăjitoare aici. Nu se găsea nicio 
mătură. Abraxos încă era leşinat. 

Manon nu prea era atentă la femeia metamorfică şi 
prinţul Aedion care veniră lângă ea, însoţiţi de lordul Ren. 
Era puţin conştientă de liniştea care se aşternuse peste 
castel, oraş şi ziduri. 

Toţi urmăreau cum turnul vrăjitoarelor se apropia, 
aducând cu sine pieirea lor. 

Cum Cele Treisprezece se grăbiră spre acesta, împotriva 
vântului şi a morţii. 

Un zid de vrăjitoare Dinţi-de-fier se ridica în faţa 
turnului, blocându-le calea. 

O sută împotriva celor douăsprezece. 

În turnul vrăjitoarelor, care acum era destul de aproape 
încât Manon să poată vedea prin bolta deschisă a ultimului 
nivel, o tânără vrăjitoare în veşminte negre păşi spre 
interiorul gol. 

Păşi spre locul în care stătuse bunica lui Manon, 
gesticulând spre puţul de dedesubt. 

Cele Treisprezece se apropiară de inamicul din calea lor 
şi nu ezitară. 

Manon îşi înfipse degetele în pietre atât de puternic 
încât unghiile ei de fier se crăpară. Începu să scuture din 


cap, ceva din pieptul ei frângându-se cu totul. 

Frângându-se când Cele Treisprezece se izbiră în 
blocada vrăjitoarelor Dinţi-de-fier. 

Manevra era perfectă. Mai corectă decât oricare alta. O 
grupare mortală care străpungea rândurile inamice, 
îndreptându-se direct spre turn. 

Câteva secunde. Aveau la dispoziţie câteva secunde 
înainte ca tânăra vrăjitoare să invoce puterea şi să 
dezlănţuie Supunerea într-o explozie de întuneric. 

Cele Treisprezece trecură printre vrăjitoarele Dinţi-de- 
fier, împrăştiindu-se şi dându-le la o parte. 

Croindu-şi loc direct spre turn în timp ce Asterin veni 
din spate, îndreptându-se către ultimul nivel. 

Imogen cobori prima. 

Apoi Lin. 

Şi Ghislaine, inamicul dând năvală spre balaurul ei. 

Urmară Thea şi Kaya, împreună, aşa cum fuseseră 
mereu. 

După aceea, cele două demoniţe gemene cu ochi verzi, 
râzând din mers. Umbrele, Eda şi Briar, trăgeau încă 
săgeți, nimerind ţintele. 

Vesta li se alătură, strigând sfidătoare spre văzduh. 

lar apoi, Sorrel. Sorrel care ţinu calea deschisă pentru 
Asterin, un zid solid pentru aghiotanta lui Manon în timp 
ce se înălţă. Un zid de care se spărgeau valuri de 
vrăjitoare Dinţi-de-fier. 

Tânăra vrăjitoare din turn începu să strălucească negru, 
la câţiva paşi de puț. 

Lângă Manon, Lysandra şi Aedion se luară în braţe, gata 
să moară. 

lar apoi Asterin ajunse acolo, dând buzna spre spaţiul 
deschis, spre turn, obţinut cu vieţile Celor Treisprezece. 
Cu ultima lor înfruntare. 

Manon nu putea decât să privească, scuturând din cap 
ca şi când ar fi putut anula situaţia, când Asterin îşi scoase 
hainele de piele şi cămaşa de dedesubt şi se ridică în şa, 
eliberată de catarame, cu un pumnal în mână în timp ce 


balaurul ei se îndreptă chiar spre turn. 

Atunci se întoarse bunica lui Manon. Departe de puț, 
acolita era pe cale să sară înăuntru şi să îi distrugă pe toţi. 

Asterin aruncă pumnalul. 

Lama zbură drept şi se înfipse în spatele acolitei, 
aruncând vrăjitoarea pe pietre, la un pas distanţă de gura 
puţului. 

Asterin scoase cele două săbii din tecile de la şolduri şi- 
şi izbi balaurul de marginea turnului. Pocnetul osului pe 
piatră răsună prin lume. 

Dar Asterin deja sărea. Deja se arcuia prin aer, cu 
săbiile ridicate, balaurul rostogolindu-se dedesubt, trupul 
lui Narene distrugându-se din cauza impactului. 

Manon începu atunci să ţipe. 

Să ţipe încontinuu şi fără cuvinte, când acel lucru din 
pieptul şi inima ei se frânse. 

Când Asterin ateriză în bolta deschisă a turnului 
vrăjitoarelor, lovind cu săbiile în vrăjitoarele care se 
grăbiră să o ucidă. La fel de bine ar fi putut fi fire de iarbă. 
Ar fi putut să fie nişte fuioare de ceaţă la cât de uşor le 
dobori Asterin, una după alta, înaintând spre matroana 
care însemnase cu fierul literele de pe pântecul lui Asterin. 

„NECURATĂ” 

Învârtindu-se şi răsucindu-se, săbiile zburară, Asterin 
făcându-şi loc ucigând, spre bunica lui Manon. 

Marea Vrăjitoare a Clanului Cioc-Negru se retrase, 
scuturând din cap. Gura i se mişcă de parcă ar fi şoptit: 
„Asterin, nu...” 

Dar Asterin deja era acolo. 

Şi nu întunericul izbucni din Asterin, ci lumină - lumină 
strălucitoare şi pură ca soarele pe zăpadă. 

Lumină, când Asterin execută Supunerea. 

Când Cele  Treisprezece, cu trupurile distruse 
împrăştiate în jurul turnului într-un semicerc, se supuseră 
la rândul lor. 

Lumină. Toate străluceau. Radiau. 

Lumina izvori din sufletele lor, din inimile lor aprige 


când se oferiră acelei puteri, devenind incandescente. 
Asterin o dobori pe matroana Cioc-Negru la pământ, 
bunica lui Manon fiind doar o umbră în contrast cu 
strălucirea. Apoi, abia o urmă de ură şi o amintire când 
Asterin explodă. 
Când ea şi Cele Treisprezece se supuseră întru totul şi 
se aruncară în aer odată cu turnul vrăjitoarelor. 


CAPITOLUL 
90 


Manon căzu pe pietrele meterezelor castelului şi nu se 
mişcă multă vreme. 

Nu îi auzea pe cei care îi vorbeau, care o atingeau pe 
umăr. Nu simţea frigul. 

Soarele urcă şi cobori. 

La un moment dat, zăcea pe pietre, ghemuită lângă 
perete. Când se trezi, văzu că o acoperise o aripă şi simţi 
respiraţia caldă în păr când Abraxos aţipi. 

Rămăsese fără cuvinte. Nu era decât o tăcere 
apăsătoare. 

Manon se ridică în picioare, făcându-şi loc pe lângă 
aripa care o protejase. 

Se crăpa de ziuă. 

Şi unde fusese turnul vrăjitoarelor, unde fusese armata, 
rămăsese doar pământ ars. 

Morathul se retrăsese mult. 

Oraşul şi zidurile erau încă în picioare. 

Îl trezi pe Abraxos punând o mână pe coastele lui. 

El încă nu putea zbura, aşa că merseră împreună. 

Coborâră treptele meterezei, ieşind pe porţile castelului 
şi pe străzile oraşului de dincolo de ele. 

Nu îi păsa că îi urmau şi alţii. Tot mai mulţi. 

Străzile erau pline de sânge şi moloz, toate poleite de 
soarele dimineţii. 

Nu simţi căldura soarelui pe faţă când trecură prin 
poarta sudică şi în câmpia de dincolo de ea. Nu îi păsa că 
deschisese cineva poarta pentru ei. 

Lângă ea, Abraxos dădu la o parte grămezi de soldaţi 
valgi, făcându-i loc. Făcându-le loc celor care veneau în 
urma lor. A 

Era atât de multă linişte! In ea şi pe câmpie. 


Atât de multă linişte şi pustietate... 

Manon traversă câmpul de luptă liniştit. Nu se opri până 
ce nu ajunse în mijlocul exploziei, în inima ei. 

Nici urmă de turn. Sau de cele care fuseseră în el şi în 
jurul lui. Chiar şi pietrele fuseseră mistuite. 

Nici urmă de Cele Treisprezece sau de balaurii lor nobili 
şi curajoşi. 

Manon căzu în genunchi. 

Cenugşa se ridică, agitându-se uşor ca zăpada când se lipi 
de lacrimile de pe chipul ei. 

Abraxos se întinse lângă ea, îndoindu-şi coada în jurul ei 
când Manon se aplecă peste genunchi şi plânse. 

În spatele ei, dacă s-ar fi uitat, ar fi văzut-o pe Glennis. 
Şi pe Bronwen. Pe Petrah Sânge-Albastru. 

Pe Aedion Ashryver, Lysandra şi Ren Allsbrook. 

Pe prinţul Galan, căpitanul Rolfe, Ansei din Briarcliff, 
Illias şi nobilii Fae lângă ei. 

Dacă s-ar fi uitat, ar fi văzut micile flori albe pe care le 
ţineau. S-ar fi întrebat cum şi de unde le luaseră în toiul 
iernii. 

Dacă s-ar fi uitat, ar fi văzut oamenii adunaţi în spatele 
lor, atât de mulţi încât ajungeau tocmai până la porţile 
oraşului. Ar fi văzut oamenii stând unul lângă celălalt, 
împreună cu vrăjitoare Crochan şi Dinţi-de-fier. 

Veniţi cu toţii ca să le onoreze pe Cele Treisprezece. 

Dar Manon nu se uită. Nici măcar când liderii care 
veniseră cu ea, care o conduseseră tocmai până aici, 
începură să îşi lase florile pe pământul ars şi însângerat. 
Nici măcar când lacrimile lor curseră, căzând în cenuşă 
împreună cu tributul lor. 

Nu rostiră nicio vorbă. Şi nici oamenii care veniseră 
după ei. Câţiva aveau flori, dar mulţi aduseseră mici pietre 
ca să le lase acolo. Cei care nu aveau de niciunde, 
puseseră obiectele personale pe care le puteau oferi. Până 
ce locul exploziei fu acoperit, ca şi când o grădină ar fi 
crescut din câmpul de sânge. 

Glennis rămase până la sfârşit. 


lar când fură singure pe câmpul de luptă liniştit, 
străbunica lui Manon puse o mână pe umărul ei şi spuse 
încet, cu vocea oarecum distantă: 

— Fii podul, fii lumina! Când fierul se topeşte, când 
florile răsar din câmpurile de sânge - lasă pământul să fie 
martor şi întoarce-te acasă! 

Manon nu auzi cuvintele. Nu observă că până şi Glennis 
se întoarse spre oraşul care se contura în spatele ei. 

Ore în şir, Manon rămase în genunchi pe câmpul de 
luptă, cu Abraxos alături, ca şi când ar fi putut să rămână 
cu ele, cu Cele Treisprezece ale ei, încă puţin timp. 

Şi în depărtare, de partea cealaltă a munţilor acoperiţi 
cu zăpadă, pe o câmpie aridă din faţa ruinelor unui oraş 
cândva măreț, o floare începu să răsară. 

Dorian nu crezuse - nu îndrăznise să spere la ceea ce 
vedea. 

O armată străină, mărşăluind spre nord. O armată pe 
care o studiase de mic. Erau infanteriştii khaganului şi 
cavaleria Darghan. Erau legendarele păsări ruk, splendide 
şi minunate, care zburau deasupra lor într-o mare de aripi. 

El se apropiase cât mai mult posibil de partea din faţă a 
armatei, întrebându-se care nobili veniseră şi dacă era şi 
Chaol cu ei. Dacă prezenţa acestei armate miraculoase 
însemna că prietena lui reuşise, în ciuda condiţiilor 
vitrege. 

Păsările ruk îl văzuseră atunci. 

Îl urmăriseră, iar el începuse să facă semne când se 
apropiase, sperând că ele aveau să se oprească. 

Dar apoi, aterizase la răscruce, văzându-i. O văzuse pe 
ea. 

Pe Aelin, galopând spre el, alături de Rowan, Elide şi 
ceilalţi. 

Maeve crezuse că Aelin se îndreptase spre Terrasen. Şi 
iat-o împreună cu armata khaganului! 

Aelin nu mai zâmbi atât de larg când se apropie, ca şi 
când ar fi simţit ce avea asupra lui. 

— Unde e Manon? fu tot ce întrebă ea. 

— În Terrasen, şopti el, gâfâind puţin. Şi foarte probabil 
cu vrăjitoarele Crochan, dacă totul a decurs conform 
planului. 

Ea deschise gura, cu ochii mari, dar încă un călăreț veni 
în galop pe drum. 

Lumea se linişti. 

Călărețul care se apropia se opri, urmat de un altul - o 
femeie frumoasă pe care Dorian o putea descrie doar ca 


aurie. 

Dar Dorian se uită la călăreţul din faţa lui. La poziţia 
corpului, la funcţia pe care o avea. 

Şi când Chaol Westfall descălecă şi alergă ultimii câţiva 
paşi spre Dorian, regele Adarlanului plânse. 

XXX 

Chaol nu îşi ascunse lacrimile şi tremuratul care îl 
cuprinse când se ciocni de Dorian şi îşi îmbrăţişă regele. 

Nimeni nu spuse un cuvânt, deşi Chaol ştia că erau 
adunaţi cu toţii. Ştia că Yrene stătea în spatele lui, 
plângând cu ei. 

El pur şi simplu îşi îmbrăţişă prietenul şi fratele. 

— Ştiam c-o să reuşeşti! spuse Dorian cu vocea răguşită. 
Ştiam că ai să găseşti o cale. Pentru toate astea. 

Se referea la armată şi la faptul că acum putea să 
meargă. 

Chaol doar îl apucă mai strâns pe Dorian. 

— Şi tu ai să ne zici o poveste dată naibii! 

Dorian se retrase, serios. 

Chaol îşi dădu seama că, probabil, povestea nu era la fel 
de fericită ca a lui. 

Totuşi, înainte ca osândirea pe care o aducea Dorian să 
se abată asupra lor, Chaol gesticulă spre locul unde 
descălecase Yrene, iar acum îşi ştergea lacrimile. 

— Femeia responsabilă pentru asta, spuse Chaol, 
referindu-se la faptul că stătea în picioare şi mergea şi la 
armata care se întindea pe drum. Yrene Towers! O 
vindecătoare din Torre Cesme. Şi soţia mea! 

Yrene făcu o plecăciune, iar Chaol ar fi putut jura că un 
licăr de tristeţe umbri privirea lui Dorian. Dar apoi regele 
lui o apucă pe Yrene de mâini, ridicând-o din plecăciunea 
ei. Şi chiar dacă acea tristeţe îi dantela încă zâmbetul, 
Dorian îi spuse: 

— Mulţumesc! 

Yrene roşi. 

— Am auzit atât de multe despre tine, Maiestate! 

Dorian făcu doar un semn din ochi, o umbră a bărbatului 


care fusese. 

— Sper că numai lucruri rele! 

Yrene râse, iar fericirea de pe chipul ei - fericirea de 
care Chaol ştia că era pentru amândoi - îl făcu să se 
îndrăgostească din nou de ea. 

— Mereu mi-am dorit o soră, zise Dorian şi se înclină ca 
să o sărute pe Yrene pe obraji. Bine ai venit în Adarlan, 
lady! 

Zâmbetul lui Yrene deveni mai blând, mai profund, şi-şi 
atinse pântecul cu o mână. 

— Atunci o să te bucuri că, în curând, ai să fii unchi. 

Dorian se întoarse spre el. Chaol dădu din cap, 
nereuşind să dea glas sentimentelor care-i umpleau inima. 

Dar zâmbetul lui Dorian se întunecă în timp ce se 
întoarse spre locul unde Aelin era acum rezemată de un 
copac, alături de Rowan şi Elide. 

— Ştiu, spuse Aelin, iar Chaol îşi dădu seama că nu se 
referea la sarcină. 

Dorian închise ochii, iar Chaol, simțind povara pe care 
urma să o dezvăluie, puse o mână pe umărul regelui său. 

— Am recuperat-o pe a treia din Morath, zise Dorian. 

Lui Chaol îi cedară genunchii, iar Yrene veni imediat 
lângă el, cuprinzându-l de talie cu braţul. 

Cheile Wyrd. 

Chaol îl întrebă pe Dorian: 

— Acum le ai pe toate trei? 

Dorian dădu o dată din cap. 

Cu o privire, Rowan îşi făcu soldaţii să plece ca să se 
asigure că nimeni din armată nu se apropia ca să audă. 

— M-am furişat în Morath ca să o iau pe a treia, spuse 
Dorian. 

— Pe toţi zeii, şopti Aelin. 

Chaol doar clipi. 

— Aia a fost partea uşoară, spuse Dorian, albindu-se. 

Nobilii khaganatului ieşiră dintre soldaţi, iar Dorian îi 
zâmbi lui Nesryn şi dădu din cap spre nobili. Aveau să se 
prezinte mai târziu. 


— Maeve era acolo, îi zise Dorian lui Aelin. 

Flăcările dansară în vârfurile degetelor lui Aelin când 
puse o mână pe Goldryn. Focul păru să intre în sabie, 
rubinul pâlpâind. 

— Ştiu, spuse ea încet. 

Dorian ridică din sprâncene. Aelin doar scutură din cap, 
făcându-i semn să continue când soldatul se întoarse. 

— Maeve mi-a descoperit prezenţa şi... 

Dorian oftă şi le povesti toată tărăşenia. 

Când termină, Chaol se bucură că Yrene îşi ţinuse braţul 
în jurul taliei lui. Se lăsă tăcerea, apăsătoare şi încordată. 
Dorian distrusese Morathul. 

— Nu mă îndoiesc de faptul că Erawan şi Maeve au 
supravieţuit prăbuşirii  Morathului, recunoscu Dorian. 
Probabil că întâmplarea doar i-a înfuriat. 

Asta nu îl împiedică pe Chaol să se minuneze de 
prietenul lui, ceilalţi uitându-se cu gura căscată. 

— Bine lucrat! spuse Lorcan, studiindu-l pe rege din cap 
până în picioare. Foarte bine lucrat! 

Aelin fluieră impresionată. 

— Aş fi vrut să văd aşa ceva, îi zise lui Dorian, scuturând 
din cap, şi se întoarse spre Rowan. Aşadar, unchiul tău şi 
Essar au făcut-o. Au dat-o la o parte pe Maeve. 

Prinţul Fae pufni. 

— Ai spus că ţi-ai ales bine cuvintele când ai scris 
scrisoarea. Ar fi trebuit să te cred. Aelin schiţă o 
reverență. Chaol nu avea nici cea mai mică idee despre ce 
vorbeau, dar Rowan continuă: Aşadar, dacă Maeve nu 
poate fi regina spiriduşilor, o să-şi găsească alt tron. 

— Căţeaua! spuse cu năduf Fenrys. 

Chaol era înclinat să-i dea dreptate. 

— Aşadar, cele mai mari frici ale noastre au fost 
confirmate, zise prinţul Sartag, uitându-se spre fraţii lui. 
Un rege şi o regină valgă uniţi. Dădu din cap spre Elide. 
Unchiul tău nu a minţit. 

— Maeve nu are nicio armată acum, le aminti Dorian. 
Doar puterea ei. 


Nesryn se crispă. 

— Hibrizii pe care i-a creat cu prinţesele ar putea să 
facă destule ravagii. 

Chaol se uită la Yrene, femeia în al cărei trup se afla cea 
mai puternică armă împotriva valgilor. 

— Când ai plecat din Morath? întrebă Rowan. 

— Acum trei zile, spuse Dorian. 

Rowan se întoarse spre Aelin, palid în timp ce ea rămase 
rezemată de copac. Chaol se întrebă dacă stătea acolo 
doar pentru că nu era în stare să se ţină pe picioare. 

— Atunci, cel puţin ştim că Erawan încă nu a ajuns în 
Terrasen. 

— Armata lui de vrăjitoare Dinţi-de-fier a plecat înainte, 
spuse Dorian. 

— Ştim, zise Chaol. Deja sunt în Orynth. 

Dorian scutură din cap. 

— E imposibil! Au plecat imediat după mine. Sunt 
surprins că nu le-ai văzut zburând peste munţii Ruhnn. 

Linişte. 

— Nu toată armata Dinţi-de-fier este încă în Orynth, 
spuse Aelin încet. 

Prea încet. 

— Am numărat peste o mie în armata cu care am zburat, 
zise Dorian. Multe erau însoţite de soldaţi - toţi valgi. 

Chaol închise ochii, iar Yrene îi strânse mai mult talia cu 
braţul, alinându-l tăcută. 

— Oricum ştim că rukhinii o să fie copleşiţi numeric, 
spuse Nesryn. 

— Rukhinii n-o să mai aibă ce să apere în Terrasen, rosti 
prinţul Kashin, scărpinându-se în barbă. Chiar dacă 
vrăjitoarele Crochan ar sosi înaintea noastră. 

Regina Terrasenului se dezlipi de copac în sfârşit. 

— Atunci avem două opţiuni, spuse ea cu hotărâre, în 
ciuda iadului care se abătuse asupra lor. Continuăm spre 
nord, cât de repede putem. Să vedem cu ce ne luptăm 
când sosim în Terrasen. Aş putea să dobor mulţi balauri. 

— Şi care e cealaltă variantă? întrebă prinţesa Hasar. 


Chipul lui Aelin era inexpresiv. 

— Avem cele trei chei Wyrd. Mă aveţi pe mine. Pot să 
pun acum capăt situaţiei. Sau cel puţin să îl scot din joc pe 
Erawan înainte să ne găsească, să fure din nou cheile şi să 
conducă lumea asta şi pe toate celelalte. 

Rowan tresări, scuturând din cap. Dar Aelin ridică o 
mână. Şi chiar şi prinţul Fae renunţă. 

— Nu este doar alegerea mea. 

Iar Chaol îşi dădu seama că într-adevăr regina stătea în 
faţa lor, şi nu asasina pe care o scosese dintr-o mină de 
sare de la câţiva kilometri distanţă. Nici măcar femeia care 
fusese în Rifthold. 

Dorian îşi îndreptă umerii. 

— Alegerea este şi a mea. 

Lent, foarte lent, Aelin se uită la el. Chaol se pregăti. 
Vocea ei fu mortal de blândă când îi spuse lui Dorian: 

— Ai recuperat cea de-a treia cheie. "Ţi-ai făcut partea. 

— Pe naiba! spuse Dorian, ochii lui de safir licărind. 
Acelaşi sânge şi aceeaşi datorie îmi curg şi mie prin vene! 

Chaol îşi strânse pumnii pe lângă corp când se luptă să 
îşi ţină gura închisă. Rowan păru să facă acelaşi lucru când 
cei doi conducători se înfruntară. 

Chipul lui Aelin rămase inexpresiv şi distant. 

— Eşti nerăbdător să mori? 

Dorian nu dădu înapoi. 

— Dar tu? 

Linişte deplină în poiană. 

Apoi Aelin ridică din umeri, ca şi când greutatea întregii 
lumi nu ar fi atârnat în balanţă. 

— Indiferent cine o să bage din nou cheile în poartă, 
este o soartă care ne aparţine tuturor. Aşadar, ar trebui să 
decidem toţi. Ea îşi ridică bărbia. Continuăm să purtăm 
războiul, sperând să ajungem în Orynth la timp, iar apoi 
distrugem cheile? Sau distrugem acum cheile, iar apoi o să 
ne îndreptăm spre nord? Făcu o pauză, oribilă şi 
insuportabilă. Fără mine. 

Chaol nu îşi dădu seama dacă Rowan tremura pentru că 


se înfrâna sau de groază. 

Aelin spuse, ferm şi calm: 

— Aş vrea să votăm. 

XXX 

Să voteze. 

Rowan nu mai auzise niciodată ceva atât de absurd. 

Chiar dacă o parte din el strălucea de mândrie că ea 
alesese ca acum şi aici să fie momentul în care să se ridice 
acea lume nouă pe care o promisese. 

O lume în care nu cei puţini deţineau toată puterea, ci 
cei mulţi. Incepând cu această alegere importantă. Această 
soartă insuportabilă. 

Toţi se îndepărtaseră, iar lui Rowan nu-i scăpase din 
vedere că stăteau la o răscruce. Sau că Dorian, Aelin şi 
Chaol stăteau în mijlocul răscrucii, la doar câţiva kilometri 
de minele de sare, unde începuse o mare parte din 
povestea asta, cu doar un an în urmă. 

Cât se purtă dezbaterea, Rowan auzi un vuiet surd în 
urechi. 

El ştia că ar fi trebuit să cadă în genunchi şi să îi 
mulţumească lui Dorian pentru că recuperase cea de-a 
treia cheie. Dar tot îl ura pe rege. 

Ura această cale pe care fuseseră obligaţi să păşească în 
urmă cu o mie de ani. Ura că alegerea era în faţa lor, când 
deja luptaseră şi oferiseră atât de mult. 

Prinţul Kashin spunea: 

— Mărşăluim spre o sută de mii de soldaţi inamici, 
posibil mai mulţi. Numărul n-o să se schimbe când poarta 
Wyrd o să se închidă. O să avem nevoie de Aducătoarea- 
Focului ca să îi spulberăm. 

Prinţesa Hasar scutură din cap. 

— Dar există posibilitatea ca armata să se prăbuşească 
dacă ar dispărea Erawan. Taie corpul bestiei şi trupul ar 
putea muri! 

— Ne asumăm un mare risc, spuse Chaol încleştându-şi 
maxilarul. Eliminarea lui Erawan ar putea ajuta sau nu. O 
armată inamică atât de mare, poate plină de valgi 


nerăbdători să îi ia locul, ar putea fi imposibil de oprit în 
momentul ăsta. 

— Atunci, de ce să nu folosim cheile? întrebă Nesryn. De 
ce să nu aducem cheile în nord şi să le folosim, să 
distrugem armata şi... 

— Cheile nu pot fi folosite, interveni Dorian. Nu fără să-l 
distrugă pe cel care le foloseşte. Nu suntem prea siguri că 
un muritor ar putea rezista puterii. El dădu din cap spre 
Aelin, tăcut şi atent, în timp ce Rowan se străduia din 
răsputeri să nu vomite. Să le punem din nou în poartă 
înseamnă să sacrificăm totul. Pe unul din noi, adăugă ferm. 

Rowan ştia că ar fi trebuit să îl contrazică, să strige. 

Dorian continuă. 

— Eu ar trebui să o fac. 

— Nu! Cuvântul se auzi de pe buzele lui Chaol şi ale lui 
Aelin. 

Primul ei cuvânt de când începuse dezbaterea. 

Dar Fenrys îl întrebă pe Chaol, cu vocea mortal de 
blândă: 

— Ai prefera să moară regina mea decât regele tău? 

Chaol înţepeni. 

— Aş prefera să nu moară niciunul din prietenii mei. Aş 
prefera să nu se întâmple nimic din toate astea! 

Inainte ca Fenrys să poată răspunde, interveni Yrene. 

— Deci după făurirea Lacătului şi închiderea porţii 
Wyrd, zeii o să dispară? 

— Călătorie sprâncenată! mormăi Fenrys. 

Dar Yrene înţepeni la răspunsul nonşalant şi-şi atinse 
pieptul în dreptul inimii. 

— O iubesc pe Silba! Foarte mult! Când o să dispară din 
lumea asta, n-am să mai am puteri? 

Ea gesticulă spre grupul adunat. 

— Mă îndoiesc, spuse Dorian. Cel puţin preţul ăsta n-a 
fost cerut niciodată. 

— Şi cum rămâne cu ceilalţi zei din lumea asta? întrebă 
Nesryn  încruntându-se. Cei treizeci şi şase ai 
khaganatului. Nu sunt şi ei zei? Vor fi alungaţi sau doar 


aceştia doisprezece? 

— Poate că zeii noştri sunt diferiţi, spuse gânditoare 
prinţesa Hasar. 

— Aşadar, ei nu ne pot ajuta? întrebă Yrene, tristeţea 
pentru zeiţa care o binecuvântase întunecându-i încă ochii 
aurii. Nu pot să intervină? 

— Într-adevăr, şi alte forţe acţionează în lumea asta, 
spuse Dorian atingând mânerul sabiei Damaris. Zeul 
adevărului - el este cel care a binecuvântat sabia lui Gavin. 
Dar cred că dacă ar fi putut să ne ajute, ar fi făcut-o deja. 

Aelin bătu cu piciorul în pământ. 

— Să aştepţi pomană de la zei este o pierdere de timp! 
Şi nu despre asta vorbim, zise şi îl fixă pe Dorian cu 
privirea-i pătrunzătoare. Nici nu dezbatem cine o să 
plătească preţul. 

— De ce? 

Rowan rosti întrebarea, incapabil să se abţină. 

Lent, partenera lui se întoarse spre el. 

— Pentru că nu o facem! Cuvinte tăioase şi reci. Ea îi 
aruncă o privire lui Dorian, iar regele Adarlanului deschise 
gura. Nu o facem! strigă ea. 

Dorian deschise din nou gura, dar Rowan îi întâlni 
privirea. Se uită în ochii lui şi îl lăsă să citească vorbele de 
acolo. „O să discutăm mai târziu despre asta.” 

Fie că Aelin observă conversaţia lor tăcută, fie că îl văzu 
pe Dorian dând subtil din cap, ea nu lăsă să se înţeleagă 
clar, ci spuse doar atât: 

— Nu avem timp de pierdut cu dezbateri nesfârşite. 

Lorcan dădu din cap aprobator. 

— În fiecare clipă în care avem toate cele trei chei, 
riscăm ca să ne găsească Erawan şi să obţină în sfârşit ce 
caută. Sau Maeve, adăugă el încruntându-se. Dar, chiar şi 
aşa, m-aş îndrepta spre nord - ca să o las pe Aelin să 
reducă legiunile Morathului. 

— Fii obiectiv, mormăi Aelin. Ea îi studie pe toti. 
Imaginaţi-vă că nu mă cunoaşteţi. Imaginaţi-vă că sunt 
nimeni şi nimic. Că sunt o armă. Mă folosiţi acum sau mai 


târziu? 

— Nu eşti nimeni, totuşi, spuse încet Elide. Pentru foarte 
mulţi oameni. 

— Cheile trebuie să ajungă din nou în poartă, spuse 
Aelin cu puţină răceală. La un moment dat. lar eu am să 
plec odată cu ele. Decidem dacă se întâmplă acum sau 
peste câteva săptămâni. 

Rowan nu putea suporta să mai audă vreun cuvânt. 

— Nu! 

Toată lumea se opri din nou. 

Aelin îşi dezgoli dinţii. 

— Nu pot să nu fac nimic! 

— Le ascundem din nou, spuse Rowan. Le-a pierdut de 
mii de ani. O putem face din nou. El arătă spre Yrene. L-ar 
putea distruge de una singură. 

— Asta nu e o opţiune, mormăi Aelin. Yrene este 
însărcinată... 

— Pot s-o fac, zise Yrene, îndepărtându-se de Chaol. 
Dacă există o cale, aş putea s-o fac. Să văd dacă şi celelalte 
vindecătoare ar putea ajuta... 

— O să fie mii de valgi pe care să îi distrugi sau să îi 
salvezi, lady Westfall! spuse Aelin cu aceeaşi răceală. 
Erawan te-ar putea ucide înainte să ai măcar şansa să îl 
atingi. 

— De ce tu ai voie să renunţi la viaţă pentru asta, şi 
nimeni altcineva? o provocă Yrene. 

— Eu nu sunt însărcinată. 

Yrene clipi încet. 

— Hafiza ar putea să... 

— N-am de gând să mă joc cu presupuneri, zise Aelin pe 
un ton pe care Rowan îl auzise atât de rar. Tonul reginei. 
Votăm! Acum! Punem cheile înapoi în poartă imediat sau 
continuăm drumul spre Terrasen, şi o facem apoi, dacă 
reuşim să oprim armata aia? 

— Erawan poate fi oprit, insistă Yrene, netulburată de 
cuvintele reginei. Netemându-se de furia ei. Ştiu că poate 
fi oprit. Fără chei, îl putem opri. 


Rowan voia să o creadă. Voia mai mult decât orice să o 
creadă pe Yrene Westfall. Chaol, privindu-l pe Dorian, păru 
înclinat să facă la fel. 

Dar Aelin arătă spre prinţesa Hasar. 

— Tu cum votezi? 

Hasar se uită în ochii lui Aelin şi se gândi o clipă. 

— Votez să o facem acum. 

Aelin arătă doar spre Dorian. 

— Tu? 

Dorian se încordă şi spuse „Fă-o acum!”, chiar dacă era 
clar că nu era prea hotărât. 

Rowan închise ochii. Abia îi auzi pe ceilalţi conducători 
şi aliaţii lor când răspunseră. Se îndreptă spre marginea 
pădurii, pregătit să fugă dacă ar fi început să vomite. 

— Tu eşti ultimul, Rowan, zise Aelin. 

— Votez „nu”. Nu acum, niciodată! 

Ochii ei erau reci şi distanţi, ca în Mistward. 

— Atunci s-a stabilit, spuse încet şi trist Chaol. 

— La răsărit, Lacătul o să fie făurit, iar cheile o să se 
întoarcă în poartă, încheie Dorian. 

Rowan pur şi simplu se uită la partenera lui, motivaţia 
lui de a trăi. 

Elide întrebă încet: 

— Cum votezi, Aelin? 

Aelin îşi mută privirea de la Rowan, iar el simţi absenţa 
privirii sale ca pe un vânt îngheţat când ea spuse „Nu 
contează”. 

Aelin nu le spusese că le ceruse să voteze doar ca să îi 
lase să decidă, ca oameni liberi ai lumii, soarta acesteia. 
Nu spusese că fusese o laşitate din partea ei să lase pe 
altcineva să decidă ce să facă ea. 

În acea noapte, ei ridicară tabăra în Endovier, minele de 
sare fiind la doar şase kilometri distanţă. 

Rowan îi puse să ridice şi cortul, şi patul lor regal. 

Ea nu mâncă împreună cu toţi ceilalţi. Abia se atinse de 
mâncarea lăsată de Rowan pe birou. Încă stătea în faţa 
iepurelui fript, însă rece acum, aplecată peste cărţile 
inutile despre semnele Wyrd, când Rowan spuse din partea 
cealaltă a mesei: 

— Nu accept aşa ceva! 

— Eu accept, rosti ea cuvintele monotone şi moarte. 

Tot aşa cum şi ea avea să fie înainte ca soarele să răsară 
în toată splendoarea lui. Aelin închise cartea veche din faţa 
ei. 

Doar câteva zile îi separau de graniţa Terrasenului. 
Poate că ar fi trebuit să accepte să facă asta acum, dar cu 
condiţia să fie pe teritoriul Terrasenului, nu în Endovier. 

Dar fiecare zi care trecea era un risc imens. 

— Niciodată nu ai acceptat nimic! spuse furios Rowan, 
ridicându-se în picioare şi sprijinindu-şi mâinile de masă. 
Iar acum, brusc, eşti dispusă să o faci? 

Ea îşi înghiţi nodul din gât şi aruncă o privire la cărţile 
pe care le răsfoise deja de trei ori fără folos. 

— Ce ar trebui să fac, Rowan? 

— Să dai totul naibii! El lovi cu pumnul în masă, făcând 
farfuriile să zăngăne. Spui să se ducă naibii planurile lor, 
profeţiile şi sorții, şi să ţi le faci pe ale tale! Faci orice, dar 
nu accepţi asta! 


— Oamenii din Erilea au hotărât. 

— La naiba şi cu asta! mormăi el. Poţi să-ţi creezi noua 
lume după război. Lasă-i să-şi voteze propriii regi şi regine, 
dacă asta vor. 

Şi ea mormăi. 

— Nu mai vreau povara asta nicio secundă! Nu vreau să 
aleg şi să aflu că, amânând, am făcut alegerea greşită. 

— Aşadar, ai fi votat împotrivă. Te-ai fi dus în Terrasen. 

— Contează? Ea se ridică în picioare. Oricum voturile nu 
erau în favoarea mea. Dacă ar fi auzit că vreau să merg în 
Orynth ca să lupt o ultimă dată, ar fi ezitat. 

— Tu eşti cea pe cale să moară. Aş spune că ai voie să îţi 
exprimi părerea. 

Ea îşi dezgoli dinţii. 

— Asta e soarta mea. Elena a încercat mi-o schimbe. Şi 
uite cum a ajuns ea - cu un grup de zei răzbunători care 
jură să îi distrugă sufletul etern. Când o să se făurească 
Lacătul, când am să închid poarta, am să distrug şi o altă 
viaţă în afară de a mea. 

— Elena a mai avut parte de o mie de ani de existenţă, 
fie în viaţă, fie ca spirit. lartă-mă dacă nu îmi pasă că 
vremea ei s-a sfârşit, când tu ai primit doar douăzeci de 
ani! 

— Am ajuns la douăzeci de ani datorită ei. 

Nici măcar douăzeci. Ziua ei de naştere era peste câteva 
luni. Într-o primăvară pe care nu avea s-o mai apuce. 

Rowan începu să facă paşi, mersul lui distrugând 
covorul. 

— Problema asta e şi din cauza ei. De ce să porţi singură 
povara? 

— Pentru că, în primul rând, a fost a mea dintotdeauna. 

— Pe naiba! La fel de bine ar fi putut fi Dorian. El este 
dispus să o facă. 

Aelin clipi. 

— Elena şi Nehemia au spus că Dorian nu este pregătit. 

— Dorian a intrat şi a ieşit din Morath, a înfruntat-o pe 
Maeve şi a distrus tot locul. Aş spune că este la fel de 


pregătit ca tine. 

— N-am să-l las să se sacrifice în locul meu! 

— De ce? 

— Pentru că este prietenul meu. Pentru că n-am să pot 
să mă suport dacă îl las să plece. 

— Ela spus că ar face-o, Aelin. 

— Nu ştie ce vrea. Abia depăşeşte ororile pe care le-a 
suportat. 

— Şi tu nu? o provocă Rowan, complet netulburat. Este 
matur. Poate să aleagă şi singur - noi putem alege fără să 
ne conduci tu. 

Ea îşi dezgoli dinţii. 

— S-a hotărât! 

El îşi încrucişă braţele. A 

— Atunci o s-o facem noi doi. Impreună. 

Inima ei se opri în piept. 

— Nu făureşti singură Lacătul, continuă el. 

— Nu. Mâinile ei începură să tremure. Asta nu e o 
opţiune. 

— După părerea cui? 

— După părerea mea. Gândindu-se la dispariţia lui, nu 
putea să respire. Dacă ar fi fost posibil, Elena mi-ar fi spus. 
Cineva din descendența mea trebuie să plătească. 

El deschise gura, dar văzu pe chipul ei că spunea 
adevărul. Scutură din cap. 

— 'Ţi-am promis că o să găsim o cale să plătim datoria 
asta - împreună. 

Aelin studie cărţile împrăştiate. Nimic - cărţile şi fărâma 
de speranţă pe care i-o oferiseră se dovediseră inutile. 

— Nu am de ales. Îşi trecu degetele prin păr. Eu nu am 
de ales, se corectă. 

Nu avea niciun avantaj, nicio surpriză pe care s-o poată 
folosi. Nu în acest caz. 

— Atunci nu o facem mâine, insistă el. Aşteptăm. Spune- 
le celorlalţi că vrem mai întâi să ajungem în Orynth. Poate 
găsim nişte cărţi în biblioteca regală... 

— Ce rost are votul, dacă îl ignorăm? Ei au hotărât, 


Rowan. Mâine o să se termine totul. 

Cuvintele răsunară în ea. 

— Lasă-mă să găsesc altă cale. Vocea lui se sparse, dar 
paşii îi erau fermi. Am să găsesc altă cale, Aelin... 

— Nu există altă cale. Înţelegi? Toate astea, zise printre 
dinţi, întinzându-şi braţele. Toate astea au fost ca să vă 
ţină în viaţă pe toți. 

— Cu preţul tău. Ca să ispăşeşti o vinovăţie rămasă. 

Ea lovi cu mâna teancul de cărţi vechi. 

— Crezi că vreau să mor? Crezi că îmi este uşor să mă 
uit la cer şi să mă întreb dacă este ultimul lucru pe care 
am să îl văd? Să mă uit la tine şi să mă gândesc la anii pe 
care n-o să-i avem? 

— Nu ştiu ce vrei, Aelin! se răsti Rowan. Nu ai fost 
complet sinceră. 

Inima îi bubui în piept. 

— Vreau să se termine, într-un fel sau altul! Îşi strânse 
pumnii. Vreau să se termine cu asta! 

El scutură din cap. 

— Ştiu. Şi ştiu prin ce ai trecut, că lunile din Doranelle 
au fost de iad, Aelin. Dar nu poţi opri lupta. Nu acum. 

Ochii o usturau. 

— Am rezistat pentru asta. Pentru scopul ăsta. Ca să pun 
cheile la loc în poartă. Când Cairn m-a distrus, când Maeve 
mi-a luat tot ce ştiam, numai faptul că mi-am amintit că 
sarcina asta se bazează pe supraviețuirea mea m-a 
împiedicat să cedez. Ştiam că, dacă dau greş, o să muriţi 
cu toţii. Ea începu să respire sacadat. Şi de atunci, am fost 
atât de proastă să cred că poate n-o să fiu nevoită să 
plătesc datoria, că aş putea vedea din nou Orynthul. Că ar 
putea să o facă în schimb Dorian. Scuipă pe pământ. Ce fel 
de om sunt, dacă azi, când a sosit, m-am umplut de 
groază? 

Rowan deschise din nou gura ca să răspundă, dar ea îl 
întrerupse, vocea ei spărgându-se. 

— Am crezut că aş putea să scap - doar pentru o clipă. 
Şi imediat ce am crezut asta, zeii l-au adus din nou pe 


Dorian în calea mea. Spune-mi că nu e intenţionat! Spune- 
mi că zeii ăia, sau ce forțe conduc lumea asta, nu strigă că 
tot eu ar trebui să fiu cea care făureşte Lacătul. 

O clipă îndelungată, Rowan nu făcu decât să se uite la 
ea, gâfâind. 

— Dar dacă forţele alea nu l-au adus pe Dorian în calea 
noastră ca să poţi plăti singură datoria? zise el apoi. 

— Nu înţeleg. 

— Dacă v-au adus împreună? Nu ca să alegeţi pe unul 
din voi, ci să împărţiţi povara. Amândoi. 

Până şi focul din coşul de cărbuni păru să amuţească. 

Ochii lui Rowan străluciră când continuă: 

— În ziua în care ai distrus castelul de cleştar - când v- 
aţi unit mâinile, puterea ta... Nu am mai văzut niciodată 
aşa ceva. Aţi reuşit să vă amestecați puterile, să deveniți o 
singură ființă. Dacă Lacătul îţi cere toată fiinţa, atunci, de 
ce să nu-i dai jumătate? Jumătate din fiecare - când 
amândoi aveţi sângele Malei? 

Aelin se aşeză din nou încet pe scaun. 

— Eu... Noi nu ştim dacă o să funcţioneze. 

— Este mai bine decât să te îndrepţi spre execuţie cu 
capul plecat. 

Ea mormăi. 

— Cum aş putea să îi cer vreodată să o facă? 

— Pur şi simplu pentru că nu este doar povara ta. Dorian 
ştie şi a acceptat asta. Pentru că alternativa este să te 
pierdem pe tine. Furia din ochii lui se frânse, odată cu 
vocea sa. Aş merge eu în locul tău, dacă aş putea. 

Lui Aelin i se frânse inima. 

— Ştiu. 

Rowan căzu în genunchi în faţa ei, lăsându-şi capul în 
poala lui Aelin când o cuprinse cu braţele de talie. 

— Nu pot să suport aşa ceva, Aelin! Nu pot! 

Ea îşi trecu degetele prin părul lui. 

— Cu tine am vrut să-mi petrec o mie de ani, spuse 
încet. Cu tine mi-am dorit să am copii. Mi-am dorit să 
mergem împreună în Lumea de Dincolo. 


Lacrimile îi căzură în părul lui. 

Rowan îşi ridică fruntea. i 

— Atunci, luptă pentru asta! Incă o dată. Luptă pentru 
viitor! 

Se uită la el, la viața pe care o vedea pe chipul lui. La tot 
ce-i oferea Rowan. 

Şi la tot ce ar fi putut avea şi ea. 

XXX 

— Trebuie să te rog să faci ceva. 

Vocea lui Aelin îl trezi din somn pe Dorian. El se ridică 
pe pat. După liniştea din tabără, trebuia să fie miezul 
nopţii. 

— Ce? 

Rowan stătea de pază în spatele ei, urmărind armata 
campată în spatele copacilor. Dorian îi zări ochii de 
smarald - văzu răspunsul care îi trebuia deja. 

Prinţul îşi respectase promisiunea tăcută de mai 
devreme. 

Aelin înghiţi. 

— Împreună, spuse ea cu vocea spartă. Dacă am făuri 
împreună Lacătul? 

Dorian îşi dădu seama de planul ei; îi intui speranţa 
disperată înainte să îi dea glas. lar când termină, Aelin 
spuse doar atât: 

— Îmi pare rău că îţi cer aşa ceva! 

— Mie îmi pare rău că nu m-am gândit la asta, îi 
răspunse el şi se ridică în picioare, punându-şi cizmele. 

Rowan se întoarse acum spre ei, aşteptând un răspuns 
pe care ştia că Dorian avea să i-l dea. 

Aşadar, Dorian le spuse amândurora: 

— Da. 

Aelin închise ochii, iar el nu îşi dădu seama dacă din 
cauza uşurării sau a regretului. El îi puse o mână pe umăr. 
Nu voia să ştie cât se certase cu Rowan ca să o facă să 
accepte asta. Faptul că Aelin venise cu această 
propunere... 

Când deschise ochii, în privirea ei se citi doar hotărârea. 


— O facem acum, spuse ea răguşită. Înaintea celorlalţi. 
Înainte să ne luăm rămas-bun. 

Dorian dădu din cap. 

— Vrei să vină şi Chaol? fu tot ce întrebă ea. 

El se gândi să refuze. Se gândi să îşi cruţe prietenul de 
încă o despărţire, când pe chipul lui Chaol se citea atâta 
veselie şi linişte. 

Dar Dorian tot spuse „Da”. 

Toţi patru merseră în linişte printre copaci, pe drumul 
vechi spre minele de sare. 

Era singurul lucru pe care nu îl supravegheau cercetaşii. 

Cu fiecare pas i se făcea greață, transpiraţia curgându-i 
lent pe spate. Rowan o tinu de mână, mângâindu-i pielea 
cu degetul mare. 

Aici, în acest loc oribil şi sterp al suferinţei - aici urma 
să îşi înfrunte soarta, ca şi când niciodată nu ar fi scăpat 
de asta cu adevărat. 

La adăpostul întunericului, munţii în care erau cioplite 
minele erau doar nişte umbre. Marele zid care înconjura 
tabăra morţii era doar o pată întunecată. 

Porţile fuseseră lăsate deschise, una fiind ruptă în 
balamale. Poate sclavii eliberaţi încercaseră să o distrugă 
în drum spre ieşire. 

Aelin îl strânse de mână pe Rowan când trecură pe sub 
boltă şi intrară în curtea deschisă a minelor. Acolo, în 
mijloc, erau stâlpii de lemn unde fusese biciuită. În prima 
ei zi şi în multe altele. 

lar acolo, în muntele din stânga ei, erau puţurile. 
Puţurile întunecate în care o băgaseră cu forţa. 

Clădirile supraveghetorilor minelor erau întunecate. 
Goale. 

Fu nevoită să se controleze din răsputeri ca să nu se uite 
la încheieturile mâinilor unde fuseseră cicatricile lăsate de 
lanţuri, să nu simtă transpiraţia rece care îi curgea pe 
spate şi să ştie că nu avea cicatrici nici acolo. Doar tatuajul 
lui Rowan, desenat pe pielea netedă. 

Ca şi când acest loc ar fi fost un vis - un coşmar invocat 
de Maeve. 

Îşi dădu seama de ironie. Ea scăpase deja de două ori 


din lanţuri - doar ca să ajungă din nou aici. O libertate 
temporară. O amânare. 

O lăsase pe Goldryn în cortul lor. Sabia nu i-ar fi fost de 
mare folos unde mergeau ei. 

— Nu credeam că o să mai vedem vreodată locul ăsta, 
şopti Dorian. Cu siguranţă nu aşa. 

Paşii regelui erau fermi; chipul i se posomori când apucă 
mânerul sabiei Damaris, gata să întâmpine orice i-ar fi 
aşteptat. 

Durerea pe care ea ştia că avea să o simtă. 

Nu, ea nu scăpase niciodată cu adevărat, nu-i aşa? 

Ei se opriră aproape de mijlocul curţii de pământ. Elena 
o învățase cum să făurească Lacătul, cum să pună cheile în 
poartă. Deşi nu şi-ar fi folosit magia şi n-ar fi fost nicio 
ameninţare pentru vreunul din jurul lor, ea îşi dorise să fie 
la distanţă. Deoparte de toţi ceilalţi. 

În lumina lunii, chipul lui Chaol era palid. 

— Ce vrei să facem? 

— Să fiţi aici, spuse categoric Aelin. Este suficient. 

Era singurul motiv pentru care încă putea suporta să 
stea aici, în acest loc detestabil. 

Ea întâlni privirea întrebătoare a lui Dorian şi dădu 
aprobator din cap. Nu avea rost să piardă timpul. 

Dorian îl îmbrăţişă pe Chaol, amândoi vorbind prea încet 
ca să audă Aelin. 

Aelin începu pur şi simplu să deseneze pe pământ 
semnele Wyrd, destul de mari încât să-i poată găzdui pe ea 
şi pe Dorian. Aveau să fie două, suprapuse: Deschis. Închis. 

Încuiat. Descuiat. 

Aflase asta de la început. Le folosise. 

— Fără despărţiri siropoase, prinţesă? întrebă Rowan 
când ea contură semnele cu piciorul. 

— Mi se par teatrale, spuse Aelin. Mult prea teatrale, 
chiar şi pentru mine. 

Dar Rowan o opri, al doilea simbol rămânând 
neterminat. Îi ridică bărbia. 

— Chiar şi când ai să fii... acolo, spuse el, ochii lui verzi 


ca pinul fiind atât de strălucitori în lumina lunii. Am să fiu 
cu tine. Îi atinse pieptul în dreptul inimii. Aici. Sunt aici cu 
tine. 

Ea puse o mână pe pieptul lui şi-i inspiră profund 
parfumul în plămâni, în inimă. 

— Şi eu sunt cu tine. Întotdeauna. 

Rowan o sărută. 

— Te iubesc, îi şopti el. Întoarce-te la mine! 

Apoi Rowan se retrase, chiar în afara semnelor 
neterminate. 

Absența parfumului şi a căldurii lui o umplu de frig, dar 
îşi ţinu spatele drept. Îşi păstră respiraţia calmă când 
memoră trăsăturile chipului lui Rowan. 

Dorian, cu ochii strălucindu-i puternic, păşi pe semne. 
Aelin îi spuse lui Rowan: 

— Închide-l pe ultimul când terminăm! 

Prinţul, partenerul ei, dădu din cap. 

Dorian scoase o bucată de pânză împăturită din jachetă. 
O despături dezvăluind două bucăţi de piatră neagră. Şi 
Amuleta din Orynth. 

Ei i se agită stomacul, îngreţoşându-se la puterea lor 
supranaturală care ameninţa să o îngenuncheze. Dar luă 
Amuleta din Orynth de la el. 

— M-am gândit că ai vrea să o deschizi tu, spuse încet 
Dorian. 

Aici, unde suferise şi suportase totul; aici, unde 
începuseră atât de multe lucruri. 

Aelin cântări amuleta veche în palme şi îşi trecu 
degetele mari peste marginea aurie. Pentru o clipă, fu din 
nou în camera primitoare din casa de lângă râu, primind 
amuleta de la mama ei. 

Aelin îşi trecu degetele peste semnele Wyrd de pe spate. 
Peste  runele care îi descriau soarta  detestabilă: 
„Necunoscut este preţul meu”. 

Fuseseră scrise aici în tot acest timp, vreme de multe 
secole. Un avertisment şi o confirmare din partea lui 
Brannon. Sacrificiul lor. Sacrificiul ei. 


Brannon se înfuriase pe zei, însemnase amuleta şi lăsase 
toate aceste indicii ca ea să le găsească într-o zi şi să poată 
să le înţeleagă. Ca şi când Aelin ar fi putut cumva sfida 
această soartă. O speranţă deşartă. 

Aelin întoarse amuleta, trecându-şi degetele peste 
cerbul nemuritor din faţă. 

O amânare. Totul fusese o amânare. 

Aurul care închidea amuleta se topi în mâinile ei, 
şuierând când căzu pe pământul îngheţat. Cu o răsucire, 
despărţi cele două feţe ale amuletei. 

Duhoarea nepământeană a celei de-a treia chei o atinse, 
chemând-o. Îi şopti în limbi care nu existau şi n-aveau să 
existe niciodată în Erilea. 

Aelin aruncă pur şi simplu cheia Wyrd în mâna întinsă a 
lui Dorian. Aceasta ţăcăni pe celelalte două, iar sunetul 
poate răsună în eternitate, în toate lumile. 

Dorian se cutremură, Chaol şi Rowan tresărind. 

Aelin băgă în buzunar cele două jumătăţi ale amuletei, 
ca să ia cu ea o parte din Terrasen, oriunde ar fi urmat să 
plece. 

Aelin întâlni pentru ultima oară privirea lui Rowan. Văzu 
cuvintele din ochii lui. „Întoarce-te la mine!” 

Voia să ia acele cuvinte şi chipul său cu ea. Chiar dacă 
Lacătul îi cerea totul, acestea i-ar fi rămas pentru 
totdeauna. 

Ea îşi înghiţi nodul din gât, îşi mută privirea de la ochii 
pătrunzători ai lui Rowan, iar apoi se tăie în palmă, tăind 
apoi palma lui Dorian. 

Stelele părură să se apropie, munţii zărindu-se deasupra 
umerilor lui Aelin şi ai lui Dorian când se tăie cu cuțitul 
pentru a treia oară, pe antebraţ, pielea străpungându-se 
adânc şi lung. 

Ca să deschidă poarta, trebuia să devină poarta. 

Erawan începuse procesul transformării lui Kaltain 
Rompier în poartă - îi pusese piatra în braţ nu ca să o 
păstreze, ci să îi pregătească trupul pentru celelalte pietre. 
Să o transforme într-o poartă Wyrd vie pe care ar fi putut 


să o controleze. 

Doar o bucată în corpul ei o distrusese pe Kaltain. Să le 
pună pe toate trei în al său... 

„Numele meu este Aelin Ashryver Galathynius şi nu am 
să mă tem! 

Nu am să mă tem! 

Nu am să mă tem!” 

— Gata? şopti Aelin. 

Dorian dădu aprobator din cap. 

Uitându-se pentru ultima oară la stele, la Lordul 
Nordului care stătea de pază deasupra Terrasenului care 
se afla la doar câţiva kilometri distanţă, Aelin luă cioburile 
din palma întinsă a lui Dorian. 

Şi, în clipa în care ea şi Dorian îşi uniră mâinile 
însângerate, când magia lor vui prin ei şi se împleti, 
orbitor şi etern, Aelin îşi înfipse cele trei chei Wyrd în rana 
deschisă a braţului. 

XXX 

Rowan închise semnele Wyrd cu o mişcare a piciorului 
peste pământul îngheţat, tocmai în momentul în care Aelin 
îşi acoperi braţul cu palma, închizând cele trei chei Wyrd 
în trupul ei, ţinându-l de mână pe Dorian. 

Trebuia să funcţioneze. Trebuia să fi fost motivul pentru 
care drumurile lor se intersectaseră, motivul pentru care 
Aelin şi Dorian se găsiseră deja de două ori, exact în acest 
loc. El nu putea accepta o alternativă. Nu ar fi putut altfel 
să o lase să plece. 

Rowan nu respira. Lângă el, nu era sigur că respira nici 
Chaol. 

Dar în timp ce Aelin şi Dorian stăteau nemişcaţi, cu 
capetele ridicate în ciuda fricii pe care o simţise emanând 
din ei, chipurile lor deveniră inexpresive. Goale. 

Niciun licăr de lumină. 

Nicio sclipire a puterii. 

Aelin şi Dorian stăteau pur şi simplu ţinându-se de mână 
şi uitându-se înainte. 

În gol. Fără să vadă. Înţepeniţi. 


Plecaţi. 

Erau prezenţi, dar plecaţi, ca şi când trupurile lor ar fi 
fost vacante. 

— Ce s-a întâmplat? şopti Chaol. 

Mâna lui Aelin căzuse de unde îşi lipise palma peste braţ 
şi i se legăna moale pe lângă corp, dezvăluind rana 
deschisă şi bucăţile negre de piatră băgate înăuntru. 

Ceva în pieptul lui Rowan, complicat şi esenţial, începu 
să se încordeze. Începu să se strângă. 

Legătura dintre parteneri. 

Rowan înaintă un pas, cu o mână pe piept. 

Nu. Legătura dintre parteneri se zvârcoli ca şi când ar fi 
fost cuprinsă de agonie, de groază. El se opri, cu numele 
lui Aelin pe buze. 

Rowan căzu în genunchi în clipa în care cele trei chei 
Wyrd din braţul lui Aelin se dizolvară în sângele ei. 

Ca rouă în soare. 


CAPITOLUL 
94 


Era din nou aşa cum fusese înainte. 

Inceputul, sfârşitul şi eternitatea, un şuvoi de lumină, de 
viaţă care curgea între ei, două jumătăţi ale unei 
descendente separate. 

Ceaţa se roti, acoperind pământul solid de dedesubt. 
Probabil era o iluzie - ca minţile lor să suporte locul în 
care se aflau acum. Un loc ce nu era un loc, într-o cameră 
cu multe uşi. Mai multe uşi decât ar fi putut număra 
vreodată. Unele făcute din aer, altele din sticlă, unele din 
foc şi aur şi lumină. 

În spatele fiecăreia se afla o lume nouă; o nouă lume 
care îi chema. 

Dar ei rămaseră acolo, la răscrucea tuturor lucrurilor. 

În trupuri care nu le aparţineau, stăteau printre toate 
aceste uşi, puterea lor emanând, adunându-se în faţa lor. 
Amestecându-se şi unindu-se, o sferă de lumină, a creaţiei, 
plutind în aer. 

Fiecare tăciune care plutea dinspre ei în sfera tot mai 
mare din faţa lor, în Lacătul care se făurea, nu avea să se 
mai întoarcă, să se reîntregească. 

Precum un puț care seca. Pentru totdeauna. 

Tot mai mult, unduindu-se din ei cu fiecare respiraţie. 
Creaţie şi distrugere. 

Sfera se roti, conturul său deformându-se, micşorându- 
se. Formându-se în ceea ce aleseseră ei, un obiect din aur 
şi argint. Lacătul care urma să închidă pe vecie toate 
aceste uşi infinite. 

Ei îşi oferiră în continuare puterea, Lacătul care încă se 
forma cerând mai multă. 


Şi începu să-i doară. 
XXX 


Ea era şi nu era Aelin. 

Era Aelin, şi totuşi, era infinită; era toate lumile, era... 

Era Aelin. 

Era Aelin. 

Şi, pentru că lăsase cheile în ea, acestea intraseră în 
adevărata poartă Wyrd. Un pas, un gând sau o dorinţă le- 
ar fi permis să pătrundă în orice lume şi-ar fi dorit. Puteau 
face orice. 

O boltă zăbovea în spatele lor. O boltă care avea să 
miroasă a pin şi zăpadă. 

Lent, Lacătul căpătă formă, lumina transformându-se în 
metal - aur şi argint. 

Dorian gâfâia, cu maxilarul încordat, cât îi oferiră 
puterea, fără să o mai recupereze vreodată. 

Era agonie. O agonie pe care nu o mai simţise. 

Ea era Aelin. Era Aelin şi nu obiectele pe care şi le 
înfipsese în braţ, nu acest loc ce exista în afara raţiunii. 
Era Aelin; era Aelin; şi venise aici pentru a face ceva, 
venise aici promițând că va face ceva... 

Se luptă cu strigătul care i se înălța în gât în timp ce 
puterea i se îndepărtă unduindu-se, ca şi cum cineva i-ar fi 
jupuit pielea de pe oase. Exact cum făcuse Cairn, 
bucurându-se de asta. Ea, totuşi, îi rezistase. Scăpase de 
influenţa lui Maeve. Rezistase în faţa amândurora. Ca să 
facă asta. Ca să vină aici. 

Dar se înşelase. 

Nu putea suporta aşa ceva. Nu putea suporta pierderea, 
durerea şi nebunia tot mai mare odată ce un nou adevăr 
devenea tot mai clar: nu aveau să părăsească acest loc. 
Oricum nu le-ar mai fi rămas nimic. Urmau să se dizolve ca 
un abur, plutind în ceața din jurul lor. 

XXX 

Era o agonie pe care Dorian nu o mai simţise niciodată. 
Sinele i se destrăma fir cu fir. 

Forma Lacătului nu conta, îi spusese Elena lui Aelin. Ar 
fi putut fi o pasăre, o sabie sau o floare. Acestui loc, acestei 
porţi, nu-i păsa. Dar minţile lor, ce mai rămânea din ele în 


timp ce se destrămau, alegeau forma pe care o cunoşteau, 
pe cea care avea cel mai mult sens. Ochiul Elenei, 
renăscut... devenind din nou Lacătul. 

Aelin începu să tot ţipe. 

Magia lui îi era smulsă din acel loc perfect şi sacru din 
el. 

Ca să-l făurească, aveau să moară amândoi. Veniseră 
aici din dorinţa disperată că ar fi reuşit să scape. 

Iar dacă nu se opreau, dacă nu puneau capăt lucrurilor, 
niciunul n-ar fi rămas în viaţă. 

El încercă să îşi mişte capul şi să îi spună „Încetează!” 

Magia ieşea din Dorian, iar Lacătul, o forţă care nu 
putea fi controlată, o consuma. Era o sete nepotolită care îi 
devora. 

„Incetează!” 

El încercă să vorbească, să se retragă. 

Aelin suspina acum printre dinţi. 

Curând, Lacătul urma să ia totul, iar distrugerea finală 
avea să fie cea mai brutală şi dureroasă dintre toate. 

Oare i-ar fi obligat zeii să urmărească în timp ce 
revendicau sufletul Elenei? Ar fi avut măcar şansa, 
posibilitatea de a încerca să o ajute, aşa cum îi promisese 
lui Gavin? El cunoştea răspunsul. 

„Incetează!” 

„Incetează!” 

— Încetează. 

Dorian auzi cuvintele şi, pentru o clipă, nu-l recunoscu 
pe cel care le rostise. 

Până când un bărbat apăru din spatele uneia din acele 
uşi imposibile şi posibile totodată. Un bărbat care părea 
din carne şi oase, la fel ca ei, dar al cărui contur licărea 
totuşi. 

Era tatăl său. 

Tatăl lui era acolo. Bărbatul pe care îl văzuse ultima 
dată pe un pod dintr-un castel de cleştar şi totuşi, nu era 
acelaşi. 

Pe chipul lui se citea bunătatea. Omenia. 

Şi tristeţea. O tristeţe atât de profundă! 

Magia lui Dorian şovăi. 

Chiar şi magia lui Aelin încetini surprinsă, şuvoiul 
transformându-se într-un firicel, curgând constant şi 
chinuitor. 

— Încetează, şopti bărbatul, venind clătinându-se către 
ei şi uitându-se la panglica de putere, orbitoare şi pură, 
care alimenta făurirea Lacătului. 

— Procesul nu poate fi oprit, spuse Aelin. 

Tatăl său scutură din cap. 

— Ştiu. Ce a început nu poate fi oprit. 

Era tatăl lui. 

— Nu, zise Dorian. E imposibil să fii aici! 

Bărbatul doar îşi cobori privirea spre şoldul lui Dorian, 
unde ar fi putut să fie o sabie. 

— Nu tu m-ai invocat? 

Damaris. În cercul de semne Wyrd, o purtase pe 
Damaris. În lumea şi existenţa lor, încă o purta. 

După câte se vedea, sabia, care servea unui zeu anonim, 
considerase că mai avea de înfruntat un singur adevăr. 
Încă un adevăr, înainte să moară. 

— Nu, repetă Dorian, fiind singurul cuvânt pe care reuşi 
să-l spună când se uită la el, la bărbatul care le făcuse 
tuturor lucruri atât de îngrozitoare. 

Tatăl său ridică mâinile în semn de iertare. 

— Băiatul meu, fu tot ce şopti el. 

Dorian nu avea ce să îi spună. Ura faptul că acest bărbat 


era aici, la sfârşit şi la început. 

Totuşi, tatăl său se uită la Aelin. 

— Lasă-mă să fac asta! Lasă-mă să-i pun capăt! 

— Ce? 

Cuvântul izbucni din Dorian. 

— Nu ai fost ales, spuse Aelin, deşi răceala din vocea ei 
şovăi. 

— Necunoscut este preţul meu, zise regele. 

Aelin înţepeni. 

— Necunoscut este preţul meu, repetă tatăl lui. 
Avertismentul bătrânei vrăjitoare, cuvintele blestemate 
scrise pe spatele Amuletei din Orynth. Datorită semnului 
bastardului pe care îl porţi, tu eşti cel Necunoscut, şi 
totuşi, nu sunt şi eu? El se uită la ei, cu ochii mari. Care 
este numele meu? 

— E ridicol, zise Dorian printre dinţi. Numele tău este... 

Dar, unde ar fi trebuit să fie un nume, era doar un gol. 

— Tu..., şopti Aelin. Numele tău este... Cum se face că 
nu ai unul, că nu îl ştim? 

Lui Dorian îi trecu furia. Iar agonia faptului că magia şi 
sufletul îi erau destrămate deveni secundară când tatăl lui 
spuse: 

— Erawan l-a luat. L-a şters din istorie, din memorie. 
Este o vrajă veche şi teribilă şi atât de puternică încât 
poate fi folosită o singură dată. A făcut totul ca să îi pot fi 
cel mai credincios servitor. Nici măcar eu nu îmi mai ştiu 
numele. L-am uitat. 

— Necunoscut este preţul meu, şopti Aelin. 

Dorian se uită atunci la bărbatul care fusese tatăl său. 
Se uită cu adevărat la el. 

— Băiatul meu, şopti din nou bărbatul, iar pe chipul lui 
străluciră dragostea, mândria şi tristeţea. 

Tatăl său, care fusese posedat ca şi el, care încercase să 
îi salveze în felul lui şi eşuase. Tatăl său, căruia i se luase 
totul, dar nu se supusese niciodată lui Erawan - nu întru 
totul. 

— Vreau să te urăsc, spuse Dorian, vocea spărgându-i- 


se. 

— Ştiu, îi răspunse tatăl său. 

— Ai distrus totul! 

Nu se putu abţine să nu lăcrimeze. Aelin doar îl strânse 
de mână. N 

— Îmi pare rău! şopti tatăl său. Îmi pare rău pentru tot, 
Dorian! 

Nu-l mai auzise niciodată rostindu-i numele astfel. 

Să îl ignore. Să îl arunce într-o lume de iad. Asta se 
cuvenea să facă. 

Şi totuşi, Dorian ştia pentru cine distrusese cu adevărat 
Morathul. Pentru cine îngropase camera colierelor şi 
mormântul detestabil din jurul lor. 

— Îmi pare rău! repetă tatăl său. 

El nu avea nevoie de Damaris ca să îi spună că vorbele 
erau adevărate. 

— Lasă-mă să plătesc datoria, spuse tatăl său, 
apropiindu-se. Lasă-mă s-o plătesc, să fac asta. Oare 
sângele Malei nu curge şi prin venele mele? 

— Tu nu ai magie - nu ca noi, zise Aelin, cu tristeţe în 
privire. 

Tatăl său se uită în ochii lui Aelin. 

— Am suficientă în sânge. Ca să ajut. 

Dorian privi peste umăr, spre bolta care se deschise spre 
Erilea. Spre casă. 

— Atunci, lasă-l! spuse el, deşi cuvintele nu se auziră pe 
cât de reci îşi dorise el, ci doar greoaie şi însoţite de 
oboseală. 

— Intenţionam să o fac înainte să ajungă la sfârşit, îi zise 
încet Aelin tatălui lui Dorian. 

— Atunci, n-ai să fii singură acum, îi răspunse el. Apoi, 
bărbatul zâmbi la el - o imagine a regelui şi tatălui care ar 
fi putut fi. Care fusese întotdeauna, în ciuda a tot ceea ce 
se abătuse asupra lui. Sunt recunoscător că am apucat să 
te văd din nou. O ultimă dată. 

Dorian nu îşi găsea cuvintele. Aelin se întoarse spre el, 
lacrimile curgându-i pe chip când spuse: 


— Unul din noi trebuie să conducă. 

Înainte ca Dorian să poată să înţeleagă, înainte să îşi dea 
seama de învoiala pe care ea tocmai o făcuse, Aelin îşi 
smuci mâna din a lui. 

Şi îl împinse prin poarta din spatele lui, înapoi în lumea 
lor. Strigând, Dorian căzu. 

Când ţinutul ceţos al porţii Wyrd se risipi, Dorian o văzu 
pe Aelin luându-l de mână pe tatăl său. 

Rowan nu se mişcase în orele în care rămăseseră lângă 
Aelin şi Dorian şi se uitaseră la ei privind în gol. Nici Chaol 
nu se mişcase. 

Noaptea trecu, stelele rotindu-se deasupra acestui loc 
detestabil şi rece. 

Iar apoi Dorian se arcui gâfâind şi căzu în genunchi. 

Aelin rămase unde era. Rămase în picioare, pur şi simplu 
dând drumul mâinii lui Dorian. 

Sufletul lui Rowan se poticni. 

— Nu, zise Dorian răguşit, mergând spre ea şi încercând 
să o apuce din nou de mână, să i se alăture. 

Dar rana de pe mâna lui Aelin se vindecase. 

— Nu, nu! strigă Dorian, iar Rowan îşi dădu atunci 
seama. 

Îşi dădu seama de ceea ce făcuse ea. 

De ultima înşelăciune şi ultima minciună. 

— Ce s-a întâmplat? întrebă Chaol, întinzându-se ca să îl 
ridice pe Dorian în picioare. Regele suspină, desfăcându-şi 
sabia veche de la centură şi aruncând-o. Damaris zăngăni 
cu un zgomot surd când atinse pământul. 

Rowan doar se uită la Aelin. 

La partenera lui, care îl minţise. Care îi minţise pe toţi. 

— Nu a fost suficient să fim doar noi doi. Ne-ar fi distrus 
pe amândoi, suspină Dorian. Totuşi, Damaris l-a invocat 
cumva pe tatăl meu, iar... el mi-a luat locul. S-a oferit să 
îmi ia locul astfel încât ea... Dorian fandă, întinzându-se 
spre mâna lui Aelin, dar părăsise cercul semnelor Wyrd. 

Ele îl ţineau acum în afară. 

Formau un zid care o izola pe Aelin. 

Legătura dintre parteneri se subţia tot mai mult. 

— Ea şi el... o să termine totul, spuse Dorian tremurând. 


Rowan abia auzi cuvintele. 

Ar fi trebuit să îşi dea seama. Ar fi trebuit să ştie că, 
dacă planul lor ar fi eşuat, Aelin nu şi-ar fi sacrificat de 
bunăvoie un prieten. Nici măcar pentru asta. Nici măcar 
pentru viitorul ei. 

Ea ştiuse că el ar fi încercat să o împiedice să făurească 
Lacătul dacă ar fi menţionat posibilitatea asta, ce ar fi 
făcut dacă totul s-ar fi dus naibii. Fusese de acord să îl lase 
pe Dorian să o ajute doar ca să ajungă aici şi, foarte 
probabil, s-ar fi eliberat din legătura cu el chiar dacă tatăl 
lui nu ar fi apărut. 

Spusese de multe ori că îşi dorea să se termine. Ar fi 
trebuit să o asculte. 

Chaol îl apucă pe Dorian, iar tânărul lord îi spuse lui 
Rowan, încet şi trist: 

— Îmi pare rău! 

Ea minţise. 

Inima lui de Foc minţise. 

Şi acum, el avea să o privească murind. 

XXX 

Ţinându-se de mână cu duşmanul ei, Aelin îi permise 
magiei să curgă din nou, să izvorască furios din ea. 

Puterea regelui necunoscut nu se compara cu a lui 
Dorian, dar era suficientă, aşa cum spusese. Doar cât să 
ajute. 

Ea nu intenţionase niciodată să-i permită lui Dorian să 
se distrugă pentru asta. Doar ca el să dea suficient. lar 
apoi, l-ar fi aruncat înapoi în Erilea, ca să poată duce totul 
la bun sfârşit singură. 

Plata pentru zece ani de egoism, zece ani departe de 
Terrasen, zece ani de fugă. 

Agonia se transformă într-un vuiet amorţit. Până şi 
bătrânul rege gâfâia de durere. 

Nu mai aveau mult. Spiralele şi cercurile de aur ale 
Lacătului deveniră solide. 

Totuşi, era nevoie de mai multă putere ca să lege locul 
acesta şi toate lumile. 


N-avea să-şi ierte niciodată partenera. 

Îşi dorise ca el să o lase să plece şi să accepte situaţia. 
Nu ar fi putut niciodată să facă asta, să vină aici, dacă ar fi 
implorat-o să nu o facă, dacă ar fi plâns aşa cum îşi dorise 
şi ea să plângă atunci când îl sărutase ultima dată. 

„Intoarce-te la mine!”, îi şoptise el. 

Ştia că ar fi aşteptat-o. Până ar fi trecut în Lumea de 
Dincolo, Rowan ar fi aşteptat ca ea să se întoarcă. Să 
revină la el. 

Magia lui Aelin se smulse dinăuntrul ei, o parte atât de 
importantă şi profundă încât ea strigă, clătinându-se. Doar 
mâna regelui o împiedică să cadă. 

Cu cele două cercuri suprapuse ale Ochiului aproape 
complete, făurirea Lacătului se apropia de final. 

Magia ei se zvârcoli, implorând-o să înceteze, dar ea nu 
putea şi nu voia să o facă. 

— Curând, îi promise regele. 

Ea îl văzu pe bărbat zâmbind. 

— Mi s-a dat un mesaj pentru tine, spuse el încet şi 
conturul trupului său începu să se înceţoşeze odată cu 
puterea care se scurgea din el. Însă bărbatul încă zâmbea. 
Incă părea împăcat. Părinţii tăi sunt... Sunt foarte mândri 
de tine. Mi-au cerut să îţi spun că ei te iubesc foarte mult. 
El era acum aproape invizibil, cuvintele lui fiind doar o 
şoaptă în vânt. Şi că datoria a fost plătită suficient, Inimă 
de Foc. 

Apoi, se făcu nevăzut. Ce mai rămăsese din el pluti în 
Lacăt, dispărând în neant. 

Ea abia simţi lacrimile pe chip când căzu în genunchi, 
cedându-şi în continuare magia, însăşi fiinţa ei. „Numele 
meu este Aelin Ashryver Galath...” 

Când Lacătul din nou făurit, la fel de real ca propriul ei 
trup, se închise, când magia lui Aelin se risipi, un strigăt îi 
sfâşie măruntaiele. 


CAPITOLUL 
97 


Ea abia se putea mişca. Abia putea gândi. 

Dispăruse. Unde o străbătuseră lumina şi viaţa, nu mai 
era nimic. 

Niciun tăciune. Doar o picătură de apă, doar una. 

O ţinu şi o protejă când, prin portalul din spatele ei, 
douăsprezece siluete se furişară în acest loc al locurilor, în 
această răscruce a eternității. 

— Aşadar, s-a făcut, spuse una dintre multele feţe, 
apropiindu-se de Lacătul care plutea în aer. 

Cu o mişcare a unei mâini fantomatice şi schimbătoare, 
Lacătul pluti spre Aelin şi ateriză în poala ei, auriu şi 
strălucitor. 

— Invocă lumea noastră, fato, se auzi o voce stridentă şi 
rece. Şi lasă-ne să mergem în sfârşit acasă! 

Despărțirea finală. Ca să îi trimită înapoi şi să încuie 
poarta. Voia să-şi folosească ultima fărâmă de energie, 
ultima picătură, ca să încuie poarta cu Lacătul înainte să 
dispară. 

„A fost odată ca niciodată, într-un ţinut ars demult din 
temelii, o tânără prinţesă care îşi iubea regatul... ” 

— Acum! îi ordonă cel cu vocea ca vuietul valurilor. Am 
aşteptat destul! 

Aelin reuşi să îşi ridice capul şi să se uite la siluetele lor 
strălucitoare. Creaturi din altă lume. 

Dar printre ei, înghesuită ca şi când ar fi ţinut-o 
captivă... 

Elena avea ochii mari şi plini de suferinţă. 

„Care îşi iubea regatul...” 

Una dintre ele pocni din degetele fantomatice spre 
Aelin. 

— Destul! 


Aelin îşi ridică privirea la ea, la zeiţa care vorbise. Vocea 
îi era cunoscută. Era Deanna. 

Tăcută, Aelin le studie. O găsi pe cea ca un apus 
strălucitor, cu inima de foc. 

Mala nu se uita la ea. Sau la Elena, fiica ei. 

Aelin îşi mută privirea de la Aducătoarea-Focului şi zise 
mai mult ca pentru sine: 

— Aş vrea să facem un târg. 

Zeii înţepeniră. Deanna spuse printre dinţi: 

— Un târg? Îndrăzneşti să ne ceri să ne târguim? 

— Eu vreau să aud, spuse cel cu vocea blândă şi tandră. 

Obiectul din braţul ei se zvârcoli, iar Aelin îi impuse să 
dezvăluie ce-şi doreau zeii. 

Poarta spre ţinutul lor. Lumina soarelui peste câmpia 
înverzită aproape o orbi. Ei se întoarseră spre aceasta, unii 
oftând văzând priveliştea. 

Dar Aelin spuse: 

— Un schimb. Înainte să vă respectaţi înţelegerea. 

Cuvintele erau distante, atât de dificile şi îndurerate, dar 
ea se forţă să le rostească. 

Zeii se opriră. Aelin se uită doar la Elena şi schiţă un 
zâmbet. 

— Ai jurat să îl iei pe Erawan cu tine. Ca să îl distrugi, 
zise Aelin, iar cel cu vocea ca moartea se întoarse spre ea 
ca şi când şi-ar fi amintit că, într-adevăr, promiseseră un 
lucru atât de cumplit. Aş vrea să facem schimb, repetă 
Aelin şi reuşi să arate cu braţul în care se afla toată 
eternitatea. Sufletul lui Erawan pentru cel al Elenei. 

Mala se întoarse acum spre ea şi o fixă cu privirea. 

— Lăsaţi-l pe Erawan pe mâna celor din Erilea, zise 
Aelin când ei tăcură. Dar, în schimb, daţi-i drumul Elenei. 
Lăsaţi-i sufletul să rămână în Lumea de Dincolo alături de 
cei dragi ei. 

— Aelin, şopti Elena şi lacrimi ca argintul îi curseră pe 
obraji. 

Aelin zâmbi la antica regină. 

— Datoria a fost plătită suficient. 


Ea îşi dorise să discute despre asta cu prietenii ei. 
Ceruse un vot pentru poartă nu doar ca să le fie mai uşor 
să aleagă, ci şi ca să îi audă spunând că îl puteau învinge şi 
singuri pe Erawan. Că Yrene Towers ar fi putut avea o 
şansă să îl distrugă. 

Astfel încât să poată face înţelegerea asta şi să nu le 
asigure pieirea. 

— Nu o faceţi! îi imploră Elena pe acei zei reci şi 
nepăsători. Să nu încuviinţaţi! 

— Lăsaţi-o în pace şi plecaţi, le spuse Aelin. 

— Aelin, te rog! spuse Elena, acum plângând. 

Aelin zâmbi. 

— Ai tras de timp ca să pot supravieţui. Lasă-mă să-ţi 
ofer asta. 

Elena îşi acoperi faţa cu mâinile şi plânse. 

Zeii se uitară unul la celălalt. Apoi Deanna se mişcă, 
graţioasă ca o căprioară prin pădure. 

Aelin expiră, lăsându-se în genunchi când zeiţa se 
apropie de Elena. 

Nu ar fi permis nimănui altcuiva să fie sacrificat pentru 
această ultimă sarcină. 

Deanna îi atinse obrajii Elenei. 

— Speram la asta. 

Apoi îşi apropie mâinile, cuprinzând capul Elenei. 

Mala trimise un licăr de lumină în semn de avertisment 
şi suferinţă când Elena deschise ochii mari. Când Deanna 
se strânse. 

Iar apoi, Elena explodă într-o mie de bucăţi strălucitoare 
care se stinseră în cădere. 

Lui Aelin îi rămase strigătul în gât, trupul ei fiind 
incapabil să se ridice când Deanna îşi şterse mâinile 
fantomatice şi spuse: 

— Nu ne târguim cu muritorii. Nu mai facem aşa ceva. 
Păstrează-l pe Erawan, dacă asta vrei! 

Apoi, zeiţa trecu prin boltă şi intră în lumea ei. 

Aelin se uită la locul gol unde fusese Elena în urmă cu 
doar câteva clipe. 


Nu mai rămăsese nimic. 

Nici măcar un tăciune strălucitor pe care să îl trimită 
înapoi în Lumea de Dincolo, partenerului rămas în urmă. 

Nimic. 

Legătura dintre parteneri se rupea. 

Aplecat pe genunchi, Rowan gâfâi ţinându-se cu o mână 
de piept în timp ce legătura se destrăma. 

Se agăţă de aceasta, o învălui cu magia şi sufletul său ca 
şi când ar fi putut să o împiedice, oriunde s-ar fi aflat, să se 
ducă unde el n-ar fi putut să o urmeze. 

Nu accepta asta. Nu putea accepta niciodată această 
soartă. Niciodată. 

Undeva în depărtare, îi auzi pe Dorian şi Chaol 
discutând ceva. Nu îi păsa. 

Legătura dintre parteneri se rupea. 

Iar el nu putea face altceva decât să reziste. 

XXX 

Unul câte unul, zeii trecură prin boltă şi intrară în lumea 
lor, unii surâzând batjocoritor pe lângă ea. 

Nu intenționau să-l ia pe Erawan. 

Nu voiau... să facă nimic. 

Pieptul îi era gol, sufletul îi era sfâşiat şi totuşi, asta... 

Şi totuşi asta... 

Aelin se agăţă de pământul învăluit de ceaţă care nu era 
pământ când ultimul dintre ei dispăru. Până ce rămase 
doar unul. 

Un stâlp de lumină şi foc. Strălucind în ceaţă. 

Mala zăbovi în pragul lumii ei. 

Ca şi când şi-ar fi amintit. 

Ca şi când şi-ar fi amintit de Elena şi Brannon, care 
îngenuncheaseră înaintea sa. Sânge din sângele ei. 
Beneficiarii puterii ei. Moştenitorii ei. 

— Închide poarta, Aducătoare a Luminii, spuse încet 
Mala. 

Dar Doamna Luminii încă ezita. 


Şi, de departe, Aelin auzi vocea altei femei. 
„Asigură-te că o să fie pedepsiţi cândva. Toţi 
„O să fie”, îi jurase ea lui Kaltain. 

Minţiseră. O trădaseră pe Elena şi trădaseră ţinutul 
Erilea, tot aşa cum se consideraseră la rândul lor înşelaţi. 

Lumea lor scăldată în lumina verde a soarelui dispăru 
unduindu-se. 

Mormăind, Aelin se ridică în picioare. 

Nu era un miel de sacrificiu. Niciun sacrificiu pe un altar 
al binelui comun. 

Şi încă nu terminase. 

Aelin întâlni privirea pătrunzătoare a Malei. 

— Fă-o, spuse încet Mala. 

Aelin se uită pe lângă ea, spre acea lume imaculată în 
care voiau să se întoarcă de foarte mult timp. Şi îşi dădu 
seama că Mala ştia... că-i citea gândurile. 

— N-ai de gând să mă opreşti? 

Mala întinse doar o mână, ţinând în palmă o fărâmă de 
putere incandescentă. O stea căzătoare. 

— Ia-o! Un ultim dar pentru urmaşii mei. Ea ar fi putut 
jura că Mala zâmbi. Pentru ce ai oferit în numele ei. Pentru 
că ai luptat pentru ea. Pentru toţi. 

Aelin înaintă câţiva paşi clătinându-se spre zeiţă, spre 
puterea pe care i-o oferea. 

— Îmi amintesc, spuse încet Mala, cuvintele fiind 
dantelate de bucurie, suferinţă şi dragoste. Îmi amintesc. 

Aelin luă fărâma de putere din palma ei. 

Era răsăritul prins într-o sămânță. 

— După ce termini, închide poarta şi gândeşte-te la casa 
ta. Semnele te vor îndruma. 

Clipitul lui Aelin fu singurul care-i trădă confuzia când 
puterea o umplu neîncetat, pătrunzând în locurile distruse 
şi goale. 

Mala întinse din nou mâna, iar în palma ei se formă o 
imagine. A tatuajului de pe spatele lui Aelin. 

A noului tatuaj, cu aripile întinse, a poveştii sale cu 
Rowan, scrisă în Vechea Limbă printre pene. 

Mala pocni din degete şi simbolurile se ridicară dintre 
cuvinte şi pene. 

Semne Wyrd. 

Rowan ascunsese semne Wyrd în tatuajul ei. 

Scrisese semne Wyrd peste tot. 

— O hartă spre casă, spuse Mala, imaginea dispărând. 
Spre el. 

Cumva, Rowan bănuise că s-ar fi putut ajunge la aşa 
ceva. li ceruse să îl înveţe semnele ca să poată să facă o 
încercare. 

lar când Aelin se uită în spate, spre bolta în care era 
lumea ei, le simți într-adevăr, ca şi când semnele Wyrd pe 
care i le tatuase în secret ar fi fost o funie. Un fir către 
casă. 

Un colac de salvare în eternitate. 

O ultimă înşelătorie. 

Atunci se auziră şoaptele unei alte voci, dând glas unui 
fragment dintr-o amintire, pe un acoperiş din Rifthold. 

„Dar dacă nu ne îndreptăm decât spre mai multă 
suferinţă şi disperare? 

Atunci, nu este sfârşitul” 

Acea putere pluti prin Aelin. Ea zâmbi. 

Nu era sfârşitul, iar ea nu era terminată. 

Dar ei erau. 

— Spre o lume mai bună, spuse Mala şi păşi pragul în 
lumea ei. 

O lume mai bună. 

O lume fără zei. Fără stăpâni ai sorții. 

O lume liberă. 

Aelin se apropie de bolta spre ţinutul zeilor, spre locul în 
care acum Mala, o simplă rază de soare, traversa iarba 
strălucitoare. 

Doamna Luminii se opri şi ridică braţul în semn de 
rămas-bun. 

Aelin zâmbi şi făcu o plecăciune. 

Departe, urcând dealurile, zeii se opriră. 

Zâmbetul lui Aelin se transformă într-un rânjet răutăcios 


şi furios care nu şovăi când găsi lumea pe care o căuta. 
Când ea se afundă în acea putere eternă şi teribilă. 

Fusese o sclavă şi un pion, însă nu şi acum. 

Nu pentru ei. Niciodată pentru ei. 

Zeii începură să strige şi să alerge spre ea când Aelin 
deschise o gaură în cerul lor. 

Direct într-o lume pe care o văzuse doar o dată, 
deschizând întâmplător o poartă într-o noapte, într-un 
castel de piatră. Strigăte îndepărtate se auziseră din 
întinderea monotonă de culoare gri. 

Era o poartă spre un ţinut de iad. O uşă acum deschisă. 

Aelin încă zâmbea când închise bolta spre lumea zeilor. 

Şi îi lăsă acolo, strigătele lor indignate şi înfricoşate 
răsunând. 

XXX 

Mai rămăsese o ultimă sarcină ca să închidă poarta 
pentru totdeauna. 

Aelin deschise palma, studiind Lacătul pe care îl făurise 
şi îl lăsă să plutească spre centrul spaţiului ceţos, plin de 
uşi. 

Nu se temu când deschise cealaltă palmă şi puterea ei 
se revărsă. 

Ultimul dar al Malei. Şi ultima sfidare. 

Forţa a o mie de sori explodă din palma lui Aelin. 

„Încuie. Închide. Pecetluieşte.” 

Îi impuse Lacătului de nenumărate ori să se închidă 
când îşi oferi puterea. 

Dar nu şi acea ultimă rămăşiţă a ei. 

„Datoria deja a fost plătită suficient.” 

O hartă spre casă, o hartă tatuată în cuvintele 
universurilor, avea să-i arate calea. 

Din ce în ce mai mult, dar nu pe deplin. 

Nu voia să renunţe la esenţa sufletului său. 

Nu voia să se predea. 

N-aveau să o lipsească de această ultimă fărâmă. 

Nu intenţiona să o cedeze. 

Lumina circulă prin Lacăt, despărţindu-se ca într-o 


prismă, îndreptându-se către toate acele uşi nenumărate. 

Închizându-le şi încuindu-le. O boltă spre toate uşile care 
se închideau. 

Ei n-aveau să o distrugă. Nu le permitea să-i ia asta. 

„Întoarce-te la mine!” 

Ultima putere a Malei se scurse tot mai mult din ea, 
intrând în Lacăt. 

Zeii n-aveau să câştige. Nu puteau să i-o ia - nu puteau 
să o aibă. 

Refuza. 

Acum ţipa, urlând sfidătoare. 

O rază de lumină ţâşni spre bolta din spatele ei, 
începând să o închidă şi pe aceasta. 

Avea să trăiască, iar ei puteau să se ducă naibii cu toţii. 

O lume mai bună. Fără zei şi sorţi. 

O lume făcută de ei. 

Aelin strigă, urletele răsunând prin toate lumile. 

N-aveau să o învingă şi să o lipsească de cea mai 
importantă fărâmă a sufletului ei. 

„A fost odată ca niciodată, într-un ţinut ars demult din 
temelii, o tânără prinţesă care îşi iubea regatul.. ” 

Regatul ei. Patria ei. Urma să o revadă. 

Nu se terminase. 

În spatele ei, bolta se închidea lent. 

Şansele erau mici; şansele nu erau de partea ei. Nu 
fusese predestinată să scape din asta - să ajungă în acest 
punct şi să supravieţuiască. 

Aelin îşi atinse pieptul în dreptul inimii. 

„Puterea inimii contează, îi spusese mama ei cu mult 
timp în urmă. Aelin, oriunde te-ai duce, indiferent cât de 
departe, o să te călăuzească spre casă.” 

Indiferent unde s-ar fi aflat. 

Indiferent cât de departe. 

Chiar dacă ar fi dus-o dincolo de toate lumile cunoscute. 

Aelin îşi îndoi degetele, cu palma lipită de inima care 
bătea cu putere dedesubt. „O să te călăuzească spre casă.” 

Bolta spre Erilea se tot închidea. 


Mergătoarea prin lumi. Călătoarea. 

Ceilalţi o mai făcuseră. Avea şi ea să găsească o cale 
spre casă. Nu mai era regina care fusese promisă, ci 
regina care umbla printre lumi. 

Nu intenţiona să cedeze cu uşurinţă. 

Nu se temea. 

Aşadar, Aelin îşi smulse puterea. Scoase o parte din ce îi 
dăruise Mala, o forţă care să distrugă lumea, şi o aruncă 
spre Lacăt. Ultima fărâmă. 

Şi apoi, Aelin sări prin poartă. 

Cădea. 

Cădea şi era aruncată. 

Poarta Wyrd se închise în urma ei şi totuşi, nu era acasă. 

Când aceasta se închise, toate lumile se suprapuseră. 

Iar ea cădea acum prin ele. 

Una după alta. Lumi de apă, de gheaţă, de întuneric. 

Se izbi de ele, mai repede ca o stea căzătoare, mai 
repede ca lumina. 

Acasă. 

Trebuia să-şi găsească locul de baştină... 

Lumi de lumină, lumi cu turnuri care se înălţau spre cer, 
lumi liniştite. 

Atât de multe! 

Erau atât de multe lumi, toate miraculoase, toate atât de 
preţioase şi perfecte încât, căzând prin ele, inima i se 
frânse văzându-le. 

Acasă. Calea spre casă... 

Ea bâjbâi după fir, după legătura din sufletul ei, tatuată 
pe piele. 

„Întoarce-te la mine!” 

Aelin plonjă dintr-o lume în alta. 

Prea repede. 

Avea să ajungă prea repede în lumea ei, trecând pe 
lângă ea. Dar nu putea încetini. Nu se putea opri. 

Rostogolindu-se şi răsucindu-se, trecu prin toate, rând 
pe rând. 

„Puterea inimii contează. Aelin, oriunde te-ai duce, 
indiferent cât de departe, o să te călăuzească spre casă.” 

Aelin strigă, o scânteie din ea licărind în văzduh. 

Firul deveni mai puternic. Mai rezistent. Atrăgând-o. 

Prea repede. Trebuia să încetinească... 


Plonjă în ce mai rămăsese din sinele ei, căutând să se 
apuce de orice putere care să o încetinească. 

Trecu printr-o lume unde un mare oraş fusese construit 
de-a lungul cotului unui râu, iar clădirile erau imposibil de 
înalte, strălucind de lumină. 

Trecu printr-o lume cu ploaie, verdeață şi vânt. 

Strigând, încercă să încetinească. 

Trecu printr-o lume cu oceane fără uscat. 

Aproape. Casa era atât de aproape, încât mai că simţea 
mirosul de pin şi zăpadă. Dacă o rata, dacă trecea prin 
ea... 

Trecu printr-o lume cu munţi acoperiţi de zăpadă sub 
cer înstelat. Trecu peste unul dintre acei munţi, unde un 
mascul înaripat stătea lângă o femelă însărcinată, privind 
stelele. Fae. 

Erau Fae, dar asta nu era lumea ei. 

Întinse o mână, ca şi când le-ar fi putut face semn, ca şi 
când ar fi putut să o ajute cumva când ea era doar o 
fărâmă invizibilă de putere... 

Masculul înaripat, incredibil de chipeş, întoarse capul 
spre ea când traversă cerul înstelat. 

El ridică o mână, ca şi când ar fi salutat-o. 

În ea se izbi o explozie de putere întunecată, ca o noapte 
blândă de vară. 

Nu ca să o atace - ci să o încetinească. 

Un zid, un scut, prin care ea plonjă. 

Dar acesta o încetini. Puterea masculului înaripat o 
încetini puţin. 

Aelin dispăru din lumea lui fără să scoată un sunet. 

Şi iat-o! 

lată pinul şi zăpada, piscurile munţilor şerpuind pe 
continentul ei, pădurea Oakwald în dreapta, Pustiurile în 
stânga! Un tărâm cu mulţi oameni şi multe fiinţe. 

Ea le văzu pe toate, cunoscute şi străine, luptându-se şi 
paşnice, în oraşe întinse sau ascunse în mijlocul sălbăticiei. 
I se dezvăluiau atât de mulţi oameni! Erilea. 

Se aruncă spre ţinut. Apucă firul şi strigă când se lăsă să 


atârne. 

Acasă. 

Acasă. 

Acasă. 

Nu era sfârşitul. Ea nu era terminată. 

Îşi impuse ca lumea să se oprească. Chiar în clipa în 
care poarta Wyrd se închise cu un pocnet asurzitor, 
împreună cu toate uşile. 

Iar Aelin plonjă înapoi în corpul ei. 

XXX 

Semnele Wyrd se şterseră de pe pământul stâncos când 
soarele se înălţă peste Endovier. 

Rowan era în genunchi în faţa lui Aelin, pregătindu-se 
pentru ultima ei suflare, pentru sfârşitul care spera să vină 
şi pentru el. 

Avea să se asigure că, odată cu ea, murea şi el. 

Dar apoi simţi. Când soarele răsări, simţi acel val prin 
legătura de împerechere zdrenţuită. 

Un val de căldură şi lumină care lipi firele rupte. 

Nu îndrăzni să respire sau să spere. 

Nici măcar când Aelin se prăbuşi în genunchi, acolo 
unde fuseseră semnele Wyrd. 

Rowan veni imediat lângă ea, întinzându-se spre trupul 
ei fără vlagă. 

O bătaie a inimii răsună în urechile şi sufletul lui. 

lar acela era pieptul ei care se înălța şi cobora. Aceia 
erau ochii ei care se deschideau încet. 

Mirosul lacrimilor lui Dorian şi ale lui Chaol fiind 
înlocuit de parfumul sării din Endovier când Aelin îşi ridică 
privirea la Rowan şi zâmbi. 

Rowan o ţinu la piept şi plânse în lumina răsăritului. 

O mână slabă îl atinse pe spate, trecând peste tatuajul 
desenat de el, ca şi când ar fi conturat simbolurile ascunse 
acolo dintr-o speranţă disperată. 

— M-am întors, spuse ea răguşită. 

Era caldă, dar... rece cumva. O străină în propriul corp. 

Aelin se ridică, mormăind la durerea din oase. 


— Ce s-a întâmplat? întrebă Dorian, ţinut în picioare de 
Chaol, care-i cuprindea talia cu un braţ. 

Aelin îşi făcu palmele căuş. O mică flacără apăru în ele. 

Nimic mai mult. 

Ea se uită la Rowan, apoi la Chaol şi Dorian, chipurile 
lor fiind atât de palide în lumina dimineţii. 

— A dispărut, spuse încet. Puterea. Îşi întoarse mâinile, 
flacăra rostogolindu-se peste ele. A rămas doar o fărâmă. 

Ei nu spuseră nimic. 

Dar Aelin zâmbi când constată că puţul şi marea agitată 
de foc din ea dispăruseră. lar ce mai rămăsese era, într- 
adevăr, un dar important, dar nimic extraordinar. 

Tot ce mai rămăsese din ce îi dăruise Mala, mulţumită 
Elenei. 

Dar... 

Aelin privi spre acel loc din sufletul ei. 

Cu o mână, îşi atinse pieptul şi simţi bătăile inimii 
dinăuntru. 

Inima de Fae. Preţul. 

Se dăruise pe deplin. Renunţase la viaţa ei. 

La viaţa de om. Arsă, transformată în praf între lumi. 

N-avea cum să se mai transforme, rămânând pentru 
totdeauna în acest trup. 

Ea le povesti ce se întâmplase. 

lar după ce termină, când Rowan rămase cu ea în braţe, 
Aelin întinse din nou mâna doar ca să vadă. 

Poate că fusese şi ultimul dar de la Mala. Ca să păstreze 
această parte din ea care se forma acum în mâna ei - 
această picătură de apă. 

Darul mamei ei. 

Ceea ce salvase Aelin până la sfârşit şi lucrul de care nu 
dorise să se despartă până ce nu şi-ar fi oferit toată 
energia Lacătului şi porţii Wyrd. 

Aelin întinse cealaltă mână, iar mica flacără se aprinse 
în ea. Un dar obişnuit. Nu mai era Aducătoarea-Focului. 

Dar tot Aelin era. 

Înghiontindu-l cu piciorul, Kyllian îl trezi pe Aedion 
înainte de răsărit. 

El mormăi când se întinse coborând din patul din Marea 
Sală, locul fiind încă slab luminat. Nenumăraţi alţi soldaţi 
dormeau în jurul lui, respiraţia lor greoaie umplând 
camera. 

Se uită mijit la mica lampă pe care o ţinea Kyllian 
deasupra lui. 

— Este momentul, spuse Kyllian, cu ochii obosiţi şi roşii. 

Cu toţii arătaseră mai bine. Se simţiseră mai bine. 

Dar erau în viaţă. La o săptămână după ce Cele 
Treisprezece se  sacrificaseră şi  respinseseră valul 
Morathului, ei erau în viaţă. Vieţile vrăjitoarelor le 
oferiseră o zi întreagă de odihnă. O zi, iar apoi Morathul 
mărşăluise din nou spre zidurile Orynthului. 

Aedion îşi puse pe umeri mantia groasă din blană pe 
care o folosise drept pătură, tresărind la durerea din braţul 
stâng. O rană pe care o căpătase din neglijenţă când, 
mutându-şi atenţia de la scut pentru o clipă, un soldat valg 
reuşise să îl taie. 

Dar cel puţin nu şchiopăta. Şi cel puţin rana pe care i-o 
făcuse prinţul valg se vindecase. 

Punându-şi scutul pe acelaşi umăr, îşi luă sabia şi şi-o 
atârnă la centură când îşi croi drum prin labirintul de 
trupuri adormite şi extenuate. Kyllian se îndreptă spre 
zidurile oraşului când el îi făcu semn din cap. 

Dar Aedion coti la stânga când ieşi din Marea Sală, 
mergând spre turnul nordic. 

Era o plimbare solitară şi rece spre camera pe care o 
căuta. Ca şi când tot castelul ar fi fost un mormânt. 

Bătu uşor în uşa de lemn din apropiere de vârful 


turnului, iar aceasta se deschise şi se închise imediat, 
Lysandra ieşind pe hol înainte să se trezească Evangeline. 

În lumina pâlpâitoare a lumânării lui Aedion, umbrele de 
pe chipul Lysandrei erau mai puternice şi profunde în 
urma bătăliilor purtate vreme de o săptămână, din zori şi 
până seara. 

— Eşti pregătită? o întrebă încet, întorcându-se din nou 
spre scări. 

Devenise obiceiul lor ca el să o vadă pe Lysandra la etaj 
noaptea şi, apoi, dimineaţa. Era singurul moment vesel din 
zilele lor lungi şi oribile. Evangeline îi însoțea uneori, 
povestindu-le cum transmitea mesaje şi făcea comisioane 
pentru Darrow. Alteori, se plimbau singuri. 

Lysandra era tăcută, mersul ei grațios fiind mai greoi cu 
fiecare treaptă pe care o coborau. 

— Vrei să luăm micul dejun? o întrebă Aedion când se 
apropiară de parter. 

Ea dădu din cap. Ouăle şi păstrama făcuseră loc 
terciului şi supei calde. În urmă cu două seri, Lysandra 
zburase în chip de balaur după încetarea luptei şi revenise 
după o oră, cu o inimă prinsă în fiecare picior cu gheare. 

Preţioasa carne dispăruse prea curând. 

Ei ajunseră la baza scării turnului, iar Aedion dădu să se 
îndrepte spre sala de mese când tânăra îl opri punându-şi 
o mână pe braţul lui. În lumina slabă, el se întoarse spre 
ea. 

Dar Lysandra, al cărei chip frumos era atât de obosit, îl 
cuprinse pur şi simplu de talie şi îşi lipi capul de pieptul 
lui. Îşi lăsă destul de mult greutatea pe el, iar Aedion puse 
lumânarea pe o margine din apropiere şi o strânse în 
braţe. 

Lysandra se aplecă, rezemându-se mai mult de el, ca şi 
când povara extenuării ar fi fost insuportabilă. 

Aedion îşi sprijini bărbia de capul ei şi închise ochii, 
inspirându-i parfumul mereu schimbător. 

Bătăile inimii ei bubuiră în pieptul lui când Aedion o 
mângâie pe spate cu mişcări lungi şi liniştitoare. 


Nu dormiseră în acelaşi pat. Oricum nu aveau unde să o 
facă. Dar îmbrăţişarea asta fusese ideea ei, în seara în care 
se sacrificaseră Cele Treisprezece. Îl oprise chiar în acest 
loc şi îl îmbrăţişase câteva minute lungi, până când 
durerea şi suferinţa se potoliseră îndeajuns încât să poată 
să ajungă din nou la etaj. 

Lysandra se retrase din braţele lui, dar nu de tot. 

— Eşti pregătit? 

XXX 

— Rămânem fără săgeți, îi spuse Petrah Sânge-Albastru 
lui Manon în lumina gri-albăstruie de dinaintea răsăritului 
cât merseră prin cuibul improvizat într-unul dintre 
turnurile castelului. Ar trebui să ne gândim să punem pe 
cineva din sabaturile inferioare să rămână aici şi să 
făurească mai multe. 

— Fă-o, spuse Manon, studiind balaurii încă necunoscuţi 
care împărțeau locul cu Abraxos. 

Balaurul ei se trezise deja, uitându-se, singur şi rece, 
spre câmpul de luptă de dincolo de zidurile oraşului. Spre 
pământul ars pe care nici zăpada nu reuşise să îl acopere 
întru totul. 

Ea îşi petrecuse ore întregi uitându-se într-acolo. Abia 
putea să-l traverseze în luptele nesfârşite din fiecare zi. 

Pieptul şi trupul îi fuseseră golite. 

Doar faptul că se mişca şi făcea lucruri obişnuite o 
împiedica să se ghemuiască în colţul cuibului şi să nu mai 
iasă afară. 

Trebuia să se mişte. Era obligată. 

Altfel, n-ar mai fi fost în stare de nimic. 

Nu îi păsa dacă era evident pentru ceilalţi. Cu o seară în 
urmă, Ansei din Briarcliff o căutase în Marea Sală din 
cauza asta. Războinica roşcată se aşezase pe bancă lângă 
ea, ochii ei de culoarea vinului văzând mâncarea de care 
abia se atinsese Manon. 

— Îmi pare rău, spusese Ansei. 

Manon doar se uitase la farfuria plină de mâncare. 

Tânăra regină studiase sala solemnă din jurul lor. 


— Mi-am pierdut majoritatea soldaţilor, spusese ea, 
chipul ei pistruiat fiind palid. Morathul i-a măcelărit 
înainte să soseşti. 

Lui Manon îi fusese greu să îşi întoarcă faţa spre Ansei. 
Să se uite în ochii ei pătrunzători. Ea clipise o dată, 
singurul gest de confirmare pe care se deranjase să îl facă. 

Ansei se întinsese spre felia de pâine a lui Manon, 
rupând o bucată şi mâncând-o. 

— Ştii, putem împărţi Pustiurile. Dacă rupi blestemul 
ăla. 

La masa lungă, o parte din vrăjitoare se încordaseră, dar 
fără să se uite spre ele. 

— Am să respect vechile graniţe ale Regatului 
Vrăjitoarelor, dar am să păstrez restul, continuase Ansei. 
Regina se ridicase, luând şi pâinea lui Manon. E ceva la 
care să te gândeşti, dacă se iveşte ocazia. Apoi plecase, 
mergând fudulă spre grupul ei de soldaţi. 

Manon nu se uitase după ea, dar se gândise la oferta ei. 

Să împartă pământul, să recupereze ce avuseseră, dar 
nu în întregime Pustiurile... „Adu-ne poporul acasă, 
Manon!” 

Cuvintele nu încetaseră să-i răsune în urechi. 

— Poţi să nu vii azi pe câmpul de luptă, spunea acum 
Petrah Sânge-Albastru, cu o mână pe coastele balaurului 
ei. Profită de ziua asta ca să îi ajuţi pe ceilalţi şi să te 
odihneşti. 

Manon o fixă cu privirea. 

Chiar dacă cele două matroane muriseră, Iskra îşi 
pierduse viaţa, iar mama lui Petrah era de negăsit, 
vrăjitoarele Dinţi-de-fier reuşiseră să rămână organizate, 
ca să le ţină ocupate pe Manon, Petrah şi vrăjitoarele 
Crochan. 

În fiecare zi, tot mai puţine plecau de pe câmpul de 
luptă. 

— Nimeni nu se odihneşte, spuse cu răceală Manon. 

— Totuşi, toate celelalte reuşesc să doarmă, zise Petrah. 
Când Manon se uită în ochii vrăjitoarei, Petrah spuse fără 


să clipească: Crezi că nu văd cum stai trează toată 
noaptea? 

— Nu am nevoie de odihnă. 

— Extenuarea poate fi la fel de mortală ca orice armă. 
Odihneşte-te azi, şi ai să ni te alături mâine! 

Manon îşi dezgoli dinţii. 

— Ultima dată când am verificat, nu tu erai la 
conducere. 

Petrah nici măcar nu îşi cobori privirea. 

— Atunci luptă, dacă asta vrei! Dar gândeşte-te că multe 
vieţi depind de tine, iar dacă tu cazi pentru că eşti atât de 
obosită încât devii neglijentă, cu toții o să sufere din cauza 
asta. 

Era un sfat înţelept şi bun. 

Totuşi, Manon se uită la câmpul de luptă, marea de 
întuneric abia devenind vizibilă. Cam într-o oră, tobele de 
oase aveau să răsune din nou, iar vuietul războiului să se 
audă iarăşi. 

Nu putea şi nu voia să se oprească. 

— Nu mă odihnesc. 

Manon se întoarse ca să o caute pe Bronwen în camera 
vrăjitoarelor Crochan. Cel puţin ea nu avea idei atât de 
ridicole. Chiar dacă Manon ştia că Glennis avea să fie de 
partea lui Petrah. 

Petrah oftă, sunetul făcând-o pe Manon să simtă fiori pe 
şira spinării. 

— Atunci ne vedem pe câmpul de luptă! 

XXX 

Până la amiază, vuietul războiului devenise un bâzâit 
distant în urechile lui Evangeline. Chiar şi cu vântul rece, 
transpiraţia îi curse pe spate pe sub hainele groase când 
alergă din nou pe scările meterezei cu un mesaj în mână. 
Darrow şi ceilalţi lorzi bătrâni stăteau în picioare, ca în 
ultimele două săptămâni: de-a lungul zidurilor castelului, 
supraveghind lupta din afara oraşului. 

Mesajul pe care îl primise ea, direct de la o vrăjitoare 
Crochan care aterizase atât de puţin timp încât picioarele 


abia atinseră pământul, fusese de la Bronwen. 

Evangeline aflase că vrăjitoarele Dinţi-de-fier sau 
Crochan arareori raportau ceva oamenilor. Faptul că 
întâlnise o vrăjitoare Crochan şi că aceasta ştiuse cine 
era... Evangeline simţise mai mult mândrie decât frică în 
timp ce alergase pe scări, apoi pe metereze spre lordul 
Darrow. 

Lordul Darrow, care stătea lângă Murtaugh, întinsese 
deja o mână înainte ca Evangeline să se oprească brusc. 

— Fii atentă! o avertiză Murtaugh. Gheaţa poate fi 
înşelătoare. 

Evangeline dădu din cap, deşi plănuia să îl ignore în 
ciuda faptului că alunecase pe scări cu o zi în urmă... Dar, 
din fericire, nu o văzuse nimeni. Mai ales Lysandra. Dacă i- 
ar fi văzut vânătaia de pe picior şi cea similară de pe 
antebraţ, ar fi încuiat-o în turn. 

Lordul Darrow citi mesajul şi se încruntă spre oraş. 

— Bronwen raportează că au văzut soldaţii Morathului 
împingând un turn de asediu spre zidul vestic. O să ajungă 
la noi într-o oră sau două. 

Evangeline se uită dincolo de haosul de pe zidurile 
oraşului, unde Aedion, Ren şi legiunea Bane luptau atât de 
curajos, la încăierarea din văzduh, unde vrăjitoarele se 
luptau între ele, iar Lysandra zbura în trupul ei de balaur. 

O formă masivă se deplasa greoi în direcţia lor. 

Lui Evangeline i se strânse stomacul. 

— Este... unul dintre turnurile vrăjitoarelor? 

— Un turn de asediu e diferit, spuse Darrow cu 
răguşeala obişnuită. Slavă zeilor! 

— Tot e mortal, zise Murtaugh. Doar că într-un alt fel. 
Bătrânul se încruntă la Darrow. Mă duc într-acolo. 

Evangeline clipi auzind aşa ceva. Niciunul dintre lorzii 
mai bătrâni nu plecase pe front. 

— Ca să îi avertizezi? întrebă precaut Darrow. 

Murtaugh atinse uşor mânerul sabiei lui. 

— Aedion şi Ren au puţini soldaţi. Nici Kyllian nu stă mai 
bine, dacă tot îţi spui că el este cel care îi conduce. 


Murtaugh nici măcar nu îşi cobori bărbia spre Darrow, 
care înţepeni. Mă ocup eu de zidul vestic. Şi de turnul de 
asediu. Îi făcu semn din ochi lui Evangeline. Nu toţi putem 
fi mesageri curajoşi, nu-i aşa? 

Evangeline se forţă să zâmbească, chiar dacă o cuprinse 
groaza. 

— Să... îl avertizez pe Aedion că te duci acolo? 

— Îi spun chiar eu, zise Murtaugh şi îi zburli părul când 
trecu pe lângă ea. Fii atentă când mergi pe gheaţă! o 
avertiză el din nou. 

Darrow nu încercă să îl oprească în clipa în care 
Murtaugh plecă de pe metereze. El părea lent, bătrân şi 
fragil şi totuşi, îşi ţinea fruntea sus şi spatele drept. 

Dacă şi-ar fi putut alege un bunic, el ar fi fost. 
Încordarea acapară chipul lui Darrow când Murtaugh 
dispăru în sfârşit. 

— Neghiob bătrân! spuse Darrow şi îngrijorarea i se citi 
în privire când se întoarse către lupta care se purta în faţa 
ochilor lui. 

Nu mai era om. 

Respirația anevoioasă îi zgâria urechile permanent 
ascuţite de nemuritoare la fiecare pas înapoi spre tabăra 
armatei. Rowan îi rămăsese alături, cuprinzându-i talia cu 
un braţ. 

De când mersese printre lumi şi se întorsese, nu-i 
dăduse drumul nici măcar o dată. 

Încă putea să le vadă. Chiar dacă mergea în linişte pe 
sub copaci, întunericul cedând luminii gri de dinaintea 
răsăritului, vedea fiecare dintre acele lumi prin care 
trecuse. 

Poate că avea să le vadă pentru totdeauna. Poate că, în 
lumea aceasta şi în toate celelalte, doar ea ştia ce se afla 
dincolo de zidurile invizibile care le separau, câte 
vieţuitoare erau şi cum prospera viața; câţi iubeau, urau şi 
se chinuiau să supravieţuiască. 

Atât de multe lumi... Mai multe decât ar fi putut să 
conceapă. Oare aveau să-i bântuie visele pe vecie? Ar fi 
chinuit-o dorinţa de a le explora, deşi abia le zărise? 

Deasupra, crengile pădurii Oakwald formau o reţea 
scheletică, precum gratiile unei cuşti. 

Aşa cum ar fi putut să fie trupul ei şi această lume. 

Ea alungă gândul. Supravieţuise când ar fi trebuit să 
moară, chiar dacă sinele ei muritor... fusese distrus. 
Spulberat. 

Se apropiară de marginea taberei, iar Aelin îşi privi 
mâinile acum uşor îngheţate. 

Transformată în toate felurile. 

— Ce ai să le spui? o întrebă Dorian când se apropiară 
de primii rukhini. 

Erau primele cuvinte rostite de oricare din ei de când 


porniseră înapoi spre tabără. 

— Adevărul, zise Aelin. 

Presupunea că era tot ce le putea oferi, după ceea ce 
făcuse. 

— Îmi pare rău de tatăl tău! îi spuse lui Dorian. 

Vântul rece îi dădu lui Dorian la o parte şuviţele de păr 
de pe frunte. 

— Şi mie, rosti tânărul, cu o mână pe mânerul sabiei 
Damaris. 

Lângă el, Chaol nu vorbea, deşi se uita la rege din când 
în când. Urma să aibă grijă de Dorian. Aşa cum făcuse 
dintotdeauna, presupunea Aelin. 

Trecură de primele păsări ruk, acestea privindu-i, şi îi 
găsiră pe Lorcan, Fenrys, Gavriel şi Elide aşteptând lângă 
corturi. 

Chaol şi Dorian stabiliră în şoaptă să-i adune pe ceilalţi 
nobili şi se îndepărtară. 

Aelin rămase lângă Rowan când se apropiară de curtenii 
lor. Fenrys o studie din cap până în picioare, umflându-şi 
nările când o mirosi. El înaintă un pas clătinându-se, 
groaza apărându-i pe chip. Gavriel se albi la faţă. 

Elide suspină. 

— Ai reuşit, nu-i aşa? 

Dar Lorcan fu cel care răspunse, înţepenind, ca şi când 
ar fi simţit schimbarea care o cuprinsese: 

— Nu... eşti om. 

Rowan mârâi în semn de avertisment. Aelin se uită la ei, 
la cei care oferiseră atât de mult şi aleseseră să o urmeze 
aici, dar a căror soartă era încă aceeaşi. Să reuşească şi 
totuşi, să eşueze întru totul. 

Erawan şi armata lui rămâneau. 

Şi pe ei n-aveau să-i mai ajute nici Aducătoarea-Focului, 
nici cheile Wyrd şi nici zeii. 

— Au dispărut cu totul? întrebă încet Elide. 

Aelin dădu aprobator din cap, urmând să le explice totul, 
tuturor, mai târziu. 

Ucigaşă de zei. Asta era. O ucigaşă de zei. Nu regreta 


deloc. 

— Te simţi diferit? îl întrebă Elide pe Lorcan, referindu- 
se la zeii care nu mai vegheau asupra lor. 

Lorcan îşi ridică privirea la coroanele copacilor ca şi 
când ar fi citit răspunsul în crengile lor încâlcite, 
căutându-l acolo pe Hellas. 

— Nu, recunoscu el. 

— Ce înseamnă, spuse gânditor Gavriel, prima rază de 
soare începând să îi poleiască părul blond, că ei au plecat? 
Există un ţinut de iad al cărui tron este acum gol? 

— Este prea devreme pentru prostii din astea filosofice, 
zise Fenrys şi îi schiţă lui Aelin un zâmbet care nu i se citi 
în privire. 

Acolo era reproşul - nu pentru alegerea ei, ci pentru că 
nu le spusese. Totuşi, încerca să nu dramatizeze. 

Era posibil ca minunatul zâmbet de lup să fie osândit - 
să nu mai apuce multe zile. 

Din cauza ei, era posibil ca toţi să-şi trăiască ultimele 
zile. 

Rowan citi asta în ochii şi pe chipul ei şi-i strânse mai 
puternic talia. 

— Să îi găsim pe ceilalţi! 

XXX 

Stând într-unul dintre corturile elegante de război ale 
khaganului, Dorian îşi întinse mâinile în faţa unui foc făcut 
de el şi tresări. 

— Întâlnirea aia ar fi putut să decurgă mai bine. 

Chaol, care o ţinea în poală pe Yrene de partea cealaltă 
a focului, îşi sucea pe degete vârfurile cosiţei soţiei sale. 

— Chiar aşa. 

Yrene se încruntă. 

— Nu ştiu cum de nu a renunţat, ca să îi lase pe toţi să 
putrezească! Eu aş fi făcut-o. 

— Nu subestima niciodată puterea vinovăţiei când vine 
vorba de Aelin Galathynius, spuse Dorian şi oftă. 

Focul pe care îl invocase pâlpâi. 

— A închis poarta Wyrd. Yrene se încruntă. Pentru asta, 


ar putea măcar să se arate recunoscători. 

— O, sigur sunt, zise Chaol, încruntându-se şi el acum. 
Dar Aelin a promis ceva şi a făcut tocmai pe dos. 

Într-adevăr. Dorian nu prea ştia ce să creadă despre 
alegerea lui Aelin sau despre faptul că le spusese să-l dea 
pe Erawan la schimb, în locul Elenei, şi că zeii o trădaseră 
la rândul lor, Aelin distrugându-i din cauza asta. 

— Tipic, spuse Dorian, încercând să fie amuzant, dar 
nereuşind. 

Într-o anumită măsură, încă avea impresia că se afla în 
acel loc multidimensional. 

Mai ales că oferise o parte din el pentru făurirea 
Lacătului. 

Magia care cu o zi în urmă păruse nesfârşită avea acum 
o limită cât se poată de reală. Da, era un dar puternic, dar 
nu credea că ar mai fi putut vreodată să distrugă castele 
de cleştar sau fortărețe inamice. 

Încă nu ştia dacă era o uşurare. 

Cel puţin îi rămăsese mai multă putere decât ce i se 
oferise lui Aelin. Ea îşi consumase până şi ultimul tăciune 
de magie. Ce avea acum era tot ce rămăsese din ceea ce îi 
dăduse Mala ca să închidă poarta - ca să-i pedepsească pe 
zeii care îi trădaseră pe amândoi. 

Ideea tot îl făcea pe Dorian să se îngreţoşeze, iar când 
îşi aducea aminte că Aelin alesese să îl împingă în afara 
acelui loc, încă scrâşnea din dinţi. Nu din cauza alegerii ei, 
ci a faptului că tatăl lui... 

Avea să se gândească mai târziu la tatăl său. Niciodată. 

Tatăl lui fără nume care, la sfârşit, venise după el. 

Chaol nu-i pusese întrebări şi nici nu insistase în privinţa 
asta, iar Dorian ştia că, oricând ar fi fost pregătit să 
discute, prietenul lui l-ar fi aşteptat. 

— Aelin nu l-a ucis pe Erawan, spuse Chaol. Dar măcar 
nu o să-şi poată aduce fraţii aici vreodată. Sau să 
folosească acele chei ca să ne distrugă pe toţi. Măcar atât. 
Meritul este al ei - al amândurora. 

N-aveau să mai existe coliere şi nici camere sub o 


fortăreață întunecată în care să le ţină. 

Yrene îşi trecu degetele prin părul castaniu al lui Chaol, 
iar Dorian încercă să alunge durerea din piept când văzu 
dragostea care plutea atât de liber între ei. 

El nu îl dispreţuia pe Chaol pentru fericirea lui, dar asta 
nu îl împiedica să simtă o durere în piept de fiecare dată 
când îi vedea. 

De fiecare dată când le vedea pe vindecătoarele din 
Torre şi îşi dorea ca Sorscha să le fi găsit. 

— Deci lumea a fost doar parţial salvată, spuse Yrene. 
Este mai bine decât nimic. 

Dorian zâmbi auzind-o. Deja o adora pe soţia prietenului 
său. Probabil s-ar fi căsătorit şi el cu ea, dacă ar fi avut 
posibilitatea. 

Chiar dacă gândurile i se îndreptau încă spre nord - spre 
o vrăjitoare cu ochi aurii care înfrunta moartea şi nu se 
temea de ea. Oare se gândea la el? Se întreba ce i se 
întâmplase în Morath? 

— Eu şi Aelin încă avem magie, spuse Dorian. Nu la fel 
ca înainte, dar încă o avem. Nu suntem complet 
neajutoraţi. 

— Suficientă cât să îl înfruntaţi pe Erawan? întrebă 
Chaol, grija citindu-se în ochii lui căprui. Era perfect 
conştient de răspuns. Şi cum rămâne cu Maeve? 

— Va trebui să găsim o cale, spuse Dorian şi se ruga să 
fie adevărat. 

Dar nu mai rămăseseră zei la care să se roage. 

XXX 

Cât se spălară în cortul reginei, Elide aruncă un ochi la 
Aelin şi unul la apa minunat de caldă care fusese adusă. 

Şi menţinută caldă de femeia din cada de lângă ea. 

Ca şi când ar fi sfidat întâlnirea îngrozitoare pe care o 
avuseseră cu nobili  khaganatului la întoarcerea 
neaşteptată a lui Aelin. 

Triumfătoare, însă numai în anumite privințe. 

O amenințare fusese eliminată, cealaltă încă ridicând 
probleme. 


Aelin ascunsese bine asta, dar anumite gesturi o puteau 
da de gol: faptul că era complet nemişcată, înclinându-şi 
capul ca un prădător. Dimineaţa, cât fusese luată la 
întrebări şi criticată, cât se ţipase la ea, rămăsese 
încremenită. 

Regina nu mai fusese atât de tăcută din ziua în care 
scăpase de Maeve. 

Şi nu trauma o făcea să îşi plece capul, ci vinovăția. 
Groaza. Ruşinea. 

Cu apa ajungându-i aproape până la umeri în cada înaltă 
şi lungă, Elide fusese cea care îi sugerase să facă o baie, 
astfel încât să îi dea prinţului Rowan şansa de a zbura 
departe ca să se calmeze şi lui Aelin o clipă să se 
liniştească. 

Oricum intenţionase să facă o baie în dimineaţa asta, 
deşi îşi imaginase un alt partener alături. 

Nu că Lorcan ar fi ştiut. De dimineaţă, el doar o sărutase 
pe tâmplă înainte să plece pentru a li se alătura lui Fenrys 
şi Gavriel ca să pregătească mutarea armatei şi 
continuarea marşului spre nord. 

Aelin îşi frecă părul lung care-i acoperea trupul. 
Tatuajele de pe spatele reginei păreau să curgă ca un râu 
negru. 

— Deci nu ţi-ai pierdut de tot magia? o întrebă Elide fără 
să gândească prea mult. 

Aelin îşi îndreptă ochii turcoaz spre ea. 

— Este caldă apa ta? 

Elide pufni, trecându-şi degetele prin apă. 

— Da. 

— Vrei să afli exact câtă mai am. 

— Am voie să aflu? 

— Nu am minţit la întâlnire, spuse Aelin, cu vocea încă 
goală. Ea stătuse acolo şi auzise toate întrebările strigate 
de prinţesa Hasar, văzuse cum prinţul Sariaq se 
încruntase dezaprobator de fiecare dată. Este... Işi ridică 
braţele şi îşi poziţionă mâinile una peste alta în aer, la 
distanţă de treizeci de centimetri. Inainte aici era limita, 


spuse şi-şi mişcă degetele de la mâna de dedesubt. Apoi, 
ridică acea mână până ce ajunse la cinci centimetri faţă de 
cea de sus. Acum este aici. 

— Ai încercat-o? 

— O simt. În ochii turcoaz, în ciuda tuturor lucrurilor pe 
care le făcuse, se vedea oboseala. Seriozitatea. Nu am mai 
simţit o limită până acum. Am simţit-o fără să fiu nevoită 
să o caut. Aelin îşi scufundă capul înspumat în apă, clătind 
bulele şi uleiurile. Nu este chiar atât de impresionant, nu-i 
aşa? 

— Nu mi-a păsat niciodată dacă ai sau nu magie. 

— De ce? Tuturor celorlalţi le-a păsat. 

Era o întrebare directă. Da, în copilărie, mulţi se 
temuseră de puterea pe care o avea Aelin, de ceea ce 
devenea. 

— Nu magia te reprezintă, zise categoric Elide. 

— Nu? Aelin îşi sprijini capul de spătarul căzii. Îmi 
plăcea magia mea. O adoram. 

— Şi faptul că erai om? Elide ştia că nu ar fi trebuit să 
întrebe, dar nu reuşise să se abţină. 

Aelin se uită pieziş la ea. 

— Mai sunt om, în sinea mea, dacă n-am trupul unui om? 

Elide se gândi. 

— Cred că eşti singura persoană care poate să decidă în 
privinţa asta. 

Aelin fredonă, scufundându-se din nou sub apă. 

Când ieşi, Elide o întrebă: 

— Ți-e frică să îl înfrunţi pe Erawan în luptă? 

Aelin îşi cuprinse genunchii, tatuajul întinzându-i-se pe 
spate, şi tăcu o perioadă îndelungată. 

— Mă tem că nu am să ajung la timp în Orynth, spuse în 
sfârşit. Dacă Erawan alege să îşi târâie hoitul până aici ca 
să se lupte cu mine, am să mă ocup atunci de asta. 

— Şi Maeve? Dacă soseşte şi ea cu Erawan? 

Dar Elide ştia răspunsul. Ei urmau să moară. Cu toţii. 

Trebuia să existe o cale să îi învingă pe amândoi. 
Presupunea că Anneith n-avea să le mai fie de folos acum. 


Şi, oricum, poate că era timpul să se bazeze pe propria-i 
persoană, chiar dacă sincronizarea ar fi putut fi mult mai 
bună. 

— Ce multe întrebări, lady din Perranth... 

Elide se îmbujoră şi se întinse după săpun, frecându-şi 
braţele. 

— Scuze! 

— Acum înţelegi de ce nu te-am lăsat să depui 
jurământul de sânge? 

— Masculii Fae te provoacă tot timpul. 

— Da, dar îmi place că nu eşti legată de mine, zise şi 
oftă uşor. Nu am plănuit nimic din toate astea. 

— Ce? 

— Să supraviețuiesc Lacătului. Porții. Să fiu chiar 
nevoită să... conduc. Să trăiesc. Se pare că sunt într-o zonă 
necunoscută. 

Elide se gândi şi scoase apoi inelul auriu de pe deget. 
Inelul Silbei - nu al Malei. 

— Poftim, spuse întinzând inelul între căzile lor, spuma 
curgându-i de pe degete. 

Aelin clipi văzând inelul. 

— De ce? 

— Pentru că, din noi două, este mai probabil ca tu să îi 
înfrunţi pe Erawan şi Maeve. 

Aelin nu se întinse după inel. 

— Aş prefera să îl păstrezi. 

— Iar eu aş prefera să îl ai, o provocă Elide, uitându-se 
în ochii reginei. Nu ai dăruit destule, Aelin? o întrebă 
încetişor. Nu vrei să laşi pe nimeni dintre noi să facă un 
lucru pentru tine? 

Aelin îşi cobori privirea la inel. 

— Am eşuat. Îţi dai seama, nu-i aşa? 

— Ai pus cheile înapoi în poartă. Nu e un eşec. Şi chiar 
dacă nu ai fi reuşit să o faci, tot ţi-aş fi dat inelul. 

— Îi sunt datoare mamei tale şi trebuie să mă asigur că 
ai să supravieţuieşti. 

Lui Elide i se strânse inima. 


— Eşti datoare mamei mele să supraviețuieşti, Aelin, 
zise şi se aplecă mai mult, aproape împingându-i inelul în 
faţă. Ia-l! Dacă nu pentru mine, atunci pentru ea. 

Aelin se uită din nou la inel şi apoi îl luă. 

Elide încercă să nu ofteze când regina şi-l puse pe deget. 

— Mulţumesc, şopti Aelin. 

Elide era pe cale să-i răspundă când se deschiseră 
clapele cortului, aerul rece intrând şuierând... împreună cu 
Borte. 

— Nu m-ai invitat să fac o baie? întrebă călăreaţa, 
încruntându-se teatral la regină. 

Aelin zâmbi. 

— Credeam că rukhinii sunt prea duri ca să facă baie. 

— Vezi cât de frumos îşi îngrijesc bărbaţii părul? Nu 
crezi că asta implică o obsesie pentru curăţenie? Borte 
păşi prin cortul regal şi se aşeză pe taburetul de lângă 
cada reginei. Nu părea să îi pese că regina şi Elide erau 
dezbrăcate. 

Elide se forţă din răsputeri să nu se acopere. Cel puţin 
cu Aelin în cada alăturată, marginea căzii era destul de 
înaltă ca să le ofere intimitate. Dar cu Borte care stătea 
astfel deasupra lor... 

— Uite ce cred, afirmă Borte, dând un bobârnac unei 
cosiţe. 

Aelin schiţă un zâmbet. 

— Hasar este capricioasă şi rece. Sartag este obişnuit cu 
condiţiile astea şi nu îi pasă. Kashin încearcă să se 
adapteze situaţiei, pentru că este al naibii de drăguţ, dar 
pe toţi îi nelinişteşte puțin că o să mărşăluim spre o sută 
de mii de soldaţi, posibil mai mulţi pe drum, şi că Erawan 
nu este mort. Nici Maeve. Aşadar, sunt supăraţi. Te 
agreează, dar sunt supăraţi. 

— Atâta am înţeles şi eu, spuse sec Aelin, când Hasar m- 
a făcut „vacă proastă”. 

Elide se forţă să nu sară spre prinţesă. Şi, după mârâitul 
masculilor Fae, chiar şi al lui Lorcan, pe toţi zeii, îşi dădu 
seama că şi lor le fusese la fel de greu. 


Aelin pur şi simplu îşi înclinase capul spre prinţesă şi 
zâmbise. La fel cum zâmbea acum. 

Borte ignoră cuvintele lui Aelin. 

— Hasar se adresează oricui aşa. Eşti într-o companie 
selectă. Aelin zâmbi din nou auzind-o. Dar nu am venit ca 
să vorbesc despre asta. Vreau să discut despre noi două. 

— Subiectul meu preferat, spuse Aelin, chicotind puţin. 

Borte zâmbi. 

— Eşti în viaţă. Ai reuşit. Toţi am crezut că ai să mori, 
spuse şi făcu un gest ca şi când şi-ar fi tăiat gâtul ca să 
evidenţieze faptul, iar Elide se crispă. Probabil Sartag o să 
mă pună să conduc în luptă unul din flancuri, dar am mai 
făcut-o şi am făcut-o bine. Zâmbi mai larg. Vreau să 
conduc flancul tău. 

— Nu am un flanc. 

— Atunci, cu cine ai să intri în luptă? 

— Nu m-am gândit atât de departe, spuse Aelin ridicând 
o sprânceană. De vreme ce mă aşteptam să mor. 

— Ei bine, când te gândeşti, aşteaptă-te să fiu în văzduh, 
deasupra ta. Nu aş vrea ca lupta să fie plictisitoare. 

Doar rukhinii cu ochi aprigi ar fi avut curajul să spună 
că înfruntarea a o sută de mii de soldaţi era plictisitoare. 

Dar înainte ca Aelin să poată spune ceva sau Elide să o 
întrebe pe Borte dacă păsările ruk erau pregătite 
împotriva balaurilor, călăreaţa ruk dispăru. 

Când Elide se uită la Aelin, chipul reginei era sobru. 

Aelin dădu din cap spre clapele cortului. 

— Ninge. 

— Ninge deja de câteva zile, aproape încontinuu. 

Aelin înghiţi zgomotos. 

— Este zăpada nordică. 

XXX 

Furtuna izbise tabăra atât de aprig încât Nesryn şi 
Sartaq dăduseră ordin păsărilor ruk să se ascundă restul 
zilei şi pe timpul nopţii ca şi când, intrând în Terrasen cu 
câteva zile înainte, ar fi adus iarna cu ele. 

— Continuăm spre nord, spunea Kashin, stând întins 


lângă foc în cortul uriaş al lui Hasar. 

— Ca şi când am avea de ales, zise Hasar, sorbind din 
vinul fiert. Am ajuns până aici. Am putea la fel de bine să 
mergem tocmai până în Orynth. 

Nesryn, care stătea pe o canapea joasă lângă Sartag, 
încă se întreba ce căuta mai exact la întâlnirile astea. Se 
mira că stătea cu prinții şi alături de moştenitorul 
khaganatului. 

Împărăteasă. Cuvântul părea să o urmărească la orice 
pas. 

— Oamenii noştri s-au mai confruntat cu astfel de 
riscuri, spuse Sartag. O să le înfruntăm din nou. 

Într-adevăr, Sartag se culcase târziu în ultimele 
săptămâni, citind istorisirile şi jurnalele războinicilor 
khaganatului şi ale liderilor din generaţiile trecute. Pentru 
asta, ei aduseseră un cufăr din khaganat. Sartaq îi spusese 
că pe majoritatea le citise deja, dar că nu strica să îşi 
amintească. 

Dacă le dădea o şansă împotriva celor o sută de mii de 
soldaţi, nu se plângea. 

— N-o să-i înfruntăm dacă nu se potoleşte furtuna, spuse 
Hasar, încruntându-se la clapele închise ale cortului. După 
ce mă întorc în Antica, n-am să mai plec niciodată. 

— Nu îţi place aventura, soro? 

Kashin schiţă un zâmbet. 

— Nu într-un iad îngheţat, mormăi Hasar. 

Nesryn râse încet, iar Sartaq îi cuprinse nonşalant şi 
uşor umerii cu braţul. 

— Mergem mai departe, spuse Sartag. Tocmai până la 
zidurile Orynthului. Asta am jurat, şi o să ne respectăm 
promisiunea. 

Nesryn s-ar fi îndrăgostit de el doar pentru acea 
afirmaţie. Se rezemă de el, savurând căldura, mulţumindu- 
i în tăcere. 

— Atunci să ne rugăm ca furtuna asta să nu ne 
încetinească atât de mult încât să nu mai avem ce apăra 
din Orynth, zise Kashin. 


CAPITOLUL 
102 


Ca el să fie examinat, ei eliberaseră o cămăruţă din 
apropierea Marii Săli. 

Cele câteva lumânări în plus alungau întunericul, 
aruncând o lumină pâlpâitoare pe pietrele din jurul mesei 
pe care îl întinseseră. 

Lysandra zăbovi lângă uşă când se uită spre trupul 
înfăşurat în cearşaf din spatele camerei. 

Ren stătea în genunchi în faţa lui, plecându-şi capul, aşa 
cum făcea deja de câteva ore. De când, la apus, primise 
vestea că Murtaugh murise doborât de soldaţii valgi când 
căutase să le oprească valul peste zidurile oraşului. 

Ei îl aduseseră pe Murtaugh înapoi de pe zidul oraşului, 
înconjurat de un grup de soldaţi. 

Chiar şi de la înălţime, venind în zbor cu vrăjitoarele 
după ce Morathul dăduse din nou ordinul să se oprească, 
Lysandra auzise strigătele lui Ren. Văzuse de deasupra 
cum Ren alergase pe metereze spre trupul purtat pe 
străzile oraşului. 

Aedion ajunsese acolo în câteva secunde şi îl ţinuse în 
picioare pe Ren când tânărul lord plânsese şi aproape îl 
cărase aici, în ciuda rănilor prinţului. 

Şi, astfel, rămase şi Aedion de veghe lângă Ren în tot 
acest timp, cu o mână pe umărul lui. 

Lysandra venise cu Evangeline. O îmbrăţişase pe fată 
când izbucnise în plâns şi rămăsese prin preajmă când 
Evangeline se dusese lângă trupul lui Murtaugh ca să îl 
sărute pe frunte - era tot ce permitea cearşaful să se vadă, 
după ceea ce-i făcuseră valgii. 

La sosirea lui Darrow şi a celorlalţi, ea îşi însoţise 
protejata afară din cameră. 

Lysandra nu se deranjase să se uite la Darrow sau la 


ceilalţi care nu îndrăzniseră să facă ce făcuse Murtaugh. 
Ei aflaseră că moartea lui adunase oamenii pe zid, 
făcându-i să răstoarne turnul de asediu şi obţinând, astfel, 
o victorie norocoasă şi costisitoare. 

Lysandra o ajutase pe Evangeline să se îmbăieze, se 
asigurase că avea să primească o mâncare caldă şi o 
pregătise de culcare înainte să se întoarcă. 

Pe Aedion îl găsise stând încă lângă Ren, cu mâna pe 
umărul lordului îngenuncheat. 

Aşadar, ea zăbovise acolo, în pragul uşii, stând de veghe 
în timp ce îşi recăpăta puterile, în timp ce rănile i se 
vindecau centimetru cu centimetru. 

Aedion îi şopti ceva lui Ren şi îşi retrase mâna. Ea se 
întrebă dacă erau primele lui cuvinte din ultimele ore. 

Aedion se întoarse atunci spre Lysandra, clipind. Era 
pustiit. Devastat. Extenuat şi mâhnit, purta o povară pe 
care ea nu suporta să o vadă. 

Până şi mersul lui Aedion, de obicei ţanţoş, era doar un 
târşâit. 

Ea îl urmă afară, aruncând doar o privire spre locul 
unde Ren era încă în genunchi, cu capul plecat şi 
înconjurat de o linişte apăsătoare. 

Lysandra ţinu pasul lângă Aedion când el coti spre sala 
de mese. La ora asta, mâncarea era puţină, dar ar fi găsit 
ceva. Pentru amândoi. S-ar fi dus la vânătoare, dacă ar fi 
fost nevoie. 

Când deschise gura ca să îi spună asta lui Aedion, 
lacrimile curseră pe chipul lui, brăzdând sângele şi 
murdăria. 

Lysandra se opri, trăgându-l ca să-l determine să stea 
locului. 

El nu se uită în ochii ei când ea îi şterse lacrimile de pe 
un obraz şi apoi de pe celălalt. 

— Ar fi trebuit să fiu pe zidul vestic, spuse Aedion cu 
vocea spartă. 

Lysandra ştia că niciun cuvânt nu l-ar fi consolat. 
Aşadar, îi şterse din nou lacrimile, lacrimi pe care le lăsa 


să curgă doar în acest hol întunecat, după ce toţi ceilalţi 
plecaseră la culcare. 

lar când tot nu se uită în ochii ei, ea îi cuprinse faţa, 
ridicându-i capul. 

Pentru o clipă, o eternitate, ei se uitară unul la celălalt. 

Ea nu putea suporta tristeţea şi suferinţa de pe chipul 
lui. 

Lysandra se ridică pe vârfuri şi îşi atinse buzele de ale 
lui, oferindu-i un sărut tandru, o promisiune a vieţii când îi 
ameninţa moartea. 

Se retrase şi văzu că Aedion era la fel de distras ca 
înainte. 

Aşadar, îl sărută din nou şi zăbovi lângă gura lui când 
şopti: 

— A fost un om bun. Un om curajos şi generos, ca şi tine. 
Îl sărută a treia oară. Iar când o să se termine războiul 
ăsta, oricum s-ar termina, eu tot am să-ţi fiu alături, ori în 
viaţa asta, fie în cealaltă, Aedion. 

El închise ochii, ca şi când i-ar fi sorbit cuvintele. Pieptul 
i se înălţă, umerii lui laţi tremurând. 

Apoi deschise ochii, acum o flacără de turcoaz pur, 
alimentat de tristeţe, furie şi sfidare a morţii din jurul lor. 

Cu o mână îi apucă mijlocul, iar cu cealaltă îi răsfiră 
părul şi îi înclină capul pe spate în timp ce o sărută. 

Sărutul îi străbătu oasele mereu schimbătoare, iar ea îi 
cuprinse gâtul cu braţele când îl îmbrăţişă strâns. 

Singuri în holul întunecat şi liniştit, moartea pândind pe 
câmpul de luptă din apropiere, Lysandra se oferi acelui 
sărut aprins, lui Aedion, incapabilă să îşi înăbuşe geamătul 
când limbile lor se atinseră. 

Sunetul îl făcu să se dezlănţuie, iar Aedion o răsuci, 
lipind-o de zid. Ea se arcui, disperată să îl simtă lipit de 
trupul ei. Aedion mormăi în gura ei, iar mâna de pe şoldul 
Lysandrei alunecă spre coapsă, ridicându-i-o în jurul taliei 
lui când se împinse exact unde avea nevoie tânăra să-l 
simtă. 

Aedion îşi dezlipi buzele de ale ei şi începu să îi 


exploreze gâtul, maxilarul şi urechea. Ea îi şopti numele, 
trecându-şi mâinile pe spatele lui puternic în timp ce 
acesta se încordă la atingerea ei. 

Işi dorea tot mai mult. 

Mai mult din viaţa asta, din focul care să alunge toate 
umbrele. 

Mai mult din el. 

Lysandra îi atinse pieptul cu mâinile, înfigându-şi 
degetele în reverele jachetei lui, căutând căldura pielii de 
dedesubt. Aedion doar o muşcă uşor de ureche, trecându- 
şi dinţii peste maxilarul ei şi o sărută din nou, făcând-o să 
geamă iarăşi. 

Zgomotul paşilor de pe hol şi dresul unei voci îl făcură 
pe Aedion să se oprească. 

Probabil că erau prea zgomotoşi... 

Dar Aedion nu se clinti, deşi Lysandra îşi luă piciorul din 
jurul taliei lui chiar în clipa în care santinela trecu mai 
departe privind în jos. 

Trecu repede mai departe. 

Aedion îl urmări pe bărbat în tot acest timp, fără ca în 
privirea lui să se vadă ceva uman. Era un prădător care îşi 
găsise în sfârşit prada. 

Nu, nu prada. Niciodată pentru el. 

Ci partenera. 

Când santinela dispăru după colţ, alergând fără îndoială 
ca să zică tuturor ce întrerupsese, iar Aedion se aplecă să 
o sărute din nou, Lysandra îl opri uşor, lipindu-şi palma de 
buzele lui. 

— Mâine, spuse ea încet. 

Aedion mormăi, deşi fără să o muşte. 

— Mâine, îi repetă şi îl sărută pe obraz, desprinzându-se 
din braţele lui. Supravieţuieşte zilei de mâine luptând şi... 
o să continuăm. 

El respira sacadat şi în ochii lui se citea neîncrederea. 

— Ai făcut-o din milă? 

O întrebare jalnică. 

Lysandra îşi trecu mâna pe obrazul lui acoperit de barbă 


şi îl sărută pe gură. Îşi permise să îl guste din nou. 

— Am făcut-o pentru că m-am săturat de moarte. Şi 
aveam nevoie de tine. 

Aedion scoase încet un sunet îndurerat, aşadar Lysandra 
îl sărută o ultimă dată, ba chiar îşi trecu limba peste 
marginea buzelor lui. Se sărutară, iar apoi se îmbrăţişară 
din nou, atingându-se, pipăindu-se şi gustându-se. 

Însă Lysandra reuşi să se îndepărteze încă o dată, 
gâfâind la fel ca el. 

— Mâine, Aedion, îi şopti ea. 

XXX 

— Ne-au mai rămas destule în arsenal pe care să le 
folosească arcaşii noştri încă trei zile, poate patru, dacă 
fac economie, spuse lordul Darrow cu braţele încrucişate 
când citi inventarul. 

Manon nu îl displăcea pe bătrân - o parte din ea chiar îi 
admira autoritatea de fier, dar consiliile de război din 
fiecare seară începeau să o obosească. 

Mai ales că aduceau ştiri tot mai triste. 

Cu o zi în urmă, mai fusese unul în picioare în camera 
asta. Lordul Murtaugh. 

Azi, doar nepotul lui stătea pe un scaun, cu ochii roşii. 
Ca o fantomă. 

— Proviziile de mâncare? întrebă Aedion din cealaltă 
parte a mesei. 

Şi prinţul-general arătase mai bine cândva. Cu toţii 
arătaseră mai bine. Fiecare chip din camera asta afişa 
aceeaşi expresie tristă şi obosită. 

— Avem mâncare cel puţin pentru o lună, spuse Darrow. 
Dar asta nu o să conteze dacă nu o să aibă cine să apere 
zidurile. 

Căpitanul Rolfe se apropie de masă. 

— Suliţele de foc sunt din ce în ce mai puţine. O să fim 
norocoşi dacă o să ne ajungă mâine. 

— Atunci să le economisim şi pe ele, spuse Manon. Să le 
folosim pentru orice valg de rang superior care ajunge 
peste zidurile oraşului. 


Rolfe dădu din cap aprobator. Încă un bărbat pe care îl 
admira cu o oarecare invidie - deşi lăudăroşenia lui putea 
fi enervantă. 

Era dificil să nu se uite la uşile închise ale camerei. 
Unde ar fi trebuit să aştepte Asterin şi Sorrel. Păzind. 

În schimb, acolo stăteau Petrah şi Bronwen. Nu ca 
aghiotantă şi locţiitoarea ei, ci doar ca reprezentante ale 
propriilor sabaturi. 

— Să spunem că facem ca săgețile să ajungă patru zile, 
zise încruntată Ansei din Briarcliff. Şi suliţele de foc trei 
zile, dacă le folosim cumpătat. După ce se termină, ce ne 
rămâne? 

— Catapultele încă funcţionează, spuse o nobilă Fae cu 
părul argintiu. 

— Totuşi, sunt menite să producă pagube la distanţă pe 
câmp, spuse prinţul Galan care, ca şi Aedion, avea ochii lui 
Aelin. Nu pot fi folosite în lupta de aproape. 

— Atunci avem săbii, spuse răguşit Aedion. Şi curaj. 

Manon ştia că şi curajul era tot mai puţin. 

— Le putem ţine la distanţă pe vrăjitoarele Dinţi-de-fier, 
spuse Manon, dar putem să vă ajutăm să păziţi şi zidurile. 

Într-adevăr, se luptau cu un val neobosit care nu se 
potolea. _ 

— Aşadar, ăsta e sfârşitul? întrebă Ansei. În patru, cinci 
zile o să ne oferim gâturile Morathului? 

— Luptăm până la ultimul, mormăi Aedion. Până la 
ultimul! 

Nici măcar lordul Darrow nu obiectă când îl auzi. 
Aşadar, ei plecară, întâlnirea încheindu-se. 

Nu mai era nimic de discutat. In câteva zile, toţi aveau 
să fie mâncare pentru ciori. 

Furtuna le forţase armata să se oprească. 

În prima dimineaţă, fusese atât de aprigă încât Rowan 
nu reuşise să vadă la câţiva paşi în faţă. Păsările ruk 
rămăseseră la sol şi fuseseră trimise doar cele mai dure 
iscoade - pe jos. 

Aşadar, armata stătea pe loc. La mai puţin de optzeci de 
kilometri de graniţa Terrasenului. La o săptămână distanţă 
de Orynth. 

Dacă Aelin ar fi avut toate puterile ei... 

Nu toate puterile. Nu le mai avea, îşi aminti Rowan când 
se afla în cortul lor de război, partenera, soţia şi regina lui 
stând pe o canapea joasă lângă el. 

Nu prea ştia... cum erau puterile depline ale lui Aelin. 
Probabil cum fuseseră la Mistward, când încă şi le limita. 
Nu la fel de slabe ca atunci când sosise, dar nici atât de 
intense ca atunci când încercuise tot oraşul Doranelle cu 
focul ei. 

Cu siguranţă nu suficiente ca să îl înfrunte pe Erawan şi 
să supravieţuiască. Şi pe Maeve. 

Lui nu îi păsa dacă ea avea toată puterea soarelui sau 
nici măcar un tăciune. 

Afară, vântul şuiera, cortul clătinându-se. 

— Mereu este atât de rău? întrebă Fenrys, încruntându- 
se la pereţii cortului care tremura. 

— Da, spuseră Elide şi Aelin, apoi zâmbiră. 

Era un miracol să vadă acel zâmbet de pe buzele lui 
Aelin, dar al lui Elide dispăru când zise: 

— Furtuna asta ar putea dura câteva zile, iar zăpada să 
măsoare un metru. 

Lorcan, care zăbovea lângă coşul cu cărbuni, mormăi. 

— Chiar dacă se opreşte ninsoarea, tot trebuie să 


înfruntăm zăpada. Soldaţii o să-şi piardă degetele de la 
mâini şi picioare în ger şi umezeală. 

Lui Aelin îi pieri zâmbetul. 

— Am să topesc cât mai multă posibil. 

Plănuia să se ţină de cuvânt, fiind în stare să se epuizeze 
ca să reuşească. Dar împreună, dacă şi-ar fi unit puterile, 
forţa magiei lui Rowan ar fi putut fi îndeajuns cât să facă o 
potecă, să încălzească armata. 

— Tot o să avem o armată care soseşte epuizată în 
Orynth, spuse Gavriel scărpinându-se în barbă. 

Câte zile îl văzuse Rowan privind spre nord, spre fiul 
care lupta în Orynth? Întrebându-se, fără îndoială, dacă 
Aedion trăia încă. 

— Ei sunt profesionişti, zise sec Fenrys. Fac faţă. 

— Ocolişul doar o să-i epuizeze şi mai mult, se auzi 
Lorcan. 

— Ultima dată, am auzit că Morathul controlează 
Perranthul, rosti Rowan. Elide tresări îndurerată auzindu-l. 
Nu o să riscăm să traversăm prin apropiere. Nu când ar 
putea însemna să intrăm într-un conflict care doar ne-ar 
întârzia sosirea în Orynth şi ne-ar împuţina la număr. 

— M-am uitat la hărţi de zece ori. Gavriel se încruntă 
spre locul unde erau întinse pe masa de lucru. Nu există o 
altă cale spre Orynth fără să ne apropiem prea mult de 
Perranth. 

— Dacă avem noroc, spuse Fenrys, furtuna asta a lovit 
tot nordul şi poate a îngheţat o parte din armata 
Morathului pentru noi. 

Rowan se îndoia că erau atât de norocoşi, cuprins fiind 
de senzaţia că orice noroc ar fi avut fusese consumat de 
femeia care-i stătea alături. 

Aelin se uită la el, serioasă şi obosită. Rowan nu-şi putea 
imagina cum se simţea. Ea îşi cedase toată fiinţa, 
renunţase la umanitatea şi magia ei. Partenerul său ştia că 
prima îi lăsase acea expresie bântuită şi rănită în privire şi 
care o făcea să se simtă străină în propriul corp. 

Cu o seară în urmă, Rowan nu se grăbise să-i facă din 


nou cunoştinţă cu unele părţi ale corpului ei. Şi cu unele 
din ale lui. Îşi petrecuse şi mult timp făcând asta, până ce 
acea expresie bântuită dispăruse, până ce ea se zvârcolise 
sub el, arzând în timp ce o pătrundea. Nu-şi împiedicase 
lacrimile să curgă, chiar dacă se transformaseră în abur 
înainte să îi atingă corpul, vărsând şi ea lacrimi la rândul 
ei, strălucitoare ca argintul în foc în timp ce îl ţinea strâns. 

Totuşi, în dimineaţa asta, când o trezise cu săruturi pe 
maxilar şi gât, acea expresie bântuită revenise, fără să mai 
plece. 

Mai întâi, cicatricile ei. Apoi, trupul muritor de om. 

Renunţase la destule lucruri. El ştia că ea plănuia să 
renunţe la şi mai multe. 

O cercetaşă rukhină o strigă pe regină de la clapele 
cortului, iar Aelin îi ordonă încet să intre. Dar cercetaşa 
băgă doar capul, cu ochii mari. Zăpada îi acoperea gluga, 
sprâncenele şi genele. 

— Maiestate, Maiestăţile Voastre, se corectă ea, 
uitându-se la el. Rowan nu se deranjă să îi spună că el era 
şi avea să rămână întotdeauna doar „înălţimea sa”. Trebuie 
să veniţi! Cercetaşa gâfâia destul de tare încât să scoată 
aburi în aerul rece care intra prin clapele cortului. Toţi! 

Ei avură nevoie de câteva minute să se îmbrace cu 
hainele călduroase şi să se pregătească pentru zăpadă şi 
vânt. 

Dar apoi, înaintară cu toţii încet prin nămeţi, cercetaşa 
călăuzindu-i pe lângă corturile pe jumătate înzăpezite. Nici 
măcar sub copaci nu se puteau adăposti. 

Totuşi, ajunseră la marginea taberei, zăpada orbitoare 
viscolind pe lângă ei şi ascunzând locul spre care arătă 
cercetaşa când spuse „Uitaţi!” 

Lângă el, Aelin se poticni un pas. Rowan se întinse spre 
ea ca să o împiedice să cadă. 

Dar nu cădea. Se înclinase în faţă - ca şi când ar fi vrut 
să alerge înainte. 

Rowan văzu în sfârşit la ce se uita ea, cine ieşise dintre 
copaci. 


Înconjurat de zăpadă, era aproape invizibil în haina albă 
de blană. Ar fi fost invizibil dacă n-ar fi fost flacăra aurie 
care pâlpâia între coarnele lui mândre. 

Lordul Nordului. 

lar la picioarele lui şi peste tot în jur... Neamul 
Mititelelor. 

Cu zăpada lipindu-i-se de gene, Aelin scoase un sunet 
când cea mai apropiată fiinţă îşi îndoi mâna, făcându-le 
semn ca şi când ar fi spus: „Urmaţi-ne!” 

Ceilalţi se holbară tăcuţi la cerbul măreț care venise să 
îi salute. 

Să o îndrume spre casă pe regina Terrasenului. 

Dar apoi, vântul începu să şoptească, şi nu era cântecul 
pe care îl auzea de obicei Rowan. 

Nu, era o voce pe care o auziră cu toţii când trecu pe 
lângă ei. 

„Orynthul este osândit, moştenitoare a lui Brannon. 
Trebuie să te grăbeşti!” 

Un fior care nu avea nicio legătură cu frigul îl străbătu 
pe Rowan. 

— Furtuna, spuse Aelin deodată, cuvintele fiind înghiţite 
de zăpadă. 

„Trebuie să te grăbeşti. O să-ţi arătăm calea, rapidă şi 
nevăzută.” 

Aelin înţepeni şi-i zise vocii, veche precum copacii, la fel 
de veche precum pietrele dintre ei: 

— Deja m-ai ajutat de multe ori. 

„Şi tu ai dăruit multe, moştenitoare a lui Brannon. Noi, 
cei care ne amintim de el, ştim că ar fi făcut o asemenea 
alegere, dacă ar fi fost posibil. Pădurea Oakwald nu o să 
uite niciodată de Brannon sau de moştenitoarea lui.” 

Aelin se îndreptă şi studie copacii, vântul care viscolea 
zăpada. 

„Dryad.” Acesta era cuvântul pe care îl căuta el. Dryad. 
Un spirit al copacului. 

— Care este preţul tău? întrebă Aelin, vocea ei fiind mai 
puternică acum. 


— Chiar vrei să întrebi? mormăi Fenrys. 

Rowan mârâi la el. 

Dar Aelin rămase nemişcată cât aşteptă ca dryadul să-i 
răspundă. Vocea pădurii Oakwald, a Neamului Mititelelor 
şi a fiinţelor care aveau demult grijă de ea. 

„O lume mai bună, răspunse în sfârşit dryadul. Chiar şi 
pentru noi.” 

XXX 

Armata se agita cât se pregăti de marş, ca să se 
grăbească spre nord. 

Dar Aelin îl târî pe Rowan în cortul lor, spre teancul de 
cărţi aduse de Chaol şi Yrene din continentul sudic. 

Ea îşi trecu degetul peste titluri, căutând, studiind. 

— Ce faci? o întrebă partenerul ei. 

Aelin ignoră întrebarea şi fredonă când găsi cartea pe 
care o căuta. O răsfoi, atentă să nu rupă paginile vechi. 

— Poate că sunt o vacă proastă, dar nu fără opţiuni 
mormăi ea, rotind cartea ca să îi arate lui Rowan pagina pe 
care o căuta. 

Ochii lui Rowan scânteiară. 

„Mă incluzi şi pe mine în complotul ăsta, prinţesă?” 

Aelin zâmbi. „Nu vreau să te simţi ignorat.” 

El îşi înclină capul. 

— Atunci, trebuie să ne grăbim! 

Ascultând zgomotul armatei care se pregătea în afara 
cortului lor, Aelin dădu aprobator din cap. Şi începu. 

Cu transpiraţia şi sângele care-i curgeau îngheţând 
rapid, Aedion gâfâi când se rezemă de zidurile distruse ale 
oraşului şi privi inamicul din tabără retrăgându-se pentru 
seara asta. 

Era un fel de glumă proastă, o tortură, ca războinicii 
Morathului să se oprească la fiecare apus. Ca şi când ar fi 
fost oarecum civilizaţi, ca şi când fiinţele care-i infestau pe 
atât de mulţi dintre soldaţii de dedesubt ar fi avut nevoie 
de lumină. 

El ştia de ce Erawan ordonase să îi obosească zi de zi, să 
le distrugă moralul, asta fiind mai rău decât să îi lase să 
moară în glorie. 

Erawan nu îşi dorea o simplă victorie, ci ca ei să i se 
predea. Să-l implore să se termine, să îi omoare, să îi 
conducă. 

Aedion scrâşni din dinţi când cobori pe metereze 
şchiopătând, lumina şi căldura scăzând cu repeziciune. 

Cinci zile. 

Armele pe care le estimaseră că ar fi ajuns la epuizare în 
trei sau patru zile rezistaseră până azi. Până acum. 

Pe zid, unul dintre mycenieni aruncă o limbă de foc 
asupra unui valg care tot încerca să urce pe scara de 
asediu. Unde ardea aceasta, demonii cădeau. 

Rolfe stătea lângă femeia care folosea sulița de foc, faţa 
fiindu-i la fel de însângerată şi transpirată ca a lui Aedion. 

O mână cu armură neagră se apucă de meterezele de 
lângă Aedion când el trecu mai departe, voind să se 
prindă. 

Abia uitându-se, Aedion lovi cu scutul vechi. Un țipăt tot 
mai slab fu singura lui confirmare că soldatul inamic 
căzuse la pământ. 


Rolfe zâmbi macabru când Aedion se opri, simțind 
greutatea armurii ca pe o mie de tone. În aer, vrăjitoarele 
Crochan şi Dinţi-de-fier treceau înapoi peste zidurile 
oraşului, mantiile roşii atârnând peste mături, aripile de 
piele bătând neregulat. Aedion privi cerul până ce văzu 
balaurul fără călăreaţă pe care îl căuta în fiecare zi şi 
seară. 

Reperându-l şi ea, Lysandra se înclină şi începu să 
coboare încet spre zidul oraşului. 

Atât de mulţi morţi! Tot mai mulţi în fiecare zi. Vieţile 
pierdute îi îngreunau fiecare pas. Nu putea face nimic 
pentru a îndrepta lucrurile. 

— Arcaşii nu mai au săgeți, îi spuse Aedion lui Rolfe în 
loc de salut când Lysandra se apropie, cu sângele ei şi al 
altora pe aripi şi piept. 

Rolfe făcu semn din bărbie spre războinica myceniană 
care încă trăgea din când în când cu sulița de foc. 

Lysandra ateriză, transformându-se într-o sclipire şi, 
instantaneu, ajunse lângă Aedion, ascunsă sub braţul pe 
care-şi purta scutul. Un sărut uşor şi rapid fu singurul lor 
salut. Singurul lucru pe care el îl aştepta cu nerăbdare în 
fiecare seară. 

Câteodată, după ce erau bandajaţi şi mâncau ceva, 
reuşea să capete mai mult de atât. Adesea, nu se deranjau 
să se spele înainte să găsească o firidă umbrită. Apoi, nu 
mai exista decât ea; nu mai contau decât perfecțiunea ei şi 
micile sunete pe care le scotea când o lingea pe gât, când 
mâinile lui îi explorau foarte încet fiecare centimetru al 
trupului, lăsând-o să impună ritmul, să îi arate şi să îi 
spună cât de departe voia să meargă. Însă nu până la acea 
împreunare finală... nu încă. 

Era ceva pentru care să trăiască amândoi - acela era 
jurământul lor nerostit. 

Ea duhnea a sânge valg, dar Aedion o sărută din nou pe 
tâmplă înainte să se uite din nou la Rolfe. Lordul piraţilor 
zâmbi macabru, perfect conştient că, probabil, acestea 
aveau să fie ultimele lor zile. Ultimele ore. 


Războinica myceniană îşi îndreptă din nou sulița de foc, 
iar valgul rămas se rostogoli în întuneric, doar nişte oase 
topite şi pânză fluturândă. 

— Asta e ultima, spuse încet Rolfe. 

Lui Aedion îi luă o clipă ca să îşi dea seama că nu se 
referea la ultimul soldat din seara asta. 

Războinica myceniană lăsă sulița de foc cu un zgomot 
metalic. 

— S-au terminat suliţele de foc, spuse Rolfe. 

XXX 

Întunericul se lăsă peste Orynth, atât de dens încât până 
şi flăcările castelului se micşorară. 

Pe meterezele castelului, cu Darrow stând tăcut lângă 
ea, Evangeline privi rândurile soldaţilor venind încet de pe 
ziduri şi din aer. 

Tobele începură să bată. 

Ritmul era ca o bătaie a inimii, ca şi când armata 
inamică de pe câmp ar fi fost o bestie mare care se trezea, 
pregătindu-se acum să îi devoreze. 

În majoritatea zilelor, băteau toba de la răsărit la apus, 
zgomotul fiind înghiţit de vuietul luptei. Faptul că 
începuseră din nou odată cu apusul soarelui... Stomacul ei 
se agită. 

— Mâine, şopti lordul Sloane din locul unde stătea lângă 
Darrow. Sau poimâine. Atunci o să se termine. 

Nu se aşteptau la o victorie. Evangeline ştia asta acum. 

Darrow nu spuse nimic, iar lordul Sloane îl bătu uşor pe 
umăr înainte să intre în clădire. 

— Ce se întâmplă la sfârşit? îndrăzni Evangeline să îl 
întrebe pe Darrow. 

Bătrânul privi peste oraş, câmpul de luptă fiind învăluit 
în beznă. 

— Fie ne predăm, spuse el răguşit, şi Erawan ne 
înrobeşte pe toţi, fie luptăm până murim cu toţii. 

Erau nişte cuvinte atât de dure şi totuşi, tinerei îi plăcea 
că nu îi ascundea nimic. 

— Cine o să decidă ce facem? 


Ochii lui gri îi studiară chipul. 

— O să fie răspunderea noastră, a lorzilor din Terrasen. 

Evangeline dădu din cap. Focurile din tabăra inamică se 
aprinseră, flăcările lor părând să imite ritmul tobelor. 

— Tu ce ai hotărî? întrebarea lui Darrow era rostită 
încet, de încercare. 

Ea se gândi la asta. Nu o mai întrebase nimeni aşa ceva. 

— Mi-ar fi plăcut foarte mult să locuiesc în Caraverre, 
recunoscu Evangeline. Ştia că el nu cunoştea teritoriul, 
dar asta nu conta acum, nu-i aşa? Murtaugh mi-a arătat 
ţinutul - râurile şi munţii din apropiere, pădurile şi 
dealurile. O durere îi zvâcni în piept. Am văzut grădinile de 
lângă casă şi mi-ar fi plăcut să le văd primăvara. Gâtul i se 
strânse. Mi-ar fi plăcut să fi fost casa mea. Aş fi vrut ca... 
tot Terrasenul să fi fost patria mea. 

Darrow nu spuse nimic, iar Evangeline se sprijini cu o 
mână de pietrele castelului, privind acum spre vest, ca şi 
când ar fi putut vedea tocmai până în Allsbrook şi micul 
teritoriu din umbra lui. Spre Caraverre. 

— Ştii, asta a însemnat întotdeauna Terrasenul pentru 
mine, continuă Evangeline, vorbind mai mult ca pentru 
sine. Imediat ce Aelin a eliberat-o pe Lysandra şi s-a oferit 
să o lase să se alăture regatului ei, Terrasenul a însemnat 
întotdeauna acasă. Un loc unde... oamenii care-i rănesc pe 
alţii nu au voie să trăiască. Unde oricine, indiferent cine 
este, de unde a venit şi ce rang are, poate să trăiască în 
pace. Unde putem avea o grădină primăvara şi să înotăm 
în râu vara. Nu am mai avut aşa ceva. Adică o casă. Şi mi- 
ar fi plăcut să fi fost ale mele Caraverre şi Terrasenul. Îşi 
muşcă buza. Până la sfârşit. Pentru casa mea, oricât de 
nouă ar fi, aleg să lupt. 

Darrow rămase tăcut atât de mult timp încât ea îşi ridică 
privirea la el. 

Nu îi văzuse niciodată ochii atât de trişti, ca şi când 
povara tuturor anilor lui l-ar fi apăsat cu adevărat. 

— Vino cu mine! zise el simplu. 

Ea îl urmă pe metereze şi în căldura castelului, prin 


diverse holuri întortocheate, tocmai până în Marea Sală, 
unde se pregătea o cină prea mică. Una dintre ultimele lor 
mese. 

Nimeni nu se deranjă să îşi ridice privirea din farfurie 
când Evangeline şi Darrow trecură printre mesele lungi la 
care se înghesuiau soldaţi răniţi şi epuizați. 

Nici Darrow nu se uită la ei când merse direct la cei care 
aşteptau mâncarea. Direct spre Aedion şi Lysandra care se 
ţineau în braţe în timp ce îşi aşteptau rândul. Aşa cum ar fi 
trebuit să fie de la început - împreună. 

Aedion, simțind apropierea lui Darrow, se întoarse. 
Generalul părea foarte obosit. 

Aşadar, ştia că a doua zi sau a treia avea să fie ultima lor 
zi. Lysandra îi schiţă un zâmbet lui Evangeline şi îşi dădu 
seama că şi ea ştia. Că ar fi încercat să găsească o cale să 
o scape, înainte de final. 

Chiar dacă Evangeline nu ar fi permis niciodată aşa 
ceva. 

Darrow îşi desfăcu sabia de la centură şi i-o întinse lui 
Aedion. 

Liniştea începu să se unduiască prin sală la vederea 
sabiei lui Aedion, sabia din Orynth. 

Darrow o întinse între ei, mânerul vechi din os 
strălucind. 

— Terrasenul este căminul tău. 

Chipul palid al lui Aedion rămase nemişcat. 

— A fost din ziua în care am sosit aici. 

— Ştiu, spuse Darrow, privind sabia. Şi l-ai apărat mai 
mult decât ar fi făcut-o orice localnic. Mai mult decât i s-ar 
putea cere cuiva să o facă. L-ai apărat fără să te plângi, 
fără frică, şi ţi-ai servit regatul cu generozitate. li întinse 
sabia. Să ierţi un bătrân mândru care a vrut să facă şi el 
asta! 

Aedion îşi luă braţul de pe umărul Lysandrei şi apucă 
sabia. 

— Să servesc acest regat a fost cea mai mare onoare din 
viaţa mea! 


— Ştiu, repetă Darrow şi-şi cobori privirea la Evangeline 
înainte să se uite la Lysandra. Cineva foarte înţelept mi-a 
spus recent că Terrasenul nu este doar un loc, ci un ideal. 
O casă pentru toţi cei care rătăcesc, pentru cei care au 
nevoie să fie primiţi cu braţele deschise. Îşi înclină capul 
spre Lysandra. Recunosc oficial Caraverre şi teritoriile 
acestuia şi pe tine ca lady. 

Lysandra o luă de mână pe Evangeline şi o strânse 
puternic. 

— Pentru curajul neclintit în faţa inamicului adunat în 
pragul uşii noastre, pentru tot ce ai făcut ca să aperi acest 
oraş şi regat, Carraverre o să fie recunoscut şi o să-ți 
aparţină pentru totdeauna. Ea făcu un schimb de priviri cu 
Aedion. Urmaşii tăi şi urmaşii urmaşilor lor o să-l 
moştenească. 

— Evangeline este moştenitoarea mea, spuse cu vocea 
groasă, punând o mână caldă pe umărul ei. 

Darrow schiţă un zâmbet. 

— Ştiu şi asta. Dar aş vrea să mai spun ceva, probabil în 
ultima noastră seară. Îşi înclină capul spre Evangeline. Nu 
am avut copii şi nici nu am adoptat vreunul. Ar fi o onoare 
să numesc o tânără atât de înţeleaptă şi curajoasă drept 
moştenitoare a mea. 

Linişte absolută. Evangeline clipi de câteva ori. 

Darrow continuă în liniştea apăsătoare: 

— Aş vrea să îmi înfrunt inamicii ştiind că inima 
tărâmului meu, a acestui regat, o să bată în pieptul lui 
Evangeline. Că, indiferent de întunericul tot mai mare, 
Terrasenul o să trăiască întotdeauna în cineva care-i 
înţelege esenţa fără să trebuiască să fie învăţat, care 
întruchipează cele mai bune calităţi ale lui. El gesticulă 
spre Lysandra. Dacă accepti. 

Să o facă protejata lui - şi lady... Evangeline strânse cu 
putere mâna lui Darrow. 

— Eu... Lysandra clipi şi se întoarse spre ea cu ochi 
strălucitori. Nu eu hotărăsc, nu-i aşa? 

Aşadar, Evangeline îi zâmbi lui Darrow. 


— Mi-ar plăcea foarte mult! 
XXX 

Tobele bătură toată noaptea. 

Manon nu ştia ce orori noi aveau să se dezlănţuie la 
răsărit. Stând lângă Abraxos în cuibul din turn, priviră 
împreună marea nesfârşită de întuneric. 

Curând, avea să se termine totul. Speranţa disperată a 
lui Aelin Galathynius se stinsese. 

Ar fi reuşit să scape cineva, de îndată ce zidurile 
oraşului ar fi fost sparte? Şi unde s-ar fi dus? L-ar mai fi 
oprit cineva pe Erawan, după ce umbra lui ar fi preluat 
controlul? 

Dorian - el ar fi putut să o facă. Dacă luase cheile. Dacă 
supravieţuise. 

Era posibil să fie mort. Să mărşăluiască acum spre ei, cu 
un colier negru la gât. 

Manon îşi sprijini capul de coastele calde şi aspre ale lui 
Abraxos. 

N-avea să-şi ducă poporul acasă, în Pustiuri. 

A doua zi - în oasele ei bătrâne şi viclene, ştia că oraşul 
urma să cadă a doua zi. În afară de săbii şi sfidare, nu mai 
aveau alte arme şi, astfel, ar fi rezistat prea puţin 
împotriva armatei nesfârşite care îi aştepta. 

Abraxos îşi mişcă aripa ca să o protejeze de vânt. 

— Aş fi vrut să le văd, spuse încet Manon. Pustiurile. 
Doar o dată. 

Abraxos forăi, înghiontind-o uşor cu capul. Ea îl mângâie 
pe bot. 

Şi, în ciuda întunericului care se pogorâse peste câmpul 
de luptă, reuşi să-şi imagineze dealurile verzi care se 
întindeau spre o mare agitată şi gri. Un oraş strălucitor pe 
țărm, vrăjitoarele zburând pe mături sau balauri în văzduh. 
Auzi râsetul micilor vrăjitoare pe străzi, muzica demult 
uitată a poporului lor plutind în vânt. Un spaţiu deschis, 
luxuriant şi verde pentru totdeauna. 

Sângele şiroia pe câmpul de luptă. 

Curgea atât de mult sânge şi atât de multe săgeți 
zburau, încât atunci când îşi găseau ţinta în coastele şi 
aripile Lysandrei, abia le simţea. 

Morathul îşi folosise cu chibzuinţă arsenalul. Până 
astăzi. 

La răsărit, dezlănţuise un val de săgeți care, ajungând în 
văzduh, se transformase într-o mănuşă mortală. Ea nu voia 
să ştie câte vrăjitoare Crochan muriseră, în ciuda 
eforturilor vrăjitoarelor rebele Dinţi-de-fier de a le proteja 
cu trupurile balaurilor lor. 

Dar cele mai multe reuşiseră să se înalțe în văzduh şi 
direct în atacul violent al legiunii Dinţi-de-fier. 

Dedesubt, războinicii Morathului roiau cu o grabă 
nemaivăzută - o mare neagră care se izbea în zidurile 
oraşului, trecând pe deasupra din când în când. 

Scările de asediu erau ridicate mai repede decât puteau 
fi doborâte, iar acum, în razele soarelui ce abia răsărea, 
turnurile de asediu înaintau încet. 

Lysandra se năpusti asupra unei vrăjitoare Dinţi-de-fier - 
Cioc-Negru, după fâşia de piele neagră de pe fruntea ei - şi 
o smulse din şa înainte să sfâşie gâtul balaurului pe care-l 
călărea. 

Una. Doar una din mulţimea ce întuneca văzduhul. 

Ea plonjă, alegându-şi altă ţintă. 

Apoi o alta. Şi încă una. Efortul n-avea să fie suficient. 

Şi dacă în ultimele săptămâni legiunea Dinţi-de-fier se 
mulţumise doar să îi atace, azi forţau limitele. li împingeau 
pas cu pas spre Orynth. 

lar Lysandra sau orice vrăjitoare Crochan sau rebelă 
Dinţi-de-fier nu putea face nimic pentru a împiedica asta. 


Aşadar, vrăjitoarele mureau. 

Iar sub ele, mureau şi soldaţii din atât de multe regate. 

Ultima înfruntare... ultimele câteva ore din alianţa lor 
disperată. 

XXX 

Manon respira sacadat, iar mâna în care ţinea sabia o 
durea. 

Se adunaseră împotriva legiunii Dinţi-de-fier de 
nenumărate ori şi tot de atâtea ori fuseseră respinşi, 
împinşi către Orynth. Spre ziduri. 

Vrăjitoarelor Crochan se poticneau. Chiar şi rebelele 
Dinţi-de-fier începuseră să zboare neglijent. 

Cum de se ajunsese la asta, în ciuda faptului că 
luptaseră necontenit? Cele Treisprezece îşi dăduseră viaţa; 
pieptul îi era pustiit, vuietul luptei fiind încă unul distant în 
liniştea din mintea ei. Şi totuşi, se ajunsese la asta. 

În cazul în care continuau în acelaşi ritm, urmau să fie 
cotropite înainte de lăsarea nopţii. Dacă nu îşi regândeau 
planul de atac, nu mai rămâneau cu nimic până la răsărit. 
Spiritul ei, aşa sfâşiat cum era, considera că aşa ceva era 
inacceptabil. Să se înfurie în pragul morţii ce-i aştepta. 

Trebuiau să se retragă spre zidurile oraşului. Să se 
regrupeze şi să folosească Orynthul şi munţii din spatele 
lui în avantajul lor. Cu cât mai mult zăboveau în spaţiul 
deschis, cu atât mai mortal avea să devină totul. 

Manon scoase cornul de la centură şi suflă de două ori. 

Vrăjitoarele Crochan şi Dinţi-de-fier se întoarseră spre 
ea, cu ochii mari de groază. Manon suflă din nou în corn. 

„Retragerea!” răsuna cornul. „Retragerea spre oraş!” 

XXX 

Poarta vestică a oraşului se cutremură. 

Acolo unde vechile cioplituri împodobiseră cândva 
plăcile înalte de fier, rămăseseră doar adânciturile stropite 
de sânge. 

O bubuitură asurzitoare răsună prin oraş şi munţi, iar 
Aedion, gâfâind în timp ce se lupta pe meterezele de 
deasupra porţilor, îndrăzni să îşi mute privirea de la 


ultimul adversar. Îndrăzni să studieze urma ultimei lovituri 
a berbecului. 

Soldaţii umpleau coridorul spre poartă, mai mulţi 
flancând străzile de dincolo de acesta. Cât de mulţi puteau 
să nu fie prezenţi pe ziduri. 

Curând, poarta vestică avea să cedeze. După mii de ani, 
s-ar fi deschis în sfârşit. 

Sabia din Orynth îi aluneca din mâna însângerată, scutul 
lui vechi fiind plin de sânge. 

Oamenii deja fugeau spre castel - cei curajoşi care 
zăboviseră în oraş în tot acest timp, sperând să 
supravieţuiască. Acum fugeau cu odraslele în braţe, spre 
castel - ultimul bastion împotriva hoardelor Morathului 
pentru cine ştie câtă vreme. 

Probabil câteva ore. 

Manon dăduse ordinul de retragere, iar vrăjitoarele 
Crochan şi Dinţi-de-fier aterizară pe zidul de lângă poarta 
încă stabilă din sud, unele alăturându-se luptei, altele 
ţinând piept legiunii inamice aeriene venite în urma lor. 

Poarta vestică se cutremură din nou, legănându-se către 
interior, lemnul, metalul şi lanţurile care o întăreau 
cedând. 

Aedion simţi inamicul care se grăbea în stânga lui 
expusă şi îşi ridică scutul nespus de greu, însă un balaur 
fără călăreț interceptă soldatul, rupând bărbatul în două 
înainte să îi arunce rămăşiţele de pe metereze. 

Cu un licăr de lumină, Lysandra ajunse acolo, luând 
hainele, sabia şi scutul unui Asasin 'Tăcut doborât. 

— Spune-mi încotro să le ordon lui Manon şi celorlalţi 
postați în oraş să se îndrepte, rosti ea gâfâind puternic. 

Din rana de pe braţ, sângele îi curgea peste tot, dar nu 
părea să observe. 

Aedion încercă să-şi capete calmul care îl îndrumase în 
alte lupte aproape pierdute. Însă aceasta nu era o luptă 
aproape pierdută. 

Avea să fie o înfrângere, clară şi brutală. Un măcel. 

— Aedion! se auzi numele lui ca o rugăminte frenetică 


pe buzele Lysandrei. 

Un soldat valg se năpusti asupra lor, iar Aedion îl 
spintecă pe bărbat de la buric la nas cu o lovitură a sabiei 
din Orynth. Lysandra abia clipi când sângele negru o 
împroşcă. 

Poarta vestică se clătină, fierul scârţâind când începu să 
se deschidă. 

El trebuia să plece, să coboare acolo ca să conducă lupta 
de la poartă, unde avea să fie ultima lui înfruntare şi unde 
urma să-şi găsească sfârşitul, apărând locul pe care îl 
iubise cel mai mult. Măcar atât putea face, având în vedere 
toţi războinicii care căzuseră din cauza lui şi a alegerilor 
sale. Să moară pentru Terrasen. 

O moarte demnă de un cântec. Un sfârşit demn de a fi 
povestit în jurul focului, dacă în noua lume a întunericului, 
a lui Erawan, s-ar fi permis aprinderea focurilor. 

Legiunea Dinţi-de-fier a Morathului dădu buzna în 
suratele rebele; vrăjitoarele Crochan, extenuate, stăteau 
pe pietre şi beau apă, verificându-şi rănile. Îşi acordau un 
răgaz înaintea ultimei lupte. 

De-a lungul zidului, soldaţii valgi copleşeau meterezele. 

Aşadar, Aedion se aplecă şi o sărută pe Lysandra; o 
sărută o ultimă dată pe femeia care ar fi trebuit să-i fie 
soţie şi parteneră. 

— Te iubesc! 

Tristeţea îi umbri chipul frumos. 

— Şi eu te iubesc! Ea gesticulă spre poarta vestică, spre 
soldații care aşteptau să se deschidă. Până la final? 

Aedion îşi ridică scutul şi învârti sabia din Orynth în 
mâini, scăpând de rigiditatea care îi cuprinsese degetele. 

— Am să te regăsesc! îi promise el. În orice viaţă ne-ar 
aştepta după asta. 

Lysandra dădu din cap. 

— In toate vieţile! 

Împreună, se întoarseră spre scările care duceau către 
porţi şi îmbrăţişarea morţii care îi aştepta. 

Sunetul unui corn spintecă aerul, lupta şi lumea. 


Aedion înţepeni. 

Se întoarse în direcţia sunetului, spre sud. Se auzea de 
dincolo de rândurile înghesuite ale Morathului, de dincolo 
de marea de întuneric, dinspre poalele dealurilor care 
mărgineau câmpia întinsă din Theralis. 

Cornul răsună din nou, sfidător. 

— Nu este cornul Morathului, şopti Lysandra. 

Şi apoi îşi făcură apariţia. La poalele dealurilor. Un rând 
de războinici în armuri aurii, infanterişti şi cavalerie. Tot 
mai mulţi, un şir lung traversând coama ultimului deal. 

Umplând cerul şi întinzându-se către orizont, păsările 
măreţe în armuri îşi purtau călăreţii. Erau păsări ruk. 

Şi înaintea tuturor, cu sabia ridicată în aer când cornul 
răsună o ultimă dată, rubinul din mânerul sabiei mocnind 
ca un mic soare... 

Înaintea tuturor, călare pe Lordul Nordului, era Aelin. 

Lordul Nordului şi Neamul Mititelelor îi conduseseră pe 
potecile vechi şi uitate din Oakwald şi prin munţii 
Perranth. Repede şi cu hotărâre, grăbindu-se să scape de 
osândă, înaintaseră pe ultima parte a drumului spre nord. 

Nu prea se opriseră ca să se odihnească, lăsând în urmă 
proviziile inutile. 

Cercetaşii ruk nu îndrăzniseră să zboare înainte de frică 
să nu fie descoperiţi de Morath. De frică să strice surpriza. 

Şase zile mărşăluise armata impresionantă din spatele 
său. 

Terenul accidentat se nivelase. Micile râuri îngheţaseră 
ca ei să treacă, arborii stăvilind ninsoarea. 

Călătoriseră toată noaptea, iar când se crăpase de ziuă, 
Lordul Nordului îngenunchease lângă Aelin şi se oferise să 
o poarte călare. 

Nu exista o şa pentru el; nu era necesară şi nimănui nu i 
s-ar fi permis vreodată să-i facă una. Aelin ştia că niciun 
călăreț n-ar fi căzut de pe spatele lui, dacă l-ar fi lăsat să-l 
încalece. 

Unii îngenuncheaseră când ea trecuse pe lângă ei. Chiar 
şi Dorian şi Chaol îşi plecaseră capetele. 

Rowan, călare pe un cal Darghan cu privire aprigă, 
dăduse pur şi simplu din cap ca şi când s-ar fi aşteptat 
dintotdeauna ca ea să ajungă acolo, în fruntea armatei 
care, în ultimele ore, venise la galop către marginea 
Orynthului. 

şi pusese coroana de luptă, îmbrăcase armura luată din 
Anielle şi se echipase cu armele care le prisoseau lui 
Fenrys şi Lorcan. 

Yrene, Elide şi vindecătoarele trebuiau să rămână în 
urmă, până ce păsările ruk puteau să le ducă în Orynth. 


Dorian şi Chaol aveau să-i conducă pe sălbaticii Colţilor în 
flancul drept, nobilii khaganatului fiind în stânga, iar 
Sartaq şi Nesryn în văzduh, cu păsările ruk, urmând ca 
Aelin şi Rowan, însoţiţi de Fenrys, Lorcan şi Gavriel, să 
ocupe centrul. 

Armata se întinsese odată cu apropierea de poalele 
dealului din afara Orynthului, dealurile care urmau să-i 
ducă spre marginea câmpiei Theralis şi să le ofere prima 
privelişte a oraşului de dincolo de aceasta. 

Cu inima bătându-i cu putere şi Lordul Nordului 
mergând fără să şovăie, Aelin urcase pe ultimul deal, cel 
mai înalt şi mai abrupt, şi se uită la Orynth pentru prima 
dată în ultimii zece ani. 

O linişte îngrozitoare pulsă prin ea. 

Acolo, între un râu, o câmpie şi munţi, unde strălucise 
cândva un oraş alb şi minunat... 

Domneau fumul, haosul şi groaza. Florine, cândva de 
culoarea turcoazului, curgea negru. 

Vuietul ce răsuna din rândurile numeroase de soldaţi 
bubuia în zidurile lui, în văzduh... 

Ea nu îşi dăduse seama cât de mare avea să fie armata 
Morathului. Cât de mic şi preţios părea Orynthul în faţa ei. 

— Aproape că au reuşit să intre pe poarta vestică, şopti 
Fenrys care, cu vederea lui de Fae, observa detaliile. 

Armata khaganului se împrăştie în jurul lor, pe deal, 
precum coama unui val ce urma să se spargă în curând. 
Totuşi, până şi soldaţii Darghan ezitară văzând armata 
dintre ei şi oraş, caii bătând pasul pe loc. 

Studiindu-şi inamicul, Rowan se arătă serios şi totuşi 
neînfricat. 

Erau mulţi soldaţi, legiunea Dinţi-de-fier zburând 
deasupra lor. 

—  Vrăjitoarele Crochan luptă la zidurile oraşului, 
observă Gavriel. 

Într-adevăr, ea abia zărea mantiile roşii. 

Manon Cioc-Negru nu îşi încălcase jurământul. 

Şi nici ea nu intenţiona să o facă. 


Aelin se uită la mâna ascunsă sub mănuşă, acolo unde ar 
fi trebuit să aibă o cicatrice. 

„Îţi promit că, indiferent cât de departe aş pleca, 
indiferent de preţ, am să vin când ai să-mi ceri ajutorul.” 

N-ar fi avut timp de discursuri sau să-i adune pe soldaţi 
în spatele ei. 

Ei erau pregătiţi, ca şi ea. 

— Suflă! îi ordonă Aelin lui Lorcan, care duse cornul la 
gură şi suflă. 

Mai departe, vestitorii khaganatului îi răspunseră 
suflând din cornurile lor, până când toate sunetele se 
contopiră într-unul asurzitor ce se grăbea spre Orynth. 

Suflară din nou în cornuri. 

Aelin o scoase pe Goldryn din teaca de pe spate şi îşi 
cântări în mână scutul când ridică sabia spre cer, când un 
fir al magiei ei străpunse rubinul din mâner şi îl făcu să 
strălucească. 

Soldaţii Darghan îşi îndreptară sulde-le înainte, lemnul 
scârţâind, părul cailor fluturând în vânt. 

Mai departe, prinţesa Hasar şi prinţul Kashin îşi 
îndreptară propriile sulițe spre armata inamică. Dorian şi 
Chaol îşi scoaseră săbiile, cu vârful înainte. 

Rowan îşi scoase sabia, cu o secure în cealaltă mână şi 
chipul ca piatra. De neînfrânt. 

Cornurile se auziră a treia şi ultima oară, strigătul de 
adunare traversând câmpia însângerată. 

Lordul Nordului se ridică în două picioare, înălţând 
sabia Goldryn mai mult spre cer, iar Aelin dezlănţui un 
licăr de foc prin rubin - semnalul pe care îl aşteptase 
armata din spatele ei. 

Pentru Terrasen. Toţi pentru Terrasen. 

Lordul Nordului reveni la poziţia iniţială, flacăra eternă 
dintre coarne strălucind puternic în clipa în care porni 
atacul. Armata din jurul şi din spatele lui îl urmă pe deal, 
apropiindu-se cu fiecare pas, dând năvală spre ultimele 
rânduri ale Morathului. 

Dând năvală spre Orynth. 


Spre casă. 

XXX 

Intrară în luptă neînfricaţi şi furioşi. 

Regina de pe cerbul alb nu ezită să se apropie de 
legiunile care aşteptau, rotindu-şi pur şi simplu sabia în 
mână - o dată, de două ori - lipindu-şi scutul de trup. 

Nici războinicii nemuritori de lângă ea nu ezitară, fixând 
cu privirea inamicul din faţă. 

Cavaleria khaganatului galopă lângă ea, formând prima 
linie odată cu apropierea de primele rânduri din spate ale 
Morathului. 

Inamicul se întoarse acum spre ei. Suliţele fură 
îndreptate, iar arcaşii se grăbiră să îşi ocupe poziţiile. 

Primul impact avea să fie dureros, aducând moartea 
multora înainte ca măcar să ajungă acolo. 

Dar prima linie trebuia să ajungă. Ei nu puteau ceda. 

Din rândurile inamice, răsună un ordin. 

— Arcaşi! 

Corzile scârţâiră, iar ţintele fură fixate. 

— Trageţi! 

Săgeţi uriaşe de fier întunecară soarele, îndreptându-se 
spre cavaleria grăbită. 

Dar păsările ruk, aurii, maronii şi negre ca noaptea 
plonjară din aer, zburând una lângă cealaltă. Când săgețile 
se arcuiră spre pământ, păsările ruk le interceptară, 
încasându-le ca să protejeze armata de dedesubt. 

Păsările ruk fură doborâte. 

Şi până şi regina care conducea atacul plânse de furie şi 
întristare când păsările şi călăreţii lor se prăbuşiră la 
pământ. Deasupra ei, încasând săgeată după săgeată, cu 
scutul ridicat spre cer, o tânără călăreaţă scoase un strigăt 
de luptă. 

Primele linii nu puteau ceda. 

Vrăjitoarele Dinţi-de-fier, călare pe balauri, se înclinară 
spre ei, spre păsările ruk care se înălţau spre spatele lor 
expus. 

În oraş, pe zidurile Orynthului, o regină cu părul alb 


strigă: 

— Atacaţi! Atacaţi! Atacaţi! 

Vrăjitoarele epuizate se înălţară spre cer, călare pe 
mături şi bestii, ridicându-şi săbiile şi grăbindu-se spre 
partea din faţă a legiunii aeriene care se întorcea spre 
păsările ruk. Ca să strivească legiunea Dinţi-de-fier între 
ele. 

Pe pământul însângerat, Morathul îndreptă suliţele, 
săbiile şi alte arme spre cavaleria care se apropia. 

Însă gestul nu era suficient să le oprească. 

Căci scuturi de vânt, foc şi moarte întunecată se înălţară 
şi spintecară primele rânduri ale Morathului, doborând 
soldaţii pregătiţi de luptă şi expunându-i pe cei din spate 
care încă aşteptau să îşi ridice armele. 

Lăsând Morathul descoperit pentru armata aurie când 
aceasta se izbi în inamic cu forţa unui val. 

Rowan gâfâia constant atacând rândurile soldaţilor 
valgi, strigătele răsunând în jurul lui. În apropiere, trecând 
prin mulţimea de soldaţi ai Morathului, luptau Aelin şi 
Lordul Nordului. Soldaţii năvăleau, dar regina şi cerbul nu 
dădeau înapoi. 

Pentru că focul lui Aelin, aşa molcom cum era, îi 
împiedica pe cei nevăzuţi să o lovească. 

Cavaleria  Darghan  împingea  Morathul înapoi şi, 
deasupra lor, păsările ruk şi balaurii se luptau. 

Bestiile, cu pene şi solzi, se prăbuşeau spre pământ. 

Borte tot lupta deasupra reginei, păzind-o de vrăjitoarele 
Dinţi-de-fier care, văzând cerbul alb ca pe un stindard în 
mijlocul mării întunecate, se îndreptau spre ea. Lângă 
Borte, logodnicul ei le păzea flancul, iar Falkan Ennar, în 
trupul unei păsări ruk, păzea celălalt flanc. 

Pe calul său neînfricat Darghan, Rowan întinse braţul 
stâng, securea şuierând. Un cap de valg se rostogoli, dar 
Rowan deja sfâşia următorul inamic cu sabia. 

În ciuda planului pe care-l făcuseră, probabilitatea să 
iasă învingători era mică. Totuşi, dacă ar fi reuşit să 
elibereze oraşul, să se regrupeze şi să-şi refacă stocul de 
provizii înainte de sosirea lui Erawan şi a lui Maeve, ar fi 
putut să aibă o şansă. 

Căci Erawan şi Maeve urmau să vină. Ar fi venit la un 
moment dat, iar Aelin ar fi vrut să îi înfrunte. Rowan nu 
intenţiona s-o lase să o facă de una singură. 

Rowan se uită spre Aelin. Ea înaintase mai mult, prima 
linie împrăştiindu-se, grupurile de soldaţi ai Morathului 
fiind între ei. El trebuia să-i rămână alături. 

O vrăjitoare Crochan zbură prin apropiere, ţâşnind pe 
lângă Rowan ca să se înalțe tot mai sus - direct spre burta 


fără armură a balaurului unei vrăjitoare Dinţi-de-fier. 

Cu sabia ridicată, vrăjitoarea se grăbi de-a lungul burţii 
acestuia, iute şi brutală. 

Sângele curgea pe unde trecea ea. 

Bestia mormăi, întinzându-şi aripile, iar Rowan răspândi 
o rafală de vânt. Balaurul se izbi în soldaţii Morathului cu 
un bubuit care îi clătină armăsarul. 

Când aripile tremurânde înţepeniră şi după ce Rowan îşi 
ajută calul să-şi recapete echilibrul şi-i dobori pe soldaţii 
care îi atacau, o căută din nou pe Aelin. 

Dar partenera lui nu mai era lângă el. 

Inaintând ca o vedenie aurie şi argintie, Aelin ajunsese 
atât de departe încât era aproape invizibilă. Gavriel nu se 
zărea pe nicăieri. 

Totuşi, Fenrys se lupta în partea cealaltă a lui Rowan, 
iar Lorcan în stânga lui - un vânt întunecat şi mortal ce 
lovea şi cu sabia. 

Cândva, fuseseră doar nişte sclavi ai unei regine care îi 
dezlănţuise prin lume. Împreună, învinseseră armate şi 
decimaseră oraşe. 

Atunci, nu îi păsase dacă reuşea să părăsească în viaţă 
acele câmpuri de luptă. Nu îi păsase dacă regatele cădeau 
sau supravieţuiau. Primise ordine şi le executase. 

Dar aici, astăzi... Aelin nu îi dăduse niciun ordin, 
niciunul în afară de primul jurământ pe care trebuiau să îl 
onoreze amândoi: acela de a proteja Terrasenul. 

Aşadar, asta aveau să facă. Împreună, fiind din nou o 
forţă. 

Aveau să lupte pentru acest regat, pentru noul lor regat. 
Noua lor patrie. 

Văzu asta în ochii lui Fenrys când, cu o mişcare fermă, 
tăie în două un soldat... de la mijloc. Văzu acea imagine a 
unui viitor pe chipul furios al lui Lorcan când războinicul 
îşi folosi magia şi sabia ca să treacă prin rândurile 
inamice. 

Erau o forţă şi totuşi, mai mult de atât. Fraţi - 


războinicii care luptau lângă el erau fraţii lui. li 


rămăseseră alături în toate situaţiile, intenţionând ca şi pe 
viitor să facă acelaşi lucru. 

Asta îl întărea la fel de mult ca gândul la partenera lui, 
care încă lupta în faţă. Trebuia să ajungă la ea, să rămână 
aproape. Cu toţii trebuiau să o facă. Orynthul depindea de 
ei. 

Nu mai erau sclavi. Nu mai erau furioşi şi distruşi. 

O patrie. Orynthul avea să fie patria lor. Viitorul lor. 
Împreună. 

Soldaţii Morathului cădeau în faţa lor. Unii fugeau de-a 
dreptul când vedeau cine se lupta în apropiere. 

Era probabil motivul pentru care Maeve îi adunase de la 
bun început. Totuşi, ea nu reuşise să le folosească pe 
deplin potenţialul şi adevărata putere, alegând lanţurile şi 
durerea ca să îi controleze, incapabilă să înţeleagă sau 
măcar să se gândească la faptul că gloria şi bogăţiile erau 
limitate. 

Dar pentru o adevărată patrie şi o regină care îi 
considera masculi şi nu arme... merita să lupte. Niciun 
inamic nu se putea împotrivi acestui lucru. 

Cu Lorcan şi Fenrys luptând lângă el, Rowan scrâşni din 
dinţi şi dădu pinteni calului ca să se ducă după Aelin, în 
vârtejul continuu al haosului şi morţii. 

XXX 

Aelin venise. 

Scăpase de Maeve şi venise. 

Lui Aedion nu îi venea să creadă. Nici măcar când văzu 
armata care lupta împreună cu ea. Nici măcar când îi văzu 
pe Chaol şi Dorian conducând flancul drept, atacând cu 
primele rânduri şi cu sălbaticii din Colţi, magia regelui 
aruncând fuioare de gheaţă în inamic. 

Chaol Westfall nu îi dezamăgise şi, cumva, îl convinsese 
pe khagan să trimită ceea ce părea a fi cea mai mare parte 
a armatei lui. 

Dar acea armată se apropia încet de Orynth, încă prea 
departe în câmpia Theralis. 

Morathul nu îşi opri atacul la cele două porţi ale 


Orynthului. Cea sudică rezista, dar poarta vestică începea 
să cedeze. 

Lysandra se transformase în balaur şi zburase într-un 
ultim atac al lui Manon Cioc-Negru şi al vrăjitoarelor 
Crochan asupra legiunii Dinţi-de-fier, sperând să o 
strivească între ele şi păsările ruk. Femeia metamorfică 
lupta acum acolo, pierdută în toiul încăierării. 

Aşadar, Aedion se grăbi spre poarta vestică, scoțând un 
strigăt de luptă când oamenii lui îl lăsară să ajungă direct 
la uşile de fier şi la armata inamică abia vizibilă printre 
plăcile separate. În clipa în care poarta se deschidea, totul 
se sfârşea. 

Lui Aedion îi tremurau picioarele de epuizare şi braţele 
îi erau încordate, dar rămânea pe loc. Pentru cele câteva 
clipe pe care le mai avea de trăit. 

Aelin venise. Era suficient. 

XXX 

Magia lui Dorian izbucni din el, doborând soldaţii care 
atacau. Alături de Chaol şi înconjurați de sălbaticii din 
Colţi, făcură o potecă printre soldaţii Morathului, săbiile 
lor lovind şi ridicându-se, respiraţia arzându-le gâturile. 

El nu văzuse niciodată o luptă. Ştia că nu îşi dorea să 
mai vadă vreodată. Haosul, zgomotul, sângele, caii care 
nechezau... 

Dar nu se temea. lar Chaol care călărea lângă el, 
distrugându-i pe soldaţii dintre ei, nu ezita. Scrâşnind din 
dinţi, era o maşină de ucis ce nu se mai oprea. 

Pentru Adarlan - pentru ce i se făcuse şi ce ar fi putut 
deveni. 

Cuvintele îi răsunau în urechi cu fiecare respiraţie 
gâfâită. „Pentru Adarlan!” 

Armata Morathului se întindea în faţă, încă între ei şi 
zidurile distruse ale Orynthului. 

Dorian nu îşi permise să se gândească la câţi 
rămăseseră. Se gândi doar la sabia şi scutul din mâinile 
lui, Damaris fiind deja scăldată în sânge şi în magia pe 
care o folosea ca să îi însoţească loviturile. Nu voia să se 


transforme - nu încă. Nu înainte ca armele şi magia să 
înceapă să cedeze. Nu mai luptase într-un alt trup, dar ar fi 
încercat. Ca balaur sau pasăre ruk, ar fi încercat. 

Undeva deasupra lui zbura Manon Cioc-Negru. El nu 
îndrăzni să îşi ridice privirea suficient cât să caute licărul 
unui păr alb-argintiu sau strălucirea aripilor întărite cu 
mătase de păianjen. 

Nu o vedea pe niciuna dintre Cele Treisprezece şi nici 
nu le recunoştea pe vrăjitoarele Crochan din înaltul 
cerului. 

Aşadar, Dorian continuă să lupte, alături de fratele lui de 
suflet şi de arme. 

Intenţiona să-i numere pe toţi la sfârşitul zilei. Dacă 
supravieţuiau. Dacă ajungeau la zidurile oraşului. 

Doar atunci avea să numere morţii. 

XXX 

Existau doar oraşul asediat al lui Aelin, armata din faţa 
lui şi sabia antică din mâna ei. 

Turnurile de asediu se apropiau de ziduri, trei astfel de 
turnuri adunându-se în preajma porţii sudice, toate pline 
cu soldaţi. 

Se afla încă prea departe pentru magia ei. 

Magie fără de care începea să rămână, dispărându-i 
repede din vene. 

Nu mai avea un puț nesfârşit de putere. Ea trebuia să o 
păstreze, să o folosească în avantajul ei, împreună cu 
instruirea primită în ultimii zece ani. Era asasină cu mult 
timp înainte de a-şi fi stăpânit puterea. 

Nu îi era greu să revină la ceea ce fusese cândva. Să îi 
permită lui Goldryn să verse sânge, să atace mai mulţi 
soldaţi şi să îi lase însângeraţi în urmă. 

Sub ea, Lordul Nordului era o furtună, blana albă fiindu- 
i pătată de sânge roşu şi negru. 

Flacăra nemuritoare dintre coarnele lui nici măcar nu 
pâlpâia. 

Din cer ploua cu sânge, vrăjitoare, balauri şi păsări ruk 
luptând şi murind deopotrivă. 


Borte încă o apăra, atacând orice vrăjitoare Dinţi-de-fier 
care se năpustea asupra ei din zbor. 

Minutele se transformau în ore... sau poate era invers. 
Trecând de amiază, soarele începea să apună, umbrele 
devenind mai lungi. 

Rowan şi ceilalţi se împrăştiaseră pe câmp, dar, din când 
în când, o rafală de vânt rece îi spunea că partenerul ei 
încă lupta şi îşi făcea loc ucigând, încercând să ajungă din 
nou lângă ea. 

Încet, Orynthul începu să se ivească mai aproape. Lent, 
zidurile însemnate drept reper îndepărtat se transformară 
într-o prezenţă impunătoare. 

Turnurile de asediu ajunseră la ziduri, iar soldaţii luară 
cu asalt meterezele. 

Totuşi, porţile mai rezistau. 

Aelin îşi ridică privirea ca să le ordone lui Borte şi Yeran 
să doboare turnurile de asediu. 

Chiar la timp ca să îi vadă pe cei şase balauri Dinţi-de- 
fier izbindu-se în păsările ruk, împrăştiindu-i pe Borte, 
Falkan şi Yeran, păsările şi balaurii ţipând când loviră 
pământul şi se rostogoliră, făcând astfel loc unui balaur 
imens să plonjeze spre Aelin. 

Tânăra regină aruncă un zid de foc spre cer când 
balaurul îşi întinse ghearele spre ea şi Lordul Nordului. 

Balaurul se înclină, ridicându-se şi plonjând din nou. 

Lordul Nordului se ridică în două picioare, rămânând pe 
loc în timp ce balaurul se îndreptă către ei, dar Aelin sări 
de pe spatele lui, nereuşind să rostească „Pleacă!” din 
cauza gâtului rănit de la atâta tipat. 

Lordul Nordului pur şi simplu îşi plecă privirea când 
balaurul se năpusti asupra lor. 

Ea nu avea suficientă magie - nu încât să transforme 
creatura în cenuşă. 

Aşadar, Aelin îşi proiectă magia în jurul cerbului şi ieşi 
din sfera de foc ţinând scutul ridicat şi sabia înclinată. 

Se pregăti pentru impact, studiind fiecare detaliu al 
armurii balaurului: unde era cel mai slab punct, unde 


putea lovi dacă reuşea să se ferească de muşcătura lui. 

Duhoarea de hoit din respiraţia lui se simţi ca o rafală 
fierbinte când îşi deschise larg botul. 

Capul acestuia se rostogoli la pământ. 

Nu se rostogoli, cât se izbi de o coadă mare şi ţepoasă - 
era a balaurului cu ochi de smarald care atacase. 

Aelin se ghemui când balaurul fără călăreț se roti spre 
vrăjitoarea Dinţi-de-fier care se holba, încă pe spatele 
balaurului decapitat. 

Cu o lovitură rapidă a cozii, balaurul cu ochi verzi o 
împunse pe vrăjitoare cu ţepii şi îi azvârli trupul pe câmp. 

Apoi se zări un licăr... o strălucire. Acum se grăbea spre 
ea un leopard-fantomă, iar Aelin spre acesta. 

Îşi aruncă braţele în jurul leopardului când acesta se 
ridică, trupul masiv aproape doborând-o la pământ. 

— Bine că ne-am întâlnit, prieteno! fu tot ce reuşi să 
spună Aelin când o îmbrăţişă pe Lysandra. 

Un corn răsună din oraş... un strigăt frenetic după 
ajutor. 

Aelin şi Lysandra se întoarseră spre Orynth şi cele trei 
turnuri de asediu lipite de zidurile de lângă poarta sudică. 

Ochii de smarald îi întâlniră pe cei turcoaz cu auriu. 
Lysandra dădu din coadă. 

Aelin zâmbi. 

— O facem? 

XXX 

Trebuia să ajungă din nou lângă ea. 

Separaţi fiind de un câmp de luptă, Rowan îşi făcu loc 
spre Aelin ucigând, Fenrys şi Lorcan rămânând aproape. 

Durerea devenise un vuiet slab în urechile lui. Pierduse 
de mult şirul rănilor căpătate. Işi aducea aminte de ele 
doar din cauza vârfului de fier al unei săgeți primite în 
umăr, rămas acolo când îi fusese scoasă. 

Fusese o greşeală prostească, din grabă. Vârful de fier 
era suficient ca să îl împiedice să se transforme, să zboare 
spre ea. Nu îndrăznise să se oprească destul de mult timp 
ca să îl scoată... având în apropiere mulţimea de inamici. 


Aşadar, continua să lupte alături de tovarăşii lui. Caii lor 
atacau neînfricaţi sub ei, câştigând teren, dar nu o vedea 
pe Aelin. 

Doar pe Lordul Nordului care traversa câmpul de luptă, 
îndreptându-se spre Oakwald, ca şi când ar fi fost eliberat. 

Fenrys, cu faţa stropită de sânge negru, strigă: 

— Unde este? 

Rowan scrută câmpul, inima bătându-i cu putere. Dar 
legătura din pieptul lui strălucea intens. 

Lorcan doar îi arătă zidurile oraşului de lângă poarta 
sudică, leopardul-fantomă care dobora grupuri de soldaţi 
ai Morathului, însoţit de rafale de foc şi de un războinic în 
armură aurie şi cele trei turnuri de asediu care aduceau 
haosul pe ziduri. 

Rowan putea urmări totul. 

Le vedea pe Aelin şi Lysandra urcând pe rampa 
dinăuntru, tăind şi sfâşiind soldaţii dintre ele, nivel după 
nivel. Unde una rata un soldat, cealaltă îl dobora. Unde 
lovea una, cealaltă apăra, croindu-şi drum spre catapulta 
mică din vârf. 

Soldaţii ţipară, unii sărind din turn când Lysandra îi 
sfâşie, iar Aelin se avântă spre treptele care flancau baza 
cu roţi a catapultei şi începu să împingă. 

Intorcând-o. Cu spatele la Orynth şi la castel. Exact cum 
îi spusese Aelin că procedase Sam Cortland în Golful 
Craniului, mecanismul catapultei permițându-i să îi 
rotească baza. Văzând-o cum împingea catapulta în poziţie, 
tocmai spre turnul de asediu din stânga, Rowan se întrebă 
dacă tânăra asasină zâmbea. 

În al doilea turn, o siluetă cu păr roşcat se luptase ca să 
ajungă la nivelul superior, rotind acum catapulta spre cel 
de-al treilea şi ultim turn. 

Era Ansei din Briarcliff. 

Sabia lui Ansei licări şi catapulta fu pusă în funcţiune, 
aruncând bolovanul pe care îl ţinea, chiar în clipa în care 
Aelin o cobori pe Goldryn spre catapulta din faţa ei. 

Cei doi bolovani se înălţară şi se izbiră în turnul de 


asediu de lângă ele. 

Fierul scârţâi, lemnul se sfărâmă, iar cele două turnuri 
începură să se răstoarne. Nici măcar Rowan nu reuşi să 
vadă unde plecase Ansei din Briarcliff ca să scape de 
dezastru. 

Aelin rămase în vârful primului turn de asediu şi sări pe 
braţul acum întins al catapultei, ieşind în afară, deasupra 
câmpului de luptă de dedesubt. li strigă ceva Lysandrei, 
care se transformă din nou, un balaur ridicându-se din 
săritura unui leopard-fantomă, apucând braţul întins al 
catapultei cu ghearele unui picior în timp ce o ridică pe 
Aelin. 

Cu o bătaie puternică a aripilor, Lysandra smulse 
catapulta din niturile de deasupra turnului. Şi, răsucind-o, 
o aruncă în ultimul turn de asediu, doborându-l la pământ 
- direct peste o hoardă de soldaţi ai Morathului care 
încerca să intre pe poarta sudică. 

Cu ochii mari, cei trei războinici Fae clipiră. 

— Acolo este Aelin, fu tot ce spuse Fenrys. 

XXX 

Salkhi rămăsese în aer. La fel şi Sartag, alături de 
Kadara. 

Asta era tot ce ştia Nesryn; era singurul lucru de care îi 
păsa când atacă balaur după balaur. 

Lupta era mult mai rea decât anticipase. Deşi păsările 
ruk erau rapide şi neînfricate, balaurii aveau avantajul 
staturii impresionante şi al ţepilor otrăviţi din cozile lor, 
iar călăreţii fără suflet nu se temeau să îşi spulbere 
balaurii dacă asta însemna să doboare o pasăre ruk odată 
cu ei. 

Deja se apropia. Armata khaganatului se apropiase tot 
mai mult de Orynthul asediat, incendiat şi distrus. Dacă ar 
fi reuşit să îşi păstreze în continuare avantajul, ar fi putut 
să îi izbească pe inamici de ziduri, aşa cum procedaseră cu 
legiunea Morathului în Anielle. 

Totuşi, fură nevoiţi să acţioneze rapid. Inamicul se 
năpusti spre ambele porţi ale oraşului, hotărât să pătrundă 


înăuntru. Poarta sudică rezistă, turnurile de asediu care 
atacaseră în urmă cu câteva clipe fiind acum distruse. 

Dar poarta vestică nu avea să rămână închisă mult timp. 

Când Salkhi se ridică din încăierare ca să îşi tragă 
sufletul, Nesryn îndrăzni să arunce o privire şi să estimeze 
câţi rukhini mai zburau. În ciuda vrăjitoarelor Crochan şi a 
rebelelor Dinţi-de-fier, ei erau copleşiţi numeric, dar 
rukhinii erau odihniţi. Pregătiţi şi nerăbdători să lupte. 

Însă nu numărul rukhinilor rămaşi îi tăie respiraţia, ci 
ceea ce se întâmpla în spatele lor. 

Nesryn plonjă spre Sartag, Kadara sfâşiind gâtul unui 
balaur în zbor. 

Prinţul gâfâia, stropit cu sânge albastru şi negru, când 
Nesryn zbură lângă el. 

— Transmite mesajul! strigă ea acoperind vacarmul şi 
şuieratul vântului. Îndreaptă-te spre zidurile oraşului! Spre 
poarta sudică! 

Sartag miji ochii sub coif, iar Nesryn îi arătă în spatele 
lor cea de-a doua armată întunecată care se furişa direct 
din Perranth, unde fără îndoială se ascunsese. 

Restul armatei Morathului. Împreună cu vrăjitoarele 
Dinţi-de-fier şi balaurii lor. 

Lupta fusese o capcană ca să îi atragă aici şi să îşi 
risipească forţele învingând armata asta, în timp ce restul 
se furişa pe la spate şi îi prindea la zidurile Orynthului. 

XXX 

Poarta vestică fu doborâtă în cele din urmă. 

Aedion era pregătit când berbecul o împunse cu putere, 
fierul scârţâind când cedă. Apoi, soldaţii Morathului se 
împrăştiară peste tot. 

Scut lângă scut, Aedion îşi aranjase oamenii într-o 
grupare ca să îi întâmpine. 

Tot nu era suficient. Legiunea Bane nu putea face nimic 
pentru a opri valul care se grăbea dinspre câmpul de luptă, 
împingându-i tot mai mult înapoi pe culoar. Şi nici măcar 
Ren, care-i conducea pe oamenii de pe ziduri, nu putea 
opri valul care venea peste ei. 


Trebuiau să închidă din nou poarta. Erau nevoiţi să 
găsească o cale să o închidă. 

Aedion abia putea să respire şi să se ţină pe picioare. 

Un corn de avertisment răsună. Morathul trimisese o a 
doua armată, întunericul învăluind-o pe a lor. 

Erau mulţi prinți valgi. Morathul aşteptase. 

Ren strigă la el, acoperind vuietul luptei: 

— Au eliberat poarta sudică! Aduc în spatele zidurilor 
cât mai mulţi soldaţi de-ai noştri! 

Ca să se regrupeze şi să se adune înainte să întâlnească 
a doua armată. Dar, cu poarta vestică încă deschisă şi 
Morathul care năvălea înăuntru, nu aveau nicio şansă. 

El trebuia să închidă poarta. Aedion şi legiunea Bane se 
luptau cu săbiile, împungând şi tăind, ca un val în care să 
se izbească Morathul, însă efortul nu era suficient. 

Un balaur se prăbuşi prin poartă, rostogolindu-se pe 
pământ spre ei. Aedion se pregăti de impact. 

Totuşi, bestia doborâtă se opri, strivind soldaţii sub ea, 
chiar în boltă, blocând calea şi creând o baricadă în faţa 
porţii vestice. 

Intenţionat, îşi dădu seama Aedion când un războinic 
blond sări din şaua balaurului care încă ţinea în gheare o 
vrăjitoare Dinţi-de-fier moartă, din al cărei gât curgea 
sânge albastru pe coastele aspre. 

Războinicul alergă spre ei cu o sabie într-o mână, cu 
cealaltă scoțând un pumnal. Alergă spre Aedion, ochii lui 
negri scrutându-l din cap până în picioare. 

Era tatăl lui. 

Soldaţii Morathului se căţărară şi se târâră peste 
balaurul doborât care le bloca drumul, îngrămădindu-se 
sub boltă şi în culoar. 

Un scut auriu îi ţinu la distanţă, însă nu pentru mult 
timp. 

Totuşi, răgazul oferit de Gavriel le permise celor din 
legiunea Bane să bea apa rămasă în ploştile lor şi să adune 
armele căzute. 

Aedion gâfâi, rezemându-şi un braţ de culoarul porţii. În 
spatele scutului lui Gavriel, inamicul se agită furios. 

— Eşti rănit? îl întrebă tatăl lui. Erau primele cuvinte pe 
care i le adresa. 

Aedion reuşi să îşi ridice capul. 

— Ai găsit-o pe Aelin, fu tot ce spuse el. 

Chipul lui Gavriel se îmblânzi. 

— Da. Iar ea a încuiat poarta Wyrd. 

Aedion închise ochii. Măcar reuşise să o închidă. 

— Erawan? 

— Nu. 

Nu avea nevoie să ştie în detaliu de ce ticălosul nu era 
mort, ce mersese prost. 

Aedion se desprinse de zid, clătinându-se, iar tatăl său îl 
ajută să-şi recapete echilibrul apucându-l de cot. 

— Trebuie să te odihneşti. 

Aedion îşi smuci braţul din mâna lui Gavriel. 

— Spune-le asta soldaţilor care au murit! 

— Ai să mori şi tu, îi spuse tatăl său, mai tăios ca 
niciodată, dacă nu te aşezi un minut! 

Aedion şi Gavriel se fixară din priviri. 

N-avea ce să-i mai spună, cum să-l contrazică pe Leu. 

Aedion doar scutură din cap. 


Scutul auriu al lui Gavriel se clătină sub atacul violent al 
valgilor care încă se agitau dincolo de el. 

— Trebuie să închidem din nou poarta, spuse Aedion, 
arătând spre cele două uşi deschise, dar intacte, lipite de 
ziduri. Accesul către acestea era blocat de soldaţii 
Morathului care tot încercau să treacă de scutul lui 
Gavriel. Sau o să copleşească oraşul înainte ca armata 
noastră să apuce să se regrupeze. 

Pentru că poarta vestică încă era larg deschisă, nu ar fi 
contat dacă s-ar fi adăpostit în spatele zidurilor. 

Tatăl său îi urmări privirea. Se uită la soldaţii care 
încercau să treacă de apărarea lui, numărul uriaş fiind 
redus de balaurul pe care îl doborâse cu grijă în faţa lor. 

— Atunci asta o să facem, spuse Gavriel şi zâmbi 
macabru. Împreună. 

Ultimul cuvânt era mai mult o întrebare subtilă şi tristă. 

Împreună. Ca tată şi fiu. Ca doi războinici ce erau. 

Gavriel, tatăl său, venise. 

Şi uitându-se în acei ochi negri, Aedion îşi dădu seama 
că tatăl său nu o făcuse pentru Aelin sau pentru Terrasen. 

— Împreună, spuse răguşit Aedion. 

Nu doar în calea acestui obstacol şi a luptei care se 
dădea, ci în orice ar fi urmat după aceea, dacă ar fi 
supravieţuit. Împreună. 

Aedion ar fi putut jura că ceva asemănător bucuriei şi 
mândriei umplu ochii lui Gavriel. Bucurie, mândrie şi 
tristeţe, apăsătoare şi vechi. 

Aedion se întoarse la cei din legiunea Bane, făcându-le 
semn soldaţilor de lângă el să se dea la o parte pentru ca 
Gavriel să se alăture formaţiei. Mai trebuiau să împingă 
puternic o dată şi să închidă poarta. Armata lor trebuia să 
intre pe poarta sudică şi să găsească o cale să îi adune pe 
toţi înainte ca noua armată să ajungă la oraş. Dar cea 
vestică trebuia eliberată şi încuiată. Permanent. 

Împreună, ca tată şi fiu, aveau să facă faţă situaţiei. 

Dar când tatăl lui nu veni lângă el, Aedion se întoarse. 

Gavriel mersese direct spre poartă şi spre linia aurie a 


scutului său, care acum împingea tot mai mult înapoi, 
urnind zidul de soldaţi inamici odată cu el, încovoindu-se în 
fiecare clipă. Prin culoar. Prin boltă. 

Nu. 

Gavriel îi zâmbi. 

— Închide poarta, Aedion! fu tot ce-i spuse tatăl său. 

lar apoi Gavriel păşi dincolo de porţi, scutul auriu 
subţiindu-se. 

„Nu!” 

Cuvântul luă forma unui strigăt în gâtul lui Aedion. 

Dar soldații Bane se grăbeau spre uşile porţii, 
închizându-le. 

Aedion deschise gura ca să le strige să se oprească. Să 
se oprească... Să se oprească... 

Gavriel îşi ridică sabia şi pumnalul strălucind auriu în 
lumina tot mai slabă a zilei. Poarta se închise în spatele lui, 
lăsându-l afară. 

Aedion nu se putea mişca. 

Niciodată nu se oprise, fiind mereu în mişcare, şi totuşi, 
nu fu în stare să-i ajute pe soldaţii care acum îngrămădeau 
lemne, lanţuri şi metale în faţa porţii vestice. 

Gavriel ar fi putut să rămână şi să împingă scutul 
suficient de mult timp încât să închidă porţile. Ar fi putut 
să rămână aici... 

Aedion alergă atunci. 

Prea încet. Paşii îi erau prea lenți, trupul imens şi greoi 
împiedicându-l când îşi făcu loc printre oamenii lui, când 
se îndreptă spre scările care urcau pe ziduri. 

Lumina aurie licări pe câmpul de luptă. 

Apoi se stinse. 

Aedion alergă mai repede, un suspin arzându-i gâtul, 
sărind şi căţărându-se pe soldaţii căzuţi, muritori şi valgi. 

Ajunse pe ziduri şi alergă spre marginea lor. 

„Nu!” 

Cuvântul îi însoțea bătăile inimii. 

Aedion îi ucise pe valgii care-i stăteau în cale şi pe 
oricine trecea peste scara de asediu. 


Scara. Putea să coboare luptând, ca să ajungă pe câmpul 
de luptă, la tatăl său... 

Aedion lovi atât de puternic cu sabia în soldatul valg din 
faţa lui încât bărbatului îi sări capul de pe umeri. 

Apoi ajunse la zid şi se uită la spaţiul de lângă poartă. 

Berbecul era ţăndări. 

Valgii erau grămadă unii peste ceilalţi pe câteva rânduri 
în jurul lui. În faţa porţii. Pe lângă balaur. 

Erau atât de mulţi încât accesul spre poarta vestică era 
oprit; atât de mulţi încât poarta era consolidată, ca o rană 
deschisă a cărei hemoragie fusese oprită. 

Cât timp rămăsese el acolo, incapabil să se mişte, 
incapabil să facă nimic, în timp ce tatăl său făcuse asta? 

Prima dată îi văzu părul blond. 

În faţa muntelui de valgi pe care îl înălţase - a porţii pe 
care o închisese pentru ei, a oraşului pe care îl protejase. 

O linişte îngrozitoare şi rapidă cuprinse trupul lui 
Aedion. 

Nu mai auzi strigătele luptei şi nu mai văzu cine se 
războia în jurul şi deasupra sa. 

Nu mai văzu decât războinicul căzut care se uita în gol 
spre cerul care se întuneca şi al cărui gât tatuat era 
sfâşiat. Încă ţinea sabia în mână. 

Gavriel. 

Tatăl său. 

XXX 

Armata Morathului se retrase de la poarta vestică 
închisă, către restul soldaţilor din Morath care înaintau. 

Şchiopătând din cauza tăieturii adânci din picior, cu 
umărul amorţit de la vârful săgeţii rămas acolo, Rowan îşi 
înfipse sabia în faţa unui soldat care fugea. Sângele negru 
ţâşni, dar Rowan deja se mişca, îndreptându-se către 
poarta vestică, unde lucrurile se liniştiseră prea mult. 

Se îndreptase într-acolo doar când o zărise pe Aelin 
făcându-şi loc luptând spre poarta sudică, împreună cu 
Ansei; după ce doborâse turnurile de asediu din jurul 
acesteia. Acum, prin acea poartă intra cea mai mare parte 


a armatei lor, cea a khaganului alergând ca să ajungă în 
spatele zidurilor înainte să se închidă. 

Aveau cel mult o oră înainte ca Morathul să îi atace din 
nou - înainte să fie forţaţi să închidă şi poarta sudică, 
lăsând afară pe cei rămaşi în urmă, ca să fie izbiţi de 
ziduri. 

Poarta vestică urma să rămână închisă, datorită 
balaurului doborât şi grămezilor de cadavre care-l 
înconjurau, şi apărării din interior. 

Rowan văzuse lumina aurie pâlpâind în urmă cu câteva 
minute, îşi făcuse loc luptându-se, înjurând vârful de fier 
din braţ care îl împiedica să se transforme. Fenrys şi 
Lorcan plecaseră ca să-i ucidă pe soldaţii Morathului care 
încercau să îi atace pe cei care fugeau spre poarta sudică 
şi, în aer, păsările ruk ce le purtau pe vindecătoare, Elide 
şi Yrene numărându-se printre ele, intraseră în oraşul 
cuprins de panică. 

Trebuia să o găsească pe Aelin şi să îşi pună planurile în 
aplicare înainte să fie prea târziu. 

Ştia cine mărşăluia alături de armata care înainta. Nu 
intenţiona să o lase să înfrunte singură situația.. 

Dar sarcina asta... el ştia ce îi aştepta. Ştia, şi tot plecă. 

Rowan îl găsi pe Gavriel în faţa porţii vestice, înconjurat 
de zeci de morţi - un adevărat zid între poartă şi armata 
inamică. 

Lumina pierea cu fiecare minut. Soldaţii rămaşi ai 
Morathului şi vrăjitoarele Dinţi-de-fier fugiră spre întăririle 
care se apropiau. 

Grăbindu-se către poarta sudică, armata khaganului 
încercă să ucidă cât mai mulţi. 

Ei trebuiau să intre în oraş, indiferent cum. 

Ridicând scările de asediu care fuseseră doborâte la 
pământ cu doar câteva minute sau ore înainte, armata 
khaganului se căţără pe ziduri, unii cărându-i pe cei răniţi 
în spate. 

Cu magia doar o briză, Rowan scrâşni din dinţi din cauza 
piciorului şi a umărului care-i zvâcneau şi dădu la o parte 


soldatul Morathului pe jumătate întins peste Gavriel. 

Secolele de existenţă, anii petrecuţi purtând războaie şi 
călătorind prin lume... dispăruseră. Dispăruseră în neant, 
în afara acestui trup nemişcat, a carcasei părăsite. 

Genunchii lui Rowan amenințau să cedeze. Tot mai mulţi 
din armata lor urcau pe zidurile oraşului, ordonat, dar 
rapid, într-un sanctuar temporar. 

Ei trebuiau să continue. Gavriel şi-ar fi dorit ca el să facă 
asta - îşi dăduse viaţa ca acesta să reuşească. 

Totuşi, Rowan îşi plecă fruntea. 

— Sper că ţi-ai găsit pacea, frate. Şi, în Lumea de 
Dincolo, sper să o regăseşti. 

Rowan se aplecă, gemând când durerea îi săgetă coapsa, 
şi îl ridică pe Gavriel pe umărul sănătos. Apoi, urcă pe 
scara de asediu încă ancorată de zidul vestic, pe ziduri, 
fiecare pas fiind mai greoi decât ultimul, o amintire a 
prietenului său, o imagine a regatelor pe care le văzuseră, 
a inamicilor cu care luptaseră, a clipelor liniştite care n- 
aveau să fie cântate vreodată. 

Totuşi, cântecele aveau să-l pomenească pe Leul căzut în 
faţa porţii vestice a Orynthului, apărând oraşul şi pe fiul 
său. Dacă ar fi supravieţuit cumva zilei de astăzi, barzii le- 
ar fi cântat faptele. 

Chiar şi în haosul provocat de soldaţii khaganatului şi 
cavaleria Darghan care se îndrepta spre oraş, liniştea se 
lăsă când Rowan cobori pe scările meterezelor, purtându-l 
pe Gavriel. 

El abia reuşi să dea recunoscător şi uşurat din cap spre 
Enda şi Sellene care, obosite şi însângerate, îşi trăgeau 
sufletul împreună cu un grup de verişoare lângă rămăşiţele 
catapultelor. Erau rudele lui şi totuşi, războinicul de pe 
umărul său... şi Gavriel făcuse parte din familia sa, chiar şi 
când el nu îşi dăduse seama de asta. 

Greutatea imposibilă şi oribilă de pe umărul lui îl 
împovăra cu fiecare pas spre locul unde Aedion stătea la 
baza scărilor, sabia din Orynth legănându-i-se în mână. 

— Ar fi putut să rămână, fu tot ce spuse Aedion când 


Rowan îl lăsă uşurel pe Gavriel pe primele trepte. Ar fi 
putut să rămână... 

Rowan se uită la prietenul lui căzut. La cel mai apropiat 
prieten, care-l însoţise în multe războaie şi pericole şi 
meritase această nouă patrie la fel de mult ca oricare 
dintre ei. 

Rowan închise ochii goi ai lui Gavriel. 

— Ne vedem în Lumea de Dincolo! 

Părul blond al lui Aedion atârna umed din cauza 
sângelui şi a transpiraţiei, sabia veche din mâinile lui fiind 
plină de sânge negru. Soldaţii trecură pe lângă el, 
coborând scările meterezelor, şi totuşi, Aedion nu făcu 
decât să se uite fix la tatăl său. La piatra însângerată din 
râul războiului. 

Apoi, Aedion ieşi pe străzi. Lacrimile şi strigătele aveau 
să se audă mai târziu. Rowan îl urmă. 

— Trebuie să ne pregătim pentru a doua parte a luptei, 
spuse răguşit Aedion. Altfel, nu o să supravieţuim nopţii. 

Enda şi Sellene îşi foloseau deja magia ca să ridice 
grămezile de resturi căzute pe poarta vestică. Pietrele se 
clătinară, dar se mişcară. Puterea lor era mai mult decât 
ar fi putut să le ceară Rowan. 

Rowan se întoarse ca să urce din nou pe ziduri şi nu 
îndrăzni să-şi dea voie să privească în spatele lor - spre 
locul unde ştia că soldaţii îl mutau pe Gavriel mai aproape 
de inima oraşului, într-un loc sigur. 

Prietenul - fratele lui - murise. 

— Înălţimea Ta! Călărețul ruk stropit cu sânge care 
stătea pe zidul meterezei arătă spre orizont. Întunericul îi 
acoperă în mare parte, dar am estimat numărul soldaţilor 
care se apropie. Rowan se pregăti. Sunt cel puţin douăzeci 
de mii. Călărețul înghiţi. Rândurile lor sunt pline de valgi - 
şi şase kharankui. 

Nu kharankui. Ci şase prințese valge care infestaseră 
păienjeniţele. 

Rowan îşi impuse să se transforme, dar corpul său 
refuză. 


Scrâşnind din dinţi, îşi scoase armura de pe umăr şi 
întinse mâna spre rană, dar aceasta se închisese, prinzând 
vârful de fier înăuntru şi împiedicându-l să se transforme - 
să zboare spre Aelin, oriunde s-ar fi aflat. 

Trebuia să ajungă la ea. Trebuia să îi găsească pe 
Fenrys şi Lorcan şi să o găsească pe ea. Înainte să fie prea 
târziu. 

Dar odată cu lăsarea întunericului, când scoase un 
pumnal şi îl ridică spre rana închisă de la umăr, Rowan îşi 
dădu seama că, probabil, era deja prea târziu. 

Chiar dacă acum zeii dispăruseră, Rowan încă se trezi 
rugându-se. În agonia provocată de gestul care-i sfâşie 
umărul, se rugă să ajungă la timp la Aelin. 

Ei supravieţuiseră până acum, în ciuda aşteptărilor şi 
sfidând profetiile antice. Rowan înfipse mai adânc 
pumnalul, căutând vârful de fier prins înăuntru. 

Trebuia să se grăbească. 

Chaol îşi simţea spatele încordat, durerea străbătându-i 
şira spinării. Nu ştia dacă din cauza tratamentelor oferite 
de soţia lui în castel sau a orelor de luptă. 

Nu se arătă interesat când el şi Dorian trecură la galop 
dincolo de poarta sudică spre Orynth, fără să poarte vreun 
însemn în mijlocul soldaţilor care se grăbeau să intre, 
pregătindu-se de impactul cu noua armată care mărşăluia 
spre ei. 

Noaptea avea să se lase curând, iar Morathul nu 
intenţiona să aştepte până la răsărit, pentru că întunericul 
plutea deasupra lor ca un nor îngrozitor. 

Ce zbura şi se mişca rapid în acel întuneric, ce îi 
aştepta... 

Dorian stătea aproape pleoştit în şa, cu scutul prins la 
spate şi Damaris în teaca de la brâu. 

— Arăţi aşa cum mă simt eu, reuşi Chaol să spună. 

Dorian îşi îndreptă ochii de culoarea safirului spre el, un 
licăr de amuzament luminând profunzimile bântuite. 

— Ştiu că un rege nu ar trebui să stea cocoşat, zise 
frecându-şi faţa stropită de noroi şi sânge. Dar nu îmi pasă. 

Chaol zâmbi macabru. 

— Avem lucruri mai rele de care să ne îngrijorăm. 

Mult mai rele. 

Se grăbiră spre castel, urcând dealul care avea să-i ducă 
spre uşile acestuia, când un corn răsună pe câmpul de 
luptă. 

Un avertisment. 

De pe deal, vedeau clar ceea ce îi făcuse pe soldaţi să 
alerge grăbiţi spre ei. 

Morathul prindea viteză, ca şi când şi-ar fi dat seama că 
prada era epuizată şi nu ar fi vrut să o lase să îşi revină. 


Chaol se uită la Dorian, iar cei doi îşi îndreptară caii din 
nou spre zidurile oraşului. Soldaţii khaganului procedară 
la fel, coborând dealurile pe care le urcaseră. 

Inapoi spre metereze. Şi spre iadul care urma să fie încă 
o dată dezlănţuit asupra lor. 

XXX 

Rezemată de un balaur mort, Aelin bău tot ce-i mai 
rămăsese în burduful pentru apă. 

Lângă ea, Ansei din Briarcliff gâfâi printre dinţi când 
magia vindecătoarei îi închise rana, tăietura urâtă de pe 
braţ. 

Atât de gravă încât Ansei nu reuşise să ţină o armă. 
Aşadar, ele se opriseră chiar în clipa în care se schimbase 
soarta luptei, inamicul lor fugind acum dinspre zidurile 
Orynthului. 

Cu magia epuizată şi membrele ca de plumb, Aelin era 
năucită. Vuietul luptei încă îi bâzâia în urechi. 

Pline de sânge uscat şi noroi, nimeni nu le recunoscu pe 
regine în locul în care căzuseră în genunchi, atât de 
aproape de poarta sudică. Soldaţii alergau pe lângă ele, 
încercând să intre în oraş înainte de sosirea armatei din 
spatele lor. 

Avea nevoie de un minut, doar de unul, să-şi recapete 
suflarea, urmând să se grăbească spre poarta sudică. În 
Orynth. 

În patria ei. 

Ansei înjură, clătinându-se, iar vindecătoarea îi întinse o 
mână ca să o sprijine. 

Nu era bine deloc. 

Aelin ştia ce şi cine mărşăluia spre ei. 

Trecuse o vreme de când Lysandra se înălţase în văzduh, 
alăturându-se din nou vrăjitoarelor rebele Dinţi-de-fier şi 
Crochan. Ea nu ştia unde erau acum Rowan şi tovarăşii lui. 
li pierduse în urmă cu câteva ore, zile sau o eternitate. 

Rowan era în siguranţă - legătura dintre parteneri îi 
spunea destule. Nu avea nicio rană mortală. Şi, prin 
jurământul de sânge, ştia că Fenrys şi Lorcan mai trăiau. 


Nu ştia dacă putea spune acelaşi lucru despre restul 
prietenilor ei. Nu voia să ştie, nu încă. 

Vindecătoarea termină cu Ansei, iar când femeia se 
întoarse, Aelin ridică o mână. 

— Du-te şi ajută pe cineva care are nevoie, spuse răguşit 
Aelin. 

Vindecătoarea nu ezită şi plecă în grabă, alergând 
încotro se auzeau strigătele. 

— Trebuie să intrăm în oraş, şopti Ansei, rezemându-şi 
capul de pielea îmbrăcată în fier din spatele ei. Înainte să 
închidă poarta. 

— Aşa este, spuse Aelin, adunându-şi puterea în 
picioarele obosite ca să poată să se ridice, aproximând cât 
de departe era ultima armată. 

Avea un plan pentru asta. Cu toţii aveau. 

Dar timpul nu fusese de partea ei. Poate rămăsese fără 
noroc odată cu zeii pe care îi distrusese. 

Aelin îşi înghiţi uscăciunea din gură şi mormăi când se 
ridică în picioare. Lumea se clătină, dar ea nu-şi pierdu 
echilibrul, reuşind să apuce frâiele unui călăreț Darghan 
care trecea pe acolo şi ordonându-i să oprească şi să o 
ducă pe regina roşcată care delira pe jumătate, întinsă pe 
pământ. 

Ansei abia protestă când Aelin o urcă în şa, în spatele 
soldatului. 

Aelin rămase lângă balaurul doborât, privindu-şi 
prietena până ce trecu prin poarta sudică, intrând în 
Orynth. 

Încet, Aelin se întoarse spre valul tot mai mare de 
întuneric. 

Ea îi condamnase. 

În spatele ei, poarta sudică se închise cu un scârţâit. 

Bubuitul îi răsună în oase. 

Soldaţii rămaşi pe câmp strigară cuprinşi de panică, dar 
ordinele fură transmise mai departe. Trebuiau să formeze 
rândurile şi să se pregătească de luptă. 

Putea să regândească planul. 


Încă scruta cerul în căutarea unui şoim cu coada albă. 

Nici urmă de el. 

Bun, îşi spuse ea. 

Aelin închise ochii o clipă şi-şi atinse pieptul cu o mână 
ca şi când asta ar fi putut să o calmeze, să o pregătească 
pentru ce pândea în întunericul care se apropia. 

Soldaţii strigară când se adunară, ţipetele răniților şi ale 
muribunzilor  răsunând peste tot, aripile  vuind 
pretutindeni. 

Totuşi, Aelin mai rămase o clipă dincolo de porţile 
oraşului ei, ale casei sale, cu mâna încă lipită de piept, 
simțind inima ce bătea cu putere şi praful fiecărui drum pe 
care călătorise în ultimii zece ani ca să revină aici. 

Pentru clipa asta. Cu scopul acesta. 

Aşadar, îşi şopti povestea o ultimă dată. 

Povestea ei. 

„Odată ca niciodată, într-un ţinut demult ars din temelii, 
trăia o tânără prinţesă care îşi iubea regatul...” 

XXX 

Yrene se oprise doar pentru câteva minute din a-i 
vindeca pe alţii, puterea sa circulând intens şi strălucitor, 
fără să scadă în ciuda faptului că lucra de câteva ore. 

Dar se oprise, trebuind să vadă ce se întâmplase. Auzind 
că soldaţii lor, aproape victorioşi, se întorseseră la zidurile 
oraşului, alergase şi mai repede spre meterezele castelului 
împreună cu Elide, întrucât fata îi fusese alături toată ziua, 
ajutând-o. 

Elide tresări când urcară pe scări spre metereze, dar nu 
se plânse, ci scrută spaţiul aglomerat, căutând pe cineva, 
ceva. Privirea i se opri asupra unui bătrân însoţit de un 
copil cu păr blond-roşcat. Mesagerii se apropiară de el, 
plecând apoi în grabă. 

Cel care şchiopăta spre ele era un lider - cineva de la 
conducere - îşi dădu seama Yrene. 

Apropiindu-se, bătrânul tresări când o văzu pe Elide. 

Lui Yrene nu îi mai păsă de prezentări când zări câmpul 
de luptă. 


Armata - o altă armată - care mărşăluia spre ei, aproape 
învăluită în întuneric. Cu şase kharankui în primele 
rânduri. 

Soldaţii khaganului se adunaseră lângă ziduri, atât în 
afara, cât şi în interiorul oraşului. Poarta sudică era acum 
închisă. 

Nu era suficient să înfrunte ce mărşăluia perseverent, 
creaturile pe care abia le vedea agitându-se în rândurile 
lor. Prinţese valge - printre ei se aflau prințese valge. 

Chaol. Unde era Chaol... 

Elide şi bătrânul vorbeau. 

— Nu putem să înfruntăm atât de mulţi soldaţi şi să 
scăpăm, spuse Elide pe un ton atât de diferit de oricare 
altul auzit de Yrene. Poruncitor şi rece. 

Elide arătă spre câmpul de luptă, la întunericul - pe toţi 
zeii, întunericul - care se aduna deasupra lor. 

Pe Yrene o trecu un fior. 

— Ştii ce este? întrebă Elide prea încet. Pentru că eu 
ştiu. 

Bătrânul doar înghiţi. 

Yrene îşi dădu atunci seama ce era în întuneric. Cine era 
în el. 

Erawan. 

Ultima rază de soare dispăru, colorând zăpada 
însângerată în nuanţe albăstrui. 

Un licăr de lumină pâlpâi în spatele lor, iar copilul se 
întoarse, suspinând când o femeie uimitor de frumoasă, 
însângerată şi obosită îşi făcu apariţia. Cu o mantie, îşi 
acoperi trupul gol, fără să tremure de frig. 

Femeia metamorfică o îmbrăţişă pe fată. 

Chaol îi spusese Lysandra. O lady din regatul lui Aelin. 
Nepoata neştiută a lui Falkan Ennar. 

Lysandra se întoarse spre bătrân. 

— Aedion şi Rowan au dat ordinul, Darrow. Trebuie să-i 
evacuăm imediat pe toţi cei care pot pleca. 

Bătrânul - Darrow - pur şi simplu se uită la câmpul de 
luptă, rămânând fără cuvinte în faţa armatei care se 


apropia tot mai mult şi în fruntea căreia se conturau două 
siluete ce se îndreptau nestânjenite spre zidurile oraşului, 
întunericul roind în jurul lor. 

Erawan. Tânărul cu părul blond. L-ar fi recunoscut şi 
dacă ar fi fost oarbă. 

O femeie brunetă cu piele albă mergea lângă el, 
veşmintele umflându-se în jurul ei pe un vânt-fantomă. 

— Maeve, şopti Lysandra. 

Atunci oamenii începură să ţipe de groază şi disperare. 

Maeve şi Erawan veniseră ca să supravegheze personal 
căderea Orynthului. 

Veneau către porţile oraşului urmaţi de un întuneric tot 
mai intens şi de o armată din ce în ce mai mare. 
Picioruşele păianjenilor, creaturile care puteau devora 
viaţa şi bucuria, ţăcăneau în beznă. 

Pe toţi zeii... 

— Lord Darrow! interveni Elide, brusc şi poruncitor. 
Există o cale de ieşire din oraş? Un fel de ieşire secretă 
prin munţi, pe unde pot să meargă copiii şi bătrânii? 

Darrow îşi luă privirea de la regele valg şi regina valgă 
care se apropiau. 

În ochi i se citeau neajutorarea şi disperarea care îi 
sparseră vocea când spuse: 

— Nicio cale care să le permită să scape la timp. 

— Spune-mi unde este! îi ordonă Lysandra. 

Ca măcar să poată încerca, zise şi dădu să o apuce pe 
fată de braţ. Ca Evangheline să încerce să fugă. 

O înfrângere. Ceea ce păruse o victorie era pe cale să 
devină o înfrângere totală. Un măcel condus de Maeve şi 
Erawan, aflaţi la mai puţin de o sută de metri de zidurile 
oraşului. 

Doar pietrele vechi şi fierul stăteau între ei şi Orynth. 

Darrow ezita. Bătrânul era şocat. 

Dar Evangeline arătă cu degetul spre porţi, spre Maeve 
şi Erawan. 

— Uite! 

Şi, iat-o! 


În nuanțele tot mai albastre ale nopţii, printre fulgii care 
începeau să cadă, Aelin Galathynius apăruse în faţa porţii 
sudice închise. 

Apăruse în faţa lui Erawan şi a lui Maeve. 

Părul ei despletit flutura în vânt ca un stindard auriu, o 
ultimă rază de lumină la sfârşitul zilei. 

Se lăsă tăcerea. Chiar şi ţipetele încetară când toţi se 
întoarseră spre poartă. 

Însă Aelin nu dădu înapoi. Nu fugi de regina valgă şi 
regele valg care se opriră ca şi când ar fi fost încântați de 
silueta singuratică ce îndrăznise să îi înfrunte. 

Lysandra scoase un suspin gâtuit. 

— Ea... nu mai are magie. Vocea femeii metamorfice se 
sparse. Nu i-a mai rămas nimic. 

Aelin tot îşi ridică sabia. 

Flăcările străbătură lama. 

O flacără împotriva întunericului adunat. 

O flacăra ca să lumineze noaptea. 

Aelin îşi ridică scutul, iar flăcările îl învăluiră şi pe 
acesta, făcându-l să ardă strălucitor şi neînfricat. O 
imagine veche, renăscută. 

Un strigăt străbătu meterezele castelului, oraşul şi 
zidurile. 

Regina venise în sfârşit. 

Regina venise ca să păzească poarta. 

Numele ei era Aelin Ashryver Whitethorn Galathynius. 

Şi nu se temea. 

Maeve şi Erawan se opriră. La fel şi soldaţii din spatele 
lor, ca o ultimă lovitură de ciocan, gata să zdruncine 
Orynthul. 

Magia din venele ei era doar un tăciune care pâlpâia, 
dar ei nu ştiau asta. 

Mâinile ei tremurânde amenințau să scape armele, dar 
ea le ţinea ferm. 

Nici măcar un pas. 

N-avea de gând să le permită să mai facă niciun pas spre 
Orynth. 

Maeve zâmbi. 

— Ce mult ai călătorit, Aelin! 

Aelin pur şi simplu o înclină pe Goldryn şi se uită în ochii 
aurii ai lui Erawan care licăriră când studie sabia şi şi-o 
aminti. 

Aelin îşi dezgoli dinţii, lăsându-şi focul să-i lumineze mai 
intens sabia. 

Maeve se întoarse spre regele valg. 

— Aşadar, purcedem? 

Dar Erawan se uită la Aelin şi ezită. 

Curând, toţi aveau să-şi dea seama că puterea care îl 
făcea să ezite nu mai exista. 

Însă ea nu rămăsese dincolo de poarta sudică pentru a-i 
apăra, ci pentru a trage de timp astfel încât cei din oraşul 
pe care îl iubea atât de mult să poată să fugă; să fugă şi să 
trăiască pentru a lupta a doua zi. 

Ajunsese acasă. 

Era suficient. 

Cuvintele îi răsunau cu fiecare respiraţie, îi limpezeau 


vederea şi îi întăreau spatele. O coroană de flăcări 
indestructibile îi apăru pe creştet, rotindu-se. 

Nu putea câştiga împotriva celor doi. 

Dar nu intenţiona să le uşureze treaba. Dacă putea, voia 
să-l ia pe unul din ei cu ea, în viaţa de apoi. Sau cel puţin 
să îi încetinească suficient încât ceilalţi să îşi facă planul, 
să găsească o cale de a-i opri sau de a-i învinge, chiar dacă 
ambele opţiuni păreau puţin probabile. Imposibile. 

Dar de aceea rămânea aici. 

Ca să le dea o mică speranţă, să le insufle dorinţa de a 
lupta. 

La final, dacă asta era tot ce putea face împotriva lui 
Erawan şi a lui Maeve, putea să treacă în Lumea de 
Dincolo cu fruntea sus, fără să-i fie ruşine să îi vadă pe cei 
pe care îi iubea cu inima ei de foc. 

Aşadar, Aelin schiţă o plecăciune înaintea lui Erawan şi 
spuse cu ultima fărâmă de curaj pe care o mai avea: 

— Ne-am întâlnit de câteva ori, dar niciodată aşa cum 
suntem cu adevărat, zise şi îi făcu semn din ochi. Chiar 
dacă genunchii îi tremurau, îi făcu semn din ochi. Pe cât 
de frumos e trupul ăsta, Erawan, cred că îmi lipseşte 
Perrington. Doar puţin. 

Maeve îşi umflă nările, dar în ochii lui Erawan licări 
amuzamentul. 

— Crezi că a fost mâna destinului că ne-am întâlnit în 
Rifthold fără să ne recunoaştem? 

Cu ce nonşalanţă îi vorbea un gunoi atât de dezgustător 
şi corupt! Aelin se forţă să ridice din umeri. 

— A destinului sau a norocului? întrebă ea, gesticulând 
spre câmpul de luptă şi oraşul ei distrus. Nu crezi că e un 
decor cam grandios pentru confruntarea noastră finală? 
Mult prea demn de noi. 

Maeve scoase un şuierat. 

— Destul! 

Aelin ridică o sprânceană. 

— Mi-am petrecut anul trecut - zece ani, dacă ne 
gândim altfel - pregătindu-mă pentru clipa asta, zise şi 


ţâţâi. lartă-mă dacă vreau să o savurez! Să discut cu 
marele meu duşman mai mult de o clipă. 

Erawan chicoti, iar sunetul îi râcâi oasele. 

— S-ar putea crede că încerci să ne reţii, Aelin 
Galathynius. 

Ea făcu semn spre zidurile oraşului din spatele ei. 

— De la ce? Cheile nu mai sunt, iar zeii au dispărut 
odată cu ele, zise zâmbind. Ştiai, nu-i aşa? 

Amuzamentul dispăru de pe chipul lui Erawan. 

— Ştiu. Ce moarte îngrozitoare se simţea în vocea lui... 

Aelin ridică din nou din umeri. 

— Să ştii că ţi-am făcut o favoare. 

— Nu o lăsa să vorbească, şopti Maeve. Să terminăm ce 
am început! 

Aelin râse. 

— S-ar putea spune că te temi, Maeve. De orice fel de 
întârziere. Se întoarse din nou spre Erawan. Zeii plănuiau 
să te ia cu ei. Să te sfâşie. Aelin îi schiţă un zâmbet. I-am 
rugat să renunţe la ideile lor, ca noi să ne putem duela 
grandios. 

— Cum de ai supravieţuit? întrebă Maeve. 

— Am învăţat să împart, spuse mieros Aelin. După tot 
acest timp. 

— Minti! zise furioasă Maeve. 

— Am o întrebare pentru tine, rosti Aelin, privind între 
cei doi conducători întunecaţi, de care o separa doar 
zăpada viscolită. Tu ai să împărţi puterea? Acum că sunteţi 
amândoi captivi aici. Gesticulă spre Maeve cu scutul 
aprins. Din câte ştiu, erai hotărâtă să îl trimiţi acasă. Şi ți- 
ai adunat o mică armată de vindecătoare din Doranelle ca 
să îl poţi distruge în clipa în care s-ar fi ivit ocazia. 

Erawan clipi lent. 

Aelin zâmbi. 

— Ce ai să faci acum cu toate acele vindecătoare, 
Maeve? Aţi discutat despre asta? 

Întunericul învălui degetele lui Maeve. 

— Am suportat destul vorbăria asta! 


— Eu nu, spuse Erawan, ochii lui aurii strălucind. 

— Bun! zise Aelin. Ştii, am fost prizoniera ei. Luni de 
zile. Ai fi surprins să ştii câte am aflat. Despre soţul ei - 
fratele tău. Despre biblioteca din castelul lui şi cum Maeve 
a aflat atât de multe lucruri interesante despre umblatul 
printre lumi. Ai să împărtăşeşti cunoştinţele, Maeve, sau 
asta nu face parte din târgul tău? 

Îndoiala începea să întunece privirea lui Erawan. 

— Să ştii că vrea să dispari, insistă Aelin. Ce ţi-a spus 
când ţi-a dispărut cheia Wyrd? Lasă-mă să ghicesc: că 
regele Adarlanului s-a furişat în Morath, a ucis-o pe fata pe 
care ai înrobit-o ca să-ţi fie poartă vie, ţi-a distrus castelul, 
iar Maeve a sosit chiar la timp ca să încerce să îl oprească 
- dar a eşuat? Ştiai că a lucrat cu el mai multe zile? 
Încercând să-ţi ia cheia? 

— Asta e o minciună! izbucni Maeve. 

— Aşa să fie? Să repet unele lucruri pe care le-ai spus în 
cele mai private întâlniri cu lordul Erawan? Lucruri pe 
care mi le-a spus regele Adarlanului? 

Erawan zâmbi mai larg. 

— Mereu ţi-a plăcut să te dai în spectacol. Poate că 
minţi, aşa cum afirmă sora mea. 

— Poate da, poate nu. Deşi cred că adevărul trădării 
noului tău aliat este mult mai interesant decât orice 
minciună pe care aş putea să o născocesc. 

— Aşadar, să îţi spunem un alt adevăr? zise încet Maeve. 
Vrei să ştii cine ţi-a ucis părinţii? Cine a ucis-o pe lady 
Marion? 

Aelin înţepeni. 

Maeve flutură o mână spre Erawan. 

— Nu el a fost. Nici măcar regele Adarlanului. Nu, el a 
trimis un prinţ valg de rang inferior ca să o facă. Nu s-a 
deranjat să meargă personal. Nu a crezut că este cu 
adevărat necesar să o ucidă cineva important. 

Aelin îi fixă cu privirea pe regina şi regele valg. 

Iar apoi ridică o sprânceană. 

— Încerci cumva să mă descurajezi? Ai o mie de ani şi 


doar atâta ţi-a trecut prin cap să-mi spui? Râse din nou şi, 
cu Goldryn, arătă spre Erawan. Ar fi putut jura că el se feri 
de sabia în flăcări. Ştii, îmi pare rău pentru tine! Că te-ai 
încătuşat de plictisitorul ăla nemuritor, spuse şi-şi supse 
un dinte. lar când Maeve o să te trădeze, cred c-o să-mi 
pară un pic rău şi pentru tine. 

— Vezi cum vorbeşte? rosti furioasă Maeve. Ăsta a fost 
întotdeauna darul ei: să distragă şi să trăncănească în timp 
ce... 

— Da, da. Dar e aşa cum am spus: tu ai controlul. De 
fapt, nu te mai poate opri nimic. 

— În afară de tine, zise Erawan. 

Aelin îşi lipi scutul de piept. 

— Sunt flatată că tu crezi asta. Ridică din sprâncene. 
Deşi cred că vindecătoarele pe care le avem chiar acum în 
oraş, cele două sute, s-ar putea simţi uşor ofensate că le-ai 
uitat. Mai ales când le-am văzut expulzându-i cu atâta sârg 
pe soldaţii tăi valgi din gazdele infectate. 

Erawan înţepeni. Doar o secundă. 

— Sau e altă minciună? spuse gânditoare Aelin. Aşadar, 
este riscant să intri în oraş. În oraşul meu. Şi să vezi cine 
te aşteaptă. Am auzit că vara trecută te-ai chinuit foarte 
mult încercând să o ucizi pe una dintre prietenele mele. Pe 
moştenitoarea Silbei. Dacă aş fi fost în locul tău, mi-aş fi 
dat mai mult silinţa. Să ştii că este aici. A venit tocmai 
până aici ca să te vadă şi să îţi întoarcă favoarea. Aelin îşi 
lăsă focul să ardă mai strălucitor când Erawan ezită din 
nou. Maeve ştie că vindecătoarele sunt aici, aşteptându-te. 
Şi o să le permită să te atace. Întreab-o unde este bufnița 
ei - vindecătoarea pe care a înlănţuit-o de ea, ca să o 
protejeze de tine. 

— Nu-i asculta prostiile! spuse Maeve furioasă. 

— Ba chiar a făcut şi o înţelegere: să le cruţe vieţile ca 
să o scape de tine. Aelin flutură sabia Goldryn spre Orynth. 
Intri într-o capcană în clipa în care calci în oraş. Tu şi toţi 
prietenii tăi valgi. Şi doar Maeve o să supravieţuiască la 
sfârşit. Doamna tuturor. 


Umbrele lui Maeve se ridicară ca un val. 

— M-am săturat să te aud, Aelin Galathynius! 

Aelin ştia că Maeve intenţiona să meargă mai departe 
fără Erawan, ba chiar să lucreze fără el, la nevoie. 

Regele întunecat se uită spre Maeve şi păru să îşi dea 
seama de asta la rândul său. 

Părul negru al lui Maeve flutura în jurul ei. 

— Unde este regele Adarlanului? Vrem să discutăm cu 
el. 

Furia emana din regină. 

Aelin ridică din umeri. 

— E plecat la luptă pe undeva. Foarte probabil fără să se 
sinchisească să se gândească la tine. Ea îşi înclină capul. 
Maeve, ai făcut un efort curajos ca să încerci să schimbi 
subiectul! Se întoarse spre Erawan. Vindecătoarele te 
aşteaptă acolo. Ai să vezi că îţi spun adevărul. Deşi 
presupun că atunci o să fie prea târziu. 

În ochii lui Erawan, îndoiala se ivea ca o uşă deschisă. 

lar acum avea să fie rândul lui Yrene şi al celorlalte să 
profite de situaţie. 

Ea nu îşi dorise să le ceară sau să plănuiască asta. Nu 
dorise să târască pe nimeni altcineva în mizeria asta. Dar 
avea încredere că Yrene şi prietenele ei s-ar fi îngrijit să 
ducă totul la capăt, când ea ar mai fi încetat să respire. 

Maeve înaintă. 

— Sper că te-ai bucurat de ultimele câteva clipe! zise şi 
îşi dezgoli dinţii prea albi, orice urmă a graţiei calme 
dispărând. Chiar şi Erawan păru să clipească surprins 
văzând aşa ceva şi ezită din nou, ca şi când s-ar fi întrebat 
dacă vorbele lui Aelin erau adevărate. Sper că te încântă 
vorbăria ta idioată! 

— Extraordinar de mult! spuse Aelin simulând o 
plecăciune. Cred că am să mă distrez şi mai mult când am 
să te rad de pe faţa pământului. Ea oftă spre cer. Pe toţi 
zeii, ce privelişte o să fie! 

Maeve întinse o mână în faţă, întunericul rotindu-se în 
palma ei făcută căuş. 


— Mă tem că nu mai sunt zei care să privească sau care 
să te ajute acum, Aelin Galathynius. 

Aelin zâmbi, iar sabia Goldryn străluci mai mult. 

— Eu sunt o zeiţă! spuse şi se dezlănţui asupra lor. 

XXX 

Rowan îşi scoase bucata de fier din umăr când sosiră 
Maeve şi Erawan. 

Când Aelin plecase ca să îi întâmpine în faţa zidurilor 
Orynthului. 

Magia îi curse prin vene, dar îşi prinse braţul însângerat 
cu o mână când alergă spre poarta sudică, impunându-şi 
să se vindece. 

Carnea îl ustură când se lipi - prea lent. Al naibii de 
lent! 

Dar nu putea zbura cu o aripă rănită, aşa cum ar fi făcut- 
o cu siguranţă dacă s-ar fi transformat acum. Stradă după 
stradă, prin oraşul care i-ar fi fost cămin, alergă spre 
poarta sudică. 

Trebuia să ajungă la ea. 

Un strigăt de avertisment de pe metereze îl făcu să-şi 
ridice instinctiv scutul chiar în clipa în care o scară de 
asediu se lovi de zidul de deasupra lui. 

Soldaţii Morathului se căţărară pe acesta, ajungând în 
săbiile soldaţilor khaganului şi ai legiunii Bane care 
aşteptau. Erau prea mulţi. 

Vrăjitoarele Dinţi-de-fier şi Crochan se luptau deasupra 
lor, fiecare dintre cele din clanul Dinţi-de-fier purtând 
câţiva soldaţi ai Morathului pe care îi lăsară pe metereze şi 
pe străzi. 

Oamenii ţipau. Mai departe în oraş, oamenii ţipau 
fugind. 

Se afla doar la câteva străzi distanţă de poarta sudică, 
de Aelin. 

Şi totuşi... ţipetele de groază şi durere ale familiilor şi 
copiilor se tot auzeau. 

Asta trebuia să fie casa lui. Dacă Aelin i-ar fi fost alături, 
ar fi fost căminul lui. Işi dorea să-l apere. 


Rowan îşi scoase sabia şi securea. 

Focul izbucni dincolo de ziduri, scăldând oraşul în auriu. 
Era imposibil ca ea să aibă mai mult de un tăciune. Dacă 
luptase împotriva lui Erawan şi Maeve, ar fi trebuit să fie 
deja moartă. Totuşi, flacăra încă ardea. Legătura dintre 
parteneri era puternică. 

Albul licări lângă el, iar apoi apăru Fenrys, pătat de 
sânge şi mârâind la soldaţii care veneau peste ziduri. Unul 
se apropie de ei şi doar o lovitură a unei labe puternice fu 
necesară ca să îl sfâşie pe soldat. 

O lovitură urmată de o rafală de vânt întunecat. Lorcan. 

Se opriră doar o clipă. Ambii masculi se uitară 
întrebători la el, perfect conştienţi unde era Aelin şi care 
fusese planul. 

Încă o explozie de foc răvăşi totul dincolo de ziduri. 

Dar tipetele nevinovaţilor din oraş... Dacă ar fi plecat, ea 
nu l-ar fi iertat niciodată. Dacă ar fi plecat. 

Aşadar, Rowan îşi înclină armele şi se întoarse în 
direcţia ţipetelor. 

— Am făcut un jurământ reginei şi regatului ăstuia, 
mormăi el, evaluând soldaţii care treceau peste ziduri. Nu 
o să-l încălcăm! 

XXX 

Nici măcar trei dintre cele mai grozave puteri ale 
ținutului care se luptau în faţa porţilor oraşului nu fură 
suficiente să oprească războiul din jurul lor. 

Morathul dădu  năvală, iar armata extenuată a 
khanatului se întoarse ca să îl întâmpine din nou. Ca să 
întâmpine noile orori care apăreau, bestii cu dinţi care 
urlau, ilkeni care zburau deasupra lor. Nici urmă de 
prinţesele valge, încă. Dar Elide ştia că ele erau acolo. 
Morathul îşi golise puţurile cele mai întunecate pentru 
acest prăpăd final. 

lar pe câmpie, în faţa porţilor, focul şi întunericul mai 
adânc decât noaptea se războiau. 

Elide nu ştia unde să se uite: la lupta dintre armate sau 
la cea dintre Maeve, Erawan şi Aelin. 


Yrene rămase lângă ea, lordul Darrow, Lysandra şi 
Evangeline urmărind totul de alături. 

Un licăr de lumină şi un val întunecat fură răspunsul. 

Aelin era un vârtej de foc între Maeve şi Erawan, lupta 
dându-se rapid şi brutal. 

Rămăsese fără putere. Înainte ca poarta Wyrd să i-o fi 
luat, Aelin poate ar fi reuşit să înfrunte pe unul din ei şi să 
iasă triumfătoare. Însă cu doar un strop rămas şi după o zi 
în care şi-l irosise pe câmpul de luptă... 

Maeve şi Erawan nu ştiau că Aelin doar respingea, nu 
ataca; nu ştiau că dansul prelungit nu era pentru 
spectacol, ci pentru că trăgea de timp pentru toţi. 

În întunericul de după ziduri, soldaţii mureau pe capete. 
Şi în oraş, când scările de asediu ajunseră la metereze, 
Morathul dădu năvală în Orynth. 

Aelin păzea în continuare poarta de Erawan şi Maeve. 
Nu îi lăsa să se apropie un pas de oraş. Era ultimul 
sacrificiu al lui Aelin Galathynius pentru 'Terrasen. 

În clipa în care ei şi-ar fi dat seama că Aelin nu mai avea 
putere, totul s-ar fi terminat. Orice amuzament pe care li l- 
ar fi stârnit acest mic schimb de putere şi pricepere s-ar fi 
spulberat. 

Unde erau ceilalţi? Unde erau Rowan, Lorcan şi Dorian? 
Sau Fenrys şi Gavriel? Unde erau? Sau nu ştiau ce se 
întâmpla în faţa porţilor oraşului? 

Lysandra respira superficial. Femeia metamorfică nu 
putea face nimic împotriva lor. Şi să o ajute pe Aelin ar fi 
putut fi chiar gestul care să-i facă pe Erawan şi Maeve să 
îşi dea seama că regina îi ducea de nas. 

Elide nu mai auzea vocea blândă la ureche. N-avea să 
mai audă niciodată vocea şoptită şi înţeleaptă care să o 
îndrume. 

„Uită-te, îi şoptise întotdeauna Anneith. Să vezi 

Elide scrută câmpul, oraşul, uitându-se la regina care se 
lupta cu stăpânii valgi. 

Aelin nu făcea nimic fără motiv. leşise ca să tragă de 
timp pentru ei, să îi obosească doar puţin pe conducătorii 


n 

valgi. Dar nu îi putea învinge. 

Era o singură persoană care ar fi putut să o facă. 

Elide o fixă pe Yrene cu privirea, vindecătoarea pălind 
cât o urmări pe Aelin. 

Regina nu le-ar fi cerut niciodată asta; nu i-ar fi cerut-o 
nici lui Yrene. 

Dar putea lăsa o cale deschisă. Dacă ei sau Yrene ar fi 
vrut să o aleagă. 

Simţindu-se privită, Yrene îşi mută atenţia de la luptă. 

— Ce? 

Elide se uită la Lysandra şi la zidurile oraşului, spre 
gheaţa şi focul ce le mărgineau. 

Îşi dădu seama ce trebuiau ei să facă. 


CAPITOLUL 

Nesryn nu anticipase prezenţa ilkenilor; nu se gândise la 
cât de periculoase ar fi fost chiar şi câteva zeci de 
asemenea fiinţe. 

Sprinteni şi răi, zburau peste primele rânduri ale 
mulţimii de soldaţi ai Morathului. Negri ca noaptea şi mai 
nerăbdători să întâlnească în luptă păsările ruk. 

Sartaq dăduse ordin să dezlănţuie săgețile aprinse care 
le mai rămăseseră. Căldura uneia arse degetele lui Nesryn 
când îşi alese ţinta în încăierarea întunecată şi trase. 

Focul ţâşni în noapte, direct spre un ilken pregătit să 
sfâşie un cal Darghan. Săgeata îşi atinse ţinta, iar ţipătul 
ilkenului ajunse la urechile lui Nesryn. Călărețul Darghan 
îşi înfipse adânc sulde-ul, iar ţipătul ilkenului amuţi. O 
lovitură norocoasă şi curajoasă. 

Nesryn se întindea după o altă săgeată şi după provizii 
când călăreţul Darghan căzu. 

Ilkenul nu era mort, ci se prefăcuse. Nechezatul de 
durere al calului frumos spintecă noaptea când ghearele îi 
sfâşiară pieptul. După o altă lovitură, sternul călăreţului fu 
sfărâmat. 

Nesryn bâjbâi după cremene ca să aprindă pânza 
îmbibată în ulei din jurul vârfului săgeţii. 

Ilkenii atacară pe tot câmpul de luptă. Călăreţii cailor şi 
ai păsărilor ruk căzură. 

Şi, conturându-se în spatele câmpului de luptă, ca şi 
când ar fi aşteptat să-şi facă intrarea triumfală şi să 
doboare pe câţi mai rămăseseră din ei, pândea un altfel de 
întuneric. 

Prinţesele valge. În noile lor corpuri de kharankui. 
Ultima surpriză a lui Erawan. 

Nesryn ţinti şi trase săgeata, căutându-l pe Sartaqg. 


Prinţul condusese o unitate de rukhini în mijlocul 
rândurilor inamice, flancat de Borte, care era obosită, 
Falkan şi Yeran. 

Un ultim atac disperat. 

Unul din care, foarte probabil, n-aveau să scape cu viaţă. 

XXX 

Yrene respira greoi şi inima-i bătea cu putere şi totuşi, 
nu cedase fricii care se aşteptase să o cuprindă. Nu încă. 

Lysandra, în trupul unei păsări ruk, ateriză pe zidurile 
oraşului destul de ferm încât Yrene şi Elide reuşiră să 
descalece repede. Chiar unde luptau Chaol şi Dorian, într- 
un efort disperat de a-i ţine pe valgi departe de ziduri. 

Era cea mai mică dintre grijile lor. Pentru că în 
apropiere, ilkenii îşi făceau loc ucigând. 

Silba să îi salveze pe toţi! 

Chaol o văzu primul. Ochii i se umplură de groază. 

— Întoarce-te în castel! 

Yrene nu îl ascultă. Iar când Dorian se întoarse, ea îi 
spuse regelui: 

— Avem nevoie de tine, Maiestate! 

Chaol se îndepărtă de zid, şchiopătând apăsat. 

— Întoarce-te în castel! 

Yrene îl ignoră din nou. La fel şi Dorian, când regele 
spintecă valgul din faţa lui, aruncă demonul peste zid şi se 
grăbi spre Yrene. 

— Ce este? 

Elide arătă spre poarta sudică şi focul care licărea în 
mijlocul întunericului care ataca. 

Chipul stropit de sânge al lui Dorian se albi. 

— Nu mai are putere! 

— Ştim, spuse Elide, strângând din buze. Şi de asta 
avem nevoie de tine. 

Probabil Chaol înţelesese planul înaintea regelui, pentru 
că se întoarse către soţia sa, scutul şi sabia atârnându-i pe 
lângă corp. 

— Nu poti. 

Elide le explică rapid şi pe scurt ideea lor nebună, 


nesăbuită. Ideea doamnei din Perranth. 

Yrene încercă să nu tremure când îşi dădu seama că, 
într-adevăr, asta urmau să facă. 

Dar Elide urcă pur şi simplu pe spatele aspru al femeii 
metamorfice şi îi făcu semn regelui să o urmeze. lar 
Dorian, spre meritul său, nu ezită. 

Totuşi, Chaol îşi aruncă sabia şi scutul pe pietrele 
însângerate şi-i cuprinse lui Yrene faţa cu mâinile. 

— Nu poţi! spuse el din nou, vocea spărgându-i-se. Nu 
poti! 

Yrene îi acoperi mâinile cu ale ei şi îşi lipi fruntea de a 
lui. 

— Tu eşti bucuria mea, fu tot ce îi spuse ea. 

Soţul şi cel mai drag prieten al ei închise ochii. Duhnea a 
sânge de valg şi metal şi totuşi, parfumul său se mai 
simţea. Mirosul de acasă. 

Chaol deschise în sfârşit ochii căprui şi vii. Plini de 
încredere, înţelegere şi mândrie. 

— Du-te şi salvează lumea, Yrene, şopti el şi o sărută pe 
frunte. 

Yrene lăsă sărutul să îi între în piele, ca un semn de 
protecţie şi de iubire pe care l-ar fi luat cu ea în iad şi 
dincolo de acesta. 

Chaol se întoarse spre locul în care Dorian şi Elide erau 
călare pe creatura metamorfică, dragostea de pe chipul 
soţului ei transformându-se în ceva aprig şi hotărât. 

— Ai grijă de ea! fu tot ce spuse Chaol. 

Poate singurul ordin, îşi dădu seama Yrene, pe care i l-ar 
fi dat vreodată regelui său. Regelui lor. 

Era motivul pentru care îl iubea şi pentru care ştia că 
bebeluşul din pântecul ei n-avea să-şi petreacă nicio clipă 
întrebându-se dacă era iubit. 

Dorian făcu o plecăciune. 

— Cu viaţa mea! Apoi regele întinse o mână ca să o ajute 
pe Yrene să urce pe spatele Lysandrei. Să ne dăm silinţa! 

Pieptul o ustura pe Manon de fiecare dată când inspira, 
dar Abraxos traversa cu hotărâre încăierarea. 


Erau atât de mulţi... Prea mulţi. 

Iar noile orori pe care le dezlănţuise Morathul, ilkenii 
din mijlocul lor... 

Ţipetele şi sângele umpleau văzduhul. Vrăjitoare 
Crochan,  Dinţi-de-fier şi păsări ruk luptau pentru 
supravieţuire. 

Orice speranţă la victorie ar fi avut Aelin Galathynius la 
început dispărea. 

Manon şi Abraxos năvăliră în rândurile vrăjitoarelor 
Dinţi-de-fier, plonjând ca să-i sfâşie pe ilkeni şi soldaţi. 
Tăietoarea-de-vânt era grea în mâna ei. Nu-şi mai 
deosebea sângele de transpiratie. 

Regina Terrasenului venise cu o armată, dar tot nu avea 
să fie destul. 

XXX 

Lorcan ştia că Maeve venise. Îi putea simţi prezenţa în 
oase, ca pe un cântec întunecat şi îngrozitor prin lume. Un 
cântec valg. 

El lupta departe pe zidurile oraşului, Whitethorn şi 
Fenrys fiind în apropiere, Aedion dezlănţuindu-se asupra 
soldaţilor cu o ferocitate despre care Lorcan ştia că izvora 
dintr-o mare suferinţă. 

Gavriel era mort. Murise ca să le dea fiului său şi celor 
de la poarta vestică şansa să o închidă din nou. 

Lorcan ignoră durerea din piept când se gândi la asta. 
La faptul că Leul nu mai era. Care dintre ei avea să fie 
următorul? 

Lumina licări dincolo de zid, dar întunericul o devoră. 
Prea repede şi uşor. 

Aelin trebuia să fie nebună. Sigur îşi pierduse minţile, 
dacă ea crezuse că îi putea înfrunta pe amândoi, şi pe 
Maeve, şi pe Erawan. 

Totuşi, Rowan se opri. Ar fi fost doborât de un soldat 
valg dacă Lorcan nu ar fi aruncat un pumnal direct în faţa 
demonului. 

Dând din cap spre Lorcan şi Fenrys, Rowan se 
transformă, un uliu zburând imediat peste ziduri. 


Lorcan se uită la Fenrys şi îl văzu pe mascul enervându- 
se. Conştient de schimbarea de după ziduri. Era timpul. 

— Îi punem capăt împreună! spuse Fenrys şi se 
transformă şi el, un lup alb sărind de pe metereze, pe 
străzile oraşului de dedesubt. Spre poartă. 

Lorcan se uită la castel, de unde ştia că Elide urmărea 
totul. 

El îşi luă rămas-bun în tăcere, transmițând ce mai 
rămăsese din inima lui în vânt spre femeia care îl salvase. 

Apoi, Lorcan alergă spre poartă şi regina întunecată 
care ameninţa tot ce ajunsese să îşi dorească şi lucrul la 
care ajunsese să spere. Aflase că era ceva mai bun în lume. 
Cineva mai bun. 

Iar el ar fi murit în luptă ca să apere toate astea. 

XXX 

Era un dans, şi unul pe care Aelin îl exersase toată viaţa. 

Nu ţinea doar de mişcările sabiei şi ale scutului, ci şi de 
rânjetul pe care îl afişa când întâlnea fiecare explozie de 
întuneric, când îşi dădea seama de nenumărate ori cine îi 
erau partenerii de dans. 

Unde cei doi înaintau un pas, Aelin arunca o dâră de foc. 
Nu îşi arăta îndoiala, nu îndrăznea să se întrebe dacă ei îşi 
puteau da seama că focul era, în mare parte, lumină şi 
culoare. E 

Totuşi, se fereau de acesta. Il evitau, aşteptând ca ea să 
se afunde mai mult în puterea ei, să le dea lovitura de 
graţie pe care o anticipau. 

Şi chiar dacă focul ei devia întunericul, chiar dacă 
Goldryn era ca o melodie de foc în mâna ei, ştia că puterea 
lor avea să se dezlănţuie în curând. 

Cheile nu mai erau. Şi nici Aducătoarea-Focului nu mai 
exista. 

Nu le-ar mai fi fost de folos. N-ar mai fi fost nevoiţi să o 
înrobească, decât ca să o tortureze. 

Ambele variante erau posibile: să moară sau să fie luată 
ca sclavă. 

Însă n-avea să mai existe nicio posibilitate ca Erawan să 


facă mai multe pietre Wyrd sau să îşi aducă valgii ca să îi 
posede pe alţii. 

Aelin fandă cu Goldryn, îndreptându-se spre Erawan în 
timp ce îşi ridică scutul spre Maeve. Trimise un val de foc 
spre coastele lor, făcându-i să se apropie unul de celălalt. 

Erawan îl respinse, dar Maeve se opri când Aelin se 
îndepărtă un pas, gâfâind. 

Gustul metalic al sângelui îi umplu gura, un vestitor al 
epuizării care se întrevedea. 

Maeve urmări focul lui Aelin sfârâind prin zăpadă, 
topind-o până la iarba uscată a câmpiei Theralis, o mare 
unduioasă de verde în lunile mai călduroase şi, acum, o 
mocirlă însângerată. 

— Pentru o zeiţă, spuse Maeve, rostind primele cuvinte 
de când începuse acest dans în urmă cu câteva minute, ore 
sau o eternitate, nu pari dispusă să ne loveşti! 

— Simbolurile au putere, zise Aelin gâfâind şi zâmbi 
când o roti pe Goldryn în mână, flacăra şuierând prin aer. 
Dacă vă dobor prea curând, nu o să aibă efect. Aelin îşi 
adună ultimul strop de aroganță şi îi făcu semn din ochi lui 
Erawan. Ştii, ea vrea să te epuizez, ca vindecătoarele din 
castel să poată să te distrugă fără prea mult efort. 

— Destul! Maeve îşi aruncă puterea, iar Aelin îşi ridică 
scutul, focul deviind atacul violent. 

Dar abia reuşi, impactul unduindu-i-se prin oase şi 
sânge. 

Aelin nu îşi permise nici măcar să se crispeze când 
trimise un bici de foc spre Maeve, iar regina întunecată se 
retrase. 

— Aşteaptă doar - o să declanşeze curând capcana 
asupra voastră. 

— Este o mincinoasă şi o proastă! spuse Maeve furioasă. 
Vrea să ne despartă pentru că ştie că împreună o putem 
învinge. 

Acea putere întunecată se adună iarăşi în jurul lui 
Maeve. 

Regele întunecat se uită pur şi simplu la Aelin cu acei 


ochi aurii şi pătrunzători şi zâmbi. 

— Într-adevăr. Tu... 

El se opri. Acei ochi aurii se ridicară deasupra lui Aelin. 
Deasupra porţilor şi a zidului din spatele ei. Spre ceva la 
înălţime. 

Aelin nu îndrăzni să privească. Să îşi mute atenţia atât 
de mult timp. Să spere. 

Dar auriul din ochii lui Erawan străluci de furie şi, 
probabil, puţin de frică. 

El îşi întoarse capul spre Maeve. 

— În castel sunt vindecătoare. 

— Bineînţeles că sunt! izbucni Maeve. 

Totuşi, Erawan înţepeni. 

— Sunt vindecătoare pricepute. Pline de putere. 

— Direct din Torre Cesme, spuse Aelin, dând solemn din 
cap. Aşa cum ţi-am zis. 

Erawan doar se uită la Maeve, iar acea îndoială licări din 
nou. 

Se uită la Aelin. La focul şi sabia ei. Ea făcu o 
plecăciune. 

Erawan Îi spuse printre dinți lui Maeve: 

— Dacă a zis adevărul, eşti moartă! 

Şi înainte ca Aelin să poată aduna un tăciune de putere 
ca să atace, o siluetă întunecată şi masivă ieşi din 
întunericul din spatele lui Erawan şi îl ridică. Un ilken. 

Aelin nu îşi risipi puterea încercând să îi doboare, fiind 
conştientă de protecţia ilkenului împotriva magiei. Mai 
ales că Maeve îl urmărea pe Erawan în timp ce era purtat 
în văzduh, pe deasupra uriaşului. 

Pentru că luptase împotriva celor doi conducători valgi, 
ar fi trebuit să fie deja moartă. Impotriva femelei din faţa 
ei, Aelin ştia că nu putea să supravieţuiască mult timp. Dar 
dacă Yrene şi prietenele ei îl puteau dobori pe Erawan... 

— Aşadar, am rămas doar noi, spuse Maeve, zâmbind ca 
un păianjen. 

Zâmbetul creaturilor oribile care atacau Orynthul. 

Aelin o ridică din nou pe Goldryn. 


— Exact cum îmi doream, spuse ea. 

Era adevărat. 

— Dar eu îţi cunosc secretul, Moştenitoare a Focului, 
şopti Maeve şi lovi din nou. 

În vârful celui mai înalt turn al castelului din Orynth, pe 
un balcon vast care dădea spre lumea de dedesubt, 
vindecătoarea trimise încă o explozie de putere. 

Strălucirea albă veşteji noaptea, făcând pietrele turnului 
să iasă în evidenţă. 

Un far, o provocare pentru regele întunecat care se 
luptase jos cu Aelin Galathynius. 

„lată-mă! cântă puterea prin noapte. lată-mă!” 

Erawan îi răspunse. 

Furia, frica şi ura lui umplură vântul când se apropie în 
membrele deşirate ale ilkenului. El zâmbi la tânăra 
vindecătoare ale cărei mâini străluceau cu lumină pură, ca 
şi când deja i-ar fi gustat sângele, savurând distrugerea 
lucrului pe care îl oferea, a darului pe care îl primise. 

Simpla lui prezenţă îi făcu pe oamenii din castelul de 
dedesubt să ţipe în timp ce fugeau. 

Nu era moartea întruchipată, ci ceva mult mai rău. Ceva 
aproape la fel de vechi şi aproape la fel de puternic. 

Ilkenul zbură peste turn, aruncându-l pe pietrele 
balconului. Erawan ateriză cu graţia unei pisici, nu prea 
obosit când se îndreptă şi îi zâmbi. 

XXX 

— Nu am crezut niciodată că ai s-o faci! spuse Maeve, 
puterea sa întunecată răsucindu-se în jurul ei când Aelin 
gâfâi. Încordarea care-i cuprinsese şalele i se ridica acum 
spre şira spinării, coborând în acelaşi timp spre picioare. 
Că ai să fii destul de nesăbuită să pui cheile înapoi în 
poartă. Ce s-a întâmplat cu viziunea aia glorioasă pe care 
mi-ai arătat-o cândva, Aelin? Cu tine chiar în oraşul ăsta şi 
mulţimea care te venera strigându-ţi numele? Te-ar fi 
plictisit prea mult să fii venerată? 


Aelin îşi adună puterile cu fiecare respiraţie, Goldryn 
arzând încă puternic. 

Las-o să vorbească - să se laude şi să bată câmpii. 
Fiecare secundă în care trebuia să îşi revină, să-şi 
recâştige o parte din putere, era o binecuvântare. 

Erawan muşcase momeala; lăsase îndoiala pe care i-o 
plantase în minte să prindă rădăcini. Ea ştiuse că era doar 
o chestiune de timp până ar fi simţit puterea lui Yrene. 
Aelin doar se ruga ca Yrene Towers să fie pregătită să îl 
înfrunte. 

— Întotdeauna am sperat că noi două suntem cu 
adevărat egale, într-un fel, continuă Maeve. Că tu, mai 
mult decât Erawan, ai înţeles adevărata natură a puterii şi 
ce înseamnă să o foloseşti. Ce dezamăgită am fost să aflu 
că, în sinea ta, îţi doreai să fii atât de obişnuită! 

Scutul devenise insuportabil de greu. Aelin nu îndrăzni 
să se uite înapoi ca să vadă unde dispăruse Erawan şi ce 
făcea. Simţise explozia de putere a lui Yrene, îndrăznise să 
spere că ar fi putut fi chiar un semnal, o momeală, dar 
nimic de atunci. Totuşi, îl atrăsese pe Erawan. Era 
suficient. 

Intunericul din jurul lui Maeve se roti. 

— Regina care a fost promisă nu mai există, spuse ea, 
ţâţâind. Acum nu eşti decât o asasină cu o coroană. Şi cu 
darul magiei unui om de rând. 

Două biciuri de putere brutală se îndreptară spre Aelin 
din ambele părţi. 

Ridicând scutul şi lovind cu sabia Goldryn din cealaltă 
mână, Aelin le blocă, focul licărind. 

Scutul se îndoi, dar Goldryn arse constant. 

Insă ea simţi durerea cunoscută şi nesfârşită. Umbrele 
care puteau devora totul. 

Se apropiau, consumându-i puterea. 

Maeve se uită la sabia care ardea. 

— Te-a dus mintea să îţi impregnezi sabia cu propriile 
daruri! Sunt sigură că ai făcut-o înainte să cedezi toată 
puterea porţii Wyrd. 


— A fost o măsură de precauţie, în caz că nu mă 
întorceam, spuse Aelin gâfâind. O armă care să ucidă 
valgi. 

— Rămâne de văzut! 

Maeve lovi din nou. Şi încă o dată, forţând-o pe Aelin să 
cedeze pas după pas, dând înapoi spre linia invizibilă pe 
care o trasase între ei şi poarta sudică. 

Maeve înaintă, părul negru şi veşmintele-i fluturând. 

— Mi-ai refuzat două lucruri, Aelin Galathynius! Cheile 
pe care le căutam. Încă un bici de putere se îndreptă spre 
Aelin. Focul ei abia îl devie de data asta. Şi marele duel pe 
care mi l-ai promis. 

Ca şi când Maeve ar fi ridicat capacul unui cufăr al 
puterii ei, fuioarele de întuneric izbucniră. 

Aelin lovi cu Goldryn, focul din lamă fiind puternic, dar 
nu suficient. lar când Aelin se mai retrase un pas, unul 
dintre acele fuioare o pocni peste picioare. 

Aelin nu reuşi să-şi înghită ţipătul. Căzu, scutul 
rostogolindu-se în noroiul îngheţat. 

Totuşi, ţinuta ei de războinică o ajută s-o ţină ferm pe 
Goldryn în mână. 

Dar apăsarea, şerpuirea insuportabilă începu să îi între 
în minte. 

— Trezeşte-te! 

Lumea se mişcă, zăpada fiind înlocuită de lumina 
focului, pământul devenind o placă de fier. 

Presiunea din capul ei se zvârcoli, iar Aelin se aplecă pe 
genunchi, refuzând să o recunoască. Lupta asta, zăpada şi 
sângele erau reale. 

— Trezeşte-te, Aelin! îi şopti Maeve. 

Aelin clipi şi se trezi în cutia de fier, Maeve aplecându-se 
peste capacul ridicat şi zâmbind. 

— Suntem aici, spuse Regina Spiriduşilor. 

Nu Fae. Valgă. Maeve era valgă... 

— Ai visat, zise Maeve, trecându-şi un deget peste 
masca încă prinsă de faţa ei. Ce vise ciudate şi de hoinară, 
Aelin! 


Nu. Nu, fusese real. Ea reuşi să îşi ridice suficient 
fruntea încât să se privească. Să vadă transformarea şi 
corpul prea slab, cicatricile pe care încă le avea. 

Erau tot acolo. Neşterse. Nu avea o piele nouă. 

— Pot să-ţi uşurez situaţia, continuă Maeve, mângâindu-i 
părul cu mişcări blânde şi tandre. Spune-mi unde sunt 
cheile Wyrd, jură-mi cu sânge, iar lanţurile, masca şi 
cutia... au să dispară. 

Ei încă nu începuseră să o distrugă. 

Toate erau un vis. Un coşmar lung. Cheile erau libere, 
iar Lacătul nu fusese făurit. 

Un vis pe care-l avusese navigând aici, oriunde s-ar fi 
aflat. 

— Ce spui, nepoată? Ai să te cruţi? Ai să-mi cedezi? 

„Să nu cedezi!” 

Aelin clipi. 

— Este mai uşor, nu-i aşa? spuse Maeve gânditoare, 
sprijinindu-şi antebraţele de marginea coşciugului. Să 
rămâi aici. Să nu fii nevoită să iei hotărâri îngrozitoare. Să 
îi laşi pe alţii să poarte povara. Să plătească preţul. Schiţă 
un zâmbet. În sinea ta, asta te bântuie. Dorinţa de a fi 
liberă. 

Libertatea - o cunoscuse, nu-i aşa? 

— Nu de asta te temi cel mai mult? Nu de mine, Erawan 
sau de chei. Faptul că vrei să fii eliberată de povara 
coroanei, a puterii, o să te consume. O să te amărască 
până nu ai să te mai recunoşti, zise şi zâmbi mai larg. 
Vreau să te scutesc de asta. Împreună cu mine, ai să fii 
liberă într-un fel pe care nu ţi l-ai imaginat niciodată, 
Aelin. Îţi jur! 

Un jurământ. 

Ea depusese un jurământ. Faţă de Terrasen. De 
Nehemia. De Rowan. 

Aelin închise ochii, ignorând regina de deasupra ei, 
masca, lanţurile şi cutia de fier. 

Nu era real. 

Nu era real. 


Nu-i aşa? 

— Ştiu că eşti obosită, continuă Maeve convingătoare şi 
cu blândeţe. Tu tot ai oferit şi tot nu a fost suficient. 
Niciodată n-o să fie destul pentru ei, nu-i aşa? 

Aşa era. Nimic din ce făcuse vreodată sau urma să facă 
nu ar fi fost destul. Chiar dacă ar fi salvat Terrasenul, 
Erilea, tot ar fi trebuit să ofere mai mult. Povara acestui 
lucru deja o strivea. 

— Cairn, spuse Maeve. 

Se auziră paşi în apropiere. Târşâiţi pe piatră. 

Începu să tremure din senin. Ea cunoştea acel mers, 
cunoştea... 

Chipul detestabil şi dispreţuitor apăru lângă Maeve, 
amândoi studiind-o. 

— Cum să începem, Maiestate? 

El deja îi adresase cuvintele. Dansaseră astfel de multe 
ori. 

Fierea îi otrăvi gâtul. Nu se putea opri din tremurat. Ştia 
ce urma să facă el şi cum avea să înceapă. Nu ar fi încetat 
niciodată să simtă urma asta de durere. 

Cairn îşi trecu o mână peste marginea coşciugului. 

— Am distrus o parte din tine, nu-i aşa? 

„le numesc Elentiya, spiritul care nu ar putea fi 
distrus.” 

Aelin îşi trecu degetele îmbrăcate în metal peste palmă. 
Unde ar fi trebuit să fie o cicatrice. Unde era încă. Unde 
avea să rămână întotdeauna, chiar dacă nu o putea vedea. 

Nehemia, cea care oferise totul pentru Eyliwe. Şi 
totuşi... 

Şi totuşi, Nehemia tot simţise povara alegerilor sale. Tot 
voia să se elibereze de povara ei. 

Asta nu o făcuse mai slabă. Deloc. 

Cairn îi studie corpul înlănţuit, încercând să îşi dea 
seama de unde să înceapă. Încântat de ce urma, începu să 
respire mai apăsat. 

Ea îşi strânse mâinile în pumni. Fierul scârţâi. 

„Spiritul care nu ar putea fi distrus.” 


„Să nu cedezi!” 

Ar fi suportat din nou tortura, dacă i s-ar fi cerut. Ar fi 
făcut-o. Ar fi îndurat fiecare oră brutală şi fiecare fărâmă 
de agonie. 

Ar fi durut-o şi ar fi ţipat, dar ar fi înfruntat totul şi ar fi 
supravieţuit. 

Arobynn nu o distrusese. Nici Endovier. 

Nu intenţiona să-i permită acestei existenţe risipite să 
facă asta acum. 

Tremuratul încetă, corpul ei rămânând nemişcat. 
Aşteptând. 

Maeve clipi la ea. Doar o dată. 

Aelin inspiră - brusc şi calm. 

Nu voia să se termine nimic din toate astea. 

Cairn dispăru în vânt, odată cu lanţurile. 

Aelin se ridică în coşciug. Maeve se îndepărtă doar un 
pas. 

Aelin studie iluzia lucrată cu multă îndemânare. Camera 
de piatră, cu coşurile ei de cărbuni şi cârligul din tavan. 
Altarul de piatră. Uşa deschisă şi vuietul râului de afară. 

Se forţă să privească. Să confrunte acel loc al suferinţei 
şi disperării. Ar fi marcat-o pentru totdeauna, dar nu i-ar fi 
permis să o definească. 

Povestea ei nu era una întunecată. 

Nu asta avea să fie povestea. Voia ca-n sinea ei să 
găsească un ungher pentru locul acesta şi frica sa, însă nu 
şi pentru întreaga poveste. Nu avea să fie povestea ei. 

— Cum? întrebă pur şi simplu Maeve. 

Aelin ştia că o lume şi un câmp de luptă vuiau pe lângă 
ele. Dar ea zăbovi în camera de piatră. leşi din coşciugul 
de fier. 

Maeve o privi pur şi simplu. 

— Ar fi trebuit să îţi dai seama, spuse Aelin, tăciunii 
rămaşi înăuntrul ei strălucind puternic. Tu, care te-ai 
temut de captivitate şi ai făcut toate astea ca să o eviţi. Nu 
ar fi trebuit să mă ţii prizonieră. Ar fi trebuit să ştii că am 
să găsesc o cale. 


— Cum? întrebă din nou Maeve. Cum de nu ai cedat? 

— Pentru că nu mă tem, spuse Aelin. Frica ta de Erawan 
şi fraţii lui te-a controlat şi te-a distrus. Dacă mai era ceva 
ce merita distrus. 

Maeve şuieră, iar Aelin chicoti. 

— Şi ţi-a fost frică şi de Brannon. De mine. Uite ce ţi-a 
adus asta. Ea gesticulă spre camera din jurul lor şi lumea 
de dincolo de ea. E tot ce o să-ţi rămână din Doranelle. 
Iluzia asta. 

Puterea lui Maeve vui prin cameră. 

Aelin zâmbi. 

— Mi-ai rănit partenerul. Ai rănit femeia despre care l-ai 
făcut să creadă că este partenera lui. Ai ucis-o pe ea şi l-ai 
distrus pe el. 

Maeve schiţă un zâmbet. 

— Da, şi am savurat fiecare moment! 

Aelin zâmbi la rândul ei. 

— Ai uitat ce ţi-am spus pe plaja din Eyliwe? 

Când Maeve doar clipi din nou la ea, Aelin atacă. 

Lovind cu un scut de foc, o dădu la o parte pe Maeve şi 
aruncă o suliță de foc albastru. 

Maeve se feri de atac apelând la un zid de putere 
întunecată, dar Aelin se apără, lovind de nenumărate ori. 
Cuvintele pe care i le spusese cu furie lui Maeve în Eyliwe 
răsunară între ele: „Am să te ucid!” 

Şi avea să se ţină de cuvânt; pentru ce-i făcuse Maeve 
nu doar ei, ci şi lui Rowan, Lyryei, lui Fenrys şi Connall, şi 
multor altora, intenţiona s-o şteargă de pe faţa pământului. 

După o clipă, Goldryn fu din nou în mâna ei, sabia 
şuierând cuprinsă de flăcări. 

Chiar dacă şi-ar fi dat ultima suflare, voia să moară 
atacând. Maeve îi blocă fiecare lovitură, acestea vuind prin 
cameră. Altarul se crăpă şi dispăru. 

Cârligul din tavan se transformă în metal topit şi şuieră 
pe pietre. Ea distruse locul unde stătuse Fenrys, legat în 
lanţuri invizibile. De nenumărate ori, adunându-şi ultimii 
tăciuni ai focului său şi cu transpiraţia apărându-i pe 


frunte, Aelin lovi spre Maeve. 

Coşciugul de fier se încălzi, înroşindu-se. Doar aici, în 
iluzia în care se afla, putea face asta. 

Maeve se gândise să o închidă din nou aici. 

Dar nu regina ar fi fost cea care să plece de data asta. 

Aelin se roti, făcând-o pe Maeve să se retragă spre 
coşciugul aprins. Pas cu pas, o împinse spre acesta.. 

Întunericul se răspândi prin cameră, blocând ploaia de 
săgeți aprinse care se îndreptară spre Maeve, iar regina 
îndrăzni să privească peste umăr către soarta încinsă care 
o aştepta. 

Maeve se albi mai mult decât moartea. 

Aelin râse răguşit şi înclină sabia Goldryn, adunându-şi 
puterea o ultimă dată. 

Dar un licăr de mişcare îi atrase atenţia - în dreapta. 

Elide. 

Elide stătea acolo, vădit îngrozită. Ea întinse o mână 
spre Aelin, în semn de avertisment. 

— Ai grijă... 

Maeve aruncă un bici negru spre doamna din Perranth. 

Nu... 

Aelin fandă, focul sărind spre Elide, ca să blocheze 
lovitura mortală. pi 

Ea îşi dădu seama de greşeală după o clipă. Îşi dădu 
seama când mâinile îi trecură prin corpul lui Elide, iar 
prietena ei dispăru. 

O iluzie. Se lăsase păcălită de o iluzie şi rămăsese 
expusă şi vulnerabilă... 

Aelin se întoarse din nou spre Maeve, flăcările 
ridicându-se din nou, dar era prea târziu. 

Mâini întunecate se înfăşurară în jurul gâtului ei. 
Neclintite. Eterne. 

Aelin se arcui, cu respiraţia tăiată cât acele mâini 
strânseră încontinuu... 

Camera dispăru. Pietrele de dedesubt se transformară în 
noroi şi zăpadă, vuietul râului fiind înlocuit de cel al luptei. 
Ele licăriră de la o clipă la alta, între iluzie şi adevăr, 


simțind aerul cald în locul iernii aspre, viaţa în locul morţii 
sigure. 

Aelin îşi învălui mâinile în flăcări, trăgând de umbra care 
o strângea de gât. 

Maeve stătea în faţa ei, veşmintele umflându-i-se în timp 
ce ea gâfâia. 

— Uite ce-o să se întâmple, Aelin Galathynius! 

Fuioare de întuneric ţâşniră spre ea, lovind şi sfâşiind, şi 
nicio flacără, indiferent câtă voinţă ar fi avut, nu reuşi să le 
ţină la distanţă. Nu când se strânseră, tăindu-i respiraţia 
ca să nu poată ţipa. 

Focul ei se stinse. 

— Ai să-mi juri cu sânge. lar apoi o să descâlcim 
amândouă iţele pe care le-ai încurcat. Tu şi regele 
Adarlanului o să îndreptaţi ce aţi făcut. Poate că nu mai 
eşti Aducătoarea-Focului, dar tot ai să fii utilă. 

Un vânt rece trecu pe lângă ea. „Nu!” 

Încă un licăr de lumină apăru în spatele lui Aelin, iar 
Maeve se opri. 

Umbrele o strânseră şi Aelin se arcui din nou, un țipăt 
tăcut străbătând-o. 

— Poate te întrebi de ce am crezut că ai să fii de acord 
cu asta. Ce aş putea avea împotriva ta. Ea râse încet. Chiar 
lucrurile pe care vrei să le protejezi - pe acelea am să le 
distrug, dacă mă sfidezi. Ce este mai de preţ pentru tine. 
Iar când am să termin, ai să mi te supui! 

Nu, nu... 

Întunericul pulsă din Maeve, iar lui Aelin i se înceţoşă 
privirea. 

O rafală de vânt rece o aruncă înapoi suficient cât să 
inspire şi să îşi ridice fruntea ca să vadă o mână tatuată 
care se întindea acum spre ea, ca să se ridice. Era Rowan. 

În spatele lui apărură alte două siluete. Lorcan şi 
Fenrys, cel din urmă în formă de lup. 

Tovarăşii lui, care nu se opriseră atunci ca să o ajute în 
Mistward - dar care o făceau acum. 

Însă Rowan îşi ţinu mâna întinsă spre Aelin, dorinţa de a 


o ridica în picioare fiind fermă, şi nu îşi mută privirea de la 
Maeve când îşi dezgoli dinţii şi mârâi. 

Dar Fenrys fu cel care atacă primul. Cel care aşteptase 
acest moment şi această ocazie. 

Arătându-şi colții, cu blana zburlită, o atacă pe Maeve, 
aruncându-se direct la gâtul ei palid. 

Aelin se forţă, iar Rowan strigă ca să îl avertizeze, dar 
prea târziu. 

Pierdut în răzbunare şi furie, lupul alb sări spre Maeve. 

Un bici întunecat pocni către el. 

Ţipătul de durere al lui Fenrys răsună prin oasele ei 
înainte ca el să atingă pământul. Sângele curse din rană, 
din tăietura adâncă de pe faţa lui. 

Totul se petrecuse atât de repede! Aproape într-o clipită. 

Puterea lui Rowan şi cea a lui Lorcan se adunară ca să 
lovească. Fenrys se chinui să se ridice în picioare. 
Întunericul se năpusti din nou spre el şi îl izbi în faţă, ca şi 
când Maeve ar fi ştiut exact unde să lovească. 

Fenrys căzu din nou, sângele împroşcând zăpada. Cu un 
licăr de lumină, reveni în trupul său Fae. Ce îi făcuse ea 
feţei lui... 

Nu. Nu... 

Aelin reuşi să inspire suficient cât să spună răguşită: 

— Fugi! 

Rowan se uită atunci la ea, auzind avertismentul chiar în 
clipa în care Maeve lovi din nou ca şi când şi-ar fi păstrat 
puterea - aşteptându-i. Pentru asta. 

Un val de întuneric îl învălui pe partenerul ei. Îi învălui 
şi pe Lorcan şi Fenrys. 

Magia lor licări, luminând întunericul ca un fulger în 
spatele unui nor. Totuşi, nu îndeajuns cât să se elibereze 
din strângerea lui Maeve. Gheaţa şi vântul se izbiră 
împotriva acesteia, de nenumărate ori. Loviturile erau 
brutale şi calculate. 

Puterea lui Maeve spori. 

Gheaţa şi vântul nu mai bătură. Cealaltă magie din 
întuneric dispăru ca şi când ar fi fost înghițită. 


Iar apoi, ei începură să ţipe. 
Rowan începu să ţipe. 


CAPITOLUL 
113 


Erawan gâfâi când se apropie. 

— Vindecătoareo, şopti acesta, puterea lui demonică 
emanând din el ca o aură neagră. 

Ea se retrase un pas, mai aproape de balustrada 
balconului. Regele întunecat o urmă, ca un prădător care 
se apropia de prada mult aşteptată. 

— Ştii cât timp te-am căutat? Vântul îi zburli părul 
blond. Ştii măcar ce poţi face? 

Vindecătoarea ezită, izbindu-se în balustrada balconului 
din spatele ei care dădea spre prăpastia oribil de 
nesfârşită. 

— Cum crezi că am luat cheile, în primul rând? spuse şi 
afişă un zâmbet urât. În lumea mea, există şi neamul 
vostru. Nu sunt vindecătoare, ci călăi. Fecioare ale morţii, 
capabile să vindece, dar şi să îmbolnăvească, desfăcând 
chiar firul vieţii. Al lumilor. Erawan rânji. Aşadar, le-am 
luat pe cele din spiţa voastră şi le-am folosit ca să 
deschidem poarta Wyrd şi să smulgem trei bucăţi din 
esenţa ei. Maeve nu a aflat şi nu o să afle niciodată. 
Respirația lui sacadată deveni mai profundă când savură 
fiecare cuvânt şi cu fiecare pas mai aproape. Lor le-a luat 
totul ca să scoată cheile din poartă. Dar tu, cu darurile 
tale... ai reuşi singură dacă ai face-o din nou. Iar cu cheile 
înapoiate porţii... El zâmbi din nou. Maeve crede că am 
plecat să te ucid, să te distrug. Şi mica ta regină de foc 
credea asta. Nu putea concepe că vreau să te găsesc. 
Înaintea lui Maeve. Înainte să ţi se întâmple ceva rău. Iar 
acum că te-am găsit... Ce mult o să ne distrăm noi doi, 
Yrene Towers! 

El mai făcu un pas în faţă, dar atât. 

Erawan înţepeni. Încercă să se mişte, însă nu reuşi. 


Atunci se uită la pietrele balconului şi la semnul 
însângerat pe care călcase, prea concentrat la prada lui 
încât să observe. 

Un semn Wyrd menit să-l prindă. 

Tânăra vindecătoare îi zâmbi, iar lumina albă din jurul 
mâinilor ei se stinse când ochii aurii deveniră de safir. 

— Nu sunt Yrene. 

XXX 

Erawan întoarse capul spre cer când Lysandra, în trupul 
unei păsări ruk, ocoli în zbor turnul din locul unde se 
ascunsese în partea cealaltă, ţinând-o pe Yrene în gheare. 

Puterea lui Erawan spori, dar Yrene deja strălucea 
puternic precum răsăritul. 

Lysandra întinse ghearele, lăsând-o cu grijă pe Yrene pe 
pietrele balconului, lumina emanând din ea când se avântă 
cu capul înainte spre Erawan. 

Dorian reveni în trupul său, lumina vindecătoarei 
emanând şi din el când înconjură semnul Wyrd care îl ţinea 
pe Erawan cu puterea lui. Uşile turnului se deschiseră 
brusc, Elide ieşind chiar în clipa în care Lysandra se 
transformă şi ateriză fără zgomot pe labele unui leopard- 
fantomă pe balcon. 

Erawan nu părea să ştie încotro să se uite. Dorian 
trimise un pumn al luminii lui vindecătoare care îl 
dezechilibră; Lysandra sări asupra regelui întunecat, 
ţintuindu-l de pietre; Elide, cu Damaris în mâini, înfipse 
bine lama în burta lui Erawan şi între pietrele de dedesubt. 

Erawan ţipă, dar sunetul nu se compară cu ce ieşi din 
trupul său când Yrene ajunse la el, cu mâinile ca nişte stele 
aprinse, şi-i lovi pieptul. 

Lumea încetini şi se încovoie. 

Totuşi, Yrene nu se temu. 

Nu se temu de toată lumina orbitoare care izbucni din 
ea, arzându-l pe Erawan. 

El se arcui şi urlă, dar vechea sabie Damaris îl ţintui cu 
hotărâre. 

Puterea lui întunecată se ridică precum un val gata să 


devoreze lumea. 

Yrene nu îi permise să se atingă de ea sau de ceilalţi. 

Speranţă. 

Chaol spusese că ea purta cu ea speranţa. Speranţa 
care-i creştea acum în pântec. 

Pentru un viitor mai bun. Pentru o lume mai bună. 

Speranţa le îndrumase pe cele două femei din capetele 
opuse ale continentului în urmă cu zece ani. Speranţa o 
îndrumase pe mama lui Yrene să ia un cuţit şi să ucidă 
soldatul care i-ar fi ars de vie odrasla. Speranţa o 
îndrumase pe Marion Lochan când alesese să tragă de 
timp ca tânăra moştenitoare să scape cu viaţă. 

Două femei care nu se cunoscuseră niciodată, două 
femei pe care lumea le considera obişnuite. Două femei, 
Josefin şi Marion, care aleseseră speranţa în faţa 
întunericului. 

Două femei care, la sfârşit, le aduseseră tuturor acest 
moment, această singură şansă la un viitor. 

Pentru ele, Yrene nu se temea. Pentru copilul pe care îl 
purta, nu se temea. 

Pentru lumea pe care ea şi Chaol aveau s-o clădească 
pentru acel copil, nu se temea deloc. 

Poate că zeii dispăruseră, împreună cu Silba, dar Yrene 
ar fi putut jura că simţi acele mâini blânde şi calde 
îndrumând-o, apăsând pe pieptul lui Erawan în timp ce el 
se zvârcolea, forţa a o mie de sori întunecaţi încercând să 
o sfâşie. 

Puterea ei trecu prin toate. 

Intră în el şi-şi croi loc sfâşiind spre viermele care se 
zvârcolea înăuntru. 

Către parazit, infecția care se hrănea cu viaţă, putere şi 
bucurie. 

De departe, Yrene ştia că era învăluită de lumină, mai 
strălucitoare decât soarele amiezii. Ştia că regele 
întunecat de sub ea nu era decât un cuib de şerpi care 
voiau să o muşte, încercând să îi otrăvească lumina. 

— Nu ai putere asupra mea! îi spuse Yrene corpului care 


găzduia parazitul. 

— Am să te sfâşii! spuse el furios. Începând cu bebeluşul 
din... 

Intr-o clipită, puterea lui Yrene deveni mai strălucitoare. 

Erawan ţipă. 

Puterea creaţiei şi a distrugerii. Asta era în ea, 
dătătoarea de viaţă şi creatoarea lumii. 

Puțin câte puţin, îl arse. Începând de la membre, lucrând 
înăuntrul lui. 

Iar când magia ei începu să încetinească, Yrene întinse o 
mână. 

Nu simţi usturimea din palmă şi nici apăsarea mâinii cu 
bătături care o ţinea pe a ei. 

Dar când magia brută a lui Dorian Havilliard dădu buzna 
în ea, Yrene suspină. 

Suspină şi se transformă în lumina unei stele, în căldură, 
putere şi bucurie. 

XXX 

Puterea lui Yrene era însăşi viaţa. Viaţă pură, curată. 

Aproape îl îngenunchease pe Dorian când se întâlnise cu 
a lui. Când el îi predă ei puterea, de bunăvoie, Erawan 
căzu la pământ în faţa lor. Ţintuit. 

Regele demon ţipă. 

Durerea, ţipătul şi sfârşitul care venea cu siguranţă ar fi 
trebuit să-l bucure. 

Pentru Adarlan, pentru Sorscha, pentru Gavin şi Elena. 
Pentru toţi, Dorian îşi lăsă puterea să curgă prin Yrene. 

Erawan se zbătu, puterea lui ridicându-se doar ca să se 
lovească de zidul impenetrabil de lumină. 

Şi totuşi, Dorian se trezi spunând: 

— Numele lui! 

Yrene se concentră la ce trebuia să facă, fără măcar să 
se uite la el. 

Dar Erawan, chiar şi ţipând, se uită în ochii lui Dorian. 

Ura din ochii regelui demon era suficientă să devoreze 
lumea. 

— Numele tatălui meu, zise Dorian fără ca vocea să-i 


tremure. Tu i l-ai luat. 

Nu îşi dăduse seama că voia să-l afle. Că avea atât de 
multă nevoie de el. 

— A fost un om jalnic şi laş, spuse furios Erawan. La fel 
ca tine... 

— Spune-mi numele lui! Dă-l înapoi! 

Erawan râse printre ţipături. 

— Nu! 

— Dă-l înapoi! 

Yrene se uită acum la el, cu îndoială în privire. Magia ei 
se opri - doar o clipă. 

Erawan sări, puterea lui explodând. 

Dorian o respinse şi se avântă către regele demon. Spre 
Damaris. 

Ţipătul lui Erawan ameninţă să crape pietrele castelului 
când Dorian împinse mai adânc lama, răsucind-o şi 
trimițând puterea lor prin aceasta. 

— Spune-mi numele lui! gâfâi el printre dinţi. Yrene, 
ţinându-l de cealaltă mână, îl avertiză în şoaptă. Dorian 
abia o auzi. 

Erawan pur şi simplu râse din nou, înecându-se când 
puterea lor îl arse. 

— Contează? întrebă încet Yrene. 

Da. El nu ştia de ce, dar conta. 

Tatăl său fusese şters din Lumea de Dincolo, din toate 
ţinuturile existenţiale, dar el tot putea să îi recupereze 
numele. 

Fie şi numai ca să plătească datoria, ca Dorian să îi 
poată oferi bărbatului o fărâmă de linişte. 

Puterea lui Erawan se ridică din nou la ei. Dorian şi 
Yrene o împinseră înapoi. 

Acum. Trebuia să o facă acum. 

— Spune-mi numele lui! rosti Dorian furios. 

Erawan zâmbi la el. 

— Nu. 

— Dorian! îl avertiză Yrene. 

Transpiraţia îi curgea pe faţă. Nu îl mai putea ţine mult. 


Şi ca să rişte să... 

Dorian trimise puterea lor prin sabie. Mânerul lui 
Damaris străluci. 

— Spune-mi... 

— Este al tău. 

Erawan făcu ochii mari când cuvintele i se rostogoliră de 
pe buze. 

Când Damaris le scoase din el. Dar Dorian nu se miră de 
puterea sabiei. 

Numele tatălui său... 

Era Dorian. 

— l-am luat numele, spuse furios Erawan, zbătându-se 
când cuvintele îi ieşiră pe gură sub puterea lui Damaris. L- 
am şters de pe faţa pământului. Totuşi, şi l-a amintit doar o 
dată. Prima dată când te-a privit. 

Auzind adevărul insuportabil, Dorian plânse. 

Poate că tatăl său ascunsese fără să ştie numele în el, 
săvârşind un ultim mărunt act de sfidare înaintea lui 
Erawan. Şi îşi numise fiul pentru acea sfidare, un semn 
secret că bărbatul dinăuntru încă se lupta. Că nu încetase 
niciodată să lupte. 

Dorian. Numele tatălui său. 

Dorian o scăpă pe Damaris din mână. 

Yrene începu să respire sacadat. Acum - trebuia să o 
facă acum. 

Chiar şi cu regele valg în faţa lui, ceva din pieptul lui 
Dorian se relaxă. Se vindecă. 

Aşadar, Dorian îi spuse lui Erawan, lacrimile 
evaporându-i-se în căldura magiei lor. 

— Ţi-am dărâmat fortăreaţa. El zâmbi feroce. Iar acum, 
noi o să te distrugem şi pe tine. 

Apoi, dădu aprobator din cap spre Yrene. 

Ochii lui Erawan sclipiră ca nişte cărbuni încinşi, iar 
Yrene dezlănţui din nou puterea lor. 

XXX 

Erawan nu putea face nimic împotriva acelei magii brute 

care, unindu-se cu a lui Yrene, se împletise cu puterea 


creatoare a lumii. 

Tot oraşul şi câmpia deveniră orbitor de strălucitoare. 
Atât de strălucitoare încât Elide şi Lysandra îşi feriră 
privirea. Chiar şi Dorian închise ochii. 

Dar atunci văzu Yrene ce zăcea în inima lui Erawan. 

Creatura schimonosită şi odioasă dinăuntru. Veche şi 
furioasă, palidă ca moartea. Palidă, de la o eternitate într- 
un întuneric atât de profund că nu văzuse niciodată lumina 
soarelui. 

Nu văzuse niciodată lumina ei, care acum îi ardea 
carnea veche şi albă ca luna. 

Erawan se zbătu, contorsionându-se înăuntrul său. 

— Jalnic, spuse Yrene. 

Ochii aurii sclipiră, plini de furie şi ură. 

Dar Yrene pur şi simplu zâmbi, invocându-şi în inimă 
chipul minunat al mamei sale, arătându-i-l. 

Dorindu-şi să fi ştiut cum arătase mama lui Elide ca să i- 
o poată arăta şi pe Marion Lochan. 

Erau cele două femei pe care le ucisese el, direct sau 
indirect, fără să se gândească. 

Cele două mame a căror dragoste pentru fiicele lor şi 
speranţa la o lume mai bună erau mai măreţe decât orice 
putere ar fi putut avea Erawan. Mai importante decât orice 
cheie Wyrd. 

Şi cu imaginea mamei ei strălucind încă în faţa lui, 
arătându-i acea greşeală pe care nu ştia să o fi făcut, Yrene 
îşi strânse pumnul. 

Erawan ţipă. 

Yrene strânse degetele mai mult şi, distant, îşi simţi 
mâna fizică făcând acelaşi lucru. Simţi usturimea unghiilor 
care îi intrau în palmă. 

Ea nu ascultă rugăminţile şi amenințările lui Erawan, ci 
doar strânse tot mai mult pumnul, până când el nu fu decât 
o flacără întunecată. 

Până ce strânse pumnul o ultimă dată şi acea flacără 
întunecată se stinse. 

Yrene avea senzaţia că se prăbuşea, că se rostogolea 


înapoi în trupul său. Şi chiar cădea, clătinându-se înapoi în 
trupul blănos al Lysandrei, mâna alunecându-i din a lui 
Dorian. 

Dorian se întinse ca să o apuce din nou de mână, dar nu 
mai era nevoie. 

Puterea lui sau a lui Yrene nu mai era necesară. 

Erawan, cu ochii aurii deschişi şi orbi privind spre cerul 
nopţii, se lăsă moale pe pietrele balconului. 

Pielea lui căpătă o nuanţă gri şi începu să se ofilească, 
să se descompună. 

— Arde-l! spuse Yrene răguşită, atingându-şi cu o mână 
pântecul care îi răspunse cu un puls de bucurie, o scânteie 
de lumină. 

Dorian nu ezită. Flăcările ţâşniră, devorând şi 
distrugând trupul din faţa lor. 

Fură inutile. 

Înainte să înceapă măcar să îi facă hainele scrum, 
Erawan se dizolvă. Nu era decât o bucată moale de carne 
şi oase fragile. 

Dorian îl arse oricum, ei urmărind în linişte cum regele 
valg se transformă în cenuşă, vântul de iarnă care mătură 
balconul turnului purtând-o foarte departe. 


CAPITOLUL 
114 


Ea era moartă. 

Aelin era moartă. 

Trupul neînsufleţit fusese țintuit de porţile Orynthului, 
părul fiindu-i tuns până la scalp. 

Rowan îngenunche în faţa porţilor, armata Morathului 
trecând pe lângă el. Nu era real. Nu putea fi. Totuşi, 
soarele îi încălzea faţa. Duhoarea morţii îi umplea nările. 

El scrâşni din dinţi, impunându-şi să plece din acest loc. 
Din acest coşmar. 

Acesta nu şovăi. 

O mână îl atinse pe umăr, uşor şi nu pentru mult timp. 

— Ştii, tu eşti singurul vinovat, se auzi vocea vioaie a 
unei femei. 

Cunoştea vocea. Nu ar fi uitat-o niciodată. 

Lyria. 

Ea stătea în spatele lui, uitându-se la Aelin. Era 
îmbrăcată în armura neagră a lui Maeve, cu părul şaten 
împletit la spatele capului delicat şi frumos. 

— Cred că din cauza ta a păţit-o şi ea, spuse gânditoare 
falsa lui parteneră. 

Moartă. Lyria era moartă, iar Aelin era cea care trebuia 
să supravieţuiască... 

— Ai alege-o în locul meu? întrebă Lyria, ochii ei căprui 
umplându-se de lacrimi. Aşa ai ajuns? 

El nu îşi găsea cuvintele; nu ştia cum să îi explice, să se 
scuze. 

Aelin era moartă. 

Nu putea respira. Nu voia să o facă. 

XXX 
Connall rânjea la el. 
— Tot ce mi s-a întâmplat este din cauza ta! 


În genunchi pe veranda din Doranelle, într-un palat pe 
care spera să nu îl mai vadă vreodată, Fenrys se opunea 
fierii care i se ridica în gât. 

— Îmi pare rău! 

— Îţi pare rău, dar ai schimba situaţia? Eu am fost 
sacrificiul pe care erai dispus să îl faci ca să obţii ce vrei? 

Fenrys scutură din cap, dar, brusc, era cel al unui lup - 
trupul pe care îl îndrăgise cândva aprig şi mândru. Trupul 
unui lup - fără abilitatea de a vorbi. 

— Mi-ai luat tot ce am vrut vreodată, continuă geamănul 
lui. Totul. M-ai jelit măcar? Măcar a contat? 

Trebuia să îi spună geamănului său tot ce voise să zică; 
îşi dorea să poată comunica. Dar lupul nu putea vorbi nici 
limba oamenilor, nici pe a spiriduşilor. Nu avea voce. 

— Am murit din cauza ta, şopti Connall. Am suferit din 
cauza ta. Şi nu am să uit niciodată asta. 

„Te rog. Cuvintele îi ardeau limba. Te rog...” 

XXX 

Ea nu putea îndura să-l vadă pe Rowan îngenuncheat 
acolo, ţipând, pe Fenrys care suspina spre cerul întunecat. 

lar Lorcan... amuţit, urmărea cu ochi goi desfăşurarea 
unei orori. 

Maeve fredonă în sinea ei. 

— Vezi ce pot face? Vezi ce-i face neputincioşi? 

Rowan ţipă mai tare, tendoanele gâtului său umflându-se 
- împotrivindu-se din răsputeri lui Maeve. 

Ea nu putea suporta aşa ceva. 

Nu era o iluzie, şi niciun vis creat. Suferinţa lor... era 
reală. 

În cele din urmă, Maeve îşi dezvăluise puterile de valg. 
Era aceeaşi putere malefică pe care o aveau prinții valgi şi 
pe care ea o suportase şi o învinsese cu flăcările ei. 

Dar nu mai avea nicio flacără care să îi ajute. Nici măcar 
una. N 

— Chiar că nu mai ai cu ce să negociezi, spuse Maeve. În 
afară de propria-ţi persoană. 

Orice în afară de asta. Orice în afară de asta... 


XXX 


— Eşti o nulitate. 

Elide stătea în faţa lui, turnurile impunătoare ale unui 
oraş pe care Lorcan nu îl văzuse niciodată, ale oraşului 
care ar fi trebuit să-i fie cămin, salutându-l la orizont. 
Vântul îi flutura părul negru, la fel de rece ca lumina din 
ochii ei. 

— Un nimeni născut din flori, continuă ea. Credeai că te- 
aş lăsa să mă pângăreşti? 

— Cred că ai putea fi partenera mea, spuse el răguşit. 

Elide râse batjocoritor. 

— Parteneră? De ce să crezi vreodată că ai fi îndreptăţit 
la un asemenea lucru, după tot ce ai făcut? 

Nu putea fi real - nu era real. Şi totuşi, răceala chipului 
ei... Distanţarea... 

El meritase asta. 

XXX 

Maeve îi studie pe cei trei masculi care-i fuseseră sclavi, 
pierduţi în puterea ei întunecată când aceasta le sfâşie 
minţile, amintirile, şi râse. 

— Păcat de Gavriel! Cel puţin a murit vitejeşte! 

Gavriel... 

Maeve se întoarse spre ea. 

— Nu ştiai, nu-i aşa? Ea ţâţâi. Leul nu o să mai ragă, 
viaţa lui fiind preţul cerut pentru apărarea puiului său. 

Gavriel era mort. Simţi adevărul din cuvintele lui Maeve, 
lăsându-le să îi găurească inima. 

— Se pare că nu l-ai putut salva, continuă Maeve. Dar pe 
ei poţi să-i salvezi. 

Fenrys ţipă. Rowan tăcuse, ochii lui verzi privind în gol. 
Ceea ce văzuse îl făcuse să nu mai ţipe sau să plângă. 

Suferinţă. O suferinţă inimaginabilă, de nedescris. Aşa 
cum îndurase ea - poate mai rău. 

Şi totuşi... 

Aelin nu îi lăsă timp lui Maeve să reacționeze, nici măcar 
capul să îl întoarcă atunci când apucă sabia Goldryn şi o 
aruncă spre regină. 


Aceasta o rată pe Maeve cu doi centimetri, regina valgă 
ferindu-se într-o parte înainte ca lama să se înfigă în 
zăpadă, sfârâind acolo unde aterizase. Încă arzând. 

Era tot ce avea nevoie Aelin. 

Ea atacă, focul ţâşnind în lume, dar nu spre Maeve. 

Acesta se izbi în Rowan, Fenrys şi Lorcan, lovindu-i cu 
forţă în umeri. 

Arzându-i... Însemnându.-i. 

XXX 

Aelin era moartă. Era moartă, iar el o dezamăgise. 

— Eşti un mascul jalnic, spuse Lyria, studiind încă 
poarta de care se legăna trupul lui Aelin. Meriţi asta. După 
ce mi s-a făcut, o meriti! 

Aelin era moartă. 

Masculul nu voia să trăiască în lumea asta. Nu voia să 
mai trăiască nicio clipă în plus. 

Aelin era moartă. lar el... 

În umăr, simţi o înţepătură şi, apoi, o arsură, ca şi când 
cineva l-ar fi atins cu un vătrai înroşit. 

Cu o flacără. 

Îşi coborî privirea, dar nu văzu nicio rană. 

—  Aduci numai suferinţă celor pe care îi iubeşti, 
continuă Lyria. Cuvintele se auzeau parcă din depărtare, 
lipsite de importanţă pe lângă rana arzătoare. 

Aceasta îl pârjoli din nou, o rană-fantomă, o amintire... 

Nu o amintire, ci un colac de salvare aruncat în 
întuneric, într-o iluzie. 

O ancoră. 

Aşa cum o ancorase cândva pe ea, ridicând-o din 
strânsoarea unui prinţ valg. 

Aelin. 

Îşi strânse pumnii pe lângă corp. Aelin, care cunoscuse 
suferinţa la fel ca el; căreia i se arătaseră vieţi liniştite şi îl 
alesese tot pe el, exact aşa cum era, pentru ceea ce 
suportaseră amândoi. Iluzii - fuseseră iluzii. 

Rowan scrâşni din dinţi. Simţi cum ceva îi acapara 
mintea, ţinându-l prizonier. 


Mârâi. 

Nu era prima dată când pătrundea în mintea lui, 
pervertindu-i-o şi lipsindu-l de cel mai important lucru 
pentru el. „Aelin.” 

Nu intenţiona să-i permită să i-o fure din nou. 

XXX 

Lorcan urlă la fierul înroşit care îi sfâşia simţurile prin 
cuvintele batjocoritoare ale lui Elide, prin imaginea 
Perranthului, casa pe care şi-o dorea atât de mult şi pe 
care, probabil, n-avea s-o vadă niciodată. 

Ţipă, iar lumea se undui, transformându-se în zăpadă, 
întuneric şi luptă. 

Maeve stătea în faţa lor, palidă la faţă. 

Puterea ei se năpusti asupra lui ca o panteră... 

Elide stătea acum întinsă pe un pat mare şi opulent, 
întinzând spre el o mână ridată. O mână îmbătrânită, plină 
de semne, venele delicate şi albastre împletindu-se ca 
multele râuri din jurul oraşului Doranelle. 

Iar chipul ei... Ochii negri erau înceţoşaţi, iar ridurile 
profunde. Părul rar era alb ca zăpada. 

— E un adevăr de care nu poţi scăpa, murmură ea. Este 
ca o sabie care atârnă deasupra capetelor noastre. 

Patul ei de moarte. Asta era. lar mâna cu care o atinse 
pe a ei rămăsese tânără. El rămăsese tânăr. 

Fierea îl înecă. 

— Te rog! Îşi atinse pieptul cu o mână, ca şi când ar fi 
oprit frângerea implacabilă, doar ca să-i răspundă o durere 
slabă, pulsândă. 

Respirația lui Elide îi zgâria urechile. Nu putea să se 
uite la aşa ceva, nu putea... 

Îşi apăsă mai mult pieptul cu mâna, locul din care izvora 
durerea. 

Viaţa - viaţa era suferinţă. Suferinţă şi bucurie. Bucurie 
datorită suferinţei. 

Vedea asta pe chipul lui Elide. În fiecare rid şi semn de 
bătrâneţe. În fiecare fir de păr alb. O viaţă trăită împreună. 
Despărțirea plină de suferinţă de viaţa minunată pe care o 


trăiseră. 

Întunericul de dincolo se risipi. Lorcan îşi apăsă cu 
mâna rana usturătoare din umăr. 

Tusea lui Elide îl distruse şi totuşi, el puse totul la inimă. 
Tot ce i-ar fi putut oferi viitorul. 

Asta nu îl înspăimânta. 

XXX 

Connall muri de nenumărate ori. La nesfârşit. 

Zăcea pe podeaua verandei, sângele curgând spre râul 
înceţoşat din depărtare. 

Soarta lui... Ar fi trebuit să aibă soarta lui. 

Dacă ar fi păşit peste marginea verandei, în râul 
învolburat, i-ar fi remarcat cineva moartea? Dacă ar fi 
sărit, cu fratele său în braţe, oare râul l-ar fi ucis repede? 

Nu merita o moarte rapidă, ci una lentă şi brutală, cu 
vărsare de sânge. 

Pedeapsa lui, răsplata dreaptă pentru ce îi făcuse 
fratelui său; pentru viaţa căreia îi permisese să rămână în 
umbra lui, viaţa despre care ştiuse dintotdeauna că 
rămânea în umbra lui şi căreia nu îndrăznise cu adevărat 
să-i împărtăşească lumina. 

O arsură violentă şi fermă îl străbătu ca şi când cineva i- 
ar fi vârât umărul într-un cuptor. 

Merita şi îmbrăţişa tot ce i se întâmpla, cu speranţa că 
avea să-l distrugă. 

XXX 

Durerea era cea pe care se temuse să o abată asupra 
lor, de care tot luptase ca să îi scape. 

Mirosul cărnii lor arse îi înţepă nările, iar Maeve râse 
încet. 

— Ăla era un scut, Aelin? Sau încercai să le curmi 
suferinţa? 

Când Rowan îngenunche lângă ea, mâna îi zvâcni la 
oroarea pe care o văzu, chiar peste marginea securii lui 
aruncate. 

Mirosul de pin şi de zăpadă şi izul metalic al sângelui se 
amestecară, ridicându-se ca să o întâmpine când forţa 


acelei zvâcnituri îi sfâşie palma. 

— Ştii, putem s-o facem la nesfârşit, continuă Maeve. 
Până la distrugerea Orynthului. 

Rowan se uită în gol înainte, din palmă sângele-i 
curgând pe zăpadă. 

Îşi strânse uşor degetele. 

Era o chemare, prea slabă ca să o observe Maeve sau 
altcineva... în afară de ea. Cu excepţia limbajului lor tăcut, 
a felului în care-şi vorbiseră trupurile lor din clipa în care 
se întâlniseră pe acea alee prăfuită din Varese. 

Un mic act de sfidare. Ca atunci când o sfidase pe 
Maeve în faţa tronului ei din Doranelle. 

Fenrys suspină din nou, iar Maeve se uită la el. 

Aelin îşi trecu mâna peste securea lui Rowan, durerea 
fiind o şoaptă prin trupul ei. 

Partenerul ei tremură, opunându-se minţii care o 
invadase din nou pe a lui. 

— Ce risipă! spuse Maeve, întorcându-se din nou spre ei. 
Ca aceşti masculi de ispravă să nu mă mai servească, doar 
ca să ajungă legaţi de o regină care mai are doar câteva 
picături de putere. 

Aelin îl strânse de mână pe Rowan. 

O uşă se deschise între ei. O uşă secretă. 

El îi strânse degetele. 

Aelin râse încetişor. 

— Poate că eu nu am magie, dar partenerul meu are. 

Aşteptând să lovească din partea cealaltă a uşii 
întunecate, Rowan o ridică pe Aelin în picioare în timp ce 
puterile şi sufletele lor se uniră. 

Forţa magiei lui Rowan o lovi, veche şi furioasă. Gheaţa 
şi vântul se transformară într-o flacără intensă. 

Inima ei cântă, vuind la puterea pe care o primea de la 
Rowan. Lângă ea, partenerul ei rămase ferm. 
Indestructibil. 

Rowan zâmbi - aprig, feroce şi viclean. O coroană de 
foc, la fel ca a ei, îi apăru pe creştet. 

La unison, se uitară spre Maeve. 


Maeve şuieră, puterea ei întunecată adunându-se din 
nou. 

— Rowan Whitethorn nu are puterea brută pe care ai 
avut-o tu cândva. 

— Poate că nu, spuse Lorcan de la un pas în spatele lor, 
cu ochii limpezi şi nepărtinitori, dar împreună avem. Se 
uită la Aelin, ridicând o mână spre arsura care îi păta 
pieptul. 

— Şi dincolo de noi, zise Aelin, desenând în zăpadă un 
semn cu sângele vărsat de ea şi de Rowan... Cred că ei au 
destulă. 

Lumina licări la picioarele lor, iar puterea lui Maeve se 
adună, dar prea târziu. 

Poarta se deschise, aşa cum promiseseră semnele Wyrd 
din cărţile aduse de Chaol şi Yrene din continentul sudic, 
exact unde îşi dorise Aelin. În locul pe care îl zărise căzând 
înapoi prin poarta Wyrd. În locul în care ea şi Rowan se 
aventuraseră în urmă cu câteva zile, încercând chiar acest 
portal. 

Poiana era scăldată în lumina lunii, iar zăpada era înaltă. 
Arborii erau vechi şi ciudaţi - mai vechi decât cei din 
Oakwald. Copaci care puteau fi găsiţi doar în nordul 
Terrasenului, în pustiul de dincolo. 

Însă nu arborii o făcură pe Maeve să se oprească. Nu, ci 
mulţimea de oameni în armuri şi armele care licăreau pe 
sub hainele lor groase de blană. Printre ei, mari ca nişte 
cai, lupii mârâiau. Lupi care-şi purtau stăpânii. 

Pe câmpul de luptă, portalurile se deschiseră unele după 
altele, chiar acolo unde Rowan şi tovarăşii lor le 
desenaseră cu propriul sânge în timp ce luptau. Ca toate 
să fie deschise de această vrajă. La acest ordin. Şi dincolo 
de fiecare portal se vedea mulţimea de oameni. Armata. 

— Ştii, am auzit că ai de gând să vii aici, îi spuse Aelin 
lui Maeve, puterea lui Rowan fiind o simfonie în sângele ei. 
Am auzit că plănuieşti să aduci prinţesele kharankui cu 
tine. Ea zâmbi. Aşadar, m-am gândit să-mi aduc şi eu nişte 
prieteni. 


Primele siluete de dincolo de poartă îşi făcură apariţia 
călare pe lupi mari argintii. Şi, în ciuda hainelor groase de 
blană ce acopereau armurile grele, urechile ascuţite ale 
femelelor erau vizibile. 

— Spiriduşii care locuiau în Terrasen nu au fost raşi de 
pe faţa pământului, spuse Aelin. Lorcan începu să 
zâmbească. Şi-au găsit un nou cămin - alături de tribul 
Lupului. Căci aceia care călăreau lupii erau oameni, 
conform tuturor legendelor. Şi ştiai că, deşi mulţi dintre ei 
au venit aici împreună cu Brannon, un întreg clan Fae a 
sosit de pe continentul sudic? Fugind de tine, probabil, îmi 
pare rău să îţi spun că niciunul nu te place cu adevărat. 

Tot mai mulţi Fae şi călăreţi ai lupilor ieşiră prin poartă, 
cu armele scoase. Dincolo de ei, întinzându-se la distanţă, 
venea armata lor. 

Maeve se retrase un pas. Doar unul. 

— Dar ştii pe cine urăsc ei şi mai mult? Aelin arătă cu 
Goldryn spre câmpul de luptă. Pe păianjenii ăia. Nesryn 
Faliq mi-a povestit tot despre cum strămoşii lor s-au luptat 
cu ei pe continentul sudic. Cum au fugit de tine când ai 
încercat să le ţii prizoniere vindecătoarele, fiind nevoiţi 
apoi să se lupte cu prietenii tăi. lar când au venit în 
Terrasen, tot şi-au amintit. O parte din adevăr s-a pierdut, 
s-a denaturat, dar ei şi-au amintit. Şi-au instruit urmaşii. 

Spiridugşii şi lupii lor de dincolo de porţi se uitară fix la 
hibrizii kharankui care apărură, în sfârşit, pe câmp. 

— Le-am zis că mă ocup eu de tine, spuse Aelin, iar 
Rowan chicoti, dar păianjenii... O, păianjenii sunt ai lor! De 
fapt, cred că aşteaptă de ceva vreme să facă asta. Şi 
vrăjitoarele Dinţi-de-fier. Se pare că Picioare-Galbene nu 
au fost foarte blânde cu cele prinse în trupul lor de animal 
în ultimii zece ani. 

Aelin proiectă o rază de lumină. Singurul semnal pe care 
trebuia să îl dea unui popor care ceruse un singur lucru 
când Aelin îl implorase să lupte, să se alăture ultimei 
bătălii: să revină acasă. Să se întoarcă în Orynth după ce 
se ascunseseră zece ani. 


Focul ei dansă deasupra câmpului de luptă, iar spiriduşii 
pierduţi ai Terrasenului şi legendarul trib al Lupului care îi 
primise şi le protejase flancurile dădură năvală prin 
portaluri, direct în rândurile surprinse ale Morathului. 

Maeve devenise albă ca moartea. Păli şi mai mult când 
magia scânteie şi clocoti, iar acei păianjeni hibrizi căzură, 
tipetele lor surprinse fiind amuţite de săbiile Asterion. 

Totuşi, Rowan o strânse de mână pe Aelin, iar ea îşi 
ridică privirea la partenerul ei. Dar el se uita la Fenrys. La 
puterea întunecată cu care Maeve încă îl învăluia. 

Masculul rămase întins în zăpadă, lacrimile-i fiind tăcute 
şi nesfârşite. Chipul îi era însângerat, distrus. 

Prin vuietul puterii lui Rowan, Aelin simţi iţele care 
porneau din inima şi sufletul ei. 

„Uită-te la mine!” Ordinul ei tăcut răsună prin 
jurământul de sânge - spre Fenrys. 

„Uită-te la mine!” 

— Presupun că ai impresia că poţi să mă omori într-un 
mare fel, se adresă Maeve ei şi lui Rowan, puterea 
întunecată sporind. Voi, pe care v-am nedreptăţit cel mai 
mult. 

„Uită-te la mine!” 

Cu faţa sfâşiată şi plină de sânge, Fenrys se uită, 
întorcându-şi ochii înceţoşaţi spre ea. Privirea i se limpezi 
puţin. 

Aelin clipi de patru ori. „Sunt aici, cu tine.” 

Niciun răspuns. 

— Înţelegeţi ce este o regină valgă? îi întrebă Maeve, cu 
un chip triumfător în ciuda spiriduşilor demult dispăruţi 
care călăreau lupi, dând năvală pe câmpul de luptă din 
depărtare. Sunt imensă şi eternă ca marea! Erawan şi 
fraţii lui m-au căutat pentru puterea mea. Magia ei o 
înconjura ca o aură malefică. Te crezi o ucigaşă de zei, 
Aelin Galathynius? Ce au fost, dacă nu doar nişte creaturi 
vanitoase, blocate în lumea asta? Ce au fost, dacă nu nişte 
fiinţe pe care mintea umană nu le poate înţelege? Îşi ridică 
braţele. Fu sunt o zeiţă! 


Aelin clipi din nou la Fenrys, puterea lui Rowan 
adunându-se în venele ei, pregătindu-se pentru primul şi 
foarte probabil ultimul atac pe care l-ar fi putut da, cea a 
lui Lorcan alăturându-se şi ea. Totuşi, de nenumărate ori, 
Aelin clipi la Fenrys, spre acei ochi goi. 

„Sunt aici, cu tine.” 

XXX 

„Sunt aici, cu tine” _ i 

O regină îi spusese asta. În limba lor secretă şi tăcută. In 
timpul orelor rele de tortură, ei îşi spuseseră asta. 

Nu era singur. 

Niciunul din ei nu fusese singur atunci. 

Veranda din Doranelle şi zăpada însângerată din faţa 
Orynthului se amestecară şi licăriră. 

„Sunt aici, cu tine.” 

Maeve stătea acolo. În faţa lui Aelin şi a lui Rowan, 
clocotind de putere. În faţa lui Lorcan, ale cărui daruri 
întunecate îl înconjurau ca o umbră. Spiriduşi - atât de 
mulţi spiriduşi şi lupi, unii călărindu-i - năvăleau pe 
câmpul de luptă prin găurile din văzduh. 

Aşadar, planul lor nesăbuit ce urma să fie pus în practică 
atunci când totul s-ar fi dus naibii, când nu le-ar mai fi 
rămas nimic, funcţionase. 

Totuşi, puterea lui Maeve creştea. 

Aelin îl privea în continuare, ancorându-l. Scoţându-l de 
pe veranda însângerată, către un trup care tremura de 
durere. Un chip care-l ustura şi zvâcnea. 

„Sunt aici, cu tine.” 

Iar Fenrys se trezi clipind. Doar o dată. 

„Da.” 

Iar când Aelin îşi mută din nou privirea, el înţelese. 

XXX 

Aelin se uită la Rowan. Îşi văzu partenerul zâmbindu-i, 
conştient de ceea ce, foarte probabil, îi aştepta. 
„Împreună”, spuse ea încet. Rowan îşi trecu degetul mare 
peste al ei. În semn de iubire şi rămas-bun. 

Iar apoi, izbucniră. 


Focul, fierbinte şi orbitor, vui spre Maeve. 

Dar regina întunecată aşteptase. Două valuri de 
întuneric se arcuiră şi se îndreptară către ei, doar ca să fie 
oprite de un scut de vânt negru. Date la o parte. 

Aelin şi Rowan loviră din nou, repede ca o viperă, 
aruncând săgeți şi sulițe de flăcări care o făcură pe Maeve 
să cedeze un pas. Apoi încă unul. 

Lorcan o atacă dintr-o parte, forţând-o pe Maeve să se 
mai retragă un pas. 

— Aş spune, zise Aelin gâfâind, acoperind vuietul magiei 
din ea, cântecul indestructibil al ei şi al lui Rowan, că nu 
ne-ai nedreptăţit deloc. 

Ca şi când i-ar fi dat pumni, Lorcan o lovi cu foc, urmat 
de o moarte întunecată. 

Maeve se încruntă. 

Aelin azvârli un val de flăcări care o mai împinse pe 
Maeve un pas înapoi. 

— Dar el - o, el are ceva de împărţit cu tine! 

Maeve căscă ochii şi dădu să se întoarcă. Dar nu destul 
de repede. 

Nu destul de repede când Fenrys dispăru din locul în 
care îngenunchease şi reapăru - chiar în spatele lui 
Maeve. 

Goldryn arse strălucitor când i-o înfipse în spate, până-n 
inima-i neagră. 

Sângele negru al lui Maeve curse pe zăpadă când căzu 
în genunchi, apucând cu mâna sabia aprinsă înfiptă în 
pieptul ei. 

Fenrys o ocoli, lăsând sabia acolo unde o înfipsese când 
veni lângă Aelin. 

Cu tăciunii care o înconjurau pe ea şi pe Rowan, Aelin se 
apropie de regină. 

Dezgolindu-şi dinţii, Maeve şuieră când încercă şi nu 
reuşi să scoată sabia. 

— Scoate-o! 

Aelin se uită la Lorcan. 

— Ai ceva de spus? 

Lorcan zâmbi macabru, atent la spiriduşii şi călăreţii 
lupilor care îi nenoroceau pe păianjeni. 

— Trăiască regina! Regina Spiriduşilor din Vest. 

Maeve mormăi, iar sunetul nu fu al unui Fae sau al unui 
om, ci al unui valg pur. 

— Ei bine, uite cine nu se mai preface! spuse Aelin. 

— Am să plec oriunde ai să alegi să mă alungi! zise 
furioasă Maeve. Numai scoate-o odată! 

— Oriunde? o întrebă Aelin, dând drumul mâinii lui 
Rowan. 

Lipsa magiei şi a puterii lui o lovi ca plonjatul într-un lac 
îngheţat. 

Dar mai avea şi ea destulă. 

Nu magie, niciodată ca înainte, ci o forţă mai intensă şi 
mai profundă. 

Mama ei îi spusese „Inimă de Foc”. 

Nu pentru puterea ei. Numele nu se referise niciodată la 
puterea sa. 

Maeve şuieră din nou, apucând sabia. 


Învăluindu-şi degetele în flăcări, Aelin întinse o mână 
spre Maeve. 

— Ai venit aici ca să scapi de soţul pe care nu îl iubeai. 
De o lume care nu-ţi plăcea. 

Maeve se opri, studiind mâna şi noile bătături ale lui 
Aelin. Tresări de durere din cauza sabiei care îi sfâşia 
inima, fără s-o ucidă. 

— Da, şopti Maeve. R 

— Şi îţi place lumea asta. Îţi place Erilea. 

Maeve îşi îndreptă privirea întunecată spre Aelin, apoi 
către Rowan şi Lorcan înainte să răspundă. 

— Da. Aşa cum poate să-mi placă orice lucru. 

Aelin rămase cu mâna întinsă, fără să rostească oferta. 

— Şi dacă aleg să te alung, ai să te duci oriunde hotărâm 
noi. Şi nu ai să ne mai deranjezi pe noi sau pe altcineva. 

— Da! izbucni Maeve, strâmbându-se la sabia 
nemuritoare care îi străpungea inima. Regina îşi plecă 
fruntea, gâfâind, şi apucă mâna întinsă a lui Aelin. 

Aelin se apropie, strecurându-i lui Maeve ceva pe deget 
şi şoptindu-i la ureche: 

— Atunci, du-te naibii! 

Maeve dădu înapoi, dar prea târziu. 

Prea târziu când inelul de aur - cel al Silbei şi al lui 
Athril - străluci pe mâna ei albă. 

Aelin se retrase lângă Rowan când Maeve începu să tipe. 

Să tipe necontenit spre cerul întunecat, spre stele. 

Maeve îşi dorise inelul nu pentru protecţia împotriva 
valgilor. Nu, ea era valgă. Şi-l dorise ca să nu îl mai aibă 
nimeni altcineva. 

Totuşi, când Elide i-l dăduse lui Aelin, nu o făcuse ca să 
distrugă o regină valgă, ci să o păzească pe Aelin. Iar 
Maeve nu avea să afle niciodată darul şi puterea prieteniei. 

Ceea ce ştia Aelin o împiedicase pe regina din faţa ei să 
devină o oglindă. O salvase pe ea şi acest regat. 

Maeve se zbătu, sabia Goldryn arzând, la fel ca lumina 
de pe degetul ei. 

Imunitate împotriva valgilor. Şi otravă pentru ei. 


Maeve ţipă, sunetul fiind destul de strident încât să 
cutremure lumea. 

Ei rămaseră pur şi simplu printre fulgii care cădeau, 
fără să trădeze vreo emoție, privind-o, martori ai unei 
morţi în numele tuturor celor pe care îi distrusese ea. 

Maeve se schimonosi, apucându-şi trupul. Pielea albă 
începu să se coşcovească precum vopseaua veche, 
dezvăluind părticele din creatura ce se ascundea în spatele 
vrăjii. Pielea pe care o crease pentru sine. 

Aelin doar se uită la Rowan, la Lorcan şi Fenrys, cu o 
întrebare nerostită în privire. 

Rowan şi Lorcan dădură aprobator din cap. Fenrys clipi 
o dată, faţa lui distrusă încă sângerând. 

Aşadar, Aelin se apropie de regina care ţipa şi de 
creatura de dedesubt. Se duse în spatele ei şi o smulse pe 
Goldryn. 

Maeve căzu în zăpadă şi noroi, dar inelul continuă să o 
sfâşie din interior. 

Maeve o privi cu ochi negri şi plini de ură când Aelin 
ridică sabia Goldryn. 

Aelin îi zâmbi pur şi simplu. 

— O să ne imaginăm că ultimele cuvinte pe care ţi le-am 
zis au fost demne de un cântec. 

Ea lovi cu sabia de foc. 

Maeve încă ţipa când capul i se rostogoli în zăpadă. 

Sângele negru ţâşni, iar Aelin se mişcă din nou, înfigând- 
o pe Goldryn în ţeasta lui Maeve şi-n pământul de 
dedesubt. 

— Arde-o! spuse răguşit Lorcan. 

Mâna lui Rowan, caldă şi puternică, o găsi din nou pe a 
lui Aelin. 

Iar când ea îşi ridică privirea la el, văzu că lacrimile îi 
brăzdau chipul. 

Nu din cauza reginei valge care zăcea moartă în fața lor 
şi nici măcar din cauza a ceea ce făcuse Aelin. 

Nu, prințul - soțul şi partenerul ei - se uita spre sud, la 
câmpul de luptă. 


Chiar dacă puterile li se împleteau, iar ea o 
transformase pe Maeve în cenuşă şi amintiri, Rowan se 
uită spre câmpul de luptă, unde nenumărate rânduri de 
soldaţi valgi cădeau în genunchi în mijlocul bătăliei cu 
spiriduşii, lupii şi cavaleria Darghan. 

Unde păsările ruk băteau uimite din aripi când ilkenii 
căzură din cer, ca şi când ar fi fost ucişi. 

Departe, câteva ţipete stridente sfâşiară aerul, amuţind 
apoi. 

O întreagă armată în mijlocul luptei se prăbuşi. 

Prăbuşirea şi liniştea puseră stăpânire pe tot, până ce 
toată armata  Morathului zăcu nemişcată. Până ce 
vrăjitoarele Dinţi-de-fier care luptau în aer îşi dădură 
seama ce se întâmplase şi cotiră spre sud, fugind de 
rukhini şi de vrăjitoarele care acum le urmăreau. 

Până ce umbra întunecată care înconjura armata căzută 
dispăru şi ea în vânt. 

Atunci, Aelin ştiu cu siguranţă încotro plecase Erawan. 

Cine îl doborâse în sfârşit. 

Aşadar, Aelin îşi scoase sabia din grămada de cenuşă 
care fusese Maeve şi o ridică spre cerul nopţii şi spre stele 
şi-şi lăsă strigătul de victorie să umple lumea. Lăsă numele 
pe care îl strigă să răsune, soldaţii de pe câmp şi din oraş 
preluând strigătul până ce tot Orynthul îl intonă. Până ce 
acesta ajunse la stelele strălucitoare ale Lordului Nordului 
care licăreau deasupra lor, fără să mai aibă nevoie să o 
îndrume spre casă. 

„Yrene! 

Yrene! 

Yrene!” 

Chaol se trezi simțind mâinile calde şi delicate care îl 
mângâiau pe frunte şi maxilar. 

El cunoştea acea atingere. Ar fi recunoscut-o şi dacă ar 
fi fost orb. 

Luptase pe metereze o clipă, ca în următoarea să cadă în 
uitare, ca şi când valul de putere care o străbătuse pe 
Yrene i-ar fi slăbit nu doar spatele, ci şi conştiinţa. 

— Nu ştiu dacă să încep să ţip sau să plâng, spuse el, 
mormăind când deschise ochii şi o văzu pe Yrene în 
genunchi în faţa lui. 

Intr-o clipă evaluă împrejurimile, zărind un fel de scară, 
unde fusese întins pe treptele de jos de lângă palier. O 
boltă deschisă spre aerul rece al nopţii dezvăluia cerul 
înstelat şi senin de dincolo. Nici urmă de balauri sau ovaţii 
frenetice victorioase. 

Nu se auzea nicio tobă de război. Niciun mârâit, niciun 
urlet. 

Iar Yrene, încă mângâindu-i faţa, îi zâmbea cu lacrimi în 
ochi. 

— Poţi să ţipi cât vrei, spuse ea, câteva lacrimi 
curgându-i pe obraz. 

Dar Chaol doar se holbă la ea când îşi dădu seama ce se 
întâmplase mai exact, de ce izbucnise acel val de putere. 

Ce făcuse această femeie remarcabilă din faţa sa. 

Pentru că îi strigau numele. Armata şi oamenii din 
Orynth îi strigau numele. 

El se bucura că stătea jos, chiar dacă nu-l surprindea 
câtuşi de puţin că Yrene reuşise imposibilul. 

Chaol o cuprinse de talie şi îşi cufundă faţa în gâtul ei. 

— Aşadar, s-a terminat! îi zise el, incapabil să oprească 
tremuratul care îl cuprinsese, amestecul de uşurare, 


bucurie şi urma de groază rămasă. 

Yrene îşi trecu mâna prin părul lui, pe spate, iar el o 
simţi zâmbind. 

— S-a terminat! 

Totuşi, femeia pe care o îmbrăţişa, copilul care creştea 
în pântecul ei... 

Poate că se terminase cu Erawan, ameninţarea şi armata 
lui odată cu el, şi cu Maeve. 

Dar viaţa, îşi dădu seama Chaol, abia începea. 

XXX 

Lui Nesryn nu îi venea să creadă. Inamicul pur şi 
simplu... se prăbuşise. Chiar şi hibrizii kharankui. 

Era la fel de puţin probabil ca spiriduşii şi lupii care 
apăruseră pur şi simplu prin găurile din lume. O armată 
dispărută, care nu pierduse timpul şi se avântase asupra 
Morathului, ca şi când ar fi ştiut exact unde şi cum să 
atace. Ca şi când ar fi fost chemată din miturile antice ale 
Nordului. 

Nesryn cobori pe zidurile ude de sânge ale oraşului, 
privind rukhinii şi vrăjitoarele aliate care fugăreau 
legiunea Dinţi-de-fier spre orizont. Dacă Salkhi nu ar fi 
avut urme de gheare şi sânge în jurul ochilor, li s-ar fi 
alăturat. 

Abia reuşi să strige după o vindecătoare când descălecă. 

Abia reuşi să descalece de pe pasărea ruk, şoptindu-i 
păsării în tot acest timp. Îi curgea mult sânge, zgârieturile 
lăsate de ilken fiind adânci. Nici urmă de otravă, dar... 

— Eşti rănită? se auzi Sartag. 

Prinţul avea ochi mari şi faţa însângerată când o studie 
din cap până în picioare. În spatele lui, Kadara gâfâia pe 
metereze, cu penele la fel de însângerate ca şi călăreţul ei. 

Sartaq o apucă de umeri. 

— Eşti rănită? 

Ea nu-l mai văzuse niciodată atât de neliniştit. 

Nesryn arătă pur şi simplu spre inamicul acum 
nemișcat, incapabilă să îşi găsească vorbele. 

Dar ceilalţi o făcură, rostind un cuvânt, un nume, de 


nenumărate ori. „Yrene!” 

Vindecătoarele se grăbiră să urce pe metereze, 
îndreptându-se spre ambele păsări ruk, iar Nesryn îşi 
permise să îl cuprindă de talie pe Sartag. Să îşi lipească 
faţa de pieptul lui protejat de armură. 

— Nesryn! 

Numele ei era o întrebare şi un ordin. Dar Nesryn doar îl 
îmbrăţişă mai strâns. Atât de aproape! Fuseseră atât de 
aproape de înfrângerea totală! 

„Yrene! Yrene! Yrene!” strigau soldaţii şi oamenii 
oraşului. 

Sartag îşi trecu o mână prin părul ei murdar. 

— Ştii ce înseamnă victoria, nu? g 

Nesryn îşi ridică privirea, încruntându-se. In spatele lor, 
Salkhi aşteptă răbdător cât magia vindecătoarei îi alină 
ochiul. 

— Sper că o noapte de somn! spuse ea. 

Sartaq râse şi o sărută pe tâmplă. 

— Înseamnă că mergem acasă, îi şopti pe piele. 
Înseamnă că vii acasă - cu mine. 

Şi chiar dacă lupta tocmai se terminase, în ciuda 
morţilor şi a răniților din jurul lor, Nesryn zâmbi. Da, urma 
să-l însoţească acasă, pe continentul sudic, dispusă să 
îmbrăţişeze tot ce o aştepta acolo. 

XXX 

Aelin, Rowan, Lorcan şi Fenrys zăboviră pe câmpia din 
faţa porţilor oraşului până ce se asigurară că armata 
doborâtă nu avea să se ridice. Până ce soldaţii khaganului 
umblară printre soldaţii inamici, înghiontindu-i, fără să 
primească un răspuns. 

Dar nu îi decapitară. Nu îi tăiară în bucăţi ca să termine 
treaba. 

Nu pe cei cu inele sau coliere negre, pe care 
vindecătoarele ar fi putut să-i salveze. 

Asta avea să se petreacă a doua zi. 

Luna ajunsese la apogeu când hotărâseră în tăcere că 
văzuseră destul încât să stabilească faptul că armata lui 


Erawan nu se mai ridica niciodată. Când păsările ruk, 
vrăjitoarele Crochan şi rebelele Dinţi-de-fier dispăruseră, 
urmărind restul legiunii aeriene în noapte. 

Apoi, Aelin se întoarse spre poarta sudică a Orynthului. 

Ca un răspuns, aceasta se deschise scârţâind ca să o 
întâmpine. 

Două braţe se deschiseră larg. 

Aelin se uită la Rowan, coroanele lor de foc încă arzând 
strălucitor. Îl luă de mână. 

Cu pulsul vuindu-i prin oase, Aelin făcu un pas spre 
poartă. Spre Orynth. Spre casă. 

Lorcan şi Fenrys o ajunseră din urmă. Rana celui din 
urmă încă sângera, dar refuzase oferta lui Aelin şi Rowan 
de a-l vindeca, spunând că voia să aibă o amintire. Nu 
îndrăzniseră să-l întrebe de ce - nu încă. 

Aelin îşi ridică bărbia, îndreptându-şi umerii când se 
apropiară de boltă. 

Soldaţii deja flancau ambele laturi. 

Nu soldaţii khaganului, ci bărbaţi şi femei în armura 
Terrasenului. Şi civili printre ei - cu uimire şi bucurie pe 
chipuri. 

Aelin se uită la pragul porţii. La pietrele vechi şi 
familiare, acum pline de sânge. 

Trimise o urmă de foc peste ele. Ultima fărâmă a puterii 
ei. 

Când focul dispăru, pietrele fură din nou curate. Noi. 
Aşa cum avea să fie înnoit şi acest oraş, adus la noi culmi 
şi splendori. Din nou un far al învăţăturii şi al luminii. 

Rowan o strânse de mână, dar ea nu se uită la el când 
păşiră peste prag, intrând pe poartă. 

Aelin se uită doar la poporul ei, zâmbind larg când intră 
în Orynth, iar oamenii începură să ovaţioneze, primind-o în 
sfârşit acasă. 

Aedion luptase până ce soldatul inamic din faţa lui 
căzuse în genunchi, ca şi când ar fi murit. 

Dar bărbatul, cu un inel negru pe deget, nu era mort. 

Doar demonul din el era. 

lar când soldaţii nenumăratelor naţiuni începuseră să 
ovaţioneze, când se răspândise vestea că vindecătoarea 
din Torre Cesme îl înfrânsese pe Erawan, Aedion făcuse 
pur şi simplu cale întoarsă dinspre metereze. 

Îl găsise doar după miros. Chiar şi mort, mirosul 
zăbovea, Aedion urmându-l pe străzile distruse şi printre 
grupurile de oameni care sărbătoreau şi plângeau. 

O singură lumânare fusese aprinsă în baraca goală unde 
îi întinseseră trupul pe o masă de lucru. 

Acolo îngenunchease Aedion în faţa tatălui său. 

Cât timp rămăsese aici, cu capul plecat, nu ştia. lar 
lumânarea arsese până aproape de bază când uşa se 
deschise scârţâind şi simţi un parfum cunoscut. 

Ea nu spuse nimic în timp ce se apropie fără să facă 
zgomot, în timp ce se transformă şi îngenunche lângă el. 

Lysandra doar se sprijini de bărbat, până ce Aedion o 
cuprinse cu braţul, strângând-o puternic. 

Împreună, îngenuncheară acolo, iar el îşi dădu seama că 
suferinţa ei era la fel de reală ca a lui. Îşi dădu seama că 
suferea pentru Gavriel, dar şi pentru pierderea lui. 

Pentru anii pe care n-avea să-i mai petreacă alături de 
tatăl său, ani de care el îşi dăduse seama că voia să îi 
trăiască; pentru poveştile pe care îşi dorea să le audă, 
pentru masculul pe care îşi dorea să îl cunoască. Şi n-avea 
s-o facă niciodată. 

Oare Gavriel ştiuse? Sau murise crezând că fiul lui nu 
voia să aibă de-a face cu el? 


El nu putea suporta acel posibil adevăr. Povara lui ar fi 
fost insuportabilă. 

Când lumânarea se stinse, Lysandra se ridică şi îl luă cu 
ea. 

O înmormântare cu fast, îi promisese în tăcere Aedion. 
Cu toate onorurile şi toate însemnele regale pe care le-ar fi 
găsit în urma luptei. Intenţiona să îşi îngroape tatăl în 
cimitirul regal, printre eroii din Terrasen, unde şi el avea 
să fie îngropat într-o zi. Alături de acesta. 

Măcar atât putea face: să se asigure că tatăl lui ştia în 
Lumea de Dincolo. 

Ei ieşiră pe stradă, iar Lysandra se opri ca să îi şteargă 
lacrimile, să îl sărute pe obraji, apoi pe gură, cu atingeri 
uşoare şi tandre. 

Aedion o cuprinse în braţe şi o strânse sub stele şi 
lumina lunii. 

Cât timp rămaseră pe stradă, el nu ştia. Dar apoi cineva 
îşi drese vocea în apropiere, iar ei se despărţiră ca să se 
întoarcă spre acesta. 

Acolo stătea un tânăr nu cu mult trecut de treizeci de 
ani. 

Uitându-se la Lysandra. 

Nu era un mesager sau vreun soldat, deşi purta hainele 
groase ale rukhinilor. Părea hotărât şi puternic după 
trupul înalt, când înghiţi. 

— Tu eşti... lady Lysandra? 

Lysandra îşi înclină capul. 

— Da. 

Bărbatul făcu un pas, iar Aedion îşi înfrână impulsul de a 
o împinge în spatele lui, de a scoate sabia la bărbatul ai 
cărui ochi gri se măriră şi străluciră de lacrimi. 

Care îi zâmbi larg şi vesel. 

— Numele meu este Falkan Ennar, spuse el, punându-şi 
o mână pe piept. 

Lysandra se arătă confuză şi circumspectă. 

Zâmbetul lui Falkan nu dispăru. 

— Te caut de foarte mult timp. 


lar apoi, vorbindu-i printre lacrimi, îi povesti totul şi-i 
spuse că era unchiul ei. 

Tatăl ei fusese mult mai bătrân decât el, dar de când 
Falkan aflase de existenţa ei, o căutase. Zece ani căutase 
copilul abandonat al fratelui său mort, vizitând Riftholdul 
ori de câte ori avusese ocazia. Fără să îşi dea seama 
vreodată că şi ea ar fi putut avea darurile lui - sau niciuna 
dintre trăsăturile fratelui său. 

Dar Nesryn Faliq îl găsise. Sau se găsiseră unul pe 
celălalt. Iar apoi îşi dăduseră seama, un mic noroc în 
lumea asta mare. 

Averea lui de negustor avea s-o moştenească ea, dacă 
voia. 

— Orice vrei, îi spuse Falkan. N-ai să-ţi mai doreşti 
niciodată nimic. 

Lysandra plângea, pe chipul ei citindu-se doar bucuria 
când îl cuprinse în braţe pe Falkan şi îl strânse puternic. 

Aedion urmări totul, tăcut şi afectat, bucurându-se totuşi 
pentru ea - întotdeauna s-ar fi bucurat pentru ea, pentru 
orice rază de lumină pe care ar fi găsit-o. 

Lysandra se retrase de lângă Falkan, zâmbind încă larg, 
mai minunat decât cerul înstelat. Ea îşi împleti degetele cu 
ale lui Aedion şi i le strânse puternic în clipa în care îi 
răspunse în sfârşit unchiului ei: 

— Am deja tot ce îmi trebuie. 

XXX 

Câteva ore mai târziu, stând încă pe balconul unde 
fusese spulberat Erawan, lui Dorian nu îi venea să creadă. 

Se tot uita la acel loc, la pata neagră de pe pietrele 
dintre care se înălța sabia Damaris. Singura urmă rămasă. 

Numele tatălui său. Numele lui. Povara îl apăsa, fără a fi 
pe deplin un lucru neplăcut. A 

Dorian îşi îndoi degetele însângerate. Îşi consumase 
magia, iar pe limbă tot mai simţea gustul metalic al 
sângelui. Aproape se epuizase. Nu mai trăise aşa ceva. 
Presupunea că ar fi fost mai bine să se obişnuiască, într-un 
fel, cu starea asta. 


Cu picioarele tremurânde, Dorian o smulse pe Damaris 
dintre pietre. Lama se făcuse neagră ca onixul. Trecându- 
şi degetele peste lamă, îşi dădu seama că pata era 
imposibil de curăţat. 

Trebuia să plece din turn. Ca să îi găsească pe Chaol şi 
pe ceilalţi. Ca să înceapă să-i ajute pe răniţi şi pe soldaţii 
inconştienţi de pe câmp. Cei care nu fuseseră posedaţi 
fugiseră deja, urmăriţi de spiriduşii ciudaţi care apăruseră, 
însoţiţi de lupii uriaşi şi călăreţii lor. 

Trebuia să plece şi să părăsească locul acesta. 

Şi totuşi, se uita fix la pata neagră. La tot ce mai 
rămăsese. 

Zece ani de suferinţă, chin şi frică, şi singurul lucru 
rămas era pata aceea. 

În mână, întoarse sabia mai grea decât înainte. Sabia 
adevărului. 

Care fusese adevărul, până la urmă? Care era adevărul 
chiar şi acum? 

Erawan făcuse asta, ucigând şi înrobind pe atât de mulţi 
ca să îşi poată vedea din nou fraţii. Voia să le cucerească 
lumea, să o pedepsească, dar îşi dorise să-i revadă. După 
câteva milenii, Erawan nu îşi uitase fraţii. Tânjea după ei. 

El, Dorian, ar fi făcut la fel pentru Chaol şi Hollin? Ar fi 
distrus o lume ca să îi găsească din nou? 

Lama neagră a sabiei Damaris nu reflecta lumina. Nu 
strălucea deloc. 

Dorian îi strânse mânerul auriu şi spuse: 

— Eu sunt om. 

Aceasta se încălzi în mâna lui. 

Se uită la sabie. Sabia lui Gavin. O relicvă dintr-o vreme 
când Adarlanul fusese un ţinut al păcii şi al abundenței. 

Şi avea să fie din nou aşa. 

— Sunt om, repetă el, spre stelele acum vizibile 
deasupra oraşului. 

Sabia nu-i mai răspunse, ca şi când ar fi ştiut că nu mai 
avea nevoie de o confirmare. 

Aripile vuiră, apoi Abraxos ateriză pe balcon, cu o 


călăreaţă cu păr alb pe spatele lui. 

Dorian se ridică şi clipi când Manon Cioc-Negru 
descălecă. Ea îl studie din cap până-n picioare, uitându-se 
apoi la pata de pe pietrele balconului. 

Ochii ei aurii se ridicară spre ai lui. Obosiţi, grei - totuşi 
strălucitori. 

— Bună, prinţişorule, şopti ea. 

Un zâmbet se contură pe buzele lui. 

— Bună, vrăjitoareo! 

El scrută cerul după Cele Treisprezece, după Asterin 
Cioc-Negru care, fără îndoială, strigau stelelor victoria ei. 

Manon spuse încet: 

— Nu ai să le vezi. Nici pe cerul ăsta, nici pe altul. 

Inima i se strânse când înţelese, când pierderea celor 
douăsprezece vieţi aprige mai creă un gol în el. Unul pe 
care nu avea să îl uite, ci să îl onoreze. Tăcut, traversă 
balconul. 

Manon nu se retrase când el o cuprinse în braţe. 

— Îmi pare rău! spuse el. 

Lent, ea îi mângâie spatele şi apoi îl îmbrăţişă. 

— Mi-e dor de ele! şopti tremurând. 

Dorian o îmbrăţişă mai strâns şi o lăsă pe Manon să se 
sprijine de el cât timp ar fi avut nevoie, Abraxos uitându-se 
spre acea bucată de pământ arsă de pe câmp, spre 
partenera care nu avea să se mai întoarcă, în timp ce 
oraşul de dedesubt sărbătorea. 

XXX 

Aelin se plimbă cu Rowan pe străzile abrupte ale 
Orynthului. 

Oamenii ei flancau străzile, cu lumânări în mâini. Un râu 
de lumină şi foc, indicând calea spre casă. 

Direct spre porţile castelului. 

Spre locul unde stăteau lordul Darrow şi Evangeline. 
Fata radia de bucurie. 

Chipul lui Darrow era rece ca piatra. Dur precum munţii 
Staghorn de dincolo de oraş când rămase în calea lor. 

Rowan mormăi încet şi, la un pas în urma lor, Fenrys îl 


imită. 

Totuşi, Aelin eliberă mâna partenerului ei, coroanele lor 
de foc stingându-se când parcurseră ultimii paşi spre bolta 
castelului. Spre Darrow. 

Liniştea se lăsă pe strada iluminată auriu. 

Nu voia să-i permită să intre. Aici, în faţa lumii, voia să o 
alunge. Să-i dea o ultimă palmă batjocoritoare. 

Dar Evangeline îl trase de mânecă pe Darrow, ca şi când 
ar fi vrut să îi amintească. 

Gestul păru să îl îndemne pe bătrân să vorbească. 

— Mie şi tinerei mele protejate ni s-a spus că, atunci 
când ai plecat să îi înfrunţi pe Erawan şi Maeve, nu mai 
aveai cine ştie ce magie. 

— Într-adevăr; şi situaţia nu o să se mai schimbe 
niciodată. 

Darrow scutură din cap. 

— De ce? 

Nu îl interesa de ce rămăsese fără magie, ci de ce 
plecase ca să îi înfrunte cu doar câţiva tăciuni aprinşi în 
vene. 

— 'Terrasenul este casa mea, spuse Aelin. 

Era singurul răspuns din inima ei. 

Darrow zâmbi - doar puţin. 

— Aşa este. El îşi plecă fruntea, făcând o plecăciune. 
Bine ai venit, spuse şi adăugă în timp ce se ridică: 
Maiestate! 

Dar Aelin se uită la Evangeline care încă radia. 

„Recâştigă-mi regatul, Evangeline!” era ordinul pe care 
i-l dăduse în urmă cu câteva luni. 

Nu ştia cum de reuşise Evangeline. Cum îl schimbase pe 
acest lord bătrân din faţa lor. Totuşi, iată-l pe Darrow 
gesticulând spre porţi şi castelul din spatele lui. 

Evangeline îi făcu semn din ochi lui Aelin, ca şi când i-ar 
fi confirmat. 

Aelin râse pur şi simplu, luând-o de mână pe fată şi 
conducând promisiunea acelui viitor strălucit al 
Terrasenului în castel. 


XXX 


Toate holurile vechi şi zgâriate îi aduceau aminte. Îi 
tăiau respiraţia şi o făceau să plângă, amintindu-şi cum 
fuseseră cândva şi cum arătau acum, triste şi uzate. Cu 
gândul la cum aveau să fie ca odinioară. 

Darrow îi conduse spre sala de mese, ca să găsească 
mâncare şi nişte gustări la miezul nopţii, după lupta 
crâncenă. 

Totuşi, Aelin aruncă o privire la cel care aştepta în 
grandoarea ştearsă a Marii Săli şi uită de foame şi sete. 

Toată sala se cufundă în tăcere când se aruncă spre 
Aedion cu atâta forţă încât se clătinară înapoi un pas. 

În sfârşit acasă, împreună. 

Avu vag senzaţia că Lysandra se alăturase lui Rowan şi 
celorlalţi din spatele ei, dar nu se întoarse. Râsul ei vesel 
încetă văzând chipul palid şi obosit al lui Aedion, tristeţea 
care-l marca. 

Ea îi atinse obrazul cu o mână. 

— Îmi pare rău! 

Aedion închise ochii, aplecându-se în atingerea ei, gura 
tremurându-i. 

Nu remarcă scutul de pe spatele lui - scutul tatălui ei. 
Nu îşi dăduse niciodată seama că el îl purta. 

În schimb, îl întrebă încet: 

— Unde este? 

În tăcere, Aedion o conduse afară din sala de mese şi pe 
culoarele întortocheate ale castelului lor, spre o cămăruţă 
luminată de lumânări. 

Gavriel fusese întins pe o masă, o pătură de lână 
ascunzându-i corpul pe care-l ştia a fi sfârşit. Doar chipul 
lui frumos era vizibil, încă nobil şi blând în faţa morţii. 

Aedion zăbovi lângă pragul uşii când Aelin se apropie de 
războinic. Ea ştia că Rowan şi ceilalţi stăteau lângă el, 
partenerul ei ţinându-şi o mână pe umărul lui Aedion. Ştia 
că Fenrys şi Lorcan îşi plecară capetele. 

Ea se opri în faţa mesei pe care fusese întins Gavriel. 

— Am vrut să aştept şi să îţi ofer jurământul de sânge 


după ce l-a depus fiul tău, spuse ea, vocea ei aproape ca o 
şoaptă răsunând din pietre. Dar ţi-l ofer acum, Gavriel! Cu 
onoare şi recunoştinţă, îţi ofer jurământul de sânge! 
Lacrimile ei căzură pe pătura care îl acoperea, iar ea 
şterse una înainte să ia pumnalul din teaca de la centură şi 
să-i scoată braţul de sub pătură. 

Cu o mişcare a cuţitului, îl tăie în palmă. Nu curse 
sânge, ci doar se umflă puţin. Totuşi, aşteptă ca o picătură 
să curgă pe pietre. Apoi se tăie pe braţ, îşi înmuie degetele 
în sânge şi lăsă trei picături să cadă în gura lui. 

— Să afle lumea, spuse Aelin, vocea spărgându-i-se, că 
eşti un mascul onorabil! Că ai rămas lângă fiul tău şi acest 
regat şi ai ajutat la salvarea lui. Ea sărută fruntea rece. 
Eşti legat de mine cu sânge. Şi, astfel, ai să fii îngropat 
aici. Ea se retrase, mângâindu-l o dată pe obraz. 
Mulţumesc! 

Era tot ce mai rămăsese de spus. 

Când se întoarse, nu doar Aedion avea lacrimi pe obraji. 

Ea îi lăsă acolo pe tovarăşii ce acum doreau să îşi ia 
rămas-bun, în felul lor. 

Fenrys, cu faţa însângerată şi încă neîngrijită, se lăsă pe 
un genunchi lângă masă. O clipă mai târziu, Lorcan făcu la 
fel. 

Ajunse la uşă când Rowan îngenunche şi el şi începu să 
recite cuvintele vechi - cele de jale, la fel de vechi ca 
Terrasenul. Aceleaşi rugăciuni pe care le spusese ea 
cândva, când el o tatuase. 

Vocea clară şi profundă a lui Rowan umplu camera; 
Aelin îl luă de braţ pe Aedion şi îl lăsă să se rezeme de ea 
când se întoarseră în Marea Sală. 

— Darrow mi-a spus „Maiestate”, îi zise ea după un 
minut. 

Aedion îşi îndreptă ochii roşii spre ea, dar o scânteie îi 
lumină - doar puţin. 

— Ar trebui să ne îngrijorăm? 

Aelin zâmbi. 

— Mi-ai citit gândurile! 


XXX 


Erau atât de multe vrăjitoare Dinţi-de-fier şi Crochan pe 
holurile castelului! 

Elide le studie chipurile cât lucră cu vindecătoarele în 
Marea Sală. Lordul întunecat şi regina fuseseră învinşi - 
totuşi, mai rămăseseră răniții. Şi, de vreme ce mai avea 
putere, voia să dea o mână de ajutor. 

Dar când o vrăjitoare cu părul alb intră în sală 
şchiopătând, cu o vrăjitoare Crochan atârnând între ea şi o 
alta pe care Elide nu o recunoscu... Înainte să-şi dea seama 
că se mişca, Elide ajunsese la jumătatea sălii unde îşi 
petrecuse multe zile fericite în copilărie. 

Manon se opri văzând-o şi o lăsă pe vrăjitoarea Crochan 
rănită în grija tovarăşei sale de arme, dar nu făcu nicio 
mişcare să se apropie. 

Elide văzu tristeţea de pe chipul ei înainte să ajungă la 
ea. Tristețea şi suferinţa din ochii aurii. 

Ea înţepeni. 

— Cine? 

Manon înghiţi. 

— Toate. 

Toate Cele Treisprezece. Toate acele vrăjitoare aprige 
muriseră. 

Elide îşi atinse pieptul în dreptul inimii, ca şi când ar fi 
putut-o împiedica să se frângă. 

Dar Manon se apropie şi, în ciuda suferinţei de pe chipul 
ei obosit şi însângerat, puse o mână pe umărul lui Elide. 
Ca să o aline. 

Ca şi când vrăjitoarea ar fi învăţat cum să facă 
asemenea lucruri. 

Lui Elide i se înceţoşă privirea, iar Manon şterse lacrima 
care curse. 

— Să trăieşti, Elide! fu tot ce îi spuse vrăjitoarea înainte 
să iasă iar din sală. Să trăieşti! 

Manon dispăru în holul aglomerat, cosiţa legănându-i-se, 
iar Elide se întrebă dacă ei i se adresase. 

Câteva ore mai târziu, Elide îl găsi pe Lorcan priveghind 


lângă trupul lui Gavriel. 

Când aflase, plânsese pentru masculul care îi arătase 
atâta bunătate. Şi, după cum Lorcan îngenunchea în faţa 
lui Gavriel, îşi dădu seama că tocmai terminase de făcut 
acelaşi lucru. 

Simţind-o în pragul uşii, Lorcan se ridică în picioare, o 
mişcare dureroasă şi lentă a celor cu adevărat extenuaţi. 
Într-adevăr, pe faţa lui se citeau tristeţea, suferinţa şi 
regretul. 

Ea îşi întinse braţele, iar Lorcan rămase fără aer în 
plămâni când o lipi de el. 

— Am aflat că ţie trebuie să îţi mulţumim pentru 
distrugerea lui Erawan, îi şopti. 

Elide se retrase din îmbrăţişare, conducându-l în afara 
camerei tristeţii şi a luminii lumânărilor. 

— Yrene a făcut-o, spuse ea, mergând până ce găsi un 
loc liniştit lângă un rând de ferestre care dădeau spre 
oraşul care sărbătorea. Eu doar am venit cu ideea. 

— Fără idee, am fi umplut burţile bestiilor lui Erawan! 

Elide îşi dădu ochii peste cap, în ciuda tuturor lucrurilor 
petrecute şi a celor care îi aşteptau. 

— Atunci, a fost un efort de grup. Ea îşi muşcă buza. Ai 
auzit ceva despre Perranth? 

— Un călăreț ruk a sosit în urmă cu câteva ore. Situaţia 
e aceeaşi ca aici: odată cu moartea lui Erawan, soldaţii 
care deţineau oraşul ori s-au prăbuşit, ori au fugit. 
Populaţia a preluat controlul, dar cei care au fost posedaţi 
vor avea nevoie de vindecătoare. Un grup o să plece mâine 
în zbor, ca să se apuce de treabă. 

Uşurarea era pe cale să îi facă genunchii să cedeze. 

— Slavă lui Anneith pentru asta! Sau Silbei, presupun. 

— Au dispărut amândouă. Mulţumeşte-ţi ţie! 

Elide flutură o mână, dar Lorcan o sărută. 

Când el se retrase, Elide şopti: 

— Asta pentru ce a fost? 

— Cere-mi să rămân, fu tot ce spuse el. 

Inima ei începu să bată repede. 


— Rămâi, şopti ea. 

Ochii lui negri se luminară. 

— Cere-mi să vin în Perranth cu tine. 

Vocea i se sparse, dar reuşi să spună: 

— Vino în Perranth cu mine! 

Lorcan dădu din cap drept răspuns, iar zâmbetul lui fu 
cel mai frumos lucru pe care îl văzuse ea vreodată. 

— Cere-mă în căsătorie! 

Elide începu să plângă, chiar dacă râdea. 

— Vrei să te căsătoreşti cu mine, Lorcan Salvaterre? 

El o luă în braţe, sărutând-o pe faţă ca şi când o ultimă 
parte încătuşată din el s-ar fi eliberat. 

— Mă mai gândesc! 

Elide râse, lovindu-l în umăr, râzând mai tare apoi. 

Lorcan o lăsă jos. 

— Ce este? 

Elide îşi mişcă gura când încercă să nu mai râdă. 

— Doar că... Eu sunt doamna din Perranth. Dacă te 
căsătoreşti cu mine, ai să iei numele familiei mele. 

El clipi. 

Elide râse din nou. 

— Lordul Lorcan Lochan? 

Era la fel de ridicol precum suna. 

Lorcan clipi la ea, apoi chiui. 

Ea nu mai auzise niciodată un sunet atât de vesel. 

El o luă din nou în braţe, învârtind-o. 

— Am să-l folosesc cu mândrie în fiecare zi din viaţa 
mea, îi spuse, zâmbetul dispărându-i când o lăsă jos, fiind 
înlocuit de multă tandreţe în privire când îi dădu o şuviţă 
după ureche. Am să mă însor cu tine, Elide Lochan. Şi am 
să-mi spun cu mândrie Lord Lorcan Lochan, chiar dacă tot 
regatul o să râdă auzindu-mi numele. El o sărută, uşor şi 
tandru. Iar după ce o să ne căsătorim, îi şopti, am să-mi leg 
viaţa de a ta. Ca să nu mai fim niciodată despărțiți sau 
singuri. 

Elide îşi acoperi faţa cu mâinile când suspină, auzindu-l 
cum îi oferea inima, dispus să se lipsească de nemurirea 


lui pentru ea. Pentru ei. 

Dar Lorcan o prinse de mâini, luându-i-le uşor de pe faţă 
şi-i schiţă un zâmbet. 

— Dacă ai să vrei. 

Elide îl cuprinse de gât, simțind bătăile inimii lui şi 
lăsându-i căldura să îi între în oase. 

— Mai mult decât orice, şopti ea. 


CAPITOLUL 

Yrene se trânti pe taburetul cu trei picioare din mijlocul 
haosului ce domnea în Marea Sală. Povestea îi era 
cunoscută, deşi scena era puţin diferită: altă mare sală 
transformată temporar în infirmerie. Răsăritul nu era 
departe şi totuşi, ea şi celelalte vindecătoare continuau să 
lucreze. Cei care sângerau nu ar fi putut supravieţui fără 
ele. 

Oameni şi Fae, vrăjitoare şi lupi - Yrene nu mai văzuse 
niciodată o asemenea varietate de fiinţe într-un singur loc. 

Elide venise la un moment dat, radiind în ciuda răniților 
din jurul lor. 

Yrene presupuse că toţi aveau acelaşi zâmbet. Deşi al ei 
dispăruse în ultima oră, când extenuarea o cuprinsese. 
Fusese forţată să se odihnească după ce se ocupase de 
Erawan şi aşteptase să-şi recapete puterea doar cât să 
reînceapă să lucreze. 

Nu putea sta locului. Vedea creatura de sub pielea lui 
Erawan de fiecare dată când închidea ochii. Dispăruse 
pentru totdeauna, dar... se întreba când avea să-l uite. 
Când avea să scape de senzaţia aceea întunecată şi 
uleioasă. În urmă cu câteva ore, nu reuşise să îşi dea 
seama dacă greaţa era urmarea faptului că îşi amintea de 
el sau că era însărcinată. 

— Ar trebui să îl găseşti pe soţul tău şi să te duci la 
culcare, spuse Hafiza, apropiindu-se şi încruntându-se. 
Când ai dormit ultima dată? 

Yrene îşi ridică fruntea - mai grea decât în urmă cu 
câteva minute. 

— Pariez că atunci când ai dormit şi tu. Acum două zile. 

Hafiza ţâţâi. 

— L-ai ucis pe lordul întunecat, ai vindecat răniţi... Mă 


mir că nu ai leşinat, Yrene! 

Yrene era pe cale să leşine, dar dezaprobarea din vocea 
Hafizei o întări. 

— Pot să lucrez. 

— Îţi ordon să îţi găseşti soţul ăla frumos şi să te duci la 
culcare! Pentru copilul din pântecul tău. 

Au! Când  Vindecătoarea Supremă punea astfel 
problema... 

Yrene mormăi când se ridică în picioare. 

— Eşti nemiloasă! 

Hafiza doar o bătu uşurel pe umăr. 

— Vindecătoarele bune ştiu când să se odihnească. 
Extenuarea te face să iei decizii neglijente. Iar deciziile 
neglijente... 

— Costă vieţi, termină Yrene. Îşi ridică privirea spre 
tavanul înalt şi boltit. Nu încetezi niciodată să dai lecţii, 
nu-i aşa? 

Hafiza zâmbi. 

— Asta e viața, Yrene. Nu încetăm să învăţăm. Nici 
măcar la vârsta mea. 

Yrene  bănuise de multă vreme că dragostea de 
învăţătură era ceea ce o ţinuse tânără în toţi aceşti ani pe 
Vindecătoarea Supremă. Îi zâmbi la rândul ei. 

Dar privirea Hafizei se îmblânzi, vindecătoarea căzând 
pe gânduri. 

— O să rămânem cât timp o să fie nevoie - până ce 
soldaţii khaganului pot fi duşi acasă. O să lăsăm câteva 
vindecătoare aici ca să se îngrijească de răniții rămaşi, dar 
peste câteva săptămâni o să plecăm. 

Yrene înghiţi cu greu. 

— Ştiu. 

— Iar tu, continuă Hafiza, luând-o de mână, nu ai să ne 
însoţeşti. 

Ochii o usturau, dar Yrene şopti. 

— Nu. 

Cu mâna caldă şi tare ca oţelul, Hafiza îi strânse 
degetele lui Yrene. 


— Atunci, se pare că am să fiu nevoită să-mi găsesc o 
nouă moştenitoare. 

— Îmi pare rău, şopti ea. 

— Pentru ce? Hafiza chicoti. Ai găsit dragostea şi 
fericirea, Yrene! Nu ţi-aş fi dorit altceva. 

Yrene îşi şterse lacrimile care-i curseră. 

— Eu doar - nu vreau să crezi că ţi-ai pierdut timpul... 

Hafiza râse în hohote. 

— Mi-am pierdut timpul? Yrene Towers... Yrene Westfall. 
Bătrâna femeie îi cuprinse faţa cu mâinile ei puternice. Ne- 
ai salvat pe toți! Yrene închise ochii când Hafiza o sărută 
pe frunte. O binecuvântare şi un rămas-bun. Ai să rămâi pe 
tărâmul ăsta, spuse Hafiza, zâmbind în continuare. Dar, în 
ciuda oceanului care ne desparte, aici o să rămânem 
împreună, zise şi îşi atinse pieptul, chiar deasupra inimii. 
Şi, indiferent după câţi ani, o să ai întotdeauna un loc în 
Torre. Mereu. 

Yrene îşi puse o mână tremurândă pe inimă şi dădu 
aprobator din cap. 

Hafiza o strânse de umăr şi dădu să se întoarcă la 
pacienţii ei, însă Yrene spuse: 

— Dar dacă... 

Hafiza se întoarse, ridicând din sprâncene. 

— Da? 

Yrene înghiţi. 

— Dacă după ce mă instalez în Adarlan şi am să nasc... 
Dacă, la momentul potrivit, am să-mi stabilesc propriul 
Torre aici? 

Hafiza îşi înclină capul ca şi când ar fi ascultat ritmul 
declaraţiei când aceasta răsună în inima ei. 

— Un Torre Cesme în nord. 

— În Adarlan, continuă Yrene. În Rifthold. Un nou Torre 
care să repare ce a distrus Erawan. Ca să-i învăţ pe copiii 
care poate nu îşi dau seama că au un dar, şi pe cei care au 
să se nască avându-l. 

Pentru că mulţi dintre spiriduşii care veneau dinspre 
câmpul de luptă erau descendenţii vindecătoarelor care le 


dăruiseră femeilor din Torre puterile cu mult timp în urmă. 
Poate şi-ar fi dorit să ajute din nou. 

Hafiza zâmbi din nou. 

— Imi place foarte mult ideea ta, Yrene Westfall! 

Spunând asta, Vindecătoarea Supremă se întoarse în 
agitația vindecării şi suferinţei. 

Dar Yrene rămase acolo, ducându-şi o mână spre 
pântecul uşor rotunjit. 

Şi zâmbi - larg şi ferm - la viitorul care se deschidea în 
faţa ei, strălucitor ca răsăritul care urma. 

XXX 

Răsăritul era aproape, şi totuşi, Manon nu putea dormi. 
Nu încercase să găsească un loc de odihnă, pentru că 
vrăjitoarele Crochan şi Dinţi-de-fier erau rănite, iar ea nu 
terminase de numărat câte supravieţuiseră luptei şi 
războiului. 

În ea, locul în care cândva arseseră aprig douăsprezece 
suflete era gol. 

Poate de aceea nu reuşise să adoarmă, nici măcar când 
ştia că, foarte probabil, Dorian le găsise un loc de dormit. 
Era motivul pentru care încă zăbovea în cuib, Abraxos 
dormind lângă ea, şi se uita la câmpul de luptă acum tăcut. 

După ce trupurile ar fi fost luate şi zăpada s-ar fi topit 
odată cu venirea primăverii, ar mai fi rămas bucata de 
pământ ars pe câmpia din faţa oraşului? Ar fi rămas astfel 
pentru totdeauna, un semn al locului unde muriseră ele? 

— Avem numărul final, spuse Bronwen în spatele ei, iar 
Manon le găsi pe vrăjitoarele Crochan şi pe Glennis ieşind 
din scara turnului, urmate de Petrah. 

Manon se pregăti pentru asta când ea flutură tăcută o 
mână. 

Era rău, dar nu pe cât de rău ar fi putut fi. 

Când Manon deschise ochii, cele trei doar o fixară cu 
privirea. Vrăjitoarele  Dinţi-de-fier şi Crochan stăteau 
împreună în linişte. Ca aliate. 

— Mâine o să adunăm morţii, spuse încet Manon. Şi o 
să-i ardem la răsăritul lunii. 


Aşa cum făceau vrăjitoarele Crochan şi Dinţi-de-fier. A 
doua zi era lună plină - Pântecul Mamei. Era o fază bună a 
lunii ca să le ardă, să le ofere înapoi Zeiţei cu Trei Fete, şi 
ca acestea să renască în pântecul ei. 

— Şi după asta? întrebă Petrah. Ce facem? 

Manon se uită de la Petrah la Glennis şi Bronwen. 

— Ce ai vrea să facem? 

— Să mergem acasă, zise Glennis încet. 

Manon înghiţi. 

— Tu şi vrăjitoarele Crochan puteţi pleca oricând... 

— Spre Pustiuri, spuse Glennis. Împreună. 

Manon şi Petrah făcură un schimb de priviri. 

— Nu putem, spuse Petrah. 

Bronwen zâmbi. 

— Puteţi. 

Manon clipi. Şi clipi din nou când Bronwen întinse un 
pumn spre Manon şi îl deschise. 

Inăuntru era o floare de un mov-deschis, la fel de mică 
precum unghia lui Manon. Frumoasă şi delicată. 

— Un bastion al vrăjitoarelor Crochan tocmai a ajuns 
acolo - puţin cam târziu, dar ele au auzit chemarea şi au 
venit. Tocmai din Pustiuri. 

Manon se uită la floarea mov. 

— Au adus-o cu ele. De pe câmpia din faţa Oraşului 
Vrăjitoarelor. 

Câmpia stearpă şi însângerată. Ţinutul care nu dădea 
nicio floare, nimic viu în afară de iarbă şi muşchi şi... 

Vederea lui Manon se înceţoşă, iar Glennis o luă de 
mână, îndrumând-o spre Bronwen înainte ca vrăjitoarea să 
lase floarea în palma lui Manon. 

— Doar împreună putem repara totul, şopti Glennis. Fii 
puntea! Fii lumina! 

O punte între cele două popoare, asta devenise Manon. 

O lumină - aşa cum Cele Treisprezece explodaseră 
luminos, nu întunecat, în ultimele lor clipe. 

— Când fierul se topeşte, şopti Petrah, ochii ei albaştri 
fiind plini de lacrimi. 


Cele 'Treisprezece topiseră acel turn şi pe vrăjitoarele 
Dinţi-de-fier dinăuntru. Şi pe ele însele. 

— Când florile răsar din câmpuri de sânge, continuă 
Bronwen. 

Genunchii lui Manon cedară când se uită spre câmpul de 
luptă, unde nenumărate flori fuseseră lăsate peste sânge şi 
rămăşiţe, acolo unde Cele Treisprezece îşi găsiseră 
sfârşitul. 

— Lasă ţinutul să fie martor, termină Glennis. 

Câmpul de luptă unde conducătorii şi cetăţenii multor 
regate şi naţiuni veniseră să îşi aducă omagiile. Să vadă 
sacrificiul Celor Treisprezece şi să le onoreze. 

Se lăsă liniştea, iar Manon şopti, vocea ei tremurând 
când tinu în palmă floarea mică şi foarte prețioasă: 

— Şi să revenim acasă. 

Glennis îşi plecă fruntea. 

— Şi, astfel, blestemul o să se rupă. Şi o să mergem 
acasă împreună - ca un singur popor. 

Blestemul era rupt. 

Manon doar se uită la ele, începând să respire sacadat. 

Apoi îl trezi pe Abraxos şi sări în şa în câteva clipe. Nu le 
oferi nicio explicaţie, niciun rămas-bun când se avântară în 
noapte, îndrumându-şi balaurul spre bucata de pământ ars 
de pe câmpul de luptă şi direct în mijlocul acesteia. 

Şi, zâmbind printre lacrimi, râzând de bucurie şi tristeţe, 
Manon lăsă floarea prețioasă din Pustiuri pe pământ. 

În semn de mulţumire şi dragoste. 

Ca ele să ştie, ca Asterin, în ţinutul unde ea, vânătorul ei 
şi copilul mergeau ţinându-se de mână, să ştie că 
reuşiseră. 

Că plecau acasă. 

XXX 

Aelin voia, dar nu putea să doarmă. Ignorase ofertele de 
a i se găsi o cameră, un pat, în haosul castelului. 

În schimb, ea şi Rowan plecaseră în Marea Sală ca să 
discute cu răniții, să le ofere ajutor celor care aveau cea 
mai mare nevoie. 


Spiriduşii pierduţi ai lerrasenului, lupii lor uriaşi 
împreună cu clanul de oameni voiau să discute cu ea în 
aceeaşi măsură cu cetăţenii Orynthului. Cum găsiseră 
întâmplător Tribul Lupului în urmă cu zece ani în 
sălbăticia munţilor era o poveste pe care avea să o afle în 
curând, ca şi restul lumii. 

Vindecătorii lor umplură Marea Sală, alăturându-se 
femeilor din Torre. Toţi proveneau din continentul sudic şi, 
după toate aparențele, fuseseră instruiți de aceştia. Zeci 
de noi vindecători, fiecare aducând proviziile atât de 
necesare.  Începură imediat să lucreze alături de 
vindecătoarele din Torre, ca şi când ar fi făcut asta de 
secole întregi. 

lar când vindecătorii umani şi Fae îi alungaseră, Aelin 
hoinărise prin fiecare hol şi pe la fiecare etaj, uitându-se în 
camere pline de fantome şi amintiri. Rowan o însoţise ca o 
prezenţă tăcută. 

Se plimbaseră de la un etaj la altul, urcând tot mai sus, 
apropiindu-se de vârful turnului nordic la crăpatul zorilor. 

Dimineaţa era foarte friguroasă, chiar mai mult în vârful 
turnului aflat la înălţime deasupra lumii, dar ziua avea să 
fie senină. Luminoasă. 

— Iată-l! spuse Aelin dând din cap spre locul înnegrit de 
pe pietrele balconului. Aici şi-a găsit sfârşitul Erawan, din 
mâna unei vindecătoare. Se încruntă. Sper c-o să iasă pata. 

Rowan pufni, iar când ea se uită peste umărul lui, vântul 
fluturându-i părul, îl văzu rezemat de uşa scării, cu braţele 
încrucişate. 

— Adică, spuse ea, ar fi odios ca mizeria lui să mai 
rămână pe aici. Şi am de gând să folosesc balconul ăsta ca 
să mă bronzez. Mi-ar strica priveliştea. 

Rowan chicoti şi se dezlipi de uşă, mergând spre 
balustrada balconului. 

— Dacă nu iese pata, o să o acoperim cu un covor. 

Aelin râse şi i se alătură, aplecându-se în căldura 
soarelui când acesta polei câmpul de luptă, râul şi munţii 
Staghorn. 


— Ei bine, acum ai văzut toate holurile, camerele şi 
scările. Ce zici de noua ta casă? 

— E puţin cam mică, dar o să ne descurcăm! 

Aelin îl înghionti şi făcu semn din bărbie spre turnul 
vestic din apropiere. Spre deosebire de turnul nordic, care 
era înalt, cel vestic era lat. Mare. Aproape de ultimele 
etaje, atârnând peste prăpastie, o grădină cu ziduri de 
piatră strălucea în lumina soarelui. Grădina regelui. 

A reginei, se gândi ea. 

Nu rămăsese nimic, în afară de spini şi zăpadă. Totuşi, 
ea şi-o amintea din vremea în care îi aparținuse lui Orion: 
trandafirii şi ramurile glicinei, fântânile care se revărsau 
peste marginea grădinii spre prăpastia de dedesubt, mărul 
cu flori ca bulgării de zăpadă primăvara. 

— Nu mi-am dat niciodată seama cât de convenabil ar fi 
pentru Fleetfoot, spuse ea despre grădina privată şi 
secretă. 

Rezervată doar familiei regale. Câteodată chiar doar 
regelui şi reginei. Să nu fie niciodată nevoită să fugă pe 
scările turnului ori de câte ori ar fi trebuit să îşi facă 
nevoile. 

— Sunt sigur că înaintaşii tăi s-au gândit la obiceiurile 
canine când au construit-o. 

— Eu aşa aş fi făcut, mormăi Aelin. 

— O, te cred! spuse Rowan zâmbind. Dar îmi poţi explica 
de ce nu suntem chiar acum acolo, dormind? 

— În grădină? 

El îi atinse nasul. 

— În camera de după grădină. În dormitorul nostru. 

Ea îl condusese repede prin turnul încă destul de bine 
întreţinut, în ciuda tuturor celorlalte locuri din castel, care 
necesitau reparaţii. Cineva din Adarlan îl folosise fără 
îndoială. 

— Vreau să se şteargă orice urmă de Adarlan înainte să 
stau aici, recunoscu ea. 

— Ah! 

Tânăra regină inspiră aerul dimineţii. 


Aelin îi auzi şi le simţi mirosul înainte să îi vadă. Iar 
când ei se întoarseră, îi găsiră pe Lorcan şi Elide intrând 
pe balconul turnului, urmaţi de Aedion, Lysandra şi 
Fenrys. Ren Allsbrook, timid şi atent, ieşi în spatele lor. 

Cum de ştiuseră unde să îi găsească, de ce veniseră, 
Aelin nu ştia. Cel puţin rănile lui Fenrys se închiseseră, 
deşi două cicatrici roşii îi coborau de la frunte până la 
maxilar. El nu părea să bage de seamă... sau să îi pese. 

Ea observă şi mâna lui Lorcan de pe spatele lui Elide. 
Strălucirea de pe chipul doamnei. 

Aelin putea să presupună cu succes de ce radia. Până şi 
ochii negri ai lui Lorcan erau strălucitori. 

Asta nu o împiedică pe Aelin să surprindă privirea lui 
Lorcan şi să-l avertizeze tot dintr-o privire care transmitea 
tot ce nu se deranja să-i spună: dacă îi frângea inima 
doamnei din Perranth, avea să-l facă să ardă şi s-o invite 
pe Manon Cioc-Negru să pregătească masa pe cadavrul 
lui. 

Lorcan îşi dădu ochii peste cap, iar Aelin se consideră 
mulţumită de confirmarea primită când îi întrebă pe toţi: 

— S-a deranjat cineva să doarmă? 

Doar Fenrys ridică mâna. 

Aedion se încruntă la pata neagră de pe pietre. 

— O s-o acoperim cu un covor, îi spuse Aelin. 

Lysandra râse. 

— Cu unul de prost gust, sper! 

— Cu roz şi purpuriu. Brodat cu flori. Exact cum i-ar fi 
plăcut lui Erawan. 

Masculii Fae se uitară la ei, Ren clipind. Elide îşi plecă 
fruntea când chicoti. 

Rowan pufni din nou. 

— Cel puţin regatul ăsta n-o să fie plicticos. 

Aelin îşi atinse pieptul cu o mână, prefăcându-se 
indignată. 

— Chiar te îngrijorai că o să fie? 

— Zeii să ne ajute! mormăi Lorcan, iar Elide îl înghionti. 

Aedion i se adresă lui Ren, tânărul lord zăbovind lângă 


boltă ca şi când încă s-ar fi gândit dacă să plece repede: 

— Ştii, acum ai şansa să scapi. Înainte să fii atras în 
prostia asta fără sfârşit. 

Dar ochii negri ai lui Ren îi întâlniră pe ai lui Aelin. Îi 
studiară. 

Ea auzise despre Murtaugh. Ştia că acum nu era timpul 
să deschidă subiectul, pierderea întunecând privirea lui. 
Aşadar, se afişă în continuare binevoitoare şi sinceră. 

— Întotdeauna ne-ar mai prinde bine unul care să 
participe la prostii, spuse Aelin. 

Ren o studie din nou. 

— Ai renunţat la absolut orice şi tot te-ai întors aici. Tot 
ai luptat. 

— Totul pentru Terrasen, spuse ea încet. 

— Da, ştiu, spuse Ren, cicatricea de pe chipul lui 
contrastând în soarele dimineţii. Acum înţeleg asta. El îi 
zâmbi. Cred că şi mie mi-ar prinde bine nişte prostioare, 
după războiul ăsta. 

— Ai să regreţi că ai spus asta, mormăi Aedion. 

Dar Aelin făcu o plecăciune. 

— O, cu siguranţă! Ea zâmbi la masculii adunaţi. Îţi jur 
că n-am să te plictisesc de moarte! Este jurământul unei 
regine. 

— Aşadar, ce o să presupună lipsa plictiselii? întrebă 
Aedion. 

— Reconstrucția, spuse Elide. Reconstruirea multor 
lucruri. 

— Negocieri negustoreşti, zise Lysandra. 

— Instruirea unei noi generaţii în magie, continuă Aelin. 

Masculii clipiră la ele, din nou. 

Aelin îşi înclină capul, clipind şi ea la ei. 

— Nu contribuiţi şi voi cu ceva important? Ea ţâţâi. Ştiţi, 
sunteţi al naibii de bătrâni! M-aş fi aşteptat la mai mult de 
la nişte ticăloşi bătrâni şi ţâfnoşi! 

Nările lor se umflară. Aedion zâmbi, Ren strângând cu 
înţelepciune din buze ca să nu facă la fel. 

— Patru, spuse Fenrys. Noi patru suntem al naibii de 


bătrâni! 

Aelin ridică o sprânceană. 

Fenrys zâmbi, mişcarea întinzând cicatricile. 

— Vaughan este încă acolo. lar acum este liber. 

Rowan îşi încrucişă braţele. 

— N-o să mai fie prins niciodată. 

Dar Fenrys zâmbi cu subînţeles şi arătă spre tabăra 
armatei Fae de pe câmp, lupii şi oamenii numărându-se 
printre ei. 

— Am senzaţia că cineva de acolo s-ar putea să ştie de 
unde să începem, zise şi îi aruncă o privire lui Aelin. Dacă 
ai accepta încă un bătrân ticălos şi ţâfnos în acest regat. 

Aelin ridică din umeri. 

— Dacă îl poţi convinge, nu văd de ce nu. Rowan zâmbi 
auzind asta, şi studie cerul ca şi când şi-ar fi putut vedea 
prietenul dispărut care zbura pe-acolo. 

Fenrys îi făcu semn din ochi. 

— Te asigur că nu este la fel de nesuferit ca Lorcan! 
Elide îl lovi în braţ, iar Fenrys fugi ridicând mâinile în timp 
ce râse. O să-ţi placă! îi promise el lui Aelin. Toate 
doamnele îl plac, adăugă făcând din nou semn din ochi 
spre Lysandra şi Elide. 

Aelin râse mai liber decât până acum şi se întoarse spre 
regatul agitat. 

— Am promis tuturor o lume mai bună, spuse ea după o 
clipă, cu vocea solemnă. Aşadar, o să începem cu asta. 

— Începem cu lucruri neînsemnate! spuse Fenrys. Îmi 
place! 

Aelin zâmbi la el. 

— Mi-a cam plăcut când am votat pentru cheile Wyrd. 
Aşa că o să începem să supunem mai multe chestii la vot. 

La o clipă după ce liniştea se lăsă, Lysandra o întrebă: 

— Pentru ce să votăm? 

Aelin ridică din umeri, băgându-şi mâinile în buzunare. 

— Pentru unele lucruri. 

Aedion ridică o sprânceană. 

— Cum ar fi cina? 


Aelin dădu ochii peste cap. 

— Da, pentru cină. Cină aleasă de comitet. 

Elide tuşi. 

— Cred că Aelin se referă la lucruri importante. La cum 
să conducă regatul ăsta. 

— Tu eşti regina, spuse Lorcan. De ce să votăm? 

— Oamenii ar trebui să aibă un cuvânt de spus în 
privinţa felului în care sunt conduşi, a politicilor care îi 
afectează. Ar trebui să aibă ceva de zis despre cum o să fie 
reconstruit regatul. Aelin îşi ridică bărbia. Am să fiu 
regină, iar copiii mei... Obrajii i se încălziră când îi zâmbi 
lui Rowan. Copiii noştri, spuse ea puţin prea încet, vor 
conduce. Într-o zi. Dar Terrasenul ar trebui să aibă o voce. 
Fiecare teritoriu, indiferent de lorzii care îl conduc, ar 
trebui să aibă o voce. Una aleasă de poporul lui. 

Războinicii se uitară atunci unul la celălalt. Rowan 
spuse: 

— Exista un regat - în est. Cu mult timp în urmă. Ei 
credeau în astfel de lucruri. Mândria străluci în ochii lui, 
mai puternic decât răsăritul. Era un loc al păcii şi al 
înţelepciunii. Un far într-o parte distantă şi violentă a 
lumii. După reconstruirea bibliotecii din Orynth, o să-i 
rugăm pe dascăli să afle tot ce se poate despre asta. 

— Am putea să ne ducem în regat, spuse Fenrys. Să 
vedem dacă unii dintre dascălii sau liderii lor ar vrea să 
vină ca să ne ajute aici. Ridică din umeri. Aş putea să o fac 
eu. Să călătoresc până acolo, dacă vrei. 

Ea ştia că el vorbea serios - că voia să călătorească în 
calitate de emisar. Poate ca să aibă timp să se gândească 
la toate lucrurile pe care le văzuse şi suportase. Să se 
împace cu pierderea fratelui său. Să se împace cu sine. Ea 
avea senzaţia că cicatricea de pe faţa lui ar fi dispărut doar 
dacă el şi-ar fi dorit asta. 

Dar Aelin dădu din cap. Şi, chiar dacă l-ar fi trimis 
bucuroasă pe Fenrys oriunde şi-ar fi dorit... 

— Biblioteca? zise deodată. 

Rowan zâmbi. 


— Şi teatrul regal. 

— Nu a fost niciun teatru - nu ca în Rifthold. 

Rowan zâmbi mai larg. 

— O să fie! 

Aelin flutură o mână. 

— Trebuie să îţi aduc aminte că, în ciuda faptului că am 
câştigat războiul, nu mai suntem plini de aur? 

Rowan o cuprinse de umeri cu un braţ. 

— Trebuie să îţi aduc aminte că, de vreme ce ai 
decapitat-o pe Maeve, sunt din nou prinţul din Doranelle, 
cu acces la bunurile şi proprietăţile mele? Şi că, odată ce 
Maeve a fost respinsă, ca impostoare, jumătate din averea 
ei îţi revine ţie... şi cealaltă, familiei Whitethorn? 

Aelin clipi lent. Ceilalţi zâmbiră. Chiar şi Lorcan. 

Rowan o sărută. 

— O bibliotecă nouă şi un teatru regal, îi şopti el. 
Consideră-le cadoul meu de împerechere, Inimă de Foc! 

Aelin se retrase, studiindu-i chipul pe care citi 
sinceritatea şi convingerea. 

Şi îmbrăţişându-l, râzând spre cerul care se lumina, 
izbucni în lacrimi. 

XXX 

Trebuia să fie o zi cu multe întruniri, hotărâse Aelin 
stând în camera prăfuită şi aproape goală şi zâmbindu-le 
aliaţilor şi prietenilor ei. 

Ansei din Briarcliff, rănită şi zgâriată, zâmbi. 

— Creatura ta metamorfică este o mincinoasă pricepută, 
spuse ea. Sunt ruşinată că nu am observat nimic! 

Prinţul Galan, la fel de lovit, râse. 

— În apărarea mea, nu te-am întâlnit niciodată. El îşi 
înclină capul spre Aelin. Deci, bună, verişoaro! 

Aelin, rezemându-se de biroul aproape putrezit care 
servea ca singura piesă de mobilier din cameră, îi zâmbi. 

— Te-am văzut o dată, de la distanţă. 

Ochii lui Galan Ashryver străluciră. 

— Presupun că în trecut, când încă erai o asasină, şi îţi 
mulţumesc pentru că nu m-ai ucis! 


Aelin chicoti, chiar dacă Rolfe îşi dădu ochii peste cap. 

— Da, corsarule? 

Rolfe flutură o mână tatuată, având încă sânge sub 
unghii. 

— Mă abtin de la comentarii! 

Aelin zâmbi. 

— Tu eşti moştenitorul poporului mycenian, spuse ea. 
Micile certuri sunt acum sub demnitatea ta. 

Ansei pufni. Rolfe îi aruncă o privire. 

— Ce vrei să faci acum cu ei? întrebă Aelin. 

Presupunea că restul curtenilor trebuiau să fie aici, dar 
când o trimise pe Evangeline să îi adune aliaţii, ea alesese 
să le permită să se odihnească. Rowan plecase ca să îi 
caute pe Endymion şi Sellene. După câte se părea, cea din 
urmă era pe cale să afle multe despre viitorul ei. Viitorul 
oraşului Doranelle. 

Rolfe ridică din umeri. 

— Va trebui să hotărâm unde mergem. Dacă ne 
întoarcem în Golful Craniului sau... 

Miji ochii verzi ca marea. 

— Sau? întrebă dulce Aelin. 

— Sau să hotărâm dacă am prefera să ne reconstruim 
vechea patrie, în Ilium. 

— De ce nu hotărăşti tu? întrebă Ansei. 

Rolfe flutură o mână tatuată. 

— Şi-au oferit vieţile ca să lupte în războiul ăsta. Ei ar 
trebui să poată alege unde vor să trăiască după asta. 

— Înţelept din partea ta, spuse Aelin, ţâţâind. Rolfe 
înţepeni, dar se relaxă văzând amabilitatea din ochii ei. 
Dar ea se uită la Illias, armura asasinului fiind îndoită şi 
zgâriată. Ai spus ceva în tot războiul ăsta? 

— Nu, răspunse Ansei în locul lui. 

Fiul Maestrului Mut se uită la tânăra regină, în ochii ei. 

Aelin clipi la privirile pe care şi le aruncară cei doi. Fără 
duşmănie şi frică. Ea ar fi putut jura că Ansei roşi. 

Scutindu-şi vechea prietenă, Aelin le spuse tuturor: 

— Mulţumesc! 


Ei se întoarseră din nou spre ea. 

Aelin înghiţi şi-şi duse o mână în dreptul inimii. 

— Vă mulţumesc pentru că aţi venit când v-am rugat! Vă 
mulţumesc în numele Terrasenului! Vă sunt îndatorată. 

— Noi îţi eram îndatoraţi, replică Ansei. 

— Eu nu eram, mormăi Rolfe. 

Aelin îi zâmbi. 

— Noi doi o să ne distrăm. Ea îşi studie aliaţii, obosiţi, 
dar încă în picioare. Supravieţuiseră cu toţii. Cred că o să 
ne distrăm de minune! 

XXX 

La amiază, Aelin o găsi pe Manon într-unul dintre 
cuiburile vrăjitoarelor, Abraxos uitându-se spre câmpul de 
luptă. 

Cu aripile şi coastele bandajate, o acoperea pe fosta 
Aripă Conducătoare. 

— Regina vrăjitoarelor Crochan şi Dinţi-de-fier, spuse 
Aelin în loc de salut, fluierând încet şi făcând-o pe Manon 
să se întoarcă lent. Aelin îşi privi unghiile. Impresionant! 

Totuşi, chipul care se întoarse spre ea... 

Era extenuat. Suferind. 

— Am aflat, spuse încet Aelin, coborându-şi mâinile, dar 
fără să se apropie. 

Manon nu spuse nimic, liniştea ei transmițând tot ce 
trebuia Aelin să ştie. 

Nu, nu se simţea bine. Da, o distrusese ce se întâmplase. 
Nu, nu voia să discute despre asta. 

— Mulţumesc, fu tot ce spuse Aelin. 

Manon dădu uşor din cap. Aşa că Aelin se îndreptă către 
vrăjitoare, trecând, totuşi, pe lângă ea. Se duse chiar în 
locul din care Abraxos se uitase spre Theralis. Spre peticul 
de pământ ars. 

Inima i se strânse văzând priveliştea asta, balaurul, 
pământul şi vrăjitoarea din spatele ei. Dar Aelin se aşeză 
lângă balaur. Îşi trecu o mână peste capul lui aspru. El se 
aplecă în atingerea ei. 

— O să fie un monument, le spuse ea lui Abraxos şi 


Manon. Dacă vrei, o să înalt un monument chiar acolo. Ca 
să nu uite nimeni vreodată cine s-a sacrificat şi cui trebuie 
să mulţumim. 

Vântul şuieră prin turn, gol şi rece. Dar apoi paşii 
scârţâiră în fân, iar Manon se aşeză lângă ea. 

Totuşi, Aelin nu mai vorbi şi nu mai puse întrebări. Iar 
Manon, dându-şi seama de asta, îşi plecă umerii şi fruntea, 
aşa cum nu ar fi putut să o facă niciodată în prezenţa 
altcuiva. Întrucât nimeni altcineva nu ar fi putut să 
înţeleagă povara pe care o purtau amândouă. 

În linişte, cele două regine se uitară spre câmpul distrus. 
Spre viitorul de dincolo de el. 


CAPITOLUL 
119 


Pregătirile duraseră zece zile. 

Zece zile să golească sala tronului, să spele holurile de 
la etajele inferioare, să găsească mâncarea şi bucătarii 
necesari. Zece zile să curețe apartamentul regal, să 
găsească haine potrivite şi să decoreze splendid sala 
tronului. 

Ghirlande veşnic verzi atârnau de scaune şi căpriori, iar 
când Rowan ajunse pe podiumul din sala tronului, 
monitorizând mulţimea adunată, fu nevoit să recunoască 
faptul că Lysandra făcuse ceva impresionant. Lumânările 
pâlpâiau peste tot, iar zăpada proaspătă căzuse cu o seară 
înainte, acoperind cicatricile rămase în urma luptei. 

Lângă el, Aedion se mişca pe loc, Lorcan şi Fenrys 
uitându-se direct înainte. 

Cu toţii se spălaseră şi se pieptănaseră şi purtau haine 
care îi făceau să pară... nobili. 

Lui Rowan nu îi păsa. Jacheta lui verde, cu fir de argint, 
era cel mai puţin practic lucru pe care îl purtase vreodată. 
Cel puţin avea asupra lui sabia, la celălalt şold atârnând 
Goldryn. 

Din fericire, Lorcan părea la fel de jenat ca el, fiind 
îmbrăcat în negru. „Dacă ai purta altceva, îi spusese Aelin 
lui Lorcan, lumea s-ar întoarce pe dos. Aşadar, ai să te 
îmbraci în negru, ca de doliu!” 

Lorcan îşi dăduse ochii peste cap. Dar Rowan zărise 
chipul lui Elide când le reperase pe ea şi Lysandra în holul 
sălii tronului cu câteva clipe înainte. Văzuse dragostea şi 
dorinţa când se uitase la Lorcan în noile lui haine. Şi se 
întrebase cât de curând avea sala asta să găzduiască o 
nuntă. 

Aruncându-i o privire lui Aedion, îmbrăcat şi el în 


verdele 'Terrasenului, Rowan schiţă un zâmbet. Două nunţi, 
probabil înaintea verii. Deşi nici Lysandra şi nici Aedion nu 
menţionaseră aşa ceva. 

Ultimul dintre invitaţii lor ajunse în spaţiul aglomerat, 
iar Rowan îi studie pe conducătorii şi aliaţii aşezaţi în 
primele rânduri. Ansei din Briarcliff se tot foia în pantalonii 
şi jacheta la fel de noi, Rolfe punându-şi un braţ peste 
scaunul din spatele ei când îi zâmbi. Ilias, îmbrăcat în 
hainele albe în mai multe straturi ale poporului său, stătea 
în partea cealaltă a lui Ansei, o întruchipare a calmului. La 
un rând în faţă, Galan stătea tolănit în hainele princiare, 
cu fruntea sus. El făcu semn din ochi când întâlni privirea 
lui Rowan. 

Rowan pur şi simplu îşi înclină capul în direcţia lui, iar 
apoi spre verii săi, Enda şi Sellene, aşezaţi lângă palier, 
cea din urmă simțind nevoia să-şi petreacă nişte ore bune 
în tăcere când Rowan îi spusese că acum era regina din 
Doranelle. Regina Spiriduşilor din Est. 

Totuşi, vara lui cu părul argintiu nu se îmbrăcase azi 
pentru noul ei titlu - ca şi Enda, alesese hainele care erau 
mai puţin uzate după luptă. 

Doranelle avea să fie supus multor schimbări, unele pe 
care Rowan ştia că nu le putea prezice. La conducere urma 
să fie familia Whitethorn, descendența Morei fiind readusă 
în sfârşit la putere, dar de ei, de Sellene avea să depindă 
acea domnie şi de modul în care s-ar fi organizat spiriduşii 
fără ca regina întunecată să îi conducă. 

Rămânea de văzut câţi spiriduşi alegeau să rămână aici, 
în Terrasen. Câţi şi-ar fi dorit să îşi clădească o viaţă în 
regatul distrus de război, să aleagă anii grei de 
reconstruire, în locul întoarcerii la viaţa uşoară şi la 
bogăţie? Războinicii Fae pe care îi întâlnise în ultimele 
două săptămâni nu îi dăduseră de înţeles ce intenționau şi 
totuşi, el îi văzuse pe câţiva privind cu jind spre munţii 
Staghorn şi Oakwald, ca şi când ar fi auzit şi ei chemarea 
sălbatică a vântului. 

Mai era şi celălalt factor: spiriduşii care locuiseră aici 


înainte de căderea Terrasenului. Cei care răspunseseră 
rugăminţii disperate a lui Aelin şi reveniseră din patria lor 
secretă, din mijlocul sălbăticiei în care trăiau cei din Tribul 
Lupilor, ca să se pregătească de călătoria spre locul în 
care se aflau acum. Ca să se întoarcă în sfârşit în Terrasen. 
Şi, poate, să aducă o parte din lupi cu ei. 

Intenţiona să depună toate eforturile ca să facă acest 
regat demn de întoarcerea lor. Demn de toţi cei care 
locuiau aici, fie că erau oameni, Fae sau vrăjitoare. Un 
regat la fel de mare cum fusese cândva - mai mare. La fel 
de mare ca acel lucru care se afla în sudul îndepărtat, 
dincolo de Marea îngustă, dovadă că un ţinut al păcii şi 
abundenței putea exista. 

Nobilii khaganatului îi povestiseră multe despre regatul 
lor zilele astea, despre politicile şi oamenii lor. Ei stăteau 
acum împreună în partea cealaltă a sălii tronului, alături 
de Chaol şi Dorian. Yrene şi Nesryn erau şi ele acolo, 
amândouă elegante în nişte rochii despre care Rowan 
putea doar să presupună că fuseseră împrumutate. Nu era 
nicio prăvălie deschisă şi niciuna cu provizii. Într-adevăr, 
era un miracol că aveau măcar haine curate. 

Cel puţin Manon refuzase hainele elegante. Ea purta 
hainele de piele ale vrăjitoarelor - deşi avea pe frunte 
coroana de stele a cărei lumină se răsfrângea asupra lui 
Petrah Sânge-Albastru şi Bronwen Crochan, aşezate lângă 
ea. 

Aedion înghiţi zgomotos, iar Rowan privi spre uşile 
deschise. Spre locul unde stătea lordul Darrow lângă 
tronul gol. 

Nu era un tron oficial - doar un scaun mai mare şi mai 
elegant care fusese ales dintre cele jalnice. 

Şi Darrow se uită spre uşile deschise, aparent cu 
indiferenţă. Totuşi, ochii îi străluceau. 

Trompetele răsunară. 

O chemare cu patru note. Repetată de trei ori. 

Scaunele scârţâiră când toată lumea se întoarse spre 
uşă. 


În spatele podiumului, ascunşi în spatele unui paravan 
de lemn pictat, câţiva muzicanți începură să cânte muzica 
de ceremonie. Nu era marea orchestră care ar fi putut 
însoţi un eveniment atât de grandios, dar era mai bine 
decât nimic. 

Oricum nu conta. 

Elide apăru într-o rochie liliachie, cu o ghirlandă de 
panglici în părul brunet şi împletit la spate. Şchiopătă la 
fiecare pas, iar Rowan îşi dădu seama că era din cauză că 
îi ceruse lui Lorcan să nu îi sprijine piciorul. Voia să 
meargă fără ajutor pe culoarul lung. 

Sigură şi graţioasă, doamna din Perranth îşi tinu umerii 
drepţi când luă buchetul de ilice din faţa ei şi se îndreptă 
către podium. Doamna din Perranth... şi una dintre 
slujitoarele lui Aelin. Pentru astăzi. 

Pentru încoronarea lui Aelin. 

Elide era la jumătatea culoarului când Lysandra apăru 
îmbrăcată în catifea verde. Oamenii şoptiră, minunându-se 
nu doar de frumuseţea extraordinară, ci şi de ceea ce era 
ea. 

Femeia metamorfică fusese cea care le apărase regatul 
şi ajutase la distrugerea lui Erawan. 

Lysandra îşi tinu fruntea sus când merse pe culoar, iar 
Aedion ridică privirea când o văzu pe doamna din 
Caraverre. 

Apoi veni Evangeline, cu panglici verzi în părul blond- 
roşcat, radiind, cicatricile întinzându-se de bucurie. Tânăra 
doamnă din Arran. Protejata lui Darrow. Care cucerise 
cumva inima lordului suficient încât să îi convingă pe 
ceilalţi lorzi să accepte dreptul lui Aelin la tron. 

Ei aduseseră documentele în urmă cu două zile, semnate 
de toţi. 

Elide ocupă un loc în dreapta tronului, urmată de 
Lysandra şi de Evangeline. 

Inima lui Rowan începu să bată cu putere când toată 
lumea se uită la culoarul acum gol. Când muzica se auzi tot 
mai tare, cântecul Terrasenului răsunând. 


lar când muzica ajunse la apogeu, când lumea explodă 
de sunet, regal şi ferm, apăru ea. 

Genunchii lui Rowan cedară când toată lumea se ridică 
în picioare. 

Îmbrăcată în haine transparente verzi şi argintii, cu 
părul blond despletit, Aelin se opri în pragul sălii tronului. 

El nu mai văzuse niciodată o fiinţă atât de frumoasă. 

Aelin se uită de-a lungul culoarului ca şi când ar fi 
cântărit fiecare pas pe care urma să-l facă spre podium. 

Spre tronul ei. 

Toată lumea păru să se oprească odată cu ea, zăbovind 
în prag. 

Strălucind mai puternic decât zăpada de afară, Aelin îşi 
ridică fruntea şi păşi pe ultimul drum spre casă. 

XXX 

Toţi paşii făcuţi şi toate căile alese o conduseseră aici. 

Chipurile prietenilor şi aliaţilor ei se înceţoşară când 
trecu mai departe, spre tronul care aştepta, spre coroana 
pe care Darrow avea să i-o potrivească pe creştet. 

Fiecare pas păru să răsune prin pământ. Aelin îşi lăsă o 
parte din tăciunii aprinşi să plutească prin aer, înălţându- 
se în urma trenei rochiei care îi flutura la spate. 

Cu toate că-i tremurau mâinile, apucă mai strâns 
buchetul de brebenei, simbolul suveranităţii eterne a 
Terrasenului. 

Cu fiecare pas se apropia de tronul care o chema. 

Rowan stătea în dreapta acestuia, dezgolindu-şi dinţii 
într-un zâmbet pe care nici măcar antrenamentul său nu 
reuşea să îl stăpânească. 

lar în stânga tronului, cu fruntea sus şi lacrimi 
brăzdându-i chipul, se afla Aedion, la şoldul căruia atârna 
sabia din Orynth. 

Pentru el zâmbi ea atunci. Pentru copilăria lor, pentru 
ceea ce pierduseră ei. 

Pentru ceea ce dobândeau acum. 

Aelin trecu pe lângă Dorian şi Chaol şi dădu din mână în 
direcţia lor, făcându-i semn din ochi lui Ansei din Briarcliff, 


care se ştergea pe faţă cu mâneca jachetei. 

Iar apoi, Aelin ajunse la trei paşi de podium, iar Darrow 
se îndreptă către marginea acestuia. 

Aşa cum o instruise cu o seară în urmă, aşa cum 
exersase de nenumărate ori într-o scară prăfuită preţ de 
câteva ore, Aelin urcă treptele şi îngenunche pe treapta de 
sus. 

Singura dată din domnia ei când avea să facă vreo 
plecăciune. 

Singurul lucru în faţa căruia avea să îngenuncheze. 

Coroana, tronul, regatul ei. 

Cei din sală rămaseră în picioare, chiar dacă Darrow le 
făcu semn să se aşeze. 

lar apoi se auziră cuvintele, rostite în Vechea Limbă. 
Sacră şi antică, vorbită perfect de Darrow, care îl 
încoronase şi pe Orion în urmă cu câteva decenii. 

— Îţi oferi viaţa, trupul şi sufletul în slujba Terrasenului? 

Ea răspunse în Vechea Limbă, aşa cum repetase cu 
Rowan cu o seară în urmă, până ce limba i se făcuse ca de 
plumb. 

— Îmi ofer toată fiinţa şi tot ce am Terrasenului! 

— Atunci, rosteşte-ţi jurămintele! 

Lui Aelin începu să-i bată inima mai repede şi, chiar 
dacă ştia că Rowan o auzea, îşi plecă fruntea şi spuse: 

— Eu, Aelin Ashryver Galathynius, jur pe sufletul meu 
nemuritor să păzesc, să dezvolt şi să onorez Terrasenul 
începând de astăzi şi până la ultima mea suflare! 

— Atunci, aşa să fie! răspunse Darrow şi întinse o mână. 

Nu spre ea, ci spre Evangeline, care înaintă cu perna din 
catifea verde pe care se afla coroana. _ 

Adarlanul îi distrusese tronul din coarne. li topise 
coroana. N 

Aşadar, ei făuriseră una nouă. In cele zece zile de când 
se luase hotărârea ca ea să fie încoronată aici, în fața 
lumii, găsiseră un aurar care să facă una din aurul rămas, 
furat din cufărul din Wendlyn. 

Două benzi, ca nişte coarne împletite, se ridicau ca să 


ţină piatra nestemată din mijloc. 

Nu una adevărată, ci una infinit mai prețioasă, dăruită 
chiar de Darrow. 

Bucata de cristal conţinea singura floare flacăra-regelui 
de pe timpul domniei lui Orion. 

Chiar şi în metalul strălucitor al coroanei, floarea cu 
petale roşii şi portocalii scânteia ca un rubin, orbitor în 
lumina soarelui dimineţii când Darrow luă coroana de pe 
pernă şi o ridică spre raza de lumină care pătrundea prin 
rândul de ferestre din spatele podiumului. Ceremonia 
fusese stabilită la ora aceasta, pentru această rază de 
soare, binecuvântare de la Mala însăşi. 

Şi chiar dacă Doamna Luminii dispăruse pentru 
totdeauna, Aelin ar fi putut jura că simţi o mână caldă pe 
umăr când Darrow ridică spre soare coroana. 

Ar fi putut jura că îi simţi pe toţi ridicându-se în picioare 
odată cu ea, cei pe care îi iubise cu inima ei de foc şi ale 
căror poveşti îi erau din nou tatuate pe piele. 

Şi când coroana fu coborâtă, când îşi pregăti capul, 
gâtul şi inima să o primească, Aelin îşi lăsă puterea să 
strălucească. Pentru cei care nu supravieţuiseră, pentru 
cei care luptaseră, pentru lumea care privea. 

Darrow îi aşeză coroana pe cap, mai grea decât o 
crezuse. 

Aelin închise ochii, lăsând greutatea, povara şi darul să 
se adâncească în fiinţa ei. 

—  Ridică-te, Aelin Ashryver Whitethorn Galathynius, 
regina 'Terrasenului! spuse Darrow. 

Ea îşi înghiţi un suspin. Şi încet, respirând calm în ciuda 
inimii care ameninţa să îi sară din piept, Aelin se ridică. 

Ochii gri ai lui Darrow erau strălucitori. 

— Lungă să-i fie domnia! 

lar când Aelin se întoarse, strigătul se răspândi prin 
sală, răsunând din pietrele vechi şi în oraşul adunat 
dincolo de castel. 

— Trăiască Aelin! Regina Terrasenului! 

Sunetul de pe buzele lui Rowan şi ale lui Aedion 


ameninţă să o îngenuncheze, dar Aelin zâmbi. Îşi ţinu 
fruntea sus şi zâmbi. 

Darrow gesticulă spre tronul care aştepta, spre ultimele 
două trepte. 

Odată aşezată, ceremonia avea să ia sfârşit. 

Dar nu încă. 

Aelin se întoarse spre stânga. Spre Aedion. Şi spuse 
încet, dar nu fără putere: 

— A fost al tău din ziua în care te-ai născut, prinţe 
Aedion! 

Aedion înţepeni când Aelin trase mâneca transparentă a 
rochiei, expunându-şi braţul. 

Din cauza lacrimilor pe care se străduia să le împiedice 
să curgă, lui Aedion îi tremurară umerii. 

Aelin nu şi le opri pe ale ei când îl întrebă, gura 
tremurându-i: 

— Vrei să depui jurământul de sânge? 

Aedion pur şi simplu căzu în genunchi în faţa ei. 

Rowan îi dădu în tăcere un pumnal, dar Aelin se opri 
când îl tinu deasupra braţului. 

— Ai luptat pentru Terrasen când nimeni altcineva nu ar 
fi făcut-o. Când erau puţine şanse de reuşită şi nicio 
speranţă, ai luptat pentru acest regat. Pentru mine. Pentru 
aceşti oameni. Juri să faci în continuare asta, cât timp ai să 
trăieşti? 

Aedion îşi plecă fruntea când şopti: 

— Da. În viaţa asta şi în toate celelalte, am să te slujesc 
pe tine. Şi regatul Terrasen. 

Aelin îi zâmbi lui Aedion, celeilalte jumătăţi menite să 
conducă, şi îşi tăie antebraţul înainte să i-l întindă. 

— Atunci bea, prinţe! Şi fii binevenit! 

Uşor, Aedion îi luă braţul şi-şi lipi gura de rana ei. 

Iar când se retrase, cu sângele-i pe buze, Aelin îi zâmbi. 

— Ai spus că vrei să depui jurământul în faţa întregii 
lumi, zise astfel încât doar el să audă. Ei bine, ai făcut-o. 

Aedion se înecă râzând şi se ridică îmbrăţişând-o strâns 
înainte să se retragă la locul lui din partea cealaltă a 


tronului. 

Aelin se uită la Darrow, care încă aştepta. 

— Unde am rămas? 

Bătrânul lord schiţă un zâmbet şi gesticulă spre tron. 

— La ultima parte a ceremoniei. 

— Apoi urmează prânzul, mormăi Fenrys, oftând. 

Aelin îşi reprimă zâmbetul şi urcă treptele spre tron, 
oprindu-se iarăşi când se întoarse ca să se aşeze. 

Se opri în dreptul siluetelor firave care îşi băgară 
capetele pe după uşile sălii tronului. Ea suspină uşor, 
suficient încât toată lumea să se întoarcă şi să privească. 

— Neamul Mititelelor, şoptiră oamenii, unii retrăgându- 
se când micile siluete ţâşniră prin umbrele de pe culoar, cu 
aripile foşnind şi solzii strălucind. 

Una dintre ele se apropie de podium şi, cu mâini subţiri 
şi verzui, lăsă ofranda lor la picioarele ei. 

A doua coroană. Coroana lui Mab. 

Luată din desagile ei - oriunde ar fi ajuns după bătălie. 
La ele, din câte se vedea, ca şi când n-ar fi permis să se 
piardă din nou, s-o lase să uite. 

Aelin luă coroana pe care i-o puseseră la picioare, 
uitându-se către micul grup adunat în umbrele de după 
scaune, la ochii lor negri şi mari care clipeau. 

— Regina Spiriduşilor din Vest, spuse încet Elide, deşi o 
auziră cu toţii. 

Lui Aelin îi tremurară degetele, inima umplându-i-se 
până aproape de durere când studie coroana veche şi 
strălucitoare şi se uită apoi spre Neamul Mititelelor. 

— Da, am să vă slujesc şi pe voi, zise ea. Până la sfârşitul 
vieţii. 

Iar Aelin făcu atunci o plecăciune spre fiinţele aproape 
invizibile care o salvaseră de multe ori şi nu ceruseră 
nimic. Spre Lordul Nordului care supravieţuise, la fel ca 
ea, când avuseseră puţine şanse. Care nu o uitaseră 
niciodată. Avea să-i slujească tot aşa cum ar fi slujit orice 
cetăţean al Terrasenului. 

Toată lumea de pe podium făcu o plecăciune. Apoi, toată 


lumea din sala tronului. 

Dar Neamul Mititelelor dispăruse deja. 

Aşadar, îşi puse coroana lui Mab peste cea din aur, 
cristal şi argint, coroana antică aşezându-se perfect în 
spatele acesteia. 

Iar apoi, în sfârşit, Aelin se aşeză pe tron. 

Noua povară o apăsa, i se culcuşea pe oase. Nu mai era 
o asasină. Nu mai era o prinţesă vagaboandă. 

Iar când Aelin îşi înălţă fruntea ca să se uite cu atenţie 
la mulțimea care  ovaţiona, când zâmbi, Regina 
Terrasenului şi Regina Spiriduşilor din Vest străluci 
precum o stea. 

XXX 

Ritualul nu se terminase. Nu încă. 

În clipa în care clopotele răsunară peste oraş, declarând 
încoronarea ei, mulţimea adunată afară ovaţionă. 

Aelin ieşi să-şi salute poporul. 

Curtenii şi prietenii o urmară alături de mulţimea din 
sala tronului spre porţile castelului. Iar când se opri în faţa 
porţilor închise, metalul cioplit şi vechi începând să se 
zărească, odată cu oraşul şi lumea care aştepta în afara 
lor, Aelin se întoarse spre ei. 

Spre toţi cei care o însoţiseră, care îi oferiseră ziua de 
astăzi şi sunetul vesel al clopotelor. 

Le făcu semn curtenilor să înainteze. 

Apoi zâmbi la Dorian şi Chaol, la Yrene, Nesryn şi Sartaqg 
şi tovarăşii lor, făcându-le şi acestora semn să înainteze. 

Ridicând din sprâncene, ei se apropiară. 

Dar Aelin, încoronată şi strălucitoare, spuse doar atât: 

— Urmaţi-mă! Ea gesticulă spre porţile din spatele ei. 
Cu toţii. 

Ziua asta nu îi aparţinea doar ei. Nici pe departe. 

lar când ei toţi dădură înapoi, Aelin înaintă. O luă pe 
Yrene Westfall de mână ca să o îndrume spre partea din 
faţă. Apoi pe Manon Cioc-Negru. Pe Elide Lochan, 
Lysandra, Evangeline, Nesryn Faliq. Pe Borte şi Hasar şi 
pe Ansei din Briarcliff. 


Pe toate femeile care luptaseră alături de ea sau la 
distanţă. Care  sângeraseră, se  sacrificaseră şi nu 
renunţaseră la speranţa că această zi avea să vină. 

— Veniţi cu mine, le spuse Aelin, bărbaţii şi masculii 
urmând-o. Prietenii mei! 

In sunetul clopotelor ce încă răsunau, Aelin dădu din cap 
spre străjerii de la porţile castelului. 

Acestea se deschiseră în sfârşit, iar vuietul mulţimii 
adunate fu destul de puternic încât să zguduie stelele. 

La unison, ieşiră în oraşul care ovaţiona. 

Pe străzi, unde oamenii dansau şi cântau, unde plângeau 
şi îşi duceau mâna la inimă văzând parada de conducători 
care zâmbeau şi făceau semn din mână şi pe războinicii şi 
eroii care le salvaseră regatul şi ţinuturile - văzând-o pe 
regina proaspăt încoronată şi bucuria care îi lumina ochii. 

Era o lume nouă. 

O lume mai bună. 

Două zile mai târziu, Nesryn Faliq încă îşi revenea în 
urma balului care durase până la răsărit. 

Dar ce sărbătoare fusese! 

Nu la fel de grozavă ca una de pe continentul sudic, dar 
bucuria şi amuzamentul din Marea Sală, festinul şi 
dansul... N-avea să uite niciodată. 

Chiar dacă ar fi durat o viaţă să se simtă din nou 
odihnită. 

Picioarele încă o dureau de la cât dansase, zărindu-le pe 
Aelin şi Lysandra mormăind despre asta la micul dejun din 
urmă cu o oră. 

Totuşi, regina dansase - o altă privelişte pe care Nesryn 
n-avea să o dea uitării nicicând. 

Primul dans fusese iniţiat de Aelin şi îl alesese pe 
partenerul ei să i se alăture. Ambele regine şi consorţii lor 
se schimbaseră pentru petrecere, Aelin într-o rochie 
neagră cu fir de aur, Rowan în negru brodat cu argintiu. Şi 
ce pereche fuseseră ei, singuri pe ringul de dans! 

Regina păruse şocată - încântată - când prinţul Fae o 
luase la vals şi nu şovăise la niciun pas. Atât de încântată 
încât se încoronaseră amândoi cu flăcări. 

Acesta fusese începutul. 

lar dansul fusese... Nesryn nu putea să descrie în 
cuvinte rapiditatea şi graţia dansului lor. Fusese primul 
dans ca regină şi consort. Mişcările lor fuseseră ca o 
întrebare şi un răspuns, iar când ritmul muzicii devenise 
mai intens, Rowan o rotise şi o aplecase, poalele rochiei 
negre dezvăluind picioarele lui Aelin în pantofii aurii. 

Picioare care se mişcau atât de repede pe podea încât 
scântei îi străluceau la călcâie şi pluteau în urma rochiei 
lungi. 


Tot mai repede dansaseră Aelin şi Rowan, rotindu-se la 
nesfârşit, rochia reginei strălucind ca şi când tocmai ar fi 
fost forjată când muzica se apropiase de sfârşit. 

Iar când valsul ajunsese la ultima notă triumfătoare, ei 
se opriseră - brusc şi perfect. Chiar înainte ca regina să îl 
cuprindă în braţe pe Rowan şi să îl sărute. 

Nesryn încă zâmbea aducându-şi aminte, chiar dacă o 
dureau picioarele stând în camera prăfuită care devenise 
sediul nobililor khaganatului, ascultându-i cum vorbeau. 

— Vindecătoarea Supremă spune că mai durează cinci 
zile ca ultimii noştri soldaţi să fie pregătiţi, le spuse prinţul 
Kashin fraţilor săi şi lui Dorian căruia i se ceruse să vină la 
întâlnirea de astăzi. 

— Plecaţi şi voi atunci? întrebă Dorian, zâmbind un pic 
trist. 

— Majoritatea dintre noi, spuse Sartag, zâmbind la fel 
de trist. 

Pentru că aici, în ciuda războiului, se născuse o 
prietenie. O prietenie adevărată, care să dureze dincolo de 
oceanul care avea să-i despartă din nou. 

Sartag îi spuse lui Dorian: 

— Te-am chemat azi aici pentru că trebuie să îţi cerem 
ceva oarecum neobişnuit. 

Dorian ridică o sprânceană. 

Sartaqg tresări. 

— Când am vizitat trecătoarea Ferian, o parte din 
rukhinii noştri au găsit ouă de balaur. Neîngrijite şi 
abandonate. Unii dintre ei vor acum să rămână aici. Ca să 
aibă grijă de ei. Să îi instruiască. 

Nesryn clipi, odată cu Dorian. Nimeni nu îi povestise aşa 
ceva. 

— Eu... Credeam că rukhinii nu îşi părăsesc niciodată 
cuibul, spuse Nesryn din senin. 

— Ăştia sunt călăreţi tineri, zise Sartag zâmbind. Doar 
douăzeci. El se întoarse spre Dorian. Dar m-au implorat să 
te rog să le permiţi să rămână după plecarea noastră. 

Dorian se gândi. 


— Nu văd de ce nu ar putea să o facă. Ceva străluci în 
ochii lui, îi veni o idee, iar apoi o ignoră. De fapt, aş fi 
onorat! 

— Doar să nu îi laşi să aducă balaurii acasă, spuse 
Hasar. Nu vreau să mai văd niciodată niciun balaur! 

Kashin o mângâie uşor pe cap. Hasar scrâşni din dinţi la 
el. 

Nesryn chicoti, dar zâmbetul ei dispăru când îl văzu pe 
Dorian zâmbindu-i trist. 

— Cred că sunt pe cale să pierd încă un căpitan al gărzii, 
spuse regele Adarlanului. 

Nesryn făcu o plecăciune. 

— Eu... 

Ea nu anticipase conversaţia. Cel puţin nu în momentul 
acesta. 

— Dar o să mă bucure, continuă Dorian, să am o altă 
regină pe care să o pot numi prietenă. 

Nesryn roşi. Se îmbujoră şi mai mult când Sartaq zâmbi 
şi spuse: _ 

— Nu regină. Împărăteasă. 

Nesryn se crispă, iar Sartaq râse, împreună cu Dorian. 

Regele o îmbrăţişă strâns. 

— Mulţumesc, Nesryn Faliq! Pentru tot ce ai făcut. 

Nesryn era prea gâtuită de emoție ca să vorbească, aşa 
că-l îmbrăţişă pe Dorian. 

lar după ce plecă regele, când Kashin şi Hasar plecară 
în căutarea unui prânz, Nesryn se întoarse spre Sartaq şi 
se crispă din nou. 

— Împărăteasă? Serios? 

Ochii negri ai lui Sartaq licăriră. 

— Am câştigat războiul, Nesryn Faliq! El o trase mai 
aproape. lar acum o să plecăm acasă! 

Nicicând nu mai auzise ea nişte cuvinte atât de 
frumoase. 

XXX 
Chaol se holbă la scrisoarea din mâinile sale. 
Aceasta sosise în urmă cu o oră, iar el încă nu o 


deschisese. Doar o luase de la mesager - unul dintre copiii 
comandaţi de Evangeline - şi o aduse în dormitor. 

Aşezat pe pat, lumina lumânării pâlpâind prin camera 
aproape-n paragină, tot nu era în stare să rupă sigiliul de 
ceară roşie. 

Mânerul uşii se răsuci, iar Yrene intră obosită şi veselă 
în acelaşi timp. 

— Ar trebui să dormi. 

— Şi tu, spuse el uitându-se insistent la pântecul ei. 

Ea îl ignoră, tot aşa cum ignorase şi titlurile date: 
„Salvatoarea” şi „Eroina din Erilea”. La fel de uşor cum 
ignorase privirile uimite şi lacrimile când trecea pe lângă 
oameni. 

Astfel încât Chaol să fie mândru de amândoi, să îi 
povestească odraslei lor despre curajul şi isteţimea ei. 

— Ce-i cu scrisoarea aia? întrebă ea, spălându-se pe 
mâini şi pe faţă în vasul de lângă fereastră. 

Afară, oraşul era tăcut - dormea după o zi lungă de 
reconstrucţie. Sălbaticii din Colţi rămăseseră ca să îi ajute, 
un act de bunăvoință pe care Chaol cu siguranţă avea să-l 
răsplătească. Deja studiase unde şi-ar fi putut extinde 
teritoriul... şi pacea dintre ei şi Anielle. 

Chaol oftă. 

— Este de la mama mea. 

Yrene se opri, apa curgându-i încă pe faţă. 

— De la mama ta... De ce nu ai deschis-o? 

El ridică din umeri. 

— Ştii, nu toţi suntem destul de curajoşi încât să 
înfruntăm lorzi întunecaţi. 

Yrene îşi dădu ochii peste cap, se şterse pe faţă şi se 
aşeză pe pat lângă el. 

— Vrei s-o citesc eu mai întâi? 

Chiar voia. Al naibii să fie, dar voia! Fără să spună ceva, 
Chaol îi dădu scrisoarea. 

Yrene nu spuse nimic în timp ce deschise pergamentul 
sigilat, ochii ei aurii trecând repede peste cuvintele scrise. 
Chaol îşi bătu uşurel genunchiul cu un deget. După o zi 


lungă în care îşi revenise, ştia că nu trebuia să încerce să 
facă paşi. Abia reuşise să revină în cameră, în baston, 
înainte să se trântească pe pat. 

Yrene îşi duse o mână la gât când întoarse pagina şi citi 
cealaltă pagină. 

Când îşi ridică din nou privirea, lacrimile îi curgeau pe 
obraji. Ea îi dădu scrisoarea. 

— Ar trebui să o citeşti. 

— Spune-mi tu. Avea să o citească mai târziu. Doar... 
spune-mi ce scrie. 

Yrene îşi şterse faţa. Buzele îi tremurau, dar în ochii ei 
se vedea bucuria. O bucurie pură. 

— Scrie că te iubeşte şi că îi este dor de tine. Scrie că 
dacă ai să vrei, i-ar plăcea să vină să locuiască împreună 
cu noi. Şi cu fratele tău, Terrin. 

Chaol se întinse după scrisoare, citind textul, şi tot nu-i 
veni să creadă până nu ajunse la următoarele rânduri: 

„Te-am iubit din clipa în care am ştiut că îmi creşti în 
pântec.” 

El nu îşi împiedică lacrimile să-i curgă pe obraji. 

„Tatăl tău mi-a spus ce a făcut cu scrisorile de la tine. I- 
am zis că nu am să mă întorc în Anielle.” 

Yrene îşi rezemă capul de umărul lui cât el citi în 
continuare. 

„Anii au fost mulţi, iar distanţa dintre noi uriaşă”, 
scrisese mama lui. „Dar când te stabileşti undeva cu noua 
ta soţie şi cu bebeluşul tău, aş vrea să te vizitez. Să rămân 
mai mult de atât, împreună cu Terrin. Dacă nu ai nimic 
împotrivă.” 

Cuvinte neliniştite şi timide. Ca şi când nici mama lui nu 
credea că el ar fi fost de acord. 

Chaol citi restul, înghițind cu greu când ajunse la 
ultimele rânduri. 

„Sunt atât de mândră de tine! Întotdeauna am fost şi voi 
fi. Şi sper să te văd foarte curând.” 

Chaol puse jos scrisoarea, îşi şterse obrajii şi zâmbi la 
soţia lui. 


— Va trebui să construim o casă mai mare, spuse el. 

Zâmbetul de răspuns al lui Yrene era singurul lucru la 
care sperase el. 

XXX 

În ziua următoare, Dorian îi găsi pe Chaol şi Yrene în 
infirmeria care fusese mutată la etajele inferioare, primul 
în scaunul său cu rotile, ajutându-şi soţia să îngrijească o 
vrăjitoare Crochan, şi le făcu semn să îl urmeze. 

Ei o făcură, fără să îi pună întrebări, până ce el o găsi pe 
Manon în cuib. Punând şaua pe Abraxos pentru plimbarea 
de dimineaţă. Unde fusese în fiecare zi, făcându-şi o rutină 
despre care Dorian ştia că o făcea să uite de suferinţă şi să 
menţină ordinea. 

Manon înţepeni când se uită la el, încruntându-se. Ea se 
întâlnise cu Chaol şi Yrene în urmă cu câteva zile, 
reuniunea lor fiind liniştită dar nu rece, în ciuda primei 
întâlniri cu Chaol care fusese jalnică. Yrene doar îmbrăţişă 
vrăjitoarea, Manon strângând-o rigid, iar când se 
depărtaseră, Dorian ar fi putut jura că paloarea dispăruse 
de pe chipul lui Manon. 

Dorian o întrebă pe regina vrăjitoare: 

— Unde mergi, când pleacă toată lumea? 

Ochii aurii ai lui Manon nu îi părăsiră chipul. 

El nu îndrăznise să o întrebe. Ei nu îndrăzniseră să 
vorbească despre asta. La fel cum el nu vorbise încă 
despre tatăl său şi numele lui. Nu încă. 

— Spre Pustiuri, spuse ea în cele din urmă. Să văd ce s- 
ar putea face. 

Dorian înghiţi. El auzise vrăjitoarele Dinţi-de-fier şi 
Crochan discutând despre asta. Simţise neliniştea lor tot 
mai mare - şi entuziasmul. 

— Şi după? 

— Nu va mai exista nimic după. 

El îi schiţă un zâmbet secret, cu subînţeles. 

— Nu va fi? 

Manon întrebă: 

— Ce vrei? 


„Pe tine,” aproape spuse el. „Toată fiinţa ta.” 

Dar Dorian spuse: 

— O mică parte din rukhini rămân în Adarlan ca să 
instruiască puii de balauri. Vreau ca ei să fie noua mea 
legiune aeriană. Şi aş vrea ca tu şi celelalte vrăjitoare 
Dinţi-de-fier să îi ajutaţi. 

Chaol tuşi şi îi aruncă o privire care spunea: „Când voiai 
să îmi spui asta?” 

Dorian făcu semn din ochi spre prietenul lui şi se 
întoarse din nou spre Manon. 

— Mergi în Pustiuri. Reconstruieşte. Dar gândeşte-te la 
asta - să revii. Dacă nu pentru a fi călăreaţa mea 
încoronată, atunci ca să îi instruieşti. El adăugă puţin 
încet: Şi să mă saluţi din când în când. 

Manon îl fixă cu privirea. 

El încercă să ascundă faptul că îşi ţinea respiraţia, ca şi 
când ideea asta pe care o avusese în urmă cu doar câteva 
minute în camera nobililor khaganatului nu l-ar fi traversat 
din nou. 

Apoi Manon spuse: 

— Durează doar câteva zile zborul cu balaurul din 
Pustiuri până în Rifthold. Ochii ei erau circumspecţi şi 
totuşi ea schiţă un zâmbet. Cred că Bronwen şi Petrah vor 
putea să conducă dacă mai plec ocazional pe furiş. Ca să 
ajut rukhinii. 

El văzu promisiunea din ochii ei, din acel mic zâmbet. 
Amândoi încă suferinzi, încă distruşi pe alocuri, dar în 
această nouă lume a lor... probabil că s-ar putea vindeca. 
Împreună. 

— Aţi putea să vă căsătoriţi, spuse Yrene, iar Dorian 
întoarse capul spre ea, neîncrezător. Ar fi mai uşor pentru 
amândoi, ca să nu mai trebuiască să vă prefaceţi. 

Chaol se holbă la soţia lui. 

Yrene ridică din umeri. 

— Şi va fi o alianţă puternică pentru regatele noastre. 

Dorian ştia că faţa lui era roşie când se întoarse spre 
Manon, cu scuze şi dezminţiri pe buze. 


Dar Manon zâmbi la Yrene, părul ei alb-argintiu 
ridicându-se în briză, ca şi când s-ar fi gândit la poporul 
unit care urma să zboare curând spre vest. Acel zâmbet se 
domoli când urcă pe Abraxos şi luă frâiele. 

— Vom vedea, fu tot ce spuse Manon Cioc-Negru, Marea 
Regină a vrăjitoarelor Crochan şi Dinţi-de-fier, înainte ca 
ea şi balaurul să se înalțe la cer. 

Chaol şi Yrene începură să se ciondănească, râzând la ce 
făcuseră, dar Dorian merse spre marginea cuibului. Privi 
călăreaţa cu părul alb şi balaurul cu aripi argintii 
îndepărtându-se când zburară spre orizont. 

Dorian zâmbi. Şi se trezi, pentru prima dată în ultima 
vreme, privind încrezător spre viitor. 


CAPITOLUL 
121 


Rowan ştia că ziua asta urma să fie grea pentru ea. 

Pentru ei toţi, care deveniseră atât de apropiaţi în 
ultimele săptămâni şi luni. 

Totuşi, la o săptămână după încoronarea lui Aelin, ei se 
adunară din nou. De data asta, nu ca să sărbătorească, ci 
să îşi ia rămas-bun. 

Ziua începuse senină şi însorită şi totuşi încă foarte 
friguroasă. Aşa cum avea să fie o vreme. 

Aelin le ceruseră în seara dinainte tuturor să rămână. Să 
aştepte să treacă lunile de iarnă şi să plece primăvara. 
Rowan ştia că ea fusese conştientă că acea cerere era 
puţin probabil să fie acceptată. 

Unii păruseră înclinați să se gândească la asta, dar la 
sfârşit, toţi în afară de Rolfe hotărâseră să plece. 

Azi - la unison. Împrăştiaţi în cele patru zări. 
Vrăjitoarele Dinţi-de-fier şi Crochan plecaseră când se 
crăpase de ziuă, dispărând repede şi în linişte. 
Îndreptându-se spre vest şi spre vechea lor patrie. 

Rowan stătea lângă Aelin în curtea castelului, iar el 
putea simţi tristeţea, dragostea şi recunoştinţa care o 
cuprinseseră pe ea când îi studie. Nobilii khaganatului şi 
rukhinii deja îşi luaseră rămas-bun, Borte fiind aproape 
reticentă să facă acelaşi lucru, iar îmbrăţişarea lui Aelin cu 
Nesryn Faliq fusese lungă. Ei vorbiseră în şoaptă, iar el 
ştiuse ce oferea Aelin: camaraderie, chiar şi la două mii de 
kilometri distanţă. Două tinere regine, conducând regate 
puternice. 

Vindecătoarele plecaseră cu ei, unele călare pe cai 
împreună cu Darghanii, unele în căruţe, unele cu rukhinii. 
Yrene Westfall suspinase când se îmbrăţişase cu 
vindecătoarele, şi cu Vindecătoarea Supremă, o ultimă 


dată. lar apoi suspinase în braţele soţului ei multă vreme 
după aceea. 

Apoi Ansei din Briarcliff, împreună cu ce rămăsese din 
oamenii ei. Ea şi Aelin se tachinaseră, apoi râseseră, apoi 
plânseseră, îmbrăţişându-se. Încă o legătură care nu se 
putea rupe cu uşurinţă în ciuda distanţei. 

Următorii plecară Asasinii Tăcuţi, Ilias zâmbind la Aelin 
când se îndepărtă călare. 

Apoi prinţul Galan, ale cărui nave rămaseră sub 
supravegherea lui Ravi şi Sol în Suria şi care urma să 
meargă acolo înainte să plece spre Wendlyn. El îl îmbrăţişă 
pe Aedion, apoi dădu mâna cu Rowan înainte să se 
întoarcă spre Aelin. 

Soţia, partenera şi regina lui îi spusese prinţului: 

— Ai venit când te-am rugat. Ai venit fără să cunoşti pe 
vreunul dintre noi. Ştiu că deja am spus-o, dar voi fi 
întotdeauna recunoscătoare. 

Galan zâmbi. 

— Era o datorie pe care o aveam demult, verişoară. Şi 
una pe care am plătit-o cu bucurie. 

Apoi plecă şi el, împreună cu poporul lui. Dintre toţi 
aliaţii pe care îi adunase, doar Rolfe avea să rămână peste 
iarnă, de vreme ce acum era lordul din Ilium. Şi Falkan 
Ennar, unchiul Lysandrei, care dorea să afle ce ştia 
nepoata lui despre transformare. Poate să îşi facă propriul 
imperiu comercial - şi să ajute la înțelegerile de comerţ 
exterior pe care trebuiau să le facă. 

Tot mai mulţi plecară sub soarele iernii până ce 
rămaseră doar Dorian, Chaol şi Yrene. 

Yrene o îmbrăţişă pe Elide, cele două femei jurând să îşi 
scrie des. Yrene, în mod înţelept, doar dădu din cap spre 
Lorcan, apoi zâmbi Lysandrei, lui Aedion, lui Ren şi Fenrys 
înainte să se apropie de Rowan şi Aelin. 

Yrene zâmbi în continuare când se uită la ei. 

— Când se apropie naşterea primului vostru copil să 
trimiteţi după mine şi voi veni. Ca să ajut la naştere. 

Rowan nu îşi găsea cuvintele de recunoştinţa care era 


pe cale să îi curbeze umerii. Naşterile spiriduşilor... El nu 
voia să se gândească la asta. Nu când o îmbrăţişa pe 
vindecătoare. 

Pentru o clipă, Aelin şi Yrene doar se uitară una la 
cealaltă. 

— Suntem departe de Innish, şopti Yrene. 

— Dar nu mai suntem pierdute, îi răspunse Aelin în 
şoaptă, vocea spărgându-i-se când se îmbrăţişară. 

Cele două femei care aveau soarta lumii între ele. Care o 
salvaseră. 

In spatele lor, Chaol îşi şterse faţa. Rowan, plecând 
capul, făcu la fel. 

Despărțirea de Chaol fu rapidă, îmbrăţişarea lor fiind 
fermă. Dorian mai zăbovi, grațios şi ferm, chiar în timp ce 
Rowan se trezi că nu putea să vorbească din cauza nodului 
din gât. 

Iar apoi Aelin stătu în faţa lui Dorian şi Chaol, iar Rowan 
se retrase, venind lângă Aedion, Fenrys, Lorcan, Elide, Ren 
şi Lysandra. Noua lor curte - curtea care avea să schimbe 
lumea asta. Să o reconstruiască. 

Lăsând-o pe regina lor să îşi ia ultimul şi cel mai greu 
rămas-bun. 

XXX 

Ea se simţi ca şi când ar fi plâns încontinuu câteva 
minute. 

Totuşi această despărţire finală... A 

Aelin se uită la Chaol şi Dorian şi suspină. Işi deschise 
braţele spre ei şi plânse când se îmbrăţişară. 

— Vă iubesc pe amândoi, şopti ea. Şi indiferent ce s-ar 
putea întâmpla şi cât de departe vom fi, nu se va schimba 
niciodată asta. 

— Ne vom revedea, spuse Chaol, dar chiar şi vocea lui 
era plină de lacrimi. 

— Împreună, şopti Dorian tremurând. Vom reconstrui 
împreună lumea asta. 

Ea nu putea suporta durerea din piept. Dar se forţă să se 
îndepărteze şi să zâmbească la chipurile lor brăzdate de 


lacrimi, ţinând o mână pe inimă. 

— Vă mulţumesc pentru tot ce aţi făcut pentru mine. 

Dorian făcu o plecăciune. 

— Astea sunt cuvinte pe care nu am crezut să le aud de 
la tine vreodată. 

Ea râse şi îl înghionti. 

— Acum eşti rege. Asemenea insulte sunt sub 
demnitatea ta. 

El zâmbi, ştergându-şi faţa. 

Aelin zâmbi la Chaol, la soţia care aştepta în spatele lui. 

— Vă doresc toată fericirea, îi spuse ea. Amândurora. 

Ochii căprui ai lui Chaol străluceau cu o lumină pe care 
el nu o mai văzuse. 

— Ne vom revedea, repetă el. 

Apoi, el şi Dorian se întoarseră spre caii lor, spre ziua 
senină de după porţile castelului. Spre regatul lor din sud. 
Distrus acum, dar nu pentru totdeauna. 

Nu pentru totdeauna. 

XXX 

Aelin rămase tăcută mult timp după aceea, iar Rowan o 
însoţi, urmând-o în timp ce ea se îndreptă spre meterezele 
castelului ca să îi privească pe Chaol, Dorian şi Yrene 
mergând pe drumul care trecea prin câmpia sălbatică din 
Theralis. Până ce ei dispărură după orizont. 

Rowan o cuprinse cu un braţ, inspirând parfumul ei când 
îşi sprijini capul de umărul lui. 

Rowan ignoră durerea slabă care zăbovea acolo de la 
tatuajele pe care îl ajutase ea să le facă noaptea trecută. 
Numele lui Gavriel, scris în Vechea Limbă. Exact aşa cum 
îşi tatuase cândva Leul pe pielea lui numele războinicilor 
căzuţi. 

Fenrys şi Lorcan, încercând să facă pace între ei, aveau 
şi ei acum tatuajul - ceruseră unul imediat ce aflaseră ce 
voia să facă Rowan. 

Totuşi, Aedion îi ceruse lui Rowan alt desen. Să adauge 
numele lui Gavriel nodului din Terrasen deja tatuat 
deasupra inimii lui. 


Aedion fusese tăcut când lucrase Rowan - destul de 
tăcut încât acesta din urmă să înceapă să îi spună poveşti. 
O poveste după alta despre Leu. Aventurile lor, ţinuturile 
pe care le văzuseră, războaiele purtate. Aedion nu vorbise 
în timp ce Rowan discutase şi lucrase, mirosul suferinţei 
lui transmițând destule lucruri. 

Era mirosul care foarte probabil avea să zăbovească 
multe luni. 

Aelin oftă prelung. 

— Mă vei lăsa să plâng în pat tot restul zilei ca un 
vierme jalnic, întrebă ea în sfârşit, dacă îţi promit să încep 
mâine reconstrucţia? 

Rowan ridică o sprânceană, străbătut de o bucurie liberă 
şi strălucitoare ca un pârâu de munte. 

— Vrei să îţi aduc prăjituri şi ciocolată ca să te laşi 
complet copleşită de emoţii? 

— Dacă găseşti. 

— Ai distrus cheile Wyrd şi ai ucis-o pe Maeve. Cred că 
reuşesc să îţi găsesc nişte dulciuri. 

— Aşa cum mi-ai spus cândva, a fost un efort comun. Aş 
putea cere unul ca să obţii prăjituri şi ciocolată. 

Rowan râse şi o sărută pe cap. Şi pentru un moment 
lung, el se minună că o putea face. Că putea sta aici cu ea, 
în acest regat, în acest oraş, în acest castel care avea să 
devină căminul lor. 

El îşi dădea seama acum ce avea să le aducă viitorul: 
holurile readuse la măreţia lor, câmpia şi râul care 
strălucea la distanţă, Coarnele Cerbului chemându-i. Putea 
auzi muzica pe care ea avea să o aducă în acest oraş şi 
râsul copiilor pe străzi. Pe aceste holuri. În apartamentul 
lor regal. 

— La ce te gândeşti? întrebă ea, ridicându-şi privirea la 
chipul lui. 

Rowan o sărută pe gură. 

— Că am ajuns să fiu aici. Cu tine. 

— Sunt multe lucruri de făcut. Unii ar putea spune că la 
fel de rele ca înfruntarea lui Erawan. 


— Nimic nu va fi vreodată atât de rău. 

Ea pufni. 

— Adevărat. 

El o trase mai aproape. 

— Mă gândesc la cât de recunoscător sunt. Că am reuşit. 
Că te-am găsit. Şi cum, chiar şi cu toată munca pe care 
trebuie să o facem, nu mă va deranja nimic pentru că eşti 
cu mine. 

Ea se încruntă, ochii ei umezindu-se. 

— Mă va durea capul foarte tare de la atâta plâns, iar tu 
nu mă ajuţi. 

Rowan râse şi o sărută din nou. 

— Foarte demn de o regină. 

Ea fredonă. 

— Da, la drept vorbind sunt portretul desăvârşit al 
graţiei regale. 

El chicoti. 

— Şi al modestiei. Să nu uităm asta. 

— O, da, spuse ea, punându-şi braţele în jurul gâtului 
său. 

Sângele lui se încălzi, strălucind cu o putere mai mare 
decât orice forţă a unui zeu sau a unei chei Wyrd care 
putea fi invocată. 

Dar Rowan se retrase, doar cât să îşi sprijine fruntea de 
a ei. 

— Să te duc în camera ta, Maiestate, ca să poţi începe să 
te laşi copleşită de emoţii. 

Ea râse. 

— Poate că acum mă gândesc la altceva. 

Rowan mormăi şi o muşcă de ureche, de gât. 

— Bine. Şi eu la fel. 

— Şi mâine? întrebă ea cu respiraţia tăiată şi amândoi se 
opriră ca să se uite unul la celălalt. Ca să zâmbească. Vei 
lucra mâine la reconstruirea acestui regat şi a acestei 
lumi, împreună cu mine? 

— Mâine şi în fiecare zi după aceea. 

In fiecare zi pentru cei o mie de ani binecuvântaţi pe 


care urmau să îi petreacă împreună. Şi după. 

Aelin îl sărută din nou şi îl luă de mână, ghidându-l în 
castel, în casa lor. 

— Până la sfârşit? şopti ea. 

Rowan o urmă, aşa cum făcuse toată viaţa, înainte să se 
fi întâlnit măcar, înainte ca sufletele lor să existe. 

— Până la sfârşit, Inimă de foc. El se uită pieziş la ea. 
Pot să îţi fac o sugestie pentru ce ar trebui să reconstruim 
mai întâi? 

Aelin zâmbi, şi eternitatea se deschise în faţa lor, 
strălucitoare minunată. 

— Spune-mi mâine. 


O LUME MAI BUNĂ 


Iarna aspră lăsă loc primăverii blânde. 

Ei lucraseră în lunile nesfârşite şi înzăpezite. La 
reconstrucţia Orynthului, la toate înțelegerile comerciale, 
la formarea legăturilor cu regate pe care nu le contactase 
nimeni de o sută de ani. Spiriduşii pierduţi ai Terrasenului 
reveniseră împreună cu mulţi călăreţi ai lupilor şi începură 
imediat reconstrucţia. Alături de câţiva spiriduşi din 
Doranelle care aleseseră să rămână, chiar dacă Endymion 
şi Sellene reveniseră în ţinuturile lor. 

Pe tot continentul, Aelin ar fi putut jura că se auzea 
sunetul ciocanelor, mulţi oameni şi multe ţinuturi apărând 
din nou. 

lar în sud, niciun ţinut nu lucra mai cu sârg la 
reconstruire decât Eyliwe. Pierderile lor fuseseră mari, 
totuşi ei rezistaseră - rămăseseră întregi. Scrisoarea pe 
care o scrisese Aelin părinţilor Nehemiei fusese cea mai 
veselă din viaţa ei. „Sper să vă cunosc în curând”, scrisese 
ea. „Şi să reparăm împreună lumea asta.” 

„Da”, răspunseseră ei. „Nehemia ar fi vrut asta.” 

Aelin păstrase scrisoarea pe birou câteva luni. Fără nicio 
cicatrice pe palmă, dar cu o promisiune a viitorului. Un 
jurământ de a face viitorul la fel de strălucitor cum visase 
Nehemia că putea fi. 

Iar când primăvara se furişase în sfârşit peste Coarnele 
Cerbului, lumea devenise verde, aurie şi albastră, pietrele 
pătate ale castelului fiind curățate şi strălucind mai mult 
decât oricând. 

Aelin nu ştia de ce se trezise la răsărit. Ce o făcuse să 
iasă de sub braţul lui Rowan care o acoperise în timpul 
somnului. Partenerul ei rămăsese adormit, la fel de 
extenuat ca ea - la fel ca toţi, în fiecare seară. 

Extenuaţi amândoi şi toţi cei din curtea lor, dar fericiţi. 
Elide şi Lorcan - acum lordul Lorcan Lochan, spre 


amuzamentul veşnic al lui Aelin - se întorseseră în 
Perranth doar în urmă cu o săptămână ca să înceapă acolo 
reconstrucţia, acum că vindecătoarele terminaseră munca 
la ultimul posedat de valgi. Urmau să se întoarcă totuşi 
peste trei săptămâni. Împreună cu toţi ceilalţi lorzi care 
călătoriseră spre proprietăţile lor imediat ce iarna îşi 
micşorase influenţa. Toată lumea urma să vină atunci în 
Orynth. La nunta lui Aedion şi a Lysandrei. 

A prinţului din Wendlyn care nu mai era prinţ, ci un 
adevărat lord al Terrasenului. 

Aelin zâmbi gândindu-se la asta când îmbrăcă halatul, 
târşâind picioarele în papucii căptuşiţi cu lână. Chiar dacă 
primăvara se instalase complet, dimineţile erau răcoroase. 
Într-adevăr, Fleetfoot stătea întinsă lângă foc în micul pat 
căptuşit, ghemuită strâns. Şi la fel de obosită ca Rowan, se 
părea. Câinele nu se deranjă să deschidă un ochi. 

Aelin puse din nou pătura peste corpul gol al lui Rowan, 
zâmbind când el nici măcar nu se mişcă. El prefera să 
reconstruiască fizic - lucrând ore în şir la repararea 
clădirilor şi a zidurilor oraşului - prostiilor rafinate, aşa 
cum le spunea el. Adică orice îl obliga să îmbrace haine 
frumoase. 

Totuşi, el promisese să danseze cu ea la nunta Lysandrei 
cu Aedion. Partenerul ei avea abilităţi neaşteptat de bune 
la dans. „Doar la ocazii speciale”, avertizase el după 
încoronarea ei. 

Scoţând limba la el, Aelin se întoarse dinspre patul lor şi 
merse spre ferestrele care conduceau spre balconul lat de 
deasupra oraşului şi a câmpiei din depărtare. Ritualul ei de 
dimineaţă - să coboare din pat, să iasă printre draperii pe 
balcon ca să inspire aerul dimineţii. 

Să se uite la regatul ei, al lor şi să vadă că reuşise. 

Să vadă verdeaţa primăverii şi să miroasă pinul şi 
zăpada vântului dinspre Coarnele Cerbului. Câteodată, 
Rowan o însoțea, îmbrăţişând-o tăcut când tot ce se 
întâmplase o împovăra prea mult. Alte dăţi, în zilele când 
ea se trezea zâmbind şi cu ochi luminoşi, el se transforma 


şi zbura pe vântul montan, ridicându-se deasupra oraşului 
sau a pădurii Oakwald, sau deasupra Coarnelor Cerbului. 
Aşa cum îi plăcea să facă, aşa cum făcuse când inima lui 
era tristă sau plină de bucurie. 

Ea ştia că inima lui îl făcuse să zboare zilele astea. 

Nu înceta să fie recunoscătoare pentru asta. Pentru 
lumina şi viaţa din ochii lui Rowan. 

Aceeaşi lumină care ştia că strălucea şi în ochii ei. 

Aelin ajunse la draperiile groase, pipăind mânerul uşii 
balconului dincolo de ele. Cu un ultim zâmbet spre Rowan, 
ieşi în soarele dimineţii şi în vântul rece. 

Ea înţepeni, lăsând mâinile moi pe lângă corp, când privi 
ce dezvăluise răsăritul. 

— Rowan, şopti ea. 

După foşnetul cearşafurilor îşi dădu seama că el se trezi 
imediat. Mergând spre ea, chiar în timp ce îmbrăca 
pantalonii. 

Dar Aelin nu se întoarse când el veni în grabă pe balcon. 
Şi se opri. 

În linişte, ei se uitară. Clopotele începură să bată, 
oamenii să strige. 

Nu de frică. Ci de mirare. 

Ducând o mână la gură, Aelin scrută lumea largă. 

Vântul montan îi şterse lacrimile, purtând cu el un 
cântec vechi şi minunat. Chiar din mijlocul pădurii 
Oakwald. Chiar din mijlocul pământului. 

Rowan îşi împleti degetele cu ale ei şi şopti, cu admiraţie 
în fiecare cuvânt: 

— Pentru tine, Inimă de Foc. Totul este pentru tine. 

Aelin plânse atunci. De bucuria care îi lumină inima, mai 
strălucitor decât orice magie. 

Pentru că pe fiecare munte, întinzându-se sub cupola 
verde a pădurii Oakwald, acoperind toată câmpia Theralis, 
răsărea flacăra-regelui. 


MULŢUMIRI 


Nu este o sarcină uşoară să termin o serie la care am 
lucrat (literalmente) jumătate din viaţa mea, dar găsirea 
unei căi prin care să le mulţumesc aşa cum se cuvine 
tuturor oamenilor care au jucat un rol în împlinirea acestui 
vis al meu este la fel de intimidantă. 

Presupun că ar trebui să încep cu părinţii mei, cărora le 
dedic această carte şi a căror dragoste pentru lectură a 
inspirat-o pe a mea. Vă mulţumesc pentru că mi-aţi citit în 
fiecare seară când eram mică, pentru că nu mi-aţi spus 
niciodată că sunt prea mare pentru basme şi pentru că m- 
aţi încurajat să îmi urmez visurile! 

Nimic nu ar fi fost posibil fără agenta mea curajoasă şi 
minunată, Tamar Rydzinski. Tamar, tu ai semnat un 
contract cu mine când eram o scriitoare de douăzeci şi doi 
de ani, nepublicată, şi ai crezut în seria aceasta când 
nimeni altcineva nu a făcut-o. A fost un privilegiu şi o 
bucurie să lucrez alături de tine în ultimii zece ani - 
mulţumesc pentru că m-ai promovat, că ai fost zâna mea 
cea bună şi, cel mai important, prietena mea. 

Cât am scris la această serie, am avut onoarea să lucrez 
cu câţiva editori fantastici. Margaret Miller, îţi mulţumesc 
pentru că ai riscat cu această carte şi pentru îndrumarea 
editorială profundă şi genială pe care mi-ai oferit-o de-a 
lungul anilor. Sunt o scriitoare mai bună pentru că am 
lucrat cu tine. Lui Michelle Nagler şi Cat Onder le 
mulţumesc pentru sprijin, viziune şi bunătate. Laura 
Bernier: îţi mulţumesc pentru tot ajutorul pe care mi l-ai 
oferit cu Turnul zorilor - a fost o încântare să colaborăm! 
Bethany Strout, îţi mulţumesc din inimă pentru feedback- 
ul minunat şi important acordat acestui volum, Tărâmul de 
cenuşă. M-ai ajutat să transform această carte în ceva de 
care sunt cu adevărat mândră. Şi Kamillei Benko: nu 
lucrăm împreună de foarte mult timp, dar este deja o mare 


plăcere! 

Lui Lynette Noni: îţi mulţumesc pentru notițele 
incredibile pe marginea acestei cărţi, pentru că ai citit-o de 
multe ori şi pentru toate trucurile de ultim moment pe care 
le-ai făcut. Sunt foarte bucuroasă că, în urmă cu mulţi ani, 
drumurile ni s-au intersectat în Australia. 

Le mulţumesc tuturor celor din echipa Bloomsbury, din 
trecut şi din prezent, care au lucrat necontenit la aceste 
cărţi: Cindy Loh, Cristina Gilbert, Kathleen Farrar, Nigel 
Newton, Rebecca McNally, Emma Hopkin, Lizzy Mason, 
Erica Barmash, Emily Ritter, Alona Fryman, Alexis 
Castellanos, Courtney Griffin, Beth Eller, Jenny Collins, 
Phoebe Dyer, Nick Parker, Lily Yengle, Frank Bumbalo, 
Donna Mark, John Candell, Yelena Safronova, Melissa 
Kavonic, Oona Patrick, Liz Byer, Diane Aronson, Kerry 
Johnson, Christine Ma, Linda Minton, Chandra Wohleber, 
Jill Amack, Emma Saska, Donna Guther, Doug White, 
Nicholas Church, Claire Henry, Lucy MackKay-Sim, Elise 
Burns, Andrea Kearney, Maia Fjord, Laura Main Ellen, 
Sian Robertson, Emily Moran, lan Lamb, Emma Bradshaw, 
Fabia Ma, Grace Whooley, Alice Grigg, Joanna Everard, 
Jaqueline Sells, Tram-Anh Doan, Beatrice Cross, Jade 
Westwood, Cesca Hopwood, Jade Purdie, Saskia Dunn, 
Sonia Palmisano, Catriona Feeney, Hermoine Davis, 
Hannah 'Temby, Grainne Reidy, Kate Sederstrom, Hali 
Baumstein, Charlotte Davis, Jennifer Gonzalez, Veronica 
Gonzalez, Elizabeth Tzetzo. Vă mulţumesc din inimă 
pentru că aţi făcut ca această serie să devină realitate! Vă 
ador pe toţi! 

Mulţumesc echipei de la agenţia literară Laura Dail: 
sunteţi cei mai tari şi vă iubesc. Giovannei Petta şi lui 
Gracve Beck: vă mulțumesc foarte mult pentru ajutor! Lui 
Jon Cassir şi echipei de la CAA: vă mulţumesc pentru 
colaborarea fantastică şi pentru că le-aţi găsit cărţilor 
mele nişte case atât de bune. Maurei Wogan şi Victoriei 
Cook: vă mulţumesc pentru că sunteţi o echipă juridică 
fruntaşă. Lui David Arntzen: îţi mulţumesc pentru toate 


îndrumările şi amabilitatea din ultimii ani. Lui Cassie 
Homer: îţi mulţumesc pentru că eşti cea mai bună 
asistentă! Lui Talexi: îţi mulţumesc pentru copertele 
superbe! 

Mulţumesc mult tuturor editorilor din toată lumea: 
Bosnia: Sahinpasic, Brazilia: Record, Bulgaria: Ergmont, 
China: Hongua Culture, Croaţia: Fokus, Republica Cehă: 
Albatros, Danemarca: Tellerup, Estonia: Pikoprit, Finlanda; 
Gummerus, Franţa: Editions du Seuil, Georgia: Palitra, 
Germania: DIV Junior, Grecia: Psivhogios, Ungaria: 
Konyvmolykepzo, Israel:  Kor'im, Italia: Mondadori, 
Japonia: Villagebooks, Coreea: Athena, Lituania: Alma 
Littera, Olanda:  Meulenhof/Van Goor, Norvegia: 
Gyldendal, Polonia: Wilga, Portugalia: Marcador, România: 
RAO, Rusia: Azbooka Atticus, Serbia: Laguna, Slovacia: 
Slovart, Slovenia: Ucila Internațional, Spania: Santillana & 
Planeta, Suedia: Modernista, Taiwan: Sharp Point Press, 
Tailanda: Nanmee Books, Turcia: Dogan Kitap, Ucraina: 
Vivat. Sper ca într-o zi să vă cunosc pe toţi personal! 

Fără o parte a primilor mei cititori, comunitatea 
Fictionpress, nu aş fi ajuns atât de departe. Cum să-mi 
exprim recunoştinţa pentru tot ce aţi făcut? Dragostea 
voastră pentru aceste personaje şi această lume mi-a dat 
curaj să încerc să fiu publicată. Vă mulţumesc pentru că 
mi-aţi rămas alături până la sfârşit! 

Una dintre cele mai bune părţi ale acestei călătorii a fost 
că, pe parcurs, mi-am făcut prieteni. Louisse Ang, Steph 
Brown, Jennifer Kelly, Alice Fanchiang, Diyana Wan, Laura 
Ashforth, Alexa Santiago, Rachel Domingo, Jessica Reigle, 
Jennifer Armentrout, Christina Hobbs, Lauren Billings şi 
Kelly Garbowski - vă mulţumesc şi vă trimit dragostea mea 
nesfârşită! Lui Charlie Bowater: a fost un moment 
culminant al carierei mele să te cunosc, iar arta ta 
incredibilă m-a inspirat în multe feluri. Iti mulţumesc 
pentru toată munca asiduă (şi pentru că eşti un geniu). 

Familiei mele: vă mulţumesc pentru dragostea voastră 
neclintită. M-a purtat mai departe decât ştiţi. Socrilor mei, 


Linda şi Dennis: vă mulţumesc pentru că aţi avut atât de 
multă grijă de mine şi de Josh în ultimele luni (bine, să fim 
sinceri: în ultimii paisprezece ani!), şi pentru că sunteţi 
nişte bunici minunaţi şi altruişti! 

Ţie, dragă cititorule: îţi mulţumesc din inimă pentru tot! 
Nimic nu ar fi fost posibil fără tine! Aş putea să mai scriu o 
mie de pagini despre cât de recunoscătoare îţi sunt şi am 
să îţi fiu întotdeauna. Dar, la sfârşit, singurul lucru pe care 
îl pot spune este că sper ca visurile tale, oricare ar fi ele, 
să devină realitate. Sper să îţi urmăreşti visurile din toată 
inima; sper să munceşti pentru ele indiferent cât ar dura 
să devină realitate, indiferent cât de mici ar fi şansele. Să 
crezi în tine, chiar dacă pare că lumea nu o face. Să crezi 
în tine, şi asta o să te ducă mai departe decât îţi poţi 
imagina. Poţi să reuşeşti şi ai să o faci! Te susţin. 

Lui Annie, însoţitoarea mea canină şi (altă) prietenă 
bună: ai stat lângă mine (... sau în poala mea, pe canapea, 
la picioarele mele) cât am scris aceste cărţi. Dacă aş putea, 
ţi-aş dărui provizii nesfârşite de mâncare de iepure pentru 
toată dragostea ta necondiționată şi pentru toată fericirea 
pe care mi-ai adus-o. Am să te iubesc pentru totdeauna, 
căţeluşo! 

Lui Josh, soţul meu, carranam-ul, partenerul meu. Ce pot 
să spun? Te cunosc aproape de când am început să lucrez 
la aceste cărţi - şi ce călătorie a fost! In fiecare zi, mă 
trezesc cu inima plină de bucurie şi recunoştinţă că pot 
merge pe acest drum cu tine. Îţi mulţumesc pentru că ai 
atâta grijă de mine, pentru că eşti cel mai bun prieten al 
meu, pentru că mă faci să râd şi mă sprijini când simt că 
nu mai pot continua. Nu aş fi reuşit fără tine şi sunt foarte 
entuziasmată şi binecuvântată că mă însoţeşti în această 
călătorie! 

Şi în cele din urmă lui Taran: tu ai fost destinaţia de la 
bun început, prietene! Spre tine m-am îndreptat toată 
viaţa, fără măcar să ştiu. Eşti perfect, eşti minunat, eşti 
mândria mea! Nu ai să-ţi aminteşti primele luni, dar mi se 
pare ciudat de potrivit că această serie se termină odată 


cu sosirea ta. Este adevărat că un capitol din viaţa mea se 
închide şi următorul începe. 

Aşadar, acum că sunt la răscruce, vreau să ştii că, 
indiferent ce drum ai alege, Taran, sper să găseşti bucurie, 
lucruri minunate şi noroc. Sper să fii îndrumat de curajul, 
compasiunea şi curiozitatea mea. Sper să îţi ţii ochii şi 
inima deschise şi să mergi întotdeauna pe drumul mai 
puţin umblat. Dar, în mare parte, sper că ai să ştii că, 
indiferent de drum, indiferent cât de departe ai ajunge, eu 
te iubesc. Pentru totdeauna! 

